# verses

text:
Ngesikhatheso isizwesi kanye neJerusalema bazakutjelwa kuthiwe: “Ummoya otjhwabisako ovela emibundwini eligagadu erhalawumbeni uphembethela ngebantwini bami, kodwana awuzukuphephetha namkha uthanyele.


text:
Kumumoya onamandla khulu kunalokho! Ngesikhathesi ubuya kimi. Mina ngokwami ngizakukhupha iingwebo phezu kwabo.”


text:
Qalani, uza njengamafu!<br/>Ikaranakhe iza njengesiwuruwuru,<br/>iinjomani zakhe zigijima khulu kunamadlanga.<br/>Maye thina! Siphelile!


text:
Wena Jerusalema,<br/>hlamba ubumbi obusehliziywenakho bese uyasinda.<br/>Kuzabe kube nini imizindlo emimbi ihlezi kuwe na?


text:
“Yazisani iinkoro zakwa-Israyeli,<br/>nimemezele eJerusalema nithi:<br/>‘Qalani, napo abavimbezeli beza,<br/>basuka enarheni ekhatjhana,<br/>baqubula ingoma yepi<br/>phezu kwamadorobho wakwaJuda.


text:
Bazombeleza iJerusalema<br/>njengomuntu olinde isimu<br/>ngombana lingihlubukile mina Somnini.’ ”<br/>Kutjho uSomnini.


text:
Ukuziphatha kwakho<br/>kanye nezenzo zakho, wena Juda,<br/>kulethe lokhu phezu kwakho.<br/>Lokhu kumphumela wobukhohlakali bakho.<br/>Yizwa bona kumunyu kangangani<br/>nabuhlaba ehliziyweni!


text:
Maye iinsizi zami, iinsizi zami!<br/>Ngisebuhlungwini!<br/>Maye, ukubethela eduze kwehliziywami!<br/>Iye, ihliziywami iyathukuza<br/>angikwazi ukuthula.<br/>Ngizwile ukulila kwepalapala,<br/>ngezwa nengoma yepi.


text:
Ukubhujiswa phezu kokubhujiswa kuyamenyezelwa;<br/>mbala, inarha yoke itlhifiriziwe.<br/>Amatendami atjhabalaliswe msinyana,<br/>iye, ubusithelo bami ngokuphazima kwelihlo.


text:
USomnini uthi:<br/>“Lokhu kwenzeka<br/>ngombana abantu bami ziindlhadlha, abangazi.<br/>Babantwana abanganangqondo<br/>begodu abanalemuko.<br/>Banekghono lokwenza ubumbi,<br/>kodwana abakwazi ukwenza okulungileko.”


text:
Ngabona inarha,<br/>qala, beyinganabubono, inganabuphilo<br/>ngabona umkayi,<br/>qala, bewunganakukhanya.


text:
Godu ngaqala,<br/>yelela, inarha ebeyinothile sele ilirhalawumba;<br/>woke amadorobhayo gade amarubhi<br/>ngebanga lakaSomnini,<br/>iye, ngebanga letukuthelwakhe evuthako.


text:
Ngambala nakhu okutjhiwo nguSomnini:<br/>“Yoke inarha izokuba libhudu,<br/>nokho angeze ngalisa ukuyibhubhisa.


text:
Ngalokho iphasi liyalila<br/>namazulu phezulu ayafiphala.<br/>Ngebanga lokobana ngikhulumile,<br/>ngincamile, ngizakwenza lokho.<br/>Angeze ngazisola,<br/>asoze ngabuyela emuva.”


text:
Ngetjhada labakhweli beenkarana zepi<br/>nabosomsebe<br/>boke abantu ngedorobheni bayabaleka.<br/>Babalekela eentjhutheni,<br/>banyukela ngemipharwini yamadwala.<br/>Woke amadorobho atjhiyiwe,<br/>akakho ohlala kiwo.


text:
Uzokwenzani, wena ophelisiweko na?<br/>Nanyana uzembese ngezitlerebede<br/>wafaka nobuphaziphazi begolide,<br/>iye, nanyana uzitjhatjhe ngeemonyongo zamehlo<br/>uzazikghabisela ilize.<br/>Labo abakukhanukako bayakudelela,<br/>bafunana nepilwakho.


text:
Mbala, ngezwa isililo<br/>inga ngesomfazi onemirhelo,<br/>silisizi njengaloyo obeletha izibulo;<br/>iye, isililo sendodakazi yeZiyoni<br/>elwela ukuphefumula,<br/>yelula izandla isithi:<br/>“Maye mina, ngiyatsirimezeka,<br/>ipilwami inikelwe esandleni sababulali.”


text:
“Yehlani nenyuke neendledlana zeJerusalema,<br/>niqale ngapha nangapha niyelele,<br/>nifunisise ematatawini wakhona,<br/>nibone bonyana ningafumana umuntu<br/>owenza okufaneleko,<br/>ophikelela ekwethembekeni,<br/>khona-ke ngizakucolela idorobheli.


text:
Somnini, wena uqala ukwethembeka!<br/>Wabamadlha, kodwana azange bezwe ubuhlungu,<br/>wabaqeda, kodwana bala ukusolwa.<br/>Benza ubuso babo baqina ukudlula ilitje,<br/>bala ukuphenduka.


text:
Ngadlumbana ngathi,<br/>“Abantwaba ziinchaka, badlhayele<br/>ngombana abayazi indlela kaSomnini,<br/>iye, umthetho kaZimabo.


text:
Yeke ngizakuya eenkhulwini,<br/>ngikhulumisane nazo,<br/>zona kufuze ziyazi indlela kaSomnini,<br/>iye, umthetho kaZimazo.”<br/>Kodwana nazo zoke njalo<br/>zephula ijogi, zidabula iimbopho.


text:
Ngalokho ibhubezi elivela ngehlathini<br/>lizazibhozomela,<br/>ipisi yerhalawumbeni iziqede.<br/>Ingwe izazilalela eduze namadorobhazo,<br/>kobana idabule iinquqwana<br/>nanyana ngubani ophumako<br/>ngombana ukuhlubuka kwazo kukhulu<br/>nokuhlehla kwazo kwandile.


text:
USomnini uthi:<br/>“Kubayini ngifanele ngikucolele,<br/>wena Juda?<br/>Abantwabakho bangilahlile,<br/>bafunga ngozinyana ongekho.<br/>Nasele ngibondlile, bahlobonga;<br/>bazidlhunya ngekumbeni yesitjhatjha.


text:
Kumele ngingabahlunguphazi ngalokhu na?<br/>Kumele ngingazibuyiseleli<br/>esizweni esinjalo na?”<br/>Kubuza uSomnini.


text:
“Khuphukelani embundwini,<br/>eendiribeni zakwaJuda<br/>bese niyarhayila;<br/>ningakhawuli ukubhubhisa.<br/>Phulani iingala zeendiribe<br/>ngombana abantwaba abasi ngebakaSomnini.


text:
Baphike uSomnini bathi:<br/>“Angekhe enze litho!<br/>Akunangozi ezasehlela,<br/>angeze sabona isabula namkha indlala.


text:
Abaphorofidi bazakuba mumoya;<br/>ilizwi lakaZimu alikho kibo.”<br/>Yeke akuthi abakutjhoko kwenzeke phezu kwabo.


text:
Ngalokho-ke nakhu okutjhiwo nguSomnini uZimu uMninimandlawoke:<br/>“Ngebanga lokobana abantu bakhulume amezwi la,<br/>qala, ngenza amezwami emlonyenakho abe mlilo,<br/>abantwaba babe ziinkuni<br/>baqothulwe mlilo lowo.”


text:
USomnini uthi:<br/>“Wena kumba ka-Israyeli,<br/>qala, sele ngizokuletha isizwe esivela kude<br/>kobana sijamelane nawe;<br/>iye, isizwe sakade nesizakuhlala sikhona,<br/>okubabantu abanelimi eningalaziko<br/>nabanekulumo eningayizwisisiko.


text:
Bazakugoma isivuno kanye nokudla kwenu,<br/>batle amadodana namadodakazenu.<br/>Bazakurhiribidela izimvu, iimbuzi neenkomo zenu;<br/>bagomojele iindiribe kanye namakhiwanenu.<br/>Amadorobhenu anemithangala nenithembele kiwo,<br/>bazawalalisa phasi ngesabula.”


text:
Abantu nababuza bathi, ‘Kubayini uSomnini uZimethu enze koke lokhu kithi na?’, uzakuthi kibo, ‘Njengombana ningihlubukile nayokulotjha abosingazimu enarhenenu, ngaleyondlela nizakulotjha imiqhamuka enarheni ekungasi ngeyenu.’ ”


text:
Lalelani lokhu nina bantu abaziindlhadlha nabanganagqondo,<br/>abantu abanamehlo, kodwana bangaboni,<br/>abaneendlebe, kodwana bangezwa.


text:
USomnini uthi:<br/>“Aningesabi na?<br/>Anithuthumeli phambi kwami,<br/>mina engibeke itjhwabatjhwaba<br/>yaba mkhawulo welwandle,<br/>isimiso sasafuthi nelingeze laseqa na?<br/>Amagagasi angakhephuzela<br/>kodwana angeze asitjhidisa,<br/>angabhodla kodwana angeze aseqa.


text:
Eenhliziyweni zabo akukho ukuthi,<br/>‘Asesabeni uSomnini uZimethu,<br/>onisa izulu ngesikhathi sakhona,<br/>iye, lesilimela nelesiruthwana;<br/>oqinisekisa ngeemveke ezibekiweko zesivuno.’


text:
Phakathi kwabantu bami kuneenkhohlakali:<br/>Zibadalele njengabantu abacuphe iinyoni,<br/>zibeka isifu, zibambe abantu.


text:
Njengesiqwebu esigcwele iinyoni,<br/>zinjalo neenkumba zazo<br/>zigcwele ipahla yekohliso.<br/>Ngebangelo ziphenduke iinkhulu neenjinga.


text:
Iye, zinonile, zinemikhaba, ziyaphumelela!<br/>Ngezenzo zazo ezimbi sezidlulelele!<br/>Azisakhuphi iingwebo:<br/>Indaba yeentandani<br/>nomlandu wabachakileko azisawuyeleli.”


text:
USomnini uthi:<br/>“Alo, kumele ngingabahlunguphazi ngalokhu na?<br/>Ngingazibuyiseleli phezu kwesizwe esinjengalesi na?


text:
Abaphorofidi baphorofida ngehloso yamanga,<br/>abaphristi babusa ngegunya labo;<br/>nje-ke abantu bami bathanda khona lokho.<br/>Alo-ke, yini okhunye enizokwenza<br/>emva kwalokhu na?”


text:
Nina bantu bakwaBhenjamini,<br/>balekani phakathi kweJerusalema!<br/>Vuthelani ipalapala eTekhowa!<br/>Yenzani itshwayo lentuthu<br/>liphakame ngehla kweBhethe-Hakeremu!<br/>Nasi ihlekelele iphayiza ivela ngetlhagwini,<br/>ngitjho nokurhayilwa okukhulu!


text:
Kodwana abelusi nemihlambabo bazakuza kiyo,<br/>bahlome amatendabo phezu kwayo mazombe;<br/>ngiloyo naloyo adlise isabelo sakhe kiyo.


text:
Bathi: “Zilungiseleleni ukulwa neJerusalema!<br/>Phakamani, sisahleleni emini ekulu!<br/>Heyi! Imini ithoma ukujika<br/>nemithunzi yentambama iba mide.


text:
Mbala, nakhu okutjhiwo nguSomnini uMninimandlawoke:<br/>“Gawulani imithi,<br/>nakhe iinqabo eziqhube<br/>magegana nomthangala weJerusalema.<br/>Leli lidorobho eligcwele ngezinto zesibambiso,<br/>iye, koke kilo zizinto zokudlelezelwa.


text:
Njengomthombo olonde amanzi amatjha<br/>ngokunjalo nalo lilonde ubukhohlakali balo.<br/>Inturhu nokuphangwa kuzwakele kilo,<br/>ukugula kanye namancebalo<br/>kuphambi kwami njalo.


text:
Yelela wena Jerusalema,<br/>nakungasinjalo ngizakufulathela ngokukghabhudlheka,<br/>iye, nakungasinjalo ngizakwenza ube libhudu,<br/>indawo lapho kungahlalwa khona.”


text:
Nakhu okutjhiwo nguSomnini uMninimandlawoke:<br/>“Njengombana kwenziwa esidiribeni<br/>abantu bazakuburuja amasalela<br/>wesivuno kwa-Israyeli<br/>iye, wena ovela ngetlhagwini,<br/>dlulisa isandla sakho<br/>njengomuntu obuthelela amadiribe.”


text:
Ngingakhuluma nobani ngimyelelise<br/>ukuze ezwe na?<br/>Qalani, iindlebe zabo azikakotakotwa<br/>ngalokho abezwa.<br/>Qalani, ilizwi lakaSomnini bayaliphoqa,<br/>abathokozi ngalo.


text:
Kodwana ngigcwele ilaka lakaSomnini,<br/>yeke angikghoni ukulibamba.<br/>USomnini uthi:<br/>“Lithululele phezu kwabantwana endledlaneni<br/>naphezu kwesiqhema samasokana,<br/>umfazi nendoda bazakubambeka bobabili,<br/>ngitjho neqhegu kanye nabaluphele khulu.


text:
“Iinkumba zabo zizakunikelwa abanye,<br/>amasimu kanye nabafazi babo,<br/>ngombana ngizakulula isandla sami<br/>ngokujamelana nabahlali benarha.”<br/>Kutjho uSomnini.


text:
“Mbala, kusukela kabancani<br/>ukuya kabakhulu babo,<br/>boke banehliziyo ede ngenzuzo;<br/>ukusukela ebaphorofidini<br/>ukuya ebaphristini,<br/>boke benza ikohliso.


text:
Bahlenga inceba labantu bami<br/>ngokulithatha lula,<br/>bathi ‘Kunokuthula! Kunokuthula!’<br/>khisibe akunakuthula do.


text:
Bayaqobeka ngombana benza<br/>izinto ezinyenyisako!<br/>Nanyana kunjalo abananhloni nakanye,<br/>abakwazi ngitjho nokutjhalazela lokhu.<br/>Yeke, bazakuwa hlangana nabawileko,<br/>bazakuguqiswa lokha nangisebenza ngabo.”<br/>Kutjho uSomnini.


text:
Nakhu okutjhiwo nguSomnini:<br/>“Ngathi, ‘Jamani epambanandlela niqale,<br/>buzani ngeendlela zekadeni<br/>ukufunyana bonyana ngiyiphi elungileko,<br/>nikhambe kiyo,<br/>nifumanele imiphefumulwenu ukuphumula.’<br/>Kodwana abantwaba bathi,<br/>‘Abe asizokhamba endleleni yakhona leyo.’


text:
Ngibeke abalindi phezu kwabo ngathi,<br/>‘Lalelani itjhada lepalapala!’<br/>Kodwana bona bathi, ‘Abe asizokulalela.’


text:
lalela wena narha.<br/>Qalani, sele ngizokuletha ihlekelele<br/>phezu kwabantwaba;<br/>izakuba ziinthelo zamaqhingabo<br/>ngombana azange balalele amezwami<br/>begodu balahle ifundiswami.


text:
Nginandaba bani netjhwalo leTjheba<br/>namkha umgaba onuka kamnandi<br/>ovela enarheni ekude na?<br/>Imihlabelwenu yokutjhiswa ayamukeleki<br/>neyetjhebiswano ayingijabulisi.”


text:
Ngalokho nakhu okutjhiwo nguSomnini:<br/>“Qalani, sele ngizokubeka iinliyo<br/>phambi kwabantwaba,<br/>iye, phambi kwaboyise nabantwana ngokufanako,<br/>woke umphakathi uzakubhubha.”


text:
Nakhu okutjhiwo nguSomnini:<br/>“Qalani, kuza abantu<br/>bavela ngenarheni yetlhagwini,<br/>iye, kuqubuka isizwe esikhulu<br/>emajukujukwini wephasi.


text:
Sihlome ngomsebe nangomkhonto,<br/>sinesihluku begodu asinasirhawu.<br/>Sizwakala inga lilwandle elibhodlako<br/>nasikhwele phezu kweenjomani zaso,<br/>siza njengamadoda ahlelekele ipi<br/>kobana sikusahlele, wena ndodakazi yeZiyoni.”


text:
Lokha nasizwa ngemibikwaso<br/>sangenwa mamanzi emadolweni.<br/>Isizi lisibambile,<br/>iye, iinhlungu njengomfazi obelethako


text:
besathi: “Ningaphumi niye emasimini<br/>namkha nikhambakhambe eendleleni<br/>ngombana isitha sihlome ngesabula,<br/>ukwesaba kusizombe mahlangothi woke.


text:
Wena Ziyoni, ndodakazi yabantu bami,<br/>vunula iinzilo uzibhudabhude emlotheni,<br/>uzile ngokurhahlawula okuhlaba ehliziyweni<br/>inga ngokomntwana ekukuphela kwakhe,<br/>ngombana msinyana sizokuthelekelwa mrhayili.”


text:
USomnini uthi:<br/>“Ngikubeke njengomhloli<br/>phakathi kwabantu bami,<br/>iye, njengomncibilikisi ukuze wazi<br/>bewuhlole iindlela zabo.


text:
Boke bamahlubuka akhunyaleleko,<br/>bakhamba bahleba.<br/>Baqine njengekoporo nesimbi,<br/>boke babanga umonakalo.


text:
Isibhebhedlhisi sibhebhedlhisa ngamandla,<br/>kodwana okuncibilikiswako mthofi kwaphela.<br/>Umncibilikisi uncibilikisela ilize<br/>ngombana abakhohlakeleko abahlungeki.”


text:
ajame esangweni lethempeli lakaSomnini amemezele umlayezo lo lapho athi: “Yizwani ilizwi lakaSomnini noke nina bantu bakwaJuda abangena emasangweni la kobana nimlotjhe.


text:
Nakhu okutjhiwo nguSomnini uMninimandlawoke, uZimu wakwa-Israyeli uthi, ‘Lokha nanilungisa iindlela nezenzo zenu, khona-ke ngizanenza nihlale enarheni le.’


text:
Ningathembeli emazwini adurhisako athi:<br/>“Nanti-ke ithempeli lakaSomnini!<br/>Nanti-ke ithempeli lakaSomnini!<br/>Nanti-ke ithempeli lakaSomnini!


text:
okutjho ukungagandeleli isikhonzi, intandani nomhlolokazi, ukungaphalazi iingazi ezinganamlandu enarheni le begodu nokungadlhemadlhemi ngemva kwabosingazimu benizilimaze,


text:
“Nicabanga bona nizakweba benibulale, nihlobonge benifunge ngekohliso, nitjhisele uBhali itjhwalo benidlhemadlheme ngemva kwabosingazimu ebeningabazi erhalawumbeni


text:
bese nizokujama phambi kwami ethempelini elibizwa ngami nithi, ‘Siphephile!’ khisibe niragela phambili ngokwenza iinyenyiswezi na?


text:
Ithempeli elibizwa ngameli, nicabanga bona sele lilirholo labadlelezeli na? Kodwana yazini bona ngihlala nginiqalile!” Kutjho uSomnini.


text:
“Ningaya khona nje endawenami ebegade iseTjhilo lapha nganzinzisa khona ibizo lami kokuthoma, niyokubona lokho engakwenza kiyo ngebanga lobukhohlakali babantu bami u-Israyeli.


text:
“Nje-ke, isigwebo sakaSomnini sithi: Ngebanga lokobana nenze zoke izintwezi begodu ngakhuluma nani imini yoke, kodwana azange nilalele; nganibiza kodwana azange nisabele;


text:
yeke engakwenza eTjhilo ngizakwenza phezu kwethempeli elibizwa ngami, iye, ithempeli enithembele kilo, naphezu kwenarha engayinikela nina naboyihlo.


text:
Ngizaniqotjha ebukhoneni bami njengombana ngaqotjha boke abafowenu, iye, zoke iinzukulwana zakwa-Efrayimu.


text:
“Ngalokho wena Joromiya, ungabathandazeli abantwaba, ungabalileli namkha ubakhulumele. Ungabancengeli kimi ngombana angeze bengilalele.


text:
Abantwana batheza iinkuni, aboyise baphemba umlilo, abonina babhica ihlama kobana babhagele indlovukazi yomkayi amabhagwana wokulotjha. Baphahlela abosingazimu kobana bangivusele itukuthelo.


text:
Ngalokho-ke nakhu okutjhiwo nguSomnini uSomandla, ‘Itukuthelwami nelaka lami lizokuthulukela phezu kwenarha le, phezu kwabantu neenlwana, phezu kwemithi yesivande naphezu kwesithelo semasimini. Izakuvutha ingacimi.’ ”


text:
Godu nakhu okutjhiwo nguSomnini uMninimandlawoke onguZimu wakwa-Israyeli: “Ragelani phambili ningezelele imihlabelwenu yokutjhiswa neyetjhebiswano bese nitla inyama yakhona leyo!


text:
Mbala, lokha nangikhuluma naboyihlo ngesikhathi ngibakhupha eGibhide, azange sengibanikele nje kwaphela imiyalo emalungana nemihlabelo yokutjhiswa neyetjhebiswano,


text:
kodwana ngabadosa ngendlebe ngomyalo lo ngathi, ‘Nanithobela ilizwi lami, khona-ke ngizakuba nguZimenu, nina nibe babantu bami. Khambani ngazo zoke iindlela enginiyala ngazo ukuze kunikhambele kuhle.’


text:
Kodwana aboyihlo azange balalele bebayelele, esikhundleni salokho balandela iindlela zokukhunyalala kweenhliziyokazi zabo ezimbi. Badedela emuva kunobana baye phambili.


text:
Kusukela ngesikhathi aboyihlo baphuma eGibhide bekube gadesi, abantwaba ngabathumela iinceku zami, abaphorofidi imihla ngemihla, imini yoke.


text:
Kodwana azange bangilalele namkha bayelele. Gade baneentanyana begodu bakhambelela ekwenzeni ubumbi kunaboyise.


text:
Ngalokho yithi kibo, ‘Lesi sisizwe esingazange sithobele uSomnini uZimaso namkha sizwe lokha nasikhalinywako. Iqiniso liphelile, litjhabalele emilonyenaso.’ ”


text:
Rhuna iinhluthu zakho,<br/>wena Jerusalema uzilahle,<br/>lila emizileni yemilandelande<br/>ngombana uSomnini ulahle<br/>bewatjhiya umphakathi<br/>owembethwe lilaka lakhe.


text:
USomnini uthi: “Abantu bakwaJuda benze ubumbi emehlwenami: Babeke iinyenyiso zabo ngethempelini elibizwa ngami, ngalokho balisilaphaza.


text:
Bakhe indunduma yeTofethi emrhobeni weBheni-Hinomu kobana batjhise khona amadodana namadodakazabo njengomhlabelo, okuyinto engingazange ngiyale ngayo namkha ibe semkhumbulwenami.


text:
Nje-ke, qalani, ayeza amalanga lapha abantu bangeze basayibiza khona ngeTofethi namkha umrhoba weBheni-Hinomu, kodwana bazakuthi mrhoba wokuHlatjwa ngombana bazakungcwaba abafileko eTofethi kufikela lapha kutlhogeka khona indawo.” Kutjho uSomnini.


text:
“Godu iindumbu zabantwaba zizakuba kukudla kweenyoni zomkayi neembandana zommango, kungabi nomuntu ozethusako.


text:
Ngizakuphelisa itjhada lokujabula nokuthaba, nephimbo lomlobokazi nomkhwenyana emadorobheni wakwaJuda neendledlaneni zeJerusalema ngombana inarha izabe inganamuntu.”


text:
“Ngesikhatheso, amathambo wamakhosi neenkhulu zakwaJuda, amathambo wabaphristi newabaphorofidi kanye namathambo wabantu beJerusalema azakususwa emazindlenawo.” Kutjho uSomnini.


text:
“Amathambo wabantwaba azakunekeka elangeni, enyezini neenkwekwezini zoke zomkayi ebebazithanda bebazilotjha, badlhemadlhema ngemva kwazo bebaphengula kizo, bazikhothamela. Angeze abuthwa namkha angcwatjwe, kodwana azakuba njengomsuqwa emasimini.


text:
Kizo zoke iindawo lapha ngizabaqotjhela khona, boke abamisalela bazakwenyula ukufa kunokuphila, iye, labo abaseleko ekorweni ekhohlakeleko le. Abaphunyurhako besizwe esikhohlakelekwesi bazakwenyula ukufa kunokuphila.” Kutjho uSomnini uMninimandlawoke.


text:
“Wena Joromiya, yithi kibo uSomnini uthe:<br/>“Umuntu nawako azakhe avuke na?<br/>Umuntu naphambukako azakhe abuye na?


text:
Alo, kubayini-ke abantwaba<br/>bahlala baqoqoma?<br/>IJerusalema iphila ngokuhlubuka.<br/>Banamathela ekohlisweni,<br/>abafuni ukubuya.


text:
Ngilalelisise kuhle:<br/>Abakhulumi okulungileko.<br/>Akakho ophendukako ebukhohlakalini bakhe<br/>athi, ‘Yintobani engiyenzako le?’<br/>Boke baphambuka masinyana<br/>njengenjomani igijimela epini.


text:
Ngitjho nodoyi emkayini<br/>uyasazi isikhathi sakhe sokubuya,<br/>izuba nekonjani ziyazazi<br/>iinkhathi zazo zokugoduka.<br/>Kodwana abantu bami bona<br/>abazazi iimiso zakaSomnini.


text:
Ningatjho njani nithi, ‘Sihlakaniphile<br/>begodu sinomthetho kaSomnini’ na?<br/>Ngambala, isiba labososiba<br/>litlole amanga!


text:
Abahlakaniphileko bazokuhlaziswa,<br/>bazakukhena bebabambeke.<br/>Mbala, balahle ilizwi lakaSomnini!<br/>Alo, kuhlakanipha bani-ke abanakho?


text:
Ngalokho abafazi babo<br/>ngizabapha amanye amadoda,<br/>amasimabo ngiwanikele abahluli.<br/>Mbala, kusukela kabancani<br/>ukuya kabakhulu,<br/>boke banehliziyo ede ngenzuzo;<br/>ukusukela ebaphorofidini<br/>ukuya ebaphristini,<br/>boke benza ikohliso.


text:
Bahlenga inceba lendodakazi yabantu bami<br/>kwanga alinabuhlungu.<br/>Bathi ‘Ukuthula! Ukuthula!’<br/>khisibe akunakuthula do.


text:
USomnini uthi:<br/>“Lokha nangithi ngivuna kibo,<br/>kutlhogeka amadiribe esidiribeni<br/>namakhiwani emkhiwaneni,<br/>ngitjho namakarawo atjhwabile.<br/>Nje-ke ngizabanikelela ngabahluli<br/>babatshidlhe.


text:
Bazakuthi, ‘Sihlaleleni lapha?<br/>Asibuthaneni ndawonye,<br/>sibalekeleni emadorobheni anemithangala<br/>siyokuhlala khona sithule!<br/>Kodwana ngithi uSomnini uZimethu<br/>sele asithulisile,<br/>uzasenza sisele amanzi anobuthi,<br/>ngombana sonile kuye.


text:
Sirhuluphela ukuthula,<br/>kodwana akunalitho elihle.<br/>Siqalelela isikhathi sokuphiliswa,<br/>kodwana lisizi lodwa.’


text:
Ukuthimula kweenjomani zesitha<br/>kwezwakala kusukela eDani etlhagwini.<br/>Ngokulila kweenjomani zaso eziduna,<br/>kwathuthumela yoke inarha.<br/>Size kobana sirhiribidele<br/>inarha nakho koke okukiyo,<br/>idorobho nabo boke abahlali balo.


text:
Qalani, sele ngizokuthumela<br/>iinyoka phakathi kwenu,<br/>iye, iimbedla ezingenzelwa mlingo,<br/>nje-ke zizaniluma.”<br/>Kutjho uSomnini.


text:
Ngaphandle kokuphiliswa,<br/>isizi liqubuka phakathi kwami,<br/>iye, ihliziywami iyagula ngaphakathi kwami.


text:
Lalela isililo sabantu bekhethu,<br/>sizwakala enarheni ekude sithi:<br/>“USomnini gade angasi seZiyoni na?<br/>Kghani iKosi yalo ayisese ngaphakathi kwalo na?”<br/>USomnini uphendula uthi:<br/>“Kubayini bangithukuthelise ngeenthombe zabo,<br/>iye, ngabosingazimu abanganabubhadekelo na?”


text:
Ngebanga lokudabuka kwabantu bekhethu,<br/>nami ngidabukile, ngizilile;<br/>ukukakamala kungibambile.


text:
Akunantatha kwaGiliyadi na?<br/>Akunanyanga lapho na?<br/>Alo, kubayini kungabi nokwelapheka<br/>kwenceba labantu bekhethu na?


text:
Maye, thana ihlokwami beyisiyalu samanzi<br/>namehlwami amthombo weenyembezi!<br/>Bengizakulila ubusuku nemini<br/>ngenca yabantu bekhethu abarhayiliweko.


text:
USomnini uthi:<br/>“Thana benginendawo erhalawumbeni<br/>lapha iinkhambi ziphumulela khona<br/>ukuze ngitjhiye abantu bami,<br/>ngiye endaweni ekude nabo,<br/>ngombana boke baziinhlobongi,<br/>iye, ihlangano yabangakathembeki.


text:
Balungisa amalimabo<br/>njengomsubela emsebeni.<br/>Baziinkutani enarheni,<br/>kodwana ingasi eqinisweni!<br/>Baragela phambili nokonakala;<br/>nakungimi yena abangazi.”<br/>Kutjho uSomnini.


text:
“Yelelani abangani benu,<br/>ningathembi nanyana ngubani wabafowenu<br/>ngombana omunye nomunye wabafowenu<br/>umkhapheli<br/>nomunye nomunye umngani umhlebi.


text:
abasabuyi.<br/>Kukugandelela phezu kokugandelela<br/>nekohliso phezu kwekohliso!<br/>Bala ukungamukela.”<br/>Kutjho uSomnini.


text:
Ngalokho-ke nakhu okutjhiwo nguSomnini uMninimandlawoke:<br/>“Qala, sele ngizobancibilikisa bengibahlole.<br/>Yini okhunye engingakwenza<br/>ngabantu bami na?


text:
Amalimabo amisubela ebhubhisako,<br/>akhuluma ikohliso.<br/>Ngomlomakhe, omunye nomunye wabo<br/>ukhuluma kuhle nomakhelwanakhe,<br/>kodwana ehliziywenakhe umbekela isifu.


text:
Kumele ngingabahlunguphazi ngalokhu na?<br/>Ngingazibuyiseleli phezu kwesizwe<br/>esinjengalesi na?”<br/>Kutjho uSomnini.


text:
Ngizakuthoma ingoma<br/>yokukhihla isililo ngililele imibundu;<br/>ngizile mayelana namadlelo werhalawumba<br/>ngombana sele alifusi.<br/>Akusenamuntu odlula lapho;<br/>ukulila kweenkomo akusezwakali,<br/>iinyoni ngitjho neenlwana sele kumukile.


text:
USomnini uthi:<br/>“IJerusalema ngizayenza isiqorho samatje,<br/>idzaba leempungutjha;<br/>ngenze amadorobho wakwaJuda abe libhudu,<br/>ukuze kungabi nomuntu ohlala kiwo.”


text:
Ngubani ohlakaniphe ngokwaneleko ukwazi lokhu na? USomnini ngokwakhe ukhulume nobani ukuze umuntu loyo akumemezele na? Kubayini inarha irhayilwe beyaba libhudu njengerhalawumba, kwangasaba nomuntu odlula kiyo?


text:
USomnini uthi: “Kungombana balahle umthethwami engiwubeke phambi kwabo. Azange bangilalele namkha balandele umthethwami.


text:
Esikhundleni salokho balandele ukukhunyalala kweenhliziyo zabo, balandela aboBhali njengombana bafundiswa boyise.”


text:
Ngalokho-ke nakhu okutjhiwo nguSomnini uMninimandlawoke, uZimu wakwa-Israyeli uthi: “Qalani, sele ngizokwenza abantwaba bagome iinthelo ezimunyu, basele amanzi anobuthi.


text:
Ngizabahlakaza hlangana nezizwe abangazaziko ngitjho naboyisemkhulu abangazange khebazibone. Ngizabagijimisa ngesabula kufikela lapha ngibarhayila khona.”


text:
Nakhu okwatjhiwo nguSomnini uMninimandlawoke wathi:<br/>“Yelelani-ke!<br/>Bizani abafazi besililo ukuze beze,<br/>iye, nifune abanekghono lokulila beze.”


text:
Nje-ke umphorofidi wathi:<br/>“Iye, abarhabe bathome basililele,<br/>amehlwethu abe atshege iinyembezi,<br/>kuwuluke amanzi eenkopheni zethu.


text:
Mbala, sele kuzwakele isililo eZiyoni<br/>sithi, ‘Maye, sirhayilwe kangangani!<br/>Sihlaziswe khulu<br/>ngombana bekumele sisukele inarhethu<br/>imizethu yaba marubhi!’


text:
“Yeke nina bafazi,<br/>yenizwe ilizwi lakaSomnini,<br/>vulani iindlebe zenu<br/>nilalele ilizwi lomlomakhe.<br/>Fundisani amadodakazenu<br/>ukukhihla ingoma yesililo<br/>iye, ngitjho nabomakhelwana benu.


text:
Mbala, ukufa kungene ngamafesiderethu,<br/>kwangena ngemibhotjhongwenethu<br/>kwabulala abantwana eendledlaneni<br/>namasokana ematatawini.”


text:
USomnini uthi:<br/>“Wena Joromiya, yithi kibo,<br/>‘Nakhu okutjhiwo nguSomnini:<br/>Iindumbu zabantu zizakurabhalala<br/>njengomsuqwa emasimini<br/>nanjengekoroyi esikiweko ngemva komvuni.<br/>Kodwana akakho ozayibuthelela.’ ”


text:
Nakhu okutjhiwo nguSomnini:<br/>“Isihlakaniphi asingazikhakhazisi ngobuhlakani baso,<br/>namkha itsitsirimba iziphakamise ngeenqababa zayo<br/>nesikhumkani singazigqaji ngomnonwaso,


text:
kodwana ozigqajako akazigqaje<br/>ngokobana uyangilemuka begodu uyangazi<br/>bona nginguSomnini owenza ukwethembeka,<br/>ubulungiswa kanye nokulunga ephasini.<br/>Iye, ngikho lokho okungijabulisako.”<br/>Kutjho uSomnini.


text:
okutjho iGibhide, iJuda, i-Edomu, ama-Amoni, iMowabi nabo boke abahlala erhalawumbeni abagude iinhloko zabo eenhlafunyweni. Njengayo yoke ikumba ka-Israyeli, zoke izizwezi azikasokwa ehliziyweni.”


text:
Nakhu okutjhiwo nguSomnini:<br/>“Ningafundi iindlela zabezizwe<br/>namkha nibe nevalo ngeenkhanyisi ezisemkayini,<br/>njengombana bezizwe banevalo ngazo.


text:
Ngambala imikhuba yezizwe ililize lakolize:<br/>Zigawula isigodo ngehlathini,<br/>usosino asibaze ngezenjana.


text:
Zisikghabisa ngesiliva negolide,<br/>zisikokodele ngenondo nangeenkhonkhwani<br/>kobana singapewuki.


text:
Abosingazimu bafana nesethuso:<br/>Abakhulumi, bayathwalwa<br/>ngombana abakwazi ukukhamba!<br/>Ningabesabi ngombana abanangozi<br/>begodu akunabuhle ababenzako.”


text:
Ngubani ongakwesabiko,<br/>wena Kosi yezizwe na?<br/>Lokhu kukufanele.<br/>Hlangana nabo boke<br/>abazenza iinhlakaniphi ezizweni<br/>nakiyo yoke imibuswabo,<br/>akakho noyedwa onjengawe.


text:
Kunento eyodwa abadlhayele<br/>ngayo khulu:<br/>Abamukeli iiyeleliso bona<br/>abosingazimu seziingodo nje kwaphela!


text:
Isiliva ekhandiweko ithethwe eTaratjhitjhi<br/>kanye negolide elicolisiweko.<br/>Kumsebenzi kasosino nomncibilikisi!<br/>Ngitjho nanyana kwembathiswa<br/>okuhlaza komkayi nokububende,<br/>koke njalo kwenziwe zizandla zeenhlakani.


text:
Kodwana uSomnini unguZimu wamambala;<br/>unguZimu ophilako, iKosi yanini nanini.<br/>Lokha nathukutheleko, iphasi liyadengezela;<br/>izizwe azikwazi ukubhesela ilaka lakhe.


text:
Ngabosingazimabo umuntu kufuze athi:<br/>“Abosingazimu azange badale izulu nephasi,<br/>ngalokho bazokubhubha ephasinapha<br/>nangaphasi komthunzi welanga.”


text:
UZimu wenze iphasi ngamandlakhe,<br/>wasekela ilizwe ngokuhlakanipha kwakhe,<br/>wendlala amazulu ngelwazi lakhe.


text:
Lokha nakhupha ilizwi lakhe,<br/>kuhlokoma amanzi emazulwini;<br/>wenza amafu amhlophe aphume epelazwe.<br/>Uthumela imibani ekhambisana nezulu,<br/>aphephethe ummoya eenlulwini zakhe.


text:
Woke umuntu usidlhayela begodu akanalwazi;<br/>woke umncibilikisi uhlaziswa bosingazimu bakhe.<br/>Iinthombembunjwa zakhe zimamala,<br/>azinamphefumulo ngaphakathi kwazo.


text:
Kodwana osisabelo sakaJakopo akasinjalo,<br/>ngombana ungumbumbi wakho koke,<br/>ngitjho no-Israyeli, oyikoro engeyakhe.<br/>Ibizo lakhe nguSomnini uMninimandlawoke.


text:
ngombana nakhu okutjhiwo nguSomnini:<br/>“Qalani, kilelihlandla sele ngizokukhupha<br/>abahlala enarheni.<br/>Ngabehlisela ukubandezeleka<br/>ukuze babambeke eJerusalema.”


text:
Inarha yakwaJuda izakuthi:<br/>“Maye mina ngebanga lokulimala kwami!<br/>Inceba lami alelapheki!<br/>Mina ngadlumbana ngathi,<br/>‘Lokhu sekugula nje,<br/>yeke ngizakubhesela.’


text:
Kodwana itende lami litjhabalalisiwe,<br/>zoke iintambo zalo ziqhusukile.<br/>Abantwabami bangitjhiyile, abasekho;<br/>akusenamuntu ozakujamisa itende lami,<br/>namkha alembelelise amatjhila wami.


text:
Mbala abelusi badlhayele<br/>ngombana abasabuzi nakuSomnini.<br/>Ngalokho abaphumeleli<br/>nezimvu zabo ziphadlhalele zoke.”


text:
Lalelani! Kunombiko, sele usifikele!<br/>Kuza umdumo omkhulu ngetlhagwini!<br/>Uzakutjhiya amadorobho wakwaJuda alibhudu<br/>abe madzaba weempungutjha.


text:
Somnini, ngilemuke<br/>bona umuntu akaziphileli;<br/>akusisemuntwini ukuzikhambela<br/>nokunqophisa amagadangwakhe.


text:
Thululela itukuthelwakho<br/>phezu kwezizwe ezingakwazisiko,<br/>iye, phezu kweenkoro ezingabizi ibizo lakho<br/>ngombana zirhiribidele uJakopo,<br/>iye, zimrhiribidele zamqeda,<br/>zatjhabalalisa indawakhe.


text:
ubatjele bonyana nakhu okutjhiwo nguSomnini, uZimu wakwa-Israyeli, ‘Akanikelelwe umuntu ongalaleli amezwi wesivumelwanesi,


text:
iye, amezwi engayala ngawo aboyihlo lokha nangibakhupha eGibhide, ekehleni yomlilo wesimbi. Ngabayala ngamezwi la: Lalelani amezwami beniwalandele ngokuya ngakho koke enginiyala ngakho ukuze nibe babantu bami, mina ngibe nguZimenu.’


text:
Ngenza lokhu ukuze ngizalise isifungo engasifunga kiboyihlo sokubanikela inarha egeleza ibisi neliju njengombana kunjalo namhlanje.”<br/>Ngaphendula ngathi: “Amen, Somnini!”


text:
USomnini wangiyala bonyana ngimemezele woke amezwi la emadorobheni wakwaJuda neendledlaneni zeJerusalema ngithi: “Lalelani amezwi wesivumelwanesi beniwalandele.


text:
Mbala, ngabayelelisa bengabayelelisa aboyihlomkhulu lokha nangibakhupha eGibhide, iye, ngabayelelisa imini yoke ngathi, ‘Lalelani amezwami!’ Ngabayelelisa bekube namhlanjesi,


text:
kodwana azange bangilalele bebangitjheje. Iye, omunye nomunye walandela ubulikhuni behliziyokazakhe ekhohlakeleko. Yeke, ngabehlisela woke amanikelela wesivumelwano ebengibayale ngaso kobana basilandele kodwana bangasigcina.”


text:
Baphendukele ezonweni zaboyise abala ukulalela amezwami. Badlhemadlhema ngemva kwabosingazimu kobana babalotjhe. Iye, ikumba yakwa-Israyeli neyakwaJuda zephule isivumelwano engasenza naboyise.


text:
Ngalokho nakhu okutjhiwo nguSomnini, ‘Qalani, sele ngizobehlisela ihlekelele abangeze baphunyurha kiyo. Nanyana bangalila kimi, angizobalalela.


text:
Amadorobho wakwaJuda nabahlali beJerusalema bazakhamba bayokulilela abosingazimu ababatjhisela itjhwalo, kodwana angeze babasize nakancani lokha ihlekelele nayibafikelako.


text:
Nina bantu bakwaJuda ninabosingazimu abanengi njengamadorobhenu begodu nakhele usingazimu onyenyisako ama-aldari amanengi njengeendledlana zeJerusalema kobana nitjhisele uBhali loyo itjhwalo.’


text:
“Ngalokho wena Joromiya, ungabathandazeli abantwaba, ungabalileli namkha ubakhulumele ngombana angeze bengilalele lokha nabangibiza ngebanga lehlekelelabo.


text:
“Wenzani wena Juda,<br/>othandiweko wami ngekumbenami<br/>nawuluka amano akhohlakeleko na?<br/>Ubunengi benyama yomhlabelo<br/>bungagegedisa ihlekelele<br/>ukuze ngemva kwalokho<br/>uthabe ekukhohlakaleni kwakho na?


text:
Mina Somnini khengakubiza<br/>bona umumuthi wama-oliva ohlaza<br/>noneenthelo ezihle neziqalekako.<br/>Kodwana ngomdumo wokuhlokoma kwesiqubuthu,<br/>ngizawuthungela ngomlilo<br/>amagatjawo atjhwabe.


text:
“Iye, mina Somnini uMninimandlawoke okutjalileko ngikubekele ihlekelele ngebanga lobumbi bekumba yakwa-Israyeli neyakwaJuda ezizibizele yona, ngokungithukuthelisa lokha nazitjhisela uBhali itjhwalo.”


text:
USomnini nguye owangitjelako<br/>yeke ngazi ngalokho.<br/>Iye, Somnini kusukela ngesikhathesi<br/>wembula izenzo zabo kimi:


text:
Benginjengemvana ekhuliswe ekhaya<br/>yathathwa yasiwa ekuhlatjweni.<br/>Azange bengitjheje bonyana bebenza<br/>ubukhwebetjhana ngami basithi:<br/>“Asonakaliseni umuthi nobuhlaza bawo;<br/>asiwugawuleni ukuze ungasaphila,<br/>ibizo lawo lingasakhunjulwa.”


text:
Kodwana wena Somnini, Mninimandlawoke,<br/>wena ogweba ngokulunga,<br/>ohlola ihliziyo neziso,<br/>yewungibonise ukuzibuyiselela kwakho phezu kwabo<br/>ngombana indabami ngiyinikele kuwe.


text:
Nje-ke uSomnini wathi kimi: “Nakhu engikutjhoko mina Somnini, ngamadoda we-Anatothi azumana nepilwakho athi, ‘Ungaphorofidi ebizweni lakaSomnini, nakungasinjalo sizakubulala ngezandla zethwezi.’


text:
Iye, nakhu engikutjhoko, ‘Ngizowahlunguphaza. Amasokana azakufa ngesabula, amadodana namadodakazawo abulawe yindlala.


text:
Akuzukusala ngitjho namunye ngombana ngizakwehlisela ihlekelele phezu kwamadoda we-Anatothi ngomnyaka wokuhlunguphazwa kwawo.’ ”


text:
Somnini, ngiyazi bona angeze ngakusola<br/>ngombana wena ulungile.<br/>Nokho ngizokhuluma nawe ngeengwebo:<br/>Kubayini iindlela zeenkhohlakali ziphumelela?<br/>Kubayini boke abangathembekiko<br/>baphila ngokuzigedla na?


text:
Ubatjalile, nje-ke bayadzimelela;<br/>bayatlhurha bathele iinthelo.<br/>Uhlala usemlonyenabo<br/>kodwana ukude neenhliziyo zabo.


text:
Wena Somnini uyangazi;<br/>uyangibona bese uzizinya imikhumbulwami ngawe.<br/>Bakhuphe njengezimvu eziyokuhlatjwa!<br/>Bahlukanisele ilanga lokuhlatjwa!


text:
Kuzabe kube nini inarha iqeqebuka,<br/>kutjhwabe utjani kiyo yoke imirhula<br/>ngebanga lobukhohlakali babahlali benarha na?<br/>Ngitjho iinlwana neenyoni kuyatjhabalala<br/>khisibe abantwaba bathi:<br/>“UJoromiya akazukubona isiphetho sethu.”


text:
USomnini waphendula wathi:<br/>“Nakube uyadinwa nawugijima<br/>nabakhamba ngeenyawo,<br/>alo, ungaphalisana njani-ke neenjomani na?<br/>Nakube ukhutjwa enarheni ephephileko,<br/>uzakghona njani-ke ehlathini eliminyeneko<br/>elihlanu kweJordani na?


text:
Abafowenu, ngitjho umndenakho<br/>nabo banamaqhinga ngawe;<br/>ngemva kwakho barhuwelela okumbi.<br/>Ungabakholwa lokha nabakhuluma<br/>kuhle ngawe.”


text:
“Ngadela ikumbami,<br/>ngalahla ilifa lami;<br/>nganikela engimthandako<br/>ezandleni zezitha zakhe.


text:
Ilifa lami likukudla kwepisi<br/>namadlanga alibungelele.<br/>Khambani nibuthelele zoke iinlwana zommango,<br/>nizilethe ekurhiribideleni.


text:
Abelusi abanengi batjhabalalise isidiribe sami,<br/>bagugude isabelo sami sesimu,<br/>benze bona isabelo sami esikarisako<br/>sibe libhudu lakobhudu.


text:
Iye, basenze ibhudu,<br/>ibhudwelo lalilela kimi.<br/>Yoke inarha ilibhudu<br/>kodwana akakho oyelelako.


text:
Kiyo yoke imizila yemilandelande erhalawumbeni<br/>kuza abatjhabalalisi<br/>ngombana isabula kaSomnini irhiribidela<br/>ukusukela ehlangothini lenarha ukuya kelinye.<br/>Ukuthula akukho ebantwini.


text:
Batjala ikoroyi kodwana bavuna ameva,<br/>basebenza kabudisi kodwana bangazuza litho.<br/>Ngalokho bheselani ihlazo lesivuno senu<br/>ngebanga letukuthelo kaSomnini evuthako.”


text:
Nakhu okutjhiwo nguSomnini: “Kibo boke abomakhelwana abakhohlakeleko abathinta ilifa engilinikele abantu bami u-Israyeli ngithi, ‘Qalani, ngizobaruthula eenarheni zabo, kodwana ngisuse ikumba kaJuda hlangana nabo.’


text:
Ngemva kobana ngibaruthulile, ngizakubuye ngibe nomusa, ngibuyisele omunye nomunye wabo elifeni lakhe nenarheni yekhabo.


text:
Nakube bafunda kuhle iindlela zabantu bami ukuze bafunge ngebizo lami bathi, ‘NgoSomnini ngiqinisile’ njengombana bafundise abantu bami kobana bafunge ngoBhali, khona-ke bazakunzinziswa hlangana nabantu bami.


text:
Nakhu okwatjhiwo nguSomnini kimi: “Khamba ufese uthenge umkhungo wokuthekeleza welineni uwubophe edinini lakho, ungawenyi.”


text:
“Thatha umkhungo owuthengileko lowo owubophe edinini bese uya emlanjaneni wePerathi ufese uwufihle lapho empharwini wamadwala.”


text:
Ngemva kwamalanga amanengi uSomnini wathi kimi: “Khamba khona nje uye ePerathi uyokuthatha umkhungo, lapha ngakuyala bona uwufihle khona.”


text:
Nje-ke ngaya ePerathi ngafese ngarhubha umkhungo, ngawukhupha lapha bengiwufihle khona. Qala besele uvithikile ungasenamsebenzi.


text:
lathi: “Nakhu okutjhiwo nguSomnini, ‘Ngaleyondlela ngizakutjhabalalisa ubuphaziphazi bakwaJuda, ngitjho nobuphaziphazi obukhulu beJerusalema.


text:
Abantu abakhohlakelekwaba, ababhala ukulalela amezwami, balandela ukukhunyalala kweenhliziyo zabo bese badlhemadlhema ngemva kwabosingazimu kobana babalotjhe bebabakhothamele, bazakufana nomkhungo lo, iye bangabi namsebenzi!


text:
Njengombana umkhungo wokuthekeleza ubotjhwa edinini lomuntu, ngokunjalo ngabopha yoke ikumba yakwa-Israyeli neyakwaJuda kimi, kobana babe babantu bami, idumo lami, ukulongwa kanye nephazimulo yami. Kodwana azange balalele.’ ” Kutjho uSomnini.


text:
“Khuluma nabo ubatjele bona nakhu okutjhiwo nguSomnini uZimu wakwa-Israyeli, ‘Yoke imijeka kumele izaliswe ngewayini.’ Nje-ke bazakuthi, ‘Kghani asazi bonyana yoke imijeka kumele izaliswe ngewayini na?’


text:
Wena batjele bonyana uSomnini uthi, ‘Qalani, sele ngizobazalisa ngobudakwa boke abahlala enarheni le, ngitjho namakhosi ahlezi esihlalweni sobukhosi bakaDavida, abaphristi, abaphorofidi kanye nabo boke abahlali beJerusalema.


text:
Ngizabaphahlaza omunye phezu komunye, aboyise nabantwana ngokufanako. Angeze ngabancenekela, ngibaqale ngesisa namkha ngibarhawukele kobana ngingabatjhabalalisi.’ ”Kutjho uSomnini.


text:
Nikelani uSomnini uZimenu idumo<br/>ngaphambi kobana alethe ubumnyama,<br/>iye, ngaphambi kobana nizithareje<br/>emibundwini ebumnyameni.<br/>Nizakulinda umkhanyo,<br/>kodwana uzawenza ube lithunzi elesabekako<br/>iye, ubumnyama obumabhombo.


text:
Kodwana naningalaleliko,<br/>umphefumulwami uzokulilela ngemsitheleni<br/>ngebanga lokuziphakamisa kwenu,<br/>amehlwami azakurhahlawula,<br/>awuluke iinyembezi,<br/>ngombana umhlambi kaSomnini<br/>uzabe uthunjiwe.


text:
Yithi ekosini nakunina lekosi:<br/>“Hlalani phasiphasi<br/>ngombana iinhlohlo zenu zephazimulo<br/>zethuliwe eenhloko zenu.


text:
Amadorobho wangesewula anikelwe esitheni,<br/>akakho ongawahlenga.<br/>Woke uJuda usiwe ekuthunjweni,<br/>iye, uthunjwe ngokupheleleko.”


text:
USomnini uthi:<br/>“Wena Jerusalema,<br/>phakamisa amehlwakho<br/>ubone labo abavela ngetlhagwini.<br/>Uphi umhlambi owaphiwa wona,<br/>iye, umhlambakho omuhle na?


text:
Uzakuthini isitha nasibeka phezu kwakho<br/>abakhozi bakho kobana babe makhosana<br/>iye, abantu wena ngokwakho obafundisileko na?<br/>Awuzukuphathwa ziinhlabi<br/>njengomfazi obelethako na?


text:
Ngambala uzazibuza uthi,<br/>‘Kubayini ngehlelwe ngilokhu na?’<br/>Kungebanga lezonokazi zakho<br/>kobana ugutjululwe iinthimba,<br/>uhlukunyezwe iinkhondo.


text:
UmKutjhe angazitjhugulula umbala<br/>nengwe amabala na?<br/>Nakunjalo, nani ningakghona ukwenza okuhle,<br/>nina enithuweleleko ekwenzeni okumbi.


text:
Lokhu yifumbe yakho, Jerusalema,<br/>isabelo engikulinganisele sona<br/>ngombana ungikhohliwe<br/>wathembela kibozinyana bamanga.”<br/>Kutjho uSomnini.


text:
iinkanuko zakho zokuhlobonga<br/>nokurhuwelela kwakho njengengwadla,<br/>iye, ubungwadla bakho obulihlazo<br/>phezu kwemibundu yemmangweni.<br/>Ngibone izenzo zakho ezinyenyisako!<br/>Uzazizwa wena Jerusalema!<br/>Kuzabe kube nini ulokhu usilaphele na?”


text:
UJuda uyabibitheka,<br/>amadorobhakhe ayawohloka;<br/>abantu bambethe iinzilo, bahlezi phasi,<br/>isililo seJerusalema siyakhuphuka.


text:
Iinkhulu zithuma iinsebenzi zazo amanzi,<br/>ziya emithonjeni<br/>kodwana zifunyane yomile.<br/>Zibuya nemigqomazo idududu,<br/>zikhene bezidane,<br/>zigubuzese iinhloko.


text:
Umkhiqizo wequlwani utjhabalalisiwe<br/>ngombana akunazulu enarheni.<br/>Abalimi bakhenile<br/>nabo bagubuzese iinhloko zabo.


text:
Ngitjho nehlangukazimataka emmangweni,<br/>ihlamuka imbuzanayo esanda ukuzalwa<br/>ngombana akunatjani.


text:
Abodumbana bommango<br/>bajame emizileni yemilandelande,<br/>barhogela ummoya njengeempungutjha,<br/>amehlwabo afiphele ngombana akunamadlelo.


text:
Nanyana amacalethu ajamelene nathi,<br/>Somnini, phuma neqhinga<br/>ngebanga lebizo lakho,<br/>iye, nanyana ukuhlubuka kwethu kukunengi.<br/>Ngambala, sikonele!


text:
Maye, wena themba laka-Israyeli;<br/>msindisakhe ngeenkhathi zesizi,<br/>kubayini ufana nephandle enarheni,<br/>njengesikhambi esiphambukele<br/>ubusuku bunye na?


text:
Kubayini ufana nomuntu okakameleko,<br/>iye, njengengorho enganamandla wokusindisa na?<br/>Uphakathi kwethu wena Somnini<br/>begodu sibizwa ngawe, ungasilahli!


text:
Nakhu okutjhiwo nguSomnini ngabantu bakhe:<br/>“Iye, ngiphakathi kwabo,<br/>kodwana bakuthanda khulu ukunyariya,<br/>ababambi iinyawo zabo.”<br/>Ngalokho uSomnini akabamukeli;<br/>yeke uzakukhumbula ubukhohlakali babo<br/>abahlunguphazele izono zabo.


text:
Nanyana bazila ukudla, angizukulalela isililo sabo, nanyana bangenza imihlabelo yokutjhiswa neminikelo yeenthoro, angizubamukela, kodwana ngizobaqeda ngesabula, ngendlala nangezifo.”


text:
Nje-ke ngathi: “Awu, Somnini, Somandla, qala abaphorofidi babatjela bathi, ‘Anizukubona isabula nendlala ayizukunithinta, kodwana mina, Somnini ngizanipha ukuthula kwamambala endaweni le.’ ”


text:
Nje-ke uSomnini wathi kimi: “Abaphorofidi baphorofida amanga ngebizo lami. Angikabathumi, angikabayali begodu azange bengikhulume nabo. Baphorofida kini amanga ngemibono, ngokubhula okungekho nangekohliso yemikhumbulwabo.


text:
Ngalokho nakhu okutjhiwo ngimi uSomnini ngabaphorofidi abaphorofida ebizweni lami ngingakabathumi kodwana baphorofida bonyana akuzukuba nesabula namkha indlala: Abaphorofidabo bazakuqedwa ngesabula nangendlala.


text:
Abantu abaphorofida kibabo bona bazakulahlelwa eendledlaneni zeJerusalema ngebanga lendlala nesabula. Akunamuntu ozababulunga, bona nabafazi babo, amadodana namadodakazabo. Ngizokurhutjhulela ubukhohlakali babo phezu kwabo.


text:
Batjele amezwi lawo.”<br/>Amehlwami akatshege iinyembezi,<br/>ubusuku nemini zingomi<br/>ngombana itlawu elibabantu bami<br/>lineduma elesabekako,<br/>iye, inceba elingalaphekiko.


text:
Nangiya emmangweni<br/>qala, napo abarhayilwe yisabula,<br/>nangingena ngedorobheni,<br/>qala, napo abaguliswa yindlala!<br/>Abaphorofidi ngitjho nabaphristi<br/>baye enarheni abangayaziko.


text:
Somnini, ulahle uJuda ngokupheleleko na?<br/>Unyaza iZiyoni na?<br/>Usihlunguphazeleni<br/>kobanyana singasaphola na?<br/>Besirhuluphele ukuthula<br/>nesikhathi sokupholiswa<br/>kodwana akunabuhle obusehleleko,<br/>kwaba ziinkathazo kwaphela.


text:
Ngebanga lebizo lakho, ungasilahli,<br/>ungadeli isihlalo sakho sobukhosi esidumileko.<br/>Khumbula isivumelwano sakho nathi<br/>ungasephuli.


text:
Hlangana nabosingazimu bezizwe<br/>ukhona onganisa izulu na?<br/>Umkayi ngokwawo ungehlisa izulu na?<br/>Awa, nguwe kwaphela Somnini, Zimethu<br/>ongakwenza lokho.<br/>Yeke ithemba lethu likuwe kwaphela<br/>ngombana nguwe wedwa owenza koke lokhu.


text:
Yeke uSomnini wathi kimi: “Ngitjho nanyana uMosi noSamyela bebangajama phambi kwami, ummoyami awukho ebantwinaba. Basuse phambi kwamapha! Abakhambe!


text:
Nabakubuza bathi ‘Alo, sizakuyaphi nje?’ yithi kibo, ‘Nakhu okutjhiwo nguSomnini:<br/>“ ‘Bokufa, abaye ekufeni;<br/>besabula, esabuleni;<br/>bendlala, endlaleni;<br/>nebokuthunjwa, basiwe ekuthunjweni.’ ”


text:
USomnini uthi: “Ngizababekela iimiso ezine zeenrhayili:<br/>“isabula kobana ibulale,<br/>izinja kobana zirhudule,<br/>iinyoni zomkayi kobana zirhiribidele<br/>neembandana zommango kobana zibatjhabalalise.


text:
“Ngizabenza babe sisethuso kiyo yoke imibuso yephasi ngebanga lalokho okwenziwa nguManase umsa kaHezekhiya ikosi yakwaJuda eJerusalema.


text:
“Ngubani ozakurhawukela wena Jerusalema;<br/>ngubani ozakutlhuwela na?<br/>Ngubani ozakuphambukela akubuze<br/>amavuko na?


text:
Nakunguwe ungilahlile;<br/>usuhlala uhlubuka mihla le.<br/>Ngalokho ngelule isandla sami<br/>ngokujamelana nawe.<br/>Sengidiniwe kwanjesi ukuzwelana nawe.”<br/>Kutjho uSomnini.


text:
“Ngeforogo yokwengula ngibengulile<br/>emasangweni wamadorobho wenarha;<br/>ngibenze bangabi nabantwana,<br/>ngabhubhisa abantu bami<br/>ngombana azange batjhugulule iindlela zabo.


text:
Abahlolokazi babo bandile kimi<br/>ukudlula itjhwabatjhwaba yelwandle.<br/>Phezu kwabahlolokazabo,<br/>iye, phezu kwabonina lamasokana<br/>ngizakwehlisela umbhubhisi emini ekulu.<br/>Ngesikhatjhana ngizabehlisela<br/>ukukhungatheka nokwesaba.


text:
Umfazi obelethe abantwana abalikhomba<br/>uzakuphela amandla, akhefuzele.<br/>Ilanga lakhe lizakutjhinga emini,<br/>arhubutjhwe abe ehliswe isithunzi.<br/>Abasindileko ngizabanikela esabuleni<br/>yezitha zabo.”<br/>Kutjho uSomnini.


text:
Maye kimi, mma, ngokungibeletha!<br/>Mbala, ngimumuntu obanga ipikiswano<br/>nokucabana inarha yoke!<br/>Angizange ngibolekise namkha ngiboleke ebantwini,<br/>khonapho boke abantu bayangisongela.


text:
USomnini wathi:<br/>“Ngambala, ngakukhunyalalisa ngehloso ehle,<br/>iye, ngakuncengela ezitheni zakho<br/>ngesikhathi sehlupheko nangesikhathi sesizi.


text:
KuJuda ngathi,<br/>‘Umnothwakho namagugwakho<br/>ngizakunikela ngawo njengepango simahla,<br/>ngebanga lezono zakho zoke<br/>kiyo yoke imikhawulwakho.


text:
Ngizakunikela ezitheni zakho<br/>enarheni ongayaziko<br/>ngombana ngiyavutha ngelaka<br/>elitjhisa phezu kwenu.’


text:
Lokho uyakwazi wena Joromiya!”<br/>Somnini, yewungikhumbule, ungitjheje!<br/>Ngibuyiselela kabangizumako.<br/>Ungangisusi ngebanga lokubabekezelela kwakho.<br/>Yazi bonyana ngithwele ihlamba ngenca yakho.


text:
Ngagoma amezwakho njengeliju;<br/>iye, ukutholakala kwamezwakho<br/>kwaba kukwethaba kimi<br/>nokwenama kwehliziywami,<br/>ngombana ngibizwa ngawe<br/>iye, ngebizo elithi Somnini,<br/>Zimu onguMninimandlawoke.


text:
Azange ngihlale hlangana nabarhubutjhekileko,<br/>azange ngizijabulise nabo.<br/>Bengizihlalela ngedwa<br/>ngebanga lesandla sakho<br/>ngombana bewungihlohle ngamezwi wokunikelela.


text:
Kubayini ubuhlungu bami bungapheli<br/>nenceba lami lingapholi na?<br/>Liridilile, alisapholi.<br/>Ingabe ngambala uzakuba kimi<br/>njengomlanjana okhohlisako<br/>ube njengamanzi atjhako na?


text:
Nje-ke, nakhu okutjhiwo nguSomnini:<br/>“Nakube ubuyela kimi<br/>bese ngiyakuvumela bonyana ubuye,<br/>khona-ke uzakubuya ube yincekwami godu.<br/>Nakube emlonyenakho kuphuma okuvuthiweko,<br/>okungasibo ubudlhadlha,<br/>khona-ke uzakuba ngusomlomami.<br/>Abantwaba ababuyele kuwe,<br/>kodwana wena ungabuyeli kibo.


text:
Nje-ke ebantwinaba<br/>ngizakwenza ube mthangala wekoporo<br/>ongafikelelekiko:<br/>Bazakulwa nawe<br/>kodwana angeze bakuhlule<br/>ngombana nginawe<br/>kobana ngikusindise, ngikwenyele.”<br/>Kutjho uSomnini.


text:
ngombana nakhu okutjhiwo nguSomnini ngamadodana namadodakazi abelethelwe endaweni le nangabafazi namadoda ababelethi bawo enarheni le,


text:
‘Bazakufa kabuhlungu. Angeze balilelwa begodu abazokungcwatjwa, kodwana bazakufana nomsuqwa emasimini. Bazakurhayilwa ngesabula nangendlala, iindumbu zabo zibe kukudla kweenyoni zomkayi neembandana zommango.’ ”


text:
Ngambala, nakhu okutjhiwo nguSomnini: “Ungangeni ngekumbeni yombuthano, ungayi ukuyokulila namkha uyokuzwelana nabo ngombana ngisusile ukuthula nokwethembeka kwami kanye nesirhawu sami ebantwinaba.” Kutjho uSomnini.


text:
“Abakhulu nabancani bazakufa enarheni le. Abazukungcwatjwa nabantu abazukubalilela. Akunamuntu ozazirhaya namkha agude ehloko ngebanga labo.


text:
Akunamuntu ozakuhlephula isikwa abelane nozilileko kobana amtjhiriye ngohlongakeleko. Akunamuntu ozababela ikapho yokududuza ngitjho nanyana kungaba ngubaba namkha umma ohlongakeleko.


text:
Ngambala nakhu okutjhiwo nguSomnini, uMninimandlawoke, uZimu wakwa-Israyeli, ‘Emihlenenu, iye phambi kwenu, ngizakuphelisa amatjhada wethabo nokujabula kanye namaphimbo wabakhwenyana newabomalukazana endaweni le.’


text:
“Nawutjela abantwaba koke lokhu bazakubuza bathi, ‘Kubayini uSomnini ahlele ihlekelele engaka phezu kwethu na? Soneni kangaka na? Sisonobani esisenzileko kuSomnini uZimethu na?’


text:
Uzakuthi kibo, ‘USomnini wathi: Kungombana aboyihlo bangidela, badlhemadlhema ngemva kwabosingazimu, babalotjha bebabakhothamela. Iye, bangidela, azange balonde umthethwami.


text:
Kodwana nakungini-ke khona nithuwelele kunaboyihlo. Qalani, omunye nomunye wenu ukhamba ngokukhunyalala kwehliziyo embi ngaphandle kokungilalela.


text:
Nje-ke ngizaniqotjha enarheni le, niye enarheni eningayaziko ngitjho naboyihlo abangazange khebayibone. Lapho-ke nizakulotjha abosingazimu ubusuku nemini ngombana angeze ngaba nomusa phezu kwenu.’ ”


text:
Godu uSomnini wathi: “Nokho isikhathi siyeza lapha abantu bangasoze basathi, ‘Ngifunga uSomnini owakhupha ama-Israyeli eGibhide’,


text:
kodwana bazakuthi, ‘Ngifunga uSomnini owakhupha ama-Israyeli enarheni yangetlhagwini nakizo zoke iinarha lapha gade abaqotjhele kizo.’ Ngambala ngizababuyisela endaweni engayipha aboyise.


text:
“Kodwana sele ngizokubiza abathiyi beenhlambi abanengi, bona-ke bazababamba. Ngemva kwalapho ngibize abazumi abanengi, bababuthe eentabeni nemibundwini kanye nemipharwini yamadwala.” Kutjho uSomnini.


text:
Ngizababuyiselela ngokubuyelelweko mayelana namacala nesono sabo ngombana basilaphaze inarhami ngeenyenyiso zabo ezifileko begodu bazalise ilifa lami ngeenkghabhudlho zabo.”


text:
Somnini, mandlami nesiphephelo sami,<br/>iye, ubuphephelo bami ngeenkhathi zesizi,<br/>kuwe izizwe zizakuza<br/>zivela epelazwe zithi:<br/>“Abobaba azange basitjhiyele litho<br/>ngaphandle kwabosingazimu abayikohliso,<br/>iye, akakho phakathi kwabo onobubhadekelo.”


text:
USomnini wathi:<br/>“Kwanjesi khona ngizabafundisa,<br/>iye, ngizabafundisa amandlami nesiphanga sami.<br/>Yeke bazakwazi<br/>bonyana ibizo lami nguSomnini.”


text:
“Isono sakwaJuda sitlolwe ngesikhonkhwani sesimbi,<br/>iye, sagobhodlhwa ngetlobo yedayimani,<br/>emiqebethwini yeenhliziyo zabo<br/>neempondweni zama-aldarabo.


text:
Bahlubayela ngama-aldarabo<br/>nemifanekiso yabo-Atjhera<br/>emagegana nemithi ehlaza<br/>nemibundwini ephakamileko<br/>neentabeni emmangweni<br/>njengombana bahlubayela ngabantwababo.<br/>Juda, umnothwakho namagugwakho woke<br/>ngizakunikela ngawo njengepango,<br/>ngebanga leendunduma zakho<br/>ezisisono sakho kiyo yoke imikhawulwakho.


text:
Kumele uhlukane nelifa lakho<br/>engakupha lona<br/>begodu uzakusebenzela izitha zakho<br/>enarheni ongayaziko<br/>ngombana uvuse itukuthelwami<br/>ezakuvutha mlibe.”


text:
Nakhu okutjhiwo nguSomnini:<br/>“Akanikelelwe umuntu othembela ebantwini,<br/>owenza inyama ibe mamandlakhe<br/>nohliziywakhe ifulathela uSomnini.


text:
Uzakuba njengomtjhana ebhudwini,<br/>angayiboni ipumelelo nayizako.<br/>Uzakuhlala hlangana nomankwana erhalawumbeni,<br/>iye, enarheni yetswayi<br/>lapha kungahlali muntu khona.


text:
Uzakufana nomuthi otjalwe eduze kwamanzi<br/>onabisela imirabhawo magegana nomlambo.<br/>Awesabi nakufika umtjhiso,<br/>amakarawo ahlala ahlaza.<br/>Awukhathazeki ngesikhathi sesomiso<br/>begodu awubhalelwa kuthela iinthelo.


text:
“Mina Somnini ngihlolisisa ihliziyo<br/>ngizizinye iziso,<br/>kobana ngivuze umuntu ngokweendlela zakhe,<br/>iye, ukuya ngokwemisebenzakhe.”


text:
Njengekwali eqoqosela amaqanda<br/>engakawabekeli,<br/>unjalo nomuntu ozuza umnotho ngendlela<br/>engakafaneli.<br/>Nasele amalangakhe ayile, uzamtjhiya umnotho lowo,<br/>bese ekugcineni uzakubonakala bonyana usidlhadlha.


text:
Isihlalo sobukhosi sephazimulo<br/>esaphakanyiswa kusukela ekuthomeni,<br/>siyindawo ecwengileko kithi.


text:
Wena Somnini, themba laka-Israyeli,<br/>boke abakudelako bazakurhubutjhwa.<br/>Amabizo wabamnyefulako<br/>azakutlolwa endaweni yabafileko<br/>ngombana badele uSomnini,<br/>omthombo wamanzi wokuphila.


text:
Mina azange ngikuhlohloloze<br/>bona uthumele ihlekelele<br/>begodu azange ngifise ilanga lokubhujiswa.<br/>Okwaphuma emlonyenami uyakwazi,<br/>ngakutjho phambi kwakho.


text:
Abazumana nami abahlaziseke<br/>kodwana mina ngingabi sehlazweni;<br/>bona ababe nevalo,<br/>kodwana mina ungenze ngingesabi.<br/>Behlisele ilanga lehlekelele,<br/>ubarhayile ngokubuyelelweko.


text:
Nakhu okwatjhiwo nguSomnini kimi: “Khamba uyokujama esangweni iButho, lapha kungena bekuphume khona amakhosi wakwaJuda. Godu jama kiwo woke amanye amasango weJerusalema,


text:
bese uthi, ‘Lalelani ilizwi lakaSomnini nina makhosi wakwaJuda, nani noke bantu bakwaJuda kanye nani noke bahlali beJerusalema, iye, nina eningena ngamasango la.


text:
Nakhu okutjhiwo nguSomnini: Yelelani bona ningathwali umthwalo ngelanga leSabatha begodu ningangeni nawo emasangweni weJerusalema.


text:
Godu ningathwali imithwalo niphume nayo ngeenkumbeni zenu ngelanga leSabatha. Ningasebenzi, kodwana gcinani iSabatha licwengile njengombana ngayala aboyihlo.


text:
Aboyihlo azange balalele namkha bavule iindlebe zabo; iye, baqinisa iintamo zabo ukuze bangezwa bebamukele ifundiso.


text:
Kodwana uSomnini wathi: Nina naningilalela kuhle bese aningeni nemithwalo emasangweni wedorobheli ngelanga leSabatha, nigcine iSabatha licwengile ngokungenzi imisebenzi mhlokho,


text:
khona-ke amakhosi namakhosana ahlala esihlalweni sobukhosi sakaDavida azakungena ngamasango wedorobheli. Azakungena akhwele iinkarana neenjomani, aphekelelwa madoda wakwaJuda nalawo ahlala eJerusalema begodu idorobheli lizakuhlalwa kuya kuyile.


text:
Abantu bazakuvela ngemadorobheni wakwaJuda neendaweni ezimagegana neJerusalema, emikhawulweni yakwaBhenjamini, emibundwini yeTjhefela, enarheni yeentaba nangesewula, balethe imihlabelo yokutjhiswa neyetjhebiswano, iminikelo yeenthoro neyetjhwalo ngokudumisa ekumbeni kaSomnini.


text:
Kodwana nakube aningilaleli ngokungagcini iSabatha licwengile, nithwale imithwalo naningena ngamasango weJerusalema ngelanga leSabatha, khona-ke ngizavuthisa umlilo ongasoze wacinywa emasangweni weJerusalema, uqothule imibhotjhongo yakhona.’ ”


text:
Kodwana lokho agade akubumba ngomdaka konakalela ezandleni zakhe, nje-ke wabuya wabumba okhunye njengombana bekukuhle kuye ukukwenza lokho.


text:
“Wena kumba ka-Israyeli, angeze ngenza kini njengombana kwenza umbumbi lo na?” Godu uSomnini wathi: “Njengomdaka esandleni sombumbi, ninjalo-ke nani esandleni sami, nina kumba ka-Israyeli.


text:
Ngesinye isikhathi ngingamemezela ngesizwe namkha umbuso kobana usitjhulwe, uwiswe bewutjhabalaliswe.


text:
Kodwana nakube isizwe engimemezele ngaso siyaphenduka ebukhohlakalini baso, khona-ke ngizazisola ngobumbi ebengibuhlosile.


text:
Kodwana nakube isizweso senza ubumbi phambi kwami bese singalaleli ilizwi lami, khona-ke ngizazisola ngobuhle ebengithe ngizasenzela bona.


text:
“Nje-ke, wena Joromiya, tjela abantu bakwaJuda nabahlali beJerusalema bonyana uSomnini uthi, ‘Qalani, sele ngizonidalela ihlekelele, iye, ngineqhinga ngani. Ngalokho phendukani eendleleni zenu ezimbi, omunye nomunye wenu, nilungise iindlela zenu kanye nezenzo zenu.’


text:
Kodwana abantwabo bazakuphudlha bathi, ‘Akusizi litho! Sizakukhamba ngamahlelwethu, omunye nomunye wethu uzakulandela lokho wena okubiza bona bulikhuni behliziywakhe ekhohlakeleko.’ ”


text:
Ngalokho-ke nakhu okutjhiwo nguSomnini:<br/>“Buzani hlangana nezizwe:<br/>Ngubani owakhe wezwa okufana nalokhu na?<br/>Kunento erara khulu<br/>eyenziwe litlawu u-Israyeli.


text:
Ingabe iliqhwa leLibhanoni<br/>liyasuka erharheni loSabekako<br/>namkha amanzi amakhaza nagelezako<br/>womthala weenkwekwezi zezulu atjhe na?


text:
Kodwana nakubabantu bami bona, bangikhohliwe,<br/>batjhisela izinto ezinganabubhadekelo itjhwalo,<br/>okuzizinto ezibenza bawe eendleleni zabo,<br/>iye, eendleleni zekadeni.<br/>Zibenza bakhambe ngeendlela eziqamulako,<br/>emizileni engakakhiwa.


text:
Ngalokho inarhabo iba libhudu,<br/>into yokurarekelwa ngesikhathi soke.<br/>Boke abadlula lapho bazakukhuza ngayo,<br/>bathintithe iinhloko ngokutlhuwa.


text:
Njengommoya wepumalanga,<br/>ngizabahlakaza phambi kwezitha zabo,<br/>ngizabakhombisa umhlanami,<br/>bangaboni ubuso bami<br/>ngelanga lehlekelele.”


text:
Somnini, abantu bathi: “Asenzeni amaqhinga ngoJoromiya lo ngombana ukufundisa kwabaphristi umthetho angeze kwalahleka nezeluleko zabahlakaniphileko angeze zaphela ngitjho neemphorofido zabaphorofidi. Yeke, asimthelekeleni ngamezwi, singalaleli litho alitjhoko.”


text:
Okuhle kumele kubuyiselwe ngobumbi na?<br/>Kodwana bangembele umgodi wesifu.<br/>Khumbula bonyana ngajama phambi kwakho<br/>ngabakhulumela kuhle,<br/>kobana ususe itukuthelwakho kibo.


text:
Yeke, nikelela abantwababo ngendlala,<br/>ubafuthele emandleni wesabula.<br/>Abafazi babo ababe ziinyumba,<br/>babe bahlolokazi<br/>ngombana amadodabo abulewe<br/>namasokana wakhona arhayilwe<br/>ngesabula epini.


text:
Akuzwakale umkhosi eenkumbeni zabo<br/>lokha nawubanikelela msinyana ngemigulukudu<br/>ngombana bangembele umgodi<br/>kobana bangibambe,<br/>bangibekela nezifu eenyaweni zami.


text:
Kodwana wena Somnini,<br/>wazi woke amaqhingabo wokungibulala.<br/>Ungacoleli icala labo<br/>namkha usule izono zabo phambi kwakho.<br/>Abaketulwe phambi kwakho,<br/>usebenze ngabo ngesikhathi setukuthelwakho.


text:
Nakhu okutjhiwo nguSomnini: “Khamba uyokuthenga ikwana yomdaka. Ukhambisane nabanye babarholi babantu kanye nabaphristi abakhulileko,


text:
uphume uye emrhobeni weBheni-Hinomu eduze kobungeno besango leDengela. Nawufika lapho umemezele amezwi engikutjela wona.


text:
Kufuze uthi kibo, ‘Lalelani ilizwi lakaSomnini, nina makhosi wakwaJuda kanye nani bahlali beJerusalema. Nakhu okutjhiwo nguSomnini uMninimandlawoke, uZimu wakwa-Israyeli: Qalani, sele ngizokwehlisela ihlekelele phezu kwendawo le ezokwenza bona iindlebe zawo woke umuntu ozwako zibe buzikazikani


text:
ngombana abantwabo bangihlubukile. Benza indawo le yaba ngetjhili ngokutjhisela kiyo abosingazimu itjhwalo, iye, abosingazimu abangabaziko nabangaziwa ngitjho naboyise namakhosi wakwaJuda. Bazalise indawo le ngeengazi ezinganamlandu.


text:
Bakhe iindunduma zaboBhali kobana batjhisele kizo amadodanabo njengemihlabelo yokutjhiswa kiboBhali, okuyinto engingazange ngiyale ngayo namkha ngiyikhulume, ngitjho nemkhumbulweni ayizange ibe khona.


text:
Ngalokho, mina Somnini ngithi: Yelelani, amalanga ayeza, lapha abantu bangeze basabiza khona indawo le bonyana yiTofethi namkha mrhoba weBheni-Hinomu, kodwana bazakuthi mrhoba wokuHlatjwa.


text:
“ ‘Endaweni le ngizakufelelisa amahlelo wakwaJuda neJerusalema. Ngizabawisa ngesabula yezitha zabo, iye, labo abazumana nepilwabo. Ngizakunikela iindumbu zabo zibe kukudla kweenyoni zomkayi neembandana zommango.


text:
Ngizakwenza idorobheli libe libhudu nento yokurarekelwa. Woke odlula kilo uzakumangala abe akhuze ngebanga lazo zoke iingemegeme zalo.


text:
Ngizabenza batle inyama yamadodana namadodakazabo, batlane bona esizini nebudisini abazabubangelwa zizitha zabo nalabo abazumana nepilwabo.’


text:
bese uthi kibo, ‘Nakhu okutjhiwo nguSomnini uMninimandlawoke: Ngizakuphihliza isizwesi nedorobheli njengombana kuphahlazeke ikwana le begodu angeze isalungiseka. Bazakungcwaba abafileko eTofethi kufikela lapha kutlhogeka khona indawo.


text:
Ngilokho-ke engizakwenza ngedorobheli nangabahlali balo. Ngizakwenza lifane neTofethi. Kutjho uSomnini.


text:
Iinkumba zeJerusalema kanye nemakhiwo yamakhosi wakwaJuda izakufana neTofethi: Zizakusilaphazwa, okutjho zoke iinkumba lapha benzela khona imihlabelo phezu kwephahla lazo mayelana nalo loke ibutho lomkayi bebathulule neminikelo yokuselwako kibosingazimu.’ ”


text:
UJoromiya wabuya-ke eTofethi lapha uSomnini gade amthume kobana ayophorofida khona, wafese wajama ngesirhodlweni sethempeli lakaSomnini, wathi kibo boke abantu:


text:
“Nakhu okutjhiwo nguSomnini uMninimandlawoke, uZimu wakwa-Israyeli, ‘Qalani, sele ngizokwehlisela idorobheli nemizana elibhodileko yoke ihlekelele engakhuluma ngayo phezu kwalo ngombana abantu bakhona baqinisa iintamo begodu azange balalele amezwami.’ ”


text:
Umphristi uPhatjhirhuri umsa ka-Imeri, umtjheji omkhulu ngethempelini lakaSomnini, wezwa uJoromiya aphorofida ngeendabezi.


text:
Wadula umphorofidi uJoromiya wamfaka emakhamandeleni esangweni elingaphezulu ebekuthiwa yiBhenjamini, ngethempelini lakaSomnini.


text:
Ngelanga elilandelako, lokha uPhatjhirhuri namtjhaphulula emakhamandeleni, uJoromiya wathi kuye: “USomnini akakubizi ngoPhatjhirhuri kodwana unguKwesaba okusiZombileko,


text:
ngombana nakhu okutjhiwo nguSomnini, ‘Qala, sele ngizokwenza wena nabo boke abangani bakho nesabe ubujamo bakho. Uzababona ngamehlwakho babulawa zizitha zabo ngesabula. Boke abantu bakwaJuda ngizabanikela esandleni sekosi yeBhabheli. Yona izabathatha ibase ekuthunjweni eBhabheli, ibabulale ngesabula.


text:
Izitha zabo ngizazinikela woke umnotho wedorobho, woke umkhiqizwalo, koke okulifaneleko kanye nawo woke amagugu wamakhosi wakwaJuda. Koke lokho bazakuphanga, bakuthwale, bakuse eBhabheli.


text:
Wena-ke Phatjhirhuri nabo boke abahlala kwakho bazakuya ekuthunjweni. Uzakuya eBhabheli, ufele lapho bewubulungwe khona, wena nabo boke abangani bakho obaphorofidele amanga.’ ”


text:
Somnini, wena wangiyenga, ngayengeka;<br/>wangihlula, waphumelela.<br/>Imini yoke ngisihlekiso,<br/>woke umuntu uyangikokomeja.


text:
Njalo nangithi ngiyakhuluma,<br/>ngiyarhuwelela ngithi:<br/>“Inturhu nokuphangwa!”<br/>Ngambala ilizwi lakaSomnini<br/>kimi lenziwe ihlamba neenhloni imini yoke.


text:
Kodwana nangizitjela ngithi:<br/>“Angisazukucabanga ngayo<br/>namkha ngikhulume godu ebizweni lakhe”,<br/>ehliziywenami kuba njengomlilo ovuthako<br/>ovaleleke ngemathanjenami.<br/>Angisakwazi ukuwuvalela,<br/>ngiqinisile ngithi angisakghoni.


text:
Ngizwa amahlebezi wabanengi,<br/>asithi: “Umrhali lo uthi,<br/>‘Ukwesabeka mahlangothi woke!’<br/>Yeke mthomeleleni, nathi sizanisekela.”<br/>Boke abangani bami<br/>baquphe bona ngitjhelele, bathi:<br/>“Mhlambe angayengeka,<br/>ukuze sikghone ukumhlula<br/>sizibuyiselele kuye.”


text:
Kodwana uSomnini unami<br/>njengengorho enamandla;<br/>nje-ke abangizumako bazakutjhelela,<br/>bangaphumeleli.<br/>Bazakuhlaziseka khulu<br/>ngombana bahlulekile;<br/>ukurhubutjhwa kwabo angeze kwalibaleka.


text:
Somnini Mninimandlawoke,<br/>wena ohlolisisa olungileko<br/>uzizinya ihliziyo neziso,<br/>yewungibonise ukuzibuyiselela<br/>kwakho phezu kwabo<br/>ngombana indabami ngiyinikele kuwe.


text:
Akanikelelwe umuntu owabikela ubaba,<br/>owamthabisa khulu wathi kuye:<br/>“Ubelethelwe umntwana omsana!”


text:
Inga umuntu loyo angaba njengamadorobho<br/>uSomnini awaketula ngokunganasirhawu.<br/>Akezwe ukurhahlawula ekuseni<br/>nomkhosi wepi entambama


text:
ngombana azange angibulalele ngesibelethweni,<br/>umma abe lizindla lami,<br/>isibeletho sakhe sikhukhumalele mlibe.


text:
Ngaphumelani ngesibelethweni<br/>kobana ngibone umtlhago nesizi<br/>nokobana ilanga lami liphelele ehlazweni na?


text:
Ilizwi lafika kuJoromiya livela kuSomnini lokha ikosi uTsedekhiya nagade athumele uPhatjhirhuri umsa kaMalikiya kanye nomphristi uZefaniya umsa kaMaseya kuye. Bathi:


text:
“Sibuzela khona nje kuSomnini ngombana uNebukadiretsari ikosi yeBhabheli iyasisahlela. Mhlamunye uSomnini angasenzela iimangaliso zakhe ukuze uNebukadiretsari lo asisuduke.”


text:
nakhu okutjhiwo nguSomnini uZimu wakwa-Israyeli, ‘Sele ngizokuphendulela ngakini iinkhali zepi eniziphethekwezo nenizisebenzisela ukulwa nekosi yeBhabheli kanye namaKasidi agege nomthangala ngaphandle kobana anivimbezele. Ngizawaletha ngaphakathi kwedorobheli.


text:
Mina ngokwami ngizakulwa nani ngengalo eyeluliweko nangesiphanga, iye, ngetukuthelo, ngelaka nangobukhali obukhulu.


text:
Ngemva kwalapho, ngizakunikela uTsedekhiya ikosi yakwaJuda esandleni sakaNebukadiretsari ikosi yeBhabheli. Godu ngizakunikela iinduna zakhe kanye nabantu abangedorobheneli abasinde ematshwenyekweni, esabuleni nendlaleni, ezandleni zezitha zabo, iye, kilabo abazumana nepilwabo. Yona izababulala ngesabula, angeze ibababalele, irhawuke namkha ibazwele ubuhlungu.’ Kutjho uSomnini.


text:
“Godu tjela isizwesi bonyana nakhu okutjhiwo nguSomnini, ‘Qalani, ngibeka phambi kwenu indlela yokuphila neyokufa:


text:
Nanyana ngubani ohlala ngedorobheneli uzakubulawa ngesabula, ngendlala namkha ngamatshwenyeko. Kodwana nanyana ngubani ophumako bese azinikele kumaKasidi anivimbezeleko la, uzakuphila, asindise ipilwakhe.


text:
Mbala, ngihlele ukwenza umonakalo phezu kwedorobheli, ingasi ubuhle. Lizokunikelwa esandleni sekosi yeBhabheli, yona izalirhayila ngomlilo.’ ” Kutjho uSomnini.


text:
nina kumba kaDavida!<br/>Nakhu okutjhiwo nguSomnini:<br/>“Gwebani ngokulunga ekuseni,<br/>nenyele odlelezelweko<br/>esandleni saloyo omgandelelako.<br/>Nakungasinjalo, itukuthelwami izakuqubuka<br/>ngebanga lobumbi enibenzileko,<br/>itjhise njengomlilo<br/>kungabi nomcimi.


text:
Qalani, ngijamelene nani,<br/>nina enihlala emrhobeni<br/>phezu kwedwala lommango othabaleleko.”<br/>Kutjho uSomnini.<br/>“Iye, nina enithi,<br/>‘Ngubani ongewuka ajamelane nathi<br/>angene emadzabenethu na?’


text:
Ngizanihlunguphaza ngokufanelene nezenzo zenu,<br/>kutjho uSomnini.<br/>Ngizakuthungelela umlilo emahlathini wedzaba lenu<br/>uqothule koke okulizombileko.”


text:
Nakhu okutjhiwo nguSomnini: “Joromiya, yehlela esigodlweni sekosi yakwaJuda ufese umemezele umlayezo lo.


text:
Yithi ekosini, ‘Lalela ilizwi lakaSomnini wena kosi yakwaJuda ehlezi esihlalweni sobukhosi bakaDavida, wena oneenduna zakho nabantu bakho bangena ngamasango la.


text:
Nakhu okutjhiwo nguSomnini: Yenzani okulungileko nokufaneleko. Yenyelani odlelezelweko esandleni somgandelelakhe. Ningahlukumezi namkha nikhahlameze isikhonzi, intandani nomhlolokazi begodu ningathululi iingazi ezinganamlandu endaweni le.


text:
Ngambala nakube niyelela ukwenza imiyalo le, khona-ke amakhosi ahlala esihlalweni sobukhosi bakaDavida azakungena ngamasango wesigodlwesi, akhwele iinkarana neenjomani, aphekelelwa ziinduna zawo kanye nabantu bawo.


text:
Kodwana naningalaleli imiyalo le, ngiyafunga ngithi isigodlwesi sizakuba yiququ.’ ” Kutjho uSomnini.


text:
Mbala, nakhu okutjhiwo nguSomnini ngesigodlo sekosi yakwaJuda:<br/>“Nanyana wena sigodlo<br/>ufana neGiliyadi kimi,<br/>unjengesiqongolo seLibhanoni,<br/>ngiyafunga ngithi ngizakwenza ube lirhalawumba,<br/>iye, iqubi leququ elingahlalwako.


text:
Ngizakuhlela abarhayili<br/>kobana balwe nawe,<br/>omunye nomunye ngeenkhali zakhe,<br/>bazakugawula imisedarakho ekhethekileko<br/>bayiphosele emlilweni.”


text:
“Izizwe ezinengi zizakudlula edorobheneli, zibuzane zithi, ‘Kubayini uSomnini enze into enjengale edorobheni elikhulu kangaka?’


text:
Ipendulo izakuthi, ‘Kungebanga lokobana abantu balo bahlubuke isivumelwano sakaSomnini uZimabo balotjha bebakhothamela abosingazimu.’ ”


text:
Ningalileli ikosi ehlongakeleko<br/>ningazwelani nayo,<br/>kungaba ngcono nililele loyo osekuthunjweni,<br/>ngombana akasoze asabuya<br/>namkha abone inarha yekhabo godu.


text:
Ngambala nakhu okutjhiwo nguSomnini ngoTjhalumu umsa kaJosiya owaba yikosi ngemva koyise ikosi yakwaJuda kodwana wasuka endaweni le: “Angeze asabuya.


text:
“Uzazizwa owakha isigodlo sakhe ngokungalungi<br/>namalawu wakhe aphezulu ngokungakafaneli,<br/>asebenzise abantu bekhabo ngelize,<br/>angabakhokheli ngomsebenzabo.


text:
Uzazizwa othi, ‘Ngizazakhela isigodlo esivulekileko,<br/>sibe namalawu amakhulu phezulu’,<br/>asenzele amafesidere amakhulu,<br/>asinameke ngomsedari,<br/>abe asikghabise ngokubomvu.


text:
“Kukwenza ube yikosi<br/>ukutjhisakalela iingodo zemisedari na?<br/>Uyihlo waneliswa kukudla nokuselwako,<br/>wenza okufaneleko nokulungileko.<br/>Nje-ke, koke kwamkhambela kuhle.


text:
Watjheja indaba yabadududu nabaswelako,<br/>ngalokho koke kwakhamba kuhle.<br/>Leyo akusiyo indlela yokungilandela na?”<br/>Kutjho uSomnini.


text:
“Kodwana amehlwakho nehliziywakho<br/>inamathele kwaphela ekuzuzeni ngokungakafaneli,<br/>ekuthululeni iingazi ezinganamlandu<br/>nekugandeleleni nekudlelezeleni.”


text:
Ngalokho nakhu okutjhiwo nguSomnini ngoJehoyakhimu umsa kaJosiya ikosi yakwaJuda:<br/>“Abazumlilela bathi,<br/>‘Maye mfowethu! Maye dadwethu!’<br/>Abazomlilela bathi,<br/>‘Maye ngekosethu! Maye ngengwenyama!’


text:
Uzakungcwatjwa njengodumbana,<br/>arhurhubiswe ayokuphoselwa ngaphandle<br/>kwamasango weJerusalema.”


text:
“Khuphukela eLibhanoni, urhuwelele,<br/>iphimbo lakho alizwakale eBhatjhani,<br/>rhuwelela use-Abarimu,<br/>ngombana zoke iinthandwa zakho ziyaqhotjozwa.


text:
Ngakuyelelisa lokha nawuzizwa uvikelekile,<br/>kodwana wena wathi, ‘Angizukulalela!’<br/>Bewuseze uphila ngalendlela kwebutjheni bakho;<br/>azange ukhe ungilalele.


text:
Ummoya uzokuphephula boke abangani bakho<br/>bese iinthandwa zakho ziya ekuthunjweni.<br/>Nje-ke uzakurhubutjhwa bewuhlaziswe<br/>ngebanga labo boke ubukhohlakali bakho.


text:
Wena mfazi ohlala eLibhanoni,<br/>wena onesihlakana emisedarini,<br/>uzakububula lokha nawehlelwa ziinhlabi,<br/>iye, imirhelo efana neyokubeletha!”


text:
USomnini wathi: “Ngiyafunga ngithi, ‘Wena Koniya msa kaJehoyakhimu ikosi yakwaJuda, nanyana bewuyidzilamnwana yesigibo esidleni sami, bengizakukhwamula lapho.


text:
Ngizakunikela ezandleni zalabo abazumana nepilwakho, labo obesabako; iye, esandleni sakaNebukadiretsari ikosi yeBhabheli nesandleni samaKasidi.


text:
Indoda le nguKoniya odelelekileko, imbiza eyephuliweko, okuyinto engafunwako na? Kubayini yena nabantwabakhe bafuthelwe kude, bajikijelwa enarheni abangayaziko na?


text:
Nakhu okutjhiwo nguSomnini: “Tlolani umuntu lo njengonganamntwana, indoda engeze yaphumelela emihlenayo ngombana esizukwalaneni sayo akakho noyedwa ozayelama ahlale esihlalweni sobukhosi bakaDavida namkha abuse kwaJuda godu.”


text:
Ngalokho nakhu okutjhiwo nguSomnini, uZimu wakwa-Israyeli ngabelusi abelusa abantu bami: “Nina enihlakaze izimvu zami benaziqotjha, nangazitjheja, qalani, sele ngizonihlunguphaza mayelana nobumbi enibenzileko.” Kutjho uSomnini.


text:
“Mina ngokwami ngizakubuthelela imisalela yomhlambami kizo zoke iinarha lapha ngayiqotjhela khona bengiyibuyisele emadlelwenazo. Lapho-ke izakubeletha beyande.


text:
Ngizakubeka abelusi phezu komhlambami baweluse, angeze bewusesaba namkha wesatjiswe, godu angeze usalahleka.” Kutjho uSomnini.


text:
USomnini uthi: “Qalani, isikhathi siyeza<br/>lapha ngizakuvusela khona<br/>uDavida ingala yangokomthetho,<br/>izakubusa njengekosi<br/>iphathe ngokuhlakanipha<br/>beyenze okulungileko nokufaneleko enarheni.


text:
Emihlenakhe uJuda uzakusindiswa<br/>bese u-Israyeli aphile ngokuphepha.<br/>Nanti ibizo azakubizwa ngalo:<br/>USomnini ukulunga kithi.”


text:
USomnini uthi: “Nje-ke, qalani isikhathi siyeza lapha abantu bangeze basathi, ‘Ngifunga uSomnini owakhupha ama-Israyeli eGibhide’,


text:
kodwana bazakuthi, ‘Ngifunga uSomnini owakhupha bewabuyisa iinzukulwana zama-Israyeli enarheni yangetlhagwini.’ Mina Somnini ngizababuyisa kizo zoke iinarha engabaqotjhela kizo. Nje-ke bazakuhlala endaweni ekungeyabo.”


text:
Mayelana nabaphorofidi uJoromiya wathi:<br/>Ihliziywami yephukile ngaphakathi kwami,<br/>amathambami woke ayaqhaqhazela.<br/>Ngifana nomuntu odakiweko,<br/>iye, umuntu ohlulwa liwayini,<br/>ngebanga lakaSomnini<br/>kanye namezwakhe acwengileko.


text:
Inarha izele ngeenhlobongi,<br/>ngebanga lesithuko iyalila<br/>namadlelo erhalawumbeni atjhwabile.<br/>Abaphorofidi bajabajabela okumbi,<br/>basebenzisa amandlabo ngokungakalungi.


text:
“Abaphorofidi nabaphristi basilaphele,<br/>ngifumana ubukhohlakali babo<br/>ngitjho nangethempelini lami.”<br/>Kutjho uSomnini.


text:
“Ngalokho indlelabo<br/>izakufana neendawo ezitjhelelako ebumnyameni,<br/>bazakusunduzwa bawele kizo.<br/>Ngizabehlisela ihlekelele<br/>ngomnyaka abazakuhlunguphazwa ngawo.”<br/>Kutjho uSomnini.


text:
“Phakathi kwabaphorofidi beSamariya<br/>ngabona nasi into enyenyisako:<br/>Baphorofida ngoBhali<br/>bese badurhisa abantu bami, u-Israyeli.


text:
Phakathi kwabaphorofidi beJerusalema<br/>khona ngabona nasi into ekghabhudlhako:<br/>Bayahlobonga bebaphile ngamala.<br/>Baqinisa izandla zabenzi bobumbi,<br/>ukuze kungabikho ophendukako<br/>ebukhohlakalini bakhe.<br/>Boke sebafana neSodoma kimi,<br/>iye, abantu beJerusalema sebafana neGomora.”


text:
Ngalokho-ke, nakhu okutjhiwo nguSomnini uMninimandlawoke mayelana nabaphorofidi:<br/>“Ngizabadlisa ukugoma okumunyu<br/>basele amanzi anobuthi<br/>ngombana ukusukela ebaphorofidini beJerusalema<br/>ummoya wokusilaphala warhatjheka inarha yoke.”


text:
Nakhu okutjhiwo nguSomnini ebantwini bakwaJuda:<br/>“Ningalaleli lokho abaphorofidi abakuphorofida kini;<br/>bona bayanikhohlisa.”<br/>Iye, bakhuluma imiyalezo yemikhumbulwabo<br/>ingasi evela emlonyeni kaSomnini.


text:
Kilabo abanyaza ilizwi lakaSomnini<br/>banande bathi: “Nizakuba nokuthula.”<br/>Bese kabalandela ukukhunyalala<br/>kweenhliziyo zabo<br/>bathi: “Akunanto embi ezanehlela.”


text:
Kodwana ngubani phakathi kwabo<br/>owakhe wajama ebandla lakaSomnini<br/>kobana ezwe abe alemuke amezwakhe na?<br/>Iye, ngubani owakhe wayelela<br/>bewalemuka ilizwi lakhe na?


text:
Qalani, naso isiwuruwuru sakaSomnini!<br/>Sikurhwanta kwetukuthelo kaSomnini,<br/>iye, isivunguvungu esikhwitjhizelako!<br/>Sizakuvunguzela phezu kweenhloko zabakhohlakeleko.


text:
Itukuthelo kaSomnini angeze yahlehla,<br/>iye, angeze yahlehla angakafezi iinhloso zehliziywakhe.<br/>Emalangeni ezako nizakuzwisisa kuhle.


text:
USomnini uthi:<br/>“Azange ngibathume abaphorofidaba,<br/>khonapho bona bagijima ngomlayezwabo;<br/>azange ngikhulume nabo,<br/>khonapho bona sebayaziphorofidela nje.


text:
Kodwana nakube bebajame ebandla lami,<br/>bebazokumemezela amezwami ebantwini bami<br/>bebababuyisele eendleleni zabo ezimbi<br/>nezenzweni zabo ezimbi.


text:
Ukhona ongabhaca eendaweni ezisithekileko kobana ngingamboni na? Angisikhona koke ezulwini nephasini na?” Kutjho uSomnini.


text:
“Ngizwile kobana abaphorofidi abaphorofida amala ebizweni lami bonyana bathini. Bathi, ‘Ngibe nebhudango! Iye, ngibhudangile uyazi!’


text:
Kuzabe bekube kunini kobana phakathi kwabaphorofidi kube nalabo abaphorofida amala, iye, abaphorofidi abanekohliso eenhliziyweni zabo na?


text:
Bacabanga bonyana amabhudango abatjelana wona azakwenza abantu bami bakhohlwe ibizo lami njengombana kwenza aboyise ngebanga laboBhali na?


text:
Umphorofidi onebhudango akalitjho ibhudangwelo nonelizwi elibuya kimi akalikhulume ngokwethembeka. Amakhoba ahlangana njani namabele na?” Kutjho uSomnini.


text:
“Ilizwi lami alifani nomlilo na? Alifani nenondo ephadlhula idwala libe ziinququ na?” Kutjho uSomnini.


text:
Godu uSomnini uthi: “Ngijamelene nabaphorofidi abasebenzisa amalimabo bese bathi, ‘Kutjho uSomnini’.


text:
Ngambala ngijamelene nalabo abaphorofida ngamabhudango wamala.” Kutjho uSomnini. “Badurhisa abantu bami ngokubatjela amala nokuzikhukhumeza kwabo, khisibe azange ngibathume namkha ngibayale. Ekugcineni ababasizi ngalitho abantwaba.” Kutjho uSomnini.


text:
“Lokha abantwaba, abaphorofidi namkha abaphristi nabakubuza bathi, ‘Uthini umlayezo kaSomnini na?’ Uzakuphendula uthi, ‘USomnini uthi: Nibuzelani umlayezo khisibe nginilahlile na?’


text:
Nakube kunomphorofidi, umphristi namkha omunye othi, ‘Naku umlayezo kaSomnini’, ngizakuhlunguphaza umuntu loyo nomndenakhe.


text:
Nakhu okufanele kutjhiwo ngomunye nomunye wenu ebanganini bakhe namkha eenhlotjeni zakhe, ‘Ithini ipendulo kaSomnini?’ namkha, ‘USomnini utheni?’


text:
Nakumamezwi athi, ‘umlayezo kaSomnini’ ningabe nisawakhuluma godu. Umlayezo kaSomnini uzakuba ngewomuntu welizwi lakhe ngombana nina nitjhugulule amezwi kaZimu ophilako, uSomnini uMninimandlawoke, uZimethu.


text:
Nakhu enifanele nikutjho kumphorofidi, weqiniso, ‘USomnini uphendule wathini kuwe?’, namkha nithi, ‘USomnini ukhulume wathini?’ ”


text:
Mbala, nakhu okutjhiwo nguSomnini: “Nakube nihlalele ukukhuluma ngomlayezo kaSomnini, iye, nanihlalele ukukhuluma amezwi athi ‘umlayezo kaSomnini’ phezu kobana bengithumele umuntu bona anitjele ningabe nisathi ‘umlayezo kaSomnini’,


text:
Ngemva kokobana uKoniya umsa kaJehoyakhimu ikosi yakwaJuda kanye neenduna zakhe, abososino nabakhandisimbi bakwaJuda basuswe eJerusalema basiwa ekuthunjweni eBhabheli nguNebukadiretsari ikosi yeBhabheli, uSomnini wangikhombisa iinqwebu ezimbili zamakhiwani ezibekwe ngaphambi kwethempeli lakaSomnini.


text:
Isiqwebu esinye gade sinamakhiwani amahle khulu, anjengavuthwa ntange; esinye besinamakhiwani amambi khulu, bekamambi angagomeki.


text:
Nje-ke uSomnini wangibuza wathi: “Joromiya, ubonani na?”<br/>Ngathi: “Ngibona amakhiwani. Nakungamahle, mahle khulu, kodwana amambi, mambi khulu, iye, mambi angeze agomeka.”


text:
“Nakhu okutjhiwo nguSomnini uZimu wakwa-Israyeli, ‘Njengobuhle bamakhiwani la, banjalo kimi nabathunjwa bakwaJuda engibaqotjhileko endaweni le kobana baye enarheni yamaKasidi.


text:
Amehlwami azabaqala ngesisa begodu ngizababuyisela enarheni le. Ngizabakha ngingabagirizi, ngizabatjala ngingabasiphuli.


text:
Ngizabanikela ihliziyo ukuze bangazi bonyana nginguSomnini. Bazakuba babantu bami, nami ngibe nguZimabo ngombana bazakubuyela kimi ngeenhliziyo zabo zoke.


text:
“ ‘Kodwana mayelana namakhiwani amambi angeze agomeka, ngizakwenza njalo ngoTsedekhiya ikosi yakwaJuda, iinduna zakhe kanye nayo yoke iJerusalema, abahlala endaweni le nabahlala enarheni yeGibhide.’ Kutjho uSomnini.


text:
Ngizabenza babe sisethuso nento embi kiyo yoke imibuso yephasi, iye, into yokurhubutjhwa nesiga, into yesiphoqo nesithuweleliso kizo zoke iindawo lapha ngibaqotjhela khona.


text:
Ngizakuthumela isabula, indlala kanye namatshwenyeko phezu kwabo bebarhayilwe enarheni engabanikela yona kanye naboyise.”


text:
Ngomnyaka wesine wokubusa kwekosi uJehoyakhimu umsa kaJosiya ikosi yakwaJuda, okumnyaka wokuthoma wokubusa kwakaNebukadiretsari ikosi yeBhabheli, kwafika ilizwi kumphorofidi uJoromiya malungana nabo boke abantu bakwaJuda.


text:
Sele kuminyaka ematjhumi amabili nantathu ilizwi lakaSomnini lisiza kimi; iye, ukusukela emnyakeni wetjhumi nantathu wokubusa kwekosi uJosiya umsa ka-Amoni wakwaJuda bekube kunamhlanje. Bengilikhuluma kini imini yoke, kodwana azange nilalele.


text:
Nanyana uSomnini bekaseze anithumelela zoke iinceku zakhe okubaphorofidi, imini yoke, azange nilalele namkha nikotakote iindlebe zenu kobana nizwe


text:
lokha nabathi: “Phendukani khona nje, omunye nomunye wenu, nitjhiye indlelenu embi kanye nezenzo zenu zobukhohlakali, khona nizakuhlala enarheni uSomnini aninikele yona kanye nabokhokho benu kusukela ekadeni bekube nini nanini.


text:
Ningadlhemadlhemi ngemva kwabosingazimu kobana nibalotjhe benibakhothamele. Ningangithukuthelisi ngemisebenzi yezandla zenu. Yeke angeze nganikhubaza.”


text:
USomnini uthi: “Khonapho azange ningilalele. Ngalokho ningithukuthelisile ngemisebenzi yezandla zenu nazibangela ukukhubala.”


text:
qalani, sele ngizokuthumela bona kulandwe zoke iinkoro zetlhagwini, ngitjho nencekwami uNebukadiretsari ikosi yeBhabheli. Ngizaziletha enarheni le nakubahlali bayo kanye nebantwini boke abayizombileko. Ngizobarhayila nya bengibenze into yokurarekelwa nenarha le ibe libhudu namarubhi mlibe.” Kutjho uSomnini.


text:
“Ngizakususa phakathi kwabo itjhada lokujabula nokujekezela, ilizwi lomkhwenyana nephimbo lomlobokazi, itjhada lamatje wokugaya kanye nomkhanyo wesibani.


text:
Yoke inarha le izakuba marubhi nebhudu. Abantwaba bazakusebenzela ikosi yeBhabheli iminyaka ematjhumi alikhomba.


text:
Ngemva kokuphelela kweminyaka ematjhumi alikhomba, ngizakuhlunguphaza ikosi yeBhabheli kanye nesizwe sakhona ngebanga lecala labo; iye, inarha yamaKasidi ngizoyenza amarubhi wamlibe.” Kutjho uSomnini.


text:
“Ngizakwehlisela phezu kwenarha leyo woke amagama engiwakhulume ngayo; iye, woke amagama wena Joromiya ozakuphorofida ngawo ngokujamelana nazo zoke izizwe nazakutlolwa emsongweni.


text:
Izizwe ezinengi namakhosi adumileko azakwenza amaKasidi abe makhoboka. Mina-ke ngizawakhokhela ngokuya ngezenzo kanye nemisebenzi yezandla zawo.”


text:
Ngalokho uSomnini uZimu wakwa-Israyeli wathi kimi: “Thatha ikapho yewayini le, okulilaka esandleni sami bese useza zoke izizwe engikuthuma kizo.


text:
iJerusalema namadorobho wakwaJuda, amakhosi kanye neenkhulu zakhona kobana ngiwenze into yokukakamalelwa neyesithuko, into yokurarekelwa nokunikelela (njengombana kunjalo nanamhlanjesi);


text:
nabo boke abantu abayicubevange yakhona;<br/>woke amakhosi wenarha ye-Utsi;<br/>woke amakhosi wenarha yamaFilista, okutjho i-Atjhikheloni, iGaza, i-Ekhironi kanye nemisalela ye-Atjhidodi;


text:
woke amakhosi wetlhagwini, kude neduze, ngokulandelana kwawo, nayo yoke imibuso yelizwe esebusweni bephasi.<br/>Ngemva kwayo kuzakusela ikosi yeTjhetjhaki.


text:
Yeke uSomnini wathi kimi: “Kumele uthi kizo, ‘Nakhu okutjhiwo nguSomnini uMninimandlawoke, uZimu wakwa-Israyeli: Selani, nidakwe benihlanze, niwe beningasavuka ngebanga lesabula engiyithumela phakathi kwenu.’


text:
“Nakube abafuni ukwamukela ikapho esandleni sakho kobana basele, yeke uzakuthi kibo, ‘Nakhu okutjhiwo nguSomnini uMninimandlawoke: Nakukusela khona, nizakusela!


text:
Qalani, ngithoma ukuletha ihlekelele phezu kwedorobho elibizwa ngami; alo, ningakghona njani nina ukubalekela isibetho na? Angeze nahlala ningabethwa ngombana ngiletha isabula ngokujamelana nabo boke abantu ephasinapha.’ Kutjho uSomnini uMninimandlawoke.


text:
“Ngalokho wena Joromiya, uzakuphorofida kibo woke amezwi lawo begodu uthi kibo,<br/>“ ‘USomnini uzakubhodla asekuphakameni,<br/>akhulume ngelizwi lakhe asendawenakhe ecwengileko,<br/>uzakubhodla khulu ngokujamelana nomzakhe;<br/>arhuwelele njengalabo abagadanga amadiribe,<br/>ngokujamelana nabo boke abahlali bephasini,


text:
itjhada lizakuzwakala epelazwe<br/>ngombana uSomnini unesimangalo ngezizwe,<br/>ugweba inyama yoke<br/>begodu iinkhohlakali uzazinikelela ngesabula.’ ”<br/>Kutjho uSomnini.


text:
Nakhu okutjhiwo nguSomnini uMninimandlawoke:<br/>“Qalani, ihlekelele iphuma<br/>ukusuka esizweni ukuya kesinye,<br/>kuvuka isiwuruwuru esikhulu<br/>ukusuka emajukujukwini wephasi!”


text:
Labo abamadlhwe nguSomnini mhlokho bazakunabela ukusuka emaphethelweni wephasi ukuya kamanye. Abazukulilelwa namkha babuthwe namkha babulungwe, kodwana bazakuba njengomsuqwa emasimini.


text:
Lilani nina belusi, nirhahlawule!<br/>Zibhudabhudeni emlotheni nina banini bemihlambi<br/>ngombana amalangenu wokuhlaba aphelile!<br/>Nizakuwa niphahlazeke njengesitja sekhethelo.


text:
Yizwani isililo sabelusi<br/>nokurhahlawula kwabanini bemihlambi!<br/>USomnini wonakalisa amadlelwabo;


text:
Utjhiye idzaba lakhe njengebhubezi<br/>ngombana inarhabo ibe libhudu<br/>ngebanga lokuba nesihluku kwesabula,<br/>nangebanga letukuthelo evuthako kaSomnini.


text:
Ekuthomeni kokubusa kwekosi uJehoyakhimu umsa kaJosiya ikosi yakwaJuda, kwafika ilizwi libuya kuSomnini lisithi:


text:
Nakhu okutjhiwo nguSomnini: “Jama ngesirhodlweni sethempeli lakaSomnini ukhulume nawo woke amadorobho wakwaJuda eza ngethempelini lakaSomnini kobana adumise. Khuluma nawo woke, uwatjele amagama engikuyale ngawo, ungatjhiyi nelilodwa.


text:
Kungenzeka alalele bese woke ayaphenduka eendleleni zawo ezimbi ukuze ngizisole ngobumbi ebengibuhlose ukubehlisela phezu kwawo ngebanga lezenzo zawo zobukhohlakali.


text:
Yewuthi ebantwinabo, ‘Nakhu okutjhiwo nguSomnini: Nakube angeze nangilalela, ningakhambi emthethwenami engiwubeke phambi kwenu


text:
begodu ningayeleli amezwi weenceku zami, okubaphorofidi engibathumele kini imini yoke naphezu kobana ningazange nilalele,


text:
khona-ke ngizakwenza ikumba le ifane neTjhilo. Iye, ngizakwenza idorobheli libe sithuko sazo zoke izizwe zephasi.’ ”


text:
Abaphristi nabaphorofidi kanye nabo boke abantu bezwa uJoromiya akhuluma amezwi la ngethempelini lakaSomnini.


text:
Nasele uJoromiya aqedile ukukhuluma koke uSomnini amyale kobana akukhulume kibo boke abantu, abaphristi nabaphorofidi kanye nabantwabo bambhudungela bathi: “Uzokufa kokufa!


text:
Kubayini uphorofide ebizweni lakaSomnini kobana ithempeleli lizakufana neTjhilo nokobana idorobheli lizakuba marubhi lingasabi nabahlali?” Yeke boke abantu babungelela uJoromiya ngethempelini lakaSomnini.


text:
Lokha iinkhulu zakwaJuda nazizwa ngalokho, zakhuphuka zisuka esigodlweni zaya ethempelini lakaSomnini zahlala ebungenweni besango lethempeli lakaSomnini okuthiwa yiMutjha.


text:
Yeke abaphristi nabaphorofidi bathi eenkhulwini nakibo boke abantu: “Umrhali lo kumele agwetjelwe ukufa ngombana uphorofide ngokujamelana nedorobheli njengombana nizizwele ngeendlebe zenu!”


text:
UJoromiya wathi kizo zoke iinkhulu nebantwini boke: “USomnini ungithume kobana ngiphorofide ngokujamelana nethempeleli kanye nedorobheli ukuya ngakho koke enikuzwileko.


text:
Nje-ke, lungisani iindlela zenu kanye nezenzo zenu bese nilalela uSomnini uZimenu. Khona-ke uSomnini uzazisola ngehlekelele athe uzayehlisela phezu kwenu.


text:
Kodwana nazi-ke bonyana naningibulalako, nizazehlisela umlandu weengazi ezimsulwa phezu kwenu naphezu kwedorobheli kanye nakubahlali balo ngombana kuliqiniso bonyana uSomnini nguye ongithume kini kobana ngikhulume woke amezwi la eendlebeni zenu.”


text:
Yeke iinkhulu nabo boke abantu bathi kubaphristi nabaphorofidi: “Umuntu lo akukameli bonyana agwetjelwe ukufa. Ukhulume nathi ngebizo lakaSomnini uZimethu.”


text:
“UMika weMoretjheti waphorofida emihleni kaHezekhiya ikosi yakwaJuda, watjela boke abantu bakwaJuda bonyana uSomnini uMninimandlawoke uthi,<br/>“ ‘IZiyoni izakulinywa njengesimu,<br/>iJerusalema lizakuba liqubi leququ,<br/>kuthi intatjana yethempeli ibe lihlathi.’


text:
“Alo, uHezekhiya ikosi yakwaJuda kanye nabo boke abantu bakwaJuda bambulala na? UHezekhiya azange esabe uSomnini abe ancancabeze na? Angithi uSomnini wazisola ngehlekelele ebegade athe uzayehlisela phezu kwabo? Thina-ke sibeka ipilwethu engozini eyesabekako ngalokhu!”


text:
(Godu kwakukhona omunye umuntu okungu-Uriya umsa kaTjhemaya weKiriyathi-Jeyarimu owaphorofida ebizweni lakaSomnini. Waphorofida ngokufanako ngokujamelana neJerusalema nekwaJuda njengombana kwenze uJoromiya.


text:
Lokha ikosi uJehoyakhimu nazo zoke iingorho kanye neenkhulu zakhe nabezwa amezwakhe, yafuna ukumbulala. Kodwana u-Uriya wakuzwa lokho, wesaba bewabalekela eGibhide.


text:
Kodwana ikosi uJehoyakhimu yathumela amadoda eGibhide. Bekungu-Elinatani umsa ka-Akibori akhambisana namanye amadoda.


text:
Bakhupha u-Uriya eGibhide bamletha ekosini uJehoyakhimu owambulala ngesabula. Isidumbu sakhe saphoselwa lapha kulahlelwa abantukazana.)


text:
U-Arhikhamu umsa kaTjhafani wasekela uJoromiya, ngalokho uJoromiya azange anikelwe ezandleni zabantu kobana abulawe.


text:
Emnyakeni wesine wokubusa kwakaTsedekhiya umsa kaJosiya ikosi yakwaJuda, kwafika nanti ilizwi kuJoromiya libuya kuSomnini:


text:
Nakhu okwatjhiwo nguSomnini kimi: “Zenzele iindrobho neenkeyi bese ubeka iinkeyi ezimbili nesidrobho entanyenakho.


text:
Thumela ezinye ekosini ye-Edomu, yeMowabi neyama-Amoni, yeTire neyeTsidoni ngesandla sabazenda ebagade beze kuTsedekhiya, ikosi yakwaJuda eJerusalema.


text:
Bayale bonyana bakhulume kubaphathi babo bona uSomnini, uMninimandlawoke, uZimu wakwa-Israyeli uthi, ‘Tjelani abaphathi benu nakhu okulandelako:


text:
Mina ngenza iphasi nabantu balo kanye neenlwana ezikilo ngamandlami amakhulu nangengalwami eluliweko. Lokho ngikunikela nanyana ngubani engimbona alungile kimi.


text:
Iye, mina nginikele zoke iinarha zenu esandleni sencekwami uNebukadinetsari, ikosi yeBhabheli. Ngitjho neenlwana zommango ngizazenza bona zimsebenzele.


text:
Zoke izizwe zizamsebenzela yena nendodanakhe kanye neenzukulwana zakhe bekufike isikhathi senarhakhe ngitjho nesakhe isikhathi. Izizwe ezinengi namakhosi anamandla azamsebenzela enarhenakhe.


text:
Nakube kukhona isizwe nanyana umbuso ongafuni ukusebenzela uNebukadinetsari ikosi yeBhabheli, namkha ongafuni ukuthwala ijogi lekosi yeBhabheli, ngizakuhlunguphaza isizweso ngesabula, ngendlala nangamatshwenyeko, kufikela lapha ngisirhayila khona ngesandla sakhe. Kutjho uSomnini.


text:
Yeke ningalaleli abaphorofidi benu, izangoma, abahlathululi bamabhudango, izanusi namkha abaloyi benu abanitjela bathi: Anizukulotjha ikosi yeBhabheli!


text:
Kodwana isizwe esizakufaka intamo yaso ngaphasi kwejogi lekosi yeBhabheli siyisebenzele, ngizasinzinzisa enarhenaso kobana silime besihlale lapho. Kutjho uSomnini.’ ”


text:
Mina Joromiya ngakhuluma noTsedekhiya ikosi yakwaJuda ngawo woke amezwi la, ngathi: “Nanifaka intamenu ngaphasi kwejogi lekosi yeBhabheli, niyisebenzele kanye nabantu bayo, khona-ke nizakuphila.


text:
Uzakuthi ufelani wena nabantu bakho ngesabula, ngendlala nangamatshwenyeko njengombana uSomnini athe uzawehlisela esizweni esingeze sasebenzela ikosi yeBhabheli na?


text:
Ningalaleli amezwi wabaphorofidi abathi kini ningasebenzeli ikosi yeBhabheli ngombana baniphorofida ngamala.


text:
USomnini uthi, ‘Abakathunywa ngimi. Nakungibo baphorofida amala ebizweni lami. Ngalokho ngizaniqotjha nibhubhe, nina kanye nabaphorofidi abaniphorofidakwabo.’ ”


text:
Yeke mina Joromiya ngatjela abaphristi nabo boke abantwaba bonyana uSomnini uthi: “Ningalaleli abaphorofidi abathi kini, ‘Msinyana izitja zethempeli lakaSomnini zizakuthathwa eBhabheli zibuyiswe.’ Mamala kwaphela abakuphorofida kini!


text:
Ningabalaleli. Nanisebenzela ikosi yeBhabheli, nizakuphila. Kubayini kumele idorobheli libe marubhi na?


text:
Nakube babaphorofidi mbala begodu banelizwi lakaSomnini, khona-ke abancenge uSomnini uMninimandlawoke kobana ipahla esele ngethempelini lakaSomnini, esigodlweni sekosi yakwaJuda kanye neJerusalema, ingeze yathathwa isiwe eBhabheli


text:
ngombana nakhu okutjhiwo nguSomnini uMninimandlawoke mayelana neensika zethempeli, ibhada ekulu ekhethekileko, iinjamiso zezitja zokuhlambela kanye nenye ipahla etjhiywe ngedorobheneli,


text:
koke uNebukadinetsari ikosi yeBhabheli angazange akuthathe lokha nathatha uKoniya umsa kaJehoyakhimu ikosi yakwaJuda eJerusalema amusa ekuthunjweni eBhabheli kanye nabo boke abosaziwako bakwaJuda neJerusalema,


text:
iye, nakhu okutjhiwo nguSomnini uMninimandlawoke, uZimu wakwa-Israyeli mayelana nepahla etjhiywe ngethempelini lakaSomnini, esigodlweni sekosi yakwaJuda nangeJerusalema,


text:
‘Izakuthwalwa isiwe eBhabheli, ihlale lapho bekufike isikhathi lapha ngizayitjheja khona. Yeke ngizayenyula ngiyibuyisele endaweni le.’ Kutjho uSomnini.”


text:
Enyangeni yesihlanu emnyakeni wona lowo, okumnyaka wesine wokubusa kwakaTsedekhiya ikosi yakwaJuda bengingethempelini lakaSomnini, umphorofidi uRhananiya umsa ka-Azuri obegade avela eGibiyoni, wangitemeleja ngiphambi kwabaphristi nabantu boke, wathi:


text:
“Nakhu okutjhiwo nguSomnini uMninimandlawoke, uZimu wakwa-Israyeli, ‘Ngizakwephula ijogi lekosi yeBhabheli.


text:
Eminyakeni emibili yoke swana, ngizakubuyisela endaweni le yoke ipahla yethempeli lakaSomnini eyasuswa endaweni le nguNebukadinetsari ikosi yeBhabheli wayisa eBhabhelapho.


text:
Godu ngizakubuyisela endaweni le uKoniya umsa kaJehoyakhimu ikosi yakwaJuda kanye nabo boke abathunjwa bakwaJuda abaya eBhabheli ngombana ngizakwephula ijogi lekosi yeBhabheli.’ ” Kutjho uSomnini.


text:
Nje-ke umphorofidi uJoromiya waphendula umphorofidi uRhananiya phambi kwabaphristi nabo boke abantu ebegade bajame ngethempelini lakaSomnini,


text:
wathi: “Amen! Inga uSomnini angenza njalo! Iye, inga uSomnini angazalisa amezwi wesiphorofido sakho ngokubuyisa endaweni le ipahla yethempeli lakaSomnini eBhabheli kanye nabo boke abathunjwa.


text:
Emihleni yaphambilini abaphorofidi abakhambe phambi kwami nawe baphorofida ngepi, ngehlekelele nangamatshwenyeko phezu kwamazwe amanengi ngokujamelana nemibuso emikhulu.


text:
Kodwana umphorofidi ophorofida okuhle uzakwaziwa njengomphorofidi othunywe nguSomnini ngeqiniso, nakube iimphorofido zakhe ziyazaliseka.”


text:
wathi phambi kwabantu boke: “Nakhu okutjhiwo nguSomnini, ‘Ngaleyondlela ngizakwephula ijogi lakaNebukadinetsari, ikosi yeBhabheli eentanyeni zazo zoke izizwe eminyakeni emibili yoke swana.’ ” Ngemva kwalokho umphorofidi uJoromiya wangena indlela.


text:
Kwathi bona umphorofidi uRhananiya ephule isikeyi entanyeni yomphorofidi uJoromiya, ilizwi lakaSomnini lafika kuJoromiya godu lathi:


text:
“Khamba ufese utjele uRhananiya bonyana nakhu okutjhiwo nguSomnini, ‘Wephule iinkeyi zesigodo, kodwana esikhundleni sazo ngizokwenza iinkeyi zesimbi.’


text:
Mbala, nakhu okutjhiwo nguSomnini uMninimandlawoke, uZimu wakwa-Israyeli, ‘Ngizakubeka ijogi lesimbi eentanyeni zazo zoke izizwezi ukuze zisebenzele uNebukadinetsari ikosi yeBhabheli, iye, zizamsebenzela begodu ngizamnikela ngitjho neenlwana zommango.’ ”


text:
Yeke umphorofidi uJoromiya wathi kumphorofidi uRhananiya: “Lalela lapha wena Rhananiya! USomnini akakakuthumi, kodwana wena uyenge isizwesi kobana sethembe amala.


text:
Ngalokho-ke nakhu okutjhiwo nguSomnini, ‘Sengizakususa endawenakho. Khona nonyaka nje uzokufa ngombana uhlohlozele bona kuhlubukwe uSomnini.’ ”


text:
Naka amezwi wencwadi umphorofidi uJoromiya ayithumela aseJerusalema iya kubaphathi abasala ekuthunjweni kanye nakubaphristi, abaphorofidi nabo boke abantu uNebukadinetsari abathatha eJerusalema wabasa ekuthunjweni eBhabheli.


text:
Wathumela incwadi le ngemva kobana kususwe eJerusalema ikosi uKoniya, indlovukazi neenkhulu zesigodlo, abarholi bakwaJuda nebeJerusalema, abososino kanye nabakhandisimbi, basiwa ekuthunjweni.


text:
Incwadi leyo yathunyelwa ngo-Elasa umsa kaTjhafani noGemariya umsa kaRhilikhiya abathunywa nguTsedekhiya ikosi yakwaJuda ekosini uNebukadinetsari eBhabheli. Beyifundeka bunjesi:


text:
Nakhu okutjhiwo nguSomnini uMninimandlawoke, uZimu wakwa-Israyeli kibo boke labo engabathatha eJerusalema ngabasa ekuthunjweni eBhabheli:


text:
Thathani abafazi nibelethe amadodana namadodakazi. Thathelani amadodanenu abafazi nendise namadodakazenu ukuze nabo babelethe amadodana namadodakazi. Yandani ngesibalo lapho, ninganciphi.


text:
Godu funani ihlalohle yedorobho enginise kilo ekuthunjweni. Lithandazeleni kuSomnini ngombana nalinehlalohle, nani nizakuba nehlalohle.”


text:
Mbala, nakhu okutjhiwo nguSomnini uMninimandlawoke, uZimu wakwa-Israyeli: “Ningavumi ukukhohliswa baphorofidi nezangoma eziphakathi kwenu. Ningalaleli ababhudangi enibakhuthaze kobana babhudange.


text:
Nakhu-ke okutjhiwo nguSomnini: “Nasele iBhabheli iqede iminyaka ematjhumi alikhomba, ngizanitjheja ngifeze isithembiso sami somusa, nginibuyisele endaweni le.


text:
Mbala, mina ngiyawazi amahlelo enginawo ngani.” Kutjho uSomnini. “Amahlelo wehlalohle ingasi wokumbi; iye, amahlelo wokunipha ingomuso nethemba.


text:
kodwana nakhu okutjhiwo nguSomnini ngekosi ehlezi esihlalweni sobukhosi bakaDavida kanye nakibo boke abantu abasedorobheneli, abantu bekhenu abangazange bakhambe nani ekuthunjweni,


text:
iye, uSomnini uMninimandlawoke uthi: Qalani, sele ngizokuthumela isabula, indlala namatshwenyeko hlangana nabo begodu ngizabenza bafane namakhiwani abolileko, asele amambi, angasagomeki.


text:
Ngizabagijimisa ngesabula, ngendlala nangamatshwenyeko bengibenze babe sisethuso kiyo yoke imibuso yephasi bebabe sithuko nesimanga, iye, into yokurarekelwa neyokurhubutjhwa hlangana nazo zoke izizwe lapha ngizabaqotjhela khona


text:
ngombana azange balalele amezwami.” Kutjho uSomnini. “Iye, amezwi engibathumele wona ngeenceku zami abaphorofidi imini yoke. Nani bathunjwa azange ningilalele.” Kutjho uSomnini.


text:
“Ngalokho-ke, yizwani ilizwi lakaSomnini noke nina bathunjwa engibasuse eJerusalema ngabasa eBhabheli.”


text:
Nakhu okutjhiwo nguSomnini uMninimandlawoke, uZimu wakwa-Israyeli ngo-Arhabi umsa kaKholaya kanye noTsedekhiya umsa kaMaseya, abaphorofida amala kini ngebizo lami: “Qalani, sele ngizobanikela kuNebukadiretsari ikosi yeBhabheli, yena-ke uzababulalela phambi kwamehlwenu.


text:
Okuzakwenzeka kibo kuzakusetjenziswa njengesithuko ngibo boke abathunjwa bakwaJuda abaseBhabheli. Bazakuthi, ‘Inga uSomnini angakwenza ube njengoTsedekhiya no-Arhabi abakhanzingwa yikosi yeBhabheli emlilweni’


text:
ngombana benze ubuhlola kwa-Israyeli bebahlobonga nabafazi babantu bekhabo, bakhuluma amala ebizweni lami ngingakabathumi. Ngimi owaziko nonobufakazi balokho.” Kutjho uSomnini.


text:
Nakhu okutjhiwo nguSomnini uMninimandlawoke, uZimu wakwa-Israyeli: “Nguwe ogunyaze incwadi ethunyelwe kibo boke abantu abaseJerusalema nakumphristi uZefaniya umsa kaMaseya nakibo boke abaphristi wathi,


text:
‘NguSomnini ngokwakhe okwenze umphristi esikhundleni somphristi uJehoyada ukuze kube nabatjheji ethempelini lakaSomnini abazokulawula woke umuntu ohlanyako ozenza umphorofidi, bamfake amakhamandela nesirholwani sesimbi.


text:
Angithi usithumele incwadi eBhabheli wathi: Kuzakuthatha isikhathi eside; nje-ke yakhani iinkumba nihlale kizo; tjalani iimvande nigome iinthelo zakhona.’ ”


text:
“Thumela ilizwi kibo boke abathunjwa uthi, ‘Nakhu okutjhiwo nguSomnini mayelana noTjhemaya umNerhelamu: Ngebanga lokobana uTjhemaya uphorofide kuwe, nanyana bengingakamthumi, wakuwunga kobana wethembele emaleni,


text:
ngalokho, nakhu-ke okutjhiwo nguSomnini: Qalani, sele ngizokuhlunguphaza uTjhemaya umNerhelamu kanye neenzukulwana zakhe. Akazukuba nomuntu omphilelako phakathi kwabantu abaseBhabheli begodu akazukubona ubuhle engizabenzela abantu bami ngombana uhlohlozele bona kuhlubukwe uSomnini.’ ” Kutjho uSomnini.


text:
“Nakhu okutjhiwo nguSomnini, uZimu wakwa-Israyeli, ‘Tlola umsongo ngawo woke amezwi engiwakhulume kuwe


text:
ngombana isikhathi siyeza lapha ngizakutjhugulula khona ubujamo babantu bami u-Israyeli noJuda bese ngibabuyisela enarheni engayinikela aboyisemkhulu kobana ibe lilifa labo.’ ” Kutjho uSomnini.


text:
Buzani bese niyaqala:<br/>Indoda ingabeletha abantwana na?<br/>Alo, kubayini ngibona enye nenye indoda enamandla<br/>ibeke izandla zayo esiswini inga mfazi onemirhele,<br/>ithe ngobusokazi obuphaphathekileko na?”


text:
Maye liyasabeka ilangelo!<br/>Alikho elizakufana nalo.<br/>Lizakuba sikhathi sesizi kuJakopo,<br/>kodwana uzakusindiswa kilo


text:
ngombana uSomnini, uMninimandlawoke uthi:<br/>“Mhlokho ngizakwephula ijogi entanyenakhe,<br/>ngidabule iimbopho zakhe;<br/>amaphandle angeze asamsebenzisa,


text:
kodwana uJakopo uzakulotjha uSomnini uZimakhe,<br/>asebenzele uDavida ikosakhe<br/>engizamvusela yona.”


text:
USomnini uthi:<br/>“Wena ncekwami Jakopo, ungabi nevalo;<br/>ungapheli amandla wena Israyeli.<br/>Qala, sele ngizokusindisa ukude<br/>neenzukulwana zakho enarheni ezithunjwe kiyo.<br/>UJakopo uzakubuya abe nokuthula, azigedle;<br/>kungabi nomuntu ozamethusela.”


text:
USomnini uthi:<br/>“Mbala, nginawe Jakopo kobana ngikusindise.<br/>Ngizakuphelisa izizwe zoke<br/>engikuhlakazele phakathi kwazo,<br/>kodwana wena angisoze ngakuphelisa.<br/>Angeze ngahlala ngingakubethi,<br/>kodwana ngizakukhalima ngeswazi elincani.”


text:
Zoke iinthandwa zakho zikukhohliwe,<br/>azikukhathaleli nakancani.<br/>Mbala, ngikubethe iduma lesitha,<br/>iye, isibetho sonelunya<br/>ngombana icala lakho likhulu,<br/>nezono zakho zinengi.


text:
Maye umkhosi owuhlaba ngokurhayilwa kwakho!<br/>Ubuhlungu bakho abelapheki<br/>ngebanga lobukhulu becala lakho.<br/>Iye, ngebanga lobunengi bezono zakho<br/>ngenze lokhu kuwe.


text:
Ngalokho-ke boke abakurhiribidelako,<br/>bazakurhiribidelwa;<br/>woke amanabakho,<br/>okutjho elinye nelinye lawo,<br/>azakusiwa ekuthunjweni;<br/>labo abakuphangako bazakuphangwa<br/>nalabo abakudlelezelako bazakudlelezelwa.”


text:
USomnini uthi:<br/>“Ngizakubuyisa ikhokho encebeni lakho,<br/>ngelaphe amancebakho,<br/>ngombana bakubize ngolahlekileko,<br/>bathi, ‘SeyiZiyoni nje enganamkhathaleli!’ ”


text:
Nakhu okutjhiwo nguSomnini:<br/>“Qalani, sele ngizokutjhugulula ubujamo<br/>bamatende kaJakopo,<br/>ngibe nezwelo phezu kwamakhayakhe,<br/>idorobho lizakuvuselelwa phezu kwequqwalo<br/>isigodlo sinzinze endawenaso efaneleko.


text:
Edorobheni nesigodlweni<br/>kuzakuzwakala ukuthokoza<br/>nomkhosi wehlokomo.<br/>Ngizabandisa, abazukuncipha;<br/>ngibenze bahlonitjhwe, bangabi ziinceku.


text:
Abantwababo bazakuba njengekadeni,<br/>umphakathi wabo unzinziswe phambi kwami.<br/>Ngizakuhlunguphaza boke ababagandelelako.


text:
Umrholabo uzakuba ngomunye wabo,<br/>umbusabo uzakuvela hlangana nabo.<br/>Ngizamtjhideza, yena asondele kimi<br/>ngombana akakho ongagabaza<br/>azibandameze kimi.<br/>Nina nizakuba babantu bami,<br/>mina ngibe nguZimenu.”<br/>Kutjho uSomnini.


text:
“Qalani, naso isiwuruwuru sakaSomnini!<br/>Sikurhwanta kwetukuthelo kaSomnini,<br/>iye, isivunguvungu esikhukhulako!<br/>Sizakuvunguzela phezu kweenhloko zabakhohlakeleko.


text:
Itukuthelo evuthako yakaSomnini<br/>angeze yahlehla angakafezi iinhloso zehliziywakhe.<br/>Emalangeni ezako nizakuzwisisa.”


text:
USomnini uthi: “Ngesikhatheso ngizakuba nguZimu emindeni yoke yakwa-Israyeli begodu izakuba babantu bami.”


text:
Nakhu okutjhiwo nguSomnini:<br/>“Abantu abaphunyurhe esabuleni<br/>bazakufumana umusa erhalawumbeni,<br/>iye, u-Israyeli usendleleni<br/>yokufumana ukuthula kwakhe.


text:
USomnini wazibonakalisa ku-Israyeli akude, wathi:<br/>Ngikuthande ngethando lanini nanini,<br/>ngalokho ngiragele phambili<br/>ngokwethembeka kwami kuwe.


text:
Godu ngizakwakha, nje-ke uzakwakheka,<br/>wena tlawu Israyeli!<br/>Godu uzazikghabisa ngabosotjherere bakho,<br/>uphume uyokugida nabathabileko.


text:
Godu uzakutjala iindiribe<br/>eentabeni zeSamariya;<br/>abatjali bazakutjala<br/>bebabe ngebokuthoma ekugomeni iinthelo.


text:
Kuzakuba nelanga lapha abalindi<br/>bazakurhuwelela khona<br/>eentabeni zakwa-Efrayimu bathi,<br/>‘Yizani sikhuphukeleni eZiyoni,<br/>kuSomnini uZimethu.’ ”


text:
Mbala, nakhu okutjhiwo nguSomnini:<br/>“Hlokomani ngethabo kuJakopo,<br/>iye, nibethele umphathi wezizwe umkhulungwana,<br/>memezelani, nidumise nithi,<br/>‘Sindisa abantu bakho Somnini,<br/>iye, imisalela yakwa-Israyeli.’


text:
Qalani, ngizobakhupha enarheni yetlhagwini,<br/>ngibabuthe kusukela emajukujukwini wephasi,<br/>phakathi kwabo kube neemphofu nabatlhulezako,<br/>abanamasana nabanemirhelo,<br/>kube siqubuthu esikhulu, babuyele ekhaya.


text:
Bazakuza balila, bathandaze.<br/>Ngizabarhola, ngibase emilanjaneni enamanzi,<br/>nendleleni elelezekileko ukuze bangakhutjwa;<br/>Mbala, nginguyise ka-Israyeli,<br/>iye, u-Efrayimu lizibulo lami.”


text:
Yizwani ilizwi lakaSomnini nina zizwe,<br/>nilimemezele kude emagwini,<br/>nithi: “Ohlakaze u-Israyeli<br/>uzakubuya ambuthelele,<br/>amlinde njengomelusi<br/>olinda umhlambakhe.”


text:
Bazakubuya bahlokome endundumeni yeZiyoni,<br/>bawulukele ebuhleni bakaSomnini,<br/>bathabele ikoroyi, iwayini namafutha we-oliva,<br/>iimbuzana namakonyana.<br/>Ipilwabo izakuba njengesivande esisezelweko,<br/>angeze basaphodlheka godu.


text:
“Ngesikhatheso amatlawu azakujekezela agide,<br/>amasokana nabadala bename ndawonye.<br/>Ngizakuphendula isililo sabo sibe lithabo,<br/>ngibaduduze, ngibaphe itokozo<br/>ngaphezu kwesizi labo.


text:
Ngizakusuthisa abaphristi ngamanoni,<br/>abantu bami baneliswe ngokuhle kwami.”<br/>Kutjho uSomnini.


text:
Nakhu okutjhiwo nguSomnini:<br/>“Ilizwi lizwakele eRama,<br/>isililo nokurhahlawula okulisizi.<br/>URarheli ulilela abantwabakhe,<br/>akafuni ukutjhiriywa ngabo<br/>ngombana abasekho.”


text:
Nakhu okutjhiwo nguSomnini:<br/>“Yewuzibambe, ungalili,<br/>bamba neenyembezi emehlwenakho<br/>ngombana kunomvuzo ngesizi lakho,<br/>wena Rarheli:<br/>Abantwabakho bazakubuya<br/>bavela enarheni yesitha.


text:
“Mbala, ngizwe u-Efrayimu azitlhuwela<br/>athi, ‘Ungibethile, ngamukela isibetho<br/>njengekunzana engakajayeli ukubotjhelwa.<br/>Yewungibuyise, ngizakubuya<br/>ngombana wena unguSomnini uZimami.


text:
Ngambala ngemva kokuphambuka kwami,<br/>ngazisola;<br/>ngemva kobana ngilemuke lokho,<br/>ngathwala imikhono ehloko;<br/>ngaba neenhloni, ngakhena,<br/>iye, bengithwele ihlazo lobutjha bami.’


text:
U-Efrayimu yindodanami ethandekako kimi,<br/>iye, umntwana othokozelwa nguyise:<br/>Njengombana vane ngikhulume ngaye,<br/>ngihlala ngimkhumbula.<br/>Ngebanga lalokho ihliziywami<br/>ibethela eduze ngaye.<br/>Mbala, ngizakuba nesisa kuye.”<br/>Kutjho uSomnini.


text:
“Zibekele amatshwayo wendlela,<br/>uzenzele imihlahlandlela;<br/>beka umkhumbulwakho endleleni ekulu,<br/>okuyindlela okhambe ngayo.<br/>Yewubuye wena tlawu Israyeli,<br/>buyela emadorobhenakho la.


text:
Kuzabe kube nini ugida sikhundla sinye,<br/>wena ndodakazi eqoqomako?<br/>USomnini wenze into etja enarheni:<br/>Umfazi uzakugida ngokuzombeleza indoda.”


text:
Nakhu okutjhiwo nguSomnini uMninimandlawoke, uZimu wakwa-Israyeli: “Godu bazakusebenzisa amezwi la enarheni yakwaJuda nemadorobheni wakhona lokha nangitjhugulula ubujamo babo:<br/>“ ‘USomnini akubusise, wena buhlalo bokulunga;<br/>iye, wena mbundu ocwengileko!’


text:
IZiyoni lizakuba likhaya lakaJuda,<br/>okutjho woke amadorobhakhe ndawonye,<br/>abalimi nabakhamba nemihlambi.


text:
USomnini uthi: “Qalani, isikhathi siyeza, lapha ngizakuzalisa khona inarha ka-Israyeli neyakaJuda ngabantu neenlwana.


text:
Njengombana ngiyelele ngabo kobana ngisiphule bengibhuruze, ngigirize, ngitjhabalalise bengehlise ihlekelele, ngokunjalo ngizakuyelela ngabo kobana ngakhe bengitjale.” Kutjho uSomnini.


text:
“Emihleni leyo abantu angeze basathi,<br/>‘Abobaba bagome amadiribe angakavuthwa,<br/>nje-ke amazinyo wabantwana ayatjhelela.’


text:
“Awa, woke umuntu uzakufela icala lakhe, nanyana ngubani ogoma amadiribe angakavuthwa, amazinywakhe azakutjhelela.”


text:
USomnini uthi: “Qalani, isikhathi siyeza lapha ngizakwenza khona isivumelwano esitjha nekumba ka-Israyeli kanye neyakaJuda.


text:
Asizukufana nesivumelwano engasenza naboyise nangibabamba ngesandla kobana ngibakhuphe eGibhide ngombana bona bephula isivumelwano sami, lokha mina nangimphathabo.” Kutjho uSomnini.


text:
“Mbala, nasi isivumelwano engizosenza nekumba ka-Israyeli ngemva kwesikhatheso: Ngizakubeka umthethwami emikhumbulwenabo bese ngiwutlola eenhliziyweni zabo. Ngizakuba nguZimabo, bona babe babantu bami.” Kutjho uSomnini.


text:
“Umuntu angeze asafundisa omunye womphakathi namkha umfowabo athi, ‘Yazi uSomnini’ ngombana boke bazabe bangazi, ukusukela komncani kibo ukuya komkhulu.” Kutjho uSomnini. “Mbala, ngizakucolela icala labo ngingasakhumbula izono zabo.”


text:
Nakhu okutjhiwo nguSomnini,<br/>okunguye obeke ilanga<br/>kobana likhanyise emini,<br/>noyala inyezi neenkwekwezi<br/>kobana ziphazime ebusuku,<br/>yena oqubula ilwandle<br/>ukuze amagagasalo abhodle,<br/>obizwa ngoSomnini uMninimandlawoke


text:
uthi: “Nakube izinto engizinzinzisilekwezi<br/>ziyanyamalala ebusweni bami,<br/>khona-ke neenzukulwana zakwa-Israyeli<br/>angeze zisaba sisizwe nini nanini<br/>phambi kwami.”


text:
Iye, uSomnini uthi:<br/>“Nange amazulu ngaphezulu angalinganiseka<br/>neensekelo zephasi ngaphasi zihlolisiswe,<br/>khona-ke nami ngizakulahla<br/>iinzukulwana zakwa-Israyeli<br/>ngebanga lakho koke ezikwenzileko.”<br/>Kutjho uSomnini.


text:
USomnini uthi: “Qalani, isikhathi siyeza lapha idorobheli lizakuvuselelelwa uSomnini: ukusuka epundwini iRhananiyeli ukuya esangweni okuthiwa siKghudlhu,


text:
sibambe woke umrhoba, ukunaba kwawo, isikhisi kanye nemiqoqo, ukuya emrhobeni weKhidroni ngepumalanga, ukuyokufika ejikeni lesango iNjomani. Yoke indawo le izakuba ngecwengileko kuSomnini. Idorobho angeze belisasitjhulwa namkha ligirizwe godu nini nanini.”


text:
Leli lilizwi elafika kuJoromiya livela kuSomnini ngomnyaka wetjhumi wokubusa kwakaTsedekhiya ikosi yakwaJuda ebegade kumnyaka wetjhumi nabunane wokubusa kwakaNebukadiretsari.


text:
Ngesikhatheso ibutho lekosi yeBhabheli gade livimbezele iJerusalema. UJoromiya umphorofidi gade avaleleke ngesirhodlweni sabalindi ngesigodlweni sakwaJuda


text:
lapha uTsedekhiya ikosi yakwaJuda gade amvalele khona, wathi: “Kubayini wena uphorofida njengombana wenza nje? Uhlalele ukuthi, ‘Nakhu okutjhiwo nguSomnini: Qalani, sele ngizokunikela idorobheli esandleni sekosi yeBhabheli, yeke izalithumba


text:
noTsedekhiya ikosi yakwaJuda angeze asinda ezandleni zamaKasidi. Ngambala uzakunikelwa esandleni sekosi yeBhabheli begodu uzakukhuluma nayo ubuso nobuso abe ayibone ngamehlwakhe.


text:
Izakuthatha uTsedekhiya imuse eBhabheli, ahlale lapho kufikela lapha mina Somnini ngizamtjheja khona. Nakuba nilwa namaKasidi, anizukulunga.’ ” Kutjho uSomnini.


text:
“Qala, uRhanameli, umsa kasorhulwakho uTjhalumu, usendleleni yokuza kuwe azokuthi, ‘Yewuthenge indawami ese-Anatothi ngombana wena unelungelo lokuyihlenga ngentengo.’ ”


text:
Nje-ke uJoromiya wathi: “Kwase kwaba njengombana uSomnini bekatjhwile, uRhanameli umsa kasorhulwami, weza kimi ngingesirhodlweni sabalindi wafese wathi, ‘Yewuthenge indawami ese-Anatothi esifundeni sakwaBhenjamini. Njengombana unelungelo lesabelo, ngalokho unelungelo lokuhlenga. Yeke zithengele yona.’<br/>“Kwangikhanyela kobana leli lilizwi lakaSomnini;


text:
nje-ke ngayithenga indawo ese-Anatothi leyo kuRhanameli, umsa kasorhulwami. Ngamlinganisela amagremu amakhulu amabili wesiliva.


text:
Ngatlola isivumelwano sokuthengiselana, ngasivala ngokusigiba. Ngafungisa abofakazi; ngalinganisa godu isiliva esilinganisweni.


text:
Ngathatha isivumelwano sokuthengiselana esivaliweko ukuya ngokwekambiso yomthetho, nomkhuphelwaso ogade ungakavalwa,


text:
ngakunikela uBharurhu umsa kaNeriya omsa kaMarhiseya phambi kwakaRhanameli, umsa kasorhulwami naphambi kwabofakazi amabizwabo atlolwe esivumelwaneni sokuthengiselana begodu naphambi kwawo woke amaJuda ahlezi ngesirhodlweni sabalindi.


text:
‘Nakhu okutjhiwo nguSomnini uMninimandlawoke, uZimu wakwa-Israyeli: Thatha imitlolo yesivumelwano sokuthengiselana le, ovaliweko nongakavalwa, uyibeke ngemjekeni ukuze ibulungeke isikhathi eside.


text:
Ngambala nakhu okutjhiwo nguSomnini uMninimandlawoke, uZimu wakwa-Israyeli: Iinkumba, iindawo neendiribe zizakuthengwa godu enarheni le.’


text:
“Maye mina, Somnini Somandla, qala, nguwe owenze izulu nephasi ngamandlakho amakhulu nangengalo eluliweko. Akunanto ekubhalelako.


text:
Ukhombisa ukwethembeka kabaziinkulungwana kodwana ubuyiselela icala labobaba phezu kwabantwana abeza ngemva kwabo. Wena Zimu omkhulu nonamandla, ibizo lakho unguSomnini uMninimandlawoke;


text:
iye, umkhulu ekwelulekeni begodu unamandla ngokwezenzo. Amehlwakho abona zoke iindlela zabantu, uvuza omunye nomunye ngokuziphatha kwakhe nanjengokwemisebenzakhe.


text:
Wenze iimbonakaliso nemikarisomraro eGibhide begodu uragele phambili ngazo nanamhlanjesi, kwa-Israyeli naphakathi kwezizwe, wazakhela ibizo njengombana kunjalo nanamhlanje.


text:
Ukhuphe abantu bakho u-Israyeli eGibhide ngeembonakaliso nangemikarisomraro, ngesandla esinamandla nangengalo eluliweko nangokwesabeka okukhulu.


text:
Bangena bayithumba, kodwana azange bakulalele namkha balandele imithethwakho. Azange benze owabayala bonyana bakwenze. Nje-ke wehlisela yoke ihlekelele le phezu kwabo.


text:
Qala, kwakhiwe iinqabo eziqhube kobana kuthunjwe idorobho. Ngebanga lesabula, indlala namatshwenyeko, idorobho sele linikelwe esandleni samaKasidi alisahlelako. Okutjhwileko kwenzekile njengombana ubona nje.


text:
Nanyana idorobho sele linikelwe esandleni samaKasidi, wena Somnini Somandla, uthe kimi, ‘Thenga indawo ngesiliva bese kube nabofakazi bokuthengiselana.’ ”


text:
Ngalokho, nakhu engikutjhoko mina Somnini: Qala, sele ngizokunikela idorobheli kumaKasidi nakuNebukadiretsari ikosi yeBhabheli ozalithumba.


text:
AmaKasidi asahlela idorobheli azakungena ngaphakathi afese alithungelele ngomlilo. Azalitjhisa belibhusukele phasi kanye neenkumba lapha abantu batjhisela khona aboBhali itjhwalo phezu kwephahla bebaphahlele abosingazimu kobana bangivusele itukuthelo.


text:
“Abantu bakwa-Israyeli nebakwaJuda akunalitho abalenzileko ngaphandle kobumbi emehlwenami kusuka ebutjheni babo; ngambala, abantu bakwa-Israyeli akunalitho abalenzileko ngaphandle kokungithukuthelisa ngalokho okwenziwe zizandla zabo.” Kutjho uSomnini.


text:
“Ukusukela mhla lakhiwako bekube gadesi, idorobheli lingivusele itukuthelo nokusilingeka kangangobana kumele ngilisuse phambi kwami


text:
ngebanga labo boke ubumbi abantu bakwa-Israyeli nebakwaJuda abangithukuthelise ngabo, iye, bona, amakhosabo neenduna zakhona, abaphristi babo nabaphorofidi bakhona, abantu bakwaJuda nabahlali beJerusalema.


text:
Bangifulathele, azange baqale ngakimi nanyana bengiseze ngibafundisa imini yoke, azange balalele namkha bamukele ifundiso leyo.


text:
Bakhe iindunduma zaboBhali emrhobeni weBheni-Hinomu bonyana benzele khona umhlabelo ngamadodana namadodakazabo kuMoleki okuyinto engingazange ngiyale ngayo ngitjho nemkhumbulweni azange kube khona kobana bangenza isinyenyisweso. Ngalokho benza bonyana uJuda one.


text:
“Nje-ke nakhu engikutjhoko mina Somnini onguZimu wakwa-Israyeli ngedorobheli nina enithi ngalo, ‘ngebanga lesabula, indlala namatshwenyeko idorobheli linikelwe esandleni sekosi yeBhabheli’, iye, ngithi,


text:
‘Ngambala ngizababuthelela kizo zoke iinarha lapha ngabaqotjhela khona ngetukuthelwami, ngobukhali bami nangelaka lami elikhulu. Ngizababuyisela enarheni le ngibaphilise ngokuphepha.


text:
Ngizabanikela ubuhliziyonye, basebenzisane ukuze bahlale bangesaba, kube kuhle kibo nebantwaneni babo abeza ngemva kwabo.


text:
Ngizakwenza isivumelwano sanini nanini nabo. Angeze ngalisa ukwenza ubuhle kibo begodu ngizabakhuthaza kobana bangesabe ukuze bangasangihlubuki.


text:
Kuzangenamisa ukubenzela okuhle begodu ngizabanzinzisa enarheni le ngokwethembeka, ngehliziyo nangomphefumulwami woke.’


text:
“Ngambala, nakhu engikutjhoko mina Somnini, ‘Njengombana ngehlisele phezu kwabantwaba yoke ihlekelele ekulu le, ngokunjalo ngizakwehlisela koke okuhle engakukhuluma ngabo.


text:
Iindawo zizakuthengwa godu enarheni le enithi ilibhudu, ayinabantu namkha iinlwana ngombana inikelwe amaKasidi.


text:
“ ‘Iye, amasimu azakuthengwa ngesiliva phambi kwabofakazi, kutlolwe encwadini bese ivalwa ngesigibo. Lokhu kuzakwenziwa esifundeni sakwaBhenjamini, eendaweni ezimagegana neJerusalema, emadorobheni wakwaJuda, emizini esenarheni yeentaba, emizini yeTjhefela, nemizini yangesewula ngombana ngizakutjhugulula ubujamo babo.’ ” Kutjho uSomnini.


text:
“Nakhu okutjhiwo nguSomnini, yena owadala iphasi, uSomnini owalenza bewalinzinzisa, ibizo lakhe okunguSomnini,


text:
Iye, nakhu okutjhiwo nguSomnini, uZimu wakwa-Israyeli ngeenkumba ezingedorobheneli nangemakhiwo yamakhosi wakwaJuda ebhuruzwa kobana isetjenziswe njengesiviko sokujamelana neenqhubo abasahlelwa ngazo kanye nesabula,


text:
‘AmaKasidi ayangena kobana alwe nalabo abhuruza iinkumba. Azakuzalisa iinkumbezo ngeendumbu zabantu engibarhayile ekuthukutheleni nekusilingekeni kwami. Ngifulathele idorobheli ngebanga labo boke ubukhohlakali babo.


text:
“ ‘Nokho ngizakubuyisa ikhokho nokupholiswa encebeni ledorobheli; iye, ngizakupholisa abantu bami. Ngizabakhela isibaya esiphephileko nesibukhoselo.


text:
Ngizabahlambulula kilo loke icala lesono abasenze kimi; iye, ngicolele woke amacala wezono neemphambeko abazenze kimi.


text:
Idorobheli lizakuba ligugu kimi nethabo lami; iye idumo nephazimulo ezizweni zoke zephasi ezizakuzwa ngabo boke ubuhle engizabenzela abantu bami lapho. Zizakwesaba bezithuthumele ngabo boke ubuhle nepumelelo engizayenzela idorobheli.’


text:
“Nakhu okutjhiwo nguSomnini, ‘Enarheni le eniyibiza bona ilibhudu begodu ayinabantu neenlwana, iye, enarheni le, okutjho emadorobheni wakwaJuda atjhiyiweko neendledlaneni zeJerusalema, lapha kunganabahlali, abantu neenlwana kuzakubuye godu kuzwakale


text:
itjhada lokujabula nokuthaba, iphimbo lomkhwenyana nelomlobokazi kanye namaphimbo walabo abeza ngeengoma zokudumisa ethempelini lakaSomnini basithi,<br/>“ ‘Thokozani uSomnini uMninimandlawoke,<br/>ngombana uSomnini ulungile,<br/>ukwethembeka kwakhe kujame isiphelani.<br/>“ ‘Ngambala ngizakutjhugulula ubujamo benarha njengombana bebunjalo phambilini.’ Kutjho uSomnini.


text:
“Nakhu okutjhiwo nguSomnini, ‘Enarheni le elibhudu nenganamuntu namkha iinlwana, kuzakuba namadlelo kiwo woke amadorobhayo lapha abelusi bazakudlisa khona imihlambabo.


text:
Emizini esenarheni yeentaba, emizini yeTjhefela, emizini yangesewula, esifundeni sakwaBhenjamini, eendaweni ezimagegana neJerusalema nemadorobheni wakwaJuda, kuzakudlula godu imihlambi, izakudlula phambi kwaloyo oyibalako.’ Kutjho uSomnini.


text:
“USomnini uthi, ‘Qala isikhathi siyeza, lapha ngizakuzalisa khona isithembiso somusa ngekumba ka-Israyeli neyakaJuda.


text:
“ ‘Emihleni leyo nangesikhatheso,<br/>ngizakwenza ingala yangokomthetho ihlume emndenini kaDavida,<br/>izakwenza okulungileko nokufaneleko enarheni.


text:
Emihleni leyo uJuda uzakusindiswa,<br/>iJerusalema lizakuphila ngokuphepha.<br/>Nanti ibizo elizakubizwa ngalo:<br/>USomnini ukulunga kwethu.’


text:
“Ngambala, nakhu okutjhiwo nguSomnini, ‘UDavida angeze atlhoga umuntu ongahlala esihlalweni sobukhosi sekumba ka-Israyeli


text:
nabaphristi abamaLevi angeze bahlulwa kukuba nomuntu ozakujama phambi kwami ngeenkhathi zoke kobana enze imihlabelo yokutjhiswa, atjhise iminikelo yeenthoro abe anikele nemihlabelo yetjhebiswano.’ ”


text:
“Nakhu okutjhiwo nguSomnini, ‘Nange ningephula isivumelwano sami ngemini nangobusuku ukuze imini nobusuku bungasafiki ngesikhathi esibekiweko,


text:
khona-ke isivumelwano sami noDavida incekwami, nesivumelwano sami namaLevi okubaphristi abangisebenzelako, singephuka naso bese uDavida angasabi nesizukulwana esizakubusa esihlalweni sakhe sobukhosi.


text:
Ngizakwandisa iinzukulwana zakaDavida incekwami nezamaLevi abangisebenzelako kobana zingabaleki njengeenkwekwezi zomsehla begodu zingalinganiseki njengetjhwabatjhwaba yeligu.’ ”


text:
“Awukatjheji bonyana abantwaba bathini na? Bathi, ‘Le, mindeni emibili ekhethwe nguSomnini godu wabuye wayilahla!’ Nje-ke banyaza labo ekubabantu bami begodu abasabathathi njengesizwe.


text:
Nakhu okutjhiwo nguSomnini, ‘Nakube isivumelwano sami ngemini nangobusuku asikanzinzi, ngitjho nemiiso zezulu nephasi nazo azikanzinzi,


text:
khona-ke ngizakulahla iinzukulwana zakaJakopo noDavida incekwami begodu angeze ngakhetha ababusi emadodanenakhe kobana abuse phezu kweenzukulwana zaka-Abrahamu, u-Isaka noJakopo. Ngambala, ngizakutjhugulula ubujamo bazo bese ngiba nomusa kizo.’ ”


text:
Lokha uNebukadiretsari ikosi yeBhabheli nalo loke ibutho lakhe kanye nayo yoke imibuso nabantu abasembusweni ongaphasi kwakhe nabasalwa neJerusalema nawo woke amadorobho alibhodileko, kwafika nanti ilizwi kuJoromiya livela kuSomnini:


text:
“Nakhu okutjhiwo nguSomnini, uZimu ka-Israyeli, ‘Khamba uye kuTsedekhiya ikosi yakwaJuda ufese uyitjele bona uSomnini uthi: Qala, sele ngizokunikela idorobheli esandleni sekosi yeBhabheli, yona-ke izalibhubhisa ngomlilo.


text:
Nakunguwe, awuzukusinda emazitjhenayo, kodwana ngambala uzakubanjwa bese unikelwa esandleni sayo. Uzakubona ikosi yeBhabheli ngamehlwakho lawo begodu izakhuluma nawe ubuso nobuso. Nje-ke uzakusiwa eBhabheli.


text:
Kodwana nawulalela ilizwi lakaSomnini, wena Tsedekhiya, kosi yakwaJuda, nakhu okutjhiwo nguSomnini ngawe: Awuzukubulawa ngesabula;


text:
uzakuhlongakala ngokuthula. Njengombana abantu batjhisela aboyihlo iinthako nabahlongakeleko, okumakhosi waphambilini akwandulelako, ngokunjalo nawe bazakutjhisela iinthako bebakulilele bathi: Maye ngekosethu! Mina ngokwami ngikutjhwile lokho.’ Kutjho uSomnini.”


text:
lokha ibutho lekosi yeBhabheli nabegade lisilwa neJerusalema kanye namanye amadorobho wakwaJuda ebegade asajamile, okuyiLakitjhi ne-Azekha. La ngiwo wodwa amadorobho anemithangala ebegade asasele kwaJuda.


text:
Ilizwi lafika kuJoromiya livela kuSomnini ngemva kobana ikosi uTsedekhiya yenze isivumelwano nabo boke abantu eJerusalema ukumemezela itjhaphuluko yamakhoboka,


text:
okutjho bona woke umuntu begade afanele atjhaphulule amakhoboka namakhobokakazakhe wamaHebheru. Akakho obegade afanele abophelele umfowabo omJuda.


text:
Yeke zoke iinduna kanye nabantu abangena esivumelwanenesi bavuma bonyana bazakutjhaphulula amakhoboka namakhobokakazi nokobana angeze basawabophelela. Bavumelana, nje-ke bawatjhaphulula.


text:
Kodwana ngemva kwalokho bahlanuka, babuya godu bathatha amakhoboka ebebawatjhaphululile bawakatelela kobana abe makhoboka namakhobokakazi godu.


text:
“Nakhu okutjhiwo nguSomnini, uZimu wakwa-Israyeli, ‘Mina ngenza isivumelwano naboyihlo lokha nangibakhupha eGibhide ekumbeni yobukhoboka, ngathi:


text:
Njalo emnyakeni wekhomba omunye nomunye wenu kumele atjhaphulule umfowabo omHebheru ozithengise kini. Ngemva kobana akusebenzele iminyaka esithandathu, kumele umtjhaphulule. Kodwana-ke aboyihlo azange bangilalele namkha banginake.


text:
Mhlapha nje nina nitjhugulukile nabe nenza okufaneleko phambi kwami: Omunye nomunye wenu umemezele itjhaphuluko emuntwini wekhabo. Nenze nesivumelwano phambi kwami ngethempelini elibizwa ngami.


text:
Kodwana senihlanukile nasilaphaza ibizo lami; iye, omunye nomunye wenu uhlanukile wabuya godu wathatha amakhoboka namakhobokakazi ebeniwatjhaphulule ngokuthanda kwawo. Niwakatelele kobana abe makhobokenu godu.’


text:
“Ngalokho-ke nakhu okutjhiwo nguSomnini, ‘Nina azange ningilalele kobana omunye nomunye amemezele itjhaphuluko yabafowabo nabantu bekhabo. Yeke, gadesi nginimemezelela itjhaphuluko, iye, itjhaphuluko yokobana ngininikelele ngesabula, ngamatshwenyeko nangendlala, nibe sisethuso kiyo yoke imibuso yephasi.’ Kutjho uSomnini.


text:
‘Abantu abephule isivumelwano sami ngokungalandeli imibandela yesivumelwano abasenze phambi kwami, ngizabenza njengekunzana abayihlahlele phakathi bese bakhamba hlangana nezitho zayo.


text:
Iinduna zakwaJuda nezeJerusalema, iinkhulu zesigodlo, abaphristi kanye nabo boke abantu benarha abakhamba hlangana nezitho zekunzana,


text:
ngizabanikela ezandleni zezitha zabo nezandleni zalabo abazumana nepilwabo. Iindumbu zabo zizakuba kukudla kweenyoni zomkayi neembandana zommango.


text:
“ ‘Ngizokunikela uTsedekhiya ikosi yakwaJuda kanye neenduna zakhe ezitheni zabo, ezandleni zalabo abazumana nepilwabo nezandleni zebutho lekosi yeBhabheli esele isukile edorobheneli.’


text:
Iye, uSomnini uthi, ‘Ngizokhupha umyalo, ngibuyise ibutho edorobheneli. Lizakulwa nalo, lilithathe bese liyalitjhisa. Ngizakwenza amadorobho wakwaJuda abe libhudu ukuze kungabi namuntu ohlala kiwo.’ ”


text:
Nanti ilizwi elafika kuJoromiya livela kuSomnini ngesikhathi sokubusa kwakaJehoyakhimu umsa kaJosiya ikosi yakwaJuda, lathi:


text:
“Khamba uye ebantwini besiqhema samaRekabi ubameme kobana beze kelinye lamalawu angeqadi kwethempeli lakaSomnini bese ubanikela iwayini kobana basele.”


text:
Yeke ngakhamba ngayokuthatha uJazaniya umsa kaJoromiya omsa kaRhabatsiniya, abafowabo, abalandeli bakhe boke nesiqhema soke samaRekabi.


text:
Ngabasa ngethempelini lakaSomnini, ngabangenisa ngelawini lamadodana kaRhanani umuntu kaZimu, umsa kaYigidaliya. Gade kuseqadi kwelawu leenduna ebelingehla kwelakaMaseya umsa kaTjhalumu umlindisango.


text:
Yeke ngabeka izitja ezizele iwayini kanye neenqoko phambi kwabantu besiqhema samaRekabi ngathi kibo: “Selani nanto iwayini.”


text:
Kodwana baphendula bathi: “Thina asiseli iwayini ngombana umsunguli wesiqhema sethu, uJonadaba umsa kaRekabi wasiyala wathi, ‘Ningaseli iwayini nina ngitjho neenzukulwana zenu.


text:
Godu ningakhi iinkumba, nitjale imbewu namkha nibe banini besidiribe. Ningalingi nenze ngitjho nakunye kwalokho, kodwana kumele nihlale ematendeni njalo ukuze niphile isikhathi eside enarheni eniziinkhambi kiyo.’


text:
Nje-ke, silalele koke umsunguli wesiqhema sethu, uJonadaba umsa kaRekabi, asiyale ngakho. Ngalokho akakho phakathi kwethu, ebafazini bethu ngitjho nemadodanenethu okhe wasela iwayini


text:
Kodwana lokha uNebukadiretsari ikosi yeBhabheli nayivimbezela inarha le, thina sathi, ‘Nambani siye eJerusalema sibalekele ibutho lamaKasidi nama-Aramu.’ Kungalokho silokhu siseJerusalemapha.”


text:
uSomnini uMninimandlawoke, uZimu wakwa-Israyeli uthi: “Khamba uyokubuza abantu bakwaJuda kanye nabantu beJerusalema uthi, ‘Anizukufunda isifundo bese nilalela amezwami na? Kutjho uSomnini.


text:
UJonadaba umsa kaRekabi wayala abalandeli bakhe kobana bangaseli iwayini. Nje-ke umyalo lowo bawugcinile. Bekube namhlanje abaliseli iwayini ngombana balalela umyalo womsunguli wesiqhema sabo. Mina ngikhulume nani imini yoke kodwana khonapho azange beningilalele.


text:
Ngathumela abaphorofidi okuziinceku zami imini yoke kini kobana bathi: Omunye nomunye wenu akatjhuguluke eendleleni zakhe zobukhohlakali bese nilungise nezenzo zenu, ningadlhemadlhemi ngemva kwabosingazimu kobana nibalotjhe. Khona-ke nizakuhlala endaweni engininikela yona kanye naboyihlo. Kodwana azange niyelele namkha ningilalele.


text:
Abalandeli bakaJonadaba umsa kaRekabi babulunge umyalo abawunikelwa msunguli wesiqhema sabo, kodwana nakubabantwaba bona azange bangilalele.


text:
“ ‘Ngalokho nakhu okutjhiwo nguSomnini uMninimandlawoke, uZimu wakwa-Israyeli: Lalelani, sele ngizokwehlisela uJuda nabo boke abahlala eJerusalema yoke ihlekelele engayikhuluma phezu kwabo ngombana ngakhuluma nabo kodwana azange bangilalele, ngababiza kodwana azange basabele.’ ”


text:
Yeke uJoromiya wathi esiqhemeni samaRekabi: “Nakhu okutjhiwo nguSomnini uMninimandlawoke, uZimu wakwa-Israyeli, ‘Njengombana nilalele umyalo womsunguli wesiqhema senu, uJonadaba benabulunga yoke imiyalwakhe begodu nenza koke athe nikwenze,


text:
ngalokho-ke nakhu okutjhiwo nguSomnini, uMninimandlawoke, uZimu wakwa-Israyeli: UJonadaba umsa kaRekabi akasoze atlhoga umuntu ongangilotjha.’ ”


text:
Ngomnyaka wesine kaJehoyakhimu umsa kaJosiya ikosi yakwaJuda, kwafika nanti ilizwi kuJoromiya livela kuSomnini lathi:


text:
“Thatha umsongo utlole kiwo woke amezwi engiwakhulume kuwe mayelana no-Israyeli, uJuda kanye nazo zoke ezinye izizwe kusukela ngesikhathi engakhuluma ngaso kuwe nakusabusa uJosiya bekube namhlanje.


text:
Mhlamunye ikumba yakwaJuda izakuyelela yoke ihlekelele enginqophe ukuyenza phezu kwayo ukuze omunye nomunye wabo atjhuguluke endlelenakhe yobukhohlakali bese ngicolela icala labo kanye nesono sabo.”


text:
Yeke uJoromiya wabiza uBharurhu umsa kaNeriya. UJoromiya gade abizela uBharurhu woke amezwi uSomnini awakhulume kuye, yena-ke awatlole emsongweni njengombana abizelwa.


text:
Nje-ke, wena khamba uyokufundela abantu woke amezwi kaSomnini owatlole emsongweni njengombana bengikubizela wona. Afunde azwakale ngethempelini lakaSomnini ngelanga lokuzila ukudla; iye, ngitjho nebantwini boke bakwaJuda ababuya emizanenabo.


text:
Mhlamunye bangendlala iinghonghoyilo zabo kuSomnini; iye, mhlamunye omunye nomunye wabo angatjhuguluka endlelenakhe yobukhohlakali ngombana itukuthelo nokusilingeka uSomnini akhuluma ngakho phezu kwabantwaba, kukhulukhulu.”


text:
Ngambala uBharurhu umsa kaNeriya wenza koke uJoromiya umphorofidi amtjela bonyana akwenze: Wafunda ngethempelini amezwi kaSomnini emsongweni.


text:
Ngenyanga yethoba yomnyaka wesihlanu wokubusa kwakaJehoyakhimu umsa kaJosiya ikosi yakwaJuda, kwamenyezelwa isikhathi sokuzila ukudla phambi kwakaSomnini kibo boke abantu eJerusalema, okutjho abahlali kanye nalabo ebebabuya emizaneni yakwaJuda.


text:
UBharurhu wafundela abantu amezwi kaJoromiya emsongweni ngethempelini lakaSomnini. Wafunda lokho aselawini lakaGemariya umsa kaTjhafani usosiba. Ilawelo belisesirhodlweni esingaphezulu ebungenweni besango lethempeli lakaSomnini okuthiwa yiMutjha.


text:
wehlela esigodlweni lapha bekuhlezi khona zoke iinduna elawini lakasosiba wombuso. U-Elitjhama usosiba loyo, uDelaya umsa kaTjhemaya, u-Elinatani umsa ka-Akibori, uGemariya umsa kaTjhafani, uTsedekhiya umsa kaRhananiya kanye nazo zoke iinduna ezinye bezilapho.


text:
zoke iinduna zathumela uJehudi umsa kaNetaniya omsa kaTjhelemiya umsa kaKutjhi kobana athi kuBharurhu: “Letha umsongo ofundele abantu kiwo lowo bese nawe uyeza.” Yeke uBharurhu umsa kaNeriya wanqomba kibo aphethe umsongo.


text:
Kwathi lokha nabezwa woke amezwi lawo baqalana ngokwesaba, bathi omunye komunye: “Nakanjani kumele sibikele ikosi ngawo woke amezwi la.”


text:
Nje-ke babuza uBharurhu bathi: “Akhese usitjele, kuze njani bonyana utlole woke amezwi womlomakhe la?”


text:
Yeke iinduna zathi kuBharurhu: “Wena noJoromiya khambani niyokubhaca. Ningatjeli muntu kobana nikuphi.”


text:
Ngemva kobana balonde umsongo ngelawini laka-Elitjhama usosiba, baya ekosini ngesirhodlweni sesigodlo, bayibikela koke.


text:
Ikosi yathumela uJehudi kobana ayokuthatha umsongo, yeke uJehudi wawuthatha ngelawini laka-Elitjhama usosiba, weza nawo ekosini wafese wayifundela, zoke iinduna zesigodlo ziyiphahlile.


text:
Bekuthi njalo uJehudi angafunda amarhemo amathathu namkha amane womsongo, ikosi iwadabule ngomukhwa womtloli bese iwaphosele eziko, kufikela lapha kutjha khona woke umsongo emlilwenapho.


text:
Ikosi nazo zoke iinceku ezezwa koke lokhu azange bezikhombise ukwesaba kangangobana azange bezidabule ngitjho nezambatho zazo.


text:
Ngitjho nanyana u-Elinatani, uDelaya noGemariya bakhombela ikosi bonyana ingatjhisi umsongo lowo, azange beyibalalele.


text:
Yayala uJerarhimiyeli ikosana, uSeraya umsa ka-Azriyeli kanye noTjhelemiya umsa ka-Abidiyeli kobana bayokulanda uBharurhu umtloli kanye noJoromiya umphorofidi. Kodwana uSomnini begade abafihlile.


text:
Ngemva kobana ikosi itjhise umsongo omumethe amezwi uBharurhu ebegade awatlole ngokubizelwa nguJoromiya, ilizwi lakaSomnini lafika kuJoromiya lathi:


text:
“Thatha omunye umsongo godu utlole kiwo woke amezwi ebegade atlolwe kewokuthoma otjhiswe nguJehoyakhimu ikosi yakwaJuda.


text:
Mayelana noJehoyakhimu ikosi yakwaJuda yithi uSomnini uthi, ‘Wena utjhise umsongo loya ngokubuza bona kubayini uBharurhu atlole kobana ngambala ikosi yeBhabheli izakuza ibhubhise inarha le bese isuse abantu neenlwana kiyo.


text:
Ngalokho-ke nakhu okutjhiwo nguSomnini ngoJehoyakhimu ikosi yakwaJuda: Akazukuba namuntu ozakuhlala esihlalweni sobukhosi sakaDavida. Isidumbu sakhe sizakulahlwa, sitjhiswe lilanga emini, silale isithwathwa ebusuku.


text:
Ngizamhlunguphaza yena nabantwabakhe kanye neenceku zakhe ngebanga lecala labo. Ngizakwehlisela phezu kwabo kanye nabo boke abahlali beJerusalema nabantu bakwaJuda yoke ihlekelele engayimemezela phezu kwabo ngombana azange balalele.’ ”


text:
Yeke uJoromiya wathatha omunye umsongo wawunikela uBharurhu umtloli omsa kaNeriya. UJoromiya wabizela uBharurhu godu woke amezwi womsongo uJehoyakhimu ikosi yakwaJuda awutjhisa emlilweni. UBharurhu wawatlola njengombana anjalo. Kwaba namezwi amanengi afanako afakelelwako.


text:
UTsedekhiya umsa kaJosiya wabekwa nguNebukadiretsari ikosi yeBhabheli kobana abe yikosi kwaJuda. Wabusa esikhundleni sakaKoniya umsa kaJehoyakhimu.


text:
Yena neenceku zakhe kanye nabantu bendawo azange bayelele amezwi kaSomnini awakhulume ngoJoromiya umphorofidi.


text:
Nanyana kunjalo ikosi uTsedekhiya yathumela uJehukali umsa kaTjhelemiya kuJoromiya umphorofidi, akhambisana nomphristi uZefaniya umsa kaMaseya kobana bethule naku umlayezo: “Ngiyakukhombela, akhe usithandazele kuSomnini uZimethu.”


text:
UJoromiya gade atjhaphulukile bona akhambakhambe hlangana nabantu ngombana ubegade angakabi ukuvalelwa.


text:
Ibutho lakaFaro beliphumile eGibhide, nje-ke kwathi lokha amaKasidi ebegade avimbezele iJerusalema ezwe umbiko ngalo, asuka eJerusalema.


text:
“Nakhu okutjhiwo nguSomnini, uZimu wakwa-Israyeli, ‘Tjelani ikosi yakwaJuda enithume bonyana nizokubuza kimi leyo nithi: Ibutho lakaFaro ebeliphume bona lizonisekela, lizokubuyela emuva enarhenalo eGibhide.


text:
“Nakhu okutjhiwo nguSomnini, ‘Ningazikhohlisi, nidlumbane bonyana ngambala amaKasidi azakukhamba. Awa, angeze akhamba!


text:
Ngitjho nanyana ningalihlula loke ibutho lamaKasidi anisahleleko, kusale amadoda alimele khulu kwaphela, enye nenye izakusikima etendeni layo itjhise idorobheli.’ ”


text:
Kodwana kwathi nafika esangweni iBhenjamini, umphathi wabalindi ebekuthiwa nguJiriya umsa kaTjhelemiya omsa kaRhananiya, wambamba wathi, “Uhlubukela kumaKasidi!”


text:
UJoromiya wathi: “Mamala lokho! Angihlubukeli kumaKasidi.” Kodwana uJiriya azange amlalele. Wambamba wamletha eenduneni.


text:
Zamthukuthelela uJoromiya, nje-ke zambetha zabe zamfaka ngekumbeni kaJonathani usosiba, ngelawini lapha abotjhwa khona. Bebenza ilawelo indawo yokuvalela.


text:
UJoromiya ngambala wagcina angaphakathi komphathamanzi ofulelweko. Ngemva kwesikhathi eside angapho,


text:
ikosi uTsedekhiya yathumela bonyana abizwe. Walethwa esigodlweni ngasese, yambuzisisa yathi: “Unelizwi elibuya kuSomnini na?”<br/>UJoromiya wathi: “Iye, uzokunikelwa esandleni sekosi yeBhabheli.”


text:
Nje-ke uJoromiya wathi ekosini uTsedekhiya: “Ngikone ngani wena namkha iinduna zakho namkha abantwaba kobana ningabeze ningivalele na?


text:
Baphi abaphorofidi benu abaniphorofida bonyana ikosi yeBhabheli angeze yanisahlela namkha isahlele inarha le, na?


text:
Nje-ke kosi, mphathami, ngiyakubawa akhese ulalele! Angendlale nasi isinghonghoyilo sami kuwe: Ungangibuyiseli ngekumbeni kaJonathani usosiba. Angifuni ukufela lapho.”


text:
Ikosi uTsedekhiya yayala kobana uJoromiya afakwe ngesirhodlweni sabalindi bese unikelwa isikwa esindulungu esibuya endledlaneni yababhagi kube ngemihla kufikela lapha isikwa siphela khona ngedorobheni. Yeke uJoromiya wahlala ngesirhodlweni sabalindi.


text:
UTjhefathiya umsa kaMatana, uGedaliya umsa kaPhatjhirhuri, uJehukali umsa kaTjhelemiya noPhatjhirhuri, uJukali umsa kaTjhelemiya noPhatjhirhuri umsa kaMalikiya bezwa lokha uJoromiya nagade atjela boke abantu asithi:


text:
“Nakhu okutjhiwo nguSomnini, ‘Ohlala ngedorobheneli uzakufa ngesabula, indlala namatshwenyeko kodwana ozinikela kumaKasidi uzakuphila. Uzazisindisa, aphile.’


text:
Godu nakhu okutjhiwo nguSomnini, ‘Nakanjani idorobheli lizokunikelwa ebuthweni lekosi yeBhabheli, yona izalithumba.’ ”


text:
Yeke iinduna zathi ekosini: “Umrhali lo kumele abulawe ngombana udondisa abantu abalwako abasele ngedorobheni kanye nabo boke abantu ngezinto azitjho kibezi. Ngambala umuntu lo akafuni ihlalohle yabantwaba, kodwana ufuna ihlekelele kwaphela.”


text:
Yeke zathatha uJoromiya zamfaka ngaphakathi komphathamanzi kaMalikiya ikosana, obegade ungesirhodlweni sabalindi. Zehlisela uJoromiya ngeentambo ngemgodini lowo. Begade unganamanzi, kulidaka kwaphela. UJoromiya wamodza ngedakenapho.


text:
Kodwana u-Ebede-Meleki umKutjhe obegade ayinduna esigodlweni, wezwa bonyana zifake uJoromiya ngemphathamanzini. Kwathi ikosi isahlezi esangweni ledorobho ekuthiwa yiBhenjamini,


text:
“Kosi, mphathami, amadoda la enze ubukhohlakali ngakho koke akwenzileko kuJoromiya umphorofidi. Bamfake ngemgodini lapha azakubulawa khona yindlala ngombana akusenasikwa ngedorobheni.”


text:
Yeke ikosi yayala u-Ebede-Meleki umKutjhe yathi: “Thatha amadoda amatjhumi amathathu niyokhupha uJoromiya umphorofidi ngemgodini ngaphambi kobana ahlongakale.”


text:
Yeke u-Ebede-Meleki wathatha amadoda lawo, waya nawo elawini elalingaphasi kwendlu yamagugu esigodlweni. Wathatha imitletle yamaratha evithikileko wayehlisela ngeentambo ngemgodini kuJoromiya.


text:
U-Ebede-Meleki umKutjhe wathi kuJoromiya: “Gondela imitletle yamaratha evithikileko ngaphasi kwamakhwaphakho ngaphezu kweentambo.” UJoromiya wenza njalo.


text:
Ikosi uTsedekhiya yathumela bonyana kubizwe uJoromiya umphorofidi alethwe ebungenweni besithathu bethempeli lakaSomnini. Ikosi yathi kuJoromiya: “Ngizokubuza okuthileko, ungangifihleli litho.”


text:
Kodwana uJoromiya wathi kuTsedekhiya: “Nakube ngikunikela ipendulo, uzongibulala; godu nakube ngiyakweluleka awuzukungilalela.”


text:
Nje-ke ikosi uTsedekhiya yafunga ngemsitheleni kuJoromiya yathi: “NgoSomnini yena owasipha umphefumulo ngiqinisile, angeze ngakubulala begodu angeze ngakunikela kilabo abazumana nepilwakho.”


text:
Yeke uJoromiya wathi kuTsedekhiya: “Nakhu okutjhiwo nguSomnini, uZimu uMninimandlawoke, uZimu wakwa-Israyeli, ‘Nakube uzinikela eenduneni zekosi yeBhabheli, ipilwakho izakubulungeka nedorobheli angeze latjhiswa ngomlilo; iye, wena nomndenakho nizakuphila.


text:
Kodwana nakube awuzinikeli eenduneni zekosi yeBhabheli, idorobheli lizakunikelwa kumaKasidi; nje-ke azalitjhisa ngomlilo, nawe ngokwakho awuzukuphunyurha ezandleni zawo.’ ”


text:
Ikosi uTsedekhiya yathi kuJoromiya: “Ngiyawesaba amaJuda ahlubukele kumaKasidi ngombana amaKasidi lawa angahle anginikele kiwo bese ayangihlukumeza.”


text:
UJoromiya wathi: “Angeze akunikela! Akhese ulalele ilizwi lakaSomnini, iye, lokho engikutjho kuwe ukuze kukukhambele kuhle nepilwakho ibulungeke.


text:
Qala, boke abafazi abasele ngesigodlweni sekosi yakwaJuda bakhutjhelwa eenduneni zekosi yeBhabheli. Iye, qala bathi,<br/>“ ‘Abakhozi bakho bakudurhisile bebakuhlula;<br/>kuthi lokha iinyawo zakho<br/>nazimodza ngedakeni, bakufulathele.’


text:
“Boke abafazi bakho nabantwabakho bazakukhutjhelwa kumaKasidi. Wena ngokwakho angeze wasinda ezandleni zawo kodwana uzakuthunjwa yikosi yeBhabheli. Idorobheli lizakutjhiswa ngomlilo.”


text:
Nange iinduna zingezwa bonyana bengikhuluma nawe bese ziza kuwe zithi, ‘Sitjela bonyana wena utheni ekosini nokobana yona itheni kuwe, ungasifihleli litho nakungasinjalo sizokubulala’,


text:
zitjele uthi, ‘Bengendlala iinghonghoyilo zami ekosini kobana ingangibuyiseli ngekumbeni kaJonathani bona ngiyokufela khona.’ ”


text:
Mbala zoke iinduna zaya kuJoromiya zafese zambuza, wazitjela koke akuyalwe yikosi. Yeke azange bezisatjho litho kuye ngombana akakho owezwa indaba.


text:
Yeke uJoromiya wahlala esigodlweni sabalindi bekwafika ilanga lokuthunjwa kweJerusalema. Bekasese lapho lokha iJerusalema nayithunjwako.


text:
Ngomnyaka wethoba wokubusa kwakaTsedekhiya ikosi yakwaJuda, ngenyanga yetjhumi, uNebukadiretsari ikosi yeBhabheli warhwanta namabuthwakhe woke ajamelene neJerusalema bewayivimbezela.


text:
Ngelanga lethoba lenyanga yesine emnyakeni wetjhumi nanye wokubusa kwakaTsedekhiya, umthangala wedorobho waphundluswa.


text:
Yeke zoke iinduna zekosi yeBhabheli zangena zayokuhlala esangweni ekuthiwa yiPhakathi. BekunguNerigali-Saretseri oyinduna yesifunda seSamgari noNebu-Sarisekimi oyinduna ekulu yesigodlo kanye nazo zoke iinduna zekosi yeBhabheli. Naye uNerigali-Saretseri loyo bekayinduna ekulu nephezulu.


text:
Kwathi lokha uTsedekhiya ikosi yakwaJuda nabo boke abantu abalwako nababona iindunezo, babaleka ngendlela yesivande sekosi, baphuma ngesango elihlangana kwemithangala emibili, batjhiya idorobho ebusuku, banqomba ngemrhobeni weJordani.


text:
Kodwana ibutho lamaKasidi labagijimisa, labandezela uTsedekhiya emrhuleni weJerikho. Lambamba lamusa kuNebukadiretsari ikosi yeBhabheli eRibhila enarheni kaRhamathi lapha amgweba khona.


text:
ERibhilapho ikosi yeBhabheli yabulala amadodana kaTsedekhiya phambi kwakhe beyabulala boke abosaziwako bakwaJuda.


text:
UNebuzaradani umphathi wobuzimba wathumba inengi labantu ebebasele ngeJerusalema kanye nabegade bahlubukela kuye nabo boke abanye.


text:
Kodwana uNebuzaradani umphathi wobuzimba loyo watjhiya abanye babantu abachakileko ebebadududu enarheni yakwaJuda. Ngesikhatheso wabanikela iindiribe namasimu.


text:
Yeke uNebuzaradani umphathi wobuzimba, uNebutjhazibani oyinduna ekulu yesigodlo, uNerigali-Saretseri induna ekulu nephezulu kanye nazo zoke iinkhulu ezinye zekosi yeBhabheli


text:
bathumela bonyana kukhutjhwe uJoromiya ngesirhodlweni sabalindi. Bamusa kuGedaliya umsa ka-Arhikhamu omsa kaTjhafani kobana abuyiselwe emzini wekhabo. Yeke wahlala hlangana nabantu balapho.


text:
“Khamba uyokutjela u-Ebede-Meleki umKutjhe uthi, ‘Nakhu okutjhiwo nguSomnini uMninimandlawoke, uZimu wakwa-Israyeli: Qala, sele ngizokuzalisekisa amezwami ngokujamelana nedorobheli ngokumbi, ingasi ngokuhle. Ngesikhatheso kuzakwenzeka phambi kwakho.


text:
“ ‘Ngambala ngizakwenza uphunyurhe, angeze wabulawa ngesabula, kodwana uzakusinda ngombana wangethemba.’ ” Kutjho uSomnini.


text:
Ilizwi lafika kuJoromiya livela kuSomnini ngemva kobana uNebuzaradani umphathi wobuzimba amtjhaphulule eRama. Ubegade afunyene uJoromiya abotjhwe ngamakhamandela hlangana nabo boke abathunjwa beJerusalema nebakwaJuda ebebasiwa ekuthunjweni eBhabheli.


text:
Kwathi lokha umphathi wobuzimba nafunyana uJoromiya, wathi kuye: “USomnini uZimakho nguye owabikezela phezu kwendawo le.


text:
Nje-ke uSomnini ukwenzile lokho; iye, njengombana atjho phambilini. Koke lokhu kungebanga lokobana nina bantu nonile phambi kwakaSomnini. Azange nimlalele, ngalokho kunehlele lokho.


text:
Manje-ke, qala ngikutjhaphulule emakhamandeleni asezandleni zakho namhlanje. Nakukuhle kuwe kobana ukhambe nami eBhabheli, yeke namba sikhambe, ngizakutlhogomela. Kodwana nakube akusikuhle kuwe, kulungile ungahlala. Qala, inarha ibanzi phambi kwakho, ungase uziyele nanyana kukuphi lapha uthanda ukuya khona.


text:
Nakube indawo leyo ayinabahlali, buyela kuGedaliya umsa ka-Arhikhamu omsa kaTjhafani, obekwe yikosi yeBhabheli phezu kwemizana yakwaJuda, uyokuhlala naye lapho hlangana nabantu; nakungasinjalo ungase uziyele nanyana kukuphi lapha uthanda khona.”<br/>Ngemva kobana umphathi wobuzimba amuphe isipho begodu ayale bona aphiwe isibonelelo, wamtjhaphulula.


text:
UJoromiya waya kuGedaliya umsa ka-Arhikhamu eMitsipha wayokuhlala naye hlangana nabantu abasala enarheni.


text:
Kwathi lokha zoke iinduna zeenqhema zamajoni nebegade zisemmangweni namajoni lawo, nazizwa bona ikosi yeBhabheli ibeke uGedaliya umsa ka-Arhikhamu njengombusi phezu kwenarha nokobana imbeke phezu kwamadoda nabafazi kanye nabantwana ebebadududu enarheni, abangazange basiwe ekuthunjweni eBhabheli,


text:
zeza kuGedaliya eMitsipha. Zona bekungu-Itjhimayeli umsa kaNetaniya, uJorhanani noJonathani amadodana kaKhareyarhi, uSeraya umsa kaTanirhumethi, amadodana ka-Efayi umNethofathi kanye noJezaniya umsa kaMakathi namajonazo.


text:
UGedaliya umsa ka-Arhikhamu omsa kaTjhafani, wenza isifungo sokubaqinisekisa kanye namajonazo wathi: “Ningesabi ukusebenzela amaKasidi. Hlalani enarhenapha, nisebenzele ikosi yeBhabheli yeke kuzanikhambela kuhle.


text:
Mina ngizakuhlala eMitsipha kobana nginijamele phambi kwamaKasidi eza kithi. Kodwana nina buthani iwayini, iinthelo zehlobo kanye namafutha we-oliva bese nikufaka ngemijekeni yokubulungela. Hlalani emizini enizayiphatha.”


text:
Woke amaJuda ebegade ahlangana nama-Amoni kwaMowabi, kwa-Edomu nakizo zoke iinarha ezinye ezwa bonyana ikosi yeBhabheli itjhiyele uJuda imisalela beyabeka uGedaliya umsa ka-Arhikhamu omsa kaTjhafani njengombusi phezu kwayo.


text:
Nje-ke woke eza enarheni yakwaJuda kuGedaliya eMitsipha avela kizo zoke iinarha ebekarhatjheke kizo. Abutha ngobunengi iwayini neenthelo zehlobo.


text:
UJonathani umsa kaKhareyarhi kanye nazo zoke iinduna zeenqhema zamajoni ebezisese semmangweni zeza kuGedaliya eMitsipha


text:
zathi kuye: “Sicabanga bona uyazi bonyana uBhalisi, ikosi yama-Amoni, uthumele u-Itjhimayeli umsa kaNetaniya kobana azokubulala.” Kodwana uGedaliya umsa ka-Arhikhamu azange abakholwe.


text:
Yeke uJonathani umsa kaKhareyarhi wakhuluma ngasese noGedaliya eMitsipha wathi: “Ngivumela ngiyokubulala u-Itjhimayeli umsa kaNetaniya, akunamuntu ozakwazi indaba le. Kubayini kufanele akubulale, abangele amaJuda akubhodileko kobana ahlakazeke bese imisalela yakwaJuda ibhubhe na?”


text:
Kodwana uGedaliya umsa ka-Arhikhamu wathi kuJonathani umsa kaKhareyarhi: “Ungenzi into enjalo! Urhwayela u-Itjhimayeli.”


text:
Ngenyanga yekhomba u-Itjhimayeli umsa kaNetaniya omsa ka-Elitjhama obegade angewebukhosini, akhuliselwe ngesigodlweni weza namadoda alitjhumi kuGedaliya umsa ka-Arhikhamu eMitsipha. Kwathi nabasagoma ndawonye lapho,


text:
u-Itjhimayeli umsa kaNetaniya namadoda alitjhumi ebegade akhamba naye basikima bamadlha phasi uGedaliya umsa ka-Arhikhamu omsa kaTjhafani ngesabula, bambulala loyo obegade abekwe yikosi yeBhabheli kobana abe mbusi phezu kwenarha.


text:
U-Itjhimayeli godu wabulala woke amaJuda ebegade anoGedaliya eMitsipha kanye namajoni wamaKasidi agade alapho.


text:
kwafika amadoda amatjhumi abunane avela eTjhekemu, eTjhilo neSamariya alethe umnikelo weenthoro netjhwalo kobana azokunikela ethempelini lakaSomnini. Wona gade agude iindevu zawo, adabula izambatho zawo abe azisika.


text:
U-Itjhimayeli umsa kaNetaniya waphuma eMitsipha kobana awahlangabeze. Bekakhamba akhihla isililo. Kwathi nahlangana nawo wathi: “Yenize kwaGedaliya umsa ka-Arhikhamu.”


text:
Lokha amadoda lawo nasele angaphakathi kwedorobho, u-Itjhimayeli umsa kaNetaniya nesiqhema sakhe bawarhayila bebawaphosela ngaphakathi komphathamanzi.


text:
Kodwana phakathi kwawo kwaba namadoda alitjhumi athi ku-Itjhimayeli: “Ungasibulali! Sinamagugu esiwafihle emmangweni, okutjho ikoroyi nebhali, amafutha we-oliva neliju.” Yeke wahlukana nawo, azange awabulale kanye nabafowabo.


text:
Umphathamanzi aphosele ngakiwo iindumbu zamadoda awabuleleko bekungomkhulu ikosi u-Asa awenzako kobana avikele uJuda kuBhatjha ikosi yakwa-Israyeli. U-Itjhimayeli umsa kaNetaniya wawuzalisa ngababuleweko.


text:
U-Itjhimayeli wathumba boke abaseleko ebegade baseMitsipha. Phakathi kwabo gade kunamakhosazana kanye nabo boke abanye ebegade basele lapho. Abantwabo ngilabo ebegade bangaphasi kwakaGedaliya umsa ka-Arhikhamu owabekwa nguNebuzaradani umphathi wobuzimba. U-Itjhimayeli umsa kaNetaniya wabathumba kobana aye nabo kuma-Amoni.


text:
Lokha uJorhanani umsa kaKhareyarhi nazo zoke iinduna zeenqhema zamajoni ebegade zinaye nabezwa ngabo boke ubulelesi obenziwe ngu-Itjhimayeli umsa kaNetaniya,


text:
bathatha woke amadoda bayokulwa no-Itjhimayeli umsa kaNetaniya. Bamfunyana eduze kwelitsha leGibeyoni.


text:
Kwathi boke abantu ebebano-Itjhimayeli nababona uJorhanani umsa kaKhareyarhi kanye neenduna zeenqhema zamajoni ebegade zinaye, bajabula.


text:
Boke abantu ebebathunjwe ngu-Itjhimayeli eMitsipha bajika ngelitshelo baya kuJorhanani umsa kaKhareyarhi.


text:
Nje-ke uJorhanani umsa kaKhareyarhi nazo zoke iinduna zeenqhema zamajoni ebegade zikhamba naye bathatha boke abantu abasalako abathunjwa ngu-Itjhimayeli umsa kaNetaniya eMitsipha ngemva kobana abulale uGedaliya umsa ka-Arhikhamu. Labo bekumadoda, amajoni, abafazi nabantwana kanye nabaphakulwa ebekabathethe eGibeyoni.


text:
ukubalekela amaKasidi. Bebawesaba ngombana u-Itjhimayeli umsa kaNetaniya gade abulele uGedaliya umsa ka-Arhikhamu obegade abekwe yikosi yeBhabheli kobana abe mbusi phezu kwenarha.


text:
Yeke zoke iinduna zeenqhema zamajoni, uJorhanani umsa kaKhareyarhi no-Azariya umsa kaHotjhaya nabo boke abantu ukusuka komncani ukuya komdala baya


text:
kuJoromiya umphorofidi bathi kuye: “Sendlala nasi isinghonghoyilo sethu phambi kwakho: Sibawa uthandazele yoke imisalela le kuSomnini uZimakho. Njengombana sewubona nje, sakhe saba banengi, kodwana kwanjesi sekusele ibinzana.


text:
UJoromiya umphorofidi waphendula wathi: “Nginizwile, iye ngizakuthandaza kuSomnini uZimenu njengombana nikhombela. Ngizanazisa koke uSomnini akutjhoko begodu angeze nganifihlela litho.”


text:
Bona bathi kuJoromiya: “USomnini akabe ngufakazi oqinisileko nothembakeleko phezu kwethu, nakube asenzi ukuya ngalo loke ilizwi uSomnini uZimakho akuthume kobana uzositjela lona.


text:
Nanyana kukuhle namkha kungasikuhle kithi, sizamlalela uSomnini uZimethu esikuthuma kuye ukuze kusikhambele kuhle ngombana sizabe silalela uSomnini uZimethu.”


text:
Wabizela ndawonye uJorhanani umsa kaKhareyarhi nazo zoke iinduna zeenqhema zamajoni ebegade zinaye kanye nabo boke abantu ukusuka komncani ukuya komdala.


text:
Wathi kibo: “Nakhu okutjhiwo nguSomnini, uZimu wakwa-Israyeli eningithume kobana ngise isinghonghoyilo senu kuye,


text:
uthi ‘Nakube niyabuya nihlale enarheni le, ngizanakha nginganigirizi nginitjale nginganisiphuli ngombana ngibuhlungu ngehlekelele enginehlisele yona.


text:
Ningayesabi ikosi yeBhabheli eniyesabako le gadesi. Iye, ningayesabi ngombana nginani begodu ngizanisindisa benginitjhaphulule esandleni sayo. Kutjho uSomnini.


text:
begodu nakube nithi, ‘Awa, sizakukhamba siyokuhlala eGibhide lapha singasakubona khona ipi namkha sizwe ipalapala namkha silambele isikwa’,


text:
khona-ke lalelani ilizwi lakaSomnini nina misalela yakwaJuda. Nakhu okutjhiwo nguSomnini uMninimandlawoke, uZimu wakwa-Israyeli, ‘Nakube nizimisele ukuya eGibhide, nikhonze khona,


text:
yeke isabula eniyesabako izanifikela khonapho nendlala eniyibalekako izanilandela khona eGibhidapho bese nifela khonapho.


text:
Ngambala boke abazimisele ukuya eGibhide kobana bayokukhonza khona bazakufa ngesabula, ngendlala nangamatshwenyeko. Akuzusinda namunye ehlekeleleni engizayehlisela phezu kwabo.’


text:
Mbala, nakhu okutjhiwo nguSomnini uMninimandlawoke, uZimu wakwa-Israyeli, ‘Njengombana itukuthelo nokusilingeka kwami kwehlele phezu kwabahlali beJerusalema, ngokunjalo ukusilingeka kwami kuzakwehlela phezu kwenu nakube niya eGibhide. Nizakuba sithuko nesimanga, iye, into yokunikelelwa neyokurhubutjhwa; angeze benisayibona godu indawo le.’


text:
“USomnini ukhulume nani, nina misalela yakwaJuda, ngokuthi, ‘Ningalibeki inyawo eGibhide!’ Yazini niqiniseke kobana nginiyelelisile namhlanjesi:


text:
Nizidurhise nina! Ngini eningithume kuSomnini uZimenu nathi, ‘Yewusithandazele kuSomnini uZimethu, sitjela koke uSomnini uZimethu akutjhoko, yeke thina sizakwenza.’


text:
Nginazisile namhlanjesi, kodwana khonapho azange nilalele uSomnini uZimenu malungana nakho koke angithume kobana nginitjele khona.


text:
Yazini niqiniseke ngalokhu: Nizokufa ngesabula, ngendlala nangamatshwenyeko endaweni lapha nenyula ukuya khona, kobana niyokhonza kiyo.”


text:
Kwathi bona uJoromiya aqede ukutjela abantu woke amezwi kaSomnini uZimabo, okutjho koke uSomnini uZimabo agade amthume kobana abatjele khona,


text:
u-Azariya umsa kaHotjhaya noJorhanani umsa kaKhareyarhi nawo woke amadoda aziindeleli bathi kuJoromiya: “Unamala! USomnini uZimethu azange akuthume kobana uzokuthi, ‘Ningayi eGibhide kobana niyokukhonza khona.’


text:
Kodwana uBharurhu umsa kaNeriya nguye okutjitjizela kobana ujamelane nathi ukuze usinikele kumaKasidi kobana asibulale namkha asise ekuthunjweni eBhabheli.”


text:
Yeke uJorhanani umsa kaKhareyarhi nazo zoke iinduna zeenqhema zamajoni kanye nabantu boke azange balalele ilizwi lakaSomnini lokobana bahlale enarheni yakwaJuda.


text:
Esikhundleni salokho, uJorhanani umsa kaKhareyarhi nazo zoke iinduna zeenqhema zamajoni bathatha yoke imisalela yakwaJuda ebegade ibuyile kizo zoke izizwe ebeyihlakazelwe kizo ekukhonzeni enarheni yakwaJuda;


text:
godu bathatha woke amadoda, abafazi nabantwana, amakhosazana, ngitjho noJoromiya umphorofidi noBharurhu umsa kaNeriya, iye, boke abantu uNebuzaradani umphathi wobuzimba abatjhiya noGedaliya umsa ka-Arhikhamu omsa kaTjhafani.


text:
“Thatha amatje amakhulu uwakhelele ngedaka emqaqadweni osebungenweni bemakhiwo yombuso le eTarhipanirhesi, amaJuda akuqalile


text:
bese uthi kiwo, ‘Nakhu okutjhiwo nguSomnini uMninimandlawoke, uZimu wakwa-Israyeli: Qalani, sele ngizokuthumela bengibuyise incekwami uNebukadiretsari ikosi yeBhabheli, ngijamise isihlalo sakhe sobukhosi phezu kwamatje umphorofidami awakhelele lapha la, ngemva kobana endlale umada wakhe wobukhosi phezu kwawo.


text:
“ ‘Uzakuza, amadlhe inarha yeGibhide:<br/>Bokufa, baye ekufeni,<br/>bokuthunjwa, basiwe ekuthunjweni<br/>nebesabula, baye esabuleni.


text:
Uzakuthungela ngomlilo<br/>amathempeli wabosingazimu beGibhide,<br/>atjhise amathempelabo<br/>abe athumbe nabosingazimu bakhona.<br/>Njengomelusi aqopha ingubakhe,<br/>ngokunjalo uzakuqopha iGibhide,<br/>asuke lapho aphephile.


text:
Ngethempelini lakazinyana welanga<br/>enarheni yeGibhide<br/>uzakuphadlha amatje wesikhumbuzo,<br/>atjhise namathempeli wabosingazimu beGibhide.’ ”


text:
Ilizweli lafika kuJoromiya mayelana nawo woke amaJuda ahlala eGibhide, okubahlali beMigidolo, beTarhipanirhesi, beMemfisi nebesifunda sePatrosi:


text:
“Nakhu okutjhiwo nguSomnini uMninimandlawoke, uZimu wakwa-Israyeli, ‘Nizibonele ngokwenu ihlekelele ekulu engiyehlisele phezu kweJerusalema nakiyo yoke imizi yakwaJuda. Qalani, namhlanje sele imarubhi begodu ayinabahlali


text:
ngebanga lobukhohlakali ababenzileko. Bangithukuthelise ngokutjhisa itjhwalo nangokulotjha abosingazimu abangabaziko, iye, bona, nani naboyise.


text:
Ngathumela kibo imini yoke iinceku zami abaphorofidi abathi, “Ngiyanibawa, ningenzi into enyenyisako nengiyizondako le!”


text:
Kodwana azange balalele namkha bayelele. Azange baphenduke ebukhohlakalini babo nekutjhiseleni abosingazimu itjhwalo.


text:
Ngalokho itukuthelwami yavutha phezu kwemizi yakwaJuda neendledlaneni zeJerusalema bekwaba marubhi nebhudu njengombana kunjalo namhlanjesi.’


text:
“Nje-ke nakhu okutjhiwo nguSomnini uZimu uMninimandlawoke, uZimu wakwa-Israyeli, ‘Kubayini nizibangele ihlekelele engaka ngokususa amadoda nabafazi, abantwana namasana kwaJuda, nisale ningasenamisalela na?


text:
Kubayini ningithukuthelise ngalokho okwenziwe zizandla zenu, nitjhisele abosingazimu itjhwalo enarheni yeGibhide, lapha nize kobana nikhonze khona na? Nizozitjhabalalisa beniziphendule into yokunikelelwa neyokurhubutjhwa hlangana nazo zoke izizwe ephasini.


text:
Sele nikhohliwe ubukhohlakali obenziwa boyihlo namakhosi kanye neendlovukazi zakwaJuda nobukhohlakali obenziwa ngini nabafazi benu enarheni yakwaJuda neendledlaneni zeJerusalema na?


text:
Bekube kunamhlanje, azange bazisole bebabe nevalo begodu azange balandele umthethwami kanye neemiso zami engazijamisa phambi kwenu naboyihlo.’


text:
“Ngalokho nakhu okutjhiwo nguSomnini uMninimandlawoke, uZimu wakwa-Israyeli, ‘Ngizimisele ukuletha ihlekelele phezu kwenu nokutjhabalalisa woke uJuda.


text:
Ngizakuthanyela imisalela yakwaJuda ezimisele ukuya eGibhide kobana iyokukhonza khona: Boke bazakubhubhela eGibhide, babulawe ngesabula babhujiswe ngendlala. Iye, ukusukela komncani bekube komdala, bazakufa ngesabula nangendlala. Bazakuba sithuko nesimanga, iye, into yokunikelelwa neyokurhubutjhwa.


text:
Ngizakuhlunguphaza labo abahlala eGibhide ngesabula, ngendlala nangamatshwenyeko njengombana ngahlunguphaza iJerusalema.


text:
Isiqhema semisalela yakwaJuda esiya eGibhide kobana siyokhonza khona asizukuphunyurha namkha sisinde bese sibuyela enarheni yakwaJuda. Sitjhisekela ukubuyela siyokuhlala khona, kodwana angeze sabuyela ngaphandle kwabaphunyurhi abalibinzana.’ ”


text:
Nje-ke woke amadoda agade asazi bonyana abafazi bawo gade batjhisela abosingazimu itjhwalo kanye nabo boke abafazi ebebakhona, kulidwendwe elikhulu, iye, boke abantu abahlala eGibhide ePatrosi, bathi kuJoromiya:


text:
Ngambala sizokwenza koke lokho esithe sizokwenza: Sizokutjhisela indlovukazi yomkayi itjhwalo besiyinikele nomnikelo wokuselwako njengombana senza thina, abobaba, amakhosi wekhethu kanye neenduna zethu emizini yakwaJuda neendledlaneni zeJerusalema. Ngesikhatheso besinokugoma okunengi begodu besihlala kuhle, singazi ihlekelele.


text:
Kodwana soloko salisa ukutjhisela indlovukazi yomkayi itjhwalo nokuyinikela iminikelo yokuselwako nje, siswele koke, siqedwa yisabula nendlala.”


text:
Abafazi bangezelela ngokuthi: “Iye, besitjhisela indlovukazi yomkayi itjhwalo besiyinikele neminikelo yokuselwako begodu amadodethu bekazi bonyana thina besenza amakhekhe ngomfanekiswayo besiyinikele neminikelo yokuselwako.”


text:
“USomnini azange akhumbule itjhwalo ebenilitjhisa emizini yakwaJuda neendledlaneni zeJerusalema nina naboyihlo, amakhosenu neenduna zenu kanye nabantu benarha na? Azange akufake ehliziyweni lokho na?


text:
USomnini azange asakghona ukunibekezelela ngebanga lezenzo zenu zobukhohlakali nangebanga leenyenyiso enizenzileko. Nje-ke inarhenu yaba marubhi nebhudu nento yokunikelelwa, yangaba nabahlali njengombana injalo nanamhlanjesi.


text:
Ngebanga lokutjhisa kwenu itjhwalo nokona kwenu kuSomnini benangamlalela nangalandela umthethwakhe, iimiso neemfuneko zakhe, nehlelwe yihlekelele njengombana sele nibona nje.”


text:
Nje-ke uJoromiya watjela boke abantu, ngitjho nabafazi, bonyana balalele ilizwi lakaSomnini, iye, boke abantu bakwaJuda abaseGibhide, wathi:


text:
“Nakhu okutjhiwo nguSomnini uMninimandlawoke, uZimu wakwa-Israyeli, ‘Nina nabafazi benu nikhulume ngemilomenu benakuphetha ngezenzo zenu lokho enakuthembisa. Nathi ngambala nizakulandela iimfungo enizenzileko kobana nitjhisele indlovukazi yomkayi itjhwalo beniyinikele neminikelo yokuselwako. Khona-ke, thuwelelani nenze enakuthembisako, nigcine iimfungo zenwezo!’


text:
Ngalokho lalelani ilizwi lakaSomnini noke nina maJuda ahlala eGibhide. USomnini uthi, ‘Ngifunga ngebizo lami elikhulu, ngithi akunamuntu namunye kwaJuda ohlala eGibhide ozakubuye godu asebenzise ibizo lami namkha afunge ngalo athi: NgoSomnini uSomandla ngiqinisile!


text:
“ ‘Ngambala ngiyelele ngabo kobana behlelwe ngokumbi, ingasi okuhle. Woke umJuda oseGibhide uzakubhubha ngesabula nangendlala kufikela aphele nya.


text:
Lawo aphunyurha esabuleni bese abuyela enarheni yakwaJuda azakuba libinzana. Soke isiqhema semisalela yakwaJuda eze ukuzokuhlala eGibhide izakwazi bonyana ngelakabani ilizwi elijamileko, ngelabo namkha ngelami na.’


text:
“USomnini uthi, ‘Lokhu kuzakuba litshwayo kini kobana ngizanihlunguphazela endaweni le ukuze nazi bonyana amezwami wokunihlunguphaza ngambala azakwenzeka:


text:
Ngizokunikela uFaro uRhofira ikosi yeGibhide esandleni sezitha zakhe ezizumana nepilwakhe njengombana nganikela uTsedekhiya ikosi yakwaJuda kuNebukadiretsari ikosi yeBhabheli, okusisitha ebesizumana nepilwakhe.’ Utjho njalo uSomnini.”


text:
Nakhu uJoromiya umphorofidi akutjela uBharurhu umsa kaNeriya ngomnyaka wesine wokubusa kwakaJehoyakhimu umsa kaJosiya ikosi yakwaJuda ngemva kobana uBharurhu atlole emsongweni amezwi uJoromiya agade ambizela wona:


text:
‘Wena uthe: Maye mina! USomnini ukhambiselele isizi ebuhlungwini bami. Sese ngiphele amandla ngokuquma begodu anginakuthula.’


text:
“USomnini uthe kimi angitjele indoda leyo bona nakhu okutjhiwo nguSomnini, ‘Engikwakhileko ngizokugiriza, engikutjalileko ngikusiphule; lokho kungekwenarha yoke.


text:
Alo, wena uzifunela izinto ezikulu na? Ungakufuni lokho ngombana ngizokwehlisa ihlekelele phezu kwabo boke abantu, kodwana nanyana kukuphi lapha uya khona ngizakusindisa ipilwakho.’ Kutjho uSomnini.”


text:
Mayelana neGibhide. Isiphorofidwesi sijamelene nebutho lakaFaro uNeko ikosi yeGibhide ebeliseKarikemitjhi ngemlanjeni iYufrathe. UNebukadiretsari ikosi yeBhabheli walihlula ngomnyaka wesine wokubusa kwakaJehoyakhimu umsa kaJosiya ikosi yakwaJuda.


text:
Bophelani iinjomani,<br/>nikhwele iinkarana zepi!<br/>Zihleleni nithwale iinkupuru!<br/>Lolani imikhontwenu<br/>nembathe izambatho zepi!


text:
Ngibonani na?<br/>Bayesaba, bayahlehla,<br/>iingorho zabo zihlakaziwe.<br/>Nakukubaleka, bayabaleka<br/>abasaqali nemva,<br/>kunokwesaba mahlangothi woke.”<br/>Kutjho uSomnini.


text:
Abanebelo abakghoni ukubaleka<br/>neengorho azikghoni ukuphunyurha.<br/>Ngetlhagwini emlanjeni iYufrathe,<br/>bayakhutjwa bebawe.


text:
IGibhide ikhuphuka njengeNayili<br/>njengomlambokazi okhephuzela amanzawo.<br/>Ithi, ‘Ngiyakhuphuka, ngizakuzala iphasi,<br/>ngitjhabalalise amadorobho nabantu bakhona.’


text:
Gijimani nina njomani!<br/>Futhekani bakhweli beenkarana!<br/>Rhwantani nani ngorho,<br/>nina maKutjhe namaPuthi aphethe amakhande<br/>nani maLudi acuphe imisebe.


text:
Kodwana ilangelo lingelakaSomnini uMninimandlawoke<br/>ilanga lokuzibuyiselela,<br/>iye azibuyiselele phezu kwezitha zakhe.<br/>Isabula izakurhayila beyaneliswe,<br/>iye, beyikholwe ngeengazi<br/>ngombana kunomhlabelo kaSomnini<br/>uSomandla uMninimandlawoke<br/>enarheni yangetlhagwini ngemlanjeni iYufrathe.


text:
“Khuphukela eGiliyadi ufunyane intatha<br/>wena tlawu leGibhide.<br/>Kodwana wandisa isihlahla ngelize,<br/>angeze waphola.


text:
Izizwe zizakuzwa ngehlazo lakho;<br/>isililo sakho sizakuzala iphasi loke<br/>ngombana iingorho zizakutharejana,<br/>ziwe zombili njalo.”


text:
Ilizwi uSomnini alikhuluma kuJoromiya umphorofidi mayelana nokwiza kwakaNebukadiretsari ikosi yeBhabheli nazokusahlela iGibhide:


text:
“Bikani lokhu eGibhide<br/>nimemezele eMigidoli!<br/>Iye, kumemezeleni eMemfisi neTarhipanirhesi<br/>nithi, ‘Zihleleni nilunge<br/>ngombana isabula irhayila abanibhodileko.’


text:
Wawisa abanengi;<br/>omunye bewawela phezu komunye<br/>bebathi, ‘Sikima, sibuyele<br/>ebantwini bekhethu nenarheni yekhethu,<br/>sisuke esabuleni yonelunya.’


text:
Bizani uFaro, ikosi yeGibhide ngokuthi,<br/>‘Unetjhada kwaphela,<br/>udlulwe sikhathi esifaneleko.’ ”


text:
USomnini oyiKosi, ibizo lakhe elinguMninimandlawoke uthi:<br/>“Ngifunga ngokuphila kwami:<br/>Kukhona ozako<br/>onjengeTabori hlangana neentaba<br/>nonjengeKarameli ngehla kwelwandle.


text:
Zilungiselele ukuthunjwa,<br/>wena ndodakazi ehlala eGibhide<br/>ngombana iMemfisi lizakuba libhudu,<br/>libe lirubhi belitlhoge nomhlali.


text:
Namajoni aqatjhwako aphakathi kwayo<br/>afana namathole anonisiweko:<br/>Nawo afulathela abaleke ndawonye,<br/>angeze akghona ukujama<br/>ngombana ilanga lehlekelele<br/>liyeza phezu kwawo,<br/>iye, isikhathi sokobana ahlunguphazwe.


text:
IGibhide itjhitjhiza njengenyoka ebalekako<br/>ngombana isitha sisondela ngamandla,<br/>siza kiyo ngamazembe,<br/>njengamadoda agawula imithi.


text:
Sizokugawula ihlathi lakhona,<br/>nanyana lingaminyana kangangani.<br/>Sinengi ukwedlula isikhonyani, asibaleki.”<br/>Kutjho uSomnini.


text:
USomnini uMninimandlawoke, uZimu wakwa-Israyeli uthi: “Qalani, sele ngizokuletha isibetho phezu kwaka-Amuni usingazimu wamaThebe, phezu kwakaFaro, phezu kweGibhide, abosingazimu bakhona namakhosi wakhona; iye, phezu kwakaFaro nakilabo abathembele kuye.


text:
Ngizobanikela ezandleni zabazumana nepilwabo nezandleni zakaNebukadiretsari ikosi yeBhabheli neenduna zakhe. Ngemva kwalapho, nokho iGibhide izakuba nabahlali njengaphambilini.” Kutjho uSomnini.


text:
“Ungesabi wena Jakopo ncekwami,<br/>ungethuki wena Israyeli.<br/>Qalani, sele ngizokusindisa ukude,<br/>iye, iinzukulwana zakho enarheni ezithunjwe kiyo.<br/>UJakopo uzakubuya abe nokuthula nokuphepha,<br/>akunamuntu ozamethusa.


text:
Ungesabi Jakopo ncekwami<br/>ngombana nginawe.<br/>Nanyana ngibhubhisa zoke izizwe<br/>engikuhlakazela kizo,<br/>wena angeze ngakubhubhisa.<br/>Nokho angeze ngahlala ngingakubethi,<br/>kodwana ngizakukhalima ngeswazi elincani.”<br/>Kutjho uSomnini.


text:
Ilizwi lakaSomnini elafika kuJoromiya umphorofidi mayelana namaFilista ngaphambi kobana uFaro asahlele iGaza.


text:
Nakhu okutjhiwo nguSomnini:<br/>“Qalani, amanzi akhuphuka<br/>avela ngetlhagwini,<br/>azakuba ziinkhukhula eziphuphumako.<br/>Azakuphuphuma enarheni<br/>nakiyo yoke into ekiyo;<br/>iye, emizini nebahlalini bayo.<br/>Abantu bazakurhuwelela,<br/>boke abahlala enarheni barhahlawule


text:
nabezwa ukuza kwesitha<br/>ngokugabadula kweenqatha zeenjomani,<br/>itjhada leenkarana zaso<br/>nokurhuba kwamavili wakhona.<br/>Aboyise abazukuqala emuva<br/>ebantwaneni babo<br/>ngombana izandla zabo azisenamandla,


text:
ngebanga lokobana ilanga selifikile<br/>lokubhubhisa woke amaFilista;<br/>iye, ilanga lokuphelisa boke ababambisani<br/>ebebangasiza iTirosi neTsidoni.”<br/>Mbala, uSomnini sele azakubhubhisa amaFilista,<br/>okutjho imisalela yangeligwini lamaKafitori.


text:
IGaza iguda ihloko izile<br/>ngombana i-Atjhikheloni iyabhujiswa.<br/>Nina misalela esemrhuleni,<br/>kuzabe kube nini nizirhaya na?


text:
Maye wena sabula kaSomnini!<br/>Kuzakuthathwa isikhathi esingangani<br/>kobana uphumule na?<br/>Buyela ngesilandeni sakho,<br/>buya uzothe.


text:
Kodwana isabula kaSomnini<br/>ingaphumula njani,<br/>nakube uyiyalile<br/>kobana isahlele i-Atjhikheloni neligu na?<br/>Iye, uyibekele zona.


text:
Mayelana neMowabi. Nakhu okutjhiwo nguSomnini uMninimandlawoke, uZimu wakwa-Israyeli:<br/>“Maye kiyo iNebo ngombana iyabhuruzwa.<br/>IKhiriyatayimu ihlaziswa beyithunjwe;<br/>iye, isiphephelo sihlaziswa besitjhabalaliswe.


text:
UMowabi angeze asabukwa godu:<br/>ERhetjhibhoni izitha zihlele ihlekelele ngaye,<br/>zathi, ‘Yizani simpheliseni angasaba sisizwe.’<br/>Nawe Madimeni uzakuqedwa nya,<br/>isabula isemva kwakho!


text:
Mbala, emkhuphukeni weLurhithi<br/>benyuka barhahlawula kabuhlungu;<br/>iye, nendleleni eya eRhoronayimu<br/>kuzwakala isizi lesililo sokurhayilwa.


text:
Nina maMowabi,<br/>njengombana nethembela ezenzweni nemnothwenenu,<br/>nani nizokuthunjwa<br/>noKemotjhi uzakuya ekuthunjweni,<br/>nabaphristi kanye neenduna zakhe.”


text:
Umrhayili uza komunye nomunye umuzi<br/>akukho namunye ozakusinda.<br/>Umrhoba uzakonakaliswa<br/>nommango upheliswe<br/>ngombana uSomnini ukhulumile.


text:
ngombana kuthiwe:<br/>“Akanikelelwe odonda<br/>ukwenza umsebenzi kaSomnini!<br/>Akanikelelwe nogodla isabulakhe<br/>ekuthululeni iingazi!”


text:
“UMowabi bekaseze azigedlile<br/>kusukela ebutjheni bakhe;<br/>iye, azange akhe aye ekuthunjweni.<br/>Wathula njengewayini elizike ehlameni,<br/>lingakatsengelwa komunye umjeka.<br/>Nje-ke lisanandipha njengokuba<br/>nephunga lalo lisesenjalo.


text:
Kodwana isikhathi siyeza<br/>lapha ngizakuthumela khona abavubeli.<br/>Bazathulula imijeka bebayiphahlaze.”<br/>Kutjho uSomnini.


text:
Nje-ke uMowabi uzakuba neenhloni ngeKemotjhi,<br/>njengombana ikumba ka-Israyeli yayineenhloni<br/>lokha nayethembela eBhethe-Eli.


text:
Umrhayili weMowabi nemizayo ukhuphukile,<br/>amasokana wakhona akhethekileko azakubulawa<br/>nakehla kobana ahlangabezane nomrhayili.”<br/>Kutjho uSomnini oyiKosi, ibizo lakhe elinguMninimandlawoke.


text:
Zwelanani naye noke enimbhodileko,<br/>iye, nina noke eninesikhozi naye,<br/>nithi, ‘Maye, yephukile intonga enamandla!<br/>Maye, yephukile intonga ehle!’


text:
Yehla ephazimulwenakho<br/>bese uhlala equlwanini egazukileko,<br/>wena tlawu leDibhoni elisesihlalweni sobukhosi<br/>ngombana umrhayili weMowabi<br/>ukhuphukile kobana ajamelane nawe,<br/>wonakalise amadorobhenu anemithangala.


text:
Jamani eqadi kwendlela nibukele,<br/>nina enihlala e-Aroweri.<br/>Buzani indoda ebalekako<br/>kanye nomfazi ophunyurhako,<br/>babuzeni nithi, ‘Kwenzekeni na?’


text:
IMowabi ihlazisiwe ngombana itjhabalaliswe.<br/>Rhahlawulani nirhuwelele!<br/>Memezelani emlanjaneni i-Arinoni<br/>kobana iMowabi ibhujisiwe.


text:
“Idakise ngombana idelele uSomnini.<br/>IMowabi ayigonyuluke ngamahlanzayo,<br/>nayo ayibe sisiga sokuhlekwa.


text:
U-Israyeli azange abe sisiga<br/>sokuhlekwa kuwe na?<br/>Ingabe wabanjwa hlangana namasela<br/>kobana ungabeze uthintithe ihloko<br/>njalo lokha nawukhuluma ngaye na?


text:
Tjhiyani imizi niyokuhlala emadwaleni<br/>nina bahlali beMowabi.<br/>Yibani njengezuba elakha indlwanalo<br/>emlonyeni weliwa.”


text:
Sizwile ngokuzikhukhumeza kwakaMowabi:<br/>Ukuzazi kwakhe kukhulu.<br/>Iye, sizwile ngokuzikhakhazisa,<br/>ukuzikhukhumeza nokudelela kwakhe,<br/>ngitjho nokuziphakamisa kwehliziywakhe.


text:
USomnini wathi:<br/>“Mina ngiyakwazi ukuzitjhaya kwakhe;<br/>ikulumakhe yokuzigqaja imamala<br/>nezenzo zakhe zimumoya.”<br/>Kutjho uSomnini.


text:
“Ngalokho ngiyamlilela uMowabi,<br/>iye, ngililela boke bakwaMowabi,<br/>ngirhahlawulela abantu beKhiri-Rharesethi.


text:
Ngikulilela ukudlula isililo ngeJazeri,<br/>wena sidiribe seSibhima.<br/>Imilibe yakho inabela ngaphetjheya kwelwandle,<br/>ifika ngitjho emanzini weJazeri.<br/>Kodwana umrhayili uthelekele<br/>phezu kweenthelo zehlobo neendiribe zakho.


text:
Itokozo nethabo kususiwe esivandeni seenthelo,<br/>iye, enarheni yakwaMowabi.<br/>Ngivimbe ukugeleza kwewayini ebutlhodlhelweni,<br/>akasekho owatlhodlha ngetjhada lethabo,<br/>iye, akasahlokomi ngetokozo.


text:
Umkhosi weRhetjhibhoni uzwakele e-Elale,<br/>ngitjho ukuya eJahatsi.<br/>Bazwakalisa ilizwi labo ukusuka eTsowari<br/>ukuya eRhoronayimu ne-Egilathi-Tjhelitjhiya<br/>ngombana ngitjho namanzi weNimrimi atjhile.


text:
KwaMowabi ngizakuphelisa<br/>labo abenza imihlabelo eendundumeni,<br/>abatjhisela abosingazimu babo itjhwalo.”<br/>Kutjho uSomnini.


text:
“Ihliziywami ililela uMowabi njengamanghwani,<br/>iye, ililela abantu beKhiri-Rharesethi njengamanghwani.<br/>Inzuzo abayizuzileko inyelele.


text:
Mbala, yoke ihloko igudiwe<br/>neendevu zirhuniwe,<br/>izandla zoke zirhayiwe<br/>nemadinini kunesizilo.


text:
Emaphahleni woke wakwaMowabi<br/>nematatawini sililo sodwa<br/>ngombana ngephule iMowabi<br/>njengomjeka ongafunwa mumuntu.”<br/>Kutjho uSomnini.


text:
“Maye, uMowabi uqobekile!<br/>Abantu bayarhahlawula!<br/>Maye uMowabi ufulathela ngeenhloni!<br/>Iye, sese ayinto yokuhlekwa<br/>neyesabekako kibo boke abamzombileko.”


text:
Mbala, nakhu okutjhiwo nguSomnini:<br/>“Qalani, isitha sizakutheleka njengedlanga<br/>eliphapha lizulazule ngehla kweMowabi.


text:
Imizi izakuthunjwa<br/>neemphephelo zithathwe.<br/>Mhlokho iinhliziyo zamabutho wakwaMowabi<br/>zizakuba njengeyomfazi obelethako.


text:
“Nanyana ngubani obalekela ukwesaba<br/>uzakuwela ngemgodini,<br/>nanyana ngubani ophuma ngemgodinapho,<br/>uzakubanjwa sisifu<br/>ngombana ngizakwehlisela phezu kweMowabi<br/>umnyaka wokuhlunguphazwa kwayo.”<br/>Kutjho uSomnini.


text:
“Emthunzini ngaphandle kweRhetjhibhoni,<br/>ababaleki bajamile, baqobekile<br/>ngombana kuqubuke umlilo eRhetjhibhoni,<br/>iye, amalangabi edorobheni lakaSirhoni<br/>aqothula ihlafunyo kaMowabi<br/>kanye nekhakhayi labanetjhada lokuzitjhaya.


text:
“Maye kuwe wena Mowabi!<br/>Abantu beKemotjhi baphelile<br/>ngombana amadodanakho asiwe ekuthunjweni<br/>namadodakazakho ekudingisweni.


text:
“Kodwana emalangeni ezako<br/>ngizokutjhugulula ubujamo bakwaMowabi.”<br/>Kutjho uSomnini.<br/>Isigwebo sakwaMowabi siphelela lapha.


text:
Mayelana nama-Amoni. Nakhu okutjhiwo nguSomnini:<br/>“U-Israyeli akanamadodana na?<br/>UGadi bekangasi yindlalifakhe na?<br/>Alo, kubayini-ke uMilikomu athumbe iGadi?<br/>Kubayini abantu bakhe bahlala emizinayo na?”


text:
USomnini uthi:<br/>“Qalani isikhathi siyeza<br/>lapha ngizokubangela khona<br/>kobana kuzwakale umkhosi wepi<br/>phezu kweRabha yama-Amoni.<br/>Lizakuba yintundu yeququ<br/>nemizi elibhodileko itjhiswe ngomlilo.<br/>Nje-ke, u-Israyeli uzakuqotjha<br/>labo abamqotjhako.”<br/>Kutjho uSomnini.


text:
“Lila wena Rhetjhibhoni<br/>ngombana i-Ayi itjhabalalisiwe!<br/>Rhahlawulani nina madodakazi weRabha!<br/>Yembathani iinzilo nilile,<br/>ziritheni ngesibejana esirhayako<br/>ngombana uMilikomu uzakuya ekuthunjweni<br/>kanye nabaphristi neenduna zakhe.


text:
Wena ndodakazi eqoqomako,<br/>kubayini uzikhakhazise ngemirhobakho,<br/>iye, ngomrhobakho ogeleza amanzi na?<br/>Wena uthembela emagugwinakho<br/>bese uthi, ‘Ngubani ongangisahlela na?’


text:
Qala, sele ngizokwehlisela phezu kwakho<br/>ukwesaba okuvela kibo boke abakuzombileko.”<br/>Kutjho uSomnini uSomandla onguMninimandlawoke.<br/>“Nina bantu beRabha, nizakuqotjhwa<br/>omunye nomunye abaleke ngendlelakhe.<br/>Akuzukuba khona obutha abaphadlhaleleko.


text:
Mayelana ne-Edomu. Nakhu okutjhiwo nguSomnini uMninimandlawoke:<br/>“Akusenabuhlakani eTemana na?<br/>Abahlakaniphileko abasenazeluleko na?<br/>Ukuhlakanipha kwabo kubunile na?


text:
Fulathelani nibaleke, nizifihle ekusithekeni<br/>nina bahlali beDedani<br/>ngombana ngizakwehlisela ihlekelele<br/>phezu kwaka-Esewu<br/>lokha nangimhlunguphazako.


text:
Abavuni bamadiribe nabeza kuwe,<br/>abazokutjhiyela amaburujo na?<br/>Amasela nafika phakathi kobusuku,<br/>akazukweba ngokuzanelisa na?


text:
Nakungimi, ngizamhlangula u-Esewu,<br/>ngizakwembula iindawo zakhe zokubhaca,<br/>ukuze angasakghona ukuzifihla.<br/>Iinzukulwana zakhe, abafowabo<br/>nabomakhelwana bakhe bazakubhujiswa;<br/>yena angeze asabakhona.


text:
Nawutjhiya iintandani zakho,<br/>kumele mina ngizivikele na?<br/>Abahlolokazi bakho<br/>kufanele bathembele kimi na?”


text:
Nakhu okutjhiwo nguSomnini: “Qalani, labo abangakafaneli ukusela ikapho, ngambala bayayisela. Alo, wena ngabe umsulwa na? Awusimsulwa nakancani; nakukuyisela uzayisela!”


text:
USomnini uthi: “Ngafunga ngathi iBotsira lizakuba lirubhi, into yokurhubutjhwa, yokukakamalelwa neyokunikelelwa begodu yoke imizanalo izakuba marubhi unomphela.”


text:
Ngizwe umlayezo obuya kuSomnini uthi:<br/>“Kwathunywa isithunywa ezizweni kobana sithi,<br/>‘Buthanani nilisahlele!<br/>Zilungiseleleni ipi!’


text:
Ukuzitjhaya kwakho kobudlhadlha<br/>nokuzazi kwehliziywakho kukuyengile,<br/>wena ohlala emipharwini yamadwala,<br/>olawula iintaba eziphakemeko.<br/>Nanyana wakha indlwanakho<br/>phezulu njengedlanga,<br/>ngizakususa lapho ngikwehlisele phasi.”<br/>Kutjho uSomnini.


text:
“I-Edomu izakuba libhudu.<br/>Woke odlula kiyo uzakumangala<br/>abe akhuze ngebanga lazo zoke<br/>iingemegeme zayo.


text:
Njengombana iSodoma neGomora zaketulwa<br/>kanye nemizana yakhona,<br/>ngokunjalo akakho ozakuhlala lapho,<br/>akunamuntu ozakhonza kiyo.”<br/>Kutjho uSomnini.


text:
“Qalani, njengebhubezi livela<br/>ehlathini eliminyeneko elihlanu kweJordani<br/>liya edlelweni esebeni lomlanjana,<br/>ngizakugijimisa i-Edomu endawenayo msinyana.<br/>Nanyana ngubani engimkhethako<br/>ngizambeka kiyo.<br/>Ngubani onjengami nongangitjhijila na?<br/>Ngimuphi umelusi ongajama<br/>phambi kwami na?


text:
Ngalokho, yizwani lokho uSomnini<br/>akuhlele phezu kwe-Edomu,<br/>lokho akuhlose ngalabo<br/>abahlala eTemana:<br/>Kwamambala abesana abelusa imihlambi<br/>bazazithathela imihlambi leyo.<br/>Iye, uSomnini uzakubangela<br/>bonyana amadlelo we-Edomu atjhiywe.


text:
Ngetjhada lokuwa kwabantu be-Edomu,<br/>iphasi lizokuthuthumela,<br/>isililo sabo sizakuzwakala elwandle lomGaba.


text:
Qalani, isitha sizakutjhinga phezulu<br/>njengedlanga eliphapha<br/>lizulazule ngehla kweBotsira.<br/>Mhlokho iinhliziyo zeengorho ze-Edomu<br/>zizakuba njengeyomfazi obelethako.”


text:
Mayelana neDamaseku.<br/>“IRhamathi ne-Aripadi zikakamele<br/>ngombana zizwe iindaba ezimbi.<br/>Zehla zenyuka njengelwandle elikhephuzelako,<br/>azinakuthula.


text:
IDamaseku liyabogaboga,<br/>lifulathele kobana libaleke<br/>libanjwe livalo,<br/>liphethwe lisizi neenhlabi<br/>njengomfazi obelethako.


text:
Ngambala amasokanawo azakufela ematatawinawo,<br/>woke amajoni wakhona azakuthuliswa mhlokho.”<br/>Kutjho uSomnini uMninimandlawoke.


text:
Mayelana neKhedari nemibuso yeRhatsori yasahlelwa nguNebukadiretsari ikosi yeBhabheli. Nakhu okutjhiwo nguSomnini:<br/>“Zilungiseleni nisahlele iKhedari,<br/>nibhubhise abantu bepumalanga.


text:
Amatendabo nemihlambabo izakuthathwa<br/>namatjhila wakhona azakuthwalwa<br/>kanye nayo yoke ipahlabo namakamela.<br/>Abantu bazakurhuwelela bathi,<br/>‘Ukwesabeka mahlangothi woke!’ ”


text:
USomnini uthi:<br/>“Balekani, nizulazule!<br/>Zifihleni ekusithekeni nina bahlali beRhatsori<br/>ngombana uNebukadiretsari ikosi yeBhabheli<br/>ahlelile,<br/>wenze ubukhwebetjhana ngani.


text:
Zilungiseleni, nisahlele isizwe esizigedlileko,<br/>esihlezi ngokuphepha;<br/>iye, isizwe esinganamasango namkha iinqabo,<br/>abantu baso bazihlalela bodwa.”<br/>Kutjho uSomnini.


text:
“Amakamelaso azakuba yipango<br/>nemihlambaso emikhulu ihlangulwe.<br/>Labo abagude iinhloko zabo eenhlafunyweni;<br/>ngizabahlakazela emmoyeni wamagumbi woke<br/>begodu ngibehlisele ihlekelele mahlangothi woke.”<br/>Kutjho uSomnini.


text:
IRhatsori lizokuba lidzaba leempungutjha,<br/>indawo elibhudu nini nanini.<br/>Akunamuntu ozakuhlala lapho,<br/>namkha umuntu ozakukhonza khona.


text:
Ilizwi lakaSomnini elafika kuJoromiya umphorofidi mayelana ne-Elamu ekuthomeni kokubusa kwakaTsedekhiya ikosi yakwaJuda.


text:
Nakhu okutjhiwo nguSomnini:<br/>“Qalani, sele ngizokwephula umsebe we-Elamu,<br/>iye, igugu lamandlayo wepi.


text:
Ngizokwehlisela imimoya emine phezu kwe-Elamu,<br/>kusukela emagumbini womane wephasi.<br/>Ngizobasabalalisa mahlangothi woke wemimoya leyo.<br/>Abaqotjhiweko be-Elamu<br/>bazakufunyanwa ezizweni zoke.


text:
Ngizokuhlakaza ama-Elamu phambi kwezitha zawo,<br/>iye, phambi kwalabo abazumana nepilwawo;<br/>ngizokwehlisela ihlekelele phezu kwawo,<br/>okutjho itukuthelwami evuthako.”<br/>Kutjho uSomnini.<br/>“Ngizowagijimisa ngesabula<br/>bengiwaqede nya.


text:
Ngizokubeka isihlalo sobukhosi bami e-Elamu,<br/>ngibhubhise ikosi yakhona neenduna zakhona.”<br/>Kutjho uSomnini.


text:
Ilizwi uSomnini alikhuluma ngoJoromiya umphorofidi mayelana neBhabheli kanye nenarha yamaKasidi lithi:


text:
“Bikani benimemezele hlangana nezizwe,<br/>phakamisani iphawu bese niyalimemezela,<br/>ningagodli litho, kodwana khulumani,<br/>nithi, ‘IBhabheli lithunjiwe!<br/>UBhele uzokuhlaziswa,<br/>uMerodaki abe nokwesaba.<br/>Iinthombembunjwa zalo zizokwesaba.’


text:
Lizakusahlelwa sisizwe sangetlhagwini<br/>senze isifunda salo sibe libhudu.<br/>Akunamuntu ozakuhlala kiso,<br/>abantu neenlwana zalo bazakuzulazula.”


text:
USomnini uthi: “Emihleni leyo ngesikhatheso abantu bakwa-Israyeli; iye, bona nabakwaJuda bazakuza ndawonye. Bazakuza balila, bafune uSomnini uZimabo.


text:
Bazakubuza indlela eya eZiyoni baphendukele nganeno bathi, ‘Yizani sizihlanganiseni noSomnini ngesivumelwano sanini nanini esingeze sakhohlweka.’


text:
“Abantu bami babe zizimvu ezilahlekileko. Abelusi bazo bazidurhisile, bazibangela bona zehle zenyuke eentabeni. Zazulazula hlangana neentaba nemibundu, zakhohlwa indawazo yokuphumula.


text:
Nanyana ngubani ozifunyanako uzidlela zona. Izitha zazo zathi, ‘Asinamlandu ngombana bonile kuSomnini olidlelo lamambala, iye, uSomnini olithemba laboyise.’


text:
“Balekani niphume eBhabheli,<br/>phumani enarheni yamaKasidi,<br/>nibe njengeempongo ezirhola umhlambi


text:
ngombana sele ngizokuvusa<br/>umfelandawonye wezizwe ezinamandla.<br/>Ngizaziletha zivela enarheni yangetlhagwini.<br/>Zizazihlela zijamelane nalo,<br/>zilithumbe kusukela ngetlhagwini.<br/>Imisubelazo injengeyengorho enekghono<br/>engabuyi imkhonoze.


text:
Ngebanga lokobana nina maKasidi<br/>niyajekezela benithabile,<br/>nina baphangi belifa lami,<br/>nituna njengethole nalibhula ikoroyi,<br/>nilile njengeenjomani eziduna,


text:
unyoko uzakuhlaziswa khulu,<br/>owanibelethako uzakurhubutjhwa.<br/>Qalani, uzakuba ngomncani ezizweni,<br/>abe libhudu, igagadu nerhalawumba.


text:
Ngebanga letukuthelo kaSomnini<br/>iBhabheli alizukuba nabahlali,<br/>lizakuba libhudu lakobhudu.<br/>Woke odlula kilo uzakumangala,<br/>abe akhuze ngebanga lazo zoke<br/>iingemegeme zalo.


text:
Zihleleni nijamelane neBhabheli<br/>mahlangothi woke<br/>nina noke enicuphe umsebe.<br/>Lidumuzeni! Ningababaleli imisubela<br/>ngombana lonile kuSomnini.


text:
Hlokomani kuzwakale<br/>ngehla kwalo ncazoke nithi:<br/>“Lizinikele, imibhotjhongwalo iwile,<br/>amabodalo agiriziwe.”<br/>Lokhu kukuzibuyiselela kwakaSomnini.<br/>Ngalokho zibuyiseleleni kilo,<br/>nenze kilo lokho elakwenza kabanye.


text:
Susani otjalako eBhabheli<br/>kanye nophethe isegere ngesikhathi sokuvuna.<br/>Ngebanga lesabula yonelunya<br/>ngiloyo naloyo uzakuphendukela ebantwini bekhabo,<br/>omunye nomunye abalekele enarheni yekhabo.


text:
U-Israyeli bekayimvu ebalekako<br/>egijinyiswe mabhubezi.<br/>Owathoma ukuyirhiribidela<br/>kwaba yikosi ye-Asiriya,<br/>wokugcina owaphohloza amathambayo<br/>nguNebukadiretsari ikosi yeBhabheli.


text:
Ngalokho-ke nakhu okutjhiwo nguSomnini uMninimandlawoke, uZimu wakwa-Israyeli: “Ngizokuhlunguphaza ikosi yeBhabheli nenarhayo njengombana ngihlunguphaze ikosi ye-Asiriya.


text:
Kodwana ngizokubuyisela u-Israyeli emadlelwenakhe; yeke uzakukarula eKarameli neBhatjhani, iphango lakhe lizakwaneliseka eentatjaneni zakwa-Efrayimu neGiliyadi.


text:
Emihleni leyo ngesikhatheso, kuzakwenziwa iphenyo ngomlandu ka-Israyeli, kodwana akuzukufunyanwa litho, lenziwe ngezono zakwaJuda, kodwana kungafunyanwa litho ngombana ngizabe ngicolele imisalela engayibabalelako.” Kutjho uSomnini.


text:
“Nina zitha,<br/>sahlelani inarha yeMeratayimu<br/>nalabo abahlala ePekodi!<br/>Bagijimiseni ngesabula nangokurhayila kokupheleleko!<br/>Yenzani koke enginiyale ngakho.”<br/>Kutjho uSomnini.


text:
Maye, yephuke beyafahlaka kangangani<br/>inondo edule iphasi loke!<br/>Maye, libe yiququ kangangani iBhabheli<br/>hlangana nezizwe!


text:
Ngakubekela isiqupho wena Bhabheli,<br/>wabanjwa ungakatjheji,<br/>wafunyanwa esiquphweni bewathunjwa<br/>ngombana utjhijile uSomnini.


text:
USomnini uvule ikumbakhe yeenkhali<br/>wakhupha iinkhali zobukhali bakhe<br/>ngombana uSomandla, uSomnini uMninimandlawoke,<br/>kunomsebenzi ekumele awenze<br/>enarheni yamaKasidi.


text:
Ngenani eBhabheli nina noke!<br/>Vulani iinlulu zalo!<br/>Buthelelani abantu balo njengamaqubi wamabele.<br/>Batjhabalaliseni nya<br/>ningalitjhiyeli namunye umsalela.


text:
Hlabani zoke iinkunzi zalo;<br/>zehliseleni ebuhlabelweni!<br/>Maye kiwo amaKasidi!<br/>Ilanga lawo lifikile,<br/>iye, isikhathi sokuhlunguphazwa kwawo.


text:
Lalelani!<br/>Ababaleke nabaphunyurhe enarheni yeBhabheli<br/>bayeza kobana bamemezele eZiyoni<br/>ukuzibuyiselela kwakaSomnini uZimethu,<br/>iye, ukuzibuyiselela kwakhe ngethempeli lakhe.


text:
“Bizelani abosomsebe eBhabheli,<br/>iye, boke abacupha umsebe!<br/>Livimbezeleni mahlangothi woke,<br/>akungabikho namunye ophunyurhako!<br/>Libuyiseleleni ngezenzo zalo,<br/>nenze kilo lokho elakwenza kabanye<br/>ngombana lazikhukhumezela uSomnini,<br/>oCwengileko ka-Israyeli.


text:
Ngalokho amasokanalo azakufela ematatawinalo,<br/>woke amajonalo azakuthuliswa mhlokho.”<br/>Kutjho uSomnini.


text:
“Qala, ngijamelene nawe,<br/>wena ozikhukhumezako!”<br/>Kutjho uSomnini oyiKosi uMninimandlawoke.<br/>“Ngambala ilanga lakho lifikile,<br/>ilanga lokobana ngikuhlunguphaze.


text:
Ozikhukhumezako uzakukhutjwa bekawe<br/>angabi nomuntu omvusako;<br/>ngizakuthungelela umlilo emizinakhe<br/>ozakuqothula koke okumzombileko.”


text:
Nakhu okutjhiwo nguSomnini uMninimandlawoke:<br/>“Abantu bakwa-Israyeli bagandelelwe<br/>nabantu bakwaJuda ngokunjalo.<br/>Boke abathumbi babo babakakarele,<br/>bayala ukubatjhaphulula.


text:
Kodwana umhlengabo unamandla,<br/>ibizo lakhe nguSomnini uMninimandlawoke.<br/>Uzakujamela indababo ngamandla<br/>ukuze alethe ukuphumula enarheni,<br/>kodwana kubahlali beBhabheli alethe umguruguru.


text:
“Isabula phezu kwamaKasidi!”<br/>Kutjho uSomnini.<br/>“Iye, phezu kwabahlali beBhabheli<br/>naphezu kweenkhulu zalo<br/>kanye nabahlakaniphileko balo!


text:
Isabula phezu kwabaphorofidi bamala<br/>ukuze babe ziindlhadlha.<br/>Isabula phezu kweengorho zalo<br/>ukuze zirhayilwe!


text:
Isabula phezu kweenjomani<br/>neenkarana zalo!<br/>Isabula phezu kwabo boke abantu<br/>abayicubevange abaphakathi kwalo<br/>ukuze babe njengabafazi.<br/>Isabula phezu kwamagugwalo<br/>ukuze aphangwe!


text:
Ibutho phezu kwamanzalo<br/>ukuze ome kere.<br/>Mbala, kuyindawo yeenthombembazwa;<br/>bazigqaja ngeenthombe ezisabekako.


text:
Nje-ke abothurhu berhalawumba<br/>bazakuhlala lapho kanye neempisi.<br/>Iinciliba nazo zizakuhlala lapho.<br/>IBhabheli angeze belisahlalwa godu babantu<br/>namkha lakhiwe iinzukulwana ngeenzukulwana.


text:
Njengombana iSodoma neGomora zaketulwa<br/>kanye nemizana yakhona,<br/>ngokunjalo akakho ozakuhlala eBhabhelapho,<br/>akunamuntu ozakhonza kilo.”<br/>Kutjho uSomnini.


text:
“Qalani, kuza abantu<br/>bavela ngetlhagwini!<br/>Iye, kuqubuka isizwe esikhulu<br/>namakhosi amanengi<br/>emajukujukwini wephasi.


text:
Bahlome ngemisebe nangemikhonto,<br/>banesihluku begodu abanasirhawu.<br/>Bazwakala inga lilwandle elibhodlako<br/>nabakhwele iinjomani zabo;<br/>beza njengamadoda ahlelekele ipi<br/>kobana bakusahlele, wena ndodakazi yeBhabheli.


text:
Lokha ikosi yeBhabheli<br/>nayizwa ngemibiko yabo,<br/>yangenwa mamanzi emadolweni,<br/>isizi liyibambile;<br/>iye, iinhlungu njengomfazi obelethako.


text:
Njengebhubezi livela<br/>ehlathini eliminyeneko elihlanu kweJordani<br/>liya edlelweni esebeni lomlanjana,<br/>qalani ngizakugijimisa iBhabheli<br/>endawenalo msinyana.<br/>Nanyana ngubani engimkhethako<br/>ngizambeka kilo.<br/>Ngubani onjengami?<br/>Ngubani ongangitjhijila na?<br/>Ngimuphi umelusi ongajama<br/>phambi kwami na?”


text:
Ngalokho, yizwani lokho uSomnini<br/>akuhlele phezu kweBhabheli,<br/>lokho akuhlose ngenarha yamaKasidi:<br/>“Kwamambala abesana abelusa imihlambi<br/>bazazithathela imihlambi leyo.<br/>Iye, uSomnini uzakubangela<br/>bonyana amadlelo atjhiywe.


text:
Ngetjhada lokuthunjwa kweBhabheli,<br/>inarha izakuthuthumela;<br/>isililo salo sizakuzwakala hlangana nezizwe.”


text:
Nakhu okutjhiwo nguSomnini:<br/>“Qalani, ngizakuvusa ummoya womtjhabalalisi<br/>ujamelane neBhabheli nabantu beLebu-Khamayi.


text:
Ngizokuthumela abeli eBhabheli<br/>kobana bele bebabhubhise inarha yakhona;<br/>bazalithelekela ncazoke ngelanga lehlekelele.


text:
Umdumuzi ngomsebe angatjhaphululi umsebakhe<br/>namkha ahlubule isambatho sakhe sepi.<br/>Ningababaleli amasokanalo,<br/>bhubhisani loke ibutho lalo.


text:
Mbala, u-Israyeli noJuda abanabuhlolokazi,<br/>abakasuswa kuZimabo,<br/>iye, kuSomnini uMninimandlawoke,<br/>nanyana inarhabo yembethwe mlandu<br/>phambi koCwengileko ka-Israyeli.


text:
“Balekani niphume eBhabheli!<br/>Omunye nomunye asindise ipilwakhe.<br/>Ningabhujiswa ngebanga lezono zalo.<br/>Sele kusikhathi sokuzibuyiselela kwakaSomnini;<br/>uzalikhokhela lokho okulifaneleko.


text:
IBhabheli beliyikapho yegolide<br/>esandleni sakaSomnini,<br/>ladakisa loke iphasi.<br/>Izizwe zasela iwayinalo,<br/>nje-ke, ziyadlharuma.


text:
IBhabheli lizakuwa msinyana belephuke.<br/>Lilileleni, lifunyaneleni intatha yobuhlungu balo,<br/>mhlamunye lingaphola.”


text:
Abakhozi balo bathi:<br/>“Besizalelapha iBhabheli,<br/>kodwana angeze lelapheka.<br/>Asilisukeleni!<br/>Omunye nomunye wethu<br/>aziyele enarhenakhe<br/>ngombana isigwebo salo<br/>sifikelela emkayini,<br/>siphakeme njengamafu.”


text:
Abathunjwa bathi:<br/>“USomnini uvuselele ubuntu bethu!<br/>Yeke nambani siyokubika eZiyoni<br/>izenzo zakaSomnini uZimethu.”


text:
Lolani imisubela,<br/>nigcwalise iinlanda ngayo.<br/>USomnini uvuse ummoya wamakhosi wamaMede<br/>ngombana ihloswakhe kubhubhisa iBhabheli.<br/>USomnini uzozibuyiselela,<br/>iye, abuyiselele ithempeli lakhe.


text:
Phakamisani iphawu emithangaleni yeBhabheli!<br/>Qinisani abalindi,<br/>bekani ababekilihlo,<br/>nizilungiselele ukunanabela!<br/>Mbala, uSomnini uhlosile<br/>bewafeza lokho akukhulume<br/>mayelana nabahlali beBhabheli.


text:
Wena ohlala hlanu komlambo omkhulu<br/>nonamagugu amanengi,<br/>isiphetho sakho sifikile,<br/>isikhathi sokobana ujutjwe.


text:
USomnini uMninimandlawoke uzifungile:<br/>“Ngambala ngikuzalisa ngamadoda<br/>kube inga lijuma leentethe;<br/>azakuhlaba umkhosi wokuhlula<br/>ngawe Bhabheli.”


text:
Nguye owenze iphasi ngamandlakhe,<br/>wasekela ilizwe ngokuhlakanipha kwakhe,<br/>wendlala amazulu ngelwazi lakhe.


text:
Lokha nazwakalisa ilizwi lakhe,<br/>kuhlokoma amanzi emazulwini;<br/>wenza amafu amhlophe aphume epelazwe.<br/>Uthumela imibani ekhambisana nezulu,<br/>aphephethise ummoya eenlulwini zakhe.


text:
“Wena Joromiya uyipinga yami,<br/>isikhali sami sepi,<br/>ngawe ngiphohloza izizwe,<br/>ngawe ngibhubhisa imibuso,


text:
ngawe ngiphohloza indoda nomfazi,<br/>ngawe ngiphohloza omdala nomutjha,<br/>ngawe ngiphohloza isokana nomntazana,


text:
ngawe ngiphohloza umelusi nomhlambi,<br/>ngawe ngiphohloza umlimi nekomo,<br/>ngawe ngiphohloza ababusi neenkhulu.


text:
“Ngizakubuyiselela iBhabheli nabo boke abahlali benarha yamaKasidi ngebanga lakho koke okumbi abakwenze phambi kwenu eZiyoni.” Kutjho uSomnini.


text:
“Qala, ngijamelene nawe,<br/>wena ntaba yomrhayili,<br/>wena orhayila iphasi loke.”<br/>Kutjho uSomnini.<br/>“Ngizakwelula isandla sami ngijamelane nawe,<br/>ngikuphosele phasi ekuzikeni,<br/>ngikwenze ube yintaba etjhisiweko.


text:
Akunalitje elizakuthathwa kuwe<br/>ukwenza ijika,<br/>namkha elinye ilitje<br/>kobana kwenziwe isisekelo,<br/>ngombana uzakuhlala umarubhi wamlibe.”<br/>Kutjho uSomnini.


text:
“Phakamisani iphawu enarheni!<br/>Vuthelani ipalapala hlangana nezizwe!<br/>Cwengisani izizwe<br/>kobana ziye epini zilwe neBhabheli.<br/>Buthelani ndawonye imibuso le,<br/>ijamelane nalo:<br/>i-Ararathi, iMini ne-Atjhikenazi.<br/>Bekani umlawuli wepi ajamelane nalo,<br/>nithumele iinjomani ezembatha inarha yoke<br/>njengewoma leentethe.


text:
Cwengisani izizwe kobana zilwe nalo:<br/>amakhosi wamaMede,<br/>ababusi neenkhulu zawo<br/>kanye nazo zoke iinarha<br/>ezibuswa makhosi lawo.


text:
Nje-ke inarha izakuthuthumela beyikoropane<br/>ngombana ihloso kaSomnini ngeBhabheli isajamile,<br/>ukwenza isifunda seBhabheli sibe libhudu<br/>ukuze kungabikho ohlala khona.


text:
Iingorho zeBhabheli zilisile ukulwa;<br/>zihlezi ngeemphephelweni.<br/>Amandlazo aphelile,<br/>sese zifana nabafazi.<br/>Imizi yeBhabheli ithungelelwe ngomlilo,<br/>iinqabo zamasangwayo zephuliwe.


text:
Isigijimi sigijima sihlangabeze esinye<br/>nesithunywa sihlangabeze isithunywa<br/>ukubikela ikosi yeBhabheli<br/>bonyana idorobho layo lithunjwe<br/>mahlangothi woke.


text:
Mbala, nakhu okutjhiwo nguSomnini uMninimandlawoke, uZimu wakwa-Israyeli:<br/>“Indodakazi yeBhabheli ifana neselelo<br/>lokha nasigangadelweko,<br/>isikhathi sokuvuna sizakufika msinyana.”


text:
“UNebukadiretsari ikosi yeBhabheli ungirhiribidele<br/>wangiminyelela ngoma kere,<br/>wangifuthela phasi njengomjeka onganalitho.<br/>Ungiginye njengenyoka,<br/>wazalisa isisu sakhe ngomhlosi wami,<br/>wagcina ngokungikhafula.


text:
Inturhu nokulinyazwa okwenziwe kimi<br/>akube phezu kweBhabheli.”<br/>Kutjho iZiyoni.<br/>“Iingazi zami zibe<br/>phezu kwabahlali benarha yamaKasidi.”<br/>Kutjho iJerusalema.


text:
Ngalokho nakhu okutjhiwo nguSomnini:<br/>“Qalani, ngizokujamela indabakho,<br/>ngikubuyiselele wena Jerusalema.<br/>Ngizakomisa ilwandle leBhabheli<br/>ngitjhise nomthombalo.


text:
IBhabheli lizakuba isiqorho samatje,<br/>idzaba leempungutjha,<br/>ibhudu nento yokurarekelwa,<br/>indawo engahlalwa mumuntu.


text:
Kodwana kuzakuthi lokha nabasagugekileko<br/>ngibalungiselele umnyanya, ngibadakise<br/>ukuze bahlekele phezulu<br/>bese balalela safuthi<br/>bangasavuka godu.”<br/>Kutjho uSomnini.


text:
“Maye, iTjhetjhaki lithunjiwe!<br/>Idorobho elikhethekileko ephasini loke, libanjwe!<br/>Maye, iBhabheli selibe sinyenyiso<br/>hlangana nezizwe!


text:
Imizanalo ilibhudu,<br/>iye, iyindawo yesomiso nerhalawumba,<br/>yindawo engahlalwa mumuntu<br/>nalapha kungadluli khona umuntu.


text:
Ngizakuhlunguphaza uBhele eBhabheli,<br/>ngimkhafulise akuginyileko.<br/>Izizwe angeze zisawulukela kuye.<br/>“Umthangala weBhabheli uwe bhusu!


text:
Nje-ke, phumani kilo bantu bami!<br/>Omunye nomunye asindise ipilwakhe<br/>etukuthelweni evuthako kaSomnini.


text:
Nakungasinjalo nizakunyefa ummongo<br/>benesabe amahlebezi azwakala enarheni;<br/>iye, ihlebezana yomnyaka nomnyaka ngenturhu enarheni<br/>kanye nangombusi ovukela umbusi.


text:
“Ngambala isikhathi siyeza<br/>lapha ngizokuhlunguphaza khona<br/>iinthombe zeBhabheli.<br/>Yoke inarhalo izakuhlaziswa<br/>nabahlatjwe ngesabula balo<br/>bazakurabhalala ngaphakathi kwalo.


text:
Yeke izulu nephasi nakho koke okukikho<br/>kuzakuhlokoma ngeBhabheli.<br/>Ngambala abarhayili balithelekela<br/>bavela ngetlhagwini.”<br/>Kutjho uSomnini.


text:
“IBhabheli nalo kufanele liwe<br/>ngebanga labakwa-Israyeli ababuleweko,<br/>njengombana ababuleweko bephasi loke<br/>bawe ngebanga leBhabheli.


text:
Nina abaphunyurhe esabuleni,<br/>khambani, ningajami!<br/>Khumbulani uSomnini nisenarheni ekude<br/>neJerusalema libe semkhumbulwenenu.


text:
Nina nithi, ‘Sihlazisiwe,<br/>sizizwile iinhlamba<br/>nehlazo lembese ubuso bethu<br/>lokha abaqhamuki nabangena<br/>ngeendaweni ezicwengileko<br/>zethempeli lakaSomnini.’


text:
Yeke, qalani isikhathi siyeza<br/>lapha ngizakuhlunguphaza khona<br/>iinthombe zalo<br/>begodu kiyo yoke inarhalo<br/>abahlatjwe ngesabula bazakububula.”<br/>Kutjho uSomnini.


text:
“Ngitjho nanyana iBhabheli lifika emkayini<br/>liqinise isiphephelo salo esiphakemeko,<br/>abarhayili abavela kimi bazakungena kilo.”<br/>Kutjho uSomnini.


text:
“Itjhada lesililo livela ngeBhabheli,<br/>iye, itjhada lokubhujiswa okukhulu<br/>enarheni yamaKasidi.”


text:
USomnini uzokurhayila iBhabheli,<br/>athulise itjhada lalo elikhulu.<br/>Amavili weenkarana zepi zezitha<br/>arhaza njengamanzi amanengi;<br/>kuzwakala ukuhlokoma kwamezwazo.


text:
Umrhayili uthelekela iBhabheli,<br/>iye umrhayili ujamelana nalo.<br/>Iingorho zalo ziyathunjwa,<br/>imisebe yazo iyaphohlozwa<br/>ngombana uSomnini unguZimu wokubuyiselela;<br/>mbala, nakukubuyiselela, uyabuyiselela.


text:
“Ngizakudakisa iinkhulu nabahlakaniphileko balo<br/>ababusi, iinduna kanye neengorho zalo ngokunjalo,<br/>bazakulalela safuthi bangasavuki.”<br/>Kutjho uSomnini oyiKosi,<br/>ibizo lakhe elinguMninimandlawoke.


text:
Nakhu okutjhiwo nguSomnini uMninimandlawoke:<br/>“Umthangala obanzi weBhabheli uzakufadalaliswa,<br/>amasangwalo aphakemeko athungelelwe ngomlilo.<br/>Iye, abantu basebenzela ilize<br/>nezizwe iimvuthiso zomlilo,<br/>lokho kwaba mtjhikatjhika wazo.”


text:
USeraya umsa kaNeriya omsa kaMarhaseya waya eBhabheli noTsedekhiya ikosi yakwaJuda ngomnyaka wesine wokubusa kwakhe. Gade amphathi weendlela zekosi lokha nayiya eBhabheli. Nje-ke umphorofidi uJoromiya wamnikela umyalo.


text:
UJoromiya gade atlole emsongweni owodwa ngayo yoke ihlekelele ebeyizakwehlela iBhabheli, iye, woke amezwi lawo ebekatlolwe ngaphambilini ngeBhabheli.


text:
Ngemva kwalapho uthi, ‘Somnini, wena ngokwakho ukhulume ngokujamelana nendawo le kobana uzayibhubhisa ukuze kungabi namuntu ngitjho nefuyo ezakuhlala kiyo, ibe marubhi wamlibe.’


text:
Yeke uzakuthi, ‘Ngokunjalo iBhabheli lizakutjhingela lingasavumbuka ngebanga lehlekelele engizalehlisela phezu kwalo.’ ”<br/>Amezwi athi “lokho kwaba mtjhikatjhika wazo” bekumamezwi wokugcina kaJoromiya.


text:
Nje-ke ngomnyaka wethoba wokubusa kwakaTsedekhiya, inyanga yetjhumi nayinamalanga alitjhumi, uNebukadiretsari ikosi yeBhabheli nebutho lakhe loke warhwanta, wavimbezela iJerusalema bewakha iinqabo mazombe nalo.


text:
amaKasidi aphundlukela ngedorobheni ngomthangala. Woke amajoni abaleka ebusuku afahla ngesango elihlangana nemithangala emibili eya esivandeni sekosi. Nanyana amaKasidi gade azombeleze idorobho loke, amajoni kanye nekosi abaleka ngendlela yangemrhobeni weJordani.


text:
Kodwana ibutho lamaKasidi layilala nje ikosi uTsedekhiya belayifunyana emrhobeni weJordani emrhuleni weJerikho. Woke amajonayo asuswa kiyo aphadlhalajwa.


text:
Yona yathunjwa yasiwa ekosini yeBhabheli eRibhila enarheni yeRhamathi, lapha isigwebo sayo sakhutjhwa khona.


text:
Lapho eRibhila ikosi yeBhabheli yabulala amadodana kaTsedekhiya phambi kwakhe, godu yabulala nazo zoke iinduna zakwaJuda.


text:
Yagobhodlha amehlo kaTsedekhiya, yambopha ngamakhamandela wekoporo, yakhamba naye eBhabheli lapha yafese yamfaka khona ngesikhungweni bekwaba mhlana ahlongakalako.


text:
Ngomnyaka wetjhumi nethoba wokubusa kwakaNebukadiretsari ikosi yeBhabheli, lokha inyanga yesihlanu inamalanga alitjhumi, uNebuzaradani umphathi wobuzimba oyinduna yekosi yeBhabheli, weza eJerusalema,


text:
wafese wathungelela ithempeli lakaSomnini, isigodlo nezindlu zoke zeJerusalema ngomlilo. Waqothula nezakhiwo zoke eziqakathekileko.


text:
Abanye babantu abadududu nalabo abazinikela ekosini yeBhabheli, iinhlabani zamadoda egade zisasele ngedorobheni kanye nabososino, badingiswa nguNebuzaradani umphathi wobuzimba.


text:
Athwala ngitjho neembiza, iintjhefula, iinquntapete, izitja zokunyenyeza, izitjana nakho koke kwekoporo okusetjenziselwa ukulotjha ngethempelini.


text:
Umphathi wobuzimba wathatha zoke iinsetjenziswa zegolidembala nezesilivambala, okusankapho, izitja zokutjhisela itjhwalo nezokunyenyeza, iimbiza, ilithi leembani, izitjana kanye neemvubelo.


text:
Ikoporo yeensika ezimbili, yebhada ekulu neyeenkunzi ezilitjhumi nambili ebezingaphasi kwebhada leyo, kanye nekoporo yeenjamiso zezitja zokuhlambela uSolomoni azenzela ithempeli lakaSomnini, beyingaphezu kwesilinganiso.


text:
Enye nenye isika begade pheze imamitha abunane nesiquntu ukuphakama namamitha pheze abe mahlanu nesiquntu ubundulungu. Beyimrhohlo, inomphetho ongaba mimino emine ububanzi.


text:
Phezu kwayo kunepundu yekoporo elimitha nesiquntu ukuphakama, ikghatjiswe yoke mazombe ngemiluko nangamarharinada wekoporo. Isika yesibili beyifana neyokuthoma.


text:
Amarharinada ebekabonakala ngemahlangothini wepundu bekamatjhumi alithoba nathandathu. Nasele awoke amarharinada nalawo asemlukweni, gade alikhulu.


text:
EJerusalema wathatha isikhulu sesigodlo nabeluleki abalikhomba bekosi ebegade basese ngedorobhenapho, umabhalana womphathibutho ogade abizela abantu bendawo epini kanye namatjhumi asithandathu wabantu bendawo nabo ebegade basese ngedorobheni.


text:
Lesi sibalo sabantu uNebukadiretsari abasa ekuthunjweni:<br/>ngomnyaka wekhomba kwaba maJuda aziinkulungwana ezintathu namatjhumi amabili nantathu,


text:
emnyakeni wetjhumi nobunane kaNebukadiretsari,<br/>kwaba babantu beJerusalema abamakhulu abunane namatjhumi amathathu nambili;


text:
emnyakenakhe wamatjhumi amabili nantathu,<br/>amaJuda amakhulu alikhomba namatjhumi amane nahlanu athathwa nguNebuzaradani umphathi wobuzimba wawasa ekuthunjweni.<br/>Kwaba babantu abaziinkulungwana ezine namatjhumi asithandathu sele baboke.


text:
Mhla amalanga amatjhumi amabili nahlanu enyangeni yetjhumi nambili womnyaka wamatjhumi amathathu nekhomba wokudingiswa kwakaJehoyakini ikosi yakwaJuda, u-Evili-Merodaki nathoma ukubusa eBhabheli, watjhaphulula uJehoyakini ngesikhungweni.


text:
Wakhuluma kuhle naye bewamnikela nesikhundla esihloniphekileko esingaphezu kwaleso samakhosi amanye ebegade anaye eBhabheli.


text:
Yeke uJehoyakini akhange asembatha izambatho zangesikhungweni. Soke isikhathi sokuphila kwakhe wagoma njalo etafuleni lekosi yeBhabheli.


text:
Imihla ngemihla ikosi yapha uJehoyakini isibonelelo qobe asaphila, iye, bekwaba kumhla ahlongakalako.


text:
Maye, linesizungu idorobho,<br/>elalihlala liphithizela abantu!<br/>Awu, sese lifana nomhlolokazi,<br/>yena ebegade amkhulu phakathi kwezizwe!<br/>Gade liyindlovukazi phakathi kweemfunda,<br/>kwanjesi sele lisisembamgodi.


text:
Ebusuku likhihla isililo,<br/>iinyembezi zehle emihlathinalo.<br/>Phakathi kwazo zoke iinthandwa zalo,<br/>asikho nesisodwa esiliduduzako.<br/>Boke abangani balo balirhwalile,<br/>baphenduke izitha zalo.


text:
UJuda uye ekuthunjweni ngeenhlungu<br/>nangokusebenza nzima.<br/>Gadesi uhlala hlangana nezizwe,<br/>angafunyani indawo yokuphumula;<br/>boke abamgijimisako bamthelekela<br/>aseensizini zakhe.


text:
Iindlela eziya eZiyoni ziyalila<br/>ngombana akakho oza eminyanyeni;<br/>woke amasangwalo akanabantu,<br/>abaphristi balo bayaquma,<br/>amatlawanalo ayabubula,<br/>nalo linobumunyu.


text:
Izitha zalo ziyihloko<br/>amanabalo ayaphumelela<br/>ngombana uSomnini ulihlunguphazile<br/>ngeemphambeko zalo ezinenginengi.<br/>Abantwabalo baye ekuthunjweni<br/>baragwa sisitha.


text:
Boke ubukhosi balo<br/>busukile endodakazini yeZiyoni.<br/>Amakhosanalo afana neenhlangumataka<br/>ezingafunyani amadlelo<br/>zigijima zinganamandla<br/>phambi kwabazigijimisako.


text:
Emihleni yokuhlunguphazwa nokundinda kwalo,<br/>iJerusalema likhumbula zoke izinto ezihle<br/>ebekungezalo emihleni yakade.<br/>Lokha abantu balo nabawela ezandleni zezitha,<br/>azange kwaba khona olisizako,<br/>izitha zaliqala zahleka ukuwa kwalo.


text:
IJerusalema lone khulu,<br/>nje-ke, sese liphenduke isihlekiso.<br/>Boke ebebalihlonipha sele balidelela<br/>ngombana balibonele.<br/>Nalo ngokwalo liyaquma, lifulathele.


text:
Ukusilaphala kwalo bekuseemvunulweni zalo,<br/>lokha nalonako azange licabange ngekusasa lalo.<br/>Ukuwa kwalo bekuphazamisa khulu<br/>ngombana belinganamduduzi.<br/>Lathi: “Maye Somnini,<br/>akhe uqale iinhlungu zami<br/>ngombana isitha singihlulile!”


text:
Isitha selulele isandla saso<br/>phezu kwawo woke amagugwalo<br/>begodu libone izizwe<br/>zizingenela endawenalo ecwengileko,<br/>wena Somnini owayala<br/>kobana zingangeni ehlanganwenakho.


text:
Boke abantu balo bayabubula<br/>nabafunana nesikwa,<br/>banana amagugwabo ngokugoma<br/>ukuze bavuselele umphefumulo.<br/>Qala Somnini, ubone<br/>kobana angisenabubhadekelo.


text:
Noke nina enidlula ngendlela,<br/>akutjho litho kini lokhu na?<br/>Qalani nibone<br/>nakube kunesizi elifana nelameli,<br/>engapharwa ngalo,<br/>iye, uSomnini angihlunguphaza ngalo<br/>ngelanga letukuthelwakhe evuthako.


text:
Wathumela umlilo uvela phezulu,<br/>wawehlisela emathanjenami,<br/>wendlalela iinyawo zami inede,<br/>wangibuyisela emuva.<br/>Wangitjhiya nginganabuyo,<br/>imini yoke ngibuthakathaka.


text:
Wangibophelela ijogi leemphambeko zami,<br/>iye, ngesandla sakhe bezibotjhelelwe ndawonye.<br/>Zabekwa entanyenami<br/>ngaphelelwa mamandla.<br/>USomandla wanginikela<br/>kilabo engingeze ngajamelana nabo.


text:
USomandla ulahle abosaziwako bami<br/>ngaphakathi kwami;<br/>wamemezela isikhathi sokuvuna phezu kwami<br/>kobana abhule amasokanami.<br/>USomandla ugadange itlawu lakwaJuda,<br/>njengebutlhodlhelweni bewayini.


text:
Ngiyalila ngezintwezi,<br/>ilihlo, iye, ilihlo lami liwuluka iinyembezi;<br/>mbala, umduduzi ukude nami,<br/>okunguye ongavuselela umphefumulo.<br/>Abantwabami abanabuyo<br/>ngombana isitha sihlulile.


text:
IZiyoni likhongozele,<br/>kodwana alinamduduzi.<br/>USomnini uyale ngoJakopo<br/>kobana abamzombileko babe zizitha;<br/>iJerusalema sele lisinyenyiso<br/>phakathi kwabo.


text:
USomnini ulungile<br/>ngombana ngihlubuke ilizwi.<br/>Lalelani noke nina zizwe,<br/>niyelele isizi lami:<br/>Amatlawu namasokanami<br/>asiwe ekuthunjweni.


text:
Ngabiza iinthandwa zami<br/>kodwana zona zangihlamuka.<br/>Abaphristi nabaphathi bami<br/>babhubhela ngedorobheni<br/>nabasazifunela kokugoma<br/>kobana bavuselele umphefumulwabo.


text:
Qala Somnini, ngisesizini!<br/>Isisu sami siyasika<br/>nehliziyo ngaphakathi kwami iwurubajekile<br/>ngombana ngihlubuke khulu.<br/>Endledlaneni isabula ingilobisele abantwana,<br/>ngekumbeni kunokufa kwaphela!


text:
Somnini, yizwa ukububula kwami<br/>ngombana anginamduduzi.<br/>Zoke izitha zami zezwa ngamatshwenyekwami,<br/>zajabula kobana nguwe owangehlisela wona.<br/>Ilanga owalimemezelako ulilethile.<br/>Nazo azibe njengami.


text:
Akuthi zoke izenzo zazo ezimbi<br/>zibe phambi kwakho<br/>nazo uzenze owasenza kimi<br/>ngebanga lazo zoke iimphambeko zami.<br/>Mbala, ukububula kwami kukhulu<br/>nehliziywami idanile.


text:
Maye etukuthelwenakhe uSomandla<br/>uyibhibeze kangangani indodakazi yeZiyoni!<br/>Kuthe ubuphaziphazi bakwa-Israyeli busemkayini,<br/>wabuphosela phasi.<br/>Azange akhumbule isenabelo seenyawo zakhe<br/>ngelanga letukuthelwakhe.


text:
USomandla ugomojele woke amadlelo kaJakopo<br/>ngaphandle kwesirhawu;<br/>ngetukuthelwakhe ugirize zoke iimphephelo<br/>zendodakazi yakwaJuda.<br/>Umadlhe phasi bewasilaphaza<br/>umbuso neenkhulu zawo.


text:
Ngetukuthelo evuthako<br/>uqunte zoke iimpondo zaka-Israyeli.<br/>Ususe isidla sakhe<br/>lokha isitha nasizako.<br/>Uvuthe njengamalangabi kwaJakopo,<br/>waqothula yoke indawo.


text:
Ucuphe umsebakhe njengesitha,<br/>ngesidla sakhe wawuthiya njengenaba.<br/>Ubulele koke okukara amehlo<br/>ngetendeni lendodakazi yeZiyoni;<br/>Uthulule ilaka lakhe njengomlilo.


text:
USomandla ube njengesitha,<br/>ugomojele u-Israyeli!<br/>Iye, ugomojele yoke imibhotjhongo yeJerusalema,<br/>wonakalisa amadorobho anemithangala kwa-Israyeli.<br/>Wandisa ukulila nokuzila<br/>endodakazini yakwaJuda.


text:
Utlhifirije ithempeli lakhe inga sidalasi esivandeni;<br/>watjhabalalisa indawakhe yomnyanya.<br/>USomnini uphelise eZiyoni<br/>umnyanya neSabatha.<br/>Ngokufutheka kwetukuthelwakhe<br/>wadela ikosi nomphristi.


text:
USomandla unyefule i-aldari lakhe,<br/>walahla ikumbakhe ecwengileko.<br/>Unikele imithangala yeemphephelo zeJerusalema<br/>ezandleni zesitha.<br/>Kwahlokonywa ngethempelini lakaSomnini<br/>njengamhla womnyanya.


text:
USomnini wazimisela<br/>ukubhuruza umthangala wendodakazi yeZiyoni:<br/>Welula umuda,<br/>azange agodle isandla sakhe ekutjhabalaliseni,<br/>wabanga bonyana umbundu nomthangala kuzile,<br/>kwaphela amandla ndawonye.


text:
Amasango weJerusalema acwila equlwanini,<br/>uSomnini watjhabalalisa bewephula iinqabo zalo.<br/>Ikosi namakhosanalo aphakathi kwezizwe,<br/>akusenamthetho wabaphristi,<br/>ngitjho nabaphorofidi bakhona<br/>abasafunyani imibono kuSomnini.


text:
Abaphathi bendodakazi yeZiyoni<br/>bahlezi equlwanini bathulile,<br/>bazithele ngethuli eenhloko<br/>bembatha iinzilo.<br/>Amatlawu weJerusalema<br/>ahlome iinhloko phasi.


text:
Amehlwami afiphala ngeenyembezi,<br/>isisu sami siyasika,<br/>inyongwami ichithekela equlwanini<br/>ngebanga lokuphodlheka kwabantu bami:<br/>Amasana nabantwana baphela amandla,<br/>eendledlaneni zedorobho.


text:
Balilela abonina, bathi:<br/>“Siphi isikwa newayini na?”<br/>Baphela amandla njengabahlatjwe ngesabula<br/>eendledlaneni zedorobho;<br/>bakhuphela imiphefumulwabo<br/>eemfubeni zabonina.


text:
Ngizakufanisa nasiphi isibonelo,<br/>ngikulinganise nani,<br/>wena ndodakazi yeJerusalema na?<br/>Ngizakufanisa nani ukuze ngikududuze<br/>wena tlawu leZiyoni na?<br/>Ngambala ukuphodlheka kwakho<br/>kubanzi njengelwandle.<br/>Ngubani ongakwelapha na?


text:
Abaphorofidi bakho<br/>bakuvezele ikohliso nelize,<br/>azange bembule icala lakho<br/>kobana batjhugulule ubujamo bakho.<br/>Kunalokho bakulethele imilayezo<br/>eyikohliso nedurhisako.


text:
Boke abadlula ngendlela<br/>bakuthintithela izandla.<br/>Bayakukhuza bebakuthintithele iinhloko<br/>wena ndodakazi yeJerusalema,<br/>bathi: “Ingabe leli lidorobho<br/>ebelibizwa bonyana ngunobuhle,<br/>ithabo lephasi loke na?”


text:
Zoke izitha zakho<br/>zikhuluma khulu ngawe.<br/>Ziyababaza, zihline,<br/>zirhuwelele zithi: “Siyirhiribidele!<br/>Ngambala leli lilanga ebesililindile,<br/>sesifikile kilo, sekunjalo-ke!”


text:
USomnini wenze akuhlosileko,<br/>uphumelelise ilizwi lakhe<br/>njengombana alijamisa kade.<br/>Ugirizile ngaphandle kwesirhawu;<br/>wajabulisa isitha ngawe,<br/>waphakamisa iphondo lamanabakho.


text:
Iinhliziyo zabantwana zililela uSomandla.<br/>Wena mthangala wendodakazi yeZiyoni<br/>wulula iinyembezi, zehle njengomlanjana<br/>ubusuku nemini!<br/>Ungaziphi ukuphumula,<br/>nethoro yelihlo lakho ingaledlhi.


text:
Vuka urhahlawule ebusuku,<br/>ekuthomeni kwesikhathi sabalindi!<br/>Thulula ihliziywakho njengamanzi,<br/>phambi kobukhona bakaSomandla!<br/>Phakamisela izandla zakho kuye<br/>ngebanga lepilo yabantwabakho,<br/>abatsirimezwa yindlala<br/>emajikeni wazo zoke iindledlana.


text:
Awu, Somnini, akhe uqale bewuyelele!<br/>Ukwenze kubani godu lokhu na?<br/>Kumele abafazi badle iinthelo zabo,<br/>abantwana ababasingathileko na?<br/>Kumele abaphristi nabaphorofidi babulawe<br/>endaweni ecwengileko kaSomandla na?


text:
Abadala nabatjha<br/>balele phasi eendledlaneni,<br/>amatlawu namasokanami<br/>abulewe ngesabula.<br/>Wena wawabulala ngelanga letukuthelwakho,<br/>wawarhayila ngaphandle kwesirhawu.


text:
Umeme abangisahlelako mahlangothi woke<br/>kwanga lilanga lomnyanya.<br/>Ngelanga letukuthelo kaSomnini<br/>akakho namunye owaphunyurha namkha wasinda.<br/>Labo engibasingathileko bengabakhulisa,<br/>isitha sami sibaqedile.


text:
Kungebanga lokwethembeka kwakaSomnini kobana singabhujiswa,<br/>iye, kungenca yesirhawu sakhe esingapheliko.


text:
wezwa isililo sami lokha nangithi:<br/>“Ungavali indlebakho<br/>ngokurhitjhwa kwami<br/>nalokha ngifuna isizo.”


text:
Maye, igolide elidarhileko lifiphele,<br/>iye, igolidembala!<br/>Amatje acwengileko arhatjhekile<br/>emajikeni wazo zoke iindledlana.


text:
Amadodana weZiyoni aligugu<br/>ebegade alinganiswa negolidembala,<br/>gadesi sele afaniswa nemijeka<br/>okumsebenzi wezandla zombumbi!


text:
Ngitjho neempungutjha ziyehlisa<br/>kobana zimunyise imindlwanazo,<br/>kodwana amadodakazi wekhethu akanasirhawu<br/>njengeenciliba erhalawumbeni.


text:
Ngebanga lokoma amalimu wamasana<br/>anamathela kurhwalabha;<br/>abantwana bakhombela isikwa<br/>kodwana akunamuntu obahlephulelako.


text:
Labo abakhe bagoma iinkhanakhana<br/>bagelagela eendledlaneni batlhaphile.<br/>Iye, labo ebebembatha ezibubende<br/>gadesi baphendla ezaleni.


text:
Isibetho secala labantu bami,<br/>sikhulu kunesesono seSodoma<br/>eyaketulwa ngomzuzwana<br/>ngaphandle kwesandla somuntu.


text:
Amakhosana wakhona<br/>gade adarhe ukwedlula iliqhwa,<br/>amhlophe ukwedlula ibisi,<br/>imizimbawo ikhanya ukwedlula amarubi,<br/>ukuvela kwawo kunjengamasafaya.


text:
Kodwana kwanjesi sese anzima kunomsizi,<br/>akasafaniseki eendledlaneni.<br/>Isikhumba sawo sinamathele emathanjenawo,<br/>sirhwatjhe inga sigodo.


text:
Abahlatjwe ngesabula bangcono khulu<br/>kunababulawa yindlala;<br/>baqedwe liphango, baphela amandla<br/>ngokuswela umkhiqizo wemasimini.


text:
Izandla zabafazi abanesirhawu<br/>zapheka abantwababo;<br/>ababa kukudla kwabo<br/>lokha abantu bami nabaphodlhekako.


text:
USomnini uphelelise itukuthelwakhe,<br/>uthulule ilaka lakhe elivuthako:<br/>Uvuthise umlilo eZiyoni<br/>oqothule iinsekelo zalo.


text:
Amakhosi, ngitjho nabo boke abahlali bephasi,<br/>azange bakholwe<br/>kobana izitha namanaba angangena<br/>emasangweni weJerusalema.


text:
Kwenzeka ngebanga lezono zabaphorofidi balo<br/>namacala wabaphristi balo,<br/>abathulula iingazi zabalungileko<br/>ngaphakathi kwalo.


text:
Nje-ke bazulazula eendledlaneni,<br/>njengabantu abangaboniko.<br/>Basilaphazwe ziingazi<br/>kangangobana akakho othinta ingubabo.


text:
“Sukani! Nisilaphele!”<br/>Iye, abantu bathi kibo:<br/>“Sukani! Sukani! Ningasithinti!”<br/>Nje-ke basuka, bazulazula.<br/>Hlangana nezizwe abantu bathi:<br/>“Bangasakhonza lapha!”


text:
USomnini ngokwakhe ubahlakazile,<br/>akasazobatjheja.<br/>Abantu abasahloniphi abaphristi<br/>begodu abasathandi abaphathi.


text:
Amehlwethu afiphele ngokurhuluphela isizo,<br/>kodwana kulilize lakolize.<br/>Siseenthaleni zethu saqala isizwe esingasiza,<br/>kodwana azange sibe khona esingasindisa.


text:
Isitha sasihlala eenthendeni<br/>besabhalelwa kukhamba eendledlaneni zethu.<br/>Isiphetho sethu besele sitjhidele<br/>namalangethu sele abaliwe,<br/>iye, isiphetho sethu sifikile.


text:
Abasigijimisako bebanebelo<br/>kunamakhozi emkayini,<br/>basilandelela basikhweza iintaba,<br/>basilalela erhalawumbeni.


text:
Ozesiweko kaSomnini, okuphila kwethu,<br/>wabanjwa emgodini wezifu zabo;<br/>iye, esadlumbana ngaye bona<br/>emthunzinakhe sizakuhlala hlangana nezizwe.


text:
Jekezela uthabe ndodakazi ye-Edomu;<br/>wena ohlala enarheni ye-Utsi.<br/>Kodwana nakuwe ikapho izakufika;<br/>uzakudakwa, uzihlubulise.


text:
Ndodakazi yeZiyoni,<br/>isibetho secala lakho siphelele;<br/>uSomnini akasazokwembula.<br/>Kodwana wena ndodakazi ye-Edomu,<br/>uSomnini uzakuhlunguphaza ngecala lakho,<br/>embule isono sakho.


text:
Kodwana wena, Somnini, ubusa nini nanini,<br/>isihlalo sakho sobukhosi ngeseenzukulwana ngeenzukulwana.


text:
Kwathi ngomnyaka wamatjhumi amathathu, inyanga yesine inamalanga amahlanu, ngangiphakathi kwabathunjwa emlanjeni iKebari, izulu lavuleka ngabona imibono kaZimu.


text:
ilizwi lakaSomnini mbala leza kimi, mina mphristi uHezekiyeli umsa kaBhuzi, enarheni yamaKasidi emlanjeni iKebari. Isandla sakaSomnini saba phezu kwami lapho.


text:
Kwathi ngisaqalile njalo, kwavela isiwuruwuru ngetlhagwini. Bekulilifu elikhulu elinomlilo osoloko ubaneka njalo; mazombe kwalo bekunobuphaziphazi. Emlilweni lowo bekunento ephazima sasimbi.


text:
Phakathi komlilo bekunesibumbeko seemphili ezine.<br/>Umfanekiso wazo bewungalendlela: Zinesibumbeko somuntu.


text:
Imilenzazo eengogoriyaneni beyithabulukile, iinyawo zazo zifana nezeqatha lekonyana, ziphazima njengekoporo emanyako.


text:
Emahlangothinazo amanye ngaphasi kwamaphikwazo bezinezandla zomuntu.<br/>Zozine bezinobuso neempiko ebezingalendlela:


text:
Iimpiko zazo bezithintene elinye kwelinye. Elinye nelinye lanqomba ngqo laya phambili; ekukhambeni kwazo belingajiki.


text:
Isibumbeko sobuso bazo besibubuso bomuntu ngaphambili, ngesidleni zinobuso bebhubezi, ngesinceleni zinobuso bekunzi begodu zozine njalo bezinobuso bekhozi ngemuva;


text:
iye, bebunjalo-ke ubuso bazo. Iimpiko zazo bezithabalalele phezulu. Isiphili esinye nesinye besineempiko ezimbili ezithinta iimpiko zesinye, kuthi ezinye ezimbili zivale umzimbazo.


text:
Esinye nesinye besikhamba siyaphambili; beziya ngapha kuya khona ummoya; ekukhambeni kwazo bezingajiki.


text:
Isibumbeko seemphili godu besinje: Umfanekiso wazo bewunjengamalahle avuthako, iye, bewunjengeenhlothi ezivuthako. Hlangana neemphilapho bekumekeza umlilo. Umlilo lowo bewunomkhanyo begodu phakathi kwawo kwaphuma imibani.


text:
Kwathi ngisaqale iimphili lezo, ngabona ivili elilodwa phasi ngakelinye nelinye ihlangothi kilawo amane wesiphili.


text:
Umfanekiso wamavili nokwakheka kwawo bekunje: Bekaphazima njengebherili. Amavili womane bekanesibumbeko esifanako. Ukwakheka kwawo bekungathi kunevili ngaphakathi kwelinye.


text:
Lokha iimphili nazikhambako, amavili bekakhamba emaqadi kwazo. Kuthi lokha iimphili nazisikima phasi namavili aphakame.


text:
Lapho ummoya bewuya ngakhona, beziya kanye namavili ngemaqadi kwazo ngombana ummoya weemphili bewulawula amavili.


text:
Lokha iimphili nazikhambako namavili bekakhamba; nazijamako namavili bekajama. Lokha iimphili nazisikimako namavili bekaphakama nazo; iye, ummoya weemphili bewulawula amavili.


text:
Ngehla kweenhloko zeemphili bekunento efana nesigubuzeso, ikhanya njengesiboniboni esiphandlako. Beyindlaleke ngehla kweenhloko zazo.


text:
Ngaphasi kwesigubuzeso iimphili beziphurululele iimpiko zazo phezulu kobana iimpikwezo zithintane. Esinye nesinye isiphili besineempiko ezimbili ezivale umzimbaso.


text:
Lokha nazikhambako ngezwa itjhada leempiko elifana namanzi amanengi, iye, njengomdumo woSabekako nanjengomkhosi webutho. Nazijamako zehlisa iimpiko zazo.


text:
Nje-ke kwathi iimphili lezo nazijamako, zehlisa iimpiko zazo, kwaba nelizwi elivela ngaphezu kwesigubuzeso ebesingehla kweenhloko zazo.


text:
Nje-ke ngaphezu kwesigubuzeso ebesingehla kweenhloko zazo bekunomfanekiso wesafaya onesibumbeko sesihlalo sobukhosi. Ngaphezu kwesibumbeko sesihlalo sobukhoseso bekunesibumbeko esinomfanekiso womuntu.


text:
Umfanekiso lowo ngawubona uphazima sasimbi: Ukusuka edinini ukuya ehloko yomfanekiso bekumanyazela njengesimbi enga inomlilo ngaphakathi kwayo; ngenzasi kwedini ngabona kungathi mlilo onemisebe.


text:
Njengezungu leKosi ngelanga lezulu, beyinjalo koke iphazimulo mazombe. Lokhu bekukubonakala kwephazimulo kaSomnini.<br/>Lokha nangibona lokho, ngawa ngobuso ngezwa ilizwi likhuluma.


text:
Kuthe lokha nalikhuluma nami ummoya wangena kimi wangenza ngajama ngeenyawo. Nje-ke ngalizwa likhuluma nami.


text:
Lathi: “Ndodana yomuntu, ngikuthuma kuma-Israyeli, isizwe esihlubukako nesele singihlubukile. Wona naboyisemkhulu baphambukile kimi bekube kunamhlanje.


text:
Basizukulwana esinentanyana nesinekani, nokho ngikuthumela kiwo. Nje-ke ufese uthi kiwo, ‘Nakhu okutjhiwo nguSomnini uSomandla.’


text:
Ngitjho nanyana ayalalela namkha ayakhunyalala ngombana vele ayindlu ehlubukako, azakwazi nokho bonyana bekukhona umphorofidi phakathi kwawo.


text:
Nje-ke wena ndodana yomuntu, ungawesabi ama-Israyeli begodu namezwawo ungawesabi. Ngitjho nanyana uzombelezwe mahlabahlaba nameva, iye, uphila phakathi kwabofezela, amezwawo ungawesabi begodu ungethuswa mamehlwawo wokuhlubuka ngombana vele ayindlu ehlubukako.


text:
Wena uzakukhuluma amezwami kibo ngitjho nanyana bayezwa namkha bayakhunyalala ngombana bayindlu ehlubukako.


text:
Kodwana wena ndodana yomuntu, yizwa lokho engikutjho kuwe; unganghanghabali njengendlu ehlubukako le. Khamisa, udle lokho engikunikela khona.”


text:
Sawendlala phambi kwami. Wona bewutlowe ngaphambili nangemuva; utlolwe amezwi wesililo, wokuquma nokububula.


text:
Godu ilizwi lathi kimi: “Ndodana yomuntu, yidla lokho okuphambi kwakho; yidla umsongo lo bese uyakhamba uyokukhuluma endlini ka-Israyeli.”


text:
Wathi kimi: “Ndodana yomuntu, yidla umsongo engikunikela wona lo ugcwalise isisu sakho ngawo.” Yeke ngawudla, ngawizwa ngemlonyenami unandipha njengeliju leenyosi.


text:
Akusibo abantu abanengi nesizwe esinekulumo elikhuni nelimi elingazwakaliko, namezwabo ongeze wawezwisisa. Mbala, nakube ngikuthumele kibo, bona bazakuzwisisa.


text:
Kodwana indlu yakwa-Israyeli angekhe yakulalela ngebanga lokobana ayikazimiseli ukungilalela. Ngalokho, yoke indlu yakwa-Israyeli ineempandla eziqinileko neenhliziyo ezilikhuni.


text:
Ipandlakho ngiyenze yaba njengedayimani, iye, iqine ukudlula ilitje lomlilo. Ungabesabi namkha umangale ngokuqala kwabo ngombana vele bayindlu ehlubukako.”


text:
Godu wathi kimi: “Ndodana yomuntu, woke amezwi engizawakhuluma kuwe, amukele ngehliziyo uwalalele ngendlebe.


text:
Nje-ke khamba uye kubathunjwa ufese uthi, ‘Nakhu okutjhiwo nguSomnini uSomandla’; yitjho njalo nanyana bayalalela namkha bayakhunyalala.”


text:
Ummoya wangiguga, ngezwa ngemva kwami umdumo wokuraramba okukhulu lokha nakuphakama iphazimulo kaSomnini endawenayo.


text:
Bekulitjhada lokuthintana kweempiko zeemphili kanye nomdumo wamavili asemaqadi kwazo; iye, bekumdumo wokuraramba okukhulu.


text:
Ummoya wangiguga wangithwala wangisusa lapho. Ngakhamba ngimunyu ekufuthekeni kommoyami. Isandla sakaSomnini saba nzima phezu kwami.


text:
Ngeza eTele-Abibi, ebathunjweni ebegade bahlala ngemlanjeni iKebari. Ngahlala lapho phakathi kwabo; ngangimangele amalanga alikhomba.


text:
“Ndodana yomuntu, ngikubeka bona ube mlindi wendlu yakwa-Israyeli. Ngesikhathi soke lokha nawuzwa ilizwi emlonyenami, ngiyelelisela yona.


text:
Lokha nangithi esikhohlakalini, ‘Uzakufa nokufa’ bese wena ungasiyelelisi, iye, ungakhulumi naso kobana usiyelelise ngobukhohlakali baso ukuze usindise ipilwaso, isikhohlakaleso sizakufa ngebanga lecala laso; kodwana iingazi zaso ngizazibiza esandleni sakho.


text:
Kodwana wena nakube uyelelisa isikhohlakali bese singaphenduki ebukhohlakalini baso, sona sizakufa ngebanga lecala laso, wena-ke uzabe usindise ipilwakho.


text:
Godu nakube olungileko ujika ekulungeni kwakhe enze okumbi bese ngibeka isiliyo phambi kwakhe, yena uzakufa. Ngebanga lokobana ungakhange umyelelise, mbala uzakufa ngenca yezono zakhe nezenzo zokulunga azenzileko angeze zisakhunjulwa; kodwana iingazi zakhe ngizazibiza esandleni sakho.


text:
Nokho, nakube wena umyelelisile olungileko kobana angoni bese yena akoni, mbala uzakuphila ngombana uthethe isiyeleliso. Wena uzabe usindise ipilwakho.”


text:
Lokha nabe ngihlezi ebathunjweni isandla sakaSomnini besiphezu kwami, nje-ke wathi kimi: “Sikima, uphume uye ngemrhobeni, ngizakukhuluma nawe lapho.”


text:
Nje-ke ngasikima ngaya ngemrhobeni. Qala, naso iphazimulo kaSomnini ijame njengaleyo engayibona ngemlanjeni iKebari. Yeke ngawa ngobuso phasi.


text:
Nje-ke, wena ndodana yomuntu, uzakubekwa iintambo, iye, uzakubotjhwa ngazo ukuze ungakghoni ukutjhaphuluka kizo.


text:
Ngizakwenza ilimu lakho linamathele kurhwalabhakho, ube simumu uhluleke ukukhalima abantu bakwa-Israyeli ngombana bayindlu ehlubukako.


text:
Kodwana nangikhuluma nawe ngizakuvula umlomakho bese uthi kibo, ‘Nakhu okutjhiwo nguSomnini uSomandla’. Akuthi loyo ozwako, ezwe; kuthi loyo ongafuni ukwuzwa, ahlale angezwa ngombana bayindlu ehlubukako.”


text:
Wena ndodana yomuntu, thatha isitina esikhulu usibeke phambi kwakho, kuthi phezu kwaso uthale ngokugobhodlha idorobho, okutjho iJerusalema.


text:
Yenza umfanekiso wokuvimbezela idorobhelo: Yakha umbhotjhongo wepi ojamelene nalo, wakhe iinqabo eziqhube emthangalenalo. Godu beka mazombe iinkampa zepi nemigqala yokwephula umthangala.


text:
Nje-ke wena thatha idendeleko yesimbi uyibeke njengomthangala wesimbi phakathi kwakho nedorobho olithalileko. Beka idorobhelo ilihlo ulenze libe sebujameni bokuvinjezelwa, iye, ulenze liminyezeleke. Lokhu kuzakuba liphawu endlini yakwa-Israyeli.


text:
Godu lala ngehlangothi langesinceleni ukuze ihlangothi lakhwelo lizizwele ubudisi becala lendlu yakwa-Israyeli. Ngesibalo samalanga wokulala kwakho ngehlangothi lapho, uzakuthwala isibetho secala layo.


text:
Mina ngokwami ngikubekele isibalo samalanga wokuthwala isibetho secala lendlu yakwa-Israyeli. Ngenza lokho ukuya ngesibalo seminyaka yesibetho sayo, okutjho amalanga alikhulu namatjhumi alithoba. Ngendlela enjalo, uzakuthwala isibetho sendlu yakwa-Israyeli.


text:
Lokha nasele uqedile lokho, uzakulala kwesibili ngehlangothi langesidleni, uthwale isibetho sendlu yakwaJuda. Ngikujamisele amalanga amatjhumi amane, ilanga linye lijamele umnyaka.


text:
Ngengalwakho eyembuliweko uzakubeka ilihlo ekuvimbezelweni kweJerusalema. Ngaleyondlela uzabe uphorofida ngokujamelana nalo.


text:
Qala-ke, ngizokubopha ngeentambo kobana ungakghoni ukuphendukela ngakelinye ihlangothi, ukufikela lapha kupheleliswa khona amalanga wokuvimbezela kwakho.


text:
Nje-ke thatha ikoroyi nebhali, iimbhontjisi neenhlumaya, inyaluthi kanye nesakoroyi ukuthele ngesitjeni sinye bese uzenzela izikwa. Ngesikhathi senani lamalanga wokulala kwakho ngehlangothi okutjho amalanga alikhulu namatjhumi alithoba, uzakudla izikwezo.


text:
Ukudla okudlako kuzakuba budisi besiqunjwana sekhilogremu ngelanga. Uzakukudla iinkhathi ezijanyisiweko.


text:
Ukudlokho uzakudla kube inga licebelengwana lebhali kodwana ulibasele phambi kwabantu ngothuvi bomuntu.


text:
USomnini wathi: “Ngendlela leyo ama-Israyeli azakudla ukudla kwawo okungakahlambuluki hlangana nezizwe engizawahlakazela kizo.”


text:
Yeke ngathi: “Awu, Somnini Somandla! Qala, mina azange khengizisilaphaze. Kusukela ebutjheni bami bekube nje, azange khengidle ingcuba namkha okudatjulwe zimbandana, ngitjho nenyama esinyenyiso azange ingene emlonyenami.”


text:
Nje-ke wathi kimi: “Qala, esikhundleni sothuvi bomuntu ngizokunikela ubulongwe ozazilungisela ngabo ukupheka ukudla kwakho.”


text:
Godu wathi kimi: “Ndodana yomuntu, ngizokwephula umphekgho wesikwa eJerusalema. Bazakudla izikwana ngokunconcosela nangokuminya namanzi bazawasela ngokutopiza nangokuzibamba.


text:
“Nje-ke wena ndodana yomuntu thatha isabula ebukhali, uyisebenzise njengotjhefana womgudi, ugude ihlokwakho nesilevu sakho. Yeke thatha isilinganiso sokulinganisa uhlukanise iinhluthu.


text:
Lokha amalanga wokuvimbezela sele aphelele, uzakutjhisela ingcenye yesithathu yeenhluthu ngaphakathi kwedorobho. Ingcenye enye yesithathu uzayithatha uyiqobe ngesabula yoke indawo edorobheni mazombe, kuthi enye ingcenye yesithathu uyihlakaze esithubeni ngombana ngirhwatjhe isabula ngemva kwabo.


text:
Uzabese uthatha ezinye zazo godu uzithele emlilweni uzitjhise. Umlilo uzakubhebhedlha kusukela lapho ugcwale yoke indlu yakwa-Israyeli.


text:
“Nakhu okutjhiwo nguSomnini uSomandla, ‘Leli liJerusalema engalibeka ekabeni yezizwe, neenarha zilibhode mazombe.


text:
Kodwana lihlubuke imithethwami neemiso zami, laba nobukhohlakali ukudlula izizwe neenarha zoke ezilizombelezileko. Iye, ladela imithethwami nokulandela iimiso zami.’


text:
Ngalokho nakhu okutjhiwo nguSomnini uSomadla, ‘Nibe nentanyana ukudlula izizwe ezinizombelezileko, akhange nikhambe ngeemiso zami namkha nilonde imithethwami. Nikhambelele benaphalwa zizizwe zoke ezinizombelezileko.’


text:
Yeke nakhu okutjhiwo nguSomnini uSomandla, ‘Qala, mina ngokwami ngijamelene nawe, Jerusalema! Ngizokwehlisela iingwebo phakathi kwakho pambi kwezizwe.


text:
Nangebanga lazo zoke iinyenyiso zakho, ngizokwenza into engingazange khengiyenze nengingasobe ngisayenza godu:


text:
Ngaphakathi kwakho ababelethi bazakudla abantwababo nabantwana badle ababelethi. Ngizokwehlisela iingwebo phakathi kwakho bekuthi boke abaseleko kuwe ngibahlakazele emikhakheni yoke.


text:
Ngalokho, ngiyafunga ngokuphila kwami mina Somnini Somandla, ngizokuqoba bengikuphungule wena Jerusalema ngebanga lokobana usilaphaze ithempeli lami ngazo zoke iinyenyiso nangazo zoke iinkghabhudlho zakho. Mina ngokwami ngizokurhurhula koke. Amehlwami angeze ababalela begodu angeze ngaba nezwelo.


text:
Ingcenye yesithathu yabantu bakho izakufa ngezifo namkha iqedwe yindlala phakathi kwakho. Enye ingcenye yesithathu yabantu bakho izakurhayilwa ngesabula mahlangothi woke wakho, kuthi ingcenye enye yesithathu ngiyihlakazele emikhakheni yoke begodu ngizokurhwatjha isabula ngemva kwayo.


text:
“ ‘Ukuthukuthela kwami kuzakwehla nelaka lami libohle ebantwini bakho nasele ngizibuyiselele. Nje-ke bazakwazi bonyana mina Somnini, ngikhulume ngisesikhweleni sami lokha nangivuthela ilaka lami phezu kwabo.


text:
Ngaphezu kwalokho ngizokwenza ube lirubhi nesiphoqo hlangana nezizwe ezikuzombelezileko, iye, emehlweni wabo boke abadlula ngendlela.


text:
Uzakuba siphoqo nenyazo, isiyeleliso nento ethusako ezizweni ezikuzombelezileko lokha nangehlisela iingwebo zami phezu kwakho ngetukuthelo nangelaka, ngesibetho sokufutheka. Ngikhulumile mina Somnini.


text:
Lokha nangithumela imisubela yami emimbi yendlala phakathi kwabo izakuba ngeyokubhubhisa. Iye, ngizayithumela bona iniqede nina bantu beJerusalema lokha nangingezelela indlala, ngephule nomphekgho wesikwa senu.


text:
Ngizakuthumela indlala neembandana zommango ngokujamelana nani.<br/>“ ‘Zizakudlela abantwabakho wena Jerusalema. Iye, izifo nokuthuluka kweengazi kuzakudabula phakathi kwakho ngombana ngizakuletha isabula phezu kwakho. Ngikhulumile mina Somnini.’ ”


text:
uthi, ‘Nina ntaba zakwa-Israyeli, lalelani ilizwi lakaSomnini uSomandla! Nakhu okutjhiwo nguSomnini uSomandla eentabeni nemibundwini, emilanjaneni nemirhobeni: Mina ngokwami ngizokwehlisela isabula phezu kwenu, ngibhubhise iindunduma zenu zokulotjha.


text:
Ama-aldarenu azakubhuruzwa, nama-aldarenu wetjhwalo ephulwe. Ngilahle ababuleweko benu phambi kwamanyalenu okubosingazimu.


text:
Iye, ngizakufuthela iindumbu zama-Israyeli phambi kwamanyalawo lawo; amathambenu ngiwahlakaze ema-aldarinenu mazombe.


text:
Kizo zoke iindawo zenu enihlala kizo, imizenu izakuba marubhi neendunduma zenu zokulotjha zizakutjhiywa bezibe marubhi. Ama-aldarenu azokurhubutjheka: Azokwephulwa, amanyalenu okubosingazimu azokutjhabalala nama-aldarenu wetjhwalo ephulwe iinquqwana. Umsebenzi wezandla zenu lowo uzakufelela.


text:
“ ‘Kodwana labo abasinde esabuleni, ngizanitjhiyela bona hlangana nezizwe, lokha nanihlakazelwa emazweni.


text:
Labo abasindileko benu bazangikhumbula bahlangana nezizwe lapha bathunjelwe khona, kobana ngadabula kangangani iinhliziyo zabo ezihlobongako nezingifulatheleko, iye, namehlwabo wekanuko agade adlhemadlhema ngemva kwamanyalabo. Nje-ke bazazinyenya bona ngobumbi ababenzileko, mayelana neenkghabhudlho zabo zoke.


text:
Bazakwazi bonyana nginguSomnini; gade ngingethuseli lokha nangithi ngizakwehlisa ihlekelele leyo phezu kwabo.’


text:
“Nakhu okutjhiwo nguSomnini uSomandla, ‘Wahla izandla ugide ngeenyawo phasi uthi: Maye, ngebanga lazo zoke iinkghabhudlho zendlu yakwa-Israyeli ngombana bazokuwa ngesabula, ngendlala nangezifo.


text:
Labo abakude bazakufa ngesifo, abaseduze bawe ngesabula. Boke abaseleko nabasindileko bazakufa ngendlala. Leyo-ke, yindlela engizakuvuthela ngayo ilaka lami phezu kwabo.


text:
Nje-ke nizakwazi bonyana nginguSomnini lokha ababulawako babo nabarabhalaliswa hlangana namanyalabo ema-aldarinabo mazombe, iye, kuphi nakuphi lapha banikela khona umnikelo okhethekileko kiwo woke amanyalabo phezu kwayo yoke imibundu ephakemeko, phezu kweenqongo zoke zeentaba, ngaphasi komunye nomunye umuthi ohlaza nomunye nomunye umuthi omkhulu wamakari.


text:
Ngizakwelula isandla sami ngakibo, ngenze inarha ibe libhudu nethusako kizo zoke iindawo abahlala kizo, kusukela erhalawumbeni ukuya eRibhila. Ngalokho bazakwazi bonyana nginguSomnini.’ ”


text:
“Wena ndodana yomuntu, nakhu okutjhiwo nguSomnini uSomandla enarheni yakwa-Israyeli,<br/>“ ‘Kusiphetho! Mbala isiphetho sifikile<br/>emajikeni amane wenarha.


text:
Manje isiphetho siphezu kwakho, wena narha!<br/>Ngizakuthulula ilaka lami phezu kwakho,<br/>ngikugwebe ukuya ngeendlela zakho,<br/>ngibeke zoke iinkghabhudlho zakho phezu kwakho.


text:
Amehlwami angeze akubabalela<br/>namkha ngibe nezwelo.<br/>Ngizokubetha ngeentonga zakho<br/>iye, iinkghabhudlho zakho<br/>zizakuba phakathi kwakho.<br/>Nje-ke nizakwazi bonyana nginguSomnini.’


text:
Isiphetho sifikile! Iye, isiphetho sifikile!<br/>Sivukile ngokujamelana nawe narha!<br/>Qala sifikile!


text:
Ukuwa kufikile kuwe<br/>wena sakhamuzi senarha!<br/>Isikhathi sifikile, ilanga litjhidele,<br/>kulitjhada lepi eentabeni, ingasi lokuhlokoma!


text:
Nje-ke masinyana,<br/>ngizokuthululela itukuthelwami phezu kwakho narha,<br/>ngivuthele ilaka lami phezu kwakho.<br/>Ngizakugweba ngokufanele iindlela zakho,<br/>ngibeke zoke iinkghabhudlho zakho phezu kwakho.


text:
Amehlwami angeze ababalela<br/>begodu angeze ngaba nezwelo.<br/>Ngizokubetha ngeentonga zakho,<br/>iye, iinkghabhudlho zakho<br/>zizakuba phakathi kwakho.<br/>Nje-ke nizakwazi bonyana nginguSomnini obethako.’


text:
Qala, nanto ilanga! Qala lifikile!<br/>Ukuwa kwakho kuyeza.<br/>Intonga seyihlumile,<br/>ukuzikhakhazisa sekukhahlele.


text:
Inturhu ngeyentonga yobumbi.<br/>Akakho noyedwa ozakusala,<br/>iye, ngitjho umnotho nobunjinga babo;<br/>akunabugugu phakathi kwabo!


text:
Isikhathi sifikile, ilanga liyatjhidela;<br/>umthengi akangathabi nomthengisi angalili,<br/>ngombana ilaka liphezu komnotho woke wenarha.


text:
“Mbala, abathengisi angeze babuyele kokuthengisiweko ngitjho nanyana basaphila ngombana umbono ophathelene nomnotho woke wenarha angekhe wabuyiswa. Ngebanga lecala labo, akakho noyedwa ozakulonda ipilwakhe.


text:
“ ‘Bavuthele ipalapala,<br/>balungisa koke ukuya epini<br/>kodwana akakho oya epinapho<br/>ngombana ilaka lami<br/>liphezu komnotho woke wenarha.


text:
Isabula ingaphandle<br/>ngaphakathi kunezifo nendlala.<br/>Loyo osemasimini ufa ngesabula;<br/>osedorobheni ubhujiswa zizifo nendlala.


text:
Nakube abanye babo bayaphunyurha basinde,<br/>bazakuba seentabeni njengamazuba wemirhoba:<br/>Boke njalo bazakulila,<br/>omunye nomunye ngecala lakhe.


text:
Bazakwembatha iinzilo,<br/>ukwesaba kubagubuzese.<br/>Amahloni azakuba phezu kwabo boke ubuso,<br/>nobuphandla phezu kwazo zoke iinhloko zabo.


text:
Bazakuphosa isiliva labo endledlaneni,<br/>igolide labo lithathwe njengomtjhubelo.<br/>“ ‘Isiliva negolide labo angeze labasindisa ngelanga lelaka lakaSomnini. Angekhe banelisa imiphimbabo namkha bagcwalise izisu zabo ngalo ngombana icala labo lisikhubekiso.


text:
Bazikhakhazise ngobuphaziphazi begolide nesiliva, benze ngalo iinthombe ezisikghabhudlho, iye izinto ezisinyenyiso; ngalokho ngilenza libe mtjhubelo kibo.


text:
“ ‘Ngizalinikela ezandleni zabezizwe njengepango,<br/>kwabakhohlakeleko bephasi libe sihlangulo;<br/>bona-ke bazalisilaphaza.


text:
Ngizokufulathelisa ubuso bami,<br/>ukuze abagongodi basilaphaze indawami eligugu;<br/>iye, abadlelezeli bazayingena bebayisilaphaze.


text:
Ngizokungenisa abakhohlakele khulu bezizwe,<br/>badle izindlu zabo.<br/>Ngizokuphelisa ukuzazi kwabanamandla,<br/>neendawo zabo zisilaphazwe.


text:
Kuzakuba yihlekelele phezu kwehlekelele,<br/>amarhemurhemu alandelwe marhemurhemu;<br/>bazasoloko bafuna umbono emphorofidini;<br/>ifundiso iphele emphristini<br/>neenluleko zabadala.


text:
Ikosi izakulila,<br/>ikosana yembathwe kukhungatheka,<br/>izandla zabantu elizweni zibe nedumbe ngevalo.<br/>Ngizabaphatha ngokuya ngeendlela zabo;<br/>ngibagwebe ukuya ngokwemikhubabo.<br/>Bazakwazi bonyana nginguSomnini.’ ”


text:
Kwathi ngomnyaka wesithandathu lokha inyanga yesithandathu inamalanga amahlanu, ngisazihlalele emzinami nabaphathi bakwaJuda baphambi kwami, isandla sakaSomnini uSomandla sehlela phezu kwami khonapho.


text:
Nje-ke ngaqala, ngabona isibumbeko esinomfanekiso womuntu. Ukusuka emfanekisweni wamadinaso ukwehla besimlilo, kuthi ngehla kwamadinaso kube njengomfanekiso odarhileko, iye, njengophazima sasimbi.


text:
Selula okungathi sisandla, sangibamba ngesihluthu sami ehloko; ummoya wangiphakamisela hlangana nezulu nephasi, wangiletha emibonweni kaZimu eJerusalema, ebungenweni besango lesirhodlo sangaphakathi esiqale ngetlhagwini lapha bekujame khona isithombe esibanga isikhwele sijame khona.


text:
UZimu wathi kimi: “Ndodana yomuntu, phakamisela amehlwakho nca ngetlhangwini.” Nje-ke ngaqala nca ngetlhagwinapho: Qala, ngetlhagwini lesango le-aldari ngabona isithombe esibanga isikhwele ebungenweni.


text:
Wathi kimi: “Ndodana yomuntu, uyayibona into abayenzako na? Indlu yakwa-Israyeli yenza iinkghabhudlho ezikulu lapha. Ngalokho ingidedisela kude nendawami ecwengileko. Nokho usazokubona iinkghabhudlho ezikulu.”


text:
Nje-ke wathi kimi: “Ndodana yomuntu, yemba ibodeli uliphundluse.” Kuthe lokha nangiphundlusa iboda, kwaba khona ubungeno.


text:
Nje-ke ngangena ngaqala, ngabona ebodeni mazombe bekufanekiswe woke umhlobo weemphili ezikhakhabako, iinlwana ezikghabhudlhako nawo woke amanyala okubosingazimu bama-Israyeli.


text:
Phambi kwezintwezo bekujame abaphathi abamatjhumi alikhomba bendlu yakwa-Israyeli, noJazaniyahu umsa kaTjhafani ajame hlangana nabo. Omunye nomunye aphethe idengela, kukupeza isikhatha sephunga letjhwalo.


text:
Nje-ke wathi kimi: “Ndodana yomuntu, ubonile bona abaphathi bendlu yakwa-Israyeli benzani ebumnyameni na? Iye, omunye nomunye endumbenakhe yemifanekiso ngombana bathi, ‘USomnini akasiboni, iye, uSomnini uyitjhiyile inarha.’ ”


text:
Nje-ke wangiletha ebungenweni besango langetlhagwini lethempeli lakaSomnini. Abafazi bebahlezi lapho balilela uTamuzi.


text:
Wangibuza wathi: “Ndodana yomuntu, ukubonile lokho na? Usazokubona iinkghabhudlho ezikulu ukudlula lezi.”


text:
Wase ungiletha ngesirhodlweni esingaphakathi sethempeli lakaSomnini. Lapho-ke ebungenweni bethempeli lakaSomnini, phakathi kwamathuri ne-aldari, bekunamadoda amatjhumi amabili namahlanu, imihlanabo ifulathele ithempeli lakaSomnini, ubuso babo buqale ngepumalanga; bakhothamela ilanga ngepumalangapho.


text:
Nje-ke wathi kimi: “Ndodana yomuntu, ukubonile lokhu na? Ingabe kuyinto elula endlini yakwaJuda ukwenza izinto ezikghabhudlhakwezi lapha na? Kufuze bazalise inarha ngenturhu bangitlhorholoje ukuya phambili na? Qala-ke, babeka amahlumela wesidiribe eempumulweni zabo!


text:
Ngalokho, nami ngizokuphendula ngelaka. Amehlwami angeze ababalela begodu angeze ngaba nezwelo. Nanyana bangapongoloza ngesililo esikhulu phambi kwami, angekhe ngibalalele.”


text:
Nje-ke ngezwa uZimu amemeza ngelizwi elikhulu athi: “Tjhidelani lapha nina bahlunguphazi bedorobho, omunye nomunye anesikhali sakhe esandleni sakhe.”


text:
Kwatjhidela amadoda asithandathu aphuma nca ngesangweni elingehla eliqale ngetlhagwini. Enye nenye beyinesibulawo esandleni sayo. Phakathi kwawo bekunomuntu owembethe ilineni, anepotomende yokutlolela ehlangothini lakhe. Amadoda lawo angena ajama hlangana ne-aldari lekoporo.


text:
Iphazimulo kaZimu ka-Israyeli yenyuka ngehla kwamakerubhi ebeyiphezu kwawo, yaya embunjwaneni womnyango wethempeli. Nje-ke uSomnini wabiza umuntu ogade embethe zelineni aphethe nepotomende yokutlola ehlangothini lakhe;


text:
wathi kuye: “Khamba loke idorobho iJerusalema, ubeke iphawu esiphongweni sabantu ababubulako nabalilako ngebanga leenkghabhudlho zoke ezenziwa kilo.”


text:
Kwabanye wakhuluma ngimlalele wathi: “Rabhulani idorobho emva kwakhe nibhubhise. Amehlwenu angababaleli begodu ningabi nezwelo.


text:
Bulalani nirhayile abadala, amasokana neentombi, abomma nabentwana, kodwana ningathinti noyedwa onephawu. Nithome endawenami ecwengileko.” Nje-ke bathoma ngabaphathi ebegade balapho phambi kwethempeli.


text:
Godu wathi kibo: “Silaphazani ithempeli, nizalise iinrhodlo ngababuleweko. Yeke khambani.” Ngalokho bahlabela phambili ngedorobheni babhubhisa.


text:
Kuthe basabhubhisa njalo, ngazifunyana ngisele ngedwa, nje-ke ngawa ngobuso ngarhuwelela ngathi: “Awu, Somnini Somandla, ingabe uzakurhayila yoke imisalela yakwa-Israyeli ngokuthulula ilaka lakho phezu kweJerusalema na?”


text:
Wabuye wathi kimi: “Icala lendlu yakwa-Israyeli neyakwaJuda selidlulele khulu. Inarha igcwele iingazi nedorobho lizele ukungalungi ngombana bathi, ‘USomnini utjhiye inarha begodu uSomnini akaboni.’


text:
Nje-ke nakungimi, amehlwami angeze ababalela begodu angeze ngibe nezwelo, kodwana ngizobabetha ngeentonga zabo.”


text:
Qala, umuntu owembethe ilineni onepotomende yokutlolela ehlangothini lakhe, wabuyisa umbiko wathi: “Zimu, ngenze njengombana ungiyalile.”


text:
Nje-ke ngaqala, ngabona phezu kwesigubuzeso ebesingehla kweenhloko zamakerubhi into efana nelitje lesafaya; nento enjengomfanekiso wesibumbeko sesihlalo sobukhosi yaba semtarini ngehla kwakho koke lokho.


text:
USomnini wathi emuntwini owembethe zelineni: “Ngena hlangana namavili ngaphasi kwamakerubhi. Zalisa izandla zakho ngamalahle avuthako owathethe phakathi kwamakerubhi, uwarhatjhe ngaphezu kwedorobho.”<br/>Nje-ke wangena ngimqalile.


text:
Amakerubhi gade ajame ngesewula yethempeli lokha umuntu loyo nakangenako. Ilifu lazalisa isirhodlo esingaphakathi.


text:
Iphazimulo kaSomnini yenyuka ngehla kwamakerubhi yaya embunjwaneni wethempeli. Ithempeli beligcwele ilifu, isirhodlo sizele ubuphaziphazi bephazimulo kaSomnini.


text:
Kwezwakala itjhada leempiko zamakerubhi ukufikela esirhodlweni esingaphandle, kwaba njengephimbo loSabekako lokha nakhulumako.


text:
Wayala umuntu owembhethe ilineni wathi: “Yokha umlilo hlangana namavili phakathi kwamakerubhi.” Nje-ke wangena, wafese wajama eqadi kwevili.


text:
Elinye ikerubhi lelulela isandla salo phakathi kwamanye amakerubhi kobana lokhe umlilo liwubeke ezandleni ezikhongozeleko zowembethe zelineni, yena wawuthatha waphuma nawo.


text:
Nje-ke ngaqala, ngabona amavili amane ngeqadi kwamakerubhi, elinye nelinye ivili belingeqadi kwekerubhi. Amavili lawo bekaphazima njengelitje lebherili.


text:
Umfanekiswawo bewunesibumbeko esifanako womane njalo, kubonakala ngathi kulivili ngaphakathi kwelinye.


text:
Lokha nakhambako gade anqomba nanyana ngakiliphi ihlangothi kilawo amane, ngaphandle kokujika. Iye, lapha ikerubhi elingaphambili linqomba khona, amavili bekalandela ngaphandle kokujika.


text:
Woke umzimba wamakerubhi, imihlanawo, izandla zawo neempiko zawo kanye namavili bekugcwele amehlo mazombe. Elinye nelinye belinevili lalo.


text:
Womane amakerubhi bekanobuso obune: bokuthoma bekububuso bekerubhi, besibili kungebomuntu, besithathu kungebebhubezi, kuthi besine kube ngebekhozi.


text:
Kwathi lokha amakerubhi nakhambako, amavili nawo akhamba emaqadi kwawo. Lokha amakerubhi aphakamisa amaphikwawo kobana aphaphele phezulu ukusuka ephasini, amavili akhange ajike emaqadi kwawo.


text:
Kuthi lokha amakerubhi najamako, namavili ajame. Kuthi lokha naphakamako, nawo aphakame ngombana ummoya bewulawula amavili.


text:
Nje-ke amakerubhi aphakamisa iimpiko zawo aphaphela phezulu asuka ephasini ngiwaqalile, amavili bekasemaqadi kwawo. Amakerubhi lawo afese ajama ebungenweni besango langepumalanga lethempeli lakaSomnini. Iphazimulo kaZimu wakwa-Israyeli beyiphezu kwawo.


text:
Lezo bekuziimphili engazibona ngaphasi kwakaZimu wakwa-Israyeli ngemlanjeni iKebari. Nje-ke bengazi bona zimakerubhi.


text:
Esinye nesinye besinobuso obune neempiko ezine bese kuthi ngaphasi kweempiko kube nomfanekiso osasandla somuntu.


text:
Mayelana nesibumbeko sobuso bazo: Lobo bekububuso engabubona emlanjeni weKebari, iye, umfanekiswazo lo bekungizo mbala. Esinye nesinye sanqomba ngqo phambili.


text:
UMoya wangiphakamisa wangiletha ngesangweni elingepumalanga lethempeli lakaSomnini eliqale ngepumalanga. Qala, ebungenweni besango bekujame amadoda amatjhumi amabili namahlanu. Phakathi kwawo ngabona noJazaniya umsa ka-Azuri noPelathiyahu umsa kaBhenaya ebekuziinkhulu zabantu.


text:
UMoya wathi kimi: “Ndodana yomuntu, la ngiwo amadoda aphehla ubumbi nakeluleka ngekohlakalo ngedorobheneli


text:
UMoya kaSomnini wehlela phezu kwami, wathi kimi: “Yithi, nakhu okutjhiwo nguSomnini, ‘Nitjho njalo nina ndlu yakwa-Israyeli, ngitjho nalokho enikucabangako, mina ngiyakwazi.


text:
Ngalokho nakhu okutjhiwo nguSomnini: Ababuleweko benu enababeka phakathi kwalo, ngibo abayinyama! Idorobheli liyimbiza kodwana nina ngizonikhupha ngaphakathi kwalo.


text:
Ngizonikhupha ngaphakathi kwalo, ngininikele ezandleni zamaphandle bengehlisele iingwebo phakathi kwenu.


text:
Nizokuwa ngesabula, ngizanigweba ngemikhawulweni yakwa-Israyeli. Nje-ke nizakwazi bonyana nginguSomnini.


text:
Idorobho angeze libe yimbiza kini namkha nibe yinyama ngaphakathi kwayo. Ngizonigweba ngemikhawulweni yakwa-Israyeli.


text:
Ngalokho nizakwazi bonyana nginguSomnini. Iye azange nikhambe ngeemiso zami namkha nilandele imithethwami, kodwana nikhambe ngemithetho yabezizwe abanizombelezileko.”


text:
Kwathi ngisaphorofida njalo, uPelathiyahu umsa kaBhenaya wahlongakala. Nje-ke ngawa ngobuso ngarhuwelela ngelizwi elikhulu ngathi: “Awu Somnini, Somandla, ingabe uzokuphelisa imisalela yakwa-Israyeli na?”


text:
“Ndodana yomuntu, abafowenu, iye, abafowenu bangendlini, ngitjho nendlu yoke yakwa-Israyeli, boke njalo kungilabo abahlali beJerusalema abathe ngabo, ‘Basukile, bakude noSomnini, nakungithi inarha le inikelwe thina njengelifa.’


text:
Ngalokho yewuthi, ‘Nakhu okutjhiwo nguSomnini uSomandla: Nanyana ngibasuse ngabasa kude hlangana nezizwe godu nanyana ngibahlakazele eenarheni, nokho ngibe yindawo ecwengileko kibo kwesikhatjhana eenarheni abaye kizwezo.’


text:
Yeke yewuthi, ‘Nakhu okutjhiwo nguSomnini uSomandla: Ngizonibutha hlangana nezizwe, nginikghuthe eenarheni lapha benihlakazelwe khona, ngininikele inarha yakwa-Israyeli.’


text:
Ngizabapha ihliziyo eyodwa, iye, ngifake kibo ummoya omutjha. Ngizakukhupha ihliziyo yelitje phakathi kwabo bese ngibapha ihliziyo ethambileko


text:
ukuze bakhambe ngeemiso zami bebalonde imithethwami bayenze. Bazakuba babantu bami mina ngibe nguZimabo.


text:
Kodwana nakungilabo abaneenhliziyo ezilandelelana neenyenyiso neenkghabhudlho zabo, ngizobabetha ngeentonga zabo.” Kutjho uSomnini uSomandla.


text:
Nje-ke amakerubhi aphakamisa iimpiko zawo kanye namavili angemaqadi kwawo khibe iphazimulo kaZimu ka-Israyeli beyiphezu kwawo.


text:
Iphazimulo kaSomnini yaphakama phakathi kwedorobho, yafese yajama phezu kwentaba engepumalanga yedorobho.


text:
UMoya wangiphakamisa wangiletha ebathunjweni ngenarheni yamaKasidi, ngisembonweni ngoMoya kaZimu. Nje-ke umbono ebe ngiwubonileko wenyuka wasuka kimi.


text:
“Ndodana yomuntu, uhlala phakathi kwendlu ehlubukako okubabantu abanamehlo wokubona kodwana akaboni, baneendlebe zokuzwa kodwana azizwa, mbala bayindlu ehlubukako.


text:
“Ngalokho wena ndodana yomuntu, zilungiselele umthwalo womthunjwa, uphume bakuqalile emini libalele. Ukhambe njengomthunjwa usuke lapha ukhona uye kwenye indawo bakuqalile. Mhlumbe lokho bazakuzwisisa nanyana bayindlu ehlubukako nje.


text:
Uzakukhupha umthwalwakho njengowomthunjwa emini bakuqalile. Kuthi ntambama bakuqalile wena uphume njengabathunjwa nabaya ekuthunjweni.


text:
Khona emehlwenabapho utjathe umthwalwakho, uphume nawo ngamarhwaqela. Sitha ubuso bakho ukuze ungaboni inarha ngombana ngikwenza isibonakaliso endlini yakwa-Israyeli.”


text:
Nje-ke ngenza njengombana ngiyaliwe. Ngakhupha umthwalami emini libalele, kwaba inga mthwalo wokuthunjwa. Kwathi ntambama ngaphundlusa umthangala ngezandla zami. Ngaphuma ngamarhwaqela ngitjathe umthwalwami bangiqalile.


text:
Ngalokho yithi kiyo, ‘Nakhu okutjhiwo nguSomnini uSomandla: Isimemezelwesi simalungana nekosana engeJerusalema nayo yoke indlu yakwa-Israyeli ekanye nayo.’


text:
Yewuthi kubathunjwa, ‘Ngisibonakaliso kini: Njengombana ngenzile, kuzakuba njalo ekosaneni leyo nakilabo abakiyo. Bazokuya ekuthunjweni, iye, ekudingisweni.’


text:
Nekosana ephakathi kwabo izakutjatha umthwalo ngamarhwaqela irhotjhe. Iye, bazakuphundlusa umthangala kobana bakhokhobise imithwalo ngentunja. Ikosana izakusitha ubuso bayo ngombana yona ngokwayo angeze yabona inarha ngelihlo layo godu.


text:
Ngizokweneka inedami phezu kwayo, iye, izakubanjwa ngesifwini sami. Ngizayiletha eBhabheli enarheni yamaKasidi, kodwana yona angeze yakubona lokho begodu izakuhlongakalela lapho.


text:
Boke abayizombelezileko ekubasizi bayo okutjho loke ibutho layo ngizobahlakazela emikhakheni yoke. Ngizobalandela ngirhwatjhe isabula ngemva kwabo.


text:
Kodwana idlanzana labo ngizolisindisa esabuleni, endlaleni nezifweni ukuze bavume zoke iinkghabhudlo zabo hlangana nezizwe abaye kizo. Nje-ke bazakwazi bonyana nginguSomnini.”


text:
bese uthi ebantwini benarheni le, ‘Nakhu okutjhiwo nguSomnini uSomandla mayelana nabahlali beJerusalema enarheni yakwa-Israyeli: Bazokudla ukudla kwabo ngokuminya basele amanzabo ngokuzibamba ngombana isifunda seJerusalema sizokwemukwa koke esinakho ngenca yenturhu yalabo abahlala kiso.


text:
Imizi neendawo zokuhlala kuzakuba marubhi, nenarha izokuba libhudu. Nje-ke nizakwazi bonyana nginguSomnini.’ ”


text:
“Ndodana yomuntu, sitjho ukuthini isaga eninasweso enarheni yakwa-Israyel, esithi, ‘amalanga ayadlula nemibono yoke iba lilize’ na?


text:
Ngalokho batjele bonyana nakhu okutjhiwo nguSomnini uSomandla, ‘Isagesi ngizosiphelisa, yeke, angeze basasisebenzisa njengesaga kwa-Israyeli.’ Kodwana yewuthi kibo, ‘Amalanga afikile nokuphetheka komunye nomunye umbono kuseduze.’


text:
ngombana mina Somnini, ngizokukhuluma. Lokho engizakumemezela kuzakwenzeka. Angeze kusariyadiswa godu; iye emalangenenu, nina ndlu ehlubukako, ngizokumemezela ilizwi bengilenze.” Kutjho uSomnini uSomandla.


text:
“Ndodana yomuntu, qala, indlu yakwa-Israyeli ithi, ‘Imibono umphorofidi lo ayibonako ingeyeminyaka eminengi ezako; iye, iimphorofidwezo zingezesikhathi esikude.’


text:
Ngalokho yithi kiyo, ‘Nakhu okutjhiwo nguSomnini uSomandla: Alikho nalinye lamezwami elizakuriyadiswa godu; ilizwi engilimemezeleko lizokwenzeka.’ ” Kutjho uSomnini uSomandla.


text:
“Ndodana yomuntu, phorofida ngokujamelana nabaphorofidi bakwa-Israyeli abaphorofidako; iye, labo abaphorofida ngokwemicabangwabo bathi ‘lalelani ilizwi lakaSomnini!’.


text:
Yewuthi kibo, ‘Nakhu okutjhiwo nguSomnini uSomandla: Maye kizo iindlhayela zabaphorofidi ezilandela ummoya weenhliziyo zazo zingakaboni ilitho!’


text:
Akhange benyukele esikhaleni ukuyokuvuselela umthangala wendlu yakwa-Israyeli kobana bajamele ipi ngelanga lakaSomnini.


text:
Babone imibono yamanga, baphengula ikohliso bathi ‘uSomnini uthi’, khisibe uSomnini akhange abathume, kuthi kunjalo nje balindele ukuzaliseka kwelizwi labo.


text:
Angitjho nibone imibono yamanga nabese niphorofida benaphengula ngekohliso nathi ‘kutjho uSomnini’, khisibe mina akhange ngitjho ilitho.


text:
“Ngalokho nakhu okutjhiwo nguSomnini uSomandla kubaphorofidi, ‘Qalani, ngijamelene nani ngombana nikhulume ikohliso benabona imibono yamanga.’ Kutjho uSomnini uSomandla.


text:
Iye, isandla sami sizokujamelana nabaphorofidi ababona imibono yamanga nabaphengula ikohliso. Angeze babe sebandleni labantu bami namabizwabo angeze atloliswe encwadini yamabizo yendlu yakwa-Israyeli begodu angeze bangene enarheni yakwa-Israyeli. Nje-ke nizakwazi bonyana nginguSomnini uSomandla.


text:
“Ngebanga lokobana badurhise abantu bami baseze bathi ‘ukuthula’, khisibe ukuthula akukho begodu ngebanga lokobana lokha abantu bami nabakha umthangala ngaphandle kwedaka abaphorofidaba bawusinda ngekaligi,


text:
ngalokho, tjela labo abawusinda ngekaligi bonyana uzokuwa umthangala lowo! Kuzokuwuluka izulu, iye ngizokwehlisa isinanja esikhulu, kuvuke isiwuruwuru sommoya.


text:
“Nakhu okutjhiwo nguSomnini uSomandla, ‘Ngobukhali bami ngizokuvusa isiwuruwuru sommoya, ngelaka lami kuwuluke izulu elikhulu, iye, ngobukhali bami kuzakuba nesinanja esikhulu esibhubhisako.


text:
Ngizokubhuruza umthangala eniwusinde ngekaligi. Ngizowuwisela phasi kobana iinsekelo zawo zibe semtarini. Iye, idorobho lizakuwa, nina baphorofidi nibhubhele ngaphakathi kwalo! Nje-ke nizakwazi bonyana nginguSomnini.


text:
Ngendlela leyo ngizokuvuthela ilaka lami phezu komthangala naphezu kwalabo abawusindileko. Nje-ke ngizakuthi kini, “Umthangala awusekho nabawusindileko banyamalele,


text:
okutjho abaphorofidi bakwa-Israyeli abaphorofide mayelana neJerusalema bebabona nemibono yokuthula ngalo, khisibe bekunganakuthula.” ’ ” Kutjho uSomnini uSomandla.


text:
“Nje-ke wena ndodana yomuntu, beka ubuso bakho emadodakazini wabantu bekhenu, aphorofida ngokwemicabangwawo; iye, phorofida ngokujamelana nawo.


text:
Atjele bonyana nakhu okutjhiwo nguSomnini uSomandla, ‘Maye ebafazini abathunga iinthukulo zemilingo kiwo woke amaqakala, benze neendugu ezilingana iinhloko zabantu ngokuhlukahlukana kwabo ukuze bakhunge imiphefumulo. Nizakukhunga imiphefumulo yabantu bami kobana nondle ipilwenu na?


text:
Nisilaphaze ibizo lami ebantwini bami ngekereketjhana yebhali nangeenquqwana zesikwa. Nibulala imiphefumulo engakafaneli ukufa, nibabalela ekufuze ingaphili ngokukhuluma amanga ebantwini bami abalalela amangenu.’


text:
Ngalokho nakhu okutjhiwo nguSomnini uSomandla: Qalani ngiphambene neenthukulo zemilingo enikhunga ngazo abantu eJerusalemapho ukuze baphumelele. Ngizozidabula iinthukulo zemilingo lezo emaqakalenenu, ngithukulule abantu enibakhungileko ukuze baphumelele.


text:
Neendugu zenu ngizozidabula, ngitjhaphulule abantu bami ezandleni zenu, bangasabi bongazimbi ezandleni zenu. Nje-ke nizakwazi bonyana nginguSomnini.


text:
Ngamanga nibangele abalungileko iinhlungu ehliziyweni, iye, abantu ebengingafuni bona bezwe ubuhlungu. Nikhuthaze abakhohlakeleko kobana bangaphenduki eendleleni zabo zobukhohlakali ngokusindisa ipilwabo.


text:
Ngalokho angeze nisabona imibono yekohliso namkha niphengule. Abantu bami ngizobatjhaphulula esandleni senu. Nje-ke nizakwazi bonyana nginguSomnini.”


text:
“Ndodana yomuntu, amadoda la asafake amanyalawo okubosingazimu eengqondweni zawo, iye asabeke iinkhubekiso ezibange icala labo eenhliziyweni. Alo, ngivume bonyana babuze kimi ije banje na?


text:
Nje-ke yewukhulume nawo uthi kiwo, ‘Nakhu okutjhiwo nguSomnini uSomandla: Omunye nomunye wendlu yakwa-Israyeli osafake amanyalakhe okubosingazimu engqondwenakhe nosabeke iinkhubekiso ezibange icala lakhe ehliziywenakhe bese uza kumphorofidi, mina Somnini ngizomphendula ngokwami ngobunengi bamanyalakhe.


text:
Lokho ngizakwenza ukuze ngibambe indlu yakwa-Israyeli ngehliziywayo, iye, boke labo esele bangifulathele ngebanga lamanyalabo.’


text:
“Ngalokho yewuthi endlini yakwa-Israyeli, ‘Nakhu okutjhiwo nguSomnini uSomandla: Phendukani nisuke emanyalenenu okubosingazimu. Fulathezani ubuso benu kizo zoke iinkghabhudlho zenu


text:
ngombana omunye nomunye wendlu yakwa-Israyeli namkha wakosozizwe okhonze kwa-Israyeli ongifulathelako, osafake amanyalakhe okubosingazimu engqondwenakhe nosabeke iinkhubekiso ezibange icala lakhe ehliziywenakhe, kuthi kunjalo eze kumphorofidi abuze kimi ngaye, mina Somnini ngizomphendula ngokwami.


text:
Ngizokubeka ubuso bami bujamelane nomuntu loyo, ngimenze iphawu nesiga begodu ngimjube ebantwini bami. Nje-ke nizakwazi bonyana nginguSomnini.


text:
Nakube umphorofidi uyayengeka anikele ipendulo, kungebanga lokobana mina Somnini ngimyengile umphorofidi loyo. Ngizokwelula isandla sami ngijamelane naye, ngibuye ngimbhubhise hlangana nabantu bami, u-Israyeli.


text:
Ngalokho indlu yakwa-Israyeli angeze isalahleka kimi; angeze basazisilaphaza ngazo zoke iimphambeko zabo godu. Bazakuba babantu bami nami ngibe nguZimabo.’ ” Kutjho uSomnini uSomandla.


text:
“Ndodana yomuntu, lokha inarha nayona kimi ngokungathembeki kwayo bese mina ngelule isandla sami ngokujamelana nayo, ngephule umphekgho wesikwa sayo, ngithumele indlala kiyo, ngiphelise kiyo umuntu nefuyo,


text:
ngitjho nanyana amadoda amathathu la, uNowa, uDanyela noJobho, bebaphakathi kwayo, bebazakusindisa ipilwabo kwaphela ngokulunga kwabo.” Kutjho uSomnini uSomandla.


text:
“Nakube ngenza iimbandana zommango kobana zidabule phakathi kwenarha, ziqede abantu ukuze inarha leyo isale ilibhudu, kungasadluleka kiyo ngebanga leembandanezo,


text:
nanyana amadoda amathathu lawo bekaphakathi kwayo, ngiyafunga ngokuphila kwami bekangekhe asindise amadodana namkha amadodakazi kodwana bekuzokusinda wona kwaphela; inarha yona isale ilibhudu.” Kutjho uSomnini uSomandla.


text:
“Nakube ngiletha isabula phezu kwenarha leyo ngithi ‘isabula ayidabule inarha’ bese ngiphelise kiyo umuntu nefuyo,


text:
nanyana amadoda amathathu lawo bekaphakathi kwayo, ngiyafunga ngokuphila kwami bekangekhe asindise amadodana namkha amadodakazi, kodwana bekuzokusinda wona kwaphela.


text:
“Nakube ngithumela izifo enarheni leyo, ngithululele ilaka lami phezu kwayo ngokuthulula iingazi, iye ngokuphelisa umuntu nefuyo,


text:
nanyana uNowa, uDanyela noJobho bebaphakathi kwayo, ngiyafunga ngokuphila kwami, bebangekhe basindise indodana namkha indodakazi, bebazokusindisa kwaphela ipilwabo ngokulunga kwabo.” Kutjho uSomnini uSomandla.


text:
“Ngambala nakhu okutjhiwo nguSomnini uSomandla, ‘Kuzokuba kangangani-ke nangehlisela phezu kweJerusalema iingwebo zami ezine ezibhubhisako ngasikhathi sinye, okutjho isabula, indlala, iimbandana zommango nezifo, kobana ziphelise umuntu nefuyo na?


text:
Nokho kuzakusala abasindileko edorobhenelo, amadodana namadodakazi akhutjhwe kilo. Qalani, azokuphuma eze kini eBhabheli; kuthi lokha nanilemuka iindlela nezenzo zawo, niduduzeke ngehlekelele engiyehlisele phezu kweJerusalema, iye, ngakho koke engikwehlisele phezu kwalo.


text:
Iye, azaniduduza, lokha nanilemuka iindlela nezenzo zawo. Nje-ke nizakwazi bonyana lokho engikwenzileko, angikakwenzi ngaphandle kwebanga.’ ” Kutjho uSomnini uSomandla.


text:
“Ndodana yomuntu, isigodo sesidiribe siphala njani zoke ezinye iingodo zemithi enamahlumela hlangana neminye imithi ehlathini na?


text:
Isigodo esithethwe esidiribeni kukhona okungabazwa ngaso na? Umuntu uyenza isikhonkhwani ngaso ukuze alembelelise izinto kiso na?


text:
Qala, sifakwa emlilweni kobana sivuthe. Lokha nasele sitjhe iintlobo zaso zombili saba msizi phakathi, sisesenawo umsebenzi wokuthileko na?


text:
Yelela-ke, nakube isigodweso besingekhe sasetjenziswa ukwenza okubaziweko nasisapheleleko, kangangani-ke kobana singenza okubaziweko, nasele sidliwe mlilo saba msizi na?


text:
Ngalokho, nakhu okutjhiwo nguSomnini uSomandla: Njengesigodo sesidiribe hlangana nemithi yehlathi, engisinikele bona sitjhiswe mlilo, ngokunjalo nginikele abahlali beJerusamela.


text:
Ngizobafulathela, iye, bavela emlilweni begodu umlilo uzabaqothula. Nje-ke nina bathunjwa nizakwazi bonyana nginguSomnini lokha nangijika ngijamelane nabo.


text:
uthi, ‘Nakhu okutjhiwo nguSomnini uSomandla eJerusalema: Indabuko nekaba yakho gade isenarheni yeKanana; uyihlo bekangumAmori nonyoko angumRhithi.


text:
Nakukubelethwa kwakho, mhlana uvelako, inongwakho beyingakasikwa namkha uhlanjwe ngamanzi kobana uhlanzeke namkha uhlikihlwe ngetswayi nanyana usongwe ngetjhila.


text:
Akunalihlo elakubabalelako namkha elaba nezwelo ukwenza izintwezo kuwe. Kunalokho walahlelwa ngaphandle emmangweni ngombana ngelanga owavela ngalo bewusinyenyiso.


text:
“ ‘Kwathi lokha nangidlula ngakuwe, ngakubona urarhararha eengazini zakho ngathi kuwe useengazinapho: Phila! Iye, ngathi kuwe useengazinapho: Phila!


text:
Wakhula njengesitjalo sommango. Iye, wakhula wadlondlobala ukufikela lapha uba khona mumuntu okarisako. Wathoma ukuphuhla, wamila amatjhitjhi kodwana bewusese bulanzi, iye, ubhunubhunu.


text:
“ ‘Kwathi lokha nangidlula ngakuwe godu, ngakubona, qala, bewusesigabeni sokuqoma. Nje-ke ngathabululela ingutjanami phezu kwakho kobana ngigubuzese ubuze bakho. Iye, ngakunikela isifungo, ngenza isivumelwano nawe. Ngalokho waba ngowami.’ Kutjho uSomnini uSomandla.


text:
Godu ngakwembathisa amatjhila alukiweko wemibalabala bengakufaka amapatlagwana wesikhumba esitjhukiweko. Ngakusonga ngelineni elimhlophe bengakwembesa ngetjhila elikhethekileko.


text:
Iye, bewuhlotjiswe ngegolide nesiliva. Isambatho sakho besinelineni elimhlophe netjhila elikhethekileko kanye namatjhila alukiweko wemibalabala. Wadla umdoko wekoroyi esiliweko, iliju namafutha we-oliva. Yeke waba simomondiya, bewaba njengendlovukazi.


text:
Idumo lakho lafikelela ezizweni ngebanga lobuhle bakho ngombana ijamo ebengikuthwese lona beliphelele ngenca yobuphaziphazi obukuwe.’ Kutjho uSomnini uSomandla.


text:
“ ‘Kodwana wathembela ebuhleni bakho, waba yingwadla ngebanga ledumo lakho. Wakhamba utjhemulela woke odlula ngendlela, wazineka kuye.


text:
Wathatha ezinye zezambatho zakho, wangwadlela phezu kwazo eendundumeni ezimibalabala ozenzela zona, okumhlolo ongazange khewenzeke nongasoze wenzeka.


text:
Wabuya godu wathatha nobuphaziphazi begolide nesiliva lami engakunikela khona, wazenzela iinthombe zemifanekiso yabantu, wazilotjha.


text:
Wathatha nezambatho zamatjhilakho alukiweko wemibalabala wembesa iinthombezo bewabeka namafuthami we-oliva netjhwalo lami phambi kwazo.


text:
Nokudla kwami engakupha khona bengakondla ngakho, iye, umdoko wekoroyi esiliweko, amafutha we-oliva neliju, wakubeka phambi kwazo, kobana kube mnikelo okhethekileko kizo.’ Kutjho uSomnini uSomandla.


text:
“ ‘Wabuya wathatha amadodana namadodakazakho owangibelethela wona, wenzela ngawo iinthombezo umhlabelo ngokuwatjhisa emlilweni. Kanti ubungwadla bakho bebungakeneli


text:
Phezu kwazo zoke iinkghabhudlo zakho nobungwadla bakho akhange bewukhumbule amalanga wobutjha bakho, iye, lokha usese bulanzi, ubhunubhunu, urarhararha eengazini zakho.’


text:
Mbala, kenye nenye ipambanandlela wakhe indundumakho warhubutjha khona ubuhle bakho, ukhamba utjhemulela omunye nomunye odlula ngendlela ngokwandisa ubungwadla bakho.


text:
Ungwadle namaGibhide, okubomakhelwana bakho bekanuko. Iye, wandise ubungwadla bakho kobana ungivusele ilaka.


text:
Qala-ke, ngelule isandla sami ngokujamelana nawe begodu ngiphungule isabelo sakho. Ngikunikelele eenkanukweni zabakuzondako okumadodakazi wamaFilista aneenhloni ngokuziphatha kwakho ngameswe.


text:
Godu ungwadle nama-Asiriya ngombana bewusoloko ungakadeli. Iye, ungwadlile nawo kodwana nalapho akhange waneliswe.


text:
Nje-ke wandisa ubungwadla bakho nenarha yabarhwebi, okutjho inarha yamaKasidi, nalapho akhange bewaneliswe.’


text:
“USomnini uSomandla uthi, ‘Usihlolabani sengwadla kobana ungenza zoke izintwezi! Bekuzizenzo zengwadla edazukileko


text:
lokha nawakha imibundu kenye nenye ipambanandlela, wenza khona iindunduma kiwo woke amacabazi. Nokho bewungafani nengwadla mbala ngombana unyefule ukukhokhelwa kwengwadla.


text:
Amadoda avamisa ukukhokhela iingwadla, kodwana wena uvuza zoke iinthandwa zakho ngokuzifumbathisa kobana zize kuwe mahlangothi woke ngebanga lobungwadla bakho.


text:
Wena wehlukile kabanye abafazi: Ekungwadleni kwakho amadoda akasakulandeleli, sese kunguwe okhokhelwa ukungwadlwa khisibe wona akasakhokhi ilitho. Iye, wehlukile kabanye abafazi.


text:
iye, nakhu okutjhiwo nguSomnini uSomandla: Njengombana weneke igwayana lakho nobubhunubhunu bakho bebembukile ebungwadleni bakho neenthandani zakho nawo woke amanyalakho aziinkghabhudlho nangebanga leengazi zabantwana bakho ozinikele eenthombenezo;


text:
ngalokho qala-ke, ngizokubutha zoke iinthandani zakho ozithabisakwezo, iye, zoke ebegade uzithanda nazo zoke ebegade uzizonda. Mbala, ngizozibutha mahlangothi woke bona zijamelane nawe. Ngizokwembula ubuze bakho kizo ukuze zibone boke ububhunubhunu bakho.


text:
Ngizokugweba ngeengwebo zeenhlobongikazi nezabathulula iingazi: Ngizokwehlisela phezu kwakho iingazi ezibangwa lilaka nesikhwele.


text:
Ngizokunikela ezandleni zabomakhwapheni bakho; bazokudiliza imibundu, batjhabalalise neendawo zakho eziphakamileko. Bazokuhlubulisa izambatho zakho, bathathe nobuphaziphazi bakho, bakutjhiye ubulanzi, iye, ubhunubhunu.


text:
Bazokutjhisela izindlu zakho, baphelelise isigwebo phambi kwabafazi abanengi. Ngizokuphelisa ubungwadla bakho begodu angeze usakhokhela ukungwadlwa.


text:
Nje-ke ilaka lami lizakubohlela phezu kwakho ukuze isikhwele sami sisuke kuwe. Ngizakubohla, angeze ngisasilingeka.


text:
Njengombana ungakhange ukhumbule imihla yobutjha bakho, kodwana wangivusela ilaka ngazo zoke izintwezi, ngalokho qala-ke, mina ngizokubetha ngeentonga zakho.’ Kutjho uSomnini uSomandla.<br/>“ ‘Phezu kwazo zoke iinkghabhudlho zakho, ubuye waziphatha ngameswe.


text:
Wena uyindodakazi kanyoko, owanyaza umyenakhe nabantwabakhe. Iye, ungudade wabodadwenu abanyaza abayeni babo nabantwababo. Unyoko bekamRhithi, uyihlo amAmori.


text:
Udadwenu omkhulu liSamariya ebelihlala namadodakazalo ngetlhagwini kuwe; kuthi udadwenu omncani ongesewula kuwe kube liSodoma namadodakazalo.


text:
Khonapho akhange ulandele kwaphela iindlela zabo bewenze iinkghabhudlho zabo, kodwana esikhathini esincani nje besele wonakele khulu kunabo kizo zoke iindlela zakho.


text:
Ngiyafunga ngokuphila kwami udadwenu iSodoma namadodakazalo akhange benze okwenziwe nguwe namadodakazakho.’ Kutjho uSomnini uSomandla.


text:
‘Nje-ke yelela, nanti icala lakadadwenu iSodoma: Yena namadodakazakhe bebaphakeme, bangasweli ukudla begodu bazigedlile kodwana akhange babonelele abachakileko nabadududu,


text:
ISamariya azange lenze ngitjho ingcenye yezono zakho. Wena wenze iinkghabhudlho ukwedlula lona namadodakazalo. Mbala, ngazo zoke iinkghabhudlho zakho ozenzileko, wenze abodadwenu babonakale bamsulwa.


text:
Nawe-ke kumele uthwale ihlazo lakho ngombana wenze kobana isigwebo sibe lula kibodadwenu: Ngezono zakho owenze ngazo iinkghabhudlho ukwedlula abodadwenu, bona-ke babonakala bamsulwa kunawe. Iye, nawe godu kumele ube neenhloni, uthwale ihlazo lakho ngokwenza abodadwenu babonakale bamsulwa ukukudlula.


text:
“ ‘Nokho ngizokutjhugulula ubujamo babo, iye ubujamo beSodoma namadodakazalo nebeSamariya namadodakazalo. Godu ngizakutjhugulula ubujamo bakho kanye nabo


text:
ukuze ukwazi ukuthwala ihlazo lakho bewuphoqeke ngakho koke okwenzileko, okutjho ukubakhuthaza kwakho.


text:
Abodadwenu, iSodoma namadodakazalo bazakubuyela ebujameni babo bokuthoma neSamariya namadodakazalo bazakubuyela ebujameni babo bokuthoma. Nawe-ke namadodakazakho nizakubuyela ebujameni benu bokuthoma.


text:
Lokho bekungaphambi kokwembulwa kobukhohlakali bakho. Ngendlela enjalo kusikhathi seenhlamba zamadodakazi we-Aramu nabo boke abayizombelezileko nezamadodakazi wamaFilista akuhlabekisa mahlangothi woke.


text:
“Iye, nakhu okutjhiwo nguSomnini uSomandla, ‘Ngizokwenza kuwe njengombana wenzile, ngitjho wena odele isifungo ngokwephula isivumelwano.


text:
Nokho mina ngizasikhumbula isivumelwano sami engasenza nawe emihleni yobutjha bakho begodu ngizakujamisa isivumelwano esingapheliko nawe.


text:
Nje-ke uzakukhumbula iindlela zakho bewuphoqeke lokha nawamukela abodadwenu abakhulu nabancani kuwe. Ngizokunikela bona njengamadodakazi nanyana lokho kungasi ngebanga lesivumelwano sami nawe.


text:
Ngizokwenza lokho ukuze ukhumbule bewube neenhloni begodu ungasakhulumi ngehlazo lakho lokha nangikuthethelela ngakho koke okwenzileko.’ Kutjho uSomnini uSomandla.”


text:
uthi, ‘Nakhu okutjhiwo nguSomnini uSomandla: Ikhozi elikhulu elineempiko ezikulu neentlobo ezide kanye namasiba anemibalabala, leza eLibhanoni. Laruthula isitlhori somsedari,


text:
lancothula ihloko yehlumela lesitlhori, lalithwala lakhamba nalo enarheni yerhwebo, lafese lalibeka edorobheni labarhwebi.


text:
Nje-ke lathatha elinye lamaqumbe wenarha lalihloma esimini evundisiweko; iye, lalitjala eduze namanzi amanengi njengemithi yomdubi.


text:
Lamila laba mumuthi wesidiribe, owakhula wanaba, kodwana wakhakhaba phasi ukuze amagatjawo aphakamele ekhozini nemirabhawo ihlale ngaphasi kwalo. Ngendlela leyo iqumbelo laba mumuthi wesidiribe latlhurha laveza amahlumela neengonwana.


text:
“ ‘Kodwana kwaba khona elinye ikhozi elikhulu elineempiko ezikulu neensiba ezinengi. Qala-ke, isidiribeso kusukela lapha besihlonywe khona, sanabisela imirabhaso namagatjaso ngakilo kobana lisithelelele.


text:
Isidiribeso senza lokhu nanyana besitjalwe esimini ehle emanzini amanengi ukuze sibe namagatja, besihlome iinthelo, sibe sidiribe esikarisako.’


text:
“Yewuthi, ‘Nakhu okutjhiwo nguSomnini uSomandla: Isidiribeso sizakuphumelela na? Ikhozi alizukusiphula imirabhaso belincothule neenthelo zaso ukuze ukuhluma kwamakaraso amatjha kubune na? Iye, sizakubuna kodwana akuzukudingeka ingalo enamandla namkha ibutho elikhulu ukusiruthula emirajinaso.


text:
Qala, nakube isitjalo siyatjalelelwa asizikubuna ngokupheleleko lokha nasiphephethwa mumoya otjhwabisako na? Iye, sizokutjhwabela lapha simile khona!’ ”


text:
“Yewuthi endlini ehlubukako, ‘Kghani awazi bonyana kutjho ukuthini lokhu na?’ Yewuthi kiyo, ‘Qalani, ikosi yeBhabheli yeza eJerusalema, yafese yathatha ikosi yakhona neenkhulu zakhona yabaletha endawenayo eBhabheli.


text:
Yathatha elinye lamaqumbe wesigodlo yenza nalo isivumelwano, ngokulifaka ngaphasi kwesifungo. Kodwana yathatha amakhosana wenarha yakhamba nawo


text:
Kodwana ikosi leyo yahlubuka ikosi yeBhabheli ngokuthumela abazenda eGibhide kobana liyinikele iinjomani nebutho elikhulu. Izakuphumelela na? Nitjho bona umuntu owenza izinto ezinje angasinda na? Angephula isivumelwano abuye asinde na?


text:
Ngiyafunga ngokuphila kwami, ngambala ikosi leyo izakuhlongakalela endaweni lapha kuhlala khona loyo owayibeka bona ibe yikosi ngombana inyaze isifungo sakhe beyephula isivumelwano sakhe; iye izakuhlongakalela eBhabheli.’ Kutjho uSomnini uSomandla.


text:
‘UFaro angekhe ayisekela epini ngebutho elinamandla nangehlangano ekulu, lokha abantu nabakha iinqabo eziqhube emthangaleni nombhotjhongo wepi edorobheni kobana kupheliswe amaphilo amanengi.


text:
Mbala, yanyaza isifungo yephula isivumelwano! Qalani-ke, nanyana yaqinisekisa isivumelwaneso kodwana yenza zoke izintwezo. Ngalokho angeze yasinda.


text:
Yeke nakhu okutjhiwo nguSomnini uSomandla: Ngiyafunga ngokuphila kwami ngithi isifungo sami ikosi leyo eyasinyazako nesivumelwano sami eyasephulako ngizosibiza phezu kwehlokwayo.


text:
Ngizokweneka inedami phezu kwayo, iye, izakubanjwa ngesifwini sami. Ngizoyiletha eBhabheli ngiyigwebe khonapho ngebanga lokungathembeki kwayo kimi.


text:
Woke amabuthwayo abalekako azakuwa ngesabula bese kuthi labo abaseleko bahlakazelwe emikhakheni yoke. Ngalokho nizakwazi bonyana mina Somnini ngikhulumile.’ ”


text:
Nakhu okutjhiwo nguSomnini uSomandla: “Mina ngokwami ngizokuthatha ihlumela esitlhorini esiphakamileko somsedari ngilihlome ehlabathini; iye, ngizokuncothula ihloko yehlumela lesitlhori elisathambileko, ngilitjale ngokwami entabeni ephakamileko nedlondlobeleko.


text:
Iye, ngizolitjala phezu kwentaba ephakamileko yakwa-Israyeli. Lizakuveza amagatja bese lihloma iinthelo kobana libe msedari okarisako. Ngaphasi komsedari loyo kuzakuhlala yoke imihlobohlobo yeenyoni, iye, emthunzini wamagatjawo kuhlale koke okuneempiko.


text:
Nje-ke yoke imithi yommango izakwazi bonyana mina Somnini ngenza imithi emide ikhulele phasi kuthi emifitjhani ngiyenze ikhulele phezulu. Iye, ngomisa ehlaza kuthi eyomileko ngiyenze ibe lihlaza.<br/>“Mina Somnini ngikhulumile begodu ngizokwenza lokho.”


text:
“Vane nitjho ukuthini lokha nanidzubhula isagesi ngenarha yakwa-Israyeli, nisithi,<br/>“ ‘Abobaba bagome amadiribe angakavuthwa,<br/>nje-ke amazinyo wabantwana ayatjhelela’?


text:
“Ngiyafunga ngokuphila kwami, isagesi angeze sisasetjenziswa ngini kwa-Israyeli.” Kutjho uSomnini uSomandla.


text:
“Qalani, yoke ipilo ingeyami. Ipilo kababa nepilo yomntwana ingeyami. Nje-ke umuntu owonako uzokufa.


text:
Angeze adlela eentabeni namkha aphakamisele amehlwakhe emanyaleni okubosingazimu bendlu yakwa-Israyeli. Akasilaphazi umfazi womakhelwana namkha angene emfazini osesikhathini.


text:
Akagandeleli noyedwa kodwana ubuyisela lokho akuthethe njengesibambiso; akadlelezeli kodwana upha olambileko ukudla kwakhe abuye embathise ohlubule isambatho.


text:
Nabolekisako akakhuphi inzalo namkha engeze inzalo phezu kwesibolekiso. Ubamba isandla sakhe ebukhohlakalini, wenza iingwebo ezilungileko phakathi komuntu nomuntu.


text:
Iye, ukhamba ngeemiso zami begodu ulonda imithethwami ukuze enze ukwethembeka. Onjalo ulungile, mbala uzakuphila.” Kutjho uSomnini uSomandla.


text:
“Akhesithi umuntu loyo ubeletha indodana emudlelezeli, ethulula iingazi namkha eyenza enye yezintwezo


text:
khisibe uyise azange akhe enze nakhunye kwezintwezo okutjho bona idla eentabeni, isilaphaza umfazi womakhelwana,


text:
igandelela ochakileko nodududu, iyadlelezela, ayibuyiseli isibambiso, iphakamisela amehlwayo emanyaleni okubosingazimu, yenza iinkghabhudlho;


text:
ibolekisa ngokukhupha inzalo, yengeze inzalo phezu kwesibolekiso. Nitjho bona izakuphila indodana enjalo na? Ngiyala, ayizukuphila! Yenze zoke iinkghabhudlhwezo, nje-ke ayibulawe! Iingazi zayo zizakuba phezu kwayo.


text:
“Kodwana nakube indodana leyo ibeletha indodana ebona zoke izono uyise azenzileko, izakwesaba ingenzi njengoyise:


text:
Ingadleli eentabeni namkha iphakamisele amehlwayo emanyaleni okubosingazimu bendlu yakwa-Israyeli, ingasilaphazi umfazi womakhelwana


text:
ingagandeleli muntu, ingathathi isibambiso emuntwini, ingadlelezeli, kodwana iphe olambileko ukudla kwayo, yembese ohlubule ngesambatho sayo,


text:
isuse isandla sayo ebumbini; ingathathi namkha yengeze inzalo phezu kwesibolekiso, kodwana yona iphethe imithethwami begodu ikhambe ngeemiso zami. Indodana leyo angeze yafa ngebanga lezono zakayise; kwamambala izakuphila.


text:
Kodwana nakunguyise yena, ngebanga lokobana amgandeleli, adlelezele umfowabo bewenza okungakafaneli hlangana nabantu bekhabo, yelelani-ke, uzokufa ngebanga lecala lakhe.


text:
“Nokho nithi, ‘Kubayini indodana ingathwali icala lakayise?’ Lokha indodana yenze okulungileko nokufaneleko, yalonda beyenza zoke iimiso zami, mbala izakuphila.


text:
Umuntu owonako uzakufa. Indodana angeze yathwala icala lakayise namkha uyise athwale icala lendodana. Ukulunga kolungileko kuzakuba phezu kwakhe, nobukhohlakali besikhohlakali buzakuba phezu kwaso.


text:
“Kodwana nangabe isikhohlakali siphenduka kizo zoke izono esizenzileko, silonde zoke iimiso zami, senze okulungileko nokufaneleko, mbala sizakuphila; angeze safa.


text:
Akukho nasinye seemphambeko zaso esizenzileko ezizakukhunjulelwa sona. Sele sizakuphila ngebanga lokulunga esikwenzileko.


text:
Ngiyathokoza nokuthokoza ngokufa kwesikhohlakali na? Kanti angithokoziswa kuphenduka endlelenaso ukuze siphile na?” Kutjho uSomnini uSomandla.


text:
Kodwana lokha olungileko ajika ekulungeni kwakhe enze ubukhohlakali, iye, enze ngokweenkghabhudlho zoke ezenziwa mumuntu okhohlakeleko, uzakuphila na? Awa, akukho nesisodwa sezenzo zakhe ezilungileko esizakukhunjulwa. Ngebanga lokungathembeki kwakhe nangesono asenzileko, uzakufa.


text:
“Kodwana nithi, ‘Indlela kaSomandla ayikalungi.’ Nje-ke, lalelani lapha nina ndlu yakwa-Israyeli: Indlelami ayikalungi na? Ngezenu iindlela ezingakalungi!


text:
Nakube olungileko ujika ekulungeni kwakhe enze ubukhohlakali, uzakufa ngalokho. Iye, ngebanga lobukhohlakali bakhe abenzileko, uzakufa.


text:
Godu, nakube okhohlakeleko uyaphenduka ebukhohlakalini abenzileko, enze okulungileko nokufaneleko, uzakusindisa ipilwakhe.


text:
Ngebanga lokobana abonile waphenduka kizo zoke iimphambeko azenzileko, mbala uzakuphila, angeze afa.


text:
Nokho indlu yakwa-Israyeli ithi, ‘Indlela kaSomandla ayikalungi.’ Nina ndlu yakwa-Israyeli, indlelami ayikalungi na? Ngezenu iindlela ezingakalungi!


text:
“Ngalokho ngizonigweba nina ndlu yakwa-Israyeli, omunye nomunye ngokweendlela zakhe.” Kutjho uSomnini uSomandla. “Phendukani nifulathele zoke iimphambeko zenu; nakungasinjalo icala lenu lizakuba sikhubekiso senu.


text:
Dediselani kude nani zoke iimphambeko zenu eniphambuke ngazo, nizifunyanele ihliziyo etja nommoya omutjha! Nizakufelani nina ndlu yakwa-Israyeli na?


text:
uthi:<br/>“Maye bekalibhubezikazi elingangani<br/>hlangana namabhubezi!<br/>Bekalala hlangana namabhubezana,<br/>ondle amawundlu.


text:
Wakhulisa elinye lamawundlwakhe,<br/>nje-ke laba libhubezana.<br/>Lafunda ukubamba inyamazana,<br/>larhiribidela umuntu.


text:
Izizwe zezwa ngalo,<br/>nje-ke labanjwa emgodinazo.<br/>Zalirholela ngeenkghopholo<br/>enarheni yeGibhide.


text:
“Lokha unyoko nabona bonyana uphambaniselwe,<br/>nokobana ithemba lakhe liphelile,<br/>wathatha elinye lamawundlwakhe<br/>walenza laba libhubezana.


text:
Laba libhubezana<br/>lokha nalikhambakhamba hlangana namabhubezi amanye.<br/>Lafunda ukubamba inyamazana,<br/>larhiribidela umuntu.


text:
Lakhwabitha hlangana neengodlo<br/>latlhifirija nemizana yakhona.<br/>Inarha yatjhiywa bahlali bayo<br/>ngebanga lokubhodla kwalo.


text:
Nje-ke, izizwe zalivukela,<br/>ziphuma mahlangothi woke weemfunda;<br/>zaneka inede lazo phezu kwalo,<br/>labanjwa ngaphakathi komgodazo.


text:
Zalinghamela intamo ngesimbi,<br/>zalifaka iinkghopholo epumulweni;<br/>zaliletha ekosini yeBhabheli.<br/>Zalifaka ngesikhungweni,<br/>ukuze ukubhodla kwalo kungasazwakala<br/>phezu kweentaba zakwa-Israyeli.


text:
“Unyoko bekanjengomuthi wesidiribe esidiribeni,<br/>ohlonywe lapha kunamanzi khona<br/>bewuhlome khulu, uthwele amagatja<br/>ngebanga lamanzi aneleko.


text:
Bewuneziqu eziqinileko ezaba ziintonga zababusi,<br/>isitlhori sawo besivelele<br/>hlangana namanye amagatja<br/>bewubonakala ngokuphakama kwawo<br/>nangamakarawo amanengi.


text:
Kodwana umuthi lowo wasitjhulwa ngelaka,<br/>wafuthelwa phasi ehlabathini.<br/>Ummoya wepumalanga wawutjhwabisa<br/>besele utlhutlhurwe iinthelo zawo;<br/>amagatjawo aqinileko abuna, aqothulwa mlilo.


text:
Kwaphuma umlilo esiqwini samahlumelawo,<br/>waqothula iinthelo zakhona,<br/>ukuze kungasasali nasinye isiqu esiqinileko,<br/>esilungele ukuba yintonga yombusi.<br/>“Lesi sililo begodu sasetjenzwa njengesililo.”


text:
Kwathi ngomnyaka wekhomba, enyangeni yesihlanu ngelanga letjhumi, kweza abaphathi abathileko bakwa-Israyeli kobana bazokubuza kuSomnini, nje-ke bafese bahlala phambi kwami.


text:
“Ndodana yomuntu, khuluma ebaphathini bakwa-Israyeli uthi kibo, ‘Nakhu okutjhiwo nguSomnini uSomandla: Nize kobana nizokubuza kimi na? Ngiyafunga ngokuphila kwami, angeze ngabuzwa ngini!’ Kutjho uSomnini uSomandla.


text:
Uthi kibo, ‘Nakhu okutjhiwo nguSomnini uSomandla: Mhlana ngikhetha u-Israyeli, ngafunga esizukulwaneni sendlu kaJakopo, iye, ngazazisa kibo enarheni yeGibhide ngathi nginguSomnini uZimenu.


text:
Iye, mhlokho ngafunga kibo bonyana ngizabakhupha enarheni yeGibhide ngibase enarheni engabafunela yona, inarha egeleza ibisi neliju, ekuyinarha ehle kunazo zoke.


text:
Ngabuye ngathi kibo: Omunye nomunye wenu akalahle izinto ezinyenyisako eninamatheze amehlwenu kizo begodu ningazisilaphazi ngamanyala okubosingazimu beGibhide ngombana mina Somnini nginguZimenu.


text:
Kodwana bangihlubuka, akhange bafune ukungilalela. Omunye nomunye wabo akhange alahle iinyenyiso anamatheze amehlwakhe kizo, namkha afulathele amanyala weGibhide.<br/>“ ‘Nje-ke ngazitjela bona ngizokuthululela itukuthelwami phezu kwabo; iye, ngivuthele ilaka lami kibo enarheni yeGibhide.


text:
Kodwana ngaqunta ukwenza okuthileko ngenca yebizo lami ukuze lingasilaphazwa emehlweni wezizwe ebebahlala phakathi kwazo: Ngizabakhupha eGibhide kobana ngizazise kibo phambi kwezizwe.


text:
Ngaphezu kwalokho ngabanikela namaSabatha wami kobana abe liphawu phakathi kwabo nami ukuze bazi bonyana mina Somnini ngiyabacwengisa.


text:
Kodwana indlu yakwa-Israyeli yangihlubuka erhalawumbeni. Akhange bakhambe ngeemiso zami, badela imithethwami, ekufuze abantu bayigcine, baphile ngayo. AmaSabatha wami wona bawasilaphaza kokuwasilaphaza.<br/>“ ‘Nje-ke ngazitjela bona ngizokuthululela itukuthelwami phezu kwabo ukuze ngibaphelise erhalawumbeni.


text:
Kodwana ngaqunta ukwenza okuthileko ngenca yebizo lami ukuze lingasilaphazwa emehlweni wezizwe engabakhupha zibaqalile.


text:
Iye, ngafunga kibo erhalawumbeni bonyana angeze ngisabangenisa enarheni engabapha yona, inarha egeleza ibisi neliju, ekuyinarha ehle kunazo zoke.


text:
Ngakwenza lokho ngebanga lokobana badele imithethwami begodu akhange bakhambe eemisweni zami, babuya basilaphaza namaSabatha wami nokobana ihliziywabo beyidlhemadlhema ngemva kwamanyala okubosingazimu babo.


text:
“Kodwana ngathi ebantwaneni babo erhalawumbeni, ‘Ningakhambi ngeemiso zaboyihlo, ningalondi imithethwabo begodu ningazisilaphazi ngamanyala okubosingazimu babo.


text:
Cwengisani amaSabatha wami ukuze abe liphawu phakathi kwami nani, kobana nazi bonyana mina Somnini nginguZimenu.


text:
Kodwana abantwababo bangihlubuka! Akhange bakhambe ngeemiso zami begodu azange balonde bebenze imithethwami, imithetho okumele abantu bayigcine baphile ngayo. Babuya basilaphaza namaSabatha wami.<br/>“ ‘Nje-ke ngazitjela bona ngizokuthululela itukuthelwami phezu kwabo; iye, ngivuthele ilaka lami kibo erhalawumbeni.


text:
Kodwana ngazibamba, ngenza lokho ngebanga lebizo lami ukuze lingasilaphazwa emehlweni wezizwe, engabakhupha zibaqalile.


text:
nakube abagcini imithethwami, badele iimiso zami bebasilaphaze namaSabatha wami begodu baqalise amehlwabo emanyaleni okubosingazimu baboyisemkhulu.


text:
Ngizabasilaphaza ngezipho zabo, iye, ngokutjhisa amazibulwabo woke emlilweni. Ngizakwenza lokho kobana bakhene bebazi bonyana mina nginguSomnini.’


text:
“Ngalokho, ndodana yomuntu, khuluma endlini yakwa-Israyeli uthi kiyo, ‘Nakhu okutjhiwo nguSomnini uSomandla: Khonapho aboyihlo bangihlambalaza ngokungathembeki ngezenzo zabo.


text:
Lokha nangibangenisa enarheni engafunga kobana ngibanikele yona, bakhamba bafuna zoke iindunduma nemithi enamakari benza lapho imihlatjelwabo. Iye, baletha lapho iminikelwabo eyangithukuthelisako; khonapho babeka amatjhwalo wabo bebathulula neminikelwabo yokuselwako.


text:
Ngababuza bona iyini indunduma leyo kobana bangabeze baye kiyo.’ (Ngalokho indawo leyo ibizwa bonyana yindunduma bekube namhlanjesi).


text:
“Ngalokho yithi endlini ka-Israyeli, ‘Nakhu okutjhiwo nguSomnini uSomandla: Kutjho bona nani nizazisilaphaza njengaboyihlomkhulu ngokudlhemadlhema ngemva kweenyenyiso zabo na?


text:
Iye, lokha naninikela izipho zenu ngokutjhisa abantwabenu emlilweni, nizisilaphaza ngamanyalenu okubosingazimu bekube namhlanje. Nitjho bona ngizakubuzwa ngini, nina ndlu yakwa-Israyeli na? Ngiyafunga ngokuphila kwami, angeze ngabuzwa ngini!’ Kutjho uSomnini uSomandla.


text:
“ ‘Lokho okusemikhumbulweni yenu akusoze kwenzeka, okutjho umcabango wokuthi, nifuna ukufana nezizwe, nibe njengabantu bamaphasi, nilotjhe isigodo nelitje.


text:
Ngiyafunga ngokuphila kwami, ngesandla esinamandla, ngesiphanga nangelaka lami elithululiweko, ngizokubusa phezu kwenu.’ Kutjho uSomnini uSomandla.


text:
‘Iye, ngesandla esinamandla, ngesiphanga nangelaka lami elithululiweko ngizonikhupha hlangana nabantu, nginibuthe eenarheni enihlakazekele kizo.


text:
Njengombana ngagwebana naboyihlomkhulu erhalawumbeni lenarha yeGibhide, ngokunjalo ngizogwebana nani.’ Kutjho uSomnini uSomandla.


text:
Ngizokuhlunga phakathi kwenu amahlubuka nalabo abaphambeka kimi. Ngizobakhupha enarheni abathunjwe kiyo, kodwana angekhe bangena enarheni yakwa-Israyeli. Nje-ke nizakwazi bonyana nginguSomnini.


text:
“ ‘Nakungini nina ndlu yakwa-Israyeli, nakhu okutjhiwo nguSomnini uSomandla: Omunye nomunye wenu akakhambe ayokulotjha amanyala okubosingazimu bakhe nakube ngitjho nemva kwalokhu anifuni ukungilalela. Kodwana ibizo lami elicwengileko angekhe nisalisilaphaza ngezipho nangamanyalenu


text:
ngombana phezu kwentaba yami ecwengileko, iye, phezu kwentaba ephakamileko yakwa-Israyeli lapho yoke indlu yakwa-Israyeli, izangilotjha ndawonye.’ Kutjho uSomnini uSomandla. ‘Lapho-ke ngizabamukela begodu khonapho ngizakufuna iminikelo yenu, izipho zenu ezisibiko nayo yoke iminikelwenu ecwengileko.


text:
Njengomnikelo owamukelekako kuSomnini, ngizanamukela lokha nanginikhupha hlangana nabantu nalokha nanginibuthelela eenarheni lapha nihlakazekele khona begodu ngizazibonakalisa ngicwengile phambi kwezizwe ngani.


text:
Ngalokho nizakwazi bonyana nginguSomnini, lokha nanginingenisa enarheni yakwa-Israyeli, inarha engafunga bonyana ngizayinikela aboyihlomkhulu.


text:
Lapho-ke nizakukhumbula iindlela nazo zoke izenzo zenu enazisilaphaza ngazo; nizinyenye ngobumbi boke enibenzileko


text:
begodu nizakwazi bonyana nginguSomnini lokha nangisebenza ngani ngebanga lebizo lami, ingasi ngokweendlela zenu ezimbi namkha ngokwezenzo zenu ezonakeleko, nina ndlu yakwa-Israyeli.’ Kutjho uSomnini uSomandla.”


text:
“Ndodana yomuntu, qalisa ubuso bakho ngesewula, utjhumayele ngokujamelana nenarha engesewula bewuphorofide ngokuqalana nenarha enehlathi ngesewula.


text:
Yewuthi ehlathini langesewula, ‘Lalela ilizwi lakaSomnini, iye, nakhu okutjhiwo nguSomnini uSomandla: Qala, sele ngizokuthungelela umlilo kuwe. Wona uzokuqothula yoke imithi ehlaza kuwe kanye neyomileko. Amalangabi abhebhedlhako angeze acimeka; boke ubuso kusukela esewula ukuya etlhagwini buzakurhabulwa ngiwo.


text:
Nje-ke ngathi: “Awu, Somnini Somandla, abantu bathi kimi, ‘Umuntu lo uhlala asakhuluma imifanekiso kwaphela!’ ”


text:
“Ndodana yomuntu, qalisa ubuso bakho ngeJeruselema utjhumayele ngeendawo ezicwengileko. Phorofida ngenarha yakwa-Israyeli,


text:
uthi kiyo, ‘Nakhu okutjhiwo nguSomnini: Qala, ngijamelene nawe, ngizokurhwatjha isabulami esilandeni sayo, ngirhayile kuwe abalungileko nabakhohlakeleko.


text:
Njengombana ngizokususa kini abalungileko nabakhohlakeleko, ngalokho isabulami izakurhwatjhwa esilandeni sayo ngokujamelana nabantu boke ukusuka esewula ukuya etlhagwini.


text:
Abantu boke bazakwazi bonyana mina Somnini ngirhwatjhe isabulami esilandeni sayo begodu angeze isabuyela emuva.’


text:
Ngalokho bubula wena ndodana yomuntu, bubula phambi kwabo ngesililo esimunyu njengomuntu otshinyeke idini.


text:
Kuzakuthi lokha bathi kuwe, ‘Kubayini ububula?’ uzakuthi, ‘Kungebanga lombiko. Iye, lokha nawuzako, zoke iinhliziyo zizakudana, izandla zoke zizakuba buthakathaka, woke ummoya utsirimezeke namadolo woke angenwe mamanzi. Yelelani, kuyeza lokho begodu kuzakuzaliseka.’ Kutjho uSomnini uSomandla.”


text:
“Ndodana yomuntu, phorofida bona nakhu okutjhiwo nguSomandla,<br/>“iye, yewuthi, ‘Isabula, isabula, iloliwe<br/>begodu ilolongiwe.


text:
Ilolelwe ukubulala,<br/>ilolongiwe kobana ibenye njengombani!<br/>Nina nithatjiswa yikulumo ethi:<br/>Intonga yendodanami!<br/>Kodwana isabula inyaza yoke imihlobo yesigodo.


text:
Nje-ke, isabula yakhutjhwa<br/>kobana ilolongwe ukuze iphatheke;<br/>iye, iloliwe beyalolongwa<br/>kobana inikelwe esandleni sombulali.’


text:
“Rhahlawula, ulile ndodana yomuntu,<br/>ngombana isabula ijamelene nabantu bami;<br/>iye, ijamelene nawo woke amakhosana wakwa-Israyeli.<br/>Anikelelwa esabuleni kanye nabantu bami;<br/>ngalokho thwala imikhono ehloko.


text:
“Abantu bathi,<br/>“ ‘Kodwana kukhona ilitje elizizinyiweko!<br/>Alo, kwenzekani nakube isabula<br/>inyaza intonga na?’<br/>USomnini uSomandla uthi,<br/>‘Ilitje elizizinyiweko angeze laba khona!’


text:
Ngalokho ndodana yomuntu, phorofida!<br/>Wahla izandla<br/>ukuze isabula yehle kathathu.<br/>Kuyisabula yalabo ekufuze babulawe,<br/>isabula yokubulala ikulwazo.<br/>Iye, okwabo yisabula engenelelako


text:
ukuze iinhliziyo ziphele amandla<br/>nabanengi bakhutjhwe.<br/>Kiwo woke amasangwabo<br/>ngibeke isabula ebulalako.<br/>Maye, kuyisabula ebenyezela njengombani,<br/>ilolongelwe ukubulala.


text:
“Wena ndodana yomuntu, thala iindlela ezimbili zokuza kwesabula yekosi yeBhabheli. Zombili iindlelezo kufuze zisuke enarheni yinye. Godu jamisa isibekiso, iye, sijamise ekuthomeni kwenye nenye indlela eya ngedorobheni:


text:
Thala indlela yesabula eya eRabha lama-Amoni, enye iye kwaJuda ngeJerusalema elizombelezwe ngomthangala.


text:
Mbala, ikosi yeBhabheli yajama ekwahlukaneni kweendlela, iye, ekuthomeni kweendlela ezimbili kobana iphengule: Iphosa imisubela, ibuze indlela emihlalandlinini, ilawule nangokuhlola isibindi somhlabelo.


text:
Ngesidleni sayo bekunefumbe yeJerusalema yokubeka imigqala yokwephula umthangala, ukuvula imilomo ngomkhosi nokuphakamisa ilizwi ngokurhuwelela; iye, kunefumbe yokubeka imigqala yokwephula umthangala ukujamelana namasango, ukwakha iinqabo eziqhube emthangaleni nokwakha umbhotjhongo wepi.


text:
Ebantwini beJerusalema kuzakubonakala njengokuthukula okumamanga; kodwana ngoba bafunge ngesifungo, uNebukadinetsari uzakukhumbula icala labo ukuze bathunjwe.


text:
“Ngalokho nakhu okutjhiwo nguSomnini uSomandla, ‘Njengombana nenze bonyana icala lenu lazeke ngokuhlubuka kwenu okusemtarini, nembula izono zenu ngazo zoke izenzo zenu; iye ngombana nenze kwazeka lokho, nizakuthunjwa.


text:
Nje-ke wena kosana esilapheleko nekhohlakeleko yakwa-Israyeli, ilanga lakho sele lifikile, iye, isikhathi sesibetho samaphelelo.


text:
Nakhu okutjhiwo nguSomnini uSomandla: Yethula ingwani, ususe nesihlohlo; izinto engeze zisaba sebujameni egade zikibo. Phakamisa okuphasi bese wehlisa okuphakamileko.


text:
Iqubi leququ! Iqubi leququ! Iye, ngizokwenza idorobheli iqubi leququ! Lokho angeze kwenzeka kungakafiki onelungelo; yena-ke ngizamnikela lona.’ ”


text:
“Nje-ke wena ndodana yomuntu, phorofida uthi, ‘Nakhu okutjhiwo nguSomnini uSomandla mayelana nama-Amoni nesiphoqo sawo:<br/>“ ‘Isabula, isabula irhwatjhiwe kobana ibhubhise,<br/>ilolongelwe kobana ibambelele<br/>beyibenyezele njengombani.


text:
Nanyana kunombono wamanga ngawe sabula,<br/>iye, nokuthukula kwekohliso ngawe,<br/>uzakubekwa eentanyeni zeenkhohlakali ezisilapheleko;<br/>ilanga lazo sele lifikile,<br/>iye, isikhathi sesibetho samaphelelo.


text:
Buyisela isabula ngesilandeni sayo.<br/>Wena siphanda sesabula,<br/>ngizokugwebela lapha wadalwa khona<br/>enarheni owadabuka kiyo.


text:
Ngizokuthululela ilaka lami phezu kwakho,<br/>iye, ngivuthele phezu kwakho umlilo wobukhali bami.<br/>Ngizokunikela ezandleni zeendlova<br/>okubabantu abanelwazi ekubhubhiseni.


text:
Uzakuba kukudla komlilo,<br/>iingazi zakho zizakuphalakela enarheni,<br/>angekhe ubuye ukhunjulwe;<br/>ngombana mina Somnini ngikhulumile.’ ”


text:
“Wena ndodana yomuntu uzakugweba na? Ingabe uzakugweba idorobho leengazi? Nje-ke memezela kilo zoke iinkghabhudlho zalo,


text:
uthi, ‘Nakhu okutjhiwo nguSomnini uSomandla edorobheni elithulula iingazi ngaphakathi kwalo ukuze isikhathi salo sifike, lenze amanyala okubosingazimu kobana lizisilaphaze:


text:
Ngeengazi ozithululileko, sewunecala begodu ngamanyala owenzileko wasilaphazeka. Nje-ke utjhideze amangakho wokubhujiswa, iye, sewufike esikhathini sokuphela kwamalangakho. Ngalokho ngikwenze ihlamba ezizweni nesiphoqo kiwo woke amazwe.


text:
“ ‘Qala-ke, enye nenye ikosana yakwa-Israyeli ekuwe, iphumele ukuthulula iingazi ngendlela engakghona ngayo.


text:
Abobaba nabomma bayanyazwa ngaphakathi kwakho. Isikhonzi naso siyagandelelwa ngaphakathi kwakho. Iintandani nabahlolokazi baphathwa ngobudlova ngaphakathi kwakho.


text:
Ngaphakathi kwakho kuneenrhwirirhwiri ezithulula iingazi; kunabadlela phezu kweentaba, kanye nabaziphatha ngameswe.


text:
Ngaphakathi kwakho abantu bembula ubuze baboyise; iye, ngaphakathi kwakho bahlukumeza besifazana abangakabi ukuhlwenga eenkhathini zabo.


text:
Umuntu wenza ubuhlola nomfazi wenye indoda; kuthi omunye aziphathe ngameswe nomalukazanakhe bese omunye ahlukumeze udadwabo oyindodakazi kayise ngaphakathi kwakho.


text:
Ngaphakathi kwakho abantu bamukela ukufunjathiswa ukuze bathulule iingazi. Wena uzithathele inzuzo nenzalo bese uzenzela umvuzo ngokugandelela abantu bekhenu. Kodwana mina ungikhohliwe.’ ” Kutjho uSomnini uSomandla.


text:
“ ‘Nje-ke qala, ngizokuthintitha izandla ngomvuzo wokungathembeki owenzileko neengazi oziphalaze ngaphakathi kwakho.


text:
Uzakuba nesibindi, izandla zakho beziqine emalangeni lokha nangibambana nawe ngawo na? Mina Somnini ngikhulumile begodu ngizokwenza lokho.


text:
Ngizokuhlakazela hlangana nezizwe bengikusabalalisele emazweni, ngiqothule nokusilaphala kwakho ngaphakathi kwakho.


text:
Uzozirhubutjha ngokwakho emehlweni wezizwe. Nje-ke wena Jerusalema uzakwazi bonyana nginguSomnini.’ ”


text:
“Ndodana yomuntu, indlu yakwa-Israyeli sele imanyela kimi. Koke, ngitjho ikoporo, isinjana, isimbi nomthofi sekuphenduke amanyela anombala wesiliva ekehleni yomlilo.


text:
Ngalokho nakhu okutjhiwo nguSomnini uSomandla, ‘Njengombana noke seniphenduke amanyela nje, qalani-ke, ngizonibuthelela ngaphakathi kweJerusalema.


text:
Njengomuntu nabuthelelela ekehleni yomlilo isiliva namkha ikoporo, isimbi, umthofi nesinjana ukuze akuvuthelele emlilweni kobana kuncithike; ngendlela enjalo ngizonibuthelela nani ngelaka lami nangetukuthelwami nginiliselele ngaphakathi kwedorobho kobana nginincithikise.


text:
Iye, njengombana isiliva lincithika ekehleni, ngendlela enjalo nani nizakuncithika phakathi kwalo. Nje-ke nizakwazi bonyana mina Somnini ngithululele ilaka lami phezu kwenu.’ ”


text:
“Ndodana yomuntu, yewuthi kiyo inarha, ‘Uyinarha engakahlambuluki nenelwe lizulu ngelanga lokunikelelwa!’


text:
Kunobukhwebetjhana hlangana namakhosana enarheni leyo: Afana namabhubezi abhodlako nadabula inyamazana. Wona-ke sele arhiribidele iimpilo zabantu; athethe umnotho nezinto ezimagugu. Iye, amakhosana lawo abange abahlolokazi abanengi ngaphakathi kwayo.


text:
Abaphristi bayo bayawona umthethwami begodu basilaphaza ipahlami ecwengileko. Akhange benze umahluko phakathi kokucwengileko nokujayelekileko begodu akhange bafundise umehluko phakathi kokuhlanzekileko nokusilapheleko, badelele namaSabatha wami ukuze ngirhubutjhwe phakathi kwabo.


text:
Iinkhulu enarheni zinjengeempisi ezidabula inyamazana; zithulula iingazi bezibhubhise ukuze zizifunyanele inzuzo embi.


text:
Abaphorofidi enarheni leyo basitha iinkhulu ngokubona imibono engekho bebathukule ngamanga bathi, ‘Nakhu okutjhiwo nguSomnini uSomandla’, khisibe uSomnini akhange akhulume.


text:
Abantu benarha bazileme ngokugandelela nangokudlelezela. Bagandelele abachakileko nabadududu begodu baphatha kumbi iinkhonzi ngokungemthetho.


text:
Nje-ke ngafuna phakathi kwabo boke umuntu obekangakha umthangala abe ajame esikhaleni phakathi kwami nenarha ukuze ngingayibhubhisi. Kodwana akhange ngifunyane muntu.


text:
Ngalokho ngehlisela amanikelela phezu kwabo; ngibaqothule ngomlilo welaka lami; ngibabethe ngeentonga zabo.” Kutjho uSomnini uSomandla.


text:
Wona gade angwadla eGibhide; iye, angwadla ebutjheni bawo. Lapho amabelawo apotozwa nobutlawu beengono zawo zancinzwancinzwa.


text:
U-Ohola bekulibizo lendodakazi ekulu, udadwabo omlamako kungu-Oholiba. Bona-ke baba ngebami begodu babeletha amadodana namadodakazi. Amabizwabo atjho lokhu: u-Ohola yiSamariya, u-Oholiba yiJerusalema.


text:
embethe okulihlaza komkayi. Gade ababusi neenkhulu, iye, woke kumasokana aqalekako nabakhweli beenjomani.


text:
Watjhemeleza ubungwadla bakhe kibo, iye, kiwo woke amadoda akhethekileko we-Asiriya. Wazisilaphaza ngazo zoke iinkanuko anazo, iye, ngawo woke amanyala okubosingazimu.


text:
Akhange alise ubungwadla bakhe agade asoloko abenza eGibhide lapha amasokana bekalala naye khona ebutjheni bakhe, ancinzancinza ubutlawu beengono zakhe, athululela ubungwadla bawo phezu kwakhe.


text:
Wona-ke abhenulula ubuze bakhe, athatha amadodana namadodakazakhe, yena ambulala ngesabula. Waba sisiga hlangana nabafazi lokha ama-Asiriya ehlisela iingwebo phezu kwakhe.


text:
“Udadwabo u-Oholiba wakubona lokho, kodwana wadazuka khulu kunaye ekukhanukeni kwakhe nebungwadleni bakhe obugade budlulele bunebukadadwabo u-Ohola.


text:
Naye wakhanuka ama-Asiriya, ababusi neenkhulu okumadoda akwazi ukulwa begodu embatha kuhle, abakhweli beenjomani. Boke labo kumasokana aqalekako.


text:
Kodwana u-Oholiba wathuwelela nobungwadla bakhe. Gade abona imifanekiso yamadoda athalwe ebodeni, iye, iinthombe zamaKasidi ezithalwe ngokubomvu,


text:
zithekeleze amabhande emadininazo, zikhephuzela ngeengwani eenhloko zazo; zoke zibonakala njengeenduna zepi okusithombe sabantu beBhabheli indabukwawo kungeyenarha yamaKasidi.


text:
Lokha nabona imifanekiso yamadoda lawo, wawakhanuka bewathumela iinthunywa kiwo enarheni yamaKasidi.


text:
Abantu beBhabheli beza kuye bangena naye emabhayini, bamsilaphaza ngobungwadla babo. Emva kobana bamsilaphazile, wabafulathela ngokukghabhudlheka.


text:
Kwathi lokha ubungwadla bakhe bambuka emtarini, iye, lokha ububhunubhunu bakhe nabambukako, ngamfulathela ngokukghabhudlheka kanjengombana ngafulathela udadwabo ngokukghabhudlheka.


text:
Nanyana kunjalo wathuwelela nobungwadla bakhe, akhumbula imihla yobutjha bakhe yalokha nangwadla enarheni yeGibhide,


text:
lapha akhanuka khona abomakhwapheni bakhe, abanemithondo efana neyabodumbana ekhihliza njengeyeenjomani.


text:
Ngalokho wahlulukela ukuziphatha ngameswe kobutjha bakho, lokha amaGibhide ancinzancinza ubutlawu beengono zakho ngenca yokuphuhla kwamabelakho.”


text:
Yeke wena Oholiba, nakhu okutjhiwo nguSomnini uSomandla: “Qala, sele ngizokuvuza iinthandani zakho kobana zijamelane nawe, iye, lezo owazifulathela ngokukghabhudlheka; ngizozibuyisa mahlangothi woke kobana zijamelane nawe:


text:
AmaBhabheli namaKasidi woke, iPekhodi, iTjhowa neKhowa akanye nama-Asiriya woke. Ngizokubuyisa amasokana aqalekako, ababusi neenkhulu zoke, iinduna nabosaziwako, iye, boke abakhwele iinjomani.


text:
Boke labo bazakufikela, bavela etlhagwini ngeenkarana zepi nangeenkoloyana zokuthutha kanye newoma labantu. Bazakuvimbezela mahlangothi woke bahlome ngeenhlangu, ngamakhande nangeenkupuru. Ngizakubeka amandla wokugweba kibo bese bona bakugweba ngeengwebo zabo.


text:
Ngizakunqombisa isikhwele sami kuwe ukuze bakuphathe ngobudlova. Bazakuqunta ipumulo neendlebe zakho kuthi abaseleko bakho babulawe ngesabula. Bazakuthumba amadodana namadodakazakho, nalokho okuseleko kwakho kudliwe mlilo.


text:
Ngendlela leyo ngizakuphelisa ukuziphatha ngameswe kwakho nobungwadla bakho owabuya nabo eGibhide ukuze ungasaphakamiseli amehlwakho kibo namkha ukhumbule iGibhide godu.”


text:
Mbala, nakhu okutjhiwo nguSomnini uSomandla: “Qala, sele ngizokunikela ezandleni zalabo obazondako, iye, ezandleni zalabo owabafulathela ngokukghabhudlheka.


text:
Bona bazakuphatha ngezondo, bathathe zoke iinthukuthuku zomsebenzakho, bakutjhiye ubulanzi, iye, ubhunubhunu ukuze ubungwadla bakho nawuzinekileko bube semtarini. Ukuziphatha kwakho ngameswe nobungwadla bakho


text:
ngikho okukwenze waba nje; iye, ubungwadla bakho ngokudlhemadlhema ngemva kwezizwe nokuzisilaphaza ngamanyalazo okubosingazimu.


text:
Nakhu okutjhiwo nguSomnini uSomandla:<br/>“Uzakusela ikapho kadadwenu<br/>etjhingileko nebanzi;<br/>uzakuhlekwa bewuphoqwe<br/>ngombana imumethe okunengi.


text:
Uzakugcwala ukudakwa nesizi<br/>ngombana ikapho kadadwenu iSamariya<br/>yikapho yomonakalo nethusako.


text:
Uzayisela, uyiminyelele bewuyikhothelele,<br/>ngeenquqwana zekapho utlerule amabelakho.<br/>“Ngambala, mina ngikhulumile.” Kutjho uSomnini uSomandla.


text:
Nje-ke, nakhu okutjhiwo nguSomnini uSomandla: “Njengombana ungikhohliwe bewangifulathela, wena uzakuthwala umphumela wokuzipatha kwakho ngameswe newobungwadla bakho.”


text:
USomnini wathi kimi: “Ndodana yomuntu, u-Ohola no-Oholiba uzabagweba na? Yeke, memezela kibo iinkghabhudlho zabo


text:
okutjho bonyana bahlobongile neengazi zisezandleni zabo. Ngamanyala okubosingazimu babo bahlobongile begodu badabulisa emlilweni abantwana abangibelethela bona, babenza ukudla kwabosingazimu babo.


text:
Lokha nabenza umhlabelo ngabantwababo emanyaleni okubosingazimu babo, khona mhlokho bangena endawenami ecwengileko bayisilaphaza. Iye, ngilokho abakwenze ngethempelini lami.


text:
Baze bathumela ngitjho nesithunywa kobana kubizwe amadoda asuka kude. Lokha isithunywa nasithunywako, qalani, eza amadoda lawo, iye, lawo owahlamba ngenca yawo wabe wazitjhatjha amehlo bewazihlobisa ngobuphaziphazi.


text:
Wahlala phezu kwesihlalo esimtofotofo, kubekwe itafula phambi kwaso egade ubeke itjhwalo namafuthami we-oliva,


text:
godu bekunetjhada lesiqubuthu sabantu ebebazigedlile ngedorobheni.<br/>“Ukwengeza emadodeni ebegade ahlangana nesiqubuthu sabantu lawo, kwalethwa amaSeba athethwe erhalawumbeni. Wona afaka iinkhono emikhonweni neenhlohlo ezihle eenhloko zabafazi ababilaba.


text:
Nje-ke ngathi, ‘Ikanuko yokuhlobonga isesekhona erathenelo! Manje azokungwadla nalo, nalo lingwadle nawo.


text:
Mbala, angena kilo njengalokho amadoda angena engwadleni. Ngendlela enjalo, angena ku-Ohola no-Oholiba okubafazi abaziphatha ngameswe.


text:
Kodwana amadoda aqotho wona azabagweba ngesimiso somthetho wokuhlobonga nangesomthetho wokuphalaza iingazi ngombana baziinhlobongi begodu izandla zabo zineengazi.’


text:
“Yeke, nakhu okutjhiwo nguSomnini uSomandla: ‘Butha ihlangano ejamelene nabo, benze babe sisiga sokwesatjwa nepango.


text:
Nje-ke ihlangano izabakhanda ngamatje beyibaqobe ngeensabula zayo. Izakubulala amadodana namadodakazabo beyitjhise izindlu zabo.


text:
“ ‘Ngizakuthanyela ukuziphatha ngameswe enarheni ukuze boke besifazi bakwazi ukuyaleka bangasangwadli njengombana nenzile.


text:
Ihlangano izanibetha ngeswazi elifanele ukuziphatha kwenu ngameswe begodu nizakuthwala isibetho sesono samanyalenu okubosingazimu. Ngalokho nizakwazi bonyana nginguSomnini uSomandla.’ ”


text:
Emnyakeni wethoba, lokha inyanga yetjhumi inamalanga alitjhumi, ilizwi lakaSomnini lafika kimi lathi:


text:
“Ndodana yomuntu, tlola phasi ibizo lelangeli, iye, lona leli. Ikosi yeBhabheli ivimbezele iJerusalema ngalo lona ilangeli.


text:
Khuluma umfanekiso endlini ehlubukako uthi, ‘Nakhu okutjhiwo nguSomnini uSomandla:<br/>“ ‘Beka imbiza eziko,<br/>iye, ibeke bewuyithele amanzi.


text:
Faka ngaphakathi kwayo izitho zenyama,<br/>iye, zoke izitho ezihle okutjho umlenze nomkhono<br/>bewuyizalise ngamathambo amahle,


text:
kube yinyama ekhethekileko yomhlambi.<br/>Baselela imbiza leyo ngeenkuni;<br/>ayikghabakghabe kuhle,<br/>kuphekwe namathambo kiyo.’


text:
“Ngalokho nakhu okutjhiwo nguSomnini uSomandla,<br/>“ ‘Maye kilo idorobho leengazi!<br/>Liyimbiza enecwecwe<br/>necwecwe layo lisakghamathele kiyo!<br/>Khupha kiyo isiqa sinye ngasinye:<br/>Ifumbe angeze yaphoswa mayelana nedorobho


text:
ngombana iingazi zalo zingaphakathi kwalo.<br/>Lizithulule phezu kwedwala lakodwala;<br/>akhange lizithululele ehlabathini<br/>kobana zisibekelwe lithuli lehlabathi.


text:
Ukuze ngivuke ngelaka bengizibuyiselele,<br/>ngaliselela iingazi elizithululileko<br/>phezu kwedwala lakodwala<br/>lapha zingeze zasibekelwa khona.’ ”


text:
“Yeke, nakhu okutjhiwo nguSomnini uSomandla,<br/>“ ‘Maye kilo idorobho leengazi!<br/>Ngithi nami ngizokukghubelela iinkuni.


text:
Nasele iinkuni zimkghubo, tika umlilo.<br/>Nasele inyama ivuthiwe, thulula umhluzi<br/>bewulise amathambo akghakghathe.


text:
Lisa imbiza enganamanzi<br/>emalahleni avuthako beyitjhise,<br/>nekoporwayo itjhe,<br/>ukuze amanyela wayo ancithike<br/>necwecwe layo liqothuke.


text:
Idorobheli liyakhathaza:<br/>Icwecwe lalo elikghamatheleko alisuki,<br/>nje-ke icwecwelo alitjhiswe ngomlilo.


text:
“ ‘Njengombana ukusilaphala kwakho Jerusalema bekungekwameswe, ngalokho kufuze ngikuhlwengise. Kodwana ukusilaphala kwakho azange kuhlwengiswe. Angeze usahlwenga godu kufikela lapha ngizanelisa khona ngelaka lami phezu kwakho.


text:
Mina Somnini ngikhulumile. Kuyeza lokho, iye, ngizokwenza. Angeze ngakulisa, angeze ngakubabalela bengirhawuke. Bakugwebe ngokweendlela nezenzo zakho.’ ” Kutjho uSomnini uSomandla.


text:
“Ndodana yomuntu, qala, sele ngizokususa kuwe igugu lamehlwakho ngesidumo. Nanyana kunjalo, angeze uzile, ukhihle isililo namkha ugeleze iinyembezi.


text:
Quma sidu. Ungamzileli ohlongakeleko: Bopha umbhode wakho ehloko, ufake amapatlagwanakho eenyaweni. Ungasithi isibhena sakho sangehla begodu ungadli ukudla okulethelwa babantu.”


text:
Nje-ke ngakhuluma nabantu ekuseni, kwathi ntambama umkami wahlongakala. Ngelanga elilandelako ngenza njengombana ngiyaliwe.


text:
‘Tjela indlu yakwa-Israyeli bonyana nakhu okutjhiwo nguSomnini uSomandla: Qalani, sele ngizokusilaphaza indawami ecwengileko, iye, ubuphephelo enizikhakhazisa ngabo, igugu lamehlwenu nokulangazelela komphefumulwenu. Amadodana namadodakazenu enawatjhiya eJerusalema azokubulawa ngesabula.


text:
Nje-ke nani kufuze nenze njengombana ngenzile. Ningasithi isibhena senu esingehla namkha nidle ukudla enikulethelwa babantu.


text:
Imibhode yenu izakuba phezu kweenhloko zenu namapatlagwanenu abe seenyaweni. Ningazili begodu ningakhihli isililo, kodwana dabukani ngamacalenu bese nizibubule omunye komunye.


text:
Leyo kuyindlela uHezekiyeli azakuba liphawu ngayo kini. Ngokuya ngakho koke akwenzileko nani nizakwenza njalo. Nasele lokho kufikile, nizakwazi bonyana nginguSomnini uSomandla.’


text:
“Nje-ke wena ndodana yomuntu, mhlana ngisusa kibo ubuphephelo babo, ithabo ledumo labo, igugu lamehlwabo nokulangazelela komphefumulwabo, ngitjho namadodana namadodakazabo;


text:
Mhlokho umlomakho uzakuvuleka nakufika ophunyurhileko, uzabese uyakhuluma ungasabi simumu. Uzakuba liphawu kibo; ngalokho bazakwazi bonyana nginguSomnini.”


text:
Iye, khuluma kuma-Amoni uthi akalalele ilizwi lakaSomnini uSomandla, ‘Nakhu okutjhiwo nguSomnini uSomandla: Njengombana wena Amoni uthe “Arha!” ngendawami ecwengileko lokha nayisilaphazwako, nenarheni yakwa-Israyeli lokha nayitjhabalaliswako, nendlini yakwaJuda lokha nayithunjwako,


text:
qala, sele ngizokunikela ebantwini bangepumalanga njengelifa. Bona bazakuhloma amatendabo angeenrhodlweni hlangana nawe, iye, bazenzele amahlalo phakathi kwakho. Bazakudla iinthelo zakho basele nebisi lakho.’


text:
“Ngizakwenza iRabha idlelo lamakamela namadorobho wama-Amoni iindawo zokuphumula kwemihlambi. Nje-ke nizakwazi bonyana nginguSomnini.”


text:
Mbala, nakhu okutjhiwo nguSomnini uSomandla: “Njengombana uwahle izandla wagida ngeenyawo zakho bewazinikela ebumenemeneni bewathakasa ngokwenzeke enarheni yakwa-Israyeli,


text:
ngalokho qala, ngelule isandla sami ngokujamelana nawe, Amoni: Ngizokunikela njengepango ezizweni. Ngizokuthanyela hlangana nezizwe bengikubhubhise emazweni; iye, ngizokurhayila. Nje-ke, uzakwazi bonyana nginguSomnini.”


text:
Nakhu okutjhiwo nguSomnini uSomandla: “Njengombana uMowabi noSeyiri bathi, ‘Yelelani, indlu yakwaJuda ifana nazo zoke ezinye izizwe’,


text:
ngalokho qalani, sele ngizokudalula ihlangothi leentaba zakwaMowabi ukuze lingasabi namadorobho, iye, ukusukela emadorobheni asemkhawulweni ukuya eBhethe-Jetjhimothi, eBhali-Mewoni neKhiriyatayimu okuyingcenye ehle yenarha.


text:
Ngizokunikela nama-Amoni ebantwini bangepumalanga njengelifa ukuze angasakhumbuleki hlangana nezizwe


text:
Nakhu okutjhiwo nguSomnini uSomandla: “Njengombana u-Edomu azibuyiselele ngesibuyiselelo phezu kwendlu yakwaJuda bewaba nesazela esikhulu, iye, njengombana azibuyiselele emaJudeni,


text:
ngalokho nakhu okutjhiwo nguSomnini uSomandla, ‘Ngizokwelula isandla sami ngokujamelana ne-Edomu, ngiphelise kiyo umuntu nefuyo. Ngizoyenza amarubhi kusukela eTemani ukuya ngitjho neDedani. Bazokuwa ngesabula.


text:
Ukuzibuyiselela kwami phezu kwaka-Edomu ngizokubeka ezandleni zabantu bami, ama-Israyeli. Wona azokwenza e-Edomu ngokuya ngetukuthelwami nangelaka lami. Yeke ama-Edomu azazizwela ukuzibuyiselela kwami.’ ” Kutjho uSomnini uSomandla.


text:
Nakhu okutjhiwo nguSomnini uSomandla: “Njengombana amaFilista azibuyiselele, iye, njengombana azibuyiselele ngokuzinikela ebumenemeneni ukuze arhayile ngebanga lobutha obungapheliko,


text:
ngalokho nakhu okutjhiwo nguSomnini uSomandla, ‘Qalani, sele ngizokwelula isandla sami ngokujamelana namaFilista: Ngizokuphelisa amaKerethi bengibhubhise imisalela eseligwini lelwandle.


text:
Ngizokwehlisela izenzo ezikulu zokuzibuyiselela phezu kwabo ngeembetho zelaka lami. Yeke bazakwazi bonyana nginguSomnini lokha nangehlisela ukuzibuyiselela kwami phezu kwabo.’ ”


text:
“Ndodana yomuntu, njengombana iTirosi likhulume mayelana neJerusalema lathi,<br/>“ ‘Arha! Lidilikile iJerusalema<br/>okulisango labantu.<br/>Ipahlalo izakulethwa kimi,<br/>ngizakuzuza ngombana limarubhi!’


text:
“ngalokho nakhu okutjhiwo nguSomnini uSomandla,<br/>“Qala, ngijamelene nawe, wena Tirosi,<br/>ngizokuvusa izizwe ezinengi ezijamelene nawe,<br/>njengelwandle nalivusa amagagasalo.


text:
Zona zizokubhuruza imithangala yeTirosi,<br/>zephule nemibhotjhongwalo.<br/>Ihlabathalo ngizoyithanyela,<br/>ngilenze libe lidwala lakodwala.


text:
Lizakuba yindawo yokomisa iinrhurhulanede<br/>ngaphakathi kwelwandle.<br/>“Iye, ngikhulumile mina.” Kutjho uSomnini uSomandla. “ITirosi lizakuba yipango ezizweni.


text:
Mbala, nakhu okutjhiwo nguSomnini uSomandla: “Qala ngizokuletha eTirosi uNebukadiretsari ikosi yeBhabheli osuka ngetlhagwini, oyikosi yamanye amakhosi, afike neenjomani, iinkarana zepi nabakhweli bazo kanye nesiqubuthu esikhulu samajoni.


text:
“Yena uzakurhayila ngesabula imizana<br/>esenarhenakho, wena Tirosi.<br/>Uzakwakha umbhotjhongo wepi ojamelene nawe,<br/>akhe iinqabo eziqhube emthangalenakho,<br/>ajamelane nawe angaphasi kwephahla leenhlangu.


text:
Ngebanga lomhlambi weenjomani zakhe<br/>uzakuvalwa lithuli.<br/>Ngebanga letjhada lamavili weenkarana zepi<br/>nabakhweli bazo<br/>imithangalakho izakudengezela<br/>lokha nangena emasangwenakho<br/>njengabantu abangena edorobheni elifohloziweko.


text:
Ngeenqatha zeenjomani zakhe,<br/>uzakonakalisa zoke iindledlana zakho Tirosi.<br/>Uzakubulala ibutho lakho ngesabula,<br/>iinsika zakho eziqinileko ziwele phasi.


text:
Bazakuphanga umnothwakho<br/>bebahlangule irhwebo lakho.<br/>Bazakudiliza imithangalakho<br/>bebaphohloze izindlu zakho ezihle.<br/>Amatjakho, iingodo nequqwako<br/>bazakuphosela emanzini.


text:
Ngizakwenza ube lidwala lakodwala:<br/>Uzakuba yindawo yokomisela iinrhurhulanede.<br/>Angekhe usavuseleleka godu<br/>ngombana mina Somnini ngikhulumile.”<br/>Kutjho uSomnini uSomandla.


text:
Nakhu okutjhiwo nguSomnini uSomandla kilo iTirosi: “Kghani iinarha ezimagegana nelwandle azizukuthuthumela ngomdumo wokuwa kwakho na? Iye, lokha abalinyaziweko nababongolelako nalokha nakubulawa ngesihluku ngaphakathi kwakho na?


text:
Nje-ke woke amakhosana welwandle azakwehlika eenhlalweni zawo zobukhosi, abeke phasi amanakawo abe ahlubule nezambatho zawo ezimibalabala. Azakwembatha ngokuthuthumela; ahlale phasi ehlabathini aqhaqhazele ngesikhathi soke abe ababaze ngawe.


text:
Azakurhahlawula isililo ngawe abe athi kuwe:<br/>“Maye ukurhayilwa kwakho,<br/>wena onabahlali abasuka emalwandle,<br/>wena olidorobho elidumileko,<br/>onamandla phezu kwelwandle,<br/>wena nabahlali bakho,<br/>iye, abahlali bakho abalethe ivalo<br/>ebantwini boke!


text:
Kodwana kwanje iinarha ezimagegana nelwandle<br/>ziyathuthumela ngesikhathi sokuwa kwakho;<br/>iye, iinhlengele zikakamele ngokunyamalala kwakho.”


text:
Nakhu okutjhiwo nguSomnini uSomandla: “Lokha nangikwenza idorobho lomonakalo, elinjengamadorobho anganazakhamuzi nalokha nangikugubuzesa ngamanzi ekuzikeni, iye amanzi amanengi akusibekele,


text:
nje-ke ngizakwehlisela kilabo abehlele emgodini wokufa, iye, ebantwini bakade. Ngizokwenza uhlale elizweni labangaphasi njengamarubhi wekadeni, iye, uzakuhlala nalabo abehlele emgodini wokufa ukuze ungasaba khona namkha ujame enarheni yabaphilako.


text:
Ngizokwenza into ethusako begodu angekhe ubuye ube khona. Nanyana sewufunwa, angekhe nini nanini usafunyanwa godu.” Kutjho uSomnini uSomandla.


text:
Yithi kilo iTirosi elisemangenweni welwandle elibarhwebi hlangana nezizwe neenhlengele ezinengi, ‘Nakhu okutjhiwo nguSomnini uSomandla:<br/>“ ‘Wena Tirosi uzitjele<br/>bona nakunguwe uphelele ngobuhle.


text:
Bakwenzele zoke iingodo<br/>zemithi yemisayipurusi yeSeniri;<br/>bathathe umuthi womsedari eLibhanoni<br/>kobana bazokwenzela isika.


text:
Ngemithi yama-owuku yeBhatjhani<br/>bakwenzele amaphini wokuthayisa.<br/>Indawo lapha kukhanjwa khona<br/>phezu komthayamanzi,<br/>bayenze ngemithi yomsayipurusi<br/>ephuma eenhlengeleni zamaKithi<br/>ehlotjiswe ngamazinyo wendlovu.


text:
Ilineni lemibalabala lasuka eGibhide<br/>laba yiseyilakho, esiboniso sephawu;<br/>isisitho sakho esimthunzi ohlaza komkayi nobubende<br/>bewuphuma eenhlengeleni ze-Elitjha.


text:
Abahlali beTsidoni ne-Arivadi<br/>bekubagwedli bakho;<br/>iinhlakaniphi zakho, Tirosi,<br/>bezingaphakathi kwakho,<br/>zona bezibatjhayisi bakho.


text:
Abaphathi neenhlakani zeGebali<br/>bezingaphakathi kwakho, zivala iintunja.<br/>“ ‘Zoke iinthayamanzi zelwandle nabathayi bazo<br/>bebaphakathi kwakho bonyana barhwebe ngepahlakho.


text:
Abantu bePheresiya, iLudi nePhuthi<br/>bebaphakathi kwebutho lakho njengamajonakho.<br/>Baphanyeka iinhlangu neenkupuru<br/>ngaphakathi kwakho, dorobho;<br/>bona bakulethela ubuphaziphazi.


text:
Amadoda we-Arivadi neRheleki<br/>bekaphezu komthangalakho mazombe;<br/>amaGamadi asemibhotjhongwenakho.<br/>Aphanyeka iinlanda zawo<br/>emithangaleni mazombe;<br/>aphelelisa ubuhle bakho.


text:
“ ‘Abantu beTharatjhitjhi barhwebelana nawe ngebanga lomnothwakho omkhulu: Ngepahlakho benana isiliva, isimbi, isinjana nomthofi.


text:
Abantu beJavani, iTubali neMetjheki bebarhweba nawe. Bananiselana nawe ngabantu nangezitja zekoporo ngepahlakho.


text:
Amadoda weDedani arhwebisana nawe. Iinarha ezinengi eziseligwini lelwandle zaba ziindawo zakho zokuthengisela. Akulethela amazinyo wendlovu neengodo zakasinjana njengomthelwakho.


text:
Abantu be-Aramu barhwebelana nawe ngebanga lobunengi bomkhiqizwakho. Bakunanisela ipahlakho ngesimaragidu, ngelineni elicolekileko lemibalabala nelibubende, ngekorali nangamarubi.


text:
Inarha yakwaJuda neyakwa-Israyeli zirwebisana nawe. Zinanisela irhwebo lakho ikoroyi yeMinithi, iflowuru esefiweko, iliju, amafutha we-oliva nebhalisamu.


text:
Abantu beDamaseku barhwebisana nawe ngebanga lobunengi bomkhiqizwakho, iye ngebanga lomnothwakho omkhulu: iwayini leRhelibhoni newulu emhlophe.


text:
IVedana neJavana zikunanisela ipahlakho ngezinto ezibuya e-Uzali. Isimbi ethambileko, igcolo lomuthi wekhasiya nebhule bekuhlangana nerhwebo lakho.


text:
I-Arabu namakhosana woke weKedari aba barhwebisani bakho. Arhwebelana nawe ngeemvana, ngamaqama nangeembuzi.


text:
Abarhwebi beTjheba nebeRayema barhwebisana nawe. Bona-ke bananiselana nawe ipahlakho ngemihlobohlobo yoke yeenungo ezikhethekileko, nangawo woke amatje aligugu negolide.


text:
Ekurhwebisaneni kwakho nabo barhwebisana nawe ngezambatho zakanokutjho, ngamanaka ahlaza komkayi nanemibalabala, ngeengubo ezinemibala emibili nangeentambo ezilukwe zaqina.


text:
Imikhumbi yokurhweba ikuthwalela ipahla yerhwebo lakho.<br/>“ ‘Nje-ke, wena mkhumbi Tirosi<br/>wagcwaliswa bewadiselwa<br/>ngaphakathi kwamalwandle.


text:
Abagwedli bakho bakuthatha<br/>bakusa emanzini amanengi.<br/>Ummoya wepumalanga wakuqobela<br/>ehliziyweni yamalwandle.


text:
Umnothwakho, ipahlakho, irhwebo lakho,<br/>abagwedli, abathayi nabathayisi bakho,<br/>abavala iintunja zakho nabarhweba ngepahlakho,<br/>woke amajonakho angaphakathi kwakho<br/>nomkhambathi woke ongaphakathi kwakho<br/>kunyelela ehliziyweni yamalwandle<br/>ngelanga lokuphahlaka kwakho.


text:
Boke ababambe amaphini wokugwedla<br/>batjhiya iinthayamanzi zabo,<br/>iye, boke abathayisi elwandle<br/>bajama eligwini.


text:
Barhuwelela ngawe,<br/>barhahlawule isililo esimunyu.<br/>Bazithela ngethuli lehlabathi ehloko<br/>bebazibhudabhude emlotheni.


text:
Baguda ihloko ngebanga lakho,<br/>bembathe izambatho zesililo.<br/>Balila ngawe ngomphefumulo olisizi<br/>nangesililo esimunyu.


text:
Nabasemahlungwini ngawe,<br/>balila bathi:<br/>Ngubani owakhe wathuliswa njengeTirosi<br/>ngaphakathi kwelwandle na?


text:
Lokha ipahlakho isakhiqizwa elwandle,<br/>wanelisa abantu abanengi;<br/>ngomnothwakho omkhulu nepahlakho,<br/>wanothisa amakhosi wephasi.


text:
Njenganje, uphahlazwe ngebanga lamalwandle<br/>ekuzikeni kwamanzi.<br/>Ipahlakho nomkhambathakho woke<br/>kucwile kanye nawe.


text:
Boke abahlala magegana nelwandle<br/>bayakhuza ngawe;<br/>iinhluthu zamakhosabo ziyabophana ngevalo<br/>nobuso bawo bunyamile;


text:
abarhwebi phakathi kwezizwe<br/>bayababaza ngawe.<br/>Sewuphenduke isethuso<br/>begodu angekhe usabakhona.’ ”


text:
“Ndodana yomuntu, yewukhulume embusini weTirosi bonyana nakhu okutjhiwo nguSomnini uSomandla,<br/>“ ‘Nanyana umumuntu nje<br/>ungasiso isidalwa sezulu,<br/>ulinganise umkhumbulwakho nowesidalwa sezulu.<br/>Umkhumbulwakho uyazikhakhazisa,<br/>uzitjela uthi:<br/>Ngisidalwa sezulu,<br/>ngihlezi esihlalweni sobukhosi babozinyana,<br/>ehliziyweni yamalwandle.


text:
Ngokuhlakanipha nelemuko lakho<br/>uzizuzele ubunjinga bakho,<br/>wazibuthelelela igolide nesiliva<br/>endlinakho yamagugu!


text:
Ngokuhlakanipha kwakho okudluleleko,<br/>iye, ngekghono lakho lokurhweba<br/>wengezelele umnothwakho!<br/>Mbala, umkhumbulwakho uyazikhakhazisa<br/>ngebanga lomnothwakho.’


text:
“Ngalokho nakhu okutjhiwo nguSomnini uSomandla:<br/>“ ‘Njengombana ulinganise umkhumbulwakho<br/>nowesidalwa sezulu


text:
ngalokho ngizokulethela imiqhamuka,<br/>kobana ijamelane nawe;<br/>iye, izizwe ezinelunya ngokudluleleko.<br/>Zona zizokurhwatjha isabula iphambane nobuhle<br/>obukuzuzele ukuhlakanipha,<br/>zisilaphaze iphazimulwakho.


text:
Uzalokhu uphikelela bona usidalwa sezulu,<br/>lokha nawuqalene nababulali na?<br/>Kuzakukhanya bona umumuntu<br/>awusiso isidalwa sezulu,<br/>lokha nawusezandleni zabakulimazako!


text:
Ezandleni zemiqhamuka<br/>uzakufa ukufa kwabarhedeni.<br/>Mbala, ngikhulumile mina.’<br/>Kutjho uSomnini uSomandla.”


text:
“Ndodana yomuntu, khalela ingoma yesililo ngekosi yeTirosi, ngamezwi atjhwiwe nguSomnini uSomandla nasithi,<br/>“ ‘Wena bewusibonelo sokupheleliswa,<br/>uzele ukuhlakanipha uphelele ngobuhle.


text:
Bewuse-Edeni, isivande sakaZimu,<br/>uhlobe ngelinye nelinye ilitje eliligugu:<br/>irubi, ithopazi nedayimani,<br/>ibherili, i-oniksi nejasipere,<br/>isafaya, isimaragidu ne-emeraldi.<br/>Ukuhloba kwakho bekungekwegolide,<br/>okuzizinto ezalungiswa mhlana udalwako.


text:
Bewulikerubhi elivikelako<br/>elineempiko ezivulekileko.<br/>Ngakubeka entabeni ekhethekileko yabozinyana.<br/>Bewuhlangana namatje womlilo,<br/>ukhambakhamba lapho.


text:
Eendleleni zakho bewungasolisi,<br/>kusukela ilanga owadalwa ngalo,<br/>bekwaba kulapha ubumbi<br/>bufunyaneka khona kuwe.


text:
Ngebanga lerhwebo lakho elandileko,<br/>wagcwaliswa ngenturhu bewona.<br/>Nje-ke, ngakusilaphaza,<br/>ngakususa entabeni yabozinyana,<br/>iye, hlangana namatje womlilo;<br/>ngakubhubhisa wena kerubhi elivikelako.


text:
Umkhumbulwakho wazikhakhazisa<br/>ngobuhle bakho.<br/>Wonakalisa ubuhlakani bakho<br/>ngenca yephazimulwakho.<br/>Ngalokho ngakuphosela phasi,<br/>ngakuneka phambi kwamakhosi<br/>kobana akhe akubone.


text:
Ngobunengi bamacalakho,<br/>ngokungathembeki ekurhwebeni kwakho<br/>usilaphaze iindawo zakho ezikhethekileko.<br/>Nje-ke ngaqubula umlilo ngaphakathi kwakho,<br/>wakuqothule.<br/>Ngakuphendula umlotha ehlabathini<br/>phambi kwabo boke ebegade bakuqalile.


text:
Boke abakwaziko ezizweni<br/>bakakamala ngawe;<br/>sewuphenduke isethuso<br/>begodu angekhe usabakhona.’ ”


text:
uthi, ‘Nakhu okutjhiwo nguSomnini uSomandla:<br/>“ ‘Qala, ngijamelene nawe Tsidoni;<br/>ngizozidumisa phakathi kwakho.’<br/>Iye, bazakwazi bonyana nginguSomnini,<br/>lokha nangehlisela iingwebo phakathi kwalo<br/>nalokha nangibonakalisa ukucwenga kwami kilo.


text:
Ngizokuthumela isifo kilo,<br/>iingazi zigeleze eendledlaneni zalo.<br/>Abalinyaziweko bazakuwa ngaphakathi kwalo<br/>ngebanga lesabula ejamelene nalo nca zoke.<br/>Nje-ke bazakwazi bonyana nginguSomnini.


text:
“Indlu ka-Israyeli angeze isafunyana umunga ozayihlaba neliva lokuyilimaza kwabayizombelezileko, iye, labo abayidelelako. Bazakwazi bonyana nginguSomnini uSomandla.”


text:
Nakhu okutjhiwo nguSomnini uSomandla: “Lokha nangibuthelela bendlu ka-Israyeli hlangana nabantu abasabalele kibo nalokha nangibonakalisa ukucwenga kwami kibo phambi kwezizwe, bazakuhlala enarhenabo engayinikela incekwami uJakopo.


text:
Bazakuhlala kiyo bavikelekile, bakhe izindlu bebatjale neemvande zesidiribe. Iye, bazakuhlala bavikelekile lokha nangehlisela iingwebo phakathi kwabo boke ababadelelako nca zoke. Nje-ke bazakwazi bonyana nginguSomnini uZimu ka-Israyeli.”


text:
Emnyakeni wetjhumi lokha inyanga yetjhumi inamalanga alitjhumi nambili, kwafika ilizwi lakaSomnini kimi lathi:


text:
“Ndodana yomuntu, qalisa ubuso bakho ngakuFaro ikosi yeGibhide bese uphorofida ngokujamelana naye neGibhide yoke;


text:
iye, khuluma bonyana nakhu okutjhiwo nguSomnini uSomandla uthi,<br/>“ ‘Qala, ngijamelene nawe,<br/>wena Faro, kosi yeGibhide,<br/>ngwenya ekulu ebadalele ngemiselenayo<br/>ozitjela uthi: INayili ngelami, ngazenzela lona.’


text:
Ngizokufaka iinkghopholo emihlathinakho<br/>ngenze iinhlambi zemiselakho<br/>zinamathele eempepheni zakho.<br/>Ngizokutsomula ngaphakathi kweNayili lakho<br/>kanye nazo zoke iinhlambi zemiselakho<br/>ezinamathele eempepheni zakho.


text:
Ngizakuphosela erhalawumbeni,<br/>wena neenhlambi zoke zemiselakho.<br/>Uzakuwela emmangweni<br/>ungabuthwa namkha udojwe.<br/>Ngizakwenza ube kukudla<br/>kweembandana zephasi neenyoni zomkayi.


text:
Zoke izakhamuzi zeGibhide<br/>zizakwazi bonyana nginguSomnini.<br/>“Njengombana wena Gibhide waba lidondolo lomgaba endlini yakwa-Israyeli,


text:
iye, lokha nayikubambako ngesandla waphadlhuka, wabenga loke ihlombe layo, nalokha nayizeyama ngawe wephuka wenza bona itekezele,


text:
ngalokho nakhu okutjhiwo nguSomnini uSomandla, ‘Qala, sele ngizokwehlisela isabula phezu kwakho, ngiphelise kuwe umuntu nefuyo.’


text:
“Mbala, inarha yeGibhide izokuba libhudu namarubhi. Nje-ke bazakwazi bonyana nginguSomnini ngombana yathi, ‘INayili ngelami, ngilenzile!’


text:
Yeke, qala ngijamelene nawe kanye nemiselakho: Ngizokwenza inarha yeGibhide ibe lirubhi lamarubhi; iye, ibhudu ukusuka eMigidoli ukufika eSiyene bekube semkhawulweni kaKutjhe.


text:
Alikho inyawo lomuntu elizakudabula kiyo begodu alikho iqatha lefuyo elizakudlula kiyo. Kube minyaka ematjhumi amane ingahlaleki.


text:
Iye, ngizokwenza inarha yeGibhide ibe libhudu phakathi kweenarha ezimarubhi. Amadorobhayo azakuba ngatjhiyiweko iminyaka ematjhumi amane hlangana namadorobho adiliziweko. Ngizokuhlakaza amaGibhide hlangana nezizwe, ngiwasabalalisele eenarheni.”


text:
Nokho nakhu okutjhiwo nguSomnini uSomandla: “Ekupheleni kweminyaka ematjhumi amane, ngizakubutha amaGibhide ezizweni engiwahlakazele kizo.


text:
Ngizakutjhugulula ubujamo bamaGibhide ngiwabuyisele enarheni yePatrosi ekuyinarha yendabuko yawo. Lapho-ke azakuba mbuso ophasi.


text:
Iye, lowo kuzakuba mbuso ophasi khulu kuneminye begodu angeze usaziphakamisa ezizweni. Ngizawenza abe phasi kangangobana angeze asabusa phezu kwezizwe.


text:
Mbala, iGibhide angeze isaba sidzimelelo sendlu ka-Israyeli godu, kodwana izakuba sikhumbuzo samacalayo lokha naphendukela eGibhidapho ukufuna isizo. Ngalokho indlu ka-Israyeli izakwazi bonyana nginguSomnini uSomandla.”


text:
Kwathi ngomnyaka wamatjhumi amabili nalikhomba, lokha inyanga yokuthoma inelanga linye, ilizwi lakaSomnini lafika kimi lathi:


text:
“Ndodana yomuntu, uNebukadinetsari ikosi yeBhabheli wenza amajonakhe bona asebenze nzima ukuthumba iTirosi: Enye nenye ihloko yancothuka iinhluthu kwathi elinye nelinye ihlombe lavuthwa. Nanyana kunjalo yena namajonakhe akhange bazuze ilitho eTirosi elibakhokhelako ngomsebenzi onzima abawenzileko ngokujamelana nalo.


text:
Ngalokho nakhu okutjhiwo nguSomnini uSomandla, ‘Qala, sele ngizokunikela inarha yeGibhide kuNebukadiretsari ikosi yeBhabheli; yena uzakuthumba umnothwayo ngokuthatha ipango nangokuhluthula ipahla, kube mvuzo wamajonakhe.


text:
Ngimnikele inarha yeGibhide njengomvuzo wokuzikhandla kwakhe ngombana amajonakhe bekangisebenzela.’ ” Kutjho uSomnini uSomandla.


text:
“Mhlokho ngizokukhulisa amandla wendlu ka-Israyeli, ngikwenze wena Hezekiyeli ube nesibindi sokukhuluma phakathi kwayo. Ngalokho izakwazi bonyana nginguSomnini.”


text:
“Ndodana yomuntu, phorofida, ukhulume bonyana nakhu okutjhiwo nguSomnini uSomandla,<br/>“ ‘Lilani nithi: Maye mhlokho!


text:
Mbala, ilanga litjhidele,<br/>iye, ilanga lakaSomnini litjhidele,<br/>kuzokuba lilanga lamafu anzima,<br/>kube sikhathi sesizi ezizweni:


text:
Isabula izokungena eGibhide!<br/>Kuzokuba nokuthuthumela eKutjhe,<br/>lokha nakuwa abalinyaziweko eGibhide,<br/>iye, lokha nakuthathwa umnothwayo<br/>nalokha iinsekelo zayo nazidilizwako.


text:
IKutjhe, iPuthi, iLudi,<br/>boke abantu abayicubevange<br/>iLibhiya nabantu benarha enesivumelwano nayo<br/>bazakuwa ngesabula kanye neGibhide.’


text:
“Nakhu okutjhiwo nguSomnini,<br/>“ ‘Abasekela iGibhide bazokuwa,<br/>namandlayo wokuzikhakhazisa azokuphela.<br/>Ukusuka eMigidoli ukufika eSiyene<br/>bazakuwa ngesabula ngaphakathi kwayo.’<br/>Kutjho uSomnini uSomandla.


text:
‘IGibhide izakuba libhudu<br/>phakathi kweenarha ezimarubhi<br/>namadorobhayo azakuba<br/>hlangana namadorobho adilizweko.


text:
Bazakwazi bonyana nginguSomnini<br/>lokha nangithungelela umlilo eGibhide,<br/>nalokha nakwephulwa boke abasizi bayo.’


text:
“Mhlokho kuzakuphuma iinthunywa kimi ngemikhumbi kobana ziyokwethusela amaKutjhe asazigedlile. Isizi lizawehlela ngelanga leGibhide. Mbala, ilangelo liyeza.


text:
“Nakhu okutjhiwo nguSomnini uSomandla,<br/>“ ‘Ngizokuphelisa ukuphuphuma kweGibhide<br/>ngesandla sakaNebukadinetsari ikosi yeBhabheli.


text:
Yena nebutho lakhe,<br/>ekuzizizwe ezinelunya ngokudluleleko,<br/>bazakulethwa bonyana babhubhise inarha.<br/>Bazakurhwatjha iinsabula zabo<br/>ngokujamelana neGibhide,<br/>bazalise inarha ngabalinyaziweko.


text:
Ngizokomisa imisele yeNayili,<br/>ngithengise inarha ezandleni zeenkhohlakali;<br/>iye, ngezandla zemiqhamuka<br/>ngizokubhubhisa inarha nakho koke okukiyo.<br/>Mina Somnini ngikhulumile.’


text:
“Nakhu okutjhiwo nguSomnini uSomandla,<br/>“ ‘Ngizokubhubhisa amanyala okubosingazimu<br/>bengiphelise abozinyana eMemfisi.<br/>Nje-ke, angeze kusabakhona ikosana<br/>enarheni yeGibhide;<br/>iye, ngizokusabalalisa ukwesaba<br/>enarheni yeGibhide.


text:
Ngizokwenza iPatrosi ibe libhudu,<br/>ngithungelele umlilo eTsowani<br/>bengehlisele iingwebo eThebe.


text:
Ngizokuthululela ilaka lami phezu kweSini,<br/>okusiphephelo seGibhide,<br/>ngiphelisa ukuphuphuma kweThebe.


text:
Ngizokuthungelela umlilo eGibhide;<br/>iSini libe sebuhlungwini obukhulu.<br/>IThebe lizakufohlwa,<br/>iMemfisi lizakuhlalela evalweni.


text:
ETarhipanirhesi imini izakuba bumnyama<br/>lokha nangephula iinkeyi zeGibhide;<br/>amandla weGibhide wokuzikhakhazisa<br/>azakuphelela lapho.<br/>Idorbhelo lizakwembeswa mamafu<br/>nemizanalo isiwe ekuthunjweni.


text:
Ngomnyaka wetjhumi nanye lokha inyanga yokuthoma inamalanga alikhomba, ilizwi lakaSomnini lafika kimi lathi:


text:
“Ndodana yomuntu, ingalo kaFaro ikosi yeGibhide ngiyephulile. Nje-ke qala-ke, ayikabi ukubotjhwa kobana iphole namkha isekelwe ngokuyibopha ngeqolo ukuze iqine bonyana ikwazi ukubamba isabula.


text:
Ngalokho nakhu okutjhiwo nguSomnini uSomandla, ‘Qala, ngijamelene noFaro ikosi yeGibhide. Nje-ke ngizozephula zomibili iingalo zakhe, yona leyo eqinileko naleyo eyephukileko; ngenze isabula iziwele esandleni sakhe.


text:
Ngizokuqinisa iingalo zekosi yeBhabheli, ngibeke isabulami esandleni sayo. Kodwana iingalo zakaFaro zona ngizozephula, abe aqume ukuquma komuntu olinyaziweko phambi kwekosi yeBhabheli.


text:
Ngizokuqinisa iingalo zekosi yeBhabheli, kodwana zakaFaro zona zizokuhlepha. Bazakwazi bonyana nginguSomnini lokha nangibeka isabulami esandleni sekosi yeBhabheli; izayelula enarheni yeGibhide.


text:
Ngizokuhlakazela amaGibhide hlangana nezizwe ngiwasabalalisele eenarheni. Ngalokho azakwazi bonyana nginguSomnini.’ ”


text:
Ngomnyaka wetjhumi nanye, lokha inyanga yesithathu inelanga linye, ilizwi lakaSomnini lafika kimi lathi:


text:
“Ndodana yomuntu, yewuthi kuFaro ikosi yeGibhide nesiqubuthu sakhe, ‘Ufana nobani wena ebukhulwini bakho?


text:
“ ‘Qala-ke, i-Asiriya bekumsedari eLibhanoni<br/>onamagatja nesitjhutha somthunzi<br/>nophakeme khulu;<br/>isitlhori sawo besihlangana namafu.


text:
Amanzi awukhulisa,<br/>iye, amanzi wangaphasi awenza ukhule ube mude;<br/>enza bona imilambawo igeleze<br/>magegana nendawo lapha utjalwe khona.<br/>Kodwana kiyo yoke imithi emmangweni<br/>athontelisa imilanjanawo kwaphela.


text:
Ngalokho ubude bomsedari lowo<br/>baba ngehla kwayo yoke imithi yommango.<br/>Iingala zawo zakhula zanaba,<br/>amaphakgha wakhona aba made;<br/>iye, umsedari lowo wanaba<br/>ngebanga lobunengi bamanzi.


text:
Zoke iinyoni zomkayi<br/>zenza iindlwana zazo emaphakghenawo;<br/>iimbandana zommango zoke<br/>zazalela ngaphasi kwamatjhwabawo;<br/>iye, nangaphasi komthunzawo<br/>kwahlala zoke izizwe ezikulu.


text:
Bekukuhle ebukhulwini bawo<br/>nebudeni bamatjhwabawo<br/>ngombana imirabhawo beyisemanzini amanengi.


text:
Ngitjho nemisedari ngesivandeni sakaZimu<br/>beyingekhe yawusitha;<br/>imithi yemisayipurusi beyingalingana<br/>ngitjho namatjhwabawo<br/>nemithi yamapalatani beyingafani namaphakghawo.<br/>Bekunganamuthi esivandeni sakaZimu<br/>ebewungalinganiswa nobuhle bawo.


text:
Mina Somnini ngawenza waba muhle<br/>ngobunengi bamatjhwabawo.<br/>Yoke imithi ye-Edeni ngesivandeni sakaZimu<br/>beyiwukhanukela.’


text:
“Ngalokho nakhu okutjhiwo nguSomnini uSomandla, ‘Njengombana umsedari lowo bewuphakeme umude nokobana ubeke isitlhori sawo hlangana namafu nehliziywawo beyigugekile ngokuphakama kwawo,


text:
nje-ke ngiwunikele esandleni sonamandla ezizweni. Yena mbala usebenze ngawo njengombana kufanelekile ngobukhohlakali bawo. Nakungimi ngiwulahlile.


text:
Iye, imiqhamuka, okutjho izizwe ezinelunya ngokudluleleko, iwuqunte beyawutjhiya uwile. Amatjhwabawo awele eentabeni nakiyo yoke imirhoba. Amaphakghawo aphukele emiseleni yephasi loke. Boke abantu bephasi basuke emthunzinawo bawutjhiya.


text:
Lokhu kwenzeka ukuze yoke imithi esemanzini ingabi mide kangako kobana ibeke iintlhori zayo hlangana namafu; iye ukuze yoke imithi esela amanzi aneleko ingabi mide njengawo. Mbala, yoke imithi leyo inikelwe ekufeni, ibekelwe bona yehliselwe elizweni labangaphasi hlangana nabantu nje, iye, kilabo abehlele emgodini wokufa.’


text:
“Nakhu okutjhiwo nguSomnini uSomandla, ‘Mhlana umsedari lowo wehlela endaweni yabafileko ngabanga isililo: Ngavala amanzi wangaphasi ngebanga lawo, ngaphunzisa imilanjanawo; iye, ngavimba amanzi amanengi. Ngembathisa iLibhanoni iinzilo ngebanga lawo, yoke imithi yommango yatsirimezeka ngenca yawo.


text:
Ngenza izizwe zathuthumela ngomdumo wokuwa kwawo. Lokha nangiwehlisela endaweni yabafileko kilabo abehlele emgodini wokufa, yoke imithi ye-Edeni nemithi yeLibhanoni ekhethekileko nemihle, iye, yoke imithi esele amanzi yatjhiriyeka elizweni elingaphasi.


text:
Ingalo yawo nalabo hlangana nezizwe ebebahlala emthunzinawo, nabo behlele endaweni yabafileko kanye nomsedari lowo; baya kilabo ababulewe ngesabula.


text:
“ ‘Alo, ufana nobani wena Faro ephazimulweni nebukhulwini hlangana nemithi ye-Edeni na? Uzakwehliselwa elizweni labangaphasi hlanu kwemithi ye-Edeni. Uzakulala hlangana nabarhedeni iye, kanye nalabo ababulewe ngesabula.’<br/>“Lokho kuzakwenzeka ngoFaro kanye naso soke isiqubuthu sakhe.” Kutjho uSomnini uSomandla.


text:
Ngomnyaka wetjhumi nambili lokha inyanga yetjhumi nambili inelanga linye, ilizwi lakaSomnini lafika kimi lathi:


text:
“Ndodana yomuntu, khalela ingoma yesililo ngoFaro ikosi yeGibhide, uthi kuye,<br/>“ ‘Ube njengebhubezana hlangana nezizwe,<br/>iye, unjengengwenya emanzini amanengi.<br/>Uthumbuke ngaphakathi kwemilambakho,<br/>udunge amanzi ngeenyawo zakho,<br/>wasilaphaza imilanjana yamanzi amanengi.


text:
“ ‘Nje-ke, nakhu okutjhiwo nguSomnini uSomandla:<br/>“ ‘Ngizokweneka inedami ngaphezu kwakho,<br/>ngokusekelwa mkhambathi wezizwe ezinengi;<br/>wona uzakurhurhulela ngaphandle<br/>ngesirhurhulanede sami.


text:
Ngizokuphosela phasi,<br/>ngikujikijele emmangweni,<br/>bengenze neenyoni zomkayi<br/>zihlale phezu kwakho,<br/>ngisuthise zoke iimbandana zephasi ngawe.


text:
Ngizokwenya inarha ngamanzi wesidumbu<br/>avinyilika eengazini zakho bekube seentabeni;<br/>imilanjana izakuzala okuncinca kuwe.


text:
“ ‘Lokha nangikucimako<br/>ngizokugubuzesa amazulu,<br/>ngenze iinkwekwezi zawo zibe mnyama;<br/>ngisibekele ilanga ngamafu<br/>nenyanga ingasadarhi.


text:
Yoke imikhanyo yezulwini<br/>ngizoyenza mnyama ngehla kwakho,<br/>ngibeke ubumnyama phezu kwenarhakho.’<br/>“Kutjho uSomnini uSomandla.


text:
“ ‘Ngizokukhubekisa iinhliziyo zabanengi<br/>lokha nangiletha ukubhujiswa kwakho<br/>hlangana nezizwe, eenarheni ongazaziko.


text:
“ ‘Iye, ngizokwenza bonyana abantu abanengi bamangale ngawe. Iinhluthu zamakhosabo zizokubophana ngevalo ngenca yakho lokha nangisikaza isabulami phambi kwawo. Ngelanga lokuwa kwakho omunye nomunye uzakuthuthumelela ipilwakhe ngeenkhathi zoke.’


text:
Mbala, nakhu okutjhiwo nguSomnini uSomandla:<br/>“ ‘Isabula yekosi yeBhabheli<br/>iyeza phezu kwakho.


text:
Ngizokuwisa isiqubuthu sakho<br/>ngeensabula zeengorho,<br/>zoke okuzizizwe ezinelunya ngokudluleleko.<br/>Zizakuphelisa ukuziphakamisa kweGibhide<br/>nesiqubuthu sakhona soke sirhayilwe.


text:
Ngizokubhubhisa yoke ifuywayo<br/>emagegana namanzi amanengi.<br/>Angeze asadungwa linyawo lomuntu<br/>namkha ziinqatha zefuyo.


text:
Nje-ke ngizakwenza amanzi weGibhide atsenge<br/>begodu ngenze nemilanjana yakhona<br/>igeleze njengamafutha.’<br/>“Kutjho uSomnini uSomandla.


text:
“ ‘Lokha nangenza iGibhide ibe libhudu,<br/>inarha nayemukwe koke okukiyo<br/>nalokha ngiphobola boke abahlali bayo,<br/>bazakwazi bonyana nginguSomnini.’ ”


text:
“Leso-ke sililo; amadodakazi wezizwe kufuze asikhalele; akasikhalele ngeGibhide nangesiqubuthu sayo soke. Iye, akasikhalele.” Kutjho uSomnini uSomandla.


text:
Ngomnyaka wetjhumi nambili lokha inyanga yokuthoma inamalanga alitjhumi nahlanu, ilizwi lakaSomnini lafika kimi lathi:


text:
“Ndodana yomuntu, rhahlawula ngesiqubuthu seGibhide. Wena namadodakazi wezizwe ezinamandla sehliseleni elizweni labangaphasi, kilabo abehlele emgodini wokufa.


text:
“Yewuthi kiyo iGibhide,<br/>‘Wena udlula bani ngobuhle na?<br/>Yehlela phasi, ulaliswa nabarhedeni.’


text:
“Abantu beGibhide bazakuwela phakathi kwababulewe ngesabula; iye, iGibhide yanikelwa esabuleni. Dosani iGibhide nesiqubuthu sayo soke!


text:
Ngaphakathi kwendawo yabafileko amakhosana anesibindi azakukhuluma ngoFaro nabasizi bakhe athi: Nabo behlile, ngalokho abarhedeni ababulewe ngesabula balele.


text:
“I-Asiriya ilapho nomkhambathayo woke, imikghadi yeendumbu zawo izombeleze ikosi yakhona, iye, boke ababuleweko bebawa ngesabula.


text:
Imikghadi yeendumbu zama-Asiriya emgodini wokufa ibekelwe emuva; umkhambathi we-Asiriya uzombeleze umkghadi wesidumbu sekosi. Boke labo bebabulewe bebawa ngesabula, okutjho labo okwathi nabasaphilako baletha ivalo elizweni labaphilako.


text:
“I-Elamu nayo ilapho nesiqubuthu sayo soke esizombeleze umkghadi wesidumbu sekosi, okutjho boke ababuleweko bebawa behlela phasi babarhedeni elizweni labangaphasi. Iye, labo okwathi nabasaphilako, baletha ivalo elizweni labaphilako; nje-ke bathwele ihlazo kanye nalabo ebehlele emgodini wokufa.


text:
I-Elamu bayilungisele umkghadi weendumbu kanye nesiqubuthu sayo soke hlangana nababuleweko. Mazombe nekosi kunemikghadi yeendumbu zama-Elamu. Boke njalo babulawa ngesabula babarhedeni. Njengombana nabasaphilako baletha ivalo elizweni labaphilako, bathwele ihlazo labo kanye nalabo ebehlele emgodini wokufa. Iye, ikosi nayo ibekwe hlangana nababuleweko.


text:
“IMetjheki-Tubhali ikhona lapho nesiqubuthu sayo soke. Mazombe nekosi kunemikghadi yeendumbu zamaMetjheki-Tubhali. Boke njalo babulawa ngesabula babarhedeni ngombana nabasaphilako baletha ivalo elizweni labaphilako.


text:
Labo phakathi kwabarhedeni abawileko, abakalali neengorho ezehlela endaweni yabafileko neenkhali zazo zepi: Abantu basamelisa iingorho iinsabula zazo, kuthi iinhlangu zibe phezu kweendumbu zazo. Kuba njalo nanyana zabanga ivalo elizweni labaphilako.


text:
“I-Edomu nayo izakuba lapho, okutjho amakhosayo namakhosanayo woke okuzakuthi nangaphezu kobungorho bawo alaliswe nababulewe ngesabula. Iye, wona azakulala nabarhedeni nalabo abehlele emgodini wokufa.


text:
“Iinduna zetlhagwini nazo zizakuba lapho. Iye, zoke kanye nawo woke amaTsidoni okungilabo abazakwehlela phasi nababuleweko ngehlazo nangaphezu kwevalo abaliletha ngebanga lamandlabo. Nje-ke bazakulala babarhedeni kanye nalabo ababulewe ngesabula, bathwale ihlazo labo kanye nalabo abehlele emgodini wokufa.


text:
“Labo-ke uFaro uzababona abe atjhiriyeke mayelana nesiqubuthu sakhe soke. Iye, yena namajonakhe woke bazakubulawa ngesabula.” Kutjho uSomnini uSomandla.


text:
“Nanyana uFaro ngimvumele kobana alethe ivalo elizweni labaphilako, yena nesiqubuthu sakhe bazakulaliswa hlangana nabarhedeni kanye nalabo ababulewe ngesabula.” Kutjho uSomnini uSomandla.


text:
“Ndodana yomuntu, khuluma ebantwini bekhenu uthi kibo, ‘Lokha nangiletha isabula ukujamelana nenarha bese abantu benarha leyo bakhupha umuntu hlangana nabo, bamenze umlindi wabo,


text:
kuthi nanyana ngubani ozwa itjhada lepalapala angathathi isiyeleliso bese isabula yehlela phezu kwakhe, imsuse, iingazi zakhe zizakuba phezu kwehlokwakhe.


text:
Iye, uzwile itjhada lepalapala, nje-ke akhange athathe isiyeleliso, iingazi zakhe zizakuba phezu kwakhe. Nakube thana uthethe isiyelelisweso, bekuzakuba usindise ipilwakhe.


text:
Kodwana nakube umlindi ubona isabula yehla, angavutheli ipalapala, ngaleyondlela abantu bangayeleliseki bese isabula leyo iyehla, isuse omunye wabo; umuntu loyo uzabe asuswe ngebanga lecala lakhe. Kodwana iingazi zakhe ngizazibiza esandleni somlindi.’


text:
“Nje-ke wena ndodana yomuntu, ngikwenze umlindi wendlu yakwa-Israyeli. Lokha nawuzwa ilizwi livela emlonyenami, ngiyelelisela bona.


text:
Lokha nangithi esikhohlakalini, ‘Wena sikhohlakali ndina, uzokufa kokufa’ bese wena mphorofidi ungakhulumi ukuze uyelelise isikhohlakali kobana siphenduke endlelenaso; iye, isikhohlakaleso sizakufa ngebanga lecala laso kodwana iingazi zaso ngizazibiza esandleni sakho.


text:
Kodwana nakube uyelelisa isikhohlakali kobana siphenduke endlelenaso bese sona singaphenduki, sizakufa ngebanga lecala laso, kodwana wena uzabe usindise ipilwakho.


text:
“Yeke wena ndodana yomuntu, khuluma endlini ka-Israyeli, uthi kiyo, ‘Nina nithi: Mbala, iimphambeko zethu nezono zethu ziphezu kwethu, ngebangelo siyaphela. Alo, singasinda njani na?’ ”


text:
Batjele bona uSomnini uSomandla uthe: “Ngiyafunga ngokuphila kwami bonyana angithabiswa kukufa kwesikhohlakali, kodwana ngithabiswa kulokha nasitjhiya indlelaso, siphile. Yeke phendukani! Phendukani eendleleni zenu ezimbi nina ndlu ka-Israyeli, nizakufelani na?”


text:
“Wena ndodana yomuntu, yithi ebantwini bekhenu, ‘Ukulunga kolungileko angeze kwamsindisa naphambukako. Nobukhohlakali besikhohlakali angeze basibangela bonyana sikhutjwe lokha nasisuka kibo. Iye, olungileko angekhe ahlengeke ngokulunga kwakhe nangabe uyona.’


text:
Lokha nangitjela olungileko bona mbala uzakuphila, kodwana yena athembele ekulungeni kwakhe bese wenza okumbi; zoke izenzo zakhe zokulunga angeze zakhunjulwa: Uzakufa ngebanga lokumbi akwenzileko.


text:
Godu lokha nangitjela isikhohlakali bona sizakufa kokufa, siphenduke esonweni saso, senze okulungileko nokufaneleko


text:
ngokubuyisela isibambiso, ngokukhokha esikudlelezeleko nangokulandela iimiso zepilo ukuze singenzi okumbi, ngambala sizakuphila; angekhe sife.


text:
Zoke izono esizenzileko azizukukhunjulwa kiso ngombana senze okulungileko nokufaneleko, ngalokho sizakuphila.


text:
“Khonapho abantu bekhenu bathi, ‘Indlela kaSomandla ayikalungi’ kodwana khisibe yindlelabo engakalungi.


text:
Kodwana nakube isikhohlakali siphenduka ebukhohlakalini baso, senze okulungileko nokufaneleko, sizakuphila ngalokho.


text:
Nokho nina ndlu ka-Israyeli nithi, ‘Indlela kaSomandla ayikalungi.’ Yazini-ke yi, ngizokugweba omunye nomunye wenu ngokuya ngeendlela zakhe.”


text:
Ngomnyaka wetjhumi nambili wokuthunjwa kwethu, lokha inyanga yetjhumi inamalanga amahlanu, umuntu obekaphunyurhe eJerusalema weza kimi wathi: “Idorobho liwile!”


text:
Ubusuku bangaphambi kokufika komuntu ophunyurhileko loyo, isandla sakaSomnini besiphezu kwami. Yeke wavula umlomami ngaphambi kobana umuntu loyo afike kimi ekuseni. Umlomami besele uvulekile, ngingasese simumu.


text:
“Ndodana yomuntu, abahlali bemarubhini enarheni yakwa-Israyeli bathi, ‘U-Abrahamu bekunguye yedwa, nokho wamukeliswa inarha njengelifa. Ngalokho nathi esibanengi sinikelwe inarha le njengelifa.’


text:
Nje-ke, yewukhulume kibo uthi, ‘Nakhu okutjhiwo nguSomnini uSomandla: Nina nidla inyama eneengazi, niphakamisele amehlwenu emanyaleni okubosingazimu benithulule neengazi; nitjho bona ningazuza inarha njengelifa ninjalo na?


text:
Nina nethembele esabulenenu, nenza iinkghabhudlho begodu omunye nomunye wenu usilaphaza umfazi womakhelwanakhe. Alo, nitjho bona kufuze nizuze inarha njengelifa lenu naninjalo na?’


text:
“Yewuthi kibo, ‘Nakhu okutjhiwo nguSomnini uSomandla: Ngiyafunga ngokuphila kwami bona labo abasemarubhini bazokuwa ngesabula, osemmangweni ngimnikelele ngeembandana zenarha kobana zimrhiribidele bese labo abaseemphephelweni nemarholweni bafe ngezifo.


text:
Ngizokwenza inarha ibe libhudu nethusako; amandla wokuzikhakhazisa kwayo azakuphela. Iintaba zakwa-Israyeli zizakuba lilize, kungabikhona namunye odlula lapho.


text:
Nje-ke, bazakwazi bonyana mina nginguSomnini lokha nasele ngenze inarha ibe libhudu nethusako ngebanga leenkghabhudlho zabo abazenzileko.’


text:
“Wena-ke ndodana yomuntu, abantu bekhenu bakhuluma ngawe magegana nemithangala nebungenweni bezindlu. Omunye komunye, omunye kumfowabo bathi, ‘Yewize khese uzokwizwa bona lithini ilizwi elivela kuSomnini!’


text:
Beza kuwe njengombana abantu bahlala basenza, bahlale phambi kwakho njengabantu bami, balalele amezwakho kodwana abakwenzi okutjhokokho. Ngemilomabo babonisa inga bayabuka, kodwana iinhliziyo zabo ziphezu kwenzuzwabo.


text:
Qale-ke, kibo unjengengoma enomuzwa nenomkenenezo okhambisana neenara; iye, bayawezwa amezwakho, kodwana abafuni ukwenza okutjhoko.


text:
Lokha lokhu nakufikako, iye, mbala kuzokufika, nje-ke bazakwazi bonyana bekunomphorofidi phakathi kwabo.”


text:
“Ndodana yomuntu, phorofida ngokujamelana nabelusi bakwa-Israyeli, iye, phorofida ebalusinabo uthi, ‘Nakhu okutjhiwo nguSomnini uSomandla: Maye kini belusi bakwa-Israyeli enizondla nina kwaphela! Kanti akukameli bona umelusi ondle izimvu na?


text:
Nina nidla amanoni, nizembathisa ngezinoboya begodu nizihlabela ezinonileko emhlambini, kodwana anondli izimvu.


text:
Ezibuthakathaka akhange niziqinise namkha nelaphe ezigulako. Ezephukileko azange nizibophe namkha nibuyise ezidurhileko begodu azange nifune ezilahlekileko. Kunalokho nibuse phezu kwazo ngelunya nangesihluku.


text:
Nje-ke, zahlakazeka ngombana bezinganamelusi begodu zaphenduka ukudla kwazo zoke iimbandana zommango lokha nazihlakazekako.


text:
Izimvu zami zazulazula kizo zoke iintaba naphezu kwemibundu ephakamileko. Iye, izimvu zami zahlakazeka ebusweni bephasi kungekho ozizumako namkha afunane nazo.


text:
Ngiyafunga ngokuphila kwami bonyana ngebanga lokobana izimvu zami ziphenduke abongazimbi bezaba kukudla kwazo zoke iimbandana zommango ngokuswela abelusi; nokobana abelusi bazisuthise bona akhange bondle izimvu zami.


text:
iye, nakhu okutjhiwo nguSomnini uSomandla: Qalani, ngijamelene nabelusi begodu izimvu zami ngizozifuna ezandleni zabo bengibasuse ekuzeluseni ukuze bangasasuthisa izisu zabo. Izimvu zami ngizozisindisa emilonyenabo ukuze zingabi kukudla kwabo.


text:
“ ‘Mbala, uSomnini uSomandla wathi: Qalani, mina ngokwami ngizokufuna izimvu zami, ngizelusele zona.


text:
Njengomelusi owelusa umhlambakhe lokha nawufunyana uhlakazekile, ngokunjalo ngizakwelusa umhlambami bengiwusindise eendaweni zoke lapha bewuhlakazelwe khona elangeni lamafu nesigayegaye.


text:
Iye, izimvu zami ngizazikhupha ezizweni, ngizibuthe eenarheni, ngizilethe enarhenazo. Ngizazelusela phezu kweentaba zakwa-Israyeli, iye, emilanjaneni neendaweni zoke zokuhlala elizweni.


text:
Ngizazidlisela emadlelweni amahle, iye emadlelwenazo lapho zizakutlaba khona phezu kwemibundu yeentaba zakwa-Israyeli.


text:
Mina ngokwami ngizakuba ngumelusi wezimvu zami, ngizenze zilale ziphumule.’ Kutjho uSomnini uSomandla.


text:
‘Ngizakufuna ezilahlekileko, ngibuyise ezidurhileko ngibophe ezilimeleko, ngiqinise ezigulako, kodwana ezinonileko neziqinileko ngizazirhayila. Ngizakwelusa umhlambi ngokulunga.’


text:
“Nakhu okutjhiwo nguSomnini uSomandla, ‘Nakungini mhlambami, qalani, sele ngizogweba phakathi kwezimvu nezimvu naphakathi kwamaqama neempongo.


text:
Akukaneli kini nina eninamandla bona nitlabe emadlelweni amahle na? Kubayini nitlhifirije ubunengi bamadlelo ngeenyawo na? Nanisela amanzi atsengileko, kufuze nidunge amanye amanzi ngeenyawo zenu na?


text:
Nitjho bona izimvu zami kufuze zidle enikugadange ngeenyawo zenu bezisele nenikudunge ngeenyawo zenu na?’


text:
“Nje-ke nakhu okutjhiwo nguSomnini uSomandla kabanamandla, ‘Qalani, ngimi ngokwami ozokugweba phakathi kwemvu enonileko neyondileko.


text:
Ngebanga lokobana nisunduza ngehlangothi nangehlombe, nikofuze ezibuthakathaka ngeempondo kufikela lapha nizisabalalisa khona kude ngaphetjheya,


text:
ngizowusindisa umhlambami, angeze usaba ngungazimbi weembandana. Iye, ngizokugweba phakathi kwezimvu nezimvu.


text:
Ngizokubeka phezu kwazo umelusi munye oyincekwami uDavida, yena-ke uzozondla; iye, yena uzozondla abuye abe ngumelusazo.


text:
Nje-ke, mina Somnini, ngizokuba nguZimazo, uDavida incekwami abe yikosana hlangana nazo. Ngikhulumile mina Somnini.’


text:
“Ngizokwenza isivumelwano sokuthula nazo begodu ngiphelise iimbandana zommango enarheni ukuze zihlale ziphephile edleweni bezilale ehlathini.


text:
Ngizazenza zinothe zona kanye neendawo ezizombeleze umbundwami. Ngizakwehlisa izulu ngesikhathi sakhona, kube lizulu lomnotho.


text:
Imithi emmangweni izakuhloma iinthelo zayo, ihlabathi ikhiqize umkhiqizo wayo. Zona-ke zibe ngeziphephileko endawenazo enonileko. Zizakwazi bona nginguSomnini lokha nangephula iinkeyi zamajogi wazo, ngizitjhaphulule ezandleni zalabo abazenza makhoboka.


text:
Angeze zisaba yipango yezizwe namkha zidliwe ziimbandana zenarha. Zizakuhlala ziphephile begodu akakho ozazethusa.


text:
Ngizazihlumisela iimila zekhethelo ukuze zingasabulawa yindlala enarheni. Azisazukurhubutjhwa zizizwe godu.


text:
Zizakwazi bonyana mina Somnini, uZimazo, nginazo nokobana indlu ka-Israyeli ibabantu bami.” Kutjho uSomnini uSomandla.


text:
“Nina-ke nizizimvu zami, iye, izimvu zedlelo lami. Nibabantu nje, mina nginguZimenu.” Kutjho uSomnini uSomandla.


text:
uthi, ‘Nakhu okutjhiwo nguSomnini uSomandla:<br/>“ ‘Qala ngijamelene nawe<br/>wena ntaba Seyiri,<br/>isandla sami ngizoselula<br/>ngokujamelana nawe,<br/>ngizokwenza ube yindawo elibhudu nethusako.


text:
Ngizokwenza amadorobhakho abe marubhi,<br/>wena ube libhudu.<br/>“ ‘Nje-ke uzakwazi bonyana nginguSomnini.


text:
“ ‘Njengombana ufukamele ubutha obungapheliko begodu wanikelela abantu bakwa-Israyeli emandleni wesabula ngesikhathi sesizi labo, iye, ngesikhathi sokuhlunguphazwa kwabo;


text:
ngalokho ngiyafunga ngokuphila kwami, ngizokunikela ekuthululweni kweengazi, ukuthululwa kweengazi kukulandelele. Njengombana ungazange uzonde ukuthulula iingazi, ukuthulula iingazi kuzokulandelela.’ Kutjho uSomnini uSomandla.


text:
Iintaba zakho ngizozizalisa ngababuleweko wena Edomu. Labo ababulewe ngesabula, bazakuwela emibundwinakho, emirhobenakho nemilanjanenakho.


text:
Ngizokwenza amarubhi wamlibe namadorobhakho angekhe asahlalwa mumuntu. Nje-ke nizakwazi bonyana nginguSomnini.


text:
“ ‘Njengombana ukhulumile bona izizwe ezimbili namazwe amabili la ngewakho, nizozithathela wona niwathumbe nanyana mina Somnini bengilapho,


text:
ngalokho, ngifunga ngokuphila kwami, bonyana mina ngizokusebenza ngawe ngokuya ngokuthukuthela kwakho nangesikhwele sakho osibonise lokha nawujamelene nabo ngezondo.’ Kutjho uSomnini uSomandla. ‘Ngizakuzazisa phakathi kwabo lokha nangikugwebako.


text:
Uzakwazi bona mina Somnini ngizwile zoke iinkulumo zakho ohlambalaze ngazo iintaba zakwa-Israyeli, lokha nawukhuluma bona zitjhiyiwe, zanikelwa nina ukuze nizirhiribidele.’


text:
Ngemilonyanenu nizidumise ngokujamelana nami begodu nandise namezwenu ngakimi. Yeke ngikuzwile lokho.


text:
Nje-ke, nakhu okutjhiwo nguSomnini uSomandla: Kuzakuba lithabo lephasi loke, nangikwenza ibhudu, wena Edomu.


text:
Njengombana uzithabise ngelifa lendlu yakwa-Israyeli ngombana libe libhudu, ngendlela enjalo ngizokusebenza ngawe: Uzakuba libhudu wena ntaba Seyiri no-Edomu woke, iye, woke ngonina. Nje-ke bazakwazi bonyana nginguSomnini.”


text:
Nakhu okutjhiwo nguSomnini uSomandla: “Wena ndodana yomuntu, phorofida mayelana neentaba zakwa-Israyeli. Iye, yitjho eentabeni zakwa-Israyeli bonyana zilalele ilizwi lakaSomnini elithi, ‘Mayelana nani ntaba zakwa-Israyeli, isitha sathi: Arha! Begodu sathi: Imibundu yekadeni seyibe lilifa lethu!’


text:
“Nje-ke, wena ndodana yomuntu phorofida bonyana uSomnini uSomandla uthi, ‘Isitha sinenze umonakalo nina ntaba zakwa-Israyeli begodu sinilumalume mahlangothi woke ukuze nibe lilifa lemisalela yezizwe; iye, nibe yihlebo namahlebezi wabantu.


text:
Ngebangelo, nina ntaba zakwa-Israyeli, yizwani ilizwi lakaSomnini uSomandla owakhuluma neentaba nemibundu, imilanjana nemirhoba, amarubhi, iindawo ezethusako namadorobho atjhiyiweko, asele aphenduke ipango nesiphoqo kumisalela yezizwe mazombe.


text:
Iye, yizwani ilizwi lakaSomnini uSomandla elithi: Mbala ngikhulume ngesikhwele sami esivuthako ngokujamelana nemisalela yezizwe nangokujamelana ne-Edomu yoke eyahlosa ngehliziyo enamileko nangokunyaza bonyana inarhami ibe lilifa layo begodu izithathele idlelo layo njengepango.’


text:
“Nje-ke, ndodana yomuntu, phorofida mayelana nenarha yakwa-Israyeli, ukhulume eentabeni nemibundwini, emilanjaneni nemirhobeni uthi, ‘Nakhu okutjhiwo nguSomnini uSomandla: Qalani, esikhweleni nelakeni lami ngikhulumile. Ngebanga lokobana nina nithwele ihlazo lezizwe;


text:
ngalokho mina Somnini Somandla ngisuse isandla sami ukuqinisekisa bonyana kwamambala izizwe ezinizombelezileko ngizo ezizokuthwala ihlazo.’


text:
“Kodwana nina ntaba zakwa-Israyeli, nizakutlhurha iingala zenu benihlome iinthelo zenu ebantwini bami u-Israyeli ngombana masinyana bazakuba sekhaya.


text:
Phezu kwenu, ntaba zakwa-Israyeli, ngizakwandisa abantu, okutjho indlu yoke yakwa-Israyeli, iye, ngonina. Amadorobho azakuhlalwa namarubhi avuselelwe.


text:
Ngizakwandisa phezu kwenu abantu nefuyo. Iye, abantu nefuyo kuzakunotha kwande begodu ngizanenza nihlaleke njengekuthomeni, nginenzele okuhle okudluleleko kunaphambilini. Nje-ke nizakwazi bonyana nginguSomnini.


text:
Iye, ngizakwenza abantu bakhambakhambe phezu kwenu, okutjho abantu bami u-Israyeli. Bazanithumba nina ntaba zakwa-Israyeli, nibe lilifa labo. Anizukwenza abantwana babo bafe.”


text:
Nakhu okutjhiwo nguSomnini uSomandla: “Mbala, abantu bathi, ‘Wena ntaba yakwa-Israyeli uyindawo erhiribidela abantu begodu ube yindawo eyenza isizwe sakho singabi nabantwana.’


text:
Nje-ke, angeze usarhiribidela abantu namkha wenze isizwe sakho bona singabi nabantwana.” Kutjho uSomnini uSomandla.


text:
“Angeze ngisakuvumela wena narha bona uzwe isiphoqo sezizwe, angekhe usathwala ihlazo labantu bewubangele abantu bakho ukuwa.” Kutjho uSomnini uSomandla.


text:
“Ndodana yomuntu, lokha indlu ka-Israyeli nayisahlala enarhenayo, bayisilaphaza inarha ngemikhubayo nangezenzo zayo. Ukuziphatha kwayo phambi kwami bekunjengomfazi osilapheleko esikhathini sakhe.


text:
Yeke ngathululela ilaka lami phezu kwabo ngebanga leengazi abazithulula enarheni nangebanga lamanyala okubosingazimu abasilaphaza ngawo inarha.


text:
Ngalokho ngabasabalalisa hlangana nezizwe, nje-ke bahlakazwa eenarheni. Ngabagweba ngokuya ngemikhubabo nangezenzo zabo.


text:
Lokha nabafika ezizweni ebebahlakazelwe kizo, basilaphaza ibizo lami elicwengileko ngombana abantu bathi kibo, ‘Laba babantu bakaSomnini, kodwana nanyana kunjalo, bekufanele baphume enarhenakhe.’


text:
Kodwana ngikhathazekile ngebizo lami elicwengileko elasilaphazwa yindlu yakwa-Israyeli hlangana nezizwe eyafika kizo.


text:
Ngalokho khuluma endlini yakwa-Israyeli uthi, ‘Nakhu okutjhiwo nguSomnini uSomandla: Akusingebanga lakho, wena ndlu yakwa-Israyeli, kobana ngithathe igadango, kodwana kungenca yebizo lami elicwengileko enalisilaphaza hlangana nezizwe enafika kizo.


text:
Nje-ke ngizokuveza ukucwengeka kwebizo lami elikhulu nelisilaphazweko hlangana nezizwe, iye, lelo enilihlambalaze phakathi kwazo. Kulapho-ke, lapha izizwe zizakwazi khona bonyana nginguSomnini, lokha nangizibonakalisa ngani phambi kwazo bona mina ngecwengile.’ ” Kutjho uSomnini uSomandla.


text:
Ngizonifafaza ngamanzi acwebileko bese nihlambuluka kikho koke ukusilaphala; iye, nakiwo woke amanyala okubosingazimu, nginihlambulule.


text:
Ngizanidalela ihliziyo etja, ngifake ummoya omutjha ngaphakathi kwenu. Ngizakukhupha ngaphakathi kwenu ihliziyo yelitje, nginiphe ihliziyo ethambileko.


text:
Ngizakufaka ngaphakathi kwenu uMoyami, nginenze nikhambe eemisweni zami nokobana nilonde imithethwami beniyenze.


text:
Ngizanihlenga kikho koke ukusilaphala kwenu, ngiyale amabele abe khona ngiwenze abe linala nendlala ngingasayehliseli kini.


text:
Ngizakwenza iinthelo zemithi nesivuno sesimu bona sihlome khulu ukuze ningasezwa godu ihlazo lokuphodlheka ngendlala hlangana nezizwe.


text:
Nje-ke nizakukhumbula iindlela zenu zokonakala nezenzo zenu ezimbi. Nizazinyenya ngebanga lezono zenu nezenzo zenu ezikghabhudlhako.


text:
Akwazeke kuhle kini bonyana akusingebanga lenu kobana ngithathe igadango! Kodwana zigobeni, nizisole ngenca yeendlela zenu, nina ndlu ka-Israyeli.” Kutjho uSomnini uSomandla.


text:
“Nakhu okutjhiwo nguSomnini uSomandla, ‘Ngelanga enginihlambulula ngalo ecaleni lenu ngizakwenza amadorobho kobana ahlaleke; iye, amarubhi azakuvuselelwa


text:
nenarha ebesele itjhiyiwe izakulinywa esikhundleni sokobana ibe libhudu emehlweni wabo boke abadlula ngendlela.


text:
Abantu bazakuthi inarha ebesele itjhiyiwe, seyiphenduke yafana nesivande se-Edeni. Amadorobho ebegade asele amarubhi nalawo ebegade adiliziwe njenganje sele anemithangala begodu ayahlaleka.’


text:
Nje-ke, izizwe mazombe eziseleko zizakwazi bonyana mina Somnini ngiyakhile imizi egade ibhuruziwe, ngatjala lapha bekungasenalitho khona. Iye, mina Somnini ngikhulumile begodu ngizokwenza lokho.”


text:
Nakhu okutjhiwo nguSomnini uSomandla: “Godu ngizakuvumela indlu yakwa-Israyeli ingibawe bonyana ngiyenzele lokhu: Ukwandisa abantu bayo njengomhlambi.


text:
Iye, babe njengomhlambi wemihlabelo yeJerusalema ngesikhathi seminyanya. Ngokunjalo amadorobho egade asele atjhiyiwe, azakugcwala imihlambi yabantu. Nje-ke bazakwazi bonyana nginguSomnini.”


text:
Isandla sakaSomnini besiphezu kwami, nje-ke ngoMoyakhe wangikhuphela ngaphandle, wangehlisela phasi wangibeka hlangana nomrhoba ogcwele amathambo.


text:
Wangirhola ngadabula indawo yoke hlangana nawo; nje-ke qala, bekamanengi khulu hlangana nomrhobapho begodu ome kere.


text:
Wangibuza wathi: “Ndodana yomuntu, amathambo la angaphila na?” Ngaphendula ngathi: “Awu, Somnini Somandla, nguwe owaziko.”


text:
Wathi kimi: “Phorofida emathanjeni la uthi kiwo, ‘Nina mathambo omileko, lalelani ilizwi lakaSomnini!


text:
Nakhu okutjhiwo nguSomnini uSomandla emathanjeni la: Ngizakufaka ummoya kini mathambo, nginenze niphile.


text:
Ngizakubeka imisipha phezu kwenu, ngenze kuvele nenyama kini nginembese ngesikhumba bengifake nomphefumulo niphile. Nje-ke nizakwazi bonyana nginguSomnini.’ ”


text:
Ngalokho ngaphorofida njengombana bengiyaliwe. Kwathi ngisaphorofida, kwabakhona itjhada; qala-ke, bekubukhehlekhehle. Amathambo ahlangana, ithambo lalumbana nelinye lekhabo.


text:
Ngathi ngisaqalile njalo, ngabona imisipha phezu kwawo, inyama beyiphezu kwawo nesikhumba siwembesile; kodwana bekungekho umphefumulo kiwo.


text:
Nje-ke uSomnini wathi kimi: “Phorofida emphefumulweni, iye, phorofida ndodana yomuntu, uthi emphefumulweni, ‘Nakhu okutjhiwo nguSomnini uSomandla: Wena mphefumulo, yewize ubuya emagumbini amane wephasi bese uphefumulela emizimbeni engaphiliko ukuze iphile.’ ”


text:
Yeke ngaphorofida njengombana bengiyaliwe, umphefumulo wangena emizimbenapho, yaphila yasikima yajama ngeenyawo, kwaba libutho elikhulukhulu.


text:
Nje-ke uSomnini wathi kimi: “Ndodana yomuntu, amathambo la angiyo yoke indlu yakwa-Israyeli. Ihlalele ukuthi, ‘Amathambethu omile nethemba lethu liphelile begodu siquntiwe.’


text:
Yeke phorofida uthi kiyo, ‘Nakhu okutjhiwo nguSomnini uSomandla: Qalani, sele ngizokuvula amathunenu, iye, nginivuse emalibenenu, nina bantu bami. Ngizoniletha enarheni yakwa-Israyeli.


text:
Nje-ke nizakwazi bonyana nginguSomnini lokha nangivula amathunenu nginivuse emalibenenu, nina bantu bami.


text:
Ngizokufaka uMoyami phakathi kwenu ukuze niphile begodu ngizanibeka enarheni ekungeyenu. Ngalokho nizakwazi bonyana nginguSomnini. Ngikhulumile begodu ngizokwenza lokho.’ ” Kutjho uSomnini.


text:
“Ndodana yomuntu, thatha ilithi bese utlola kilo bunje, ‘NgelakaJuda kanye nama-Israyeli ayingcenye yakhe.’ Godu thatha elinye ilithi malungana no-Efrayimu, utlole kilo bunje, ‘NgelakaJosefa nayo yoke indlu ka-Israyeli eyingcenye yakhe.’


text:
Yewuthi kibo, ‘Nakhu okutjhiwo nguSomnini uSomandla: Qalani, sele ngizokuthatha ilithi lakaJosefa, elisesandleni saka-Efrayimu, neenkoro zakwa-Israyeli ekungezika-Efrayimu begodu ngizobahlanganisa nelithi lakaJuda, ngibenze babe lilithi linye ukuze babe munye esandleni sami.’


text:
uthi kibo, ‘Nakhu okutjhiwo nguSomnini uSomandla: Qalani, sele ngizokuthatha ama-Israyeli hlangana nezizwe aye kizo, ngiwabuthe kiwo woke amahlangothi, ngiwalethe enarheni ekungeyawo.


text:
Ngizokwenza u-Israyeli noJuda babe sisizwe sinye enarheni, eentabeni zakwa-Israyeli. Ikosi yinye izakubusa phezu kwabo boke. Yeke angeze kusaba zizizwe ezimbili ezahlukene zaba mibuso emibili godu.


text:
Angeze basazisilaphaza ngamanyalabo okubosingazimu neenyenyiso zabo nangeemphambeko zabo zoke. Ngizabahlenga kikho koke ukuhlubuka kokona kwabo, ngibahlambulule. Bazakuba babantu bami nami ngibe nguZimabo.’


text:
“Incekwami uDavida uzakuba yikosabo begodu boke bazakuba nomelusi munye. Bazakulandela imithethwami bebalonde iimiso zami, bazenze.


text:
Bazakuhlala enarheni lapha kwahlala khona aboyihlomkhulu, iye, inarha engayinikela incekwami uJakopo. Bona nabantwababo kanye neenzukulwana zabo bazakuhlala lapho nini nanini; incekwami uDavida izakuba yikosabo ngokungapheliko.


text:
Ngizakwenza nabo isivumelwano sokuthula, kube sivumelwano esingapheliko. Ngizabanzizisa bengibandise, ngibeke indawami ecwengileko phakathi kwabo nini nanini.


text:
Nje-ke izizwe zizakwazi bonyana mina Somnini ngicwengisa u-Israyeli lokha indawami ecwengileko iphakathi kwabo nini nanini.”


text:
“Ndodana yomuntu, qalisa ubuso bakho ngeGogi, okuyikosana ekulu yeMetjheki neTubhali enarheni yeMagogi, uphorofide ngokujamelana nayo,


text:
bonyana nakhu okutjhiwo nguSomnini uSomandla, ‘Qala ngijamelene nawe wena Gogi ndina, sikhulu seMetjheki neTubhali.


text:
Ngizokuphendula ngikufake iinkghopholo emihlathinakho, ngikukhuphe kanye nalo loke ibutho lakho. Iye, ngizokhupha iinjomani nabakhweli bazo, boke abembethe baphelela, balungele ipi; iye, ibutho elikhulu elineenhlangu namakhande, boke okubabantu abakwazi ukubamba iinsabula:


text:
iGomere nebutho layo, iBhethe-Togarima ukusuka emajukujukwini wetlhagwini kanye nalo loke ibutho layo, okubabantu abanengi abakanye nawe Gogi.


text:
Emva kwamalanga amanengi uzakufumana umyalo, kuthi eminyakeni ezako ufike enarheni esahlumako ngemva kobana beyisepini, iye, inarha enabantu ababuthelelwe ezizweni ezinengi phezu kweentaba zakwa-Israyeli, ebesele zilibhudu lasafuthi. Inarha abantu bayo abaphuma ezizweni, kwanjesi boke sele bahlezi ngokuvikeleka.


text:
Wena uzakurhwanta, uze njengesiwuruwuru, ube njengelifu elembese inarha; iye, wena nebutho lakho loke nezizwe ezinengi kanye nawe.’


text:
“Nakhu okutjhiwo nguSomnini uSomandla, ‘Mhlokho imizindlo izakufika emicabangwenakho bese uhlosa amaqhinga amambi:


text:
Uzazitjela bonyana uzakwenyuka ujamelane nenarha enemizana enganamithangala, iye, uzakwehlela phezu kwabantu abanokuthula nabahlezi ngokuphepha, boke abahlala lapha kunganamithangala khona nangaphandle kweenqabo namkha amasango.


text:
Uzakwenza lokho ukuze uthathe ipango, uhluthule ipahla, welule isandla sakho ngokujamelana namarubhi okwakhiwe kiwo godu nesizweni esabuthelelwa kwezinye izizwe, sabuthelela ifuyo nepahla, besahlala ekabeni yephasi.


text:
AmaTjheba, amaDedani nabathengisi beTaratjhitjhi kanye nemizanayo bazakuthi kuwe: Uze bonyana usiphange na? Uhlanganise umkhambathakho kobana uzokuthatha ipahla, uthumbe isiliva negolide, uthathe ifuyo nepahla, iye, kobana uthathe ipango enengi na?’


text:
“Ngalokho ndodana yomuntu phorofida kuGogi bonyana nakhu okutjhiwo nguSomnini uSomandla, ‘Mhlokho uzakwazi bonyana abantu bami bahlezi ngokuphepha


text:
begodu wena uzakwiza usuka endawenakho esemajukujukwini wetlhagwini, wena nabantu abanengi, boke njalo bakhwele iinjomani, bamkhambathi omkhulu nebutho elinamandla.


text:
Kwamambala uzakurhwanta ujamelene nabantu bami u-Israyeli, iye, njengelifu elembese inarha. Esikhathini esizako ngizakwenza uqalane nenarhami ukuze izizwe zingazi lokha nangizibonakalisa ngani phambi kwazo bona mina ngicwengile’.


text:
“Nakhu okutjhiwo nguSomnini uSomandla, ‘Ungiloyo engikhulume ngaye emihleni yaphambilini ngeenceku zami abaphorofidi bakwa-Israyeli na? Iye, ngesikhatheso baphorofida iminyaka eminengi bonyana ngizokwenza uqalane nabantu bami.’


text:
“Kodwana mhlokho, lokha iGogi nayiqalana nenarha yakwa-Israyeli, ilaka lami lizokuvutha.” Kutjho uSomnini uSomandla.


text:
“Ekutjhisakaleni kwami, iye, ekuvutheni kwelaka lami, ngakhuluma ngathi, ‘Mbala, mhlokho kuzakuba nokusikinyeka okukhulu kwephasi enarheni yakwa-Israyeli.


text:
Ngebanga lobukhona bami iinhlambi zelwandle, iinyoni zomkayi, koke okukhakhaba phezu kwehlabathi kanye nabo boke abantu enarheni bazakuthuthumela phambi kwami. Iintaba zizakuphoselwa phasi, amawa awe, omunye nomunye umthangala udilikele phasi.


text:
Ngizokuletha isabula eentabeni zami kobana ijamelene neGogi. Isabula yomunye nomunye izakudla umfowabo.’ ” Kutjho uSomnini uSomandla.


text:
“IGogi ngizayigweba ngezifo nangokuthuluka kweengazi. Ngizakunisela izulu eliwulukako, isinanja esikhulu, umlilo nesibabuli phezu kwayo, phezu kwebutho layo naphezu kwezizwe ezinengi ezikanye nayo.


text:
Nje-ke, ngizakubonakalisa ubukhulu bami nokucwengeka kwami begodu ngizazise phambi kwezizwe ezinengi. Ngalokho zizakwazi bonyana nginguSomnini.”


text:
“Wena ndodana yomuntu, phorofida ngokujamelana noGogi, umtjele bonyana nakhu okutjhiwo nguSomnini nguSomandla, ‘Qala, ngijamelene nawe, wena Gogi, kosana ekulu yeMetjheki neTubhali.


text:
Ngizokuphendula ngikurhole, ngikwenyuse emajukujukwini wetlhagwini, ngikuse eentabeni zakwa-Israyeli.


text:
Nje-ke ngizokumadlha umsebakho ngesinceleni sakho, ngenze nemisubela yakho ikhithike esidleni sakho.


text:
Uzokuwela phezu kweentaba zakwa-Israyeli, wena nawo woke amabuthwakho kanye nezizwe ezikanye nawe. Ngizokunikelela bona ube kukudla kwemihlobohlobo yeenyoni ezidla inyama begodu ube kukudla kweembandana zommango.


text:
Ngizokuthumela umlilo phezu kweMagogi naphezu kwalabo abahlezi baphepha eenarheni eziseligwini. Yeke bazakwazi bonyana nginguSomnini.


text:
“Ngizokwenza bona ibizo lami elicwengileko lazeke hlangana nabantu bami u-Israyeli begodu angekhe ngisavumela bona ibizo lami elicwengileko lirhubutjhwe Nezizwe zizakwazi bonyana nginguSomnini oCwengileko phakathi kwama-Israyeli.


text:
Qala, lokho kuyeza begodu kuzokwenzeka! Leli, ngilo ilanga engikhulume ngalo.” Kutjho uSomnini uSomandla.


text:
“Abahlali bamadorobho wakwa-Israyeli bazokuphuma bayokwenza umlilo ngeenkhali ukuze bazitjhise, okutjho amakhande neenhlangu, imisebe nemisubela, iimbhuku nemikonto, iye, bazokwenza umlilo wezintwezo iminyaka elikhomba.


text:
Angekhe kusadingeka bonyana bayokuthwala iinkuni emmangweni namkha batheze ehlathini ngombana bazozenzela umlilo ngeenkhali. Bazokuphanga labo ababaphangileko bebahlangule labo ababahlangulileko.” Kutjho uSomnini uSomandla.


text:
“Mhlokho ngizokunikela iGogi indawo yokuthuna kwa-Israyeli, emrhobeni weenkhambi ngepumalanga yelwandle. Indawo leyo izokuvimba iinkhambi ngombana iGogi nomkhambathakhe bazokuthunwa lapho. Izokubizwa bonyana mrhoba wesiqubuthu seGogi.


text:
Boke abantu enarheni bazobathuna, lokho kubalethele idumo ngelanga engizokubonisa ngalo iphazimulwami.” Kutjho uSomnini uSomandla.


text:
“Bazozikhethela abantu abazokuhlala njalo bakhambakhamba enarheni kobana bathune labo abaseleko ehlabathini ukuze bayihlambulule. Ekupheleni kweenyanga ezilikhomba bazokuphenyisisa:


text:
Lokha abakhambakhamba enarheni nababona amathambo womunthu, bazokubeka isibekiso kiwo ukuze abathunako bawathune ngemrhobeni wesiqubuthu seGogi.


text:
“Nje-ke wena ndodana yomuntu, uSomnini uSomandla ukuyala bona ukhulume eenyonini ezimihlobohlobo neembandaneni zoke zommango uthi, ‘Buthelelanani nize, hlanganani mahlangothi woke emgidini womhlatjelo enginilungiselela wona. Kuzakuba mhlatjelo omkhulu phezu kweentaba zakwa-Israyeli. Iye, nizokudla inyama nisele neengazi.


text:
Nizokudla inyama yeengorho nisele iingazi zeenkhulu zephasi, kube ngathi nidla amaqama, iimvana, iimpongo, iinkunzi nakho koke okunonisiweko kweBhatjhani.


text:
Nizokudla amanoni benisuthe, nisele iingazi benibe burhenge emhlatjelwenami enginilungiselela wona lowo.


text:
Esithebeni sami nizokudla benisuthe inyama yeenjomani nabakhweli bazo, iingorho nemihlobohlobo yamajoni.’ Kutjho uSomnini uSomandla.


text:
“Ngizokubonakalisa iphazimulwami hlangana nezizwe; zoke izizwe zizakubona isigwebo sami engisikhuphileko nesandla sami engisibeke phezu kwazo.


text:
Nezizwe zizakwazi bonyana indlu yakwa-Israyeli yaya ekuthunjweni ngebanga lecala layo ngombana akhange yethembeke kimi. Nje-ke ngabufihla ubuso bami ebantwini bakwa-Israyeli ukuze ngibanikelele esandleni samanababo ngalokho boke bawe ngesabula.


text:
“Ngalokho nakhu okutjhiwo nguSomnini uSomandla, ‘Kwanje khona, ngizokutjhugulula ubujamo bakaJakopo, ngibe nesirhawu kiyo yoke indlu ka-Israyeli; ngibe nesikhwele ngebizo lami elicwengileko.


text:
Bazalikhohlwa ihlazo labo nakho koke ukungathembeki kwabo kimi, lokha nabebazihlalele enarhenabo baphephile begodu kungekho ozabethusa.


text:
Ngizazibonakalisa ngabo ngingocwengileko phambi kwezizwe ezinengi lokha nangibabuyisa ezizweni, ngibabuthelele kobana basuke eenarheni zezitha zabo.


text:
Nje-ke bazakwazi bonyana nginguSomnini uZimabo ngombana ngabathumela ekuthunjweni hlangana nezizwe begodu ngabuye ngababuthelela kobana babuyele enarheni ekungeyabo. Angeze ngisatjhiya noyedwa wabo hlangana nezizwe.


text:
Angeze ngisabufihla ubuso bami kibo ngombana ngizokuthululela uMoyami phezu kwendlu yakwa-Israyeli.’ ” Kutjho uSomnini uSomandla.


text:
Emnyakeni wamatjhumi amabili nahlanu wokuthunjwa kwethu, ekuthomeni komnyaka, mhlana zilitjhumi enyangeni, isandla sakaSomnini besiphezu kwami mhlokho. Bekumnyaka wetjhumi nane ngemva kokuwa kweJerusalema lokha uSomnini nangisa lapho.


text:
Ngathi ngisemibonweni, uZimu wangisa enarheni yakwa-Israyeli, wangihlalisa entabeni ephakeme khulu. Ngehlangothini layo langesewula gade kunemakhiwo ebeyifana nedorobho.


text:
Lokha nakangibeka lapho, qala nango umuntu obegade aphazima njengekoporo. Umuntu loyo gade ajame esangweni, aphethe intambo yelineni kanye nehlanga lokulinganisa;


text:
wathi kimi: “Ndodana yomuntu, zibonele ngamehlwakho, uzizwele ngeendlebe zakho, uyelele koke engizokukhombisa khona ngombana ulethelwe lokho lapha. Bikela indlu ka-Israyeli koke okubonako.”


text:
Bekunomthangala ozombeleze yoke indawo yethempeli. Esandleni somuntu loyo bekunehlanga lokulinganisa ebelimamitha amathathu ubude. Ihlangelo belilide kunamahlanga wokulinganisa ajayelekileko. Walinganisa umthangala: ububanzi bawo bebulingana nehlanga linye lesilinganiso nokuphakama kwawo kulihlanga linye.


text:
Umuntu loyo wangena esangweni eliqale ngepumalanga, ngokukhwela emqaqadwenalo. Walinganisa umbunjwana wesango, gade ulihlanga linye ubude. Iye, umbunjwana wokuthoma begade ulihlanga linye ubude.


text:
Ilawana labalindi ngalinye esangweni gade lihlanga linye ubude nehlanga linye ububanzi bese kuthi ibanga elihlangana kwamalawana lawo libe mamitha amabili nesiquntu ububanzi. Umbunjwana wesango oya esirhodlwaneni sobungeno nawo gade ulihlanga linye ubude.


text:
Godu walinganisa isirhodlwana sobungeno, sona gade simamitha amane ububanzi. Imithangala ebuphumweni besirhodlwaneso beyilimitha ububanzi.


text:
Ngaphakathi kwesango langepumalanga gade kunamalawana amathathu ngapha nangapha anesilinganiso esifanako neembanga ezihlangana nawo ngapha nangapha nazo bezineenlinganiso ezifanako.


text:
Godu walinganisa obubanzi obuphakathi kweminyango evulekileko yesango, bebumamitha amahlanu. Boke ububanzi besango bebumamitha asithandathu nesiquntu.


text:
Ngaphambi kwelawana labalindi ngalinye gade kunomthangadlana ngapha nangapha kwalo, wona bewusiquntu semitha ubude. Ilawana ngalinye belimamitha amathathu mahlangothi woke.


text:
Nje-ke walinganisa isango ukusukela emsamo wephahla lelawana ukuya emsamo wephahla lelinye ilawana elilungene nal, kwaba mamitha alitjhumi nambili nesiquntu.


text:
Wenza ngokufanako ngemithangala yangemaqadi yamalawana wabalindi: Isilinganiso semithangala le mahlangothi woke wesango ukufikela esirhodlweni sobungeno saba mamitha amatjhumi amathathu.


text:
Ibanga ukusukela ebungenweni besango ukuya ngehlangothini elingekugcineni kwesirhodlwana sobungeno gade limamitha amatjhumi amabili nahlanu.


text:
Gade kunamafesidere anomluko emalawaneni wabalindi ngaphakathi kwesango mahlangothi woke nangaphakathi kwesirhodlwana sobungeno mahlangothi woke. Phezu kwemithangaleni hlangana namalawana bekukghatjiswe ngemithi yesundu.


text:
Nje-ke umuntu loyo wangingenisa ngesirhodlweni sangaphandle kwethempeli. Qala, bekunamalawu nomgangadelo wamatje mazombe nesirhodlweso. Amalawu amatjhumi amathathu lawo gade aqale emgangadelweni.


text:
Umgangadelo gade usemaqadi kwamasango begodu ulingana nobubanzi bawo. Lowo-ke gade kumgangadelo ophasi.


text:
Walinganisa ibanga ukusukela esangweni eliphasi ukuya esangweni lesirhodlo sethempeli, gade kumamitha amatjhumi amahlanu ngepumalanga kanye nangetlhagwini.


text:
Amalawana labalindi amathathu ngapha nangapha, nemithangala hlangana namalawana lawo kanye nesirhodlwana sobungeno gade anesilinganiso esifana naleso sesango lokuthoma. Gade simamitha amatjhumi amabili nahlanu ubude namamitha alitjhumi nambili nesiquntu ububanzi.


text:
Amafesideralo, isirhodlwana sobungeno kanye nemikghabiswalo yesundu gade inesilinganiso sesango eliqale ngepumalanga. Begade linemiqaqado elikhomba eyenyukela kilo; isirhodlwana salo sobungeno besingaphakathi.


text:
Njengangepumalanga gade kunesango elingenela ngesirhodlweni esingaphakathi esiqalene nesango langetlhagwini. Walinganisa ibanga eliphakathi kwamasango amabili lawo ngetlhagwini; kwaba mamitha amatjhumi amahlanu.


text:
Wangisa ngesewula, qala, bekunesango eliqale ngesewula. Walinganisa imithangadlana ehlanganisa amalawana angaphakathi kwesango kanye nesirhodlwana sobungeno bakhona; begade zinesilinganiso esifana namanye amasango.


text:
Isangwelo nesirhodlwana sobungeno salo besinamafesidere mahlangothi woke njengamafesidere wamanye amasango. Gade limamitha amatjhumi amabili nahlanu ubude namamitha alitjhumi nambili nesiquntu ububanzi.


text:
Bekunemiqaqado elikhomba eya kilo; isirhodlwana sobungeno singaphakathi kwalo. Gade linemikghabiso yemithi yesundu ebusweni bemithangadlana ehlanganisa amalawana esirhodlweni sobungeno ngapha nangapha.


text:
Isirhodlo sangaphakathi naso gade sinesango eliqale ngesewula; walinganisa ukusukela esangweneli ukuya kelingaphandle ngesewula; gade kumamitha amatjhumi amahlanu.


text:
Nje-ke, wangingenisa ngesirhodlweni esingaphakathi ngesango langesewula, walinganisa isangwelo; gade lilingana namanye.


text:
Amalawanalo, imithangadlanalo ehlanganisa amalawana lawo kanye nesirhodlwana sobungeno gade kulingana namanye. Isangwelo nesirhodlwana salo sobungeno belinamafesidere mahlangothi woke. Gade limamitha amatjhumi amabili nahlanu ubude namamitha alitjhumi nambili nesiquntu ububanzi.


text:
(Iinrhodlwana zobungeno magegana nesirhodlo sangaphakathi gade zimamitha alitjhumi nambili nesiquntu ubude namamitha amabili nesiquntu ububanzi.)


text:
Isirhodlwana sobungeno sesango eliqale ngesewula besingehlangothini lesirhodlwana sangaphandle. Imithangadlana ehlanganisa amalawana nayo beyinemikghabiso yemithi yesundu. Bekunemiqaqado ebunane ekhuphukela esangwenelo.


text:
Wangingenisa ngesirhodlweni sangaphakathi ngehlangothini elingepumalanga; walinganisa isango, gade lilingana namanye.


text:
Amalawanalo, imithangadlana yalo ehlanganisa amalawana kanye nesirhodlwana sobungeno gade kulingana namanye. Gade kunamafesidere ngapha nangapha kwesango nesirhodlwana sobungeno; kumamitha amatjhumi amabili nahlanu ubude namamitha alitjhumi nambili nesiquntu ububanzi.


text:
Isirhodlwana sobungeno besiqale esirhodlweni sangaphandle; imithangadlana yakhona ehlanganisa amalawana beyinemikghabiso yemithi yesundu ngapha nangapha kwesango; kunemiqaqado ebunane ekhuphukela kilo.


text:
okutjho amalawanalo, imithangadlana ehlanganisa amalawana kanye nesirhodlwana sobungeno sakhona. Nalo gade linamafesidere ngapha nangapha. Isangweli belimamitha amatjhumi amabili nahlanu ubude namamitha alitjhumi nambili nesiquntu ububanzi.


text:
Isirhodlwana sobungeno besingehlangothini lesirhodlwana sangaphandle; imithangadlana ehlanganisa amalawana beyinemikghabiso yemithi yesundu ngapha nangapha. Gade kunemiqaqado ebunane ekhuphukela kilo.


text:
Bekunelawu elinomnyango ophumela ngesirhodlwaneni sobungeno sesango; lapho bekuhlanzelwa khona imihlabelo yokutjhiswa.


text:
Ngesirhodlwaneni sobungeno gade kunamatafula amabili ngapha nangapha lapha bekuhlatjelwa khona umhlabelo wokutjhiswa, wehlambululo newehlawulo.


text:
Emithangaleni engaphandle yesirhodlwana sobungenweso hlanu kobungeno besango eligale ngetlhagwini gade kunamatafula amabili, godu ngaphaya kobungeno kunamanye amatafula amabili.


text:
Nje-ke gade kunamatafula amane ngehlangothini linye lobungeno namane ngakelinye. Gade kumatafula abunane sele awoke lapha bekuhlatjelwa khona imihlabelo.


text:
Amatafula amane wemihlabelo yokutjhiswa gade enziwe ngamatje abaziweko, asiquntu nesiqunjwana semitha ubude nobubanzi nesiqunjwana semitha ukuphakama. Phezu kwawo gade kubekwe izitja zokuhlaba imihlabelo yokutjhiswa kanye neminye imihlabelo.


text:
Gade kunopherho magegana neboda; ubude bawo bebulingana nobubanzi besandla. Amatafula gade angewenyama yomhlabelo.


text:
Esirhodlweni esingaphakathi, ngaphandle kobungeno besango, gade kunamalawu amabili wabavumi. Elinye lingehlangothini lesango langetlhagwini liqale ngesewula bese elinye lingesangweni elingesewula, liqale ngetlhagwini.


text:
Yeke wathi kimi: “Ilaweli eliqale ngesewula ngelabaphristi abayelela ukulotjhwa emakhiweni ocwengileko,


text:
bese ilawu eliqale ngetlhagwini ngelabaphristi abayelele imisebenzi e-aldarini. Labo-ke bekumadodana kaTsadoki, okungiwo wodwa wamaLevi angatjhidela eduze kwakaSomnini kobana asebenze phambi kwakhe.”


text:
Walinganisa isirhodlo sangaphakathi: gade silingana mahlangothi woke, simamitha amatjhumi amahlanu ubude nobubanzi. I-aldari gade liphambi kwethempeli.


text:
Wangingenisa esirhodlwaneni sobungeno sethempeli, walinganisa amaboda emahlangothini wobungeno; gade amamitha amabili nesiquntu ububanzi ngapha nangapha. Ububanzi bobungeno besango gade bumamitha alikhomba bese amaboda aya emahlangothini wesirhodlwana sobungeno alimitha nesiquntu ngapha nangapha.


text:
Ububanzi besirhodlwana sobungeno bebumamitha alitjhumi namamitha asithandathu ubude. Gade kunemiqaqado ekhuphukela kiso begodu kunesika ngapha nangapha ngaphambi kwaso.


text:
Nje-ke umuntu loyo wangingenisa ngesirhodlweni esikhulu. Walinganisa ububanzi bamaboda ahlukanisa isirhodlwana sobungeno nesirhodlo esikhulu; bebumamitha amathathu ngapha nangapha. Lobo-ke bekububanzi bamaboda lawo.


text:
Ubungeno besirhodlo esikhulu bebumamitha amahlanu ububanzi namaboda aya emahlangothinaso amamitha amabili nesiquntu ngapha nangapha. Godu walinganisa ubude besirhodlo esikhulu, gade bumamitha amatjhumi amabili namamitha alitjhumi ububanzi.


text:
Yeke wangena ngendaweni ecwenge khulu. Walinganisa ububanzi bamaboda ahlukanisa isirhodlo esikhulu nendawo ecwenge khulu; bebulimitha ngapha nangapha. Ubungeno bebumamitha amathathu ububanzi namaboda aya emahlangothini wendawo ecwenge khulu bekamamitha amathathu nesiquntu ngapha nangapha.


text:
Walinganisa indawo ecwenge khulu; beyimamitha alitjhumi mahlangothi woke. Wathi kimi: “Le yindawo ecwenge khulu.”


text:
Walinganisa iboda lethempeli, gade limamitha amathathu ububanzi; godu walinganisa ububanzi bamalawana anamathelene nethempeli emahlangothini amathathu, bebumamitha amabili.


text:
Amalawana lawo akhiwe aba nemigangadelo emithathu, elinye ngehla kwelinye; wona gade amatjhumi amathathu emgangadelweni ngamunye. Gade kunemiqoqo ebodeni lethempeli emahlangothini amathathu kobana isekele imigangadelo yamalawana ukuze kungalimazeki iboda lethempeli ngaphandle.


text:
Ngalokho amalawana lawo gade aba banzi ngokuya ngokukhuphuka komunye nomunye umgangadelo ngombana iboda lawo belikhuphukela phezulu. Gade kunomqaqado osuka emgangadelweni ophasi phasi ukudlula kophakathi ukuya kongaphezulu.


text:
Ngabona bonyana ithempeli gade lizombelezwe sisendlalelo esidundubeziweko, mahlangothi woke, besisekelo samalawana anamathelene nethempeli. Ukuphakama kwaso bekungangehlanga elipheleko, okutjho amamitha amathathu.


text:
Iboda elingaphandle lamalawana anamathelene nethempeli gade limamitha amabili nesiquntu ububanzi. Indawo evulekileko hlanu kwamalawana lawo ngaphandle nayo beyimamitha amabili nesiquntu ububanzi.<br/>Hlangana namalawana anamathelene nethempeli


text:
Bekuneminyango yamalawana anamathelene nethempeli eqale ngendaweni evulekileko, omunye ngetlhagwini, omunye ngesewula. Imithangala yendawo evulekileko beyimamitha amabili nesiquntu ngehlangothini elinye nelinye.


text:
Umakhiwo ogade uqalene nendawo evulekileko ngemva kwethempeli ngetjingalanga gade umamitha amatjhumi amathathu nahlanu ububanzi namamitha amatjhumi amane nahlanu ubude. Umthangala womakhiwo lowo gade umamitha amabili nesiquntu ububanzi mazombe.


text:
Nje-ke walinganisa ithempeli; gade limamitha amatjhumi amahlanu ubude, kanti indawo evulekileko, umakhiwo wethempeli kanye nemithangala yakhona bekumamitha amatjhumi amahlanu ububanzi.


text:
Godu ilingaphambili lethempeli ngepumalanga neendawo ezivulekileko ngapha nangapha bezimamitha amatjhumi amahlanu.


text:
Walinganisa ububanzi bomakhiwo oqale endaweni evulekileko ngemuva kwethempeli namalawana wakhona ngapha nangapha; gade kumamitha amatjhumi amahlanu.<br/>Amaboda besirhodlo esikhulu sangaphakathi sethempeli nesirhodlwana sobungeno salo


text:
bekanamekwe ngesigodo. Amafesidere anomluko okutjho imiqoqwana eyelekeneko ngapha nangapha naphezulu, nawo bekanamekwe ngesigodo mahlangothi woke. Ukunamekwa bekusuka phasi bekube semafesidereni


text:
ukufikela ngehla kweminyango. Ingaphakathi lethempeli kanye nengaphandle kwalo, iye, mazombe namaboda woke ngaphakathi nangaphandle bekunemifanekiso ebaziweko ebekwe ngokulandelana.


text:
Imifanekiso leyo bekungeyamakerubhi nemithi yesundu. Phakathi kwekerubhi nekerubhi bekunomuthi wesundu. Ikerubhi ngalinye linobuso obubili:


text:
Ubuso bomuntu bebuqaliswe ngemthini wesundu ngakelinye ihlangothi nobuso bebhubezi buqaliswe ngakelinye. Emabodeni wethempeli loke mazombe


text:
Iesirhodlo esikhulu bekunegoseni enamahlangothi alinganako. Ubungeno bangaphambili bendawo ecwenge khulu nabo bebunjalo.


text:
Gade kune-aldari leengodo lilimitha nesiquntu ukuphakama nemitha mahlangothi woke; belinamajika. Isikhondo kanye namahlangothi walo gade kwenziwe ngesigodo. Umuntu loyo wathi kimi: “Leli litafula eliphambi kwakaSomnini.”


text:
Eminyango yesirhodlo esikhulu gade kubazwe amakerubhi kanye nemithi yesundu njengombana bekunjalo nemabodeni. Gade kunomgoqo wesigodo ngaphambi kwesirhodlwana sobungeno ngaphandle.


text:
Amafesidere anomluko nemithi yesundu beyingapha nangapha emabodeni wesirhodlwana sobungeno. Amalawana anamathelene nethempeli nawo gade anemigoqo.


text:
Umuntu loyo wangikhuphela ngesirhodlweni sangaphandle ukuya ngetlhagwini; wangingenisa ngemalawini aqalene nendawo evulekileko malungana nomakhiwo ongemva kwethempeli ngetlhagwini.


text:
Amalawu lawo bekahlanu kwesango langetlhagwini yendawo yethempeli; wona bekamamitha amatjhumi amahlanu ubude namamitha amatjhumi amabili nahlanu ububanzi.


text:
Hlanu kwendawo evulekileko ebeyimamitha alitjhumi godu nahlanu komgangadelo esirhodlweni sangaphandle bekunomakhiwo onamalawu anemigangadelo emithathu anephahla eyehla ngamahla atjhiyanako.


text:
Ngaphambi kwamalawu lawo gade kunomkghotha wangaphakathi omamitha amahlanu ububanzi namamitha amatjhumi amahlanu ubude. Iminyango yakhona gade ingetlhagwini.


text:
Amalawu waphezulu gade amancani ngombana iphahla beliwenza adluladlulane kunalawo asemgangadelweni ongenzasi nophakathi.


text:
Amalawu asemgangadelweni wesithathu gade anganansika njengombana bekunjalo ngeenrhodlo, ngalokho gade amancazana kunalawo asemgangadelweni ophasi nophakathi.


text:
Gade kunomthangala ngaphandle olinganisene namalawu ukuya ngesirhodlweni sangaphandle; gade umamitha amatjhumi amabili nahlanu ubude.


text:
Ubude bamalawu ngehlangothini elihlanu kwesirhodlo sangaphandle gade bumamitha amatjhumi amabili nahlanu bese balawo amalungana nesirhodlo esikhulu sethempeli bumamitha amatjhumi amahlanu.


text:
Amalawu aphasi gade aneminyango ngehlangothini langepumalanga nawungena ngehlangothini lesirhodlo sangaphandle.


text:
Hlanu komakhiwo ongemuva kwethempeli magegana nomthangala wesirhodlo sangaphandle ngesewula nahlanu kwendawo evulekileko, gade kunamalawu.


text:
Bekunomkghotha ngaphambi kwawo. Wona gade afana namalawu angetlhagwini kwethempeli, anobude obulinganako nobubanzi obulinganako. Ubuphumo neminyango kanye namahlangothi bekufana nekwamalawu wangetlhagwini.


text:
Gade kunomkghotha hlangana namalawu angesewula nomthangala wokuvikela. Ekuthomeni komkghotha ngepumalanga bekunobungeno obuphumelo eminyangweni yamalawu.


text:
Yeke wathi kimi: “Amalawu wangetlhagwini newangesewula aqalene nendawo evulekileko bekangacwengileko. Abaphristi ebebanelungelo lokutjhidela kuSomnini bebagomela iminikelo ecwenge khulu lapho. Abaphristi bebabeka lapho iminikelo ecwenge khulu okutjho iminikelo yeenthoro, imihlabelo yehlambululo neyehlawulo ngombana indawo leyo beyicwengile.


text:
Nasele abaphristi bangene ngendaweni ecwengileko, bebangakavumeleki ukuphumela ngesirhodlweni sangaphandle kufikela lapha bahlubula khona izambatho zabo ebebasebenza ngazo, bazitjhiye ngombana bezicwengile. Bekumele bembathe ezinye izambatho ngaphambi kobana batjhidele eendaweni okungezomuntu woke.”


text:
Nasele umuntu loyo aqedile ukulinganisa ebekungaphakathi kwethempeli, wangikhupha ngesango langepumalanga wabese ulinganisa indawo leyo wazomba nayo:


text:
Walinganisa ihlangothi langepumalanga ngehlanga, gade limamitha amakhulu amabili namatjhumi amahlanu.


text:
Walinganisa ihlangothi langetlhagwini ngehlanga, gade limamitha amakhulu amabili namatjhumi amahlanu.


text:
Yeke waphendukela ngehlangothini langetjingalanga nakhona walinganisa ngehlanga, gade limamitha amakhulu amabili namatjhumi amahlanu.


text:
Ngendlela leyo walinganisa amahlangothi womane. Indawo leyo gade izombelezwe ngomthangala omamitha amakhulu amabili namatjhumi amahlanu ubude namamitha amakhulu amabili namatjhumi amahlanu ububanzi. Umthangala lowo bewuhlukanisa indawo ecwengileko kejayelekileko.


text:
Qala, bekunephazimulo kaZimu wakwa-Israyeli ivela ngepumalanga. Ilizwi lakhe belinjengokuzwakala kwamanzi amanengi, inarha gade idarhile ngokukhanya kwephazimulwakhe.


text:
Umbono engawubonako begade ufana nengawubona lokha uSomnini eza kobana arhayile idorobho, godu bewufana nemibono engayibona emlanjeni iKebari. Nje-ke ngawa phasi ngobuso.


text:
Khonapho uMoya wangiguga wangisa ngesirhodlweni sangaphakathi. Qala, iphazimulo kaSomnini yagcwala ithempeli.


text:
lathi: “Ndodana yomuntu, le-ke yindawo yesihlalo sami sobukhosi nesinabelo seenyawo zami. Ngikho lapha, lapho ngizakuhlala khona hlangana nama-Israyeli mlibe. Indlu ka-Israyeli, iye, yona nekosayo angeze beyisasilaphaza ibizo lami elicwengileko ngobungwadla bayo nangamatje wesikhumbuzo wamakhosayo lokha nahlongakalako.


text:
Lokha nayibeka imibunjwanayo hlanu kweyami neengoseni zayo hlanu kwezami, sihlukaniswe mthangala kwaphela phakathi kwami nayo, yasilaphaza ibizo lami elicwengileko ngezenzo zayo ezikghabhudlhako. Ngalokho ngayirhayila ekuthukutheleni kwami.


text:
Manje-ke ayidedisele kude nami ubungwadla bayo namatje wesikhumbuzo wamakhosayo. Yeke ngizakuphila hlangana nayo mlibe.


text:
“Wena ndodana yomuntu, yazisa indlu ka-Israyeli ngethempeli ukuze ibe neenhloni ngamacalayo. Ayiyelele isilinganiso salo.


text:
Nakube ineenhloni ngakho koke ekwenzileko, yazise umtlamo wethempeli, okutjho ukuhleleka kwalo, ubuphumo nobungeno balo, woke umtlamalo nazo zoke iimiso zalo, iye, woke umtlamo kanye nayo yoke imithethwalo. Yenza lokho ngokutlola phambi kwayo ukuze ilonde umtlamo lowo kanye neemiso zalo zoke, yenze koke lokho.


text:
“Naku umthetho wethempeli: Isiqongolo sentaba nendawo yoke emagegana naso izakuba ngecwenge khulu. Iye, lokho-ke kumthetho wamambala wethempeli.”


text:
“Nanzi iinlinganiso ze-aldari ngamamitha: Umsele wakhona olizombelezileko bewusiquntu semitha ukutjhinga nesiquntu semitha ububanzi. Umphetho wawo mazombe bewusiqunjwana semitha.<br/>“Nasi-ke isikhondo se-aldari:


text:
Ukusuka emseleni phasi ukuya emphethweni osenzasi kulimitha ukuphakama nesiquntu semitha ububanzi bese ukusuka emphethweni osenzasi ukuya kongehla kube mamitha amabili ukuphakama; umphetho lowo begade usiquntu semitha ububanzi.


text:
Iziko le-aldari beliphakeme ngamamitha amabili ukusuka emphethweni lowo. Emajikeni amane weziko bekuneempondo ezine ezivelele phezulu.


text:
Iziko le-aldari nalo belinamahlangothi amane alinganako, amamitha asithandathu ubude nasithandathu ububanzi.


text:
“Umphetho ongehla nawo bewunamahlangothi amane alinganako, amamitha alikhomba ubude nalikhomba ububanzi. Umsele we-aldari bewusiquntu semitha mazombe, umphethwawo usiqunjwana semitha mazombe. Imiqaqado ye-aldari beyiqale ngepumalanga.”


text:
Yeke wathi kimi: “Ndodana yomuntu, nakhu okutjhiwo nguSomnini uSomandla, ‘Lezi-ke kuzakuba ziimiso ze-aldari ngelanga elizakulungela ngalo ukwenzela kilo imihlabelo yokutjhiswa kanye nokufafaza kweengazi ngemaqadi kwalo:


text:
Kumele unikele ngekunzana njengomhlabelo wehlambululo kubaphristi abamaLevi womndeni kaTsadokhi alotjha phambi kwami.’ Kutjho uSomnini uSomandla.


text:
‘Uzakuthatha ezinye zeengazi zayo uzininde phezu kweempondo ezine ze-aldari naphezu kwamajika womane womphetho ongehla nemphethweni womsele mazombe. Ngaleyondlela uzakuhlambulula i-aldari bewulenzele itethelelo.


text:
Uzakuthatha ikunzi yomhlabelo wehlambululo uyitjhisele endaweni ekhonjiweko yethempeli engaphandle kwalo.


text:
“ ‘Elangeni lesibili uzakunikela ngepongo emsulwa njengomhlabelo wehlambululo bese i-aldari lihlanjululwe njengombana kwenziwe ngekunzana.


text:
Nasele uqedile ukulihlambulula, uzakunikela ngekunzana emsulwa kanye neqama elimsulwa olithethe emhlambini.


text:
Uzakuletha lokho phambi kwakaSomnini bese abaphristi bakununga ngetswayi, banikele ngakho njengomhlabelo wokutjhiswa kuSomnini.


text:
“ ‘Uzakulungisa ipongo ngamalanga bekube malanga alikhomba njengomhlabelo wehlambululo begodu abaphristi kumele balungise ikunzana neqama olithethe emhlambini, koke kube msulwa.


text:
Ekupheleni kwamalanga lawo, ukusuka elangeni lobumnane, abaphristi bazakulungisa imihlabelwenu yokutjhiswa neyetjhebiswano e-aldarini. Yeke ngizanamukela.’ Kutjho uSomnini uSomandla.”


text:
USomnini wangibuyisela esangweni langaphandle lomakho ocwengileko, eliqale ngepumalanga, kodwana lalivaliwe.


text:
Wathi kimi: “Isangweli kumele lihlale livaliwe. Akukameli livulwe; akunamuntu omele angene ngalo. Lizakuhlala livaliwe ngombana uSomnini, uZimu wakwa-Israyeli ungene ngalo.


text:
Yikosana yodwa engahlala ngaphakathi kobungeno kobana igome phambi kwakaSomnini. Izakungena ngendlela yesirhodlwana sesango beyiphume ngayo indlela leyo.”


text:
Wangisa esangweni langetlhagwini ngaphambi kwethempeli. Ngathi ngisaqalile, iphazimulo kaSomnini yagcwala ithempeli lakhe. Nje-ke ngawa phasi ngobuso.


text:
USomnini wathi kimi: “Ndodana yomuntu, yelela kuhle, uzibonele ngamehlwakho, uzizwele ngeendlebe zakho ngakho koke engikutjela khona mayelana nazo zoke iimiso eziphathelene nethempeli lakaSomnini nayo yoke imithethwalo. Yelela ubungeno bethempeli ngokuqala ofanele angene nofanele akhutjhwe emasangweni womakho ocwengileko.


text:
Yithi endlini ehlubukileko yakwa-Israyeli, ‘Nakhu okutjhiwo nguSomnini: Sekwanele ngeenkghabhudlho zakho zoke wena ndlu ka-Israyeli!


text:
Ngokuvumela imiqhamuka engakasoki enyameni ngitjho neenhliziyweni kobana ingene emakhiwenami ocwengileko nokobana isilaphaze ithempeli lami lokha naniletha iminekelo yomhlwehlwe neengazi, nephula isivumelwano sami ngaphezu kwazo zoke iinkghabhudlho zenu.


text:
Godu azange niyelele izinto zami ezicwengileko, kodwana nabeka imiqhamuka esikhundleni senu kobana kube ngiyo eyelela ukulotjhwa kwami emakhiwenami ocwengileko.’


text:
Nakhu okutjhiwo nguSomnini uSomandla, ‘Akunamqhamuka ongakasoki ehliziyweni ngitjho nenyameni ozakungena emakhiwenami ocwengileko, iye, ngitjho nomqhamuka ohlala phakathi kwama-Israyeli.


text:
Kodwana nakumaLevi akhambela kude nami lokha ama-Israyeli naphambukako abe angihlubuka adlhemadlhema ngemva kwamanyalabo okubosingazimu, kumele athwale icala lawo:


text:
Kumele abe ziinceku emakhiwenami ocwengileko. Azakuba bogosa emasangweni wethempeli, abe asebenze ethempelini. Wona kumele ahlabele abantu imihlabelo yokutjhiswa neyetjhebiswano, abe alungele ukwenzela abantu imisebenzi.


text:
Ngebanga lokobana asebenzela abantu phambi kwamanyalabo okubosingazimu bese abanga isikhubekiso secala endlini ka-Israyeli, ngalokho-ke ngaphakamisa isandla sami ngokujamelana nawo ukuze athwale icala lawo.’ Kutjho uSomnini uSomandla.


text:
Angatjhideli kimi kobana abe baphristi bami namkha atjhidele ezintweni zami zoke ezicwengileko namkha eminikelweni ecwenge khulu. Azakuthwala ihlazo lezenzo zawo nomphumela weenkghabhudlho zawo azenzileko.


text:
“ ‘Kodwana abaphristi abamaLevi nabaziinzukulwana zakaTsadokhi abalonda umsebenzi womakhiwami ocwengileko lokha ama-Israyeli nagade angihlubukile, bona bazakutjhidela kimi kobana bangilotjhe bebajame ebukhoneni bami nokobana banikele ngemihlabelo yomhlwehlwe neengazi.’ Kutjho uSomnini uSomandla.


text:
‘Ngibo bodwa abazakungena ngemakhiwenami ocwengileko, iye, ngibo bodwa abazakutjhidela eduze netafulami kobana bangilotjhe bebayelele nemisebenzami.


text:
“ ‘Lokha nabangena emasangweni wesirhodlo sangaphakathi, kumele beze bembethe izambatho zelineni, bangembathi nakancani isambatho soboya lokha nabalotjha emasangweni wesirhodlo sangaphakathi ngethempelini.


text:
Kumele bathwale imibhode yelineni eenhloko bese bembathe iindzeredzere zelineni emadinini. Bangazibophi ngalitho elizabajulukisa.


text:
Lokha nabaphuma ngesirhodlweni sangaphandle baya ebantwini, kumele bahlubule izambatho ebebalotjha ngazo, bazitjhiye ngemalawini acwengileko. Kumele bembathe izambatho ezinye ukuze bangacwengisi abantu ngokubathinta ngezambatho zawo.


text:
“ ‘Bangagudi iinhloko, namkha baliselele iinhluthu zibe zide, kodwana kumele bahlale baziphungulile.


text:
Akukameli bathathe abahlolokazi namkha amabuya; kumele bathathe kwaphela amatlawu wakwa-Israyeli namkha bathathe abahlolokazi babaphristi.


text:
Kumele bafundise abantu bami umahluko phakathi kokucwengileko nokujayelekileko kanye nokuhlukanisa phakathi kokuhlanzekileko nokusilapheleko.


text:
“ ‘Nakunemibango, abaphristi bona kumele babe bagwebi bese bagweba ngokuya ngeengwebo zami. Kumele balonde imithetho neemiso zami mayelana nayo yoke iminyanya ejanyisiweko bese bacwengisa amaSabatha wami.


text:
Umphristi angazisilaphazi ngokutjhidela esidunjini, ngaphandle kwanange ohlongakeleko kunguyise, unina, indodana, indodakazi, umfo namkha udadwabo ongakendi. Lapho-ke angazisilaphaza ngaso.


text:
Ngelanga aya ngalo ngesirhodlweni sangaphakathi somakhiwo ocwengileko kobana ayokulotjha, kuzakumele azinikelele umhlabelo wehlambululo.’ Kutjho uSomnini uSomandla.


text:
“Abakameli ukuba nelifa ngombana mina ngililifa labo. Ningabanikeli isabelo kwa-Israyeli ngombana mina ngisisabelo sabo.


text:
Bona bazakudla iminikelo yeenthoro, imihlabelo yehlambululo neyehlawulo. Koke okuzilelwa ngakho uSomnini kuzakuba ngekwabo.


text:
“Okukhethekileko kwayo yoke imikhiqizo yokuthoma yazo zoke izinto nazo zoke iimbiko zenu kuzakuba ngokwabaphristi. Kumele nibanikele ihlamenu yokuthoma ukuze isibusiso sibe phezu kwemindenenu.


text:
Abaphristi abakameli ukugudla nanyana yini ezifeleko namkha edatjulwe ziimbandana, kungaba yinyoni namkha isilwana.”


text:
“Nanihlukanisa inarha njengelifa ngokuphosa ifumbe, nizakunikela uSomnini ingcenye yenarha ekhethekileko, ibe sifunda esicwengileko. Izakuba makhilomitha alitjhumi nambili nesiquntu ubude namakhilomitha alitjhumi ububanzi. Yoke indawo leyo izakuba ngecwengileko.


text:
Ingcenye yayo izakuba yindawo ecwengileko, ibe mamitha amakhulu amabili namatjhumi amahlanu mahlangothi woke. Akube nendawo emadlelo magegana nayo, ibe mamitha amatjhumi amabili nahlanu mazombe.


text:
Esifundeni esicwengileko linganisa ingcenye ibe makhilomitha alitjhumi nambili nesiquntu ubude namakhilomitha amahlanu ububanzi. Ngaphakathi kwaso kumele kube nomakhiwo ocwengileko okuyindawo ecwenge khulu.


text:
Leyo-ke yingcenye ecwengileko enarheni; izakuba sisabelo sabaphristi abasebenza ngemakhiweni ocwengileko nabatjhidela kobana balotjhe phambi kwakaSomnini. Izakuba yindawo yezindlu zabo neyamadlelo wemihlambi.


text:
Indawo emakhilomitha alitjhumi nambili nesiquntu ubude namakhilomitha amahlanu ububanzi izakuba ngeyamaLevi aziinceku emakhiwenami ocwengileko. Izakuba sisabelo sawo lapha kuzakwakhiwa khona imizawo yokuhlala.


text:
“Njengesabelo sedorobho esifundeni esikhethekileko nizakuhlukanisa indawo emakhilomitha amabili nesiquntu ububanzi namakhilomitha alitjhumi nambili nesiquntu ubude ukulinganisana nengcenye yendawo ecwengileko. Yona izakuba yindawo yendlu yoke yakwa-Israyeli.


text:
“Isabelo sekosana sizakuba seengcenyeni zombili zesifunda esicwengileko nezesabelo sedorobho ngepumalanga nangetjingalanga. Sizakunabela ngemkhawulweni wenarha ngetjingalanga nemkhawulweni wenarha ngepumalanga, silinganisane nezabelo zeenkoro


text:
enarheni. Leso-ke sizakuba lilifa layo kwa-Israyeli. Amakhosanami akasoze asagandelela abantu bami godu. Kufuze aliselele inarha endlini yakwa-Israyeli ukuya ngokweenkoro zayo.”


text:
Nakhu okutjhiwo nguSomnini uSomandla: “Sekwanele kwanjesi khona nina makhosana wakwa-Israyeli! Lahlani inturhwenu nokuphanga, nenze ubulungiswa nokulunga. Lisani ukuqotjha abantu bami.” Kutjho uSomnini uSomandla.


text:
Upumpana nomgqomu kumele zilingane, umgqomu ube ngokwetjhumi kwentundu kadumbana nopumpana abe ngokwetjhumi kwentundu kadumbana. Intundu kadumbana isilinganiso esilingeneko.


text:
Isilinganiso esifaneleko kufuze sibe magremu alitjhumi nambili namkha amagremu amakhulu alikhomba namatjhumi amabili.


text:
“Nasi isipho esikhethekileko okumele ninikele ngaso: amakhilogremu amabili kenye nenye intundu kadumbana yekoroyi kanye namakhilogremu amabili kenye nenye intundu kadumbana yebhali.


text:
Isipho esikhethekileko samafutha we-oliva kufuze sibe malitha amane emakhulwini amane. (Intundu kadumbana beyimalitha amakhulu amane.)


text:
Godu kuzakuthathwa imvu eyodwa komunye nomunye umhlambi omakhulu amabili emadlelweni wakwa-Israyeli.<br/>“Lokhu kuzakusetjenziswa njengeminikelo yeenthoro, imihlabelo yokutjhiswa neyetjhebiswano ukwenzela abantu itethelelo.” Kutjho uSomnini uSomandla.


text:
“Boke abantu enarheni bazazibandakanya kilesi sipho esikhethekileko, basinikele ikosana kwa-Israyeli.


text:
Kumsebenzi wekosana ukuhlinzeka ngemihlabelo yokutjhiswa, iminikelo yeenthoro neyokuselwako eminyanyeni nekuthwaseni kwenyanga kanye nemaSabatheni, iye, kiyo yoke iminyanya yendlu ka-Israyeli. Izakuhlinzeka ngemihlabelo yehlambululo, iminikelo yeenthoro, imihlabelo yokutjhiswa neyetjhebiswano ukwenzela indlu ka-Israyeli itethelelo.”


text:
Nakhu okutjhiwo nguSomnini uSomandla: “Enyangeni yokuthoma ngelanga lokuthoma uzakuthatha ikunzana emsulwa ukuze uhlambulule omakhiwo ocwengileko.


text:
Umphristi uzakuthatha ezinye iingazi zomhlabelo wehlambululo azininde eengosenini zeminyango yethempeli, phezu kwamajika womane womphetho ongehla we-aldari neengosenini zesirhodlo sangaphakathi.


text:
Nizakwenza soneso ngelanga lekhomba lenyanga mayelana nananyana ngubani owona ngokungakahlosi namkha ngokungayeleli; ngendlela leyo nizakwenzela ithempeli itethelelo.


text:
“Ngenyanga yokuthoma ngelanga letjhumi nane nizakugidinga iPhasika. Ngemva kwalo esikhathini somnyanya wamalanga alikhomba nizakudla isikwa esinganangumelo.


text:
Mhlokho ikosana izakuhlinzeka ngekunzi njengomhlabelo wehlambululo kube ngeyayo nabo boke abantu benarha leyo.


text:
Ngamalanga emalangeni alikhomba womnyanya, kumele ihlinzeke ngeenkunzi ezilikhomba namaqama alikhomba, koke kube msulwa, kube njengomhlabelo wokutjhiswa kuSomnini nepongo ibe ngeyomhlabelo wehlambululo.


text:
Izakuhlinzeka ngomnikelo weenthoro kube ngupumpana malungana nenye nenye ikunzi nopumpana malungana nelinye nelinye iqama, kukhambisane namalitha amane wamafutha we-oliva upumpana ngamunye.


text:
Emalangeni alikhomba womnyanya othoma enyangeni yekhomba ngelanga letjhumi nahlanu, kumele ihlinzeke ngokufanako imihlabelo yehlambululo neyokutjhiswa, iminikelo yeenthoro neyamafutha we-oliva.”


text:
Nakhu okutjhiwo nguSomnini uSomandla: “Isango lesirhodlo sangaphakathi esiqale ngepumalanga kumele livalwe emalangeni asithandathu wokusebenza, kodwana livulwe ngelanga leSabatha nangelanga lokwethwasa kwenyanga.


text:
Ikosana izakungena ngesirhodlweni sesango langaphandle, ijame eengosenini zalo. Abaphristi bazakwenza umhlabelwayo wokutjhiswa newetjhebiswano. Izakuguqa ihlome ihloko phasi embunjwaneni wesango. Kuthi nasele iphumile isango lingavalwa kufikela bekuhlwe.


text:
NgamaSabatha nangeminyanya yokwethwasa kwenyanga, abantu benarha bazakuguqa bahlome iinhloko phasi phambi kwakaSomnini ebungenweni besangwelo.


text:
Umhlabelo wokutjhiswa olethwa ikosana kuSomnini ngelanga leSabatha uzakuba ziimvana ezithandathu ezimsulwa kanye neqama elimsulwa.


text:
Umnikelo weenthoro okhambisana neqama uzakuba ngupumpana bese okhambisana neemvana ube mnengi ngendlela engakghona ngayo. Upumpana ngamunye akhambe namalitha amane wamafutha we-oliva.


text:
Ngelanga lokwethwasa kwenyanga kufuze kube yikunzana, iimvana ezisithandathu kanye neqama, koke kube msulwa.


text:
Ikosana izakuhlinzeka njengomnikelo weenthoro upumpana munye okhambisana nekunzi, upumpana munye okhambisana neqama bese nakuziimvana zibe zinengi ngendlela engakghona ngayo. Upumpana ngamunye akhambisane namalitha amane wamafutha we-oliva.


text:
“Kuzakuthi abantu benarha leyo nabeza phambi kwakaSomnini kobana baguqe bahlome iinhloko phasi ngeminyanya ejanyisiweko, ongena ngesango langetlhagwini uzakuphuma ngesango langesewula bese kuthi ongene ngesango langesewula aphume ngesango langetlhagwini. Akunamuntu ozakuphuma ngesango angene ngalo, kodwana omunye nomunye uzakunqopha esangweni elifulathele angene ngalo.


text:
“Eminyanyeni okutjho emigidini ejanyisiweko, umnikelo weenthoro uzakuba ngupumpana okhambisana nekunzi, upumpana okhambisana neqama kanye neemvana ezinengi ngendlela angakghona ngayo. Upumpana ngamunye akhambisane namalitha amane wamafutha we-oliva.


text:
Lokha ikosana nayiletha umnikelo wesihle kuSomnini, kungaba mhlabelo wokutjhiswa namkha wetjhebiswano, izakuvulelwa isango eliqale ngepumalanga. Izakuletha umhlabelwayo wokutjhiswa namkha wetjhebiswano njengombana yenza ngelanga leSabatha. Kuthi nasele iphumile isangwelo livalwe.


text:
“Imihla ngemihla uzakuhlinzeka ngemvana enomnyaka nemsulwa kuSomnini kobana ibe mhlabelo wokutjhiswa, iye, uzakuhlinzeka ngayo njalo ekuseni.


text:
Godu kuzakuthi njalo ekuseni imvana leyo ikhambisane nomnikelo weenthoro onamakhilogremu amathathu weflowuru esefiweko nelitha nesiquntu samafutha we-oliva ukuyithambisa. Ukunikelwa komnikelo weenthoro lo kuSomnini kusimiso sanini nanini.


text:
Yeke kuzakuhlinzekwa njalo ekuseni imvana, umnikelo weenthoro kanye namafutha we-oliva njengomnikelo wokutjhiswa wangemihla.”


text:
Nakhu okutjhiwo nguSomnini uSomandla: “Nakube ikosana ikhupha isipho esabelweni sayo, inikele enye yamadodanayo, lokho kuzakuba sisabelo sendodana leyo, kube lilifa leenzukulwana zayo esabelweni sekosana leyo.


text:
Kodwana nakube ikhupha isipho esabelweni sayo iphe esinye seensebenzi zayo, isisebenzeso singagcina isipho bekube mnyaka wokubuyisela. Ngemva kwalapho sizakubuyela ekhosaneni. Ilifa layo lingelamadodanayo; iye, lingelawo kwaphela.


text:
Ikosana ayingathatheli abantu ilifa labo, ingabaqotjhi epahlenabo. Izakwabela amadodanayo ilifa lawo esabulweni sayo ukuze kungabikhona namunye wabantu bami ozakuhlakazwa elifeni labo.”


text:
Wangingenisa ngobungeno obungehlangothini lesango eliya emalawini acwengileko aqale ngetlhagwini, okungewabaphristi. Qala, bekunendawo emaphelelweni wangetjingalanga wawo.


text:
Wathi kimi: “Le-ke yindawo lapha abaphristi bazakuphekela khona umhlabelo wehlawulo newehlambululo kanye nomnikelo weenthoro ukuze bangawukhupheli ngesirhodlweni esingaphandle bese ngokwenza njalo bacwengise abantu.”


text:
Wangikhupha ngesirhodlweni sangaphandle, wangibhodisa namajikaso amane. Qala, kelinye nelinye ijika bekunesirhodlwana.


text:
Iindawo zeenrhodlwane ezinezo emajikeni bezilingana: imamitha amatjhumi amabili ubude namamitha alitjhumi nahlanu ububanzi.


text:
Imithangadlana yamatje beyihlukanisa iinrhodlwana ezinezo, inamaziko wokuphekela magegana nayo ngaphakathi.


text:
Wathi kimi: “Lawa maphunyana lapha abasebenza ethempelini bazakuphekela khona imihlabelo yetjhebiswano yabantu.”


text:
Umuntu loyo wangibuyisela ebungenweni bethempeli. Qala, amanzi avinyilika ngaphasi kombunjwana wethempeli, agelezela ngepumalanga njengombana ithempeli beliqale ngepumalanga. Amanzi gade ehlela phasi avela ngesewula yethempeli, ngesewula ye-aldari.


text:
Wangikhuphela ngaphandle komthangala ozombeleze ithempeli loke ngesango langetlhagwini. Wangikhambisa magegana nomthangala, wangisa esangweni eliqale ngepumalanga. Qala, amanzi gade agobhoza ngehlangothini elingesewula lesango.


text:
Umuntu loyo nalokhu asiya ngepumalanga aphethe isilinganiso, walinganisa amamitha amakhulu amahlanu, wangeyamisa emanzini afika engogoriyaneni.


text:
Walinganisa kwaba ngamanye amamitha amakhulu amahlanu, wangeyamisa emanzini ebegade afika edolweni. Walinganisa amanye amamitha amakhulu amahlanu, wangeyamisa emanzini ebegade angifika edinini.


text:
Walinganisa amanye amamitha amakhulu amahlanu, kodwana kilelihlandla bekumlambo ebengingeze ngaweyama ngombana amanzi besele akhuphukile begodu atjhinga alingene ukududa kiwo, kumlambo ongeze weyanywa mumuntu.


text:
Wathi kimi: “Amanzi la agelezela ngesifundeni sangepumalanga bese ehlela ngemrhobeni weJordani lapha afese angene khona elwandle. Lokha nawuthululela ngelwandle, amanzi walapho aba matjha.


text:
Nanyana kukuphi lapha amanzi agelezela khona, kuzakuba neemphili eziphithizelako. Kuzakuba nejuma leenhlambi ngombana amanzi la agelezela lapho bese enza amanzi wetswayi abe matjha. Iye, nanyana kukuphi lapha umlambo ugelezela khona, koke okulapho kuzakuphila.


text:
Abathiyiinhlambi bazakujama magegana neligu lelwandle eliFilileko ukusuka e-Eni-Gedi ukuya e-Eni-Egilayimu kuzakuba neendawo zokomisa iinrhurhulanede. Iinhlambi zizakuba ngemihlobohlobo njengeenhlambi zelwandle eliKhulu.


text:
Imithi yemihlobohlobo yeenthelo izakumila ngapha nangapha kwesebe lomlambo. Amakarayo angeze atjhwaba neenthelo zakhona angeze zaphela. Inyanga nenyanga izakuhloma ngombana amanzi wendawo ecwengileko agelezela kiyo. Iinthelo zayo zizakuba ngezokudla bese amakarayo abe yintatha.”


text:
Nakhu okutjhiwo nguSomnini uSomandla: “Nasi imikhawulo enizakuhlukanisa ngayo inarha yelifa hlangana neenkoro ezilitjhumi nambili zakwa-Israyeli, uJosefa abe nezabelo ezimbili.


text:
Nizazihlukanisela ngokulinganako. Ngafunga ngokuphakamisa isandla bonyana ngizakunikela aboyihlo inarha le; izakuba lilifa lenu.


text:
“Imikhawulo yenarha izakuba bunjesi:<br/>“Ngehlangothini langetlhagwini uzakusuka elwandle eliKhulu ukhambe ngendlela yeRhetiloni ukuya eTsadadi,


text:
eRhamathi, eBherotha neSibrayimu ephakathi kweendawo zeDamaseku neRhamathi, ukuyokufika eRhateri-Hatikoni emkhawulweni weRhawurana.


text:
Ngendlela leyo umkhawulo uzakusuka elwandle uye eRhatseri-Enani magegana nomkhawulo weDamaseku, ngetlhagwini yomkhawula kube yindawo yeRhamathi. Lowo-ke kuzakuba mkhawulo wangetlhagwini.


text:
“Ngehlangothini langepumalanga umkhawulo uzakukhamba hlangana neRhawurana neDamaseku magegana neJordani hlangana neGiliyadi nenarha yakwa-Israyeli ukuya elwandle langepumalanga ukuyokufika eTamari. Lowo-ke kuzakuba mkhawulo wangepumalanga.


text:
“Ngehlangothini langesewula uzakukhamba ukusuka eTamari ukuya emanzini weMeriba-Khadetjhi, ugege nomlanjana weGibhide ukuya elwandle eliKhulu. Lowo-ke kuzakuba mkhawulo wangesewula.


text:
“Ngehlangothini langetjingalanga, ilwandle eliKhulu lizakuba mkhawulo bekube malungana neLebo-Rhamathi. Lowo kuzakuba mkhawulo wangetjingalanga.


text:
Nizayaba ngokuphosa ifumbe njengelifa lenu kanye nemiqhamuka esele inzinze phakathi kwenu beyaba nabantwana. Nizayithatha njengabantu bendabuko hlangana nama-Israyeli. Izakwabelwa ilifa kanye nani hlangana neenkoro zakwa-Israyeli.


text:
Nanyana umqhamuka unganzinza hlangana nayiphi ikoro, nizawunikela ilifa lawo khonapho.” Kutjho uSomnini uSomandla.


text:
“Naka amabizo weenkoro:<br/>“Emkhawulweni wangetlhagwini ikoro yakwaDani izakuba nesabelo sinye. Umkhawulwaso uzakukhamba ngendlela yeRhetiloni unqombe eLebo-Rhamathi neRhatseri-Enani emkhawulweni weDamaseku ngetlhagwini, hlanu kweRhamathi. Kuzakuba mkhawulo wakhona ukusuka ngepumalanga yenarha ukuya ngetjingalanga yayo.


