# verses

text:
amakhosi nazo zoke iimphathimandla ukuze siphile kuhle nangokuthula, sikhambe ngakho koke ukwesaba uZimu nangokuhlonipheka.


text:
Ngebanga lalokho ngakhethwa bona ngibe mtjhumayeli nompostoli. Ngikhuluma iqiniso, angileyi amala, iye, ngibe mfundisi wabatjhili ngokukholwa nangeqiniso.


text:
Nje-ke ngithanda bona eendaweni zoke amadoda athandaze aphakamise izandla ezicwengileko, anganalo ilaka nokuphikisana.


text:
Godu ngithanda bona nabafazi bembathe kuhle nangokuhloniphekileko, kube zizambatho ezifaneleko, bazikghabise ngendlela ehloniphekako, kungabi ngeenhluthu zabo ezilukiweko namkha ngegolide namkha ngamatje aligugu nanyana ngezambatho ezibizako;


text:
Kodwana uzakusindiswa ngokubeletha, kwaphela nakube abantwanabo bahlala ekukholweni, ethandweni, ekucwengeni nangokuziphatha kuhle.


text:
Liqinisile ilizwi elithi: Nangabe umuntu ulangazelela ukuba mbonisi, usuke athanda umsebenzi omuhle.


text:
Nje-ke umbonisi akabe ngongasolekiko, onomfazi munye, onommoya ophasi, ovuthiweko, ohloniphekako, ophatha kuhle iinkhambi nonekghono lokufundisa.


text:
Akungabi mumuntu osanda ukuphenduka, nakanjalo angahle azikhukhumeze bese uwele esigwebeni sinye noSathana.


text:
Kufanele abe mumuntu onebizo elihle kabangaphandle, khona angazukuhlazeka abanjwe sisifu sakaSathana.


text:
Ngokunjalo namadikoni. Nawo kufanele ahlonipheke, angabi mamenemene, azinikelele ewayinini elinengi namkha abe marhamaru ngemalini;


text:
Ngokunjalo-ke nabafazi kufanele bahlonipheke, bangabi ngabahlebako kodwana babe nommoya ophasi, bathembeke kikho koke.


text:
Labo abasebenze kuhle njengamadikoni, bazizuzela ubujamo obuhle nesibindi esikhulu ekukholweni kuKrestu Jesu.


text:
nakungenzeka ngiriyade, wazi bona umuntu kufuze aziphathe njani endlini kaZimu, okulibandla lakaZimu ophilako noyisika nesisekelo seqiniso.


text:
Ngaphandle kokuzaza, yikulu ifihlo yokukholwa kwethu ethi:<br/>Owazibonakalisa enyameni,<br/>walungisiswa ngoMoya,<br/>wabonwa ziingilozi,<br/>wamenyezelwa hlangana nabatjhili,<br/>ephasini abantu bakholwa kuye,<br/>wenyuselwa ephazimulweni.


text:
UMoya oCwengileko ukutjho ngokukhanyako bona ngamalanga wokuphela abanye bayokuhlubuka ekukholweni banake imimoya ekhohlisako neemfundiso zamadimoni.


text:
Bakhandela ukuthathana begodu bathi akuzilwe ukudla okwadalwa nguZimu bona kwamukelwe ngokuthokoza ngilabo abakholwako nabalaziko iqiniso.


text:
Nangabe ubeka izintwezi phambi kwabazalwana, uyokuba sisebenzi esihle sakaKrestu Jesu, esizondla ngelizwi lokukholwa nefundiso elungileko osele ukakarele kiyo.


text:
ngombana ukujayeza ukuthabulula umzimba kusiza kancani, kodwana ukwesaba uZimu kusiza kikho koke ngombana kunesithembiso sokuphila lokhu nalokho okuzako.


text:
Nje-ke ngalokho sisebenza kabudisi begodu siyatjhikatjhika ngombana sibeke ithemba lethu kuZimu ophilako oMsindisi wabo boke abantu, khulukhulu labo abakholwako.


text:
Akungabikhona umuntu onyaza ubutjha bakho, kodwana yiba sibonelo kabakholwako ngokukhuluma nangokuziphatha, ngethando, ngokukholwa nangepilo emsulwa.


text:
Ungasiliseleli isiphiwo esikuwe owasamukeliswa ngesiphorofido nangokubekwa izandla baphathi bebandla.


text:
Uzeluse wena kanye nefundiso yakho, uphikelele ezintwenezo ngombana ngokwenza lokho uzazisindisa wena nabakuzwako.


text:
abadala abasikazi ubaphathe njengabonyoko kuthi abasesebatjha ubaphathe njengabodadwenu ngobumsulwa obupheleleko.


text:
Nangabe umhlolokazi unabantwana namkha abazukulu, kufanele bafunde maqangi ukubonakalisa izenzo zokukholwa kwabo emndeninabo bese baba nembuyiselo kubabelethi babo ngombana lokho kuyathokozeka kuZimu.


text:
Umhlolokazi onganabani, osele asele yedwa, ubeke ithemba lakhe kuZimu, uhlala ekuncengeni nekuthandazeni ubusuku nemini.


text:
Kodwana nangabe umuntu akabatjheji bekhabo, khulukhulu bomndenakhe, ulahle ukukholwa begodu mumbi kunongakholwako.


text:
Umhlolokazi ongaphasi kweminyaka ematjhumi asithandathu nogade ende endodeni yinye, akangafakwa erhelweni,


text:
nakube akanayo imisebenzi emihle njengokukhulisa kuhle abantwana, ukuphatha kuhle abayeni, ukuqopha iinyawo zabacwengileko, ukusiza abahlunguphaziweko nokuzinikela ekwenzeni okuhle nanyana ngayiphi indlela.


text:
Kodwana abahlolokazi abasesebatjha ungabatlolisi erhelweni ngombana nasele iinkanuko zemizimba yabo ziba ngaphezu kokuzinikela kwabo kuKrestu, bazokufuna ukwenda.


text:
Ngaphezu kwalokho bafunda ukuvilapha nokutjharhathela emizini. Abavilaphi nje kwaphela kodwana bayahleba, bathanda iindaba zabanye, bakhulume nalokho okungakafaneli bona bakutjho.


text:
Nje-ke bengingathanda bona abahlolokazi abasesebatjha babuye bende babelethe, baphathe kuhle imizabo, khona inaba lethu lingazukufumana ithuba lokukhuluma kumbi ngathi.


text:
Nangabe umfazi okholwako unabahlolokazi emndenini, akabasize; umthwalo ungabi semahlombe webandla, khona lizakwazi ukusiza abahlolokazi abanganabani.


text:
Abaphathi abaphethe kuhle kufanele bahlonitjhwe ngokubuyelelweko, khulukhulu labo abakhuthalele ukutjhumayela nokufundisa


text:
ngombana umtlolo uthi: “Ungafaki ikomo isifonyo lokha nayibhula ibhali nekoroyi.” Begodu uthi: “Isisebenzi sifanelwa mrholo waso.”


text:
Ngikuyala phambi kwakaZimu noKrestu Jesu kanye neengilozi ezikhethiweko kobana ulonde imiyalo le ngokungathandi ukubukwa, begodu ungenzi ilitho ngokukhetha.


text:
Ungarhabi ubeke izandla phezu kwananyana ngubani, begodu ungahlanganyeli ezonweni zabanye; hlala umsulwa.


text:
Ungabe usasela amanzi wodwa, kodwana thatha newayini kancancani ngebanga lesisu sakho nokubogaboga kwakho okuvamileko.


text:
Akuthi boke abangaphasi kwejogi lobukhoboka, bahloniphe abanikazi babo kikho koke ukuze kungahlanjalazwa ibizo lakaZimu nefundiso.


text:
Amakhoboka asebenzela abanikazi abakholwako kufanele angabanyazi ngombana babazalwana. Kunalokho akabasebenzele khulu ngombana labo abazuzako ngemisebenzawo makholwa kanye nabathandekako.<br/>Kufanele bona ufundise bewukhuthaze ngezintwezi.


text:
Umuntu onefundiso ehlukileko nengakhambisani namezwi aphilileko weKosethu uJesu Krestu kanye nefundiso ekhambisana nokwesaba uZimu,


text:
ukhukhumele onjalo begodu akazi ilitho. Unekanuko embi yokuphikisana, godu unombango wamezwi abanga ukufelana umona, umbango, ukuhlambalaza nokuzindlekelelana ngokumbi;


text:
iye, ubanga ukulwa phakathi kwalabo abanemikhumbulo eyonakeleko nabalahlekelwe liqiniso, abadlumbana bona ukulotjha uZimu kuyindlela yokuzuza umnotho.


text:
Abathanda ukunjinga bawela ekulingweni begodu balutheka ngeenkanuko ezinobudlhadlha nezilimazako, ezidosela abantu ekonakalisweni nekubhujisweni.


text:
Ngombana ukuthanda imali kumrabhu wakho koke okumbi. Abanye ngokulangazela ukunjinga bahlubuke ekukholweni bebazihlaba ngeenhlungu ezinengi.


text:
Kodwana wena-ke muntu kaZimu, kubalekele koke lokho uphikelele ukulunga, ukumesaba uZimu, ukukholwa, ithando, ukunyamezela nobumnene.


text:
Yilwa ukulwa okuhle kokukholwa, ubambelele ekuphileni okungapheliko owabizelwa kikho nowenza ngakho isivumo esihle phambi kwabofakazi abanengi.


text:
Ngiyakuyala phambi kwakaZimu ophilisa koke naphambi kwakaKrestu Jesu owafakaza phambi kwakaPontiyasi Pilatu, wavuma isivumo esihle


text:
kobana ulonde umyalo ngaphandle komphambo namkha ukusoleka bekube sekubonakaleni kweKosethu uJesu Krestu,


text:
uZimu azakubonakalisa ngesikhathi esifaneleko, yena ongothokozwako nokunguye yedwa uMninimandla, iKosi yamakhosi noMbusi wababusi.


text:
Nguye yedwa ophila isiphelani nohlala ekukhanyeni okungekhe kwatjhidelwa kikho, ongazange abonwe mumuntu nongabonwako, alibe kuye idumo namandla ngokungapheliko. Amen.


text:
Bayale abanothileko esikhathini sanamhlanje bonyana bangazikhukhumezi namkha bathembele emnothweni ophelako, kodwana kuZimu osinjingisa ngakho koke bona sithokoze ngakho.


text:
Thimothi, londa kuhle ophathiswe khona. Bethela mthalazeni ukukhuluma okulilize nokuphikisana okuthiwa kulilwazi kungasilo,


text:
kuThimothi, indodanami ethandekako.<br/>Akube mumusa, isirhawu nokuthula kwakaZimu uBaba noKrestu Jesu iKosethu.


text:
Ngiyamthokoza uZimu engimlotjha ngesazelo esimsulwa njengombana abokhokho bami gade basenza. Ngikukhumbula njalo emithandazwenami emini nebusuku.


text:
Godu ngikhunjuzwa ukukholwa kwakho kweqiniso, iye, ukukholwa okwathoma kwaba kugogwakho uLowisi nonyoko uYunike, engineqiniso bona kuhlezi kuwe.


text:
Nje-ke ungabi neenhloni ngokufakaza ngeKosi nangami mina sibotjhwa sayo, kodwana hlanganyela nami ebuhlungwini ngebanga levangeli, uzeyame ngamandla kaZimu,


text:
owasisindisa bewasibiza ngebizo elicwengileko, kungasi ngemisebenzi yethu kodwana ukuya ngokwehloso nomusa wakhe. Umusa lo sanikelwa wona ngoKrestu zingakabi ukuba khona iinkhathi,


text:
kodwana kwanjesi sewambulelwe ngokufika koMsindisi wethu uKrestu Jesu, owaqeda ukufa waletha ukuphila nokungabhubhi ekukhanyeni ngevangeli.


text:
kungalokho ngisebunzimeni obungaka. Nokho-ke anginanhloni ngombana ngiyamazi loyo engikholwa kuye, begodu ngiyethemba bona unamandla wokulonda lokho okubekwe kimi bekube mhlokho.


text:
Kwanga iKosi ingaba nomusa endlini ka-Onesiforu ngombana bephele angivusela begodu angananhloni ngami njengombana bengibotjhiwe.


text:
Kwanga iKosi ingenza kobana azuze umusa weKosi mhlokho! Begodu nawe wazi kuhle bona kungangani alotjha ngakho e-Efesu.


text:
Lokho owangizwa ngikufundisa phambi kwabofakazi abanengi, kudlulisele ebantwini abathembekileko abazakwazi nabo ukukufundisa abanye.


text:
engihlupheka ngalo kufikela lapha ngabotjhwa khona njengeselelesi. Kodwana ilizwi lakaZimu alikabotjhwa lona.


text:
Ngalokho nginyamezelela koke ngebanga labakhethiweko ukuze nabo bamukeliswe isindiso ekuKrestu Jesu kanye nephazimulo yanini nanini.


text:
Bakhumbuze ngalokho, ubakhalimele phambi koZimu bona bangaphosani ngamezwi ngombana akusizi ngalitho, kodwana kukhubekisa abalaleli.


text:
Khuthalela bona uziveze kuZimu uthembekile, usisebenzi esingananhloni, esifundisa ilizwi leqiniso ngokutjhejisisa.


text:
abaphaphalaze eqinisweni ngokuthi bathi ukuvuka kwabafileko sekwadlula, batjhabalalise nokukholwa kwabanye.


text:
Nokho isisekelo sakaZimu sinzinzile, sinephawu elithi:<br/>“USomnini uyabazi<br/>labo ekungebakhe,”<br/>nokuthi:<br/>“Ngiloyo naloyo<br/>obiza ibizo leKosi<br/>akadede ebukhohlakalini.”


text:
Ngendlini ekulu kunezitja ekungasizo zegolide nesiliva kwaphela, kodwana zekhuni nezomdaka. Ezinye zisetjenziselwa okukhethekileko ezinye okujayelekileko.


text:
Ngalokho nangabe umuntu uyazihlanza ezintwenezo, uzakuba sisitja esihloniphekileko esinobuphulukelo kumniniso nesilungele yoke imisebenzi emihle.


text:
Balekela iinkanuko zobutjha, utjhisekele ukulunga, ukukholwa, ithando nokuthula, kanye nalabo ababiza iKosi ngehliziyo emsulwa.


text:
Iinkulumo zobudlhayela nokuphikisana okunganalwazi ukuphephe ngombana uyazi bona lokho kubanga ukurarana.


text:
Isisebenzi seKosi asikafaneli sibe nenturhu, kodwana asibe nomusa kibo boke nelisu lokufundisa, sinyamezele,


text:
sisole abaphikisana naso ngesizotha, mhlamunye uZimu angahle abaphe ithuba lokuphenduka balazi iqiniso.


text:
Abantu bazakuba ngabazithandako, abathanda imali, abazikhukhumezako, abazigqajako, abahlambalazako, abangalaleli ababelethi, abangathokoziko, abangakahlanzeki,


text:
abanganathando, abangavumi ukubuyisana, abahlebako, abangazigobiko, abakhohlakeleko, abahloye okuhle,


text:
Kilabo kunabakhukhutha bangene izindlu bafike bathumbe besifazana abanyariyako, abadiselwa zizono zabo nabaphethwe ziinkanuko ezahlukeneko;


text:
NjengoJanesi noJambresi bajamelana noMosi, ngokunjalo nalabo bajamelene neqiniso; kubabantu abanemikhumbulo eyonakeleko, bahlulekile ekukholweni.


text:
Kodwana angeze bathuthuka ngombana njengendabeni yamadoda amabili la, ubudlhayela babo buzakuba setjhatjhalazini kibo boke.


text:
Nje-ke wena wayilandela ifundiswami, ukuziphatha kwami, ihloswami yepilo, ukukholwa kwami, ukunyamezela kwami, ithando lami, ukuqinisela kwami,


text:
ukuzunywa nokutshwenywa okwangehlela e-Anthiyorhiya, e-Ikhoniyo neListra. Ukuzunywa okunje ngakunyamezelela begodu iKosi yangihlenga kikho koke lokhu.


text:
Kodwana wena kakarela kilokho okufundileko nakilokho onesiqiniseko ngakho, ukwazi bona ukufunde kubani.


text:
Kwebuntwaneni wayazi imitlolo ecwengileko enamandla yokukupha ukuhlakanipha kube kusindiswa ngokukholwa kuKrestu Jesu.


text:
Yoke imitlolo iphefumulelwe nguZimu, begodu ilungele ukufundisa, ukukhalima, ukunqophisa imitjhapho nokuyala ekulungeni,


text:
Ngiyakuyala ngiqinisile phambi kwakaZimu noKrestu Jesu ozakugweba abaphilako nabafileko nangokuvela kokubonakala kwakhe nombuso wakhe, ngithi:


text:
Tjhumayela ilizwi, ulungele ukulizwakalisa kusikhathi esifaneleko nanyana kungasiso: Sola, ukhalimele, ukhuthaze ngokubafundisa ngesineke esikhulu


text:
ngombana siyeza isikhathi lapho abantu bangeze bakhambisana khona nefundiso ephilileko. Kunalokho bazozibuthelelela abafundisi kobana banelise ubuzikazikani beendlebe zabo.


text:
Kodwana wena zigobe ezintweni zoke, unyamazele ebunzimeni, wenze umsebenzi womvangeli, uphelelisele ukusebenza kwakho.


text:
Kwanje sengibekelwe isihlohlo sokulunga iKosi emgwebi olungileko ezanginikela sona mhlokho; kungasingimi kwaphela kodwana nabo boke abalangazelela ukubonakala kwayo.


text:
ngombana uDemasi ngokuthanda zephasi lanamhlanje, ungitjhiyile waya eThesalonika; uKresikesi uye eGalatiya, uTitosi eDalimathiya.


text:
Nawuzako, ungiphathele isambatho sami engasitjhiya kuKaripo eTrowasi. Yewungiphathele neencwadi zami, khulukhulu imisongo.


text:
Akakho noyedwa owangisekelako mhlana ngiziphendulela kokuthoma ekundleni, kodwana boke bangisukela; kwanga lokho angeze kwabalelwa kibo.


text:
Kodwana iKosi yaba nami yangipha amandla ukuze kumenyezelwe ngami umlayezo ngokupheleleko nabatjhili boke bawuzwe. Ngalokho ngephulwa emlonyeni webhubezi.


text:
IKosi iyongihlenga ingikhuphe kikho koke okumbi, ingise embuswenayo wezulwini ngiphephile. Akube kiyo iphazimulo ngokungapheliko. Amen.


text:
Yeke phuthuma uze lapha ubusika bungakangeni!<br/>Bayakulotjhisa abo-Ebhulu noPudesi, uLinusi, uKlawudiya nabo boke abazalwana.


text:
UPowula ikhoboka lakaZimu nompostoli wakaJesu Krestu, ngebanga lokukholwa kwabakhethiweko bakaZimu nangokwazi iqiniso elimayelana nokwesaba uZimu,


text:
kwathi ngesikhathi esifaneleko wembula ilizwi lakhe ngokumemezela engaphathiswa khona ngomyalo kaZimu uMsindisi wethu.


text:
KuTitosi umntwanami wamambala ngokukholwa esikuhlanganyeleko soke.<br/>Akube kuwe umusa nokuthula okuvela kuZimu uBaba nakuKrestu Jesu uMsindisethu.


text:
Ngakutjhiya eKrete ngehloso yokobana uhlele okuseleko ngokufaneleko, ukhethe abaphathi bebandla kiyo yoke imizi, njengombana ngakuyala:


text:
kube mumuntu ongasolekiko, onomfazi munye, onabantwana abakholwako nabangasoleki ngobukhohlakali nokungezwa;


text:
ngombana umbonisi njengomphathi weendaba zakaZimu kufanele angasoleki, angazigqaji, angapheli ihliziyo, angabi sidakwa, angabi ngosisilwi nomarhamaru;


text:
kunalokho kufanele abe ngophatha kuhle abayeni, othanda okulungileko, oziphethe kuhle, oqotho, ohlanzekileko nozikhalimako.


text:
Kufanele akakarele aqinise elizwini elithembekileko ngokwefundiso ukuze akwazi ukutjhumayela ngefundiso ehle, ahlule abaphikisana nayo,


text:
njengombana babanengi abangalaleliko nabakhuluma ilize begodu ababaluthi, khulukhulu labo ekungebokusoka.


text:
Omunye wabo ogade amphorofidi wekhabo wathi:<br/>“AmaKrete anamanga ngaso soke isikhathi,<br/>aziinlwana eziziinkhohlakali,<br/>aziinrhiribedeli ezimavila.”


text:
Ubufakazobo buliqiniso. Ngebangeli kumele ubakhalime msinyana, khona bazakuba nokukholwa okuthe tjha,


text:
Kwabahlanzekileko koke kuhlanzekile, kodwana akukho okuhlanzekileko kwabakhohlakeleko nabangakholwako ngombana iingqondo zabo nemikhumbulwabo vele yonakele.


text:
Bazitjhaya sengathi bayamazi uZimu kodwana ngezenzo zabo bayamlandula. Bayanyenyisa, abezwa, abakalungeli ukwenza nanyana yini elungileko.


text:
Tjela amadoda amadala bona abe nesizotha, ahlonipheke, abe ngabhadlileko, azwisiseke ekukholweni okuphilileko, ethandweni nekunyamezeleni.


text:
Ngokunjalo fundisa abafazi abadala bona baziphathe ngokuhlonipheka okuletha ukucwenga, bangabi ngabahlebako namkha amakhobokakazi wewayini, kodwana ababe ngabafundisa okuhle


text:
bazibambe, babe msulwa, baphathe kuhle imizabo, babe nesisa, bathobele abayeni babo ukuze ilizwi lakaZimu lingarhubutjhwa.


text:
Wena-ke zibonakalise kikho koke usibonelo semisebenzi emihle; ekufundiseni kwakho ubonise ubuqotho nokuncama,


text:
ube nekulumo ephilileko engeze yasoleka ukuze kuthi nanyana ngubani omjamelani adane kungabi nalitho elimbi angalitjho ngathi.


text:
Fundisa iinceku kobona zithobele abanikazi, zibenzele okubathokozisako kikho koke, zingaphikisani nabo,


text:
zingabebeli kodwana zikhombise ukuthembeka okupheleleko ukuze kuthi ezintweni zoke zihlobise ifundiso kaZimu uMsindisi wethu.


text:
Usifundisa bona sihloboke ubumbi neenkanuko zephasi, siphile ngokuziphatha kuhle, ngokulunga nangokwesaba uZimu esikhathini sanamhlanje.


text:
Iye, lokho sikwenze nasilokhu sisalindele ithemba elibusisiweko nokwambulwa kwephazimulo kaZimethu omkhulu noMsindisi wethu uJesu Krestu,


text:
owazinikela ngebanga lethu ukuze asihlenge ekukhohlakaleni koke, azihlambululele abantu bakhe abatjhisekela imisebenzi emihle.


text:
Bakhumbuze bona bathobele ababusi neemphathimandla, babe ngabalalelako bebazimisele emisebenzini yoke emihle,


text:
bangakhulumi kumbi nanyana kubani; bangabi zizilwi kodwana babe ngabathobekileko, bakhombise ukuba nommoya ophasi komunye nomunye.


text:
Nathi ngokwethu khesaba ziindlhayela, saba mahlongandlebe, sadukiswa, saba makhoboka wemihlobohlobo yeenkanuko nokuzithokozisa. Saphila ebumbini nemoneni, sahloywa nathi sahloya abanye.


text:
wasisindisa, ingasi ngebanga lemisebenzi yokulunga esiyenzileko, kodwana ngebanga lomusa wakhe, ngokuhlanjwa kokuzalwa butjha nokuvuselelwa ngoMoya oCwengileko,


text:
Liqinisile ilizwi leli. Ngithanda bona ugandelele ezintweni lezi khona kuzakuthi labo abakholwa kuZimu bayelele ukuzinikela ekwenzeni imisebenzi emihle. Izinto lezo zihle begodu zilisizo kibo boke.


text:
Kodwana gegeda iimpikiswano zobudlhayela, imilando yokubelethana kanye nokusolana ngomthetho ngombana lokho akusizi begodu kulilize.


text:
Lokha nangithumela kuwe u-Arithema namkha uThikiku, yiza msinyana kimi eNikhopholi ngombana ngizimisele ukudlela ubusika lapho.


text:
Linga ngamandlakho woke uthumele umjameli uZena no-Apholo utjheje bona bangatlhogi ilitho endleleni.


text:
Abantu bethu kufanele bafunde ukuzinikela ekwenzeni imisebenzi emihle, khona bazakwazi ukusiza lapho kuhlongeka khona, bangabi ngabanganazo iinthelo.


text:
UPowula osibotjhwa sakaKrestu Jesu noThimothi umzalwana wethu, kuFilimoni isinini sethu esithandekako nosisebenzi kanye nathi;


text:
Ngithandaza bona ubudlelwano bakho ekukholweni bube nepumelelo, ube nokuzwisisa okupheleleko ezintweni zoke esinazo kuKrestu.


text:
Ithando lakho lingilethele ithabo elimangazako nokukhuthazeka ngombana iinhliziyo zabacwengileko zivuselelekile ngawe, mzalwana.


text:
nokho ngebanga lethando ngiyakuncenga. Nje-ke mina Powula njengomuntu osele amdala nosibotjhwa sakaKrestu Jesu njenganje,


text:
Bengithanda bona ahlale nami kobana angisize esikhundleni sakho ngesikhathi ngisesesibotjhwa ngebanga levangeli.


text:
Kodwana angithandi ukwenza ilitho ngaphandle kwemvumo yakho ukuze izenzo zakho ezihle zibe ngezokuzithandela kungabi yinto yokwenziswa.


text:
angaseselikhoboka kodwana sele angaphezu kwekhoboka, amfowethu othandeka khulukhulu kimi, alo, kangangani-ke kuwe enyameni neKosini.


text:
Iye, mina Powula, ngitlola ngesandla sami, ngithi: Ngizakuhlawula lokho! Bengingakathandi ukukukhumbuza bona wena ngokwakho ungibamba ubuwena.


text:
Nginethemba ngokulalela kwakho, ngikutlolela lokhu ngisazi bona uzakwenza ngokungaphezu kwalokho engikubawako.


text:
Okhunye godu nakhu: Ngilungiselani ilawu labayeni ngombana nginethemba bona ngemithandazo yenu ngizakubuyiselwa kini.


text:
UZimu wakhuluma ekadeni kibokhokho bethu ngabaphorofidi ngeenkhathi ezinengi nangeendlela ezahlukahlukeneko,


text:
kodwana ngemihla yokuphela le ukhulume nathi ngeNdodana ayibeke bona ibe yindlalifa yezinto zoke, yona abumba ngayo izulu nephasi.


text:
Yona isibonakaliso sephazimulo kaZimu nomfuziselo wamambala wobuyena bakhe; iphethe izinto zoke ngelizwi layo elinamandla. Lapho sele ikwenzile ukuhlanjululwa kwezono, yahlala ngesigomeni sakaSomandla ezulwini.


text:
ngombana ngiyiphi yeengilozi uZimu akhe atjho kiyo athi:<br/>“Wena uyiNdodanami,<br/>namhlanje ngikubelethile,”<br/>namkha athi:<br/>“Ngizakuba nguYise<br/>yona izakuba yiNdodanami.”


text:
Godu kwathi lokha uZimu nakaletha izibulo lakhe ephasinapha, wathi:<br/>“Zoke iingilozi zakaZimu azililotjhe.”


text:
Nakakhuluma ngeengilozi, uthi:<br/>“Wenza iingilozi zakhe imimoya,<br/>iinsebenzi zakhe zibe malangabi womlilo.”


text:
Kodwana ngeNdodana uthi:<br/>“Isihlalo sakho, Zimu,<br/>ngesanini nanini<br/>nokulunga kuzakuba yintonga<br/>yobukhosi bakho.


text:
Uthande ukulunga,<br/>wazonda ikohlakalo.<br/>Ngalokho-ke Zimu,<br/>uZimakho ukuzese ngamafutha wethabo<br/>ngaphezu kwabalingani bakho.”


text:
Godu uthi:<br/>“Somnini, ekuthomeni wabeka<br/>iinsekelo zephasi<br/>namazulu amsebenzi wezandla zakho.


text:
uzazibhinca njengesambatho,<br/>zitjhuguluke njengengubo.<br/>Kodwana wena uzakuhlala unjalo<br/>neminyakakho angeze yaphela.”


text:
Kodwana ngiyiphi yeengilozi akhe atjho kiyo athi:<br/>“Hlala ngesigomeni sami,<br/>kufikela lapha ngenza khona<br/>amanabakho abe sinabelo seenyawo zakho” na?


text:
“Kanti iingilozi azisiyo yoke imimoya elotjhako nethunyelwe bona isize labo abazokuzuza isindiso na?”


text:
Nakube ilizwi elakhulunywa ngeengilozi laqiniseka nokobana esinye nesinye isiphambeko nokungalaleli kwamukela isibetho esifaneleko,


text:
alo, thina sizakuphunyurha njani nasithembela isindiso ekulu kangaka na? Iye, isindiso eyathoma yamenyezelwa yiKosi, yaqiniswa kithi ngilabo abayizwako.


text:
NoSomnini wafakazela isindiso leyo ngamatshwayo, ngeemangaliso nangemikarisomraro ehlukahlukeneko kanye nangezipho zakaMoya oCwengileko ezabiwe ngokwentando yakhe.


text:
Kodwana omunye ufakazile endaweni ethileko wathi:<br/>“Uyini-ke obhubhako<br/>bona ungabe umkhumbule,<br/>bekayini wephasi bona<br/>ungabe umbeke abe mphathi na?


text:
Wamenza waba mphathi<br/>womsebenzi wezandla zakho;<br/>wabeka koke ngaphasi kweenyawo zakhe.”<br/>Nje-ke ngokubeka koke ngaphasi komuntu, kutjho bona uZimu wanikela koke ngaphasi kwelawulo lomuntu. Nokho okwanje, asikaboni koke kungaphasi kwelawulo lomuntu.


text:
Kodwana siyambona uJesu owenziwa waba mncani kuneengilozi kwesikhatjhana; njenganje sele athweswe isihlohlo esinephazimulo nedumo ngebanga lokubandezeleka kwakhe ngokufa.


text:
Koke kukhona ngoZimu begodu kungokwakhe. Nje-ke lokha nakaqunta ukurholela inengi labantwana bakhe ephazimulwenakhe kwafaneleka bona enze umsindisi wabo abe ngopheleleko ngokuhlupheka.


text:
Iye, ngombana loyo ocwengisako nalabo abacwengiswako bamndeni munye. Kungesizathweso uJesu angananhloni zokubabiza bonyana bafowabo,


text:
asithi:<br/>“Nje-ke ngizakumemezela ibizo lakho kubafowethu,<br/>ngikudumise phakathi kwebandla lamakholwa.”


text:
Godu uthi:<br/>“Ngizokuthembela njalo kuZimu.”<br/>Abuye athi:<br/>“Nakhu lapha ngikhona<br/>nabantwana engabaphiwa nguZimu.”


text:
Njengombana abantwana bahlanganyela inyama neengazi, naye ngokwakhe wahlanganyela khona lokho ukuze kuthi ngokufa kwakhe amchithe loyo ogade anamandla wokufa, okutjho uSathana.


text:
Wenza lokho bona athukulule boke labo abathi ngesikhathi soke sokuphila kwabo babotjhelelwa ebukhobokeni ngebanga lokwesaba ukufa.


text:
Nje-ke kwamfanela ukuba njengabafowabo kikho koke, khona azakuba mphristi omkhulu onesirhawu nothembekileko emsebenzini kaZimu, abe yihlawulo yokubuyisana kwezono zabantu.


text:
Njengombana naye ngokwakhe wazizinywa ngalokho ahlupheka ngakho, yeke unamandla wokusiza labo abazizinywako.


text:
Ngalokho-ke bazalwana abacwengileko, enibahlanganyeli ekubizweni kwezulwini, bekani umkhumbulwenu kuJesu ongumPostoli nomPhristi omkhulu wesivumo sethu.


text:
Nje-ke uJesu kufunyaneke bona ufanele idumo elikhulu kunoMosi; lokho kunjengombana umakhi wendlu anedumo elikhulu kunendlu ngokwayo.


text:
UMosi bekathembeke njengenceku kiyo yoke indlu yakaZimu bekube bufakazi balokho ebekuzakukhulunywa ngakho esikhathini esizako.


text:
UKrestu njengeNdodana bekathembekile endlini kaZimu. Thina-ke siyindlu yakhe nangabe sihlala njalo sibambelele ethembeni esizibuka ngalo.


text:
Iminyaka ematjhumi amane,<br/>isizukulwaneso sangikghabhudlha.<br/>Nje-ke ngathi,<br/>‘Sibabantu abaphambene ngehliziyo<br/>neendlela zami asiziyeleli.’


text:
Nje-ke bazalwana, tjhejani bona kungabikhona noyedwa wenu onehliziyo embi engakholwako ebangela bonyana ahlubuke kuZimu ophilako.


text:
Kodwana khuthazanani imihla ngemihla, ije kusathiwa “namhlanje” ukuze kungabikhona namunye wenu oqinileko ngebanga lesono esikhohlisako


text:
ngombana sesibahlanganyeli noKrestu, nangabe kwaphela sibambelela ethembeni lethu bekube sekupheleni.


text:
Njengombana kuthiwa:<br/>“Namhlanjesi nanizwa ilizwi lakhe,<br/>ningaqinisi iinhliziyo zenu njengeMeriba<br/>nanjengelangeni lelo eMasa.”


text:
Bobani labo abathukuthelela iminyaka ematjhumi amane na? Angithi ngilabo abonako, iindumbu zabo zaradlhwa erhalawumbeni?


text:
Yeke, njengombana isithembiso sokungena ekuphumuleni kwakhe sisesenjalo, asiyeleleni bonyana kungabikhona noyedwa wenu ozakufunyanwa abhalelwa kufikelela ekuphumuleni


text:
ngombana nathi satjhunyayezwa ivangeli njengabo. Kodwana ilizwi abalizwako akhange libasize ngombana akhange bakholwe labo ebegade balitjhumayela.


text:
Nje-ke thina esikholwako siyangena ekuphumuleni njengombana yena uthe:<br/>“Ngafunga elakeni lami ngathi,<br/>‘Angekhe bangena ekuphumuleni kwami.’ ”<br/>Wakutjho lokhu nanyana umsebenzakhe besele uphelelisiwe kwasekusekelweni kwephasi.


text:
Kwenye indawo emitlolweni mayelana nelanga lekhomba kwathiwa:<br/>“Ngelanga lekhomba,<br/>waphumula kiwo woke umsebenzakhe.”


text:
Kusabasalele abanye kobana bangene ekuphumuleni nalabo abatjhunyayelwa qangi ivangeli abangazange bangene ngebanga lokungalaleli.


text:
Yeke usabeke elinye ilanga, ekuthiwa ngalo “namhlanje” okwathi ngemva kwesikhathi eside wakhuluma ngoDavida, njengombana besele kukhulunyiwe kwathiwa:<br/>“Namhlanje, nanizwa ilizwi lakhe,<br/>ningazenzi zibe likhuni iinhliziyo zenu.”


text:
ngombana loyo osuke angene ekuphumuleni kwakaZimu, uyaphumula godu nemisebenzinakhe njengoZimu aphumula kweyakhe.


text:
Nje-ke asikhuthaleleni ukungena ekuphumulenokho ukuze kungabikhona namunye kithi owako ngokulandela isibonelo sokungalaleli kwabo.


text:
Mbala ilizwi lakaZimu liphilile, linamandla, libukhali kunesabula esika mahlangothi womabili. Lihlaba lingene beliyofika ehlanganweni yomphefumulo nommoya, amalungu nommongo; likwazi ukuhlukanisa imicabango nemizindlo yehliziyo.


text:
Akukho nokukodwa okubunjiweko okusithekileko phambi kwakaZimu. Koke kwambuliwe phambi kobuso bakhe, kusemtarini emehlweni waloyo esizaziphendulela kuye.


text:
Njengombana sinomphristi omkhulu owadabula amazulu, uJesu iNdodana kaZimu, asibambeleleni siqine ekukholweni kwethu esikuvumako


text:
ngombana asinaye umphristi omkhulu ongakwazi ukuzwelana nobuthakathaka bethu, kodwana ozizinywe ngeendlela zoke njengathi.


text:
Ngalokho-ke asitjhidele ngesibindi esihlalweni somusa, khona sizakwamukeliswa isirhawu, sizuze umusa, sisizeke ngesikhathi esifaneleko.


text:
Ngiloyo naloyo umphristi omkhulu okhethwe hlangana nabantu ubekelwe bona abajamele kuZimu, ukunikela iminikelo nemihlabelo yezono.


text:
Uyakwazi ukunyamezelela ngesisa labo abanganalwazi nabaphambukako njengombana naye ngokwakhe uyabazi ubuthakathaka;


text:
Ngokunjalo noKrestu azange azinikele idumo ngokuba muphristi omkhulu kodwana waphakanyiswa ngiloyo owathi kuye:<br/>“Wena uyiNdodanami,<br/>namhlanje ngikubelethile,”


text:
njengombana atjho kwenye indawo wathi:<br/>“Wena umphristi ngokungapheliko<br/>ngokwendlela yakaMalkitsedekhi.”


text:
Ngesikhathi uJesu asesephasinapha bephele enze imithandazo nokubawela abanye ngesililo esikhulu nangeenyembezi kiloyo ogade anamandla wokumsindisa ekufeni. Begodu bekalalelwa ngombana bekazinikela ngokuzithoba.


text:
Kusesenokunengi esingakutjho mayelana nalokhu, kodwana kulikhuni ukunihlathululela ngombana nithathela kude ukuzwa.


text:
Nanyana ngesikhathesi bekufanele ngathana senibafundisi, kodwana nisadinga omunye ozokubuya anifundise godu, anitatayise anithomise phasi kancani eemfundisweni zelizwi lakaZimu. Nisadinga ibisi kunokudla okuqinileko.


text:
Kodwana ukudla okuqinileko kungokwabakhulileko, asebajayele ukusebenzisa umkhumbulwabo, iye, labo asebanakho ukuhlukanisa okuhle nokumbi.


text:
Nje-ke asilise iimfundiso zokuthoma ngoKrestu siragele phambili kokuvuthiweko; singabuyi sithome phasi sibeke isisekelo: ngokuphenduka emisebenzini efileko nokukholwa kuZimu,


text:
Kulikhuni ukubuya baphenduke labo abakhe bakhanyiselwa, banandipha isiphiwo sezulwini, badlelana noMoya oCwengileko,


text:
nasele khebahlubuka kulikhuni ukubaphendula ngombana ngokuhlubuka kwabo babuye godu bayibethele esiphambanweni iNdodana kaZimu bayithela ngehlazo epepeneneni.


text:
Ihlabathi emunya amanzi aphele ayinele nemilisa iintjalo ezilisizo kilabo abayilimileko, ibusiswa nguZimu.


text:
Kodwana nangabe kumila kiyo ameva nekhula, ayinamsebenzi walitho begodu isengozini yokobana inikelelwe nguZimu nesiphelo sayo kutjhiswa ngomlilo.


text:
Nanyana sikhuluma nje bathandekako, sineqiniso lezinto ezingcono mayelana nani, iye, izinto eziphathelene nokusindiswa.


text:
UZimu akasuye ongakalungi, angekhe alibale umsebenzi eniwubonakalisileko ngebanga lakhe nisiza abacwengileko njengombana nenza nanjesi.


text:
Sikhanuka bona omunye nomunye wenu abonakalise ukukhuthala okunjalo ukuze niqinisekise ithemba lenu bekube sekupheleni;


text:
Kanengi abantu bafunga ngaloyo omkhulu kunabo nesifungo esiqinisa okukhulunyiweko siqeda koke ukuphikisana.


text:
Ngebanga lokobana uZimu wathanda khulu bona kubakhanyele kamhlophe labo abaziindlalifa zesithembiso, ukungaphenduki kobujamo behloswakhe wabuqinisa ngesifungo.


text:
Wakwenza lokhu ukuze ngezinto ezimbili lezo ezingaphendukiko angekhe kwenzeke bona aleye amala; kuthi thina esiphephele kuye sikhuthale ngamandla sibambelele ethembeni elibekwe phambi kwethu.


text:
Iye, ithembeli sinalo, liliqiniso nobudzimelelo bomphefumulo, kulithemba elingena endaweni ecwenge khulu ngemva kwetjhila lesisitho,


text:
lapha uJesu owasandulelako, waba sigijimi sokuthomo esangena lapho ngebanga lethu, sele aba mphristi ngokungapheliko ngokwendlela yakaMalkitsedekhi.


text:
UMalkitsedekhi lo bekuyikosi yeSalema, amphristi wakaZimu ongoPhezulu. Nguye owahlangabeza u-Abrahamu lokha nakabuya ukuyokubulala amakhosi, bewambusisa;


text:
nje-ke u-Abrahamu wamabela kwetjhumi kwakho koke. Kokuthoma, ibizo lakhe litjho, “ikosi yokulunga”; nokuthi ikosi yeSalema okutjho, “ikosi yokuthula”.


text:
Ubenganayise, angananina, anganamndeni, ngitjho namalanga wokuthoma namkha wokuphela kwepilo. UnjengeNdodana kaZimu, uhlala amphristi ngokungapheliko.


text:
Akhese nibone-ke bonyana bekamkhulu kangangani: U-Abrahamu ukhokho wethu, wamabela okwetjhumi kwalokho akuthumbe epini.


text:
Ngitjho nalabo abaziinzukulwana zakaLevi abamukela ubuphristi, banomyalo emthethweni wokuthatha kwetjhumi ebantwini, okutjho ebantwini bekhabo, iye, sengitjho nanyana abantu bekhababo baziinzukulwana zaka-Abrahamu.


text:
Kodwana lo obengabalwa esizukulwaneni sabo, wathatha kwetjhumi ku-Abrahamu bewambusisa loyo owamukela iinthembiso.


text:
Lapha-ke abamukela kwetjhumi kubabantu abafako, kodwana lapho wamukelwa ngiloyo ofakazelwa bonyana uyaphila.


text:
Nangabe ukupheleliswa kwafunyaneka ngobuphristi bakaLevi njengombana isizwe samukela umthetho ngaphasi kobuphristobu; bekusadingeke ngani-ke ukukhuluma ngobuphristi obunye obuvuka ngokwendlela kaMalkitsedekhi, kunalobo bendlela ka-Aroni na?


text:
Kodwana loyo okukhulunywa izintwezi ngaye, ungowesinye isizwe ekungazange khekube khona noyedwa kiso owakhe walotjha e-aldarini


text:
ngombana kuyaziwa bona iKosethu isizukulwana sakaJuda, begodu mayelana nesizweso uMosi akazange atjho ilitho ngobuphristi.


text:
iye, loyo obe mphristi ingasi ngokomyalo weenzukulwana zenyama kodwana ngamandla wepilo engabhubhiko.


text:
Ngombana kufakazwa ngaye kuthiwa:<br/>“Wena umphristi ngokungapheliko<br/>ngokwendlela kaMalkitsedekhi.”


text:
Njengombana umthetho ungazange uphelelise ilitho, ngakwelinye ihlangothi kunesingeniso sethemba elingcono ekungalo singatjhidela kuZimu.


text:
Nokho ithembelo azange libe ngaphandle kwesifungo ngombana abanye ababekwa emsebenzini wobuphristi bangena kiwo ngaphandle kwesifungo,


text:
kodwana lo waba mphristi ngaphandle kwesifungo ngebanga laloyo owathi kuye:<br/>“USomnini ufungile<br/>begodu angeze azisole, wathi,<br/>‘Wena umphristi ngokungapheliko.’ ”


text:
Nje-ke abaphristabo baba banengi ngesibalo ngebanga lokobana bebaliywa kukufa bona baragele phambili ngomsebenzabo;


text:
Ngalokho unamandla wokusindisa ngesikhathi soke labo abeza kuZimu ngaye ngombana uhlala njalo abancengela.


text:
Nje-ke mbala kwasifanela thina bona sibe nomphristi omkhulu onje, ocwengileko, ongasolekiko, onganamphambo, owahlukaniswe kwabazizoni bewaphakanyiswa ngaphezu kwamazulu.


text:
Ngokuhlukileko kunabanye abaphristi abakhulu, akadingi ukwenza imihlabelo ilanga nelanga, kokuthoma ngebanga lezono zakhe bese kube ngezono zabantu; yena wakwenza lokho kwaba kanye kibo boke mhlana anikela ukuphila kwakhe.


text:
Umthetho ubeka abantu ababuthakathaka bona ibe baphristi abakhulu, kodwana ilizwi lesifungo eleza ngemva komthetho, lijamisa iNdodana eyenziwa opheleleko ngokungapheliko.


text:
Ummongo walokho esikutjhoko ngilokhu: Sinomphristi omkhulu ohlezi ngesigomeni sesihlalo sobukhosi emazulwini,


text:
Ngiloyo naloyo umphristi omkhulu ubekelwe bona anikele ngeminikelo nangemihlabelo. Nje-ke bekufanele bona naye umphristi wethu omkhulu abe nelitho azokunikela ngalo.


text:
Ngathana bekusephasinapha bekangekhe abe mphristi ngombana bakhona abaphristi abanikela ngeminikelo ngokomthetho.


text:
Bona balotjha endaweni emfanekiso nesithunzi salokho okusezulwini. Kungakho uMosi ngesikhathi azakwakha itende lesivumelwano, wayalwa kwathiwa: “Qinisekisa bonyana wenza koke lokhu ngomfanekiso owakhonjiswa wona entabeni.”


text:
Kodwana manjesi uJesu wamukela ukulotjha okusezingeni eliphezulu, begodu ngokudluleleko ungumlamuleli wesivumelwano esingcono nesisekelwe phezu kweenthembiso ezingcono.


text:
Nangathana bekungekho okusolekako esivumelwaneni sokuthoma, kwamambala bekungekhe sisafuneka sesibili.


text:
Kodwana uZimu uyasisola isizwe sakhe, nakasithi:<br/>“Qalani isikhathi siyeza,<br/>lapha ngizakwenza khona<br/>isivumelwano esitjha nendlu ka-Israyeli<br/>kanye neyakaJuda.<br/>Kutjho uSomnini.


text:
Asizukufana nesivumelwano<br/>engasenza naboyise<br/>nangibabamba ngesandla<br/>kobana ngibakhuphe eGibhide<br/>ngombana bona bephula isivumelwano sami,<br/>lokha mina nangimphathi wabo.<br/>Kutjho uSomnini.


text:
Nasi isivumelwano<br/>engizosenza nendlu ka-Israyeli<br/>ngemva kwesikhatheso.<br/>Kutjho uSomnini.<br/>Ngizakubeka umthethwami emikhumbulwenabo<br/>ngiwutlole eenhliziyweni zabo.<br/>Ngizakuba nguZimabo,<br/>bona babe babantu bami.


text:
Umuntu angeze asafundisa<br/>omunye womphakathi<br/>namkha umfowabo<br/>athi, ‘Yazi uSomnini’<br/>ngombana boke bazabe bangazi,<br/>ukusukela komncani ukuya komkhulu.<br/>Kutjho uSomnini.


text:
Ngokukhuluma athi, “isivumelwano esitjha”, wenze bonyana sokuthoma sibe ngesidala; nje-ke okudala nokulupheleko kuseduze nokunyamalala.


text:
Kwakhiwa itende lokuhlanganela; ngaphakathi kwendawo yalo yokuthoma bekunelithi leembani, itafula nezikwa ezibekwa phambi kwakaZimu, leyo bekuyindawo ecwenge khulu.


text:
Ngaphakathi kwayo bekukhona i-aldari legolide lokutjhisela itjhwalo nomfaji wesivumelwano otshidzwe woke ngegolide. Ngaphakathi kwawo bekubulungwe umjeka ophethe imana, intonga ka-Aroni eyakhe yahluma amakari nomqebethu wesivumelwano.


text:
Ngaphezu komfaji bekunamakerubhi wephazimulo engamele isihlalo somusa. Okwanje asikwazi ukukhuluma ngokugcweleko ngezintwezi.


text:
Ngokunjalo, lokha koke sele kuhlelekile ngendlela le, abaphristi bangena njalonjalo ngengcenyeni yokuthoma yetende lokuhlanganela bona benze umsebenzabo wokulotjha.


text:
Kodwana engcenyeni yesibili kungena kwaphela umphristi omkhulu kanye ngomnyaka; akangeni ngaphandle kokuthatha iingazi anikela ngazo mayelana naye nangenca yezono ezenziwe babantu ngephoso.


text:
Ngalokhu uMoya oCwengileko utjengisa bona indlela yokungena endaweni ecwenge khulu ayikavuleki, mlunga ingcenye yokuthoma yetende isajamile.


text:
Lokho kumfanekiso wesikhathesi, ekutjengiswa ngakho bona iminikelo nemihlabelo enikelweko azange iphelelise isazelo somlotjhi.


text:
Kodwana beyiphathelene nokudla nokusela kanye nemihlobohlobo yokuhlambuluka ekuziimiso ezimalungana nomzimba bekube sikhathi sehlelo elitjha.


text:
UKrestu selafikile njengomphristi omkhulu wezinto ezihle esele zikhona, wangena ngetendeni elikhulu neliphelele ukudlula, elingakenziwa ngezandla okutjho elingasilo lalokhu okudaliweko.


text:
Wangena kwaba kanye kwaphela endaweni ecwenge khulu, kungasi ngeengazi zeembuzi namathole, kodwana ngeengazi zakhe ngokwazo wasizuzela ukuhlengwa okungapheliko.


text:
Iingazi zeembuzi nezeenkomo kanye nokufafazwa ngomlotha wethokazi elitjhisiweko kuhlambulula labo abasilaphazweko ukuze babe ngabahlwengileko ngokomzimba.


text:
Khulu kangangani-ke iingazi zakaKrestu owazinikela ngokwakhe kuZimu ngoMoya oCwengileko wesiphelani anganamphambo, zizakuhlanza isazelo sethu emisebenzini efileko ukuze silotjhe uZimu ophilako.


text:
Ngalokho uKrestu umlamuleli wesivumelwano esitjha ukuze kuthi labo ababiziweko bamukele isithembiso selifa elingapheliko. Nje-ke ukufa kwakhe kwenzeke ukuze abahlenge eemphambekweni zesivumelwano sokuthoma.


text:
ngombana incwadi yelifa isebenza kwaphela nasele kubhujiwe ngebanga lokobana ayisebenzi nakube loyo owayitlolako usaphila.


text:
UMosi sele amemezele woke umyalo womthetho ebantwini boke, wathatha iingazi zamathole neembuzi, amanzi, uboya obububende nehisopi wafafaza umsongo wencwadi ngokwawo nabantu boke,


text:
Ukuya ngokomthetho pheze zoke izinto zihlanjululwa ngeengazi, ngaphandle kokuphalaka kweengazi akukho ukulitjalelwa kwezono.


text:
Ngokunjalo bekufanele bona imifanekiso yezinto zezulwini ihlanjululwe ngalokho. Kodwana izinto zezulwini zifuna imihlabelo engcono kunaleya


text:
ngombana uKrestu azange angene endaweni ecwengileko eyakhiwe ngezandla zabantu emfanekiso nje waleyo ekungiyo, kodwana wangena ezulwini ngokwalo, khona azasijamela phambi kwakaZimu.


text:
Yena azange azinikele kanenginengi njengomphristi omkhulu lokha nakangena endaweni ecwengileko iminyaka ngeminyaka neengazi ezingasizo zakhe.


text:
Ngathana bekunjalo bekufanele ahlupheke kanenginengi kusukela ekusekelweni kwephasi. Kodwana ubonakaliswe kanye kwaphela ekupheleni kwesikhathi bona asuse izono ngokuzinikela kwakhe.


text:
nje-ke noKrestu sele anikelwe kanye kobana athwale izono zabanengi, uzakubuye abonakale kwesibili, angakezi bonyana uzokuthwala isono kodwana ukusindisa labo abamlindeleko.


text:
Njengombana umthetho unesithunzi sezinto ezihle ezizako, ungasibo ubujamo bamambala bazo izintwezo, angeze ngayo leyo mihlabelo enikelwa mlibe qobe mnyaka ilungisise labo abatjhidelako.


text:
Nangathana bekungasinjalo, beyingeze yaliswa bona ingasanikelwa na? Lokho kutjho bona abalotjhi bebazobe bahlanjululwe kwaba kanye bangasenaso isazelo sesono.


text:
Ngesizathweso uKrestu nakafika ephasinapha wathi:<br/>“Imihlabelo neminikelo yeenthoro awuyithokozeli;<br/>kodwana ungilungisele umzimba;


text:
Nje-ke ngithe, ‘Qala, ngizile<br/>njengombana ngitlolelwe njalo emsongweni.<br/>Ngiyathanda ukwenza intandwakho Zimami.’ ”


text:
Kokuthoma uthe: “Imihlabelo neminikelo, iye, iminikelo yokutjhiswa neyesono azange uyibize namkha uthokoze ngayo.” Yona inikelwa ngokuya ngokomthetho.


text:
Ngiloyo naloyo umphristi ujama emsebenzinakhe ilanga nelanga, anikela kanenginengi yona iminikelo leyo engasoze yasusa izono.


text:
Kodwana uKrestu sele anikele kwaba kanye ngomhlabelo owodwa ngebanga lezono, wahlala ngesidleni sakaZimu.


text:
“Nasi isivumelwano engizasenza nabo<br/>ngemva kwesikhatheso;<br/>ngizakubeka umthethwami emikhumbulwenabo,<br/>ngiwutlole eenhliziyweni zabo.<br/>Kutjho uSomnini.”


text:
Godu ungezelela ngokuthi:<br/>“Mbala ngizakucolela ubukhohlakali babo,<br/>ngingasakhumbula icala labo.”


text:
Ngalokho bazalwana, njengombana sinesiqiniseko sokungangena endaweni ecwengileko ngeengazi zakaJesu,


text:
asibandameleni ngehliziyo eqinisileko, ngethemba elipheleleko lokukholwa; iinhliziyo zethu zifafaziwe esazelweni esimbi nemizimba yethu ihlanzwe ngamanzi ahlanzekileko.


text:
Nje-ke asibambisiseni ethembeni lokukholwa kwethu esikuvumako ngaphandle kokuzaza ngombana uthembekile loyo othembisileko.


text:
singakudeli ukuhlangana njengombana kunjalo kwabanye; kodwana asikhuthazaneni omunye nomunye, khulukhulu njengombana nibona bonyana ilanga selitjhidele.


text:
Nakube siyakhunyalala siraga ngokona emva kokobana sesamukele ukwazi kweqiniso, awusekho umhlabelo wokuhlawulela izono,


text:
Alo, ucabanga bona uzakuhlunguphazwa kangangani loyo oqalela phasi iNdodana kaZimu, athi iingazi zesivumelwano ezimcwengisako zisilaphele abuye ahlambalaze noMoya womusa na?


text:
Ngombana siyamazi loyo owathi:<br/>“Ukubuyiselela kungokwami;<br/>ngimi ozakubuyisela.”<br/>Wabuye wathi:<br/>“USomnini uzakugweba isizwe sakhe.”


text:
Khumbulani amalanga waphambilini, ekwathi senikhanyiselwe, naqinisela ebunzimeni obukhulu beenhlupheko.


text:
Ngesinye isikhathi vane phele kubukiswe ngani emtarini nibandezelekile; kesinye isikhathi nibahlanganyeli nalabo abaphathwa njalo.


text:
Nazwelana nalabo ababotjhiweko; nakhonapho navuma ukumukwa ipahla yenu ngokwazi bona nina ninepahla engcono ehlala unomphelo.


text:
Olungileko wami uzakuphila ngokukholwa;<br/>kodwana nangabe uhlehlela emuva;<br/>umphefumulwami awuzukuthokoza ngaye.”


text:
Kodwana thina asisibo abahlehlela emuva babhujiswe, kodwana sihlangana nalabo abakholwako basindiswe.


text:
Iye, ngokukholwa sizwisisa bona iphasi labunjwa ngelizwi lakaZimu, nokobana lokho okubonwako kwabunjwa ngezinto ezingabonwako.


text:
Ngokukholwa u-Abela wanikela kuZimu ngomhlabelo owamukelekako ukudlula wakaKayini. Ngalokho wafakazelwa bona ulungile noZimu ngokwakhe wafakaza ngokwamukela iminikelo yakhe; yeke ngokukholwa usakhuluma nanyana aselafa.


text:
Ngokukholwa u-Inogo wenyuswa ukuze angaboni ukufa. Akazange asabonwa ngombana uZimu gade asele amthethe. Nje-ke ufakazelwa bonyana angakathathwa bekathokozise uZimu.


text:
Kodwana ngaphandle kokukholwa akwenzeki ukumthokozisa uZimu ngombana loyo otjhidela kuZimu kufanele akholwe bona ukhona nokobanyana uyabavuza labo abamfunako.


text:
Ngokukholwa uNowa asele ayeleliswe nguZimu mayelana nesehlakalo ebe singakabonakali, wamukela isiyeleliso wakha umkhumbi ukuze asindise indlu yakhe. Ngalokho wenza iphasi libe nomlandu, wabe waba yindlalifa yokulunga ngokukholwa.


text:
Ngokukholwa u-Abrahamu walalela lokha nakabizwako bona aphume aye endaweni ebe azoyamukeliswa njengelifa; nje-ke waphuma angazi lapha aya khona.


text:
Ngokukholwa wahlala isikhatjhana enarheni yesithembiso njengomqhamuka: Aphila ematendeni njengombana kwenza u-Isaka noJakopo ebebaziindlalifa zesithembisweso kanye naye


text:
Ngokukholwa u-Abrahamu wafumana amandla wokubeletha selaluphele nanyana uSara umkakhe bekayinyumba ngombana bekasazi bonyana wethembekile othembisako.


text:
Ngalokho, ngomuntu munye nanyana besele kumlunga afile, kwabelethwa iinzukulwana ezinengi njengeenkwekwezi zezulu nanjengetjhwabatjhwaba yelwandle engabalekiko.


text:
Boke laba bafa basekukholweni bangazange bamukeliswe ebebakuthenjisiweko, kodwana bakubona bathokoza ngakho kusesekude nabo. Iye, bebavumile bona bamiqhamuka neenkhonzi ephasini.


text:
Kunalokho bebakhanukela iphasi elingcono, okutjho lezulwini. Yeke uZimu akananhloni ukubizwa bona unguyisabo ngombana ubalungisele umuzi.


text:
Ngokukholwa u-Abrahamu nakazizinywako, wanikela ngendodanakhe u-Isaka. Iye, loyo owamukela isithembiso walungela ukunikela indodanakhe ekukuphela kwayo,


text:
U-Abrahamu bekasazi bona uZimu uyabavusa nabafileko, kungalokho ngokulinganisa ngekulumo, wamukela u-Isaka njengobuya ekufeni.


text:
Ngokukholwa uJakopo sele azokufa wabusisa leyo naleyo yamadodana kaJosefa; wakhothama ngokulotjha adzimelele ngedondolo lakhe ebekaliphethe.


text:
Ngokukholwa uJosefa asele azakwenyuka, wakhuluma ngokufuduka kwaka-Israyeli eGibhide bewalayeza ngokungcwatjwa kwakhe.


text:
Ngokukholwa uMosi asele abelethiwe, wafihlwa babelethi bakhe iinyanga ezintathu ngombana babona bonyana umntwana obekamuhle; begodu azange bawesabe umyalo obekwe yikosi.


text:
kunalokho wenyula ukuphathwa makghwakghwa nabantu bakaZimu kunobanyana athabe isikhatjhana esonweni.


text:
Bekasithi ukuthukwa ngebanga lakaKrestu kumnono omkhulu kunamafa weGibhide ngombana gade aqale umvuzo ozako ngaphambili.


text:
Ngokukholwa wayitjhiya iGibhide angesabi ilaka lekosi ngombana waphikelela sengathi uyambona ongabonwako.


text:
Ngokukholwa bakwa-Israyeli beyama ilwandle loMgaba sengathi bakhamba ehlabathini eyomileko, okwathi lokha amaGibhide athi alinga ukweyama, atjhingela.


text:
Ngokukholwa ingwadla enguRarhabi ayizange ibhubhe nalabo abangakhange bakholwa ngombana yamukela kuhle iinhloli.


text:
Ngingaraga ngithini? Asisekho isikhathi sokukhuluma ngoGidiyoni, uBharaki, uSamsoni, uJafta, uDavida, uSamyela nabaphorofidi,


text:
okwathi ngokukholwa bahlula imibuso, benza ukulunga, bamukela iinthembiso bavala imilomo yamabhubezi,


text:
bacima imililo evutha ngamandla, baphunyurha etlobeni yesabula, bazuza amandla ebuthakathakeni, baba ziingorho epini namabutho wabarhali abhebhula iinthende.


text:
Ngokukholwa besifazana babuye babuyiselwa iinhlobo ngokuvuswa ekufeni.<br/>Abanye bahlunguphazwa, akhange bavume ukuthukululwa ukuze bazuze ukuvuka okuhle.


text:
Abanye bahlunguphazwa ngokuphoqwa nokurithwa, iye, ngitjho nangokubotjhwa nokudlhunywa ngeenkhungweni.


text:
Bakghadlhwa ngamatje, baphadlhulwa kabili, babulawa ngesabula. Bazulazula bembethe iinkhumba zezimvu nezeembuzi. Bebahlubule, bazwiswa ubuhlungu, bahlukunyezwa.


text:
Boke labo nanyana kufakazwa kuhle ngabo ngokukholwa, azange bamukele ngesikhatheso lokho ebebathenjiswe khona


text:
Ngalokho, njengombana sizonjelezwe lilifu elingaka labofakazi, asilahleni koke okudisibezako, ngitjho nesono esisinamathele kangaka, sigijime ibanga esibekelwe lona ngokubekezela;


text:
siqale kuJesu umthomisi nomphelelisi wokukholwa kwethu, okwathi esikhundleni setokozo ebe ibekwe phambi kwakhe, wanyamezelela isiphambano angakhathaleli ukurhubutjhwa; uhlezi ngesidleni sesihlalo sobukhosi sakaZimu.


text:
Myeleleni loyo owanyamezelela ukuphikiswa kangaka zizoni, khona iinhliziyo zenu zingazukudana namkha niphelelwe lithemba.


text:
Kumbe senikhohlwe umyalo onikhuthaza njengabantwana, othi:<br/>“Ndodanami,<br/>unganyazi ukuyala kwakaSomnini,<br/>ungapheli amandla nakukhalimelako


text:
ngombana uSomnini<br/>ubetha loyo amthandako,<br/>ahlunguphaze leyo naleyo<br/>indodana ayithandako.”


text:
Nyamezelelani ukukhalinywa; uZimu uniphatha njengabantwana: Konje ukhona umntwana ongakhalinywa nguyise na?


text:
Nakube anikhalinyelwa njengabo boke abakhalinywako, khona nimavezandlebe, anisibo abantwana bangekhaya.


text:
Ngaphezu kwalokho, sibe nabobaba bephaseli abasikhalimeleko sabahlonipha; alo, kufuze sizithobe kangangani-ke kuBaba wemiphefumulwethu bona siphile na?


text:
Abobaba bethu basikhalimela kwesikhatjhana njengombana babona kufanele, kodwana uZimu usikhalimela kobana kusizeke thina, iye, sihlanganyele naye ekucwengeni kwakhe.


text:
Okwanje ukukhalinywa kubonakala kubuhlungu kunokuthokoza, kodwana emva kwalokho kuhloma iinthelo zokulunga kilabo ababandulwe ngikho.


text:
Phikelelani bona nihlalisane ngokuthula nabantu boke kanti godu nibe nokucwengeka ngombana onganakho lokho angeze ambona uSomnini.


text:
Tjhejani bona kungabikhona osalelako ekufunyaneni umusa kaZimu ukuze kungamili umrabhu obabako obanga ukonakala begodu kusilaphale abanengi ngawo.


text:
Godu tjhejani bona kungabikhona oziphatha kumbi namkha onganandaba njengo-Esewu, owathengisa ubuzibulo bakhe ngokudla kwesikhatjhana sinye.


text:
Niyazi bona kwathi muva lokha nakafuna ukuba yindlalifa yokubusiswa, waphayelwa ngeqadi ngombana gade angekhe asaphendula umkhumbulo kayise, sengitjho nanyana gade afisa lokho ngokuchiphiza iinyembezi.


text:
nalapho kulila khona ipalapala nelizwini ekuthi lokha nalikhulumako lenze abalizwako bancenge bona kungasabi nelinye elikhulunywa kibo


text:
ngombana gade bangekhe bakujamele ebekutjhiwo ngilo bona: “Ngitjho nanyana kungaba silwana esithinta intaba le, asikhandwe ngamatje sibulawe.”


text:
Kodwana nina nize entabeni yeZiyoni nemzini wakaZimu ophilako, iJerusalema lezulwini nemgidini wewoma leengilozi,


text:
iye, nize ebandleni lamazibulo atloliswe ezulwini, kumgwebi onguZimu wabo boke, emiphefumulweni yabantu abalungisisiweko,


text:
ngitjho nakuJesu omlamuleli wesivumelwano esitjha nekufafazweni kweengazi ezikhuluma amezwi womusa kunezikaKayini.


text:
Tjhejani-ke bona ningamfulatheli okhulumako ngombana nakube azange baphunyurhe labo abafulathela loyo owabayelelisako asephasinapha, khulu kangangani nakube sidela loyo osiyelelisa asezulwini?


text:
Ngesikhatheso ilizwi lakhe lasikinya iphasi, kodwana kwanjesi uthembisile wathi:<br/>“Ngizokubuya godu ngisikinye<br/>kungabi liphasi nje kwaphela<br/>kodwana nezulu imbala.”


text:
Lokho kokuthi: “Ngizokubuya godu” kuphawula ukususa lokho okusikinywako, okutjho okudaliweko ukuze kuthi lokho okungekhe kwasikinywa kusale kujame njalo.


text:
Yeke asithokozeni ngokwamukeliswa umbuso ongekhe wasikinywa, ngalokho asinikeleni kuZimu ukulotjha okwamukelekako ngehlonipho nangokwesaba


text:
Khumbulani labo ababotjhiweko, kube sengathi nani nibotjhwe kanye nabo, iye, nalabo abaphethwe kumbi ngombana nani nisesemzimbeni lo.


text:
Ukuthathana akuhlonitjhwe ngibo boke, umseme ungasilaphazwa ngombana iinhlobongi neengwadla uZimu uzozigweba.


text:
Zilondeni ningabi marhamaru kodwana yaneliswani ngeninakho ngombana wathi: “Angekhe nganitjhiya namkha nganilahla.”


text:
Ngalokho singatjho ngesibindi sithi:<br/>“USomnini umsizi wami,<br/>angeze ngesaba;<br/>umuntu angangenzani na?”


text:
Khumbulani abarholi benu, okutjho labo abakhuluma ilizwi lakaZimu kini; nikhumbule isiphetho sepilo abayiphilileko, nilingise ukukholwa kwabo.


text:
Ningaluthwa ziimfundiso ezingaziwako nezimihlobohlobo ngombana kuhle bona ihliziyo iqiniswe ngomusa ingasi ngokulandela imithetho yokudla, ekuyinto engazange ibasize ngalitho abayilandelako.


text:
ngombana iindumbu zeenlwana lezo iingazi zazo ezingeniswa endaweni ecwengileko mphristi omkhulu njengomhlabelo wesono zitjhiselwa ngaphandle kwekampa.


text:
Ngokunjalo-ke noJesu naye wahlunguphazwa ngaphandle kwesango ukuze acwengise abantu ngeengazi zakhe.


text:
Nje-ke ngaye, asinikeleni umhlabelo wokudumisa kuZimu, okutjho iinthelo zeembhena ezivuma ibizo lakaJesu.


text:
Lalelani abarholi benu nibathobele ngombana bahlala njalo beluse imiphefumulwenu njengabantu abazazilanda ngayo. Nje-ke abenze umsebenzabo ngokuthaba kungabi ngokunyama ngombana lokho angeze kwanisiza ngalitho.


text:
Sithandazelani ngombana siyazi bona sinesazela esimsulwa begodu sithanda bona siphile ipilo ehloniphekileko kikho koke.


text:
UZimu wokuthula, owavusa kwabafileko iKosethu uJesu Krestu, umalusi omkhulu wezimvu ngeengazi zesivumelwano esijame ngokungapheliko,


text:
sengathi anganiphelelisa ngakho koke okuhle ukuze nenze intando yakhe; begodu kwanga angasebenza phakathi kwenu ngoJesu Krestu okuthandekako kuye. Akube kuye iphazimulo nini nanini. Amen.


text:
Ngiyabawa bazalwana, lamukeleni ngesineke ilizwi lami lokukhuthaza ngombana nginitlolele ngokufitjhani.


text:
Ngithanda nazi bonyana umzalwana wethu uThimothi sele akhutjhiwe ngesikhungweni. Nange angafika msinyana, ngizokuza naye sizonibona.


text:
Silotjhiselani kibo boke abaniphetheko nakibo boke abacwengileko. Bayalotjhisa kini abazalwana beTariyana.


text:
UJakopo, inceku kaZimu neyeKosi uJesu Krestu, ulotjhisa kizo zoke iinkoro ezilitjhumi nambili ezihlakazeke hlangana neziziwe.


text:
Ukunyamezela kwenu akuveze imisebenzi epheleleko khona nizakuba ngabavuthiweko nabapheleleko, ningatlhayeli ilitho.


text:
Nangabe kukhona hlangana nani onganabo ubuhlakani, akabawe uZimu opha boke ngaphandle kokusola, uzakuphiwa.


text:
Ilanga liyaphuma libalele litjhwabise ummango; amakhwa wakhona ayathintitheka nobuhle bawo bunyamalale. Kunjalo-ke nangenjinga, phakathi kwepilwayo izakwehlelwa kukhwahla.


text:
Ubusisiwe onyamezelako ekulingweni ngombana nasele aphumelele ekulingweni kwakhe, uzakwamukeliswa isihlohlo sokuphila iKosi eyasithembisa labo abayithandako.


text:
Umuntu nakalingwako akukafaneli athi: “Ngilingwa nguZimu,” ngombana uZimu angekhe alingwa ngokumbi, begodu naye akalingi muntu.


text:
Zoke izipho ezilungileko nazo zoke iimphiwo ezipheleleko zivela phezulu; zehla zivela kuBaba wokukhanya okungekho kuye ukuhlanuka ngitjho nesithunzi esitjhugulukako.


text:
Ngentando yakhe wasibeletha kabutjha ngelizwi leqiniso khona sizakuba mazibulo wazo zoke iimbunjwa zakhe.


text:
Bazalwana abathandekako, yelelani lokhu: Ngiloyo naloyo akarhabe ukuzwa kodwana angaphenduli msinyana, ariyade ukuthukuthela


text:
Yeke lahlani izenzo zeensila nokuziphatha ngokukhohlakala; ngokuzithoba namukele ilizwi elitjalwe ngaphakathi kwenu elinganisindisa.


text:
Kodwana oqalisisa emthethweni opheleleko nowetjhaphuluko, akhambe ngawo, angabi mlaleli okhohlwako kodwana abe ngowenzako, loyo-ke uzakuba ngobusisiweko ekwenzeni kwakhe.


text:
Umuntu odlumbana bona ulikholwa kodwana angalibambi ilimu lakhe, uyazikhohlisa ehliziywenakhe nokukholwa kwakhe kulilize.


text:
Ukukholwa okumsulwa nokungikho phambi kwakaZimu onguBaba ngilokhu: kukhambela iintandani nabahlolokazi ekubandezelekeni kwabo nokuzilonda ungasilaphazwa liphasi.


text:
Nangabe kungena umuntu emhlanganweni wenu ofake idzilamunwana yegolide embethe zakanokutjho, kubuye kungene osichaka embethe maratha,


text:
bese nitjheja loyo owembethe zakanokutjho ngokuthi “nasi isihlalo esihle esilungele wena”, komaratha nithi “jama lapha wena” namkha nithi “hlala phasi eenyaweni zami”,


text:
ngokwenza njalo nizabe ningakabandlululi phakathi kwenu ngokuzenza abagwebi ngemikhumbulo emimbi na?


text:
Lalelani bazalwana abathandekako: UZimu akakakhethi abachakileko bephaseli kobana banothe ngokukholwa, babe ziindlalifa zombuso awuthembisa labo abamthandako na?


text:
Kodwana nina niyamrhubutjha ochakileko. Akusibo abanjingileko abanigandelelako bebanidosele phambi kwesigungu sababusi na?


text:
Kwamambala nizabe nenza okufaneleko nanilonda umthetho wobukhosi njengombana kutloliwe kwathiwa: “Thanda umuntu omunye njengombana uzithanda wena!”


text:
ngombana loyo owathi “ungahlobongi” wabuye wathi “ungabulali”. Nangabe awuhlobongi kodwana uyabulala, usiseqamthetho.


text:
ngombana ukugweba akunasirhawu kiloyo ongazange abonise isirhawu, nokho isirhawu siyahlula phezu kwesigwebo.


text:
Bazalwana bami, kusizani umuntu athi unokukholwa kodwana anganayo imisebenzi na? Ukukholwa kwakhe kungamsindisa na?


text:
bese omunye wenu athi kibo “khambani ngokuthula, nifuthumale, nisuthe”, lokho kusizani naninganikeli lokho okudingekako ngokomzimba na?


text:
Kodwana omunye uzakuthi: “Wena unokukholwa, mina nginemisebenzi.” Ngitjengisa ukukholwa kwakho ngaphandle kwemisebenzi, nami ngemisebenzami ngizakutjengisa ukukholwa kwami.


text:
Kanti ukhokho wethu u-Abrahamu akhange alungisiswe ngemisebenzi lokha nakanikela ngo-Isaka indodanakhe e-aldarini na?


text:
Uyabona-ke bonyana ukukholwa kwasebenza kanye nezenzo zakhe, nokobana ukukholwa kwapheleliswa ngemisebenzi.


text:
Nje-ke kwazaliseka umtlolo othi: “U-Abrahamu wakholwa kuZimu, kwabalelwa kuye njengokulunga,” begodu wabizwa bona umngani kaZimu.


text:
Kwaba njalo nangoRarhabu ingwadla, walungisiswa ngemisebenzi lokha nakamukela iinthunywa wabuye wazikhupha ngenye indlela.


text:
Bazalwana, ningabi bafundisi abanengi ngombana niyazi bonyana thina esifundisako sizokugwetjwa khulu.


text:
Soke sineemphoso ezinengi; nangabe umuntu akaphosisi kilokho akutjhoko kutjho bona uphelele, uyakwazi ukubamba umzimba woke ngetomu.


text:
Akhese niqale nemikhumbi, nanyana imikhulu kangangani beyiragwe mimoya enamandla, nokho inqotjhiswa ngephinyana, inqombe lapha umtjhayeli afuna iye khona.


text:
Linjalo-ke nelimu, lisisitho esincani kodwana lizigabazisa ngezinto ezikulu. Akhese niqale, umlilo omncani uthungela ihlathi elikhulu.


text:
Ilimu nalo limlilo, liliphasi lokonakala ezithweni zomzimba wethu, lisilaphaza umzimba woke, lithungela yoke ipilo khisibe lona lithungelwa sirhogo.


text:
Yoke imihlobo yeenlwana, yeenyoni, yeenrhurhubi neendalwa zelwandle iyathanjiswa, iye, ithanjiswa babantu,


text:
kodwana akakho umuntu okwazi ukuthambisa ilimu; libubumbi obuyaluzako, lizele isihlungu esibulalako.


text:
Bazalwana bami, kghani umuthi wamakhiwani uyathela iinthelo zama-oliva namkha isidiribe sithele amakhiwani na? Angeze kwenzeka bona umthombo onetswayi uveze amanzi amnandi.


text:
Ngubani ohlakaniphileko nolemukako hlangana nani na? Ngepilo ehle akatjengise imisebenzakhe ngokuzithoba okunokuhlakanipha.


text:
Kodwana naninomona obabako, nobumarhamaru eenhliziyweni zenu, musani ukuzikhakhazisa ngalokho, ningabi nobuqili eqinisweni.


text:
ngombana lapha kunomona nomrhobholo khona, kuzokuba khona ihlangahlangano nazo zoke izenzo zobukhohlakali.


text:
Kodwana ubuhlakani obuvela ezulwini, kokuthoma nje bumsulwa, bunokuthula, bunobumnene, buthobekile, bunobubele neenthelo ezihle, abunakuzaza nokuzenzisa.


text:
Niyafisa kodwana anifumani ilitho; ngalokho niyabulala. Nifuna izinto kodwana anizifikeleli, ngalokho niyararana nilwe. Aninalitho ngombana anibawi.


text:
Nina nhlobongi, anazi bona ukuthanda iphasi kububutha kuZimu na? Ngalokho okhanuka bona abe mngani wephasi, uzenza isitha sakaZimu.


text:
Kghani nidlumbana bona kulilize lokho okutjhiwo mtlolo nawuthi “uMoya uZimu ambeke bona ahlale kithi, unesikhwele” na?


text:
Kodwana upha umusa ngokweqileko, ngalokho umtlolo uthi: “UZimu ujamelana nabazikhukhumezako, kodwana abazithobako ubapha umusa.”


text:
Tjhidelani kuZimu naye uzakutjhidela kini. Hlambani izandla zenu nina zoni, nihlambulule iinhliziyo zenu nina beenhliziyo ezimbili.


text:
Ningahlebani bazalwana. Loyo ohleba umzalwana namkha amgwebe umzalwana, uhleba umthetho, agwebe umthetho. Nangabe ugweba umthetho, awusuye umenzi womthetho, kodwana umugwebi wawo.


text:
Munye obetha umthetho, benguye omugwebi onamandla wokusindisa nokurhayila. Kodwana wena ungubani bona ungagweba umfowenu na?


text:
Lalelani-ke nina enithi: “Namhlanjesi namkha kusasa sizakuya edorobheni leli namkha kileliya, sihlale umnyaka sirhwebe, sifumane inzuzo.”


text:
Anilazi ikusasa. Alo, kuyini ukuphila kwenu na? Niyikungu evela ibonakale isikhatjhana bese iyanyamalala.


text:
Igolide nesiliva lenu kukghorile, ukukghora lokho kuzokuba bufakazi obujamelene nani, kudle imizimba yenu njengomlilo. Nibuthelele umnotho emihleni le yokugcina.


text:
Qalani, umvuzo weensebenzi ezisebenza emasiminenu eniwugodle ngobukhwebetjhana uyalila; begodu ukulila kwabavuni kufikile eendlebeni zakaSomnini uMinimandlawoke.


text:
Ephasinapha niphile ngokuzigedla nokuzithokozisa, ninonisele iinhliziyo zenu mayelana nelanga lokuhlatjwa.


text:
Ngalokho nyamezelani, bazalwana, bekufike ilanga lokubuya kweKosi uJesu. Qalani, umlimi ulindela isithelo sephasi esiligugu, asinyamezelele bekube lizulu lokuthoma nelokugcina.


text:
Qalani, sibathatha bona babusisiwe labo abanyamezelako. Nezwa ngokunyamezela kwakaJobho, benabona umnqopho kaSomnini kobana mbala uSomnini unezwelo nesirhawu.


text:
Ngaphezu kwakho koke bazalwana, ningafungi; kungaba ngezulu namkha ngephasi nanyana nangasiphi isifungo. U-iye wenu akabe ngu-iye; u-awa wenu abe ngu-awa ukuze ningalahlwa.


text:
Kukhona ogulako hlangana nani na? Akabize abaphathi bebandla bamthandazele bebamzese ngamafutha ebizweni lakaSomnini.


text:
Umthandazo wokukholwa uzamsindisa ogulako, uSomnini amvuse, nanyana enze izono uzakulitjalelwa zona.


text:
Ngalokho-ke vumani izono omunye komunye, nithandazelane ukuze niphiliswe. Umthandazo wolungileko unamandla begodu uyasebenza.


text:
U-Elija bekamumuntu ofana nathi, wathandaza ngokuncama bona izulu lingani, mbala azange lana ephasini iminyaka emithathu neenyanga ezintandathu.


text:
yazini bona loyo obuyise isoni ekulahlekeni kwaso, usindise umphefumulwaso ekufeni begodu ugubuzesa nezono ezinengi.


text:
UPitrosi umpostoli kaJesu Krestu, kibo abakhethiweko, abaziinkhambi ephasinapha nabahlakazeke kilo loke lePontusi, leGalatiya, leKaphadosiya, le-Asiya neleBhithiniya;


text:
iye, abakhethwe ngokwazi ngaphambili kwakaZimu uBaba, ngokomsebenzi ocwengisako wakaMoya mayelana nokulalela uJesu Krestu kanye nokufafazwa ngeengazi zakhe:<br/>Akwandiswe umusa nokuthula kini.


text:
Akadunyiswe uZimu uYise weKosethu uJesu Krestu, owathi ngomusa wakhe omkhulu wasipha ukubelethwa kabutjha ethembeni eliphilako ngokuvuswa kwakaJesu Krestu kabafileko,


text:
iye, nina enilondwa mamandla kaZimu ngokukholwa kube kusindiswa esele kulungele ukwembulwa ngesikhathi sokuphela.


text:
Kilokho niyathaba nanyana gadesi nimele nihlupheke isikhatjhana esincani kiyo yoke imihlobohlobo yeenlingo


text:
ukuze kuthi iqiniso lokukholwa kwenu okuligugu kunegolide elibhubhako, nakuzizinywa ngomlilo, kuveze idumo, iphazimulo nokuhlonitjhwa lokha uJesu nakembulwako.


text:
Niyamthanda nanyana ningakhange nimbone; niyakholwa kuye nanyana ningamboni njenganje begodu niyathokoza ngethabo elingekhe lahlathululwa nelibabazekako


text:
Mayelana nesindiso leyo, abaphorofidi abaphorofida ngomusa obewuzonehlela, bahlolisisa bebaphenyisisa ngayo,


text:
bafunisisa bona ngisiphi isikhathi nobujamo uMoya kaKrestu obegade akibo aphawula ngaso lokha nakafakaza ngaphambili ngokuhlupheka ebekubekelwe uKrestu nephazimulo ebeyizakulandela.


text:
Kwembulwa kibo bonyana bebangazilotjhi bona kodwana nina, lokha nebebakhuluma ngalokho nani esele nikuzwa ngalabo abatjhumayela iindaba ezimnandi ngoMoya oCwengileko ovela ezulwini. Iye, sengitjho nezinto iingilozi ebezifuna ukuzibona.


text:
Ngalokho lungiselelani iingqondo zenu, nizithibe; nibeke loke ithemba lenu emseni kaKrestu enizakuphiwa wona lokha nakabonakaliswako.


text:
Nangabe nimbiza bona nguBaba, loyo ogweba boke abantu ukuya ngokwemisebenzi yabo ngaphandle kokubandlulula, khona-ke philani ngokwesaba esikhathini sokuba ziinkhonzi kwenu.


text:
Kufuze nazi bona ekukhambeni kwenu okulilize enakuzuza kiboyihlomkhulu, azange nahlengwa ngezinto ezibhubha njengesiliva negolide,


text:
Yena wajanyiswa ngaphambilini iphasi lingakasekelwa, kodwana wabonakaliswa eenkhathini zokuphela ngebanga lenu.


text:
Ngaye nakholwa kuZimu owamvusa kabafileko wamnikela iphazimulo ukuze ukukholwa nethemba lenu kudzimelele kuZimu.


text:
Nje-ke, njengombana senihlambulule imiphefumulwenu ngokuthobela iqiniso ukuze nibe nobudlelwano bethando lamambala kubazalwana benu, yeke thandanani omunye nomunye ngehliziyo epheleleko.


text:
Senibelethwe kabutjha, ingasi ngembewu ebhubhako kodwana ngengabhubhiko, iye, ngelizwi lakaZimu eliphila ngokungapheliko


text:
ngombana umtlolo uthi:<br/>“Mbala, boke abantu bafana notjani,<br/>nedumo labo loke lifana nelikhwa lommango:<br/>Utjani buyatjhwaba nelikhwa libune,


text:
kodwana ilizwi lakaSomnini<br/>lijame ngokungapheliko.”<br/>Ilizwelo ziindaba ezimnandi ezatjhunyayelwa kini.


text:
Bandamelani kiyo, ililitje eliphilako, elininwe babantu kodwana kuZimu likhethekile begodu liligugu;


text:
nani-ke njengamatje aphilako, nakhelwe endlini yokommoya kobana nibe buphristi obucwengileko, ninikele imihlabelo yokommoya eyamukelekako kuZimu ngoJesu Krestu.


text:
Ngitjho ngombana umtlolo uthi:<br/>“Qala, ngibekile eZiyoni ilitje,<br/>iye, ilitje lejika elikhethekileko neliligugu;<br/>loyo okholwa kilo angekhe adaniswe.”


text:
Nje-ke kini nina enikholwako liligugu, kodwana kilabo abangakholwako,<br/>“Ilitje abakhi abalininako,<br/>seliphenduke laba yihloko yejika”,


text:
begodu<br/>“Lililitje elibakhubako,<br/>iye, ilitje elibawisako.”<br/>Bayakhubeka ngombana akhange balalele ilizwi njengombana bebajanyiselwe ukwenza.


text:
Kodwana nina nisisizwe esikhethiweko, ubuphristi bobukhosi, isizwe esicwengileko, abantu ekungebakaZimu kobana nitjhumayele imisebenzi yamandla yaloyo owanibiza bona niphume ebumnyameni nize ekukhanyeni kwakhe okukarisako.


text:
Phambilini beningasibo abantu, kodwana kwanjesi nisisizwe sakaZimu. Nakhe naswela umusa, kodwana kwanjesi niwamukelisiwe.


text:
Bathandekako, ngiyanincenga njengemiqhamuka namathunjwa kobana nitjhide eenkanukweni zenyama ezilwa nomphefumulo.


text:
Philani ipilo elungileko hlangana nabangakholwako ukuze kuthi nanyana banisola ngokwenza okumbi, babone imisebenzenu emihle badumise uZimu ngelanga lamatlhuwo.


text:
Ngebanga leKosi, thobelani zoke iinjamiso ezijanyiswe ziimphathimandla, nanyana kungezekosi njengombana ingekulu,


text:
namkha zababusi abathunywe ngiyo kobana bahlunguphaze labo abenza okumbi nokudumisa labo abenza okuhle


text:
Njengabatjhaphulukileko, philani njengabatjhaphulukileko, nokho ningasebenzisi ukutjhaphuluka kwenu bona kube sibhibho sokumbi, kodwana philani njengeenceku zakaZimu.


text:
Nina nsebenzi, thobelani abaphathi benu ngayo yoke ihlonipho, ingasi labo abanomusa nesineke kwaphela, kodwana nalabo ababukhali


text:
Nakube niyanyamezela nanidulwako ngokwenza okumbi, lokho kunivuza ngani? Kodwana naninyamezelela ukuhlutjhwa ngebanga lokwenza okuhle, lokho kuyathokozeka kuZimu.


text:
Kokwakho, nabizelwa khona lokho ngombana noKrestu wahlupheka ngebanga lenu, wanitjhiyela isibonelo bona nilandele emtlhaleni wakhe.


text:
Kwathi athukwa, akhange azibuyiselele; kwathi ahlutjhwa, akhange asongele; kodwana wazibeka kiloyo ogweba ngokulungileko.


text:
Yena ngokwakhe wathwala izono zethu emzimbenakhe emthini ukuze sife esonweni siphile ekulungeni. Ngemivuvu yakhe naphiliswa


text:
ngombana beninjengezimvu ezidurhileko, kodwana kwanjesi seniphendukele kuMelusi nomnakekeli wemiphefumulwenu.


text:
Ngokunjalo nani bafazi, thobelani amadodenu ukuze kuthi nanyana kukhona amanye angalaleli ilizwi, azuzeke ngaphandle kwekulumo, kodwana ngokuziphatha kwabafazi bawo,


text:
Ukuhloba kwenu akungabi ngekwangaphandle kokweluka iinhluthu nokokwembatha izambatho zegolide namkha zakanokutjho.


text:
Kodwana ukuhloba kwenu akube ngokomuntu wangaphakathi, iye, ngobuhle obungapheliko bommoya wesizotha nothobekileko, okuyinto eligugu phambi kwakaZimu.


text:
Mbala, leyo yindlela abafazi bekadeni abacwengileko nebebabeka ithemba labo kuZimu, ebebahloba ngayo. Bebathobela amadodabo,


text:
njengoSara obegade athobela u-Abrahamu abe ambize ngekosi. Nani-ke senibe madodakazakhe mlunga nje nenza okulungileko, ningesabi ilitho.


text:
Ngokunjalo nani madoda, philisanani nabo ngokubazwisisa, nibacabangele ngokwazi bona babuthakathaka begodu nabo baziindlalifa zomusa wokuphila kanye nani; kwenzeni lokho ukuze imithandazo yenu ingaliyeki.


text:
Ningabuyiseli ubumbi ngobumbi namkha ihlamba ngehlamba; kunalokho buyiselelani ngokubusisa ngombana nabizelwa ukwenza njalo ukuze nizuze isibusiso.


text:
“Loyo othanda ukuphila<br/>nokubona amalanga amahle,<br/>akalonde ilimu lakhe ebumbini,<br/>neembhena zakhe ekukhulumeni ikohliso.


text:
Mbala amehlo kaSomnini<br/>aphezu kwabalungileko,<br/>iindlebe zakhe zivulekele imithandazwabo,<br/>kodwana ubuso bakaSomnini<br/>bujamelene nalabo abenza ukukhohlakala.”


text:
Kodwana nanyana nihlupheka ngebanga lokulunga, nizakubusiswa! Ningesabi okwesatjwa babantu begodu ningethuswa.


text:
Kodwana eenhliziyweni zenu yesabani uKrestu njengeKosi. Nihlale nilungele ukuphendula loyo onibuza ngesizathu sethemba elikini.


text:
Kodwana lokho nikwenze ngobumnene nangehlonipho. Nibe nesazelo esimsulwa ukuze kuthi nabaninyefulako labo abanithukako ngokuziphatha kuhle kwenu kuKrestu, babe neenhloni.


text:
Kungcono ukuhlupheka ngokwenza okulungileko nangabe lokho kuyintando kaZimu, kunokuhlupheka ngokwenza okumbi,


text:
ngombana noKrestu wahlupheka kwaba kanye ngenca yezono zethu. Iye, olungileko wafela abangakalungi ukuze anilethe kuZimu. Wabulawa ngokwenyama, kodwana wavuswa ngoMoya,


text:
iye, leyo engazange ilalele ngesikhathi uZimu ayilindele ngokunyamezela emihleni kaNowa, ngeenkhathi zokwakhiwa komkhumbi, okwathi abambalwa ebebabunane basinda ngamanzi.


text:
Amanzi lawo ajamele umbhabhadiso, enisindiswa ngawo nani, kungabi ngokususa isila yomzimba, kodwana ukubawa isazelo esimsulwa kuZimu ngokuvuka kwakaJesu Krestu ekufeni,


text:
osele anyukela ezulwini, uhlezi ngesidleni sakaZimu, kubekwe ngaphasi kwakhe iingilozi, iimphathimandla nemibuso.


text:
Njengombana uKrestu wahlupheka enyameni, nani hlomani ilemuko elinjalo ngombana ohluphekileko enyameni ukulisile ukona.


text:
Ngalokho esikhathini sokuphila kwakhe asesenyameni, akasaphili eenkanukweni zabantu, kodwana sele aphila ngentando kaZimu.


text:
Iye, isikhathi esidlulileko besanele ukwenza okuthandwa ngabatjhili, niphila emanyaleni, eenkanukweni, ebudakweni, ekurhiribideleni, ematjhadeni nekulotjheni abosingazimu ekuyinto esinyenyiso.


text:
Ngilokho okwabangela bona ivangeli litjhunyayelwe nakabafileko ukuze bagwetjwe enyameni njengabantu boke kodwana baphile kuZimu ngokommoya.


text:
Loyo naloyo owamukele isipho somusa, akasisebenzise ukusiza abanye njengenceku elungileko yomusa owandileko wakaZimu.


text:
Okhulumako akakhulume kube njengokwamezwi kaZimu, osebenzako kube njengokwamandla uZimu amuphe wona ukuze kikho koke kudunyiswe uZimu ngoJesu Krestu. Kuye akube lidumo namandla nini nanini. Amen.


text:
Kodwana thokozani njengabahlanganyele noKrestu eenhlungwini ukuze nani nisase mhlana iphazimulwakhe yembulwako.


text:
Nibusisiwe nabanithukako ngebanga lebizo lakaKrestu ngombana uMoya wephazimulo newakaZimu uphezu kwenu.


text:
kodwana nangabe nihlupheka ngombana nibalandeli bakaKrestu, ningabi neenhloni ngalokho, kodwana dumisani uZimu ngombana nibizwa ngebizwelo.


text:
Sekusikhathi sokobana ukugwetjwa kuthome endlini kaZimu. Alo, nakube kuthoma ngathi sizokuba yini isiphetho salabo abangalaleli ivangeli lakaZimu?


text:
Umtlolo uthi:<br/>“Nakube kulikhuni bona<br/>umuntu olungileko asindiswe,<br/>alo, kangangani-ke<br/>kokhohlakeleko nosisoni na?”


text:
Yeke akuthi labo abahlupheka ngentando kaZimu, bathembele kuMdali othembekileko, baragele phambili ngokwenza okuhle.


text:
Nje-ke, njengomphathi nofakazi weenhlupheko zakaKrestu, begodu nanjengaloyo omhlanganyeli wephazimulo ezakwambulwa, ngincenga abaphathi phakathi kwenu, ngithi:


text:
Yelusani umhlambi kaZimu eniwuphetheko, ingasi ngokugandelelwa, kodwana ngokuthanda kwehliziyo njengombana uZimu athanda bona nenze, ingasi ngenzuzo elihlazo, kodwana ngetjisakalo yokuzinikela.


text:
Ngendlela enjalo nani lutjha, thobelani abadala. Noke yembathani ukuthobelana ekusebenzisaneni kwenu omunye komunye ngombana:<br/>“UZimu ujamelene nabazikhukhumezako.<br/>Kodwana ubehlisela umusa abazithobileko.”


text:
Nje-ke zithobeni ngaphasi kwesandla esinamandla sakaZimu, khona azaniphakamisa ngesikhathi esifaneleko.


text:
Zikhalimeni nihlale niqaphile; isitha senu uSathana utjhagala hlangana nani njengengwenyama ebhodlako, efuna ezomrhiribidela.


text:
Jamelanani naye ninzinzile ekukholweni ngombana niyazi bona abazalwana benu ephasini loke bangaphasi kokubandezeleka okunjalo.


text:
Kodwana ngemva kokuhlupheka kwesikhatjhana, uZimu womusa woke owanibizela ephazimulweni engapheliko kuKrestu, yena ngokwakhe uzanivuselela, anisekele, aniqinise abe anakhe.


text:
Nginitlolele incwajana efitjhani le ngisizwa nguSilvanu engimthatha njengomfowethu othembekileko; nginikhuthaza, ngifakaza kobana koke lokhu kumumusa weqiniso kaZimu, yeke kakarelani kiwo.


text:
Bingelelanani ngokubingelela okukhethekileko nokunethando.<br/>Ukuthula akube nani noke nina enikuKrestu.


text:
USimoni Pitrosi oyinceku nompostoli kaJesu Krestu, kilabo abamukele ukukholwa okuligugu njengokwethu ngokulunga kwakaZimethu noMsindisi uJesu Krestu.


text:
Amandlakhe akhethekileko asiphe koke esikudingako ekuphileni nekukholweni ngokwazi kwakhe loyo owasibiza ngephazimulo nokulunga kwakhe.


text:
Ngalokho wasipha iinthembiso eziligugu nezikulu ukuze kuthi ngazo nibalekele iinkanuko zokonakala okusephasineli, nibe bahlanganyeli besimilo esihle sokukholwa.


text:
Nangabe izintwezi ninazo begodu zivamile phakathi kwenu, zinenza bona ningabi ngabavilaphako nabanganazo iinthelo ekwazini iKosethu uJesu Krestu.


text:
Loyo okungekho kuye izintwezi ubona lififi, usiphofu begodu ukhohliwe bonyana ukhe wahlanjululwa ezonweni zakhe ngaphambilini.


text:
Ngalokho-ke bazalwana, khuthalani khulu nibonise ukubizwa nokukhethwa kwenu ngombana nanenza lokho angekhe nakhubeka.


text:
Ngendlela leyo nizakwamukeliswa ngokuphuphumako ukungena embusweni ongapheliko weKosethu noMsindisi, uJesu Krestu.


text:
Ngalokho ngizimisele ukuhlala nginikhumbuza ngezintwezi, nanyana senizazi begodu nibambelele eqinisweni esele ninalo.


text:
ngombana ngiyazi bona ukususwa komtlhatlhanami lo sekuseduze, njengombana neKosethu uJesu Krestu seyikukhanyisile nje lokho kimi.


text:
Eqinisweni besingalandeli iintolwana zobuhlakani ngesikhathi sinazisa amandla nokufika kweKosethu uJesu Krestu, kodwana besingilabo ababona ngamehlo amandla wobukhosi bakhe.


text:
Wamukela idumo nephazimulo kuZimu uBaba, nakafikelwa lilizwi ngobukhosi bephazimulo lisithi: “Le yiNdodanami engiyithandako, engithaba khulu ngayo.”


text:
Sinelizwi lesiphorofido eliqinisekisiweko. Nizabe nenza kuhle nanililalelako kube ngathi kusibani esikhanyisako ebumnyameni, bekube yitathakusa nekhwezi lokusa liphumele eenhliziyweni zenu.


text:
Ngaphezu kwakho koke kufanele nilemuke kuhle bona asikho isiphorofido somtlolo esingahlathululwa mumuntu ngokwazi kwakhe


text:
ngombana asikho isiphorofido esakhe seza ngentando yomuntu; kodwana abantu bakhuluma okungekwakaZimu, basunduzwa nguMoya oCwengileko.


text:
Abaphorofidi bamanga bebavele bakhona hlangana nabantu, njengombana kuzakubakhona abafundisi bamanga phakathi kwenu abazakungenisa ngasese iimfundiso ezibhubhisako. Bazakuphika ngitjho noMbusi owabahlawulelako, ngalokho-ke bazilethela ngokwabo ukurhayilwa okumsinyana.


text:
Nanyana kunjalo, abanengi bazakulandela ukukhohlakala kwabo, begodu ngebanga labo, indlela yeqiniso izokurhubutjhwa.


text:
Ngokuba marhamaru kwabo bazonidlelezela ngamezwi wobugalajani. Kwakade balengelwa kulahlwa nokubhujiswa kwabo akukayathi.


text:
Ngitjho nakade uZimu azange ababalele iingilozi ezonako, kodwana wazilahlela ngesirhogweni, wazifaka ngemigodini enzima tshu bonyana zilindele ngapho ukugwetjwa kwazo.


text:
Godu azange arhawukele iphasi lekadeni, kodwana wamlonda uNowa umtjhumayeli wokulunga kanye nabanye abalikhomba, ngesikhathi aletha umthwalela ephasini labangamesabiko uZimu;


text:
iye, imizi yeSodoma neGomora wayirhayila ngokuyiphendula yaba mlotha, wayenza isibonelo salokho okuzakwenzeka kilabo abangamesabiko.


text:
Godu wahlangula noLoti olungileko obegade asele akhamba ngamanyala wegandelelo leenkhohlakali ezinganamthetho,


text:
ngombana ngokuhlala hlangana nazo, indoda elungileko leyo yawurubajeka emphefumulwenayo ngokubona nokuzwa ilanga nelanga imikhubabo yobuhlongandlebe.


text:
Ngalokho uSomnini uyakwazi ukusindisa labo abamesabako ekulingweni; kuthi abangakalungi ababekele ukuhlunguphazwa ngelanga lokugwetjwa,


text:
khulukhulu labo abazifaka eenkanukweni zenyama zokonakala nabangahloniphi abaphathi.<br/>Bamaphikakani, bayazitjhaya begodu abesabi nokuhlambalaza abacwengileko,


text:
khisibe nanyana iingilozi zizikulu ngeenkhwepha nangamandla, azibamangaleli ngehlamba phambi kwakaSomnini.


text:
Kodwana laba abahlambalazako banjengeembandana ezinganamkhumbulo, ezizalelwe ukubanjwa nokubulawa. Bahlambalaza ngezinto abangazaziko; nje-ke nabo bazokubhujiswa njengazo iimbandanezo,


text:
bamukeliswe ukuhlupheka ngokwenza kwabo okumbi. Ukuthaba kwabo kukwenza ihlazo emini libalele. Baziingilamkhuba neembhidlamnyanya bazithabisa ngeenkanuko zabo ezimbi.


text:
Banamehlo azele ukuhlobonga nanamathele ekoneni; bayenga abangakanzinzi epilweni. Ihliziywabo ijayele ukuba marhamaru; babantwana bamanikelela.


text:
Batjhiye indlela enqophileko badurha, balandela indlela kaBhiliyamu umsa kaBhewori owathanda umvuzo wekohlakalo.


text:
Kodwana wakhalinywa ngeemphambeko zakhe: Udumbana osimumu wakhuluma ngelizwi lomuntu wavimbela ukuhlanya komphorofidi loyo.


text:
Labo bamithombo enganamanzi nekungu ephetjhulwa siwuruwuru; yeke bagcinelwe ubumnyama obuphathekako.


text:
Bakhuluma amezwi wokuzitjhaya alilize, bakhohlisa ngeenkanuko zabantu benyama abasanda ukuphunyuka kilabo abaphambukileko.


text:
Babathembisa ikululeko, khisibe bona ngokwabo bamakhoboka wokonakala ngombana umuntu ulikhoboka lalokho okumbusako.


text:
Ngambala, emva kobanyana baphunyurhe ekusilaphaleni kwephaseli ngokwazi iKosethu noMsindisi uJesu Krestu, sele godu bararelwe kikho begodu bahlulekile; nje isiphetho sabo sele sisimbi khulu kunekuthomeni.


text:
Bekuyoba ngcono kibo thana akhange bayazi indlela yokulunga kunokuba kuthi sebayazile babuye bawufulathela umyalo ocwengileko owethulwa kibo.


text:
Kubehlele njengesaga nasithi:<br/>“Inja ibuyela emahlanzenayo,”<br/>nokuthi,<br/>“Isavukazana esihlanjisiweko sibuyela edakeni.”


text:
Bathandekako, le sele kuyincwadi yesibili enginitlolele yona. Kizo zombili ngilingile ukuvusa imicabango yenu ehluzekileko ngokunikhumbuza;


text:
iye, kobana nikhumbule amezwi akhulunywe baphorofidi abacwengileko nemiyalo yeKosi noMsindisi ngabapostoli benu.


text:
Kokuthoma kufuze nizwisise lokhu bonyana emalangeni wokuphela kuzakufika abanyefuli banyefule balandele iinkanuko zabo zokonakala


text:
basithi: “Siphi isithembiso sokuza kwakhe ngombana soloko kwalala abobaba, zoke izinto ziraga njengombana bezinjalo kusukela ekuthomeni kwendalo.”


text:
Yeke bathanda ukukhohlwa lokhu bona kwekadeni amazulu bekavele akhona ngelizwi lakaZimu, nokobana iphasi ladaleka emanzini begodu ngamanzi lanzinza;


text:
Kodwana ngelizwelo izulu nephasi okukhona gadesi kubekelwe umlilo, kulondiwe bekube lilanga lokugwetjwa nelokubhujiswa kwabangamesabiko uZimu.


text:
Yeke-ke bathandekako, ningalibali bona kuSomnini ilanga elilodwa lifana nekulungwana yinye yeminyaka, neminyaka eyikulungwana ifana nelanga elilodwa.


text:
USomnini akasibuthaka ngesithembiso sakhe njengombana abanye bacabanga. Kunalokho uyaninyamezelela, akathandi bonyana kubhubhe namunye, kodwana kobana boke baphenduke.


text:
Kodwana ilanga lakaSomnini lizakufika njengesela, nje-ke amazulu azakudlula ngokukhulu ukuhlokoma, koke kuzakupheliswa ngomlilo, iphasi nemisebenzi ekilo kuzakutjhiswa.


text:
Njengombana zoke izintwezi zizakupheliswa, alo-ke kufanele nibe babantu abanjani epilweni yokucwenga nekumesabeni uZimu na?


text:
Iye, ekulindeleni nekurhabeleni ukufika kwelanga lakaZimu ngombana amazulu azakuthungelwa ngomlilo apheliswe nakho koke kuzakuncibilikiswa ngomlilo!


text:
Kodwana ukuya ngokwesithembiso sakhe, silindele amazulu amatjha nephasi elitjha, lapho kuyokuba khona ukulunga.


text:
Ngalokho-ke bathandekako, njengombana nilindele lokhu, tjhisekelelani bona nifunyanwe nguye ninokuthula begodu ninganabala namkha umphambo,


text:
nizibalele ukunyamezela kwakaSomnini njengesindiso. Kube njengombana nomzalwana wethu othandekako uPowula anitlolelako ukuya ngokuhlakanipha akuphiweko,


text:
nakakhuluma ngalokhu eencwadini zakhe zoke. Kukhona ezinye zezinto ezibukhuni ukuzizwisisa, okuzizinto abanganalemuko nabangakaqini bazihlanakezelela ukubhujiswa kwabo, njengombana benza nakezinye iincwadi zemitlolo.


text:
Ngalokho nina bathandekako, njengombana senikwazi lokhu, yelelani, nakungasinjalo ningahle nithatheke ngemitjhapho yabantu abangenamthetho beze niwe ekuqineni kwenu.


text:
Kodwana khulani emseni nelwazini leKosethu noMsindisi uJesu Krestu.<br/>Idumo alibe kuye gadesi bekube ngokungapheliko. Amen.


text:
Lokho ebekukhona ekuthomeni, esakuzwako, sakubona ngamehlwethu, sakuqala besakuthinta ngezandla zethu, sinitjhumayeza khona mayelana nelilizwi lokuphila.


text:
Ukuphilokho kwabonakaliswa, sakubona nje-ke sifakaza ngakho; sitjhumayela kini ukuphila okungapheliko ebegade kukuBaba, nje-ke kwambulwa kithi.


text:
Simemezela kini lokho esakubona besakuzwa ukuze nani nibe nobudlelwana nathi. Ubudlelwano bethu bukuBaba neNdodanenakhe uJesu Krestu.


text:
Naku umlayezo esawuzwa kuye nesiwumemezela kini: UZimu ukukhanya begodu kuye abukho nakancani ubumnyama.


text:
Nakube sithi sinobudlelwano naye khibe ngahlanye sikhamba ebumnyameni, sinamanga begodu asenzi okuliqiniso.


text:
Kodwana nangabe sikhamba ekukhanyeni njengombana naye asekukhanyeni, sinobudlelwano omunye nomunye neengazi zakaJesu iNdodanakhe zisihlanza ezonweni zoke.


text:
Kodwana nangabe siyazivuma izono zethu, yena uthembekile begodu ulungile kobana asithethelele izono zethu, asihlambulule kikho koke ukungalungi.


text:
Bantwana bami, nginitlolela lokhu ukuze ningoni. Kodwana nakube kukhona owonako, sinomkhulumeli kuBaba, nguJesu Krestu olungileko;


text:
Kodwana loyo olonda ilizwi lakhe, mbala ithando lakaZimu liphelelisiwe kuye. Lokhu ngikho okusenza siqiniseke bona sikuye.


text:
Bathandekako, anginitloleli umyalo omutjha, kodwana nginitlolela omdala ebeninawo kusukela ekuthomeni; umyalo omdala ngiwo umlayezo eseniwuzwile.


text:
Nje-ke kwanjesi nginitlolela umyalo omutjha oliqiniso kuye nakini ngombana ubumnyama buyadlula nomkhanyo wamambala sewuyabonakala.


text:
Kodwana ozonda umzalwana usebumnyameni; ukhamba ebumnyameni begodu akazi lapho aya khona ngombana ubumnyama bumphophazile.


text:
Ngitlolela nina bobaba<br/>ngombana niyamazi wekuthomeni.<br/>Ngitlolela nina lutjha<br/>ngombana nimehlulile okhohlakeleko.


text:
Ngitlolele nina bantwana<br/>ngombana niyamazi uBaba.<br/>Ngitlolele nina bobaba<br/>ngombana niyamazi wekuthomeni.<br/>Ngitlolele nina lutjha<br/>ngombana ninamandla<br/>nelizwi lakaZimu lihlezi kini<br/>nokhohlakeleko nimehlulile.


text:
Ningathandi iphasi namkha izinto zephasi. Nakube umuntu uthanda iphasi, ithando lakaBaba alikho kuye


text:
ngombana koke kwephaseli kuziinkanuko zenyama, iinkanuko zamehlo nokuzigqaja ngepilo. Koke lokhu akuveli kuBaba kodwana ephasini.


text:
Bantwana, sekusikhathi sokuphela, njengombana nizwile bona owaphika uKrestu uyeza; nje-ke abaphika uKrestu abanengi sebafikile. Ngalokho siyazi bona sekusikhathi sokuphela.


text:
Baphuma kithi, kodwana bekungasibo bethu; ngombana nakube bekungabethu bebazokuhlala nathi. Kodwana ngokuphuma kwabo kithi kutjengisa tjhatjhalazi bonyana akakho namunye wabo ogade kungowethu.


text:
Nje-ke ngiyanitlolela, ingasi ngombana ningalazi iqiniso, kodwana ngombana nilazi, begodu niyazi bona akunamanga avela eqinisweni.


text:
Alo-ke, ngubani onamanga, nakungasi ngiloyo ophikako bona uJesu unguKrestu na? Loyo-ke ungophika uKrestu, uphika uYise neNdodana.


text:
Lokho enakuzwa ekuthomeni akuhlale kini. Nakube lokho enakuzwako kusukela ekuthomeni kuhlala kini, khona nizakuhlala kuYise neNdodaneni.


text:
Nakungini, izeso enalamukela kuye lihlala kini, ngalokho anidingi kobana nanyana ngubani anifundise. Kodwana njengombana izeso lakhe linifundisa ngezinto zoke, kuliqiniso akusiwo amanga, yeke njengombana linifundisile, hlalani kuye.


text:
Nje-ke bantwana, hlalani kuye ukuze kuthi nakabonakaliswako sibe nesibindi, iye, singadaniswa phambi kwakhe ekufikeni kwakhe.


text:
Qalani bona lingangani ithando uBaba asiphe lona kobana sibizwe bona sibantwana bakaZimu; iye, singibo! Ngikho lokhu iphasi lingasazi ngombana azange limazi yena.


text:
Bathandekako, kwanjesi sibantwana bakaZimu, nokho akukakhanyi kuhle esizakuba ngikho. Kodwana esikwaziko ngilokhu: lokha nakabonakaliswako sizakufana naye ngombana sizombona njengombana anjalo.


text:
Loyo owenza isono ngewakaSathana ngombana uSathana uyona kusukela ekuthomeni. Isizathu sokobana iNdodana kaZimu ibonakaliswe kugiriza imisebenzi kaSathana.


text:
Loyo obelethwe nguZimu akoni ngombana imbewu kaZimu ihlala kuye, akasakghoni ukona ngombana ubelethwe nguZimu.


text:
Ngalokho abantwana bakaZimu nebakaSathana babonakala ngalokhu: Loyo ongenzi okulungileko naloyo ongathandi umzalwana akasuye umntwana kaZimu.


text:
Singafani noKayini ogade angewakaSathana ngokubulala umfowabo. Enjephana wambulalelani na? Kungombana izenzo zakhe bezizimbi kodwana zomfowabo zilungile.


text:
Siyazi bona sesiphumile ekufeni singene ekuphileni ngombana sithanda abazalwana. Loyo onganathando usahlezi ekufeni.


text:
Nanyana ngubani ozonda umzalwana wakhe, umbulali; niyazi bona akunambulali onokuphila okungapheliko.


text:
Ithando silazi ngokuthi yena wadela ukuphila kwakhe ngebanga lethu. Nje-ke nathi kufanele sidele ukuphila kwethu ngebanga labanye.


text:
Alo, ithando lakaZimu lingahlala njani emuntwini othi anomnotho wephaseli, abone umzalwana wakhe aswela kodwana angabi nesisa kuye na?


text:
Nje-ke naku umyalo: Kufuze sikholwe ebizweni leNdodanakhe uJesu Krestu begodu sithandane njengombana asiyala.


text:
Labo abalonda imiyalwakhe bahlala kuye naye uhlala kibo. Ngalokho siyazi bona uhlala kithi ngoMoya asiphe yena.


text:
Bathandekako ningakholwa yoke imimoya, kodwana hlolisisani nakube ivela kuZimu ngombana banengi abaphorofidi bamanga abaphumele ephasini.


text:
UMoya kaZimu nizamazi ngalokhu: Woke ummoya ovumako bona uJesu Krestu uzile ngejamo lenyama uvela kuZimu.


text:
Woke ummoya ongamvumi uJesu awuveli kuZimu. Lowo mumoya waloyo ophika uKrestu enezwa ngawo bona uyeza, njenganje selakhona ephasinapha.


text:
Thina singebakaZimu, loyo owazi uZimu uyasilalela; loyo ongasuye wakaZimu akasilaleli. Ngalokhu sazi ummoya weqiniso nommoya wamanga.


text:
Bathandekako, asithandaneni ngombana ithando livela kuZimu. Onethando ubelethwe nguZimu begodu uyamazi uZimu.


text:
Ithando lakaZimu labonakaliswa phakathi kwethu ngokuthumela iNdodanakhe eyodwa tere ephasinapha ukuze siphile ngayo.


text:
Ithando ngilokhu: Akusingithi esamthandako uZimu, kodwana nguye owasithandako bewasithumela neNdodanakhe bona ibe mhlabelo oyihlawulo yezono zethu.


text:
Akakho noyedwa owakhe wabona uZimu, kodwana nasithandanako uZimu uhlala kithi nethando lakhe liphelele kithi.


text:
Nje-ke siyalazi besiyalikholwa ithando uZimu analo kithi.<br/>Iye, uZimu ulithando, loyo ophila ethandweni uphila kuZimu noZimu uphila kuye.


text:
Ngendlela leyo ithando liphelelisiwe kithi ukuze sibe nesibindi ngelanga lokugwetjwa ngombana njengombana anjalo yena, sinjalo nathi ephasinapha.


text:
Akukho ukwesaba ethandweni. Kodwana ithando elipheleleko liqotha ukwesaba ngombana ukwesaba kunesibetho, nje-ke owesabako akakapheleli ethandweni.


text:
Loyo othi: “Ngiyamthanda uZimu,” kodwana khisibe uzonde umzalwana wakhe, umleyimala ngombana loyo ozonda umzalwana wakhe ambonako angekhe athanda uZimu angazange akhe ambone.


text:
Loyo naloyo okholwako bona uJesu unguKrestu, ubelethwe nguZimu; omunye nomunye othanda umbelethi, uthanda naloyo obelethwe nguye.


text:
ngombana koke okubelethwe nguZimu kuyalihlula iphasi; lokhu kukuhlula okwehlule iphasi: ukukholwa kwethu.


text:
Nguye loyo oweza ngamanzi nangeengazi, uJesu Krestu; ingasi ngamanzi kwaphela, kodwana weza ngamanzi nangeengazi. UMoya nguye ofakazako ngombana uMoya uliqiniso.


text:
Nakube siyabamukela ubufakazi babantu, khona-ke ubufakazi bakaZimu bukhulu kunabo ngombana lobu bufakazi bakaZimu abunikeleko ngeNdodanakhe.


text:
Okholwa eNdodaneni kaZimu unabo ubufakazi ngehliziywenakhe. Ongakholwa kuZimu, umenze umleyimanga ngokungakholwa ebufakazini uZimu abukhulumileko ngeNdodanakhe.


text:
Nginitlolela lokhu nina enikholwa ebizweni leNdodana kaZimu ukuze nazi bona ninokuphila okungapheliko.


text:
Nje-ke nakube siyazi bona uyasizwa nasibawa nanyana yini, khona-ke siyazi bona sesikufumene esimbawe khona.


text:
Nangabe omunye ubona umzalwana wakhe enza isono esingadoseli ekufeni, akamthandazele; uZimu uzamupha ukuphila loyo ongenzi isono esidosela ekufeni. Sikhona isono esidosela ekufeni, angitjho bona kuthandazelwe leso.


text:
Siyazi bona loyo obelethwe nguZimu akathuweleli ngokona, iye ngombana obelethwe nguZimu uyazilonda nomumbi akamthinti.


text:
Godu siyazi bona iNdodana kaZimu yeza yasipha ilemuko ukuze simazi oliqiniso begodu sikuye oliqiniso neNdodanakhe uJesu Krestu. Yena unguZimu mbala, ukuphila okungapheliko.


text:
Umphathi, kudade okhethiweko nabantwabakhe engibathanda ngeqiniso; kungasimi ngedwa kodwana nakibo boke abazi iqiniso.


text:
Umusa, isirhawu nokuthula okuvela kuZimu uBaba nakuJesu Krestu iNdodanakhe, akube nathi ngeqiniso nangethando.


text:
Ngathokoza kangangani ukufumana bona abanye babantwana bakho bakhamba eqinisweni njengombana sayalwa nguBaba.


text:
Nje-ke ngiyakubawa, dadwethu othandekako ingasi njengaloyo okutlolela umyalo omutjha kodwana lowo ebesinawo kusukela ekuthomeni kobana sithandane.


text:
Ithando ngileli: kukobana sikhambe ngokwemiyalwakhe. Iye, njengombana wezwa kusukela ekuthomeni, umyalwakhe kukobana sikhambe ethandweni


text:
ngombana banengi abakhohlisi abazele loke iphaseli, iye, labo abangavumi bona uJesu Krestu uze ngenyama. Nje-ke nanyana ngubani onjalo umkhohlisi nophika uKrestu.


text:
Nanyana ngubani ongabambeleli efundisweni kaKrestu akanaye uZimu. Loyo ohlala efundisweni kaKrestu unaye uBaba neNdodana.


text:
Kunengi enginganitlolela khona, kodwana azange ngithande ukunitlolela ngekhasi nangomsobo; kunalokho ngithemba ukuza kini nokukhuluma nani umlomo nomlomo ukuze ukuthokoza kwethu kuphelele.


text:
Mthandekako, kunakho koke ngikufisela bona koke kukukhambele kuhle nokobana ube nepilo ehle njengombana kunjalo ngommoyakho.


text:
Ngathokoza kangangani lokha abanye babazalwana nabafika bafakaza ngokuthembeka kwakho eqinisweni, okutjho ikhambo yakho eqinisweni.


text:
Bafakazile ebandleni ngethando lakho. Nje-ke uzabe wenza kuhle nange ubakhambisa ngendlela ezakuthokozisa uZimu.


text:
Nje-ke lokha nangizako lapho, ngizokhe ngiyelelisise kuhle akwenzako nangehlebezana yamanga akhamba ayinyenyeza ngathi. Akaneliseki ngalokho, ubuye angabamukeli abazalwana begodu ukhandela labo abafuna ukwenza lokho abe abaqotjhe ngebandleni.


text:
Mthandekako, ungalandeli okumbi kodwana landela okuhle. Loyo owenza okulungileko ungewakaZimu, kodwana owenza ubumbi akakamboni uZimu.


text:
Boke bamkhuluma kuhle uDemetriyusi; ngitjho neqiniso liyamfakazela. Nathi godu siyambuka, nawe uyazi bona ubufakazi bethu buliqiniso.


text:
Ukuthula akube nawe.<br/>Abangani bayakulotjhisa. Ungilotjhisele iinini zami, omunye nomunye ngebizo lakhe.


text:
UJuda, inceku kaJesu Krestu, umfowabo kaJakopo, kilabo ababiziweko, abathandwe nguZimu uBaba, balondwa nguJesu Krestu.


text:
Bathandekako, nanyana bengitjhisekela ukunitlolela ngesindiso esiyihlanganyeleko soke, ngibone kunesidingo bonyana nginitlolele nginibawe bona nilwele ukukholwa okwabekwa kwabacwengileko kwaba kanye.


text:
Nje-ke sebangene ngokukhukhutha labo okwatlolwa ngabo ekadeni bona bangabokulahlwa. Bababantu abangesabi uZimu nabaphendulela umusa kaZimethu emesweni begodu baphika okunguye kwaphela uMnikazi wethu, iKosi uJesu Krestu.


text:
Nanyana senikwazi koke lokhu, ngithanda ukunikhumbuza bona uSomnini wasindisa kwaba kanye isizwe sakhe enarheni yeGibhide, kodwana emva kwalokho warhayila labo abangazange bakholwe.


text:
Ngitjho neengilozi ezingazange zibulonde ubukhosi bazo, kodwana zatjhiya ikhaya lazo, uzilonde eenketanini zesiphelani ebumnyameni obuzikileko zilindele ilanga elikhulu lokugwetjwa.


text:
Ngokufanako, iSodoma neGomora kanye nemizi ebhodileko yazibandakanya emabayini ngendlela emameswe nedazukileko, yaba sibonelo sokuhlunguphazwa ngokutjhiswa ngomlilo wesiphelani.


text:
Ngokunjalo, laba babhudangi basilaphaza imizimba yabo, badela ukulawulwa begodu bahlambalaza ubukhosi.


text:
Ngitjho nengilozi ekulu uMikhayeli lokha nakaphikisana noSathana ngesidumbu sakaMosi, azange amtemeleje ngehlamba kodwana wathi: “USomnini uzakukhalimela.”


text:
Kodwana abantwaba bahlambalaza nanyana kuyini abangakwaziko; nalokho abakwaziko ngemvelo, njengeenyamazana, ngikho okubabhubhisako.


text:
Maye kibo, ngombana bakhamba endleleni kaKayini; bagijimela ekudukeni kwakaBhalami ngenca yomvuzo begodu babhubha ekuhlubukeni kwakaKora.


text:
Laba balihlazo eminyanyeni yenu yethando lapha badla khona nani banganavalo, bazondla bona. Banjengamafu aphetjhulwa mumoya, banjengemithi yesilimela enganazo iinthelo, efe kabili etsonyulwe nemirabhu.


text:
Bamamaza welwandle abhubhudlha amahlazo wawo; baziinkwekwezi ezilahlekileko ezibekelwe ubumnyama obukhulu obungapheliko.


text:
U-Inogo, osizukulwana sekhomba kusukela ku-Adamu, waphorofida ngabo wathi: “Qalani, uSomnini uza nebakhe abacwengileko abamatjhumitjhumi weenkulungwana,


text:
uzokugweba boke, abe ahlunguphaze boke abangakholwako ngazo zoke izenzo zabo zokungakholwa abazenzileko ngendlela yokungakholwa kwabo, iye, nangamezwi anamadinyana abawakhuluma ngokunyefula.”


text:
Laba kubabantu abakhalalako nabasolako; balandela iinkanuko zabo; bayazigqaja begodu balutha abanye ukuze bafumane inzuzo.


text:
Kodwana nina bathandekako, khumbulani amezwi akhulunywa ngaphambilini bapostoli beKosethu uJesu Krestu.


text:
Hlalani ethandweni lakaZimu, nilindele isirhawu seKosethu uJesu Krestu, esisiletha ekuphileni okungapheliko.


text:
abanye basindiseni ngokubahlwitha emlilweni; abanye nizwelane nabo ngokwesaba, nizonde ngitjho nesambatho esinindwe ziinkanuko zabo ezimbi.


text:
Kiloyo onamandla wokunilonda bona ningawi, nokunijamisa phambi kwephazimulo yakhe ninganabala, ninokuthokoza okukhulu,


text:
kuye uZimu oyedwa, uMsindisethu ngoJesu Krestu iKosethu, akube kuye iphazimulo, amandla nobukhosi, kusukela ekuthomeni nagadesi ngokungapheliko! Amen.


text:
Isambulo sakaKrestu asinikelwa nguZimu bonyana abonise iinceku zakhe okufanele kwenzeke msinyana. Lokho wakwenza ngokuthumela ingilozi ukuyobonisa inceku yakhe uJwanisi,


text:
Ubusisiwe loyo ofundako nolalela amezwi wesiphorofidwesi encwadini, iye, nolonda lokho ekutlolwe kiyo ngombana isikhathi sibandamele.


text:
UJwanisi, kiwo amabandla alikhomba we-Asiya:<br/>Kini akube mumusa nokuthula okuvela kuye okhona nogade avele akhona nozako, nakiyo imimoya elikhomba ephambi kwesihlalo sakhe sobukhosi


text:
nakuJesu Krestu ufakazi othembekileko, olizibulo labafileko noMbusi wamakhosi wephasi.<br/>Kuye osithandako nowasihlenga ezonweni zethu ngeengazi zakhe,


text:
wasenza saba mbuso, saba baphristi bokulotjha uZimu uYise; akube kuye iphazimulo nobukhosi nini nanini. Amen.


text:
Qalani nango asiza ngamafu,<br/>amehlo woke azambona,<br/>ngitjho nalabo abamgwazako;<br/>izizwe zoke zephasi zizokulila ngaye.<br/>Iye, kuzokuba njalo! Amen.


text:
Mina Jwanisi, umzalwana wenu nomhlanganyeli kanye nani ekuhluphekeni, embusweni nekubekezeleni; bengisesihlengeleni sePatmosi ngebanga lelizwi lakaZimu nobufakazi ngoKrestu.


text:
lisithi: “Tlola lokho okubonako encwadini, ukuthumele emabandleni alikhomba, okutjho e-Efesu, eSimirna, ePherigamo, eThiyathira, eSaridisi, eFiladelfiya neLawodikeya.”


text:
Nje-ke ngaphenduka ngaqala bonyana ngibone bona bekungelikabani ilizwi ebelikhuluma kimi. Ekuphendukeni kwami ngakhangwa zizinti zeembani ezilikhomba zegolide;


text:
hlangana nezinti lezo ngabona ofana neNdodana yoMuntu embethe izambatho ezide, aqakanise nentambo yegolide esifubeni sakhe.


text:
iinyawo zakhe ziphazima njengedzila etsengiswe ngemlilweni; ilizwi lakhe libhodla njengamanzi amanengi.


text:
Esandleni sakhe bekaphethe iinkwekwezi ezilikhomba, emlonyenakhe kwavela isabula ebukhali ncazombili, ubuso bakhe baphazima njengelanga elibaleleko.


text:
Ngathi nangimbonako ngaduleka phasi eenyaweni zakhe njengofileko. Wabeka isandla sakhe sesidla phezu kwami wathi: “Ungesabi, ngingewokuthoma newokuphela;


text:
ngingophilako! Bengifile, kodwana qala-ke sengiphila ngokungapheliko, begodu ngiphethe iinhluthulelo zokufa nezephasi labafileko.


text:
Ifihlakalo yeenkwekwezi ezilikhomba ozibonileko ngesidleni sami kanye nezinti zegolide zeembani ezilikhomba zingilokhu: Iinkwekwezi ezilikhomba ziziingilozi zamabandla alikhomba nezinti zeembani ezilikhomba zegolide zimabandla alikhomba.”


text:
“Kiyo ingilozi yebandla le-Efesu tlola uthi: Naku umlayezo waloyo ophethe iinkwekwezi ezilikhomba esandleni sakhe sesidla, okhamba hlangana nezinti zeembani zegolide ezilikhomba:


text:
Ngiyayazi yoke imisebenzi yakho, ukukhuthala nokunyamezela kwakho. Ngiyazi bona uyabhalelwa ukubanyamezelela abambi; kodwana wabalinga labo abathi bona babapostoli khisibe abasibo, wabafumana barhwaya amanga.


text:
Khumbula lapho uwe khona, uphenduke wenze imisebenzi ebewuyenza ekuthomeni. Nakungasinjalo ngizokuza kuwe, ngisuse ilithi lesibani endawenalo nawungaphendukiko.


text:
“Onendlebe akezwe lokho uMoya akutjhoko emabandleni.<br/>“Loyo owahlulako ngiyomnikela ilungelo lokobanyana adle emthini wokuphila osepharadesi lakaZimu.”


text:
“Godu kiyo ingilozi yebandla leSmirna tlola uthi: Naka amezwi avela kiloyo ongowokuthoma newokuphela, owafako wabuye waphila godu:


text:
Ngiyabazi ubudisi nobuchaka bakho kodwana khisibe unjingile; ngazi nehlamba yalabo abathi bamaJuda bangasiwo kodwana balisinagogi lakaSathana.


text:
Ungesabi lokho ozakuhlupheka ngakho. Yelela, uSathana usazokudlhunya abanye benu ngesikhungweni ukuze nizizinywe, nibe nobudisi amalanga alitjhumi. Thembeka bekube sekufeni, ngizakupha isihlohlo sokuphila.


text:
“Kiyo ingilozi yebandla lePhergamu tlola uthi: Naka amezwi waloyo ophethe isabula ebukhali ngapha nangapha:


text:
Ngiyakwazi lapho uhlala khona, iye, lapha uSathana ajamise khona isihlalo sakhe sobukhosi. Nokho ubambelele ebizweni lami begodu azange uphike ukukholwa kimi ngitjho nemihleni ka-Antiphasi, ufakazi wami othembekileko, owabulawelwa hlangana nani lapha uSathana aphila khona.


text:
Kodwana kukhona okungangiphathi kuhle ngawe: Kukhona abathileko hlangana nani ababambelele eemfundisweni zakaBhalamu, owafundisa uBhalaki bona abeke isikhubekiso phambi kwabakwa-Israyeli, kobana badle okuhlatjelwe iinthombe nokuziphatha ngobufebe.


text:
“Onendlebe akezwe lokho uMoya akutjhoko emabandleni.<br/>“Ohlulako ngizomupha imana ethukusiweko; ngimnikele ilitje elimhlophe ekutlolwe kilo ibizo elitjha elingaziwa mumuntu ngaphandle kwaloyo olamukelako.”


text:
“Kiyo ingilozi yebandla leThiyathira tlola uthi: Naka amezwi weNdodana kaZimu, enamehlo inga malangabi womlilo, iinyawo zayo ziphazima njengedzila etsengiswe ngemlilweni ithi:


text:
Ngiyayazi imisebenzakho, ithando nokukholwa kwakho, ukulotjha nokunyamezela kwakho nokuthi imisebenzakho idlula yokuthoma.


text:
Kodwana indabami ngawe kukobana unyamezelela umfazi okuthiwa nguJezebheli, ozibiza athi umphorofidi bona afundise iinsebenzi zami bona zenze ubufebe nokudla okuhlatjelwe iinthombe.


text:
Yelela-ke, ngizomphosela embhedeni weenhlungu, kuthi labo ahlobonga nabo ngibaphosele ekubandezelekeni okukhulu nakube abaphenduki emisebenzinakhe.


text:
Ngizobabhubhisa abantwana bakhe; amabandla woke azakwazi bona nginguloyo ohlola iziso neenhliziyo begodu ngizokuvuza omunye nomunye wenu ngokwemisebenzakhe.


text:
“Nje-ke ngithi kini nakwabanye abaseThiyathira, labo abanganamatheli efundisweni le nabangakafundi lokho ekuthiwa ngokuzikileko kwakaSathana, ‘Angisanithwesi omunye umthwalo,


text:
Uzozibusa ngentonga yesimbi, aziphahlaze zibe ziincucwana njengembiza yomdaka, iye, njengalokha nami ngamukela kuBaba.


text:
“Kiyo ingilozi yebandla leSardisi tlola uthi: Naka amezwi waloyo ophethe imimoya elikhomba yakaZimu kanye neenkwekwezi ezilikhomba, uthi ngiyayazi imisebenzakho begodu udume ngelokuthi uyaphila kanti ufile.


text:
Yeke, vuka uqinise lokho okuseleko nobekusele kuzokufa ngombana ngifunyene imisebenzakho ingakapheleli phambi kwakaZimami.


text:
Nje-ke khumbula lokho okwamukeleko wakuzwa; kulalele uphenduke. Kodwana nawungaphaphamiko, ngizokukhokhobela njengesela, angekhe wazi bona ngizokufika kuwe ngasiphi isikhathi.


text:
Nokho kusesekhona abantu abambalwa eSardisi abangakasilaphazi izambatho zabo; bazokukhamba nami bembethe ezimhlophe ngombana bafanele.


text:
Ngokunjalo nohlulako uzokwembathiswa ezimhlophe, ibizo lakhe angekhe ngalesula encwadini yabaphilako; ngizolivuma phambi kwakaBaba naphambi kweengilozi zakhe.


text:
“Kiyo ingilozi yebandla leFiladelfiya tlola uthi, Naka amezwi waloyo ocwengileko noqinisileko, loyo ophethe isihluthulelo sakaDavida, ovula kungavali muntu, avale kungavuli muntu, uthi:


text:
Ngiyayazi imisebenzakho. Qala, ngibeke phambi kwakho umnyango ovulekileko nongekhe wavalwa mumuntu. Ngiyazi bonyana unamandla amancani, nokho amezwami uwalondile nebizo lami akhange uliphike.


text:
Labo abalisinagogi lakaSathana, abathi bamaJuda khisibe abasiwo kodwana baleya amanga, ngizobenza beze bazokuguqa eenyaweni zakho bebalemuke bonyana ngikuthandile wena.


text:
Njengombana uwulondile umyalo wami wokunyamezela ngesineke, nami-ke ngizokuhlenga nakufika isikhathi sokulingwa esizokwehlela loke ilizwe kobana kuzizinywe abakhileko ephasini.


text:
Ohlulako ngizomenza isika ethempelini lakaZimami; angeze asasuka kilo. Ngizokutlola kuye ibizo lakaZimami nebizo lomuzi kaZimami, iJerusalema elitjha eliyokwehla livela kuZimami ezulwini. Iye, ngitlole phezu kwakhe nebizo lami elitjha.


text:
“Kiyo ingilozi yebandla leLawodikhiya tlola uthi: Naka amezwi ka-Amen, ufakazi othembekileko noqinisileko, osisusa salokho okubunjwe nguZimu, uthi:


text:
Ngiyayazi imisebenzakho nokobana awuqandi, awutjhisi. Bengifisa bona ngathana bewungoqandako namkha otjhisako.


text:
Wena uthi, ‘Nginjingile, ngizibulungele umnotho, nje-ke angisweli litho.’ Awuziboni bonyana nguwe osidwedwe, wokurhawukelwa, ochakileko, ongaboniko nohlubule.


text:
Ngalokho ngiyakweluleka bona uthenge kimi igolide elicoliswe ngomlilo khona uzakuba ngonjingileko; thenga nezambatho ezimhlophe khona uzakwembatha ufihle ihlazo lobubhunubhunu bakho; iye, uthenge nesizelo ongasitjhatjha emehlwenakho ukuze ubone.


text:
Qala, ngijame emnyango ngiyakokoda! Nakube umuntu uzwa ilizwi lami avule, ngizakungena kuye ngidle naye, naye adle nami.


text:
Ohlulako ngizomnikela ilungelo lokuhlala nami esihlalweni sami sobukhosi, kuzakuba njengombana nami ngahlula bengahlala noBaba esihlalweni sakhe sobukhosi.


text:
Ngemva kwalokhu, ngaqala ngabona ezulwini umnyango uvulekile. Ilizwi lokuthoma engalizwako likhuluma nami belinjengeporompita, lisithi: “Akhese unyukele lapha ngizokutjengisa bona kuzokwenzekani emva kwalokhu!”


text:
Loyo obekahlezi lapho bekabonakala anjengelitje lejasiperi nesardiyo; begodu esihlalweni sobukhosi mazombe kunezungu leKosi elibonakala inga yimabula.


text:
Esihlalweni sobukhosi mazombe bekunezinye iinhlalo ezimatjhumi amabili nane, phezu kwazo kuhlezi abaphathi abamatjhumi amabili nane, bembethe izambatho ezimhlophe bathwele neehlohlo zegolide.


text:
Khona esihlalweni sobukhosi lapho kwabaneka imibani, kwezwakala umdumo neensaba zokuraramba. Phambi kwesihlalo sobukhosi leso kwavutha iimbani ezilikhomba ezimimoya elikhomba yakaZimu.


text:
Godu phambi kwesihlalo sobukhosi bekunokuthileko okuqaleka inga lilwandle lerhalasi, kudarhe njengekristali.<br/>Esihlalweni sobukhosi mazombe nangemahlangothini woke waso kukhona iimbunjwa ezine eziphilako, zigcwele amehlo ngaphambili nangemuva.


text:
Isibunjwa sokuthoma besifana nengwenyama, sesibili sifana nekunzi, sesithathu sinobuso bomuntu, sesine sifana nekhozi eliphaphako.


text:
Iimbunjwa ezine lezi bezineempiko ezisithandathu ngasinye, zembethwe mamehlo ngaphakathi nangaphandle. Bezingaqedi ukurhuba imini nobusuku zithi:<br/>“Ucwengile, ucwengile, ucwengile,<br/>uSomnini uZimu uMninimandlawoke,<br/>obekavele akhona,<br/>okhona nozako!”


text:
Kwathi lokha iimbunjwa eziphilakwezi nazimdumisa, zimhlonipha begodu zimthokoza loyo ohlezi esihlalweni sobukhosi, iye, yena ophila nini nanini,


text:
abaphathi abamatjhumi amabili nane bawa phasi phambi kwaloyo ohlezi esihlalweni sobukhosi balotjha loyo ophila isiphelani; baphosa iinhlohlo zabo phambi kwesihlalo sobukhosi bathi:


text:
“Ufanele wena Somnini Zimethu,<br/>ukwamukela idumo, ubukhosi namandla<br/>ngombana nguwe owabumba koke<br/>begodu koke okukhona<br/>kwadalwa ngentando yakho.”


text:
Nje-ke ngabona umsongo ngesidleni saloyo ohlezi esihlalweni sobukhosi utlolwe ngaphakathi nangaphandle, unanyathiselwe amaphawu alikhomba.


text:
Ngabese ngibona ingilozi enamandla imemezela ngelizwi elikhulu ithi: “Ngubani ofanele ukunamulula amaphawu alikhomba abe avule umsongo na?”


text:
Bekungekho namunye ezulwini, ephasini nangaphasi kwephasi owaba namandla wokusongulula umsongo alunguze ngaphakathi kwawo.


text:
Yeke omunye wabaphathi wathi kimi: “Ungalili! Qala, iNgwenyama yekoro yakwaJuda emurabhu kaDavida ihlulile kobana ikwazi ukunamulula umsongo namaphawu wawo alikhomba.”


text:
Nje-ke ngabona iMvana ijame kwanga ihlatjiwe, iphakathi kwesihlalo sobukhosi naphakathi kwezinye iimbunjwa eziphilako kanye nahlangana nabaphathi. Beyineempondo ezilikhomba namehlo alikhomba okumimoya elikhomba yakaZimu ethunyelwe kilo loke iphasi.


text:
Kuthe bona iwuthathe, iimbunjwa ezine eziphilako nabaphathi abamatjhumi amabili nane baguqa phambi kweMvana, omunye nomunye aphethe iharibha nezitja zegolide zizele itjhwalo, okumithandazo yabacwengileko.


text:
Zavuma irhubo elitjha zathi:<br/>“Ufanele wena ukuthatha umsongo,<br/>unamulule amaphawu<br/>ngombana gade uhlatjiwe,<br/>ngeengazi zakho<br/>wahlengela uZimu abacwengileko<br/>abavela kenye nenye ikoro,<br/>ilimi, abantu nesizwe,


text:
Nje-ke ngaqala, ngezwa ilizwi leengilozi ezinengi zizombe isihlalo sobukhosi, iindalwa ezine eziphilako nabaphathi. Bekuziingidigidi neenkulungwana ngeenkulungwana,


text:
zirhuba ngelizwi elikhulu zithi:<br/>“Ikufanele iMvana eyahlatjwako<br/>ukwamukela amandla nomnono,<br/>ukuhlakanipha nobukhosi,<br/>idumo, iphazimulo nokubatjazwa!”


text:
Yeke ngezwa zoke iimbunjwa ezulwini nephasini, iye, nezingaphasi kwephasi nangelwandle, ngitjho nakho koke okukikho kukhalela kusithi:<br/>“Kiloyo ohlezi esihlalweni sobukhosi<br/>nakiyo iMvana akube lidumo,<br/>iphazimulo namandla ngokungapheliko<br/>nini nanini.”


text:
Nje-ke ngabona iMvana inamulula elinye lamaphawu alikhomba; ngezwa esinye seembunjwa ezine eziphilako sirhuwelela inga mdumo sithi: “Yewuze!”


text:
Ngithe nangiqalako ngabona injomani emhlophe, umkhweli wayo gade aphethe umsebe; nje-ke wanikelwa isihlohlo, waphuma angohlulako, wahlula.


text:
Kuthe lokha iMvana nayinamulula iphawu lesibili, ngezwa isibunjwa sesibili esiphilako simemeza sithi: “Yewuze!”


text:
Nje-ke kwaphuma enye injomani ebovu be; umkhweli wayo wavunyelwa bona asuse ukuthula ephasini ukuze abantu babulalane, begodu wanikelwa isabula ekulu.


text:
Kuthe lokha iMvana nayinamulula iphawu lesithathu, ngezwa isibunjwa sesithathu esiphilako simemeza sithi: “Yewuze!” Nje-ke ngaqala, qala bekunenjomani enzima, umkhweli wayo aphethe iinlinganiso ezimbili esandleni sakhe.


text:
Ngezwa okungathi lilizwi hlangana neembunjwa ezine eziphilako lisithi: “Isiqwebu sinye sekoroyi ngesipaparwana neenqwebu ezintathu zebhali ngesipaparwana, kodwana ungoni amafutha we-oliva newayini!”


text:
Ngithe nangiqalako, naso injomani etshetlha ibizo lomkhweli wayo nguKufa, alandelwa nguHadesi. Banikelwa amandla phezu kwengcenye yesine yephasi bona babulale ngesabula, ngendlala, ngezifo nangeembandana zommango.


text:
Lokha iMvana nayinamulula iphawu lesihlanu, ngabona ngaphasi kwe-aldari imiphefumulo yalabo egade babulewe ngebanga lelizwi lakaZimu nangebanga lobufakazi ababe nabo.


text:
Barhuwelela bathi: “Somnini Somandla, wena ocwengileko noqinisileko, kuzabe kube nini ngaphambi kobana ugwebe begodu usibuyiselele ngeengazi zethu na?”


text:
Nje-ke omunye nomunye wanikelwa isambatho esimhlophe bekwathiwa akhe baphumule kwesikhatjhana bekuphelele isibalo seenceku abakanye nazo nesabazalwana ebebasazokubulawa njengabo.


text:
Lokha iMvana nayinamulula iphawu lesithandathu, ngaqala, qala bekunokusikinyeka kwephasi okukhulu: Ilanga lafiphala laba nzima njengomsizi, inyanga yaba njengeengazi;


text:
iinkwekwezi zesibhakabhaka zawela ephasini njengomuthi wamakhiwani nawuthintitha iinthelo zawo zebusika lokha nawusikinywa mumoya.


text:
Isibhakabhaka sanyamalala njengomsongo nawusongeka wenyuka, iintaba neenhlengele zatjhidiswa eendaweni zazo.


text:
Amakhosi wephasi, ababusi, iinkhulu, iinjinga neemphathimandla, omunye nomunye, olikhoboka nokhululekileko, bazifihla emarharheni naphakathi kwamadwala weentaba;


text:
barhuwelela iintaba namadwala bathi: “Welani phezu kwethu nisisithe ebusweni balowo ohlezi esihlalweni sobukhosi nebukhalini beMvana!


text:
Ngemva kwalokho ngabona iingilozi ezine zijame emagumbini womane wephasi. Bezibambe imimoya emine yephasi khona kungazukuba khona ummoya ovunguzako ephasinapha namkha elwandle nanyana uphephule umuthi.


text:
Ngabona enye ingilozi ikhuphuka ngepumalanga iphethe iphawu lakaZimu ophilako. Yarhuwelela ngelizwi elikhulu iingilozi ezine ebezinikelwe amandla wokona iphasi nelwandle,


text:
yathi kizo: “Ningaloni iphasi, ilwandle namkha imithi singakagibi iphawu eempandla zeenceku zakaZimethu.”


text:
Godu ngezwa isibalo salabo abagitjwa ngephawu, bebaziinkulungwana ezilikhulu namatjhumi amane nane bagitjwe ekorweni enye nenye yabantu bakwa-Israyeli:


text:
Iinkulungwana ezilitjhumi nambili ekorweni yakaJuda;<br/>iinkulungwana ezilitjhumi nambili ekorweni yakaRubeni;<br/>iinkulungwana ezilitjhumi nambili ekorweni yakaGadi;


text:
iinkulungwana ezilitjhumi nambili ekorweni yaka-Atjheri;<br/>iinkulungwana ezilitjhumi nambili ekorweni yakaNafitali;<br/>iinkulungwana ezilitjhumi nambili ekorweni yakaManase;


text:
Iinkulungwana ezilitjhumi nambili ekorweni yakaSimiyoni;<br/>iinkulungwana ezilitjhumi nambili ekorweni yakaLevi;<br/>iinkulungwana ezilitjhumi nambili ekorweni yaka-Isakari;


text:
iinkulungwana ezilitjhumi nambili ekorweni yakaZebuloni;<br/>iinkulungwana ezilitjhumi nambili ekorweni yakaJosefa;<br/>iinkulungwana ezilitjhumi nambili ekorweni yakaBhenjamini.


text:
Ngemva kwalokho ngaqala ngabona isiqubuthu esikhulu ebesingekhe sabalwa ngobunengi. Besivela kizo zoke izizwe, iinkoro, abantu neenlimi, sijame phambi kwesihlalo sobukhosi naphambi kweMvana sembethe okumhlophe siphethe amatjhwaba womuthi wesundu ngezandla.


text:
Sarhuwelela ngelizwi elikhulu sathi:<br/>“Isindiso ingeyakaZimethu<br/>ohlezi esihlalweni sobukhosi neyeMvana!”


text:
Iingilozi zoke bezijame esihlalweni sobukhosi mazombe, godu kuzombe abaphathi neembunjwa ezine eziphilako. Boke labo bawa ngobuso bathi mbo phambi kwesihlalo sobukhosi balotjha uZimu,


text:
bathi: “Amen.<br/>“Idumo nephazimulo,<br/>ukuhlakanipha, ukuthokozwa nokuhlonitjhwa,<br/>iye, amandla neenkhwepha<br/>akube kuZimethu nini nanini!<br/>Amen.”


text:
Ngathi kuye: “Kosami, nguwe owaziko.”<br/>Nje-ke wathi kimi: “Laba ngibo abavela ekuhluphekeni okukhulu. Bazihlanzile iingubo zabo bazenza zaba mhlophe eengazini zeMvana.


text:
Kungakho bajame phambi kwesihlalo sobukhosi sakaZimu,<br/>“bamlotjha imini nobusuku ngethempelini lakhe,<br/>iye, loyo ohlezi esihlalweni sobukhosi uyobafukamela.


text:
ngombana iMvana ephakathi kwesihlalo sobukhosi<br/>izakuba ngumelusi wabo.<br/>Izabadosela emithonjeni yamanzi wokuphila,<br/>uZimu abasule zoke iinyembezi emehlweni wabo.”


text:
Kuthe lokha iMvana nayinamulula iphawu lekhomba, kwathula pheze isiquntu se-awara ezulwini, kwathi du.


text:
Kwasuka enye ingilozi iphethe idengela legolide letjhwalo yajama e-aldarini. Yanikelwa itjhwalo elinengi bona ilinikele nemithandazo yabo boke abacwengileko phezu kwe-aldari legolide, okutjho eliphambi kwesihlalo sobukhosi.


text:
Intuthu yetjhwalo kanye nemithandazo yabacwengileko yenyukela phambi kwakaZimu isuka esandleni sengilozi.


text:
Nje-ke ingilozi yathatha idengela yalizalisa ngomlilo we-aldarini, yawurhatjha ephasini; kwaba khona ukuduma nokuraramba, ukuphazima kombani nokusikinyeka kwephasi.


text:
Ingilozi yokuthoma yavuthela iporompita yayo, kwaba khona isinanja nomlilo kuvangene neengazi, kwathululelwa phezu kwephasi. Ingcenye yesithathu yephasi yatjhiswa; godu nengcenye yesithathu yemithi nakho koke okubutjani kwatjha kwalotha.


text:
Ingilozi yesibili yavuthela iporompita yayo, kwabonakala isigidija esifana nentaba sinephuka umlilo, saphoswa ngelwandle. Ingcenye yesithathu yelwandle yaphenduka iingazi.


text:
Ingilozi yesithathu yavuthela iporompita, ikwekwezi ekulu yawa ezulwini ibaneka njengesihlothi esivuthako; yawela engcenyeni yesithathu yemilambo nemithonjeni yamanzi.


text:
Ibizo lekwekwezi leyo kwathiwa liNghana. Ingcenye yesithathu yamanzi yaphenduka yababa, kwafa abanengi ngamanzi lawo ngombana besele ababa.


text:
Ingilozi yesine yavuthela iporompita yayo, kwathi ingcenye yesithathu yelanga, ingcenye yesithathu yenyezi nengcenye yesithathu yeenkwekwezi, iye, koke kwengcenye yesithathu yomkhanyo wakhona kwafiphala; azange kusaba khona ukukhanya engcenyeni yesithathu yemini, ngokunjalo nobusuku.


text:
Ngisaqalile njalo, ngezwa ikhozi liphapha hlangana nesibanga lilila ngelizwi elikhulu lithi: “Maye! Maye! Maye kibo abakhileko ephasini! Bazozizwa ngokuzwakala kwezinye zeempporompita ezisazokuvuthelwa ziingilozi ezintathu.”


text:
Ingilozi yesihlanu yavuthela iporompita, ngabona ikwekwezi ebeyikhithike ezulwini yawela ephasini; yona-ke yanikelwa isihluthulelo somgodi onganamkhawulo.


text:
Yavula umgodi onganamkhawulo kwaphuma intuthu ngesiwulwini kwanga intuthu yekehla yomlilo; ilanga nesibanga kwafiphala ngebanga lentuthu ephuma ngesiwulwini.


text:
Hlangana nentuthu kwavela isikhonyani sehlela ephasini, sona saphiwa igunya bona sibe namandla njengeempephenu zephasi.


text:
Sakhalinywa bona singarhayili utjani bephasi nanyana yini ehlaza, iye, nanyana ngiwuphi umuthi, kwaphela abantu labo abanganaphawu lakaZimu eempandla zabo.


text:
Savunyelwa bona sibazwise ubuhlungu iinyanga ezihlanu kodwana singababulali. Ubuhlungu esabazwisa bona, bebufana nobuhlungu bepephenu lokha nayitinyela umuntu.


text:
Ngemihla leyo abantu bayokwenyula ukufa kodwana ukufa angekhe kubafikele; iye, bazokuthanda bonyana bafe kodwana ukufa kuzobabalekela.


text:
Godu isikhwenyani saqaleka njengeenjomani ezilungiselwe ipi. Eenhloko zaso besinalokho okufana neenhlohlo zegolide; ubuso baso bebufana nobabantu,


text:
Besineemvikelo zesifuba ezinjengeemviko zesimbi; itjhada leempiko zaso belifana netjhada leenkarana ezinengi ezibotjhelwe iinjomani ezigijimela epini.


text:
Besinemisila etinyela njengeempephenu; begodu imisila leyo inamandla wokulimaza abantu iinyanga ezihlanu.


text:
Sinekosi yaso ekuyingilozi yomgodi onganamkhawulo; ibizo layo ngesiHebheru ngu-Abadoni, ngesiGirigi kuthiwa ngu-Apholiyoni.


text:
Ingilozi yesithandathu yavuthela ipalapala, ngezwa ilizwi livela eempondweni ezine ze-aldari legolide phambi kwakaZimu,


text:
lathi engilozini yesithandathu ebeyiphethe iporompita: “Akhe utjhaphulule iingilozi ezine ezikhungeke emlanjeni omkhulu iYufrathe!”


text:
Ngokunjalo-ke, zatjhatjhululwa iingilozi ezine ebegade sele zilungiselelwe i-awara, ilanga, inyanga nomnyaka kobana zibhubhise okwesithathu kwabantu.


text:
Isibalo samabutho akhwele iinjomani besiziingidi ezimakhulu amabili; ngokunjalo ngezwa isibalo sawo.


text:
Nje-ke nasi indlela engabona ngayo iinjomani embonweni wami: Abakhweli bazo bebafake iimvikelo zeemfuba zombala onjengomlilo, umbala ohlaza njengesibhakabhaka nezimthubi. Iinhloko zeenjomani bezifana neenhloko zamabhubezi; emilonyeni yazo kwaphuma umlilo, intuthu nesibabuli.


text:
Ngeenhluphekwezo kwabhujiswa isithathu sabantu, okutjho ngomlilo, ngentuthu nangesibabuli okwaphuma emlonyeni weenjomani.


text:
Amandla weenjomanezo gade asemilonyeni nemisileni yazo ngombana imisila yazo leyo beyinjengeenyoka, ineenhloko ekungizo eziyingozi yokulimaza.


text:
Inengi labantu elingazange libulawe ngeenhluphekwezi, akhange liphenduke emisebenzini yalo eliyenzako namkha lilise ukulotjha amadimoni neenthombembunjwa zegolide, zesiliva, zekoporo, zelitje nekhuni ezingakwazi ukubona, ukuzwa namkha ukukhamba.


text:
Ngabona enye ingilozi enamandla amakhulu yehla ezulwini, iphuthelwe lilifu inezungu leKosi ehloko. Ubuso bayo bebunjengelanga nemilenzayo injengeensika zomlilo.


text:
Ngesandleni sayo beyiphethe umsongo omncani ovuliweko. Beyitlakalajile ibeke inyawo layo langesidleni elwandle, langesinceleni yalibeka ehlabathini.


text:
Yarhuwelela ngelizwi elikhulu elizwakala njengokubhodla kwebhubezi. Kuthe nayirhuwelelako, kwezwakala imidumo elikhomba.


text:
Lokha nakuzwakala imidumo elikhomba nami besele ngizilungiselele ukutlola, kodwana ngezwa ilizwi livela ezulwini lisithi: “Kugibe ngephawu lokho okukhulunywe midumo elikhomba, ungakutloli.”


text:
yafunga ngaloyo ophila nini nanini,<br/>owabumba izulu nokukilo, iphasi nokukilo, ilwandle nokukilo, yathi: “Angekhe kusaba khona ukuriyada!


text:
Kodwana emalangeni lokha ingilozi yekhomba nasele izokuvuthela ipalapala yayo, ifihlakalo kaZimu izakupheleliswa njengombana amemezela eencekwini zakhe, abaphorofidi.”


text:
Nje-ke ilizwi engalizwako likhuluma lisezulwini labuye lakhuluma nami godu lathi: “Khamba uyokuthatha umsongo ovulekileko esandleni sengilozi etlakalajele phezu kwelwandle nehlabathini.”


text:
Yeke ngaya engilozini ngafese ngayibawa bona inginikele umsongo omncani loyo. Yona yathi kimi: “Yewuwuthathe uwugome! Uzokubaba ngendeni yakho kodwana ube mnandi njengeliju ngemlonyeni wakho.”


text:
Ngawuthatha-ke umsongo omncani loyo esandleni sengilozi ngawugoma. Waba mnandi njengeliju ngemlonyeni wami, kodwana kuthe lokha nangiqedako ukuwugoma, wangijikela wababa ngendeni.


text:
Nje-ke kwathiwa kimi: “Kufanele ubuye uphorofide godu ngabantu abanengi, ngezizwe, ngeenlimi nangamakhosi.”


text:
Nganikelwa ilithi lokulinganisa elinjengedondolo bekwathiwa kimi: “Sikima ulinganise ithempeli ne-aldari lakaZimu, ubale nalabo abalotjha lapho,


text:
kodwana ungayilinganisi ikundla engaphandle kwethempeli, ilise ngombana inikelwe izizwe begodu zizokugadanga emzini ocwengileko iinyanga ezimatjhumi amane nambili.


text:
Ngizokunikela abofakazi bami ababili amandla wokuphorofida amalanga ayikulungwana enamakhulu amabili namatjhumi asithandathu.”


text:
Labo bangiyo imithi emibili ye-oliva nezinti ezimbili zesibani ezijame phambi kwakaSomnini iKosi yephasi.


text:
Nakukhona ofuna ukubakhubaza, kuphuma umlilo emilonyeni yabo iqothule amanaba wabo; ngileyo-ke indlela ekuthi loyo olinga ukubalimaza ekufuze abulawe ngayo.


text:
Banegunya lokuvala isibhakabhaka ukuze izulu lingani ngesikhathi abatjhumayela ngaso. Begodu banegunya lokuphendula amanzi abe ziingazi nokumadlha iphasi nanyana ngasiphi isifo ngokuthanda kwabo.


text:
Kuzakuthi lokha nasele baqede ubufakazi babo, isibandana siphume ngemgodini onganamkhawulo silwe nabo, sibahlule besibabulale.


text:
Iindumbu zabo ziyokurabhalala eendleleni zomuzi omkhulu obizwa ngokwesiphorofido bona yiSodoma neGibhide, lapha godu neKosi yabo yabethelwa khona.


text:
Abantu abavela emindenini, eenkorweni, eenlimini nezizweni bayokurhudulela iindumbu zabo amehlo amalanga amathathu nesiquntu bebangavumi bona zibulungwe.


text:
Abantu bephasi bazakucanasa ngabo bebagidinge ngokuphana izipho. Lokho bazakwenza ngombana abaphorofidi ababilabo babe lihlupho ebantwini abahlala ephasini.


text:
Kodwana ngemva kwamalanga amathathu nesiquntu kwangena kibo ummoya ophilisako uvela kuZimu, nje-ke basikima bajama ngeenyawo, kwathi labo abababonako bafikelwa kukwesaba.


text:
Bezwa ilizwi livela ezulwini lisithi kibo: “Yenyukani nize lapha!” Benyukela-ke ezulwini ngelifu amanaba wabo abaqalile.


text:
Khonokho kwaba khona ukusikinyeka kwephasi bekwadilika kwetjhumi komuzi. Kwafa abantu abaziinkulungwana ezilikhomba ekusikinyekeni lokho; inengi lesaba beladumisa uZimu wezulwini.


text:
Nje-ke ingolozi yekhomba yavuthela ipalapala yayo, kwezwakala amezwi ahlokomako ezulwini asithi:<br/>“Umbuso wephasi sewuphenduke<br/>umbuso wakaSomnini nowakaKrestu<br/>begodu uzakubusa nini nanini.”


text:
bathi:<br/>“Siyakuthokoza Somnini,<br/>Zimu Mninimandlawoke,<br/>wena okhona nogade uvele ukhona,<br/>iye, siyakuthokoza<br/>ngombana uthethe amandlakho amakhulu,<br/>uthomile uyabusa.


text:
Izizwe zithukuthele<br/>kodwana ilaka lakho lifikile,<br/>okusikhathi sokugweba<br/>labo abangasekho<br/>ukuze uvuze iinceku zakho okubaphorofidi;<br/>iye, kuvuzwe nabacwengileko bakho<br/>okungilabo abesaba ibizo lakho,<br/>abakhulu nabancani<br/>begodu kubhujiswe labo<br/>ababhubhisa iphasi.”


text:
Ithempeli lakaZimu ezulwini lavuleka petle, kwabonakala i-aldari lesivumelwano lingethempelinapho; begodu bekukhona ukubaneka kwemibani, ukuraramba, ukutletlebula kokuduma kwezulu, ukusikinyeka kwephasi kanye namagidija wesinanja.


text:
Kwavela isibonakaliso esimangazako ezulwini: Umfazi embethe ilanga, inyezi ingaphasi kweenyawo zakhe, ehloko athwele isihlohlo seenkwekwezi ezilitjhumi nambili.


text:
Kwabonakala esinye isibonakaliso ezulwini. Qala nango unomrhaso omkhulu obomvu, oneenhloko ezilikhomba, iimpondo ezilitjhumi neenhlohlo ezilikhomba eenhlokweni zakhe.


text:
Umsila wakhe wawola ingcenye yesithathu yeenkwekwezi zezulu, waziwululela ephasini. Nje-ke unomrhaso wajama phambi komfazi obekasele azokubeletha ukuze azokudla umntwanakhe loyo emva kobana abelethiwe.


text:
Wabeletha umsana oyokubusa izizwe zoke ngentonga yesimbi. Nje-ke umntwana womfazi loyo wahlwithwa wasiwa esihlalweni sakaZimu sobukhosi;


text:
umfazi yena wabalekela erhalawumbeni lapha bekanendawo ayilungiselwa nguZimu ukuze ondliwe lapho amalanga ayikulungwana namakhulu amabili anamatjhumi asithandathu.


text:
Kwaba khona ipi ezulwini; uMikhayeli neengilozi zakhe bekalwa nonomrhaso; unomrhaso neengilozi zakhe bazibuyiselela,


text:
Ngalokho waphoswa phasi unomrhaso omkhulu, inyoka endala ekuthiwa nguMtjoli noSathana, umkhohlisi wephasi loke; iye, waphoselwa ephasini neengilozi zakhe zalahlwa naye.


text:
Yeke ngezwa ilizwi elikhulu ezulwini lisithi:<br/>“Nje-ke kufike isindiso,<br/>amandla nombuso kaZimethu;<br/>igunya lingelakaKrestu<br/>ngombana ummangaleli<br/>wabazalwana bethu<br/>wehliselwe phasi;<br/>iye, loyo obamangalela<br/>phambi kwakaZimu ubusuku nemini.


text:
Bona bamhlula ngeengazi zeMvana<br/>nangelizwi lobufakazi babo<br/>begodu akhange banconcosele ipilo yabo<br/>bekwaba sekufeni.


text:
Ngalokho thokozani-ke nina mazulu,<br/>nani noke enihlala kiwo!<br/>Kodwana maye kuwe phasi,<br/>nawe lwandle!<br/>Mbala uSathana wehlela kini<br/>ugcwele ilaka uyadlhabhaza<br/>ngombana uyazi bona<br/>isikhathi sakhe sifitjhani.”


text:
Kuthe bona unomrhaso abone bonyana upharwe phasi ephasini, wazuma umfazi osanda ukubeletha umntwana womsana.


text:
Kodwana umfazi waphiwa iimpiko ezimbili zekhozi elikhulu bona aphaphele endaweni alungiselelwe yona ngerhalawumbeni, lapha azakondliwa khona kwesikhatjhana, iinkhatjhana nengcenye yesikhathi, lapha inyoka ingeze yamfikela khona.


text:
Nje-ke kwabhubhudlha amanzi aphuma ngemlonyeni wenyoka kwaba inga mlambo ngemva komfazi kobana akhukhulwe.


text:
Kodwana iphasi laba lisizo emfazini loyo; lavula umlomo walo laginya amanzi agade abhubhudlha emlonyeni wakanomrhaso.


text:
Ngalokho unomrhaso wabila khulu ngomfazi loyo, nje-ke wasuka wayokusahlela boke abantwana bakhe, okutjho labo abalalela imiyalo yakaZimu nababambelele ebufakazini bakaJesu.


text:
Ngabona isibandana senyuka siphuma elwandle, sineempondo ezilitjhumi neenhloko ezilikhomba. Phezu kweempondo zaso lezo bekuneenhlohlo ezilitjhumi kuthi phezu kweenhloko kube namagama weenhlamba.


text:
Isibandana engasibonako besifana nengwe, iinyawo zaso zifana nezebhere, umlomo ufana newebhubezi. Nje-ke unomrhaso wasinikela amandla nesihlalo sakhe sobukhosi kanye negunya.


text:
Enye yeenhloko zesibandana beyinenceba lokufa, kodwana incebelo besele lipholile. Yeke ngokurareka okukhulu, iphasi loke lalandela isibandana.


text:
Abantu balotjha unomrhaso ngombana bekathwese isibandana igunya, begodu balotjha isibandana bathi: “Ngubani ofana nesibandana, ngubani ongalwa naso na?”


text:
Isibandana sanikelwa umlomo okhuluma okuphakamileko namezwi wehlamba; begodu savunyelwa bona sisebenzise igunya laso iinyanga ezimatjhumi amane nambili.


text:
Savula umlomo waso sakhuluma iinhlamba kuZimu, sithuka ibizo nethaberinakeli lakhe kanye nalabo abahlala ezulwini.


text:
Godu savunyelwa bona silwe nabacwengileko sibahlule. Saphiwa igunya phezu kweenkoro, kwemindeni, kweenlimi nezizwe.


text:
Boke abantu abakhe ephasini bazasilotjha, iye, woke loyo ibizo lakhe elingakatlolwa encwadini yokuphila yeMvana eyahlatjwako kusukela ekusekelweni kwephasi.


text:
Nangabe kukhona ogade azakuthunjwa,<br/>akaye ekuthunjweni!<br/>Nangabe kukhona<br/>ogade azakubulawa ngesabula,<br/>uzakubulawa ngesabula!<br/>Lokhu kubiza ukubekezela nokukholwa kwabacwengileko.


text:
Nje-ke ngabona godu esinye isibandana senyuka sivela ephasini. Besineempondo ezimbili njengemvana kodwana besikhuluma njengonomrhaso.


text:
Besisebenzisa loke igunya lesibandana sokuthoma, siqalile. Sakatelela iphasi nabo boke abahlala kilo bona balotjhe isibandana sokuthoma, leso inceba laso lokufa ebesele lipholile.


text:
Sagila iimbonakaliso ezikulu sabe senza nomlilo ophuma ezulwini, wehlele ephasini phambi kwabantu baqalile.


text:
Begodu ngeembonakaliso esaphiwa bona sizenze phambi kwesibanda sokuthoma, sakhohlisa abakhileko ephasini. Sabatjela bona babumbe isithombesibunjwa sesibanda ebegade sinengozi yesabula, kodwana nokho sabuye saphila.


text:
Saphiwa amandla bona senze isithombesibunjwa sesibanda siphefumule ukuze isithombesibunjwa esimfanekiso leso sikhulume. Begodu senza nokobana labo abangalotjhi umfanekiso wesibanda leso babulawe.


text:
Godu sakatelela boke, okutjho omncani nomkhulu, onjingileko nochakileko, okhululekileko nolikhoboka bonyana babekwe iphawu esandleni sabo sangesidleni namkha epandla


text:
ukuze kungabikhona ongathenga namkha athengise nakanganalo iphawu, okutjho ibizo lesibanda namkha isibalo sebizo laso.


text:
Lokhu kubiza ukuhlakanipha: Nje-ke akuthi nanyana ngubani ozwisisako abale isibalo sesibanda namkha isibalo sebizo laso ngombana isibalo saso ngesomuntu. Isibalo saso simakhulu amathandathu namatjhumi asithandathu nesithandathu.


text:
Nje-ke ngaphakamisa amehlo, qala naso iMvana ijame entabeni iZiyoni; beyikanye neenkulungwana ezilikhulu namatjhumi amane nane zalabo ebebatlolwe ibizo layo nelakaYise eempandla zabo.


text:
Ngezwa ilizwi livela ezulwini lihlokoma njengamanzi amanengi, lizwakala njengokuraramba kokuduma kwezulu okwesabekako. Ilizwi engalizwako lalinjengelababethi ababetha amaharibha.


text:
Bebavuma ingoma etja phambi kwesihlalo sobukhosi naphambi kweembunjwa ezine eziphilako nabaphathi. Gade angekho obekangafunda ingoma leyo ngaphandle kwalabo abaziinkulungwana ezilikhulu namatjhumi amane nane ebebahlengwe ephasini.


text:
Laba, ngilabo abangazange bazisilaphaze ngabesifazi ngombana bebasesemsulwa njengamancele. Ngibo-ke abalandela iMvana nanyana kukuphi lapha iya khona. Bebahlengwe ebantwini bafana neenthelo zokuthoma ezisilumo kuZimu nakiyo iMvana


text:
Nje-ke ngabona enye ingilozi iphapha phezulu esibangeni, iphethe ivangeli lesiphelani kobana ilitjhumayele kilabo abaphila ephasini. Iye, ezizweni zoke, eenkorweni, eenlimini nemindenini.


text:
Yarhuwelela yathi: “Mesabeni uZimu nimphazimulise ngombana isikhathi sakhe sokugweba sesifikile! Mlotjheni loyo owenza izulu nephasi, ilwandle nemithombo yamanzi.”


text:
Nje-ke enye ingilozi yesibili yalandela yathi: “Liwile, liwile iBhabheli elikhulu! Ngilo elenza bona zoke izizwe zisele iwayini lelaka lobungwadla balo!”


text:
Kwalandela enye ingilozi yesithathu isitjho ngelizwi elikhulu ithi: “Nanyana ngubani olotjha isibandananomfanekiso waso, amukele iphawu epandla namkha esandleni sakhe,


text:
naye uzakusela iwayini lelaka lakaZimu; aliselele ngekatjheni yobukhali bakhe lingakavanganiswa nalitho. Uzakuhlunguphazwa ngomlilo nangesibabuli phambi kweengilozi ezicwengileko naphambi kweMvana.


text:
Intuthu yomlilo walabo abahlunguphaziweko yenyuka nini nanini. Ubusuku nemini akukho ukuphumula kilabo abalotjha isibandananomfanekiso waso, iye, komunye nomunye owamukela iphawu lebizo laso.”


text:
Lokhu kubiza ukunyamezela kwabacwengileko, iye, labo abalalela imiyalo kaZimu, banamathele ekukholweni kuJesu.


text:
Ngezwa ilizwi libuya ezulwini lisithi: “Tlola uthi: Babusisiwe labo abafako bafela kuSomnini kusukela gadesi.”<br/>UMoya ocwengileko uthi: “Iye, bazakuphumula ekukhandlekeni kwabo ngombana imisebenzi yabo izabalandela.”


text:
Ngithe nangiqalako ngabona ilifu elimhlophe kuhlezi kilo ofana neNdodana yoMuntu, anesihlohlo segolide ehloko aphethe nesegere ngesandla.


text:
Kwavela enye ingilozi ngethempelini irhuwelela loyo ohlezi phezu kwelifu isithi: “Khupha isegere yakho uvune ngombana isikhathi sokuvuna sifikile nesivuno sephasi sesivuthiwe.”


text:
Kwavela enye ingilozi ithumbuka e-aldarini, bekuyingilozi enamandla phezu komlilo, yarhuwelela loyo obekaphethe isegere ebukhali yathi: “Khupha isegere yakho ebukhali ubuthelele iintjhutha zesidiribe sephasi ngombana amadiribe waso avuthiwe.”


text:
Nje-ke ingilozi yahlahla ngesegere yayo ephasini yabuthelela isivuno sesidiribe sephasi; yasiphosa ngebutlhodlhelweni obukhulu bewayini lelaka lakaZimu.


text:
Ubutlhodlhelo bewayini bagadangwa ngaphandle komuzi, kwavinyilika iingazi ebutlhodlhelweni zaba zinengi zaphakama bekwaba sematomini weenjomani, kwaba libanga ebelingaba mamayela angaba makhulu amabili.


text:
Ngabona esinye isibonakaliso esikhulu nesirarako ezulwini: Bekuziingilozi ezilikhomba egade zineenhlupheko ezilikhomba, ekungezokugcina ngombana ngazo ilaka lakaZimu liphelisiwe.


text:
Ngabona lokho okwabonakala sengathi lilwandle lerhalasi livangene nomlilo nalabo ebebahlule isibandananomfanekiso waso kanye nesibalo sebizo laso. Bebajame eduze nelwandle lerhalasi baphethe amaharibha abawanikelwe nguZimu ezandleni zabo.


text:
Bavuma irhubo lakaMosi inceku kaZimu kanye nerhubo leMvana, basithi:<br/>“Mikhulu iyababazeka imisebenzakho,<br/>wena Somnini Zimu Mninimandla!<br/>Zilungile begodu ziliqiniso iindlela zakho,<br/>wena Kosi yezizwe zoke.


text:
Somnini, ngubani ongekhe akwesaba<br/>begodu adumise ibizo lakho na?<br/>Lokhu kungebanga lokobana<br/>nguwe wedwa ocwengileko.<br/>Izizwe zoke ziyokufika zilotjhe<br/>phambi kwakho<br/>ngombana iingwebo zakho zisepepeneneni.”


text:
Ethempelinapho kwaphuma iingilozi ezilikhomba neenhlupheko ezilikhomba, zembethe ilineni elidarhileko, ziqakanise imitletlana yegolide eemfubeni zazo.


text:
Nje-ke esinye seembunjwa ezine eziphilako sanikela iingilozi ezilikhomba izitja ezilikhomba zegolide zizele ubukhali bakaZimu ophila nini nanini.


text:
Ithempeli lazala intuthu yephazimulo ebuya ebukhosini nemandleni kaZimu. Begodu bekangekho ongangena ngethempelini zingakapheli iinhlupheko ezilikhomba zeengilozi ezilikhomba.


text:
Nje-ke ngezwa ilizwi elikhulu livela ethempelini likhuluma eengilozini ezilikhomba lithi: “Khambani niyokuthululela phezu kwephasi izitja ezilikhomba zelaka lakaZimu!”


text:
Yasuka ingilozi yokuthoma yafese yathulula isitja sayo ephasini. Kwathumbuka iinlonda ezimbi phezu kwalabo ebebanephawu lesibanda begodu balotjha nesithombe somfanekiso waso.


text:
Ingilozi yesibili yathululela isitja sayo phezu kwelwandle, laphenduka labangathi ziingazi zesidumbu, kwafa koke okuphilako ngelwandle.


text:
Ingilozi yesithathu yathululela isitja sayo ngemilanjeni nangemithonjeni, khona kwaphenduka iingazi.


text:
Ngezwa ingilozi yamanzi ithi:<br/>“Ulungile wena okhona<br/>nogade uvele ukhona;<br/>iye, wena ocwengileko<br/>ngombana ugwebile ngalokho.


text:
“Ngebanga lokobana baphalaze iingazi zabacwengileko nabaphorofidi, ngikho nje ubanikele iingazi bona bazisele ngombana kubafanele!”


text:
Ngezwa i-aldari liphendula lithi:<br/>“Iye, Somnini Zimu Mninimandla,<br/>iingwebo zakho zilungile<br/>begodu ziliqiniso!”


text:
Ingilozi yesine yathululela isitja sayo elangeni; lavunyelwa bona litjhise abantu ngesivuthevuthe salo,


text:
batjha ngomtjhiso obukhali kodwana bathuka ibizo lakaZimu okunguye ogade alawula phezu kweenhlupheko lezo; begodu azange baphenduke bona bamdumise.


text:
Ingilozi yesihlanu yathululela isitja sayo phezu kwesihlalo sobukhosi sesibandana, umbuso waso wabhijwa lilifu elinzima; abantu baziluma amalimu ngebanga lobuhlungu.


text:
Bahlambalaza uZimu wezulwini ngebanga leenhlungu neenlonda zabo, begodu azange baphenduke ezenzweni zabo.


text:
Yesithandathu ingilozi yathululela isitja sayo ngemlanjeni omkhulu iYufrathe, amanzi wakhona atjha ukuze kulungiselwe amakhosi avela epumalanga indlela.


text:
Ngabona imimoya emithathu esilapheleko efana neenrhwarhwa iphuma ngemlonyeni wakanomrhaso nangemlonyeni wesibanda godu nangemlonyeni womphorofidi wamanga.


text:
Lokhu kumimoya yamadimoni agila iziga; begodu iya emakhosini wephasi loke ukuwabutha bona alwe ipi ngelanga elikhulu lakaZimu uMninimandlawoke.


text:
Yelela, ngiza njengesela! Ubusisiwe loyo ohlala aphaphele begodu embethe ukuze angazukukhamba bhunubhunu bekubonwe ihlazo lakhe.


text:
Ingilozi yekhomba yathululela isitja sayo esibangeni; kwaphuma ilizwi elikhulu ethempelini livela esihlalweni sobukhosi lathi: “Sekwenzekile!”


text:
Kwabonakala imibani, ukuraramba, ukutletlebula kokuduma kwezulu nokusikinyeka okukhulu kwephasi okungazange khekube khona soloko kwaba khona abantu ephasini; mbala kwaba kusikinyeka okukhulu!


text:
Umuzi omkhulu waphadlhuka iingcenye ezintathu nemizi yezizwe yawa. UZimu wakhumbula iBhabheli elikhulu, walinikela iwayini lelaka lobukhali bakhe.


text:
Isinanja esineengidija ezinobudisi obungaba makhilogremu amatjhumi amane nahlanu, sawulukela phezu kwabantu sehla ezulwini. Abantu bahlambalaza uZimu ngebanga lobuhlungu besinanja ngombana besesabeka kokufa.


text:
Nje-ke kweza kimi enye yeengilozi ezilikhomba iphethe izitja ezilikhomba yathi kimi: “Yewuze, ngithanda ukukutjengisa isigwebo sengwadlakazi ehlezi phezu kwamanzi amanengi,


text:
iye, leyo amakhosi wephasi agile nayo imikhuba yobungwadla, bekwathi ngewayini lobungwadla bayo kwadakwa abahlezi ephasini.”


text:
Nje-ke ingilozi leyo yangithwala ngoMoya yangisa erhalawumbeni. Lapho ngabona umfazi ahlezi phezu kwesibanda esibubende ebesigcwele amabizo wehlamba, sineenhloko ezilikhomba neempondo ezilitjhumi.


text:
Umfazi loyo bekembethe okububende nokutlerebede begodu azihlobise ngegolide, ngobuphaziphazi nangamatje amahle aligugu. Ngesandla sakhe bekaphethe ikapho yegolide ebeyizele amanyala nokusilaphala kokuhlobonga kwakhe.


text:
Epandla yakhe bekunebizo elitlolwe ifihlo ethi:<br/>“Bhabheli elikulu,<br/>nina weengwadla namanyala wephasi.”


text:
Ngabona bona umfazi loyo bekadakwe ziingazi zabacwengileko neengazi zabofakazi bakaJesu.<br/>Kuthe lokha nangimbonako, ngabamba ongenzasi.


text:
Kodwana ingilozi yathi kimi: “Urarwa yini kangaka na? Ngizokutjela ifihlakalo yomfazi lo kanye neyesibanda esimthweleko esineenhloko ezilikhomba neempondo ezilitjhumi.


text:
Isibandana osibonileko sakhe saba khona kodwana kwanjesi asisekho; nje-ke sele sizokukhuphuka ngemgodini onganamkhawulo bese siyabhujiswa. Abantu bephasi amabizo wabo angakatlolwa encwadini yokuphila kwasesisekelweni sephasi, bazokumangala lokha nababona isibandanangombana sakhe saba khona kodwana kwanjesi asisekho khisibe nokho sizakuba khona.


text:
“Lokhu kubiza ingqondo enokuhlakanipha: Iinhloko ezilikhomba ziziintaba ezilikhomba okuhlezi kizo umfazi loyo; begodu zimakhosi alikhomba,


text:
phakathi kwawo amahlanu awile, kuphila yinye, enye ayikafiki; kodwana lokha nasele ifikile kufuze ihlale ikhona kwesikhatjhana.


text:
Nakusibanda esakhe saba khona kwanjesi asisekho, kuhlekuhle siyikosi yobunane kodwana singenye yalawa alikhomba kwaphela siyokubhujiswa.


text:
“Iimpondo ezilitjhumi ozibonileko zimakhosi alitjhumi agade angakanikelwa ubukhosi bonyana abuse, kodwana asazokunikelwa ilungelo lokobana abe makhosi abuse isikhathi esifitjhani kanye nesibanda.


text:
Azokulwa neMvana kodwana iMvana yona izawahlula ngombana iyiKosi yamakhosi noMbusi wababusi; nalabo abangakiyo ngababiziweko, abakhethiweko nabathembekileko.”


text:
Nje-ke ingilozi yathi kimi: “Amanzi owabonileko lapho kuhlezi khona ingwadla, ababantu, aziinqubuthu, azizizwe neenlimi.


text:
Iimpondo ezilitjhumi ozibonileko, zona kanye nesibandana zizakuzonda ingwadla; zizayenza umonakalo ibe hlubule; zizakudla inyama yayo beziyiqothule ngomlilo.


text:
UZimu ukubekile eenhliziyweni zazo bona zenze ihloso yakhe ngokuvuma bona zinikele umbuso wazo esibandeni kufikela lapha amezwi kaZimu apheleliswa khona.


text:
Emva kwalokho ngabona enye ingilozi yehla ibuya ezulwini. Beyinegunya elikhulu; iphasi lenziwa bona likhanye ngebanga lephazimulo yayo.


text:
Yarhuwelela ngelizwi elikhulu yathi:<br/>“Liwile! Liwile iBhabheli elikhulu!<br/>Seliyindawo yokuhlala amadimoni,<br/>isikhungo sayo yoke imimoya esilapheleko,<br/>isikhungo seenyoni zoke ezisilapheleko,<br/>isikhungo sazo zoke iinbadana<br/>ezisilapheleko nezizondekileko.


text:
Ngebanga lokobana zoke izizwe<br/>zisele iwayini elihlanyisako lobungwadla balo,<br/>amakhosi wephasi ahlobonge nalo,<br/>nabarhwebi bephasi banjingile<br/>ngomnotho wokutamasa kwalo.”


text:
Nje-ke ngezwa elinye ilizwi ezulwini lisithi:<br/>“Phumani niphele kilo, bantu bami<br/>ukuze ningahlanganyeli nezono zalo,<br/>nokobana ningamukeli iinhlungu zalo.


text:
Liphatheni njengombana nalo lenzile;<br/>libuyiseleleni ngokubuyelelweko<br/>kilokho elikwenzileko;<br/>niqarhe ngokubuyelelweko<br/>ekatjheni elayiqarhako.


text:
Njengokuzidumisa nokutamasa kwalo,<br/>linikeleni isilinganiso sehlupheko<br/>nesizi elingako<br/>ngombana lizitjela ehliziywenalo lithi,<br/>‘Ngihlezi njengendlovukazi,<br/>angisuye umhlolokazi,<br/>begodu nesizi angekhe ngalibona!’


text:
Ngalokho iinhlungu zalo<br/>zizakufika ngelanga linye,<br/>iye, izifo, ukulila nendlala.<br/>Lizakutjhiswa ngomlilo<br/>ngombana unamandla<br/>uSomnini uZimu, oligwebako.”


text:
Amakhosi wephasi agade ahlobonga nalo begodu aphila nalo ngokutamasa, ayokulilela apongoloze ngalo lokha nakabona ukwenyuka kwentuthu yokutjha kwalo.


text:
Azakujama buqamamana ngokwesaba ukuhlunguphazwa kwalo athi:<br/>“Maye, maye kuwe, muzi omkhulu,<br/>Bhabheli muzi onamandla!<br/>Ukugwetjhwa kwakho<br/>kukufikele nge-awara linye.”


text:
Abarhwebi bephasi bayapongoloza bebalililele ngombana akusekho muntu othenga ipahla emikhunjini yabo:


text:
ipahla yegolide, isiliva, ubuphaziphazi namatje aligugu, amatjhila amahle, abubende, asilika natlerebede, iinhlobohlobo zekhuni elinamakha, zoke iimpahla zezinyo lendlovu, iimpahla zesigodo esibizako, ikoporo, isimbi namamabula,


text:
isinamoni, ezinye iinungo, itjhwalo, iimonyo, iwayini, namafutha we-oliva, ipuphu yekoroyi nokuziintoro, iinkomo nezimvu, iinjomani neenkarana, amakhoboka namaphilo wabantu.


text:
“Isithelo ogade usikhanukela<br/>sisukile kuwe.<br/>Woke umnotho wakho<br/>nobuphaziphazi bakho,<br/>kuphelile kuwe.<br/>Angekhe kusafunyanwa.”


text:
Abarhwebi abathengisa ipahla leyo bebazuza umnotho kilo, bazakujamela buqamamana ngokwesaba ukuhlunguphazwa kwalo, bazakulila barhahlawule,


text:
bathi:<br/>“Uzazizwa, uzazizwa umuzi omkhulu!<br/>Wena owembethe amatjhila amahle,<br/>okububende nokutlerebede,<br/>okghatjiswe ngegolide,<br/>ngobuphaziphazi nangamatje aligugu!


text:
Mbala woke umnotho lo<br/>urhayilwe nge-awara linye.”<br/>Boke abaphathi bemikhumbi, abathaya elwandle, abathayi ngemikhumbi nabo boke abarhweba elwandle, bajamela kude,


text:
barhahlawula isililo lokha nababona intuthu yokutjha kwalo, bathi: “Ngiwuphi umuzi owakhe wafana nomuzi omkhulu lo?”


text:
Bazirhatjha ngethuli eenhloko zabo badazuluka balila bathi:<br/>“Maye! Maye kiwo umuzi omkhulu,<br/>okwathi boke ebebanemikhombi elwandle,<br/>banotha ngebanga lobunjinga bawo!<br/>Nge-awara linye sephenduke waba lirubhi.


text:
Thabani ngokubhubha kwawo,<br/>nina mazulu,<br/>nani abacwengileko, abapostoli nabaphorofidi<br/>ngombana uZimu uwugwebile<br/>wanibuyiselela ngawo.”


text:
Yeke ingilozi enamandla yadobha ilitje elinjengelokusila yaliphosa ngelwandle, yathi:<br/>“Ngiyo-ke le indlela iBhabheli,<br/>umuzi omkhulu<br/>eliyokuphoswa ngayo phasi,<br/>lingabe lisabonwa godu.


text:
Umkenenezo wombethi weharibha nabakhaleli,<br/>wabavuthela iimfudu neempalapala,<br/>awusoze usazwakala kuwe<br/>nososino wananyana ngiliphi irhwebo,<br/>akasoze asafunyanwa kuwe;<br/>ngitjho itjhada elibangwa lilitje lokusila<br/>angekhe libuye godu<br/>lizwakale ngaphakathi kwakho.


text:
Angekhe kusakhanya isibani kuwe;<br/>itjhada lokusina kwedwendwe<br/>angekhe lisezwakala kuwe;<br/>abarhwebi bakho bebaziinkhulu zephasi,<br/>begodu ngobuloyi bakho<br/>walutha zoke izizwe.


text:
“Ngaphakathi kwakho kwafunyanwa iingazi zabaphorofidi, zabacwengileko nezalabo ababulawako ephasini.”


text:
Emva kwalokhu ngezwa ekungathi lilizwi lesiqubuthu esikhulu elihlokomako ezulwini lisithi:<br/>“Haleluya!<br/>Isindiso, iphazimulo namandla<br/>ngekwakaZimethu


text:
ngombana ukugweba kwakhe<br/>kulungile bekumsulwa.<br/>Ugwebe ingwadla eyaziwako<br/>neyonakalise iphasi ngobungwadla bayo<br/>begodu iingazi zeenceku zakhe<br/>uzibuyiselele kiyo.”


text:
Abaphathi abamatjhumi amabili nane neembunjwa ezine eziphilako zaguqa zalotjha uZimu onzinze esihlalweni sobukhosi zithi:<br/>“Amen! Haleluya!”


text:
Kwezwakala ilizwi livela esihlalweni sobukhosi lisithi:<br/>“Dumisani uZimethu<br/>noke nina nceku zakhe,<br/>iye, noke nina enimesabako,<br/>abancani nabakhulu!”


text:
Ngezwa godu ekungathi lilizwi lesiqubuthu esikhulu elihlokoma njengokurhuba kwamanzi amanengi nomdumo omkhulu wokuraramba lirhuwelela lisithi:<br/>“Haleluya!<br/>USomnini uZimethu, uMninimandlawoke uyabusa.


text:
Asithokoze sithabe,<br/>siphakamise idumo lakhe<br/>ngombana ubukhazi beMvana sebufikile,<br/>umlobokazi wayo selazilungisile.


text:
Unikelwe bona embathe<br/>itjhila elidarhileko nelihlanzekileko.”<br/>Mbala, itjhila elidarhileko lizizenzo ezilungileko zabacwengileko.


text:
Nje-ke ingilozi yathi kimi: “Tlola uthi babusisiwe labo abamenyelwe ebukhazini beMvana.” Begodu yangezelela ngokuthi: “La mamezwi wakaZimu aqinisileko.”


text:
Ngalokho ngaguqa eenyaweni ngayilotjha kodwana yona yathi kimi: “Ungakwenzi lokho! Ngiyinceku kanye nawe nabazalwane bakho ababambelele ebufakazini bakaJesu. Lotjha uZimu ngombana ubufakazi bakaJesu bumumoya wokuphorofida.”


text:
Ngabona izulu livulekile, kwaba khona injomani emhlophe. Umkhweli wayo ubizwa bona nguThembekile noQiniso begodu ngokulunga ugweba asuse ipi.


text:
Amehlo wakhe anjengamalangabu womlilo, ehloko yakhe kuneenhlohlo ezinengi; begodu unebizo elitloliweko kodwana lingekhe laziwa mumuntu ngaphandle kwakhe kwaphela.


text:
Amabutho wezulwini amlandela akhwele iinjomani ezimhlophe; embethe itjhila elidarhe okumhlophe nokunganamphambo.


text:
Emlonyenakhe kuphuma isabula ebukhali, ngayo urhayila izizwe begodu uzazibusa ngentonga yesimbi. Uzakugadangela ubutlhodlhelo bobukhali nebelaka lakaZimu uMninimandlawoke.


text:
Esambathweni sakhe nenyonga yakhe kutlolwe ngokugobhodlhwa ibizo elithi: “IKosi yamakhosi noMbusi wababusi.”


text:
Ngabona ingilozi ijame elangeni, irhuwelela zoke iinyoni eziphapha esibangeni ngelizwi elikhulu ithi: “Yizani nibuthane esidlweni esikhulu sakaZimu,


text:
iye, nizozitika ngenyama yamakhosi, yeenduna, yeengorho, yeenjomani neyabakhweli bazo; ngitjho nenyama yabo boke abatjhaphulukileko nabamakhoboka, abancani nabakhulu.”


text:
Nje-ke ngabona isibandana namakhosi wephasi kanye namabutho wawo kubuthenwe bona kususwe ipi nalowo okhwele injomani namabutho wakhe.


text:
Sabanjwa isibandanasabotjhwa kanye nomphorofidi wamanga ogade agila iimangaliso phambi kwaso alutha ngazo labo ebebamukele iphawu lesibandana nalabo ebebalotjha umfanekiso waso. Labo bobabili baphoswa basaphila ngelitsheni lomlilo ovutha isibabuli.


text:
Inengi labulawa ngesabula eyaphuma emlonyeni waloyo okhwele injomani; nje-ke zoke iinyoni zayidla bezayiqala nje inyama yeendumbu zabo.


text:
Nje-ke ngabona ingilozi yehla ivela ezulwini, ngesandleni sayo iphethe isihluthulelo somgodi onganamkhawulo neketani ekulu.


text:
Yabamba unomrhaso okutjho inyoka endala (godu ebizwe bona nguDeveli noSathana) yambopha ikulungwana yeminyaka,


text:
yamphosela ngemgodini onganamkhawulo, yamvalela ngci beyabeka iphawu phezu kwakhe khona angazubuya aluthe izizwe bekuphele ikulungwana yeminyaka. Emva kwalokho kufanele athukululwe kwesikhatjhana.


text:
Ngabona iinhlalo zobukhosi, labo ebebahlezi kizo banikelwa amandla wokugweba. Ngabona nemiphefumulo yalabo abaquntwe iinhloko ngebanga lobufakazi babo ngoJesu nangelizwi lakaZimu. Abazange balotjhe isibandananamkha umfanekiso waso; begodu abazange babekwe iphawu laso eempandla zabo namkha ezandleni zabo. Babuya baphila bebabusa noKrestu ikulungwana yeminyaka.


text:
Inengi labahlongakeleko azange livuke bekwaphela ikulungwana yeminyaka. Lokhu kukuvuka ekufeni kokuthoma.


text:
Babusisiwe begodu bacwengile labo abanesabelo ekuvukeni kokuthoma. Ukufa kwesibili akunamandla phezu kwalaba, kodwana bayokuba baphristi bakaZimu nebakaKrestu begodu bayokubusa naye iminyaka eyikulungwana.


text:
aphumele ukukhohlisa izizwe emagumbini amane wephasi, ezinguGogi noMagogi, azihlanganise kobana zizokulwa ipi; ubunengi bazo bunjengetjhwabatjhwaba yelwandle.


text:
Zaphuma zarhwanta zidabula iphasi zazonbeleza indawo yabacwengileko kanye nomuzi othandekako. Kodwana kwehla umlilo ezulwini wabaqothula.


text:
USathana ogade abakhohlisile waphoswa ngelitsheni lomlilo nesibabuli, lapho isibandanakanye nomphorofidi wamanga bakhona, bayokutshwenywa isiphelani ubusuku nemini.


text:
Ngabona isihlalo sobukhosi esikhulu nesimhlophe naloyo ohlezi kiso. Iphasi nesibhakabhaka kwabaleka phambi kwakhe, kwanyamalala.


text:
Ngabona abafileko, abakhulu nabancani, bajame phambi kwesihlalo sobukhosi neencwadi zavulwa. Godu kwavulwa nenye incwadi ekuyincwadi yokuphila. Abafileko bagwetjwa ukuya ngemisebenzi abayenzileko, kwaya njengombana kutloliwe eencwadini.


text:
Ilwandle lakhupha boke abafileko ebebakilo. Ukufa nendawo yabafileko kwakhupha abafileko ebebahlezi kikho; boke bagwetjwa ukuya ngokwemisebenzi abayenzileko.


text:
Nje-ke ngabona izulu elitjha nephasi elitjha ngombana izulu lokuthoma nephasi lokuthoma besele kudlulile, nelwandle belingasekho.


text:
Ngabona umuzi ocwengileko, iJerusalema elitjha, lehla livela kuZimu ezulwini, lilungiswe njengomlobokazi aqobotjhelele umyeni wakhe.


text:
Ngezwa ilizwi elikhulu livela esihlalweni sobukhosi lithi: “Qala indlu kaZimu seyihlangana nabantu. Uyokuhlala nabo njengoZimu wabo bona babe sisizwe sakhe, iye, uZimu ngokwakhe uzakuba nabo abe nguZimu wabo.


text:
Uzokwesula zoke iinyembezi emehlwenabo. Ukufa angekhe kusaba khona, ngitjho nokulila nobuhlungu angekhe kusaba khona ngombana izinto zokuthoma zidlulile.”


text:
Loyo osesihlalweni sobukhosi wathi: “Qala, ngenza koke kube kutjha!” Wathi godu: “Kutlole lokhu ngombana amezwi la athembekile begodu aliqiniso.”


text:
Nje-ke wathi kimi: “Sekwenziwe! Mina ngingu-Alfa no-Omega, ukuthoma nokuphela. Owomileko ngizamseza amanzi ngesihle emthonjeni wamanzi wokuphila.


text:
Kodwana amatjhatjha, abangakholwako, abasilapheleko, ababulali, iinhlobongi, abenza imilingo, abalotjha abosingazimu nabo boke abaleya amanga isabelo sabo sizakuba selitsheni elivuthako lomlilo nesibabuli, okukukufa kwesibili.”


text:
Enye yeengilozi ezilikhomba eziphethe izitja ezilikhomba ezizele iinhlupheko ezilikhomba zokuphela, yeza kimi yafese yathi: “Yiza ngikutjengise umlobokazi, umkaMvana.”


text:
KuMoya yangithwala yangisa entabeni ekulu nephakamileko, yangitjengisa umuzi ocwengileko okutjho iJerusalema, wehlela phasi uvela ezulwini kuZimu.


text:
Bewunephazimulo kaZimu nokukhanya okunjengobuphaziphazi obuligugu njengelitje elihle khulu ijasiperi elidarhe njengomabula.


text:
Bewunomthangala omkhulu ophakemeko onamasango alitjhumi nambili alindwe ziingilozi ezilitjhumi nambili. Emasangweni bekutlolwe ngokugobhodlha amabizo alitjhumi nambili weenkoro zakwa-Israyeli.


text:
Bekunamasango amathathu ngeswazini langepumalanga, amathathu ngetlhagwini, amathathu ngesewula namathathu ngetjingalanga.


text:
Begodu umthangala womuzi bewuneensekelo ezilitjhumi nambili obekutlolwe kizo amabizo wabapostoli abalitjhumi nambili beMvana.


text:
Ingilozi eyangikhulumisako beyiphethe ilithi lokulinganisa legolide kobana ilinganise ngalo umuzi namasango wawo kanye nemithangala yawo.


text:
Umuzi bewendlaleke unguncazine, ubude nobubanzi bawo kulingana. Nje-ke yalinganisa umuzi ngelithi layo kwaba makhilomitha aziinkulungwana ezimbili namakhulu amabili; iye, ubude bawo bungangobubanzi nokuphakama kwawo.


text:
Godu yalinganisa umthangala, kwaba mamitha amatjhumi alikhomba namabili ngokwesilinganiso sabantu ingilozi eyasisebenzisako.


text:
Iinsekelo zomthangala womuzi zihlotjiswe ngemihlobo yoke yamatje amahle: lokuthoma lijasipi, lesibili kuyisafaya, lesithathu kuyikhalikedoni, lesine kuyisimaragidu,


text:
lesihlanu kuyisaridoniksi, lesithandathu kuyisaridiyu, lekhomba kuyikrisolithe, lobunane kuyibherili, lethoba kuyithophazi, letjhumi kuyikrisopirasi, letjhumi nanye kuyiyakintu, letjhumi nambili kuyi-amethisi.


text:
Amasango alitjhumi nambili kumamatje aligugu, alitjhumi nambili; ngilelo nalelo sango lililitje eliligugu ngokwalo. Indlela yomuzi iligolide, ikhanya ubone ngale njengerhalasi.


text:
Azange ngalibona ithempeli hlangana nomuzi ngombana ithempeli lawo linguSomnini uZimu uMninimandlawoke neMvana.


text:
Umuzi lo awudingi ilanga namkha inyezi bona kuyikhanyisele ngombana iphazimulo kaZimu imkhanyo wawo neMvana isibani sawo.


text:
Kodwana akukho okusilapheleko okuyongena kiwo okutjho owenza amanyala namkha othoma amanga, kwaphela abatlolwe encwadini yokuphila yeMvana.


text:
Ingilozi yangitjengisa umlambo wamanzi wokuphila, udarhe njengerhalasi, ugeleza uvela esihlalweni sobukhosi bakaZimu neMvana,


text:
ubhubhudlha udabula hlangana nendlela yomuzi. Nca zombili zomlambo kwamila umuthi wokuphila oneenthelo ezimihlobo elitjhumi nambili, uhloma iinthelo zawo inyanga nenyanga; amakari wawo angawokwelapha izizwe.


text:
Angeze kusabakhona ilitho lamanikelela elizakufunyaneka lapho.<br/>Isihlalo sobukhosi sakaZimu neMvana sizokuba kiwo neenceku zakhe zizamlotjha.


text:
Angeze kusabakhona ubusuku, abasadingi ukukhanya kwesibani nanyana kwelanga ngombana uZimu uSomnini uzokuba kukhanya kwabo, bazakubusa naye nini nanini.


text:
Ingilozi yathi kimi: “Amezwi la athembekile aliqiniso ngombana uSomnini uZimu wemimoya yabaphorofidi, wathumela ingilozi yakhe bona izokutjengisa iinceku zakhe lokho okuzokwenzeka msinyana.”


text:
Mina Jwanisi nginguye owezwako bewabona izintwezi. Kuthe lokha nangizizwako ngizibona, ngawela phasi eenyaweni zengilozi ebigade ingitjengisa zona,


text:
kodwana yona yathi kimi: “Ungakwenzi lokho! Ngiyinceku kanye nawe nabazalwana bakho, abaphorofidi kanye nalabo ababulunga amezwi wencwadi le. Yeke, lotjha kwaphela uZimu!”


text:
Loyo owenza okukhohlakeleko akahlale enza okukhohlakeleko; kuthi osilapheleko ahlale angosilapheleko; kodwana olungileko akahlale enza ukulunga nocwengileko ahlale acwengile.”


text:
“Babusisiwe labo abahlanza izembatho zabo ukuze babe nelungelo emthini wokuphila, bangene emzini ngamasango.


text:
Ngaphandle kunezinja, abaloyi, iinhlobongi, ababulali, abalotjha iinthombe nabo boke abathanda nabenza ikohliso.


text:
“Ngimi mina Jesu engithumele ingilozi yami kini kobana izokufakaza ngezintwezi emabandleni. Ngimurabhu nomlibo kaDavida, ikhwezi lokusa elinyamazelako.”


text:
UMoya nomlobokazi bathi: “Yiza!”<br/>Nozwako akatjho athi: “Yiza!”<br/>Omunye nomunye owomileko akeze;<br/>nanyana ngubani othandako<br/>akathathe amanzi wokuphila ngesihle.


text:
Ngilemukisa woke ozwa amezwi wesiphorofido sencwadi le: Ngithi nangabe kukhona owengezelela ilitho kiwo, uZimu uyokungezelela iinhlupheko ezihlathululwe encwadini le;


text:
nangabe kukhona ophungula emazwini wesiphorofido sencwadi le, uZimu uzakususa isabelo sakhe emthini wokuphila nemzini ocwengileko, ekuzizinto ezihlathululwe encwadini le.


