# verses

text:
UMoya kaSomnini wehlela phezu kwakaSamsoni ngamandla, yena wehlela e-Atjhikheloni wabulala abantu bedorobho abamatjhumi amathathu, wabaphanga. Wathatha izambatho zokugqoka ezimatjhumi amathathu wazinikela labo ababambe isirarejo sakhe. Wabuyela kwabo athukuthele.


text:
Ngemva kwesikhathi, lokha nakuvunwa ikoroyi, uSamsoni wavakatjhela umkakhe wamphathela imbuzana wathi: “Ngizokuya kumkami ngelawini.”<br/>Kodwana umkhwe wakhe wamalela kobana angene ngapho,


text:
ngombana wathi kuye: “Bengiqinisekile bonyana awumthandi, yeke ngamnikela ipelesakho. Nokho unodadwabo omncani omuhle kunaye. Thatha yena esikhundleni sakhe.”


text:
USamsoni wakhamba wayokubamba iimpungutjha ezimakhulu amathathu, wazibophelela ngazimbili ngemisilazo. Wathatha iinhlothi wazibopha hlangana nemisilazo.


text:
Wathungela iinhlothezo ngomlilo, waqotjhela iimpungutjhezo emasimini wekoroyi yamaFilista. Ngendlela leyo watjhisa iinthala zekoroyi, ikoroyi engakavunwa, amasimu wesidiribe kanye nemithi ye-oliva.


text:
AmaFilista athi: “Ngubani owenze lokhu?”<br/>Kwathiwa: “NguSamsoni, umkhwenyana womTimna ngombana umTimna loyo uthethe umkaSamsoni wamnikela ipelesakhe.” AmaFilista enyuka, atjhisa umkaSamsoni kanye noyise.


text:
USamsoni wathi kumaFilista: “Nakube nenza nje, ngiyafunga ngithi angizukuphumula ngingakazibuyiseleli.”


text:
Wawephula iinyonganezi, wadala umonakalo omkhulu phezu kwawo. Emva kwalokho wehla wayokuhlala erharheni ledwala le-Ethamu.


text:
Abantu bakwaJuda bathi: “Nisisahlelelani?” AmaFilista athi: “Sifuna ukubamba uSamsoni, simenze asenze sona.”


text:
Amadoda aziinkulungwana ezintathu wakwaJuda angena ngerharheni ledwala le-Ethamu athi kuSamsoni: “Awazi bonyana amaFilista abusa phezu kwethu na? Yintobani-ke osenze yona le?”<br/>Yena wathi kiwo: “Ngibenze abasenze kimi.”


text:
Athi kuye: “Sehle kobana sikubambe sikunikele ezandleni zamaFilista.”<br/>Wawaphendula wathi: “Fungani bonyana nina anizungibhudungela.”


text:
Amadoda lawo athi: “Awa, sizokubopha kwaphela sikunikele ezandleni zawo. Angeze sakubulala.”<br/>Yeke ambopha ngeentambo ezimbili ezitja, amkhupha ngerharheni.


text:
Kwathi nafika eLerhi, amaFilista amhlangabeza ngetjhada. Nje-ke uMoya kaSomnini wehlela ngamandla phezu kwakhe. Intambo ebe isemikhonwenakhe yanyefa inga yintanjana yelineni nayizwa umlilo, ngokunjalo-ke negade isezandleni zakhe.


text:
Wafumana umhlathi omutjha kadumbana, welula isandla sakhe wawuthatha. Wamadlha ikulungwana yamadoda ngawo.


text:
USamsoni wathi:<br/>“Ngomhlathi kadumbana<br/>mbala ngiwakghedlhile,<br/>ngomhlathi kadumbana<br/>ngimadlhe ikulungwana yamadoda.”


text:
Wazizwa omele amanzi, wabiza uSomnini wathi: “Somnini unikele ukuhlula okukhulu okungakokhu ngesandla sencekwayo; alo, ngife ngomrhawu bese ngiwela ezandleni zabantu abangakasokaba na?”


text:
UZimu waphadlhula indawo esikepetlu eseLerhi, kwaphuma amanzi. Kwathi naselako, wavuseleleka, amandlakhe abuya. Yeke ibizo lendawo leyo kwathiwa yi-Eni-Hakhore. Nanamhlanje indawo leyo isese seLerhi.


text:
Abantu beGaza batjelwa kwathiwa: “Kazi uSamsoni ulapha.” Bazombeleza indawo leyo bamlalela ubusuku boke esangweni ledorobho. Bathula bathi du ubusuku boke bazitjela bathi: “Asilindeni bekuse bese siyambulala.”


text:
Kodwana uSamsoni walala lapho bekwaba kuphakathi kobusuku. Wavuka khonokho, wabamba iminyango yesango ledorobho wayisiphula namagosenayo amabili kanye nesiqabo sakhona, wakutjatha koke lokho emahlombe, wakhamba nakho esiqongolweni sentaba ephambi kweRhebroni.


text:
Ababusi beemfunda zamaFilista beza kuDelila bathi kuye: “Msomasome ufumane bonyana amandlakhe akuphi. Khona-ke thina sizambamba, simbophe, simhlule. Omunye nomunye wethu uzokunikela iimpaparwana ezimakhulu alitjhumi nanye zesiliva.”


text:
UDelila wathi kuSamsoni: “Ngiyakubawa, akhese ungitjele bonyana amandlakho amakhulu akuphi. Umuntu angakubopha njani ukuze akuhlule na?”


text:
USamsoni wathi kuye: “Nange ngingabotjhwa ngemikhwepha elikhomba emitjha nengakonyiswa, ngiyakutjela ngizokuphela amandla ngibe njengaye woke umuntu.”


text:
Yeke ababusi beemfunda zamaFilista balethela uDelila imikhwepha elikhomba emitjha nengakonyiswa, wambopha ngayo.


text:
Gade asele abeke amadoda alalele uSamsoni ngelawini elinye. Warhuwelela wathi kuSamsoni: “Nako amaFilista phezu kwakho Samsoni!” Kodwana uSamsoni wavuthula imikhwepha leyo kwaba njengalokha umtiya welineni nawuzwa umlilo. Ngaleyondlela ifihlakalo yamandlakhe azange yaziwe.


text:
UDelila wathi kuSamsoni: “Qala, ungenze ukeke, wangitjela amala. Akhese ungitjele bona ungabotjhwa njani.”


text:
USamsoni wathi kuye: “Nange bangibopha ngeentambo ezitja ezingazange zisetjenziswe, ngizokuphela amandla bese ngibe njengaye woke umuntu.”


text:
UDelila wathatha iintambo ezitja wambopha ngazo warhuwelela wathi kuye: “Nako amaFilista phezu kwakho Samsoni!” Amadoda gade amlalele ngelawini elinye. Kodwana wavuthula iintambezo emkhonwenakhe kwanga mumucwana.


text:
UDelila wathi kuSamsoni: “Bekube gadesi usalokho ungenza ukeke, ungitjela amala. Ngitjela bona ungabotjhwa njani.”<br/>Yena wathi kuye: “Nawungalukelela imiyekwami elikhomba ehloko hlangana nemicu yeenkoteni bese uyiqinisa ngesikhonkhwani, khona-ke ngizakuphela amandla, ngibe njengaye woke umuntu.”<br/>Kwathi asalele, uDelila wathatha imiyeko elikhomba ehlokwakhe wayilukelela hlangana nemicu yeenkoteni


text:
bese wayiqinisa ngesikhonkhwani. Warhuwelela wathi kuye: “Nako amaFilista phezu kwakho Samsoni!” Kodwana wavuka ebuthongweni, wasiphula isikhonkhwani somphekgho womluki kanye neenkoteni.


text:
UDelila wathi kuSamsoni: “Ungatjho njani uthi uyangithanda khibe ihliziywakho ayikho kimapha? Sele ungenze ukeke bekwaba kathathu, awufuni ukungitjela bonyana akuphi amandlakho amakhulu!”


text:
Wagcina amtjela soke isifuba sakhe wathi: “Azange khengithintwe ngotjhefana ehloko ngombana ngaba mnaziri kuZimu ngisese sesibelethweni sakamma. Nange ngingagudwa, amandlami azokhamba, ngiphelelwe bese ngibe njengaye woke umuntu.”


text:
UDelila wathi angabona bonyana kwanjesi umtjele soke isifuba sakhe, wathumela igama bona kubizwe ababusi beemfunda zamaFilista, wathi: “Yenikhuphuke msinyana ngombana kwanje khona, uyikhuphe ngonina ifihlakalwakhe.” Yeke ababusi beemfunda zamaFilista bakhuphukela kuye, beza baphethe iimpaparwana.


text:
UDelila wayenga uSamsoni bona alale emathangenakhe. Wabiza indoda ethileko bona agude imiyeko elikhomba ehloko kaSamsoni phambi kwayo. Ngaleyondlela uDelila wenza bona uSamsoni abe buthakathaka, amandlakhe amtjhiya.


text:
Nje-ke warhuwelela wathi kuye: “AmaFilista aphezu kwakho Samsoni!” USamsoni wavuka ebuthongweni wadlumbana bona uzakuphuma njengemhleni, azitjhaphulule. Gade angazi bonyana uSomnini sele amtjhiyile.


text:
AmaFilista ambamba amgobhodlha amehlo. Ambopha ngeenketani zekoporo, amehlisela eGaza. Umsebenzakhe kwaba kugaya ikoroyi ejele.


text:
Ababusi beemfunda zamaFilista bahlangana ndawonye kobana benzele uDagoni usingazimabo umhlatjelo omkhulu begodu bajekezele ngombana bathi: “Uzimethu unikele uSamsoni isitha sethu esandleni sethu.”


text:
Lokha abantu nababona uSamsoni, badumisa usingazimabo ngombana bathi:<br/>“Uzimethu unikele esandleni sethu,<br/>isitha sethu okumbhubhisi wenarhethu<br/>obulele inengi lethu.”


text:
Kwathi nasele iinhliziyo zabo zithabile, bathi: “Bizani uSamsoni bona azosidlalela.” Yeke babiza uSamsoni ngejele. Bamjamisa hlangana neensika ezimbili zethempeli kobana abadlalele.


text:
USamsoni wathi emsaneni omdosako: “Yewungidosele eensikeni ezisekele ithempeleli bese ungithintisa zona ukuze ngizesame ngazo.”


text:
Ithempeli beligcwele amadoda nabafazi. Ephahleni lethempeli gade kunabantu abapheze babe ziinkulungwana ezintathu ebegade bazokubukela uSamsoni nadlalako. Nababusi beemfunda ezihlanu zamaFilista gade balapho.


text:
USamsoni wabiza uSomnini wathi: “Somnini Somandla, ngibawa bona uSomnini akhumbule abakwenza kimi. Zimu, ngibawa ungiphe amandla sekube namhlanjesi kwaphela ukuze ngizibuyiselele kumaFilista ngebanga lalinye lamehlwami.”


text:
USamsoni wabamba iinsika ezimbili ezisekele ithempeli. Isandla sakhe sokugoma saba kenye nesobuncele saba kenye.


text:
Wathi: “Angife namaFilista!” Wasunduza iinsikezo ngamandlakhe woke, ithempeli lawela phezu kwababusi naphezu kwabo boke abantu ebegade bangapho. Abantu ababulala nafako gade bangaphezu kwalabo ababulala nasaphilako.


text:
Abafowabo nawo woke umndeni wekhabo beza, bamthatha banyuka naye bambulungela phakathi kweTsora ne-Etjhitawoli ethuneni lakaManowarhi uyise. Gade akhokhele ama-Israyeli iminyaka ematjhumi amabili.


text:
Yathi kunina: “Iimpaparwana eziyikulungwana nekhulu zesiliva ezathathwa kuwe, owakhuluma ngazo amanikelela begodu wakhuluma ngawo kimi, kazi zikimi, ngazithatha.” Unina wathi: “USomnini akabusise indodanami.”


text:
Yabuyisela iimpaparwana eziyikulungwana nekhulu kunina. Unina wathi: “Isiliva esesandleni sami ngiyahlukanisela uSomnini kobana indodanami yenze isithombesibazwa esitshidzwe ngesiliva. Ngalokho ngiyibuyisela kuwe.”


text:
Kodwana yabuyisela isilivelo kunina. Unina wathatha iimpaparwana ezimakhulu amabili zesiliva, wazinikela umkhandisiliva. Yena wenza ngazo isithombesibazwa esitshidzwe ngesiliva. Sabekwa ngekumbeni kaMikha.


text:
UMikha lo gade anethempedlana. Wenza i-efodi nemihlalandlini, wabeka enye yamadodanakhe kobana ibe mphristi.


text:
Kwakunesokana ebegade limLevi eBhethe-Lehema kwaJuda okuyindawo yelifa lakwaJuda. Labe lisikhonzi lapho.


text:
Isokanelo laphuma edorobheni leBhethe-Lehema kwaJuda layokukhonza lapha lalingafumana khona indawo. Lathi lisakhamba njalo, lafika eentatjaneni zakwa-Efrayimu ekumbeni kaMikha.


text:
UMikha wathi kilo: “Ubuya ndawanaphi?” Lathi kuye: “NgimLevi, ngivela eBhethe-Lehema kwaJuda, ngikhamba ngifuna indawo lapha ngingakhonza khona.”


text:
UMikha wathi kilo: “Hlala nami, ube njengomfundisi nomphristi kimi, ngizakunikela iimpaparwana ezilitjhumi zesiliva ngomnyaka, izambatho ozidingako kanye nokugonywako.” Isokanelo ladla amathambo wengqondo.


text:
UMikha wathi kilo: “Ngiyazi bonyana uSomnini uzokukhanyisa iindlela zami ngombana kwamapha nginomphristi omLevi.”


text:
Emihleni leyo gade kunganakosi kwa-Israyeli. Ikoro yakwaDani gade izifunela ilifa eliyinarha yokuhlala ngombana bekube ngesikhatheso beyingakabi ukuba nesabelo elifeni lakwa-Israyeli.


text:
Yeke amaDani akhetha iingorho ezihlanu kiso soke isibalo semindenawo, azithuma ukusukela eTsora ne-Etjhitawoli kobana ziyozihlolisa inarha bese ziyiqalisise, athi kizo: “Khambani niyozihlolisa inarha.”<br/>Zafika enarheni yeentatjaneni zakwa-Efrayimu emzini kaMikha zalala lapho.


text:
Kwathi lokha nasele zisemzini kaMikha, zezwa ilizwi lesokana lomLevi, zajika zaya kilo zathi: “Ubekwa yini lapha? Yintobani oyenza endaweni le? Usebenzani lapha?”


text:
Lona lathi kizo: “UMikha lo, ungenzele ukuthi nokuthi. Nje-ke ungiqatjhile, ngalokho sele ngimphristakhe.”


text:
Yeke amadoda amahlanu lawo akhamba afika eLayitjhi, afese abona ukuthi abantu bomuzi lowo bahlala baphephile njengamaTsidoni. Bebazigedlile begodu bavikelekile ngombana bekunganakwethuselwa enarheni leyo, banepumelelo. Gade bakude namaTsidoni kanti godu bebanganabudlelwano nabanye abantu.


text:
Athi: “Madoda, lisani ukuriyada! Siyibonile inarha, heyi ayisikunona kwenarha! Musani ukuzibumba, rhabani sikhambeni senyukeleni khona siyokuthumba inarha leyo!


text:
Lokha naniya khona, nizokufumana abantu bazigedlile nenarha yakhona isithabathaba. Ngambala uZimu uninikele inarha lapha kungaswelwa khona litho lephaseli.”


text:
Kwaphuma amadoda amakhulu asithandathu wekoro yakwaDani. Ahloma ngeenkhali zepi asuka eTsora ne-Etjhitawoli,


text:
akhuphuka, ahloma amatendawo eKhiriyathi-Jeyarimu kwaJuda. Ngalokho indawo leyo kuthiwa yiMarhane-Dani bekube kunamhlanje. Yona ingetjingalanga yeKhiriyathi-Jeyarimu.


text:
Amadoda amahlanu ebegade ayozihlolisa inarha athi kubafowawo: “Nikhumbule bonyana kenye yeenkumba zomuzi lo kune-efodi, imihlalandlini nesithombesibazwa sesiliva. Nje-ke niyazi bona nizokwenza njani.”


text:
Kwathi lokha amadoda amakhulu asithandathu wamaDani agade ahlome ngeenkhali zepi najama ebungenweni besango lomuzi,


text:
amadoda amahlanu ebegade ayozihlolisa inarha akhuphuka, angena bona athathe isithombesibazwa esinamekwe ngesiliva, i-efodi nemihlalandlini. Ngesikhatheso umphrisiti gade asajame ebungenweni besango namadoda amakhulu asithandathu lawo.


text:
Lokha amadoda amahlanu nangena ngekumbeni kaMikha athatha isithombesibazwa, i-efodi nemihlalandlini, umphristi wawabuza wathi: “Heyi nina! Nenzani?”


text:
Wona athi: “Thula wena, uvale umlonyanakho lowo! Khamba nathi, ube mfundisi nomphristethu. Akusigcono ukuba mphristi womndeni ngitjho nowekoro kwa-Israyeli kunokuba mphristi wekumba yomuntu oyedwa na?”


text:
Bajika, baragela phambili ngendlelabo. Bakhambisa ngaphambili abantwana, imihlambi nezinto eziligugu.


text:
Kwathi nasele bamlenzana ukusuka kwaMikha, kwahlatjwa umkhosi emadodeni agade akhelene noMikha. Agijima afunyana amaDani.


text:
Lokha narhuwelela abantu bakwaDani njalo, baphendukela kuMikha bathi: “Ulunywa yini bona ungabeze usilandele ngesiqubuthu esingaka?”


text:
Yena wathi: “Nithethe uzimami engizenzele yena benathatha nomphristami nangena indlela, nangitjhiya nginganalitho! Alo, ningibuza njani-ke bonyana ngilunywa yini?”


text:
AmaDani athi kuye: “Ungabi nomlomo omkhulu kithapha wena! Yelela! Nakungasinjalo amadoda aneenhliziywana azakuwalazela bese ulahlekelwa buphilo, wena nomzakho.”


text:
Ukusuka lapho amaDani azikhambela. UMikha wathi nabona bonyana bangambhedlha, wajika, wabuyela kwakhe.


text:
Ngaleyondlela amaDani athatha lokho okwenziwe nguMikha kanye nomphristakhe. Aya eLayitjhi, abhudungela abahlali bakhona ebebazigedlile begodu bavikelekile, abamadlha ngesabula abe atjhisa nomzabo.


text:
Azange babe nomenyeli ngombana umuzi lowo bewukude neTsidoni begodu abahlali bakhona gade banganabudlelwano nabo. Gade kungemrhobeni wakaBhethe-Rerhobu. AmaDani akha idorobho lapho, ahlala kilo.


text:
Athiya idorobhelo bona yiDani, alithiyelela ngoDani ukhokho wawo owabelethwa ngu-Israyeli, kodwana ekuthomeni umuzi lowo bekuyiLayitjhi.


text:
AmaDani azijamisela isithombesibazwa, kwathi uJonathani umsa kaGeritjhomu omsa kaMosi namadodanakhe baba baphristi bekoro yamaDani kufikela mhlana kuthunjwa inarha leyo.


text:
Yeke amaDani ajamisa isithombesibazwa esenziwa nguMikha ngeenkhathi zoke lokha ithempeli lakaZimu naliseTjhilo.


text:
Emihleni leyo, lokha nakunganakosi kwa-Israyeli, kwakunomLevi othileko ogade asikhonzi eendaweni ezingenelele ngeentatjaneni zakwa-Efrayimu. Wazithathela intombi njengekhohlo lakhe eBhethe-Lehema kwaJuda.


text:
Kwaba nokuqabana phakathi kwekhohlwelo nomLevi, nje-ke labaleka layokuhlala ekumbeni kayise eBhethe-Lehema kwaJuda. Ngemva kweenyanga ezine


text:
indodalo yalilandela kwabo kobana iyolincenga libuye. Gade ikhamba nencekwayo kanye nabodumbana ababili. Lokha nayifikako ikhohlo layisa ngekumbeni kayise. Kwathi uyise lekhohlo nabona indoda leyo, wayamukela ngetokozo.


text:
Umkhwe wayo, okunguyise lekhohlo, wayikatelela bonyana ihlale amalanga amathathu naye. Yeke yahlala naye, bagoma bebehlisa.


text:
Elangeni lesine bavuka ngamasa, indoda leyo yazilungiselela ukukhamba, kodwana usomntazana wathi: “Mkhwenyanami, yewubambise amathumbu ngegedzwana lesikwesi, ngemva kwalokho sewungakhamba-ke.”


text:
Yeke amadoda amabili lawo ahlala phasi, agoma ndawonye abe ehlisa. Usomntazana godu wathi kumkhwenyanakhe: “Hlala godu obunye ubusuku, uthakase.”


text:
Kuthe lokha nathi uyasikima bona akhambe, umkhwe wakhe wamtomatomela bewavuma, walala ebukhweni bakhapho godu.


text:
Elangeni lesihlanu, wavuka ngamasa wabhincela ukukhamba, usomntazana wathi kuye: “Yewubambise amathumbu.” Yeke bagoma bobabili, bariyada bekwaphakama ilanga.


text:
Kuthe lokha indoda leyo nekhohlo layo kanye nencekwayo nabasikima bathi bayakhamba, usomntazana wathi: “Agu, qala sekuhlwile, lalani lapha. Qala ilanga sele liyokutjhinga. Lalani lapha nithakase bese kuthi kusasa-ke nivuke ngesamarimarima, nibe yindlela.”


text:
Kodwana indoda azange ivume, yasikima, yakhamba beyayokufika malungana neJebusi, okutjho iJerusalema. Gade ikhamba nabodumbana ababili ababotjhelweko kanye nekhohlo layo.


text:
Kuthe nasele batjhidele eJebusi besele kuhlwile. Inceku yathi kumniniyo: “Bengithi asiphambukeleni edorobheni lamaJebuseli, sikhombele amalalo khona.”


text:
Umniniyo wathi kiyo: “Asikwazi ukuphambukela edorobheni labantu abatjhili abangasi ngebakwa-Israyeli. Asidluleleni eGibeya.”


text:
Yeke bayidlula iJebusi baragela phambili ngekhambo labo. Ilanga labatjhingela hlanu kweGibeya yakwaBhenjamini.


text:
Baphambukela lapho kobana balale eGibeya. Bangena ngedorobheni bafese bahlala etatawini lakhona ngombana akunamuntu owabangenisa kwakhe kobana balale khona.


text:
Ntambama kwavela iqhegu libuya ukuyosebenza esiminalo. Lona gade lidabuka enarheni yangeentatjaneni zakwa-Efrayimu, lisikhonzi eGibeya. Abantu bendawo leyo bekumaBhenjamini.


text:
Umuntu loyo wathi kilo: “Sisendleleni ebuya eBhethe-Lehema lakwaJuda, silibangise eendaweni ezingenelele ngeentatjaneni zakwa-Efrayimu, lapha ngidabuka khona. Bengithekele eBhethe-Lehema lakwaJuda, nje-ke ngiya ekhaya. Ubona silaphanje, akunamuntu othe siyokulala kwakhe.


text:
Nokho abodumbana bethu sibaphathele iinhlanga nelusereni, kanti incekwakho nencekukazakho kanye nesokana elikhamba nathi siziphathele isikwa newayini. Angeze sadinga litho.”


text:
Iqhegu lathi: “Ungakhathazeki, ngizakutjheja zoke iindingo zenu, kwaphela nje ningalali etatawinapha.”


text:
Lakhamba nabo emzinalo, lafese lapha abodumbana ifuru. Ngemva kwalokho abathekeli balo baqopha iinyawo zabo, bagoma bebehlisa.


text:
Kuthe basathakasile, qala kwafika iinkhohlakali zamadoda wedorobho zazombeleza ikumba, zaqoqoda umnyango zathi eqhegwini elimninikumba: “Sithi khupha indoda engene kwakho leyo, sifuna ukuyilala.”


text:
Umninikumba waphuma wathi eenkhohlakalini: “Kahleni bafowethu, ningenzi amanyala. Njengombana indoda le ize kwamapha nje, lisani ukwenza ubuhlola obunjalo.


text:
Qalani, nginetlawu kanye nekhohlo layo indoda le, anginikhuphele bona kobana nibarhubutjhe, nizikholise ngabo. Kodwana nakuyindoda le yona, awa ningenzi ubuhlola obunjalo kiyo.”


text:
Kodwana amadoda lawo azange afune ukwazi. Yeke umLevi wasunduzela ikhohlo lakhelo kiwo ngaphandle. Aligagadlhela, alihlukumeza ubusuku boke bekwasa. Kwathi nakudabuka ukusa, alitjhaphulula.


text:
Kuthe nakusako, ikhohlwelo leza lawela emnyango wekumba lapha bekunendodalo khona bekwathoma ukukhanya.


text:
Indodalo yavuka ekuseni, yathi nayivula umnyango kobana ikhambe, baba-ke, yabona ikhohlo layo lilele emnyango wekumba izandla zalo zisembunjwaneni womnyango.


text:
Kwathi bona ifike emzinayo yathatha umukhwa, yahlahlela ikhohlo layo isitho ngesitho, laba ziinququ ezilitjhumi nambili yazithumela kiyo yoke indawo yakwa-Israyeli.


text:
Woke owabona iinquqwezo wathi: “Umhlolo onje azange khewenzeke namkha ubonwe soloko abantu bakwa-Israyeli baphuma eGibhide bekube kunamhlanjesi. Akhe nicabange ngalokho, nibonisane bese niyatjho bona kwenziwani-ke nakunje!”


text:
Boke abantu bakwa-Israyeli baphuma ukusukela kwaDani ngetlhagwini ukuya eBheritjheba ngesewula ngitjho nenarheni yakwaGiliyadi, umkhambathi woke wahlangana ngahliziyonye phambi kwakaSomnini eMitsipha.


text:
Iinsika zabo boke abantu, okutjho zoke iinkoro zakwa-Israyeli, zaziveza ehlanganweni yabantu bakaZimu. Kwaba madoda aziinkulungwana ezimakhulu amane akhamba ngeenyawo akwazi ukulwa ngesabula.


text:
AmaBhenjamini gade avele ezwile bonyana abantu bakwa-Israyeli bakhuphukele eMitsipha. Ama-Israyeli athi: “Akhe nitjho-ke, into embi kangaka yenzeke njani?”


text:
UmLevi oyindoda yomfazi obuleweko waphendula wathi: “Ngifike eGibeya lakwaBhenjamini, mina nekhohlo lami sabawa amalalo khona.


text:
Amadoda abaphathi beGibeya angivukela, azombeleza ikumba ebe ngilele kiyo ebusuku ahlose ukungibulala. Nje-ke agagadlhele ikhohlo lami belahlongakala.


text:
Ngathatha ikhohlo lami ngaliqobelela iinququ ngazithumela enarheni yoke yakwa-Israyeli ngombana isenzwesi besisinyenyiso nobuhlola kwa-Israyeli.


text:
Boke abantu bagugeka banyandanye bathi: “Akakho kithapha ozakuya etendeni lakhe, akakho ozakuya ekumbenakhe.


text:
sizokukhupha kizo zoke iinkoro zakwa-Israyeli amadoda alitjhumi kalikhulu, alikhulu kayikulungwana nayikulungwana kaziinkulungwana ezilitjhumi kobana alethele ibutho umphako lokha naliyozibuyiselela kumaGibeya kwaBhenjamini ngobuhlola abenze kwa-Israyeli.”


text:
Iinkoro zakwa-Israyeli zathumela amadoda kiyo yoke imindeni yakwaBhenjamini zathi: “Buhlola bani obenzeke phakathi kwenobu?


text:
Nje-ke khuphani amadoda weGibeya aziinkhohlakali lawo kobana siwabulale ukuze sithanyele ubumbi hlangana nama-Israyeli.” Kodwana amaBhenjamini azange alalele ilizwi labafowabo, ama-Israyeli.


text:
Mhlokho amaBhenjamini akhupha emizinawo amadoda aziinkulungwana ezimatjhumi amabili nantandathu akwazi ukulwa ngesabula ngaphandle kwabahlali beGibeya. Godu kwakhutjhwa amadoda akhethekileko amakhulu alikhomba.


text:
Amadoda akhethekileko amakhulu alikhomba lawo akhethwa kilo loke ibutho. Gade aziincele begodu anekghono lokujikijela ngesarwayi anembe ngitjho nento engangesihluthu sinye angageji.


text:
Ngaphandle kwamaBhenjamini, amadoda wakwa-Israyeli azihlelako gade aziinkulungwana ezimakhulu amane. Woke amadoda lawo gade aziingorho ezikwazi ukulwa ngesabula.


text:
Ama-Israyeli abhinca akhuphukela eBhethe-Eli, abuza kuZimu bona ngubani phakathi kwawo ozakuphuma qangi ayokulwa namaBhenjamini. USomnini wathi kuzakuphuma uJuda.


text:
AmaBhenjamini aphuma eGibeya, amadlha phasi iinkulungwana ezimatjhumi amabili nambili zamadoda wakwa-Israyeli mhlokho.


text:
Kodwana abantu, okutjho amadoda wakwa-Israyeli, baqina idolo, godu bazihlela lapha bebazihlele khona ngelanga lokuthoma,


text:
ngombana gade bakhuphuke bayokulila phambi kwakaSomnini bekwahlwa. Babuza uSomnini bathi: “Sibuyele godu siyokulwa nabafowethu amaBhenjamini na?” USomnini wathi: “Tjhingani khona.”


text:
NamaBhenjamini aphuma eGibeya ahlangana nawo ngeemfuba elangeni lesibili. Amadlha phasi iinkulungwana ezilitjhumi nabunane zamadoda wakwa-Israyeli. Woke lawo bekumadoda akwazi ukulwa ngesabula.


text:
Woke ama-Israyeli, okutjho loke ibutho, akhuphukela eBhethe-Eli bona ayokulila. Ahlala lapho phambi kwakaSomnini azila ukugoma mhlokho bekwahlwa. Emva kwalokho enzela uSomnini imihlabelo yokutjhiswa neyetjhebiswano


text:
UFiniyasi umsa ka-Elazara omsa ka-Aroni gade kunguye olotjha phambi komfaji wesivumelwano. Amadoda wakwa-Israyeli abuza-ke kuSomnini athi: “Siphume godu siyokulwa nabafowethu amaBhenjamini namkha silise na?” USomnini wathi: “Tjhingani khona, kusasa ngizabanikela ezandleni zenu.”


text:
Elangeni lesithathu ibutho lama-Israyeli lakhuphuka layokulwa namaBhenjamini. Lazihlela njengemihleni layokusahlela iGibeya.


text:
AmaBhenjamini adoselwa kude nedorobho lokha naphuma bona alwe nama-Israyeli. Njengesiqhelo athoma ukumadlha abulala amanye wama-Israyeli emmangweni lapha kuhlukana khona indlela yeBhethe-Eli neyeGibeya. Mhlokho kwabulawa amadoda wakwa-Israyeli apheze abe matjhumi amathathu.


text:
AmaBhenjamini adlumbana bona azakuhlula ama-Israyeli njengemihleni, kodwana ama-Israyeli gade avumelene bona azakwenza inga ayahlehla. Ngokwenza njalo bekahlose ukudosela amaBhenjamini kude nedorobho eendleleni ezikulu.


text:
Nje-ke woke amadoda wakwa-Israyeli ahlehla eendaweni zawo, azihlela eBhali-Tamari. Amadoda wakwa-Israyeli agade abadalele ngehlangothini ledorobho elingakavikelwa, avuka agijimela


text:
endaweni engaphambi kwesango. Gade kumadoda aziinkulungwana ezilitjhumi akhethwe kilo loke lakwa-Israyeli. Ipi eBhali-Tamari beyimanzima, kodwana amaBhenjamini bekangazi bonyana asemlonyeni wehlekelele.


text:
USomnini wenza bona ama-Israyeli ahlule amaBhenjamini. Amadoda wakwa-Israyeli amadlha iinkulungwana ezimatjhumi amabili nahlanu nekhulu zamadoda wakwaBhenjamini mhlokho. Woke lawo gade kumadoda akwazi ukulwa ngesabula.


text:
AmaBhenjamini abona bonyana ahluliwe.<br/>Ipi leyo yenzeka ngalendlela: Amadoda wakwa-Israyeli gade ahlehle phambi kewakwaBhenjamini ngombana bekathembele kilawo agade abadalele hlanu kweGibeya.


text:
Amadoda agade abadalele lawo, avumbuka agijimela ngeGibeya, athumba abe amadlha loke idorobho ngesabula.


text:
Isivumelwano esabekwa phakathi kwama-Israyeli namadoda agade abadalele lawo, bekukukuthi wona azokwenza intuthu ekulu ngedorobheni.


text:
Kungebangelo ibutho elikhulu lahlehla, kwaba kulapha amaBhenjamini abulala khona amadoda wakwa-Israyeli apheze abe matjhumi amathathu, adlumbana bonyana nakanjani azawahlula njengehlandleni lokuthoma lepi.


text:
Kodwana kwathi lokha amaBhenjamini naqala ngemva kwawo, abona bonyana idorobho loke liyatjha. Ngesikhatheso kwathoma ukuqubuka isikhatha sentuthu ngedorobheni ebekulitshwayo,


text:
nje-ke amadoda wakwa-Israyeli ajika. Amadoda wakwaBhenjamini aba sevalweni ngombana alemuka bonyana asemlonyeni wehlekelele.


text:
Yeke afulathela ibutho elikhulu lakwa-Israyeli abalekela tjhuba langerhalawumbeni. Kodwana avinjezelwa yipi ngombana amadoda wakwa-Israyeli agade angedorobheni aphuma bonyana awamadlhe phasi.


text:
Ama-Israyeli aminyezela amaBhenjamini, awagijimisa angawaphumuza. Awatshidlha ukuyokufika ngale kweGibeya ngepumalanga.


text:
Amadoda wakwaBhenjamini aziinkulungwana ezilitjhumi nabunane asala epini. Lawo bekumadoda akwazi ukulwa ngesabula.


text:
Inengi lamaBhenjamini laphenduka labalekela ngerhalawumbeni emadwaleni weRimoni, kodwana ama-Israyeli akghedlha iinkulungwana ezihlanu zawo eendleleni ezikulu. Awahlala eenthendeni bekwaba seGidomu, abulala ezinye iinkulungwana ezimbili.


text:
Sele awoke amadoda wakwaBhenjamini abulawa mhlokho gade pheze aziinkulungwana ezimatjhumi amabili nahlanu. Woke lawo bekumadoda akwazi ukulwa ngesabula begodu aziingorho.


text:
Kwaphunyurha amadoda amakhulu asithandathu kwaphela. Abalekela tjhuba langerhalawumbeni emadwaleni weRimoni, ahlala lapho iinyanga ezine.


text:
Amadoda wakwa-Israyeli abuyela kwaBhenjamini, afese abhubhisa ngesabula koke akufumanako ukuthoma ngedorobho, abantu ngitjho nefuyo. Woke amadorobho abadlula kiwo bawathungela ngomlilo.


text:
Amadoda wakwa-Israyeli afunga eMitsipha athi: “Akukho noyedwa phakathi kwethu ozakwendisela indodakazakhe kumBhenjamini.”


text:
Nje-ke abantu baya eBhethe-Eli, bahlala lapho bekwahlwa baphambi kwakaZimu. Barhahlawula babibitheka


text:
bathi: “Maye Somnini, Zimu wakwa-Israyeli! Kubayini sehlelwe yinto enje kobanyana namhlanje silahlekelwe yikoro enye kwa-Israyelapha na?”


text:
Kwathi ekuseni ngakusasa abantu bavuka ngovivi bakha i-aldari lapho, benza umhlabelo wokutjhiswa newetjhebiswano.


text:
Yeke ama-Israyeli athi: “Ngubani phakathi kwazo zoke iinkoro zakwa-Israyeli ongazange eze ehlanganweni phambi kwakaSomnini?” Bebafunge ngokuqinisileko bonyana ongeze eza phambi kwakaSomnini eMitsipha, uzakubulawa.


text:
Sizokwenzani ngalabo abaseleko bakwaBhenjamini? Bazobathathaphi abafazi ngombana safunga phambi kwakaSomnini bonyana angeze sabendisela amadodakazethu?”


text:
Kungebangelo abuza athi: “Ngiyiphi yeenkoro zakwa-Israyeli engazange ize phambi kwakaSomnini eMitsipha?” Afumana bonyana azange kuze namunye weJabetjhi yeGiliyadi ehlanganweni,


text:
Yeke umkhambathi wathumela iinkulungwana ezilitjhumi nambili zamadoda anesibindi ukudlula woke, wawalayela wathi: “Khambani nifese nimadlhe abahlali beJabetjhi yeGiliyadi ngesabula, ningatjhiyi mfazi namntwana.


text:
Phakathi kwabahlali beJabetjhi yeGiliyadi amadoda lawo afumana amakhulu amane wamatlawana angazange alale nendoda. Eza nawo ekampeni eTjhilo esenarheni yeKanana.


text:
Nje-ke umkhambathi woke wathumela ilizwi kumaBhenjamini agade asemadwaleni weRimoni, wamemezela ukuthula kiwo.


text:
AmaBhenjamini abuya-ke ngesikhatheso, ama-Israyeli awanikela amatlawana ebegade awasindise eJabetjhi yeGiliyadi, kodwana azange abanele.


text:
Yeke abaphathi bomkhambathi bathi: “Alo, sizokuthini ngalabo abangakafumani abafazi ngombana babulewe boke abafazi kwaBhenjamini?”


text:
Godu bathi: “Ilifa labasindileko kufanele lidlulele eenzukulwaneni zakwaBhenjamini. U-Israyeli akakwazi ukulahlekelwa yikoro enye.


text:
Nanyana kunjalo, asikwazi ukubanikela amadodakazethu bona abe bafazi babo ngombana thina bantu bakwa-Israyeli safunga sathi akanikelelwe ozakunikela umBhenjamini umfazi.”


text:
Yeke bakhumbula bonyana kunomnyanya kaSomnini qobe mnyaka eTjhilo engetlhagwini yeBhethe-Eli, ngepumalanga yendlela ekulu esuka eBhethe-Eli eya eTjhekemu nangesewula yeLebona.


text:
nilinde lapho, kuzakuthi lokha amadodakazi weTjhilo naphumako bona ayogida emnyanyeni lo, nina-ke nivumbuke esidiribenapho enye nenye indoda izibambele umfazi emadodakazini weTjhilo bese niya enarhenenu kwaBhenjamini.


text:
Kuzakuthi abomayise namkha abomnakwabo nabazonghonghoyila kithi, sizakuthi kibo: ‘Sibawa nibe nomusa kithi ngombana azange sibamuke abafazi lokha nasilwa namaBhenjamini. Nani azange nibanikele amadodakazenu, ngalokho aninamlandu wamanikelela lawo.’ ”


text:
Yeke amaBhenjamini enza njalo, azithathela abafazi emadodakazini agade agida ukuya ngesibalo sawo. Abuyela enarhenawo, afese avuselela amadorobhawo, ahlala lapho.


text:
Ama-Israyeli aphadlhalala, kwaba ngiloyo naloyo waya ekorweni yekhabo nemndenini wekhabo. Iye, omunye nomunye waziyela endawenakhe.


text:
Eminyakeni yokubusa kwabagwebi, kwaba nendlala enarheni, kwathi indoda ethileko egade ihlala eBhethe-Lehema kwaJuda yakhamba nomkayo namadodana amabili yayokugogobala enarheni yakwaMowabi.


text:
Ibizo lendoda le gade kungu-Elimeleki, ibizo lomkakhe bekunguNawomi, kanti amabizo wamadodanakhe amabili wona gade kunguMarhaloni kanye noKiliyoni. Abantwaba gade bama-Efrata bavela ngeBhethe-Lehema lakwaJuda. Baya enarheni yakwaMowabi bahlala khona.


text:
Amadodana la athatha abafazi kwaMowabi, ibizo lowokuthoma bekungu-Oripa lowesibili kunguRute. Bahlala lapho iminyaka elitjhumi.


text:
UNawomi wezwa asesekwaMowabi bonyana uSomnini uhlenge abantu bakhe ngokubapha ukudla, wazilungiselela nabomalukazana bakhe ukubuyela ekhabo.


text:
Yena nabomalukazana bakhe basukela indawo ebebahlala kiyo babamba indlela enqombe enarheni yakwaJuda.


text:
UNawomi wathi kibomalukazana bakhe ababili: “Buyelani emuva, omunye nomunye aye kwabo. Kwanga uSomnini angaba nomusa kini njengombana nani naba nomusa kimi nemadodanenami.


text:
Kwanga uSomnini anganipha ukuhlala ngokuthula nabayeni enizabathola.” Wabamanga bathoma barhahlawula isililo,


text:
Kodwana uNawomi wathi: “Buyelani emakhaya, madodakazami. Nizakuthi niyaphi nami nanginje? Kghani ninomkhumbulo wokobana ngingabeletha amanye amadodana; okuzakuthi nasele akhulile abe bayeni benu na?


text:
Buyelani emakhaya, madodakazami. Sengimdala khulu kobanyana ngingaba nendoda. Ngitjho nanyana bengisesenethemba lokuba nendoda, ngingene nayo emabhayini namhlanje ebusuku bese ngibeletha amadodana,


text:
nizawalinda bonyana akhule na? Nizakuhlala ningendi nilinde wona na? Awa, madodakazami, ngilisizi mina kunani ngombana isandla sakaSomnini sijamelene nami!”


text:
Barhahlawula isililo godu. U-Oripa wamanga unosokanakhe wamlayelisa. Kodwana uRute wanamathela kunosokanakhe.


text:
Kodwana uRute waphendula wathi: “Ungangikateleli bonyana ngikutjhiye ngikuhlamuke. Ngizokukhamba nawe lapho uya khona, ngihlale nawe lapho uyokuhlala khona. Abantu bekhenu nami bazakuba ngebekhethu bese kuthi uZimakho abe nguZimami.


text:
Ngizokufela lapho uyokufela khona, bengingcwatjwe khona lapho. Ngiyafunga ngithi, dumbana uSomnini angihlunguphaze nange kungaba nento engihlukanisa nawe ngaphandle kokufa.”


text:
Yeke abafazi ababili laba bakhamba bebafika eBhethe-Lehema. Ekufikeni kwabo eBhethe-Lehema umuzi woke wabararekela. Abafazi bomuzi lowo bathi: “Kungaba nguNawomi lo na?”


text:
Yena wathi kibo: “Ningangibizi ngoNawomi, ngibizani nithi Mara, ngombana uSomandla wenze ipilwami yaba munyu khulu.


text:
Ngakhamba nginesami, kodwana uSomnini ungibuyisa ngidududu. Alo-ke nizakuthi ningibizelani ngoNawomi na? USomnini ungifulathele, uSomandla ungehlisele ubumbi bodwa.”


text:
Leyo-ke yindlela uNawomi abuyela ngayo enarheni yakwaMowabi akhambisana nomalukazanakhe uRute uMowabikazi. Bafika eBhethe-Lehema ekuthomeni kokuvunwa kwebhali.


text:
UNawomi gade anesihlobo sendodakhe ekungesomndeni wakwa-Elimeleki, indoda enjingileko; ibizo layo kunguBhowazi.


text:
URute uMowabikazi wathi kuNawomi: “Akhese ungivumele bonyana ngiyoburuja esimini yananyana ngubani ongivumelako.” UNawomi wathi kuye: “Khamba, ndodakazami.”


text:
Wakhamba-ke wafika esimini wathoma ukuburuja ngemuva kwabavuni. Wazithola asebenza esimini yakaBhowazi ongowomndeni wakwa-Elimeleki.


text:
Khonokho uBhowazi wafika eBhethe-Lehema walotjhisa abavuni wathi: “USomnini akabe nani!” Baphendula bathi: “USomnini akubusise!”


text:
Inceku eyinduna yabavuni yaphendula yathi: “Incekukazi le nguMowabikazi obuye noNawomi enarheni yakwaMowabi.


text:
Ithe kimi, ‘Akhese ungivumele bonyana ngiburukuje bengidobhe hlanu kweentjherefu ngemuva kwabavuni.’ Soloko ifike lapha ekuseni bekube nje isebenza. Yeke khona iphumuphumulako emthunzini.”


text:
UBhowazi wathi kuRute: “Ndodakazami, akhe ungilalele: Ungasaburuja esimini enye begodu ungasaya ndawo nawusuka lapha. Zibandakanye neencekukazi zamezi.


text:
Phosa amehlo esimini evunwako, ulandela iincekukazezi. Ngizitjelile iinceku zami bonyana zingakuwalazeli. Lokha nawomileko, ukhambe uyokusela emijekeni yamanzi lapha kusela khona iinceku.”


text:
URute wawa ngobuso equlwaneni, wathi kuye: “Kubayini ungenzele umusa ongaka ngokungitjheja ngiliphandle na?”


text:
UBhowazi wamphendula wathi: “Ngibikelwe koke okwenzele unosokanakho, soloko kwahlongakala umyenakho nokuthi watjhiya uyihlo nonyoko kanye nenarha owabelethelwa kiyo wazokuhlala nabantu ongakhange ubazi ngaphambilini.


text:
Kwanga uSomnini angakwandisela ngalokho okwenze kwabanye. Inga ungafumana umvuzo ophuphumako kuSomnini uZimu wakwa-Israyeli okhosele ngaphasi kwamaphikwakhe.”


text:
URute wathi: “Angifumane umusa njalo kuwe, kosami. Ngombana ungiduduzile begodu ukhulume kamnandi nekhobokakazi lakho nanyana bengingafani nelinye lawo.”


text:
Ngesikhathi sokugoma uBhowazi wabiza uRute wathi: “Yewuzapha! Nghwatha isikwa usitjhebe ewayinini emunyu.” Kuthe lokha uRute nakahlala phasi nabavuni, uBhowazi wamnikela ikoroyi ekhanzingiweko. URute wagoma wanela bekwasala.


text:
Kuthe lokha nakasikimako ukuyokuburuja, uBhowazi wayala iinceku zakhe wathi: “Nanyana angaburuja hlangana neentjherefu, ningamfakeli amehlo.


text:
Wamthwala-ke wakhamba naye emzini, unosokanakhe wakubona akuburukujileko. URute godu wapha unosokanakhe okwasala nakagomako.


text:
Unosokanakhe wambuza wathi: “Bewuburujaphi namhlanjesi? Bewusebenzaphi na? Akabusiswe umuntu okutjhejileko!” URute wabikela unosokanakhe ngomuntu agade asebenza kuye wathi: “Ibizo lendoda ebengisebenza kiyo namhlanjesi nguBhowazi.”


text:
UNawomi wathi kumalukazanakhe: “USomnini ambusise! Kutjho ukuthi uSomnini akalisi ukwethembeka kwabaphilako nabafileko.” Waraga wathi: “Indoda le sihlobo sethu; ingomunye wabahlengi.”


text:
Yeke uRute uMowabikazi wathi: “Begodu uthe kimi ngizibandakanye neenceku zakhe beziqede isivuno sakhe.”


text:
UNawomi wathi kuRute umalukazanakhe: “Kube kuhle ndodakazami bonyana ukhambisane neencekukazi zakhe ngombana nange waya esimini yomunye umuntu bangakuwalazela.”


text:
URute wazibandakanya neencekukazi zakaBhowazi, waburuja bekwaphela isikhathi sokuvunwa kwebhali nekoroyi. Wahlala nonosokanakhe.


text:
UNawomi unosokanakhe wathi kuye: “Ndodakazami, kungaba njani nange ngingakufunela ikhaya lapha uzakuhlala khona ngokuzigedla na?


text:
Nje-ke uBhowazi obugade usebenza neencekukazi zakhe lo, kazi usihlobo sethu. Ntambama uzabe ayela ibhali eselelweni.


text:
Qopha, uzithela ngamakha weqele ngezambatho zakho zakanokutjho bese wehlela ngeselelweni. Kodwana kungabi nokubonako abe aqede ukudla nokusela.


text:
Kuthi lokha nakayokulala uqalisise bona ulelephi. Ufike wembule iinyawo zakhe ungene ulale. Uzakutjela-ke yena bonyana wenzeni.”


text:
Kuthe uBhowazi sele aqedile ukudla nokusela, sele athokozile wayokulala eqadi komidi. URute wananabela kuye, wafika wembula iinyawo zakhe wangena walala.


text:
Yabuza yathi: “Ungubani?” URute wathi: “Ngimi incekukazakho, uRute. Yewungembulele amabhayi ngombana wena umhlengi.”


text:
UBhowazi wathi: “Ubusisiwe kuSomnini wena ndodakazami, ukwethembeka okubonakalisileko nje kudlula kwaphambili. Azange ugijime ngemuva kwamasokana anjingileko nanyana adududu.


text:
Yeke ungesabi, ndodakazami; ngizokwenzela koke okubawako. Zoke iinhlobo zami emzinapha ziyazi bonyana umfazi ovuthiweko.


text:
Hlala nami kilobubusuku, nange afuna ukukungena kusasa kulungile angakungena. Kodwana nange angaphumeleli ngiyafunga phambi kwakaSomnini mina ngizakuhlenga. Lala la bekuse.”


text:
Walala-ke eenyaweni zakhe bekwaba setathakusa. Wavuka ngesamarimarima ngombana uBhowazi wathi: “Kungakhe kungazeka bonyana bekunomfazi eselelwena.”


text:
UBhowazi wathi kuye: “Letha itjali oyimbetheko leyo bese uyayikhongozela.” Wakhongozela-ke uRute, uBhowazi wathela iinlinganiso zebhali ezingaphezu kopumpana; wamthwesa. Wabuyela emzini.


text:
URute nakafikako, unosokanakhe uNawomi wambuza wathi: “Ukhambe njani, ndodakazami?”<br/>Wamdembela koke uBhowazi amenzele khona.


text:
Wangezelela ngokuthi: “Ungiphe neenlinganiso zebhali ezingaphezu kopumpana wathi, ‘Ungabuyeli kunosokanakho umkhono ze.’ ”


text:
UNawomi wathi: “Akhe ujame ndodakazami, uqalelele bonyana kuzokwenzekani ngombana indoda le angeze yazigedla kungakadluli indaba le namhlanjesi.”


text:
UBhowazi wakhuphukela esangweni lomuzi wahlala lapho. Kuthe lokha nakufika umhlengi agade akhuluma ngaye, wathi kuye: “Akhe uzapha, mfo; hlala phasi.” Weza-ke wahlala phasi.


text:
Ngithe angiyethule kuwe indaba le bengiphakamise bona uyithenge phambi kwabantu abahlezi laphaba naphambi kwabaphathi babantu bekhethwaba. Nange uphumelela ukuyihlenga, kulungile. Kodwana nawungaphumeleliko, ungazise ukuze ngazi. Akakho onelungelo lokwenza lokho ngaphandle kwakho bese kulandela mina.”<br/>Umhlengi wathi: “Awa, ngizayihlenga.”


text:
UBhowazi wathi: “Mhlana uthenga inarha leyo kuNawomi kufanele uthathe noRute uMowabikazi omhlolokazi kamufi ukuze ilifa lijame ebizweni lehloko leya.”


text:
Umhlengi wathi: “Awa-ke, nakunjalo angiphumeleli ukuyihlenga ngombana kungalimala ilifa lami. Kungcono uyihlenge wena. Awa-ke khona abe angisaphumeleli.”


text:
(Kwakumkhuba wekadeni kwa-Israyeli wokobana nakubotjhwa ifindo lokuhlenga nokwenana ipahla ngokomthetho, onikela ngelifa gade akhupha ipatlagwana anikele kowamukela ilifa. Lokhu bekusibopho kwa-Israyeli.)


text:
UBhowazi wabikela boke abaphathi nabo boke abantu wathi: “Namhlanje nibofakazi bokobana ngithenge yoke ipahla yaka-Elimeleki banoKiliyoni noMarhaloni kuNawomi.


text:
Ngithethe noRute uMowabikazi, umhlolokazi kaMarhaloni abe mkami ukuze ilifa lijame ebizweni lehloko leya, ukwenzela bonyana ibizo lehloko leya lingatjhabalali emndemini nemasangweni wekhabo.”


text:
Boke abantu nabaphathi abasesangweni lomuzi bathi: “Iye, sibofakazi. Inga uSomnini angenza umfazi ozongena kwakho lowo abe njengoRayitjheli noLeya abakha indlu ka-Israyeli ngokubambisana. Kwanga unganjinga e-Efrata lapha bewube nedumo eBhethe-Lehema.


text:
Kuthi abantwana uSomnini akupha bona ngeqhakazaneli babe mndeni ofana nowakaPereza, uTamara awubelethela uJuda.”


text:
Yeke uBhowazi wamthatha uRute waba mkakhe. Wangena naye emabhayini; uSomnini wenza bonyana azithwale, wabeletha umsana.


text:
Abafazi bathi kuNawomi: “Akudunyiswe uSomnini ongazange akutjhiye unganamhlengi namhlanje. Kwanga ibizo lakhe lingabatjazwa kwa-Israyeli.


text:
Uzokuvuselela ipilwakho abe akunakekele nasele uluphele ngombana umalukazanakho okuthandako begodu nongcono kuwe kunamadodana alikhomba ukubelethele yena.”


text:
Abafazi bomuzi lowo bathi: “UNawomi ubelethelwe indodana.” Bamthiya ibizo laka-Obede. Yena waba nguyise kaJese onguyise kaDavida.


text:
Kwakukhona umuntu weRamatayimi, umTsufi weentabeni zakwa-Efrayimu. Ibizo lakhe bekungu-Elikhana, ayindodana kaJerohamu umsa ka-Elihu omsa kaTohu umsa kaTsufi umEfrate.


text:
Ubenabafazi ababili, ibizo lowokuthoma bekunguHana, ibizo lowesibili kunguPhenina. UPhenina gade anabantwana, uHana yena anganabo.


text:
Qobe mnyaka indoda le beyenyuka emzini wekhabo iye eTjhilo bona ilotjhe beyenze umhlabelo kuSomnini uMninimandlawoke. Kileyondawo amadodana amabili ka-Eli, okutjho uHofni noFiniyasi, gade abaphristi bakaSomnini.


text:
Ngaso soke isikhathi lokha u-Elikhana nakenza umhlabelo, gade anikela uPhenina umkakhe namadodanakhe namadodakazakhe woke, izabelo.


text:
Wanikela uHana isabelo esikhethekileko ngombana gade amthanda khulu. Nokho uSomnini gade avale isibeletho sakhe.


text:
UPhenina, ogade ajamelene naye, wamkokomeja kobana azinyaze ngombana uSomnini gade amvale isibeletho.


text:
Kwabanjalo iminyaka ngeminyaka: Lokha uHana nakenyukela endlini kaSomnini, uPhenina wamkokomeja bekwabhala bona adle.


text:
U-Elikhana umyenakhe wathi: “Hana, ulilelani? Kubayini ungadli? Ihliziywakho isilingekeleni? Angisingcono kunamadodana alitjhumi kuwe na?”


text:
U-Eli gade ahlezi esitulweni emathurini wethempeli lakaSomnini. Selebadlile bebasela, uHana wasikima,


text:
Wafunga isifungo wathi:<br/>“Somnini, Mninimandlawoke!<br/>Nange nangambala ungaqala ukutshwenyeka kwencekukazakho<br/>godu ukhumbule ungakhohlwa incekukazakho<br/>bese upha incekukazakho umntwana womsana,<br/>ngizambuyisela kuSomnini ipilwakhe yoke<br/>notjhefana angathinti ehlokwakhe.”


text:
Kodwana uHana gade abubula ngehliziywenakhe, bekusikinyeka iimbhena zomlomo kwaphela, ilizwi lakhe lingazwakali. U-Eli wacabanga bona udakiwe.


text:
UHana waphendula wathi: “Awa kosami! Ngimfazi onommoya owurubajekileko. Angikaseli iwayini nanyana utjwala. Bengizibubula phambi kwakaSomnini.


text:
Ungalinganisi incekukazakho nomfazi okhohlakeleko; kungesibanga sobuhlungu namatshwenyeko bona ngikhulume kangaka.”


text:
UHana wathi: “Incekukazakho ayifunyane umusa emehlwenakho.” Wasuka-ke wakhamba, wadla, ubuso bakhe akhange busatjhitjhibala.


text:
Bavuka ngamasa, balotjha phambi kwakaSomnini, bagodukela ekhabo eRama.<br/>U-Elikhana wangena kumkakhe uHana. USomnini wamkhumbula;


text:
waba sidisi uHana. Sesifikile isikhathi, wabeletha umsana. Wamthiya ibizo lakaSamyela ngombana wathi: “Ngimbawe kuSomnini.”


text:
Umuntu loyo, u-Elikhana wenyuka nendlwakhe yoke ukuyokwenzela uSomnini umhlabelo weminyaka nokuzalisa isifungo sakhe.


text:
UHana akhange enyuke ngombana wathi emyeninakhe: “Ngizakuhlala umntwana abe akhunyulwe, khona-ke ngizamusa bona abonakale phambi kwakaSomnini, ahlale khona isiphelani.”


text:
U-Elikhana umyenakhe wathi kuye: “Yewenze okuhle okubonako. Hlala ubumkhumule. Kwanga uSomnini angakusiza.” Kwabanjalo, umfazi wahlala wakhulisa umtwana bewamkhumula.


text:
Selamkhumulile wanyukela ethempelini lakaSomnini eTjhilo nomndenakhe. Bakhamba nekunzi eneminyaka emithathu nopumpana wepuphu yamabele nomjeka wewayini. Umsana gade asesemncani.


text:
UHana wathandaza wathi:<br/>“Ihliziywami iyathaba kuSomnini,<br/>kuSomnini amandlami makhulu khulu.<br/>Ngihleka amanabami,<br/>iye, ngithatjiswa lisizo lakho.


text:
AkunaZimu onjengawe, Somnini;<br/>iye, akakho noyedwa ngaphandle kwakho;<br/>alikho idwala elinjengoZimethu.


text:
“Lisani ukukhuluma ngokuzikhakhazisa,<br/>kungaphumi ukuzazi emilonyenenu;<br/>ngombana uSomnini unguZimu owazi koke,<br/>nguye olinganisa izenzo zoke.


text:
Abagade basuthi basebenzela isikwa,<br/>abagade balambile banenala.<br/>Ogade ayinyumba ubeletha abantwana abalikhomba,<br/>kuthi onabantwana abanengi anyefe emandleni.


text:
Uvusa abakhwahlileko ebhudwini,<br/>asikimise abatlhogileko ezaleni;<br/>abahlalise namakhosana,<br/>abaphe isikhundla esiphakamileko.<br/>“Ngambala iinsekelo zephasi ngezakaSomnini,<br/>ubeke inarha phezu kwazo.


text:
Ubulunga iindlela zabathembekileko bakhe;<br/>abakhohlakeleko bazakuthuliswa ekufeni.<br/>Nangambala ukuhlula komuntu akuyi ngeenqababa.


text:
Abajamelene noSomnini bazakuphihlizwa.<br/>“USomnini uzabathuthumbisa ngombani asezulwini.<br/>uSomnini uzakugweba iphasi loke;<br/>anikele umzeswakhe amandla, aqinise ozesiweko wakhe.”


text:
U-Elikhana wabuyela kwakhe eRama, kodwana umsana uSamyela wasala, wasiza ethempelini atjhejwe ngu-Eli, umphristi.


text:
Abaphristi gade banelungelo elithileko ebantwini lokha nabazokwenza umhlabelo. Bekuthi inyama isaphekiwe, kufike isisebenzi somphristi siphethe iforogo enamazinyo amathathu,


text:
sihlabe ngayo ngakugalaza namkha ngaphakathi kwananyana ngiyiphi into esapoto. Kuthi koke iforogo ephuma nakho, umphristi azithathele khona. Benza njalo kibo boke bakwa-Israyeli abagade bafika eTjhilwapho.


text:
Kodwana amadodana ka-Eli gade angasinjalo. Bekuthi uSomnini angakatjhiselwa umhlwehlwe e-aldarini, afike emuntwini owenza umhlabelo, athi: “Lethapha inyama yokubaswa leyo wena, umphristi akazukwamukela inyama ephekiweko kuwe; kodwana ehlaza kwaphela.”


text:
Lokha umuntu loyo nakathi: “Awa, akhese kutjhiselwe uSomnini umhlwehlwe qangi bese uthatha koke okufunako,” bamphendule bathi: “Sukapha, letha inyama leyo khona nje. Nawungafuniko ngizazithathela yona ngekani.”


text:
Nje-ke isono samadodana la sabasikhulu phambi kwakaSomnini ngombana abantu badelela umnikelo kaSomnini.


text:
Qobe mnyaka unina wamenzela iphuraphurana, wamlethela yona lokha nanyuka nomyenakhe bona benze umhlatjelo weminyaka.


text:
U-Eli wabusisa u-Elikhana nomkakhe wathi: “Kwanga uSomnini angakwandisela imbeleko ngomma lo esikhundleni somsana enimnikele uSomnini.” Bagoduka-ke.


text:
USomnini wamkhumbula uHana, waba sidisi wabeletha. Waba namadodana amathathu namadodakazi amabili. Umntwana uSamyela wakhulela kuSomnini.


text:
U-Eli ubasele aluphele khulu. Wezwa koke amadodanakhe agade akwenza ku-Israyeli woke, nokuthi gade alala nabesifazana abagade basebenza emnyango wethempeli.


text:
Wathi kiwo: “Nenzelani izinto ezinjalo bekuthi soke isizwe sakaSomnini sibalabale kimi ngobukhohlakali enibenzako na?


text:
Lokha umuntu nakonela omunye umuntu, uZimu angakhe amzwele. Kodwana lokha umuntu onela uSomnini, ngubani ozamlamlela na?” Kodwana amadodanakhe akhange alalele ilizwi lakayise lokha nawakhalimako. USomnini waqinta ukuwabulala.


text:
Kwafika umuntu kaZimu ku-Eli wathi kuye: “Nakhu okwatjhiwo nguSomnini, ‘Angithi ngaziveza kuhle kiyo indlu kayihlo basese seGibhide, emzini kaFaro na?


text:
Angithi ngamkhetha phakathi kweenkoro zoke zakwa-Israyeli bona abemphristami ukuze avele e-aldarini lami atjhise khona itjhwalo, aphathe nembada ethempelini? Azange ngiyinikele indlu kayihlo ingcenye yeminikelo yabakwa-Israyeli na?


text:
Manjesi niwudelelelani umhlabelwami nomnikelwami engiwujamise endlinami na? Kubayini amadodanakho aqakatheke khulu kuwe kunami? Nikhetha ukuzinonisa ngeminikelo yoke ekhethekileko yabantu bami bakwa-Israyeli abangihlonipha ngayo.’


text:
“Nje-ke mina Somnini, uZimu wakwa-Israyeli ngithi ngathembisa bonyana indlwakho nendlu kayihlo nizakusebenza e-aldarini lami ngeenkhathi zoke. Kodwana kwanjesi nginisuthi ngombana ngidumisa abangidumisako nginyaze abanginyazako.


text:
Yelela, kuza isikhathi sokobana ngisuse amandlakho namandla wendlu kayihlo, bekungasaba khona oluphalako ekorwenakho.


text:
Lokha u-Israyeli nakenzelwa okuhle endlinami, wena uzakubona amatlhuwiso wodwa; angeze bekusaba nomuntu oluphalako ekorwenakho.


text:
Nange kungaba nomuntu wekhenu e-aldarini lami engingakamsusi, uzakubangela iinyembezi namatlhuwo kwaphela. Zoke iinzukulwana zakho zizokufa zisaqinile.


text:
Lokhu kuzakuba siboniso kuwe bona uHofni noFiniyasi, amadodanakho amabili, azakwehlelwa kukufa ngalanga linye.


text:
“Ngizazivusela ngokwami umphristi othembekileko, ozakwenza njengombana ngithanda ehliziywenami nemkhumbulwenami. Ngizamakhela indlu eqinileko. Yena asebenze ngeenkhathi zoke phambi kwekosi engizayikhetha.


text:
Kuzakuthi woke osalako endlinakho amkhothamele, abawe isipaparwana sesiliva neentshutshurwana zesikwa athi, ‘Ngiyakurabhela, akhese ungizamele isikorojana sobuphristi ukuze ngikghone ukufumana uburotjhwana ngidle.’ ”


text:
Umsana uSamyela wasebenzela uSomnini atjhejwe ngu-Eli. Ilizwi lakaSomnini belingakandi amalanga lawo, nombono uyivela kancani.


text:
Ikesi kaZimu beyingakacimi, uSamyela yena alele ethempelini lakaSomnini lapha bekunomfaji kaZimu khona.


text:
Wagijimela ku-Eli, wafika wathi: “Ngizwe ungibiza; ngilapha.”<br/>U-Eli wathi: “Akhange ngikubize. Khamba uyokulala.” Wakhamba-ke walala.


text:
USomnini wabuyelela wabiza wathi: “Samyela!”<br/>USamyela wavuka waya ku-Eli wafika wathi: “Ngizwe ungibiza; ngilapha.”<br/>U-Eli wathi: “Ndodanami, akhange ngikubize. Khamba uyokulala.”


text:
Godu uSomnini wabiza uSamyela ihlandla lesithathu. Yena wavuka waya ku-Eli wafika wathi: “Ngilapha ngombana ngizwe ungibiza.”<br/>U-Eli walemuka bona nguSomnini obiza umsana lo.


text:
Wathi kuSamyela: “Khamba uyokulala. Nakukhona okubizako godu bese uthi, ‘Khuluma Somnini. Isisebenzi sakho silalele.’ ”<br/>USamyela wabuyela endawenakhe wayokulala.


text:
USomnini weza wafese wajama, wabiza njengekuthomeni wathi: “Samyela! Samyela!”<br/>USamyela waphendula wathi: “USomnini akakhulume. Isisebenzi sakhe silalele.”


text:
USomnini wathi: “Yelela! Ngizokwenza isiga kwa-Israyeli ekuzokuthi lokha abantu nabasizwako iindlebe zabo zibe buzikazikani.


text:
Mhlokho ngizakwenza ku-Eli yoke into engayikhulumako ngendlwakhe kusukela ekuthomeni bekube sekugcineni.


text:
Ngamtjela u-Eli bona ngizakugweba indlwakhe ngebanga lesono asaziko ngombana lokha amadodanakhe nakazinyazisako azange awakhalime.


text:
Ngebangelo ngiyafunga ngiyaqinisa phezu kwendlu ka-Eli ngithi, ‘Akunamhlabelo nanyana umnikelo ongahlangula isono sendlu ka-Eli.’ ”


text:
USamyela waphilelwa bekwasa. Ngomuso wavuka wavula iminyango yethempeli lakaSomnini. Wesaba ukutjela u-Eli umbono.


text:
U-Eli wathi: “USomnini utheni kuwe na? Ungangifihleli litho. UZimu uzakuhlunguphaza kumbi nawungangifihlela into ayikhulume kuwe.”


text:
Yeke uSamyela wamtjela koke; akhange amfihlele litho. U-Eli wathi: “Yena unguSomnini. Uzakwenza akubonako.”


text:
USamyela wakhula. USomnini waba naye begodu akhange avumele nelilodwa ilizwi lakhe bona liwele phasi.


text:
Kusukela eDani ngetlhagwini bekube seBheritjheba ngesewula, u-Israyeli woke wabona bonyana uSamyela umphorofidi wamambala kaSomnini.


text:
Ilizwi lakaSamyela lanqopha ku-Israyeli woke.<br/>Nje-ke u-Israyeli gade aphumile bona alwe namaFilista. Ama-Israyeli ahloma amatendawo e-Ebheni-Ezeri, amaFilista wona ahloma e-Afeki.


text:
AmaFilista akhupha ipi bona isahlelane neyama-Israyeli. Kwathi ipi isabambene kulwiwa, ama-Israyeli ahlulwa. Kwabulawa etatawini lokulwa ama-Israyeli alinganiselwa eenkulungwaneni ezine.


text:
Abantu babuyela ekampeni, abaphathi bakwa-Israyeli babuza bathi: “Kubayini uSomnini asiliselele bona sihlulwe maFilista namhlanje na? Nambani siyokuthatha umfaji wesivumelwano sakaSomnini eTjhilo bona ube nathi bewusisindise esandleni sezitha zethu.”


text:
Abantu bathumela amadoda eTjhilo. Eza nomfaji kaSomnini uMninimandlawoke ohlala phezu kwamakerubhi. Namadodana amabili ka-Eli, uHofni noFiniyasi, gade alapho hlanu komfaji wesivumelwano sakaZimu.


text:
Lokha umfaji wesivumelwano sakaSomnini nawufika ekampeni, woke u-Israyeli warhuwelela khulu bekwadengezela iphasi.


text:
AmaFilista ezwa itjhada lomdumo wokurhuwelela abuza athi: “Litjhada lani leli elisekampeni yamaHebheru na?” AmaFilista alemuka bona umfaji kaSomnini ufikile ekampeni yama-Israyeli.


text:
AmaFilista esaba, athi: “UZimu ufikile ekampeni! Maye thina bo! Intwenje azange kheyenzeke ngaphambilini.


text:
Maye babo! Sizokusindiswa ngubani kuZimu onamandla kangaka na? Nguye uZimu lo owarhadla amaGibhide erhalawumbeni ngamatshwenyeko woke.


text:
Qinani! Yibani madoda maFilista! Ngaphandle kwalokho nizakuba makhoboka wamaHebheru njengombana nawo gade amakhoboka wenu. Khombisani ubudoda benu! Yilwani!”


text:
Alwa-ke amaFilista, ama-Israyeli ahlulwa. Kwaba ngileyo naleyondoda yabalekela etendeni layo. Ukurhadlwa phasi kwama-Israyeli kwaba kukhulu khulu. Aloba amabutho aziinkulungwana ezimatjhumi amathathu.


text:
Kwaphuma umuntu wakwaBhenjamini etatawini lokulwa wagijima wafika khona mhlokho eTjhilo, izambatho zakhe zitlebhukile, anehlabathi ehloko.


text:
U-Eli gade ahlezi esitulweni hlanu kwendlela alindile ngombana ihliziywakhe beyitshwenyekile ngomfaji kaZimu. Kuthe lokha umuntu loyo nangena emzini wabika okwenzekileko. Umuzi woke warhahlawula isililo.


text:
U-Eli wezwa itjhada lesililo wabuza wathi: “Sitjho ukuthini isililokazesi na?” Umuntu loyo warhaba waya ku-Eli, wambikela.


text:
Umuntu loyo wabikela u-Eli wathi: “Mina ngingobuya etatawini lokulwa. Ngibaleke khona namhlanjesi.” U-Eli wabuza wathi: “Ndodanami, kwenzekeni?”


text:
Umbiki waphendula wathi: “U-Israyeli uhlulwe maFilista wabaleka, nebutho lethu lilobe khulu kwamambala. Amadodanakho womabili, uHofni noFiniyasi, abulewe bekwathunjwa nomfaji kaZimu.”


text:
Kuthe lokha umuntu loyo nakhuluma ngomfaji kaZimu, u-Eli wagenuka esitulweni agade ahlezi kiso hlanu kwesango lomuzi. Waphuka intamo bewahlongakala ngombana gade asele aluphele begodu azimukile. Ubegade asikhulu sakwa-Israyeli iminyaka ematjhumi amane.


text:
Umalukazanakhe, umkaFiniyasi, gade asidisi nesikhathi sobana abelethe sesitjhidele. Kuthe lokha nezwa bona umfaji kaZimu uthunjiwe nokuthi usosokanakhe nomyenakhe bahlongakele, wasongana bewabeletha khonapho ngombana wahlulwa ziinhlabi.


text:
Kuthe lokha nahlongakalako, abafazi abagade bambelethisa bathi: “Ungadani! Sewubelethe umsana!” Yena akhange abaphendule namkha abatjheje.


text:
Wathiya umsana loyo ibizo laka-Ikhabhodi, asithi: “Iphazimulo isukile ku-Israyeli.” Lokho wakutjho ngebanga lokuthunjwa komfaji kaZimu nokuhlongakala kwakasosokanakhe nomyenakhe.


text:
Lokha abantu be-Atjhidodi nabavukako ngomuso ekuseni; qala nango uDagoni arabhalele ngobuso phambi komfaji kaSomnini! Bamthatha uDagoni bambuyisela endawenakhe.


text:
Nabavukako godu ngomuso ekuseni; nango uDagoni arabhalele ngobuso phambi komfaji kaSomnini! Ihlokwakhe nezandla zakhe zikghunukile zisembunjwaneni oqabe umnyango; isidumbu sakhe silele sodwa phasi.


text:
Kungebangelo bekube gadesi abaphristi bakaDagoni naye woke umuntu ongena ethempelini lakhe e-Atjhidodi, akagadangi embunjwaneni oqabe umnyango.


text:
USomnini waba nesandla esiqinileko ebantwini be-Atjhidodi, wabehlisela ukuloba okukhulu. Warhadla i-Atjhidodi nebhoduluko layo ngamathumba.


text:
Lokha abantu be-Atjhidodi nababona okwenzakeleko bathi: “Umfaji kaZimu wama-Israyeli lo awukameli ukuba hlangana nathi ngombana isandla sakhe siqinile phezu kwethu naphezu kozimethu uDagoni.”


text:
Yeke babizela ndawonye boke ababusi beemfunda zamaFilista. Bababuza bathi: “Senzeni ngomfaji kaZimu wakwa-Israyeli lo na?” Ababusi baphendula bathi: “Umfaji kaZimu wakwa-Israyeli lo awususwe lapha usiwe eGathi.”<br/>Bawususa-ke umfaji kaZimu wakwa-Israyeli.


text:
Emva kobana sebawususile, isandla sakaSomnini sajamelana nedorobhelo, lehlelwa kuhlubayela okukhulu. USomnini wabetha boke abantu bedorobhelo, abakhulu nabancani; bavela amathumba.


text:
Bathumela umfaji kaZimu e-Ekroni. Kuthe lokha umfaji kaZimu nawungena e-Ekroni abantu bakhona barhuwelela bathi: “Afeke! Abantwaba balethe umfaji kaZimu wakwa-Israyeli hlangana nathi bonyana usibulale thina nabantu bekhethu.”


text:
Babizela ndawonye ababusi beemfunda zamaFilista bathi kibo: “Susani umfaji kaZimu wakwa-Israyeli lo lapha; awubuyele ekhabo, nakungasinjalo uzosibulala thina nabantu bekhethu.” Batjho njalo ngombana ivalo lokufa lalembethe idorobho loke. Isandla sakaZimu sasiqine khulu phezu kwalo.


text:
AmaFilista abiza abaphristi nezangoma athi: “Senzeni ngomfaji kaSomnini lo na? Sitjelani bona singawubuyisela njani ekhabo?”


text:
Baphendula bathi: “Lokha nanibuyisela umfaji kaZimu wama-Israyeli, ningawubuyiseli udududu; kodwana yenzani ngakho koke okusemandlenenu bona nimthumelele umnikelo werhobhe. Yeke nizakuphola begodu nizakulemuka bonyana kubayini isandla sakhe singakhange sisuke phezu kwenu.”


text:
AmaFilista abuza athi: “Simthumelele umnikelo werhobhe onjani na?”<br/>Baphendula bathi: “Amathumba amahlanu wegolide nabongozo abahlanu begolide, ngokuya ngesibalo sababusi beemfunda zamaFilista ngombana ukuloba lokhu kwehlele nina nababusi benu.


text:
Bumbani imifanekiso yamathumba aniphetheko neyabongozo ababhubhisa inarha, ninikele uZimu wakwa-Israyeli idumo. Mhlamunye uzakususa isandla sakhe phezu kwenu, kibozimenu nenarhenenu.


text:
Kubayini nikhunyalalise iinhliziyo zenu njengamaGibhide noFaro na? Lokha uZimu nabatshwenya khulu akhange bagcine bawatjhidele ama-Israyeli kobana akhambe na?


text:
Yeke zilungiseleleni ikoloyana etja neenkomo ezimbili ezimunyisako begodu nezingazange khezibotjhelwe. Bophelani iinkomezo ekoloyaneni, amakonyanazo niwatjhiye avalelwe ngesibayeni.


text:
Thathani umfaji kaSomnini niwukhweze ekoloyaneni. Izinto zegolide enizithumela kuSomnini kobana zibe mnikelwenu werhobhe, zifakeni embadeni nizibeke hlanu komfaji bese niyawugodusa.


text:
Nitjheje, nange ungakhuphukela emabhodulukweni anqombene neBhethe-Tjhemetjhi, kuzabe kunguSomnini osithumele amanikelelakazi angaka. Kodwana nawungakhuphukeli khona sizakwazi bonyana bekuyingozi nje, kuzenzakalele bekungasiso isandla sakhe.”


text:
Benza njalo-ke abantu babophela iinkomo ezimbili ekoloyaneni, bavalela namakonyana wazo ngesibayeni.


text:
Bakhweza umfaji kaSomnini ekoloyaneni nembada ephethe abongozo begolide nomfanekiso wamathumba wabo wegolide.


text:
Iinkomo zanqomba eBhethe-Tjhemetjhi ngendlela leyo zikhamba zilila. Akhange ziphambukele ngesandleni sokudla namtjhana ngesinceleni. Ababusi beemfunda zamaFilista bazilandela bekwaba semkhawulweni weBhethe-Tjhemetjhi.


text:
Abantu beBhethe-Tjhemetjhi gade bavuna ikoroyi emrhobeni, bathe nabathi tla amehlo babona umfaji; bawuthabela khulu.


text:
Ikoloyana yafika emmangweni wakwaJotjhuwa eBhethe-Tjhemetjhi; yajama lapho edwaleni elikhulu. Abantu bakghema iingodo zekoloyana leyo, iinkomo banikela ngazo zabamhlabelo wokutjhiselwa uSomnini.


text:
AmaLevi ehlisa umfaji kaSomnini kanye nezinto zegolide ebezisekoloyaneni, azibeka phezu kwedwala elikhulu. Mhlokho abantu beBhethe-Tjhemetjhi benzela uSomnini iminikelo yokutjhiswa nemihlabelo.


text:
Amathumba wegolide agade athunyelwe maFilista njengomnikelo werhobhe kuSomnini gade ajamele amadorobho amakhulu wamaFilista: elinye bekungele-Atjhidodi, elinye kungeleGaza, elinye kungele-Atjhikeloni, elinye kungeleGathi, elinye kungele-Ekroni.


text:
Abongozo begolide gade bathunyelwe iimfunda ezihlanu zamaFilista eziphethwe babusi abahlanu, kusukela emadorobheni azombelezwe ngomthangala kufikela emizaneni yawo yemakhaya nengaphandle komthangala.<br/>Idwala elikhulu elisemmangweni wakwaJotjhuwa weBhethe-Tjhemetjhi ekwabekwa kilo umfaji kaSomnini lisikhumbuzo bekube namhlanje.


text:
Kodwana uZimu wamadlha phasi abanye babantu beBhethe-Tjhemetjhi abamatjhumi alikhomba ngombana balunguza ngaphakathi komfaji kaSomnini. Isizwe salila ngombana uSomnini wamadlha phasi abanengi baso.


text:
Abantu beBhethe-Tjhemetjhi babuza bathi: “Ngubani ongajama phambi kwakaSomnini uZimu ocwengileko lo na? Kazi umfaji lo uzakunyukela kosobani nawusuka lapha na?”


text:
Yeke bathumela iinthunywa ebantwini beKiriyathi-Jeyarimu bathi: “AmaFilista awubuyisile umfaji kaSomnini. Yehlani-ke nizowuthatha niwenyusele kinapho.”


text:
Beza-ke abantu beKhiriyathi-Jeyarimu bawuthatha umfaji kaSomnini, bawusa endlini ka-Abinadaba esembundwini. U-Eliyazari umsa ka-Abinadaba wahlukaniselwa bona agade umfaji kaSomnini.


text:
Kwadlula amatjhumi amabili weminyaka umfaji useKiriyathi-Jeyarimu.<br/>Boke abantu bakwa-Israyeli batlhuwa bebalila bafuna ubuso bakaSomnini.


text:
USamyela wakhuluma kiyo yoke indlu yakwa-Israyeli wathi: “Nanibuyela kuSomnini ngeenhliziyo zenu zoke, khona-ke susani kini abosingazimu abatjhili nabosingazimukazi, abo-Atjhitarothi, nizinikele kuSomnini nilotjhe yena yedwa, uzanitjhaphulula esandleni samaFilista.”


text:
Bahlangana-ke eMitsipha bakha amanzi bawathululela phambi kwakaSomnini. Mhlokho bazila ukudla bebavuma izono zabo bathi: “Sonile kuSomnini.” USamyela wafundisa ama-Israyeli intando kaSomnini eMitsipha.


text:
Lokha amaFilista nezwa bona ama-Israyeli ahlangene eMitsipha, ababusi beemfunda zamaFilista bazilungiselela ukusahlela ama-Israyeli. Kwathi bona ama-Israyeli ezwe lokho esaba ngebanga lamaFilista.


text:
Athi kuSamyela: “Ungalisi ukusirabhelela phambi kwakaSomnini uZimethu bona asisindise esandleni samaFilista.”


text:
USamyela wathatha imvana esamunyako wanikela ngayo iphelele kuSomnini, yabamhlabelo wokutjhiswa. USamyela warabhelela u-Israyeli kuSomnini; uSomnini wamphendula.


text:
Kwathi uSamyela asatjhisa umhlabelo, amaFilista atjhidela bonyana asahlele u-Israyeli ngepi. Kodwana mhlokho uSomnini wathuthumbisa amaFilista ngomdumo wombani. Wawahlangahlanganisa ukuze u-Israyeli awahlule.


text:
Ama-Israyeli aphuma eMitsipha agijimisa amaFilista akhamba awamadlha phasi bekwaba ngenzasanyana kweBhethe-Kari.


text:
USamyela wathatha ilitje walijamisa phakathi kweMitsipha neTjheni. Walithiya ibizo wathi yi-Ebheni-Ezeri asithi: “Bekube lapha uSomnini usisizile.”


text:
Arhubutjhwa njalo-ke amaFilista begodu azange asagabaza atjhidele emabhodulukweni wakwa-Israyeli godu. Isandla sakaSomnini sasijamelene namaFilista esikhathini soke sakaSamyela.


text:
Amadorobho agade athunjwe maFilista ku-Israyeli kusukela e-Ekroni bekube seGathi, abuyela ku-Israyeli begodu u-Israyeli watjhaphulula woke amabhoduluko wamadorobho akhelene nawo emandleni wamaFilista. Kwaba nokuthula phakathi kwaka-Israyeli nama-Amori.


text:
Qobe mnyaka gade akhamba kusuka eBhethe-Eli azombe abe afike eGiligali neMitsipha, akhambe afundisa ama-Israyeli intando kaSomnini kizo zoke iindawezo.


text:
Ngemva kwalokho wabuyela eRama; lapha gade ahlala khona. Nalapho wafundisa ama-Israyeli intando kaSomnini. Wakha i-aldari lakaSomnini khonapho.


text:
Kodwana amadodanakhe la, akhange akhambe emtlhalenakhe. Aphendukela enzuzweni yobukhohlakali, arhuluphela ukufunjathiswa abe ahlanakela neengwebo.


text:
Bathi kuye: “Qala, ubaba selaluphele; nabesabakhe napa nabo abakhambi emtlhalenakhe. Nje-ke besithi ubaba akasibekele ikosi isiphathe njengombana kunjalo nakezinye izizwe.”


text:
USomnini wathi kuye: “Lalela koke abantu abakutjhoko kuwe. Abakalahli wena, kodwana balahle mina ekubeni yikosabo.


text:
Solo kwamhlana ngibakhupha eGibhide bekube gadesi sebenza zonezi, bayangitlhanamela balotjhe abosingazimu abatjhili; nawe-ke bakwenza zonezo.


text:
Yeke, balalele; kodwana qinisa ubayalisise bewubahlathululele amalungelo wekosi ezokubusa phezu kwabo.”


text:
Wathi: “Nanti ilungelo lekosi ezokubusa ngalo phezu kwenu. Amadodanenu izowathatha izibekele wona ekaranenayo neenjomaneni zayo, iwenze amavulandlela phambi kwekaranayo.


text:
Izowakatelela bona abe ziinduna zamabuthwayo, amanye azakulima amasimayo kanti amanye azakuvuna isivuno sayo, amanye azokwenza iinhlabano zepi bese amanye enze iimpahla zekaranayo.


text:
Izithathele okukhethekileko kwamasimenu, iindiribe zenu nemithenu yamafutha we-oliva, inikele iimphathiswa zayo.


text:
Izithathele kwetjhumi kwembewu yenu nokwesivuno sesidiribe senu ikunikele iinkhulu neemphathiswa zayo.


text:
Iinceku neencekukazi zenu kanye namagade weenkomo zenu nabodumbana benu, izithathele khona; kusebenzele yona.


text:
Ngesikhatheso nizakulilela uSomnini ngebanga lekosi enazikhethela yona, nokho uSomnini akazuniphendula mhlokho.”


text:
USomnini wathi kuSamyela: “Lalela ilizwi labo ubanikele ikosi.”<br/>USamyela wathi ebaphathini bakwa-Israyeli: “Omunye nomunye akaye emzinekhabo.”


text:
Kwakukhona indoda kwaBhenjamini, ibizo layo kunguKhitjhi; injingile. Uyise u-Abiyeli naboyisemkhulu aboTserori, uBhekhorathi, no-Afiyarhi bebamaBhenjamini.


text:
Gade anendodana okuthiwa nguSawula, isokana ebelihlamazana kunawo woke kwa-Israyeli begodu lidephile kunamanye.


text:
Nje-ke abodumbana bakaKhitjhi uyise kaSawula balahleka. UKhitjhi wathi kuSawula indodanakhe: “Thatha inceku eyodwa ukhambe nayo uyokuqala abodumbanabo.”


text:
Badundubala njalo badlula iintatjana zenarha yakwa-Efrayimu baqamula nemimango yeTjhalitjha, kodwana akhange babafunyane. Baqamula nemimango yeTjhalima, nalapho do. Baqamula nemimango yeJemina, nalapho godu akhange babafunyane.


text:
Kuthe lokha nabafika emmangweni weTsufi, uSawula wathi encekwinakhe agade akhamba nayo: “Namba sibuyele emuva, ubaba angahle alise ukucabanga ngabodumbana bese athome ukutshwenyeka ngathi.”


text:
Inceku yaphendula yathi kuye: “Qala, ngemzinapha kunomuntu kaZimu ohloniphekileko; nanyana yini ayitjhoko iyenzeka. Namba siye khona gadesi. Mhlambe angasitjela bona sifunele ngakuphi.”


text:
USawula wathi encekwinakhe: “Iye, singakhamba, kodwana sizomphani umuntu loyo? Ukudla ngemigodlaneni yethu kuyile. Asinanto esingayiphathela umuntu kaZimu. Kghani sinani?”


text:
Inceku yamphendula godu yathi: “Qala, ngiphethe isipaparwana sesiliva. Ngizasinikela umuntu kaZimu ukuze asitjele bona sifunele ngakuphi.”


text:
(Ekadeni kwa-Israyeli lokha umuntu nayokubuza kuZimu gade asithi: “Namba siye kumboni.” Ngombana lo okuthiwa mphorofidi namhlanje, endulo gade abizwa bona mboni.)


text:
USawula wathi encekwinakhe: “Kulungile, namba sikhambe.”<br/>Bakhamba-ke baya edorobheni lapha gade kunomuntu kaZimu khona.


text:
Basakhuphuka intatjana leyo banqombe edorobheni, bahlangana nabantazana bayokukha amanzi, bababuza bathi: “Umboni ukhona na?”


text:
Bona babaphendula bathi: “Iye, ukhona. Niseenthendeni zakhe. Nange ningarhaba khona nje ningamfunyana, ususandukufika khona namhlanjesi ekhethwapha ngombana abantu banomhlatjelo esidulini.


text:
Nisangena nje edorobheni nizamfunyana angakenyukeli esidulini ukuyogoma. Abantu abazukuthoma ukugoma angakafiki ngombana ufanele abusise umhlabelo bese ngemva kwalokho abamenyiweko bagome-ke. Yenyukani khona nje ngombana nizamfunyana.”


text:
Benyukela edorobheni, bathi basangena nje, nango uSamyela anqombe ngakibo eza ngendlela elunge esidulini.


text:
“Ngeenkhathezi kusasa ngizokuthumela umuntu obuya enarheni yakwaBhenjamini kuwapha. Umzese abe mbusi wabantu bami u-Israyeli ukuze abasindise esandleni samaFilista ngombana isililo sabo sifikile kimi, bona ngibatjheje.”


text:
Kuthe lokha uSamyela nabona uSawula, uSomnini wathi kuye: “Nangu-ke umuntu ebengikutjela ngaye, nguye ozakubusa abantu bami.”


text:
USawula wanqomba kuSamyela esangweni wabuza wathi: “Ngiyakubawa, angeze wangitjela bona indlu yomboni ikuphi na?”


text:
USamyela waphendula wathi: “Umboni ngimi. Yewenyuke phambi kwami uye esidulini ngombana namhlanjesi nizokugoma nami bese kuthi kusasa ekuseni nginiphekelele sele ngikutjele koke okusehliziywenakho.


text:
Nakubodumbana okusele kumalanga amathathu balahlekile, ungasatshwenyeka ngabo sebafunyenwe. Kanti umuntu ofunwa khulu kwa-Israyeli akusinguwe nendlu kayihlo na?”


text:
USawula waphendula wathi: “Angisuye umBhenjamini ophuma ekorweni encancani kwa-Israyeli na? Nomndeni wakwethu akusingomncancani kiyo yoke ikoro yakwaBhenjamini? Alo-ke, kubayini ukhulume nami njalo?”


text:
USamyela wangenisa uSawula nencekwakhe ngekumbeni wafese wabahlalisa ngaphambi kwabamenyiweko ebebangaba matjhumi amathathu.


text:
USamyela wathi kumpheki: “Letha isabelo senyama engikunikele sonesiya, ngitjho lesiya engithe usibekele eqadi.”


text:
Umpheki waguga isabelo somlenze esikhethekileko wasibeka phambi kwakaSawula. USamyela wathi: “Nakhu ebegade ubekelwe khona. Yewugome-ke ngombana gade kuvele kubekelwe wena, emnyanyeni lo kusukela ekuthomeni.”<br/>Mhlokho uSawula wagoma noSamyela.


text:
Bavuka ngamasa, uSamyela wabiza uSawula angaphezulu kwephahla, wathi: “Vuka ngikuphekelele ukhambe.”<br/>Wavuka-ke uSawula baphuma bobabili noSamyela.


text:
Basakhamba behlela emaphelelweni wedorobho, uSamyela wathi kuSawula: “Tjela incekwakho bonyana ikhe isigadunge kancazana, kodwana wena jama kancani ngikutjele umlayezo ovela kuZimu.” Inceku yenza njalo.


text:
USamyela wathatha ikwana yamafutha we-oliva wawathela phezu kwehloko kaSawula, wamgona wathi: “USomnini uzese ubaba bona abe mbusi phezu kwelifa lakhe.


text:
Namhlanje nawusuka kimapha, uzokuhlangana namadoda amabili hlanu kwethuna lakaRarheli; eTselitsarha ngemaphelelweni wenarha yakwaBhenjamini. Azakuthi kuwe: ‘Abodumbana obugade ubafuna sebafunyenwe. Noyihlo selebe alisile nokucabanga ngabo, kodwana utshwenyeke khulu ngani. Ubalabala uthi, “Maye mina bo; ngendodanami!” ’


text:
Nawusuka lapho uzakuragela phambili bewufike emthini omkhulu weThabori. Uzakuhlangana namadoda amathathu enyukela kuZimu eBhethe-Eli. Enye izabe itjathe iimbuzana ezintathu, enye iphethe amagedzu amathathu wezikwa ezindulungu, enye iphethe umjeka wewayini.


text:
Emva kwalokho uzakuya eGibeya lakaZimu lapha kunesiqhema samajoni wamaFilista khona. Kuzakuthi nawuvelela emzini, uhlangane nabafundi bomphorofidi behla babuya esidulini bancinza imihlobohlobo yamaharibha, balilisa abosotjherere neemfludu; basemmoyeni wabaphorofidi.


text:
UMoya kaSomnini uzakwehlela phezu kwakho, nawe ube semmoyeni wabaphorofidi bewutjhuguluke ube ngomunye umuntu.


text:
Khamba phambi kwami wehlele eGiligali. Ngiyaqinisa bonyana ngizokulandela ngizokwenza umhlabelo wokutjhiswa nomnikelo wetjhebiswano, kodwana ulinde amalanga alikhomba bengifike kuwe ukuze ngikutjele lokho ofanele ukwenze.”


text:
Kuthe lokha uSawula nafulathela uSamyela, uZimu watjhugulula ihliziywakhe; bekwathi woke amatshwayo azaliseka khona mhlokho.


text:
Nabafika eGibeya, wahlangana nabafundi bomphorofidi. UMoya kaZimu wehlela phezu kwakhe, naye wavukwa mumoya hlangana nabo.


text:
Boke agade bamazi ngaphambilini, lokha nabambona avukwe mumoya hlangana nabanye abaphorofidi babuzana bodwa bathi: “Yintobani engene kumsa kaKhitjhapha? Kanti noSawula sele ahlangana nabaphorofidi na?”


text:
Umuntu walapho waphendula wathi: “Njekhona ngubani umphathabo?” Yeke intwele yaphenduka isaga sabo sokuthi: “Kanti noSawula sele ahlangana nabaphorofidi na?”


text:
Usonghwanakhe wabuza uSawula nencekwakhe wathi: “Beniyephi?”<br/>USawula wathi: “Besiqalana nabodumbana, kodwana kuthe nasibona singababoni saya kuSamyela.”


text:
USawula waphendula wathi: “Usiqinisekisile bonyana abodumbana bafunyenwe.” Kodwana akhange amtjele usonghwanakhe bona uSamyela utheni ngobukhosi.


text:
Wathi kibo: “Nakhu okwatjhiwo nguSomnini uZimu wakwa-Israyeli, ‘Ngimi enganyula u-Israyeli eGibhide. Nganihlenga emandleni wamaGibhide nemandleni wayo yoke imibuso eyanigandelelako.’


text:
Kodwana nina namhlanjesi nilahle uZimenu owanisindisa kizo zoke izehlakalo nemitlhagwenu, nathi, ‘Awa, thina sifuna ikosi ezosibusa.’ Yeke zihleleni phambi kwakaSomnini ukuya ngeenkoro zenu nangemindenenu.”


text:
Lokha uSamyela nabandameza iinhloko zeenkoro zakwa-Israyeli ngaphambili, ikoro yakwaBhenjamini yadliwa yifumbe.


text:
Wabese ubandameza ikoro yakwaBhenjamini ngaphambili ngemindenayo, umndeni wakaMatri wadliwa yifumbe. Ekugcineni uSawula umsa kaKhitjhi wadliwa yifumbe. Kodwana kwathi lokha nafunwako wangatholakala.


text:
Babuza godu kuSomnini bathi: “Umuntu loyo selafikile na?” USomnini wathi: “Iye, ubhace hlangana nemithwalo.”


text:
Bagijima, bamrhubhulula beza naye, wajanyiswa hlangana nabantu wabonakala avele ngehloko amude kunabo boke abanye.


text:
USamyela wathi kibo boke abantu: “Niyambona umuntu uSomnini amkhethileko na? Hlangana nabantu boke akakho ofana naye.” Abantu barhuwelela bathi: “Bayede kosi!”


text:
USamyela wahlathululela abantu ilungelo lobukhosi. Walitlola emsongweni, wawubeka phambi kwakaSomnini. USamyela wabese uphadlhalaja abantu; omunye nomunye waya kwakhe.


text:
Kodwana abanye abaphehli benturhu bathi: “Umrhali lo angasisindisa njani?” Bamnyaza bebamdima amalotjhiso. Kodwana uSawula wavala phetjheya.


text:
UNarhatjhi umAmoni wenyuka wayokusahlela iJabetjhi-Giliyadi. Boke abantu beJabetjhi bathi kuye: “Yenza isivumelwano nathi, sizakuba ziinceku zakho.”


text:
Kodwana uNarhatjhi umAmoni waphendula wathi: “Isivumelwano nani ngingasenza kwaphela nange nivuma bonyana ngithi komunye nomunye wenu ngigobhodlhe ilihlo langesidleni. Ngaleyondlela ngizabe ngirhubutjha u-Israyeli woke.”


text:
Abaphathi beJabetjhi bathi kuye: “Sinikela amalanga alikhomba ukuze sithumele isithunywa enarheni yoke yakwa-Israyeli; nayibe akakho osisindisako, yeke sizazinikela kuwe.”


text:
Lokha iinthunywa nazifika eGibeya edorobheni lakaSawula, zabika umbiko njengombana unjalo. Abantu boke bakhihla isililokazi.


text:
Khonokho uSawula gade abuya esimini, atjhayela iinkabi ezibotjhelweko; wabuza wathi: “Abantwaba bangenwe yini na? Barhahlawulelani kangaka?” Bamtjela umbiko oze nabantu beJabetjhi.


text:
Wathatha iinkabi ezimbili wazihlahlela iinquqwana, wathumela iinquqwanezo ngeenthunywa kilo loke lakwa-Israyeli wathi: “Kuzakwenziwa nje eenkabini zomuntu omunye nomunye ongalandeli uSawula noSamyela.” Abantu bangenwa kukwesaba, ngokwazi bonyana lokhu kuvela kuSomnini. Baphuma njengomuntu munye ukuyokulwa.


text:
USawula wabahlela eBhezeki wababala: Bakwa-Israyeli baba ziinkulungwana ezimakhulu amathathu, bakwaJuda baba ziinkulungwana ezimatjhumi amathathu.


text:
Batjela iinthunywa ebegade zifike eJabetjhi bathi: “Yithini ebantwini beJabetjhi-Giliyadi, ‘Lokha ilanga nalitjhisa khulu kusasa nizakusindiswa.’ ” Kuthe lokha iinthunywa nazifika zibika indaba le ebantwini beJabetjhi, bathaba.


text:
Ekuseni ngovivi elangeni elilandelako uSawula wavelela ama-Amoni ngemahlangothini amathathu. Wawamadlha bekwaba semini. Abaphunyurhako baphadlhalajwa kangangoba azange kube nabakhamba ngababili.


text:
Abantu bathi kuSamyela: “Bobani abathe, ‘Naye uSawula angabusa phezu kwethu na?’ Lethani abantwabo kithapha sibabulale.”


text:
Kodwana uSawula wathi: “Akunamuntu ozakubulawa namhlanjesi ngombana kulilanga uSomnini asindise ngalo u-Israyeli.”


text:
Abantu boke banqomba eGiligali. Khonapho e-aldarini babeka uSawula kobana abe yikosi. Banikela ngemihlabelo yetjhebiswano phambi kwakaSomnini. USawula no-Israyeli woke benza imbedla yomnyanya wethabo.


text:
USamyela wathi ku-Israyeli woke: “Nginilalele kikho koke enikukhulume kimi bengabeka nekosi phezu kwenu.


text:
Gadesi-ke ninekosi eniphetheko. Mina-ke sengimdala, sengithukghele: Amadodanami ziintanga zenu. Soloko ngathoma ebutjheni bami ukuba mrholenu bekube gadesi.


text:
Nakhu lapha ngikhona namhlanjesi, vezani ubumbi bami phambi kwakaSomnini naphambi kozesiweko wakhe. Ngakhe ngathatha ikomo kabani na? Ngakhe ngathatha udumbana kabani? Ngubani phakathi kwenu engakhe ngamgalaja na? Ngubani engakhe ngamgandelela? Ngubani owakhe wangifumbathisa kobana ngicimeze na? Nange kukhona enye yezinto kilezi engizitjhwileko engiyenzileko, ngizayilungisa.”


text:
USamyela wathi: “USomnini ungufakazi nozesiweko wakhe ungufakazi namhlanje kobana nithe azange ngenze litho elimbi.” Abantu bathi: “Iye, uSomnini ngufakazi.”


text:
Yeke uSamyela wathi ebantwini: “Niyazi bonyana nguSomnini owakhetha uMosi bano-Aroni bewenyula naboyihlomkhulu eGibhide.


text:
Yeke yizani emlandwini, ngizokufakazela uSomnini ngokutjho koke okuhle akwenza kini naboyihlomkhulu:


text:
Emva kobana uJakopo nabantu bakhe bangene eGibhide, balilela uSomnini kobana abasize. USomnini wathumela uMosi no-Aroni abafika babakhupha aboyihlomkhulu eGibhide babahlalisa kilendawo.


text:
Kodwana bakhohlwa uSomnini uZimabo, yeke wabanikela esandleni sakaSisera, induna yebutho lakaRhatsoro, nezandleni zamaFilista nekosini yakwaMowabi eyalwa nabo.


text:
Balila kuSomnini bathi, ‘Sonile, satjhiya uSomnini sayokulotjha aboBhali nabosingazimukazi abo-Atjhitarothi. Kodwana yewusisindise esandleni sezitha zethu, yeke sizakulotjha.’


text:
Nje-ke uSomnini wathumela uJerubhali, uBhedani, uJafta nami Samyela, wanihlangula ezitheni zenu mahlangothi woke, yeke naphila nibulungekile.


text:
Kodwana kwathi lokha nanibona uNarhatjhi ikosi yama-Amoni ijamelene nani, nathi kimi, ‘Awa, thina sifuna ikosi ezasibusa,’ nanyana uSomnini uZimu bekaseze ayikosenu nje.


text:
Nanesaba uSomnini uZimu, nimlotjhe, nimlalele ningakhunyalali niphikisane nemithethwakhe begodu nimlandele nina nekosi enibusako, uSomnini uzakuba nguZimenu.


text:
Kodwana naningalaleli uSomnini begodu nanikhunyalalako nijamelane nemithethwakhe, nizazizwa; isandla sakhe sizakuba phezu kwenu njengombana kwenzeka kiboyihlomkhulu.


text:
Akusisikhathi sokuvuna ikoroyi lesi na? Ngizakubiza uSomnini kobana athumele umdumo nezulu. Yeke nizakulemuka bonyana yimbi kangangani into eniyenze phambi kwakaSomnini ngokuzibawela kwenu ikosi.”


text:
Ngambala uSamyela wabiza uSomnini, khona mhlokho uSomnini wathumela umdumo nezulu. Boke abantu besaba khulu uSomnini noSamyela.


text:
Boke abantu bathi kuSamyela: “Yewusirabhelela thina nceku zakho kuSomnini uZimakho; kobana singafi ngombana sithe sinezono, sazingezelela ngokuzibawela ikosi.”


text:
USamyela waphendula wathi: “Ningesabi, vele; ukona khona nonile, kodwana ningamhlubuki uSomnini, mlotjheni ngeenhliziyo zenu zoke.


text:
Ningaphendukeli kibosingazimu abanganabubhadekelo. Akunanto abanganisiza ngayo begodu angeze banisindisa ngombana abanabubhadekelo.


text:
Ngebanga lebizo lakhe elikhulu uSomnini akazukubalahla abantu bakhe ngombana wakuthabela ukunenza bona nibe ngebakhe.


text:
Mina angizukona phambi kwakaSomnini ngokubhalelwa kunirabhelela. Begodu ngizanifundisa indlela ehle nelungileko.


text:
Yesabani uSomnini begodu nimlotjhe ngokwethembeka, ngeenhliziyo zenu ezipheleleko, nikhumbule izinto ezikulu anenzele zona.


text:
USawula bekanamatjhumi amathathu weminyaka lokha naba yikosi. Wabusa u-Israyeli iminyaka ematjhumi amane nambili.


text:
Ekuthomeni uSawula wakhetha amadoda aziinkulungwana ezintathu kwa-Israyeli, wathatha aziinkulungwana ezimbili wahlala nawo eMikimasi nemibundwini yeBhethe-Eli, kwathi ayikulungwana eyodwa akhamba noJonathani eGibeya kwaBhenjamini. Inengi lamadoda aseleko wawabuyisela emizinawo.


text:
UJonathani wasahlela isithala samaFilista eGeba, amaFilista akwizwa lokho. USawula wathi akuliliswe ipalapala enarheni yoke kubizwe amajoni wamaHebheru.


text:
Boke abantu bakwa-Israyeli bayizwa indaba yokuthi: “USawula usahlele isithala samaFilista, nje-ke u-Israyeli sele asikhubekiso kumaFilista.” Yeke woke amadoda abizelwa eGiligali kobana ahlangane noSawula.


text:
AmaFilista abuthana bonyana alwe no-Israyeli, aphuma ngeenkarana eziziinkulungwana ezintathu, nabakhweli bakhona abaziinkulungwana ezintathu, namajoni amanenginengi kwanga yitjhwabatjhwaba yelwandle. Enyuka ahloma eMikimasi ngepumalanga yeBhethe-Aveni.


text:
Kuthe lokha amadoda wakwa-Israyeli nabona ukuthi ubujamo akibo bumasikizi, nokuthi ibutho lawo ligandeleleke kangangani, abhaca emarholweni, hlangana namarharha, emirhobeni, emigodini neenkhelebetheni.


text:
Amajoni wamaHebheru ayama iJordana aya enarheni yakwaGadi neyakwaGiliyadi. USawula wahlala eGiligali amabuthwakhe athuthumela ngemva kwakhe.


text:
Walinda amalanga alikhomba, okwakusikhathi esasibekwe nguSamyela, kodwana uSamyela akhange afike eGiligali, amadoda akhamba noSawula abe athoma ukunghala.


text:
USawula wathi: “Ngilethelani umhlabelo wokutjhiswa newetjhebiswano.” USawula wanikela ngomhlabelo wokutjhiswa.


text:
Uthe naqeda ukwenza umhlabelo wokutjhiswa, nakhuya uSamyela afika. USawula wamhlangabeza wambingelela.


text:
USamyela wabuza wathi: “Wenzeni?” USawula waphendula wathi: “Ngithe lokha nangibona amadoda sele anghala; ngabona nesikhathi esibekiweko sesibethe besadlula ungakabonakali, kanti namaFilista sele ahlomile eMikimasi,


text:
ngadlumbana bona amaFilista la azabe angisahlele eGiligalapha ngingakabawi isisa kuSomnini. Yeke ngazibona ngikatelelekile kobana nginikele ngomhlatjelo wokutjhiswa.”


text:
USamyela wathi: “Wenze ubudlhadlha, awukabulungi umyalo uSomnini uZimakho akunikele wona. Nangathana bewuwubulungile, uSomnini bekazakusekela umbuswakho phezu kwaka-Israyeli ngeenkhathi zoke.


text:
Kodwana umbuswakho awukazokudzimelela, uSomnini sele afune umuntu osehliziywenakhe bewamkhetha bona abe mrholi wabantu bakhe ngombana wena ubhalelwe kubulunga umyalwakhe.”


text:
USamyela wasuka eGiligali waya eGibeya kwaBhenjamini. USawula wabala amadoda agade asele nawo. Imbalo yawo yayimakhulu asithandathu.


text:
USawula nendodanakhe uJonathani kanye namadoda agade akhamba nawo bahlala eGibeya kwaBhenjamini, kanti amaFilista wona ahloma eMikimasi.


text:
Iinqhema ezihluthulako zaphuma ekampeni yamaFilista zenza iimpondo ezintathu. Iphondo elinye laphuma lanqomba e-Ofira nca ngeTjhuwali,


text:
elinye lanqomba eBhethe-Rhoroni; lesithathu lona lanqomba ngembundwini lapha ungabona khona umrhoba weTseboyimu omalungana nerhalawumba.


text:
Kwakutlhogeka ngitjho namunye umbumbisimbi enarheni yoke yakwa-Israyeli ngombana amaFilista athi: “Nakungasinjalo, amaHebheru azakwenza iinsabula namkha imikhonto.”


text:
Woke ama-Israyeli gade ehlela kumaFilista ukuyokulungisa iinkara zeemplurhu, amalembe, amazembe neensegere zawo.


text:
Inani lokulungisa isikara seplurhu nelembe beliziinkghedlhwana ezimbili zesiliva bese kuba sikghedlhu sinye ukulungisa iforogo nezembe kanye nokuvuselela isitlhorholojakomo.


text:
Ngelanga lepi bekunganajoni egade liphethe umkhonto namkha isabula esandleni kilawa agade akhamba noSawula noJonathani, ngaphandle kwakaSawula nendodanakhe uJonathani.


text:
Ngelinye ilanga uJonathani umsa kaSawula wathi kusonkhandakhe: “Yewize siyamele ngaphetjheya kibogadi bamaFilista.” Kodwana azange atjele uyise.


text:
Kwakunamadoda amakhulu asithandathu agade anoSawula ngaphandle kweGibeya. USawula wayehlezi ngaphasi komuthi ocwengileko wamarharinada eMigroni,


text:
ano-Arhija ogade embethe i-efodi. (U-Arhija gade angomunye wabaphristi beTjhilo. Uyise kungu-Arhitubi, umnakwabo ka-Ikabhodi; uyisemkhulu kunguFiniyasi umsa ka-Eli.)<br/>Akakho owakhe watjheja bonyana uJonathani unyamalele.


text:
Ngakelinye nelinye ihlangothi lendlela enqombe entabeni gade kunentatjana lapha uJonathani agade anqophe ukuyama khona nakaya kibogadi bamaFilista. Enye kwakuthiwa yiBhosesi kanti enye kuthiwa yiSene.


text:
UJonathani wathi kusonkhandakhe: “Namba siyamele kibogadi abangakasoki labaya. USomnini angasisiza, nanyana siliwoma namkha sinzunzwana.”


text:
Usonkhandakhe wathi kuye: “Yewenze koke okusemkhumbulwenakho. Ragela phambili ngizakusekela ngakho koke.”


text:
Kodwana nange basithi, ‘Yenyukelani kithi,’ sizakwenyuka ngombana lokho kuzabe kulitshwayo lethu lokutjengisa bona uSomnini ubanikele ezandleni zethu.”


text:
Yeke baziveza bobabili kibogadi bamaFilista. AmaFilista abizana athi: “Akhese niqale! Nakaya amaHebheru arhubhuluka emgodini lapha agade abhace khona.”


text:
Abogadi barhuwelela uJonathani nosonkhandakhe bathi: “Yenyukelani kithapha ukuze sinikhombise into enamehlo.” Yeke uJonathani wathi kusonkhandakhe: “Yenyuka ungilandele; uSomnini ubanikele esandleni saka-Israyeli.”


text:
UJonathani wakhuphuka akhasa ngamadolo; usonkhandakhe wamlandela eenthendeni. AmaFilista asala awile lapha kudlule khona uJonathani; kwathi usonkhandakhe yena wakhamba awaqedelela.


text:
Ehlandleni lokuthoma lokusahlela kwabo, uJonathani nosonkhandakhe babulala abantu abamatjhumi amabili, iindumbu zabo zakghubelelana.


text:
Kwaba khona ivalo kwabasekampeni, emmangweni, nakiwo woke amajoni. Abagadileko nabahluthulako nabo babethwa livalo. Ukuhlengezela kwephasi kwabethusa khulu.


text:
Iinhloli zakaSawula zeGibeya kwaBhenjamini zabona ibutho lamaFilista lihlangahlangene emahlangothini woke.


text:
USawula wathi emadodeni agade anawo: “Akhe nihlanganise ibutho loke nihlole bonyana ngubani ongekho phakathi kwalo.” Sele bakwenzile lokho bafunyana ukuthi nguJonathani nosonkhandakhe abangekho ebuthweni.


text:
Kwathi uSawula nasakhuluma nomphristi, isiyaluyalu esisekampeni yamaFilista saya ngokurhagala. USawula wathi kumphristi: “Yeniwulise, ningasawuletha.”


text:
USawula nabantu bakhe babuthana banqomba epini. Bafika bafunyana amaFilista ahlangahlangene kwamanikelela, abulalana wodwa ngeensabula.


text:
AmaHebheru akhambako begodu ahlala namaFilista ekampenawo, abuyela kuma-Israyeli agade anoSawula noJonathani.


text:
Kwathi lokha ama-Israyeli agade abhace emibundwini ngenarheni yakwa-Efrayimu nakezwa bonyana amaFilista ayabaleka, arhubhuluka awahlala eenthendeni.


text:
Mhlokho abantu bakwa-Israyeli baphela amandla ngombana uSawula wafunga kibo wathi: “Akathuweleliswe umuntu ogoma ukudla kungakarhwaqeli; ngingakazibuyiseleli ezitheni zami!” Yeke ibutho azange likunambithe nakancani ukudla.


text:
Kodwana uJonathani gade angakezwa bona uyise ubophe abantu ngesifungo. Watlhorholoja amanembe ngedondolo egade aliphethe, wakhotha. Kuthe lokha nanambithako, amehlwakhe aphazima.


text:
Elinye lamabutho lathi kuye: “Uyihlo ubophe abantu ngesifungo esimanzima wathi, ‘Akathuweleliswe umuntu ozokugoma ukudla namhlanjesi!’ Kungakho abantwaba babogaboga nje.”


text:
UJonathani wathi: “Ubaba ubangele inarha le inyakanyaka. Akhese uqale bonyana amehlwami afese aphazima kangangani lokha nangigoma ilujwanyaneliya.


text:
Kuyatjho bonyana abantwaba nangathana bafese bavunyelwa ukobana bagome ezinye zezinto abazithumbe emanabeni wabo, amaFilista bekazakuloba khulu kunalokhu.”


text:
Mhlanokho ama-Israyeli amadlha amaFilista phasi ukusukela eMikimasi bekube se-Ayaloni. Ngebanga lokobana abantu babesele badinwe khulu


text:
baziphosa phezu kwepango. Babhudungela izimvu, iinkomo namakonyana, bahlabela khona phasapho, badla inyama isese neengazi.


text:
Omunye wathi kuSawula: “Qala, abantwaba bayona phambi kwakaSomnini nabagoma inyama ingakaphophi iingazi.” Yena wathi: “Nenze kumbi. Gedani ilitje elikhulu nililethapha.”


text:
Godu wathi: “Tjela abantwabo bonyana ngithi, ‘Omunye nomunye akalethe ikomakhe nemvakhe bese nizihlabela elitjenapha nigome. Nilise ukona phambi kwakaSomnini ngokugoma inyama ningakasi iingazi e-aldarini.’ ” Yeke omunye nomunye weza araga ikomakhe ngobusukobo wayihlabela khonapho.


text:
USawula wathi: “Nambani sehlele kumaFilista ngamarhwaqela siwasahlele, siwaphange bekuse, singatjhiyi namunye ophilako.” Abantu bathi: “Akube njengombana usitjho.” Kodwana umphristi wathi: “Akhe sibuze kuZimu qangi.”


text:
USawula wabuza wathi: “Ngiwalandelele amaFilista na? Uzawanikela esandleni sama-Israyeli?” Kodwana mhlokho uZimu wathi du.


text:
USawula wathi: “Yizanapha noke nina barholi bebutho, akhe sihlolisiseni bonyana sisono bani esenzakeleko namhlanjesi.


text:
Ngifunga uZimu owasindisa u-Israyeli ngithi: Ngitjho nanyana kungathiwa msanami uJonathani owonileko, kuzakufanela bonyana afe.” Kodwana abantu bazithulela.


text:
USawula wathi ku-Israyeli woke: “Jamani lapha; mina nendodanami uJonathani sizakujama laphaya.” Abantu bathi: “Awa, yewenze ngokubona kwakho.”


text:
USawula wathandaza kuSomnini uZimu ka-Israyeli wathi: “Zimu yewungiphe ipendulo enqophileko.” Kwase kwenziwa ifumbe phakathi kwakaJonathani noSawula nabantu. Kwafumaniseka bona abantu abanamlandu.


text:
USawula wathi kuJonathani: “Akhe utjho-ke, wenzeni?” UJonathani wamtjela wathi: “Senganambitha ilujwanyana ngedondolo lami. Alo kufuze ngifele lokho na?”


text:
Kodwana abantu bathi kuSawula: “Uthi uJonathani kufuze abulawe na? Yena lo olwele u-Israyeli kangaka? Afeke! Sifunga uSomnini ajame ngeenyawo, abe akunamuntu ongamthinta ngombana wenze into ekulu namhlanjesi ngokusizwa nguZimu.” Ngaleyondlela abantu bamsindisa uJonathani; azange asabulawa.


text:
Ngemva kobana uSawula anzinzise ubukhosi kwa-Israyeli, walwa nezitha zakhe ezimzombelezileko: uMowabi, ama-Amoni, u-Edomu, amakhosi wakwaTsobha namaFilista. Qobe kuhlangana nawo; gade awahlunguphaza.


text:
Walwa ngamandla wahlula ama-Amalekhi, wasindisa ama-Israyeli esandleni salabo ebegade bawahlunguphaza.


text:
Amadodana kaSawula bekunguJonathani, uYitjhivi noMaliki-Tjhuwa. Ibizo lomntazanakhe omkhulu bekunguMeraba, lomncani kunguMikala.


text:
Ibizo lomkakhe kungu-Arhinowami indodakazi ka-Arhimatsa.<br/>Ibizo lomphathi webutho lakaSawula bekungu-Abineri umsa kaNeri; uNeri lo, bekungusonghwanakhe kaSawula.


text:
Ngeenkhathi zoke zokuphila kwakaSawula bekuhlala kunezipi ezimasikizi njalo namaFilista. Qobe kuhlangana kwakhe nomuntu onamandla nonesibindi, bekamthatha amfake ebuthweni lakhe.


text:
USamyela wathi kuSawula: “Ngimi engithunywe nguSomnini bonyana ngikuzese, ngikubeke ube yikosi yabantu bakhe u-Israyeli; nje-ke lalela umlayezo uSomnini awutjhoko.


text:
Nakhu-ke okwatjhiwo nguSomnini uMninimandlawoke uthi, ‘Ngizokudula ama-Amalekhi ngombana aqaba indlela yama-Israyeli lokha naphuma eGibhide.


text:
Yewukhambe-ke, ufese usahlele ama-Amalekhi bewubhubhise koke okungekwawo. Ungawababaleli; ubulale kwandoda, kwamfazi, kwamntwana ngitjho namasana, iinkomo, kwamvu, kwakamela ngitjho nabodumbana bakhona.’ ”


text:
USawula wenza imbizo eThelayimi, wahlela abantu ngeengaba; kwakuziinkulungwana ezimakhulu amabili zamadoda wakwa-Israyeli nabantu abaziinkulungwana ezilitjhumi abavela kwaJuda.


text:
Wathi kumaKheni: “Khambani nisukele ama-Amalekhi la ukuze nangiwabhubhisako ningachaphazelwa ziingazi ngombana nina naba nomusa kiwo woke ama-Israyeli naphuma eGibhide.” AmaKheni aphuma-ke kuma-Amalekhi.


text:
Kodwana uSawula nebutho lakhe bambabalela u-Agagi kanye nezimvu neenkomo zekhethelo, kwathi keziqalekako bababalela amaqama anonileko, kwaba ngehle yodwa ifuyo. Koke lokhu azange bathande ukukubulala bakubhubhise, kodwana yoke imikgherana bayibhubhisa nya.


text:
“Ngiyazisola kobana ngambekelani uSawula njengekosi ngombana ungitlhanamele begodu azange aphethe ilizwi lami.” USamyela wakhathazeka; walila ubusuku boke bamhlokho phambi kwakaSomnini.


text:
Kusasa ngovivi uSamyela wavukela indlela, wayokubonana noSawula, kodwana wafumana igama lokuthi: “USawula uye eKaramela. Uzafese ajamise ilitje lakhe lesikhumbuzo kileyondawo bese wehlela enzasi eGiligali.”


text:
Kuthe lokha nabahlanganako, uSawula wathi kuSamyela: “USomnini akubusise! Ngiliphethile ilizwi lakaSomnini.”


text:
USawula wathi: “Madoda eze neenkomo zama-Amalekezi lapha, ababalele izimvu neenkomo ezinefutha kobanyana azokuhlabela uSomnini uZimakho, nokho okunengi sikubhubhisile.”


text:
USamyela wathi kuSawula: “Thula! Yithi ngikutjele bonyana uSomnini utheni kimi izolo ebusuku ngawe.” USawula wathi: “Yiza nazo.”


text:
USamyela wathi: “Angitjho bewuzinyaza; akusinjalo na? Nokho-ke ugcine uyihloko yeenkoro zakwa-Israyeli ngombana uSomnini wakubeka waba yikosi yakwa-Israyeli.


text:
USomnini wakuthuma wathi, ‘Khamba ufike ubhubhise zoke iinkhohlakali zama-Amalekhi, ulwe nazo uziqede nya.’


text:
Kubayini ungazange ulalele ilizwi lakaSomnini? Kubayini wenze ubumbi phambi kwakaSomnini ngokuziphosa phezu kwepango?”


text:
USawula wathi: “Kodwana ngimlalele uSomnini. Ngiliphethile ilizwi lakhe, ngabhubhisa ama-Amalekhi nya bengeza no-Agagi ikosawo.


text:
Amadoda athatha izimvu neenkomo, akhetha ezinefutha ezilungele uZimu ukuze enzele uSomnini uZimakho umhlabelo eGiligali.”


text:
Kodwana uSamyela wathi:<br/>“USomnini uthabiswa mihlabelo yokutjhiswa<br/>neminikelo kunokuthobela ilizwi lakhe na?<br/>Ukulalela kungcono kunemihlabelo,<br/>begodu nokuyelela kungcono kunamafutha wamaqama.


text:
Yeke ukuhlubuka uSomnini<br/>umuntu alalele ihlokwakhe le,<br/>sekufana nokulalela abosomthwadlana<br/>nanyana umphristi wabosingazimu.<br/>Njengombana ulahle ilizwi lakaSomnini nje,<br/>naye-ke ukulahlile ekubeni yikosi.”


text:
USawula wathi kuSamyela: “Maye mina ngonile. Nginyaze umyalo kaSomnini namezwakho. Ngesabe abantu, ngenza intandwabo.


text:
USamyela wamphendula wathi: “Angeze bengakhamba nawe. Unyaze ilizwi lakaSomnini, yeke noSomnini naye ukulahlile ekubeni yikosi phezu kwaka-Israyeli!”


text:
USamyela wathi kuye: “USomnini urharhule ubukhosi bakwa-Israyeli ezandleni zakho namhlanjesi, wabunikela umakhelwanakho ongcono kunawe.


text:
OngaTjhugulukiko ka-Israyeli akaleyi amala namkha atjhugulule umkhumbulwakhe ngombana akasinjengomuntu kobana angaloko atjhugulula umkhumbulwakhe.”


text:
USawula waphendula wathi: “Iye, kazi ngonile. Kodwana ngiyakubawa bonyana khese ungihloniphe eemphathimandleni zabantu bami naphambi ko-Israyeli, jika nami ukuze ngiyoguqa phambi kwakaSomnini uZimakho.”


text:
USamyela wathi: “Yenilethapha u-Agagi ikosi yama-Amalekhi leyo.” U-Agagi weza athwele ihloko adlumbana bonyana: “Nakumahlungu wokufa aphele kade.”


text:
USamyela wathi kuye:<br/>“Njengombana isabulakho<br/>yenza bonyana abafazi balobe abantwababo,<br/>nonyoko-ke kuzakuba nguye<br/>hlangana nabafazi oloba umntwanakhe namhlanjesi.”<br/>USamyela wambulala u-Agagi phambi kwakaSomnini eGiligali.


text:
USamyela wabe wahlongakala angazange akhe abonane noSawula godu. USamyela wakhathazeka ngoSawula, noSomnini wazisola ngokubeka kwakhe uSawula bona abe yikosi phezu kwaka-Israyeli.


text:
USomnini wathi kuSamyela: “Uyokukhathazeka bekube nini ngoSawula? Ngimlahlile ekubeni yikosi phezu kwaka-Israyeli. Zalisa iphondo lakho ngamafutha we-oliva bese ungena indlela; ngikuthuma kuJese weBhethe-Lehema. Ngikhethe omunye wamadodanakhe kobana abe yikosi.”


text:
Kodwana uSamyela wathi: “Ngingaya njani lapho? Indaba le izakufika eendlebeni zakaSawula bese uyangibulala.” USomnini wathi kuye: “Thatha ithole bese nawufika khona uthi, ‘Ngize ukuzokwenzela uSomnini umhlabelo.’


text:
Umemele uJese emhlabelweni, yeke ngizakukhombisa ofanele ukwenze. Ngifuna bonyana uzese loyo engizakukhombisa yena.”


text:
USamyela wenza njengombana ikosi imtjelile. Nakafika eBhethe-Lehema, iinkhulu zedorobho zatatazela nazihlangana naye. Zambuza zathi: “Uze ngobuhle na?”


text:
USamyela waphendula wathi: “Iye, ngize ngobuhle; ngize ukuzokwenzela uSomnini umhlabelo. Zicwengiseni bese nikhuphuka nami siyokwenza umhlabelo.” Nje-ke wacwengisa uJese namadodanakhe wabe wabamemela emhlabelweni.


text:
Kuthe lokha nabafikako, uSamyela wabona u-Eliyabu wathi: “Ngambala nangu ozesiweko kaSomnini ajame phambi kwakaSomnini.”


text:
Kodwana uSomnini wathi kuSamyela: “Ungaqali ubunjalo bakhe namkha ijamo lakhe ngombana ngimalile loyo. USomnini akaqali izinto eziqalwa babantu. Abantu batjheja ijamo lomuntu kodwana uSomnini utjheja ihliziyo.”


text:
Yeke uJese wabiza u-Abinadaba kobana azokubingelela uSamyela. Kodwana uSamyela wathi: “Awa, naye lo akusuye okhethwe nguSomnini.”


text:
UJese wabiza uTjhama bona naye azokubingelela uSamyela. Kodwana uSamyela wathi: “Awa, nalo godu akusuye uSomnini amkhethileko.”


text:
UJese wabiza amadodanakhe alikhomba bonyana nawo azokubingelela uSamyela. Kodwana uSamyela wathi kuye: “Akakho namunye uSomnini amkhethileko kilaba.”


text:
Wase ubuza uJese wathi: “Amadodanakho aphelele na?” UJese wathi: “Awa, kusesekhona omunye ongumaswaphela, nokho uselusa izimvu.” USamyela wathi: “Akabizwe ngombana angeze sagoma angakafiki.”


text:
Bambiza-ke bafika naye. Bekakhanya begodu aqaleka, anamehlo amahle. USomnini wathi: “Nangu-ke engimkhethileko. Sikima umzese.”


text:
Yeke uSamyela wathatha iphondo lamafutha we-oliva wamzesa phambi kwabafowabo. Kusukela mhlokho uMoya kaSomnini wehlela phezu kwakaDavida. USamyela wanqomba eRama.


text:
Ikosi ayitjho, iinceku zayo zizakufuna umuntu ongakghona ukubetha iharibha. Umuntu loyo uzakubetha iharibha lokha ummoya omumbi othunyelwe nguZimu nawehlela phezu kwakho, yeke uzakuqaquluka.”


text:
USawula wathi kubatlhogomeli bakhe: “Iye, funani umuntu onekghono lokubetha iharibha, nimlethe kimapha.”


text:
Omunye wabatlhogomeli wathi: “Ngibone umsa kaJese weBhethe-Lehema okwazi ukubetha iharibha. Usihlabani begodu unesibindi. Uhlamazana kanti nekulumo uyayilonda. USomnini unaye.”


text:
UJese wathatha izikwa nekwana yewayini, wazikhweza phezu kwakadumbana wazithumela kanye nembuzana kuSawula ngendodanakhe uDavida.


text:
UDavida wafika kuSawula wathoma wasebenza. USawula wamthanda tle uDavida bewamenza usonkhande wakhe.


text:
Yeke uSawula wathumela ilizwi kuJese wathi: “Akhese uvumele uDavida kobana ahlale kimapha ngombana nganelisekile ngaye.”


text:
Njalo lokha ummoya omumbi owathunywa nguZimu wehlela phezu kwakaSawula, uDavida gade athatha iharibha ayibethe. Yeke uSawula aqaquluke, azizwe angcono bese ummoya omumbi uyamgadunga.


text:
AmaFilista abutha amabutho wawo azilungiselela ipi ahlanganela eSoko kwaJuda. Ahloma itende e-Efesi-Damimi, phakathi kweSoko ne-Azeka.


text:
USawula nama-Israyeli bahlangana bahloma itende labo emrhobeni we-Ela bazilungiselela ukuhlangabezana namaFilista.


text:
AmaFilista ahlala ngaphetjheya kombundu, ama-Israyeli ahlala nganeno kombundu, bahlukaniswa mrhoba phakathi.


text:
Kwaphuma itsitsirimba yekulwazo ekampeni yamaFilista, ibizo layo kunguGoliyadi weGathi. Ubude bakhe babungaba mamitha amathathu.


text:
Wayethwele isikupuru sekoporo, embethe nembaji yepi enamarhururhuru wekoporo enobudisi obubalelwa kumakhilogremu amatjhumi amahlanu nalikhomba.


text:
Umphini womkhontwakhe wawufana nompherho womluki, kanti itlobo yakhona yayinesimbi enobudisi obumakhilogremu asithandathu. Usonkhandakhe aphethe isihlangu esikhulu akhamba phambi kwakhe.


text:
UGoliyadi wehlela emrhobeni wajokolela iinqhema zama-Israyeli wathi: “Kutheni niphume imijeje kobana nilwe ipi? NgimFilista mina. Nina nimakhobokana kaSawula! Khethani indoda ezizwako sihlangane.


text:
Nangabe iyakghona ukulwa nami ingirhayile, yeke sizakuba makhobokenu. Kodwana nange mina ngiyirhirizile, nina nizakuba makhobokethu nisikhonze.”


text:
UmFilista waragela phambili wathi: “Namhlanje ngiyazeyisa zoke iinqhenyana zakwa-Israyeli! Khuphani indoda ezizwako ibe yinye sihlangane.”


text:
Kwaba malanga amanengi umFilista alokhu ajokola lapho ekuseni nantambama.<br/>Yeke uDavida gade ayindodana yomEfratha ekuthiwa nguJese, ogade avela eBhethe-Lehema lakwaJuda. UJese gade anamadodana abunane, kanti ngesikhathi sakaSawula wayesele aluphele khulu kobana angaphuma ipi. Amadodana amathathu amadala kaJese alandela uSawula epini: Izibulo kwakungu-Eliyabu; alanywa ngu-Abinadaba; yena alandelwa nguTjhama. UDavida bekabuphetjhani. Amadodana amathathu amakhulu ahlala noSawula, kodwana uDavida bekalokhu eza kuSawula begodu abuyele emuva ayokwelusa umhlambi kayise eBhethe-Lehema.


text:
UJese wathi endodanenakhe uDavida: “Thatha upumpana wekoroyi ekhanzingiweko lo, neempani ezilitjhumi zesikwezi uzise kubafowenu ekampeni msinyazana.


text:
Iintina ezilitjhumi zetjhizezi, ziphathele umphathisiqhema. Uhlole bonyana abafowenu baphethe njani bewubuye nobufakazi bona gade unabo.


text:
Abafowenu banoSawula kanye nawo woke amadoda wakwa-Israyeli emrhobeni we-Ela, ukuyokulwa namaFilista.”


text:
Kwathi ekuseni uDavida watjhiya izimvu nomelusi, wathatha umthwalo wakhamba njengokutjho kwakaJese. Wafika ekampeni lokha amabutho nakathoma ukuzilungiselela ukuya evadleni, avuma ingoma yepi,


text:
Kuthe nasakhuluma nabafowabo, kwavela uGoliyadi weGathi, ikulwazo yetsitsirimba yamaFilista, waphuma esiqhemeni sakhe ajokola, akhuluma amagama anamadinyana njengemihleni. UDavida wakuzwa lokho.


text:
Ama-Israyeli atjelwa kwathiwa: “Niyayibona indoda ejokolako le, iphumele ukurhubutjha u-Israyeli. Umuntu ozokubulala umrhali lo ikosi izomnjingisa khulu. Begodu izamendisela indodakazayo kanti nomndeni kayise lomuntu loyo awuzukuhlawuliswa umthelo kwa-Israyeli.”


text:
UDavida wabuza amadoda agade ajame hlanu kwawo wathi: “Uzakwenzelwani umuntu ozakubulala umFilista lo bese ususa ihlazweli ku-Israyeli na? Ungubani yena umFilista ongakasoki lo bonyana angazokurhubutjha amabutho kaZimu ophilako?”


text:
Amphendula uDavida amadoda la abuyekeza lokho agade akukhuluma athi: “Umuntu ozakubulala umFilista uzakwenzelwa lokhu nalokhuya.”


text:
U-Eliyabu, umfowabo omdala kaDavida wezwa lokha uDavida nakhuluma namadoda lawo, wamcasukela wathi: “Ufunani lapha? Izimvu zinobani emrhuleni nawulapha nje? Ngiyakwazi bonyana ungumaqobolwana begodu unobuqili; uzele ukuzokubukela ipi nje kwaphela.”


text:
UDavida waya komunye umuntu, wambuza njengombana abuze ekuthomeni, yeke umuntu loyo naye wamphendula njengombana aphendulwe ekuthomeni.


text:
UDavida wathi kuSawula: “Akungabi nomuntu onyamako ngebanga lomFilista lo; incekwakho izakwehla iyokulwa naye.”


text:
USawula wathi: “Angeze wakghona ukwehla uyokulwa nomFilista loya; usesemsana, kanti yena uyitsitsirimba eyathoma ukulwa kusukela ebutjheni bayo.”


text:
Kodwana uDavida wathi kuSawula: “Incekwakho beyelusa izimvu zakayise. Bekuthi nakufika ibhubezi nanyana ibhere ithathe imvu hlangana nomhlambi,


text:
ngiyilandele, ngifike ngiyisawule bese ngihlangula imvu emlonyenayo. Nayibe iyangijikela, ngiyibambe ngomphinjanayo, ngiyimadlhe phasi ngiyibulale.


text:
Incekwakho ibulele iibhubezi nebhere, yeke nomFilista ongakasoki lo, uzakufana nenye yazo ngombana uhlazise amabutho kaZimu ophilako.


text:
USomnini owangisindisa eqatheni lebhubezi neqatheni lebhere, uzangisindisa esandleni somFilista lo.” USawula wathi kuDavida: “Khamba, yeke uSomnini abe nawe.”


text:
USawula wembathisa uDavida izambatho zakhe zepi. Wamembathisa imbaji yepi wamthwesa nesikupuru sekoporo.


text:
UDavida wabophelela isabula yakaSawula ezambathweni zepi, walinga ukukhambakhamba ngazo ngombana ubangakazijayeli. Wathi kuSawula: “Angikghoni ukukhamba ngembethe izintwezi ngombana angikazijayeli.” Yeke wazihlubula.


text:
Wathatha isibhuku sakhe wasiphatha ngesandla sakhe, wakhetha amatje amahlanu nabutjhelelezi emlanjaneni, wawafaka ngesikhwameni sembadakhe yekweluseni, waphatha isarwayi sakhe ngesandla, wanqomba kumFilista.


text:
Wathi kuDavida: “Ngiyinja na, uza kimi uphethe iingojwana nje?” UmFilista wathuka uDavida ngabosingazimu bakhe.


text:
UDavida wathi kumFilista: “Uza kimi ngesabula nomkhonto nangezenjana, kodwana mina ngiza kuwe ngebizo lakaSomnini uMninimandlawoke, uZimu wamabutho ka-Israyeli, oweyisileko.


text:
Namhlanje uSomnini uzokunikela ezandleni zami, ngizokumadlha phasi bese ngiqunta ihlokwakho. Namhlanje ngizokuthatha iindumbu zamabutho wamaFilista ngiziphe amadlanga nabophagana. Iphasi loke lizakwazi bonyana kunoZimu kwa-Israyeli.


text:
Woke umuntu olapha namhlanjesi uzakwazi bonyana uSomnini akasindisi ngesabula nomkhonto kwaphela ngombana ipi ngeyakaSomnini. Nje-ke uzoninikela ezandleni zethu nokanyana nje.”


text:
Kuthe lokha umFilista natjhidelako afuna ukulwa, uDavida wagijima ngebelo wanqomba evadleni wamhlangabeza.


text:
Wafaka isandla ngesikhwameni sembadakhe wakhupha ilitje, walijuguja ngesarwayi walidedela, lafike lavirimeja umFilista epandla. Ilitje lamodza epandla yakhe bewarabhalala ngobuso phasi.


text:
Yeke uDavida wahlula umFilista ngelitje nesarwayi; angakaphathi isabula esandleni, kodwana wamadlha phasi umFilista bewambulala.


text:
UDavida wagijima wafika wajama ngehla kwakhe. Warhwatjha isabula yomFilista loyo emgodlanenayo, wamqedelela bewaqunta ihlokwakhe ngayo. Lokha amaFilista nakabona bonyana ikutana yawo ifile, ajika abeletha iinthende.


text:
Amadoda wakwa-Israyeli newakwaJuda aragela phambili arhuwelela, agijimisa amaFilista awaragela ebungenweni beGathi nemasangweni we-Ekroni. Iindumbu zawo zazirhatjheke magegana nendlela yeTjharayimi ukuya eGathi ne-Ekroni.


text:
(Ngemva kwesikhathi uDavida wathatha ihloko yomFilista wayiletha eJerusalema, wathatha neenhlabani zomFilista wazifaka endlinakhe.)


text:
Kwathi lokha uSawula nabona uDavida ahlangabeza umFilista, wathi ku-Abineri umphathibutho: “Abineri-ke, msakabani isokaneliya?” U-Abineri waphendula wathi: “Ngiqinisile kosi, abe angazi.”


text:
Kuthe lokha uDavida nabuya ukubulala umFilista, u-Abineri wamthatha wamusa kuSawula; asaphethe ihloko yomFilista.


text:
USawula wambuza wathi: “Umsa kabani, sokana?” UDavida wathi: “Ngimntwana wencekwakho, uJese weBhethe-Lehema.”


text:
Kusukela mhlokho uSawula akhange asavuma bona uDavida abuyele endlini kayise kodwana wamenza bona ahlale naye.<br/>Emva kobana uDavida aqede ukukhuluma noSawula, ihliziyo kaJonathani yanamathela kuDavida ngombana wamkhathalela njengombana azikhathalela yena.


text:
UJonathani wahlubula iphuraphura ebegade ayembethe wayinikela uDavida. Wamnikela izambatho zakhe zepi, ngitjho nesabulakhe, nomsebe kanye nebhande lakhe.


text:
Noma yini uSawula agade amthuma yona, uDavida wayenza ngokuphumelela okukhulu. USawula wamupha isikhundla esiphakamileko ebuthweni. Lokhu kwathabisa abantu boke ngitjho neenkhulu zakaSawula.


text:
Ekubuyeni kwabantu emva kobana uDavida abulele umFilista, abafazi baphuma kiyo yoke imizi yakwa-Israyeli bona bahlangabeze ikosi uSawula ngokuvuma nokugida, ngeengoma zethabo, ngabosotjherere nangegatara yeenara ezintathu.


text:
Basagida njalo gade bavuma bathi:<br/>“USawula ubulele iinkulungwana,<br/>uDavida ubulele iinkulungwana ezilitjhumi.”


text:
USawula wasilingeka khulu, ingoma egade ivunywa le yamhlabekisa. Waba nomkhumbulo othi: “Bakhakhazisa uDavida ngamatjhumi weenkulungwana kodwana mina ngeenkulungwana nje. Sekusele nje bonyana bambeke abe yikosi!”


text:
Kwathi ngakusasa uSawula wangenwa ziinlwana, wadlharuma njengehlanya esigodlweni sakhe. UDavida wabetha iharibha njengombana gade asenza emihleni. USawula gade aphethe umkhontwakhe ngesandla,


text:
wawuphosa ngamandla azitjela athi: “Ngifuna ukuhlaba uDavida ngimhlanganise neboda.” Kodwana uDavida waphepha bekwaba kabili.


text:
Ngebangelo wasusa uDavida eduze kwakhe, wambeka induna yekulungwana yabantu. UDavida warhola amajoni ejimeni lawo.


text:
Yeke uSawula wathi kuDavida: “Nangu uMerabi indodakazami elizibulo, ngizakwendisela yena abemkakho; kwaphela ngisebenzela ngesibindi ulwe izipi zakaSomnini uZimakho.” USawula wazitjela wathi: “Angingasibeki isandla sami phezu kwakhe, akube maFilista ambulalako.”


text:
Kodwana uDavida wathi kuSawula: “Ngingubani mina begodu uyini umndeni wekhethu namkha ikoro kababa kwa-Israyeli, bonyana ngibe mkhwenyana wekosi na?”


text:
Kwathi nakufika isikhathi sokobana uMerabi indodakazi kaSawula anikelwe uDavida, wendiselwa u-Adriyeli wakwaMerhola.


text:
Kwathi kusesenjalo uMikali indodakazi kaSawula wakarwa nguDavida. USawula wathaba lokha nabamtjela ngalokho,


text:
wacabanga wathi: “Ngizomendisela yena, ngaleyondlela uzakugadanga isifu ukuze isandla samaFilista sibe phezu kwakhe.” Nje-ke uSawula wathi kuDavida: “Unethuba lesibili lokobana ube mkhwenyanami.”


text:
Alo-ke uSawula wabiza iinceku zakhe wathi: “Khulumani noDavida ngemsitheleni nithi, ‘Qala ndoda, ikosi izwana nawe, neenceku zayo zoke ziyakuthanda. Yeke yiba mkhwenyanayo.’ ”


text:
Iinceku zazinande zikhobelela uDavida. Kodwana uDavida wathi: “Enjephana ukuba mkhwenyana wekosi yintwana encancani ngokucabanga kwenu na? Mina ngisichakana begodu angaziwa kangako.”


text:
uSawula waphendula wathi: “Yenithi kuDavida, ‘Ikosi ifuna ukuzibuyiselela ezitheni zayo, nje-ke abe ayifuni ilitho elingako elililobolo ngomlobokazi ngaphandle kwamajwabu alikhulu wamaFilista.’ ” USawula gade anethemba lokobana uDavida uzakuwela ezandleni zamaFilista.


text:
Kuthe lokha iinceku zibikela uDavida iindabezi, zamthabisa kwaba kuhle kuye bonyana abe mkhwenyana wekosi. Yeke uDavida akhange asalinda bona iphole,


text:
waphuma nabantu bakhe wabulala amakhulu amabili wamaFilista. Waletha amajwabawo wawabeka aphelele phambi kwakaSawula ukuze abe mkhwenyanakhe. USawula wamendisela uMikali indodakazakhe bona abe mkakhe.


text:
Iinduna zamaFilista zaragela phambili nokulwa no-Israyeli; kodwana ngesikhathi soke uDavida gade aphumelela ukuzihlula ukudlula iinkhulu zakaSawula. Ngebangelo ibizo lakhe laduma khulu.


text:
USawula watjela indodanakhe uJonathani kanye nazo zoke iinceku bona kubulawe uDavida. Ngebanga lokobana uJonathani gade akhathalela khulu uDavida


text:
wamlemukisa wathi: “Ubaba, uSawula, ufuna ithuba lokobona akubulale. Uzeluse-ke kusasa ekuseni; ufunyane indawo esithekileko ubhace lapho.


text:
Mina ngizakuphuma nobaba siye emmangweni hlanu kwalapha ukhona. Ngizakukhuluma naye ngawe, ngimuzwe bona uthini bese ngiyakubikela-ke.”


text:
UJonathani wancengela uDavida kuyise uSawula wathi: “Ubaba yikosi, yeke akangenzi okumbi encekwinakhe uDavida; akhange one ubaba, akwenzileko kwenze nobaba wazuza khulu.


text:
Ipilwakhe beyisengozini lokha nabulala umFilista. USomnini wasindisa woke u-Israyeli ngokuhlula okukhulu begodu ubaba wakubona lokho bewathaba. UDavida umsulwa. Alo, kubayini-ke ubaba afune ukuphalaza iingazi ezinganamlandu ngokumbulala na?”


text:
Nje-ke, uJonathani wabiza uDavida wamdembela koke. UJonathani wabe waletha uDavida kuSawula; uDavida waba noSawula njengemihleni yangaphambili.


text:
Kwabuya kwaqubuka ipi godu, waphuma uDavida walwa namaFilista. Wabarhadla okurara khulu bebambalekela.


text:
Kodwana uSawula wavukwa ziinlwana, asazihlalele esigodlweni sakhe aphethe umkhonto ngesandla. UDavida yena gade abetha iharibhakhe.


text:
USawula walinga ukumphundluselela ebodeni ngomkhonto, kodwana uDavida waphepha, umkhonto waphundlusa iboda. Ngobusukobo uDavida wabaleka esigodlweni waphunyurha.


text:
USawula wathumela amadoda endlini kaDavida bona ayoyigada kuthi ekuseni ambulale. Kodwana uMikali umkaDavida wamyelelisa wathi: “Nawungabalekiko ebusukwini banamhlanjesi, kusasa uzokubulawa.”


text:
UMikali wathatha isithombesibunjwa esinguzinyana wekhaya wasilalisa embhedeni, wasembesa ngengubo bewabeka uboya bembuzi ngeenhloko.


text:
USawula wabuye wathumela amadoda kuDavida bona ayombona wawayala wathi: “Nize naye kimapha ngombhedakhe lowo ukuze ngimbulale.”


text:
Kodwana kwathi lokha amadoda nangenako, qala naso isithombe silele embhedeni, ngeenhloko zaso kunoboya bembuzi!


text:
USawula wathi kuMikali: “Kubayini ungikhohlise kangaka bewusindise isitha sami ngokusibalekisa na?” UMikali wathi kuye: “Uthe kimi, ‘Yewungilise ngibaleke, nakungasinjalo ngiyakubulala.’ ”


text:
UDavida sele abalekile bewasinda, waya kuSamyela eRama wafese wamtjela koke uSawula akwenze kuye. Yena noSamyela bakhamba bayokuhlala endlini yabaphorofidi.


text:
Nje-ke uSawula wathuma amadoda bona ayombamba. Kodwana kwathi nababona isiqubuthu sabaphorofidi sisemmoyeni, noSamyela alapho njengomkhokhelaso, uMoya kaZimu wehlela phezu kwamadoda abuya kuSawula, nawo aba semmoyeni.


text:
Kuthe bona uSawula atjelwe ngalokho, wathumela amanye amadoda, nawo aba semmoyeni. USawula wathumela amanye ihlandla lesithathu, nawo kwaba ngisweso.


text:
Ekugcineni, waziyela yena ngenyama eRama. Lokha nakafika emthonjeni omkhulu weSekhu, wabuza wathi: “Baphi aboSamyela noDavida na?” Bamphendula bathi: “Basendlini yabaphorofidi eRama.”


text:
USawula waya endlini yabaphorofidi eRama. UMoya kaZimu wehlela naphezu kwakhe, wakhamba asemmoyeni bewayokufika endlini yabaphorofidi.


text:
Naye wahlubula izambatho zakhe waba semmoyeni phambi kwakaSamyela. Walala ahlubule imini leyo yoke nobusuku bakhona. Kungebangelo isiga sithi: “Kanti uSawula naye uhlangana nabaphorofidi na?”


text:
UDavida wabaleka endlini yabaphorofidi eRama waya kuJonathani, wafese wabuza wathi: “Kanti ngenzeni? Umlandwami uyini? Ngimone ngani ubabakho ukuze afune ukungibulala na?”


text:
UJonathani waphendula wathi: “Nakanye! Awukazukufa! Ngiyathembisa akunalitho ubaba alenzako, nanyana likhulu nanyana lincani angakangitjeli. Alo, ubaba uzabe ayifihlelani indaba le kimi na? Akunanto enjalo.”


text:
UDavida wathi: “NgoZimu uqinisile, ubabakho uyazi bona ngiyathandeka kuwe, nje-ke uzitjele wathi, ‘UJonathani akakafaneli akwazi lokhu ngombana angaphatheka kumbi.’ Nokho ngiqinisile ngithi uSomnini uyangizwa, phila ngiphile, ngisemlonyeni wokufa.”


text:
UDavida wathi: “Qala, kusasa lilanga lomgidi wokuthwasa kwenyezi, kufanele ngihlale esidlweni kanye nekosi. Yeke ngivumela bona ngiyokubhaca emmangweni bekube lilanga laphambi kwakusasa ntambama.


text:
Nange ubabakho angabona bona angikho, umtjele uthi, ‘UDavida ungirabhele khulu bona ngimvumele arhabele eBhethe-Lehema emzinekhabo ngombana ikoro yekhabo yoke inomhlatjelo womnyaka.’


text:
Nangabe uthi, ‘Awa kulungile,’ khona umkhozakho uzabe aphephile. Kodwana nange angasilingeka, yazi-ke nawe bona unqophe ukungilimaza.


text:
Ngebanga lesithembiso owasenza phambi kwakaSomnini, umkhozakho ubopheleke kuwe. Yeke nange kunento embi engiyenzileko, yewungisize ungibulale wena. Ngiyakubawa, unganginikeli ezandleni zakababakho.”


text:
UJonathani wathi: “Awa, angeze ngakwenza lokho kuwe! Nangabe bekukhona okumbi engikwaziko ubaba akunqophe ngawe, bengizokwazisa nakanjani.”


text:
UJonathani wathi kuDavida: “Ngiyakuthembisa phambi kwakaSomnini uZimu wakwa-Israyeli, ngesikhathesi phambi kwakusasa, ngizakubuzisisa kubaba ngawe. Nangabe uyakwamukela ngizakuthumelela ilizwi ngikwazise.


text:
Kodwana nangabe ubaba unqophe ukukulimaza, ngizakwazisa bengiqinisekise bonyana ukhamba uphephile. Nange ngingenzi njalo uSomnini akangibulale.<br/>“USomnini uzakuba nawe njengombana abe nobaba.


text:
UJonathani wenza isivumelwano nendlu kaDavida wathi: “USomnini uzamhlunguphaza ongagcini isibopho lesi.”


text:
UJonathani wenza uDavida bona abuye afunge bonyana uzakwethembeka, amkhathelele njengombana azikhathelela yena.


text:
Yeke wathi uJonathani kuDavida: “Kusasa lilanga lomgidi wokuthwasa kwenyezi. Uzokukhunjulwa ngombana isihlalo sakho sizobe singanamuntu.


text:
Ngizakuthumela umsana bese ngithi kuye, ‘Khamba uyokufuna imisubi leya.’ Lokha nangithi kuye, ‘Naso imisubi inganeno kwakho, yiza nayo la,’ ungaphuma-ke ngombana kuphephile. NgoZimu ngiqinisile akunangozi.


text:
Mayelana nesithembiso esisenzilekwesiya, khumbula bonyana uSomnini ungufakazi phakathi kwami nawe isiphelani.”


text:
UDavida wazifihla emmangweni.<br/>Ngelanga lomgidi wokuthwasa kwenyezi, ikosi uSawula yahlala phasi bona igome.


text:
Yahlala endaweni engebodeni njengesiko layo, yalungana noJonathani, u-Abineri ahlezi hlanu kwayo; kodwana indawo kaDavida beyinganamuntu.


text:
USawula akhange atjho ilitho mhlokho ngombana waba nomkhumbulo othi: “Ikhona into esilapheleko eyenze uDavida angezi emgidini. Iye, kutjho bona usilaphele.”


text:
Kwathi ngelanga elilandelako, ilanga lesibili enyangeni, indawo kaDavida yatlhoga umuntu godu. USawula wabuza indodanakhe uJonathani wathi: “Kubayini umsa kaJese angakhange eze ekudleni izolo nanamhlanjesi na?”


text:
Wathi, ‘Yithi ngikhambe ngombana ikoro yekhethu inomhlatjelo emzinekhethu, nje-ke umnakwethu ungibawe bona ngibe khona. Nakulungileko kuwe, ithi ngikhambe ngiyokubona abafowethu.’ Kungebangelo angakezi etafuleni lekosi.”


text:
USawula wasilingekela uJonathani bewathi kuye: “Wena sidlhadlha somsana ndina! Udlumbana angazi bona sewukhethe ukukhambisana nomsa kaJese! Lokho kuzakuba lihlazo lakho neenhloni zakanyoko owakubelethako!


text:
Nakusaphila umsa kaJese ephasinapha, uzasoloko ayingozi kuwe nembuswenakho. Akalethwe njenganje kimapha, kumele afe!”


text:
Kodwana uSawula wamjikijela ngomkhonto bona ambulale. UJonathani walemuka bona uyise gade anqophe ukubulala uDavida.


text:
UJonathani wasikima etafuleni asilingeke khulu, akhange agome mhlokho ngombana gade akhubekile ngepatho eziinhloni uyise aphatha ngayo uDavida.


text:
Wathi emsaneni: “Gijima uyokuqala imisubi engiyidumuzako.” Umsana asagijima wadumuza umsubela ngaphambi kwakhe.


text:
Kuthe lokha umsana nafika lapha umsubela kaJonathani uwele khona, uJonathani wamrhuwelela wathi: “Umsubela awusingaphambi kwakho na?”


text:
Emva kobana umsana akhambile, uDavida wasikima ngemva kwelitje waguqa wakhothama kathathu phambi kwakaJonathani. Base bayangana balila bobabili, kufikela lapha uDavida acola khona.


text:
UJonathani wathi kuDavida: “Khamba uphephile kwanjesi ngombana sifunge ubuhlobo phakathi kwethu sobabili ebizweni lakaSomnini sathi, ‘USomnini ungufakazi phakathi kwami nawe, naphakathi kwesizukulwani sami nesakho isiphelani.’ ”<br/>Wakhamba-ke uDavida, noJonathani wabuyela emzinekhabo.


text:
UDavida watjhinga eNobi ku-Arhimeleki umphristi. U-Arhimeleki wabethwa livalo nahlangana naye, wabe wabuza wathi: “Alo, kubayini ube wedwa, unganamkhambisani na?”


text:
UDavida waphendula u-Arhimeleki umphristi wathi: “Ikosi, uSawula ingiphe umyalo beyathi kimi, ‘Kungabi nomuntu owaziko bona ngikuthumeni nokuthi ngikuyale ngathini.’ Amadoda engikhamba nawo ngiwatjele bona angihlangabeze endaweni ethileko.


text:
Kodwana umphristi waphendula uDavida wathi: “Anginaso isikwa esijayelekileko, nokho kukhona izikwa zethempeli kwaphela. Ungazifumana kwaphela nakube amadoda lawo azahlukanisile ebafazini ngokwamabhayi.”


text:
UDavida wathi kumphristi: “Iye, vane sizahlukanise nabafazi ngokujayelekileko lokha nasiya epini. Imizimba yamadoda ayinasici nanyana singayi epini. Kangangani-ke nakube ikhambo liqakatheke njengelanamhlanje!”


text:
Umphristi wamnikela izikwa zethempeli ngombana bezingekho ezinye ngaphandle kwalezo ezisuswe etafuleni lakaSomnini nakubekwa ezitjha.


text:
Mhlokho enye yeenceku zakaSawula gade isethempelini ngamabanga athileko. Ibizo layo bekunguDowegi umEdomu. Yona beyiyinduna yabelusi bakaSawula.


text:
UDavida wabuza u-Arhimeleki wathi: “Awunamkhonto namkha isabula kuwapho na? Akhange ngize nesabula nanyana ngisiphi seenhlabano zami ngombana iindaba zekosi bezirhabekile.”


text:
Umphristi waphendula wathi: “Isabula kaGoliyadi umFilista, owambulala emrhobeni we-Ela, ikhona. Isongwe ngetjhila ngemva kwe-efodi. Nawuyifunako ithathe ngombana ayikho enye ngaphandle kwaleyo.” UDavida wathi: “Ayikho enjengayo; nginikela yona.”


text:
Iinsebenzi zaka-Akhitjhi zathi kuye: “AkusinguDavida ikosi yenarha lo na? Akusuye, abafazi abakhalele ngaye nabagidako bathi,<br/>“ ‘USawula ubulele iinkulungwana,<br/>uDavida ubulele iinkulungwana ezilitjhumi.’ ”


text:
Yeke wazenza kwanga uphambene phambi kwabo. Warhuhla amabadi wesango ngamazipho, wawuluka neendenda esilevini, waba sengathi lihlanya.


text:
Nicabanga bonyana ngifuna amahlanya bona ningangilethela umuntu ozanande agila imikhuba phambi kwamapha na? Nimfunisani umuntu onje esigodlweni samesi?”


text:
UDavida wasuka eGathi wayokubhaca erholweni le-Adulamu. Kwathi bona abomnakwabo nebekhabo bezwe ngalokho, behlela kuye khonapho.


text:
Boke ebegade basemtlhagweni, eenkolodweni neenghonghoyilweni bakghubelelana kuye, waba mrholabo. Bekungaba babantu abamakhulu amane.


text:
Kusukela lapho uDavida waya eMitsiphe kwaMowabi, wafese wathi ekosini yakhona: “Bewungeze wavumela ubaba nomma bona bagugubale nawe lapha, bengizwisise bona uZimu ufuna ukungenzelani na?”


text:
Nje-ke wabatjhiya nekosi yakwaMowabi, bahlala nayo isikhathi soke yena agade asabhace ngaso eentabeni.


text:
Kodwana umphorofidi uGadi wathi kuDavida: “Ungahlali eentabenapha. Khamba uye enarheni yakwaJuda.” Wasuka-ke uDavida waya ehlathini leRhereti.


text:
USawula wezwa bona kuyaziwa bonyana uDavida nabantu bakhe bakuphi. USawula wahlala ngaphasi komuthi womtamariski aphethe umkhontwakhe entatjaneni yeGibeya, zoke iinkhulu zakhe zazijamile zimzombile.


text:
USawula wathi kizo: “Lalelani, madoda wakwaBhenjamini! Nicabanga bona umsa kaJese uzaninikela noke nje amasimu neemvande zediribe? Uzanenza noke nje bona nibe ziinduna zeenkulungwana neenduna zamakhulu na?


text:
Kungebangelo noke nenze isibopho sokujamelana nami na? Akakho noyedwa ongitjelako lokha indodanami yenza isivumelwano nomsa kaJese. Akakho noyedwa kinapha otjhejako ngami nanyana angitjele bona indodanami itjitjizele incekwami bona ingilalele endleleni njengombana yenza namhlanje.”


text:
Nje-ke uDowegi umEdomu ogade ajame neenkhulu zakaSawula wathi: “Ngiyibonile indodana kaJese ifika ku-Arhimeleki umsa ka-Arhithubi eNobi.


text:
U-Arhimeleki wayibuzela kuSomnini bona ifanele yenze njani. Wayipha nomphako nesabula kaGoliyadi umFilista.”


text:
Ikosi uSawula yathumela bona kubizwe umphristi u-Arhimeleki umsa ka-Arhithubi nendlu kayise yoke, ebekubaphristi beNobi. Boke beza ekosini uSawula.


text:
USawula wathi kuye: “Kubayini wenze isibopho ngami ninomsa kaJese? Umuphe izikwa nesabula, bewambuzela kuZimu ukuze angihlubuke, abe ngongilalela endleleni njengombana enzile namhlanjesi?”


text:
U-Arhimeleki waphendula wathi: “Awu kosami, ngubani eencekwini zoke zekosi othembeke njengoDavida umkhwenyana wekosi, induna yamabutho agada ikosi, nohlonipheke kangaka esigodlweni soke sekosi?


text:
Nokho bebekungathomi mhlokha bona ngimbuzele kuZimu. Iye awa, bengingathomi! Ikosi ayingabeki incekwayo nanyana indlu kayise umlandu ngombana inceku yekosi ayazi litho ngendaba le.”


text:
USawula walayela abogadi ebebajame hlanu kwakhe wathi: “Bulalani abaphristi bakaSomninaba ngombana nabo bahlangene noDavida! Bebazi bonyana uyabaleka, kodwana akhange bangitjele.” Kodwana iinkhulu ezinye zakaSawula akhange zithande ukuphakamisa isandla phezu kwabaphristi bakaSomnini.


text:
Yeke uSawula walayela uDowegi wathi: “Rhayila abaphristaba!” UDowegi umEdomu waphendukela kibo wabarhayila. Mhlokho wabulala amadoda amatjhumi abunane nahlanu embatha iphuraphura yobuphristi.


text:
Waragela phambili wasahlela neNobi umuzi wabaphristi. Amadoda nabafazi, abantwana namasana, iinkomo, abodumbana nezimvu kwabulawa ngesabula.


text:
Kodwana u-Abiyatari, umsa ka-Arhimeleki omsa ka-Arhithubi, wasinda bewabaleka bona ayokuhlangana noDavida.


text:
Nje-ke uDavida wathi ku-Abiyatari: Mhlokha, mhlana uDowegi umEdomu asethempelini, ngazile bona uzokwenza ngakho koke bona atjele uSawula. Ngimi onomlandu wokufa kwayo yoke indlu kayihlo.


text:
UDavida wabuza kuSomnini wathi: “Ngiwasahlele amaFilista lawo na?” USomnini wamphendula wathi: “Khamba, usahlele amaFilista usindise iKeyila.”


text:
Kodwana abantu bakaDavida bathi kuye: “Qala sisengozini kwaJudapha, kangangani-ke nakube sizakuya eKeyila siyokusahlela ibutho lamaFilista?”


text:
Godu uDavida wabuza kuSomnini, uSomnini wamphendula wathi: “Yehlela eKeyila ngombana ngizowanikela esandleni sakho amaFilista.”


text:
Yeke uDavida nabantu bakhe baya eKeyila, basahlela amaFilista bawabhubhisa ngokurhayila okukhulu, bebathumba nefuywabo, wasindisa abantu beKeyila.


text:
USawula wabikelwa bona uDavida wehlele eKeyila, yeke wacabanga wathi: “UZimu umkhaphele esandleni sami ngombana uziphekelele yena ngokungena emzini ngamasango anesiqabo.” USawula wazisa woke amabuthwakhe bona ehlele eKeyila kusahlelwe uDavida nabantu bakhe. Kwathi bona uDavida ezwe ukuthi uSawula useqhingeni lokumsahlela, wathi ku-Abiyatari umphristi: “Letha i-efodi lapha.” U-Abiyatari umsa ka-Arhimeleki gade ehle ne-efodi lokha nabalekela kuDavida eKeyila.


text:
UDavida wathandaza wathi: “Maye Somnini, Zimu ka-Israyeli! Incekwakho izwile kwamambala bona uSawula uluka iqhinga lokuza eKeyila bona arhayile umuzi ngebanga lami.


text:
Izakhamuzi zeKeyila zizangikhaphela kuye na? USawula uzokwehla njengombana incekwakho izwile na? Awu Somnini, Zimu ka-Israyeli, phendula incekwakho!” USomnini wathi: “Uzokuza uSawula.”


text:
Godu uDavida wabuza wathi: “Ingabe izakhamuzi zeKeyila zizongikhaphela nabantu bami kuSawula na?” USomnini wathi: “Bazokukhaphela.”


text:
Yeke uDavida nabantu abangaba makhulu asithandathu ngesibalo, basuka eKeyila bakhamba indawo ngeendawo. Lokha uSawula nakezwa bona uDavida usukile eKeyila, akhange asaya khona.


text:
UDavida wahlala eendaweni eziphephileko zommango neentatjaneni zerhalawumba leZifu. USawula ubemzuma ilanga nelanga, kodwana uZimu akhange amnikele ezandleni zakhe.


text:
UDavida walemuka bona uSawula uphumele ukumbulala.<br/>Lokha uDavida aseRhoretjha erhalawumbeni leZifu,


text:
Wathi: “Ungesabi Davida, ubaba, uSawula, angeze asibeka isandla phezu kwakho. Uzokuba yikosi phezu kwaka-Israyeli; mina ngibe ngaphasi kwakho. Ngitjho nobaba uSawula uyakwazi lokho.”


text:
Benza isivumelwano bobabili phambi kwakaSomnini. UJonathani wagoduka, kodwana uDavida wasala eRhoretjha.


text:
AmaZifu akhuphukela kuSawula eGibeya afese athi: “Angithi nguDavida obhace hlangana nathi ngeendaweni eziphephileko zeRhoretjha? Uphezu kweentatjana zeRhakila, ngesewula yerhalawumba leJetjhimoni?


text:
Buyelani emuva, niqinisekise bonyana nifunyana bona uDavida ukhambelaphi begodu ngubani ovane ambone lapho. Ngitjelwe bona unamaqhinga khulu.


text:
Qinisekisani bona nazi zoke iindawo abhaca kizo bese niyabuya nizongitjela indaba enetlha. Ngizabe ngikhamba nani nakube usendaweni leyo, ngimthungathe hlangana nemindeni yoke yakwaJuda.”


text:
Baphuma-ke babuyela eZifu. USawula wabalandela muva.<br/>UDavida nabantu bakhe bebaserhalawumbeni leMawoni, emrhobeni we-Araba engesewula yerhalawumba leJetjhimoni.


text:
USawula nabantu bakhe bathoma ukuphenya, kwathi lokha uDavida atjelwako ngalokho wehla, wahlala emadwaleni erhalawumbeni leMawoni. Lokha uSawula ezwa lokho, wehlela ngerhalawumbeni leMawoni alandelela uDavida.


text:
USawula gade agega ngehlangothini elinye lamadwala, uDavida nabantu bakhe angakelinye ihlangothi, arhabile bona agadunge uSawula. Kwathi lokha uSawula nebutho lakhe sele babandamele bona babambe uDavida nabantu bakhe,


text:
Yeke uSawula walisa ukulandelela uDavida, wajika bona ayokuqalana namaFilista. Kungebangelo babiza indawo leyo ngokuthi, Lidwala Lokwahlukanisa.


text:
Yeke uSawula wathatha iinkulungwana ezintathu zamadoda akhethwe kibo boke bakwa-Israyeli, waphuma bona ayokuqala uDavida nabantu bakhe eduze kwamaDwalepunzi.


text:
USawula wafika esibayeni sezimvu eqadi kwendlela, bekunerholo lapho, wangena khona wazithuma. UDavida nabantu bakhe bebangaphakathi kwerholwelo!


text:
Abantu bakaDavida bathi kuye: “Namhlanje kunamhlanje! Angithi uSomnini utjhwile kuwe wathi, ‘Ngizakunikela isitha sakho esandleni bona wenze njengokuthanda kwakho.’ ” Yeke uDavida wasikima, wakhukhutha, wafese watsepunya umphetho wephuraphura kaSawula.


text:
Wathi ebantwini bakhe: “USomnini akavumi bona ngenze into enje ekosinami, umzeswa kaSomnini, nanyana ngiphakamise isandla sami kiyo ngombana imzeswa kaSomnini.”


text:
UDavida wakhalimela abantu bakhe ngokuncama. Akhange abavumele bona bathinte uSawula.<br/>USawula nasikimako aphuma ngerholweni


text:
uDavida waphumisana naye khonokho wamlandela. Wamrhuwelela wathi: “Bayede, kosi!” USawula naqala emuva, uDavida waguqa wahloma ihloko phasi.


text:
Namhlanjesi uzibonele ngawakho bona uZimu ukusindise njani ezandleni zami ngerholweni. Abantu bami bangihlohlozele bona ngikubulale, kodwana mina ngakubabalela. Ngathi kibo, ‘Angizusiphakamisa isandla sami ekosinami ngombana imzeswa kaSomnini.’


text:
Ubaba akaqale, naku umphetho wephuraphurakhe esandleni sami! Ngitsepunye umphetho wephuraphura kababa nokho ubaba ngangambulala. Ubaba uyabona-ke bona anginantwembi namkha ikani kuye. Akhange ngikone baba, kodwana ubaba uzumana nepilwami.


text:
UZimu akabe mgwebi phakathi kwethu. Mhlamunye yena angangibuyiselela kubaba ngalokho akwenze kimi, kodwana mina angeze ngambeka isandla ubaba.


text:
Angithi ikulumo yabadala ithi, ‘Ziinkhohlakali zodwa ezenza ubukhohlakali’? Yeke mina angeze ngambeka isandla ubaba.


text:
UZimu uzakuba mgwebi phakathi kwethu abe akhombe onomlandu. Ngebanga lokobana ubona koke, uzakujamela indabami angitjhaphulule kubaba.”


text:
Kwathi bona uDavida aqede ukutjho lokho, uSawula wabuza wathi: “Davida ndodanami, lilizwi lakho lelo na?” Wakhihla isililokazi,


text:
Ukhombisile khona nje bona awunantwembi ngami: USomnini bekanginikele esandleni sakho kodwana akhange ungibulale.


text:
Abasibangaki abantu abangathi sele babambe isitha sabo ngezandla basilise sikhambe siphephile. Kwanga uSomnini angakuhlomulisa khulu ngendlela ongiphethe ngayo namhlanje.


text:
Nje-ke funga bona ngoSomnini awuzukubhubhisa iinzukulwani zami namkha uphelise ibizo lami endlini kababa.”


text:
UDavida wafunga-ke kuSawula. USawula wabuyela ekhaya kodwana uDavida nabantu bakhe bakhuphukela eentabeni.


text:
USamyela wahlongakala, u-Israyeli woke wabuthana wazomlilela. Bambulunga ekhabo eRama.<br/>UDavida wehlela erhalawumbeni leParani.


text:
EMawoni kwakunendoda enjinge khulu, inepahla godu eKarameli. Beyinekulungwana yeembuzi, neenkulungwana ezintathu zezimvu. Gade irhuna izimvu eKarameli.


text:
Ibizo layo bekunguNabhali, amKhalebi; ibizo lomkakhe lingu-Abigeyili. Umkakhe gade ahlakaniphile begodu amuhle, kodwana uNabhali gade anekani nehliziyo embi.


text:
Wathuma amasokana alitjhumi wathi kiwo: “Khuphukelani eKarameli kuNabhali nifike nimtjele bona ngiyambingelela.


text:
Nimtjele bonyana ngizwile bona urhuna izimvu. Nange angabuza iinsebenzi zakhe zizamtjela bona lokha abelusi bakhe nabahlanu kwethu eKarameli, akhange sibaphathe makghwakghwa. Soke isikhathi abasihlala nathi akunamvu neyodwa yabo eyalahlekako. Yeke, ngilindele bona abe nomusa kini njengombana kusikhathi seminyanya nje. Nithi: ‘Ngibawa bona ubaba aphe indodanakhe uDavida neensebenzi zayo nanyana yini ubaba angaba nayo.’ ”


text:
Lokha amasokana wakaDavida nafika kuNabhali, amnikela umlayezo wakaDavida njengombana unjalo. Alindela ipendulo-ke.


text:
UNabhali waphendula amasokana lawo wathi: “Ngubani yena uDavida wakhona loyo? Umsa kaJese loyo uyini nje khona? Uyazi amalanga la, sekukhamba kugcwele amakhoboka abaleka ebanikazini bawo!


text:
Nje nidlumbana bona ngizakuthatha isikwa sami namanzami nezimvu engizihlabele abarhuni bami ngiphe imiqhamuka nabosikhotheni?”


text:
UDavida wathi ebantwini bakhe: “Hlomani ngeensabula zenu!” Bahloma-ke ngeensabula zabo, noDavida naye ngeyakhe. Kwakhuphuka amadoda angaba makhulu amane noDavida, amakhulu amabili asala agade iimpahla.


text:
Esinye seensebenzi zakaNabhali satjela u-Abigeyili sathi: “UDavida uthumele iinthunywa erhalawumbeni bona zilotjhise unomzana, kodwana yena wazithela ngehlamba.


text:
Nokho abantwaba bebasilungele khulu thina. Akhange basiphathe kumbi begodu ngesikhathi soke ebegade sikanye nabo emmangweni hlanu kwabo, ayikho into ekhe yasilahlekela.


text:
Nje-ke cabanga ubone bona ungenzani ngombana ihlekelele ilengele phezu konomzana nendlwakho yoke. Unomzana uhlaza kangangobana akakho umuntu ongakhuluma naye.”


text:
U-Abigeyili akhange asalinda ibhadi. Wathatha khonokho amakhulu amabili weempani zesikwa, imijeka emibili yewayini, izimvu ezihlanu eziphekiweko, isiqwebu sekoroyi ekhanzingiweko, ikhulu lamakhekhe wamakwapa wediribe namakhulu amabili wamakwapa wamakhiwani, walayitjha phezu kwabodumbana.


text:
U-Abigeyili wathi eencekwini zakhe: “Khambani phambi kwami, ngizanilandela.” Kodwana akhange atjele umyenakhe uNabhali.


text:
Wakhwela udumbana wehlela ngemrhobeni wentaba. UDavida nabantu bakhe bebeza nganeno. U-Abigeyili wavumbukela phezu kwabo.


text:
UDavida gade asacabanga asithi: “Akhange kusize ilitho ukugada kwami ifuyo yomrhali lo bona kungalahleki nayinye imvakhe emmangweni. Nje-ke ungithokoza ngothuvi.


text:
Kwathi lokha u-Abigeyili nabona uDavida, wehla masinyana kudumbanakhe waguqa wahloma ihloko phasi phambi kwakaDavida.


text:
Wawela eenyaweni zakhe wathi: “Kosami, ngimi onomlandu. Ngiyabawa bona uvumele incekukazakho ikhulume ekosinayo; ikosi ilalele lokho incekukazayo ekutjhoko.


text:
Sengathi ikosi ingeze yatjheja uNabhali isirithirithi sendodesiya. Unjengebizo lakhe, elithi Sidlhayela; naye udlhayele. Mina ncekukazakho, akhange ngibabone abantu ikosami ebegade ibathumile.


text:
NgoZimu nangokuphila kwakho ngiqinisile ngithi: NguZimu okuvimbe bona ungazenzeli ngokwakho ukuthulula iingazi. Sengathi izitha zekosami nabo boke abancamele ukuyilimaza bangaba njengoNabhali.


text:
Ngiyarabhela, ikosi ayithethelele iphoso yencekukazayo. Ngambala uZimu uzokwakhela ikosami indlu eqinileko ngebanga lokobana ikosami ilwe izipi zakaZimu. Ihlekelele asoze yakwehlela nawusaphilako,


text:
begodu nange kungabakhona okulandelela ngemuva afuna ukukubulala, uSomnini uZimakho uzakuvikela, njengomelusi nabulunga ilitje esikhwameni sembada. Kodwana ukuphila kwezitha zakho uzakukuvirimejela kude njengelitje lesarayi.


text:
Lokha uZimu nasele enzele ikosami koke okuhle akuthembisileko nokuyibeka ibe mbusi phezu kwaka-Israyeli,


text:
ikosami ayikazukuzizwela ehliziywenayo inomlandu wokubulala ngaphandle kwebanga nanyana ukuzibuyiselela. Kuzakuthi lokha uZimu naphumelelisa ikosami bese iyakhumbula incekukazayo.”


text:
UDavida wathi ku-Abigeyili: “Akadunyiswe uSomnini uZimu ka-Israyeli, okuthume bona namhlanjesi uzongihlangabeza.


text:
Sengathi ungabusiswa ngokuhlakanipha obenakho nokungenza bona namhlanje ngingazibuyiseleli ngokuthulula iingazi ngezandla zami.


text:
Ngathana akhange uze masinyana uzongihlangabeza, ngoZimu uSomnini wakwa-Israyeli ngiqinisile mncwi ngithi, akunandoda namkha umsana emzini kaNabhali obezalibona lakusasa.”


text:
UDavida wamukela esandleni sakhe agade amlethele khona wabe wathi kuye: “Iya ekhaya, ungasakhathazeki. Ngiwezwile amezwakho nesibawo sakho ngisamukele.”


text:
Lokha u-Abigeyili nafika kuNabhali, wamfunyana asendlini enze imbedla yomgidi. Gade athakase khulu begodu adakwe afile. Nokho u-Abigeyili akhange amtjele litho bekwasa ngomuso.


text:
Kwathi ngomuso ekuseni uNabhali sele aqaqulukile, umkakhe wamtjela zoke izintwezo. Wawa watsirimezeka.


text:
Kwathi bona uDavida ezwe ukuthi uNabhali uhlongakele wathi: “USomnini akadunyiswe, ngokungibuyiselela kuNabhali owangithukako. USomnini ungibulungile ekoneni, kodwana wabetha uNabhali ngeentonga zakhe.”<br/>Emva kwalokho uDavida wathumela iinceku bona ziyomkhulumela ku-Abigeyili bonyana amngene.


text:
Iinceku zakaDavida zaya eKharameli, zafese zathi ku-Abigeyili: “UDavida usithume bona sizokuthatha uzokuba mkakhe.”


text:
U-Abigeyili waguqa wahloma ihloko phasi wathi: “Incekukazenu nasi njengekhoboka, ilungele ukuhlanza iinyawo zeenceku zekosayo.”


text:
U-Abigeyili wasikima masinyana wakhwela udumbana aphekelelwa lidwendwe labafazi abahlanu. Wakhamba neenceku zakaDavida, waba mkakhe.


text:
Kodwana uSawula gade sele athethe indodakazakhe uMikali umkaDavida, wamendisela kuPhalithi umsa kaLayitjhi, ogade abuya eGalima.


text:
AmaZifu aya kuSawula eGibeya afese athi kuye: “Angithi nguDavida obhace entatjaneni yeRhakila, eqalene nerhalawumba leJetjhimoni?”


text:
Yeke uSawula wehlela erhalawumbeni leZifu, wayokuzuma uDavida lapho, wakhamba neenkulungwana ezintathu zamadoda akhethiweko wakwa-Israyeli.


text:
USawula wenza ikampakhe hlanukwendlela entatjaneni yeRhakila eqalene nerhalawumba leJetjhimoni.<br/>UDavida gade aseserhalawumbeni lokha nabona bonyana uSawula umlandelele khonapho.


text:
UDavida waphuma waya lapha uSawula enze ikampakhe khona. Wafese wabona lapha uSawula no-Abineri umsa kaNeri induna yebutho balele khona. USawula gade alele phakathi kwekampa azonjwe libutho.


text:
Nje-ke uDavida wabuza u-Arhimeleki umHite no-Abitjhayi umsa kaTseruya umnakwabo lakaJowabi, wathi: “Ngubani ozokukhamba nami ekampeni siye kuSawula?” U-Abitjhayi wathi: “Ngimi ozakukhamba nawe.”


text:
Nje-ke uDavida no-Abitjhayi bakhamba baya ebantwinabo ebusuku. Nabafikako, qala nango uSawula alele phakathi kwabo, umkhontwakhe uhlatjwe phasi ngeenhloko zakhe. U-Abineri namabutho bebalele bamzombile.


text:
U-Abitjhayi wahlebela uDavida wathi: “Namhlanje, uZimu unikele isitha sakho ezandleni zakho. Yeke yithi ngimthungelele phasi ngomkhonto kube kanye; angeze ngamkhutha bona ngibuyelele kabili.”


text:
Kodwana uDavida wathi ku-Abitjhayi: “Awa, ungathomi umbulale! Ngubani ongabeka isandla phezu kozesiweko kaSomnini angabi nomlandu?”


text:
UDavida wabuye wathi: “NgoZimu ngiqinisile ngithi, nguSomnini kwaphela ozambulala, nakungasinjalo isikhathi sakhe sizakufika azifele, namkha uzakuya epini abhubhele khona.


text:
Kodwana uSomnini uyangalela bona ngingabeka isandla phezu kozesiweko wakhe. Yeke, thatha umkhonto hlanu kwehlokwakhapho nomjekana wamanzi lowo sikhambe.”


text:
UDavida wathatha njalo-ke umkhonto nomjekana wamanzi hlanu kwehloko kaSawula, bakhamba. Akakho owabonako nowakhe wazi ngalokho begodu akakho owaphaphamako. Boke bebalele ngombana uSomnini bekabehlisele ubuthongo obukhulu.


text:
UDavida wayamela ngaphetjheya komrhotjana, wajama phezu kwesiqongo sentatjana ebangeni eliphephileko phakathi kwabo.


text:
Warhuwelela ibutho no-Abineri umsa kaNeri, wathi: “Abineri-ke! Uyangizwa na?” U-Abineri waphendula wathi: “Ungubani wena orhuwelela ikosi?”


text:
UDavida waphendula wathi: “Abineri, bewufanele ube yindoda yamambala kwa-Israyeli! Kubayini ungakhange ugade ikosakho? Bekunomuntu ogade eze ukuzokubulala ikosakho leyo.


text:
Okwenzileko akusikuhle. NgoSomnini ngiqinisile ngithi, wena nebutho lakho nifanele ukufa ngombana akhange nigade ikosenu, umzeswa kaSomnini. Akhe niqale hlanu kwenu: Uphi umkhonto wekosenu nomjekana wamanzi obekugade kuhlanu kwehlokwayo na?”


text:
USawula walemuka ilizwi lakaDavida bewathi: “Davida ndodanami, lilizwi lakho lelo na?” UDavida waphendula wathi: “Iye kosami, ngilo.”


text:
Ngibawa ikosami kheyilalele amezwi wencekwayo. Nangabe ubaba udlumbana bona nguSomnini ofuna bonyana angibulale, kubayini angayenzeli umnikelo? Kodwana nakube babantu abahlohloloja ubaba, abanikelelwe phambi kwakaSomnini! Bangikhuphile enarheni kaSomnini lapha nginesabelo khona. Kwaba sengasuthi bathi, ‘Khamba uyokukhothamela abosingazimu abanye.’


text:
Ngiyakubawa, angingafeli enarheni yabatjhili kude noSomnini. Ubaba, ikosi yakwa-Israyeli, uphume nebutho bona azokufunana netsetse lakotsetse, uzumana nekwali eentabeni na?”


text:
Yeke uSawula wathi: “Davida ndodanami, ngonile; yewubuye. Angeze ngisazama ukukulimaza ngombana ubone ubuphilo bami buqakathekile namhlanjesi. Ngenze ubudlhayela, ngatjhapha khulu.”


text:
UDavida waphendula wathi: “Naku-ke umkhonto wekosi, akweqe elinye lamasokana lize nganeno lizowuthatha.


text:
UZimu uhlomelisa loyo naloyo ngokulunga nokwethembeka kwakhe. Unikele ubaba ezandleni zami namhlanjesi, nokho bengingeze ngabeka isandla sami phezu komzeswa kaSomnini.


text:
Njengombana ngibabalele ukuphila kwakababa nanamhlanjesi, kwanga uSomnini angababalela ipilwami, angisindise kiwo woke amatshwenyeko.”


text:
USawula wathi kuDavida: “Kwanga ungabusiseka Davida ndodanami; uzakwenza izinto ezikulu uphumelele.”<br/>UDavida wathatha indlelakhe, noSawula wabuyela ekhaya.


text:
UDavida wadlumbana wathi: “Ngelinye ilanga, uSawula uzongibamba. Okungcono angibalekele enarheni yamaFilista, ngisinde. Nangenze njalo, uSawula uzakudinwa ukufunana nami nanyana kukuphi kwa-Israyeli. Ngizabe ngiphunyurhile-ke esandleni sakhe.”


text:
UDavida nabantu abamakhulu asithandathu abagade banaye, bakhamba bayamela ku-Akhitjhi umsa kaMawoko ikosi yeGathi.


text:
UDavida nabantu bakhe banzinza eGathi no-Akhitjhi. Omunye nomunye gade anomndenakhe, noDavida anabafazi bakhe ababili: U-Arhinowami weJizriyela no-Abigeyili weKarameli, umfelokazi kaNabhali.


text:
Yeke uDavida wathi ku-Akhitjhi: “Kungaba njani nange ikosi ingangipha indawo komunye wemizi esemaphandleni ukuze ngihlale khona? Incekwakho ingahlala njani nekosayo edorobheni na?”


text:
Nje-ke mhlanokho u-Akhitjhi wamabela iTsikhilagi. Yona yaba ngeyamakhosi wakwaJuda kusukela mhlokho.


text:
Ngesikhatheso uDavida nabantu bakhe benyuka basahlela amaGetjhuri, amaGirizi nama-Amalekhi. Abantwaba bebahlala endaweni le ukusuka eThelamu ukuya eTjhuri emaphethelweni weGibhide.


text:
Ngesikhathi soke lokha uDavida nasahlela inarha gade abulala boke abantu. Kodwana izimvu, iinkomo, abodumbana namakamela kanye nezambatho azithathele zona. Kuthi emva kwalokho abuyele ku-Akhitjhi.


text:
U-Akhitjhi ubephele ambuze athi: “Bewusahlelephi namhlanje, wena Davida?” Ubephendula athi: “Esewula yakwaJuda”, nanyana “Isewula yeJerarhamiyeli”, nanyana “Isewula yamaKheni.”


text:
Gade angalethi umuntu aphila eGathi ngombana wacabanga wathi: “Bangasikhaphela bathi, ‘UDavida wenze lokhu nalokhu.’ ” Lokhu bekumumukghwakhe ngesikhathi soke asahlala enarheni yamaFilista.


text:
U-Akhitjhi wathemba uDavida bewazitjela wathi: “Uzondeke khulu ebantwini bekhabo kwa-Israyeli, yeke sewuzaba yincekwami isiphelani.”


text:
Emalangeni lawo, amaFilista ahlanganisa ibutho lawo bona alwe no-Israyeli. Yeke u-Akhitjhi wathi kuDavida: “Yazi bona wena nabantu bakho nizakukhamba nami siyokulwa ipi.”


text:
UDavida wathi: “Khona-ke uzazibonela ngokwakho bona incekwakho yenzani.” U-Akhitjhi waphendula wathi: “Kulunge khulu nakunjalo, ngizakwenza ube mtjhejami nakusaliwako.”


text:
USamyela gade sele ahlongakele, no-Israyeli woke sele ambeka emzinakhe eRama bewamlilela. Ngesikhatheso uSawula naye gade aqothe zoke izangoma neenyanga enarheni yakwa-Israyeli.


text:
AmaFilista ahlangana enza ikampawo eTjhunemi; uSawula naye wahlanganisa woke ama-Israyeli wenza ikampa eGilibowa.


text:
Wabuza kuSomnini, kodwana uSomnini akhange amphendule ngitjho ngamabhudango nanyana nge-urimi nangabaphorofidi.


text:
Yeke wathi uSawula eencekwini zakhe: “Ngifunelani isangoma somfazi ukuze ngiye ngiyokuphengula kiso.” Iinceku zathi kuye: “Sikhona esinye e-Eni-Dori.”


text:
Nje-ke uSawula wazitjhatjhanisa, wembatha izambatho ezijayelekileko, wakhukhutha ebusuku akhamba namadoda amabili baya emfazini loyo. Wafese wathi kuye: “Ngibawela ebezimini bona ngikhulume naloyo engizakumutjho ngebizo.”


text:
Kodwana isangoma sathi: “Afeke! Angithi uyazi bona uSawula wenzeni: Uqothe zoke iinyanga nezangoma enarheni. Alo, ungibekelelani isifu bona ngibulawe na?”


text:
USawula wafunga ngoSomnini wathi: “NgoZimu ngiqinisile ngithi, awukazukubethwa ngesibanga sentwele.”


text:
Kuthe bona isangoma sibone kuvela uSamyela, sarhuwelela khulu sathi kuSawula: “Alo, ungirhwaleleni? Angithi wena unguSawula!”


text:
USawula wathi kuye: “Ungesabi! Ubonani?” Isangoma sathi: “Ngibona isithunzi sikhuphuka sivela kabaphasi.”


text:
Wasibuza wathi: “Sinjani?” Sona sathi: “Liqhegu elilupheleko, lembethe iphuraphura liyakhuphuka.” Yeke uSawula wazi bona nguSamyela, waguqa bewahloma ihloko phasi.


text:
USamyela wathi kuSawula: “Ungiphazamiseleni ngokungenyusa na?” USawula wathi: “Ngitshwenyeke khulu. AmaFilista alwa nami noZimu ungihlanukele. Akasangiphenduli ngitjho ngabaphorofidi namkha ngamabhudango. Nje-ke ngibize wena bona ungitjele bonyana ngifanele ngenzeni?”


text:
USomnini wenze akukhuluma kimi ngawe ngaphambili: USomnini uwususile umbuso esandleni sakho, wawunikela uDavida, umakhelwanakho, ongcono kunawe.


text:
USomnini wenze lokhu kuwe namhlanjesi ngebanga lokobana ungakhange umlalele. Bekasilingekele ama-Amalekhi, nje-ke bewufanele uwarhayile nya.


text:
USomnini uzokunikela kanye no-Israyeli esandleni samaFilista. Kusasa wena nabesabakho nizobe nikimapha. Begodu ibutho laka-Israyeli uSomnini uzolinikela emaFilisteni.”


text:
Khonokho uSawula wadusuka phasi azele ukwesaba ngebanga lamezwi kaSamyela. Gade aphelelwe mamandla ngombana loke ilangelo nobusukobo, ubengakhange agome ilitho.


text:
Kuthe lokha isangomeso nasifika kuSawula simbona bonyana uyarutharutha, sathi: “Kosami, nginikele ukuphila kwami ngakulalela, ngenza koke othe ngikwenze.


text:
Nje-ke ngiyakubawa, lalela incekukazakho. Yithi ngikunikele ukudla ugome ukuze ube namandla wokukhamba indlela.”


text:
USawula wala wathi: “Angifuni ukudla.” Kodwana amadoda agade akhamba naye asiza isangoma, amncenga wawalalela. Wavuka, wahlala emkghadini.


text:
Isangoma besinethole elinonisiweko ekhaya, salihlaba masinyana. Sathatha iflowuru sayibhica, sabhaga isikwa esinganangumelo.


text:
Ababusi beemfunda zamaFilista barhwanta ngeenqhema zamakhulu neenkulungwana, uDavida namadoda agade akhamba nawo bebarhwanta ngemuva no-Akhitjhi.


text:
Iinduna zamaFilista zabuza zathi: “Afunani-ke amaHebheru la?” U-Akhitjhi waphendula wathi: “NguDavida lo obekagade ayinduna ekulu kaSawula ikosi yakwa-Israyeli. Sekuphele umnyaka ahlezi nami, kusukela mhlana abalekela uSawula bekube kunamhlanjesi, angikafunyani iphoso kuye.”


text:
Kodwana iinduna zamaFilista zasilingeka ngaye bezathi: “Buyisela umrhali loyo emuva ukuze abuyele endaweni omabele yona. Angakhambi nathi epini ngombana nakungasinjalo, angajikela thina sisalwa. Yini nje umuntu lo into angazincengela ngayo ekosinakhe, nakungasi ziinhloko zamadoda la?


text:
Akusuye nje uDavida lo, abakhalela ngaye nabagidako bathi,<br/>“ ‘USawula ubulele iinkulungwana,<br/>kodwana uDavida ubulele amatjhumi weenkulungwana?’ ”


text:
Yeke u-Akhitjhi wabiza uDavida wathi kuye: “NgoZimu ngiqinisile ngithi bewusathembakele kimi begodu bengingathaba nange bewungasebenza nami epini. Kusukela mhlana ufika kimi bekubenje, akhange ngifumane iphoso kuwe. Nokho-ke ababusi abakwamukeli.


text:
UDavida wabuza wathi: “Alo, ngenzeni? Yini ephambeneko oyifunyene encekwinakho kusukela mhlana ngifika kuwe bekube njesi? Kubayini-ke ngingeze ngakhamba ngayokulwa nezitha zekosami?”


text:
U-Akhitjhi waphendula wathi: “Iye, ngiyazi bona emehlwenami, ube ngothokozisa njengesithunywa esibuya kuZimu. Nokho-ke, iinduna zamaFilista zithe, ‘Angakhambi nathi epini.’


text:
UDavida namadoda agade akhamba nawo bavuka ekuseni ngakusasa bona babuyele enarheni yamaFilista. AmaFilista wona aya epini eJizriyela.


text:
UDavida namadoda agade akhamba nawo bafika eTsikhilagi ngemva kwamalanga amabili. Ngesikhatheso ama-Amalekhi gade ahlangule isewula yakwaJuda neTsikhilagi. Bebasahlele iTsikhilagi bebalitjhisa.


text:
Bathumba abafazi bomuzi nabo boke abakiwo. Akhange babulale noyedwa wabo, kodwana babaraga bakhamba nabo.


text:
Lokha uDavida nabantu bakhe bafika eTsikhilagi, bayifunyana ibhujiswe ngomlilo. Abomkabo, amadodanabo namadodakazabo bathunjiwe.


text:
Bobabili abafazi bakaDavida, u-Arhinowami weJizriyela no-Abigeyili umfelokazi kaNabhali weKharameli bebathunjiwe.


text:
UDavida gade asengozini ngombana abantu bebakhuluma ngokumkhanda ngamatje. Woke umuntu gade abilile emmoyeni ngebanga lamadodanabo namadodakazabo. Kodwana uDavida wafunyana amandla kuSomnini uZimakhe.


text:
Yeke uDavida wathi kumphristi u-Abiyatari, indodana ka-Arhimeleki: “Akhungilethele i-efodi hle.” U-Abiyatari wamlethela yona.


text:
UDavida wabuza kuSomnini wathi: “Ngibagijimise abasahlelaba na? Ngizabafunyana na?” USomnini waphendula wathi: “Bagijimise, uzabafunyana begodu uzakuphumelela ukusindisa abakuthumbileko.”


text:
UDavida namakhulu amathandathu wamadoda bafika emlanjeni iBhesori, lapha amanye amadoda asala khona.


text:
Amakhulu amabili gade seladiniwe angasakwazi ukuyama esikhisini iBhesori. Kodwana uDavida waragela phambili namakhulu amane wamadoda.


text:
Amadoda agade akhamba noDavida afunyana umGibhide emmangweni, amusa kuDavida. Amupha ukudla wagoma, wasela namanzi.


text:
Amupha igagwana lamakwapa wamakhiwani namakhekhe amabili wamakwapa wediribe. Wagoma wase ubuyelwa mamandla ngombana ubangakhange agome ukudla namkha asele amanzi amalanga amathathu nobusuku obuthathu.


text:
UDavida wambuza wathi: “Akhusungitjele, ungowakosobani? Udabukaphi?” Yena wathi: “NgimGibhide, ikhoboka lomunye wama-Amalekhi. Ikosami ingisukele lokha nangithoma ukugula emalangeni amathathu adlulileko la.


text:
Besisahlele isewula yakwaJuda lapha kuhlala khona amaFilista nekoro yamaKhalebi. Sase sitjhisa iTsikhilagi.”


text:
UDavida wambuza godu wathi: “Ungehla nami uyongikhombisa abathumbabo na?” Yena wathi: “Iye, nawungafunga kimi phambi kwakaZimu bona angeze ungibulale begodu angeze unginikele ekosinami, khona ngingakwehlisela kibo.”


text:
Yeke wehla noDavida. Madekhethu! Qalani, bazigedlile benze umnyanya ngezinto abazithumbe enarheni yamaFilista neyamaJuda. Bayagoma, bayasela bebayagida.


text:
Ngelanga elilandelako uDavida wabasahlela kusukela ngamasa bekwaba kuntambama. Akhange kube khona noyedwa phakathi kwabo ophunyurhako, ngaphandle kwamasokana amakhulu amane akhwela amakamela abaleka.


text:
Bekungakalahleki litho: boke abantwana nabantu abakhulu, nepahla yoke egade ithunjwe ma-Amalekhi. UDavida wabuya nakho koke.


text:
Amadoda agade akhamba noDavida araga imihlambi yefuyo abayithathela ama-Amalekhi ngaphambi kweyabo abayibuyise ekuthunjweni, basithi: “Yipahla kaDavida le.”


text:
UDavida weza ebantwini abamakhulu amabili abagade batjhiywe esikhisini iBhesori ngebanga lokudinwa. Baphuma bonyana bahlangabeze uDavida nabantu agade anabo. UDavida watjhidela ebantwinabo, wabalotjhisa.


text:
Hlangana namadoda akhamba noDavida bekukhona iimbhidlamnyanya, iinkhohlakali zabantu. Zathi kilabo abangakhange baphume nazo: “Ngebanga lokobana ningazange niphume nathi, angeze sabelane nani ipahla esiyiphangileko. Nokho-ke, ngileyo naleyo indoda ingathatha umkayo nabantwabayo igoduke.”


text:
Kodwana uDavida wathi kizo: “Awa bafowethu, niyayilahla. Ningenzi njalo ngezinto uSomnini asiphe zona. USomnini usibulungile bewanikela kithi ibutho egade lijamelene nathi.


text:
Akunamuntu onganisekela entweni eniyitjhoko leyo. Isabelo somuntu osele nepahla sifanele silingane nesomuntu owehle nepi. Asabelaneni ngokulinganako.”


text:
Kuthe lokha uDavida nafika eTsikhilagi, wathumela enye yepahla ebaphathini bakwaJuda ebegade kubasekeli bakhe, wathi: “Naso isipho senu esiyipahla ethunjwe ezitheni zakaSomnini.”


text:
neRhebroni; nakilabo egade bakezinye iindawo lapha uDavida nabantu bakhe bebaphele bajikajike khona.


text:
AmaFilista gade alwa nama-Israyeli. Ama-Israyeli abaleka phambi kwamaFilista. Inengi lama-Israyeli lafa ngokurabhalaliswa entabeni iGilibowa.


text:
USawula wathi kusonkhandakhe: “Rhwatjha isabulakho ungihlabe ngife, kungaze kufike abarhali ababarhedenaba bangitlhofoze bese bayangirhubutjha.”<br/>Kodwana usonkhande loyo wesaba khulu ukwenza lokho. Yeke uSawula wathatha isabulakhe wazidlhunya phezu kwayo.


text:
Kuthe lokha usonkhande nabona bona uSawula ufile, naye wazidlhunya phezu kwesabulakhe, wafa noSawula.


text:
Kuthe lokha ama-Israyeli agade angemrhobeni weJizriyela nangaphetjheya kweJordani nabona bonyana ipi yama-Israyeli ibalekile, nokobana uSawula namadodanakhe bahlongakele, atjhiya imizawo abaleka nawo. Ngemva kwalokho amaFilista afika ahlala emizini leyo.


text:
Ilanga emva kwepi amaFilista ahlubulisa iindumbu. Afunyana uSawula namadodanakhe amathathu bahlongakalele phezu kwentaba iGilibowa.


text:
Baqunta ihlokwakhe bebathatha iinkhande zakhe. Bathumela umlayezo enarheni yoke yamaFilista babika iindabezi emathempelini wabosingazimu babo nebantwini babo.


text:
Bafaka iinkhande zakhe ngethempelini labo-Atjhitarothi bebabophelela isidumbu sakhe ebodeni leBhethe-Tjhana.


text:
kwaphuma woke amadoda anesibindi akhamba ubusuku boke aya eBhethe-Tjhana. Afese ehlisa isidumbu sakaSawula neendumbu zamadodanakhe ebodeni leBhethe-Tjhana. Akhamba nazo eJabetjhi, lapha azitjhisa khona.


text:
Emva kokufa kwakaSawula, uDavida wabuya ekubulaleni ama-Amalekhi, wahlala amalanga amabili eTsikhilagi.


text:
Ngelanga lesithathu kwafika umuntu etatawini lokulwa lakaSawula, izambatho zakhe bezidabukile, azele ithuli ehloko. Lokha nafika kuDavida, wawa ngamadolo wahloma ihloko phasi.


text:
UDavida wambuza wathi: “Ubuyaphi?” Yena waphendula wathi: “Ngibaleke etatawini lokulwa lama-Israyeli.”


text:
UDavida wambuza wathi: “Akhe ungitjele, kwenzekeni?” Yena wathi: “Abantu babalekile epini. Inengi labo lirabhalalisiwe belafa. USawula nendodanakhe uJonathani nabo bahlongakele.”


text:
UDavida wabuza isokana elimlethele umbikwelo wathi: “Alo, wena wazinjani bona uSawula nendodanakhe uJonathani bahlongakele?”


text:
Isokana laphendula lathi: “Kwenzekile bona ngifike entabeni iGilibowa, ngabona uSawula aziyame ngomkhontwakhe, ikarana yeenjomani kanye nabakhweli sekutjhidele bona zimgadange.


text:
Nje-ke wathi kimi, ‘Nanyana ngisaphefumula nje, sekusele isikhohlela. Yeke bandamela kimapha ungiqedelele.’


text:
Ngambandamela-ke ngamqedelela ngombana ngazile bona ubangekhe asasinda ngemva kokuhlulwa kwakhe. Ngathatha umbhode wekosi obusehlokwakhe nebhengela emkhonwenakhe, ngakulethela ikosi.”


text:
Batlhuwa barhahlawula bazilela uSawula nendodanakhe uJonathani nebutho lakaSomnini uZimu kanye nekumba ka-Israyeli bekwaba kuntambama ngombana bebabulewe ngesabula.


text:
UDavida wathi esokaneni ebelimlethele umbiko: “Udabukaphi?” Laphendula lathi: “Ngiyindodana yesikhonzi, umAmalekhi.”


text:
UDavida wabiza enye yeenceku zakhe wathi kiyo: “Mbandamele, umsuse!” Yeke inceku yadula isokanelo phasi, lafa.


text:
UDavida wathi esokaneni: “Iingazi zakho azibe phezu kwehlokwakho ngombana namezwi womlomakho ayakufakazela nawuthi, ‘Ngibulele umzeswa kaSomnini.’ ”


text:
Wakhupha umyalo bona abantu bakwaJuda bafunde ingoma le. Isihloko sengoma leyo Msebe. Itlolwe encwadini kaJatjhara.


text:
Lokhu ningakubiki eGathi,<br/>kungakhulunywa eentaradeni ze-Atjhikeloni;<br/>ukuze abafazi bamaFilista bangathatjiswa,<br/>abafazi balabo abangasokiko bangathakasi.


text:
Nina ntaba zeGilibowa,<br/>kwanga ningatlhoga umbethe namkha izulu,<br/>iye, eendaweni zenu eziphakamileko;<br/>ngombana iinhlangu zeentsitsirimba zirhubutjhiwe;<br/>isihlangu sakaSawula asisatjhatjhwa ngamafutha.


text:
Umsebe kaJonathani bewuhlala ulungile,<br/>bewuhlaba uhlukanisa umhlwehlwe esiswini seengorho,<br/>kuphalake iingazi.<br/>Isabula kaSawula nayo beyinemba.


text:
USawula noJonathani bebathandeka<br/>begodu bebaligugu nabasaphilako,<br/>nekufeni akhange bahlukane.<br/>Bebanebelo ukudlula amadlanga,<br/>banamandla ukudlula amabhubezi.


text:
Nina bafazi bakwa-Israyeli,<br/>lilelani uSawula,<br/>indoda enembathise ezibubende,<br/>yanikghabisa ngezambatho ezirutjelwe ngegolide.


text:
Ngibuhlungu ngawe mfowethu Jonathani,<br/>bewuligugu kimi!<br/>Ukungikhathalela kwakho bekukarisa<br/>ukudlula kwabantu bengubo.


text:
Emva kwalokho uDavida wabuza uSomnini wathi: “Ngingenyukela keminye yemizi yakwaJuda na?” USomnini wathi: “Yewenyuke.”<br/>UDavida wabuza godu wathi: “Ngenyukelephi?” USomnini wamphendula wathi: “ERhebroni.”


text:
Yeke uDavida wenyukela lapho nabafazi bakhe ababili, u-Arhinowami weJizriyeli no-Abigeyili umfelokazi kaNabhali weKharameli.


text:
Abantu bakwaJuda beza eRhebroni, bazesa uDavida bona abe yikosi phezu kwendlu yakwaJuda.<br/>Kuthe lokha uDavida aziswa bona babantu beJabetjhi-Giliyadi ababulunga uSawula,


text:
wathumela iinthunywa ebantwini beJabetjhi-Giliyadi bona zithi kibo: “USomnini anibusise ngokubonisa kwenu isisa esingaka ngokubulunga uSawula ikosenu.


text:
Yeke, qinani nibe nesibindi madoda ngombana uSawula ikosenu uhlongakele. Ngifuna nazi bonyana indlu yakwaJuda izese mina bona ngibe yikosi phezu kwayo.”


text:
U-Abineri umsa kaNeri oyinduna yebutho lakaSawula gade sele athethe u-Itjhi-Bhotjhethi umsa kaSawula wamyamisa iJordani waya eMarhanayimu.


text:
Wambeka bona abe yikosi phezu kweGiliyadi, i-Atjhuri neJizriyela begodu naphezu kwaka-Efrayimu, uBhenjamini no-Israyeli woke.


text:
U-Itjhi-Bhotjhethi umsa kaSawula gade aneminyaka ematjhumi amane ekuthomeni kwakhe ukubusa phezu kwaka-Israyeli; wabusa iminyaka emibili. Nokho-ke, indlu yakwaJuda yalandela uDavida.


text:
Isikhathi uDavida abusa ngaso eRhebroni phezu kwendlu yakwaJuda saba minyaka elikhomba neenyanga ezithandathu.


text:
U-Abineri umsa kaNeri neviyo laka-Itjhi-Bhotjhethi umsa kaSawula, basuka eMarhanayimu baya eGibiyoni.


text:
UJowabi umsa kaTseruya neviyo lakaDavida baphuma bahlangana nabo emthonjeni weGibiyoni. Isiqhema esinye sahlala phasi nganeno komthombo kwathi esinye saba ngaphetjheya kwawo.


text:
U-Abineri wathi kuJowabi: “Asifumane amasokana asikime ahlangane ngeemfuba phambi kwethwapha.” UJowabi wathi: “Kulungile, abahlangane.”


text:
Asikima-ke amadoda, kwakhethwa amasokana alitjhumi nambili kebakwaBhenjamini bonyana alwele u-Itjhi-Bhotjhethi umsa kaSawula; nakebakwaDavida kwakhethwa abalitjhumi nambili bonyana balwele uDavida.


text:
Kwaba ngilelo nalelosokana labamba isokana elinqombene nalo ehloko, ahlabana ehlangothini ngomukhwa omkhulu, awela phasi womabili. Yeke indawo leyo eGibiyoni yabizwa bona yiRhelikhathi Hatsidimi.


text:
Amadodana amathathu kaTseruya nawo gade asepini; kunguJowabi, u-Abitjhayi no-Asayeli. U-Asayeli gade asigijimi esinjengeqina emmangweni.


text:
U-Abineri waqala ngemva kwakhe, warhuwelela wathi: “Asayeli, nguwe loyo na?” Yena waphendula wathi: “Iye ngimi!”


text:
U-Abineri wathi kuye: “Yewulise ukungigijimisa, bamba elinye lamasokana ulimuke iinhlabano zalo!” Kodwana u-Asayeli wathi ulale ulahlile.


text:
U-Abineri warhuwelela godu wathi ku-Asayeli: “Ndoda, lisa ukugijimisana nami! Ufunelani bona ngikudule phasi? Njekhona, ngingamqalelwa ngubani uJowabi umnakwenu na?”


text:
Kodwana u-Asayeli akhange amlalele.<br/>Yeke u-Abineri wamhlaba ngetlobo yesidunu somkhonto emathunjini, umkhonto bewaphundlukela ngemva kwakhe. Wawa bewafa khonapho. Woke umuntu gade ajama lokha nafika lapha kwafela khona u-Asayeli.


text:
Kodwana uJowabi no-Abitjhayi baqothelana no-Abineri. Ilanga labatjhingela lokha nabafika embundwini we-Ama, hlanu kweGiyarhi endleleni yebhudu leGibiyoni.


text:
U-Abineri warhuwelela uJowabi wathi kuye: “Sifanele sihlale ngokulwa isiphelani na? Wazi kuhle bona isiphetho sento le simbi kangangani. Uzabatjela nini abantu bakhwabo bona balise ukugijimisana nabafowabo?”


text:
UJowabi waphendula wathi: “NgoZimu ngiqinisile ngithi, ibe thana khewakhuluma ekuseni, abantu bebangazukubhudabhudana nabafowabo kangaka.”


text:
Nje-ke, uJowabi wabetha ipalapala; boke abantu bajama. Akhange basaragela phambili nokugijimisana nama-Israyeli begodu akhange basalwa.


text:
Boke ubusukobo u-Abineri nabantu bakhe badabula esikepetlwini seJordani, bayama umlambo. Baragela phambili, bafika eMarhanayimu emini ekulu.


text:
Ekubuyeni kwakaJowabi ekugijimiseni u-Abineri, wahlanganisa boke abantu bakhe. Ngaphandle kwaka-Asayeli, kwafumaniseka bona kunamadoda alitjhumi nethoba acimeleko.


text:
Kodwana abantu bakaDavida babulala amakhulu amathathu namatjhumi asithandathu wabantu bakwaBhenjamini ebegade bakhamba no-Abineri.


text:
Bathatha u-Asayeli bambulunga ethuneni lakayise eBhethe-Lehema. UJowabi nabantu bakhe bakhamba ubusuku boke bebafika eRhebroni nakuthathela ukusa.


text:
Ipi hlangana nendlu kaSawula nendlu kaDavida yathatha isikhathi eside. UDavida waya ngokuya akhula emandleni, indlu kaSawula yaya ngokuya iphelelwa mamandla.


text:
yesibili nguKiliyabu ku-Abigeyili umfelokazi kaNabhali weKarameli; yesithathu kungu-Absalomu kuMakha, indodakazi kaTalimayi ikosi yeGetjhuri;


text:
Ngesikhathi kusekhona ipi phakathi kwendlu kaSawula nendlu kaDavida, u-Abineri waqinisa isikhundla sakhe endlini kaSawula.


text:
USawula gade anomngena, ibizo lawo bekunguRitsipha indodakazi ka-Aya. U-Itjhi-Bhotjhethi wabuza u-Abineri wathi: “Ungeneleni emabhayini nekhohlo lakababa na?”


text:
U-Abineri wasilingeka khulu ngombuzo ka-Itjhi-Bhotjhethi, bewaphendula wathi: “Udlumbana bona mina ngikhotha uJuda na? Kusukela ekuthomeni ngithembekile endlini kayihlo uSawula, nakubafowabo nebakhozini bakhe, nawe akhange ngikunikele kuDavida. Alo, wena namhlanje ungibeka umlandu ngomfazi tle!


text:
UZimu uyangizwa, dumbana ngife mina Abineri, nangingenzi njengombana uSomnini athembisa uDavida, wathi,


text:
‘Ngizokususa umbuso endlini kaSawula, ngijamise isihlalo sobukhosi bakaDavida phezu kwaka-Israyeli noJuda, kusukela kwaDani ngetlhagwini bekube seBheritjheba ngesewula.’ ”


text:
U-Abineri wathumela iinthunywa zakhe kuDavida bona zifike zithi: “Inarha le akusingeyakho yoke na? Wena yenza isivumelwano nami, mina ngizakusiza ukubuyisa woke u-Israyeli bona abe ngakuwe.”


text:
UDavida wathi: “Kulungile, ngizakwenza isivumelwano nawe. Kodwana kunye engikufuna kuwe: Ungezi kimapha, nawungezi noMikali indodakazi kaSawula, lokha nawuzongibona.”


text:
UDavida wathumela iinthunywa ku-Itjhi-Bhotjhethi, wathi: “Nginikela umkami uMikali, engazizuzela yena ngekhulu lamajwabu wamaFilista.”


text:
Nje-ke u-Itjhi-Bhotjhethi wakhupha umyalo bona uMikali asuswe emyeninakhe uPaltiyeli umsa kaLayitjhi.


text:
UPaltiyeli wakhamba nomkakhe, wamlandela ngemuva indlela yoke alila, bekwaba seBharhurimu. Yeke u-Abineri wathi kuye: “Buyela ekhaya!” Wajika-ke.


text:
Kuthe kusesenjalo, u-Abineri wakhuluma nabaphathi bakwa-Israyeli wathi: “Sekusikhatjhana nifuna ukubeka uDavida bona abe yikosenu.


text:
Yeke, kwenzeni-ke lokho! Angithi uSomnini wathembisa uDavida wathi, ‘Ngencekwami uDavida ngizakusindisa abantu bami u-Israyeli ezandleni zamaFilista nezandleni zezitha zabo zoke.’ ”


text:
U-Abineri waya ngokwakhe wayokukhuluma nebakwaBhenjamini. Kwathi emva kwalokho waziyela yena kuDavida eRhebroni, wamhlebela uDavida bonyana woke u-Israyeli nendlu yoke yakwaBhenjamini bayavuma bona abe yikosi.


text:
U-Abineri wathi kuDavida: “Kosami, yithi ngikhambe ngiyokubiza woke u-Israyeli ahlangane ekosinamapha ukuze enze isivumelwano nekosi bese ikosi ibusa phezu kwenarha yoke eyithandako.”<br/>Nje-ke, uDavida walayelisana no-Abineri; bahlukana ngokuthula.


text:
Khonokho ngemva kobana u-Abineri ahlukene noDavida ngokuthula eRhebroni, kwafika uJowabi neviyo lakaDavida. Bebabuya ukuyokusahlela, beza nepango enengi.


text:
Kwathi bona uJowabi namabutho woke agade anaye bafike, watjelwa kwathiwa: “Kazi u-Abineri umsa kaNeri gade eze ekosini, ikosi imlisile wakhamba, bahlukana ngokuthula.”


text:
Nje-ke uJowabi waya ekosini wafese wathi: “Yendoda! Walisa inyoni yaphapha? Qala u-Abineri gade akuwapha. Alo, umliseleni akhambe? Ukhambile-ke!


text:
Uyamazi u-Abineri umsa kaNeri loya, gade azele ukuzozihlolisa nokuzokuqala imikhambakho ukuze afunyane koke okwenzako.”


text:
Kuthe bona uJowabi ahlukane noDavida, wathumela iinthunywa zalandela u-Abineri, zambuyisa asele asemthonjeni womunga. Kodwana uDavida gade angazi litho ngalokho.


text:
Kwathi lokha u-Abineri nafika eRhebroni, uJowabi wamdosela ngeqadi kwesango, yaba sengathi uyokukhuluma naye ngemsitheleni. Khonapho, wamhlaba emathunjini wafa. Lokhu wakwenza abuyiselela ukufa komfowabo u-Asayeli.


text:
Emva kokobana kwenzekile lokho, uDavida wezwa, bewathi: “Bekube nini nanini, mina nombuswami, asinamlandu phambi kwakaSomnini ngeengazi zaka-Abineri umsa kaNeri.


text:
Kwanga iingazi zakhe zingawela ezandleni zakaJowabi nendlini yoke kayise! Kwanga indlu kaJowabi ingeze yahlala inganamuntu onenjovela, olunyiweko, onekhwekhwe, orholopheleko nofela epini nanyana otlhoga ukudla.”


text:
(Vele uJowabi nomnakwabo u-Abitjhayi babulala u-Abineri ngombana naye wabulala u-Asayeli umfowabo epini eGibiyoni.)


text:
Yeke uDavida wathi kuJowabi nebantwini boke agade anabo: “Tlebhulani izambatho zenu nembathe iinzilo nikhambe nilila phambi kwaka-Abineri.”<br/>Ikosi uDavida ngekwayo yakhamba ngemva komkghadi.


text:
Bangcwaba u-Abineri eRhebroni. Ikosi uDavida yahlaba isililo ethuneni laka-Abineri, nabantu boke balila nayo.


text:
Izandla zakho bezingakabotjhwa,<br/>neenyawo zakho zingakakinatwa.<br/>Uwe njengomuntu owa phambi kwabantu abakhohlakeleko.”<br/>Isizwe soke sarhahlawula ngo-Abineri.


text:
Yeke boke abantu beza bancenga uDavida bona adle intwanyana kusesemini; kodwana uDavida wenza isifungo wathi: “NgoZimu ngiqinisile ngithi, akunanto engizayinuka ilanga lingakatjhingi.”


text:
Nje-ke mhlokho boke abantu, iye u-Israyeli woke wazi bona ikosi gade inganasandla ekubulaweni kwaka-Abineri umsa kaNeri.


text:
Ikosi uDavida yathi eviyweni layo: “Kuyabonakala bonyana kuwe ikosana nomuntu omkhulu kwa-Israyeli namhlanjesi.


text:
Nanyana ngiyikosi ezesweko namhlanje, nokho ngisesebuthakathaka kobana ngingajamelana namadodana kaTseruya. USomnini uzakubuyisela umenzi wesono njengokwezenzo zakhe ezimbi.”


text:
Kwathi bona u-Itjhi-Bhotjhethi umsa kaSawula ezwe bona u-Abineri uhlongakalele eRhebroni, waphelelwa mamandla, no-Israyeli woke wesaba. (Ngaphandle kwaka-Itjhi-Bhotjhethi bekunomunye oseleko womndeni kaSawula. Ibizo lakhe bekunguMefi-Bhotjhethi umsa kaJonathani; arholophele iinyawo zombili. Gade aneminyaka emihlanu lokha kufika iindaba zakaSawula noJonathani ezibuya eJizriyela. Imbelesakhe yamdzwebula bona ibaleke naye; kodwana ithe nayithi iyarhaba bona isuke, yawisa umntwana loya, kwaba kurholophala kwakhe-ke njalo.)<br/>U-Itjhi-Botjhethi umsa kaSawula bekanamadoda amabili agade abarholi beenqhema zabagongodi. Ibizo lenye bekunguBhana enye kunguRekabi; bebamadodana kaRimoni umBherothi wekoro yakwaBhenjamini. (IBherothi ithathwa njengengcenye yakwaBhenjamini ngombana abantu beBherothi babalekela eGithayimu; baba ziinkhonzi lapho bekwaba namhlanjesi.)


text:
Kwathi ngelinye ilanga, ngemva kwedina, URekabi noBhana, amadodana kaRimoni umBherothi, aya endlini ka-Itjhi-Bhotjhethi. Ilanga lalitjhisa, u-Itjhi-Botjhethi asathethe isithongwana ngendlini.


text:
Bangena ngaphakathi endlini kwaba sengathi bazokufuna ikoroyi. Kuthe nabangenako bafunyana u-Ithji-Botjhethi abhambalele embhedeni ngelawini lakhe. Bamhlaba emathunjini bambulala, baquntula ihlokwakhe, babaleka; bakhamba nayo ubusuku boke ngendlela yemrhobeni weJordani.


text:
Baletha ihloko ka-Itjhi-Bhotjhethi leyo kuDavida eRhebroni bathi kuye: “Nasi ihloko ka-Itjhi-Bhotjhethi, umsa kaSawula, isitha sakho esalinga ukuthatha ukuphila kwakho. Namhlanje, uSomnini uZimu ubuyiselele ikosami kuSawula nesizukulwaneni sakhe.”


text:
UDavida waphendula uRekabi nomnakwabo uBhana, amadodana kaRimoni umBherothi wathi: “USomnini owangithukulula kiwo woke amatshwenyekwami uyangizwa:


text:
ETsikhilagi kweza umuntu wangitjela bona uSawula uhlongakele, adlumbana bona uletha iindaba ezihle. Ngamuthi bhi! Ngambulala! Lokho, kwaba mvuzo engamupha wona ngeendaba zakhezo!


text:
Kungangani-ke engizokwenza ngeenkhohlakali ezibulele umuntu onganamlandu ngendlinakhe phezu kombhedakhe? Nje-ke, nizokuhlawula ipilwakhe ngeengazi zenu. Ngizonihlukanisa namabele!”


text:
UDavida walayela iinceku zakhe bona zibabulale. Zabaquntula izandla neenyawo, zaphanyeka iindumbu zabo hlanu kwelitsha eRhebroni. Kodwana zathatha ihloko ka-Itjhi-Bhotjhethi zayingcwaba ezindleni laka-Abineri eRhebroni.


text:
Eenkhathini ezidlulileko, uSawula asese yikosi phezu kwethu, nguwe ogade udosa u-Israyeli ukuya epini. USomnini wathi kuwe, ‘Nguwe ozakwelusa abantu bami u-Israyeli begodu nguwe ozakubusa u-Israyeli.’ ”


text:
Ngaleyondlela boke abaphathi bakwa-Israyeli beza ekosini uDavida eRhebroni. UDavida wenza nabo isivumelwano eRhebroni phambi kwakaSomnini; base bayamzesa waba yikosi phezu kwaka-Israyeli.


text:
ERhebroni wabusa uJuda iminyaka elikhomba neenyanga ezithandathu, kwathi eJerusalema wabusa phezu kwaka-Israyeli woke noJuda iminyaka ematjhumi amathathu nantathu.


text:
Ikosi uDavida nabantu bakhe baya eJerusalema bona basahlele amaJebusi ahlala lapho. AmaJebusi arhuwelela uDavida athi: “Awuzukungena la; ngitjho iimphofu neenrhole zizokukhandela lula.” Ngalokho bebazitjela bonyana uDavida angeze angena lapho.


text:
Mhlokho, uDavida wathi: “Woke ofuna ukuhlula amaJebusi, kuzakufanela bona asebenzise umsele wamanzi.”<br/>UDavida wayihloya ikulumo ethi: “Iinrhole neemphofu zizokukhandela lula.” Ngikho-nje kuthiwa: “Iimphofu neenrhole azizukungena ethempelini.”


text:
UDavida wathuthela ebuphephelweni, wabubiza bona muMuzi kaDavida. Wakha izindlu ukusukela endundumeni ezombeleze ubuphephelo ukuya emthangaleni wedorobho.


text:
URhiramu ikosi yeTirosi wathumela iinthunywa kuDavida kanye neengodo zomsedari nababazi, nabakhi ngelitje; bakhela uDavida isigodlo.


text:
UDavida walemuka bona uSomnini umjamise waba yikosi phezu kwaka-Israyeli, nokobana uphakamise umbuswakhe ngebanga labantu bakwa-Israyeli.


text:
Emva kokobana uDavida asuke eRhebroni, wathatha imingena eminye nabafazi eJerusalema, wabelethelwa amadodana namadodakazi amanye.


text:
Kwathi lokha amaFilista nezwa bona uDavida uzeswe bonyana abe yikosi yakwa-Israyeli, aphuma woke ayomzuma. Kodwana uDavida wezwa ngalokho waya ebuphephelweni.


text:
uDavida wabuza uSomnini wathi: “Ngingawasahlela amaFilista na? Uzawanikela ezandleni zami?” USomnini wamphendula wathi: “Iye khamba, ukuwanikela ngizawanikela amaFilista ezandleni zakho.”


text:
Yeke uDavida waya eBhali-Peratsimu, wawahlula lapho amaFilista, bewathi: “USomnini urhurhule izitha zami njengamanzi agobhoza arhurhule koke.” Ngebangelo, indawo leyo yabizwa bona yiBhali-Peratsimu.


text:
UDavida wabuza uSomnini, yena wamphendula wathi: “Unganqophi kibo, kodwana bazombe ngemuva bese ubasahlela ngaphambi kwemithi yebhalisamu.


text:
Masinyana-nje nawizwa itjhada lamagadango ngaphezu kwemithi yebhalisamu, rhaba ngombana uSomnini uzabe akhamba phambi kwenu ukumadlha ipi yamaFilista.”


text:
UDavida wenza njengombana uSomnini amyalile, wamadlha amaFilista indlela yoke kusukela eGeba ukuya eGezeri.


text:
UDavida wabuya godu wahlanganisa boke abakhethiweko kwa-Israyeli, baba ziinkulungwana ezimatjhumi amathathu sebaboke.


text:
UDavida wasuka nabo boke abantwabo bakhamba bayokuthatha umfaji kaZimu eBhala kwaJuda. Umfaji lowo ungodumileko. Ubukhona bakaSomnini uMninimandlawoke buhlala emfajinapho hlangana namakerubhi.


text:
Bakhweza umfaji kaZimu phezu kwekoloyana etja, bawukhupha endlini ka-Abinadaba ebigade iphezu kwentatjana. U-Uza no-Arhiyo abantwanabomntwana ka-Abinadaba batjhayela ikoloyana etja leyo


text:
ithwele umfaji kaZimu. U-Arhiyo wakhamba pambi kwayo hlanu kweenkomo. Bawuthatha njalo-ke umfaji kaSomnini endlini ka-Abinadaba.


text:
UDavida nendlu yoke yakwa-Israyeli bebathabile phambi kwakaSomnini, bancinza imihlobohlobo yamaharibha eyenziwe ngesigodo somsayipurusi, balilisa abosotjherere, amafahlawana neewahlo.


text:
Kuthe nabafika eselelweni seNakhoni, u-Uza welula isandla wabamba umfaji kaZimu ngombana ikoloyana yakhahlumezeka lokha iinkomo nazifika edwalenapho.


text:
Ubukhali bakaSomnini bavuthela u-Uza ngebanga lesenzo sakhe sokungahloniphi; ngebangelo uSomnini wamumadlha phasi wafela khonapho eqadi komfaji kaZimu.


text:
UDavida wakhathazeka ngebanga lokobana uSomnini aphahlaze u-Uza. Yeke wathiya indawo leyo bona yiPeretsi-Uza. Ibizwelo lisajamile nanamhlanjesi.


text:
Ngalokho gade angakazimiseli bona athathe umfaji kaSomnini ubenaye eMzini kaDavida. Kunalokho, wawuphambukisa wawusa endlini ka-Obede-Edomu umGathi.


text:
Umfaji kaSomnini wahlala iinyanga ezintathu endlini ka-Obede-Edomu umGathi. USomnini wambusisa nendlwakhe yoke.


text:
Ikosi uDavida yabikelwa bonyana uSomnini ubusise indlu ka-Obede-Edomu nakho koke anakho ngebanga lomfaji kaZimu. Yeke uDavida wehla wakhuphula umfaji kaZimu endlini ka-Obede-Edomu wawuletha eMzini kaDavida ngethabo.


text:
Kwathi lokha abathwele umfaji kaSomnini sebathethe amagadango asithandathu, wanikela ngekunzi nangekonyana elinonisiweko.


text:
UDavida gade embethe iphuraphura yomphristi kwaphela. Wahlaba iinsondo phambi kwakaSomnini ngokuzimisela okukhulu.


text:
Ngaleyondlela uDavida nendlu yoke yakwa-Israyeli bakhuphula umfaji kaSomnini ngetjhada lokuvuma nangokuliliswa kwepalapala.


text:
Kuthe lokha umfaji kaSomnini nawungena eMzini kaDavida, uMikali indodakazi kaSawula wabukela ahlole ngefesidere. Uthe nabona ikosi uDavida athamba, agida phambi kwakaSomnini, wamnyaza.


text:
Baletha umfaji kaSomnini ngetendeni uDavida agade alihlomele wona, bawubeka endaweni ekhethekileko. UDavida wanikela ngomhlabelo wokutjhiswa nangomhlabelo wetjhebiswano phambi kwakaSomnini.


text:
Omunye nomunye esiqubuthwini sakwa-Israyeli, amadoda nabafazi, waphiwa isikwa esindulungu, amakwapa wesundu namakwapa wamadiribe. Abantu baphadlhalala-ke, babuyela emakhaya.


text:
Kuthe lokha uDavida nabuyela ekhaya bona abusise indlwakhe, uMikali indodakazi kaSawula waphuma bona amhlangabeze, wamtshima wathi kuye: “Ikosi yama-Israyeli yazibonakalisa-ke namhlanjesi! Yazineka bhunubhunu phambi kwamakhobokakazi weenceku zayo kanjengombana bekuzokwenza omunye nomunye umuntu ongazisiko.”


text:
UDavida wathi kuMikali: “Bengigida phambi kwakaSomnini owakhetha mina kunokobana akhethe uyihlo nanyana omunye wendlu yakhe. Ngigide ngombana uSomnini ajamisa mina bona ngibe mbusi wesizwe sakhe, u-Israyeli.


text:
Ngisazozehlisa khulu kunalokhu, bengizilulaze: Ngizozehlisa ngamakhobokakazi okhulume ngawo la, ngihlonipheke kiwo.”


text:
Emuva kokobana ikosi uDavida seyinzinze esigodlweni sayo noSomnini selayiphe ukuphumula ezitheni zayo zoke eziyizombelezileko,


text:
yathi kuNathani umphorofidi: “Akhese uqale, mina ngihlezi ngesigodlweni somsedari ukube umfaji kaZimu wona usele ngetenjaneni.”


text:
UNathani waphendula ikosi uDavida wathi: “Ikosami ayenze ngokubona kwayo ngombana uSomnini uZimu unayo.”


text:
“Khamba ufese utjele incekwami uDavida uthi, ‘Nakhu uSomnini akutjhwileko: Wena ufuna ukungakhela indlu bona ngihlale kiyo na?


text:
Mina akhange khengihlale ngendlini kusukela mhlana ngikhupha bakwa-Israyeli eGibhide bekube namhlanjesi. Bengiseze ngidlhedlha ngetende nginganabuhlalo.


text:
Azange khengitjho litho ngendlu lokha nangidlhedlha nama-Israyeli. Phakathi kwabo boke ababusi engabakhetha bonyana beluse abantu bami u-Israyeli, akakho engambawa bona angakhele indlu yomsedari.’


text:
“Nje-ke, yewutjele uDavida incekwami uthi, ‘Nakhu uSomnini uMninimandlawoke akutjhwileko: Mina ngakususa emadlelweni nekweluseni umhlambi bona ube yikosana yesizwe sami u-Israyeli.


text:
Ngibe nawe nomaphi la uya khona, ngaphelisa nezitha zakho zoke phambi kwakho. Nje-ke ngizokwenza ube ngomunye wabadumileko ephasini.


text:
Ngizokulungiselela isizwe sami u-Israyeli indawo, ngisinzinzise ukuze sibe nekhaya laso singasaphazamiseki. Iinkhohlakali azisoze zisabagandelela njengombana zenzile ekuthomeni,


text:
lokha nangibeka ababusi phezu kwabantu bami u-Israyeli. Godu ngizaniphumuza kizo zoke izitha zenu. Mina Somnini ngiyakwazisa bonyana ngizokwakhela indlu.


text:
Lokha amalangakho selaphelile sewuphumule kiboyihlomkhulu, esikhundleni sakho ngizakuvusa omunye esizukulwaneni sakho seengazi, ngiqinise umbuswakhe.


text:
Ngizakuba nguyise yena abe yindodanami. Lokha nalelesako, ngizamritha njengobaba nanunga umntwanakhe.


text:
Kodwana ukwethembeka kwami angeze ngakususa kuye njengombana ngenza kuSawula, engamsusa phambi kwakho.


text:
Ikosi uDavida yangena ngetendeni yahlala ebukhoneni bakaSomnini, yafese yathi: “Somnini Somandla, bengiyini mina, nomdenami uyini bonyana ungangirhola bekube lapha na?


text:
Kuba sengathi akukaneli ebusweni bakho Somnini Somandla, ubuye godu wakhuluma ngelikusasa lendlu yencekwakho. Somnini Somandla, kghani le yindlela ejayelekileko ovane usebenze ngayo nomuntu?


text:
Maye Somnini Somandla, uthi umkhulu na! Ngokuya ngesikuzwileko, akakho ofana nawe begodu akakho uZimu ngaphandle kwakho.


text:
“Ngisiphi esinye isizwe ephasini esinjengabantu bakho u-Israyeli. U-Israyeli sisizwe uZimu asihlenga bona sibe babantu bakhe nokobana azenzele ibizo. Wenza iimanga ezikulu nezesabekako ngokuqotjha phambi kwaso ezinye izizwe nabozinyana bazo.


text:
“Nje-ke Somnini Zimu, zalisa isiphelani iinthembiso ozenzileko mayelana nencekwakho kanye nendlwayo. Yenza njengombana uthembisile


text:
ukuze ibizo lakho libe likhulu isiphelani. Yeke abantu bazakuthi, ‘USomnini uMninimandlawoke unguZimu phezu kwaka-Israyeli.’ Inga indlu yencekwakho uDavida ingajama inzinze phambi kwakho


text:
ngombana wena Somnini Mninimandlawoke, Zimu ka-Israyeli, wembule lokhu encekwinakho ngokwakho wathi, ‘Ngizakwakhela indlu.’ Ngikho incekwakho ifunyene isibindi sokobana ithandaze kuwe umthandazo lo.


text:
Iye Somnini Somandla unguZimu! Amezwakho athembekile begodu namezwi amahle owakhulume encekwinakho la athembekile.


text:
Nje-ke ngibawa bonyana ubusise indlu yencekwakho ukuze iphumelele isiphelani phambi kwakho. Wena Somnini Somandla ukhulumile, nangesibusiso sakho indlu yencekwakho izakubusiseka isiphelani.”


text:
Kwathi emva kwalokho uDavida wamadlha amaFilista; wawalawula ngokuwathathela iintambo zokubusa ezandleni zawo.


text:
Waragela phambili wamadlha nebakwaMowabi. Wabalalisa umjeje phasi ehlabathini wabalinganisa ngentambo. Boke abalinganiseka ngobude bentambo kabili bebabulawa bese kuthi abalinganiseke kanye baliswe. Yeke amaMowabi asebenzela uDavida abe aletha nemithelo kuye.


text:
Ngaphezu kwalokho uDavida wamadlha noHadadi-Ezeri umsa kaRerhobi ikosi yeTsoba lokha uHadadi-Ezeri nasathi ubuyisa amandlakhe wokulawula iindawo ezimagegana nomlambo iYufrathe.


text:
UDavida wathumba kuHadadi-Ezeri amajoni weenyawo aziinkulungwana ezimatjhumi amabili nabakhweli abayikulungwana namakhulu alikhomba. Wakhupha ikhulu lesipani seenjomani zeenkarana kwathi eziseleko waziqunta imisipha yeenqatha.


text:
Kwathi lokha ama-Arami weDamaseku nezako bona asize uHadadi-Ezeri ikosi yeTsoba, uDavida warhadla phasi iinkulungwana ezimatjhumi amabili nambili zawo.


text:
Wajamisa iinqhema zamajoni embusweni wama-Arami eDamaseku. Ama-Arami asebenzela uDavida abe aletha nemithelo kuye. USomnini wapha uDavida ukuhlula koke lapha akhamba khona.


text:
wathumela uJoramu indodanakhe kuDavida ukumbingelela nokumkwakwazela ekuhluleni kwakhe ipi kaHadadi-Ezeri ngombana uHadadi-Ezeri bekahlala alwa naye. UJoramu waphathela uDavida izipho zesiliva, igolide kanye nedzila.


text:
UDavida wanikela ngeziphezo kuSomninini njengombana bekenzile ngesiliva negolide agade alithumbe kizo zoke izizwe azihlulileko.


text:
Izizwezi gade kuma-Arami, amaMowabi, ama-Amoni, amaFilista kanye nama-Amalekhi. Wanikela nangepango ayifunyene kuHadadi-Ezeri umsa kaRerhobi ikosi yeTsoba.


text:
Ekubuyeni kwakaDavida epini, wamadlha iinkulungwana ezilitjhumi nobunane zama-Edomu ngemRhobeni weTswayi. Lokhu kwamenza waduma khulu.


text:
Wajamisa iinqhema zamajoni kilo loke lakwa-Edomu. Ama-Edomu woke amsebenzela. USomnini wapha uDavida ukuhlula koke lapha akhamba khona.


text:
UDavida wabuza wathi: “Kukhona osaseleko wendlu kaSawula bona ngimenzele umusa ngenca kaJonathani na?”


text:
Bekukhona isisebenzi sendlu kaSawula ibizo laso kunguTsiba. Wabizelwa ekosini uDavida, yeke ikosi yambuza yathi: “Nguwe uTsiba na?” Yena waphendula wathi: “Ndabezitha! Iye ngimi.”


text:
Ikosi uDavida yabuza yathi: “Akakho osaseleko wendlu kaSawula engingamenzela umusa njengombana ngathembisa phambi kwakaZimu na?” UTsiba waphendula ikosi wathi: “Kusesekhona indodana kaJonathani kwaphela, irholophele iinyawo zombili.”


text:
Ikosi yabuza yathi: “Alo, iphi yona?” UTsiba waphendula wathi: “IkwamaMakhiri umsa ka-Amiyeli ngeLo-Debhara.”


text:
Lokha uMefi-Bhotjheti umsa kaJonathani, omsa kaSawula nafika kuDavida, waguqa wahloma ihloko phasi. UDavida wathi kuye: “Mefi-Bhotjheti!” Yena waphendula wathi: “Ndabezitha, ngilapha!”


text:
UDavida wathi kuye: “Ungesabi ngombana ngambala ngizokwenzela umusa ngebanga lakayihlo uJonathani. Ngizokubuyisela kuwe zoke iindawo ebegade zingezakaSawula uyihlomkhulu, wena udle etafulenami ngesikhathi soke.”


text:
UMefi-Bhotjheti wahloma ihloko phasi wathi: “Njekhona, bengiyini mina kosami, bona ungabeze utjheje into enjengami?”


text:
Yeke ikosi uDavida yabiza uTsiba isisebenzi sakaSawula yathi kiso: “Senginikele indodana esizukulwani sekosakho koke ebegade kungekwakaSawula nomdenakhe.


text:
Wena-ke, amadodanakho neenceku zakho nifanele nimlimele isimu benimlethele isivuno ukuze isizukulwani sekosakho sibe nokudla. UMefi-Bhotjheti isizukulwani sekosakho sizakugoma etafulenami ngesikhathi soke.” UTsiba wathi ekosini: “Ndabezitha, kosami, incekwakho izakwenza njengombana ikosi isitjho.” UTsiba gade anamadodana alitjhumi nahlanu neenceku ezimatjhumi amabili. Boke bendlu kaTsiba bebaziinsebenzi zakaMefi-Bhotjheti.<br/>Yeke uMefi-Bhotjheti wagoma etafuleni lakaDavida njengomunye wamakhosana. Ngebanga lokobana gade arholophele iinyawo zombili, wahlala eJerusalema ukuze akwazi ukugoma etafuleni lekosi uDavida ngesikhathi soke. UMefi-Bhotjheti gade anendodana eseseyincani ebizwa bona nguMikha.


text:
Kwathi emva kwalokho ikosi yakwa-Amoni yahlongakala. URhanuni indodanayo waba yikosi esikhundleni sayo.


text:
UDavida wadlumbana wathi: “Ngizakuba nomusa kuRhanuni umsa kaNarhatjhi kanjengombana uyise waba nomusa kimi.” Nje-ke uDavida wathumela abazenda bakhe bona bayomtjhiriyela kuRhanuni ngoyise.<br/>Kwathi lokha abantu bakaDavida nabafika enarheni yama-Amoni,


text:
abaphathi bakwa-Amoni bathi kuRhanuni ikosabo: “Ikosi icabanga bona uDavida uhlonipha usokosi kangangobana angabe athumele abantwaba bona bazokutjhiriya na? Uthi akakabathumeli nje bona bazozihlolisa idorobheli, bekuthi emva kwesikhathi balibhubhise?”


text:
Yeke uRhanuni wabamba abantu bakaDavida wabarhuna, ngiloyo naloyo ingcenye yesilevu sakhe. Waqunta izambatho zabo ngehla kwedini iindunu zabo zaba semtarini, wabalisa-ke bakhamba.


text:
Kuthe lokha uDavida nakatjelwako lokho, wathumela iinthunywa bona zihlangabeze abantu bakhe ngombana gade barhubutjhwe kabuhlungu. Ikosi uDavida yathi: “Hlalani eJerikho iintjebe zenu bezikhule kuhle bese niyabuya-ke.”


text:
Lokha ama-Amoni nalemukako bona atlhorholoje uDavida ngesidunwini, aqatjha amajoni weenyawo wama-Aramu aziinkulungwana ezimatjhumi amabili eBhethe-Rerhobu neTsoba, nekulungwana yabantu ekosini yeMakha, kanye neenkulungwana ezilitjhumi nambili zabantu eTobu.


text:
Bakwa-Amoni baphuma bazihlela bona babe yipi ekungeneni kwesango ledorobhabo, ukube ama-Aramu weTsoba neRerhobu namadoda weTobu neweMakha bekathiyelele emrhuleni.


text:
Lokha uJowabi nabona bonyana ubhodwe yipi ngaphambili nangemuva, wakhetha abomakadebona beengorho kwa-Israyeli, wabahlela bona baqalane nama-Aramu.


text:
UJowabi wathi ku-Abitjhayi: “Nakube ama-Aramu anamandla kunami, ubuye uzongisiza; kodwana nakube bakwa-Amoni banamandla kunawe ngizakuza bona ngikusize.


text:
Qina ndoda, silwele isizwe sethu namadorobho wakaZimethu ngesibindi. UZimu uzakwenza okulungileko kuye.”


text:
Lokha bakwa-Amoni nababona bonyana ama-Aramu ayabaleka, nabo babaleka phambi kwaka-Abitjhayi bangena ngaphakathi kwedorobhabo. Nje-ke uJowabi wajika ekusahleleni bakwa-Amoni wabuyela eJerusalema.


text:
UHadadi-Ezeri wabuyisa ngitjho nama-Aramu angaphetjheya komlambo iYufrathe, eza eRhelamu. Ayerholwa nguTjhobaki induna ekulu yebutho lakaHadadi-Ezeri.


text:
Lokha uDavida natjelwa lokho, wahlanganisa woke u-Israyeli, wayama iJordani waya eRhelamu. Ama-Aramu azihlela bona ahlangabeze uDavida alwe naye.


text:
Kodwana abaleka phambi kwaka-Israyeli. UDavida wabulala amakhulu alikhomba wabakhweli beenkarana nabakhweli beenjomani abaziinkulungwana ezimatjhumi amane. Wamadlha phasi noTjhobaki induna yebutho labo bewafela khonapho.


text:
Kwathi lokha amakhosi ebegade angaphasi kwakaHadadi-Ezeri nakabona bonyana u-Israyeli uhlulile, enza ukuthula no-Israyeli abe akhosela ngaphasi kwakhe. Nje-ke, ama-Aramu esaba ukubuye asize bakwa-Amoni godu.


text:
Kwathi ngesilimela, ngesikhathi amakhosi aphuma ngaso ipi, uDavida wathumela amajonakhe noJowabi nabo boke abantu bakwa-Israyeli kobana bayokulwa. Babhubhisa bakwa-Amoni bebaminyezela iRabha. Kodwana uDavida yena wasala eJerusalema.


text:
Ngelinye ilanga kusihlwa uDavida wavuka embhedenakhe wakhambakhamba esirhodlweni esingaphezulu sesigodlo. Khonapho wabona umfazi ahlamba. Umfazi lo, gade angasimuhle athoma phasi.


text:
UDavida wathumela umuntu othileko bona abuzisise ngaye. Umuntu loyo wathi: “Ndabezitha, umfazi lo nguBhathi-Tjheba indodakazi ka-Eliyamu omka-Uriya umHite.”


text:
UDavida wathumela iinthunywa bona zimbize. Wafika-ke kuDavida, uDavida wamlala. (UBhathi-Tjheba gade asanda ukuzihlambulula esifazini.) Wabuyela ekhaya-ke.


text:
UDavida wathumela nanti ilizwi kuJowabi wathi: “Thumela u-Uriya umHite kimi.” Mbala wamthumela-ke kuDavida.


text:
Kwathi lokha u-Uriya nafika kuye, uDavida wambuza bona uJowabi namadoda bavuke njani, nokuthi ipi iraga njani.


text:
Nje-ke uDavida wathi ku-Uriya: “Khamba uyokusela amanzi kwakho.”<br/>U-Uriya waphuma esigodlweni, walandelwa ziinkhanakhana zekosini.


text:
Kuthe lokha uDavida natjelwa bona u-Uriya akakayi kwakhe, wambuza wathi: “Alo, njengombana uyafika ubuya kude nje, kubayini ungayi kwakho?”


text:
U-Uriya waphendula wathi: “Ngingaya njani kwami ngifese ngidle, ngisele bengilale nomkami khibe umfaji kaZimu, u-Israyeli noJuda bahlezi ematendeni, ikosami nabantu bayo basemmangweni. Ngifunga uDavida ikosami ngithi, angisoze ngayenza into enjalo mina.”


text:
UDavida wathi kuye: “Hlala lapha ilanga libe linye godu, kuzakuthi kusasa ngikubuyisele emuva.”<br/>Mhlokho, u-Uriya wahlala eJerusalema. Ngelanga elilandelako


text:
uDavida wamema u-Uriya bona azokudla abe asele naye, enzelela bona adakwe. Kodwana nangobusukobo u-Uriya akhange ehlele kwakhe, wasuka wayokulala neenceku zekosakhe esigodlweni.


text:
Encwajaneni leyo, gade atlole wathi: “Beka u-Uriya ngaphambili lapha ipi itjhisa khulu khona bese uyamliselela wenzelele bona adulwe phasi afe.”


text:
Kwathi lokha abantu bedorobho nabaphumako bona balwe noJowabi, amanye wamajoni wakaDavida adulwa phasi; u-Uriya umHite, wabulawa nawo.


text:
Ikosi ingahle ibhoke ngobukhali beyikubuze ithi, ‘Kubayini nibandamele idorobho kangaka nanilwa nalo? Beningazi bona bebanganijikijela basemthangaleni na?


text:
Niyakhohlwa bonyana kwenzakalani ngo-Abimeleki umsa kaJerubhetjhethi na? Angithi wabulawa mfazi ngokumjikijela ngembokotho asemthangaleni, bewafela eThebezi! Benibandamelelani-ke nina eduze komthangala?’ Lokha nakubuza koke lokhu, yithi kuye, ‘Nencekwakho u-Uriya umHite uhlongakele.’ ”


text:
Saphuma-ke isithunywa, kwathi lokha nasifika kuDavida sabika koke uJowabi agade asithume bona sikutjho.


text:
Isithunywa sathi kuDavida: “Ibuthwelo lalidlondlobele khulu kunathi begodu laphuma lasisahlela ebaleni. Kodwana thina salidudulela emuva sayolibeka ebungeneni besango ledorobho.


text:
Yeke abanembi bakhona bajikijela abantu bakho ngemisubela basemithangaleni, abanye babantu bekosi bafa. Ngaphezu kwalokho nenceku yekosi u-Uriya umHite, ihlongakele.”


text:
UDavida wathi esithunyweni: “Yithi kuJowabi, ‘Ungazikhathazi khulu ngendaba le; abantu bahlala bafa epini. Qinisa usahlele idorobho bewulibhubhise.’ Tjela uJowabi bona uyibambe ngesibhukwini.”


text:
Kwathi isikhathi sokumzilela sesiphelile, uDavida wathi akayokuthathwa angeniswe esigodlweni sakhe. Yeke waba mkakhe wambelethela indodana.<br/>Kodwana into eyenziwe nguDavida le, yaba yimbi kuSomninini.


text:
USomnini wathuma uNathani kuDavida. Lokha nafika kuye wathi: “Emzini othileko gade kukhona amadoda amabili, enye beyinjingile enye ichakile.


text:
kodwana echakileko beyinganalitho ngaphandle kwemvanakazi egade iyithengile. Yazikhulisela yona idla esandleni sayo nabantwabayo. Gade incunguluzelana nayo koke ekudlako; isela ekaphenayo begodu iyisingatha; sele ifana nendodakazi kiyo.


text:
“Kwathi ngelinye ilanga enjingileko yafikelwa sikhambi. Injinga le akhange ithande ukuthatha enye yezimvu namkha yeenkomo zayo bona ilungiselele isikhambi ebesifike kwayo. Esikhundleni salokho yathatha imvanakazi yendoda echakileko yalungisela isikhambi sayo.”


text:
UDavida wasilingeka wabila ngesenzo sendoda leyo bewathi kuNathani: “NgoZimu ngiqinisile ngithi, umuntu owenze lokho ufanelwe kukufa!


text:
Kufuze akhokhele imvanakazi leyo sekubuyelelwe kane ngombana wenze into embi begodu akhange abe nezwelo.”


text:
Nje-ke uNathani wathi kuDavida: “Umuntu loyo nguwe! Nakhu uSomnini uZimu ka-Israyeli akutjhwileko, ‘Ngimi engakubeka waba yikosi yakwa-Israyeli begodu ngimi engakusindisa esandleni sakaSawula.


text:
Ngakunikela koke okusendlini yekosakho; namakhohlo wekosakho bona uwayame. Ngakupha indlu yakwa-Israyeli neyakwaJuda. Nakube koke lokho bekukuncancani khulu kuwe, bengingakunikela okhunye ngaphezulu.


text:
Ulinyazeleni ilizwi lakaSomnini ngokwenza okumbi kangaka emehlwenakhe na? Ubulele u-Uriya umHite ngesabula bewathatha umkakhe bona abe ngewakho. Umbulele ngabomu ngesabula yabakwa-Amoni.


text:
Yeke isabula ayisobe isasuka endlinakho ngombana unyaze mina ngokuthatha umka-Uriya umHite wamenza wakho.’


text:
“Mina Somnini ngithi kuwe, ‘Uzasuyihlole, kuzokuvela amanikelela endlinakho. Ngizokuthatha abomkakho phambi kwamehlwakho ngibanikele otjhidelene nawe; yena alale nabo emtarini.


text:
Wena wenze lokhu emsitheleni, kodwana mina ngizokwenza lokhu emini kukhanya phambi kwaka-Israyeli woke.’ ”


text:
UDavida wathi kuNathani: “Ngonile kuSomninini.” UNathani wathi: “USomnini usihlangulile isigwebo sakho sokufa.


text:
Kodwana njengombana ngokwenza lokhu uhlome uSomnini ngomuno ngelihlweni, ayizukuphila indodana obelethelwe yona.”


text:
Kwathi bona uNathani abuyele kwakhe, uSomnini wabetha umntwana ogade abelethelwe uDavida ngumka-Uriya ngokugula, wagula khulu.


text:
Abaphathi bendlwakhe bamrabhela bona avuke, kodwana walikhomba libaba. Akhange adle nanyana yini nabo.


text:
Ngelanga lekhomba umntwana wahlongakala. Iinsebenzi zakaDavida bezesaba ukumtjela bona umntwana selahlongakele ngombana bezicabanga zithi: “Lokha umntwana nasaphilako, samrabhela uDavida kodwana akhange asilalele. Alo, singamtjela njani bona umntwana selahlongakele? Angahle azilimaze.”


text:
UDavida wabona iinsebenzi zakhe zihlebahleba zizodwa, walemuka-ke bona umntwana akasekho. Wabuza wathi: “Uhlongakele umntwana na?” Zavuma zathi: “Iye, uhlongakele.”


text:
Nje-ke uDavida wasikima phasi. Kuthe bona aqede ukuhlamba, wazela bewembatha nezambatho ezinye, wakhamba waya endlini kaSomnini wadumisa. Emuva kwalokho wabuyela endlinakhe wabawa ukudla bamnikela wadla.


text:
Iinsebenzi zakhe zambuza zathi: “Kubayini ikosi yenze nje? Lokha umntwana nasaphilako ikosi yazila ukudla yalila, kodwana nje, njengombana umntwana selahlongakele ikosi iyasikima iyadla?”


text:
UDavida waphendula wathi: “Iye, lokha umntwana nasaphilako, ngazila ngalila ngombana ngangicabanga ngithi, ‘Ngubani owaziko? Mhlamunye uSomnini angaba nomusa kimi, avumele umntwana aphile.’


text:
Alo, njengombana selahlongakele nje, ngizakuzilelani? Ngingambuyisa na? Awa, mina ngizakuya kuye kodwana yena angekhe asabuyela kimi.”


text:
UDavida watjhiriya uBhathi-Tjheba umkakhe. Ngemva kwesikhathi walala naye, wabeletha indodana; bayithiya bona nguSolomoni. USomnini wamthanda.


text:
Njengombana uSomnini amthandile nje, wathumela ilizwi ngomphorofidi uNathani bona amthiye ibizo lakaJedidiya.


text:
UJowabi wathumela iinthunywa kuDavida wathi: “Ngilwile neRabha, ngaphezu kwalokho ngithethe nendawo lapha bakha khona amanzi.


text:
Nje-ke hlanganisa inengi lamabutho uragelele idorobho, ulithumbe. Nakungasinjalo ngizakuthumba idorobhelo bengidume ngalo.”


text:
Wethula isihlohlo ebegade sisehloko yakasingazimu uMilikomu. Ubudisi baso bebuligolide elimakhilogremu amatjhumi amathathu nane begodu ngaphakathi kwaso bekunelitje eliligugu; sathweswa uDavida. Wathatha ipango enengi yedorobhelo.


text:
Wakatelela abantu bedorobhelo bona bamsebenzele: abanye wabasebenzisa ngeensarha, ngamapeke wesimbi nangamazembe; abanye wabenzisa iintina. Wenza koke lokho kiwo woke amadorobho wabakwa-Amoni. UDavida nebutho lakhe loke babuyela eJerusalema.


text:
Emva kwalokho u-Amnoni umsa kaDavida wathanda umntakamanakhe uTamari. UTamari gade amuhle, angudadwabo laka-Absalomu indodana encani kaDavida.


text:
U-Amnoni wagula ngebanga lakaTamari udadwabo ngombana angakwazi ukumbandamela ngebanga lokobana gade aselawini labentazana.


text:
Nje-ke u-Amnoni gade anomngani ibizo lakhe kunguJonadabi umsa kaTjhama, umnakwabo lakaDavida. UJonadabi loyo gade kungumaqangubana.


text:
Wabuza u-Amnoni wathi: “Hawu! Ilanga nelanga ikosana yatjhiba kangaka? Akhese ungitjele, kwenzenjani?” U-Amnoni wathi kuye: “Ngithanda uTamari udadwabo laka-Absalomu umfowethu.”


text:
UJonadabi wathi: “Khamba uyokulala embhedeni uzigulise. Kuzakuthi lokha uyihlo nakeza kuwe ukuzokubona, uthi kuye, ‘Bengingathaba nange udadwethu uTamari angeza azongiphekela umdokwana. Angiphekele wona ngelawini lamapha ngimqalile, angifunze.’ ”


text:
Nje-ke u-Amnoni walala phasi wazigulisa. Kuthe lokha ikosi nayizombona, u-Amnoni wathi kiyo: “Bengingathanda nange udadwethu uTamari angeza azongenzela izikwa ezimbili ezisahliziyo, angifunze.”


text:
UDavida wathumela ilizwi kuTamari esigodlweni wathi: “Khamba uye endlini yomfowenu u-Amnoni ufese umlungisele ukudlanyana.”


text:
UTamari waya endlini yomfowabo u-Amnoni, ogade alele. Wathatha ihlama wayiwumela wambhagela izikwa ezisahliziyo. U-Amnoni bekasoloko amphekelela ngamehlo.


text:
Wathatha ipani wayikghuthulela esithebeni phambi komfowabo, kodwana wala ukudla. Wathi: “Khupha boke abantu ngendlinapha.” Baphuma-ke boke.


text:
U-Amnoni wathi kuTamari: “Letha ukudlokho emsamo uzongifunza.” UTamari wathatha izikwa ezisahliziyo azilungisileko waziletha ku-Amnoni umnakwabo emsamo.


text:
UTamari wathi: “Awa mfowethu! Ungangikateleli. Into enje, akukafaneli yenziwe kwa-Israyeli! Ungenzi ubudlhadlha obungaka!


text:
Maye mina! Ngizokuphila njani nokurhubutjhwa okunje? Kazi kuzakuthiwani ngawe? Awuzukufana nesinye seendlhayela zakwa-Israyeli? Ngiyakuncenga, khuluma nekosi, angekhe ikwalele nami bona ungitjhade.”


text:
Emva kwalokho u-Amnoni wanyenya uTamari khulu, wamnyenya ukudlula indlela agade amthanda ngayo ekuthomeni. Wathi kuye: “Sikima, uphume la!”


text:
UTamari wathi kuye: “Awa mfowethu, ukungiqotjha kwakho kuzakuba kumbi khulu kunobuhlola obenze kimobu.” Kodwana wala ukumlalela.


text:
Nje-ke isisebenzeso samkhuphela ngaphandle samkhiyelela. UTamari gade embethe isambatho esikghatjisiweko ngombana bekumhlobo wesambatho owembathwa matlawu wekosini.


text:
UTamari wazithela ngomlotha ehloko bewatlebhula isambatho esikghatjisiwekweso. Wathwala imikhono ehloko wakhamba arhahlawula isililo.


text:
U-Absalomu umnakwabo wathi kuye: “Angithi ngu-Amnoni umfowenu okurhubutjhileko? Thula wena dadwethu, ayibe ngeyomndeni. Ungayithatheli ehloko indaba le.” Yeke uTamari wahlala kwa-Absalomu asesizini elikhulu.


text:
Emva kweminyaka emibili abarhuni bezimvu zaka-Absalomu bebarhuna izimvu eBhali-Rhatsori eduze nomuzi we-Efrayimu. U-Absalomu wabefuna ukumema woke amadodanekosi bona eze lapho.


text:
Waya-ke ekosini wathi kiyo: “Abantu bami barhuna izimvu. Alo, ikosi neenkhulu zayo beyingeza nayo na?”


text:
Ikosi yathi: “Awa ndodanami, sibanengi khulu bona singeza soke kwakho; singaba mthwalo kuwe.” Kwala nanyana u-Absalomu selayincenga, akhange ivume, nokho yambusisa.


text:
Yeke u-Absalomu wathi kiyo: “Nakungasinjalo-ke, ngibawa bona u-Amnoni umfowethu akhambe nathi.” Ikosi yabuza yathi: “Kubayini kube nguye okumele akhambe nani?”


text:
U-Absalomu wayala iinceku zakhe wathi: “Lalelani-la! Lokha nasele nibona bonyana u-Amnoni wenamile ngewayini bese ngithi kini, ‘Mrhadleni phasi’, nimbulale. Ningesabi, ngizayijamela. Qinani nibe nesibindi.”


text:
Nje-ke, iinceku zaka-Absalomu zenza ku-Amnoni njengombana u-Absalomu aziyalile. Khonapho, woke amadodanekosi ararhuka, enye nenye yakhwela imeyilayo yarhotjha.


text:
Kwathi asesendleleni njalo, kwafika umbiko kuDavida othi: “U-Absalomu urhadle woke amadodanekosi phasi; akukasali neyodwa yawo.”


text:
Ikosi yasikima, yatlebhula izambatho zayo beyazilahla phasi; boke abazenda bayo bajama bayizombeleza izambatho zayo zimanikiniki.


text:
Kodwana uJonadabi umsa kaTjhama umnakwabo lakaDavida wathi: “Ikosami ingacabangi bonyana babulele woke amakhosana; ngu-Amnoni yedwa obuleweko. Lokhu kube mnqopho ka-Absalomu kusukela mhlana u-Amnoni agagadlhela udadwabo uTamari.


text:
Ngesikhatheso, u-Absalomu vele gade selabalekile. Ngokuphazima kwelihlo ihloli yesigodlo yabona abantu abanengi ngendleleni engetjingalanga behla magegana nombundu.


text:
Kuthe angakaliginyi, amakhosana angena esigodlweni, athoma akhihla isililokazi. Ikosi nabazenda bayo babibitheka kabuhlungu.


text:
U-Absalomu wabaleka waya kuTalimayi umsa ka-Amirhudi ikosi yeGetjhuri. Ikosi uDavida yalila mihla yoke, ililela indodanayo u-Amnoni.


text:
Ikosi uDavida beyisasophe ukulwisana no-Absalomu ngombana ihliziywayo beyisesebuhlungu ngokufa kwaka-Amnoni.


text:
Yeke wathumela bona kubizwe umfazi ohlakaniphileko eTekhowa. UJowabi wathi kuye: “Zenze inga uzilile. Wembathe iinzilo, ungazimonyongi. Yenza inga umfazi osele anamalanga alilela umuntu ohlongakeleko.


text:
Umfazi weTekhowa waya ekosini, wafese waguqa phambi kwayo wahloma ihloko phasi, wathi: “Maye, ikosami akhese ingisize hle!”


text:
Ikosi yambuza yathi: “Utshwenywe yini mma?” Waphendula wathi: “Awa ngimhlolokazi; nanginje. Angisenabani.


text:
Babethu, benginamadodana amabili. Kwathi ngelinye ilanga asesimini alwa wodwa, bekungekho ongawalamula. Enye yadula enye beyayibulala.


text:
Nje-ke boke abantu bomndeni bajamelene nencekukazakho. Bafuna bonyana ngibanikele leyo erhadle umnakwabo phasi bona bayibulale ukuze ikhokhele ukufa kwakamnakwabo ngepilwayo. Ngaleyondlela bafuna ukususa indlalifa, bangicimele ilahlana elisasele livutha lodwa. Babulale indodanami ingakatjhiyeli umyenami ibizo nanyana isizukulwana esizakulima isimakhe.”


text:
Kodwana umfazi weTekhowa wathi ekosini: “Babethu, nabangabuyiseleliko kuzakusolwa mina nendlwakwethu, akuzokusolwa ikosi nobukhosi bayo.”


text:
Ikosi yaphendula yathi: “Nakube kukhona ongakhuluma ilitho kuwe, mlethapha, angeze asakukhathaza godu.”


text:
Umfazi wathi: “Bengithi ikosami ayifunge ngoSomnini uZimayo bonyana izakukhandela loyo obuyiselelako angathululi iingazi ezinengi. Bangangibulaleli indodanami.” Ikosi yaphendula yathi: “NgoZimu ngiqinisile ngithi, ‘Akunangozi nencancani ezakuvelela indodanakho.’ ”


text:
Umfazi wathi: “Alo, kubayini ikosi yona yenza iqhinga lokubuyiselela komunye womndeni kaZimu na? Ikosi ayikazigwebi ngamezwi ewakhulumileko la? Angithi ikosi ayikavumeli bonyana indodanayo eyalahlekako ibuyele ekhaya?


text:
Woke umuntu uzokufa. Njengamanzi athulukileko angasoze awolwa, unjalo nohlongakeleko, angeze asabuya. UZimu akameqisi amehlo obuleleko, nokho uyayenza indlela bona olahlekileko abuyele emndenini kaZimu.


text:
Nje-ke, ngithe angizokukhuluma nekosami. Ngebanga lokobana bekhakwami bangenze bona ngihlalele evalweni, incekukazakho yadlumbana yathi, ‘Ngizokukhuluma nekosi, mhlamunye ingaphumelelisa isibawo sencekukazayo.


text:
Mhlamunye ingahle ivume ukusindisa incekukazayo esandleni saloyo olinga ukuhluthula mina nendodanami ilifa uZimu asiphe lona.’


text:
Incekukazakho beyithi, ‘Ilizwi lekosami lingangilethela ukuphumula ngombana ikosami ifana nesithunywa sakaZimu ekwahlukaniseni okuhle nokumbi.’ Inga uSomnini uZimakho angasiza ikosami.”


text:
Nje-ke ikosi yathi emfazini: “Ungangifihleli litho kilokho engizokubuza khona.” Umfazi wathi: “Ikosami ingabuza.”


text:
Ikosi yathi: “UJowabi akakho endabenakhwapha na?” Umfazi waphendula wathi: “Iye, awa kosami, ukufihla yini nje, akunamuntu ongahle aye ngapha nangapha ikosi nayibuzako. Mbala yinduna yekosi uJowabi. Nguye owangiyala bona ngenze lokhu begodu nguye owangifunza ngawo woke amezwi la.


text:
UJowabi indunekosi wenze lokhu ukuze ikosi ikghone ukuqala ubujamobu ngelinye ilihlo. Ikosami inokuhlakanipha njengesithunywa sakaZimu, yazi koke okwenzeka enarheni.”


text:
Ngemva kwalokho ikosi yathi kuJowabi: “Kulungile, ngizakwenza okubawileko. Khamba, ubuye nomsana loyo u-Absalomu.”


text:
UJowabi waguqa wahloma ihloko phasi, wathokoza ekosini wathi: “Bayede! Namhlanjesi incekwakho iyazi bona ifumene umusa phambi kwekosayo ngombana ikosi iphendule isibawo sencekwayo.”


text:
Kodwana ikosi yathi: “Akaye endlinakhe, angifuni nokumbona.” Nje-ke u-Absalomu waya endlinakhe, akhange abonane nekosi.


text:
Kilo loke lakwa-Israyeli, bekungekho umuntu obatjazwa ngejamo njengo-Absalomu. Gade kungekho mphambo kuye kusukela ehloko ukufika eenyaweni.


text:
Gade anesihluthu esikhulu. Bekuthi kanye ngomnyaka azirhune ngombana beziba zide. Nasele zirhuniwe beziba sitjhuba esingaba pheze makhilogremu amabili ngokwesilinganiso esisemthethweni.


text:
U-Absalomu waphiwa amadodana amathathu nendodakazi eyodwa. Ibizo lendodakazi leyo bekunguTamari begodu waba yintombi ehle tle.


text:
Nje-ke, wathumela ilizwi kuJowabi kobana amuse ekosini, kodwana uJowabi wala ukuza kuye. Wabuye wathumela kwesibili, nalapho uJowabi wala ukuza.


text:
Yeke wathi eensebenzini zakhe: “Angithi niyayazi isimu kaJowabi ehlanu kweyami, lapha atjale khona ibhali? Khambani niyoyithungelela ngomlilo.” Nje-ke iinsebenzi zaka-Absalomu zayithungelela-ke isimu leyo.


text:
UJowabi wararhuka waya endlini yaka-Absalomu, wafese wabuza wathi: “Kubayini iinsebenzi zakho zithungelele isimami ngomlilo?”


text:
U-Absalomu waphendula wathi: “Qala la, ngithumele ilizwi kuwe bona ungise ekosini. Ngifuna ubuze ikosi bona ngabuyiselwani eGetjhuri. Bekungaba ngcono kimi nangathana bengiseselapho. Nje-ke ngifuna ukubona ikosi. Nakube nginomlandu, ayingibulale nayingibulalako.”


text:
Nje-ke uJowabi waya ekosini wafese wayitjela lokho. Ikosi yabiza u-Absalomu, wangena waguqa phambi kwekosi wahloma ihloko phasi. Ikosi yamgona.


text:
Gade anande avuka ekuseni ayokulinda magegana nendlela eya esangweni ledorobho iJerusalema. Bekuthi lokha umuntu eza ekosini nesililo bona sigwetjwe, u-Absalomu ambuze athi: “Ubuya kiwuphi umuzi?” Lokha umuntu loyo naphendula athi: “Incekwakho ibuya kenye yeenkoro zakwa-Israyeli,”


text:
u-Absalomu gade athi kuye: “Iye, awa isililo sakho siyazwakala begodu silula, kodwana nginevalo ngombana ikosi angeze yasibeka ndawo.”


text:
Abuye godu athi: “Mntabantu, thana bekukhethwe mina bona ngibe mgwebi enarhenapha; bekuzakuthi lokha umuntu nanesililo namkha umlandu, ubangeza kimi, mina-ke bengizamenzela ukulunga!”


text:
U-Absalomu waziphatha ngendlela leyo kiwo woke umIsrayeli ogade eza ekosini bona abawe ubulungiswa. Ngendlela leyo-ke wazuza iinhliziyo zabantu bakwa-Israyeli.


text:
Kwathi ekupheleni kweminyaka emine, u-Absalomu wathi ekosini uDavida: “Yewungivumele ngiye eRhebroni ngiyokuzalisa isifungo engasenza kuSomninini.


text:
Lokha mina incekwakho nangisese seGetjhuri eSiriya, ngenza isifungwesi ngathi, ‘Nange uSomnini uZimu angangibuyisela eJerusalema, ngizamlotjha eRhebroni.’ ”


text:
Khonapho wathumela iinhloli kizo zoke iinkoro zakwa-Israyeli wathi: “Lokha nanizwa ukulila kwepalapala, yithini, ‘U-Absalomu sele ayikosi eRhebroni.’ ”


text:
Abantu abamakhulu amabili beJerusalema gade baphekelele u-Absalomu. Gade bamenywe njengeenthekeli ezikulu begodu baye lapho bangakatjheji, bangazi litho ngendaba le.


text:
U-Absalomu wamema no-Arhitofeli umGilo, omluleki kaDavida bona eze emgidini womhlatjelo. Ngaleyondlela izungu laka-Absalomu laqina nabalandeli bakhe banda.


text:
UDavida wathi eenkhulwini zakhe egade zinaye eJerusalema: “Nambani sibalekeni, nakungasinjalo akakho ozakusinda ku-Absalomu. Asirhabeni, angaze asifunyane asibhubhise abe abulale woke umuntu edorobhenapha.”


text:
Yeke iinkhulu zakaDavida zaphendula zathi: “Iinceku zekosi sezilungele ukwenza nanyana yini ikosethu ekukhethako.”


text:
Ikosi yatjhiya isigodlo, yalandelwa yindlwayo yoke; kodwana yasukela imingena elitjhumi bona isale itjheje isigodlo.


text:
Kwathi lokha ikosi nayiphuma ngedorobheni ibutho layo layilandela. Nabafika endlini yokugcina bajama,


text:
kwathi amabuthwayo adlula phambi kwayo nawowoke amaKereti namaPeleti, kanye namaGathi amakhulu amathandathu ebegade ayiphekelele eGathi aqamula phambi kwekosi.


text:
Ikosi yathi ku-Itayi umGathi: “Ukhambelani nathi? Buyela emuva uyokuhlala no-Absalomu ikosi. Wena umqhamuka obaleke enarhenekhabo.


text:
Ungumafikizolo. Angikwazi ukuzulazula nawe, ukube nalapha ngiya khona nami angikwazi. Buyela emuva mntabantu, ujike nabekhenu. Ngiyathemba bonyana koke kuzakukhambela kuhle.”


text:
Kodwana u-Itayi waphendula ikosi wathi: “Mncwi, ngoZimu ngiqinisile ngithi ngifunga ikosami, ‘Nanyana kukuphi lapha ikosami izakubakhona, ekuphileni nekufeni, incekwakho izakuba lapho.’ ”


text:
UDavida wathi ku-Itayi: “Awa-ke, yewudlule, uragele phambili.” Yeke u-Itayi umGathi waragela phambili wakhamba nabo boke abantu nemindeni egade inaye.


text:
Boke abantu besigodi balila lokha loke ibutho nalidlulako. Ikosi nayo yaqamula umrhoba weKidroni, nabantu boke ebegade banayo balunga erhalawumbeni.


text:
UTsadokhi naye gade alapho, nawo woke amaLevi ebegade anaye athwele umfaji wesivumelwano sakaZimu. Abeka phasi umfaji kaZimu kwandawo, u-Abiyatari wanikela ngemihlabelo kufikela lapha boke abantu ebebakhamba noDavida baphuma khona edorobheni.


text:
Nje-ke ikosi uDavida yathi kuTsadokhi: “Buyisela umfaji kaZimu ngedorobheni. Nange ngingafunyana umusa phambi kwakaSomnini, uzangibuyisela emuva bona godu ngibone umfaji nendawawo.


text:
Godu ikosi yathi kuTsadokhi umphristi: “Ngifuna ube yihloli. Yeke buyela edorobheni ngokuthula, wena no-Abiyatari namadodanenu u-Arhimahatsi noJonathani.


text:
UDavida bekakhamba alila nanyuka intaba ye-Oliva, azigubuzese ihloko, angakafaki namanyathelo. Boke abantu abanaye bagubuzesa iinhloko zabo, nabo bakhuphuka balila.


text:
UDavida wafumana umlayezo bonyana u-Arhitofeli uhlangana nabakhokhobeli kanye no-Absalomu. Yeke uDavida wathandaza wathi: “Kosami, dlhayeja ubululeki baka-Arhitofeli.”


text:
Kwathi bona uDavida afike esiqongolweni lapha abantu bebaphele balotjhe khona uZimu, uRhutjhayi umAriki gade alapho bona amhlangabeze, izambatho zakhe bezitlebhukile nehlokwakhe inethuli.


text:
Kodwana nange ungabuyela edorobheni ungangisiza ngokutjharaganisa ubululeki baka-Arhitofeli. Khamba ufese utjele u-Absalomu bonyana ufuna ukuba sisebenzi sakhe. Mtjele bona phambilini gade uyinceku kayise, nje-ke ufuna ukuba yincekwakhe.


text:
Abaphristi uTsadokhi no-Abiyatari nabo bazabe baseJerusalema. Batjele nanyana yini oyizwa esigodlweni sekosi.


text:
Amadodanabo amabili, u-Arhimahatsi umsa kaTsadokhi noJonathani umsa ka-Abiyatari bazabe balapho nabo. Balume indlebe ngananyana yini oyizwako.”


text:
Kuthe bona uDavida akhambakhambe abe ayokufika ngaphetjheya kwesiqongolo, wahlangana noTsiba isisebenzi sakaMefi-Bhotjheti simlindile. UTsiba gade araga umjeje wabodumbana ababotjhelweko bathwele amakhulu amabili wamapani wesikwa, ikhulu lamakhekhe wamakwapa wediribe, ikhulu leenthelo ezivuthiweko nomjeka wewayini.


text:
UDavida wabuza uTsiba wathi: “Uzisa kwanabani izintwezi?” UTsiba waphendula wathi: “Abodumbanaba ngebekosini, kobanyana bekosini babe nento ekhwelwako; izikwa neenthelo ngezamadoda wekosini kobana agome; iwayini ngelokwehlisa ithuli kilabo abazakubulawa mrhawu erhalawumbeni.”


text:
Yeke ikosi yabuza yathi: “Uphi umntwanomntwana womphathakho?” UTsiba wathi ekosini: “Usele eJerusalema ngombana udlumbana bonyana namhlanje ikumba ka-Israyeli izombuyisela umbuso kabamkhulwakhe.”


text:
Yeke ikosi yathi kuTsiba: “Koke okungekwakaMefi-Bhotjheti kusukela gadesi kuzakuba ngekwakho.” UTsiba wathi: “Ngikhothama ngokuzithoba ndabezitha ngombana ngifunyene umusa phambi kwakho kosami!”


text:
Kuthe lokha ikosi uDavida nayifika eBharhurimu, kwavela indoda yekoro yomndeni kaSawula, ibizo layo nguTjhimeyi umsa kaGera. Yavela ikhamba ithukana,


text:
yathoma nokujikijela uDavida nedwendwe lakhe ngamatje. Yakwenza lokho phezu kobana loke iviyo ngitjho neentsitsirimba liphahle uDavida ngapha nangapha.


text:
USomnini uZimu ukwehlisele isibetho ngeengazikazi ozichithe endlini kaSawula, owaba yikosi esikhundleni sakhe. USomnini udlulisele umbuswakho endodanenakho u-Absalomu. Khonanje, uzwa ubuhlungu obukufaneleko ngombana umbulali!”


text:
U-Abitjhayi umsa kaTseruya wathi ekosini: “Ndabezitha! Umgodoyikazi lo, ungubani bona ungathukana nekosami? Angiwuphahlazilini ihlokwanyana le!”


text:
Kodwana ikosi yathi: “Niyithenga ngani indaba le, nina besa bakaTseruya? Ayithukane! Mhlamunye uSomnini uyivumele bona ingithuke. Besibobani-ke thina bonyana singabuza sithi, ‘Ungenwe yini lo?’ ”


text:
UDavida wathi ku-Abitjhayi nakilo loke idwendwe lakhe: “Kungathi indodanami eligazi lakogazi lami ifuna ukungihlukanisa namabele, kangangani-ke ngomBhenjaminikazi lo? Mliseni athukane, sizamthini nje, mhlamunye ulayelwe nguSomnini bona enze njalo.


text:
Mhlamunye uSomnini uzakubona iinhlupheko zami bese ungibuyiselela ngobuhle godu phezu kwamanikelela engiwabona namhlanjesi la.”


text:
Yeke uDavida nedwendwe lakhe baragela phambili nendlela, ngapha uTjhimeyi naye nangu ugega nombundu ulinganisene nabo. Ukhamba athukana, ajikijela uDavida ngamatje nangamagade.


text:
Ikosi kanye nedwendwe layo, bafika sebadinwe baphelile emazibukweni weJordani. Ikosi yafese yakhokha ummoya.


text:
Ngesikhatheso, u-Absalomu nawo woke amadoda wakwa-Israyeli bafika eJerusalema, u-Arhitofeli naye gade alapho.


text:
URhutjhayi umAriki, omngani kaDavida, waya ku-Absalomu wathi: “Bayede, ndabezitha! Bayede, ngwenyama!”


text:
U-Absalomu wabuza uRhutjhayi wathi: “Yindlela okhombisa ngayo umnganakho ithando le na? Kubayini ungazange ukhambe nomnganakho?”


text:
URhutjhayi wathi ku-Absalomu: “Awa, mina ngikhamba naloyo okhethwe nguSomnini, abantwaba nawo woke amadoda wakwa-Israyeli. Nango-ke umuntu engikakarele kuye.


text:
Ukudlula lapho, kanti ngubani omunye ekumele ngimlotjhe? Akukameli bona ngilotjhe umntwanomgani na? Njengombana bengilotjha uyihlo, nawe ngizakulotjha.”


text:
U-Arhitofeli waphendula wathi: “Lala nemingena kayihlo ayitjhiye bona itjheje isigodlo. Ngalokho woke u-Israyeli uzakuzwa bonyana uhlolele uyihlo bese woke okusekelako uqina idolo.”


text:
Yeke bahlomela u-Absalomu itende esirhodlweni esingaphezulu, walala nayo yoke imingena kayise epanyameni.


text:
Ngeenkhathezo nawululekwe ngu-Arhitofeli bese kufana nalokha nawuphendulwa nguZimu. Kwakunjalo ngoDavida no-Absalomu bebathatha zoke iinluleko zaka-Arhitofeli.


text:
U-Arhitofeli wathi ku-Absalomu: “Ngivumela bona ngikhethe amadoda aziinkulungwana ezilitjhumi nambili, ngiphume khona kusihlwa nje ngigijimise uDavida.


text:
Ngizamphuthuma asadiniwe asadiyazela, ngimethuse bese boke abantu akhamba nabo babaleke; ngimadlhe yena kwaphela.


text:
Ngizakwenza bonyana boke abantu bakulandele njengombana gade balandela indoda oyifunako le. Yeke kuzakuba nokuthula esizweni soke.”


text:
Lokha uRhutjhayi nafika kuye, u-Absalomu wathi: “U-Arhitofeli uze neseluleko. Silandele iseluleko sakhe na? Nakungasinjalo, wena uthini?”


text:
Uyamazi uyihlo namaviywakhe baziingorho, kanti godu banesiwuruwuru njengonomrhaso othathelwe abantwana. Nangaphandle kwalokho, uyihlo yimbilinga ekade izibona, angeze ahlala namabutho bekuse.


text:
Sikhuluma nje, ubhace erharheni, namkha kenye nje indawo. Nange kungenzeka aragelele amaviywakho ntange, kuzakuzwakala yoke indawo bonyana inengi lamabutho ka-Absalomu lirhayiliwe.


text:
Ngitjho nejoni ekuthiwa linesibindi, nelinehliziyo yengwenyama, lizakurhirizwa livalo ngombana woke u-Israyeli uyazi bonyana uyihlo yingorho yakongorho, nabantu akhamba nabo ziinkakaramba.


text:
“Yeke mina bengingakuyelelisa bonyana ubuthe woke u-Israyeli, kusuka eDani ngetlhagwini ukuya eBheritjheba ngesewula. Babuthe babe banengi njengethuli lehlabathi bahlangane kuwe; ukhambe nabo ukuya epini.


text:
Nje-ke sizamsahlela nanyana angaba kuphi, simbungelele njengeenyosi. Akuzukusinda namunye phakathi kwakhe nabantu akhamba nabo.


text:
Nange kufumaneka bonyana sele angedorobheni elinemithangala, woke ama-Israyeli azakuletha iintambo bese abopha imithangala yedorobhelo ayirhurhulele ngemrhobeni kungasali ngitjho nebojana lawo.”


text:
U-Absalomu nawo woke amadoda wakwa-Israyeli bavumelana bonyana iseluleko sakaRhutjhayi umAraki singcono kunesaka-Arhitofeli. Lokho kwabangelwa kukobana uSomnini uZimu wafelelisa iseluleko esihle saka-Arhitofeli ukuze u-Absalomu ehlelwe manikelela.


text:
URhutjhayi watjela abaphristi uTsadokhi no-Abiyatari wathi: “Kazi u-Arhitofeli ululeke u-Absalomu nabaphathi bakwa-Israyeli bonyana benze ukuthi nokuthi, kodwana mina ngithe kungcono benze lokhu nalokhu.


text:
Nje-ke rhaba uthumele umlayezo kuDavida uthi kuye: ‘Namhlanje ikosi ingaditjhi emazibukweni ayamela erhalawumbeni; ayiyame iJordani msinyana. Nakungasinjalo, kuphelile ngekosi nabantu bayo.’ ”


text:
UJonathani no-Arhimahatsi gade bahlala emthonjeni weRogele ngombana bebangekhe balinge ukwehla benyuka edorobheni babonwa. Kwakufanele bonyana ikhobokakazi libalethele umlayezo bese bona-ke bawusa kuDavida.


text:
Kodwana kunesokana elababonako, layokuluma u-Absalomu indlebe. Nje-ke basuka msinyana baya ekumbeni yomrhali omunye eBharhurimu. Umuntu loyo gade anomthombo awemba ecabazini lakhe, nje-ke bangena ngaphakathi kwawo bazifihla khona.


text:
Ikosikazakhe yathatha isembeso yembesa umlomo womthombo lowo beyaneka amakariya webhali phezu kwaso. Akukho noyedwa owaba nakwaziko ngendaba le.


text:
Lokha ibutho laka-Absalomu nalifika kumma ekumbeni labuza lathi: “Uphi u-Arhimahatsi noJonathani?” Umma loyo wabaphendula wathi: “Badlule esibayeni banqomba emlanjeni.” Amadoda la afunafuna kodwana akhange afunyane litho, aphendukela eJerusalema.


text:
Ngemva kobana amadoda lawo sele akhambile, ababilaba baphuma ngemthonjeni, balunga ekosini uDavida kobana bayomtjela. Bafika bathi kuye: “Ikosi ayiphume iyame umlambo khona nje; u-Arhitofeli ululeke u-Absalomu ngokuthi nokuthi ngayo.”


text:
Yeke uDavida nabo boke abantu akhamba nabo baphuma bayama umlambo iJordani. Nakusako kwakungasenamuntu ongakayami iJordani.


text:
Kwathi bona u-Arhitofeli abone bonyana iseluleko sakhe asikalandelwa, wabophela udumbanakhe walunga kwakhe, emzinekhabo. Wafika walungisa iindaba zomzakhe, waziphanyeka wafa, wabulungwa ezindleni lakayise.


text:
U-Absalomu wabeka u-Amasa bona aphathe ipi esikhundleni sakaJowabi. (U-Amasa gade ayindodana yomuntu okuthiwa nguJethera, umIsrayeli obekatjhade no-Abigeyili indodakazi kaNarhatjhi nongudadwabo kaTseruya ongunina kaJowabi.)


text:
Lokha uDavida nafika eMarhanayimu, uTjhobi noMakhiri kanye noBharzilayi beza kuye. (UTjhobi gade kumsa kaNarhatjhi weRabha lakwa-Amoni, uMakhiri amsa ka-Amiyeli weLo-Debhara, uBharzilayi yena gade amGiliyadi weRogelimi.)


text:
Baletha kuDavida nabantu akhamba nabo imikghade nezitja nezinto ezibunjwe ngomdaka. Godu baletha ukudla: ikoroyi nebhali, iflowuru nesibere, amabhontjisi neenhlumaya, iliju namakghamatha, izimvu netjhizi eyenziwe ngebisi lekomo. Bathi: “Abantu balambile nokudinwa badiniwe, kanti sele bafile ngomrhawu erhalawumbeni.”


text:
Wakhupha amabutho ngeenqhemaqhema, isithathu sesiqhema sarholwa nguJowabi, esinye sarholwa ngumnakwabo kaJowabi u-Abitjhayi umsa kaTseruya, esinye sarholwa ngu-Itayi umGathi. Ikosi yathi kumabutho: “Nami ngizokuphuma nani ngenyama.”


text:
Kodwana amadoda athi: “Ungaphumi nathi, nange sizifumana sikateleleka bonyana sibaleke, angeze bebasitjheje. Nanyana kungafa ingcenye yethu angeze kwabatjhisa ndawo lokho ngombana kibo wena uqakatheke ukudlula thina simadoda aziinkulungwana ezilitjhumi kunathi. Kungaba ngcono kobana wena usisekele usedorobhenapha.”


text:
Ikosi yathi: “Ngizakwenza nanyana yini okubonakala kungcono kini.”<br/>Yeke ikosi yajama hlanu kwesango lokha amadoda naphuma ngeenqhema zamakhulukhulu nezeenkulungwana.


text:
Ikosi yalayela uJowabi, u-Abitjhayi no-Itayi yathi: “Ningisize nibe buthaka ngendodanami u-Absalomu.”<br/>Woke amabutho azizwela lokha ikosi nayitjela zoke iinduna ngo-Absalomu.


text:
Lapho, ipi yakwa-Israyeli yahlulwa liviyo lakaDavida, kanti neenkhubela zaba zinengi tle mhlokho, amatjhumi amabili weenkulungwana zamadoda.


text:
Khonokho u-Absalomu wazithela phezu kwebutho lakaDavida. Bekakhwele imeyilakhe, kuthe lokha imeyila leyo nayisakhambakhamba ngaphasi kweempande ezimdlani zomuthi omkhulu we-owuku, ihloko yaka-Absalomu yakghiya emthinapho. Wasala alembelele lapho khibe imeyila agade ayikhwele ihlabela phambili.


text:
Kuthe lokha enye yamadoda nayibona umhlolo lowo, yayokutjela uJowabi yathi: “Kazi ngibone u-Absalomu alembelele emthini we-owuku.”


text:
UJowabi wathi endodeni ebikako leyo: “Baba-ke! Usangitjela bona umbonile? Kutheni ungakamumadlhi khonapho umhlanganise nehlabathi? Ngabe sikhuluma nje ngikunikela iimpaparwana ezilitjhumi zesiliva nebhande lobungorho.”


text:
Kodwana indoda yaphendula yathi: “Ngitjho nanyana bewunganginikela iimpaparwana eziyikulungwana, bengingekhe ngigabaze ngibeke indodana yekosi isandla. Ngizizwele ngezami zombili lokha ikosi nayithi kuwe naku-Abitjhayi no-Itayi, ‘Nibabalele indodanami u-Absalomu.’


text:
UJowabi wathi: “Angizokulokhu ngona isikhathi nawe lapha.” Nanguya athatha imikhonto emithathu wahlaba ngayo u-Absalomu esifubeni asaphila alokhu alembelele emthini we-owuku njalo.


text:
Khonokho uJowabi wavuthela ipalapala, amabutho alisa ukugijimisa u-Israyeli ngombana uJowabi bekasithi ayisele.


text:
Bathatha u-Absalomu bamjikijela ngemgodini omkhulu ehlathini bebambhibeza ngentaba yamatje. Ngesikhatheso ama-Israyeli gade abelethe iinthende, omunye nomunye abambe indlela eya kwakhe.


text:
Kwakunesinye isikhumbuzo esajanyiswa ngu-Absalomu: Ngeenkhathi zakhe u-Absalomu wathatha isika wayijamisa ngemRhobeni kaSomnini ngombana bekasithi nadlumbanako: “Anginandodana ezakuvusa ibizo lami.” Wathiyelela isika leyo ngaye, nanje isabizwa bonyana siKhumbuzo saka-Absalomu.


text:
U-Arhimahatsi umsa kaTsadokhi wathi: “Angigijime ngiyokwazisa ikosi uDavida bonyana uSomnini uZimu umtjhaphululile esandleni sezitha zakhe.”


text:
Kodwana uJowabi wathi kuye: “Kahle ngokurhaba, awuzukubikela ikosi namhlanje, uzakwenza lokho ngelinye ilanga, hayi namhlanje. Ukhumbule bonyana yindodana yekosi ehlongakeleko.”


text:
UJowabi wathi kumKutjhe: “Khamba uyokwazisa ikosi ngokubonileko.”<br/>UmKutjhe wakhothama phambi kwakaJowabi, wasuka lapho wagijima.


text:
U-Arhimahatsi umsa kaTsadokhi godu wathi kuJowabi: “Ngivumela nami ngilandele umKutjhe.” Kodwana uJowabi wathi: “Ndodana, watjhabatjheka kangaka nje? Abe akunalitho ozalithola ngombikwakho lowo.”


text:
Waphendula wathi: “Akhese ungilise ngigijime.” Yeke uJowabi wathi: “Gijima-ke!”<br/>U-Arhimahatsi wagijima wathatha indlela eqamula emrhobeni weJordani wadlula umKutjhe.


text:
Kwathi uDavida asahlezi hlangana nesango langaphakathi nelangaphandle ledorobho, umqapheli wakhwela phezu kwephahla lesango elisemthangaleni. Wathi nathi uyaqala wabona umuntu eza nganeno agijima ayedwa.


text:
Umlindidorobho warhuwelela wabikela ikosi.<br/>Ikosi yathi: “Nangabe ukhamba yedwa, kuyatjho bona uphethe iindaba ezimnandi.”<br/>Umuntu loyo waya ngokuya asondela.


text:
Godu umlindidorobho wabona omunye umuntu naye agijima, warhuwelela umlindisango wathi: “Qala, godu nango omunye umuntu uza agijima yedwa!”<br/>Ikosi yathi: “Naye uza neendaba.”


text:
Umlindidorobho wathi: “Igijimo lomuntu wokuthoma loya ungathi ngelaka-Arhimahatsi umsa kaTsadokhi.”<br/>Ikosi yathi: “Leyo yindoda elungileko, iza nezimnandi.”


text:
U-Arhimahatsi warhuwelela ikosi asesekude wathi: “Koke kukhamba kuhle!” Wafika wakhothama phambi kwekosi wathi: “Bayede! Akathokozwe uZimu wekosami! Ubephule umkhono abantu egade baphakamisela ikosami imikhonto.”


text:
Ikosi yabuza yathi: “Umsanami u-Absalomu ulondekile na?”<br/>U-Arhimahatsi wathi: “Gade kunesiyaluyalu ngaphambi kobana uJowabi athumele inceku yekosi nami, incekwakho, abe ayazi bonyana bekwenzakalani.”


text:
Kwase kufika umKutjhe wathi: “Ngwenyama! Ikosi ayilalele nanzi iindaba ezimnandi! UZimu namhlanje usindise ikosami kiboboke abayivukelako.”


text:
Ikosi yabuza umKutjhe yathi: “Alo, umsanami u-Absalomu yena ulondekile na?”<br/>UmKutjhe wathi: “Inga zoke izitha zekosami nalabo abavukela ikosi bona bayilimaze bangaba njengesokanelo.”


text:
Ikosi yawurubajeka. Yakhuphukela elawini eliphezu kwesango, yalila. Yabe ilokhu yehla yenyuka isithi: “Maye mina ngomsanami u-Absalomu! Umsanami, umsanami u-Absalomu! Ngathana kuhlongakele mina esikhundleni sakho. Maye ngo-Absalomu, maye mina ngomsanami!”


text:
Kwathi bona amabutho ezwe bonyana ikosi isemahlungwini ngomsanayo, ukuhlula kwawo mhlokho kwaphenduka isililo.


text:
Ikosi yazibhibeza ubuso yarhahlawula yathi: “Maye mina, ngomsanami u-Absalomu! Maye mina ngo-Absalomu, umsanami, umsanami!”


text:
UJowabi wangena ngelawini waya ekosini wafese wathi: “Awa, namhlanje khona uwadanisile-ke amabuthwakho akusindise abe asindisa namadodanakho namadodakazakho kanye nepilo yamakhosikazakho neyemingenakho.


text:
Ujama nezitha zakho, uhlanukela abangani bakho. Ubonakalise kuhle namhlanje bonyana iinduna namabutho akatjho litho kuwe. Ngiyabona bonyana bewuzakuthaba nangathana u-Absalomakho loyo gade aphila, khibe kufe thina sokanyana nje.


text:
Phuma khona nje uyokukhuthaza amabuthwakho lawaya. Nawungaphumiko, ngoZimu ngiqinisile ngithi bazakutjhiya boke usale wedwa tere nakutjhinga ilangeli, uzase uyihlole. Kuzakuba budisi kuwe ukudlula ubudisi boke owakhe wabuthwala epilwenakho.”


text:
Yeke ikosi yasikima yakhamba yayokuhlala esangweni. Amadoda nezwa bonyana ikosi isesangweni, eza azoyilotjhisa.<br/>Ngesikhatheso ama-Israyeli agade akhamba no-Absalomu gade sele abalekele eendlini zawo.


text:
Phakathi kweenkoro zoke zakwa-Israyeli gade sele kunokuphikisana hlangana nabantu. Bathi kubaphathi: “Ikosi uDavida eyasisindisa esandleni sezitha zethu, iye ikosi eyasisindisa esandleni samaFilista, ibalekile enarhenapha ngebanga laka-Absalomu.


text:
Kodwana u-Absalomu loyo esamzesa bonyana asibuse, uhlongakele epini. Alo, kubayini nathi du nje; ningasathi ikosi ayibuye?”


text:
Yeke ikosi uDavida yathumela umlayezo othi kubaphristi uTsadokhi no-Abiyatari: “Akhe nibuze abaphathi bakwaJuda ngesewula bonyana benziwa yini kobana badose iinyawo ekubuyiseleni ikosi esigodlweni sayo. Batjeleni bonyana ikosi lapha igugubele khona iwezwile amahlebezi wokobana ama-Israyeli ngetlhagwini afuna izokuba yikosawo.


text:
Batjeleni nithi, ‘Nibafowethu mbala, niyinyama negazi lami. Alo, kubayini nidosa iinyawo ekubuyiseleni ikosi?’


text:
Bese nithi ku-Amasa, ‘Awusinyama negazi lami na? NgoZimu ngiqinisile ngithi uzakuba yinduna yamabuthwami esikhundleni sakaJowabi kusuka khona nje.’ ”


text:
Amezwi kaDavida athumba iinhliziyo zabantu boke bakwaJuda kwaba ngathi bamumuntu munye. Bathumela ilizwi ekosini bathi: “Yewubuye namabuthwakho woke.”


text:
Yeke ikosi yabuya beyakhamba yayokufika eJordani. Abantu bakwaJuda bafika eGiligali kobana bahlangabezane nekosi, bayiyamise iJordani.


text:
UTjhimeyi umsa kaGera, umBhenjamini weBharhurimu, naye wagijima nabantu bakwaJuda wayokuhlangabeza ikosi uDavida.


text:
Bekaphekelelwa yikulungwana yamaBhenjamini, uTsiba isisebenzi sekumba kaSawula kanye namadodanakhe alitjhumi nahlanu neenceku zakhona ezimatjhumi amabili. Bagijimela eJordani lapha kwakunekosi khona.


text:
Bayama ezibukweni kobana bayamise umndeni wekosi bebenze nanyana yini efunwa yikosi. Ngemva kobana uTjhimeyi umsa kaGera ayame iJordani, wazilahlela phasi phambi kwekosi


text:
wathi kiyo: “Ikosi ayidle izitjhiyele. Inga ikosi ingakhohlwa ubudlhayela obenziwa yincekwayo mhlana ikosami isuka eJerusalema. Bengithi ekosinami tjhebetjhebe.


text:
Incekwakho iyazi bonyana itjhaphele ikosi, kodwana namhlanje ithe ayiphume ibe ngeyokuthoma ekumbeni kaJosefa ukwehla izokuhlangabeza ikosayo.”


text:
U-Abitjhayi umsa kaTseruya wathi: “Usaphilelani nje uTjhimeyi wakhona loyo, nathuke umzeswa kaZimu kangaka?”


text:
UDavida wathi: “Niyithenga ngani indaba le, nina besa bakaTseruya? Namhlanje nijamelene nami! Akunamuntu ozakubulawa kwa-Israyelapha namhlanjesi. Ngimi ikosi kwa-Israyeli, ngiqedile nangitjho njalo.”


text:
UMefi-Bhotjhethi, umntwanomntwana kaSawula naye wehla wayokuhlangabeza ikosi. Bekangazange ahlambe iinyawo zakhe nanyana aphungule iindevu zakhe, nezambatho zakhe azange azihlanze soloko kwamhlana ikosi isuka eJerusalema, bekwaba sekubuyeni kwayo isabulungekile.


text:
Naye weza ukuzokuhlangabeza ikosi asuka eJerusalema. Ikosi yambuza yathi: “Awu, Mefi-Bhotjhethi, kubayini ungazange ukhambe nami?”


text:
Waphendula wathi: “Kosami, ndabezitha, njengombana incekwakho irholophele nje, ngazitjela bona ngizakubophela udumbanami ukuze ngikghone ukukhamba nekosi. Nakhuya-ke uTsiba isisebenzi sami singidlelezela.


text:
Wafika wangikhuluma kumbi ekosinami. Nokho-ke ikosami ikghona ukuzwisisa kuhle njengesithunywa sakaZimu. Yeke ayenze nanyana yini elungileko emehlwenayo.


text:
Bewunelungelo lokubulala zoke iinzukulwana zakabamkhulwami, kodwana unikele incekwakho indawo hlangana nalabo abagoma esithebeni sekosi. Alo, ngingabe ngisathi ngifunelani ukubawa okhunye ekosinami?”


text:
UMefi-Bhotjhethi wathi ekosini: “UTsiba akawathathe woke amasimu lawo, mina kimi kwanele ukubona ikosami ibuyele ekhaya ibulungekile.”


text:
UBharzilayi lo gade kuliqhegu elidala, aneminyaka ematjhumi abunane. Watlhogomela ikosi lokha nayisahlala eMarhanayimu ngombana wayemumuntu onjingileko.


text:
Nginamatjhumi abunane woke weminyaka. Angisanandiphelwa lilitho. Ukudla nokuselwako sekuduma qwatjhi. Nalokha abobaba nabomma nababhina esigodlweni angeze bengisabezwa. Incekwakho izokuba mthwalo ekosinami.


text:
Ikosi ayingivumele ngiphenduke, ngiyokufela emzinekhethu, ngilale eduze nezindla lakababa nomma. Nokho nangu umsanami uKimhamu. Akayame nekosi, ikosi imenzele nanyana yini ekubona kukuhle emehlwenayo.”


text:
Ikosi yathi: “Iye, awa; uKimhamu angayama nami. Ngizamenzela nanyana yini ekuthokozisako ngombana kuyangithokozisa ukukwenzela nanyana yini oyifuna kimi.”


text:
Yeke boke abantu bayama iJordani. Ikosi nayo yayama ngemva kobana igone uBharzilayi beyambusisa. UBharzilayi waphendukela ekhaya.


text:
Ikosi yanqomba eGiligali, uKimhamu wakhamba nayo.<br/>Bekungiwo woke amabutho wakwaJuda nengcenye yamabutho wakwa-Israyeli ayamisa ikosi eJordani.


text:
Kwasuka inengi labantu bakwa-Israyeli laya ekosini lafese lathi: “Banalungelo liphi abafowethu bakwaJuda bona bangathatha ikosi nomndenayo bayiyamise iJordani nabo boke abantu abakhamba nayo na?”


text:
Boke abantu bakwaJuda bafahlela, baphendula bakwa-Israyeli bathi: “Lokho sikwenze ngombana ikosi iseduze nathi ngegazi. Alo, nitjhiswa yini ngalokho? Kghani kunento esiyigomileko esabelweni sekosi? Kunezinto esizithathele zona na?”


text:
Abantu bakwa-Israyeli baphendula bakwaJuda bathi: “Thina siziinkoro ezilitjhumi kunani, yeke sinesandla esibanzi ekosini uDavida. Alo, nisinyazelani kangaka? Akusithi esize nombono wokobana kulandwe ikosi na?”<br/>Abantu bakwaJuda barhagalela bakwa-Israyeli ngendaba le.


text:
Kwavela isibhidlamnyanya ekuthiwa nguTjheba umsa kaBhikiri, umBhenjamini, savuthela ipalapala sarhuwelela sathi: “Asinasabelo noDavida, asithintani ndawo nomsa kaJese! Ayigubhe, Israyeli; omunye nomunye etendeni lakhe!”


text:
Yeke boke abantu bakwa-Israyeli bahlanuka uDavida balandela uTjheba umsa kaBhikiri. Kodwana bakwaJuda bona bahlala nekosabo uDavida ukusuka eJordani bekuyokufika eJerusalema.


text:
Lokha uDavida nabuyela esigodlweni sakhe eJerusalema, wathatha imingena elitjhumi egade ayitjhiye bonyana yeluse isigodlo wayibeka ngekumbeni egadiweko. Wayondla kodwana azange ayiyame. Kwafanela bonyana ihlale igadwe njalo bekufike isikhathi sokuhlongakala kwayo, iphila inga bahlolokazi.


text:
Yeke ikosi yathi ku-Amasa: “Biza amadoda wakwaJuda aphelele kimapha emalangeni amathathu ezako; nawe ube khona.”


text:
Yeke uDavida wathi ku-Abitjhayi: “Nangiqalako nje, uTjheba umsa kaBhikiri lo ungathi uzasidalela umonakalo omnengi khulu kuno-Absalomu. Thatha ibutho lami umlandele; uyangisolisa uzabe afunyane amadorobho anemithangala bese uyasiphunyurha.”


text:
Yeke ibutho lakaJowabi, amaKereti namaPeleti kanye neengorho zekosi, laphuma lirholwa ngu-Abitjhayi. Laphuma eJerusalema ligijimisa uTjheba umsa kaBhikiri.


text:
Kwathi lokha nafika edwaleni elikhulu eGibiyoni, u-Amasa wawahlangabeza. UJowabi gade embethe izambatho zakhe zepi, edinini atlinye ibhande elinesabula engemgodlenayo. Uthe natjhidelako, isabula yarhwatjheka ngemgodlenayo.


text:
UJowabi wathi ku-Amasa: “Kunjani mnakwethu?” Wadosa itjebe ka-Amasa ngesandla sokugoma kwanga ufuna ukumncwanga.


text:
U-Amasa azange atjheje umukhwa ongesinceleni sakaJowabi, uJowabi wamrharhabula ngawo esiswini, amathumbu achithekela equlwanini. Azange kusaba nesidingo sokobana uJowabi amsike kwesibili bonyana ambulale. UJowabi nomfowabo u-Abitjhayi baragela phambili bagijimisa uTjheba umsa kaBhikiri.


text:
Enye yamadoda webutho lakaJowabi yajama eqadi kwaka-Amasa yathi: “Nangabe nithanda uJowabi begodu nijame noDavida, landelani uJowabi!”


text:
U-Amasa wabhudabhudeka eengazini zakhe phakathi kwendlela. Indoda leyo yabona bonyana amabutho akakhambi yarhurhubisela u-Amasa eqadi kwendlela. Kwathi nayilemuka bonyana woke umuntu nafika ku-Amasa uyajama, yambhibha ngengubo.


text:
Ngemva kobana u-Amasa asusiwe endleleni, boke abantu baragela phambili noJowabi ekugijimiseni uTjheba umsa kaBhikiri.


text:
UJowabi wadlula hlangana nazo zoke iinkoro zakwa-Israyeli bewafika e-Abela okutjho iBhethe-Mahakha. Woke amaBheri abuthana alandela uJowabi.


text:
Abalandeli bakaJowabi bafika baragelela uTjheba e-Abela-Bhethe-Mahakha. Bakhamba basakha iinqabo magegana nomthangala ongaphambili wedorobho.<br/>Kwathi lokha nabasalwa nokuwisa umthangala,


text:
kwavela isihlakaniphi somfazi ngedorobheni sathi: “Yenilalele! Yenilalele! Tjelani uJowabi loyo bonyana akhe avele lapha, ngisafuna ukukhuluma naye.”


text:
UJowabi wamhlangabeza. Umfazi loyo wathi kuye: “Nguwe uJowabi na?”<br/>Yena wathi: “Iye, uJowabi ngimi lo.”<br/>Umfazi loyo wathi: “Akhe ulalele lokho incekukazakho ekuphathele khona.”<br/>UJowabi wathi: “Khuluma, ngilalele.”


text:
Waragela phambili umfazi wathi: “Ekadeni kwakuphele kuthiwe, ‘Nawunomraro khamba uye e-Abela uzakurarululwa’.


text:
Thina sibabantu abangananturhu begodu sithembekile ku-Israyeli. Gadesi wena ulinga ukubhuruza idorobho elingunina wama-Israyeli. Kubayini ufuna ukurhiribidela ilifa lakaZimu na?”


text:
UJowabi wathi: “Kanti-ke awa! Angeze bengithome, angeze bengithome nakancani ngibhuruze nanyana ngirhiribidele idorobho!


text:
Awa, abe akusinjalo mma. Into nje phakathi kwenwapha kunesiphehlanturhu esitlhorholoje ikosami uDavida. Sidabuka ngale kombundu enarheni yakwa-Efrayimu, ibizo laso nguTjheba umsa kaBhikiri. Nawunganginikela umrhali loyo, bengiphuma khona nje ngedorobhenapha.”<br/>Umfazi wathi kuJowabi: “Awa yeke, nakunjalo, khona-ke ihlokwanakhe nizayigama ngehla komthangala.”


text:
Umfazi lo wathumba boke abantu ngeseluleko sakhe. Khonokho bajuqula ihloko kaTjheba umsa kaBhikiri bayijikijela kuJowabi. UJowabi wavuthela ipalapala, amabuthwakhe alitjhiya idorobhelo, aphadlhalala omunye nomunye walunga kwakhe. UJowabi wabuyela ekosini eJerusalema.


text:
UJowabi gade engamele loke ibutho lakwa-Israyeli; uBhenaya umsa kaJehojada engamele amaKereti namaPeleti;


text:
Ngesikhathi sokubusa kwakaDavida kwaba nendlala iminyaka emithathu ngokulandelana. UDavida walila kuSomninini. USomnini wathi: “Kungebanga lakaSawula kanye nekumbakhe ezele iingazi; ngokubulala kwakhe amaGibiyoni.”


text:
(AmaGibiyoni la gade angasiyo ingcenye yama-Israyeli, kodwana bekusiqubutjhwana sabakwa-Amori abasindako. Bakwa-Israyeli bafunga bonyana bazabababalela, kodwana uSawula wasuka wancama khulu ngo-Israyeli noJuda bewazama nokuwabhubhisa).<br/>Ikosi uDavida yabiza amaGibiyoni bona ikhulume nawo,


text:
AmaGibiyoni amphendula athi: “Asifuni isiliva namkha igolide kuSawula nesizukulwana sakhe. Godu asinalungelo lokubulala umuntu kwa-Israyeli.”<br/>UDavida wathi: “Alo, nifuna nginenzeleni?”


text:
Amphendula athi: “USawula walinga ukusibhubhisa bewasibekela isifu kobana asirhayile ukuze singabi nesabelo kwa-Israyeli.


text:
Nje-ke sifuna iinzukulwana zakhe eziduna ezilikhomba zibulawe bezirhubutjhwe phambi kwakaSomnini uZimu. Siziphanyeke eGibeya lakaSawula, ikosi yokuthoma eyakhethwa nguZimu.”<br/>Yeke uDavida wathi: “Ngizaninikela zona.”


text:
Ikosi yambabalela uMefi-Bhotjheti umsa kaJonathani umsa kaSawula ngebanga lesifungo esenziwa phambi kwakaSomnini phakathi kwakaDavida noJonathani.


text:
Kodwana ikosi yathatha amadodana amabili wakaRitsipa ongomunye wemingena kaSawula. URitsipa gade kuyindodakazi ka-Aya. Amabizo wamadodana lawo gade kungu-Aramoni noMefi-Bhotjheti. Godu ikosi yathatha amadodana amahlanu wendodakazi kaSawula uMikali. UMikali gade kumfazi ka-Adriyeli umsa kaBharzilayi weMerhola.


text:
Yawanikela ezandleni zamaGibiyoni, awabulala awaneka embundwini e-aldarini lakaSomnini. Afa ndawonye wolikhomba njalo, abulawa emalangeni wokuthoma wokuvuna njengombana bekuthonywa ukuvunwa kwebhali.


text:
URitsipa indodakazi ka-Aya wazendlalela ingubo yesizilo phezu kwedwala. Wagada iindumbezo kusukela ekuthomeni kokuvunwa bekwaba sikhathi sokuna kwezulu. Azange avumele bona zithintwe madlanga emini nanyana abophagana ebusuku.


text:
wakhamba wayokuthatha amathambo kaSawula newendodanakhe uJonathani emphakathini weJabetjhi-Giliyadi. (Abantu beJabetjhi bebawathethe ngemsitheleni esirhodlweni seBhethe-Tjhani lapha bebaphanyekwe khona maFilista ngemva kobana amadlhe uSawula eGilibowa.)


text:
UDavida waletha amathambo kaSawula newakaJonathani kanye newabanye ababulawa bebaphanyekwa eGibiyoni.


text:
Bafihla woke amathambo lawo ethuneni lakaKitjhi uyise kaSawula, eTsela kwaBhenjamini. Ngemva kobana sele benze koke ikosi eyabayala ngakho, uZimu waphendula umthandazo wenarha.


text:
Kwabuya godu kwaba nepi phakathi kwamaFilista nama-Israyeli. UDavida waphuma namabuthwakhe wehla wayokulwa namaFilista eGobo. Lokha uDavida nathoma ukudinwa, umFilista wadlumbana bona angambulala. UmFilista lo gade ayitsitsirimba, anomkhonto onetlobo enobudisi obungaphezu kwamakhilogremu amathathu begodu ahlome nangesabula etja.


text:
Kodwana u-Abitjhayi umsa kaTseruya walamulela uDavida, wamadlha umFilista loyo wambulala. Ngemva kwalokho amabutho kaDavida afunga kuye athi: “Angeze bewusakhamba nathi epini, asifuni bonyana ilanga lakwa-Israyeli licime.”


text:
Kwaba nenye godu ipi namaFilista eGobo. Ngesikhatheso uSibekayi weRhutjha wabulala uSafi enye yeentsitsirimba.


text:
Kenye ipi namaFilista eGobo, u-Elirhanana umsa kaJare-Oregimi weBhethe-Lehema wabulala uGoliyadi weGathi. Umphini womkhontwakhe wawulingana nomphekgho.


text:
Nakenye godu ipi eyaba seGathi, kwakunendoda ede enemino esithandathu esandleni ngasinye namazwani asithandathu enyaweni ngalinye, okuba matjhumi amabili nane sele kukoke. Nayo gade ingenye yeentsitsirimba.


text:
UDavida wadumisa uSomnini ngokuvuma ingoma le lokha uSomnini namsindisa esandleni sazo zoke izitha zakhe ngitjho nakuSawula.


text:
UZimami ulirholo lami engiphephela kilo;<br/>usihlangu sami namandla wesindiswami;<br/>uyisikami, isiviko sami nomenyelami.<br/>Nakibondwendweni uyangisindisa.


text:
Ematlhuwenami ngalilela uSomnini,<br/>ngarhuwelela uZimami.<br/>Wezwa ilizwi lami asethempelini lakhe,<br/>isililo sami safika eendlebeni zakhe.


text:
Iphasi ladengezela begodu lahlengezela,<br/>iinsekelo zamazulu zasikinyeka,<br/>zathuthumela ngombana gade asilingekile.


text:
Lokha uSomnini navuthela ummoya ngeempumulo,<br/>akhalima,<br/>ukuzika kwelwandle kwambuleka,<br/>iinsekelo zephasi zanekeka ebaleni.


text:
UZimu akaphosisi,<br/>ilizwi lakaSomnini alisoleki.<br/>USomnini usiphephelo sabo boke ababalekela kuye.


text:
Zarhuwelela zifuna isizo,<br/>kodwana azange kube khona ongazisindisa;<br/>zalilela uSomnini,<br/>kodwana azange aziphendule.


text:
Somnini, ungisindisile nangisahlelwa sisizwe sekhethu,<br/>wangenza ngaba yihloko yezizwe ezitjhili.<br/>Abantu bakosobantu bayangikhothamela,


text:
USomnini uyaphila!<br/>Alidunyiswe idwala lami!<br/>Akaphakanyiswe uZimu,<br/>olidwala nomsindisami!


text:
ongithukulula ezitheni zami.<br/>Ungiphakamisela ngaphezu kwezitha zami,<br/>angisindise kibondwendweni.


text:
Nje-ke ngizakudumisa, Somninami,<br/>hlangana nezizwe;<br/>ngibhine iingoma zokudumisa ebizweni lakho.


text:
Unikela ikosi ayibekileko ukuhlula okukhulu;<br/>akhombise umusa ongapheliko kabazesiweko bakhe,<br/>kuDavida neenzukulwana zakhe isiphelani.


text:
Le yingoma yokugcina eyathonywa nguDavida:<br/>Ikulumo kaDavida umsa kaJese,<br/>ikulumo yendoda eyaphakanyiswa khulu;<br/>indoda ezeswe nguZimu kaJakopo,<br/>umtloli weengoma ezihle khulu kwa-Israyeli.


text:
UZimu ka-Israyeli wakhuluma,<br/>iDwala laka-Israyeli lathi kimi:<br/>Obusa abantu ngokulunga,<br/>obusa ngokwesaba uZimu,


text:
ufana nomkhanyo wokuphuma kwelanga<br/>ekuseni elinganalifu,<br/>unjengomkhanyo wokwembula kwezulu<br/>elivuselela utjani ehlabathini.


text:
Ukubusa kwami kukhambisana nentando kaZimu;<br/>wenze isivumelwano esingapheliko nami,<br/>esiqinileko nesingasoze sephulwa.


text:
Ofuna ukusiwola usebenzisa isikghopholo<br/>nanyana umphini womkhonto,<br/>sitjhiswa besilahlelwe khonapho.


text:
Lawa mabizo weengorho zakaDavida:<br/>UJotjheba-Bhasitjhebethi umTarhikemoni gade amrholi wesiqhema sabathathu esaziwako. Wabulala abantu abamakhulu abunane ngesilembe ngehlandla linye.


text:
Ingorho yesibili kwakungu-Eliyazari umsa kaDodo umArhorhi. Wabengomunye wesiqhema sabathathu ebegade sinoDavida mhla batjhijila amaFilista nahlangene ukuyokulwa. Abantu bakwa-Israyeli babaleka,


text:
kodwana yena wajama wamadlha amaFilista isandla sakhe besakokorana phezu kwesabula. USomnini wehlisa ukuhlula okukhulu mhlokho. Amabutho abuyela ku-Eliyazari arhabele ukuyokukhuthuza iindumbu kwaphela.


text:
Ingorho yesithathu kwakunguTjhama umsa ka-Agiye umHarari. AmaFilista ahlangana eLerhi lapha gade kunesimu yeenhlumaya khona. Kwathi lokha amabutho wakwa-Israyeli nabaleka amaFilista,


text:
uTjhama yena waba nesibindi, wajama phakathi kwesimu. Wayivikela, wamadlha phasi amaFilista ngapha nangapha. USomnini wakwehlisa njalo-ke ukuhlula okukhulu.


text:
Godu kwakunesiqhema samatjhumi amathathu. Ngesikhathi sokuvuna, kwaphuma iingorho ezintathu kezimatjhumi amathathu zeza kuDavida erharheni le-Adulamu, khonapho ipi yamaFilista yayihlome emRhobeni wabeZimu.


text:
UDavida womela amanzi wathi: “Uthi ngomile na, inga kungaba nomuntu ongayongikhelela amanzi wokusela emthonjeni ohlanu kwesango leBhethe-Lehema!”


text:
Nje-ke iingorho ezintathu kezimatjhumi amathathu zaratha phakathi kwamaFilista zayokukha amanzi emthonjeni ohlanu kwesango leBhethe-Lehema zawaletha kuDavida. Kodwana uDavida wala ukuwasela, esikhundleni salokho, wawathulula phambi kwakaSomnini wathi:


text:
“Kosami, angeze bengithome! Kuzakuba ngathi ngisela iingazi zabantu abadele ukuphila kwabo.” Yeke uDavida azange asawasela. Zazinjalo-ke iindaba zeengorho ezintathwezi.


text:
U-Abitjhayi umnakwabo kaJowabi umsa kaTseruya bekayikulu yesiqhema samatjhumi amathathu. Wabulala abantu abamakhulu amathathu ngomkhonto. Ngalokho waduma njengeengorho ezintathu ezakhelela uDavida amanzi.


text:
Waduma khulu bewadlula iingorho ezimatjhumi amathathu. Waba yindunazo, kodwana idumo lakhe azange lidlule lezintathu zokuthoma.


text:
UBhenaya weKhabitsiyeli umsa kaJehojada isihlabani sengorho, gade adume ngezinto ezinengi. Wamadlha amadoda amabili okuthiwa “mabhubezi wakwaMowabi.” Nguye godu owangena ngemgodini wabulala ibhubezi mhlana kukhithika igabhogo.


text:
Godu wamadlha itsitsirimba yomGibhide. UmGibhide wabephethe umkhonto, kodwana uBhenaya wamdumela kunjalo ngentonga. Wahluthula umkhonto esandleni somGibhide wambulala ngawo.


text:
Wahlonitjhwa khulu phakathi kwabamatjhumi amathathu, kodwana azange abalwe kilabo abathathu bokuthoma. UDavida wambeka bonyana alawule amancusakhe.


text:
Hlangana nabamatjhumi amathathu gade kunalaba: U-Asayeli umnakwabo kaJowabi, u-Elirhanana umsa kaDodo weBhethe-Lehema,


text:
Godu ubukhali bakaSomnini behlela phezu kwaka-Israyeli. USomnini watjitjizela uDavida bona ajamelane no-Israyeli wathi: “Khamba ufese ubale u-Israyeli noJuda.”


text:
Yeke uDavida wathi kuJowabi neenduna zamabutho: “Khamba uqale kizo zoke iinkoro zakwa-Israyeli ukusuka kwaDani ngetlhagwini ukuya eBheritjheba ngesewula, utlolise amadoda wepi ukuze ngazi bonyana mangaki.”


text:
Kodwana uJowabi waphendula uDavida wathi: “Inga uSomnini uZimakho angandisa amabutho kalikhulukhulu, godu inga amehlo wekosami angawabona. Alo, kubayini ikosami ifuna kwenziwe njalo?”


text:
Kodwana uDavida wahlula uJowabi neenduna zepi ngamezwi; basuka phambi kwakhe bakhamba bayokutlolisa amadoda wepi wakwa-Israyeli.


text:
Bayama iJordani bathoma ukubala e-Aroyeri, ngemlanjeni ongesewula yedorobho. Ukusuka lapho badlulela eGadi neJayezere.


text:
Banqomba ngetlhagwini badabula eGiliyadi bebayokufika eKadetjhi hlanu kwenarha yamaHite. Ukusuka lapho baya eDani-Jayani bajikela ngetjingalanga baya eTsidoni.


text:
Badlulela eTirosi idorobho elinemithangala nakiwo woke amadorobho wamaHivi newamaKanana. Bagcina ngokuya eBheritjheba ngesewula yakwaJuda.


text:
Ngemva kobana sele bayibhadule yoke inarha, babuyela eJerusalema ngemva kweenyanga ezilithoba namalanga amatjhumi amabili.


text:
UJowabi wazisa uDavida ngesibalo samadoda wepi: Kwa-Israyeli kwaphuma iinkakaramba zamadoda aziinkulungwana ezimakhulu abunane akwazi ukulwa ngesabula, kwaJuda khona kwaphuma iinkulungwana ezimakhulu amahlanu.


text:
Ngemva kwalokho uDavida wathoma ukuzisola ehliziyweni ngokubala kwakhe amadoda wepi, wathi kuSomnini: “Maye mina, ngonile ngesenzo samesi. Ngiyabawa Somnini, libalela umlandu wencekwakho. Ubudlhadlha abelatjhwa.”


text:
UDavida navuka ekuseni ngakusasa, uGadi umphorofidi ombonakhe gade sele afunyene ilizwi lakaSomnini elithi:


text:
“Khamba ufese uthi kuDavida uZimu uthi, ‘Ngikunikela izinto ezintathu. Khetha kube kunye kwazo ofuna bona ngikuhlunguphaze ngayo.’ ”


text:
UGadi waya-ke kuDavida wathi kuye: “Khetha phakathi kokwehlelwa sisomiso enarhenakho iminyaka emithathu yoke, nanyana iinyanga ezintathu unganasikhundla njengomqasa ugijinyiswa zizitha zakho, nanyana amalanga amathathu wamatshwenyeko enarhenakho. Cabangisisa kuhle, nawuqedileko ungitjele ukuze ngibe negama engilibuyisela kongithumileko.”


text:
UDavida wathi kuGadi: “Ngisenyakanyakeni nanginje. Kungcono siwele ezandleni zakaSomnini ngombana yena umusakhe mkhulu; ngingaba yini ezandleni zabantu.”


text:
Ngebangelo-ke uSomnini warhadla inarha yakwa-Israyeli ngamanikelela ukusuka mhlokho ekuseni bekwaba sikhathi esibekiweko. Kwafa abantu abaziinkulungwana ezimatjhumi alikhomba ukusuka kwaDani ngetlhagwini ukuya eBheritjheba ngesewula.


text:
Kuthe lokha ingilozi nayelula isandla bona irhayile iJerusalema, uSomnini warhawuka ngebanga lamatlhuwo wathi engilozini leyo: “Kahle! Kwanele! Khawula kwanjesi.”<br/>Ingilozi kaSomnini gade iseselelweni saka-Arawuna umJebusi.


text:
UDavida nabona ingilozi egade irhadla abantu wathi kuSomnini: “Ngimi owonileko ngokwenza okumbi. Abantwaba sezizimvu nje. Boneni kangaka? Isandla sakaSomnini asiwele phezu kwami nomzami.”


text:
Mhlokho uGadi waya kuDavida wathi kuye: “Khuphuka bese wakhela uSomnini i-aldari eselelweni saka-Arawuna umJebusi.”


text:
wathi: “Ndabezitha, kubayini ikosami ikhambele incekwayo?”<br/>UDavida wathi: “Ngize ukuzokuthenga iselelo sakho bonyana ngakhe i-aldari lakaSomnini khona kuzakukhawuka amatshwenyeko ehlele abantu.”


text:
U-Arawuna wathi kuDavida: “Ikosami ayithathe nanyana yini eyibona iyihle inikele ngayo. Nanzi neenkabi zomnikelo wokutjhiswa, nanzi neenleyi zesibhulo kanye namajogi weenkabi kobana kubaswe.


text:
Maye kosami, mina Arawuna ngithi ikosi ayizenzele.” Godu wathi u-Arawuna: “Inga uSomnini uZimakho angamukela umhlabelwakho.”


text:
Kodwana uDavida wathi ku-Arawuna: “Awa, angikukhokhele. Angeze bengithome ngenzele uSomnini umhlabelo wokutjhiswa wasimahla.”<br/>Nje-ke uDavida wathenga iselelweso kanye neenkabi ngamatjhumi amahlanu wamatjhekeli wesiliva.


text:
UDavida wakhela uSomnini i-aldari lapho bewenza imihlabelo yokutjhiswa neminikelo yetjhebiswano. USomnini waphendula umthandazo wenarha, kwathi amatshwenyeko ehlele u-Israyeli akhawuka.


text:
Ikosi uDavida gade sele amdala, seyiphaphela phasi; iingazi zakhe bezingasatjhisi ngitjho nanyana bambhibha ngemikghadi.


text:
Iinceku zakhe zathi kuye: “Asifune intombi engakakhonjwa kobana izokutjheja ikosi, ibe mhlengikazayo, iyisingathe ukuze ikosethu ifuthumale.”


text:
Bafuna isiphalaphala sentombi kiyo yoke imikhawulo yakwa-Israyeli, bathola u-Abitjhagi umTjhunemi, bamletha ekosini.


text:
Kwakusiphalaphala sakanomhlekhabo, ngambala waba mhlengikazi wekosi, wayonga kodwana ikosi ayizange imeyame.


text:
Kwasuka u-Adoniya indodana kaRhagithi wazibetha isifuba wathi: “Mina ngizakuba yikosi.” Wazilungisela iinjomani neenkarana wazifumanela namatjhumi amahlanu wamavulandlela.


text:
U-Adoniya gade amhlamazana, alama u-Absalomu. Uyise gade amtotosa, azange akhe amkhalime nanyana ambuze athi: “Wenzelani into enje?”


text:
Kodwana umphristi uTsadokhi, uBhenaya umsa kaJehojada, uNathani umphorofidi, uTjhimeyi noReyi kanye neengorho zakaDavida azange bazibandakanye no-Adoniya.


text:
U-Adoniya wenza umhlabelo ngezimvu, iinkomo kanye namathole anonisiweko elitjeni leZorhelethi eduze nomthombo weRogeli. Wamema boke abanakwabo, amadodana wekosi nabo boke abantu bakwaJuda ebegade baziinkhulu zekosini,


text:
UNathani wabuza uBhathi-Tjheba, unina kaSolomoni wathi: “Besele uzwile bonyana u-Adoniya indodana kaRhagithi sele azibeke ikosi ngaphandle kokwazisa ikosethu uDavida na?


text:
Nje-ke ngithi angikulume indlebe bonyana ungayisindisa njani ipilwakho kanye neyendodanakho uSolomoni.


text:
Khamba uye ekosini uDavida ufese uthi, ‘Ikosami, azange ifunge kimi, mina ncekukazayo, bonyana nakanjani uSolomoni indodanami izakuba yikosi emva kwayo begodu ihlale esihlalweni sayo sobukhosi na? Alo, u-Adoniya sele ayikosi nakutheni?’


text:
Yeke uBhathi-Tjheba wakhamba wayokubona ikosi. Ikosi beyingekumbenayo, iluphele khulu ihlengwa ngu-Abitjhagi umTjhunemi.


text:
Waphendula wathi: “Ikosami yafunga yaqinisa kimi, incekukazayo, phambi kwakaSomnini uZimu yathi, ‘Ngithi uSolomoni indodanakho uzakuthatha iintambo zobukhosi emva kwami, abe ahlale esihlalweni sami sobukhosi.’


text:
bewenze nomhlabelo ongangobaba ngomhlambi weenkomo namathole anonisiweko kanye nezimvu. Umeme u-Abiyatari umphristi noJowabi induna yepi kanye nawo woke amadodanekosi, kodwana watjhiya uSolomoni incekwakho.


text:
Nje-ke ngithi, kazi amehlwabo boke kwa-Israyeli lapha aphezu kwekosami, balindele ukuzwa kiyo bonyana ngubani ozokuhlala esihlalweni sekosami emva kwayo.


text:
Nakungasinjalo, ikosami ingakhothama la, mina nendodanami uSolomoni sizakukhonjwa ngomuno kuthiwe simavukelambuso.”


text:
Babikela ikosi bathi: “Umphorofidi uNathani uyathokoza.” Bamngenisa, wafika phambi kwekosi waguqa wahloma ihloko phasi,


text:
wathi ekosini: “Ikosami ibeke u-Adoniya kobanyana abe yikosi emva kwayo nokobana ahlale esihlalweni sekosami na?


text:
Igidigidi ligidigidi ngaphandlapha namhlanjesi, bewenze nomhlabelo ngomhlambi weenkomo, namathole anonisiweko kanye nezimvu. Umeme woke amadodanekosi, wamema neenduna zepi kanye no-Abiyatari umphristi. Ngikhuluma nje bazinikelele ngokudla nangamarhamulo esithebeni sakhe baseze bathi, ‘Bayede ngwenyama Adoniya!’


text:
Kodwana mina ncekwakho, umphristi uTsadokhi, uBhenaya umsa kaJehojada kanye nencekwakho uSolomoni azange asimeme.


text:
Kghani kungaba sisenzo sekosami esenze ngaphandle kokwazisa iinceku zayo kobana ngubani ofanele ahlale esihlalweni sekosami emva kwayo?”


text:
ngithi namhlanje ngizakuphumelelisa engakuthembisa khona ngakufungela ngoSomnini uZimu ka-Israyeli: USolomoni indodanakho uzakuba yikosi emva kwami begodu uzakuhlala esihlalweni sami sobukhosi.”


text:
UBhathi-Tjheba waguqa phambi kwekosi wahloma ihloko phasi wathi: “Inga ikosami ingwenyama uDavida ingaphila isiphelani!”


text:
Ikosi uDavida yathi: “Ngenisani umphristi uTsadokhi, umphorofidi uNathani kanye noBhenaya umsa kaJehojada.” Kuthe lokha nabafika phambi kwekosi,


text:
yathi kibo: “Thathani iinsebenzi zami bese nithatha indodanami uSolomoni niyikhweze phezu kwemeyila niyehlisele eGihoni.


text:
Nanifika lapho, wena mphristi Tsadokhi nawe mphorofidi Nathani zesani uSolomoni bona abe yikosi phezu kwaka-Israyeli. Nivuthele ipalapala nirhuwelele nithi, ‘Bayede ngwenyama Solomoni!’


text:
Nanisuka lapho, nikhuphuke naye ukuze azokuhlala esihlalweni sami sobukhosi. Nguye okufanele abuse esikhundleni sami. Ngibeke yena bonyana abe mbusi phezu kwaka-Israyeli noJuda.”


text:
UBhenaya umsa kaJehojada wathi ekosini: “Akube njengokutjho kwekosi! Inga uSomnini uZimu wekosami angakuzalisekisa lokho.


text:
Njengombana uZimu waba nekosami, inga angenza njalo nakuSolomoni enze umbuswakhe bonyana udlondlobale udlule wekosami ingwenyama uDavida!”


text:
Yeke umphristi uTsadokhi, umphorofidi uNathani, uBhenaya umsa kaJehojada, amaKereti namaPeleti behla bakhweza uSolomoni phezu kwemeyila yekosi uDavida banqomba naye eGihoni.


text:
Umphristi uTsadokhi wathatha iphondo lamafutha etendeni elicwengileko wazesa uSolomoni. Bavuthela ipalapala abantu boke barhuwelela bathi: “Bayede ngwenyama Solomoni!”


text:
Boke abantu benyuka bamlandela, babetha amafludu bajekezela bahlaba iinsondo bekwadengezela iphasi ngebanga lomdumo.


text:
U-Adoniya nabo boke abamenywa egade banaye balizwa itjhadelo lokha nabaqedelela umnyanyabo. Kuthe lokha uJowabi nezwa kulila ipalapala, wabuza wathi: “Litjhada lani elisedorobheneli?”


text:
Kuthe asakhuluma njalo, kwafika uJonathani umsa ka-Abiyatari umphristi. U-Adoniya wathi: “Ngena! Indoda eyazisa njengawe nje ifuze bona iza nezimnandi.”


text:
Ikosi ithumele umphristi uTsadokhi, umphorofidi uNathani, uBhenaya umsa kaJehojada, amaKereti namaPeleti bona bamkhweze imeyila yekosi.


text:
Nje-ke umphristi uTsadokhi nomphorofidi uNathani bamzese eGihoni bona abe yikosi. Nabasuka lapho benyuka beza edorobhenapha bakhamba bajekezela, idorobho loke lahlokoma. Litjhada lakhona-ke enilizwakweli.


text:
Godu neenduna zebukhosini sezifikile ukuzokuthokozisa ikosethu ingwenyama uDavida zithi, ‘Inga uZimakho angenza bona ibizo lakaSolomoni lazeke khulu kunelakho nobukhosi bakhe bunabe kunebakho!’ Ikosi yakhothama yadumisa isembhedenayo


text:
yathi, ‘Akudunyiswe uSomnini uZimu wakwa-Israyeli, ovumele bonyana amehlwami abone loyo ongilandelako ebukhosini bami namhlanje.’ ”


text:
USolomoni watjelwa bona u-Adoniya ukakarelene neempondo ze-aldari ngombana wesaba ikosi uSolomoni. Uthi ikosi uSolomoni ayifunge kuye namhlanje kobana angeze abulala incekwayo ngesabula.


text:
USolomoni wathi: “Nange angazibonakalisa bonyana umumuntu othembekileko, angeze adliwa mkhonto; kodwana nange kungatholakala ubukhohlakali kuye, ngiqinisile ngithi uzakufa.”


text:
Ikosi uSolomoni yathumela amadoda afese amnamathulula e-aldarini ehla naye. U-Adoniya wafika waguqa wahloma ihloko phasi phambi kwekosi uSolomoni. USolomoni wathi kuye: “Khamba uye kwakho.”


text:
wathi: “Sengizokukhamba ngiziyele kwamhlaba. Nje-ke, qina amandla msanami, uzibonakalise bonyana uyindoda emadodeni.


text:
Ulonde okufunwa nguSomnini uZimakho: Khamba eendleleni zakhe, ulonde iimiso nemiyalwakhe, imithetho neemfuneko zakhe njengombana kutlolwe emthethweni kaMosi, ukuze uphumelele kikho koke okwenzako nalokho onqophe ukukwenza.


text:
Phetha koke lokhu ukuze uSomnini aphumelelise isithembiso sakhe kimi nathi, ‘Nange iinzukulwana zakho zingatjheja indlela eziphila ngayo, zikhambe ngokwethembeka phambi kwami, ziphelele ngeenhliziyo nangemiphefumulwazo, angeze wabhalelwa kubeka umuntu esihlalweni sobukhosi kwa-Israyeli.’


text:
“Uyazazela-ke nawe bonyana uJowabi umsa kaTseruya wenzani kimi lokha nabulala iinduna ezimbili zebutho lakwa-Israyeli, u-Abineri umsa kaNeri no-Amasa umsa kaJeteri. Kwathi kusikhathi sokuthula waphalaza iingazi zabo kwanga kusepini, watjhatjha ibhande edinini lakhe namapatlagwana eenyaweni zakhe ngeengazi zabo.


text:
“Yiba nesisa emadodaneni kaBharzilayi weGiliyadi, uwavumele abe hlangana nalabo abagoma etafuleni lakho ngombana angisekela lokha nangibaleka umfowenu u-Absalomu.


text:
“Ukhumbule-ke bonyana kunoTjhimeyi umsa kaGera umBhenjamini weBharhurimu, owangijikijela ngazo zoke iinhlamba mhlana ngiya eMarhanayimu. Wewuka wangihlangabeza eJordani, ngafunga kuye ngathi, ‘NgoZimu ngiqinisile ngithi angeze ngakuqunta ihloko ngesabula.’


text:
Nokho angitjho bonyana umthathe njengomuntu omsulwa. Wena uyindoda ehlakaniphileko, uzazibonisela ngaye. Akafe ngengongoma.”


text:
Wabusa iminyaka ematjhumi amane kwa-Israyeli. Wabusa iminyaka elikhomba eRhebroni; ematjhumi amathathu nantathu eJerusalema.


text:
Nje-ke uSolomoni wahlala esihlalweni sobukhosi sakayise uDavida, umbuswakhe wahlonywa ngokunzinzileko.


text:
Kwasuka u-Adoniya indodana kaRhagithi waya kuBhathi-Tjheba unina kaSolomoni. UBhathi-Tjheba wambuza wathi: “Uze ngokuthula na?”<br/>Waphendula wathi: “Iye, ngize ngokuthula.”


text:
Waraga-ke u-Adoniya wathi: “Njengombana wazi, umbuso bewungewami. Woke u-Israyeli gade aqale mina bonyana ngizakuba yikosi. Kodwana kube nomphambo, iintambo zaphathwa ngumfowethu. Nokho-ke lokho ukwabelwe nguZimu.


text:
Yeke nginento yinye tere engifuna ukuyikhombela kuwapha. Ngibawa bonyana ungali.”<br/>UBhathi-Tjheba wathi: “Ungakhuluma.”


text:
U-Adoniya wathi: “Ngikhombela bonyana ungikhulumele nekosi uSolomoni ingiphe u-Abitjhagi umTjhunemi bona abe mkami. Ngiyazi angeze aba likhuni nakatjelwa nguwe.”


text:
UBhathi-Tjheba waya ekosini uSolomoni bonyana ayokukhulumela u-Adoniya. USolomoni wasikima wamhlangabeza, wafese wamkhothamela. Wahlala esihlalweni sakhe wathi akulethwe isihlalo sendlovukazi izokuhlala. UBhathi-Tjheba wahlala phasi ngesidleni sakhe.


text:
UBhathi-Tjheba wathi: “Nginesibawo esincani esisodwa tere engisilethe kuwapha. Ungangaleli.”<br/>Ikosi yathi: “Yewukhulume mma, angeze ngakwalela.”


text:
Ikosi uSolomoni yathi endlovukazini: “Kubayini ubawa bona u-Abitjhagi umTjhunemi ende ku-Adoniya? Akusingcono usale sele umbawela nobukhosobu? Angithi vele nguye omkhulu! Iye, ubawele nomphristi u-Abiyatari noJowabi umsa kaTseruya!”


text:
Ikosi uSolomoni yafunga ngoZimu yathi: “Ngithi nange u-Adoniya angafi ngesibanga sesibawo sakhesi, uZimami akangihlunguphaze, ngiphele nya!


text:
NgoZimu owangibeka esihlalweni sobukhosi sakababa uDavida bewanginikela nobukhosi njengombana athembisa, ngiqinisile ngithi u-Adoniya loyo, uzakubulawa khona namhlanjesi!”


text:
Ikosi uSolomoni yayala uBhenaya umsa kaJehojada bonyana abulale u-Adoniya. Ngambala wafika wamrharhabula wafa.


text:
Ikosi yathi kumphristi u-Abiyatari: “Buyela ekhenu e-Anatothi. Umumuntu wokufa wena. Emanyeni ngabe ngikubulele ibe thana bewungasimthwali womfaji kaSomnini uSomandla phambi kwakababa uDavida, wahlanganyela nobaba kiyo yoke imitlhagwakhe.”


text:
USolomoni waqotjha u-Abiyatari esikhundleni sobuphristi bakaSomnini, kwazaliseka ilizwi lakaSomnini alikhuluma eTjhilo ngekumba ka-Eli.


text:
Kwathi bona uJowabi ezwe ngokwenzekileko, wabalekela etendeni lakaSomnini, wakakarela iimpondo ze-aldari. UJowabi lo gade ahlala isicathana no-Adoniya kodwana azange enze isigungu no-Absalomu.


text:
Ikosi uSolomoni yabikelwa bonyana uJowabi ubalekele etendeni lakaSomnini begodu use-aldarini. USolomoni wayala uBhenaya umsa kaJehojada wathi: “Khamba, ufese umrharhabule!”


text:
Yeke uBhenaya wangena ngetendeni lakaSomnini wathi kuJowabi: “Ingwenyama ithi uphume lapho.”<br/>Kodwana wathi: “Ulale ulahlile, abe angiphumi lapha, dumbana ngifele khonapha.”<br/>UBhenaya wabikela ikosi wathi: “Ulikhomba libaba.”


text:
Ikosi yayala uBhenaya yathi: “Nafuna ukufela lapho, akube njengamagamakhe: Mrharhabule! Umngcwabe ukuze kuhlanzeke ibizo lami kanye nekumba yakababa emlandwini wokuthululwa kweengazi ezinganamlandu okwenziwa nguJowabi.


text:
UZimu umthwese umlandu weengazi azithululako ngokumadlha abulale amadoda amabili, u-Abineri umsa kaNeri ogade ayinduna yebutho lakwa-Israyeli, no-Amasa umsa kaJeteri ogade ayinduna yebutho lakwaJuda. Womabili amadoda lawo gade kumadoda alungileko nangcono khulu kunaye. Koke lokhu wakwenza ngaphandle kokwazisa ubaba uDavida.


text:
Iingazi zabo zizakuba phezu kwakaJowabi kanye neenzukulwana zakhe isiphelani. Kodwana ukuthula kwakaZimu kuzakwanda isiphelani kuDavida neenzukulwana zakhe, esigodlweni sakhe nakilabo abazakubusa emva kwakhe.”


text:
Yeke uBhenaya umsa kaJehojada wenyuka wayokurharhabula uJowabi wambulala. Wangcwatjwa endawenakhe emrhuleni.


text:
Ikosi uSolomoni yabeka uBhenaya umsa kaJehojada bona abe mphathibutho esikhundleni sakaJowabi begodu isikhundla saka-Abiyatari yasinikela umphristi uTsadokhi.


text:
Ikosi uSolomoni yathumela bona kubizwe uTjhimeyi yathi kuye: “Zakhele ikumba eJerusalema bese uzihlalela lapho, kodwana ungalingi uye kwenye indawo.


text:
Mhlana weqa umlanjana weKhidroni, wazi bonyana uziphekelele! Iingazi zakho zizakuba phezu kwehlokwakho.”


text:
UTjhimeyi wathi ekosini: “Amagamakho lawo ahlaba ikomo. Yeke incekwakho izakwenza njengombana kusitjho ikosami.”<br/>Ngambala uTjhimeyi wahlala eJerusalema isikhathi eside.


text:
Kodwana ngemva kweminyaka emithathu, amakhoboka amabili wakaTjhimeyi abalekela ku-Akhitjhi umsa kaMakha, ikosi yeGathi. UTjhimeyi wabikelwa kwathiwa: “Amakhobokakho aseGathi.”


text:
Khonokho uTjhimeyi wabophela udumbanakhe wanqomba ku-Akhitjhi eGathi ukuyokufuna amakhobokakhe. Kwaba kuwabuyisa kwakhe-ke amakhobokakhe eGathi.


text:
Yeke ikosi uSolomoni yathi akubizwe uTjhimeyi. Yathi kuye: “Kanti azange ngikufungise phambi kwakaSomnini bengakukhalima ngathi, ‘Nange watjhida kelalapha, wazi bonyana uziphekelele?’ Mhlokho wathi kimi, ‘Amagamakho lawo ahlaba ikomo; ngizakwenza njalo.’


text:
Alo-ke kutheni ungazange ulonde isithembiso sakho owasenza phambi kwakaSomnini bese ulalela umyalo engakuyala ngawo na?”


text:
Ikosi yathi godu kuTjhimeyi: “Ehliziywenakho wazi yoke imitjhapho owatjhaphela ngayo ubaba uDavida. Nje-ke uZimu uzokuhlawulisa ngokona kwakho.


text:
Ikosi uSolomoni yalayela uBhenaya umsa kaJehojada bonyana aphume afese arharhabule uTjhimeyi ambulale.<br/>Baqina njalo-ke ubukhosi ezandleni zakaSolomoni.


text:
USolomoni waba mkhwenyana kaFaro ikosi yeGibhide. Ngemva kokobana athethe indodakazakhe, waje ayibeke eMzini kaDavida. Yahlala lapho uSolomoni bewaqeda ukwakha isigodlo sakhe nethempeli lakaSomnini kanye nemithangala ezombeleze iJerusalema.


text:
Ngesikhatheso abantu bebasaragela phambili ngokwenza imihlabelo eendundumeni ngombana uSomnini bekangakabi ukwakhelwa ithempeli.


text:
Nanyana uSolomoni akhombisa ukuthanda uSomnini ngokukhamba ngemiyalo kayise uDavida, ubangakalisi ukwenza imihlabelo nokutjhisa itjhwalo eendundumeni.


text:
Nje-ke ikosi uSolomoni yaya eGibiyoni yayokwenza imihlatjelo ngombana indawo leyo bekuyindunduma eqakatheke khulu. Yanikela iminikelo yokutjhiswa eyikulungwana e-aldarinapho.


text:
USolomoni waphendula wathi: “Uyenzele umusa omkhulu incekwakho ubaba uDavida ngombana gade athembakele kuwe, aqotho begodu anehliziyo ehle. Uragele phambili ngokuba nomusa omkhulu kuye wamupha indodana kobana ihlale esihlalweni sakhe sobukhosi namhlanjesi.


text:
Nje-ke Somnini Zimami, ubeke incekwakho bonyana ibe yikosi esikhundleni sakababa uDavida. Kodwana ngisesemsanyana, abe angazi nokuthi ngizakubambaphi ngilisephi nakunje.


text:
Yeke Somnini yenza incekwakho ibe mgwebi ohlakaniphileko ukuze ikwazi ukubusa abantu bakho nokwazi ukuhlukanisa phakathi kokuhle nokumbi. Ngombana ngubani ongakghona ukubusa isizwe sakho nasisikhulu kangaka?”


text:
wathi kuye: “Njengombana ubawe lokhu, wangazibawela ipilo ede nanyana ubunjinga, nanyana ubawe ukubulawa kwezitha zakho, kodwana wabawa kwaphela ukuhlakanipha ukuze ubuse ngokulunga,


text:
ngizakupha okubawileko: Ngizakunikela ihliziyo ehlakaniphileko nenombono ukuze kungabikhona owakhe wafana nawe begodu nongeze abakhona.


text:
Ngaphezu kwalokho, ngizakunikela nalokho ongazange ukubawe: Ngizakunikela ubunjinga nokuhlonitjhwa ukuze epilwenakho yoke kungabinakosi elingana nawe.


text:
Begodu nawukhamba eendleleni zami bewulalele imithetho nemiyalwami njengombana kwenza uyihlo uDavida, ngizakupha ipilo ede.”


text:
USolomoni waphaphama, walemuka bonyana gade abhudanga.<br/>Wabuyela eJerusalema, wajama ngaphambi komfaji wesivumelwano sakaSomnini wenza iminikelo yokutjhiswa neyetjhebiswano. Wenzela boke abantu abasesigodlweni sakhe umnyanya.


text:
Enye yazo yathi: “Babethu, bengithi akhe ngikhulume: Mina nomfazi lo sihlala kumba yinye. Ngabeletha nginaye ngekumbenapho.


text:
Kuthe elangeni lesithathu sele ngibelethile, naye wabeletha. Besisodwa tere ngekumbenapho; bekungekho omunye ngaphandle kwethu; besisobabili kwaphela.


text:
Nanguya avuka phakathi kobusuku ananabela umsanami, mina ncekukazakho ngisalele. Wathatha umsanakhe osele ahlongakele wamlalisa esifubeni sami. Wathatha wami wamlalisa esifubeni sakhe.


text:
Ekuseni ngavuka ngathi ngimunyisa umsanami. Baba-ke! Ngafumana bonyana uhlongakele! Kodwana ngithe nangimqalisisa kuhle emkhanyweni, ngabona bonyana akusuye obelethwe ngimi.”


text:
Umfazi omunye loyo naye wathi: “Afeke! Ophilako lo ngewami; wakho ngohlongakeleko loyo.”<br/>Kodwana wokuthoma waphikelela wathi: “Ngithi ofileko ngewakho, wami ngophilako!” Baphikisana njalo-ke phambi kwekosi.


text:
Ikosi yathi: “Lo uthi, ‘Wami umsana uyaphila; wakho uhlongakele,’ loya uthi, ‘Umsanakho ngohlongakeleko; ophilako ngowami.’


text:
Umfazi ongunina lomntwana ophilako warhawuka waba lisizi ngomsanakhe wathi ekosini: “Babethu, ngiyakubawa, kungcono umnikele umntwana ophilako loyo! Ungambulali!”<br/>Kodwana umfazi omunye wathi: “Sukela le! Dumbana simlobe sobabili. Mrharhabuleni phakathi!”


text:
Yeke ikosi yakhupha isigwebo sayo yathi: “Nikelani umfazi wokuthoma loya umntwana ophilako. Ningambulali; kuyakhanya bonyana nguye unina.”


text:
Woke u-Israyeli wezwa ngesigwebo ikosi eyasikuphako. Abantu bahlonipha khulu ikosi ngombana balemuka bonyana uZimu uyiphe ukuhlakanipha ekugwebeni ngokulunga.


text:
u-Elirhorefi no-Arhiya, amadodana kaTjhitjha bekubomabhalana;<br/>uJehotjhafathi umsa ka-Arhiludi angunobhala;


text:
u-Azariya umsa kaNathani angumphathi weenkhulu zeemfunda;<br/>uZabudi umsa kaNathani amphristi nomeluleki wekosi;


text:
USolomoni gade anababusi beemfunda ezilitjhumi nambili kilo loke lakwa-Israyeli, egade baphakela ikosi nesigodlo. Omunye nomunye gade afanele alethe isondlo senyanga yoke ngomnyaka.


text:
uBhana umsa ka-Arhiludi aphethe eTanakha neMegido, nayo yoke iBhethe-Tjhani eseduze neTsarithani ngenzasi kweJizriyela, ukusuka eBhethe-Tjhani ukuya e-Abela-Merhola ngaphetjheya kweJokomoyamu;


text:
uBhen-Gebere aphethe eRamothi eGiliyadi (wathatha amatende kaJayire umsa kaManasa oseGiliyadi bona abe ngewakhe kanye nesifunda se-Arigobho eseBhatjhani esinamadorobho amathandathu amakhulu, anemithangala namasango aneenqabo zekoporo);


text:
UGebere umsa ka-Uri aphethe eGiliyadi (inarha yeSirhoni, ikosi yama-Amori nenarha ye-Ogi, ikosi yeBhatjhani). Gade kunguye kwaphela umbusi wesifunda.


text:
Abantu bakwaJuda nebakwa-Israyeli gade babanengi inga yihlabathi yelwandle; bangatlhogi okudliwako nokuselwako, bajekezela.


text:
USolomoni wabusa yoke imibuso ukusukela emlanjeni iYufrathe ukuya enarheni yamaFilista, ukuyokufika emkhawulweni weGibhide. Yoke imibuso le yaletha umthelwayo kuSolomoni begodu wayibusa ipilwakhe yoke.


text:
Ukudla kwakaSolomoni kwangamalanga gade kulikhulu namatjhumi amathathu nahlanu wemigodla yeflowuru esefiweko namakhulu amabili anamatjhumi alikhomba wemigodla yeflowuru emakariya;


text:
iinkomo ezilitjhumi ezinonisweko, iinkomo ezimatjhumi amabili ezidla emrhuleni nezimvu ezilikhulu, imihlobo yeempalapala, iinhlangumataka neentsephe kanye namadada anonisiweko.


text:
Wabusa imibuso yoke engetjingalanga yomLambo, ukusuka eTifsarha ukuya eGaza, godu anokuthula mahlangothi woke.


text:
Ngesikhathi sokuphila kwakaSolomoni, uJuda no-Israyeli baphila ngokuphepha ukusuka eDani etlhagwini ukuya eBheritjheba esewula, enye nenye indoda beyizigedla ngaphasi komthunzi wakwayo wesidiribe nomuthi wamakhiwani.


text:
USolomoni gade aneenkulungwana ezine zeenjomani zeenkarana, neenkulungwana ezilitjhumi nambili zabakhweli.


text:
Isikhulu esinye nesinye sesifunda bekuthi nakuyinyanga yedlhego laso sithumele isibiko ekosini uSolomoni kanye nazo zoke iinthekeli zakhe. Gade ziqinisekisa bonyana akunanto etlhayelako esigodlweni.


text:
Godu gade ziletha nebhali neforiji endaweni efaneleko ukuze kuzokuphiwa iinjomani zeenkarana nezinye nje iinjomani.


text:
UZimu wapha uSolomoni ukuhlakanipha okukhulu nokubona kuhle izinto ngelihlo elibukhali, nommoya wokuzwisisa ngendlela ebanzi.


text:
Ukuhlakanipha kwakaSolomoni gade kudlula kwawo woke amadoda wepumalanga, godu kudlula ukuhlakanipha koke kweGibhide.


text:
Gade ahlakaniphe ukudlula woke umuntu, adlula ngitjho no-Ethani umEzrarhi, uHemani, uKalkolo noDarida, amadodana kaMarholo. Iye, idumo lakhe lasabalala kizo zoke izizwe ezizombelezileko.


text:
Wahlathulula zoke iintjalo ukusuka keziqakathekileko njengomsedari weLibhanoni ukuya kezijayelekileko njengehisophi emila emithangaleni. Begodu bekafundisa ngeenlwana neenyoni, iinrhurhubi neenhlambi.


text:
Kweza amadoda avela ezizweni zoke ukuzokulalela ubuhlakani bakaSolomoni, athunyelwe makhosi woke wephasi egade sele ezwile ngobuhlakani bakhe.


text:
Lokha uRhiramu ikosi yeTirosi nezwa bonyana uSolomoni uzeswe bona abe yikosi athathe iintambo zakayise uDavida, wathumela abazenda bakhe kuSolomoni ngombana gade azwana noDavida.


text:
“Uyazi bonyana ubaba uDavida gade asahlelwa zizipi ngapha nangapha, nje-ke ngebangelo akhange akghone ukwakhela uSomnini uZimakhe ithempeli, uZimu angakabeki izitha zakhe ngaphasi kweenyawo zakhe.


text:
Yeke, ngiyabhinca ngifuna ukwakhela uSomnini uZimami ithempeli njengombana uSomnini watjela ubaba uDavida wathi, ‘Indodanakho engizayibeka esihlalweni sobukhosi endawenakho izangakhela ithempeli.’


text:
Ngebangelo-ke thumela umlayezo bonyana ngilungiselwe iingodo zomsedari weLibhanoni. Abantu bami bazakusebenza nebakho begodu ngizakukhokhela nanyana yimalini oyibizako ngabantu bakho. Uyazi bonyana asinaye umuntu onekghono lokukghedlha imithi njengamaTsidoni.”


text:
Lokha uRhiramu nezwa umlayezo kaSolomoni wathaba khulu wathi: “Akuthokozwe uSomnini uZimu namhlanjesi ngombana uphe uDavida indodana ehlakaniphileko kobana ibuse isizwe esikhulu kangakesi.”


text:
Yeke uRhiramu wathumela ilizwi kuSolomoni wathi: “Ngiwufumene umlayezwakho begodu ngizakwenza koke okubawileko, umsedari neengodo zomsayipurusi.


text:
Abantu bami bazazidudula ukusuka eLibhanoni bekube selwandle bese ngizithayisa ngeenyanda elwandle kufikela lapha uzifuna khona. Nazifika lapho ngizabese ngiyazitlharhulula-ke, uzithathe ukhambe nazo. Wena-ke uzakufanela bonyana uphe isigodlo sami ukudla engikubawileko.”


text:
noSolomoni wapha uRhiramu amatjhumi athobako weenkulungwana zemigodla yekoroyi njengokudla kwesigodlo sakhe. Godu wamupha neenkulungwana ezilithoba zamalitha wamafutha we-oliva etlhodlhiweko. USolomoni waragela phambili nokupha uRhiramu ngalendlela iminyaka ngeminyaka.


text:
USomnini wapha uSolomoni ukuhlakanipha njengombana bekamthembisile. Kwaba khona itjhebiswano ehle phakathi kwakaSolomoni noRhiramu ngombana benza isivumelwano sokuthula.


text:
Ikosi uSolomoni yakatelela amadoda aziinkulungwana ezimatjhumi amathathu kilo loke lakwa-Israyeli bona asebenze.


text:
Wawathumela eLibhanoni ngamajima wabaziinkulungwana ezilitjhumi ngenyanga ukuze aqede inyanga aseLibhanoni bese aqeda zimbili asemakhaya. U-Adoniramu gade ayinduna yamajima.


text:
USolomoni gade aneenkulungwana ezimatjhumi alikhomba zamadoda athwala amatje neenkulungwana ezimatjhumi abunane akghedlha ngeentabeni,


text:
kanye neenduna eziziinkulungwana ezintathu namakhulu amathathu ebegade zibeke ilihlo emsebenzini begodu zilawula abasebenzi.


text:
Ikosi uSolomoni yayala bonyana kukghadlhwe amatje amakhulu nakhethekileko ukuze kuyokwakhiwa isisekelo sethempeli ngamatje abaziweko.


text:
Abososino bakaSolomoni noRhiramu namadoda weGebali bagawula bebalungisa iingodo kanye namatje wokwakha ithempeli.


text:
Ngomnyaka wamakhulu amane namatjhumi abunane ngemva kokuphuma kwama-Israyeli eGibhide, emnyakeni wesine wokubusa kwakaSolomoni phezu kwaka-Israyeli, ngenyanga kaZifu, okuyinyanga yesibili, uSolomoni wathoma ukwakha ithempeli lakaSomnini.


text:
Ithempeli ikosi uSolomoni eyalakhela uSomnini lalimamitha amatjhumi amathathu ubude, amamitha alitjhumi ububanzi begodu namamitha alitjhumi nahlanu ukuphakama.


text:
Isirhodlwana sobungeno esingaphambi kwesirhodlo esikhulu sethempeli gade silingana nethempeli ngobubanzi, simamitha alitjhumi. Isirhodlwaneso gade siphume ngamamitha amahlanu ngaphambi kwethepeli.


text:
Ngaphandle emabodeni wethempeli wahlomelela amalawana. Wawakha magegana neboda lomakhiwo wethempeli okusirhodlo esikhulu nelawu elingaphakathi. Amalawana angaphandle lawo wawakha ngamaplanka.


text:
Umgangadelo ophasi wamalawana angaphandle gade umamitha amabili nesiquntu ububanzi, kuthi ophakathi ube mamitha amathathu bese kuthi umgangadelo ongehla ube mamitha amathathu nesiquntu. Iboda langaphandle lethempeli gade linemiphetho emibili etjhiyanako magegana nalo ukuze kungalinyazwa iboda lethempeli.


text:
Nakwakhiwa ithempeli bekusetjenziswa amatje abazelwe ekwarini kwaphela, kwakungazwakali nondo, tjhizela namkha sitlabagelo bani sesimbi nakwakhiwako.


text:
Ubungeno bomgangadelo ophakathi bebungesewula yethempeli. Umuntu bekakghona ukungena ngeminyangwana ukusuka emgangadelweni ophakathi ukuya emgangadelweni wesithathu.


text:
Amalawana angaphandle awakha magegana nethempeli gade amamitha amabili nesiquntu ukuphakama emgangadelweni ngamunye. Gade ahlomelelwe ethempelini ngamabhaluga womsedari.


text:
“Mayelana nethempeli olakhako leli, kuzakuthi nawulandela iimiso zami, wenze imiyalwami, ulonde imithethwami bewuyilalele, ngizalise iinthembiso engazenza kuDavida uyihlo ngawe:


text:
wanameka ilingaphakathi lamaboda wakhona ngamaplanka womsedari, wawavala ukusuka phasi emgangadelweni ukufika phezulu esilinghini. Wanameka umgangadelo wethempeli ngamaplanka womsayipurusi.


text:
Waqunta amamitha alitjhumi ukusuka emsamo wethempeli ngamaplanka womsedari, wawajamisa kusukela phasi emgangadelweni ukuya esilinghini. Ngokwenza njalo gade alungiselela ukwakha ilawu elingaphakathi okutjho indawo ecwenge khulu.


text:
Amaplanka womsedari emabodeni angaphakathi kwethempeli gade abazwe aba mfanekiso weenkurwana namakhwa aqhakazileko. Woke amaboda ngaphakathi bekanamekwe ngomsedari, kungabonakali litje.


text:
Ngaleyondlela walungisa indawo ecwenge khulu ngethempelini ukuze abeke umfaji wesivumelwano sakaSomnini lapho.


text:
Indawo ecwenge khulu le beyimamitha alitjhumi ubude, amamitha alitjhumi ububanzi namamitha alitjhumi ukuphakama. Wayinameka yona ne-aldari lomsedari ngecwecwe legolide.


text:
USolomoni wanameka ilingaphakathi lethempeli ngecwecwe legolide. Walembelelisa iinketani zegolide ziqaba ingaphambili lendawo ecwenge khulu, ebeyembeswe ngegolide.


text:
Ngaleyondlela wanameka ngegolide woke umakhiwo ngaphakathi kanye ne-aldari elingaphambi kwendawo ecwenge khulu.


text:
Ngaphakathi kwendawo ecwenge khulu wenza amakerubhi amabili ngeengodo ze-oliva; ikerubhi ngalinye laba mamitha amahlanu ukuphakama.


text:
Iphiko ngalinye lekerubhi lalimamitha amabili nesiquntu ubude, kumamitha amahlanu ukusuka etlobeni yephiko ukuya kwenye itlobo yephiko.


text:
Ikerubhi lesibili nalo gade linesilinganiso samamitha amahlanu ngombana amakerubhi amabili lawa gade afana poro ngobukhulu nangesibumbeko.


text:
Wabeka amakerubhi ngaphakathi kwendawo ecwenge khulu, amaphiko wakhona avulekile. Iphiko lekerubhi elilodwa belithinte iboda bese kuthi iphiko lelinye ikerubhi nalo lithinte iboda elinye. Wona gade athintene ngamaphiko phakathi nendawo ecwenge khulu.


text:
Wabazela amakerubhi, imithi yamasundu namakhwa aqhakazileko emabodeni angaphakathi wethempeli, endaweni ecwenge khulu nesirhodlweni esikhulu.


text:
Ebungenweni bendawo ecwenge khulu wenza iminyango yeengodo zemithi ye-oliva, igoseni yakhona beyinamahlangothi amahlanu.


text:
Wabazela amakerubhi, imithi yamasundu namakhwa aqhakazileko eminyangweni emibili leyo yeengodo ze-oliva. Wanameka iminyango ngegolide, ngokufanako wanameka amakerubhi kanye nemithi yamasundu.


text:
Wenza soneso nebungenweni besirhodlo esikhulu: Igoseni yeengodo zemithi ye-oliva beyinamahlangothi alinganako.


text:
Iminyango emibili yegoseni leyo gade yenziwe ngeengodo zomsayipurusi. Umnyango omunye nomunye gade uphayeka begodu wenziwe ngamaplanka amabili.


text:
Wabazela amakerubhi, imithi yamasundu namakhwa aqhakazileko phezu kweminyango leyo, watlinkelela igolide emlabulabana phezu kobaziweko.


text:
Wakha nesirhodlo esingaphakathi esinamahla amathathu wamatje abaziweko nelihla elilodwa lamabhaluga womsedari.


text:
Emnyakeni wetjhumi nanye wokubusa kwakaSolomoni, ngenyanga kaBhulu, okuyinyanga yobumnane ithempeli laqedwa ukwakhiwa ngokwemininingwana yoke yakhona nangendlela yoke ebeyijanyiswe ngayo. Kwamthatha iminyaka elikhomba uSolomoni ukwakha ithempeli.


text:
USolomoni kwamthatha iminyaka elitjhumi nantathu ukwakha nokuqedelela yoke imakhiwo yesigodlo sakhe.


text:
Wakha umakho okwakuthiwa liHlathi leLibhanoni, waba mamitha amatjhumi amahlanu ubude, amatjhumi amabili nahlanu ububanzi netjhumi nahlanu ukuphakama. Bewunemilandelande emine yeensika zomsedari ezisekele amabhaluga womsedari.


text:
Bewuvalwe ngamaplanka womsedari ngehla kwamabhaluga abekwe avundla phezu kweensika. Begade kumabhaluga amatjhumi amane nahlanu, okutjho itjhumi nahlanu emlandelandeni ngamunye phakathi kweensika.


text:
Esigodlweni wenza isirhodlwana sobungeno esineensika, saba mamitha amatjhumi amabili nahlanu ubude netjhumi nahlanu ububanzi. Ngaphambi kwaso gade kunamathuri enziwe ngeensika kanye nephahla.


text:
USolomoni wenza ibandla elinesihlalo sobukhosi, okwakuthiwa siRhodlo sokuGweba, lapha gade agwebela khona. Walivala ngeengodo zomsedari ukusuka phasi ukuya phezulu emgangadelweni ongehla.


text:
Amalawu ebekahlala kiwo bekaseduze nendawo evulekileko esigodlweni, akhiwe ngendlela efanako nebandla. Namalawana ebegade awenzele umkakhe uNaFaro gade akhiwe ngendlela efanako.


text:
Yoke imakhiwo le, ukusuka ngaphandle ukuya ngebaleni elakhelelweko nokusuka esisekelweni ukuya phezulu, gade yakhiwe ngamatje acoziweko wezinga eliphezulu abawalungise ngokulinganako ngesarha ngaphakathi nangaphandle.


text:
Iinsekelo zakhona bezendlalwe ngamatje amakhulu wezinga eliphezulu, amanye wawo gade amamitha amahlanu amanye amamitha amane.


text:
Ibala elikhulu belizombelezwe mthangala onamahla amathathu wamatje acoziweko alungiswe ngokulinganako kanye nelihla elilodwa leengodo zomsedari ezibazwe kuhle. Nendawo evulekileko ethempelini lakaSomnini beyinjalo kanye nesirhodlwana sobungeno sesigodlo.


text:
Unina kaRhiramu gade amhlolokazi wesizwe sakwaNafitali, uyise amTirosi. URhiramu gade angusosino wekoporo, anekghono elikhulu begodu anelwazi kiyo yoke imisebenzi eyahlukahlukeneko yekoporo.<br/>Weza ekosini uSolomoni wenza woke umsebenzi anikelwa wona.


text:
Wabumba iinsika ezimbili zekoporo. Isika ngayinye beyimamitha alithoba ukuphakama namamitha asithandathu ubundulungu.


text:
Wenza neempundu ezimbili zekoporo encibilikisiweko ukuze azibeke phezu kweensika. Ipundu ngayinye beyimamitha amabili nesiquntu ukuphakama.


text:
Gade inemiluko eyenziwe umphambo phezu kweempundu ezaziphezu kweensika. Gade kurarelwe imiluko elikhomba phezu kwepundu ngayinye.


text:
Wakghabisa iimpundu egade ziphezulu kweensika ngamahla amabili wamarharinada azombeleza imiluko. Wenza njalo epundwini enye nenye.


text:
Iimpundu egade ziphezu kweensika esirhodlweni sobungeno zazibunjwe zafana namathuthumbo wommango, zimamitha amabili ukuphakama.


text:
Ngehla kwengcenye esamjeka eduze nomluko, phezu kweempundu zeensika zombili, gade kuzombeleze amakhulu amabili wamarharinada ahlelwe ngamahla.


text:
Wajamisa iinsikezo esirhodlweni sobungeno besirhodlo esikhulu. Isika engesewula wayibiza bona yiJakini kwathi engetlhagwini wathi yiBhowazi.


text:
Wenza ilwandle ngekoporo encibilikisiweko, laba siyingilizi ngesibumbeko, linobukhulu obumamitha amahlanu ukusuka emqoqweni ukuya komunye namamitha amabili nesiquntu ukuphakama. Kwakungathatha intambo emamitha alitjhumi nahlanu ukulizombeleza.


text:
Ngaphasi komqoqo gade kuneenkurwana, zibekwe zaba matjhumi amabili emitheni ngayinye. Gade zimamahla amabili zakhelelwe safuthi emqoqweni ozombeleze ilwandle.


text:
Ilwandle lalibekwe phezu kweenkunzi ezilitjhumi nambili, ezintathu ziqale ngetlhagwini, ezintathu ziqale ngetjingalanga, ezintathu ziqale ngesewula neentathu ziqale ngepumalanga. Ilwandle lalinzinze phezu kwazo, ilingemuva lazo linqophe phakathi nendawo.


text:
Lalibanzi ngangepama yesandla begodu linomqoqo ofana newekapho, kwanga lithuthumbo lommango. Lalimumethe iinkulungwana ezimatjhumi amane nane zamalitha.


text:
Godu wenza iinjamiso zezitja zokuhlambela ezilitjhumi zekoporo; isijamiso ngasinye saba mamitha amabili ubude, amamitha amabili ububanzi nemitha elinesiquntu ukuphakama.


text:
Phezu kwazo zoke iinqabo lezo gade kunomkghabiso wamabhubezi, iinkunzi namakerubhi. Ngehla nangenzasi kwamabhubezi neenkunzi bekunamathuthumbo alembeleleko.


text:
Isijamiso ngasinye gade sinamavili amane wekoporo nama-asa wekoporo. Emanzinzweni wamajika amane gade kuneensekelo zokunzinzisa ama-asa. Ngaphasi kwesitja sokuhlambela bekuneensekelo ezinamathezwe ngamathuthumbo alembelele hlangana nazo.


text:
Ngaphakathi kwesijamiso bekunesongo elizike ngesiquntu semitha, livuleke ngesiquntu nesiqunjwana semitha. Begade ligobhodlhwe mahlangothi woke. Amahlangothi wesijamiso gade asikwere, angasiyindulungu.


text:
Amavili amane gade angaphasi kweenqabo bese ama-asa wamavili gade anamathele esijamisweni. Ubukhulu bevili ngalinye gade busiquntu nesiqunjwana semitha.


text:
Amavili lawa gade enziwe njengewekarana yepi; ama-asa, amarimu, iimpiki namahabhu gade kwenziwe ngekoporo enamatheziweko.


text:
Isijamiso ngasinye besineemphatho ezine, isiphatho sinye sisejikeni ngalinye, zinamathele esijamisweni.


text:
Isongo elingaphakathi kwesijamiso beliphakeme ngesiqunjwana semitha kunaso, lisekeleke ngeenqabo ezingaphezu kwesijamiso.


text:
URhiramu wakghabisa iinsekelwezo neenqabo ngamakerubhi, amabhubezi nemithi yesundu. Kesinye nesinye isikhadlana wafaka amathuthumbo alembeleleko mahlangothi woke.


text:
Le, ngiyo-ke indlela enza ngayo iinjamiso ezilitjhumi. Zazinamathezwe ngendlela efanako zoke begodu gade zilingana ngobukhulu nangesibumbeko.


text:
Wenza izitja zokuhlambela zekoporo ezilitjhumi, isitja ngasinye simumethe amakhulu abunane namatjhumi abunane wamalitha, sivuleke ngamamitha amabili. Isitja sokuhlambela ngasinye sabekwa phezu kwesinye nesinye isijamiso.


text:
Wathatha iinjamiso ezihlanu kezilitjhumi wazibeka ngesewula yethempeli nezihlanu ngetlhagwini yalo. Wabeka ilwandle lekoporo ngesewula ejikeni elingesewula-pumalanga yethempeli.


text:
Godu wenza nezinye izitja zokuhlambela, iintjhefula nezitja zokufafaza.<br/>URhiramu wawuqeda woke umsebenzi agade awenzela ikosi uSolomoni ethempelini lakaSomnini:


text:
iinsika ezimbili;<br/>iimpundu ezimbili ezisamjeka phezu kweensika;<br/>imiluko emibili ezombeleze iimpundu eziphezu kweensika;


text:
amakhulu amane wamarharinada emilukweni emibili (amahla amabili wamarharinada epundwini ngayinye, ukwembesa iimpundu ezimbili ebeziphezu kweensika);


text:
izitja ezinye zokuhlambela, iintjhefula nezitja zokufafaza.<br/>Zoke izintwezi uRhiramu azenzela ikosi uSolomoni malungana nethempeli lakaSomnini zazenziwe ngekoporo emanyazelako.


text:
Izintwezo bezibunjelwe emdakeni ngemrhobeni weJordani phakathi kweSukothi neTsaretani ngelizwi lekosi uSolomoni.


text:
USolomoni watjhiya zoke izintwezi angakazilinganisi ngombana gade zizinengi; ubudisi bekoporo azange bufuniselwe.


text:
USolomoni wenza yoke ipahla egade isethempelini lakaSomnini:<br/>i-aldari legolide,<br/>itafula legolide ebegade kubekwe kilo izikwa zobukhona,


text:
izinti zeembani ezenziwe ngegolidembala (zizihlanu ngesigomeni nahlanu ngesinceleni ngaphambi kwendawo ecwenge khulu);<br/>amathuthumbo aseembanini kanye neencimasibani ebe kwenziwe ngegolide;


text:
izitja zegolidembala, iinquntapete, izitja zokufafaza, izitjana;<br/>igolide elinamekwe eminyango yethempeli, okutjho iminyango yesirhodlo esikhulu neyelawu elingaphakathi kwethempeli ebekuthiwa yindawo ecwenge khulu.


text:
Lokha ikosi uSolomoni sele iqedile ukwenza woke umsebenzi wethempeli lakaSomnini, yaletha izipho ezikhethekileko uyise uDavida anikela ngazo: isiliva negolide kanye nepahla enye. Yazibeka endlini yamagugu ngethempelini lakaSomnini.


text:
Ikosi uSolomoni yabizela kiyo eJerusalema abaphathi bakwa-Israyeli, okumakhosi woke weenkoro nazo zoke iinhloko zemindeni yakwa-Israyeli kobana banyuse umfaji wesivumelwano sakaSomnini eMzini kaDavida, okuyiZiyoni.


text:
Woke amadoda wakwa-Israyeli ahlangana ekosini uSolomoni ngesikhathi somnyanya ngenyanga ka-Ethanimi okuyinyanga yekhomba.


text:
bawuthwala netende lokuhlanganela nakho koke okucwengileko okwakungaphakathi kwalo. AmaLevi asiza abaphristi ukuletha itendelo ethempelini.


text:
Ikosi uSolomoni nabo boke abantu bakwa-Israyeli bahlangana phambi komfaji benza umhlabelo ngezimvu nangeenkomo ezingangobaba.


text:
Nje-ke abaphristi baletha umfaji wesivumelwano sakaSomnini endawenawo okuyindawo engaphakathi ethempelini, indawo ecwenge khulu. Bawubeka ngaphasi kwamaphiko wamakerubhi.


text:
Amaphiko wamakerubhi gade avulekile, angehla kwendawo yomfaji. Amaphiko lawo gade engamele umfaji kanye neengodo zawo othwalwa ngazo.


text:
Iingodwezo gade zizide kangangobana zazibonakala nawungaphakathi kwendawo ecwengileko ngaphambi kwendawo ecwenge khulu; kodwana nawungaphandle kwendawo ecwengileko wawungekhe uzibone. Ngitjho nanamhlanje zisese lapho.


text:
Bekunganalitho ngemfajini ngaphandle kwemiqebethu emibili eyabekwa nguMosi eRhorebe, lapha uSomnini enza khona isivumelwano nama-Israyeli ngemva kokuphuma kwawo eGibhide.


text:
Abaphristi babhalelwa kukwenza imisebenzabo ngebanga lelifelo, iye iphazimulo kaSomnini yayizele ithempeli lakhe.


text:
Khonapho ikosi uSolomoni yaphenduka yabusisa woke umbuthano wakwa-Israyeli. Kwathi umbuthano wakwa-Israyeli usajame lapho woke,


text:
uSolomoni wathi: “Akudunyiswe uSomnini, uZimu ka-Israyeli, othe ngesandla sakhe wazalisa akuthembisileko ngomlomakhe kubaba uDavida. USomnini wathi kuye,


text:
‘Solo kwamhla ngikhupha isizwe sami u-Israyeli eGibhide, azange ngikhethe idorobho kinanyana ngiyiphi ikoro bona kwakhiwe ithempeli lapho ukuze kudunyiswe ibizo lami. Kodwana ngakhetha uDavida bonyana abuse isizwe sami u-Israyeli.’


text:
Nokho akusuwe ozokwakha ithempelelo, lizakwakhiwa yindodanakho, eligazi lakho. Ngiyo-ke ezokwakha ithempeli ebizweni lami.’


text:
“USomnini usiphethile isithembiso asenzako: Nakhu nje ngithethe iintambo zakababa uDavida, ngihlezi esihlalweni sobukhosi bakwa-Israyeli njengombana uSomnini athembisa. Ngakhe ithempeli bonyana kudunyiswe ibizo lakaSomnini, uZimu wakwa-Israyeli.


text:
Ngilungise nendawo yomfaji lapha kuhlala khona imiqebethu yesivumelwano sakaSomnini asenza nabobaba lokha nabakhupha eGibhide.”


text:
USolomoni wathatha indawakhe ngaphambi kwe-aldari lakaSomnini phambi kombuthano woke wakwa-Israyeli, welulela izandla zakhe ezulwini zikhongozele


text:
wathi: “Maye! Somnini, Zimu wakwa-Israyeli, akunazimu onjengawe phezulu ezulwini namkha phasi ephasini. Wena ugcina isivumelwano nokwethembeka eencekwini zakho ezikhamba phambi kwakho ngokwethembeka.


text:
Ugcine isithembiso sakho encekwinakho ubaba uDavida, wathembisa ngomlomakho bewaphetha ngesandla sakho njengombana kunjalo namhlanje.


text:
Yeke-ke Somnini, Zimu wakwa-Israyeli, ngibawa uphethe godu isithembiso owasenza kubaba uDavida lokha nawuthi kuye, ‘Angeze wabhalelwa kukuba nendoda engahlala phambi kwami esihlalweni sobukhosi bakwa-Israyeli, nakube amadodanakho ayelela iindlela zawo kikho koke akwenzako phambi kwami njengombana wena wenzile.’


text:
“Kodwana nithi uZimu angahlala ephasinapha na? Ngitjho namazulu, ukufika nezulwini eliphezulu khulu, angeze akghona ukumumumatha. Alo, ithempeli engilakhilekweli beliyini-ke lona!


text:
Nanyana kunjalo Somnini, Zimami, nokho bengithi uSomnini akatjheje umthandazo wencekwakhe kanye nesibawo sayo sesirhawu. Lalela isililo kanye nomthandazo othandazwa yincekwakho phambi kwakho namhlanjesi.


text:
Inga amehlwakho angatjheja ithempeleli ubusuku nemini, okuyindawo othe kiyo, ‘Ibizo lami lizakuba lapho’ ukuze uzwe umthandazo othandazwa yincekwakho iqale ngendaweni le.


text:
Yewizwe ukurabhela kwencekwakho kanye nekwabantu bakho u-Israyeli lokha nabathandaza baqale ngendaweni le. Yizwa usezulwini, okuyindawo lapha uhlala khona bese kuthi nawuzwako, ucolele.


text:
“Lokha umuntu naphosisela umakhelwanakhe bese kudingeka bonyana enze isifungo sobumsulwa ngaphambi kwe-aldari lakho ethempeleneli,


text:
yizwa usezulwini bese uyenza: Gweba phakathi kweenceku zakho, ukhalime onomlandu bese wehlisela phezu kwakhe lokho afunge ngakho. Omsulwa ungambeki umlandu, mbeke etjhatjhalazini bonyana umsulwa.


text:
“Lokha isizwe sakwa-Israyeli nasihlulwa sisitha ngebanga lokona kwaso kuwe bese siyaphenduka sivuma ibizo lakho, sithandaze sizirabhelele kuwe ethempelinapha,


text:
yewizwe usezulwini bese ucolela isono sabantu bakho u-Israyeli bewubabuyisele enarheni owayinikela aboyisemkhulu.


text:
“Lokha amazulu navalekileko, kutlhogeka nezulu ngebanga lokobana abantu bakho bakonele, nabathandaza baqale endaweni le, bavume ibizo lakho bese baphenduka ekoneni kwabo, ngebanga lokobana ubahlunguphazile,


text:
yeke yewizwe usezulwini bese ucolela isono seenceku zakho, abantu bakho u-Israyeli. Bafundise indlela elungileko yokuphila bese unisa izulu enarheni oyinikele abantu bakho bonyana kube lilifa labo.


text:
Yewizwe lokha nakunendlala enarheni, kunezifo, ubori, ukukghora, isikhonyani namkha iwoma lentethe, lokha isitha nasiwurubaja abantu bakho emkhawulweni wenarha kuvele namatshwenyeko namkha ubhubhani wesifo.


text:
Yizwa usezulwini, lapha uhlala khona, lokha nanyana ngubani wabantu bakho u-Israyeli athandaza nanyana arabhela, akhongozele aqale ngethempelinapha, avuma imilandu yehliziywakhe. Colela bese uyenza: Nikela loyo naloyo ukuya ngeendlela zakhe ngombana wazi ihliziywakhe. Iye, nguwe wedwa owazi iinhliziyo zabantu.


text:
“Yewulalele nomqhamuka ongabalelwa ebantwini bakho u-Israyeli nawuza ubuya khatjhana ngebanga lokobana uzwe indumela yebizo lakho.


text:
Iye, abantu bazokuzwa ngobukhulu bebizo lakho nangesandla sakho esinamandla kanye nomkhonwakho olulekileko. Lokha umqhamuka nawufika uthandaze ethempelinapha,


text:
yewizwe usezulwini, lapho uhlala khona bese wenza nanyana yini ekhonjelwa mqhamuka. Nje-ke boke abantu bephasinapha bazokwazi ibizo lakho bakwesabe njengombana kwenza abantu bakho u-Israyeli begodu bazi bonyana ithempeli engilakhilekweli lahlukaniselwe ibizo lakho.


text:
“Lokha abantu bakho nabaphuma ipi bayokulwa nezitha zabo, nanyana bangaba kuphi lapha ubathumela khona, nabathandaza kuwe Somnini baqale ngedorobheni olikhethileko nangethempelini engilakhele ibizo lakho,


text:
“Akunamuntu ongakoneliko. Nje-ke lokha nabakonelako bese uyabathukuthelela bewubanikelele ngesitha, sona sibathumbele enarhenaso ekude namkha eseduze,


text:
nabafika lapho bese batjhugulula iinhliziyo zabo, baphenduke bakurabhele basendaweni yesitheso bathi, ‘Sonile nasinje, senze okumbi, sikhohlakele,’


text:
nabaphendukela kuwe ngeenhliziyo zabo zoke nangemiphefumulwabo yoke basendaweni yesitheso, bakuthandaze baqale ngenarheni owayinikela aboyisemkhulu, ncaya ngedorobheni olikhethileko nethempelini engilakhileko elahlukaniselwe ibizo lakho,


text:
Colela nabantu bakho abakoneleko; colela yoke imitjhapho abakutjhaphele ngayo bese wenza bonyana abathumbi babo babe nomusa kibo;


text:
ngombana bababantu bakho begodu balilifa lakho, owalikhupha eGibhide, nekehleni yomlilo wokuncibilikisa isimbi.


text:
Inga amehlwakho angabona ukurabhela kwencekwakho kanye nokurabhela kwabantu bakho u-Israyeli, inga ungabalalela lokha nabalila kuwe.


text:
Ngombana wabakhetha phakathi kwazo zoke izizwe zephasi kobana babe lilifa lakho njengombana watjho ngencekwakho uMosi lokha, wena Somnini Somandla ukhupha abobaba eGibhide.”


text:
Kuthe bona uSolomoni aqede ukuthandaza nokurabhela kuSomnini, wasikima phambi kwe-aldari lakaSomnini lapha agade aguqe khona elulele izandla zakhe ezulwini zikhongozele.


text:
“Akathokozwe uSomnini onikele abantu bakhe u-Israyeli ukuphumula njengombana athembisa. Akunalizwi nalinye elahlulekileko kizo zoke iinthembiso azenza ngencekwakhe uMosi.


text:
Akaphendulele iinhliziyo zethu kuye kobana sikhambe kizo zoke iindlela zakhe nokugcina imiyalo, imithetho kanye neemiso azinikela abobaba.


text:
Inga amezwami lawa engirabhele ngawo phambi kwakaSomnini angaba seduze noSomnini uZimethu ubusuku nemini, ajame ngakimi mina ncekwakhe nangebantwini bakhe u-Israyeli ukuya ngesidingo selanga nelanga.


text:
Inga iinhliziyo zenu zingazimisela ngokupheleleko kuSomnini uZimethu ukuphila ngemithethwakhe nokulalela iimiso zakhe njengombana kunjalo namhlanjesi.”


text:
USolomoni wenza umhlabelo wetjhebiswano phambi kwakaSomnini: iinkomo eziziinkulungwana ezimatjhumi amabili nambili nezimvu eziziinkulungwana ezilikhulu namatjhumi amabili. Ikosi uSolomoni naye woke u-Israyeli banikela ithempeli kuZimu.


text:
Khona mhlokho ikosi uSolomoni yahlukanisa indawo ephakathi yesirhodlo ngaphambi kwethempeli lakaSomnini, yenzela khona imihlabelo yokutjhiswa, iminikelo yeenthoro kanye namafutha wemihlabelo yetjhebiswano ngombana i-aldari lekoporo elaliphambi kwakaSomnini lalilincani khulu kobana lingathwala imihlabelo yokutjhiswa, iminikelo yeenthoro kanye namafutha wemihlabelo yetjhebiswano.


text:
Ngaleyondlela uSolomoni wenzela uSomnini umnyanya ngesikhatheso. Woke u-Israyeli wahlanganyela naye phambi kwakaSomnini uZimethu. Kwaba yimbedla yomnyanya, bavela eLebo Rhamati ngetlhagwini ukuyokutjhayisa emlanjaneni weGibhide ngesewula. Bagidinga phambi kwakaSomnini uZimethu amalanga alikhomba woke poro, babuyelela godu amanye amalanga alikhomba kwaba ziimveke ezimbili.


text:
Ngelanga elilandelako wathi ebantwini ngamakoro ngamakoro. Abantu balayelisa ikosi bagoduka bathokozile neenhliziyo zabo zincibilikile ngakho koke okuhle uSomnini uZimu akwenzele incekwakhe uDavida kanye nabantu bakhe u-Israyeli.


text:
Kwathi bona uSolomoni aqede ukwakha ithempeli lakaSomnini kanye nesigodlo, bewenza koke agade ahlose ukukwenza,


text:
USomnini wathi kuye: “Ngiwuzwile umthandazo nokurabhela kwakho okwenze phambi kwami; ngilicwengisile ithempeli olakhilekweli ngokubeka ibizo lami lapho isiphelani. Ihliziywami namehlwami kuzakuhlala kulapho.


text:
“Wena-ke nawukhamba phambi kwami ngehliziyo epheleleko nangokuhlonipheka njengombana uyihlo uDavida enza bese wenza koke engikuyala ngakho bewulonde imithetho neemiso zami,


text:
ngizakunzinzisa isihlalo sakho sobukhosi phezu kwaka-Israyeli njengombana ngathembisa uyihlo uDavida lokha nangithi, ‘Angeze wabhalelwa kukuba nendoda engahlala esihlalweni sobukhosi bakwa-Israyeli.’


text:
“Kodwana nange wena namkha amadodanakho ningihlanukela bese aniphethi imiyalo nemithetho engininikele yona, nigijime niyokulotjha abosingazimu benibakhothamele,


text:
ngizokususa u-Israyeli enarheni engimnikele yona bengifulathele nethempeli engilicwengisele ibizo lami. U-Israyeli uzakuba sisaga nesiphoqo hlangana nabo boke abantu.


text:
Ithempeleli lizakuba liqubi leququ. Woke umuntu odlula ngendlela uzalikhuza ababaze athi, ‘Alo, kubayini uSomnini enze into enje enarhenapha nethempelinapha?’


text:
Abantu bazakuphendula bathi, ‘Awa musi, angithi bahlanuke uSomnini uZimabo owakhupha aboyise eGibhide, badlhemadlhema ngemva kwabosingazimu, babakhothamela bebabalotjha. Ngikho uSomnini abehlisele ihlekelele engaka nje.’ ”


text:
USolomoni kwamthatha iminyaka ematjhumi amabili ukwakha imakhiwo emibili, okulithempeli lakaSomnini nesigodlo sakhe. Ngesikhatheso uRhiramu ikosi yeTirosi wahlinzeka uSolomoni ngazo zoke iingodo zomsedari nezomsayipurusi nangegolide ukuya ngendlela agade atlhoga ngakhona. Kwathi nakuqedwa ukwakhiwa, ikosi uSolomoni yathatha amatjhumi amabili wamadorobho aseGalile yawanikela uRhiramu ikosi yeTirosi.


text:
Kodwana kwathi lokha uRhiramu nasuka eTirosi athi uyokubona amadorobho awaphiwe nguSolomoni lawo, wafika wadana.


text:
Wabuza wathi: “Anjani nje amadorojanyana ongiphe wona la, mntanthu?” Wawabiza bona yinarha yeKhabhulu, okulibizo elawanamathela bekwaba kunamhlanjesi.


text:
URhiramu gade athumele igolide ebelingaba makhilogremu angaphezu kweenkulungwana ezine ekosini uSolomoni nakwakhiwako.


text:
Naku umlando wokukatelela ngomsebenzi owahlonywa yikosi uSolomoni bona kwakhiwe ithempeli lakaSomnini, isigodlo sakhe, indunduma nomthangala ozombeleze iJerusalema, neRhatsori, iMegido kanye neGezeri:


text:
UFaro ikosi yeGibhide gade asahlela bewathumba iGezeri. Wayithungelela ngomlilo. Wabulala abahlali bayo abamaKhanana wayinikela indodakazakhe, umfazi kaSolomoni, yaba sisipho sayo somtjhado.


text:
nawo woke amadorobhakhe agade abeka kiwo ipahla nemizi lapha bekuhlala khona iinkarana neenjomani. Wakha nanyana yini ayethanda ukuyakha eJerusalema, eLibhanoni nakiyo yoke inarha agade ayibusa.


text:
USolomoni wakatelela ngomsebenzi boke abantu egade basele kuma-Amori, amaHite, amaPherizi, amaRhivi namaJebusi. Abantwaba bekungasiwo ama-Israyeli, kodwana gade baziinzukulwana zabo ezasala eenarheni ezingazange zibhujiswe ma-Israyeli. Lokho kusese njalo nanamhlanjesi.


text:
USolomoni azange akatelele namunye wama-Israyeli ngomsebenzi, kodwana gade awenze amabuthwakhe wepi, iinkhulu zakhe zombuso, iimphathiswa zakhe, abalawuli neenduna zeenkarana zakhe zepi nabakhweli bazo.


text:
Godu ama-Israyeli gade aziinkhulu eziphezulu ezaziqalene nomsebenzi kaSolomoni. Bekunamadoda amakhulu amahlanu namatjhumi amahlanu agade eluse abantu abenza umsebenzi.


text:
USolomoni wakha indunduma yeJerusalema ngemva kobana uNaFaro asukile eMzini kaDavida waya esigodlweni asakhelwe nguSolomoni.


text:
Wenza imihlabelo yokutjhiswa neyetjhebiswano kathathu ngomnyaka e-aldarini alakhele uSomnini. Godu watjhisa nepepho phambi kwakaSomnini. Ngaleyondlela waphelelisa ihloso yokwakhiwa kwethempeli.


text:
Ikosi uSolomoni yakha neenthayamanzi e-Etsiyoni-Gebere eseduze ne-Elathi eliseligwini lelwandle eliBomvu enarheni yakwa-Edomu.


text:
URhiramu wathumela iinsebenzi zakhe eenthayamanzini zakaSolomoni, kobana zisebenzisane neensebenzi zakaSolomoni. Gade kumadoda azizazi zelwandle.


text:
Zathayela e-Ofira zeza namakhilogremu wegolide angaphezu kweenkulungwana ezilitjhumi nane. Zafese zalethula ekosini uSolomoni.


text:
Kwathi bona indlovukazi yeTjheba izwe ngendumela kaSolomoni ayiphiwa nguZimu, yeza yazomrareja ngeenrarejo ezibudisi.


text:
Yafika eJerusalema nedwendwe elikhulu, ikhamba namakamela athwele iinungo, umhlumba wegolide namatje aligugu. Yakhuluma noSolomoni ngakho koke eyayikucabanga.


text:
USolomoni waphendula yoke imibuzwayo, akunalitho elalibukhuni ekosini bona yayingabhalelwa kuliphendula endlovukazini.


text:
ukudla okwakusetafuleni lakhe, ihlelo lokuhlala kweenkhulu zakhe, ukukhuthala kweensebenzi zakhe zesigodlweni nevunulwazo, abaphathikapho bakhe kanye nemihlabelo yokutjhiswa ayenza ethempelini lakaSomnini, yaphelelwa mamandla.


text:
Yathi ekosini: “Umbiko engiwuzwe ngisenarhenami ngawe kanye nobuhlakani bakho kutjho bona uliqiniso.


text:
Uyazi azange ngikholwe, kufikela bengifike ngizozibonela mina ngamehlwami. Awa, ngambala lokho engitjelwe khona akwenzi ngitjho nengcenye yalokhu engikubonako. Ukuhlakanipha nomnotho onawo kudlula umbiko engiwuzwileko kude.


text:
Agu! Abantu bakho bayajekezela uyazi! Maye zinetjhudu kangangani iinsebenzi zakho ezihlala ziza kuwe zizokuzwa ukuhlakanipha kwakho!


text:
Akudunyiswe uSomnini uZimakho, okarekileko ngawe bewakubeka esihlalweni sobukhosi bakwa-Israyeli. Ngebanga lethando elingapheliko uSomnini athanda ngalo u-Israyeli, ukwenze waba yikosi bona ulethe ukulunga nobulungiswa.”


text:
Yanikela ikosi igolide elimakhilogremu angaphezu kweenkulungwana ezine, umhlumba weenungo namatje aligugu. Godu azange khekube neenungo ezinengi kangako njengalezo indlovukazi yeTjheba eyazipha ikosi uSolomoni.


text:
Ikosi uSolomoni yanikela indlovukazi yeTjheba izipho zebukhosini. Ngaphezu kwalokho yayinikela nalokho ebegade ikufisa nekubawileko. Yasuka yagoduka-ke ikhamba nedwendwe layo yabuyela enarhenayo.<br/>Iinthayamanzi zakaRhiramu zaletha igolide zisuka nayo e-Ofira, ukusuka lapho zaletha imithwalo emikhulu yeengodo ze-almugi kanye namatje aligugu. Ikosi yasebenzisa iingodo ze-almugi ukwenza ilihla elingaphezulu ebodeni lethempeli lakaSomnini kanye nesigodlo, nokwenzela ababhini imihlobohlobo yamaharibha. Azange khekuthathwe ngaphandle namkha kubonwe iingodo ezingakaya ze-almugi bekube kunamhlanje.


text:
Ubudisi begolide elalifunyanwa nguSolomoni minyaka yoke lalimakhilogremu aziinkulungwana ezimatjhumi amabili nantathu.


text:
Lokho bekungafaki okulethwa barhwebi nenzuzo efunyanwa bathengisi, nalokho okulethwa makhosi woke we-Arabhiya kanye nabaphathi benarha.


text:
Ikosi uSolomoni yenza amakhulu amabili weenhlangu ezikhandwe ngegolide elisipara. Isihlangu ngasinye besenziwe pheze ngamakhilogremu alikhomba wegolide.


text:
Godu wakhanda namakhulu amathathu wamakhande ngegolide elisipara. Ikhande ngalinye belingaba makhilogremu amabili wegolide. Ikosi yawabeka esigodlweni seHlathi leLibhanoni.


text:
Ikosi yenza isihlalo sobukhosi esikhulu yasikghabisa ngamazinyo wendlovu godu yasembesa ngegolide ecolisiweko.


text:
Isihlalo sobukhosi sasineentepisi ezithandathu, umgogodlho waso gade unehloko eyindulungu. Ngemaqadi kwesihlalo bekunalapha ubeka khona imikhono bese ngapha nangapha kwakhona kujame ibhubezi.


text:
Kwakujame amabhubezi alitjhumi nambili eentepisini ezithandathu, kujame linye ngapha nangapha komqoqo wesitepisi. Akunabukhosi obakhe benzelwa into efana nale.


text:
Zoke iinqoko zekosi uSolomoni gade zenziwe ngegolide, nazo zoke iinsetjenziswa ebezisesigodlweni seHlathi leLibhanoni gade ziyigolide etsengileko. Akunalitho ebegade lenziwe ngesiliva ngombana ngeenkhathi zakaSolomoni isiliva gade lingakaqakatheki.


text:
Ikosi gade inemijeje yemikhumbi yokurhweba elwandle ikhambisana neyakaRhiramu. Njalo ngemva kweminyaka emithathu beyibuya ithwele igolide nesiliva, amazinyo wendlovu, iimfene neenkghabu.


text:
Omunye nomunye wabantwabo gade eza nesibiko, okuyipahla yesiliva negolide, izambatho, amakha neenungo kanye neenjomani neemeyila. Lokhu bekwenzeka umnyaka nomnyaka.


text:
USolomoni wabuthelela iinkarana zepi neenjomani. Gade anamakhulu alitjhumi nane weenkarana zepi neenkulungwana ezilitjhumi nambili zeenjomani agade azibeke emadorobheni weenkarana zepi nendawenakhe eJerusalema.


text:
Ikosi yenza bonyana eJerusalema isiliva lijayeleke libe linengi njengamatje, nomsedari ube mnengi njengemithi yamakhiwani wommango eentatjaneni zenarha.


text:
Iinjomani zakaSolomoni zazithethwe eGibhide, khulukhulu eKewe. Zazithengwa barhwebi bekosini eKewe ngentengo ephasi.


text:
Bathenga ikarana yepi eGibhide ngesiliva elingaphasi kwamakhilogremu alikhomba, nenjomani ngesiliva elingaphasi kwamakhilogremu amabili. Godu bazithengisa kiwo woke amakhosi wamaHite newama-Aramiya.


text:
Ngaphandle kwakaNaFaro, ikosi uSolomoni yabuye yathanda nabanye abafazi abanengi abatjhili, okubafazi abamaMowabi, ama-Amoni, ama-Edomu, amaTsidoni namaHite.


text:
Bekungebezizwe uSomnini uZimu athi kuma-Israyeli ngazo: “Ningalingi nihlanganyele nazo ngombana zizakuyengela iinhliziyo zenu kibosingazimu bazo.”<br/>Nanyana kunjalo uSolomoni wanamathela ebafazinabo ngethando.


text:
Waba namakhulu alikhomba wabafazi ababelethwa ebukhosini kanye namakhulu amathathu wemingena. Abafazi bakhabo bamkhupha endleleni.


text:
Kuthe uSolomoni lokha nathoma ukuluphala, abafazi bakhe bayengela ihliziywakhe kibosingazimu. Yeke ihliziywakhe azange inamathele ngokupheleleko kuSomnini uZimakhe njengekayise uDavida.


text:
Ngalokho uSolomoni wenza ubumbi phambi kwakaSomnini, azange alandele uSomnini ngokupheleleko njengombana kwenza uyise uDavida.


text:
USolomoni wakhela uKemotjhi usingazimu onyenyisako wamaMowabi, noMoleki usingazimu onyenyisako wama-Amoni, indunduma phezu kombundu ongepumalanga yeJerusalema.


text:
Wabenzela njalo boke abafazi bakhe abatjhili ebebatjhisa ipepho bebenzele nabosingazimu babo imihlabelo.


text:
USomnini wathukuthelela uSolomoni ngombana ihliziywakhe yasele ifulathele uSomnini uZimu wakwa-Israyeli owaziveza kabili kuye.


text:
USomnini naziveza kuSolomoni wamyala bonyana angadlhemadlhemi ngemva kwabosingazimu, kodwana azange awulalele umyalo kaSomnini.


text:
Yeke uSomnini wathi kuSolomoni: “Ngebanga lesenzo sakho sokungaphethi isivumelwano sami kanye nemithethwami engakuyala ngayo, ngiqinisile ngithi ngizokurharhabula umbuso ngiwususe ezandleni zakho bese ngiwunikela omunye wabangaphasi kwakho.


text:
Nokho ngebanga lakayihlo uDavida, angeze ngakwenza lokho ngesikhathi sokuphila kwakho. Ngizawurharhabula ngesikhathi sokubusa kwendodanakho.


text:
Nalapho angizuwurharhabula woke ezandleni zayo, kodwana ngizayinikela ikoro yinye ngebanga lakaDavida incekwami nangebanga leJerusalema engayikhethako.”


text:
Kwathi lokha uDavida naseduze ne-Edomu, uJowabi umphathibutho wenyuka bona ayokubulunga abahlongakalele e-Edomu. Ngemva kwalokho warhadla woke amadoda e-Edomu.


text:
Kwabathatha iinyanga ezisithandathu bonyana uJowabi nawo woke ama-Israyeli abhubhise woke amadoda e-Edomu.


text:
Kodwana uHadadi wabalekela eGibhide kanye neenkhulu ezinye ze-Edomu ebegade zisebenzela uyise. Ngesikhatheso ubasese msana.


text:
Basuka eMidiyani baya eParana. Bathatha amadoda eParana bakhamba nawo eGibhide kuFaro ikosi yeGibhide owanikela uHadadi ikumba nenarha bewamondla nangokudla.


text:
UFaro wathabela uHadadi kangangobana wabe wamendisela nomlamakhe, wekhabo lendlovukazi, umma wesizwe.


text:
Umntazana wekhabo lendlovukazi wabelethela uHadadi umsana, wamthiya bona nguGenubathi. Indlovukazi yamkhulisela esigodlweni. Nje-ke uGenubathi wakhula nabentwana bakaFaro.


text:
Kwathi uHadadi asese seGibhide, wezwa bonyana uDavida sele aye kiboyisemkhulu nokuthi uJowabi umphathibutho naye sele alele. Wathi kuFaro: “Bengithi yewungivumele ngibuyele enarhenekhethu.”


text:
UFaro wabuza wathi: “Uzakuthi utlhogeni lapha bona ungaze ubuyele enarhenekhenu?”<br/>UHadadi wathi: “Awa, abe angitlhogi litho, nokho bese ngithi ngivumela ngikhambe!”


text:
Godu uZimu wavusela uSolomoni omunye umjamelani, uRezoni umsa ka-Eliyada, owabalekela isikhulu sakhe uHadadi-Ezeri ikosi yeTsoba.


text:
Wabuthelela amadoda bona amsingathe bewaba mrholi wesiqhema semigulukudu. Lokha uDavida nalinga ukubarhayila, banqomba eDamaseku lapha bafika banzinza khona bebabeka uRezoni bona abe yikosi.


text:
URezoni waba mjamelani waka-Israyeli ngesikhathi soke sokuphila kwakaSolomoni, wangezelela imiraro eyabangwa nguHadadi. URezoni wabusa e-Aramu begodu gade akghabhudlheka nabona u-Israyeli.


text:
NoJerobhowamu umsa kaNebathi wajamelana noSolomoni. Gade angomunye weenkhulu zakaSolomoni, umEfrayimu weTsereda, unina gade amhlolokazi ekwakuthiwa nguTseruwa.


text:
Nanti ibanga elamenza bonyana ajamelane nekosi: USolomoni gade akhe indunduma begodu wapara nesikhala ebegade sisebodeni loMuzi kaDavida uyise,


text:
uJerobhowamu waziveza bonyana uyindoda emadodeni. Kwathi lokha uSolomoni nabona bonyana isokaneli liwenza kuhle kangangani umsebenzalo, walibeka bona liqale woke umsebenzi wokukatelela owenziwa yikoro kaJosefa.


text:
Ngesikhatheso uJerobhowamu gade aphuma eJerusalema, wahlangana no-Arhiya umphorofidi weTjhilo endleleni embethe iphuraphura etja. Gade babobabili njalo kwaphela emmangwenapho,


text:
u-Arhiya wathatha iphuraphura etja agade ayembethe leya wayirathurathula yaba ziinqetjhana ezilitjhumi nambili.


text:
Wathi kuJerobhowamu: “Zithathele iinqetjhana ezilitjhumi ngombana lokhu ngokwatjhiwo nguSomnini uZimu ka-Israyeli wathi, ‘Qala, ngizokurharhabula umbuso ezandleni zakaSolomoni bese ngikupha iinkoro ezilitjhumi.


text:
Kodwana yena uzakubusa ikoro eyodwa ngebanga lencekwami uDavida kanye nedorobho iJerusalema engalikhetha hlangana nazo zoke iinkoro zakwa-Israyeli.


text:
Ngizakwenza lokhu ngombana uSolomoni ungihlanukile walotjha u-Atjhiterothi usingazimukazi wamaTsidoni, uKemotjhi usingazimu wamaMowabi noMilikomu usingazimu wama-Amoni. Azange akhambe eendleleni zami, enze okulungileko phambi kwami begodu aphethe imithethwami neemiso zami njengombana kwenza uDavida uyise.


text:
Nokho angeze ngawuthatha woke umbuso ezandleni zakaSolomoni. Ngizamenza abe liduna amalanga woke wokuphila kwakhe ngebanga lakaDavida incekwami, engayikhethako neyaphetha imiyalo nemithethwami.


text:
Ngizakunikela indodanakhe ikoro eyodwa ukuze uDavida incekwami ikghone ukuhlala inesibani phambi kwami eJerusalema, idorobho lapha ngakhetha ukubeka khona ibizo lami.


text:
Wena-ke ngizakuthatha bese ubusa phezu kwakho koke okuthandwa yihliziywakho, uzakuba yikosi phezu kwaka-Israyeli.


text:
Nawenza koke engikuyala ngakho bese ukhamba eendleleni zami, wenze okulungileko phambi kwami ngokuphetha imithetho nemiyalwami njengombana kwenza uDavida incekwami, ngizakuba nawe. Ngizakwakhela ubukhosi obuqine njengalobo engabakhela uDavida bese ngikunikela u-Israyeli.


text:
USolomoni walinga ukubulala uJerobhowamu, kodwana uJerobhowamu wabalekela kuTjhitjhakhi ikosi yeGibhide, wahlala lapho uSolomoni bewakhothama.


text:
Zoke ezinye zezehlakalo zakaSolomoni nakho koke akwenzako kanye nobuhlakani ayenabo kutlolwe encwadini yemilando kaSolomoni.


text:
Ngemva kwalokho waya kiboyisemkhulu, wafihlwa eMzini kayise uDavida. URerhobhowamu indodanakhe yathatha iintambo zobukhosi emva kwakhe.


text:
UJerobhowamu umsa kaNebathi wezwa ngendaba le asese seGibhide lapha abalekela khona uSolomoni. Wahlala eGibhidapho,


text:
nje-ke kwathunyelwa abantu kuye bonyana abuye.<br/>UJerobhowamu nomkhambathi woke wakwa-Israyeli baya kuRerhobhowamu bafese bathi kuye:


text:
“Uyihlo gade asithwese ijogi elibudisi. Yeke wena gedlisa umsebenzi obudisi kayihlo lo bewunyefise nejogi asithwese loneli; khona-ke sizakulotjha.”


text:
Ikosi uRerhobhowamu yabonana neengwevu zabaphathi ezazilotjha uyise uSolomoni ngesikhathi sokuphila kwakhe yathi: “Ningangeluleka bonyana ngithini ebantwinapha na?”


text:
Bathi kiyo: “Nawungakhe ube yinceku ebantwinaba namhlanjesi, ubenzele kuhle bese ubanikela ipendulo ehle, bazakuhlala baziinceku zakho.”


text:
Kodwana uRerhobhowamu wala iseluleko asinikelwa ziingwevu, wayokubonana neentanga zakhe nebegade sele bamlotjha.


text:
Wababuza wathi: “Umbono wenu uthini? Singabaphendula njani abantwaba abathi kimi angigedlise ijogi abalithweswe ngubaba na?”


text:
Iintanga zakhe zamphendula zathi: “Tjela abantu abathe kuwe batjho bafuna ukugedliselwa ijogi elibudisi abalithweswa ngubabakho uthi,<br/>“ ‘Utsetserwanami umabhombo kunedini lakababa.


text:
Ubaba wanethwesa ijogi elibudisi;<br/>mina-ke ngizalenza libe budisi ukudlula.<br/>Ubaba bekaniritha ngeembebhu;<br/>mina ngizonirhadla ngomrwedla.’ ”


text:
Elangeni lesithathu uJerobhowamu nabantu boke babuyela ekosini uRerhobhowamu njengombana wayethe: “Yenibuye elangeni lesithathu.”


text:
ngombana yalandela iseluleko seentanga zayo yathi:<br/>“Ubaba wenza ijogi lenu laba budisi;<br/>kimapha-ke nizokubhesa.<br/>Ubaba waniritha ngeembebhu;<br/>mina ngizonirhadla ngomrwedla.”


text:
Yeke ikosi azange ilalele abantu ngombana isenzekwesi sasiyintando kaZimu, ukuzalisa amagama awakhuluma kuJerobhowamu umsa kaNebathi ngo-Arhiya umTjhilo.


text:
Kuthe lokha woke u-Israyeli nabona bonyana ikosi ayimuphi indlebe, waphendula ikosi wathi:<br/>“Asinasabelo noDavida,<br/>asithintani ndawo nomsa kaJese!<br/>Ayigubhe Israyeli!<br/>Uzazibona ukuqeda wena ndlu kaDavida!”<br/>Yeke ama-Israyeli aphadlhalala, agoduka.


text:
Ikosi uRerhobhowamu yathumela u-Adoniramu owayegade ayinduna yomsebenzi okatelelako, kodwana woke u-Israyeli wamkhanda ngamatje bewahlongakala. Nokho ikosi uRerhobhowami yakghona ukuphunyurha yakhwela ekaranenayo yabalekela eJerusalema.


text:
Kuthe bona woke u-Israyeli ezwe bonyana uJerobhowamu ubuyile, kwaphuma igama lokobana abizelwe emkhambathini azokubekwa bonyana abe yikosi phezu kwaka-Israyeli woke. Yikoro yakwaJuda yodwa eyathembekako endlini kaDavida.


text:
Lokha uRerhobhowamu nafika eJerusalema, wabutha yoke indlu kaJuda kanye nekoro kaBhenjamini, kwaba ziinhlabani zeenkakaramba ezilikhulu namatjhumi abunane weenkulungwana kobana zilwe nendlu ka-Israyeli nokubuyisa ubukhosi bakaRerhobhowamu umsa kaSolomoni.


text:
“Yewuthi kuRerhobhowamu umsa kaSolomoni ikosi yakwaJuda, kiyo yoke indlu kaJuda noBhenjamini, nakibo boke abantu,


text:
nakhu okwatjhiwo nguSomnini, ‘Ningenyuki bona niyokulwa nabafowenu, ama-Israyeli. Godukani, omunye nomunye anqombe kwakhe ngombana lokhu kusisenzo sami.’ ”<br/>Yeke balalela ilizwi lakaSomnini babuyela emakhaya njengombana uSomnini bekabatjelile.


text:
UJerobhowamu waqinisa iTjhekemu ngembundwini we-Efrayimu bewahlala lapho. Ukusuka lapho waphuma wayokwakha iPenuweli.


text:
Nange abantwaba bangalokhu benyuka bayokwenza imihlabelo ethempelini lakaSomnini eJerusalema, iinhliziyo zabo zizakubuyela ekosinabo uRerhobhowamu ikosi yakwaJuda. Bazangibulala bese babuyela kuRerhobhowamu.”


text:
Ikosi uJerobhowamu yafuna iseluleko, yenza amathole amabili wegolide. Yathi ebantwini: “Sekwanele kwanje bonyana nilokhu nenyukela eJerusalema. Napa musi abozimu bakho, wena Israyeli abakukhupha eGibhide.”


text:
UJerobhowamu wakha amathempedlana emibundwini bewabeka nabaphristi abakhethe ebantwini abahlukahlukileko nanyana gade bangasi maLevi.


text:
Wasungula umnyanya elangeni letjhumi nahlanu lenyanga yobumnane, okumnyanya ofana nowawuphele ubanjwe kwaJuda, wenza imihlabelo e-aldarini. Lokhu wakwenza eBhethe-Eli, wenzela namathole awenzileko imihlatjelo. NeBhethe-Elapho wabeka abaphristi ethempelini alenze emibundwini.


text:
UJerobhowamu wakhwelela e-aldarini alenze eBhethe-Eli. Lokhu wakwenza elangeni letjhumi nahlanu lenyanga yobumnane, okuyinyanga azikhethela yona ehliziywenakhe kobana enzele ama-Israyeli umhlatjelo. UJerobhowamu wakhwelela e-aldarinapho kobana enze umhlabelo.


text:
Gade asatjhisa umhlabelo lokha nakuthi veliyani umuntu kaZimu obuya kwaJuda nelizwi elivela kuSomnini uZimu.


text:
Umuntu loyo warhuwelela i-aldari ngelizwi lakaSomnini wathi: “Maye aldari, aldari-ke! Nakhu okutjhiwo nguSomnini, ‘Kuzakubelethwa umsana okuthiwa nguJosiya endlini kaDavida. Uzakwenza umhlabelo ngabaphristi beendunduma phezu kwakho. Iye, abaphristi abenza umhlabelo kuwapha. Kuzakutjhiswa amathambo wabantu phezu kwakho.’ ”


text:
Khona mhlokho umuntu kaZimu wenza itshwayo wathi: “Leli litshwayo elizaliselela amezwi akhulunywe nguSomnini: I-aldari lizakuphadlhuka phakathi bese umsizalo onamafutha urhatjheke.”


text:
Kuthe bona ikosi uJerobhowamu izwe amezwi umuntu kaZimu arhuwelele ngawo i-aldari leBhethe-Eli, yelula isandla sayo ise-aldarini yathi: “Bambani intwele!”<br/>Kodwana isandleso akhombe ngaso umuntu kaZimu somelela bewabhalelwa kusibuyisa.


text:
Ne-aldari laphadlhuka kabili, umsizalo onamafutha warhatjheka njengokwetshwayo elivezwe mumuntu kaZimu ngokwelizwi lakaSomnini.


text:
Ikosi uJerobhowamu yathi emuntwini kaZimu: “Yewungirabhelele kuSomnini uZimakho bese uyangithandazela bonyana isandla sami sibuyele esigeni.”<br/>Yeke umuntu kaZimu warabhela kuSomnini, ngambala isandla sekosi sabuyela esigeni.


text:
UJerobhowamu wathi emuntwini kaZimu: “Namba siye ekhaya ukuze ufunyane okugonywako, ngizakukhunga ngesipho.”


text:
Kodwana umuntu kaZimu waphendula ikosi wathi: “Ngitjho nanyana bewungangipha isiquntu salokho onakho kwakho, bengingeze ngakhamba nawe, namkha ngigome isikwa nanyana ngisele amanzi endaweni le.


text:
Ngombana ngilaywe lilizwi lakaSomnini lathi, ‘Ungagomi isikwa namkha usele amanzi walapho begodu ungabuyeli emva ngendlela oze ngayo.’ ”


text:
Gade kunomphorofidi othileko omdala ahlala eBhethe-Eli. Amadodanakhe ambikela ngalokho okwenziwe mumuntu kaZimu mhlokho. Bamtjela nokuthi umuntu kaZimu loyo utheni ekosini.


text:
Uyise wawabuza wathi: “Uthethe yiphi indlela nakhambako?”<br/>Amadodanakhe amkhombisa indlela eyathathwa mumuntu kaZimu ovela kwaJuda.


text:
Wathi-ke emadodanenakhe: “Ngibophelani udumbana.”<br/>Kuthe nabaqeda ukubophela udumbana, wakhwelela wakhamba,


text:
walandela umuntu kaZimu. Wamfumana ahlezi ngaphasi komuthi we-owuku, wambuza wathi: “Umumuntu kaZimu ovela kwaJuda na?”<br/>Umuntu loyo wathi: “Iye, nginguye.”


text:
Umuntu kaZimu wathi: “Awa, angeze ngiphenduke nawe namkha ngigome isikwa namkha ngisele amanzi nawe endaweni le.


text:
Ngombana uSomnini ungidose ngendlebe wathi, ‘Ungalingi ugome isikwa namkha usele amanzi walapho, godu ungabuyi ngendlela oze ngayo.’ ”


text:
Umphorofidi omdala wathi: “Nami ngimphorofidi njengawe. Ingilozi ithe kimi ngelizwi lakaSomnini, ‘Mbuyise eze kwakho ukuze agome isikwa abe asele namanzi.’ ” Kodwana bekamrhwala.


text:
Yeke umuntu kaZimu waphenduka nomphorofidi loya waya endlinakhe wafike wagoma isikwa bewasela namanzi.


text:
Warhuwelela umuntu kaZimu obuya kwaJuda loya wathi: “Nakhu okutjhiwo nguSomnini, ‘Ngombana ungazange ulalele ilizwi lakaSomnini bewangaphetha umyalo kaSomnini uZimakho akuyale ngawo,


text:
ujikile wagoma isikwa bewasela namanzi endaweni lapha uZimu athe ungagomi bewusele khona, nje-ke isidumbu sakho angeze sangcwatjwa emazindleni waboyihlomkhulu.’ ”


text:
Kwathi asakhamba endleleni abuyela emuva, wasahlelwa libhubezi lambulala. Isidumbu sakhe sasimadlheke endleleni siphahlwe libhubezi nodumbana.


text:
Ngambala abantu abadlula lapho babona isidumbu sirabhalele phasi senganyelwe libhubezi. Bakhamba bayokubika edorobheni lapha kuhlala khona umphorofidi omdala.


text:
Kuthe lokha umphorofidi omjikisileko nezwa indaba le, wathi: “Mumuntu kaZimu ongazange alalele umyalo kaSomnini. USomnini umnikelele ngebhubezi elifike lamdabudabula belambulala njengombana ilizwi lakaSomnini belikhulumile ngaye.”


text:
Waya lapho wafunyana isidumbu sirabhalele endleleni, siphahlwe ngudumbana nebhubezi. Ibhubezi azange lidle isidumbu namkha lisahlele udumbana.


text:
Umphorofidi wathatha isidumbu somuntu kaZimu, wasilayitjha kudumbana, weza naso edorobheni lekhabo bona azosililela abe asibulunge.


text:
Ngemva kobana sele asibulungile wathi emadodanenakhe: “Nangihlongakalako, ningibulunge lapha kubulungwe khona umuntu kaZimu lo, nilinganise amathambami newakhe.


text:
Ngombana umlayezo awukhulume ngokuthunywa lilizwi lakaSomnini ngokujamelana namathempedlana asemibundwini emadorobheni weSamariya, nakanjani uzokuphetheka.”


text:
Ngitjho nangemva kwesigemegemesi, uJerobhowamu azange alise iindlela zakhe ezimbi. Kunalokho wabeka abaphristi beendunduma abakhetha kiyo yoke imihlobo yabantu. Nanyana ngubani ogade afuna ukuba mphristi, gade amhlukanisela ubuphristi beendundumobo.


text:
UJerobhowamu wathi kumkakhe: “Khamba, uzitjhatjhanise ukuze kungabonakali bona umfazi kaJerobhowamu. Iya eTjhilo, uzakufumana lapho u-Arhiya umphorofidi owathi kimi ngizakuba yikosi phezu kwabantwaba.


text:
Uthathe nezikwa ezilitjhumi, amabhagwana anentunja nomjeka weliju, uye kuye. Uzafese akutjele bonyana kuzakwenzakalani ngomsana lo.”


text:
Ngambala umkaJerobhowamu wenza njengombana ayaliwe waya ku-Arhiya eTjhilo. U-Arhiya ubasele aphophele ngebanga lokuluphala.


text:
USomnini gade atjele u-Arhiya wathi: “UmkaJerobhowamu usendleleni, uzokubuza ngomsanakhe ngombana uyagula. Uzafese umphendule ngokuthi nokuthi. Nafikako uzozenza inga ngomunye umuntu.”


text:
Kuthe lokha u-Arhiya nezwa izigi zeenyawo zakhe emnyango, wathi: “Ngena mkaJerobhowamu. Uzitjhatjhaniseleni? Ngithunywe kuwe ngeendaba ezimaphorodlha.


text:
Khamba ufese utjele uJerobhowamu kobana nakhu okutjhiwe nguSomnini uZimu wakwa-Israyeli, ‘Ngambala ngakuphakamisa hlangana nabantu bengakwenza umrholi phezu kwabantu bami u-Israyeli.


text:
Ngadabula umbuso ngawususa endlini kaDavida owaphetha imiyalwami bewangilandela ngehliziywakhe yoke, asenza lokho okulungileko kwaphela phambi kwami.


text:
Wena wenze ubumbi obudluleleko kunabo boke obalamako. Uzenzele abosingazimu; iye, abosingazimu ababazwe bebanamekwa ngesimbi kobana ungithukuthelise. Mina wangifuthela ngemva kwakho.


text:
Ngebanga lalokhu, ngizakwehlisela ihlekelele phezu kwendlu kaJerobhowamu. Ngizakurhayila koke okuduna, okukhulu nokuncani, okusendlini kaJerobhowamu kwa-Israyeli. Ngizakurhurhula indlu kaJerobhowamu njengamanzi narhurhula amabibi kufikela lapha itjhabalala khona nya.


text:
Abantu bakaJerobhowamu abafele emadorobheni bazakudliwa zizinja, kuthi abafele emrhuleni badliwe madlanga. USomnini ukhulumile.’


text:
Woke u-Israyeli uzamlilela abe amngcwabe. Nguye kwaphela ongewakaJerobhowamu ozakungcwatjwa ngombana nguye kwaphela endlini kaJerobhowamu uSomnini uZimu wakwa-Israyeli afunyene kuye okulungileko.


text:
UZimu uzazivusela ikosi phezu kwaka-Israyeli ezakutjhabalalisa umndeni kaJerobhowamu. Namhlanje kunamhlanje phezu kwendlu kaJerobhowamu, okukhulu kuseza ku-Israyeli!


text:
USomnini uzakumadlha u-Israyeli kube inga mhlanga nawubhecenyeka emanzini. Uzakusiphula u-Israyeli enarheni ehle ayinikela aboyisemkhulu le bese abaphadlhalaje ngaphetjheya komlambo iYufrathe ngombana bathukuthelise uSomnini ngokwenza imifanekiso yabo-Atjhera.


text:
USomnini uzakulahla u-Israyeli ngebanga lezono ezenziwe nguJerobhowamu abangela ngazo bonyana u-Israyeli one.”


text:
UmkaJerobhowamu wasikima wakhamba waya eTiritsa. Kuthe lokha nagadanga emnyango wendlu, umsana wahlongakala.


text:
Bamngcwaba, woke u-Israyeli wamlilela njengombana uSomnini bekatjhwile ngencekwakhe umphorofidi u-Arhiya.


text:
Ezinye izehlakalo zombuso kaJerobhowamu, izipi azilwileko nokobana wabusa njani, koke kutlolwe encwadini yemilando yamakhosi wakwa-Israyeli.


text:
Wabusa amatjhumi amabili nambili weminyaka, wahlongakala. Indodanakhe uNadaba yaba yikosi esikhundleni sakhe.


text:
URerhobhowamu umsa kaSolomoni gade ayikosi kwaJuda. Bekaneminyaka ematjhumi amane nanye lokha nathatha iintambo zobukhosi, wabusa iminyaka elitjhumi nekhomba eJerusalema, idorobho uSomnini alikhetha hlangana nazo zoke iinkoro zakwa-Israyeli kobana abeke khona ibizo lakhe. UNoRerhobhowamu gade kunguNama umAmoni.


text:
Nabo bazakhela iindunduma, babeka amatje akhethekileko kanye nemifanekiso yabo-Atjhera komunye nomunye umbundu ophakamileko nangaphasi komuthi omunye nomunye ohlaza.


text:
Kwabe kwaba khona ngitjho neentjhatjha zethempeli ezimadoda enarheni, abantu abenza woke amanyala afunyanwa ezizweni uSomnini aziqotjha phambi kwama-Israyeli.


text:
Emnyakeni wesihlanu wokubusa kwekosi uRerhobhowamu, uTjhitjhaga ikosi yeGibhide wasahlela iJerusalema.


text:
Wathumba umnotho wethempeli lakaSomnini kanye nomnotho wesigodlo. Wakhukhula yoke into, ngitjho neenhlangu zegolide ezenziwa nguSolomoni.


text:
Ikosi uRerhobhowamu yenza iinhlangu zekoporo ukujamiselela ezithethweko yazibeka esandleni seenduna zamavulandlela agade agada isango lesigodlo.


text:
Njalo lokha ikosi nayiya ethempelini lakaZimu, amavulandlela gade athwala iinhlangu bese ngemva kwalokho azibuyisele endlwaneni esesangweni lesigodlo.


text:
URerhobhowamu wahlongakala wabulungwa kiboyisemkhulu eMzini kaDavida. UNoRerhobhowamu gade kunguNama umAmoni. U-Abiya indodanakhe yaba yikosi esikhundleni sakhe.


text:
Emnyakeni wetjhumi nobunane wokubusa kwakaJerobhowamu umsa kaNebathi, u-Abiya waba yikosi yakwaJuda.


text:
Wenza zoke izono ezazenziwa nguyise phambi kwakhe, ihliziywakhe yayingakanamatheli ngokupheleleko kuSomnini uZimakhe njengombana kwakunjalo ngehliziyo kaDavida uyisemkhulu.


text:
Nokho-ke uSomnini uZimu waba nomusa kuDavida wamvusela isibani eJerusalema ngokumnikela isizukulwana esamelamako ebukhosini nangokuqinisa iJerusalema.


text:
USomnini wenza lokhu ngombana uDavida wenza okulungileko emehlwenakhe. Epilwenakhe yoke azange akhe aphambuke emiyalweni yoke uSomnini amyala ngayo, kwase kwaba yindaba ka-Uriya umHite.


text:
Ipi eyathoma phakathi kwakaRerhobhowamu noJerobhowamu yaragela phambili ngitjho nangesikhathi soke sokubusa kwaka-Abiya.


text:
Zoke izehlakalo ezinye zokubusa kwaka-Abiya nakho koke akwenzako, nepi eyaba phakathi kwakhe noJerobhowamu kutlolwe encwadini yemilando yamakhosi wakwaJuda.


text:
Emnyakeni wamatjhumi amabili wokubusa kwakaJerobhowamu ikosi yakwa-Israyeli, u-Asa waba yikosi yakwaJuda.


text:
Wabusa eJerusalema iminyaka ematjhumi amane nanye. Ugogwakhe gade kunguMakha indodakazi ka-Abitjhalomu.


text:
Waqotjha iintjhatjha zethempeli ezimadoda enarheni wathanyela nawo woke amanyala wabosingazimu ebegade enziwe boyisemkhulu.


text:
Wabe wehlisa nogogwakhe uMakha ekubeni yindlovukazi ngombana wenza umfanekiso onyenyisako waka-Atjhera. U-Asa wagawula umfanekiso lowo wawutjhisa esikhisini iKhidroni.


text:
Nanyana angazange asuse iindunduma, ihliziyo ka-Asa yayinamathele ngokupheleleko kuSomnini ipilwakhe yoke.


text:
Waletha isiliva negolide ethempelini lakaSomnini kanye nenye ipahla yena noyise abayihlukanisela umsebenzi kaSomnini.


text:
UBhatjha ikosi yakwa-Israyeli wenyuka wayokulwa noJuda bewakha nomthangala magegana neRama ukuze u-Asa ikosi yakwaJuda akhandeleke ngenarhenakhe.


text:
U-Asa wathatha loke isiliva negolide elalisele endlini yamagugu ngethempelini lakaSomnini nendlini yamagugu esigodlweni sakhe. Walinikela iinkhulu zakhe, wazithuma kuBhen-Hadadi umsa kaThabrimoni, omsa kaRheziyoni, ikosi ye-Aramu, owayebusa eDamaseku, wathi:


text:
“Kunesivumelwano phakathi kwami nawe njengombana kwakunjalo phakathi kwakababa nobabakho. Qala, ngikuthumelela isipho sesiliva negolide. Nje-ke qeda isivumelwano sakho noBhatjha ikosi yakwa-Israyeli ukuze angigadunge.”


text:
UBhen-Hadadi wavumelana nekosi u-Asa bewathumela abaphathi bamabuthwakhe bona asahlele amadorobho wakwa-Israyeli. Wahlula i-Iyoni, iDani, i-Abela-Bhethe-Makha nayo yoke iKineretha kanye neNafitali.


text:
Ngomyalo wekosi u-Asa owawembatha woke umuntu kilo loke lakwaJuda, kwathathwa amatje neengodo ebezisetjenziswa nguBhatjha eRama. Ikosi u-Asa yakha ngazo iGeba kwaBhenjamini neMitsipha.


text:
Ezinye izehlakalo zokubusa kwaka-Asa, koke akwenzileko, ukuhlula kwakhe kanye namadorobho awakhileko kutlolwe encwadini yemilando yamakhosi wakwaJuda.<br/>Kuthe u-Asa naluphalako wabanjwa kugula okwamrhwahlaphaza iinyawo;


text:
wahlongakala bewabulungwa kiboyisemkhulu eMzini kayisemkhulu uDavida. UJehotjhafathi waba yikosi esikhundleni sakhe.


text:
UNadaba umsa kaJerobhowamu waba yikosi kwa-Israyeli emnyakeni wesibili wokubusa kwaka-Asa ikosi yakwaJuda. Wabusa iminyaka emibili kwa-Israyeli.


text:
Wenza ubumbi phambi kwakaSomnini, wakhamba emtlhaleni kayise, wamfuza nangokona, abangela ngakho bonyana u-Israyeli one.


text:
UBhatjha umsa ka-Arhiya omunye wekoro ka-Isakari, wamakhela uNadaba ubukhwebetjhana bewamumadlha eGibhethoni, idorobho lamaFilista ngesikhathi uNadaba naye woke u-Israyeli bebalivimbezele.


text:
UBhatjha wabulala uNadaba emnyakeni wesithathu wokubusa kwaka-Asa ikosi yakwaJuda bewathatha isikhundla sakhe waba yikosi.


text:
Kuthe nathoma ukubusa, wabulala zoke iinzukulwana zakaJerobhowamu. Azange ababalele nakhunye okuphefumulako kwakaJerobhowamu. Wabulala koke ukuya ngelizwi lakaSomnini alikhuluma ngencekwakhe u-Arhiya umTjhilo,


text:
ngebanga lezono zakaJerobhowamu abangela ngazo bonyana u-Israyeli one, nangebanga lokuthukuthelisa kwakhe uSomnini uZimu wakwa-Israyeli.


text:
Ezinye izehlakalo zokubusa kwakaNadaba, nakho koke akwenzileko, kutlolwe encwadini yemilando yamakhosi wakwa-Israyeli.


text:
Kwakuhlala kulwiwa njalo phakathi kwaka-Asa noBhatjha ikosi yakwa-Israyeli esikhathini soke sokubusa kwabo.


text:
Emnyakeni wesithathu wokubusa kwaka-Asa ikosi yakwaJuda, uBhatjha umsa ka-Arhiya waba yikosi yakwa-Israyeli woke eTiritsa, wabusa iminyaka ematjhumi amabili nane.


text:
Wenza ubumbi phambi kwakaSomnini, wakhamba emtlhaleni kaJerobhowamu nezonweni zakhe abangela ngazo bonyana u-Israyeli one.


text:
“Ngakudobha ethulini ngakwenza umrholi wabantu bami u-Israyeli, kodwana ukhambe eendleleni zakaJerobhowamu bewabangela bona abantu bami u-Israyeli nabo bone, wangithukuthelisa ngezono zabo.


text:
Nje-ke ngizakurhurhula indlwakho, wena Bhatjha, njengamanzi narhurhula amabibi; ngiyenze ifane neyakaJerobhowamu umsa kaNebathi.


text:
Zoke izehlakalo zokubusa kwakaBhatjha, koke akwenzileko nokuhlula kwakhe, kutlolwe encwadini yemilando yamakhosi wakwa-Israyeli.


text:
Umlayezo uSomnini awuphathisa umphorofidi uJehu umsa kaRhanani gade unqophe kuBhatjha neenzukulwana zakhe, ngebanga lakho koke okumbi akwenza phambi kwakaSomnini. Wathukuthelisa uSomnini ngezenzo zakhe, waba njengendlu kaJerobhowamu. Elinye ibanga kukobana uBatjha wabhubhisa indlu kaJerobhowamu.


text:
Emnyakeni wamatjhumi amabili nathandathu wokubusa kwaka-Asa ikosi yakwaJuda, u-Ela umsa kaBhatjha waba yikosi kwa-Israyeli. Wabusa eTiritsa iminyaka emibili.


text:
Omunye weenkhulu zakhe okuthiwa nguZimri ogade amphathi wengcenye yeenkarana zakhe wamakhela ubukhwebetjhana. Ngesikhatheso u-Ela gade aseTiritsa, azinikelele ngotjwala kwa-Aritsa, induna egade yeluse isigodlo seTiritsa.


text:
UZimri wangena, wamdula phasi bewambulala. Lokhu kwenzeka emnyakeni wamatjhumi amabili nekhomba wokubusa kwaka-Asa ikosi yakwaJuda.<br/>UZimri wathatha ubukhosi.


text:
Kuthe nathoma ukubusa, sele abekiwe esihlalweni sobukhosi, wabulala boke endlini kaBhatjha. Azange atjhiye namunye omduna, wabulala kwasihlobo namngani.


text:
Iye, uZimri wabhubhisa woke umndeni kaBhatjha kwaba njengokutjho kwelizwi lakaSomnini alikhuluma kuJehu ngokujamelana noBhatjha.


text:
Ngebanga lazo zoke izono ezenziwa nguBhatjha nendodanakhe u-Ela, ngokubangela bonyana no-Israyeli one ngabosingazimu abangatjho litho, bathukuthelisa uSomnini uZimu wakwa-Israyeli.


text:
Ezinye izehlakalo zokubusa kwaka-Ela, nakho koke akwenzako kutlolwe encwadini yemilando yamakhosi wakwa-Israyeli.


text:
Emnyakeni wamatjhumi amabili nalikhomba wokubusa kwaka-Asa ikosi yakwaJuda, uZimri wabusa eTiritsa amalanga alikhomba.<br/>Kwakunamabutho agade avimbezele iGibhethoni, idorobho lamaFilista.


text:
Kuthe lokha ama-Israyeli asekampeni nezwa bonyana uZimri ubophele ikosi ubukhwebetjhana, bewambulala, athatha u-Omri umphathibutho amenza ikosi phezu kwaka-Israyeli khona mhlokho ekampenapho.


text:
Lokha uZimri nabona bonyana idorobho liragelelwe, wanqomba esiphephelweni sesigodlo, wafese wasithungelela ngomlilo ngehla kwakhe, wahlongakala.


text:
Wafa ngebanga lezono azenzileko ngombana wenza okumbi phambi kwakaSomnini ngokukhamba eendleleni zakaJerobhowamu nezonweni azenzako, nabangela ngazo u-Israyeli bona one.


text:
Ezinye izehlakalo zokubusa kwakaZimri kanye nobukhwebetjhana bakhe ngo-Ela kutlolwe encwadini yemilando yamakhosi wakwa-Israyeli.


text:
Abantu bakwa-Israyeli bahlukana iinqhema ezimbili, esinye isiquntu sasekela uTibni umsa kaGinathi kobana abe yikosi, esinye sasekela u-Omri.


text:
Kodwana abalandeli baka-Omri bebanamandla ukudlula bakaTibni umsa kaGinathi. Kuthe uTibni selahlongakele, u-Omri waba yikosi.


text:
Emnyakeni wamatjhumi amathathu nanye wokubusa kwaka-Asa ikosi yakwaJuda, u-Omri wathatha iintambo kwa-Israyeli. Wabusa iminyaka elitjhumi nambili; iminyaka esithandathu wayibusela eTiritsa.


text:
Wathenga intatjana yeSamariya kuTjhemeri ngamakhilogremu amatjhumi asithandathu nobunane wesiliva. Wakha nomuzi phezu kwentatjanapho, wawuthiya bona yiSamariya, awuthiyelela ngoTjhemeri ogade amnikazi waphambilini wentatjana leyo.


text:
Wakhamba kizo zoke iindlela zakaJerobhowamu umsa kaNebathi ngitjho nezonweni zakhe, abangela ngazo bonyana u-Israyeli one, bekwafika lapha bathukuthelisa khona uSomnini uZimu wakwa-Israyeli ngabosingazimu abangatjho litho.


text:
Ezinye izehlo zokubusa kwaka-Omri, koke akwenzileko nokuhlula kwakhe, kutlolwe encwadini yemilando yamakhosi wakwa-Israyeli.


text:
U-Omri waphumula kiboyisemkhulu, wabulungwa eSamariya. U-Arhabi indodanakhe waba yikosi emva kwakhe.


text:
Emnyakeni wamatjhumi amathathu nobunane wokubusa kwaka-Asa ikosi yakwaJuda, u-Arhabi umsa ka-Omri waba yikosi yakwa-Israyeli. Wabusa eSamariya phezu kwaka-Israyeli iminyaka ematjhumi amabili nambili.


text:
U-Arhabi umsa ka-Omri wathuwelela khulu ukudlula boke ababuse phambi kwakhe ngokwenza ubumbi phambi kwakaSomnini.


text:
Wabona inga akukaneli ukudlhemadlhema eendleleni zokona kwakaJerobhowamu umsa kaNebathi, watjhada no-Izebeli indodakazi ka-Ethi-Bhali ikosi yamaTsidoni, bewakhamba alotjha uBhali wamkhothamela.


text:
U-Arhabi godu wenza umfanekiso ka-Atjhera begodu wathuwelela ngokuthukuthelisa uSomnini uZimu wakwa-Israyeli kunawo woke amakhosi abuse ngaphambi kwakhe.


text:
Ngesikhathi saka-Arhabi, uHiyeli weBhethe-Eli wavuselela iJerikho. Waleya isisekelo sayo ngomphefumulo wezibulo lendodanakhe u-Abiramu, wajamisa amasangwayo ngomphefumulo wobuphetjani bendodanakhe uSegubhi, kwaba njengelizwi lakaSomnini alikhuluma ngoJotjhuwa umsa kaNuni.


text:
U-Eliya owavela eTitjhibe yeGiliyadi wathi ku-Arhabi: “Ngifunga uSomnini uZimu wakwa-Israyeli engimlotjhako ngithi, akuzukuba nombethe nazulu eminyakeni ezako kufikela lapha ngitjho khona bona akube njalo.”


text:
Yeke wenza njengombana uSomnini amyalile. Wanqopha emlanjaneni weKerithe ngepumalanga yeJordani, wahlala lapho.


text:
“Khamba khona nje uye eTsarifathi yeTsidoni uyokuhlala khona. Qala ngilayele umhlolokazi lapho bonyana akondle.”


text:
Wasikima khonokho waya eTsarifathi. Kuthe lokha nafika esangweni ledorobhelo, wathi vumbu phezu komhlolokazi atheza iinkuni. Wambiza, wambuza wathi: “Ungakhe ungizele amanzana ngesikurwana ngisuse ithuli na?”


text:
Kuthe umhlolokazi nasathi uyokukha amanzi lawo, u-Eliya wathi kuye: “Usale sewusiza negedzwana lesikwa, ngiyakurabhela.”


text:
Umhlolokazi waphendula wathi: “Ngifunga uSomnini uZimu, abe anginalitho mntabantu. Selirhotjhana leflowuru neqobho lamafutha. Ungibona ngithezatheza amaqobotjhwana nje, kokwakho bengithi ngiyokwenzela mina nomsanyanami iqebelengwanyana, sesisule umlomo ngaphambi kobana kuphume isikhohlela.”


text:
U-Eliya wathi kuye: “Ungesabi. Khamba uye ekhaya ufese wenze njengombana utjhwile. Kodwana uthome ngokwenzela mina iqebelengwanyana ngalokho onakho ukulethe kimapha bese-ke uzenzela wena nomsanyanakho


text:
ngombana nakhu okutjhiwo nguSomnini uZimu wakwa-Israyeli:<br/>“Irhotjhana leflowuru angeze laba dududu<br/>neqobho lamafutha angeze loma,<br/>bekube kumhlana uSomnini anisa izulu enarheni.”


text:
Wakhamba-ke, wenza njengombana u-Eliya amtjelile. Yeke ngamalanga kwaba nokudla okwanele u-Eliya nomhlolokazi nendlwakhe.


text:
Ngambala irhotjhana leflowuru azange libe dududu neqobho lamafutha azange lome, kwaba njengombana ilizwi lakaSomnini latjho ngo-Eliya.


text:
Kwathi ngemva kwalokho indodana yomhlolokazi u-Eliya afikela kuye loya, yagula. Kwembulwa kwembeswa ngendodana leyo bekwafika lapha ingasaphefumuli khona.


text:
Umhlolokazi wathi ku-Eliya: “Akhusuthi uyaqala bona ungenzeleni, wena muntu kaZimu! Uze lapha bona uzongikhumbuza ngesono sami bewubulale indodanami?”


text:
U-Eliya wathi: “Lethapha indodanakho leyo.” Wayithatha emathangenakhe, wayisa elawini eliphezulu lapha agade alala khona, wayilalisa embhedenakhe.


text:
Wabiza uSomnini wathi: “Somnini Zimami, wehlisele nomhlolokazi engikhonze kwakhe lo ihlekelele ngokubangela bonyana indodanakhe ihlongakale na?”


text:
Wabhambalala phezu komntwana kathathu walila kuSomnini wathi: “Maye Somnini Zimami, buyisela umphefumulo womsana lo!”


text:
U-Eliya waguga umntwana loyo weza naye asuka elawini eliphezulu wamletha ngendlini. Wamnikela unina wathi: “Qala, indodanakho iyaphila!”


text:
Yeke umhlolokazi wathi ku-Eliya: “Gadesi sengiyazi bonyana umumuntu kaZimu nokobana ilizwi lakaSomnini eliphuma emlonyenakho liliqiniso.”


text:
Ngemva kwesikhathi eside, emnyakeni wesithathu wesomiso, ilizwi lakaSomnini lafika ku-Eliya lathi: “Khamba ufese uziveze ku-Arhabi ukuze ngithumele izulu enarheni godu.”


text:
Kwathi lokha u-Izebeli nabulala abaphorofidi bakaSomnini, u-Obadiya wathatha abalikhulu wabafihla emarholweni amabili, kwaba matjhumi amahlanu erholweni ngalinye, wabapha ukudla namanzi.


text:
U-Arhabi wathi ku-Obadiya: “Khamba udabule inarha uye kiyo yoke imithombo nemilanjana. Mhlamunye kungaba notjanyana bokulonda iinjomani neemeyila zethu bona zingafi ukuze singabulali ezithileko zazo.”


text:
Kuthe u-Obadiya nasakhamba njalo, u-Eliya wamhlangabeza. U-Obadiya wamlemuka bonyana nguye, wahloma ihloko phasi wathi: “Kosami Eliya, ngambala nguwe lo na?”


text:
U-Obadiya walila wathi: “Kazi ngoneni kangaka bona sewungaze unikelele incekwakho ngo-Arhabi kobana ayihlukanise namabele na?


text:
NgoZimu ngiqinisile ngithi uSomnini uyangizwa, akunasizwe namkha umbuso lapha ikosami ingazange ithumele khona umuntu bonyana ayokufuna. Bekuthi lokha isizwe namkha umbuso nawukulandulako bese uyawufungisa bona ngambala azange ufumaneke kiwo.


text:
Ngizakuthi nangifulathela lapha bese uMoya kaSomnini uyakuthwala ukuse kwandawo. Ngifike-ke mina ngibikele u-Arhabi ngawe, athi nathi uyakugola afumane ngesikhundla, ngizakuba mumuntu wokufa. Khibe mina ncekwakho ngathoma ukwesaba uZimu kusukela ebutjheni bami.


text:
Ikosami ayikezwa bonyana ngenzani lokha u-Izebeli nabulala abaphorofidi bakaSomnini? Ngafihla ikhulu labaphorofidi bakaSomnini emarholweni amabili, kwaba matjhumi amahlanu erholweni ngalinye, ngabondla ngokudla nangamanzi.


text:
U-Eliya wathi: “NgoZimu uMninimandlawoke engimlotjhako, ngithi ngambala ngizoziveza ku-Arhabi namhlanjesi.”


text:
Yeke u-Obadiya wakhamba wayokubona u-Arhabi wafese wamtjela-ke, u-Arhabi wasuka wayokuhlangabeza u-Eliya.


text:
Kuthe lokha u-Arhabi nabona u-Eliya, wathi kuye: “Sihlola ndina, nguwe lo? Mtlhorholoji ka-Israyeli!”


text:
U-Eliya wathi: “Afeke! Azange khengitlhorholoje u-Israyeli mina. Nguwe nendlu kayihlo enenza njalo. Nilahle imiyalo kaSomnini nalandela aboBhali.


text:
Nje-ke biza abantu kilo loke lakwa-Israyeli bona bazokuhlangana nami entabeni iKarameli. Uze nabaphorofidi abamakhulu amane namatjhumi amahlanu bakaBhali nebaka-Atjhera abamakhulu amane abagoma etafuleni laka-Izebeli.”


text:
Yeke u-Arhabi wathumela ilizwi kilo loke lakwa-Israyeli wabuthelela abaphorofidi entabeni iKarameli.


text:
U-Eliya wajama phambi kwabantu wathi: “Kuzabe kube nini nilokhu nilotjha amakhosi amabili? Nangabe uSomnini nguye onguZimu, mlandeleni; kodwana nangabe nithi nguBhali onguZimu, mlandeleni-ke.” Kodwana abantu bathi du.


text:
Yeke u-Eliya wathi kibo: “Ngimi ngedwa oseleko ebaphorofidini bakaSomnini, kodwana uBhali unamakhulu amane namatjhumi amahlanu woke wabaphorofidi.


text:
Lethani iinkunzi ezimbili. Abazikhethele yinye, bayihlahlele bese bayibeke phezu kweenkuni kodwana bangathungeleli umlilo. Nami ngizakuhlahlela ikunzi enye bese ngiyibeka phezu kweenkuni ngingathungeleli umlilo.


text:
Nina baphorofidi nizabe seniyathoma-ke nibize ibizo lakazimenu, nami ngizakubiza ibizo lakaSomnini. Uzimu ozakuphendula ngokuthungelela umlilo, nguye uZimu wamambala.”<br/>Boke abantu bathi: “Ufike kuhle.”


text:
U-Eliya wathi ebaphorofidini bakaBhali: “Thomani ntangi nikhethe enye yeenkunzi bese niyayihlahlela ngombana niliwoma. Bizani ibizo lakazimenu, kodwana ningathungeleli umlilo.”


text:
Bathatha ikunzi abayinikelweko leyo bayihlahlela. Bathoma-ke babiza ibizo lakaBhali ukusuka ekuseni bekwaba semini ekulu. Barhuwelela bathi: “Siyakubawa Bhali, yewusiphendule!” Kodwana do ipendulo, sekwathi tse. Bagida magegana ne-aldari abalenzileko.


text:
Kwathi phakathi kwemini ekulu u-Eliya wathoma ukubatshima wathi: “Rhuwelelani khulu! Angithi nibiza uzimu na! Mhlamunye usatshwenyekile, usazibuza ayedwa nanyana usendleleni. Uthi akakalali nje? Mhlambe ufuna ukuphatjhanyiswa.”


text:
Bathoma-ke barhuwelela bazirhaya ngeensabula nangemikhonto bebathelwa ziingazi njengombana gade kumkhubabo ukwenza njalo.


text:
Imini yadlula, baragela phambili ngokuba semmoyeni wokuphorofida bekwafika isikhathi somnikelo wantambama; kodwana kwathi tse, do ipendulo, kwangenzeka litho.


text:
Yeke u-Eliya wathi ebantwini boke: “Bandamelani kimapha.” Ngambala abantu babandamela kuye. Wavuselela i-aldari lakaSomnini ebegade sele ligirikile:


text:
Wathatha amatje alitjhumi nambili, ilitje ngalinye lijamele ikoro yesizukulwana sakaJakopo, okwafikela kuye ilizwi lakaSomnini elathi ibizo lakhe kuzakuba ngu-Israyeli.


text:
Wakha i-aldari ngamatje lawo ebizweni lakaSomnini, wemba umsedlana magegana ne-aldari. Umsedlana lo bewungamumatha imbewu engaba ligagogo nesiquntu.


text:
Wathi kibo: “Zalisani imijeka emine ngamanzi bese niwathela phezu komhlabelo naphezu kweenkuni.”<br/>Yeke wathi: “Thelani godu.” Ngambala bawathela.<br/>Godu wathi: “Buyelelani kwesithathu nithele.” Bawadlhuwelela kwesithathu.


text:
Kuthe nakufika isikhathi sokwenza umnikelo, umphorofidi u-Eliya watjhidela ngaphambili wathandaza wathi: “Maye Somnini, Zimu ka-Abrahamu, ka-Isaka no-Israyeli, akwazeke namhlanjesi bonyana unguZimu kwa-Israyeli nokobana ngiyincekwakho begodu koke lokhu engikwenzileko ngikwenze ngokulayelwa nguwe.


text:
Ngiphendule Somnini, ngiphendule ukuze abantwaba bazi bonyana wena Somnini unguZimu nokobana utjhugululela iinhliziyo zabo kuwe.”


text:
Yeke umlilo kaSomnini wehla waqothula umhlabelo, iinkuni, amatje kanye nehlabathi, bewakhotha namanzi agade angemsedlaneni.


text:
Kuthe lokha abantu nababona koke lokhu, bawa ngamadolo bahloma iinhloko phasi bathi: “USomnini nguye onguZimu! USomnini nguZimu!”


text:
U-Eliya wathi kibo: “Bambani boke abaphorofidi bakaBhali! Kungaphunyurhi noyedwa!”<br/>Yeke bababamba, u-Eliya wathi abalethwe emlanjaneni weKhidroni, wababulalela lapho.


text:
Kwathi u-Arhabi nayokugoma abe asele, u-Eliya yena wenyukela esiqongolweni seKarameli. Wahlala phasi wahloma ihloko hlangana namadolwakhe.


text:
Wathi encekwinakhe: “Khamba uqale ncaya ngelwandle.”<br/>Yakhamba-ke yayokuqala, yathi: “Akunalitho.”<br/>U-Eliya wathi: “Buyela emuva ufese uqale kakhomba.”


text:
Kuthe ehlandleni lekhomba inceku yathi: “Kunelifu elincani elilingana nesandla somuntu elenyuka ngelwandle.”<br/>U-Eliya wathi: “Arha-ke, khamba ufese utjele u-Arhabi uthi, ‘Bophela iinjomani uthewuke ukuze izulweli lingakuvaleli.’ ”


text:
Ngokuphazima kwelihlo umkayi wathi kupe ngamafu anzima tshu, kwavuka ummoya, kwaqubuka izulu elikhulu. U-Arhabi wakhwela ekaranenakhe wanqomba eJizriyela.


text:
Amandla kaSomnini embatha u-Eliya, wakhwezelela ingubakhe ebhandeni, wagijima phambi kwaka-Arhabi bekwaba sendleleni eya eJizriyela.


text:
U-Arhabi wadembela u-Izebeli yoke into eyenziwe ngu-Eliya nangendlela abulele ngayo boke abaphorofidi ngesabula.


text:
U-Izebeli wathumela isithunywa ku-Eliya bonyana sithi: “Ngiyafunga ngithi abozimu abangikghame nange kusasa ngeenkhathezi ngingenzi ipilwakho ifane neyomunye wabaphorofidaba.”


text:
U-Eliya wesaba u-Izebeli, khonokho wabaleka. Kuthe lokha nafika eBheritjheba kwaJuda, watjhiya incekwakhe lapho.


text:
Yena waragela phambili nekhambo elamthatha ilanga erhalawumbeni. Wafika wahlala ngaphasi kwesithukghwana somuthi wafisa ngathi angafa wathi: “Somnini, ngiyisuthi ipilo. Thatha ummoyami, ngizakuthi ngingcono ngani nje kunabokhokho bami?”


text:
Wazitjhutheka ngaphasi kwesithukghwaneso, wabanjwa buthongo. Khonokho ingilozi yamthinta yathi: “Vuka ugome.”


text:
Wathalaza, wabona isikwa esibhagwe emalahleni atjhisako nomjekana wamanzi. Wagoma bewasela wabuya walala godu.


text:
Yeke wavuka wagoma bewasela. Ukudlokho kwamqinisa, wakhamba amalanga amatjhumi amane nobusuku bakhona bewafika entabeni kaZimu iRhorebe.


text:
Wafika wangena ngerholweni bona alale ubusukobo lapho.<br/>Nje-ke kwafika ilizwi lakaSomnini kuye lathi: “Ufunani lapha Eliya?”


text:
Waphendula wathi: “Gade ngitjhisakalela wena Somnini Zimu Mninimandlawoke. Ama-Israyeli aphayele isivumelwano sakho eqadi, agiriza ama-aldarakho abe abulala nabaphorofidi bakho ngesabula. Ungibona nginje, sekusele mina ngedwa. Nje-ke bafuna ukungikgharidlhela.”


text:
USomnini wathi: “Phuma ujame phezu kwentaba phambi kwami ngombana mina Zimu ngizasuke ngidlula lapho.”<br/>Khonapho kwavuka ummoya omkhulu nonamandla warharhabula iintaba waqeqebula amadwala phambi kwakaSomnini, kodwana uSomnini gade angekho phakathi kommoya lowo. Ngemva kommoya lowo kwaba nokudengezela kwephasi, kodwana nalapho uSomnini gade angekho.


text:
Ngemva kokudengezela kwephasi kwavela umlilo, kodwana nemlilwenapho uSomnini gade angekho. Ngemva komlilo lowo kwaba nokutjhitjhiza okuzothileko.


text:
Kwathi lokha u-Eliya nezwa lokho, wazigubuzesa ngenaka lakhe waphumela ngaphandle wajama emnyango werholo. Ilizwi lathi kuye: “Ufunani lapha Eliya?”


text:
U-Eliya wathi: “Gade ngitjhisakalela wena Somnini Zimu Mninimandlawoke. Ama-Israyeli aphayele isivumelwano sakho eqadi, agiriza ama-aldarakho abe abulala nabaphorofidi bakho ngesabula. Ungibona nginje, sekusele mina ngedwa. Nje-ke bafuna ukungikgharidlhela.”


text:
USomnini wathi kuye: “Buyela emuva ngendlela oze ngayo bese uya erhalawumbeni leDamaseku. Nawufika lapho, uzese uRhazayeli abe yikosi yama-Aramu.


text:
Godu uzese uJehu umsa kaNimtjhi abe yikosi kwa-Israyeli, uzese no-Elitjha umsa kaTjhafathi we-Abela-Merhola bonyana athathe iintambo zobuphorofidi emva kwakho.


text:
Ophunyurha esabuleni kaRhazayeli uzakubulawa nguJehu, kuthi ophunyurha esabuleni kaJehu abulawe ngu-Elitjha.


text:
Nokho ngizakubabalela abaziinkulungwana ezilikhomba kwa-Israyeli: boke abangazange bakhothamele uBhali nabangazange bamncwange.”


text:
Yeke u-Eliya wasuka lapho wafumana u-Elitjha umsa kaTshafathi. Gade kuneempani ezilitjhumi nambili zeenkabi zilima ngaphasi kwelihlo lakhe, yena gade atjhayela ezimbili zokugcina. U-Eliya wanqomba kuye wafese wamembesa ngenaka lakhe emahlombe.


text:
U-Elitjha watjhiya iinkabezo walandela u-Eliya ngebelo wathi: “Angilayelise ubaba nomma bese ngiyakulandela-ke.”<br/>U-Eliya wathi: “Buyela emuva, kodwana ungalibali engikwenze kuwe.”


text:
Awa, u-Elitjha wajika-ke. Wathatha iinkabi ezimbili agade alima ngazo wazihlaba. Ngeentlabagelo zokulima wapheka inyama wayiphakela iinsebenzi, zazinikelela. Wasuka lapho walandela u-Eliya waba msizakhe.


text:
UBhen-Hadadi ikosi yama-Aramu wahlanganisa loke ibutho lakhe. Wakhuphuka aphekelelwa makhosi amatjhumi amathathu nambili akhamba ngeenjomani kanye neenkarana. Bavimbezela iSamariya ngokuthoma ipi.


text:
Wathumela iinthunywa ngedorobheni ku-Arhabi ikosi yakwa-Israyeli wathi: “Nakhu okutjhiwo nguBhen-Hadadi,


text:
Ikosi yakwa-Israyeli yaphendula yathi: “Ndabezitha, sekunjengombana ikosami isitjho. Mina nakho koke enginakho singebakho.”


text:
Iinthunywa zabuya godu zathi: “Nakhu okutjhiwo nguBhen-Hadadi, ‘Namhlanje ngithumele umlayezo bonyana kulandwe isiliva negolide lakho kanye nabafazi bakho nabantwabakho.


text:
Kodwana kusasa ngeenkhathezi ngizokuthumela iinkhulu zami bonyana zizokubhenyegula isigodlo sakho kanye nezindlu zeenkhulu zakho. Zizakuhlwitha yoke into eligugu kuwe zimuke nayo.’ ”


text:
Ikosi yakwa-Israyeli yabiza boke abaphathi benarha yathi kibo: “Nithi niyambona umrhali lo bonyana uphehla inturhu na? Ngimvumele nathi ufuna ngimnikele abafazi bami, abantwabami kanye nesiliva negolide lami. Kodwana kwanje khona sekwedlulele!”


text:
Yeke ikosi yaphendula iinthunywa zakaBhen-Hadadi yathi: “Fikani nithi ekosinami, ‘Incekwakho izakwenza koke okufune ekuthomeni, kodwana lokhu osele ukufuna gadesi; uzakufumana ngifile.’ ”<br/>Zakhamba iinthunywa zayokutjela uBhen-Hadadi umlayezo lowo.


text:
UBhen-Hadadi wathumela omunye umlayezo ku-Arhabi wathi: “Ngiyafunga ngithi abozimu abangikghame nange ngingalisa iSamariya ngingayiphenduli iqutjana leququ elingeze lafunjathwa ngitjho mabuthwami.”


text:
Ikosi yakwa-Israyeli yaphendula yathi: “Mtjeleni bonyana angazibethi isifuba ngokuhlanza ithunga ikomo ingakazali.”


text:
Umlayezo lo wafika kuBhen-Hadadi lokha yena namakhosi basaditjhe ngamarhalibogo ebandla, wathi ebantwini bakhe: “Hlomani!” Yeke bahloma bona basahlele idorobho.


text:
Qala kwafika omunye wabaphorofidi ku-Arhabi ikosi yakwa-Israyeli wathi: “Nakhu okutjhiwo nguSomnini, ‘Uyasibona isinyokotho samabuthwesi na? Ngizosinikela esandleni sakho namhlanje, uzakwazi-ke bonyana mina nginguSomnini.’ ”


text:
U-Arhabi wathi: “Kuzokwenziwa ngubani lokho?” Umphorofidi wathi: “Nakhu okutjhiwo nguSomnini, ‘Kuzakwenziwa ziinkhulu ezincani zabalawuli beemfunda.’ ”<br/>Yeke wabuza wathi: “Ngubani ozokuthoma ipi leyo?”<br/>Umphorofidi wathi: “Nguwe.”


text:
U-Arhabi wahlela iinkhulu ezincani zabalawuli beemfunda: Kwaba madoda amakhulu amabili namatjhumi amathathu namabili. Ngemva kwalapho wahlela woke u-Israyeli: Waba ziinkulungwana ezilikhomba.


text:
Baphuma phakathi kwemini ekulu lokha uBhen-Hadadi namakhosi amatjhumi amathathu nambili aqheme naye baburhiqwa ngamarhalibogo ebandla.


text:
Iinkhulu ezincani zabalawuli beemfunda zaphuma qangi. UBhen-Hadadi gade asabalalise iinhloli ezabuya nomlayezo othi: “Kunamadoda aphuma ngeSamariya.”


text:
Wathi: “Nangabe eze ngokuthula, abambeni ningawabulali. Nangabe eze ngepi nakhona abambeni ningawabulali.”


text:
Esinye nesinye isikhulu samadlha umjamelanaso phasi. Ama-Aramu abaleka, ama-Israyeli awalala eenthendeni.<br/>UBhen-Hadadi ikosi ye-Aramu yaphunyurha ikhwelele injomani iphahlwe mabuthwayo weenjomani.


text:
Ngemva kwalapho kwafika umphorofidi ekosini yakwa-Israyeli wathi: “Khwezelela amabuthwakho, utjheje bonyana uzokuthathani uhlanganise nani ngombana ekuthomeni komnyaka ozako ikosi yama-Aramu izokusahlela godu.”


text:
Iinkhulu zekosi ye-Aramu zayiluleka zathi: “Abozimu babo babozimu beentaba. Kungebangelo babenamandla khulu kunathi. Kodwana nange singalwela nabo egagadwini, nakanjani singababinda.


text:
Zakhele ibutho elifana naleliya olilobileko. Libe neenjomani neenkarana ezilingana poro nezokuthoma. Asilwe nabo egagadwini, ngalokho sizakuba namandla kunabo.”<br/>Yavumelana nabo, yenza njengombana batjhwile.


text:
Ekuthomeni komnyaka olandelako uBhen-Hadadi wahlomisa ama-Aramu bonyana akhuphukele e-Afeki ukuyokulwa no-Israyeli.


text:
Ngesikhatheso ama-Israyeli nawo ahlonyiswa abe aphiwa nemiphako, aphuma ayokuhlangabezana nama-Aramu. Ama-Israyeli ahloma amatendawo aqalana nama-Aramu. Gade anzunzwana inga mihlanjana emibili yeembuzana ukube ama-Aramu wona azele ummango woke.


text:
Umuntu kaZimu wafika wathi ekosini yakwa-Israyeli: “Nakhu okutjhiwo nguSomnini, ‘Njengombana ama-Aramu adlumbana bonyana uSomnini unguzinyana weentaba ingasi wemirhoba, ngizakunikela soke isinyokotho samabuthwesi esandleni sakho, nje-ke wena uzakulemuka bonyana nginguSomnini.’ ”


text:
Baqeda amalanga alikhomba baqalene ngamehlo abomvu, kwathi elangeni lekhomba yatholana phezulu. Ama-Israyeli akhubaza iinkulungwana ezilikhulu zamajoni weenyawo wama-Aramu ngelanga elilodwa.


text:
Amanye aphunyurha abalekela e-Afeki ngedorobheni. Khonapho umthangala wedorobho wagirikela amajoni aziinkulungwana ezimatjhumi amabili nekhomba. UBhen-Hadadi wabalekela edorobheni wazifihla elawini elisemsamo.


text:
Iinkhulu zakhe zathi kuye: “Qala, sizwile bonyana amakhosi agade abusa indlu yakwa-Israyeli bekanesirhawu. Nambani siye ekosini yakwa-Israyeli sembethe imigodla emadininethu, sibophe neentambo eenhloko zethu. Mhlamunye ingababalela ipilwakho.”


text:
Bembatha imigodla emadininabo, babopha neentambo eenhloko zabo, banqomba ekosini yakwa-Israyeli bafika bathi: “Ithi incekwakho uBhen-Hadadi, ‘Ngiyakubawa, yewungibabalele.’ ”<br/>Ikosi yakwa-Israyeli yathi: “Kanti usaphila? Musi mfowethu loyo!”


text:
Amadoda la athatha ikulumo le njengetshwayo elihle abe arhaba ukuyihlanganisa athi: “Iye, sitjho umfowenu uBhen-Hadadi!”<br/>Ikosi yathi: “Khambani niyomthatha.”<br/>Kwathi lokha uBhen-Hadadi nafikako, u-Arhabi wathi akakhwelele ekaranenakhe.


text:
UBhen-Hadadi wathi: “Ngizakubuyisa amadorobho ubaba awathatha kubabakho. Ungahloma iindawo zerhwebo eDamaseku njengombana nobaba enza njalo eSamariya.”<br/>U-Arhabi wathi: “Nawulungele ukwenza lokho okutjhoko, mina ngizakutjhaphulula.”<br/>Yeke benza isivumelwano, wamthukulula.


text:
Ngokulayelwa nguSomnini omunye wabafundi bomphorofidi wathi kumkhambisanakhe: “Ngimadlha!”<br/>Kodwana umkhambisanakhe wala.


text:
Yeke umfundi loyo wathi: “Ngebanga lokobana wale ukulalela uSomnini, kuzakuthi nawuqeda ukusuka kimapha, kuvele ibhubezi likurathurathule.”<br/>Ngambala uthe bona asuke, veliyani ibhubezi lambamba lambulala.


text:
Umfundi wafumana omunye umuntu wathi kuye: “Akhese ungimadlhe ngiyakurabhela.”<br/>Umuntu loyo wamumadlha-ke, wamlimaza.


text:
Yeke umfundi wakhamba wayokujama endleleni walindela ikosi. Wazitjhatjhanisa ngokuzitateja ngebhanditjhi esiphongweni.


text:
Kuthe lokha ikosi nayidlulako, umfundi wazililisa wathi: “Incekwakho yangena ekabeni yepi, yeke kwaba nomunye oza kimi nethunjwa wathi, ‘Yelusa umuntu lo. Wathi sithe, uzomkhokhela ngepilwakho, nakungasinjalo uzakubhadela amakhilogremu amatjhumi amathathu nane wesiliva.’


text:
Kuthe incekwakho nayisadibadiba ngokhunye, umrhali loya walahleka.”<br/>Ikosi yakwa-Israyeli yathi: “Naso-ke isigwebo sakho. Uzigwebe ngokwakho.”


text:
Khonokho umfundi wasusa ibhanditjhi ebusweni bakhe; ikosi yakwa-Israyeli yambona bonyana ngomunye wesiqhema sabaphorofidi.


text:
Wathi ekosini: “Nakhu okutjhiwo nguSomnini, ‘Utjhaphulule umuntu ebengiqunte bonyana afe. Nje-ke uzakufa esikhundleni sakhe, nabantu bakho bafe esikhundleni sabantu bakhe.’ ”


text:
Emva kwalokho kwaba nesigemegeme esilandelako: UNabhothi umJizriyela gade anesidiribe. Isidiribesi gade siseJizriyela hlanu kwesigodlo saka-Arhabi ikosi yeSamariya.


text:
U-Arhabi wathi kuNabhothi: “Nginikela isidiribe sakho ngifuna ukusenza isivande semirorho ngombana sihlanu kwakwami. Esikhundleni sesidiribe sakho ngizakunikela esingcono, namkha nawuthandako ngizakukhokhela sona ngentengo elingeneko.”


text:
U-Arhabi waya kwakhe adanile begodu agcwele ipotjwana ngebanga lamezwi wakaNabhothi umJiziriyela nathi: “Ulale ulahlile ngelifa labobamkhulu.” Walala embhedenakhe aqumbelene bewala nokugoma.


text:
Waphendula wathi: “Ngombana ngithe kuNabhothi umJizriyela, ‘Ngithengisela isidiribe sakhwesi; nawuthandako, ngizakunikela esinye isidiribe esikhundleni salesi.’ Kodwana wathi kimi, ‘Ulale ulahlile.’ ”


text:
U-Izebeli umkakhe wathi: “Njengekosi, angithi unamandla phezu kwaka-Israyel? Vuka ugome! Yenama! Mina ngizakufumanela isidiribe sakaNabhothi umJizriyela.”


text:
Watlola iincwadi ebizweni laka-Arhabi, bewazifaka netshwayo lakhe, wazithumela kubaphathi neenkhulu ezihlala noNabhothi edorobheni lakhe.


text:
Eencwadinapho watlola ukuthi:<br/>Memezelani ilanga lokuzila ukudla bese nibeka uNabhothi endaweni ephakamileko hlangana nabantu.


text:
Kodwana bekani iinrhwirirhwiri ezimbili ngaphambi kwakhe bese nithi azifakaze zithi, “UNabhothi uthuke uZimu kanye nekosi.” Ngemva kwalokho bese nimkhuphela ngaphandle komuzi, nimkghadlhe ngamatje nimbulale.


text:
Yeke abaphathi kanye neenkhulu ezihlala edorobheni lakaNabhothi zenza njengombana u-Izebeli atjhwile eencwadini abatlolele zona.


text:
Kwase kuza iinrhwirirhwiri ezimbili zazokuhlala phambi kwakhe zammangalela phambi kwabantu zathi: “UNabhothi uthuke uZimu kanye nekosi.”<br/>Bamdumela-ke bamkhuphela ngaphandle kwedorobho bamkghadlha ngamatje bambulala.


text:
Kuthe ngemva kobana u-Izebeli ezwe bonyana uNabhothi ukghadlhwe ngamatje bewahlongakala, wathi ku-Arhabi: “Sikima khona nje, uthathe isidiribe sakaNabhothi umJizriyela owala ukukuthengisela sona. Akasaphili, selahlongakele.”


text:
Kwathi bona u-Arhabi ezwe bonyana uNabhothi uhlongakele, weqa, wehlela esidiribeni sakaNabhothi umJizriyela, wasithatha.


text:
“Yeqa khona nje uyokuhlangabeza u-Arhabi ikosi yakwa-Israyeli, obusa eSamariya. Gadesi nje usesidiribeni sakaNabhothi, lapha ehlele khona kobana asithathe.


text:
Ufike uthi kuye, ‘Nakhu okutjhiwo nguSomnini: Angithi ubulele umuntu bewamthathela nepahlakhe?’ Bese uthi kuye godu, ‘Nakhu okutjhiwo nguSomnini: Lapha izinja ziqabhe khona iingazi zakaNabhothi, zizakuqabha nezakho, iye ngitjho iingazi zakho!’ ”


text:
Kuthe u-Arhabi nabona u-Eliya wathi: “Sewungifumene-ke njalo sitha sami ndina!”<br/>Waphendula wathi: “Vele ngikufumene ngombana uzithengisile ngokwenza okumbi phambi kwakaSomnini.


text:
USomnini uthi, ‘Ngizokwehlisela ihlekelele. Ngizakurhurhula iinzukulwana zakho njengamanzi narhurhula amabibi. Ngirhayile koke okuduna, okukhulu nokuncani kwaka-Arhabi kwa-Israyeli.


text:
Indlwakho ngizayenza njengeyakaJerobhowamu umsa kaNebathi neyakaBhatjha umsa ka-Arhiya ngombana ungisilingile bewabangela no-Israyeli bonyana one.’


text:
Abantu baka-Arhabi abafele edorobheni bazakudliwa zizinja, kuthi abafele emrhuleni badliwe madlanga.”


text:
Iye, azange khekube nendoda efana no-Arhabi owazithengisa ngokwenza okumbi phambi kwakaSomnini ahlohlolozelwa ngu-Izebeli umkakhe.


text:
Wazirhubutjha khulu ngokudlhemadlhema ngemva kwamanyala wabosingazimu, njengama-Amori uSomnini awaqotjha phambi kwama-Israyeli.


text:
Lokha u-Arhabi nezwa amagama lawo, wadabula izambatho zakhe, wembatha inzilo bewazila nokudla. Walala ngazo wazulazula athobekile.


text:
“Umbonile u-Arhabi bonyana uzithobe kangangani phambi kwami? Njengombana azithobe kangaka nje, angeze ngisamehlisela ihlekelele epilwenakhe, esikhundleni salokho ngizayehlisela endlinakhe emalangeni wokubusa kwendodanakhe.”


text:
Kodwana kwathi emnyakeni wesithathu uJehotjhafathi ikosi yakwaJuda wehla wayokuthekela ikosi yakwa-Israyeli.


text:
Ikosi yakwa-Israyeli yayithe eenkhulwini zayo: “Anazi bonyana iRamothi eGiliyadi ingeyethu na? Kodwana sihlezi asilubalubeli ukuyibuyisa ezandleni zekosi ye-Aramu!”


text:
Kwathi lokha uJehotjhafathi nafikako, ikosi yakwa-Israyeli yambuza yathi: “Uzakwehla nami siyokulwa neRamothi eGiliyadi na?”<br/>UJehotjhafathi wathi ekosini yakwa-Israyeli: “Ngithi nginawe! Amajonami ngewakho neenjomani zami ngezakho!”


text:
Yeke ikosi yakwa-Israyeli yabizela abaphorofidi ndawonye, babamadoda amakhulu amane. Wababuza wathi: “Nithi angiphume ngiyokulwa neRamothi eGiliyadi, namkha ngihlale na?”<br/>Baphendula bathi: “Khamba ngombana uSomandla uzoyinikela ezandleni zekosi.”


text:
Ikosi yakwa-Israyeli yathi: “Awa, usekhona yena ongasibuzela kuZimu, into nje mina uyangikghabhudlha ngombana akunanto ehle akhe ayiphorofide ngami, uhlala angikhuluma kumbi njalo. Batjho nguMikaya umsa kaYimla.”<br/>UJehotjhafathi wathi: “Akusikuhle bonyana ikosi ikhulume njalo.”


text:
Ikosi yakwa-Israyeli noJehotjhafathi ikosi yakwaJuda babembethe izambatho zabo zobukhosi bahlezi eenhlalweni zobukhosi eselelweni ngaphandle kwesango leSamariya, kuthe swi abaphorofidi phambi kwabo basemmoyeni wokuphorofida.


text:
UTsedekhiya umsa kaKenana wenza iimpondo zesimbi wathi: “Nakhu okutjhiwo nguSomnini, ‘Ngeempondwezi, uzakutlhofoza ama-Aramu abe aphele nya.’ ”


text:
Boke abaphorofidi abanye bebaphorofida bakhuluma into eyodwa basithi: “Sahlela iRamothi eGiliyadi bewuhlule ngombana uZimu uzayinikela ezandleni zekosi.”


text:
Isithunywa ebesiyokubiza uMikaya sathi kuye: “Qala, abaphorofidaba bakhuluma ngalizwi linye, boke baboniswa okuhle ngekosi. Nawe-ke zwana nabo ukhulume okuhle njengabo.”


text:
Kodwana uMikaya wathi: “Ngiyaqinisa phambi kwakaSomnini ngithi, ngizokukhuluma kwaphela lokho uSomnini akukhuluma kimi.”


text:
Kwathi nafikako ikosi yambuza yathi: “Mikaya, ngiye epini ukuyokulwa neRamothi eGiliyadi, namkha ngilise na?”<br/>Yena wathi: “Iye, khamba uyokusahlela bewuhlule ngombana uSomnini uZimu uzayinikela ezandleni zekosi.”


text:
Ikosi yathi kuye: “Ufuna ngikufungise kangaki bonyana ungitjele iqiniso kwaphela ebizweni lakaSomnini na?”


text:
Yeke uMikaya wathi:<br/>“Ngibone woke u-Israyeli asabalaliswe emibundwini<br/>njengezimvu ezinganamelusi.<br/>UZimu wathi, ‘Abantwaba abanamelusi.<br/>Omunye nomunye akaziyele kwakhe ngokuthula.’ ”


text:
Ikosi yakwa-Israyeli yathi kuJehotjhafathi: “Uyezwa-ke! Angithi ngikutjelile bonyana abe akunabuhle angabuphorofida ngami. Into ayaziko sekungikhuluma kumbi!”


text:
UMikaya waragela phambili wathi: “Yeke lalela okwatjhiwo nguSomnini nangimbona ahlezi esihlalweni sakhe sobukhosi aphahlwe mkhambathi woke wezulwini, ngesigomeni nangesinceleni sakhe


text:
asithi, ‘Ngubani ungayokuyenga u-Arhabi bonyana asahlele iRamothi eGiliyadi ukuze aziphekelele yena ekufeni na?’ Omunye watjho lokhu nomunye watjho lokhuya.


text:
USomnini wabuza wathi, ‘Uzamyenga njani?’ Yena wathi, ‘Ngizakuphuma bese ngiba mummoya wamala emilonyeni yabo boke abaphorofidi bakhe.’ USomnini wathi, ‘Khamba uyomyenga, uzakuphumelela.’


text:
Nje-ke, qala uSomnini ubeke ummoya wamala emilonyeni yabo boke abaphorodi bakhwaba. USomnini ukuhlelele ihlekelele.”


text:
UTsedekhiya umsa kaKenana wakhuphuka wafika wawahla uMikaya emhlathini wathi: “Kuzenjani bonyana ummoya obuya kuSomnini usuke kimi uzokukhuluma kuwe?”


text:
Ikosi yakwa-Israyeli yathi: “Thathani uMikaya lo nimbuyisele ku-Amoni oyinduna yedorobho nakuJowatjhi umntwanekosi


text:
bese nithi, ‘Ikosi ithi: Phoselani umrhali lo ngesikhungweni, nimuphe isikwana nethosana lamanzi ngamalanga kufikela bengibuye ngisaphephile.’ ”


text:
UMikaya wathi: “Nange ngambala ungabuya uphephile, uZimu uzabe angakakhulumi ngami.”<br/>(Umphorofidi lo ufaniswa nowathi: “Yizwani noke nina bantu!”)


text:
Ikosi yakwa-Israyeli yathi kuJehotjhafathi: “Ngizakungena epini ngokuzitjhatjhanisa, kodwana wena yembatha izambatho zakho zobukhosi.” Yeke ikosi yakwa-Israyeli yazitjhatjhanisa, yangena epini.


text:
Ikosi yama-Aramu gade iyale iinduna zeenkarana ezimatjhumi amathathu nambili yathi: “Ningalwi nananyana ngubani ngaphandle kwekosi yakwa-Israyeli.”


text:
Kuthe lokha iinduna zeenkarana nazibona uJehotjhafathi zathi: “Sayibamba inyamazana! Ngiyo ikosi yakwa-Israyeli!” Zajika bonyana zimthelekele. UJehotjhafathi warhuwelela afuna isizo.


text:
Khonapho kwase kwaba nodumuza ngomsebe angakanqophi muntu, wanemba ikosi yakwa-Israyeli hlangana nomphetho wesiphanga sembaji yepi. Ikosi leyo yathi kumtjhayeli wekaranayo: “Jikisa ikarana ungikhuphe epinapha, nakhu sele ngilimele khulu.”


text:
Ipi yadlondlobala mhlokho. Ikosi yayilokhu isekelwe ekaranenayo iqalene nama-Aramu. Yayiphopha iingazi encebeni zigelezela phezu kwekaranayo, yahlongakala ilanga nalitjhingako.


text:
Khonokho kwahlatjwa umkhosi kiwo woke amabutho kwathiwa: “Omunye nomunye akabuyele ekhabo, buyelani eenarheni zenu!”


text:
Bahlanza ikarana esizibeni esiseSamariya, lokha iingwadla nazihlambako. Izinja zaqabha iingazi zaka-Arhabi njengombana ilizwi lakaSomnini lalitjhwile.


text:
Zoke izehlakalo zokubusa kwaka-Arhabi, nakho koke akwenzileko, isigodlo asakhileko bewasikghabisa ngamazinyo wendlovu, namadorobho awaqinisileko, kutlolwe encwadini yemilando yamakhosi wakwa-Israyeli.


text:
UJehotjhafathi umsa ka-Asa waba yikosi yakwaJuda emnyakeni wesine wokubusa kwaka-Arhabi ikosi yakwa-Israyeli.


text:
UJehotjhafathi bekaneminyaka ematjhumi amathathu nahlanu lokha nathatha iintambo zobukhosi, wabusa eJerusalema iminyaka ematjhumi amabili nahlanu. Ibizo lakanina bekungu-Azubha indodakazi kaTjhilirhi.


text:
Nokho azange asuse iindunduma, ngebangelo abantu baragela phambili nokuletha imihlabelo nokutjhisa ipepho lapho.


text:
Zoke izehlakalo zokubusa kwakaJehotjhafathi, ukuhlula kwakhe, okutjho izipi azilwileko, kutlolwe encwadini yemilando yamakhosi wakwaJuda.


text:
Wathanyela enarheni iintjhatjha zethempeli ebegade zisele lapho soloko kwangesikhathi kusabusa uyise u-Asa.


text:
UJehotjhafathi wakha imijeje yemikhumbi yokurhweba kobana akghone ukuya e-Ofira ukufunyana igolide, kodwana imikhumbi leyo azange beyilinge nokuthaya, yaphahlazeka e-Etsiyoni-Gebere.


text:
Ngesikhatheso u-Arhaziya umsa ka-Arhabi wathi kuJehotjhafathi: “Vumela abantu bami bathaye nebakho.” Kodwana uJehotjhafathi wala.


text:
UJehotjhafathi wahlongakala, wabulungelwa eMzini kayisemkhulu uDavida. UJehoramu indodanakhe yathatha ubukhosi emva kwakhe.


text:
U-Arhaziya umsa ka-Arhabi waba yikosi yakwa-Israyeli eSamariya emnyakeni wekhomba wokubusa kwakaJehotjhafathi ikosi yakwaJuda. Wabusa u-Israyeli iminyaka emibili.


text:
Wenza ubumbi phambi kwakaSomnini ngombana wakhamba emtlhaleni kayise nonina nemtlhaleni kaJerobhowamu umsa kaNebathi, abangela ngawo bonyana u-Israyeli one.


text:
Walotjha bewakhothamela uBhali, ngaleyondlela wathukuthelisa uSomnini uZimu wakwa-Israyeli, walingisa uyise weyi.


text:
U-Arhaziya warhohlomela efesidereni-mluko lelawu elingaphezulu lesigodlo sakhe eSamariya, wamadlheka phasi, wazilimaza. Yeke wathumela iinthunywa wathi kizo: “Khambani niyokuthukula kuBhali-Zebhubi, uzinyana we-Ekroni nizwe bona ngizokuphola ekulimalenokhu na?”


text:
Kodwana ingilozi kaSomnini yathi ku-Eliya umTitjhibe: “Khuphuka uhlangabeze iinthunywa zekosi yeSamariya uzibuze uthi, ‘Kungenca yokobana kunganaZimu kwa-Israyeli bonyana ningaze niyokuthukula kuBhali-Zebhubi uzinyana we-Ekroni na?


text:
Yeke nakhu okutjhiwo nguSomnini:<br/>“ ‘Angekhe usasuka embhedeni olele kiwo.<br/>Ngiqinisile uzokufa!’ ”<br/>U-Eliya wakhamba-ke.


text:
Zaphendula zathi: “Kunomuntu osihlangabezileko wafese wathi kithi, ‘Buyelani ekosini enithumileko nithi kiyo: Nakhu okutjhiwo nguSomnini, “Kungenca yokobana kunganaZimu kwa-Israyeli bonyana ungaze uthumele abantu bona bayokuthukula kuBhali-Zebhubi, uzinyana we-Ekroni na? Yeke angekhe usasuka embhedeni olele kiwo. Ngiqinisile uzokufa!” ’ ”


text:
Ikosi u-Arhaziya yazibuza yathi: “Gade kumhlobo bani umuntu ofese wanihlangabeza lo, wanitjela lokhu?”


text:
Zaphendula zathi: “Bekuyindoda enesambatho soboya nebhetjha edinini lakhe.”<br/>Ikosi yathi: “Ngu-Eliya umTitjhibe loyo.”


text:
Yeke yathumela induna nesiqhema sayo sabantu abamatjhumi amahlanu ku-Eliya. Induna yakhuphukela ku-Eliya ogade ahlezi esiqongolweni sombundu yafese yathi kuye: “Muntu kaZimu, ikosi ithi, ‘Yewehle!’ ”


text:
U-Eliya wayiphendula wathi: “Nakubanyana ngimumuntu kaZimu, akwehle umlilo ezulwini uqothule wena nabantu bakho abamatjhumi amahlanu.” Mbala kwehla umlilo ezulwini waqothula induna nabantu bayo.


text:
U-Arhaziya wathumela godu enye induna nabantu bayo abamatjhumi amahlanu. Induna yakhuphuka yafika ku-Eliya yathi: “Muntu kaZimu, nakhu okutjhiwo yikosi u-Arhaziya, ‘Yehla masinyana!’ ”


text:
U-Eliya wathi: “Nakubanyana ngimumuntu kaZimu, akwehle umlilo ezulwini uqothule wena nabantu bakho abamatjhumi amahlanu!” Kwehla umlilo kaZimu ezulwini waqothula induna nabantu bayo abamatjhumi amahlanu.


text:
Godu u-Arhaziya wathumela kwesithathu induna nabantu bayo abamatjhumi amahlanu. Induna yesithathu yona yenyuka yafese yaguqa phambi kwaka-Eliya yamrabhela yathi: “Muntu kaZimu, ngiyakurabhela akhese ubabalele ipilwami kanye neempilo zabantu abamatjhumi amahlanwaba!


text:
Qala-nje, kwehle umlilo ezulwini waqothula iinduna ezimbili nabantu bazo boke. Kodwana njesi akhese ubabalele ipilwami.”


text:
Nje-ke ingilozi kaSomnini yathi ku-Eliya: “Yehla naye, ungesabi.” Yeke u-Eliya wasikima wehlela nayo ekosini.


text:
U-Eliya wathi ekosini: “Nakhu okutjhiwo nguSomnini uZimu, ‘Ngebanga lokobana uthumele iinthunywa kobana ziyokuthukula kuBhali-Zebhubi uzinyana we-Ekroni, kwanga akunaZimu kwa-Israyeli ongabuza kuye ngelizwi lakhe, ngalokho-ke awuzukwehla embhedeni olele kiwo. Ngiqinisile uzokufa.’ ”


text:
Wahlongakala njalo-ke u-Arhaziya ngokuya ngelizwi lakaZimu agade alikhulume ngo-Eliya. Ngebanga lokobana gade anganandodana, umnakwabo uJoramu waba yikosi esikhundleni sakhe emnyakeni wesibili wokubusa kwakaJehoramu umsa kaJehotjhafathi ikosi yakwaJuda.


text:
Zoke izehlakalo zokubusa kwaka-Arhaziya nalokho akwenzileko, kutlolwe encwadini yemilando yamakhosi wakwa-Israyeli.


text:
Nakhu okwenzeka mhlana uSomnini ahlwithela u-Eliya ezulwini ngesiwuruwuru: U-Eliya bano-Elitjha gade basendleleni ephuma eGiligali,


text:
u-Eliya wathi kuye: “Akhe uje usele lapha ngombana uSomnini usangithume eBhethe-Eli.”<br/>Kodwana u-Elitjha wathi: “NgoZimu ngiqinisile ngithi phila ngiphile, ngizokuba sithunzi sakho.”<br/>Yeke bewuka baya eBhethe-Eli.


text:
Khonapho abafundi bomphorofidi eBhethe-Eli beza ku-Elitjha bambuza bathi: “Bewazi bona namhlanje uSomnini uzokuhlwitha kuwe ikosakho na?”<br/>U-Elitjha waphendula wathi: “Iye, ngiyazi. Kodwana lisani indaba le.”


text:
U-Eliya wathi kuye: “Akhe uje usele lapha ngombana uSomnini usangithume eJerikho.”<br/>Yena waphendula wathi: “NgoZimu ngiqinisile ngithi phila ngiphile, ngizokuba sithunzi sakho.”<br/>Yeke baya eJerikho.


text:
Abafundi bomphorofidi eJerikho babandamela ku-Elitjha bambuza bathi: “Bewazi bona namhlanje uSomnini uzokuhlwitha kuwe ikosakho na?”<br/>Yena waphendula wathi: “Iye ngiyazi, kodwana lisani indaba le.”


text:
Godu u-Eliya wathi kuye: “Akhe uje usele lapha ngombana uSomnini usangithume eJordani.”<br/>Yena waphendula wathi: “NgoZimu ngiqinisile ngithi phila ngiphile, ngizokuba sithunzi sakho.”<br/>Yeke baragela phambili bobabili.


text:
Amatjhumi amahlanu wabafundaba nabo bakhamba, kodwana bajamela kude lokha u-Eliya no-Elitjha bafika bajama khona eJordani.


text:
U-Eliya wathatha inaka lakhe walisonga, wabetha ngalo amanzi. Amanzi ahlukana phakathi, bobabili bayama bakhamba etjhwabatjhwabeni eyomileko.


text:
Kwathi nasele bayamile, u-Eliya wathi ku-Elitjha: “Akhese ungitjele, ufuna ngikwenzeleni ngaphambi kobana ngihlwithwe kuwe na?”<br/>U-Elitjha waphendula wathi: “Ngibawa bona isabelo sommoyakho esabelwa abafundi bomphorofidi kimi sibuyelelwe.”


text:
U-Eliya wathi: “Ubawe into ebukhuni; nokho nange ungangibona lokha nangihlwithwa kuwe, kuzakuya njengesibawo sakho; nakungasinjalo kuzabe kubhalile.”


text:
Kwathi basakhamba njalo bacoca, ginigini kwavela ikarana yomlilo idoswa ziinjomani zomlilo yahlukanisa ababilaba. U-Eliya wakhutjhulelwa ezulwini ngesiwuruwuru.


text:
U-Elitjha wakubona lokhu warhuwelela wathi: “Babami! Babami! Gade ufana nebutho leenkarana kwa-Israyeli!”<br/>U-Elitjha akhange abe asambona. Yeke wabamba izambatho zakhe wazitlebhula zahlukana kabili.


text:
Yeke wathatha inaka eliwe ku-Eliya wabetha amanzi ngalo kodwana azange ahlukane. Warhuwelela wathi: “Uphi-ke nje uSomnini, uZimu waka-Eliya?”<br/>Wabetha amanzi kwesibili, ahlukana phakathi, wabese uyayama.


text:
Kuthe lokha abafundi bomphorofidi beJerikho egade bajame kude nababona lokhu bathi: “Ummoya ka-Eliya sewuhlezi ku-Elitjha.”<br/>Baya bayomhlangabeza bafese baguqa phambi kwakhe bahloma iinhloko phasi.


text:
Bathi kuye: “Akhese uthi uyaqala, thina nceku zakho sinabantu abamatjhumi amahlanu abanekghono. Bavumele bakhambe bayokuqala ikosakho. Mhlamunye isiwuruwuru sakaSomnini simguge sayomphosela ngenzasi kwenye yeentaba namkha yemirhoba.”<br/>U-Elitjha waphendula wathi: “Awa, ningabathumeli.”


text:
Kodwana bamngena endlebeni bewathi: “Bathumeleni-ke!”<br/>Babathumela-ke abantu abamatjhumi amahlanwabo, bafuna amalanga amathathu kodwana akhange bamfunyane.


text:
Babuyela ku-Elitjha ogade asele eJerikho. U-Elitjha wathi kibo: “Angithi nginitjele bona ningakhambi?”


text:
Abantu bedorobho bathi ku-Elitjha: “Umuzi lo usendaweni ehle njengombana ikosethu iwubona nje, kodwana amanzi mambi kanti nenarha yenza ifuyo ipholoje.”


text:
Waya esiyalweni wathela itswayi ngaphakathi wathi: “Nakhu okutjhiwo nguSomnini, ‘Ngiphilisile amanzi la. Angeze kusavela ukufa namkha ukupholoja godu emanzinapha.’ ”


text:
Ukusuka lapho u-Elitjha wenyukela eBhethe-Eli. Kwathi asakhamba endleleni njalo, kwavela itlabelwana yabesanyana ngedorobheni yamkokomeja yathi: “Yenyuka wena pandlana ndina! Yenyuka wena pandlana ndina!”


text:
Wajika wayiqala emehlweni wakhuluma amanikelela ebizweni lakaSomnini. Nje-ke kwaphuma amabhere amabili ehlathini, adabula amatjhumi amane nababili wabesanabo.


text:
UJoramu umsa ka-Arhabi waba yikosi yakwa-Israyeli eSamariya emnyakeni wetjhumi nabunane wokubusa kwakaJehotjhafathi ikosi yakwaJuda. Wabusa iminyaka elitjhumi nambili.


text:
Wenza ubumbi phambi kwakaSomnini, kodwana ingasi njengombana uyise nonina benza. Wasusa ilitje lakaBhali elisikhumbuzo elalijanyiswe nguyise.


text:
Nokho wanamathela ezonweni zakaJerobhowamu umsa kaNebathi, abangela ngazo bonyana u-Israyeli one; akhange aphambuke kizo.


text:
Nje-ke uMetjha ikosi yakwaMowabi gade afuye izimvu begodu bekufuze anande anikela ikosi yakwa-Israyeli ikhulu leenkulungwana leemvana nekhulu leenkulungwana lamaqama angakarhunwa.


text:
Yathumela umlayezo lo nakuJehotjhafathi ikosi yakwaJuda yathi: “Ikosi yakwaMowabi ingihlubukile. Uzokukhamba nami siyosahlela uMowabi na?”<br/>Waphendula wathi: “Ngizakukhamba nawe. Ngimunye nawe, abantu bami banjengabakho neenjomani zami zinjengezakho.”


text:
UJoramu wabuza wathi: “Sizokusahlela ngayiphi indlela?”<br/>UJehotjhafathi wathi: “Ngendlela yerhalawumba le-Edomu.”


text:
Nje-ke ikosi yakwa-Israyeli yaphuma nekosi yakwaJuda kanye neyakwa-Edomu.<br/>Emva kokobana sele bagege amalanga alikhomba, gade kungasenamanzi webutho neweembandana ezikanye nalo.


text:
Ikosi yakwa-Israyeli yathi: “Madekhethu! UZimu usibize sobathathu bonyana asinikele esandleni samaMowabi!”


text:
UJehotjhafathi wabuza wathi: “Akunamphorofidi kaSomnini, esingabuza uSomnini ngaye lapha na?”<br/>Esinye seenkhulu zekosi yakwa-Israyeli saphendula sathi: “Iye, kuno-Elitjha umsa kaTjhafathi, ogade anande aqongela u-Eliya.”


text:
UJehotjhafathi wathi: “Loyo-ke ilizwi lakaSomnini likuye.”<br/>Nje-ke ikosi yakwa-Israyeli, uJehotjhafathi nekosi yakwa-Edomu behlela kuye.


text:
U-Elitjha wathi ekosini yakwa-Israyeli: “Alo, wena-ke ngihlangene ngani nawe? Iya emphorofidini kayihlo nanyana wakanyoko.”<br/>Ikosi yakwa-Israyeli yaphendula yathi: “Awa, qala nguZimu osihlanganise sobathathu bonyana asinikele esandleni samaMowabi!”


text:
U-Elitjha wathi: “NgoZimu uMninimandlawoke engimlotjhako ngiqinisile ngithi, ukube thana uJehotjhafathi ikosi yakwaJuda, engimhloniphako gade angekho la, bengingeze ngakuqala namkha ngikuyelele.”


text:
Waragela phambili wathi: “Yewungilethele usonodo.”<br/>Kwathi lokha usonodo ancinza iharibha, isandla sakaSomnini saba phezu kwaka-Elitjha


text:
Ngombana nakhu okutjhiwo nguSomnini, ‘Anizukubona ummoya namkha izulu, nokho umlambo owomileko lo uzakugcwala amanzi bese nina, nefuywenu ebotjhelwako nethwalako niyasela.’


text:
Nizokuhlula elinye nelinye idorobho elinomthangala nayo yoke imizi ekhethekileko. Nizokugawula yoke imithi emihle, nidibizese yoke imithombo benibhubhise woke amasimu avundileko ngamatje.”


text:
Ngakusasa ekuseni, pheze ngesikhathi sokuletha umnikelo, baba-ke, naka amanzi ehla ncaya nge-Edomu! Inarha beyigcwele amanzi!


text:
Nje-ke boke bakwaMowabi gade bezwile bona amakhosi eze ukuzokulwa nabo; woke umuntu ogade angakghona ukuthwala iinhlabano ngitjho nolupheleko wabizwa wajanyiswa ngemkhawulweni.


text:
Kwathi lokha nabavukako ekuseni ngakusasa, ilanga beliphazima phezu kwamanzi. EmaMowabini agade angaphetjheya kwamanzi, amanzi abonakala abomvu inga ziingazi.


text:
AmaMowabi athi: “Ziingazi leziya! Kutjho bona amakhosi lawa alwile, abulalana wodwa. MaMowabi, asiyozikholisa ngepahlabo!”


text:
Kodwana lokha amaMowabi afika ekampeni yama-Israyeli, ama-Israyeli arubhuluka alwa nawo abe awagijimisa. Ama-Israyeli ayisahlela inarha leyo abulala amaMowabi.


text:
Agiriza amadorobho anomthangala. Athatha amatje awaphosa kiwo woke amasimu avundileko abe awavala. Adibizesa yoke imithombo abe agawula yoke imithi emihle. YiKiri-Rhareseti yodwa eyasala nomthangalayo, kodwana abantu ebegade bahlome ngeensarayi bayizombeleza nayo bayisahlela.


text:
Kuthe lokha ikosi yakwaMowabi nayibonako bonyana iyahlulwa epini, yathatha amadoda amakhulu alikhomba akwazi ukulwa ngesabula ukuze iphundlukele ekosini yakwa-Edomu kodwana yabhalelwa.


text:
Yeke yathatha indodanayo elizibulo ebe kuzokuba ngiyo ethatha ubukhosi bayo, yanikela ngayo phezu komthangala wedorobho njengomhlabelo. Ama-Israyeli akghabhudlheka khulu abe ajika abuyela enarhenekhabo.


text:
Umfazi womunye wabafundi bomphorofidi walila ku-Elitjha wathi: “Incekwakho, emyenami ihlongakele begodu uyazi bona beyesaba uSomnini kangangani. Nje-ke umuntu egade imkoloda uyeza bona azokuthatha amadodanami amabili bona abe makhobokakhe.”


text:
U-Elitjha waphendula wathi: “Alo, ngingakusiza ngani? Akhese ungitjele, unani endlinakho?”<br/>Umfazi waphendula wathi: “Incekukazakho ayinalitho ngendlinapha ngaphandle komjeka onamafutjhana we-oliva amancani.”


text:
Ngena ngendlinakho uzivalele wena namadodanakho. Thela amafutha layo kiyo yoke imijeka, ubekele egcweleko ngeqadi.”


text:
Wakhamba-ke umhlolokazi. Emva kwalokho wazivalela yena namadodanakhe ngendlini. Amadodanakhe amnikela imijeka yena wasoloko athela amafutha we-oliva.


text:
Kuthe lokha nasele yoke imijeka igcwele, wathi kenye yamadodanakhe: “Letha omunye umjeka.”<br/>Yona yathi: “Awa mma, awusekho omunye.”<br/>Yeke amafutha we-oliva akhawuka ukuwuluka.


text:
Wakhamba wayokubikela umuntu kaZimu, yena wathi: “Mma, khamba uyokuthengisa amafutha lawo bese ukhokhela imilandwakho. Wena-ke namadodanakho senizakuphila ngokuseleko.”


text:
Ngelinye ilanga u-Elitjha waya eTjhunemi. Endaweni leyo bekunomfazi ohloniphekileko. Umfazi lo, wabawa u-Elitjha bona akhe aphambukele kwakhe azokufunyana okugonywako. Yeke bekuthi njalo nakadlula ngapho aphambukele kwamma lo bona agome.


text:
Wathi emyeninakhe: “Uyazi, ngilemuke bonyana indoda ephele idlule lapha le, imumuntu omsulwa kaZimu.


text:
Ngalokho, bengithi asimenzele ilawana ngaphezulu, simfakele umbhede, itafula nesihlalo kanye nesibani. Kuzakuthi nakeza kithi afese azihlalele ngapho.”


text:
Wathi encekwinakhe uGerhazi: “Akhese ungibizele umTjhunemikazi loyo.”<br/>Inceku yambiza wafese wajamela kudanyana kunaye.


text:
U-Elitjha wathi kuGerhazi: “Yithi kuye, ‘Alo mntabantu, njengombana nizikhathaze kangaka nje ngenca yethu, yini esinganenzela yona? Kghani singanikhulumela nengwenyama namkha nenduna yebutho?’ ”<br/>Yena waphendula wathi: “Awa, nokho bengisahlezi kuhle nabantu bekhethu.”


text:
U-Elitjha wabuza uGerhazi wathi: “Alo batjho yini esingamenzela yona?”<br/>UGerhazi waphendula wathi: “Batjho akanandodana, ekubeni nomyenakhe selaluphele.”


text:
U-Elitjha wathi kuye: “Mma, umnyaka ozako ngesikhathesi, uzabe usingethe isana.”<br/>Yena wakhuza wathi: “Afeke! Awa kosami. Wena umumuntu kaZimu, ungarhwali incekukazakho.”


text:
Kodwana kwaba njengombana u-Elitjha agade atjhwile, wazithwala umfazi lo. Ngomnyaka olandelako ngaso isikhatheso wazibula ngendodana.


text:
Wabiza umyenakhe wathi: “Ngiyakuncenga ngithumelela esinye seensebenzi kanye nodumbana omsikazi ukuze ngiye emuntwini kaZimu bengibuye msinyana.”


text:
Umyenakhe wambuza wathi: “Uyelani kuye namhlanje? Nenyanga ayikabukuthwasa begodu akusilo iSabatha.”<br/>Umkakhe wathi: “Kulunge koke.”


text:
Nje-ke waphuma umfazi wakhamba bewayokufika emuntwini kaZimu entabeni yeKarameli. Kuthe lokha umuntu kaZimu nakabona umfazi asesekujana eza, wathi encekwinakhe uGerhazi: “Qala, nanguya umTjhunemikazi asiza!


text:
Gijima umhlangabeze bewubuze uthi, ‘Usavuke kuhle ekhaya na? Umyenakho nomntanakho basavukile?’ ”<br/>Umfazi waphendula wathi: “Iye, awa sisaphaphamile.”


text:
Kuthe lokha nakafika emuntwini kaZimu entabeni, wagagadlhela iinyawo zakhe. UGerhazi weza bona amtjhidise, kodwana umuntu kaZimu wathi: “Awa, yewumlise! Usesizini elikhulu, kodwana uSomnini ungifihlele begodu akakangitjeli bona kubayini.”


text:
U-Elitjha wathi kuGerhazi: “Yewubhincele ingubakho ebhandeni uthathe idondolo lami urhabe. Ungalotjhisi muntu ohlangana naye endleleni nokubingelelako ungamphenduli. Nawufikako ubeke idondolo lamelo ebusweni bomsana.”


text:
Kodwana unina lomntwana wathi: “NgoZimu ngiqinisile ngithi phila ngiphile, ngizokuba sithunzi sakho.”<br/>Yeke u-Elitjha wasikima bona alandele umma lo.


text:
UGerhazi waragela phambili wafese wabeka idondolo ebusweni bomsanyana, kodwana sekwathi du kwangaba nokusikinyeka. Yeke uGerhazi wabuyela emuva wayokuhlangabeza u-Elitjha wafese wathi kuye: “Umntwana akhange avuke.”


text:
Waya embhedeni wafese walala phezu komsanyana umlomo phezu komlomo, ilihlo phezu kwelihlo nezandla phezu kwezandla. Uthe asazithabululela phezu kwakhe, umzimba womsanyana wathoma ukufuthumala.


text:
U-Elitjha wasuka embhedenapho wehla wenyuka ngendlini. Wabuya wakhwela embhedeni wazithabululela phezu komsanyana godu. Umsanyana wathimula kalikhomba wavula amehlo.


text:
U-Elitjha wabiza uGerhazi wathi kuye: “Biza umTjhunemikazi loyo.”<br/>Wambiza. Kuthe bona afike u-Elitjha wathi kuye: “Thatha umsanyanakho.”


text:
U-Elitjha wabuyela eGiligali; esifundeni la bekunendlala khona. Kwathi abafundi bomphorofidi basahlezi phambi kwakhe, wathi encekwinakhe: “Tlhariya ipoto ekulu, uphekele amadoda la iinkhanakhana.”


text:
Omunye wabo waphuma waya emmangweni bona ayokukha umrorho, wafunyana ithangezana. Wadobha iinthelo zalo wazitjhubelela ephuraphurenakhe. Kuthe bona afike ekhaya, wazirhabelela epotweni yeenkhanakhana, kodwana gade angazi bonyana kuyini.


text:
Waphakululela amadoda lawo iinkhanakhana. Kodwana kuthe nathoma ukugoma, athoma arhuwelela athi: “Muntu kaZimu, kazi kunokufa ngepotwenapha!” Akhange asagoma.


text:
U-Elitjha wathi: “Lethanapha iflowuru.”<br/>Wayithela ngepotweni wathi: “Phakululelani abantu bona bagome.”<br/>Yeke bekungasenalitho eliyingozi ngepotweni.


text:
Kwafika umuntu obuya eBhali-Tjhalitjha, alethele umuntu kaZimu isilumo: amapani amatjhumi amabili wezikwa zebhali neenqwambe zekoroyi ngomgodlana. U-Elitjha wathi: “Nikelani abantu bagome.”


text:
Incekwakhe yambuza yathi: “Ngingabapha njani abantu abalikhulu ukudla okuncani kangaka?”<br/>Kodwana u-Elitjha waphendula wathi: “Nikela abantu bona bagome ngombana nakhu okutjhiwo nguSomnini, ‘Bazakugoma bekusale.’ ”


text:
UNamani gade ayinduna yebutho lekosi ye-Aramu. Bekamumuntu ohloniphekileko ekosinakhe begodu akhakhaziswa babantu ngombana ngaye uSomnini gade anikele i-Aramu ukuhlula. Nanyana bekayikutani kodwana gade anekhwekhwe.


text:
Ama-Aramu gade aphume ngesiqhema, abuya athumbe umntazanyana enarheni yakwa-Israyeli. Yena waba sisebenzi somkaNamani.


text:
Umntazanyana wathi kumkaNamani: “Ibe thana ikosami beyingayokubona umphorofidi oseSamariya, gade angayiphilisa ekhwekhweni layo.”


text:
Ikosi ye-Aramu yathi: “Nakanjani khamba. Mina ngizakuthumela incwadi ekosini yakwa-Israyeli.”<br/>Wasuka-ke uNamani wakhamba aphethe amakhilogremu amakhulu amathathu namatjhumi amane wesiliva, amakhilogremu amatjhumi alikhomba wegolide nezambatho ezilitjhumi zakanokutjho.


text:
Incwadi egade itlolelwe ikosi ye-Aramu beyifundeka bunje: “Ngencwadi le ngiqinisa bona uNamani incekwami uthunyelwe ngimi bonyana umpholise ekhwekhweni lakhe.”


text:
Kuthe bona ikosi yakwa-Israyeli ifunde incwadi, yatlebhula izambatho zayo beyathi: “Kghani senginguZimu bona ngingaba namandla wokubulala newokuphilisa na? Uyazi, umrhali lo uthumele kimi umuntu bona ngimphilise ekhwekhweni lakhe! Nani niyazibonela bonyana umuntu lo uyatjhijila nenza nje!”


text:
Kwathi u-Elitjha umuntu kaZimu nezwako bona ikosi yakwa-Israyeli itlebhule izambatho zayo, wathumela umlayezo kiyo wathi: “Uzitlebhuleleni izambatho zakho? Thumela umuntu loyo eze kimapha ukuze azi bona kunomphorofidi kwa-Israyeli.”


text:
U-Elitjha wathumela umuntu kuye bona amtjele athi: “Khamba uyokuhlamba kalikhomba ngemlanjeni iJordani. Yeke umzimbakho uzakuphola begodu uhlambuluke.”


text:
UNamani wanyenya khulu bewakhamba wathi: “Uyazi, bengicabanga bona uzazizela afese ajame kimapha abize ibizo lakaSomnini uZimakhe, akhambise isandla sakhe ngehla kwamabala enginawo aphilise ikhwekhwe lami.


text:
Khona nje, i-Abana neParipari imilambo yeDamaseku beyingasingcono kunayo yoke imilambo yakwa-Israyeli na? Alo, kubayini ngingayokuhlamba kiyo, ngihlambuluke?” Nje-ke wajika asilingeke kokufa.


text:
Iinceku zakhe zaya kuye zafese zambonisa zathi: “Babethu, ibe thana umphorofidi gade athe yenza izinto ezikulu, ubungazukuzenza na? Kangangani-ke nakathe, ‘Hlamba ukuze uhlambuluke?’ ”


text:
Nje-ke uNamani wehla wafika wazicwilisa kalikhomba eJordani njengokutjho kwelizwi lomuntu kaZimu. Umzimbakhe waphuluka waba njengowomsanyana wahlambuluka.


text:
UNamani nabo boke agade eze nabo babuyela emuntwini kaZimu. Wajama phambi kwakhe wathi: “Kwanjesi ngiyazi bona ephasini loke akakho omunye uZimu ngaphandle kwakwa-Israyeli. Ngiyakurabhela-ke yewamukele nasi isipho encekwinakho.”


text:
Umphorofidi waphendula wathi: “Ngiqinisile ngoZimu engimlotjhako ngithi, angizukwamukela litho.”<br/>Wala nanyana uNamani sele amncenga.


text:
UNamani wathi: “Nawungasamukeliko, yeke vumela incekwakho ithathe ihlabathi engathwalwa ziimeyila ezimbili ngombana incekwakho angeze isatjhisela omunye uzinyana nanyana ngimuphi umhlabelo ngaphandle kwakaSomnini uZimu.


text:
Mayelana nokulotjha abozinyana: Inga uSomnini uZimu angacolela incekwakho lokha nayifanele iphekelele ikosayo kobana iyokulotjha ethempelini lakaRimoni. Iye, lokha incekwakho nayiguqa ethempelini lakaRimoni, ngiyarabhela inga uSomnini uZimu angacolela incekwakho ngalokhu.”


text:
uGerhazi inceku yaka-Elitjha umuntu kaZimu, wadlumbana wathi: “Uyazi, ikosami imbabalele uNamani umAramu loya ngokungamukeli kuye lokho agade akulethile. NgoZimu, ngizorhaba ngimlandele ukuze ngifunyane okuthize kuye.”


text:
Yeke uGerhazi wagijima walandela uNamani. Lokha uNamani nakambona agijima eza kuye, weqa ekaraneni bona amhlangabeze. Wambuza wathi: “Kusalunge koke na?”


text:
UGerhazi waphendula wathi: “Iye, awa koke kusalungile. Kwaphela ikosami ingithume bona ngithi, ‘Kusanda ukufika amasokana amabili wabafundi bomphorofidi, avela entatjaneni yeenarha zakwa-Efrayimu. Bewungawapha amakhilogremu amatjhumi amathathu nane wesiliva nezambatho ezimbili zakanokutjho na?’ ”


text:
UNamani wathi: “Awa, yewusale sewuthatha amakhilogremu amatjhumi asithandathu nabunane wesiliva.”<br/>Wabelesela uGerhazi bona ayamukele, wabophelela isiliva leyo emigodleni emibili kanye nezambatho ezimbili zakanokutjho. Wayinikela iinceku zakhe ezimbili bona ziyithwale zikhambe phambi kwakaGerhazi.


text:
Kuthe lokha uGerhazi nakafika entatjaneni yedorobho, wathatha koke eencekwinezo wakubhadeka ngendlini. Wajikisa iinceku zakhamba.


text:
Wangena-ke yena wafese wajama phambi kwekosakhe u-Elitjha.<br/>U-Elitjha wambuza wathi: “Ubuyaphi wena Gerhazi?”<br/>UGerhazi waphendula wathi: “Awa, incekwekosi akhange kheyiye ndawo.”


text:
Kodwana u-Elitjha wathi kuye: “Kutjho bona ummoyami gade ungasinawe lokha umuntu ehla ekaraneni bona akuhlangabeze. Kungabe lesi sikhathi sokuthatha isiliva, uthathe izambatho, amafutha, isidiribe, ipahla efuywako ekulu nencani, kanye neenceku neencekukazi na?


text:
Ikhwekhwe lakaNamani lizokunamathela kuwe neenzukulwana zakho isiphelani.”<br/>UGerhazi watjhiya u-Elitjha sele amhlophe njengesithwathwa ngekhwekhwe.


text:
Yeke sivumela bona siye ngeJordani siyokugawula iingodo ukuze sizakhele indawo yokuhlangana.”<br/>Yena wathi: “Khambani.”


text:
Omunye wabo wathi: “Bewungeze wathabela ukukhamba neenceku zakho na?”<br/>U-Elitjha waphendula wathi: “Iye, ngizakukhamba.”


text:
Kwathi omunye wabo asagawula isigodo, izembe latsomuka lawela ngemanzini. Walila wathi: “Maye, kosami! Kazi belibolekiwe nalinjaya!”


text:
Umuntu kaZimu wabuza wathi: “Liwelephi?”<br/>Kuthe lokha nakamtjengisa indawo, u-Elitjha waqunta isigojwana wasiphosela lapho, izembe lapapamala emanzini.


text:
Ikosi ye-Aramu yalwa nama-Israyeli. Ngemva kobana sele ikhulumisene neenkhulu zayo yathi: “Sizowalalela ngesiqhema ndawana thize.”


text:
Nje-ke umuntu kaZimu wathumela ilizwi ekosini yakwa-Israyeli wathi: “Qaphela ukudlula endaweni leyo ngombana ama-Aramu akulalele lapho.”


text:
Yeke ikosi yakwa-Israyeli beyiphele ithumele umlayezo endaweni umuntu kaZimu ayitjele abe ayiqaphelise ngayo. Indawo leyo yahlala iqatjhelwe. Kuthe lokha lokhu nakwenzeka ngesikhathi soke,


text:
ikosi ye-Aramu yakhathazeka. Yabiza iinduna zayo yabuza yathi: “Akhese ningitjele, ngubani phakathi kwethwapha ojame nekosi yakwa-Israyeli?”


text:
Omunye weenduna waphendula wathi: “Ndabezitha, kosami, akakho phakathi kwethu onjalo. Kodwana u-Elitjha umphorofidi okwa-Israyeli, nguye otjela ikosi yakwa-Israyeli koke, ngitjho negama ikosi elikhuluma ingelawini layo.”


text:
Ikosi yathi: “Khambani, nifune lapha akhona ukuze ngithumele amadoda ayombamba.”<br/>Kwabuya umbiko othi: “UseDotani.”


text:
Yeke ikosi yathumela iinjomani neenkarana kanye nebutho elinamandla lapho. Ibutho laya ebusuku lazombeleza idorobhelo.


text:
Inceku yomuntu kaZimu yavuka ekuseni yaphumela ngaphandle. Qala nanto ibutho lizombeleze idorobho ngeenjomani nangeenkarana. Inceku yathi ku-Elitjha: “Maye kosami! Kazi sizokwenzani-ke nakunje?”


text:
U-Elitjha wathandaza wathi: “Awu Somnini, ivule amehlo ukuze ibone!”<br/>Yeke uSomnini wavula amehlo wenceku, kwathi nayiqalako yabona umbundu ugcwele iinjomani neenkarana zomlilo zizombeleze u-Elitjha!


text:
Kuthe lokha ama-Aramu nabandamela kuye wathandaza wathi: “Somnini, betha abantwaba ngobuphofu.” Mbala uSomnini wabaphophaza kanjengombana u-Elitjha gade abawile.


text:
U-Elitjha wabalahlekisa wathi kibo: “Le akusiyo indlela begodu akusilo idorobho leli. Ngilandelani ngizanisa emuntwini enimfunako.” Wabarholela eSamariya.


text:
Kuthe nabasangena eSamariya, u-Elitjha wathandaza wathi: “Somnini, vula amehlo wabantwaba ukuze babone.”<br/>USomnini wavula amehlwabo. Baba-ke! Bazifunyana bangaphakathi kweSamariya!


text:
Kwathi lokha ikosi yakwa-Israyeli nayibabonako, yabuza u-Elitjha yathi: “Ngibabulale na? Ngibabulale baba?”


text:
Yena waphendula wathi: “Awa, ungababulali. Awukavunyelwa ukubulala abantu obathumbe ngesabulakho nangomsebe. Baphe ukudla namanzi ukuze badle basele, bagoduke baye ekosinabo.”


text:
Yeke ikosi yakwa-Israyeli yabalungiselela imbedla yomnyanya, kwathi nasele baqede ukudla nokusela, yabalisa bakhamba babuyela ekosinabo.<br/>Isiqhema sama-Aramu akhange sisabuyela enarheni yakwa-Israyeli godu.


text:
Emva kwesikhathi, uBhen-Hadadi ikosi ye-Aramu wahlanganisa loke ibutho lakhe. Waphuma wavimbezela iSamariya.


text:
Lokhu kwabangela indlala ekulu eSamariya: Ukuvimbezela kwathatha isikhathi eside khulu ngangobana ihloko kadumbana yathengiswa ngeempaparwana ezimatjhumi abunane wesiliva. Kuthi umsuqwa wamazuba ongagcwala itjhethe ubize iimpaparwana ezihlanu.


text:
Kwathi ikosi yakwa-Israyeli isakhamba emthangaleni wedorobho ihlola ubujamo, yezwa umfazi ayirhuwelela athi: “Ngisize kosami! Ngisize ngwenyama!”


text:
Ikosi yaphendula yathi: “Nakubanyana uSomnini uZimu akakusizi, mina ngizalifunyanaphi isizo lokusizana nawe? Kghani ngizalifumana eselelweni samabele namkha ebutlhodlhelweni bewayini?”


text:
Nokho yambuza yathi: “Kuhlekuhle, kwenzekani ngawe?”<br/>Umfazi waphendula wathi: “Akusimfazi lo, othe kimi, ‘Letha indodanakho ukuze siyidle namhlanje, kuzakuthi kusasa sidle yami.’


text:
Nje-ke sayipheka indodanami sayidla-ke. Kodwana ngakusasa nangithi kuye, ‘Letha indodanakho ukuze nayo siyidle-ke,’ wayifihla.”


text:
Kuthe lokha ikosi nayizwa amezwi womfazi loyo, yatlebhula izambatho zayo, yathi: “UZimu akangibulale, nakube ngizakulisa ihloko ka-Elitjha umsa kaTjhafati isese kuyapha namhlanje!”<br/>Kwathi isakhamba njalo phezu komthangala, abantu bayihlola, qala, ngaphakathi emzimbenayo bekunesambatho sesizilo.


text:
U-Elitjha gade ahlezi ngendlinakhe nabaphathi bomuzi. Ikosi yathumela ngaphambili isithunywa sayo kuye. Kodwana kuthe singakafiki kuye, u-Elitjha wathi ebaphathini bomuzi: “Nithi niyangibonisa nje bonyana umbulali lo uthumele isithunywa sakhe kobana sizongiqunta ihloko? Qalani la, lokha isithunywa nasifikako, nivale umnyango wesango, niwubambe sivaleleleke ngaphandle. Angithi ikosaso iseenthendeni zaso?”


text:
Kuthe asakhuluma nabo njalo, mbala nasi ikosi ivela yehlela ngakuye idlumbana ithi: “Angithi nguZimu osehlisele ihlekelele engaka le. Alo, ngizabe ngisamlindelelani bona asisize?”


text:
Kodwana U-Elitjha wathi kiyo: “Lalela ilizwi lakaSomnini. Nakhu okutjhiwo nguSomnini uthi, ‘Ngesikhathesi kusasa, pheze igagogo leflowuru esefiweko lizakuthengiswa ngesipaparwana negagogo nesiquntu sebhali lithengiswe ngesipaparwana esangweni leSamariya.’ ”


text:
Induna esisandla sekosi yaphendula umuntu kaZimu yathi: “Lokhu angeze kwenzeka, ngitjho nanyana uZimu bekangavula iintunja ezulwini!”<br/>U-Elitjha wathi: “Lokho uzazibonela ngamehlwakho, kodwana angeze wakunuka.”


text:
Nje-ke kwakunamadoda amane anekhwekhwe esangweni ledorobho. Athi omunye komunye: “Sihlaleleni lapha besife na?


text:
Nasithi sizakuya ngedorobheni, indlala ikhona lapho begodu sizakufa. Nakho nasiloko sikokomele la, sizakufa. Asiyeni ekampeni yama-Aramu sizinikeleni. Nakube bayasincenekela sizakuphila, nabasibulalako sizakufa.”


text:
Kwathi nakurhwalalako basuka baya ekampeni yama-Aramu. Kodwana kuthe lokha nabafika ebungenweni bekampa, qala, bekunganamuntu!


text:
Kwenzeka bonyana uSomandla enze ama-Aramu kobana ezwe umdumo weenkarana neenjomani, kwaba mdumo wepi ekulu, bebathi omunye komunye: “Yizwani! Ikosi yakwa-Israyeli iqatjhe amakhosi wamaHite newamaGibhide bona ajamelane nathi! Asendleleni azosisahlela!”


text:
Yeke ama-Aramu eqa abalekela ebumnyameni. Atjhiya amatendawo, iinjomani kanye nabodumbana bawo. Abaleka kobana azisindise atjhiya ikampa njengombana injalo.


text:
Nje-ke amadoda anekhwekhwe la nafika ebungenweni bekampa afese angena kwelinye lamatende, adla abe asela. Athwala isiliva, igolide kanye neempahla zokwembatha, akhamba ayozifihla. Abuya godu angena kwelinye lamatende athatha izinto kilo nazo azifihla.


text:
Khonapho athi omunye komunye: “Asenzi kuhle. Leli lilanga leendaba ezimnandi, kodwana thina sizithulele. Nakube silinda bekuse, sizakuhlunguphazwa. Asikhambeni khona nje siyokubika iindabezi esigodlweni.”


text:
Akhamba-ke afese arhuwelela abalindisango bedorobho athi kibo: “Khesaya ekampeni yama-Aramu, kodwana bekunganamuntu lapho, ngitjho nalizwi ukuzwakala! Bekunganalitho ngaphandle kweenjomani nabodumbana abakhungiweko! Amatende asala njengombana anjalo!”


text:
Ikosi yasikima ngobusukobo yathi eenduneni zayo: “Yithini nginitjele bona ama-Aramu enzeni kithi: Ayazi bona sibulawa yindlala; yeke atjhiye ikampawo ayozifihla emmangweni, adlumbana athi, ‘Kuzakuthi nabaphumako, sibagole bese singena ngedorobheni.’ ”


text:
Omunye weenduna zayo wathi kiyo: “Akuthathwe iinjomani ezingaba zihlanu kilezo eziseleko, sizithumele ngaphandle ukuze sibone bonyana kwenzekani. Iye ngombana iinjomani ezisele ngedorobhenezi zizase zifane nawo woke ama-Israyeli angedorobhenapha namkha asele abhubhile.”


text:
Yeke bathatha iinkarana ezimbili neenjomani zazo. Ikosi yazithumela ekampeni yama-Aramu yathi ebatjhayelini bazo: “Khambani niyokuqala bona kwenzekeni.”


text:
Abatjhayeli balandela umtlhala wama-Aramu bekwaba seJordani, bafunyana indlela yoke igcwele izambatho nepahla ekhithizwe ma-Aramu lokha nabalekako. Yeke iinthunywezo zajika zayokubikela ikosi.


text:
Nje-ke abantu beSamariya baphuma ngedorobheni bayokuphanga ikampa yama-Aramu. Ngambala, pheze igagogo leflowuru esefiweko lathengiswa ngesipaparwana kwathi igagogo nesiquntu sebhali lathengiswa ngesipaparwana njengombana uSomnini uZimu gade atjhwile.


text:
Ngesikhatheso ikosi beyibeke induna esisandla sayo bona igade isango. Abantu bafuhluzela esangwenelo bayigadanga beyahlongakala. Kwaba njengokutjho komuntu kaZimu ekosinakhe lokha nabegade yehlele endlinakhe.


text:
Lokhu kwenzeka ngombana lokha umuntu kaZimu nakatjela ikosi bonyana ngesikhathesi kusasa, igagogo nesiquntu sebhali lizakuthengiswa ngesipaparwana, pheze negagogo leflowuru esefiweko lithengiswe ngesipaparwana esangweni leSamariya,


text:
nalokha induna nayitjela umuntu kaZimu bonyana lokhu angeze kwenzeka, ngitjho nanyana uZimu bekangavula iintunja ezulwini, umuntu kaZimu wayitjela wathi: “Lokho uzazibonela ngamehlwakho, kodwana angeze wakunuka.”


text:
U-Elitjha wathi emfazini avusa indodanakhe ekufeni: “Zilungiselele wena nendlwakho; nikhambe niyokukhonza nanyana kukuphi lapha kungakghonakala khona ngombana uSomnini uZimu umemezele iminyaka elikhomba yendlala enarheni.”


text:
Umfazi lo wazilungiselela wenza njengombana umuntu kaZimu gade atjhwile. Yena nendlwakhe baya enarheni yamaFilista bakhonza lapho iminyaka elikhomba.


text:
Ekupheleni kweminyaka elikhomba babuya enarheni yamaFilista, wayokulila ekosini kobana imsize ukubuyisa indlwakhe nenarhakhe.


text:
Ikosi beyisakhuluma noGerhazi inceku yomuntu kaZimu, isithi: “Ngitjela zoke izinto ezikulu u-Elitjha azenzileko.”


text:
Kwathi uGerhazi asadembela ikosi bona u-Elitjha wavusa njani ofileko, kwafika umfazi u-Elitjha agade avuse umntanakhe ekufeni azokulila bona ikosi imsize ukubuyisa indlwakhe nenarhakhe. Yeke uGerhazi wathi: “Ndabezitha, kosami, umfazi nguye lo, nendodana ngiyo le u-Elitjha ayivusa ekufeni.”


text:
Ikosi yabuza umfazi ngendaba le, umfazi wayihlathululela. Nje-ke yamnikela umjameli osikhulu kobana atjheje isibawo somfazi lo, yathi kuye: “Qiniseka bonyana ufunyana zoke izinto ekungezakhe, ngitjho nemikhiqizo yoke yenarhakhe kusukela ngesikhathi akhamba ngaso bekube kunamhlanje.”


text:
U-Elitjha waya eDamaseku lapha bekugulela khona uBhen-Hadadi ikosi ye-Aramu. Kwathi lokha ikosi nayibikelwa bona umuntu kaZimu sekafikile eDamaseku


text:
yathi kuRhazayeli: “Thatha isipho ukhambe naso uyokuhlangabeza umuntu kaZimu, ubuze uSomnini uZimu ngaye uthi: ‘Ngizakuphuluka esifeni sami na?’ ”


text:
URhazayeli waphuma ukuyokuhlangabeza u-Elitjha, akhamba namakamela amatjhumi amane, athwele zoke izinto ezihle zeDamaseku. Wafese wajama phambi kwakhe wathi: “Indodanakho uBhen-Hadadi ikosi ye-Aramu ungithumile bona ngimbuzele ngithi, ‘Ngizakuphuluka esifeni sami na?’ ”


text:
U-Elitjha waphendula wathi: “Khamba ufese umtjele uthi, ‘Iye, uzakuphuluka,’ nokho uSomnini uZimu wambulile kimi bona yena uzakuhlongakala.”


text:
U-Elitjha warhudulela uRhazayeli amehlo, wamqalisisa bewadliwa ziinhloni. Khonapho umuntu kaZimu wathoma ukulila.


text:
URhazayeli wabuza wathi: “Alo, ikosami ililelani?”<br/>U-Elitjha waphendula wathi: “Kungombana ngiyawazi umonakalo ozowenza kuma-Israyeli. Uzokuthungelela umlilo eendaweni zawo ezinemithangala, ubulale amadodanawo ngesabula, usakaze amasana phasi usike nabasidisi izisu.”


text:
URhazayeli wathi: “Alo, incekwakho ingaphumelela njani ukwenza isihluku esingaka njengombana iyinja nje?”<br/>U-Elitjha waphendula wathi: “USomnini uZimu ungibonisile bona uzokuba yikosi ye-Aramu.”


text:
Yeke uRhazayeli watjhiya u-Elitjha wabuyela ekosinakhe. UBhen-Hadadi wabuza wathi: “Alo, utheni u-Elitjha kuwe?” URhazayeli waphendula wathi: “Uthe kimi, ‘Nakanjani uzokuphuluka.’ ”


text:
Kodwana ngakusasa wathatha itjhila lokugubuzesa walenya ngemanzini, wagubuzesa ubuso bekosi ngalo yaba nesimuku beyahlongakala. Nje-ke uRhazayeli waba yikosi esikhundleni sakaBhen-Hadadi.


text:
Ngomnyaka wesihlanu wokubusa kwakaJoramu umsa ka-Arhabi ikosi yakwa-Israyeli, uJehotjhafathi aseseyikosi yakwaJuda, uJehoramu indodanakhe wathoma ukubusa njengekosi.


text:
Gade aneminyaka ematjhumi amathathu nambili lokha nakathoma ukubusa njengekosi. Wabusa eJerusalema iminyaka ebunane.


text:
Wakhamba eendleleni zamakhosi wakwa-Israyeli njengombana indlu ka-Arhabi yenza ngombana vele watjhada indodakazi ka-Arhabi. Wenza ubumbi phambi kwakaSomnini uZimu.


text:
Nokho ngenca yencekwakhe uDavida, uSomnini uZimu bekangakazimiseli ukubhubhisa uJuda ngombana bekathembise ukugcinela uDavida neenzukulwana zakhe isibani bekube siphelani.


text:
Yeke uJehoramu waya eTsayire kanye nazo zoke iinkarana zakhe. Ama-Edomu amvimbezela kanye nendunakhe yekarana. Wazilungiselela ngobusukobo wasahlela ama-Edomu, kodwana ibutho lakhe lona labaleka labuyela ekhaya.


text:
Kuze kube kunamhlanje, u-Edomu ube lihlubuka kuJuda. Ngesikhatheso iLibhina nayo yavuka umbhejazana.


text:
Zoke izehlakalo zokubusa kwakaJehoramu nalokho akwenzileko, kutlolwe encwadini yemilando yamakhosi wakwaJuda.


text:
UJehoramu wahlongakala bewabulungwa kiboyisemkhulu eMzini kaDavida. U-Arhaziya indodanakhe waba yikosi esikhundleni sakhe.


text:
Ngomnyaka wetjhumi nambili wokubusa kwakaJoramu umsa ka-Arhabi ikosi yakwa-Israyeli, u-Arhaziya umsa kaJehoramu ikosi yakwaJuda, wathoma ukubusa.


text:
U-Arhaziya bekaneminyaka ematjhumi amabili nambili lokha nakaba yikosi. Wabusa eJerusalema umnyaka munye. Ibizo lakanina bekungu-Ataliya isizukulwana saka-Omri ikosi yakwa-Israyeli.


text:
U-Arhaziya waphuma noJoramu umsa ka-Arhabi ukuyokulwa noRhazayeli ikosi ye-Aramu eRamothi eGiliyadi. Ama-Aramu alimaza uJoramu.


text:
Ikosi uJoramu yabuyela eJizriyela ukuyokupholisa amanceba eyawafunyana ngokuhlatjwa ma-Aramu eRamothi lokha nayilwa noRhazayeli ikosi ye-Aramu. Nje-ke u-Arhaziya umsa kaJehoramu ikosi yakwaJuda, wehla ukuyokubona uJoramu umsa ka-Arhabi eJizriyela ngombana gade alinyaziwe.


text:
Umphorofidi u-Elitjha wabiza omunye wabafundi bomphorofidi wathi kuye: “Yewubhincele ingubakho ebhandeni, uthathe ikwana yamafutha we-oliva le ukhambe nayo eRamothi eGiliyadi.


text:
Nawufika lapho, ufune uJehu umsa kaJehotjhafathi omsa kaNimtjhi. Ngena lapha akhona, umsikimise umkhuphe eentangeni zakhe bese umngenisa ngelawini elisemsamo.


text:
Nje-ke thatha ikwana yamafutha we-oliva umthele ehloko bese umemezela uthi, ‘Nakhu okutjhiwo nguSomnini:<br/>“ ‘Ngikuzesa bona ube yikosi phezu kwaka-Israyeli.’<br/>“Yeke vula umnyango ubaleke, ungariyadi!”


text:
Lokha nalifikako, mbala nanzo iinduna zebutho zihlezi ebandla. Lathi kizo: “Mphathi, nginomlayezo wenduna.”<br/>UJehu wabuza wathi: “Unqophe kubani umlayezo lowo kithapha?”<br/>Laphendula lathi: “Ngewakho, nduna.”


text:
UJehu wasikima wangena ngendlini. Yeke isokana lathela amafutha we-oliva phezu kwehloko kaJehu belamemezela lathi: “Nakhu okutjhiwo nguSomnini uZimu wakwa-Israyeli, ‘Ngikuzesa bona ube yikosi phezu kwaka-Israyeli, isizwe sakaZimu.


text:
Ufanele ubhubhise indlu ka-Arhabi ikosakho begodu ngizozibuyiselela ngeengazi zeenceku zami abaphorofidi nezazo zoke iinceku zami ezathululwa ngu-Izebeli.


text:
Yoke indlu ka-Arhabi izakubhujiswa. Ngizakurhayila koke okuduna, okukhulu nokuncani kwaka-Arhabi kwa-Israyeli.


text:
Nakungu-Izebeli yena, uzokudliwa zizinja esigodini seJizriyela, kungabikhona ongambulunga.’ ”<br/>Isokanelo lavula umnyango labaleka.


text:
Kuthe lokha uJehu nabuyela eenkhulwini zekosakhe, zambuza zathi: “Kusakhamba kuhle koke na? Alo, ihlanyeli belizokwenzani kuwapha?”<br/>UJehu waphendula wathi: “Indoda le nani niyayazi bonyana inemigilingwana.”


text:
Zona zathi: “Ungasirhwali ndoda! Khuluma into ezwakalako!”<br/>UJehu wathi: “Ingitjele okunengi, yagcina ngokuthi, ‘Nakhu okutjhiwo nguSomnini:<br/>“ ‘Ngikuzese bona ube yikosi phezu kwaka-Israyeli.’ ”


text:
Masinyana zathatha izambatho zazindlala ngaphasi kweenyawo zakhe emqaqadweni womgangadelo. Nje-ke zabetha ipalapala zamemeza zathi: “UJehu yikosi!”


text:
Yeke uJehu wathi: “Nangabe lokhu kumbonwenu, khona-ke ningavumeli namunye ukuphuma ngedorobheni ukuyokubika iindabezi eJizriyela.”<br/>Ngaleyondlela uJehu umsa kaJehotjhafathi omsa kaNimtjhi, wenzela uJoramu ubukhwebetjhana. Ngesikhatheso uJoramu gade aseJizriyela. Wafika avela eRamothi eGiliyadi lapha woke ama-Israyeli agade alinga khona ukuvikela umuzi ezandleni zakaRhazayeli ikosi yama-Aramu. UJoramu wakhubala epini lokha nalwa nama-Aramu, wabuyela eJizriyela kobana aphole.


text:
Yeke uJehu wakhwela ikaranakhe waya eJizriyela lapha uJoramu gade alele khona, agula. U-Arhaziya ikosi yakwaJuda naye wehlela eJizriyela ukuyokubona uJoramu.


text:
Umlindi ogade aqaphe esithaleni seJizriyela wabona isiqubuthu siza noJehu. Warhuwelela wathi: “Ngibona isiqubuthu!”<br/>UJoramu wathi: “Funyana umkhweli wenjomani, umthume kibo abuze bonyana beze ngokuthula na?”


text:
Umkhweli wenjomani waphuma bona ahlangabeze uJehu wathi kuye: “Ingwenyama iyabuza ithi, ‘Nize ngokuthula na?’ ”<br/>UJehu waphendula wathi: “Uzakwenzani wena ngokuthulokho? Bhoda ngemuva kwami ungilandele!”<br/>Umlindi wabika wathi: “Isithunywa sifikile kibo kodwana asibuyi!”


text:
Yeke ikosi yathuma omunye umkhweli wenjomani. Lokha nafika kibo wathi: “Ingwenyama iyabuza ithi, ‘Nize ngokuthula na?’ ”<br/>UJehu waphendula wathi: “Uzakwenzani wena ngokuthulokho? Bhoda ngemuva kwami ungilandele!”


text:
Umlindi wabika wathi: “Yena ufikile kibo kodwana akabuyi! Umtjhayeli okhamba phambi kwesiqubuthu utjhayela njengoJehu umsa kaNimtjhi ngombana ugijimisa njengehlanya.”


text:
UJoramu wayala wathi: “Bophelani ikaranami!”<br/>Bayibophela-ke ikaranakhe. Yeke uJoramu ikosi yakwa-Israyeli no-Arhaziya ikosi yakwaJuda baphuma, kwaba ngiloyo naloyo akhwele ikaranakhe. Baphuma ukuyokuhlangabeza uJehu, bamfumana esigodini sakaNabothi umJizriyela.


text:
Lokha uJehoramu nakabona uJehu wabuza wathi: “Uze ngokuthula na, Jehu?”<br/>UJehu waphendula wathi: “Kungaba njani nokuthula nangabe ubungwadla nobuloyi bakanyoko u-Izebeli busarhagele kangaka?”


text:
Nje-ke uJehu wadosa umsebakhe wadumuza uJoramu hlangana namahlombe. Umsubela waphundlusa ihliziywakhe bewagebela ekaranenakhe.


text:
UJehu wathi kuBidikhari indunakhe: “Mthathe umlahlele esimini esesigodini sakaNabothi umJizriyela. Angithi uzakukhumbula bona mina nawe sasikhwela silinganisane ngekarana ngemuva kwekarana kayise u-Arhabi, lokha nasizwa umlayezo kaSomnini ojamelene naye, usithi


text:
‘Ngibone iingazi zakaNabothi nezamadodanakhe izolo ntambama; yeke-ke ngiqinisile ngithi ngizakwenza uzihlawule ngeengazi zakho.’ Wawutjho njalo-ke umlayezo kaSomnini. Nje-ke mthatheni nimjikijele esiminapho njengombana ilizwi lakaSomnini likhulumile.”


