# verses

text:
Kuthe lokha u-Arhaziya ikosi yakwaJuda nakubonako okwenzekileko, wabaleka wangena indlela enyukela eBhethe-Hagani. UJehu gade amgijimisa arhuwelela asithi: “Naye mbulaleni!” Bamdumuzela phezu kwekaranakhe asanyuka umbundu weGuri eseduze neJibiliyamu. Wabalekela ngeMegido wahlongakalela lapho.


text:
Iinkhulu zakhe zamthatha ngekarana zamusa eJerusalema lapha zambulunga khona ethuneni lakhe kiboyisemkhulu eMzini kaDavida.


text:
Yeke uJehu waya eJizriyela. Kuthe lokha u-Izebeli nakezwako ngalokho, wazikghabisa amehlo, wazilungisa iinhluthu wabese uhlola ngefesidere eliphezulu.


text:
Kwathi uJehu asangena ngesango njalo, u-Izebeli wathi: “Usavukile na wena Zimri ndina, mbulali womphathakho?”


text:
UJehu waqala phezulu efesidereni warhuwelela wathi: “Ngubani ongakimi? Ngubani?”<br/>Abaphakulwa abambalwa bamlunguza ngefesidere.


text:
UJehu wathi kibo: “Mphoseni phasi umfazi loyo!”<br/>Yeke bamphosa phasi, iingazi zakhe zathela iboda neenjomani. Wamtlhifizisa ngeenjomani.


text:
UJehu wangena wadla bewasela. Yeke wathi: “Tjhejani umfazi onikelelweko loyo nimbulunge ngombana gade ayindodakazi yekosi.”


text:
Kodwana kuthe lokha nabaphumako bona bayombulunga, akhange bafunyane ilitho ngaphandle kwekhakhayi, iinyawo nezandla zakhe kwaphela.


text:
Babuyela emuva babikela uJehu owafese wathi: “Leli lilizwi lakaSomnini alikhuluma ngencekwakhe u-Eliya umTitjhibe wathi, ‘Esigodini seJizriyela izinja zizakurhiribidela inyama ka-Izebeli.


text:
Njengamalongwe emmangweni uzakuba njalo nomzimba ka-Izebeli esigodini seJizriyela. Kungabi nongamkhomba athi, “Nangu u-Izebeli.” ’ ”


text:
U-Arhabi gade anamadodana amatjhumi alikhomba eSamariya. Nje-ke uJehu watlola iincwadi wazithumela eenduneni zeJizriyeli ezaziseSamariya, ebaphathini nebondlini babantwana baka-Arhabi wathi:


text:
“Njengombana amadodana wekosenu akinapho begodu nineenkarana, iinjomani, idorobho elinemithangala kanye neenhlabano, yeke lokha nakufika incwadi le kinapho,


text:
khethani indodana ekhethekileko nenekghono khulu emadodaneni wekosenu bese niyikhweza phezu kwesihlalo sobukhosi sakayise. Nje-ke, nilwele indlu yekosenu.”


text:
Kodwana bona bethukwa khulu bebathi: “Nakube amakhosi amabili akhange akghone ukujamelana naye, alo-ke thina besibobani?”


text:
Yeke umphathi wesigodlo, induna yedorobho, abaphathi nabondli bathumela umlayezo lo kuJehu bathi: “Siziinceku zakho, sizakwenza nanyana yini othi asiyenze. Angekhe sabeka enye ikosi, akube nguwe obonako bona kuyini okusilungeleko.”


text:
UJehu watlola enye incwadi wathi: “Nakube ningakimi begodu nizangilalela, khona-ke lethani iinhloko zamadodana wekosenu kimi eJizriyela kusasa ngesikhathesi.”<br/>Amakhosana amatjhumi alikhomba lawo, gade anabarholi bedorobho, ababondli bawo.


text:
Lokha nakufika incwadi, abarholabo bathatha amakhosana amatjhumi alikhomba lawo bawaqunta iinhloko. Bafaka iinhloko zawo eenqwebini bazithumela kuJehu eJizriyela.


text:
Kwafika isithunywa satjela uJehu sathi: “Balethe iinhloko zamakhosana.”<br/>Yeke uJehu wayala wathi: “Zibekeni zibe maqubi amabili esangweni ledorobho, bekube sekuseni kusasa.”


text:
Ngakusasa uJehu waphuma wajama phambi kwesizwe wathi: “Nina nimsulwa. Ngimi owakhela ikosami ubukhwebetjhana ngayibulala. Kodwana ngubani obulele boke laba?


text:
Yazini-ke bona alikho igama uSomnini uZimu alikhuluma ngendlu ka-Arhabi elingazukuphetheka. Iye, uSomnini ukwenzile akukhuluma ngencekwakhe u-Eliya.”


text:
UJehu wabulala boke bendlu ka-Arhabi abaseleko eJizriyela, zoke iinkhulu, abangani kanye nabaphristi, akhange atjhiye noyedwa.


text:
wahlangana nezinye iinhlobo zaka-Arhaziya ikosi yakwaJuda, wathi kizo: “Nibobani-ke nina?”<br/>Zona zathi: “Awa, thina siziinhlobo zaka-Arhaziya. Sehle bona sizokulotjhisa amakhosana wakwa-Israyeli neenhlobo zendlovukazi.”


text:
UJehu wathi: “Babambeni!” Nje-ke bababamba, bababulalela emthonjeni eBhethe-Ekhedi. Bekumatjhumi amane nambili wamadoda. Akhange atjhiye noyedwa.


text:
Nakasuka lapho wahlangana noJonadaba umsa kaRekabi, ogade asendleleni eya kuJehu. UJehu wafese wamlotjhisa wathi: “Ummoya munye nami nanjengombana nami ngimmoya munye nawe na?”<br/>UJonadaba wathi: “Iye.”<br/>UJehu wathi: “Nakubanyana kunjalo, ngibamba ngesandla.”<br/>Ngambala wenza njalo, uJehu wamdosa bona akhwele ikaranakhe.


text:
UJehu wathi: “Namba uzokubona ukutjhisakalela kwami uSomnini uZimu.”<br/>Yeke wakhamba naye ngekaranakhe.


text:
Lokha uJehu nakafika eSamariya, wabulala boke abagade basele bomndeni ka-Arhabi. Wababhubhisa njengokutjho kwelizwi lakaSomnini alikhuluma ku-Eliya.


text:
Nje-ke uJehu wabuthelela abantu ndawonye wathi kibo: “U-Arhabi walotjha uBhali kancani, kodwana mina Jehu ngizamlotjha ukudlula.


text:
Yeke bizelani kimi boke abaphorofidi bakaBhali, abalotjhi nabaphristi bakhe, baphelele boke. Nginembedla yomhlatjelo kaBhali. Obhalelwa kufika uzakufa.”<br/>Lokhu uJehu wakwenza ngobuqili ngombana afuna ukubhubhisa abalotjhi bakaBhali.


text:
UJehu wathumela ilizwi kilo loke lakwa-Israyeli. Abalotjhi bakaBhali beza ngendlwana. Akhange kube khona noyedwa owasalako. Bagcwala swi ngethempelini lakaBhali.


text:
Yeke uJehu banoJonadaba umsa kaRekabi bangena ethempelini lakaBhali. UJehu wathi ebalotjhini bakaBhali: “Qinisekisani bona azikho iinceku zakaSomnini uZimu phakathi kwenwapha, kwaphela abalotjhi bakaBhali.”


text:
Nje-ke bangena bona benze iminikelo nemihlabelo yokutjhiswa. UJehu gade abeke amadoda amatjhumi abunane ngaphandle ngomyalo othi: “Nange omunye wenu angenza bona kuphunyurhe munye wamadoda engiwabeke ezandleni zenu la, uzakufa esikhundleni sakhe.”


text:
Kwathi bona uJehu aqede ukwenza umhlabelo wokutjhiswa, wabiza abogadi neenduna wathi: “Ngenani nibabulale; kungaphunyurhi ngitjho noyedwa wabo.”<br/>Yeke bababulala ngesabula. Abogadi neenduna bafuthela iindumbu ngaphandle. Bangena ngelawini elisemsamo lethempeli lakaBhali,


text:
Baphadlha ilitje lakaBhali lesikhumbuzo. Babhuruza ithempeli lakhe balenza indlwana yokuphumela kusukela mhlokho bekube kunamhlanje.


text:
Nokho, akhange aphambuke ezonweni zakaJerobhowamu umsa kaNebathi, abangela ngazo bonyana u-Israyeli one ngokulotjha amakonyana wegolide eBhethe-Eli nakwaDani.


text:
USomnini uZimu wathi kuJehu: “Ngombana wenze okuhle phambi kwami ngokuphumelelisa endlini yaka-Arhabi lokho ebekusemkhumbulwenami, iinzukulwana zakho zizakuhlala esihlalweni sobukhosi kwa-Israyeli bekube sizukulwana sesine.”


text:
Kodwana uJehu akhange atjheje ukulandela umthetho kaSomnini, uZimu wakwa-Israyeli ngehliziywakhe yoke. Akhange aphambuke ezonweni zakaJerobhowamu, abangela ngazo bonyana u-Israyeli one.


text:
Ngamalanga lawo uSomnini wathoma ukuphungula inarha yakwa-Israyeli. URhazayeli wahlula ama-Israyeli kiyo yoke imikhawulo


text:
ukuya epumalanga yeJordani: yoke inarha yakwaGiliyadi lapha kuhlala khona ikoro yakwaGadi, yakwaRubeni neyakwaManase, ukusukela e-Aroweri engemlanjaneni we-Arinoni ukudabula iGiliyadi ukuya eBhatjhani.


text:
Ezinye izehlakalo zokubusa kwakaJehu, koke akwenzileko kanye nokuhlula kwakhe, kutlolwe encwadini yemilando yamakhosi wakwa-Israyeli.


text:
UJehu waziyela kiboyisemkhulu, wabulungwa eSamariya. UJehowarhazi indodanakhe waba yikosi esikhundleni sakhe.


text:
Kuthe lokha u-Ataliya unina ka-Arhaziya nakabona bonyana indodanakhe ihlongakele, wasikima khonokho wabulala boke abantwana bekosi.


text:
Kodwana uJehotjheba indodakazi yekosi uJoramu ogade angudadwabo laka-Arhaziya, wathatha uJowatjhi umsa ka-Arhaziya ogade asele azokubulawa, wameba hlangana namakhosana, wamfihla nembelesakhe emphekghweni welawu lethempeli. Gade ambalekisela u-Ataliya, yeke akhange asabulawa.


text:
Ngomnyaka wekhomba uJehoyada umphristi omkhulu wathumela bonyana kuyokuthathwa iinduna zekhulu, amaKari nabogadi bona beze kuye ethempelini lakaSomnini. Wenza isivumelwano nabo bewabafungisa ethempelini phambi kwakaSomnini. Ngemva kwalokho wabatjengisa nendodana yekosi.


text:
Wabayala wathi: “Nakhu enimele nikwenze: Esinye seenqhema zenu ezintathu, leso esivamise ukugada isigodlo ngeSabatha,


text:
Boke benu abaseenqhemeni ezimbili abangasebenzi ngeSabatha, kumele bagade ithempeli lakaZimu ukuvikela ikosana.


text:
Zihleleni niphahle ikosana mahlangothi woke, kube ngiloyo naloyo aphathe iinkhali zakhe. Nanyana ngubani obandamela eensikeni zethempeli kufuze abulawe. Yibani hlanu kwekosana nanyana kukuphi lapha iya khona.”


text:
Iinduna zekhulu zenza njengombana uJehoyada umphristi omkhulu aziyalile: Ngileyo naleyo induna yathatha amadoda kilawo ebekangena emsebenzini ngeSabatha nalawo ebekatjhayisa ngeSabatha, eza kuJehoyada.


text:
Yena wanikela iinduna zekhulu umkhonto wobukhosi nezinye iinkhali egade zibekwe ethempelini lakaSomnini uZimu.


text:
Wabeka abogadi abaphethe iinkhali ezandleni, ukusuka ngesewula ukuya ngetlhagwini letatawu eliphambi kwe-aldari nethempeli ukuze bakwazi ukuphahla ikosana.


text:
UJehoyada wakhupha indodana yekosi wayethwesa isiba, wayinikela incwadi yomthetho. Bayibeka yaba yikosi ngokuyezesa nangokuwahla izandla bathi: “Bayede! Ikosi ayisiphilele!”


text:
Kuthe lokha u-Ataliya nakezwa itjhada elenziwa bogadi nabantu, waphuma waya ebantwini ethempelini lakaZimu.


text:
Uthe nakathi tla amehlo, qala naso ikosi ijame hlanu kwesika njengombana kwakulisiko. Iinduna nabosomporompita bebahlanu kwayo, nabantu boke bendawo bebathabile babetha neemporompita. Nje-ke u-Ataliya watlebhula izambatho zakhe, warhuwelela wathi: “Bukhwebetjhana! Bukhwebetjhana-ke lobu!”


text:
UJehoyada umphristi omkhulu wayala iinduna zekhulu ebegade ziphethe iinqhema wathi: “Khuphani umfazi loyo hlangana neensika zethempeli, kuthi boke abamlandelako nibabulale.” Umphristi gade akubeke kwakhanya bonyana angabulalelwa ethempelini lakaSomnini.


text:
UJehoyada wenza isivumelwano esiphakathi kwakaZimu, ikosi nabantu. Bona bathembisa bonyana bazakuba babantu bakaZimu. Godu wenza isivumelwano hlangana nekosi nabantu.


text:
Boke abantu bendawo baya ethempelini lakaBhali bona balibhuruze: Baphadlha ama-aldari neenthombembazwa zaba ziincucwana bebabulala noMathani umphristi wakaBhali phambi kwama-aldari.<br/>Yeke uJehoyada umphristi omkhulu, wajamisa abogosa ethempelini lakaSomnini.


text:
Yena wabutha iinduna zekhulu, amaKari, abogadi kanye nabantu boke bendawo. Sele baboke-ke, basusa ikosabo ethempelini lakaZimu bayisa esigodlweni. Bangena esigodlweni ngendlela yesango labogadi. Ikosi yahlala esihlalweni sobukhosi bakaDavida.


text:
Abantu boke bendawo bathokoza ngalokho. Idorobho gade linokuthula ngombana u-Ataliya awiswe ngesabula esigodlweni.


text:
Ngomnyaka wekhomba wokubusa kwakaJehu, uJowatjhi waba yikosi, bewabusa eJerusalema iminyaka ematjhumi amane. Ibizo lakanina bekunguTsibiya abuya eBheritjheba.


text:
Yoke iminyaka yokubusa kwakhe uJowatjhi wenza okulungileko ebusweni bakaSomnini ngombana uJehoyada umphristi gade amyale njalo.


text:
Nokho iindunduma akhange zisuswe; abantu baragela phambili ngokwenza imihlabelo nokutjhisa itjhwalo lapho.


text:
UJowatjhi wathi ebaphristini: “Nina baphristi, ningayisebenzisa imali ekhethekileko elethwa babantu ethempelini lakaSomnini. Imali le kufanele ibe ngeyamukelekileko ethempelini. Lokhu kutjho imali yokuhlenga umuntu nanyana isilwana ebekwa mphristi ngokwesilinganiso sakhe. Iye, yoke imali umuntu ayikhupha ngokuzithandela kwakhe kumphathimali wethempeli lakaSomnini ningazisebenzisela yona, kodwana nizakufanela bonyana nilungise koke okubonakala kufanele ukuvuselelwa ethempelini.”


text:
Kwaze kwaba ngomnyaka wamatjhumi amabili nantathu wokubusa kwekosi uJowatjhi, abaphristi basoloko bangakalungisi ithempeli.


text:
Ngalokho-ke ikosi uJowatjhi yabiza uJehoyada umphristi omkhulu nabanye abaphristi, yababuza yathi: “Kubayini ningakalungisi umonakalo owenzakele ethempelini na? Yeke ningasazithatheli imali kubaphathimali, kodwana idluliseleni ekulungisweni kwethempeli.”


text:
Abaphristi bavuma bona angekhe basabuthelela imali ephuma ebantwini nokobana ithempeli angeze lisalungiswa ngibo.


text:
Umphristi omkhulu uJehoyada wathatha ikasi, wathumbusa intunja esivalweni salo. Walithatha walibeka hlanu kwe-aldari ngesidleni sobungeno bethempeli lakaSomnini. Abaphristi abagada esangweni bafaka imali yoke eyayilethwa ethempelini lakaSomnini ngekasini.


text:
Bekuthi lokha nababona bona kunemali enengi ekasini, kuze umabhalana wekosi nomphristi omkhulu, babophe imali egade ilethwa ethempelini ibe ngemigodlana bese bayayibala.


text:
Nje-ke bathatha imali ekaliweko leyo bayinikela abantu ebegade bengamele umsebenzi wokuvuselela ithempeli. Ngemali leyo bakhokhela abafuleli nabakhi abasebenza ngethempelini lakaSomnini,


text:
ababeki bamatje nabacozi bawo. Bathenga iingodo namatje acoziweko; bahlangabezana neemfuno zoke zokuvuselela ithempeli.


text:
Imali eyalethwa ethempelini akhange isetjenziselwe ukwenza izitja zesiliva, neenquntapete, izitja zokunyenyeza, iimporompita namkha kungaba yini eyenzelwe ithempeli lakaSomnini ngegolide nanyana ngesiliva,


text:
Akhange bebazitshwenye ngokwenza ilandelelo ngemali abayinikela abantu kobana bakhokhele iinsebenzi ngombana benza koke ngokwethembeka.


text:
Imali yomhlabelo womlandu nomhlabelo wesono akhange ilethwe ethempelini lakaSomnini; gade ingeyabaphristi.


text:
Ngemva kwesikhathi uRhazayeli ikosi ye-Aramu wasahlela iGathi bewayithumba. Nakasuka lapho wayokusahlela iJerusalema.


text:
Yeke uJowatjhi ikosi yakwaJuda wabuthelela izipho ezikhethekileko ezazinikelwe boyisemkhulu, uJehotjhafathi, uJehoramu no-Arhaziya, amakhosi wakwaJuda, nezipho ezikhethekileko ezazinikelwe nguye negolide loke elalifunyenwe endlini yamagugu wethempeli lakaSomnini nesigodlweni. Koke lokho wakuthumela kuRhazayeli ikosi ye-Aramu. Yena-ke akhange asasahlela iJerusalema.


text:
Ezinye izehlakalo zokubusa kwakaJowatjhi, koke akwenzileko, kutlolwe encwadini yemilando yamakhosi wakwaJuda.


text:
Iinduna zakaJowatjhi zamakhela ubukhwebetjhana zambulalela endleleni eya eSila magegana nendlu endundumeni engaphandle komthangala weJerusalema.


text:
Iinduna ezambulalako bekunguJozabadi umsa kaTjhimeyati noJehozabadi umsa kaTjhomeri.<br/>Wahlongakala-ke uJowatjhi wabulungwa kiboyisemkhulu eMzini kaDavida. U-Amatsiya indodanakhe waba yikosi esikhundleni sakhe.


text:
Ngomnyaka wamatjhumi amabili nantathu wokubusa kwekosi uJowatjhi umsa ka-Arhaziya ikosi yakwaJuda, uJehowarhazi umsa kaJehu waba yikosi yakwa-Israyeli eSamariya. Wabusa iminyaka elitjhumi nalikhomba.


text:
Wenza ubumbi phambi kwakaSomnini ngokulandela izono zakaJerobhowamu umsa kaNebathi, abangela ngazo bona no-Israyeli one. Naye-ke akhange aphambuke kizo.


text:
Yeke ubukhali bakaZimu bavutha phezu kwaka-Israyeli, wabanikela isikhathi eside esandleni sakaRhazayeli ikosi ye-Aramu noBhen-Hadadi indodanakhe.


text:
Nje-ke uJehowarhazi wabawa isisa sakaZimu; uZimu wamizwa ngombana wabona isihlungu ikosi ye-Aramu egade igandelele u-Israyeli ngaso.


text:
UZimu wanikela ama-Israyeli umsindisi, kwaba kuphunyurha kwawo esandleni sama-Aramu. Nje-ke ama-Israyeli azihlalela enarhenawo njengaphambilini.


text:
Kodwana akhange aphambuke ezonweni zendlu kaJerobhowamu abangela ngazo bonyana one. Aragela phambili ngezonwezo. Nesithombesibunjwa saka-Atjhera, sasisoloko siseSamariya.


text:
UZimu akhange amtjhiyele litho lebutho lakaJehowarhazi ngaphandle kwamadoda amatjhumi amahlanu, abakhweli beenjomani, itjhumi leenkarana namajoni weenyawo alitjhumi leenkulungwana. Ikosi ye-Aramu gade ibhubhise ibutho lakaJehowarhazi, yalitshidlha lafana nebhudu.


text:
Ezinye izehlakalo zokubusa kwakaJehowarhazi, koke akwenzileko nokuhlula kwakhe, kutlolwe encwadini yemilando yamakhosi wakwa-Israyeli.


text:
UJehowarhazi wahlongakala wabulungwa eSamariya. UJowatjhi indodanakhe waba yikosi esikhundleni sakhe.


text:
Kwathi ngomnyaka wamatjhumi amathathu kaJowatjhi ikosi yakwaJuda, uJehowatjhi umsa kaJehowarhazi waba yikosi yakwa-Israyeli eSamariya. Wabusa iminyaka elitjhumi nathandathu.


text:
Wenza ubumbi phambi kwakaSomnini begodu akhange aphambuke ezonweni zakaJerobhowamu umsa kaNebathi, abangela ngazo bonyana ama-Israyeli one; aragela phambili ngezonwezo.


text:
Ezinye izehlakalo zokubusa kwakaJehowatjhi, koke akwenzileko nokuhlula kwakhe, ngitjho nokulwa kwakhe no-Amatsiya ikosi yakwaJuda, kutlolwe encwadini yemilando yamakhosi wakwa-Israyeli.


text:
UJehowatjhi wahlongakala wabulungwa eSamariya namakhosi wakwa-Israyeli. UJerobhowamu waba yikosi esikhundleni sakhe.


text:
Ngesikhatheso u-Elitjha gade agula aphethwe sisifo esagcina simthethe. UJehowatjhi ikosi yakwa-Israyeli gade ehlele kuye bona ayombona, wafese walila phambi kwakhe wathi: “Babami! Babami! Gade ufana nebutho leenkarana kwa-Israyeli!”


text:
U-Elitjha wathi ekosini yakwa-Israyeli: “Bamba umsebe ngesandla sakho.”<br/>Kuthe lokha nayisabambe umsebe, u-Elitjha wabeka izandla zakhe phezu kwezandla zekosi,


text:
wathi: “Vula ifesidere langepumalanga.” Ikosi yalivula.<br/>U-Elitjha wathi: “Dumuza!” Mbala yadumuza ikosi.<br/>U-Elitjha wamemezela wathi: “Lo-ke msubela wokuhlula wakaSomnini uZimu! Msubela wokuhlula phezu kwe-Aramu! Ngambala uzowabhubhisa nya, ama-Aramu e-Afeki.”


text:
Nje-ke wathi: “Thatha imisubela.” Ikosi yayithatha.<br/>U-Elitjha wathi ekosini: “Betha ihlabathi ngemisubela!” Ikosi yabetha ehlabathini kathathu, yalisa.


text:
Umuntu kaZimu wasilingekela ikosi wathi kiyo: “Ngathana bewubethe ehlabathini kahlanu namkha kathandathu ngombana ngokwenza njalo bekuzakube uyihlulile i-Aramu, wayibhubhisa nya. Kodwana kwanje, uzoyihlula kathathu kwaphela.”


text:
U-Elitjha wahlongakala bewabekwa.<br/>Iinqhema zemigulukudu zamaMowabi gade zinande zisahlela inarha qobe silimela.


text:
Kwakhe kwathi amanye ama-Israyeli asangcwaba umuntu othize, masinyana abona isiqhema semigulukudu. Khonokho aphosela isidumbeso elibeni laka-Elitjha. Kuthe bona isidumbu sithinte amathambo ka-Elitjha, savuka sajama ngeenyawo.


text:
Kodwana uSomnini uZimu waba nomusa ku-Israyeli, waba nezwelo bewatjengisa isirhawu kuye ngenca yesivumelwano sakhe no-Abrahamu, u-Isaka noJakopo. Kwabe kwaba sikhatheso angavumi ukubabhubhisa namkha ukubaphelisa phambi kwakhe.


text:
Nje-ke uJehowatjhi umsa kaJehowarhazi wabuye wayithumba kuBhen-Hadadi umsa kaRhazayeli yoke imizi egade ithunjwe kuyise uJehowarhazi ngepi. Kwaba kathathu uJehowatjhi ahlula uBhen-Hadadi. Ngaleyondlela wabuyisa imizi yama-Israyeli.


text:
Ngomnyaka wesibili kaJehowatjhi umsa kaJehowarhazi ikosi yakwa-Israyeli, u-Amatsiya umsa kaJowatjhi ikosi yakwaJuda wathoma ukubusa.


text:
Gade anamatjhumi amabili nahlanu weminyaka lokha nakathoma ukubusa. Wabusa eJerusalema iminyaka ematjhumi amabili nethoba. Ibizo lakanina bekunguJehowadini, weJerusalema.


text:
U-Amatsiya wenza okulungileko phambi kwakaSomnini, kodwana ingasi njengombana uyisemkhulu uDavida enza. Kikho koke wakhamba emtlhaleni kayise uJowatjhi.


text:
Kuthe masinyana ngemva kokobana umbuso unzinze esandleni sakhe, wabulala iinkhulu ezabulala uyise ikosi.


text:
Nokho akhange athande ukubulala abantwana bababulali. Wenza njengombana kutlolwe encwadini yomthetho kaMosi, lapha uSomnini ayala khona wathi: “Aboyise abazukubulawa ngenca yabantwana namkha abantwana babulawe ngenca yaboyise; ngiloyo naloyo uzakufa ngenca yesono sakhe.”


text:
Ngu-Amatsiya owabulala ama-Edomu alitjhumi leenkulungwana emrhobeni wetswayi bewathumba neSela ngepi. Wayithiya bona yiJokithiyeli, ekulibizo layo bekube kunamhlanje.


text:
Yeke u-Amatsiya wathumela iinthunywa kuJehowatjhi umsa kaJehowarhazi omsa kaJehu ikosi yakwa-Israyeli, wamtjhijila wathi: “Yewize, sizokuzwana amandla.”


text:
Kodwana uJehowatjhi ikosi yakwa-Israyeli waphendula u-Amatsiya ikosi yakwaJuda wathi: “Umtjhatjhana ogade useLibhanoni wathumela umlayezo emthini womsedari eLibhanoni wathi, ‘Yendisela umntazana wakwakho esokaneni lakwami.’ Nje-ke isibandana sommango eLibhanoni seza safihliza umtjhatjhana lowo ngeenyawo zaso.


text:
Iye, nawe uwamadlhile ama-Edomu, ngikho nje sewuzikhakhazisa kangaka. Zikhakhazise ekuhluleni kwakho kodwana uhlale kwakho! Uzibizelelani umutja bona uzikhube wena kanye nabantu bakwaJuda na?”


text:
U-Amatsiya wathwala umsila, yeke uJehowatjhi ikosi yakwa-Israyeli wamsahlela. Yena no-Amatsiya ikosi yakwaJuda baqalana eBhethe-Tjhemetjhi kwaJuda.


text:
UJehowatjhi ikosi yakwa-Israyeli wathumba u-Amatsiya ikosi yakwaJuda, umsa kaJowatjhi omsa ka-Arhaziya. Wamthumba eBhethe-Tjhemetjhi. Nje-ke, uJehowatjhi waya eJerusalema wafese wabhuruza umthangala ingcenye engaba magadango amamitha amakhulu amabili, kusukela esangweni i-Efrayimu ukuya esangweni okuthiwa siKghudlhu.


text:
Wathatha loke igolide, isiliva kanye nazo zoke izinto ebezisethempelini lakaSomnini nebegade zisendlini yamagugu wesigodlo. Waraga nabathunjwa wabuyela eSamariya.


text:
UJehowatjhi wahlongakala wabulungwa eSamariya namakhosi wakwa-Israyeli. UJerobhowamu indodanakhe waba yikosi esikhundleni sakhe.


text:
U-Amatsiya umsa kaJowatjhi ikosi yakwaJuda waphila iminyaka elitjhumi nahlanu emva kokuhlongakala kwakaJehowatjhi umsa kaJehowarhazi ikosi yakwa-Israyeli.


text:
Abantu bamakhela ubukhwebetjhana eJerusalema, yena wabalekela eLakitjhi, kodwana bathumela abantu emuva kwakhe eLakitjhi, bambulalela khonapho.


text:
Nje-ke isizwe sakwaJuda sathatha u-Azariya ogade aneminyaka elitjhumi nathandathu, sambeka bona abe yikosi esikhundleni sakayise u-Amatsiya.


text:
Kwathi ngomnyaka wetjhumi nahlanu wekosi u-Amatsiya umsa kaJowatjhi ikosi yakwaJuda, uJerobhowamu umsa kaJehowatjhi ikosi yakwa-Israyeli waba yikosi eSamariya. Wabusa iminyaka ematjhumi amane nanye.


text:
Wenza ubumbi phambi kwakaSomnini, akhange aphambuke ezonweni zakaJerobhowamu umsa kaNebathi, abangela ngazo bonyana u-Israyeli one.


text:
Nguye owabuyisela imikhawulo kwa-Israyeli ukusukela eLebo-Rhamathi etlhagwini ukuya elwandle eliFileko ngesewula, ngokuya ngelizwi lakaSomnini uZimu wakwa-Israyeli alikhulumako ngencekwakhe umphorofidi uJona umsa ka-Amitayi, weGathi-Rheferi.


text:
Lokhu kwenzeka ngombana uSomnini wabona isihlungu u-Israyeli agade agandelelwe ngaso; bekunganamenyeli namunye kwa-Israyeli.


text:
Njengombana uSomnini bekangakatjho nje bona uzakuphelisa ibizo laka-Israyeli ngaphasi komthunzi welanga, wabasindisa ngesandla sakaJerobhowamu umsa kaJowatjhi.


text:
Ezinye izehlakalo zokubusa kwakaJerobhowamu, koke akwenzileko, ukuhlula kwakhe ezipini, ngitjho nokubuyisela kwakhe kwa-Israyeli iDamaseku neRhamathi ebekungeyeYawudi, kutlolwe encwadini yemilando yamakhosi wakwa-Israyeli.


text:
UJerobhowamu wahlongakala wabulungwa namakhosi wakwa-Israyeli. UZakariya indodanakhe waba yikosi esikhundleni sakhe.


text:
Ngomnyaka wamatjhumi amabili nalikhomba wekosi uJerobhowamu ikosi yakwa-Israyeli, u-Azariya umsa ka-Amatsiya ikosi yakwaJuda wathoma ukubusa.


text:
Gade aneminyaka elitjhumi nathandathu lokha nakathoma ukubusa. Wabusa eJerusalema iminyaka ematjhumi amahlanu nambili. Ibizo lakanina gade kunguJekholiya, weJerusalema.


text:
UZimu wabetha u-Azariya ngekhwekhwe bekwaba lilanga ahlongakala ngalo. Wajanyiswa ekwenzeni imisebenzakhe yangamalanga. UJotamu indodanakhe watlhogomela isigodlo bewabusa nesizwe.


text:
Ezinye izehlakalo zokubusa kwaka-Azariya nakho koke akwenzileko, kutlolwe encwadini yemilando yamakhosi wakwaJuda.


text:
U-Azariya wahlongakala wabekwa kiboyisemkhulu eMzini kaDavida. UJotamu indodanakhe waba yikosi esikhundleni sakhe.


text:
Ngomnyaka wamatjhumi amathathu nabunane wekosi u-Azariya ikosi yakwaJuda, uZakariya umsa kaJerobhowamu waba yikosi eSamariya. Wabusa iinyanga ezithandathu.


text:
Wenza ubumbi phambi kwakaSomnini njengombana kwenza aboyisemkhulu. Akhange aphambuke ezonweni zakaJerobhowamu umsa kaNebathi abangela ngazo bonyana u-Israyeli one.


text:
UTjhalumu umsa kaJabetjhi wakhela uZakariya ubukhwebetjhana. Wamsahlela phambi kwabantu, wambulala bewangena esikhundleni sakhe waba yikosi.


text:
Nje-ke kwazaliseka ilizwi uSomnini alikhuluma kuJehu, elithi: “Iinzukulwana zakho zizakuhlala esihlalweni sobukhosi bakwa-Israyeli bekube sesizukulwaneni sesine.”


text:
UTjhalumu umsa kaJabetjhi waba yikosi ngomnyaka wamatjhumi amathathu nathoba wekosi u-Uziya ikosi yakwaJuda. Wabusa eSamariya inyanga yinye.


text:
UMenarhemu umsa kaGadi wasuka eTiritsa wakhuphukela eSamariya. Wasahlela uTjhalumu umsa kaJabetjhi eSamariya, wambulala bewangena esikhundleni sakhe waba yikosi.


text:
Ezinye izehlakalo zokubusa kwakaTjhalumu nobukhwebetjhana abenzako, kutlolwe encwadini yemilando yamakhosi wakwa-Israyeli.


text:
Ngesikhatheso uMenarhemu wasahlela iThifisarhi, naye woke umuntu ogade alapho namabhoduluko walo ukusuka eTiritsa ngombana bala ukumvulela amasango. Wabhuruza iThifisarhi; wakghakghamula izisu zabo boke abafazi abazithweleko.


text:
Kwathi ngomnyaka wamatjhumi amathathu nathoba ka-Azariya ikosi yakwaJuda, uMenarhemu umsa kaGadi waba yikosi yakwa-Israyeli. Wabusa eSamariya iminyaka elitjhumi.


text:
Wenza ubumbi phambi kwakaSomnini. Esikhathini soke sokubusa kwakhe akhange aphambuke ezonweni zakaJerobhowamu umsa kaNebathi, abangela ngazo bonyana u-Israyeli one.


text:
Nje-ke uPhuli ikosi ye-Asiriya wasahlela inarha. UMenarhemu wamnikela isiliva elimakhilogremu aziinkulungwana ezimatjhumi amathathu nane azincengela bona amsekele ukuze anzinze ebukhosini bakhe.


text:
UMenarhemu gade akhuphisa bakwa-Israyeli imali leyo ngekani, okutjho boke abanesabo. Omunye nomunye wabo bekufuze anikele isiliva engaphezu kwesiquntu sekhilogremu ukuze kunikelwe ikosi ye-Asiriya. Yeke ikosi ye-Asiriya yamlisa uMenarhemu, yaphuma enarheni.


text:
Ezinye izehlakalo zokubusa kwakaMenarhemu nakho koke akwenzileko, kutlolwe encwadini yemilando yamakhosi wakwa-Israyeli.


text:
Ngomnyaka wetjhumi nahlanu ka-Azariya ikosi yakwaJuda, uPhekharhiya umsa kaMenarhemu waba yikosi eSamariya. Wabusa iminyaka emibili.


text:
Wenza ubumbi phambi kwakaSomnini. Akhange aphambuke ezonweni zakaJerobhowamu umsa kaNebathi abangela ngazo bonyana u-Israyeli one.


text:
UPhekharhi umsa kaRemaliya, oyinduna esisandla sakhe, wamakhela ubukhwebetjhana. Wakhamba namadoda amatjhumi amahlanu weGiliyadi, wambulalela eSamariya ebuphephelweni besigodlo obungaphakathi kanye no-Arigobho no-Ariye. UPhekharhi wabulala uPhekarhiya njalo-ke, bewaba yikosi esikhundleni sakhe.


text:
Ezinye izehlakalo zokubusa kwakaPhekarhiya nakho koke akwenzileko, kutlolwe encwadini yemilando yamakhosi wakwa-Israyeli.


text:
Ngomnyaka wamatjhumi amahlanu nambili ka-Azariya ikosi yakwaJuda, uPhekharhi umsa kaRemaliya waba yikosi yakwa-Israyeli eSamariya. Wabusa iminyaka ematjhumi amabili.


text:
Ngesikhathi sakaPhekharhi ikosi yakwa-Israyeli, uTigilathi-Pileseri ikosi ye-Asiriya wafika wathumba i-Iyoni, i-Abeli-Bhethe-Makha, iJanowarhi, iKhedetjhi kanye neRhatsori. Wathumba iGiliyadi kanye neGalile, ngitjho nalo loke lakwaNafitali. Wathumba abantu wabathumela ekudingisweni e-Asiriya.


text:
UHosiya umsa ka-Ela, wakhela uPhekharhi umsa kaRemaliya ubukhwebetjhana. Wamsahlela wambulala bewaba yikosi esikhundleni sakhe ngomnyaka wamatjhumi amabili kaJotamu umsa ka-Uziya.


text:
Ezinye izehlakalo zokubusa kwakaPhekharhi nakho koke akwenzileko, kutlolwe encwadini yemilando yamakhosi wakwa-Israyeli.


text:
Kwathi ngomnyaka wesibili kaPhekharhi umsa kaRemaliya ikosi yakwa-Israyeli, uJotamu umsa ka-Uziya ikosi yakwaJuda wathoma ukubusa.


text:
Gade aneminyaka ematjhumi amabili nahlanu lokha nakathoma ukubusa. Wabusa eJerusalema iminyaka elitjhumi nathandathu. Ibizo lakanina bekunguJerutjha indodakazi kaTsadokhi.


text:
Nokho iindunduma akhange zisuswe; abantu baragela phambili ngokwenza imihlabelo nokutjhisa itjhwalo lapho. UJotamu wavuselela isango lethempeli lakaSomnini elisekuphakameni.


text:
Ezinye izehlakalo zokubusa kwakaJotamu nalokho akwenzileko, kutlolwe encwadini yemilando yamakhosi wakwaJuda.


text:
Ngesikhathi sakhe uZimu wathoma ukuthumela uRetsini ikosi ye-Aramu noPhekharhi umsa kaRemaliya bona bajamelane noJuda.


text:
UJotamu wahlongakala wabekwa kiboyisemkhulu eMzini kaDavida. U-Arhazi indodanakhe waba yikosi esikhundleni sakhe.


text:
Ngomnyaka wetjhumi nalikhomba kaPhekharhi umsa kaRemaliya, u-Arhazi umsa kaJotamu ikosi yakwaJuda wathoma ukubusa.


text:
U-Arhazi gade aneminyaka ematjhumi amabili lokha nabekwa bona abe yikosi. Wabusa eJerusalema iminyaka elitjhumi nathandathu.<br/>Akhange enze okuhle phambi kwakaSomnini uZimakhe njengombana kwenza uyisemkhulu uDavida.


text:
Wakhamba ngeendlela zamakhosi wakwa-Israyeli. Wabe wanikela indodanakhe bona ibe mhlabelo, njengombana bekwenza izizwe ezitjhili uZimu aziqotjha phambi kwaka-Israyeli.


text:
Wanikela ngemihlabelo yokutjhiswa bewatjhisa netjhwalo eendundumeni, eenqongweni zeentatjana nangaphasi kwayo yoke imithi esitjhutha.


text:
Ngesikhathi sokubusa kwaka-Arhazi, uRetsini ikosi ye-Aramu wabuyisela i-Elathi kuma-Edomu: Waqotjha amaJuda e-Elathi. Nje-ke bakwa-Edomu bathuthela e-Elathi, bahlala lapho bekube kunamhlanje. Ngesikhatheso uRetsini ikosi ye-Aramu noPhekharhi umsa kaRemaliya ikosi yakwa-Israyeli, bajokola bakhuphuka bona balwe neJerusalema bebavimbezela u-Arhazi. Kodwana akhange baphumelele


text:
ngombana u-Arhazi wathatha isiliva negolide elafunyanwa ngethempelini lakaSomnini nangendlini yamagugu wesigodlo sekosi, walithumela ngeenthunywa kuTigilathi-Pileseri ikosi ye-Asiriya njengesibiko bona ziyombawela isizo kuye zithi: “Ngiyinceku nesikhonzi sakho. Yewukhuphuke uzongisindisa esandleni sekosi ye-Aramu neyakwa-Israyeli ngombana ayangisahlela.”


text:
Ikosi ye-Asiriya yamlalela, yakhuphuka yasahlela iDamaseku beyayithumba. Yabulala uRetsini yathumela izakhamuzi zakhona ekudingisweni eKhiri.


text:
Kwathi lokha u-Arhazi nakaya eDamaseku bona ayokulotjhisa uTigilathi-Pileseri ikosi ye-Asiriya, wabona i-aldari eDamaseku bewathumela ku-Uriya umphristi omkhulu itlhatlha lesakhiwo se-aldarelo nemininingwana yoke yomtlamo wokulakha.


text:
Umphristi u-Uriya wakha i-aldari ngokulandela woke umtlamo ikosi u-Arhazi egade iwuthumele kuye iseDamaseku. Walakha waliqeda ngaphambi kokobana ikosi u-Arhazi ibuye.


text:
Yenza umhlabelwayo wokutjhiswa, iminikelwayo yeenthoro; yafafaza neengazi zomhlabelo wetjhebiswano phezu kwe-aldarelo.


text:
Kodwana i-aldari lekoporo elalijama phambi kwethempeli lakaSomnini yalisusa endawenalo yalibeka ngetlhagwini ye-aldari elitjha.


text:
Nje-ke ikosi u-Arhazi yayala u-Uriya umphristi omkhulu yathi: “Phezu kwe-aldari elikhulu elitjha, yewutjhise umhlabelo wokutjhiswa wekuseni nomnikelo weenthoro wentambama, umhlabelwami wokutjhiswa nomnikelwami weenthoro, imihlabelo yokutjhiswa yabantu boke benarha neminikelwabo yeenthoro kanye neyeenselo. Fafaza phezu kwe-aldarelo zoke iingazi zemihlabelo yokutjhiswa neminikelo yokutjhiswa nezayo yoke imihlabelo. I-aldari lekoporo ngizalisebenzisela ukufuna ukuhlahlwa.”


text:
Ikosi u-Arhazi yephula iinqabo zeenkoloyana beyasusa nezitja zokuhlambela eenkoloyanenapho. Yasusa ilwandle lekoporo ebegade liphezu kweenkunzi zekoporo, yalibeka phezu kwamatje asindiweko.


text:
Yasusa isiqingi samakhosi egade sakhiwe ngethempelini nesango lamakhosi elingena ethempelini. Yenza lokho ngenca yekosi ye-Asiriya.


text:
Ezinye izehlakalo zokubusa kwaka-Arhazi nalokho akwenzileko, kutlolwe encwadini yemilando yamakhosi wakwaJuda.


text:
U-Arhazi wahlongakala wabekwa kiboyisemkhulu eMzini kaDavida. UHezekhiya umsakhe waba yikosi esikhundleni sakhe.


text:
Ngomnyaka wetjhumi nambili ka-Arhazi ikosi yakwaJuda, uHosiya umsa ka-Ela waba yikosi yakwa-Israyeli eSamariya. Wabusa iminyaka elithoba.


text:
Wenza ubumbi phambi kwakaSomnini, kodwana ingasi njengamakhosi wakwa-Israyeli agade abuse phambi kwakhe.


text:
UTjhalimaneseri ikosi ye-Asiriya wakhuphuka bona asahlele uHosiya. UHosiya waba sikhonzi sakhe begodu wakhokha nemithelo kuye.


text:
Kodwana ngemva kwesikhathi ikosi ye-Asiriya yafunyana bona uHosiya liqili ngombana gade athumele abazenda esikhulwini esiphezulu sekosi yeGibhide. Begodu gade angasakhokhi imithelo ekosini ye-Asiriya njengombana gade asenza qobe mnyaka. Ngebangelo ikosi ye-Asiriya yambamba yamfaka ngesikhungweni.


text:
Ngomnyaka wethoba kaHosiya ikosi ye-Asiriya yathumba iSamariya beyathumela ama-Israyeli ekudingisweni e-Asiriya. Yawahlalisa eRhalarhi, neGozani magegana nomlambo iRhabhori nemizini yamaMede.


text:
Koke lokhu kwenzeka ngombana ama-Israyeli ona kuSomnini uZimawo, owawenyula eGibhide emandleni kaFaro ikosi yeGibhide. Asuka alotjha abosingazimu


text:
abe alandela amasiko wakosobantu okuzizizwe uSomnini aziqotjha phambi kwawo. Enza nemikhuba eyavezwa makhosi wakwa-Israyeli.


text:
Ama-Israyeli aba nemikhumbulo engakalungi ngoSomnini uZimawo. Kusukela esithaleni sabalindi ukuya edorobheni elinemithangala, azakhela iindunduma emizinawo yoke.


text:
Azijamisela amatje akhethekileko nemifanekiso yabo-Atjhera komunye nomunye umbundu ophakamileko nangaphasi komunye nomunye umuthi ohlaza.


text:
Atjhisa itjhwalo kizo zoke iindunduma, enza njengezizwe uSomnini azidingisa phambi kwawo. Enza izinto zobukhohlakali ezathukuthelisa uSomnini.


text:
USomnini wayelelisa u-Israyeli noJuda ngabaphorofidi nababoni wathi: “Tjhugulukani eendleleni zenu ezimbi. Phethani imiyalwami nemithethwami, ukuya ngokomyalo engayala ngawo aboyihlo nengawuthumela kini ngeenceku zami abaphorofidi.”


text:
Kodwana akhange balalele, kunalokho bakhunyalala njengaboyise abangazange bathembe uSomnini uZimabo.


text:
Badela imiyalwakhe nesivumelwano sakhe asenza naboyise kanye neemfuneko abalemukisa ngazo. Balandela umlotha nabo baba mlotha. Balingisa izizwe ezibabhodileko uSomnini abayala ngazo bonyana bangazilingisi.


text:
Bafulathela yoke imiyalo kaSomnini uZimabo bebazenzela abosingazimu ababaziweko abamakonyana amabili; bazakhela nemifanekiso ka-Atjhera. Bakhothamela zoke iinkwekwezi zomkayi bebalotjha noBhali.


text:
Banikela amadodana namadodakazabo bona abe mhlabelo. Baphengula, bebafunisela, bazithengisa ngokwenza okumbi phambi kwakaSomnini, bamthukuthelisa.


text:
Yeke uSomnini wasilingeka khulu ngo-Israyeli bewamsusa phambi kwakhe. Akakho owasalako ngaphandle kwekoro yakwaJuda kwaphela.


text:
Naye uJuda loyo akhange alonde imiyalo kaSomnini uZimakhe. Walandela imikhuba ebigade sele ifakwe ngu-Israyeli.


text:
Ngebangelo-ke uSomnini wadela soke isizukulwana saka-Israyeli; wasenzela isizi bewasinikela ezandleni zabahlanguli, wasiqeda nya phambi kwakhe.


text:
Kuthe lokha uSomnini nahlukanisa u-Israyeli nendlu kaDavida, u-Israyeli wabeka uJerobhowamu umsa kaNebathi bona abe yikosakhe. UJerobhowamu wahlubukisa u-Israyeli ekulandeleni uSomnini, wamenza bona enze isono esikhulu.


text:
bekwaba kulokha uSomnini awasusa phambi kwakhe njengombana ayelelisa ngazo zoke iinceku zakhe abaphorofidi. Yeke u-Israyeli waya ekudingisweni, wasuka enarheni yekhabo wasiwa e-Asiriya, useselapho nanamhlanje.


text:
Ikosi ye-Asiriya yathatha abantu beBhabheli, beKhutha, be-Ava, beRhamathi nabeSefarivayimu yabahlalisa eSamariya esikhundleni sama-Israyeli. Bathumba idorobho iSamariya bebahlala nakamanye amadorobho wesifunda.


text:
Ekufikeni kwabo endaweni leyo, akhange besabe bebalotjhe uSomnini; yeke uSomnini wabathumela ngeengwenyama zafese zabulala abanye babo.


text:
Kwabikwa ekosini ye-Asiriya kwathiwa: “Izizwe ozithumbe bewazihlalisa emadorobheni weSamariya, aziyazi imiyalo kazimu olotjhwa enarheni le. Yeke uzinikelele ngeengwenyama; qala, ziyaziqeda ngombana aziyazi imiyalo kazimu olotjhwa enarheni le.”


text:
Nje-ke ikosi ye-Asiriya yakhupha naku umyalo yathi: “Thumelani munye wabaphristi enamthumba enarheni leyo abuyele lapho ukuze afundise abantu imiyalo kazimu olotjhwa enarheni le.”


text:
Yeke omunye wabaphristi ogade alithunjwa leSamariya weza wazokuhlala eBhethe-Eli wabafundisa indlela yokulotjha uSomnini.


text:
Kodwana izizwe ezahlukahlukeneko zaragela phambili ngokuzenzela iinthombe zabozinyana bazo. Zabajamisa emathempedlaneni aseendundumeni egade zakhiwe babantu beSamariya:


text:
Amadoda weBhabheli azenzela isithombe sakaSukothi-Bhenothi, weKhutha enza isithombe sakaNerigali, kwathi weRhamathi wona azenzela saka-Atjhima;


text:
ama-Ava enza isithombe sakaNibhirhazi noTaritakhi. AmaSefarivayimu wona anikela abantabawo emlilweni njengomhlabelo ku-Adramelekhi naku-Anameleki abozinyana babo.


text:
Godu balotjha uSomnini uZimu, kodwana bazikhethela abantu babo abahlukahlukeneko bona babe baphristi beendundumeni. Abaphristabo benzela abantwabo imihlabelo emathempedlaneni aseendundumeni.


text:
Yeke besaba uSomnini uZimu, kodwana basalotjha nabozinyana babo njengomkhuba wezizwe zalapho bebasuswe khona.


text:
Ama-Israyeli agade asele enarheni aragela phambili nemikhubawo yakade bekube namhlanjesi. Akhange esabe uSomnini uZimu begodu akhange aphethe iimiso, imithetho, isiyeleliso kanye nomyalo uSomnini awunikela iinzukulwana zakaJakopo bewamthiya bona ngu-Israyeli.


text:
USomnini gade enze isivumelwano nama-Israyeli bewawayala wathi: “Ningesabi abozinyana, ningabakhothameli, ningabalotjhi begodu ningabenzeli imihlabelo.


text:
Kodwana uSomnini owawenyula eGibhide ngamandla amakhulu nangesiphanga sakhe, nguye yedwa ekufuze nimesabe: Khothamani kuye begodu nenze imihlabelo kuye.


text:
Tjhejani bona epilweni yenu yoke niphetha iimiso, imithetho, isiyeleliso kanye nomyalo anitlolela wona.<br/>“Ningalotjhi abozinyana


text:
Izizwe ezalethwa enarhenezo zesaba uSomnini uZimu, kodwana zaragela phambili nokukhothamela iinthombe zazo. Bekube namhlanje iinzukulu neenzukulwana zazo zisaragela phambili nokwenza njengaboyisemkhulu.


text:
Ngomnyaka wesithathu kaHosiya umsa ka-Ela ikosi yakwa-Israyeli, uHezekhiya umsa ka-Arhazi ikosi yakwaJuda wathoma ukubusa.


text:
Gade aneminyaka ematjhumi amabili nahlanu lokha nakathoma ukubusa. Wabusa eJerusalema iminyaka ematjhumi amabili nethoba. Ibizo lakanina bekungu-Abi indodakazi kaZakariya.


text:
Yena wabhuruza iindunduma, waphihliza amatje akhethekileko kanye nemifanekiso yabo-Atjhera. Wafahlaza inyoka yekoporo uMosi agade ayenzile yaba ziinquqwana ngombana bekube sikhatheso abantu bakwa-Israyeli gade basayitjhisela itjhwalo. Inyoka leyo beyibizwa bona nguNerhutjhitani.


text:
UHezekhiya wathemba uSomnini uZimu wakwa-Israyeli. Gade kungekho onjengaye phakathi kwawo woke amakhosi wakwaJuda, kungaba ngaphambili namkha ngemuva kwakhe.


text:
Wabambelela kuSomnini, akhange aphele amandla ekumlandeleni; walonda imiyalo uSomnini ayinikela uMosi.


text:
USomnini gade anaye, aphumelela kikho koke akwenzako. Wahlubuka ikosi ye-Asiriya, akhange avume ukuyilotjha.


text:
Kusukela esithaleni sabalindi ukuya edorobheni elinemithangala wahlula amaFilista bekwaba seGaza nemikhawulweni yalo.


text:
Ngomnyaka wesine wekosi uHezekhiya, okwakumnyaka wekhomba kaHosiya umsa ka-Ela ikosi yakwa-Israyeli, uTjhalimaneseri ikosi ye-Asiriya wasahlela iSamariya wayivimbezela.


text:
Ekupheleni kweminyaka emithathu wayithumba. Njalo-ke iSamariya yathunjwa ngomnyaka wesithandathu wekosi uHezekhiya, okwakumnyaka wethoba kaHosiya ikosi yakwa-Israyeli.


text:
Ikosi ye-Asiriya yathumba ama-Israyeli yawathumela ekudingisweni e-Asiriya, yawahlalisa eRhalarhi, neGozani magegana nomlambo iRhabhori nemizini yamaMede.


text:
Lokhu kwenzeka ngombana akhange balalele ilizwi lakaSomnini uZimabo. Kodwana beqa isivumelwano sakhe, lokhu kutjho koke uMosi inceku kaSomnini eyabayala ngakho. Akhange balalele imiyalo namkha bayenze.


text:
Ngomnyaka wetjhumi nane wokubusa kwekosi uHezekhiya, uSanirheribu ikosi ye-Asiriya wasahlela amadorobho anemithangala wakwaJuda bewawathumba.


text:
Nje-ke uHezekhiya ikosi yakwaJuda, wathumela umlayezo ekosini ye-Asiriya eLakitjhi wathi: “Ngonile. Yewungilise, ngizakukhokhela nanyana yini oyifuna kimi.”<br/>Ikosi ye-Asiriya yafuna kuHezekhiya ikosi yakwaJuda amakhilogremu wesiliva aziinkulungwana ezilitjhumi nekulungwana yamakhilogremu wegolide.


text:
Yeke uHezekhiya wayinikela loke isiliva egade lingethempelini lakaSomnini neligade lingendlini yamagugu wesigodlo.


text:
Ngesikhatheso uHezekhiya ikosi yakwaJuda wanamathulula igolide egade linamekwe eminyango neengosenini zethempeli lakaSomnini, walinikela ikosi ye-Asiriya.


text:
Khonapho ikosi ye-Asiriya yathumela indunayo yebutho, induna ekulu kanye nomkhulumelayo. Iindunezi zasuka eLakitjhi zaya kuHezekhiya eJerusalema nebutho elikhulu lepi. Ibuthwelo lafika eJerusalema lafese lajama emseleni ovela esizibeni esingehla, endleleni eya endaweni lapha kuhlanzwa khona iimpahla.


text:
Lokha iindunezi nazibiza ikosi, u-Eliyakhimu umsa kaRhilikhiya umphathi wesigodlo, noTjhebina ongumabhalana kanye noJowarhi ongusosiba baphuma bazihlangabeza.


text:
Umkhulumeli wekosi ye-Asiriya wabatjela bona batjele uHezekhiya bathi: “Nakhu ekutjhoko ikosi ekulu, ingwenyama ye-Asiriya ithi, ‘Ulibeke kuphi ithemba lakho?


text:
Ucabanga bona amagamakho amumoya lawo angajamelana namaqhinga webutho kanye namandla na? Uzakuthi uthembele kubani nawuhlubuka mina nje?


text:
Kuyabonakala bonyana uthembe iGibhide efana nomhlanga ophukileko ohlaba ulimaze isandla somuntu odzimelela kiwo! Kuba njalo-ke nakiloyo oziseka ngoFaro, ikosi yeGibhide.


text:
Nanyana ufuna ukungitjela bona uthembele kuSomnini uZimenu? Kanti akusuye uzinyana loyo uHezekhiya abhuruze iindunduma nama-aldarakhe lokha natjela abantu bakwaJuda nebeJerusalema bonyana balotjhe e-aldarini eJerusalema kwaphela?’


text:
“Ngikubhejela ngekosami ye-Asiriya: Nanyana ngingakunikela iinkulungwana ezimbili zeenjomani, angeze bewaba nabantu abangazikhwela.


text:
Alo-ke, ungajamelana njani namunye wabaphathi abancani beensebenzi zekosami nakusahlelako? Nanyana uthembe iGibhide bona izakulethela iinkarana nabakhweli bazo na?”


text:
Umkhulumeli wamtshima godu wathi: “Ngaphezu kwalokho, ucabanga bona ikosami ize lapha ukuzokubhubhisa indawo le ngaphandle kwelizwi lakaSomnini uZimenu? NguZimenu loyo oyithumele lapha bona ibhubhise inarha le.”


text:
Nje-ke u-Eliyakhimu umsa kaRhilikhiya, uTjhebina noJowarhi bathi kumkhulumeli: “Sibawa bona ukhulume neenceku zakho ngesi-Aramu ngombana sona siyasizwa. Sibawa ungakhulumi nathi ngesiJuda phambi kwabantu abaphezu komthangala wedorobho.”


text:
Kodwana umkhulumeli waphendula wathi: “Kanti nidlumbana bona ngithunywe bonyana ngikhulume izintwezi ekosinenu nakini kwaphela, kungabi nebantwini abahlezi phezu komthangalaba? Nabo njengani kuzakufanela bona badle uthuvi babo bebasele nomhlambulukwabo!”


text:
Yeke umkhulumeli wasikima, warhuwelela ngesiJuda wathi: “Lalelani ilizwi lekosi ekulu, ingwenyama ye-Asiriya!


text:
Nakhu ekutjhoko ithi, ‘Ningavumeli uHezekhiya anikhohlise ngombana angekhe anisindise esandleni sami.


text:
Ningamvumeli bona aniyenge nithembele kuSomnini uZimu ngokuthi athi kini:<br/>“ ‘USomnini uzasisindisa<br/>nedorobheli angekhe lanikelwa<br/>esandleni sekosi ye-Asiriya.’


text:
“Ningamlaleli uHezekhiya ngombana nakhu ekutjhoko ikosi ye-Asiriya ithi, ‘Zinikeleni! Niphume edorobheni nize kimi! Omunye nomunye kini uzazidlela esidiribeni sakhe nemakhiwaninakhe bese uziselela amanzi womthombo azenzele wona.


text:
Nje-ke ningenza lokho bengifike nginithathe nginise enarheni efanele nina, okuyinarha yekoroyi neyewayini elitjha, inarha yamabele nesidiribe, okuyinarha yemithi ye-oliva neliju. Nizakuphila ningafi! Yeke ningamlaleli uHezekhiya ngombana uyanihlohlozela kwaphela lokha nakanitjela bona uSomnini uZimenu uzanisindisa.


text:
Kukhona uzinyana wananyana ngisiphi isizwe owakhe wasindisa inarhakhe esandleni sekosi ye-Asiriya na?


text:
Baphi abozinyana beRhamathi ne-Ariphadi? Baphi abozinyana beSefarivayimu, beHena ne-Ava? Bayisindisa iSamariya esandleni sami na?


text:
Ngiwuphi kibo boke abozinyana bamazwe la owakghona ukusindisa inarhakhe esandleni sami? Alo, uZimenu loyo yena angayisindisa njani iJerusalema esandleni samesi?’ ”


text:
Kodwana abantu bazithulela bathi du, akhange batjho litho ngombana ikosi uHezekhiya gade ibayalile yathi: “Ningathomi nimphendule.”


text:
Nje-ke u-Eliyakhimu umsa kaRhilikhiya umphathi wesigodlo, uTjhebina umabhalana kanye noJowarhi usosiba omsa ka-Asafa, baya kuHezekhiya izambatho zabo zitlebhukile, bafese bamtjela koke umkhulumeli akutjhwileko.


text:
Kuthe lokha ikosi uHezekhiya nayizwa lokhu, yatlebhula izambatho zayo yembatha iinzilo yangena ngethempelini lakaSomnini.


text:
Yathumela u-Eliyakhimu umphathi wesigodlo, noTjhebina umabhalana kanye nabaphathi babaphristi ku-Isaya umphorofidi, omsa ka-Amosi. Boke bebembethe iinzilo.


text:
Bafese bathi kuye: “Nakhu okutjhiwo nguHezekhiya, ‘Ilanga lanamhlanje lilanga elidanisako lokuhlunguphazwa nokurhubutjhwa. Linjengalokha nakufanele kubelethwe abantwana bese kutlhogeka amandla wokubabeletha.


text:
Mhlamunye uSomnini uZimakho uwezwile woke amezwi akhulunywe mkhulumeli ogade athunywe mphathakhe ikosi ye-Asiriya bonyana azokuphoqa uZimu ophilako. Kungenzeka bona uSomnini uZimakho uzibuyiselele ngamezwi awezwileko lawo. Yeke wena thandazela abantu abaseleko.’ ”


text:
u-Isaya wathi kizo: “Tjelani ikosenu bona nakhu okutjhiwo nguSomnini uZimu, ‘Ungethukwa ngalokho okuzwileko, okumamezwi iinkhulu zekosi ye-Asiriya ezingithuke ngawo.


text:
Qala-ke! Ngizokudlharumisa ikosi ye-Asiriya, izwe amahemuhemu bese ibuyela enarhenayo, ibulawe ngesabula khonapho.’ ”


text:
Kuthe lokha umkhulumeli nakezwa bona ikosi ye-Asiriya isukile eLakitjhi, naye wajika wafunyana ikosakhe isilwa neLibhina.


text:
USanirheribu wezwa bonyana uTirihakha ikosi yeKutjhe uyeza ukuzomsahlela. Nje-ke wabuye wathumela godu iinthunywa kuHezekhiya wathi:


text:
“Tjelani uHezekhiya ikosi yakwaJuda bona angavumeli ukukhohliswa nguzinyanakhe athembele kuye ngokuthi athi, ‘IJerusalema angeze yanikelwa esandleni sekosi ye-Asiriya.’


text:
Nginesiqiniseko sokobana uzizwele ngokwakho bona enzeni amakhosi we-Asiriya ngeenarha ezinye lokha nazirhayilako. Alo, wena uzakusinda na?


text:
Abozinyana bezizwe ezabhujiswa bobamkhulu bakhe bazisindisa na? Ngitjho izizwe zeGozani, zeRharani, zeRetsefu nabantu be-Edeni abagade baseTelasari.


text:
UHezekhiya wamukela incwadi eenthunyweni wayifunda. Yeke waya ethempelini lakaSomnini wafese wayendlala phambi kwakaSomnini.


text:
Wathandaza kuSomnini wathi:<br/>“Awu, wena Somnini Zimu wakwa-Israyeli<br/>ohlala phezu kwamakerubhi,<br/>wena wedwa onguZimu<br/>ngaphezu kwemibuso yoke yephasi.<br/>Wena wenze izulu nephasi.


text:
Awu Somnini, akhese ubeke indlebe ulalele,<br/>uvule namehlwakho Somnini,<br/>bese uyabona.<br/>“Akhese uthi ulalela amezwi uSanirheribu awathumele bona aphoqe uZimu ophilako.


text:
Aphosela abozinyana bazo emlilweni ababhubhisa ngombana bebanganabujamo bakaZimu kodwana bebaziingodo namatje, izinto ezibunjwe ngezandla.


text:
Nje-ke Somnini Zimethu, sisindisa esandleni sekosi ye-Asiriya ukuze yoke imibuso yephasi yazi bona wena Somnini, nguwe wedwa uZimu.”


text:
Yeke u-Isaya umsa ka-Amosi wathumela umlayezo kuHezekhiya wathi: “Nakhu okutjhiwo nguSomnini uZimu wakwa-Israyeli, ‘Iye, ngiwuzwile umthandazwakho mayelana noSanirheribu ikosi ye-Asiriya.’


text:
“Nanti ilizwi uSomnini alikhulume ngaye wathi,<br/>“Itlawana eliyindodakazi yeZiyoni<br/>liyakunyaza beliyakukhwinyisela wena Sanirheribu.<br/>Indodakazi yeJerusalema ikuthintithela ihloko nawufulatheleko.


text:
Ngubani omphoqileko bewamthuka na?<br/>Bewurhuwelela bani bewumphakamisele iinhlonze?<br/>Uziphakamise ngoCwengileko wakwa-Israyeli!


text:
Ngeenthunywa zakho uphoqe uSomandla!<br/>Uzitjele wathi,<br/>‘Ngeenkarana zami ezinengi sengiphakamele eenqongweni zeentaba,<br/>eendaweni ezingangenekiko zeLibhanoni.<br/>Ngiqunte imisedari emide<br/>nemithi ekhethekileko yomsayipurusi;<br/>ngangena erharheni layo<br/>nesiminyaminyeni samahlathayo.


text:
Ngimi owembe imithombo bengasela namanzi avinyilikileko.<br/>Ngomise yoke imilambo yeGibhide ngebhadulo lami.’


text:
Awukezwa na?<br/>Ngakuhlela kade lokho.<br/>Ngakujamisa emihleni yekadeni,<br/>nje-ke ngikuphumelelisile,<br/>kobana amadorobho anemithangala,<br/>uwenze aba liqubi lewiliwili,<br/>iye, iinqorho zenyakanyaka.


text:
Abantu bawo baphelelwe mamandla<br/>begodu bakhenile ngokurhubutjhwa.<br/>Babe njengeentjalo zommango<br/>nanjengamahlumela asathambileko.<br/>Babe njengotjani etatawini<br/>obubuniswa lilanga busahluma.


text:
Njengombana ungibhevumulela nje<br/>nokuzikhakhazisa kwakho ngikulemukile,<br/>ngizokufaka isikghopholo sami epumulwenakho<br/>netomu lami ngemlonyenakho.<br/>Ngizokwenza ubuyele emuva ngendlela oze ngayo.


text:
“Nakhu okuzakuba litshwayo kuwe, Hezekhiya:<br/>“Nonyaka uzazidlela amakhakhazela,<br/>ngomnyaka wesibili udle okuzimilelako.<br/>Kodwana ngomnyaka wesithathu uzakutjala uvune,<br/>uzakuhloma iindiribe bewudle iinthelo zazo.


text:
Ngambala abaseleko eJerusalema bazakusabalala<br/>nabasinde entabeni yeZiyoni banabe.<br/>Ukutjhisakalela kwakaSomnini uMninimandlawoke kuzakuphelelisa lokhu.


text:
“Yeke nakhu okutjhiwo nguSomnini mayelana nekosi ye-Asiriya:<br/>“Angekhe yangena edorobheneli<br/>namkha idumuze umsubela la.<br/>Asoze yalisahlela ngokuzivikela ngesihlangu<br/>namkha ilakhele isiqabo esiqhube<br/>magegana nomthangala.


text:
Ngizolivikela idorobheli<br/>bengilisindise ngenca yami<br/>nangenca kaDavida incekwami.”<br/>Kutjho uSomnini.


text:
Ngobusukobo ingilozi kaSomnini yasahlela ekampeni yama-Asiriya yabulala abantu abalikhulu namatjhumi abunane nahlanu weenkulungwana. Kwathi abantu nabavuka ekuseni ngakusasa, iindumbu bezilele ubujadajada!


text:
Kwathi ngelinye ilanga asalotjha ethempelini lakazinyanakhe uNisiroki, amadodanakhe u-Adrameleki noSaretseri bambulala ngesabula bebabalekela enarheni ye-Ararathi. U-Esarirhadoni indodanakhe waba yikosi esikhundleni sakhe.


text:
Emihleni leyo uHezekhiya wagula wabangwa neenzibi. Umphorofidi u-Isaya umsa ka-Amosi waya kuye wafese wathi: “Nakhu okutjhiwo nguSomnini, ‘Lungisa iindaba zomzakho ngombana uzokufa, awukazukuphola.’ ”


text:
“Awu Somnini, ngibawa ukhumbule bona ngakhamba phambi kwakho ngokwethembeka nangehliziyo epheleleko, ngenza okulungileko ebusweni bakho.” UHezekhiya walila kabuhlungu.


text:
“Buyela emuva ufese utjele uHezekhiya umrholi wabantu bami bonyana uSomnini uZimu kayise uDavida uthi, ‘Ngiwuzwile umthandazwakho ngabona neenyembezi zakho. Nje-ke ngizokupholisa, kuthi ngelanga lesithathu kusukela nje, ukhuphukele ethempelini lakaSomnini.


text:
Ngizokungezelelela iminyaka elitjhumi nahlanu epilwenakho. Begodu wena nedorobheli, ngizonisindisa esandleni sekosi ye-Asiriya. Idorobheli ngizolivikela ngenca yami nangenca kaDavida incekwami.’ ”


text:
Yeke u-Isaya wathi: “Lethani isitjhuba samakhiwani.” Basiletha bafese basibeka ethumbeni lakaHezekhiya, walulama.


text:
UHezekhiya wabuza u-Isaya wathi: “Siyini isiboniso sokobana uSomnini uzongiphilisa nokobana ngizokhuphukela ethempelini lakaSomnini ngelanga lesithathu na?”


text:
U-Isaya waphendula wathi: “Isiboniso sakaSomnini kuwe sokobana uzokwenza lokho akuthembisileko nasi: Isithunzi sizakululekeleka phambili namkha sibuyele emuva ngamagadango alitjhumi.”


text:
UHezekhiya wathi: “Kulula esithunzini bona siluleke amagadango alitjhumi, ngcono sibuyele emuva amagadango alitjhumi.”


text:
Nje-ke umphorofidi u-Isaya wathandaza kuSomnini, uSomnini wenza isithunzi bona sibuyele emuva amagadango alitjhumi lapha besele sehle khona phezu kwesitepisi saka-Arhazi.


text:
Ngesikhatheso uBherodaki-Bhaladani umsa kaBhaladani ikosi yeBhabheli gade athumele incwadi nesipho ngombana ezwile ngokugula kwakaHezekhiya.


text:
UHezekhiya wamukela umlayezo weenthunywa bewazitjengisa koke okugade kungendlinakhe yamagugu: isiliva, igolide, iinungo namakha. Wabatjengisa nalokho ekugade kusendlini yeenkhali nakho koke okwafunyanwa eendlini zakhe zokubeka ipahla. Akukho angakhange abatjengise khona esigodlweni namkha embuswenakhe woke.


text:
Nje-ke u-Isaya umphorofidi waya ekosini uHezekhiya wabuza wathi: “Abantwaba bafunani kuwapha? Njekhona, babuyaphi?”<br/>UHezekhiya waphendula wathi: “Bavela khatjhana, eBhabheli.”


text:
Umphorofidi wabuza wathi: “Alo, ubatjengiseni ngesigodlweni sakho?”<br/>UHezekhiya wathi: “Akukho into engingakhange ngibatjengise yona eendlini zami zokubeka ipahla.”


text:
‘Kwamambala isikhathi siyeza lapha koke okusesigodlweni sakho, nakho koke aboyihlo abakhe bakubulunga bekube namhlanje, kuzakuthathwa khona kusiwe eBhabheli. Akukho okuzakutjhiywa.’<br/>“Godu uSomnini uthe:


text:
‘Abanye bamadodanakho, abaziingazi nenyamakho, obabelethileko, bazakuba bathunjwa bebalotjhe esigodlweni sekosi yeBhabheli babaphakulwa.’ ”


text:
UHezekhiya wathi ku-Isaya: “Liyazwakala ilizwi lakaSomnini alikhulumileko.” Gade azibuza athi: “Lokhu kutjho bona kuzakuba nokuthula nokuvikeleka kiso soke isikhathi sepilwami.”


text:
Zoke izehlakalo zokubusa kwakaHezekhiya, koke ukuhlula kwakhe kanye nendlela enza ngayo isiziba nomsele wokuletha amanzi ngaphakathi kweJerusalema, kutlolwe encwadini yemilando yamakhosi wakwaJuda.


text:
UManase gade aneminyaka elitjhumi nambili lokha nakabekwa bona abe yikosi. Wabusa eJerusalema iminyaka ematjhumi amahlanu nahlanu. Ibizo lakanina bekunguRhefitsiba.


text:
Wenza ubumbi phambi kwakaSomnini njengeenkghabhudlho ezenziwa zizizwe uSomnini aziqotjha phambi kwama-Israyeli.


text:
Wabuye wakha iindunduma uyise uHezekhiya agade azibhuruzile; wakhela uBhali ama-aldari, wenza nomfanekiso waka-Atjhera njengombana u-Arhabi ikosi yakwa-Israyeli gade enzile. Wakhothamela zoke iinkwekwezi zomkayi, wazilotjha.


text:
Wakha ama-aldari ethempelini lakaSomnini, lapha uSomnini gade athe khona: “Ibizo lami ngizalibeka eJerusalema.”


text:
Wanikela indodanakhe bona ibe mhlabelo. Waba ngophengulako nofuniselako, wabeka izangoma neenyanga. Wenza ubumbi obunengi phambi kwakaSomnini, wamthukuthelisa.


text:
Wathatha umfanekiso waka-Atjhera agade awenzile wawubeka ngethempelini uSomnini akhuluma ngalo kuDavida nakuSolomoni indodanakhe wathi: “Kilelithempeli neJerusalema engilikhethileko kizo zoke iinkoro zakwa-Israyeli, ibizo lami ngizalibeka khona isiphelani.


text:
Angisoze ngenze bona iinyawo zabakwa-Israyeli zizule enarheni engayinikela aboyisemkhulu, nakube kwaphela bazakutjhejisisa benze koke engabayala ngakho, nokobana bazakugcina woke umthetho incekwami uMosi eyabayala ngawo.”


text:
Kodwana abantu akhange balalele: UManase naye wabaphambukisa, baze benza okumbi ukudlula izizwe uSomnini azibhubhisa phambi kwama-Israyeli.


text:
“Ngombana uManase ikosi yakwaJuda enze iinkghabhudlhwezi, iye, wenze okumbi khulu ukudlula ama-Amori agade akhona ngaphambi kwakhe begodu uwisele noJuda ezonweni ngamanyala wabosingazimu bakhe,


text:
yeke nakhu okwatjhiwo nguSomnini uZimu wakwa-Israyeli, ‘Yelelani, ngizokwehlisela ihlekelele phezu kweJerusalema noJuda kangangobana kuzakuthi lokha abantu nabezwa ngayo bahlahlathelwe mzimba.


text:
Ngilinganisile iJerusalema ngalihlola. Yeke isibetho salo sizakuba njengeSamariya nanjengesibetho engabetha ngaso indlu ka-Arhabi. Isitja esisilapheleko siyasulwa sigutjuzwe. Ngizokwenza okufanako ngeJerusalema: Ngizoyithanyela ngiyiphendukezele!


text:
Abaseleko abalilifa lami ngizobafulathela bengibanikele ezandleni zezitha zabo. Bazokuthunjwa bebaphangwe zizitha zabo


text:
ngombana benze okumbi khulu emehlwenami begodu bangithukuthelisile kusukela mhlana aboyisemkhulu baphuma eGibhide bekube namhlanje.’ ”


text:
Ngaphezu kwalokho, uManase wathulula iingazi ezinengi khulu zabantu abanganamlandu. Wagcwalisa yoke iJerusalema ngeengazi. Lokhu bekungaphandle kwezono zakhe abangela ngazo bonyana uJuda one. Nguye owabangela uJuda enze ubumbi phambi kwakaSomnini.


text:
Zoke izehlakalo zokubusa kwakaManase, koke akwenzileko ngitjho nezono azenzako, kutlolwe encwadini yemilando yamakhosi wakwaJuda.


text:
UManase wahlongakala wabekwa esivandeni sesigodlo sakhe, isivande saka-Uza. U-Amoni indodanakhe waba yikosi esikhundleni sakhe.


text:
U-Amoni gade aneminyaka ematjhumi amabili nambili lokha nakathoma ukubusa. Wabusa eJerusalema iminyaka emibili. Ibizo lakanina bekunguMetjhulemethi indodakazi kaRharutsi weJothiba.


text:
Wakhamba kizo zoke iindlela ezakhanjwa nguyise: Walotjha bewakhothamela amanyala wabosingazimu uyise agade awalotjha.


text:
Kodwana abantu bendawo babulala boke abagade benze ubukhwebetjhana ngekosi u-Amoni. Babeka uJosiya indodanakhe bona abe yikosi esikhundleni sakhe.


text:
Zoke izehlakalo zokubusa kwaka-Amoni nakho koke akwenzileko kutlolwe encwadini yemilando yamakhosi wakwaJuda.


text:
UJosiya gade aneminyaka ebunane lokha nakathoma ukubusa. Wabusa eJerusalema iminyaka ematjhumi amathathu nanye. Ibizo lakanina gade kunguJedida indodakazi ka-Adaya weBhotsikhati.


text:
Wenza okulungileko phambi kwakaSomnini, wakhamba endleleni kayisemkhulu uDavida, akhange abe namabatha.


text:
Emnyakeni wetjhumi nabunane wokubusa kwekosi uJosiya, wathumela umabhalana uTjhafani umsa ka-Atsaliya omsa kaMetjhulami ethempelini lakaSomnini, wathi:


text:
“Yenyukela kuRhilikhiya umphristi omkhulu, umtjele alungise imali eyalethwa ethempelini lakaSomnini, abalindi besango abayibuthelela ngokuyithatha ebantwini.


text:
Akayibeke ezandleni zamadoda aziinsebenzi ezengamele umsebenzi wethempeli lakaSomnini ukuze akhokhele iinsebenzi ezivuselela ithempeli,


text:
okutjho abafuleli, abakhi nababeki bamatje; godu athenge iingodo namatje acoziweko bona kuvuselelwe ithempeli.


text:
Kodwana akhange bebazitshwenye ngokwenza ilandelelo ngemali leyo ngombana benza koke ngokwethembeka.”


text:
URhilikhiya umphristi omkhulu wathi kuTjhafani umabhalana: “Ngifunyene nasi incwadi yomthetho ethempelini lakaSomnini.” Yeke wayinikela uTjhafani bona ayifunde.


text:
UTjhafani umabhalana waya ekosini wafese wabika wathi: “Iinceku zakho ziyikhuphile imali ngekasini egade lingethempelini, zayinikela iinsebenzi nabaphathi ethempelini.”


text:
Godu wabikela ikosi wathi: “URhilikhiya umphristi unginikele incwadi.” Nje-ke wafunda incwadi leyo phambi kwakaJosiya ikosi.


text:
Yayala uRhilikhiya umphristi, u-Arhikhamu umsa kaTjhafani, u-Akibori umsa kaMikaya, uTjhafani umabhalana kanye no-Asaya isandla sekosi yathi:


text:
“Khambani niyongibuzela kuSomnini, nibuzele abantu kanye noJuda woke ngalokho okutlolwe encwadini efunyenweko le. Ubukhali bakaZimu buyavutha phezu kwethu ngenca yabobaba abangakhange balalele amezwi wencwadi le. Akhange benze njengombana kutlolwe lapho bona sikwenze.”


text:
URhilikhiya umphristi kanye no-Arhikhamu, u-Akibori, uTjhafani kanye no-Asaya baya bayokukhuluma nomphorofidikazi uRhulda ogade amfazi kaTjhalumu umphathi wompherho. (UTjhalumu gade amsa kaTikhiva omsa kaRharirhasi.) URhulda gade ahlala engcenyeni etja yeJerusalema. Kuthe sele bamtjele koke,


text:
“Nakhu okwatjhiwo nguSomnini uZimu, ‘Ngizokwehlisela ihlekelele phezu kwendawo le naphezu kwabantu bayo, ukuya ngakho koke okutlolwe encwadini ikosi yakwaJuda eyifundileko.


text:
Ngizokwenza lokhu ngombana bangihlubukile bebatjhisela abosingazimu itjhwalo ukuze bangithukuthelise ngazo zoke iinthombe abazenze ngezandla zabo. Yeke ubukhali bami ngendawo le buyavutha begodu abusoze bacinywa mumuntu.’


text:
“Ikosi yakwaJuda enithumileko leyo bona nizoyibuzela kuSomnini uZimu, itjeleni naku umlayezwayo: Nakhu okwatjhiwo nguSomnini uZimu wakwa-Israyeli, ‘Uwalalele kuhle amezwi wencwadi le.


text:
Ihliziywakho ithintekile bewazithoba phambi kwami, mina Somnini, lokha nawuzwa lokho engikutjhwileko ngendawo le nangabantu bayo, okutjho bona kuzokuba yindawo eligagadu ngendlela abantu abayihlolozela ngayo. Iye, utlebhulile izambatho zakho bewalila phambi kwami. Njengombana wenze lokhu, ngehlangothini lami, umthandazwakho uzwakele.’ La mamezwi kaSomnini.


text:
“Begodu uSomnini wathi, ‘Lokha nangizokubuthelela naboyihlomkhulu, ngiqinisile bona uzokubulungwa ngokuthula. Amehlwakho akasoze abona yoke ihlekelele engizoyehlisela phezu kwendawo le.’ ”<br/>Nje-ke bathatha umlayezo womphorofidikazi loyo babuyela nawo ekosini.


text:
Wakhuphukela ethempelini lakaSomnini nabantu boke bakwaJuda nezakhamuzi zoke zeJerusalema; bekubaphristi nabaphorofidi kanye nabo boke abantu kusukela kwabakhulu ukuya kwabancani. Wabafundela bona bezwe woke amezwi wencwadi yesivumelwano eyayigade ifunyenwe ethempelini lakaSomnini.


text:
Ikosi yajama hlanu kwesika yenza isivumelwano phambi kwakaSomnini uZimu bona izakulandela uZimu nokobana izakulonda imiyalwakhe, iimfuno neemiso zakhe ngehliziywayo nangomphefumulwayo woke. Ngalokho beyiqinisa bona izakukhamba ngokwamezwi wesivumelwano agade atlolwe encwadini leyo. Nje-ke boke abantu bazibandakanya nesivumelwaneso.


text:
Ikosi yatjela uRhilikhiya umphristi omkhulu, abaphristi abangaphasi kwakhe nabalindi besango bona basuse ethempelini lakaSomnini zoke izintwana ezenzelwe uBhali no-Atjhera kanye nazo zoke iinkwekwezi zomkayi. Yazitjhisela ngaphandle kweJerusalema emathaleni womrhoba iKidroni, yathatha umlothazo yawusa eBhethe-Eli.


text:
Yaqotjha boke abaphristi babosingazimu ebegade bajanyiswe yikosi yakwaJuda bona batjhise itjhwalo eendundumeni zemizi yakwaJuda nakileyo ebhode iJerusalema. Yasusa nalabo ebegade batjhisa itjhwalo kuBhali, ilanga, inyanga, imithala yeenkwekwezi, iye neenkwekwezi zoke.


text:
Yasusa umfanekiso waka-Atjhera ethempelini lakaSomnini. Yawusa esikhisini iKhidroni ongaphandle kweJerusalema yawutjhisela lapho. Yawusila waba yipuphu, yawurhatjha phezu kwamathuna wabantu nje.


text:
Yabhuruza amalawana weentjhatjha zethempeli ezimadoda asethempelini lakaSomnini, lapha abafazi gade balukela khona imimada ka-Atjhera.


text:
Ikosi uJosiya yaletha boke abaphristi abasemizini yakwaJuda, beyarhubutjha neendunduma ukusukela eGeba ngetlhagwini ukuya eBheritjheba ngesewula, lapha abaphristi gade batjhisa khona itjhwalo. Yephula iindawo zemihlabelo egade zingekungeneni ngesinceleni sesango lakaJotjhuwa umbusi weJerusalema.


text:
Abaphristi beendunduma bebangakavunyelwa ukuza e-aldarini lakaSomnini eJerusalema. Nokho bebavunyelwe ukudla isikwa esinganangumelo kanye nabaphristi ababozakwabo.


text:
Ikosi uJosiya yarhubutjha iTofeti egade ingemrhobeni wamadodana kaHinomi, ukuze kungasaba noyedwa onikela emlilweni indodana namkha indodakazakhe bona ibe mhlabelo kuMoleki.


text:
Yasusa iinthombe zeenjomani neenkarana amakhosi wakwaJuda agade azihlukanisele ilanga. Iinthombezi gade zibekwe ukusukela ekungeneni kwethempeli ngepumalanga ukuya ngelawini lakaNathani-Meleki induna ekulu. Ilaweli gade lakhiwe ngemathurini ahlonywe ethempelini nca ngetjingalanga. Ikosi uJosiya yazitjhisa iinthombezo.


text:
Yabhuruza ama-aldari amakhosi wakwaJuda agade awakhe ngehla kwephahla lelawu laka-Arhazi elingaphezulu. Yabhuruza nama-aldari uManase agade awakhe ngeenrhodlweni ezimbili zethempeli lakaSomnini. Yasusa lapho masinyana iququ lama-aldari lawo yayolithela ngesikhisini iKidroni.


text:
Godu ikosi yarhubutjha neendunduma egade zingepumalanga yeJerusalema, ngesewula yentaba ye-Oliva. Iindundumezo uSolomoni gade azakhele u-Atjhitarothi usingazinyanakazi onyenyisako wamaTsidoni, uKemotjhi uzinyana onyenyisako wakwaMowabi noMilikomu uzinyana okghabhudlhako wabantu bakwa-Amoni.


text:
UJosiya waphadlha amatje akhethekileko, wagawula nemifanekiso yabo-Atjhera bewazalisa iindawo zabo ngamathambo wabantu.


text:
Ngitjho nendunduma ye-aldari eBhethe-Eli eyayakhiwe nguJerobhowami umsa kaNebathi, enza ngayo bona u-Israyeli one, indawo yomhlabelo leyo wayibhuruza: Wenza umlilo phezu kwayo bewayitlhifirija; watjhisa no-Atjhera.


text:
Kuthe uJosiya asenza lokhu watjhuguluka, amehlwakhe aphoseka phezu kwamaliba agade asemaqadi kwentatjana. Wathumela abantu bona balethe amathambo asemalibeni lawo. Nawo wawatjhisela phezu kwendunduma leyo. Ngendlela le warhubutjha i-aldari. Kwaba njengelizwi lakaSomnini elamenyezelwa phambilini mumuntu kaZimu izintwezi zingakabi ukwenzeka.


text:
Ikosi uJosiya yabuza yathi: “Ilitje leliba engilibonakweli lingelani?” Amadoda womuzi ayiphendula athi: “Lisibekiso sethuna lomuntu kaZimu owavela kwaJuda nowaphorofida nge-aldari leBhethe-Eli mayelana nazo zoke izinto osele uzenze kilo.”


text:
Bona izwe lokho yathi: “Awa, akaziphumulele. Ningaphazamisi amathambakhe.” Nje-ke balisa amathambo womuntu kaZimu kanye nawomphorofidi owavela eSamariya.


text:
UJosiya waragela phambili ngokwenza njengombana gade enze eBhethe-Eli: Wabhuruza amathempedlana aseendundumeni agade akhiwe makhosi wakwa-Israyeli emizini yeSamariya, okwakuzizinto ezathukuthelisa uSomnini uZimu.


text:
UJosiya wahlahlela boke abaphristi beendundumezo phezu kwama-aldari bewatjhisa amathambo wabantu phezu kwawo. Emuva kwalokho wabuyela eJerusalema.


text:
Ikosi uJosiya yakhupha umyalo oya ebantwini boke yathi: “Gidingelani uSomnini uZimenu umnyanya wePhasika njengombana kutlolwe encwadini yesivumelwano le.”


text:
Akhange khekube nePhasika elakhe lagidingwa njengaleli, kusukela ngeenkhathi zabagwebi bakwa-Israyeli nemihleni yoke yamakhosi wakwa-Israyeli newakwaJuda.


text:
IPhasikeli, lagidingelwa uSomnini uZimu eJerusalema ngomnyaka wetjhumi nabunane wokubusa kwakaJosiya.


text:
Ngaphezu kwalokho uJosiya wathanyela izangoma neenyanga, imihlalandlini, amanyala wabosingazimu nakho koke okunyenyisako okwafunyanwa kwaJuda neJerusalema. Lokhu wakwenza ukuze kuqinisekiswe amezwi womthetho agade atlolwe encwadini eyavunjululwa nguRhilikhiya umphristi endlini kaSomnini.


text:
Akhange khekube nekosi eyafana neyenza njengoJosiya ngaphambi kwakhe nangemuva kwakhe, ngokobana iphendukele kuSomnini uZimu ngayo yoke ihliziywayo, umphefumulwayo nangamandlayo ngokulandela woke umthetho kaMosi.


text:
Nanyana kunjalo, uSomnini uZimu akhange atjhuguluke ebukhalini bakhe obukhulu, wavutha ngoJuda ngenca yakho koke uManase akwenza ngokumtlhorha ngelihlweni.


text:
USomnini wathi: “UJuda naye ngizomthanyela phambi kwami njenganyana ngathanyela u-Israyeli. IJerusalema idorobho engalikhethako ngilidelile kanye nethempeli engatjho ngalo ngathi, ‘Ibizo lami lizakuba lapho.’ ”


text:
Zoke izehlakalo zokubusa kwakaJosiya nakho koke akwenzileko kutlolwe encwadini yemilando yamakhosi wakwaJuda.


text:
Ngesikhathi uJosiya aseseyikosi, uFaro Nekho ikosi yeGibhide wenyukela emlanjeni iYufrathe bona ayokusiza ikosi ye-Asiriya. Ikosi uJosiya yarhwanta yayomhlangabeza epini, kodwana ekuhlanganeni kwabo uNekho wamsahlela wambulalela eMegido.


text:
Iinceku zakaJosiya zaletha isidumbu sakhe zisithwele ngekarana ukusuka eMegido ukuya eJerusalema, zafese zamfihla ethuneni lakhe. Abantu bendawo bathatha uJehowarhazi umsa kaJosiya bamzesa, bambeka waba yikosi esikhundleni sakayise.


text:
UJehowarhazi gade aneminyaka ematjhumi amabili nantathu lokha nakathoma ukubusa. Wabusa eJerusalema iinyanga ezintathu. Ibizo lakanina bekunguRhamuthali indodakazi kaJoromiya, weLibhina.


text:
UFaro Nekho wamvalela eRibhila okuyinarha yeRhamathi ukuze angabusi eJerusalema. Wahlawulisa nenarha yakwaJuda bona ithele umthelo oziinkulungwana ezintathu namakhulu amane wamakhilogremu wesiliva namakhilogremu wegolide elimatjhumi amathathu nane.


text:
UFaro Nekho wabeka u-Eliyakhimu umsa kaJosiya bona abe yikosi esikhundleni sakayise uJosiya, watjhugulula nebizo laka-Eliyakhimu laba nguJehoyakhimu. Wasusa uJehowarhazi wamusa eGibhide. Wahlongakalela lapho.


text:
UJehoyakhimu wahlawulela uFaro ngesiliva negolide. Kodwana ukuze aphumelele ukukhokha inani lemali uFaro ayifunako, kwakufuze aveze indaba yomthelo. Lokho wakwenza ngokuthelisa abantu bendawo. Nje-ke, omunye nomunye umuntu watheliswa ngokuya ngomnotho anawo.


text:
UJehoyakhimu gade aneminyaka ematjhumi amabili nahlanu lokha nakathoma ukubusa. Wabusa eJerusalema iminyaka elitjhumi nanye. Ibizo lakanina bekunguZebida indodakazi kaPedaya weRuma.


text:
Ngesikhathi sokubusa kwakaJehoyakhimu, uNebukadinetsari ikosi yeBhabheli wasahlela inarha. UJehoyakhimu waba yikosi ngaphasi kwakhe iminyaka emithathu. Kodwana wajika wavukela uNebukadinetsari.


text:
USomnini uZimu wathumela iinqhema ezimigulukudu zamaKasidi, zama-Aramu, zamaMowabi nama-Amoni bona zijamelane noJehoyakhimu. Wazithumela bona zirhayile uJuda ngokuya ngamezwi awamemezela ngeenceku zakhe abaphorofidi.


text:
Mbala izintwezi zenzeka kuJuda ukuya ngomyalo kaSomnini ukuze abasuse phambi kwakhe ngenca yezono zakaManase nangakho koke akwenzako,


text:
kanye nokuthulula kwakhe iingazi ezinganamlandu. Ngenca yokobana uManase gade azalise iJerusalema ngeengazi ezinganamlandu, uSomnini uZimu bekangakazimiseli bona athethelele.


text:
Zoke izehlakalo zokubusa kwakaJehoyakhimu nakho koke akwenzileko kutlolwe encwadini yemilando yamakhosi wakwaJuda.


text:
Ikosi yeGibhide akhange isaphumela ngaphandle kwenarhayo godu ngombana ikosi yeBhabheli gade sele ithethe imikhawulwayo kusukela emlanjaneni weGibhide bekwaba semlanjeni iYufrathe.


text:
UJehoyakini gade aneminyaka elitjhumi nabunane lokha nakathoma ukubusa. Wabusa eJerusalema iinyanga ezintathu. Ibizo lakanina bekunguNerhutjhita indodakazi ka-Elinathani weJerusalema.


text:
UJehoyakini ikosi yakwaJuda wazinikela ekosini yeBhabheli: yena, unina, iinsebenzi zesigodlo, iinduna zepi kanye neenkhulu zesigodlo. Ikosi yeBhabheli yabopha uJehoyakini lokha nayineminyaka ebunane ibusa.


text:
UNebukadinetsari wasusa woke amagugu ethempelini lakaSomnini nesigodlweni. Wanamathulula nezinto zoke zegolide uSolomoni ikosi yakwa-Israyeli agade azenzele ithempeli lakaSomnini, wakhamba nazo. Kwaba njengombana uSomnini uZimu atjho.


text:
Wathumba loke iJerusalema: zoke iinduna zepi nazo zoke iingorho zokulwa ebeziziinkulungwana ezilitjhumi, abososino kanye nabosodzila boke. Kwatjhiywa kwaphela iinkhwahla zabantu bendawo.


text:
Wadingisela uJehoyakini eBhabheli. Godu wathumba eJerusalema unina lekosi, abomkakhe, iinsebenzi zesigodlo nabosaziwako emphakathini.


text:
Godu wathumba abantu bakwaJuda: Woke amadoda anamandla, aziinkulungwana ezilikhomba, boke abososino nabosodzila, abaziinkulungwana, iye zoke iintsitsirimba ezazingakghona ukulwa zathunjelwa eBhabheli yikosi uNebukadinetsari.


text:
Wabeka uMataniya usonghwanakhe lakaJehoyakini bona abe yikosi esikhundleni sakaJehoyakini, wamtjhugulula nebizo bona abe nguTsedekhiya.


text:
UTsedekhiya gade aneminyaka ematjhumi amabili nanye lokha nakathoma ukubusa. Wabusa eJerusalema iminyaka elitjhumi nanye. Ibizo lakanina bekunguRhamuthali indodakazi kaJoromiya weLibhina.


text:
Kwaba ngenca yokusilingeka kwakaSomnini uZimu bona koke lokhu kwenzeke eJerusalema nakwaJuda. Ekugcineni wabathanyela phambi kwakhe.<br/>UTsedekhiya wayihlubuka ikosi yeBhabheli.


text:
Kwathi ngomnyaka wethoba wokubusa kwakaTsedekhiya, inyanga yetjhumi nayinamalanga alitjhumi, uNebukadinetsari ikosi yeBhabheli nebutho lakhe loke warhwanta asahlela iJerusalema. Waliragelela bewakha iinqabo mazombe nalo.


text:
Indlala beyirhagele khulu ngedorobheni kangangobana abantu bendawo gade bangasenalitho elidliwako. Kwathi ngelanga lethoba lenyanga yesine


text:
amaKasidi aphundlukela ngedorobheni ngomthangala. Woke amajoni abaleka afahla ngesango elihlangana nemithangala emibili eya esivandeni sekosi. Nanyana amaBhabheli gade azombeleze idorobho loke, amajoni kanye nekosi abaleka ngendlela yangemrhobeni weJordani.


text:
Kodwana ibutho lamaKasidi layilala nje ikosi uTsedekhiya, belayifunyana emrhobeni weJordani hlanu kweJerikho. Woke amajonayo asuswa kiyo aphadlhalajwa.


text:
Amadodana kaTsedekhiya abulawa phambi kwakhe aqalile. Emva kwalokho bagobhodlha amehlwakhe, bambopha ngamakhamandela wekoporo bamusa eBhabheli.


text:
Ngomnyaka wetjhumi nethoba wokubusa kwakaNebukadinetsari ikosi yeBhabheli, lokha inyanga yesihlanu inamalanga alikhomba, uNebuzaradani umphathi wobuzimba oyinduna yekosi yeBhabheli, weza eJerusalema.


text:
Wafese wathungelela ithempeli lakaSomnini, isigodlo nezindlu zoke zeJerusalema ngomlilo. Waqothula nezakhiwo zoke eziqakathekileko.


text:
Labo abazinikela ekosini yeBhabheli ngesikhathi sokuvinjezelwa kweJerusalema, iinhlabani zamadoda egade zisasele ngedorobheni kanye nenengi labantu badingiswa nguNebuzaradani umphathi wobuzimba.


text:
AmaKasidi ephula iinsika zekoporo, iinjamiso zezitja zokuhlambela kanye nebhada ekulu yekoporo okwakugade kusethempelini lakaSomnini, athwala ikoporwelo alisa eBhabheli.


text:
Athwala ngitjho neempoto, iintjhefula, iinquntapete, izitjana nakho koke kwekoporo okusetjenziselwa ukulotjha ngethempelini.


text:
Umphathi wobuzimba wathatha izitja zokutjhisela itjhwalo nezitja zokunyenyeza, zoke zazenziwe ngegolide nangesiliva elitsengileko.


text:
Ikoporo yeensika ezimbili, yebhada ekulu neyeenkoloyana uSolomoni azenzela ithempeli lakaSomnini, zazingaphezu kwesilinganiso.


text:
Enye nenye ikoporo beyimamitha alithoba ukuphakama. Phezu kwayo kunepundu yekoporo elimitha nesiquntu ukuphakama, ikghatjiswe yoke mazombe ngemiluko nangamarharinada wekoporo. Isika yesibili nayo gade ifana neyokuthoma ngomluko.


text:
Umphathi wobuzimba wathumba uSeraya umphristi omkhulu, uZefaniya ongaphasi kwakhe ngesikhundla kanye nabalindi besango abathathu njengeembotjhwa.


text:
EJerusalema wathatha isikhulu samajoni nabeluleki abahlanu bekosi ebegade basese ngedorobhenapho, umabhalana womphathibutho ogade abizela abantu bendawo epini kanye namatjhumi asithandathu wabantu bendawo nabo ebegade basese ngedorobheni.


text:
Ikosi yeBhabheli yabamadlha beyababulalela khona eRibhila, enarheni yeRhamathi.<br/>Nje-ke uJuda wathunjelwa kude nendawo yekhabo.


text:
UNebukadinetsari ikosi yeBhabheli wakhetha uGedaliya umsa ka-Arhikhamu omsa kaTjhafani bona abuse boke abantu ebegade batjhiywe emuva kwaJuda.


text:
Kwathi lokha zoke iinkhulu zebutho namadoda anazo nazizwa bona ikosi yeBhabheli ikhethe uGedaliya bonyana abe mbusi, zeza kuGedaliya eMitsipha. Zona bekungu-Itjhimayeli umsa kaNetaniya, uJorhanani umsa kaKhareyarhi, uSeraya umsa kaTanirhumethi omNethofathi, uJazaniya umsa kaMakathi kanye namadoda akhamba nazo.


text:
UGedaliya wenza isifungo kizo nemadodeni anazo wabaqinisekisa wathi: “Ningesabi iinkhulu zamaKasidi. Nanihlala enarheni, nilotjhe ikosi yeBhabheli, kuzanikhambela kuhle.”


text:
Kodwana kwathi ngenyanga yekhomba, u-Itjhimayeli umsa kaNathaniya omsa ka-Elitjhama ongoweengazi zebukhosini, weza namadoda alitjhumi wasahlela bewabulala uGedaliya, amadoda wakwaJuda namaKasidi agade anaye eMitsipha.


text:
Ngalokhu, boke abantu kusukela kwabakhulu ukuya kwabancani kanye neenduna zebutho, barhaba babalekela eGibhide ngebanga lokwesaba amaKasidi.


text:
Mhla amalanga amatjhumi amabili nekhomba enyangeni yetjhumi nambili womnyaka wamatjhumi amathathu nekhomba wokudingiswa kwakaJehoyakini ikosi yakwaJuda, u-Evili-Merodaki nakathoma ukubusa eBhabheli, watjhaphulula uJehoyakini esikhungweni.


text:
Wakhuluma kuhle naye bewamnikela isikhundla esihloniphekako esingaphezu kwamanye amakhosi agade anaye eBhabheli,


text:
nje-ke uJehoyakini akhange asembatha izambatho zangesikhungweni. Soke isikhathi sokuphila kwakhe wagoma njalonjalo etafuleni lekosi yeBhabheli.


text:
Amadodana kaKutjhe kunguSeba, uRhavila, uSabita, uRama noSabiteka. Amadodana kaRama kunguTjheba noDedani.


text:
Amadodana kaTjhemu bekungu-Elamu, u-Atjhuri, u-Aripakitjhadi, uLudi, u-Aramu, u-Utsi, uRhuli, uGeteri noMetjheki.


text:
Yeke abokhokho baka-Abramu owabizwa bona ngu-Abrahamu ngilaba: UTjhemu, u-Aripakitjhadi, uTjhelarhi, u-Ebhere, uPelegi, uRewu, uSerugu, uNarhori noTherarhi.


text:
Nanzi iinzukulwana zawo: Izibulo laka-Itjhimayeli bekunguNebayothi bese kuba nguKhedari, u-Adibiyeli, uMibisamu,


text:
Amadodana abelethwa nguKhethura umngena waka-Abrahamu bekunguZimrani, uJokhitjhani, uMedani, uMidiyani, uYitjhibhakhi noTjhuwarhi. Amadodana kaJokhitjhani bekunguTjheba noDedani.


text:
Amadodana kaMidiyani bekungu-Efa, u-Eferi, uRhanoki, u-Abida no-Elidaya. Boke laba bekuziinzukulwana zakaKhethura.


text:
Amadodana kaTjhobali kungu-Aliyani, uManarhathi, u-Ebhali, uTjhefi no-Onamu. Amadodana kaTsibiyoni kungu-Aya no-Ana.


text:
Indodana ka-Ana kunguDitjhoni. Amadodana kaDitjhoni kunguRhamrani, u-Etjhibhani, uJitirani noKerana.


text:
Lawa kwaba makhosi abusa kwa-Edomu ngaphambi kokobana ikosi yakwa-Israyeli ibuse naphezu kwama-Edomu: UBhela umsa kaBhewori ovela edorobheni leDinihaba.


text:
Nakuhlongakala uRhutjhamu, uHadadi umsa kaBhedadi owasahlela bakwaMidiyani emmangweni wakwaMowabi, waba yikosi esikhundleni sakhe. Idorobho avela kilo bekuyi-Avithi.


text:
Lokha uBhali-Rhanani nakahlongakalako, uHadadi waba yikosi esikhundleni sakhe. Idorobho lakhe labizwa bona yiPayi; ibizo lomkakhe bekunguMehethabheli indodakazi kaMathiredi oyindodakazi kaMezahabu.


text:
Lokha uHadadi nakahlongakalako, amakhosana alandelako la, abusa kwa-Edomu: ikosana uTimna, ikosana u-Aliva, ikosana uJetethi,


text:
Amadodana kaJuda bekungu-Eri, u-Onani noTjhela. Amadodana amathathu wawabelethelwa nguBhathi-Tjhuwa umKanana. U-Eri izibulo lakaJuda bekanobukhohlakali phambi kwakaSomnini, yeke uSomnini wamnikelela ekufeni.


text:
UTamari umalukazana kaJuda, wambelethela uPeretsi noZerarhi. Amadodana kaJuda gade amahlanu nasele awoke.


text:
Umsa kaKarimi bekungu-Akari, owabangela bona ama-Israyeli ehlelwe yihlekelele ngokuthatha lokho ebegade kuzilwa bona kuthintwe.


text:
Abodadwabo bekunguTseruya no-Abigeyili. U-Abitjhayi noJowabi kanye no-Asayeli bekumadodana amathathu kaTseruya.


text:
UKalebi umsa kaRhetsironi wabeletha abantwana no-Azuba umkakhe. Godu wabeletha abantwana noJeriyothi. Naka-ke amadodana ka-Azuba: nguJetjheri, uTjhobabi no-Aridoni.


text:
Emva kwalokho uRhetsironi wathatha indodakazi kaMakiri umsunguli weGiliyadi. Gade ineminyaka ematjhumi asithandathu lokha nayithathako bona ibe mkakhe. Yona yambelethela uSegubi.


text:
Wangenela inarha yeGetjhuri ne-Aramu, wathumba imizi yamatende kaJayire, iKhenathi kanye nemizayo. Kwaba mimizi ematjhumi asithandathu sele iyoke.)<br/>Boke labo bekuziinzukulwana zakaMakiri umsunguli weGiliyadi.


text:
Kodwana emva kokobana uRhetsironi ahlongakalele eKalebi-Efrata, u-Abiya umkakhe wasala ambelethela u-Atjhirhuri umsunguli weTekhowa.


text:
Amadodana kaJerarhimiyeli olizibulo lakaRhetsironi bekunguRamu izibulo kulandele uBhuna, u-Orene, u-Otsemu no-Arhiya.


text:
Amadodana kaJada umnakwabo lakaTjhamayi bekunguJeteri noJonathani. UJeteri wahlongakala anganamntwana.


text:
UTjhetjhani bekanganamadodana kodwana anabentazana kwaphela. Gade anesisebenzi somGibhide ibizo laso kunguJarirha.


text:
UTjhetjhani wanikela indodakazakhe bona ithathwe sisebenzi sakhe uJarirha. Yona yambelethela u-Atayi.


text:
Amadodana kaKalebi ongumnakwabo lakaJerarhimiyeli bekunguMetjha izibulo lakhe. UMetjha waba msunguli weZifu, indodanakhe kunguMaretjha umsunguli weRhebroni.


text:
Wabuya wambelethela uTjhafu umsunguli weMadimana, noTjheva umsunguli weMakibhena neGiba.<br/>Indodakazi kaKalebi bekungu-Aksa.


text:
Ezinye iinzukulwana zakaKalebi bekumadodana kaRhuri olizibulo laka-Efrata: uTjhobali amsunguli weKhiriyathi-Jeyarimu,


text:
Iinzukulwana zakaTjhobali umsunguli weKhiriyathi-Jeyarimu, bekunguReyaya kanye nengcenye yamaManarha.


text:
Imindeni yeKhiriyathi-Jeyarimi bekumaJiteri, amaPuthi, amaTjhuma namaMitjhira. Esizukulwanenesi kulapha kwavela khona amaTsora nama-Etjhitawuli.


text:
KuSalima kwadabuka amaBhethe-Lehema, amaNethofa, ama-Athirothi-Bhethe-Jowabi, ingcenye yamaManarha, amaTsori


text:
nemindeni yabatloli abagade bahlala eJabetsi, okutjho amaTira, amaTjhimiya namaSuka. Lawa bekumaKhena adabuka kuRhamathi umsunguli wesigungu samaRekabi.


text:
Amadodana kaDavida awabelethelwa eRhebroni ngilawa: Izibulo bekungu-Amnoni ku-Arhinowamu weJizriyela; yesibili kunguDanyela ku-Abigeyili weKarameli;


text:
yesithathu bekungu-Absalomu kuMaka indodakazi kaTalimayi ikosi yeGetjhuri; wesine kungu-Adoniya kuRhagithi;


text:
Amadodana amathandathu la uDavida wabelethelwa wona eRhebroni, lapha abusa khona iminyaka elikhomba neenyanga ezithandathu. UDavida wabusa eJerusalema iminyaka ematjhumi amathathu namithathu.


text:
Napa-ke abelethelwa bona eJerusalema: NguTjhimeya, uTjhobabi, uNathani noSolomoni.<br/>Abane labo bebabelethwe nguBhathi-Tjhuwa indodakazi ka-Amiyeli.


text:
Gade kunamanye amadodana alithoba: Wona kunguJibirhari, u-Elitjhuwa, u-Elifelethi, uNoga, uNefegi, uJafiya, u-Elitjhama, u-Eliyada no-Elifelethi.


text:
Amadodana kaJosiya bekunguJorhanani izibulo, yesibili kunguJehoyakhimu, yesithathu bekunguTsedekhiya, yesine kunguTjhalumu.


text:
Amadodana kaPedaya bekunguZerubhabheli noTjhimeyi. Amadodana kaZerubhabheli kunguMetjhulamu noRhananiya. UTjhelomithi bekungudadwabo.


text:
Gade kukhona abahlanu godu: bona kunguRhatjhubha, u-Oheli, uBherekiya, uRhasadiya kanye noJutjhabi-Rhesedi.


text:
Iinzukulwana zakaRhananiya bekunguPelathiya no-Isaya onguyise kaRefaya, uyise ka-Arinani onguyise ka-Obadiya, uyise kaTjhekaniya.


text:
Iinzukulwana zakaTjhekaniya kunguTjhemaya namadodanakhe uRhathutjhi, uJigali, uBhariyarhi, uNeyariya noTjhafathi; bebabathandathu sebaboke.


text:
Amadodana ka-Elijowenayi kunguHodaviya, u-Eliyatjhibu, uPelaya, u-Akhubu, uJorhanana, uDelaya no-Anani; bebalikhomba sebaboke.


text:
UReyaya indodana kaTjhobali wabeletha uJarhata; uJarhata wabeletha u-Arhumayi noLarhadi. Labo bekumindeni yamaTsora.


text:
UPhenuweli waba msunguli weGedori no-Ezeri waba msunguli weRhutjha. Lezi bekuziinzukulwana zakaRhuri olizibulo laka-Efrata. URhuri waba ngukhokho wamaBhethe-Lehema.


text:
UNara wambelethela u-Arhuzamu, uRheferi nabokhokho bamaTemeni kanye nama-Arhatjhitari. Lezo bekuziinzukulwana zakaNara.


text:
UJabetsi gade ahlonipheka khulu kunabafowabo. Unina wamthiya ibizo lakaJabetsi asitjho ukuthi: “Ngambeletha ngiseenhlungwini.”


text:
UJabetsi wathandaza kuZimu wakwa-Israyeli wathi: “Hawu Somnini, kwanga ungangibusisa khulu wandise nemikhawulwami! Beka isandla sakho phezu kwami, ungivikele eengozini bonyana ngibe kude neenhlungu.” Ngambala uZimu wezwa isibawo sakhe.


text:
U-Etjhitoni wabeletha indlu yakaRafa, uPaseyarha noTerhina umsunguli wedorobho iNarhatjhi. Labo bekubabantu beReka.


text:
noMewonotayi owabeletha u-Ofira. USeraya wabeletha uJowabi umsunguli womrhoba wabososino. Bathiyelelwa bunje ngombana bekubabantu ababososino.


text:
Amadodana ka-Ezra bekunguJeteri, uMeredi, u-Eferi noJaloni. UMeredi wathatha uBhitiya indodakazi kaFaro, wambelethela uMiriyamu, uTjhamayi no-Yitjhibharhi umsunguli we-Etjhitemowa. Labo bekubantwana bakaBhithiya. Umkakhe weJudiya wambelethela uJeredi umsunguli weGedori, uRheberi umsunguli weSoko noJekhutiyeli umsunguli weZanuwarhi.


text:
UHodiya wathatha udadwabo kaNarhamu. Iinzukulwana zakhe bekumaGarimu abahlali beKheyila, namaMaka abahlali be-Etjhitemowa.


text:
Amadodana kaTjhimoni bekungu-Amnoni, uRina, uBhen-Rhanani noTiloni.<br/>Iinzukulwana zakaYitjhi bekunguZorhethi noBhen-Zorhethi.


text:
Amadodana kaTjhela umsa kaJuda bekungu-Eri onguyise kaLeka noLada umsunguli weMaretjha kanye nemindeni yesigungu sabaluki belineni eBhethe-Atjhibeya.


text:
Godu gade anguyise kaJokhimu nabantu beKozeba, kanye noJowatjhi noSarafu abatjhada emndenini wamaMowabi bebahlala khona; kodwana babuyela eBhethe-Lehema godu, ukuya ngokwesiko lakade.


text:
UTjhimeyi gade anamadodana alitjhumi nathandathu namadodakazi asithandathu. Kodwana abafowabo akhange babe nabentwana abanengi. Nje-ke, ikoro yakwaSimiyoni akhange ibe yinengi njengeyabantu bakwaJuda.


text:
eBhethe-Marikabothi, eRhatsari-Susimu, eBhethe-Bhiri neTjharayimu.<br/>Lawo bekumadorobho kanye nemizawo bekwaba sikhathi sokubusa kwakaDavida. Godu bebanamadorobho amanye amahlanu: i-Ethamu, i-Ayini, iRimoni, iTokeni ne-Atjhani,


text:
kanye nemizana yoke ewabhodileko bekube seBhali. Lezi-ke, bekuziindawo zabo zokuhlala.<br/>Amabizo agade aserhelweni leenzukulwana zabo bekungilawa:


text:
Bafunyana bonyana amadlelo anothile, inarha isithabathaba nokobana inokuthula godu izothile ngombana ngesikhatheso amaRhamu amanye gade ahlala lapho.


text:
Bekusemihleni kaHezekhiya, ikosi yakwaJuda lokha amadoda aserhelweni ngehla nakangenela inarha. Abhubhisa imizi yamatende wabahlali kanye nemithombo yamanzi; abe amadlha nabantu egade bahlala lapho kangangobana akhange basabuya. Ahlala endawenabo ngombana gade inamadlelo aneleko wezimvu neembuzi zawo.


text:
Amakhulu amahlanu wabantwaba okungebekoro kaSimiyoni baphuma baya eentabeni zeSeyira barholwa nguPelatiya, uNiyariya, uRefaya no-Uziyeli okumadodana kaYitjhi.


text:
URubeni gade alizibulo laka-Israyeli. Kodwana wasilaphaza umbhede kayise, yeke amalungelo wobuzibulo bakhe anikelwa amadodana kaJosefa umsa ka-Israyeli nanyana yena gade angabalwa ebuzibulweni. UJuda waba namandla ukudlula abafowabo, khulukhulu umrholi owavela kuye, kodwana ilungelo lobuzibulo laba ngelakaJosefa. Amadodana kaRubeni izibulo laka-Israyeli bekunguRhanokhi, uPalu, uRhetsironi noKarimi.


text:
uyise kaBhera owadingiswa nguTigilathi-Pileseri ikosi ye-Asiriya. UBhera lo, gade amrholi wekoro yakwaRubeni.


text:
Abafowabo kaBhera ngokuya ngemindenabo njengombana itlolwe ngokulandelana kwayo bekungilaba: uJehiyeli oyihloko, uZakariya


text:
noBhela umsa ka-Azazi omsa kaTjhema umsa kaJuweli.<br/>Umndeni kaBhela wahlala enarheni ye-Aroweri ukuya eNebo neBhali-Mewoni.


text:
Ngepumalanga ikoro kaRubeni yahlala ukuyela ngemkhawulweni werhalawumba nganeno komlambo iYufrathe ngombana ifuywayo beyandile sele iminyana enarheni yeGiliyadi.


text:
Bekusemihleni kaSawula lokha bakwaRubeni nabasahlela amaHagari bebawahlula. Bahlala emizinawo yamatende esifundeni soke sangepumalanga yeGiliyadi.


text:
EGiliyadi u-Arhi umsa ka-Abidiyeli omsa kaGuni gade ayihloko yemindeni egade irholwa nguMikhayeli, uMetjhulamu, uTjheba, uJorayi, uJakani, uZiya no-Ebhere, bebalikhomba sebaboke. Labo bekumadodana ka-Abirhayili umsa kaRhuri omsa kaJarowarhi umsa kaGiliyadi omsa kaMikhayeli umsa kaYetjhitjhayi omsa kaJarhido umsa kaBhuzi.


text:
AmaGadi gade ahlala emizaneni yeGiliyadi neBhatjhani kanye nemirhuleni yeTjharoni ukuya ngemaphethelwenayo.


text:
Yoke imindeni le beyitloliswe erhelweni leenzukulwana ngesikhathi sokubusa kwakaJotamu ikosi yakwaJuda noJerobhowamu ikosi yakwa-Israyeli.


text:
BakwaRubeni, bakwaGadi nesiquntu sekoro yakwaManase gade baneengorho ezibandulelwe ukulwa ngesabula nesihlangu kanye nangomsebe; banekghono lepi. Bebanamatjhumi amane nane weenkulungwana namakhulu alikhomba anamatjhumi asithandathu wabantu ebebalungele ipi.


text:
UZimu wabasiza wanikela bakwaHagari nabo boke abanabo ezandleni zabo ngombana balila kuye ngesikhathi sepi. Waphendula imithandazwabo ngombana gade bamthemba.


text:
Bathumba ifuyo yabakwaHagari: iinkulungwana ezimatjhumi amahlanu weenkamela, iinkulungwana ezimakhulu amabili namatjhumi amahlanu wezimvu, iinkulungwana ezimbili zabodumbana kanye nabantu abalikhulu leenkulungwana.


text:
Inengi labantu laradlhwa phasi lafa ngombana ipi beyingeyakaZimu. Bahlala enarheni leyo bekwaba sikhathi sokuthunjwa kwabo.


text:
Isiquntu sekoro yakwaManase besisinengi khulu. Besihlala enarheni yeBhatjhani ukuya ngemikhawulweni yangetlhagwini yeBhali-Rherimoni, neentabeni zeSeniri neRherimoni.


text:
Iinhloko zemindenaso bekungu-Eferi, uYitjhi, u-Eliyeli, u-Azriyeli, uJoromiya, uHodaviya noJarhidiyeli. Bekuziingorho, iinhloko zemindeni ezinedumo.


text:
Kodwana bebangakathembeki kuZimu waboyisemkhulu, badlhemadlhema ngemva kwabosingazimu babantu benarha leyo, abantu uZimu ababhubhisa phambi kwabo.


text:
Nje-ke uZimu wakwa-Israyeli wavusa ummoya kaPhuli ikosi ye-Asiriya (ogade asaziwa ngelikaTiligathi-Pilineseri). UPhuli wadingisa bakwaRubeni, bakwaGadi nesiquntu sekoro yakwaManase wabahlalisa eRhalarhi, eRhabori, eHara nangemlanjeni iGozani. Basese lapho nanamhlanje.


text:
Abantwana baka-Amramu kungu-Aroni, uMosi noMiriyamu. Amadodana ka-Aroni kunguNadabi, u-Abihu, u-Elazara no-Itamara.


text:
UJorhanana wabeletha u-Azariya. (Yena waba mphristi wokuthoma ethempelini elakhiwe nguSolomoni eJerusalema.)


text:
UJehotsadakhi wathunjwa ngesikhathi uSomnini anikela uJuda neJerusalema esandleni sakaNebukadinetsari.


text:
UDavida wabeka amadoda bona aphathe zomvumo endlini kaSomnini emva kokobana umfaji wesivumelwano uhlaliswe lapho.


text:
Alotjha ngomvumo phambi kwethaberinakeli okulitende lokuhlanganela, bekwaba sikhathi lapha uSolomoni akha khona ithempeli lakaSomnini eJerusalema. Enza imisebenzawo ngokuya ngomyalo abekelwa wona.


text:
Naka amadoda enza umsebenzi lo ngokumukeza aboyise: KebakwaKhehathi umkhaleli bekunguHemani, umsa kaJuweli omsa kaSamyela,


text:
U-Asafa umfowabo kaHemani wajama ngesidleni sakhe. U-Asafa bekuyindodana kaBherekiya, umsa kaTjhimeya


text:
Kodwana u-Aroni neenzukulwana zakhe bebaqalene nomsebenzi we-aldari lokutjhisa imihlabelo kanye ne-aldari lokutjhisa itjhwalo. Godu gade baqalene nomsebenzi wendawo ecwenge khulu nokwenzela u-Israyeli itethelelo kuZimu ngokuya ngendlela uMosi inceku kaZimu agade ayale ngayo.


text:
Nanzi-ke iinzukulwana zaka-Aroni: U-Aroni gade anguyise ka-Elazara onguyise kaFiniyasi uyise ka-Abitjhuwa onguyise


text:
AmaKhehathi, aziinzukulwana zaka-Aroni, akhethwa ngefumbe bona amukele nanzi iimfunda ezilandelako kobana ahlale kizo:


text:
Iinzukulwana zaka-Aroni zabelwa amadorobho wobuphephelo:<br/>iRhebroni, iLibhina namadlelwayo, iJatiri, i-Etjhitemowa namadlelwayo,


text:
Esifundeni sekoro yakwaBhenjamini iinzukulwana zaka-Aroni zabelwa iGeba namadlelwayo, i-Alemethi namadlelwayo kanye ne-Anatothi namadlelwayo. Sele awoke amadorobho wemindeni le bekalitjhumi nantathu.


text:
Amadorobho alitjhumi wesiquntu sekoro kaManase abelwa ngefumbe labo ebebahlobene neenzukulwana eziseleko zakaKhehathi.


text:
Amadorobho alitjhumi nantathu ngeemfundeni zekoro ka-Isakari, ka-Atjheri, kaNafitali nekoro kaManase eBhatjhani abelwa imindeni yeenzukulwana zakaGeritjhomu.


text:
Amadorobho alitjhumi nambili ngeemfundeni zekoro kaRubeni, kaGadi neyakaZebuloni abelwa ngefumbe imindeni yeenzukulwana zakaMerari.


text:
Bebamukeliswe iindawo ezilandelako njengamadorobhabo wobuphephelo:<br/>iTjhekemu eentatjaneni zakwa-Efrayimu namadlelwayo,<br/>iGezeri namadlelwayo,


text:
Godu ezinye zeenzukulwana eziseleko zakaKhehathi zabelwa esifundeni sesiquntu sekoro yakwaManase<br/>i-Aneri namadlelwayo,<br/>iBhiliyamu namadlelwayo.


text:
AmaGeritjhomu abelwa lokhu:<br/>Esifundeni sesiquntu sekoro kaManase<br/>iGolani engeBhatjhani namadlelwayo,<br/>i-Atjhitarothi namadlelwayo.


text:
Esifundeni sekoro kaNafitali<br/>iKhedetjhi engeGalile namadlelwayo,<br/>iRhamoni namadlelwayo,<br/>iKhiriyatayimu namadlelwayo.


text:
Iinzukulwana eziseleko zamaMerari zabelwa:<br/>Esifundeni sekoro kaZebuloni<br/>iRimoni namadlelwayo,<br/>iThabori namadlelwayo.


text:
Esifundeni sekoro yakwaRubeni ngaphetjheya kweJordani nangepumalanga yeJerikho<br/>iBhetseri engerhalawumbeni namadlelwayo,<br/>iJarhitsa namadlelwayo,


text:
Amadodana kaTola kungu-Uzi, uRefaya, uJeriyeli, uJarhimayi, uJibisamu noSamyela; bebaziinhloko zemindenabo. Eenzukulwaneni zomndeni kaTola bekunamadoda wepi. Ngesikhathi sokubusa kwakaDavida bebaziinkulungwana ezimatjhumi amabili nambili namakhulu asithandathu ngesibalo.


text:
Umsa ka-Uzi bekunguJizrarhiya. UJizrarhiya namadodanakhe uMikayeli, u-Obadiya, uJuweli noYitjhiya bebaziinhloko zemindeni; babahlanu sebaboke.


text:
Ngokuya ngokomlando weenzukulwana zabo, bebamadoda aziinkulungwana ezimatjhumi amathathu nathandathu alungele ukulwa ngombana gade banesithembu nabantwana abanengi.


text:
Yoke eminye imindeni yekoro ka-Isakari beyinesibalo samadoda wepi aziinkulungwana ezimatjhumi abunane nalikhomba. Yoke njalo itlolwe erhelweni leenzukulwana.


text:
Amadodana kaBhela kungu-Etsibhoni, u-Uzi, u-Uziyeli, uJerimothi no-Iri. Amadoda amahlanu la gade aziinhloko zemindeni begodu aziingorho. Iinzukulwana zabo bezinesibalo esimatjhumi amabili nambili weenkulungwana namatjhumi amathathu nane wamadoda wepi.


text:
Amadodana kaBhekeri bekunguZemira, uJowatjhi, u-Eliyezeri, u-Eliyowenayi, u-Omri, uJeremothi, u-Abiya, u-Anatothi no-Alemethi. Woke lawo bekumadodana kaBhekeri,


text:
neenzukulwana zawo egade zitloliswe ngokweenhloko zemindeni kumadoda wepi aziinkulungwana ezimatjhumi amabili namakhulu amabili.


text:
Umsa kaJediyayeli bekunguBhilirhana. Amadodana kaBhilirhana kunguJewutjhi, uBhenjamini, u-Ehudi, uKenana, uZetani, uTaratjhitjhi no-Arhitjharhari.


text:
Woke lawo bekumadodana kaJediyayeli, neenzukulwana zawo ngokweenhloko zemindeni kumadoda wepi aziinkulungwana ezilitjhumi nalikhomba namakhulu amabili alungele ukulwa.


text:
Amadodana kaNafitali bekunguJarhitsiyeli, uGuni, uJetseri noTjhalumu.<br/>Labo bekuziinzukulwana zakaBhilirha.


text:
UMakiri wathatha umfazi emindenini yamaRhufi namaTjhufi. Ibizo lomkakhe ogade ayintandokazi kuye bekunguMaka.<br/>UTselofirhadi ogade angowesizukulwana sesibili bekanamadodakazi kwaphela.


text:
UMaka umkaMakiri wambelethela umsana wamthiya ibizo bona nguPeretjhi. Umnakwabo wamthiya bona nguTjheretjhi. Iinzukulwana zakaGiliyadi bekungu-Ulamu noRekhemu.


text:
Iinzukulwana zaka-Efrayimu bekunguTjhuthelarhi uyise kaBeredi onguyise kaTarhathi uyise ka-Eliyada onguyise kaTarhathi,


text:
uyise kaZabadi onguyise kaTjhuthelarhi.<br/>Abahlali bendawo okumadoda weGathi babulala u-Ezeri no-Eliyadi amadodana ka-Efrayimu lokha nabalinga ukuthatha ifuywabo.


text:
Wayama umkakhe, wazithwala wabeletha indodana. Wayithiya ibizo lakaBheriya ngombana umndenakhe bewunesinyama.


text:
Indodakazi ka-Efrayimu bekunguTjhera owasungula iBhethe-Rhoroni engenzasi neBhethe-Rhoroni engehla kanye ne-Uzeni-Tjhera.


text:
U-Efrayimu gade anenye indodana okuthiwa nguRefarhi uyise kaRetjhefu onguyise kaTelarhi, uyise kaTarhana


text:
Iinarha zabo nemizabo bekuyiBhethe-Eli nemizanayo. Ngepumalanga isifunda sabo besinabela emkhawulweni weNarana, ngetjingalanga sinabela emikhawulweni yeGezeri nemizanayo. Isifundesi sifaka iTjhekemu nemizanayo besinabele nemikhawulweni ye-Aya nemizanayo.


text:
BakwaManase bebalawula iBhethe-Tjhani nemizanayo, iTanaki nemizanayo, iMegido nemizanayo kanye neDori nemizanayo.<br/>Iinzukulwana zakaJosefa umsa ka-Israyeli bezihlala emizini le.


text:
Boke labo bekuziinzukulwana zaka-Atjheri. Bebaziinhloko zemindeni, amadoda ahloniphekako, iingorho nabarholi abaphezulu. Isibalo samadoda wepi gade siziinkulungwana ezimatjhumi amabili nathandathu.


text:
bekumadodana ka-Ehudi. Gade baziinhloko zemindeni egade ihlala eGeba kodwana uNamani no-Arhowarhi bafuduselwa eManarhathi ngekani. UGera nguye owabafudusako. Emva kwesikhathi uGera wabeletha u-Uza no-Arhirhudi.


text:
UTjharharayimu wabelethelwa amadodana enarheni yakwaMowabi emva kokobana atlhale abafazi bakhe uRhutjhimu noBhara.


text:
Amadodana ka-Elipali bekungu-Ebhere, uMitjhamu noTjhemedi. UTjhemedi lo ngowakha i-Ono neLodi nemizanayo.


text:
Amanye amadodana ka-Elipali kunguBheriya noTjhema. Bebaziinhloko zemindeni ehlala e-Ayaloni; ngibo abaqotjha izakhamuzi zeGathi.


text:
UNeri wabeletha uKhitjhi,<br/>uKhitjhi wabeletha uSawula.<br/>USawula wabeletha uJonathani, uMaliki-Tjhuwa, u-Abinadaba no-Etjhi-Bhali.


text:
U-Arhazi wabeletha uJehowada,<br/>uJehowada wabeletha u-Alemethi, u-Azimavethi noZimri.<br/>UZimri wabeletha uMotsa,


text:
U-Atseli gade anamadodana amathandathu. Wona bekungu-Azrikhamu, uBhokeru, u-Itjhimayeli, uTjheyariya, u-Obadiya noRhanani. Boke labo bekumadodana ka-Atseli.


text:
Amadodana womnakwabo u-Etjhekhi bekungu-Ulamu olizibulo lakhe, wesibili kunguJewutjhi, wesithathu kungu-Elifelethi.


text:
Amadodana ka-Ulamu bekuziingorho ezikwazi ukusebenzisa umsebe. Gade zinamadodana nabazukulu abanengi; balikhulu namatjhumi amahlanu sebaboke.<br/>Boke labo bekuziinzukulwana zakaBhenjamini.


text:
Boke bakwa-Israyeli gade batlolwe erhelweni egade lisemtlolweni wamakhosi wakwa-Israyeli.<br/>Abantu bakwaJuda gade bathunjwe basiwa eBhabheli ngenca yokungathembeki kwabo.


text:
Ababa ngebokuthoma ukubuyela eendaweni zabo ngemadorobheni bekungabanye bama-Israyeli, abaphristi, amaLevi neensebenzi zethempeli.


text:
EJerusalema kwahlala abanye bakwaJuda, bakwaBhenjamini, bakwa-Efrayimu nebakwaManase. Bona bekungilaba:


text:
u-Utayi, umsa ka-Amihudi omsa ka-Omri, umsa ka-Imri omsa kaBhani osizukulwana sakaPeretsi, umsa kaJuda;


text:
kebakwaZerarhi kunguJehiyeli.<br/>Isibalo semindeni le besimakhulu amathandathu namatjhumi alithoba.


text:
uJibineya, umsa kaJerorhamu;<br/>u-Ela, umsa ka-Uzi omsa kaMikiri<br/>noMetjhulamu, umsa kaTjhafathiya omsa kaRewuyeli, umsa kaJibiniya.


text:
Iinzukulwana zabantwaba, bezimakhulu alithoba namatjhumi amahlanu nathandathu. Bona bebaziinhloko zemindeni.


text:
Abaphristi abagade bahlala eJerusalema kunguJedaya, uJehoyaribi, uJakini,<br/>u-Adaya, umsa kaJerorhamu omsa kaPatjhirhuri, umsa kaMalikiya,<br/>uMasayi, umsa ka-Adiyeli omsa kaJarhizera, umsa kaMetjhulamu omsa kaMetjhilemithi, umsa ka-Imeri.<br/>U-Azariya, umsa kaRhilikiya omsa kaMetjhulamu, umsa kaTsadokhi omsa kaMerayothi, umsa ka-Arhithubi gade asikhulu sendlu kaZimu. Abaphristaba gade baziinhloko zemindeni. Bekumadoda anetlha nanekghono lokwenza umsebenzi wendlu kaZimu. Isibalo semindenabo besiyikulungwana namakhulu alikhomba namatjhumi asithandathu.


text:
AmaLevi agade ahlala eJerusalema<br/>kunguTjhemaya, umsa kaRhatjhubi omsa ka-Azrikhamu, umsa kaRhatjhabiya okuziinzukulwana zakaMerari,


text:
u-Obadiya, umsa kaTjhemaya omsa kaGalali, umsa kaJedutuni<br/>noBherekiya, umsa ka-Asa omsa ka-Elkhana ogade ahlala emizini yamaNethofathi.


text:
Abalindisango abagade bahlala eJerusalema<br/>kunguTjhalumu, u-Akhubu, uThalimoni, u-Arhimani nabozakwabo.<br/>Ihlokwabo kunguTjhalumu.


text:
Bekube namhlanje basese balindisango ababekwe esangweni lekosi ngepumalanga yethempeli. Lo bekumndeni wabalindisango ukusukela ngesikhathi sokujanyiswa kwekampa yamaLevi erhalawumbeni.


text:
Yeke uTjhalumu umsa kaKhore omsa ka-Ebiyasafu umsa kaKhorarhi nabafowabo abamaKhorarhi, gade baphethe isikhundla sokugada imibunjwana yethempeli njengaboyisemkhulu abagade baqalene nokugada isango lethaberinakeli lakaSomnini.


text:
Sebaboke labo abakhethwa bona babe balindisango emibunjwaneni yethempeli, bebamakhulu amabili anetjhumi nambili. Gade bahlala emizanenabo lapha bebatloliswe khona.<br/>UDavida nomboni uSamyela ngibo abenza isikhundla somlindisango bona sibe ngesesiphelani ethempelini.


text:
Abalindisango bebangemahlangothini womane wethempeli: ngepumalanga, ngetjingalanga, ngesewula nangetlhagwini.


text:
Abarholi abane babalindisango ababalwe ngehla gade baneenkhundla ezisiphelani ethempelini, kodwana abalindisango abangemizaneni bekumelwe banande beza ethempelini amalanga alikhomba ukuzokusizana nabarholabo. Labo-ke bekumaLevi begodu bebanikelwe ukuqala amarhayisi namadladla wendlu kaZimu.


text:
Bekuthi nabatjhayisako balale endlini kaZimu ngombana bebamele bayigade bebavule namasangwayo njalo ekuseni.


text:
Abanye babo gade baqale ipahla egade isetjenziselwa ukulotjha ethempelini. Gade babala iimpahlezo lokha nazingeniswako nalokha nazikhutjhwako.


text:
Abanye bebanikelwe umsebenzi wokutjheja enye ipahla yangethempelini okutjho ipahla ecwengileko, iflowuru esefiweko, iwayini, amafutha we-oliva, itjhwalo namakha.


text:
UMatitiya umLevi olizibulo lakaTjhalumu umKhorarhi, gade abekwe bona abe mukiniyi wesikwa somnikelo.


text:
Abanye babomnakwabo abamaKhehathi gade baphethe umsebenzi wokulungisa isikwa esibekwa etafuleni qobe liSabatha.


text:
Labo abagade babavumi, baziinhloko zemindeni yamaLevi, bebahlala emalawini wethempeli lokha nabatjhayisileko ngombana gade kufuze bafunyanwe eduze nabafunwako ubusuku nemini.


text:
Boke labo bebaziinhloko zemindeni yamaLevi. Ngokuya ngokweenzukulwana, iinhloko zemindenezi bezihlala eJerusalema.


text:
UNeri wabeletha uKhitjhi; uKhitjhi wabeletha uSawula. USawula wabeletha uJonathani, uMaliki-Tjhuwa, u-Abinadaba no-Etjhi-Bhali.


text:
U-Arhazi wabeletha uJara; uJara wabeletha u-Alemethi, u-Azimavethi noZimri. UZimri wabeletha uMotsa.


text:
U-Atseli gade anamadodana asithandathu, amabizwawo bekungu-Azrikhamu, uBhokeru, u-Itjhimayeli, uTjheyariya, u-Obadiya noRhanani. Boke labo bekumadodana ka-Atseli.


text:
AmaFilista gade alwa nama-Israyeli. Ama-Israyeli abaleka phambi kwamaFilista. Inengi lama-Israyeli lafa ngokurajalaliswa entabeni iGilibowa.


text:
Nje-ke uSawula wathi kusonkhandakhe: “Rhwatjha isabulakho ungitlhofoze, kungabe kufike abarhedenaba bangirhubutjhe.” Kodwana usonkhande loyo wesaba khulu ukwenza lokho. Yeke uSawula wathatha isabulakhe wazidlhunya phezu kwayo.


text:
Kuthe lokha ama-Israyeli agade ahlala ngemrhobeni nakabona bonyana ipi yawo ibalekile nokobana uSawula namadodanakhe bahlongakele, atjhiya imizawo woke abaleka. Kwaba kungena kwamaFilista azihlalela emizini leyo-ke.


text:
Ilanga emva kwepi amaFilista ahlubulisa iindumbu. Afunyana uSawula namadodanakhe barabhalele phezu kwentaba iGilibowa.


text:
Amhlubulisa aqunta ihlokwakhe ayithatha kanye neenkhande zakhe, athumela umlayezo enarheni yoke yamaFilista abika iindabezi kibosingazimu nebantwini bawo.


text:
Afaka iinkhande zakhe ngethempelini labosingazimawo, ihlokwakhe yona ayilengisa ngethempelini lakaDagoni.


text:
kwaphuma woke amadoda anesibindi ayokuthatha isidumbu sakaSawula nezamadodanakhe aziletha eJabetjhi. Bangcwaba iindumbezo ngaphasi komuthi omkhulu eJabetjhi, bebazila amalanga alikhomba balila.


text:
USawula wahlongakala ngombana angakhange athembakale kuSomnini, akhange abulunge ilizwi lakaSomnini. Ukudlula lapho waya esangomeni bonyana ayokuthukula.


text:
Akhange abuze indlela kuSomnini. Yeke uSomnini wamnikela ekufeni, bewathatha ubukhosi wabunikela uDavida umsa kaJese.


text:
Eenkhathini ezidlulileko, uSawula asese yikosi, nguwe ogade udosa u-Israyeli ukuya epini. USomnini uZimakho wathi kuwe, ‘Nguwe ozakwelusa abantu bami u-Israyeli begodu nguwe ozakubusa abantu bami u-Israyeli.’ ”


text:
Ngaleyondlela boke abaphathi bakwa-Israyeli beza ekosini uDavida eRhebroni. UDavida wenza isivumelwano nabo eRhebroni phambi kwakaSomnini; base bayamzesa-ke waba yikosi phezu kwaka-Israyeli njengombana uSomnini bekathembisa ngaphambilini ngoSamyela.


text:
UDavida nama-Israyeli woke barhwantela eJerusalema okuyiJebusi. AmaJebusi okubahlali bendawo leyo ngendabuko gade asese lapho.


text:
Izakhamuzi zeJebusezo zathi kuDavida: “Awuzukungena la!”<br/>Khonapho, uDavida wathumba ubuphephelo beZiyoni, okwathi ngemva kwesikhathi baba muMuzi kaDavida.


text:
UDavida gade athe: “Nanyana ngubani ozakusahlela amaJebusi qangi uzakuba yinduna ekulu yepi.” UJowabi umsa kaTseruya wenyuka qangi, yeke waba yinduna.


text:
Wakha izindlu kiyo yoke indawo ukusukela endundumeni ezombeleze ubuphephelo. Kanti-ke uJowabi yena, wavuselela idorobho elidala.


text:
Lezi bekuziingorho ezibomaqhuzu zakaDavida ezahlala zithembekile embuswenakhe. Ngizo kanye no-Israyeli woke ezamenza bona abe yikosi njengombana uSomnini uZimu athembisa u-Israyeli.


text:
Nanti irhelo leengorho zakaDavida:<br/>UYatjhobiyamu umsa kaRhakimoni gade amrholi wesiqhema sabathathu esaziwako. Yena-ke wabulala amadoda amakhulu amathathu epini yinye ngomkhontwakhe.


text:
Yena gade anoDavida ePasi-Damimi lokha amaFilista ahlangene lapho ngepi. Kuyindawo lapha bekunesimu egcwele ibhali. Amabutho wama-Israyeli athi lokha nabalekela amaFilista,


text:
u-Eliyazari wajama phakathi kwesimu wayivikela. Wamadlha amaFilista phasi ngapha nangapha. USomnini wakwehlisa njalo-ke ukuhlula okukhulu.


text:
Ngelinye ilanga kwaphuma iingorho ezintathu kezimatjhumi amathathu, zehlela kuDavida edwaleni eliserholweni le-Adulamu, khonapho ipi yamaFilista yayihlome emrhobeni wamaRafa.


text:
Nje-ke uDavida womela amanzi bewathi: “Uthi ngomile na, inga kungaba nomuntu ongayongikhelela amanzi wokusela emthonjeni ohlanu kwesango leBhethe-Lehema!”


text:
Yeke iingorho ezintathwezo zaratha hlangana kwamaFilista, zafese zakha amanzi emthonjeni ohlanu kwesango leBhethe-Lehema, zawaletha kuDavida. Kodwana uDavida wala ukuwasela, esikhundleni salokho wawathulula phambi kwakaSomnini,


text:
wathi: “Somnini, angeze bengithome! Kuzakuba ngathi ngisela iingazi zabantu abadele ukuphila kwabo. Iye, babeke ubuphilo babo engozini ngokungilethela wona.” Yeke uDavida akhange awasele. Zazinjalo-ke iindaba zeengorho ezintathwezi.


text:
U-Abitjhayi umnakwabo kaJowabi bekayikulu yesiqhema samatjhumi amathathu. Wabulala abantu abamakhulu amathathu ngomkhontwakhe. Ngalokho waduma njengeengorho ezintathu ezakhelela uDavida amanzi.


text:
Waduma khulu bewadlula iingorho ezimatjhumi amathathu. Waba yindunazo, kodwana idumo lakhe akhange lidlule lezintathu.


text:
UBhenaya weKhabitsiyeli umsa kaJehoyada, isihlabani sengorho, gade adume ngezinto ezinengi. Yena wamadlha amadoda amabili okuthiwa “mabhubezi wakwaMowabi.” Nguye godu owangena ngemgodini wabulala ibhubezi mhlana kukhithika igabhogo.


text:
Godu wamadlha itsitsirimba yomGibhide, ipesewula yendoda ephakeme ngamamitha amabili nesiquntu. UmGibhide gade anomkhonto owawufana nompherho womaluki esandleni sakhe, kodwana uBhenaya wamdumela kunjalo ngentonga. Wahluthula umkhonto esandleni somGibhide wambulala ngawo.


text:
Wahlonitjhwa khulu phakathi kwabamatjhumi amathathu, kodwana akhange abalwe kilabo abathathu. UDavida wambeka bonyana alawule amancusakhe.


text:
Lawa-ke madoda eza kuDavida eTsikhilagi lokha nasazithukusileko ngenca kaSawula umsa kaKhitjhi. Wona bekaphakathi kweengorho ezazibasizi bakhe epini.


text:
KebakwaBhenjamini emndenini kaSawula kweza amadoda abosomisubela akwaziko ukudumuza ngomsebe begodu nakghona ukujikijela ngesarwayi ngazo zombili.


text:
Iinduna zabo bekungu-Arhiyezeri noJowatjhi okumadodana kaTjhema umGibeya.<br/>Abanye abeza kuDavida bekunguJezuweli noPelethi amadodana ka-Azimavethi, uBheraka, uJehu umAnatothi,


text:
uYitjhimaya umGibiyoni, ayingorho phakathi kwamatjhumi amathathu, godu amrholi wabamatjhumi amathathu.<br/>Abanye bekunguJoromiya, uJarhaziyeli, uJorhanana, uJozabadi umGedera,


text:
Abanye bamaGadi batlherela kuDavida ebuphephelweni bakhe erhalawumbeni. Gade kuziingorho, ezinelemuko lepi begodu zihlome ngeenhlangu nemikhonto. Bezisabeka njengamabhubezi, zeqa njengamaqina eentabeni.


text:
Kwaba ngiwo ayama iJordani ngenyanga yokuthoma mhlana igcwele ithwele iingodo. Abalekisa boke abantu abagade bahlala ngemrhobeni, abatjhingisa ngepumalanga nangetjingalanga yomlambo.


text:
UDavida waphuma wayobahlangabeza wafese wathi kibo: “Nakube nize kimi ngokuthula bona nizongisiza, khona sizakuba yirhara nomncamo. Kodwana nakube nize bona ningiyengele esitheni sami ukube izandla zami azinamlandu, sengasuthi uZimu wabobaba angakubona lokho anigwebe.”


text:
Nje-ke, kwehlela uMoya phezu kwaka-Amasayi induna yamatjhumi amathathu, wathi:<br/>“Davida, singabakho!<br/>Msa kaJese sinawe!<br/>Nako umnono, umnono phezu kwakho!<br/>Umnono phezu kwabasizi bakho!<br/>Iye, uZimakho akusize!”<br/>Yeke uDavida wabamukela wabenza abarholi beviyo lakhe lokusahlela.


text:
Amanye amadoda wakwaManase atlherela kuDavida lokha nakakhamba namaFilista bona alwe noSawula. (Eqinisweni uDavida nabantu bakhe akhange awasize amaFilista ngombana kwathi ngemva kokobana ababusi beemfunda zamaFilista sebakhulumisene bambuyisela emuva. Badlumbana bathi: “Phela nange umrhali lo angatlherela ekosinakhe uSawula, soke sifile.”)


text:
Naka amadoda wakwaManase atlherela kuDavida lokha nakaya eTsikhilagi: ngu-Adinarha, uJozabadi, uJediyeli, uMikayeli, uJozabadi, u-Elihu noTsiletayi ebegade kuziinduna zekulungwana zakwaManase.


text:
Ngibo abasiza uDavida ukusahlela isiqhema semigulukudu ngombana gade baziingorho boke begodu baziinduna zebutho.


text:
Imihla ngemihla amadoda eza bonyana asize uDavida, bekwafika lapha sele kunebutho elikhulu, iye ibuthokazi elingangobaba.


text:
Naka amanani wamadoda eza ahlomile kuDavida eRhebroni bona azokuphendulela umbuso kaSawula kuye njengombana uSomnini atjhwile:


text:
KebakwaJuda abagade bahlomele ipi ngesihlangu nomkhonto, bebaziinkulungwana ezisithandathu namakhulu abunane;


text:
sekufakwe noJehoyada omrholi womndeni wakwa-Aroni anamadoda aziinkulungwana ezintathu namakhulu alikhomba


text:
kebakwaBhenjamini emndenini kaSawula bebaziinkulungwana ezintathu (bekube sikhatheso inengi labakwaBhenjamini lathembeka endlini kaSawula);


text:
kebakwa-Efrayimu ekuziingorho ezidumileko emindenini yekhabo, bebaziinkulungwana ezimatjhumi amabili namakhulu abunane;


text:
kebakwaManase, okutjho isiquntu sabo, bebaziinkulungwana ezilitjhumi nabunane; bathunywe ngokomthetho bonyana bazokubeka uDavida abe yikosi;


text:
kebakwa-Isakari, bebaziinduna ezimakhulu amabili zineenhlobo ezingaphasi kwazo; iindunezi bezinelemuko leenkhathi zokwenza izinto;


text:
kebakwaZebuloni, ebebalungele ukuya epini, bebahlome ngemihlobohlobo yeenhlabano, babilelwa ziingazi begodu banehloso yinye yokusiza uDavida; bona gade kumadoda aziinkulungwana ezimatjhumi amahlanu;


text:
kebakwaNafitali gade kuziinduna eziyikulungwana, zinamadoda aziinkulungwana ezimatjhumi amathathu nalikhomba ahlome ngeenhlangu nemikhonto;


text:
kebakwaDani ebebalungele ukuya epini bebaziinkulungwana ezimatjhumi amabili nabunane namakhulu asithandathu;


text:
kebakwaRubeni, bakwaGadi nesiquntu sabakwaManase ukusuka ngepumalanga yeJordani bekumadoda aziinkulungwana ezilikhulu namatjhumi amabili, ahlome ngemihlobohlobo yeenhlabano.


text:
Woke lawo gade kumadoda wepi, alungele ukulwa; eza eRhebroni azinikele ngeenhliziyo kobana azokubeka uDavida abe yikosi ngaphezu kwaka-Israyeli woke. Nenengi loke lakwa-Israyeli belinehliziyo yinye yokubeka uDavida bona abe yikosi.


text:
Amadoda lawo ahlala eRhebroni amalanga amathathu aditjhe noDavida, asidla begodu asela ngombana abafowabo bakwaJuda bebabenzele imiphako.


text:
Ngitjho nabafowabo ababuya kude njengakwa-Isakari, kwaZebuloni nakwaNafitali beza baletha ukudla ngabodumbana, ngamakamela, ngemimeyila nangeenkabi. Bekunikelwe ngokwaneleko iflowuru, amakwapa wamakhiwani, amakhekhe wamakwapa wediribe, iwayini, amafutha we-oliva, iinkomo nezimvu ngombana gade kunokuthokoza kwa-Israyeli.


text:
Kiyo yoke ihlangano yeenhloko zakwa-Israyeli wathi: “Nakube kuhle kini nebusweni bakaSomnini uZimethu, asiphadlhalaleni sifikise ilizwi kilo loke inengi labafowethu abasemikhawulweni yoke yakwa-Israyeli, nebaphristini nakumaLevi asemizini abelwe yona bona beze bazozihlanganisa nathi.


text:
Asihlanganeni ukuze sibuyisele umfaji kaZimu ngakithi ngombana emihleni kaSawula akhange siwukhathalele.”


text:
Ngalokho uDavida wahlanganisa woke u-Israyeli ukusukela ephakgheni lomlambo weGibhide ngesewula ukuya eLebo-Rhamathi ngetlhagwini bona kususwe umfaji kaZimu eKhiriyathi-Jeyarimu.


text:
UDavida nabantu boke bakwa-Israyeli baya eBhala okuyiKhiriyathi-Jeyarimu yakwaJuda bona bakhuphule lapho umfaji kaZimu onguSomnini ohlala phezu kwamakerubhi; umfaji ogade umanyaniswa nebizo lakhe.


text:
Bathwala umfaji kaZimu bawususa endlini ka-Abinadaba ngekoloyana etja. U-Uza no-Arhiyo bekubatjhayeli bekoloyana leyo.


text:
UDavida nawo woke ama-Israyeli gade bagidinga ngamandlabo woke phambi kwakaSomnini. Bebavuma lokha nabancinza imihlobohlobo yamaharibha, bebabetha abosotjherere neewahlo begodu balilisa neemporompita.


text:
Nabafika eselelweni seKidoni, u-Uza welula isandla bona abambe umfaji ngombana ikoloyana yakhahlumezeka lokha iinkomo nazifika edwalenapho.


text:
Ubukhali bakaSomnini uZimu bavuthela u-Uza, wamradlha phasi ngombana gade athinte umfaji. Wafela khonapho phambi kwakaZimu.


text:
UDavida wakhathazeka ngombana uSomnini uphahlaze u-Uza. Yeke wathiya indawo leyo bona yiPeretsi-Uza. Ibizwelo lisajamile nanamhlanjesi.


text:
Akhange asathatha umfaji bona uye kwakhe, eMzini kaDavida. Kunalokho wawuphambukisela endlini ka-Obede-Edomu umGathi.


text:
Umfaji kaZimu wahlala khonapho nomndeni ka-Obede-Edomu iinyanga ezintathu. Nje-ke uSomnini uZimu wabusisa umndenakhe nakho koke anakho.


text:
URhiramu ikosi yeTirosi wathumela iinthunywa kuDavida kanye neengodo zomsedari, abacozi belitje nababazi beengodo bona bakhele uDavida isigodlo.


text:
UDavida walemuka bona uSomnini uZimu umjamise bona abe yikosi kwa-Israyeli nokobana uphakamise umbuswakhe ngebanga labantu bakaSomnini, u-Israyeli.


text:
Kuthe lokha amaFilista nakezwa bona uDavida uzeswe waba yikosi yama-Israyeli woke, aphuma ngendlwana bona ayomzuma. Lokha uDavida nakezwa ngalokho, waphuma bona awahlangabeze.


text:
uDavida wabuza kuZimu wathi: “Ngingawasahlela amaFilista la na? USomnini uzowanikela esandleni sami na?”<br/>USomnini wamphendula wathi: “Iye, yewukhambe ngizowanikela esandleni sakho.”


text:
Nje-ke uDavida neviyo lakhe bakhuphukela eBhali-Peratsimu, wafese wawahlula lapho. Wabe wathi: “Ngesandla sami uSomnini urhurhule izitha zami njengamanzi agobhoza arhurhule koke.” Ngebangelo, indawo leyo yabizwa bona yiBhali-Peratsimu.


text:
UDavida wabuza kuZimu godu, uZimu wamphendula wathi: “Ungakhuphuki unqophe kiwo, kodwana yewuwazombe ngemuva bese uwasahlela ngaphambi kwemithi yebhalisamu.


text:
Masinyana-nje nawizwa itjhada lamagadango ngaphezu kwemithi yebhalisamu, nje-ke phuma usahlele ngombana uZimu uzabe akhamba phambi kwakho bona amadlhe ibutho lamaFilista.”


text:
UDavida wenza njengombana uZimu amyalile, barhayila amaFilista yoke indlela ukusukela eGibiyoni bekwaba seGezeri.


text:
Nje-ke wathi: “Akakho namunye ongathwala umfaji kaZimu ngaphandle kwamaLevi ngombana uSomnini wakhetha wona bonyana athwale umfaji kaZimu nokobana alotjhe phambi kwakhe isiphelani.”


text:
UDavida wahlanganisa woke ama-Israyeli eJerusalema ngombana bekafuna ukuletha umfaji kaZimu eJerusalema lapha gade asele awulungisele khona.


text:
Nje-ke uDavida wabiza uTsadokhi no-Abiyatari abaphristi, kanye no-Uriyeli, u-Asaya, uJuweli, uTjhemaya, u-Eliyeli no-Aminadaba amaLevi,


text:
wathi kibo: “Ngini iinhloko zemindeni yamaLevi. Nje-ke nina nabafowenu amaLevi, zihlambululeni bonyana nilethe umfaji kaSomnini uZimu wakwa-Israyeli lapha ngiwulungiselele khona.


text:
Ngombana akhange niwuthwale bona niwulethe kwekuthomeni, yeke uSomnini uZimethu usibhokele ngobukhali. Iye, akhange sibuze kuye bona singenza njani njengombana kujanyisiwe.”


text:
AmaLevi athwala umfaji kaZimu ngeengodo emahlombawo, kwaba njengombana uMosi awayalile ngokuya ngelizwi lakaSomnini.


text:
Godu uDavida watjela iinhloko zamaLevi bona zikhethe abafowazo ababavumi bonyana bakhalele iingoma zethabo, babethe neenliliswa okumihlobohlobo yamaharibha neewahlo.


text:
Nje-ke amaLevi akhetha uHemani umsa kaJuweli, u-Asafa umsa kaBherekiya no-Etani umsa kaKhutjhaya. U-Asafa gade angewomndeni kaHemani. U-Etani umfowabo gade angewomndeni kaMerari. Abavumi abathathwaba gade bafanele balilise iiwahlo zekoporo.<br/>Isiqhema sesibili naso esimndeni gade kunguZakariya umsa kaJaziyeli, uTjhemiramothi, uJerhiyeli, u-Uni, u-Eliyabu, uBhenaya, uMaseya, uMatitiya, u-Elifelehu, uMikhiniya, u-Obede-Edomu noJehiyeli, abalindi. Esiqhemenesi, uZakariya, uTjhemiramothi, uJerhiyeli, u-Uni, u-Eliyabu, uMaseya noBhenaya gade bafanele balilise amaharibha ngesinara esiphezulu.<br/>UMatitiya, u-Elifelehu, uMikhineya, u-Obede-Edomu, uJehiyeli kanye no-Azaziya bekufuze basize ukudlala iharibha elinye elineenara ezibunane.


text:
UKenaniya ongomunye wabarholi bamaLevi gade amyeleli oqalene nokuthuthwa komfaji. Wanikelwa umsebenzi lo ngombana gade anelemuko lawo.


text:
Abaphristi uTjhebaniya, uJotjhafathi, uNetaneli, u-Amasayi, uZakariya, uBhenaya no-Eliyezeri gade kufuze bavuthele iimporompita phambi komfaji kaZimu. U-Obede-Edomu noJerhiya nabo gade kufuze babe balindi bomfaji.


text:
Yeke uDavida nabaphathi bakwa-Israyeli kanye neenduna zekulungwana, bakhamba bayokunyusa umfaji wesivumelwano sakaSomnini endlini ka-Obede-Edomu ngegido elikhulu.


text:
UZimu wasiza amaLevi kikho koke. AmaLevi agade athutha umfaji wesivumelwano sakaSomnini, enza umhlabelo weenkunzi ezilikhomba namaqama angako.


text:
UDavida gade ambethe iphuraphura yelineni njengawo woke amaLevi athwala umfaji, nanjengabavumi noKenaniya ogade amyeleli wabavumi abathutha umfaji. Godu uDavida gade aleke ngenaka lobuphristi.


text:
Nje-ke woke u-Israyeli waletha umfaji wesivumelwano sakaSomnini ngomkhulungwana wehlokomo, ngomdumo wepalapala neporompita, isiwahlo nangeenliliswa zemihlobohlobo yamaharibha.


text:
Kwathi lokha umfaji wesivumelwano sakaSomnini nawusangena eMzini kaDavida, uMikali indodakazi kaSawula wahlola ngefesidere. Uthe nakabona ikosi uDavida igida ithamba, wayinyaza.


text:
Bathatha umfaji kaZimu bawungenisa ngetendeni uDavida agade alihlomele wona. Banikela ngemihlabelo yokutjhiswa neyetjhebiswano phambi kwakaZimu.


text:
Kuthe lokha uDavida nakaqeda ukunikela ngemihlabelo yokutjhiswa neyetjhebiswano, wabusisa abantu ebizweni lakaSomnini.


text:
Wanikela omunye nomunye umuntu wembaji nowengubo kwa-Israyeli isikwa esindulungu, amakwapa wesundu nawediribe.


text:
Wakhetha amanye amaLevi bona alotjhe phambi komfaji wakaSomnini, abonge, akhalele abe adumise uSomnini uZimu wakwa-Israyeli.


text:
U-Asafa gade ayihloko, alandelwe nguZakariya. UJehiyeli, uTjhemiramothi, uJerhiyeli, uMatitiya, u-Eliyabu, uBhenaya, u-Obede-Edomu noJehiyeli bekufuze badlale imihlobohlobo yamaharibha. U-Asafa gade kufuze azwakalise iiwahlo;


text:
uBhenaya noJarhaziyeli abaphristi bebafuze bavuthele njalonjalo iimporompita phambi komfaji wesivumelwano sakaZimu.


text:
Bekumhlokho lokha uDavida nanikela kokuthoma u-Asafa nesiqhema sakhe irhubo lokudumisa uSomnini elithi:


text:
USomnini ukhumbula isivumelwano sakhe isiphelani,<br/>nelizwi ayala ngalo iinzukulwana eziziinkulungwana:


text:
ngombana mkhulu uSomnini,<br/>mbala ufanele ukudunyiswa,<br/>wesatjwa ngaphezu kwabo boke abozinyana.


text:
ninikele ibizo lakhe ihlonipho emfaneleko.<br/>Lethani umnikelo bese niza phambi kwakhe;<br/>khothamelani uSomnini nembethe izambatho ezihloniphekileko;


text:
Nje-ke imithi yehlathi izakukhalela phambi kwakaSomnini,<br/>ngombana uyeza bona abuyisele koke esigeni.


text:
Yeke thandazani nithi:<br/>“Sisindisa Zimu wesindiswethu!<br/>Senyule hlangana nezizwe<br/>bonyana sidumise ibizo lakho elicwengileko,<br/>sibabaze iphazimulwakho.


text:
USomnini uZimu wakwa-Israyeli akaphakanyiswe bekube nini nanini.”<br/>Boke abantu bathi: “Amen! USomnini akadunyiswe!”


text:
UDavida watjhiya u-Asafa nabafowabo phambi komfaji wesivumelwano sakaSomnini bonyana balotjhe uZimu lapho isiphelani. Bekufuze balotjhe ngokweendingo zemihla ngemihla.


text:
Watjhiya no-Obede-Edomu anabafowabo abamatjhumi asithandathu nabunane. U-Obede-Edomu umsa kaJedutuni noRhosa bekubalindi.


text:
UDavida watjhiya uTsadokhi umphristi nabanye abaphristi abakanye naye phambi kwethaberinakeli lakaSomnini elisendundumeni eGibiyoni,


text:
kobana banikele imihlabelo yokutjhiswa kuSomnini phezu kwe-aldari njalo ekuseni nantambama mlibe. Bekufuze kwenziwe koke okutlolwe emthethweni kaSomnini ayala ngawo u-Israyeli.


text:
Abanye abagade banabo bekunguHemani noJedutuni nenengi labagade bakhethwe ngokomthetho bonyana babe ngabazokudumisa uSomnini bathi: “Iye, ithando lakhe lijame isiphelani.”


text:
UHemani noJedutuni gade baneemporompita neewahlo kanye nemihlobohlobo yeenliliswa ebegade babhinela ngazo uZimu. Amadodana kaJedutuni gade abalindisango lethaberinakeli.


text:
Yeke boke abantu baphadlhalala kwaba ngiloyo naloyo waya kwakhe, uDavida naye wabuyela kwakhe bonyana abusise indlwakhe.


text:
Kuthe lokha uDavida nasele ahlezi anzinzile esigodlweni sakhe, wathi kuNathani umphorofidi: “Akhusuqale, mina ngihlezi ngesigodlweni somsedari ukube umfaji wesivumelano sakaSomnini wona usele ngetenjaneni.”


text:
“Khamba uyokutjela incekwami uDavida bonyana nakhu okutjhiwo nguSomnini, ‘Akusuwe ozongakhela indlu kobana ngihlale kiyo.


text:
Mina akhange khengihlale ngendlini kusukela mhlana ngikhupha u-Israyeli eGibhide bekube namhlanje. Bengiseze ngigega netende kusukela kwelinye ukuya kwelinye, ngigelagela ethaberinakelini.


text:
Kiyo yoke indawo lapha bengikhamba khona no-Israyeli, nakhe nangizwa ngikhuluma komunye wabarholi engabayala bona beluse abantu bami ngambuza bonyana kubayini angangakheli indlu yomsedari na?’


text:
Nje-ke tjela incekwami uDavida uthi, ‘Nakhu okutjhiwo nguSomnini uMninimadlawoke: Mina ngakususa emadlelweni, ekweluseni umhlambi, ngakwenza bona ube mphathi wabantu bami u-Israyeli.


text:
Ngibe nawe nanyana kukuphi lapha uya khona, ngaphelisa nezitha zakho zoke phambi kwakho. Nje-ke ube ngomunye wabadumileko ephasini.


text:
Ngizokulungiselela isizwe sami u-Israyeli indawo, ngisinzinzise ukuze sibe nekhaya laso singasaphazamiseki. Iinkhohlakali azisoze zisasigandelela njengombana zenza ekuthomeni,


text:
nanjengombana zenza soloku ngakhetha ababusi phezu kwabantu bami u-Israyeli. Nezitha zakho zoke ngizaziguqisa. Ngimemezela kuwe bona ngimi engizakwakhela indlu.


text:
Lokha amalangakho sele aphelile sewuphumule kiboyihlomkhulu, ngizakuvusa isizukulwana sakho, omunye wamadodanakho. Ngizakuqinisa ubukhosi bakhe.


text:
Ngizakuba nguyise yena abe yindodanami. Angisoze ngasusa ithando lami kuye njengombana ngalisusa kiloyo okhambe ngaphambi kwakho.


text:
Ngizambeka ngaphezu kwabantu bami nangaphezu kombuswami isiphelani. Nesihlalo sakhe sizakujama isiphelani.’ ”


text:
Nje-ke uDavida wangena ngetendeni wahlala phasi phambi komfaji kaSomnini wathi: “Hawu Somnini, Zimami! Bengiyini mina nomndenami bonyana ungabe ungibeke ezingeni elingaka?


text:
Kwangasuthi lokho bekungakaneli phambi kwakho, wena Zimu, wakhuluma godu nangelikusasa lomndeni wencekwakho. Iye, ungikhethile mina, thuli lehlabathi njengombana kutjho incwadi yomyalwakho, wangiphakamisa Somnini, Zimami.


text:
Alo-nje, incekwakho uDavida beyingathini okhunye ngehlonipho engaka ngombana wena, Somnini nguwe owazi incekwakho.


text:
Ngubani-ke onjengabantu bakho u-Israyeli, isizwe ekukuphela kwaso ephasini uZimu aphuma ukuyosihlenga bonyana sibe babantu bakhe? Wazenzela idumo ngokwenza imikarisomraro emikhulu neyesabekako ngokuqotjha izizwe phambi kwabantu bakho owabahlenga eGibhide.


text:
Nje-ke Somnini, qinisa isithembiso owasenza ngencekwakho kanye nendlwayo isiphelani; wenze njengombana wathembisa.


text:
Ibizo lakho lizakunzinza belibe likhulu isiphelani bese abantu bathi, ‘USomnini uMninimandlawoke, obizwa bona unguZimu ka-Israyeli, mbala nguye uZimu ka-Israyeli!’ Nendlu yencekwakho uDavida izakujama inzinze phambi kwakho.


text:
Wena Zimami, wembulile encekwinakho bonyana uzayakhela indlu. Ngalokho incekwakho ifunyene isibindi sokuthandaza phambi kwakho.


text:
Njengombana kube kuhle ukubusisa indlu yencekwakho, akube njalo phambi kwakho isiphelani. Lokha wena Somnini nawuyibusisako, izakubusiseka nini nanini.”


text:
Kwathi emva kwalokho uDavida wamadlha amaFilista bewawabusa. Wathumba iGathi nemizanayo wayikhupha ezandleni zamaFilista.


text:
Ngaphezu kwalokho wamadlha nekosi yeTsoba uHadadi-Ezeri hlanu kweRhamathi, lokha uHadadi-Ezeri nasendleleni bona ayokusungula umbuswakhe magegana nomlambo iYufrathe.


text:
UDavida wathumba kuye iinkulungwana zeenkarana zepi, iinkulungwana ezilikhomba zabakhweli beenkarana kanye neenkulungwana ezimatjhumi amabili zamajoni weenyawo. Waqunta imisipha yeenjomani wazitjhiyela kwaphela ikhulu leenjomani ezibotjhelwako.


text:
Kuthe lokha ama-Aramu weDamaseku nakeza bonyana azokusiza uHadadi-Ezeri ikosi yeTsoba, uDavida wamadlha phasi iinkulungwana ezimatjhumi amabili nambili zawo.


text:
Wajamisa iinqhema zamajoni embusweni wama-Aramu eDamaseku. Ama-Aramu asebenzela uDavida abe athela nemithelo kuye. USomnini wapha uDavida ukuhlula koke lapha akhamba khona.


text:
Ukusukela eThibirhathi neKuni ekumimizi egade ingeyakaHadadi-Ezeri, uDavida wabutha lapho ikoporo enengi kwamambala. Emva kwesikhathi ngekoporo leyo uSolomoni wenza ilwandle lekoporo, iinsika zethempeli nezitjana zoke zekoporo.


text:
Kuthe lokha uTowu ikosi yeRhamathi nakezwa bonyana uDavida uhlule loke ibutho lakaHadadi-Ezeri ikosi yeTsoba,


text:
wathumela uHadoramu indodanakhe ekosini uDavida uyokumbingelela nokumthokozisa ekwahluleni kwakhe ipi kaHadadi-Ezeri ngombana uHadadi-Ezeri bekahlala alwa naye. UHadoramu waphathela uDavida imihlobohlobo yezipho zegolide, zesiliva nezekoporo.


text:
Ikosi uDavida yanikela iziphezo kuZimu njengombana bekenzile ngesiliva negolide agade alithumbe kizo zoke izizwe azihlulileko. Izizwezi gade kuma-Edomu, amaMowabi, ama-Amoni, amaFilista nama-Amalekhi.


text:
U-Abitjhayi umsa kaTseruya wamadlha phasi itjhumi nabunane leenkulungwana zabakwa-Edomu ngemrhobeni weTswayi.


text:
Wajamisa iinqhema zamajoni kwa-Edomu. Ama-Edomu woke asebenzela uDavida. Ngambala uSomnini uZimu wapha uDavida ukuhlula koke lapha akhamba khona.


text:
uTsadokhi umsa ka-Arhitubi no-Abimeleki umsa ka-Abiyatari bekubaphristi;<br/>uTjhavitjha angumabhalana;


text:
uBhenaya umsa kaJehoyada gade aphethe amaKereti namaPeleti;<br/>amadodana kaDavida wona bekaziinkhulu ngehlangothini lakayise.


text:
Kwathi emva kwalokho uNarhatjhi ikosi yakwa-Amoni wahlongakala, uRhanuni indodanakhe waba yikosi esikhundleni sakhe.


text:
UDavida wadlumbana wathi: “Kungcono ngibe nomusa kuRhanuni umsa kaNarhatjhi ngombana uyise waba nomusa kimi.”<br/>Yeke uDavida wathumela abazenda bona bayomtjhiriyela uRhanuni ngoyise.<br/>Kodwana kuthe lokha abazenda bakaDavida nabafika kuRhanuni enarheni yama-Amoni bona bazomtjhiriya,


text:
abarholi bama-Amoni bathi kuRhanuni: “Ikosi icabanga bona uDavida uhlonipha usokosi kangangobana angabe athumele abantwaba bona bazokutjhiriya? Uthi amadoda la, akakezi nje bonyana azokuba botamlana abazokuhlola inarha kuthi emva kwesikhathi ayibhubhise?”


text:
Yeke uRhanuni wabamba abantu bakaDavida wabarhuna iinlevu. Waqunta izambatho zabo ngehla kwedini iinkhondo zaba semtarini, wabalisa-ke bakhamba.


text:
Kuthe lokha omunye nakatjela uDavida ngamadoda lawo, uDavida wathumela isigijimi bonyana sibahlangabeze ngombana gade barhubutjhwe kabuhlungu. Ikosi uDavida yathi: “Hlalani eJerikho iintjebe zenu bezikhule, emuva kwalokho nibuye-ke.”


text:
Lokha ama-Amoni nakalemuka bona atlhorholoje uDavida ngesidunwini, uRhanuni nama-Amoni wathumela isiliva elimakhilogremu aziinkulungwana ezimatjhumi amathathu nane eMesopotamiya, e-Aramu-Maka neTsoba bonyana kuyokucatjhwa iinkarana zepi nabakhweli bazo.


text:
Bacatjha iinkarana eziziinkulungwana ezimatjhumi amathathu nambili, abakhweli bazo kanye nekosi yeMaka namabuthwayo. Labo beza bazokuhloma amatendabo hlanu kweMedeba, ukube ama-Amoni wona gade asahlanganisa amabutho ngemizinawo bonyana aphume ipi.


text:
Ama-Amoni aphuma azihlela ngeenqhema esangweni ledorobho lawo, ukube amakhosi agade eze bona azokusiza asazihlalele emmangweni.


text:
UJowabi wabona bonyana ubhodwe yipi ngaphambili nangemuva, yeke wakhetha abomakadebona beembilinga kwa-Israyeli, wabahlela bona baqalane nama-Aramu.


text:
UJowabi wathi ku-Abitjhayi: “Nakube ama-Aramu anamandla kunami, ubuye uzongisiza; kodwana nakube ama-Amoni anamandla kunawe, ngizakusiza.


text:
Qina ndoda, silwele abantu bekhethu namadorobho wakaZimethu. USomnini uZimu uzakwenza akubona kulungile emehlwenakhe.”


text:
Lokha ama-Amoni nakabona bonyana ama-Aramu ayabaleka, nawo abaleka phambi kwaka-Abitjhayi umnakwabo kaJowabi aziphosela ngaphakathi kwedorobho.<br/>Nje-ke uJowabi wabuyela eJerusalema.


text:
Emva kobana ama-Aramu abone bona ahlulwe ma-Israyeli, athumela iinthunywa bonyana ziyokuthatha amanye ama-Aramu angaphetjheya komlambo. Ama-Aramu la, arholwa nguTjhofaki induna kaHadadi-Ezeri.


text:
Lokha uDavida nakatjelwa lokhu, wahlanganisa woke ama-Israyeli wayama umlambo iJordani. Kuthe lokha uDavida nakafika kiwo, wahlela amabuthwakhe bona aqalane nama-Aramu. Kwathi lokha uDavida nasele alungele ukuwasahlela, ama-Aramu angena epini.


text:
Kodwana ama-Aramu abaleka phambi kwaka-Israyeli. UDavida wabulala iinkulungwana ezilikhomba zabakhweli beenkarana namajoni weenyawo amatjhumi amane weenkulungwana. Wabulala noTjhofaki indunabo yepi.


text:
Kuthe lokha amakhosi agade angaphasi kwakaHadadi-Ezeri nakabona bonyana ahlulwe ma-Israyeli, enza ukuthula noDavida bona abe ngaphasi kwakhe. Nje-ke ama-Aramu akhange asathanda ukusiza bakwa-Amoni godu.


text:
Kwathi nakuthoma umnyaka lokha amakhosi naphuma ipi, uJowabi waphuma nebutho lamajoni ukuyokulwa. Wabhubhisa inarha yakwa-Amoni, waragela phambili wavimbezela iRabha. UDavida yena wasala eJerusalema. UJowabi wasahlela iRabha wayitjhiya imarubhi.


text:
UDavida wathatha isihlohlo ebegade sisehloko yekosi yakwa-Amoni. Ubudisi baso bebumakhilogremu amatjhumi amathathu nane begodu ngaphakathi kwaso bekunelitje eliligugu. Sathweswa uDavida. UDavida wathatha ipango enengi yedorobhelo.


text:
Wakatelela abantu bedorobhelo bona bamsebenzele: Wabasebenzisa ngeensarha, ngamapeke wesimbi nangamazembe. Wenza lokhu kiwo woke amadorobho wama-Amoni. UDavida nebutho lakhe loke babuyela eJerusalema.


text:
Emva kwalokho kwaqubuka ipi namaFilista eGezeri. Ngesikhatheso uSibekayi weRhutjha wabulala uSipayi owabe ayitsitsirimba. Ngalokho amaFilista aguqiswa.


text:
Kenye ipi namaFilista, u-Elirhanani umsa kaJayiri wabulala uLarhimi ongumnakwabo kaGoliyathi umGathi. Umphini womkhontwakhe wawufana nompherho womaluki.


text:
Nakenye godu ipi eyaba seGathi, kwakunendoda ede enemino esithandathu esandleni ngasinye namazwani asithandathu enyaweni ngalinye, okumatjhumi amabili nane sekukoke. Naye gade ayitsitsirimba.


text:
Umjamelani ogade afuna ukubangela u-Israyeli inyakanyaka watjitjizela uDavida bona abale ama-Israyeli.


text:
UDavida wathi kuJowabi neenduna zamabutho: “Khambani niyokubala ama-Israyeli kusukela eBheritjheba ngesewula ukuya eDani ngetlhagwini. Nibuye-ke nizongitjela umphumela bona ngazi bonyana mangaki.”


text:
Kodwana uJowabi wathi: “Kubayini-ke ikosami ifune ukwazi lokhu? UZimu angandisa isibalo samabuthwakhe sibuyelelwe ngamakhulukhulu kunalokhu esingikho kwanje? Kosami, Ndabezitha, amabutho lawo akasisesandleni sakho na? Alo, kubayini u-Israyeli kufuze athwale umlandu ngebanga lesenzwesi?”


text:
Kodwana uJowabi wabindeka ngependulo yekosi uDavida. Yeke waphuma wadabula kilo loke lakwa-Israyeli, emva kwalokho wabuyela eJerusalema.


text:
UJowabi wabikela uDavida isibalo samadoda wepi: Kilo loke lakwa-Israyeli bekunesigidi nekhulu leenkulungwana lamadoda akwazi ukulwa ngesabula, sekuhlanganiswe neenkulungwana ezimakhulu amane namatjhumi alikhomba wakwaJuda.


text:
Kodwana uJowabi akhange afake bakwaLevi nebakwaBhenjamini esibalweni sakhe ngombana gade akghabhudlhwa myalo wekosi uDavida.


text:
Nje-ke uDavida wathi kuZimu: “Maye mina, ngone khulu ngokwenza into enje. Maye mina, ngonile ngesenzo samesi. Ngiyabawa, libalela umlandu wencekwakho. Ubudlhadlha abelatjhwa.”


text:
“Khamba uyokutjela uDavida bonyana nakhu okutjhiwo nguSomnini, ‘Ngikwendlalela nanzi izinto ezintathu, khetha yinye yazo ekufuze ngikuhlunguphaze ngayo.’ ”


text:
iminyaka emithathu yendlala namkha iinyanga ezintathu usoloko ubaleka izitha zakho zikutsepunya ngesabulazo, nanyana amalanga amathathu wesabula kaSomnini okutjho isifo esizakwembatha inarha lokha ingilozi kaZimu ibhubhisa yoke imikhawulo yakwa-Israyeli.’ Yeke khetha ndoda bonyana kufuze ngibuyisele liphi kongithumileko.”


text:
UDavida wathi kuGadi: “Ngisenyakanyakeni nanginje. Kungcono ngiwele ezandleni zakaSomnini ngombana yena umusakhe mkhulu; ngingaba yini ezandleni zabantu.”


text:
Nje-ke uZimu wathumela ingilozi ebhubhisako bonyana ibhubhise iJerusalema. Kodwana kwathi ingilozi isathi yenza lokho, uZimu wacabanga godu. Warhawuka ngebanga lamatlhuwo wathi engilozini leyo: “Kahle! Kwanele kwanjesi.”<br/>Ngesikhatheso ingilozi kaSomnini beyijame eselelweni saka-Orinani umJebusi.


text:
UDavida waqala phezulu wabona ingilozi kaSomnini ijame emkayini phakathi kwezulu nephasi, iphethe isabulayo erhwatjhwiweko iyelulele eJerusalema. Nje-ke uDavida kanye nabaphathi bomuzi bembatha iinzilo bawa ngobuso ehlabathini.


text:
UDavida wathi kuZimu: “Zimami, ngimi oyale bonyana kubalwe amadoda wepi. Yeke ngimi okhohlakeleko ngokwenza isono esingaka. Abantwaba sezizimvu nje. Boneni kangaka? Maye Somnini, Zimami, yeke isandla sakho asibe phezu kwami nomndenami, kodwana isifo asingehleli abantu bakaZimu.”


text:
Ingilozi kaSomnini yatjela uGadi bonyana ayokutjela uDavida akhuphuke ayokwakhela uSomnini i-aldari eselelweni saka-Orinani umJebusi.


text:
Yeke uDavida wakhuphukela eselelweni saka-Orinani njemgombana uGadi amtjelile ngokuya ngelizwi lakaZimu.


text:
U-Orinani gade abhula ikoroyi, uthe lokha najika ngesileyi wabona ingilozi. Amadodanakhe amane agade anaye esaba, azifihla.


text:
Wathi u-Orinani nakaqalako wabona uDavida asiza kuye. Wasuka eselelweni wehla wafese waguqa phambi kwakaDavida wahloma ihloko phasi.


text:
UDavida wathi kuye: “Ngithengisela iselelo sakhwesi ukuze ngakhele uSomnini uZimu i-aldari khonapho. Ngalokho isifo sizakusuka ebantwini. Mina ngizakukhokhela sona ngemali ezeleko.”


text:
Kodwana u-Orinani wathi kuDavida: “Awa, ikosi ingasithatha. Begodu ikosi ingenza njengombana ithanda. Mina ngizakunikela iinkabi bona zibe mhlabelo wokutjhiswa bese kuthi iingodo zeenleyi ngizinikele zibe ziinkuni, nekoroyi yona ibe mnikelo weenthoro. Koke lokhu kuzakuba sisipho.”


text:
Ikosi uDavida yamphendula yathi: “Awa mntabantu! Ngizakukhoka inani elipheleleko. Angikwazi ukuthathela uSomnini uZimu okungokwakho nanyana nginikele umhlabelo wokutjhiswa ngalokho engikufunyene ngesihle.”


text:
UDavida wakhela uSomnini i-aldari lapho bewanikela imihlabelo yokutjhiswa neyetjhebiswano. Wathandaza kuSomnini, uSomnini wamphendula ngomlilo ovela ezulwini wehlela e-aldarini lokutjhisa imihlabelo.


text:
Ngesikhatheso uDavida nakalemuka bonyana uSomnini uphendule umthandazwakhe ngeselelweni saka-Orinani umJebusi, wathoma ukunikela imihlabelo khonapho.


text:
Itende lokuhlanganela egade lenziwe nguMosi erhalawumbeni, ne-aldari lokutjhisa imihlabelo bekusese sendundumeni eGibiyoni,


text:
kodwana uDavida akhange aphumelele ukuya lapho bonyana abuze kuZimu ngombana gade esaba isabula yengilozi kaZimu.


text:
UDavida wathi: “Nasi indawo yendlu kaSomnini uZimu neye-aldari lokutjhisa imihlabelo yakwa-Israyeli.”


text:
Yeke uDavida walayela bonyana kubizwe iinkhonzi egade zisenarheni yakwa-Israyeli. Wazikhetha bonyana zibe bacozi bamatje ukuze zilungise amatje abaziweko ukwenzela bona kwakhiwe ithempeli lakaZimu.


text:
Waletha isimbi enengi bona kwenziwe iinkhonkhwani zesango neenghamelo, kanye nekoporo enengi enobudisi obungalinganisekiko.


text:
UDavida wenza lokhu ngombana wadlumbana wathi: “Indodanami uSolomoni isakhula begodu isengakabi nelizwi. Ithempeli elizakwakhelwa uSomnini kufuze libabazeke ngobukhulu libe nedumo belikarise emehlweni wezizwe. Yeke ngimi ozakwenza amalungiselelo walo.”<br/>Ngalokho uDavida wancama wabhinca ngaphambi kobana ahlongakale.


text:
Nje-ke uDavida wabiza indodanakhe uSolomoni wayiyala bona yakhele uSomnini uZimu wakwa-Israyeli ithempeli,


text:
Kodwana kufike nanti ilizwi lakaSomnini lathi, ‘Wena sewuthulule iingazi ezinengi ephasini phambi kwami begodu izipi ozilwileko zinengi khulu. Ngebangelo awuzukwakha ithempeli ebizweni lami.


text:
Ngalokho uzakubeletha indodana; yona izakuba yindoda yokuthula ngombana ngizayinikela ukuphumula kizo zoke izitha zayo mahlangothi woke. Iye ibizo layo kuzakuba nguSolomoni, ngombana emihlenakhe ngizakwehlisela ukuthula nokuzotha phezu kwaka-Israyeli.


text:
Nguye-ke ozakwakha ithempeli ebizweni lami. Yena uzakuba yindodana kimi, mina ngibe nguyise kuye. Begodu ngizakunzinzisa ubukhosi bombuswakhe phezu kwaka-Israyeli isiphelani.’


text:
Nje-ke ndodanami, inga uSomnini angaba nawe ukuze uphumelele wakhe indlu kaSomnini uZimakho njengokutjho kwakhe.


text:
Kwanga uSomnini angakupha ukuhlakanipha nokuzwisisa lokha nakakubeka bona wengamele u-Israyeli ukuze uphethe umthetho kaSomnini uZimakho.


text:
Nawuphetha iimiso nemithetho kaSomnini ayinikela uMosi ngebanga lama-Israyeli, uzakuba nepumelelo. Qina, ungapheli amandla; ungabi nevalo wesabe ukuragela phambili.


text:
Qala, ngithwele boke ubunzima kobana ngibonelele ithempeli lakaSomnini ngamakhilogremu aziingidi ezintathu namakhulu amane namatjhumi amabili nekhomba weenkulungwana zegolide, ngamakhilogremu aziingidi ezimatjhumi amathathu nane namakhulu amabili namatjhumi alikhomba weenkulungwana zesiliva, nangomhlumba wekoporo nesimbi enengi engalinganisekiko. Godu ngibonelele ngeengodo kanye namatje. Nawe-ke kufuze ungezelele kilokhu.


text:
Unamadoda amanengi ongawasebenzisa: abacozi bamatje, abakhi ngamatje, abafuleli kanye nenengi labososino bemihlobohlobo yemisebenzi yegolide, yesiliva, yekoporo nesimbi. Nje-ke thoma umsebenzi, uSomnini uzakuba nawe.”


text:
wathi: “USomnini uZimenu unani ngombana uninikele ukuphumula mahlangothi woke. Iye, unikele izakhamuzi zendawo le esandleni sami, nje-ke abantu benarha le baseenyaweni zakaSomnini nabantu bakhe.


text:
Yeke funani uSomnini uZimenu ngeenhliziyo nangemiphefumulwenu. Thomani ngokwakha indawo ecwengileko kaSomnini uZimu ukuze kulethwe umfaji wesivumelwano sakaSomnini neentlabagelo ezikhethekileko zakaZimu ngethempelini elizabe lakhelwe ibizo lakaSomnini.”


text:
Kuthe lokha uDavida nasele amdala angasakhanuki litho, wabeka indodanakhe uSolomoni bona ibe yikosi yakwa-Israyeli.


text:
Wabala amaLevi abasele aneminyaka ematjhumi amathathu nokudlula. Bekuziinhloko zamadoda aziinkulungwana ezimatjhumi amathathu nabunane.


text:
UDavida wathi: “Phakathi kwamadoda la, iinkulungwana ezimatjhumi amabili nane zizakuqalana nokulotjha ngethempelini lakaSomnini, iinkulungwana ezisithandathu kube ziinkhulu nabagwebi,


text:
iinkulungwana ezine zibe balindisango bese kuthi iinkulungwana ezine zona zidumise uSomnini ngeenliliswa engazenzela bona adunyiswe ngazo.”


text:
Iinzukulwana zakaLadani bekumindeni kaJehiyeli ogade angoqakatheke khulu, uZethamu noJuweli; kwaba mindeni emithathu.


text:
Endodaneni kaJuweli enguTjhimeyi kwavela imindeni kaTjhelomithi, uRhaziyeli noHarana; kwaba mindeni emithathu.


text:
Iinzukulwana zakaTjhimeyi bekumindeni kaJarhathi, uZina, uJewutjhi noBheriya. Imindeni emine le gade iziinzukulwana zakaTjhimeyi.


text:
Umndeni kaJarhathi gade ungoqakathekileko, ulandelwe ngewakaZina. UJewutjhi noBheriya akhange babe namadodana amanengi, yeke babalwa njengomndeni munye banikelwa umsebenzi munye.


text:
Amadodana ka-Amramu kungu-Aroni noMosi. U-Aroni wahlukaniselwa bonyana esikhathini soke yena nesizukulwana sakhe baphathe iminikelo ezilwako. Bebamele batjhise itjhwalo phambi kwakaSomnini, bamlotjhe bebamemezele isibusiso ebizweni lakhe isiphelani.


text:
URerhabiya gade ayihloko yeenzukulwana zaka-Eliyezeri. U-Eliyezeri gade anganawo amanye amadodana, kodwana uRerhabiya waba namadodana amanengi.


text:
Eenzukulwaneni zakaRhebroni, uJeriya gade angoqakatheke khulu, wesibili kungu-Amariya, wesithathu kunguJarhaziyeli, uJekhameyamu angowesine.


text:
Iinzukulwana zakaMerari bekumindeni kaMarhili noMutjhi. Amadodana kaMarhili bekungu-Eliyazari noKhitjhi.


text:
U-Eliyazari wahlongakala anganawo amadodana, anabentazana kwaphela. Abentazanabo bathathwa bomnakwabo okumadodana kaKhitjhi.


text:
Laba-ke bekumindeni yamaLevi ebekumele basebenze ngethempelini lakaSomnini. Boke ebebangaphezu kweminyaka ematjhumi amabili ubudala babalwa, amabizwabo abe atloliswa eenqhemeni zomsebenzi ngaphasi kweenhloko zemindeni.


text:
Kwaba njalo ngombana uDavida wathi: “USomnini uZimu wakwa-Israyeli unikele abantu bakhe ukuphumula begodu uhlala eJerusalema isiphelani,


text:
yeke amaLevi nawo akusafuneki ahlale athwele ithaberinakeli nanyana enye into esetjenziselwa ukulotjha uSomnini.”


text:
Ngokuya ngomyalo wokugcina kaDavida, amaLevi gade abalwe kusukela kwabaneminyaka ematjhumi amabili ubudala nanyana ukudlula.


text:
Umsebenzi wamaLevi bekukusiza iinzukulwana zaka-Aroni ekulotjheni ngethempelini lakaSomnini: ukutjheja iinrhodlo zethempeli namarhayisi, ukuhlanza zoke izinto ezikhethekileko nokwenza eminye imisebenzi ephathelene nokulotjha endlini kaZimu.


text:
Bebatjheja izikwa ezibekwa etafuleni, iflowuru esefiweko yomnikelo weenthoro, izikwa ezirhwamuzelako, izikwa zedendeleko, ihlama nokulinganisa iinthako.


text:
Godu bekufuze benze njalo ngaso soke isikhathi lokha nakutjhiselwa uSomnini imihlabelo yokutjhiswa, ngamaSabatha, ngeminyanya yokuthwasa kwenyanga nangemigidi ejanyisiweko. Bekumele njalo nje isibalo esibekiweko samaLevi silotjhe ngethempelini lakaSomnini.


text:
Ngendlela leyo amaLevi enza imisebenzawo ngetendeni lokuhlangana nangendaweni ecwengileko. Enza lokhu asiza abafowabo okuziinzukulwana zaka-Aroni malungana nokulotjha ngethempelini lakaSomnini.


text:
Iinzukulwana zaka-Aroni gade zihlelwe ngeenqhema bunje: Amadodana ka-Aroni bekunguNadabi, u-Abihu, u-Eliyazari no-Itamara.


text:
UNadabi no-Abihu bahlongakala ngaphambi kokobana uyisabo ahlongakale. Gade banganabantwana, nje-ke u-Eliyazari no-Itamara balotjha njengabaphristi.


text:
Ngokusizwa nguTsadokhi isizukulwana saka-Eliyazari no-Arhimeleki isizukulwana saka-Itamara, uDavida wabahlukanisa ngokweenqhema zokulotjha.


text:
Iinzukulwana zaka-Eliyazari gade zineenhloko ezinengi zemindeni kunezaka-Itamara. Yeke iinzukulwana zaka-Eliyazari zahlukaniswa zaba ziinhloko zemindeni ezilitjhumi nesithandathu, kwathi iinzukulwana zaka-Itamara zaba ziinhloko zemindeni ezibunane.


text:
Bazihlukanisa ngefumbe ngokungakhethi ngombana bekunabarholi bezekolo, iinceku zakaZimu hlangana kweenzukulwana zaka-Eliyazari no-Itamara.


text:
Umabhalana uTjhemaya umsa kaNetaneli umLevi watlola amabizwabo ebukhoneni bekosi uDavida, iinkhulu, uTsadokhi umphristi, u-Arhimeleki umsa ka-Abiyatari naphambi kweenhloko zemindeni yabaphristi namaLevi. Kwakhethwa babili ngefumbe emndenini ka-Eliyazari, kwakhethwa munye emndenini ka-Itamara.


text:
Leli-ke lidlhego abahlelwa ngalo lokha nabangena ethempelini lakaSomnini uZimu bona balotjhe. Kwaba ngendlela uyise u-Aroni abayala ngayo, ukuya ngomyalo kaSomnini uZimu wakwa-Israyeli.


text:
Iinzukulwana ezinye zakaLevi nazo bezihlelwe ngeenqhema:<br/>eenzukulwaneni zaka-Amramu kwakhutjhwa isiqhema sakaTjhubayeli,<br/>emadodaneni kaTjhubayeli kwakhutjhwa sakaJerhideya;


text:
eenzukulwaneni zakaJitsihari kwakhutjhwa isiqhema sakaTjhelomothi,<br/>emadodaneni kaTjhelomothi kwakhutjhwa sakaJarhathi;


text:
eenzukulwaneni zakaRhebroni kwakhutjhwa isiqhema sakaJeriya oyihloko, alanywe ngu-Amariya, wesithathu kunguJarhaziyeli, wesine kunguJekhamamu;


text:
eenzukulwaneni zaka-Uziyeli kwakhutjhwa isiqhema sakaMika,<br/>emadodaneni kaMika kwakhutjhwa sakaTjhamiri;


text:
UMarhili noMutjhi bekumadodana kaMerari;<br/>eenzukulwaneni zakaJaziya umzukulu kaMerari, kwakhutjhwa iinqhema zakaTjhohamu, uZakuri no-Ibri;


text:
eenzukulwaneni zakaMutjhi kwakhutjhwa iinqhema zakaMarhili, u-Ederi noJerimothi.<br/>Ngilezo-ke iinqhema zamaLevi ngokwemindenawo.


text:
Nawo-ke aphosa ifumbe njengabomnakwabo okuziinzukulwana zaka-Aroni benza lokho ebukhoneni bekosi uDavida, uTsadokhi, u-Arhimeleki naphambi kweenhloko zemindeni yabaphristi namaLevi. Lokhu bekwenziwa ngokungakhethi phakathi komndeni waloyo oyihloko nowabamlamako.


text:
UDavida kanye neenduna zebutho bahlukanisela amadodana ka-Asafa, uHemani noJedutunu bona aphorofide ancinze imihlobohlobo yamaharibha neewahlo.<br/>Nanti-ke irhelo lamadoda agade enza umsebenzi lo:


text:
Emadodaneni ka-Asafa bekunguZakuru, uJosefa, uNetaniya no-Asarela. Amadodana ka-Asafa aphekelela uyise ngomvumo lokha naphorofida ngaphasi kwelihlo lekosi uDavida.


text:
Emadodaneni kaJedutunu bekunguGedaliya, uTseri, u-Isaya, uTjhimeyi, uRhatjhabiya noMatitiya, babathandathu sebaboke. Baphekelela uyise uJedutunu ngamaharibha lokha naphorofida ngokuthokoza nangokudumisa uSomnini uZimu.


text:
Emadodaneni kaHemani bekunguBhukhiya, uMathaniya, u-Uziyeli, uTjhebuweli, uJerimothi, uRhananiya, uRhanani, u-Eliyata, uGidalithi, uRomamithi-Ezeri, uYotjhibekhatjha, uMalothi, uHotiri noMarhaziwothi.


text:
Woke lawo bekumadodana kaHemani umboni wekosi uDavida. UZimu wathembisa uHemani bonyana uzamphakamisa, yeke wamupha amadodana alitjhumi nane namadodakazi amathathu.


text:
Woke amadodana lawo aphekelela uyise ethempelini lakaSomnini uZimu ngomvumo ancinza iiwahlo nemihlobohlobo yamaharibha kobana kulotjhwe ngethempelini lakaZimu.<br/>U-Asafa, uJedutunu noHemani bona bebangaphasi kwelihlo lekosi uDavida.


text:
Bona sebahlangene neenhlobo zabo ebezibanduliwe begodu zinekghono lokukhalelela uSomnini uZimu, bebamakhulu amabili namatjhumi abunane nabunane.


text:
Ifumbe yokuthoma emndenini ka-Asafa yadla uJosefa.<br/>Yesibili yadla uGedaliya. Yena nabafowabo kanye namadodanakhe bebalitjhumi nambili sebaboke.


text:
Yamatjhumi amabili nambili yadla uGidalithi, amadodanakhe nabafowabo, bebalitjhumi nambili sebaboke.


text:
Yamatjhumi amabili nantathu yadla uMarhaziwothi, amadodanakhe nabafowabo, bebalitjhumi nambili sebaboke.


text:
Yamatjhumi amabili nane yadla uRomamithi-Ezeri, amadodanakhe nabafowabo, bebalitjhumi nambili sebaboke.


text:
Iinqhema zabalindisango bezijame bunje: Emndenini kaKhorarhi bekunguMetjhelemiya umsa kaKhore osizukulwana saka-Asafa.


text:
Amadodana kaMetjhelemiya bekunguZakariya izibulo, alanywa nguJediyaheli, wesithathu kunguZebadiya, wesine kunguJatiniyeli,


text:
Amadodana ka-Obede-Edomu bekunguTjhemaya olizibulo alanywa nguJehozabadi, wesithathu kunguJowarhi, wesine kunguSakari, wesihlanu kunguNetaneli,


text:
wesithandathu kungu-Amiyeli, wekhomba kungu-Isakari noPewuletayi wobunane. UZimu gade ambusisile u-Obede-Edomu.


text:
UTjhemaya umsa ka-Obede-Edomu naye gade anamadodana. Amadodana lawo bekabarholi emndenini kayise ngombana gade kuziingorho.


text:
Amadodana kaTjhemaya bekungu-Otini, uRefayeli, u-Obede no-Elizabadi; iinhlobo zakaTjhemaya u-Elihu noSemakiya bekumadoda anekghono.


text:
Zoke iinzukulwana zaka-Obede-Edomu lezo, zona namadodanazo nabafowazo bekumadoda anetlha nanamandla ekusebenzeni. Sezizoke bezimatjhumi asithandathu nambili.


text:
URhosa osizukulwana sakaMerari gade anamadodana alandelako: uTjhimri (owathi nanyana angasilo izibulo, uyise wamenza ihloko yomndeni),


text:
alanywa nguRhilikhiya, wesithathu kunguThebaliya, wesine kunguZakariya. Amadodana nabafowabo kaRhosa bebalitjhumi nantathu.


text:
Iinqhema zabalindisangwezi, ngokurholwa ziinduna zazo, gade zenza imisebenzi yokulotjha ethempelini lakaSomnini njengombana gade kwenza iinhlobo zazo.


text:
Kwathi lokha nakuphoswa iimfumbe, zawa ngendlela le:<br/>Ifumbe yesango langepumalanga yadla uTjhelemiya.<br/>Ifumbe yesango langetlhagwini yadla indodana kaTjhelemiya uZakariya obegade amluleki ohlakaniphileko.


text:
Ifumbe yesango langetjingalanga nendleleni ekhuphukela esangweni leTjhalekethi yadla uTjhupimu noRhosa.<br/>Iindlwana zabalindaba bezisemaduzana.


text:
Imihla ngemihla bekugada amaLevi asithandathu ngepumalanga yethempeli, amane ngetlhagwini, amane ngesewula. Isilulu ngasinye besigadwa babantu ababili.


text:
AmaLevi amanye gade aqalene nokuphathwa kweenlulu zethempeli lakaZimu neenlulu zeminikelo ekhethekileko.


text:
U-Eliyezeri umnakwabo kaTjhebuyeli bekunguyise kaRerhabiya onguyise ka-Isaya, uyise kaJoramu, onguyise kaZikiri, uyise kaTjhelomithi.


text:
UTjhelomithi lo neenhlobo zakhe gade bengamele yoke iminikelo ekhethekileko eyahlukaniselwa yikosi uDavida, iinhloko zemindeni, iinduna zeenkulungwana, iinduna zamakhulu kanye nezinye iinduna zamabutho.


text:
Yoke into eyahlukaniselwa nguSamyela umboni, noSawula umsa kaKhitjhi, u-Abineri umsa kaNeri noJowabi umsa kaTseruya nazo zoke izinto ezazihlukaniselweko, gade zisesandleni sakaTjhelomithi neenhlobo zakhe.


text:
Emndenini kaJitsihari uKenaniya neenzukulwana zakhe gade banikelwe umsebenzi ongaphandle kwethempeli kilo loke lakwa-Israyeli kobana babe batjheji nabagwebi.


text:
Emndenini kaRhebroni uRhatjhabiya neenhlobo zakhe okumadoda anekghono ayikulungwana namakhulu alikhomba, gade batjheje umsebenzi wezokuphathwa kwa-Israyeli ngetjingalanga yeJordani okutjho ukuphelelisa yoke imisebenzi kaZimu neyekosabo.


text:
Emndenini kaRhebroni uJeriya gade ayihloko. Kwathi ngomnyaka wamatjhumi amane wokubusa kwakaDavida, kwenziwa irhubhululo, kwafunyanwa hlangana kweenzukulwana nemindeni yakwaRhebroni amadoda aziingorho eJazeri eGiliyadi.


text:
Iinhlobo zakaJeriya gade kumadoda anekghono. Iinhloko zemindenazo beziziinkulungwana ezimbili namakhulu alikhomba. Wona-ke ikosi uDavida yawabeka phezu kwebakwaRubeni, bakwaGadi naphezu kwesiquntu sekoro yabakwaManase mayelana nazo zoke iindaba zakaZimu nekosabo.


text:
Kwenziwa irhelo lama-Israyeli ngokweenhloko zemindeni, iinduna zeenkulungwana, zamakhulu kanye nabatjheji bazo. Labo basebenzela ikosi uDavida mayelana nakho koke okuphathelene neenqhema zamabutho. Iinqhemezo gade zisemsebenzini inyanga nenyanga bekube mnyaka woke. Esinye nesinye isiqhema gade sinamadoda aziinkulungwana ezimatjhumi amabili nane.<br/>Irhelwelo belijame bunje:


text:
Phezu kwesiqhema sokuthoma enyangeni yokuthoma bekunguYatjhobamu umsa kaZabidiyeli. Esiqhemeni sakhe bekunamadoda aziinkulungwana ezimatjhumi amabili nane.


text:
UYatjhobamu gade asizukulwana sakaPeretsi begodu ayinduna yeenkhulu zoke zebutho enyangeni yokuthoma.


text:
Phezu kwesiqhema senyanga yesibili bekunguDodayi umArhorhi. Esiqhemeni sakhe ebesinamadoda aziinkulungwana ezimatjhumi amabili nane bekunoMikhilothi ikosana.


text:
Induna yesiqhema sesithathu senyanga yesithathu bekunguBhenaya umsa kaJehoyada umphristi omkhulu. Esiqhemeni sakhe bekunamadoda aziinkulungwana ezimatjhumi amabili nane.


text:
UBhenaya lo, ngogade ayingorho yamatjhumi amathathu begodu aphethe abamatjhumi amathathu. Indodanakhe u-Amizabadi gade asesiqhemeneso.


text:
Induna yesiqhema sesine senyanga yesine bekungu-Asayeli umnakwabo kaJowabi. Indodanakhe uZebadiya nguye owamlandelako ngokuphatha. Esiqhemeni sakhe bekunamadoda aziinkulungwana ezimatjhumi amabili nane.


text:
Induna yesiqhema sesihlanu senyanga yesihlanu bekunguTjhamuthi umJizrarhi. Esiqhemeni sakhe bekunamadoda aziinkulungwana ezimatjhumi amabili nane.


text:
Induna yesiqhema sesithandathu senyanga yesithandathu bekungu-Ira umsa ka-Ikhetjhi umTekhowa. Esiqhemeni sakhe bekunamadoda aziinkulungwana ezimatjhumi amabili nane.


text:
Induna yesiqhema sekhomba senyanga yekhomba bekunguRheletsi umPeloni wakwa-Efrayimu. Esiqhemeni sakhe bekunamadoda aziinkulungwana ezimatjhumi amabili nane.


text:
Induna yesiqhema sobunane senyanga yobunane bekunguSibekayi umRhutjha wakwaZarirhi. Esiqhemeni sakhe bekunamadoda aziinkulungwana ezimatjhumi amabili nane.


text:
Induna yesiqhema sethoba senyanga yethoba bekungu-Abiyezeri umAnatothi wakwaBhenjamini. Esiqhemeni sakhe bekunamadoda aziinkulungwana ezimatjhumi amabili nane.


text:
Induna yesiqhema setjhumi senyanga yetjhumi bekunguMarayi umNethofa wakwaZarirhi. Esiqhemeni sakhe bekunamadoda aziinkulungwana ezimatjhumi amabili nane.


text:
Induna yesiqhema setjhumi nanye senyanga yetjhumi nanye bekunguBhenaya umPiratoni wakwa-Efrayimu. Esiqhemeni sakhe bekunamadoda aziinkulungwana ezimatjhumi amabili nane.


text:
Induna yesiqhema setjhumi nambili senyanga yetjhumi nambili bekunguRhelidayi umNethofa womndeni ka-Otiniyeli. Esiqhemeni sakhe bekunamadoda aziinkulungwana ezimatjhumi amabili nane.


text:
Phezu kweenkoro zakwa-Israyeli bekungilaba:<br/>KebakwaRubeni bekungu-Eliyezeri umsa kaZikiri,<br/>kwaSimiyoni kunguTjhefathiya umsa kaMaka,


text:
kuma-Efrayimu kunguHosiya umsa ka-Azaziya,<br/>esiquntwini sekoro yakwaManase kunguJuweli umsa kaPhedaya,


text:
kwesinye isiquntu sekoro yakwaManase ngeGiliyadi kunguJido umsa kaZakariya,<br/>kwaBhenjamini kunguJasiyeli umsa ka-Abineri,


text:
UDavida akhange abale amadoda aneminyaka ematjhumi amabili namkha ngaphasi kwaleyo ngombana uSomnini uZimu gade athembise bona uzakwenza u-Israyeli abe mnengi njengeenkwekwezi zomkayi.


text:
UJowabi umsa kaTseruya wathoma ukubala amadoda kodwana wangaqeda ukuwabala. Ngenca yokubala lokho u-Israyeli wehlelwa manikelela, nesibalweso akhange besisangena encwadini yemilando yekosi uDavida.


text:
U-Azimavethi umsa ka-Adiyeli gade aphethe amagugu wesigodlo.<br/>UJonathani umsa ka-Uziya aphethe iinlulu ngeemfundeni okutjho emadorobheni, emizaneni neenthaleni zabalindi.


text:
UTjhimeyi umRama gade aphethe iimvande zesidiribe.<br/>UZabidi umTjhifimi aphethe umkhiqizo weemvande zesidiribe okutjho ibulungelo lewayini.


text:
UBhali-Rhanani umGederi aphethe imithi ye-oliva neyamakhiwani wommango eentatjaneni zenarha yangetjingalanga.<br/>UJowatjhi aphethe ibulungelo lamafutha we-oliva.


text:
UTjhirithayi umTjharoni aphethe imihlambi yeenkomo efula ngeTjharoni.<br/>UTjhafathi umsa ka-Adilayi aphethe imihlambi yeenkomo yangemirhobeni.


text:
UJazizi umHagiri aphethe imihlambi yezimvu neembuzi.<br/>Boke labo gade kubaphathi bepahla yekosi uDavida.


text:
UJonathani usonghwanakhe lakaDavida gade amluleki, amumuntu onomkhumbulo obanzi begodu amtloli. Yena noJerhiyeli umsa kaRhakimoni gade batjheje amadodana wekosi.


text:
U-Arhitofeli walandelwa nguJehoyada umsa kaBhenaya kwase kuba ngu-Abiyatari. UJowabi yena waba yinduna yebutho lesigodlo.


text:
UDavida wabiza zoke iinkhulu zakwa-Israyeli bona zibuthane eJerusalema: Iinkhulu zeenkoro, iinduna zeenqhema ezimsebenzelako, iinduna zeenkulungwana nezamakhulu kanye neenkhulu eziphethe yoke ipahla nefuyo yekosi neyamadodanayo; godu wabiza iimphathimandla zesigodlo, iingorho, ngitjho boke abosaziwako.


text:
UDavida wasikima wathi: “Bafowethu nani bantu bekhethu, akhese ningilaleleni kuhle. Bekusehliziywenami bonyana ngakhe indlu ibe yindawo lapha umfaji wesivumelwano sakaSomnini uzakunzinza khona nokobana ube sinabelo seenyawo zakaZimu. Begodu ngenze namalungiselelo wokuyakha.


text:
Kodwana uZimu wathi kimi, ‘Awukafaneli wakhele idumo lami indlu ngombana ube mumuntu wezipi begodu uthulule iingazi.’


text:
Nokho uSomnini uZimu wakwa-Israyeli, wakhetha mina emndenini woke wakwethu bona ngibe yikosi phezu kwaka-Israyeli nini nanini ngombana wakhetha uJuda bona abe mrholi, kwathi khonapho endlini kaJuda wakhetha umndeni wakwethu begodu phakathi kwamadodana kababa kwamthokozisa bona enze mina ngibe yikosi phezu kwaka-Israyeli.


text:
USomnini ungiphe amadodana amanengi, yeke kwathi kiwo woke wakhetha indodanami uSolomoni bona ihlale esihlalweni sobukhosi bakhe phezu kwaka-Israyeli.


text:
Wathi kimi, ‘USolomoni indodanakho nguye ozakwakha ithempeli lami neenrhodlo zami ngombana ngikhethe yena bona abe yindodanami, mina ngizakuba nguyise kuye.


text:
Ngizakunzinzisa ubukhosi bakhe isiphelani nakube udzimelele ekwenzeni imiyalwami nemithethwami njengombana asenza namhlanje.’


text:
“Yeke mina uDavida nginiyala phambi kwama-Israyeli woke nehlangano yoke naphambi kwakaZimu ngithi: Tjhejani bona niyilandela yoke imiyalo kaSomnini uZimenu ukuze nizuze inarha ehle le, benikwazi nokuyidlulisela eenzukulwaneni zenu isiphelani.


text:
Wena ndodanami Solomoni, thembeka kuZimu kayihlo, umlotjhe ngehliziyo epheleleko nangomkhumbulo ovumako ngombana uSomnini uZimu uhlolisisa ihliziyo enye nenye begodu wazi yoke ihloso yemicabango. Nawumfunako uzamfunyana; kodwana nawumfulathelako naye uzakuliselela isiphelani.


text:
Yelela-ke ndodana, uSomnini uZimu ukhethe wena bona wakhe ithempeli libe yindawo ecwengileko. Yeke qina idolo, wenze umsebenzi.”


text:
Nje-ke uDavida wanikela indodanakhe uSolomoni umtlamo wethempeli, okutjho umtlamo wamathuri, wemimakho, wamadladla, wamalawu angaphezulu, wemisamo newendawo ecwenge khulu.


text:
Wamnikela nomtlamo wakho koke agade anakho emmoyenakhe mayelana neenrhodlo zethempeli lakaSomnini, woke amarhayisi azombeleze iinrhodlo, iinlulu zethempeli lakaZimu neenlulu zeminikelo ekhethekileko.


text:
Wamnikela imiyalo mayelana neenqhema zabaphristi namaLevi, ikambiso yoke yokulotjha ethempelini kanye neentlabagelo zoke ezifanele zisetjenziselwe ukulotjha.


text:
Godu wamnikela imiyalo mayelana nobudisi beentlabagelo zoke zegolide nezesiliva ezifanele zisetjenziswe ekulotjheni okuhlukahlukeneko,


text:
okutjho ubudisi begolide belinye nelinye ilithi leembani kanye neembani zalo zegolide, ubudisi besiliva belinye nelinye ilithi leembani kanye neembani zalo zesiliva ngokuya ngokusetjenziswa kwelinye nelinye ilithi lesibani;


text:
ubudisi begolide elihlanzekileko leemforogo, izitja zokunyenyeza neenkapho zegolide; ubudisi begolide kwesinye nesinye isitja segolide; ubudisi besiliva kwesinye nesinye isitja sesiliva;


text:
nobudisi begolide elicolisiweko le-aldari letjhwalo. Wamnikela nomtlamo wekarana newamakerubhi wegolide anamaphiko avulekileko engamele umfaji wesivumelwano sakaSomnini.


text:
UDavida wathi: “Woke umtlolo womtlamo lo ngiwufumene kuSomnini begodu nguSomnini owangembulela koke ngokusetjenzwa komtlamo lo.”


text:
Godu uDavida wakhuluma nendodanakhe uSolomoni wathi: “Qina, ungapheli amandla! Yenza umsebenzi! Ungabi nevalo wesabe ukuragela phambili ngombana uSomnini uZimu, iye uZimami unawe. Angeze akufulathele namkha akutjhiye bekube sekupheleni komsebenzi woke wokwakha ithempeli lakaSomnini.


text:
Qala, iinqhema zabaphristi namaLevi sezilungele ukulotjha ethempelini lakaZimu; kanti-ke unabantu abaneenhliziyo ezivumako nabanamakghono woke wemisebenzi efanele yenziwe. Iinkhulu nabantu boke bazakuthobela yoke imiyalwakho.”


text:
Ikosi uDavida yakhuluma nehlangano yoke yathi: “Indodanami uSolomoni uZimu akhetha yona yodwa, isakhula begodu isengakabi nelizwi. Umsebenzi wokwakha mkhulu ngombana umakho lo akusiwo womuntu kodwana ngewakaSomnini uZimu.


text:
Ngenze ngamandlami woke ukubonelela ithempeli lakaZimami: Ngibonelele ngegolide mayelana nomsebenzi wegolide, isiliva kokwesiliva, ikoporo kokwekoporo, isimbi kokwesimbi nesigodo kokwesigodo. Godu ngibonelele ngamatje aligugu abomvu nahlaza mayelana nokukghabisa, amatje wemifunda ngemifunda wokwendlala phasi, nemihlobohlobo yamatje aligugu kanye nemabula enengi.


text:
Ngaphezu kwakho koke engibonelele ngakho, ngenca yokuthanda kwami ithempeli lakaZimami, nginikela nangalokho okungekwami okuligolide nesiliva mayelana nendlu ecwengileko, ithempeli lakaZimami:


text:
iinkulungwana ezilikhulu nantathu zamakhilogremu wegolide, neenkulungwana ezimakhulu amabili namatjhumi amane wamakhilogremu wesiliva elicolisiweko bonyana kunamekwe amaboda wemakhiwo,


text:
igolide kokwegolide nesiliva kokwesiliva, koke okufuze kwenziwe bososino.<br/>“Nje-ke ngubani kinapha namhlanje ofuna ukuzahlukanisela uZimu ngokunikela ngehliziyo evumako na?”


text:
Iinhloko zemindeni, iinkhulu zeenkoro zakwa-Israyeli, iinduna zeenkulungwana nezamakhulu kanye nabaphathi bomsebenzi wekosi uDavida, banikela ngehliziyo evumako.


text:
Banikelela umsebenzi wethempeli lakaZimu iinkulungwana ezilikhulu namatjhumi alikhomba nanye zamakhilogremu wegolide, iinkulungwana ezilitjhumi zeempaparwana zegolide, iinkulungwana ezimakhulu amathathu namatjhumi amane nambili zamakhilogremu wesiliva, iinkulungwana ezimakhulu asithandathu netjhumi nesithandathu zamakhilogremu wekoporo iingidi ezintathu neenkulungwana ezimakhulu amane namatjhumi amabili nekhomba zamakhilogremu wesimbi.


text:
Boke abagade banamatje aligugu bawanikela esithaleni samagugu wethempeli lakaSomnini ngaphasi kwesandla sakaJerhiyeli umGeritjhoni.


text:
Abantu bathokoza khulu ngokunikela kwabo. Iye, banikela ngokuvuma kwehliziyo kuSomnini uZimu. UDavida naye wathaba khulu.


text:
UDavida wadumisa uSomnini phambi kwehlangano yoke wathi:<br/>Idumo alibe kuwe Somnini,<br/>Zimu wakababethu u-Israyeli,<br/>bekube nini nanini.


text:
Iye Somnini, ubukhulu namandla ngekwakho,<br/>idumo, iphazimulo nobukhosi ngekwakho<br/>ngombana koke okusezulwini nephasini kungekwakho.<br/>Iye, Somnini, umbuso ungewakho,<br/>wena Somnini uphakamile, uyihloko yakho koke.


text:
Umnono nokuhlonitjhwa kuvela kuwe;<br/>umbusi wakho koke wena Somnini.<br/>Iinkhwepha namandla kulawulwa nguwe;<br/>ukukhulisa nokuqinisa kukuwe wedwa.


text:
“Nje-ke bengingubani mina, nesizwe sami besiyini bona singabe sinikele ngehliziyo evumako? Lokhu sikwenze ngombana koke kuvela kuwe Somnini, thina sinikele kwaphela lokho esikuphiwe sisandla sakho.


text:
Thina siziinkhonzi nemiqhamuka phambi kwakho, njengabo boke abobamkhulu. Imihla yethu ephasini injengethunzi, akukho okujame isiphelani.


text:
Maye Somnini! Yoke ipahla osibonelele ngayo bona sikwakhele ithempeli lebizo lakho elicwengileko, ibuya ezandleni zakho begodu yoke ingeyakho.


text:
Ngiyazi Zimami bona uhlola ihliziyo begodu uthokozela ubuqotho. Iye Somnini, nami nginikele koke lokhu ngobuqotho behliziyo begodu nabantu bakho abakhona lapha ngibabonile bona bakunikelele ngokuthakasa batjhaphulukile.


text:
Somnini, Zimu wabobaba u-Abrahamu, u-Isaka no-Israyeli, yenza abantwaba babe nomkhumbulo lo eenhliziyweni zabo isiphelani. Nqophisa iinhliziyo zabo kuwe Somnini.


text:
Nikela noSolomoni indodanami ihliziyo epheleleko yokulonda imiyalo, iimfuneko neemiso zakho zoke, nokobana enze koke okusemandlenakhe bona akhe umakho engiwuboneleleko.”


text:
Nje-ke uDavida wathi kiyo yoke ihlangano: “Dumisani uSomnini uZimenu”<br/>Yeke ihlangano yadumisa uSomnini uZimu waboyise. Abantu baguqa bahloma iinhloko phasi phambi kwakaSomnini uZimu naphambi kwakaDavida ikosabo.


text:
Benza imihlabelo kuSomnini.<br/>Ngelanga elilandelako benza imihlabelo yokutjhiswa kuSomnini: ikulungwana yeenkunzi, ikulungwana yamaqama, ikulungwana yeemvana eziduna neenselo zomnikelo ezikhambisana nayo. Godu kwenzelwa woke u-Israyeli imihlabelo eminengi yetjhebiswano.


text:
Badla bebasela bathakasa khulu phambi kwakaSomnini uZimu mhlanokho.<br/>USolomoni umsa kaDavida godu wabekwa waba yikosi. Bamzesa njengomrholi emsebenzini kaSomnini uZimu bebazesa noTsadokhi bona abe mphristi omkhulu.


text:
USolomoni wahlala esihlalweni sobukhosi bakaZimu esikhundleni sakayise uDavida. Waba ngophumelelako, nama-Israyeli woke amlalela.


text:
Iinkhulu zoke neengorho, ngitjho nawo woke amadodana wekosini uDavida azibophelela ukusekela ikosi uSolomoni.


text:
USomnini uZimu wamphakamisa khulu uSolomoni phambi kwama-Israyeli woke. Wamthwesa ubukhosi obudlondlobeleko nobungakhange bube khona nakeyodwa yamakhosi ngaphambilini kwa-Israyeli.


text:
Wabusa kwa-Israyeli iminyaka ematjhumi amane. Elikhomba wayibusa eRhebroni, ematjhumi amathathu nantathu kwaba seJerusalema.


text:
Wahlongakala asele athukghele khulu; gade anelisekile ngamalanga wokuphila, ngomnono nangedumo. USolomoni indodanakhe wabusa esikhundleni sakhe.


text:
Izehlakalo zekosi uDavida, kusukela ekuthomeni bekube sekugcineni zitlolwe emtlolweni wakaSamyela umboni, wakaNathani umphorofidi newakaGadi umboni.


text:
Emitlolweni leyo bekulandwa ngakho koke ukubusa kwakhe, izenzo zobungorho bakhe nezehlakalo zoke ezamvelelako yena no-Israyeli kanye nemibuso yeenarha ezinye.


text:
USolomoni umsa kaDavida wazakha waqina embuswenakhe ngombana uSomnini uZimakhe gade anaye begodu wamdlondlobalisa khulu.


text:
Wenza imbizo yakwa-Israyeli woke: Wabiza iinduna zeenkulungwana neenduna zamakhulu, abagwebi neenkosana zoke zakwa-Israyeli okuziinhloko zemindeni.


text:
USolomoni nembizo yoke bakhuphukela endundumeni eGibiyoni ngombana itende lakaZimu lokuhlanganela elenziwa nguMosi inceku yakaSomnini erhalawumbeni belilapho.


text:
Ngesikhatheso umfaji kaZimu wesivumelwano gade useJerusalema ngombana uDavida bekawususe eKhiriyathi-Jeyarimu wawusa endaweni agade ayilungiselele wona, wawuhlomela itende eJerusalema.


text:
Kodwana i-aldari lekoporo elenziwa nguBhetsalele umsa ka-Uri, omsa kaRhuri beliseGibiyoni ngaphambi kwethaberinakeli lakaSomnini; uSolomoni nehlangano babuza uSomnini lapho.


text:
USolomoni wenza imihlabelo lapho phambi kwakaSomnini e-aldarini lekoporo ebelingaphambi kwetende lokuhlanganela. Wanikela khona imihlabelo yokutjhiswa eyikulungwana.


text:
USolomoni waphendula uZimu wathi: “Uthembeke khulu kubaba uDavida ngokungibeka ngaba yikosi esikhundleni sakhe.


text:
Nje-ke Somnini Zimu, isithembiso sakho kuDavida ubaba, asiqinisekiswe. Ngambala ungibeke ngaba yikosi phezu kwesinyokotho sabantu abangangethuli lequlwani,


text:
yeke ngibawa ukuhlakanipha nelwazi, kobana ngikghone ukurhola abantwaba. Ngingaba yini ngabantu bakho abanengi kangakaba?”


text:
UZimu wathi kuSolomoni: “Azange ukhombele umnono, ifuyo, idumo nokubulawa kwezitha zakho begodu azange ukhombele bonyana uphile isikhathi eside; kodwana wakhetha ukuhlakanipha kanye nelwazi lokobana ukwazi ukubusa abantu bami engikwenze waba yikosabo. Njengombana lokhu kube sifiso sakho,


text:
nje-ke ngizakunikela ukuhlakanipha nelwazi. Phezu kwalokho ngizakupha nomnono, ifuyo kanye nedumo okungazange khekube nekosi eyaba nakho ngaphambilini namkha ngemva kwakho.”


text:
Emva kwalokho uSolomoni wasuka etendeni lokuhlanganela egade lisendundumeni eGibiyoni, waya eJerusalema lapha afese wabusa khona phezu kwaka-Israyeli.


text:
USolomoni wabuthelela iinkarana neenjomani; waba neenkarana eziyikulungwana namakhulu amane kanye neenjomani eziziinkulungwana ezilitjhumi nambili. Wazibeka emadorobheni weenkarana kanye nemzinakhe eJerusalema.


text:
Ikosi uSolomoni yenza bonyana eJerusalema igolide nesiliva lijayeleke libe linengi njengamatje, nomsedari ube mnengi njengemithi yamakhiwani wommango eentatjaneni zenarha.


text:
Iinjomani zakaSolomoni zazithethwe eGibhide, khulukhulu eKhewe. Zazithengwa barhwebi bekosini eKhewe ngentengo ephasi.


text:
Abarhwebi bathenga ikarana yepi eGibhide ngesiliva engaphasi kwamakhilogremu alikhomba, nenjomani ngesiliva engaphasi kwamakhilogremu amabili. Godu bazithengisa kiwo woke amakhosi wamaHite newama-Aramu.


text:
Wabeka iinkulungwana ezimatjhumi alikhomba zamadoda athwala imithwalo neenkulungwana ezimatjhumi abunane zabacozi bamatje emibundwini namakhulu amatjhumi amathathu nesithandathu weenduna.


text:
USolomoni wathumela umyalezo lo kuRhiramu ikosi yeTirosi wathi: “Kwanjesi sele ngizokwakhela uSomnini uZimami ithempeli. Ngizalihlukanisela yena ngokutjhisa itjhwalo phambi kwakhe, ukubeka isikwa esibekwa etafuleni ngamalanga nangokwenza imihlabelo yokutjhiswa ekuseni nantambama, ngamaSabatha, ngokuthwasa kwenyanga nangeenkhathi zomnyanya obekwe nguSomnini uZimethu. Lokhu ngizakwenza njengombana bekumthetho wanini nanini kwa-Israyeli. Ngithumelela iingodo zomsedari njengombana wenza kubaba uDavida lokha nawumthumelela umsedari kobana akhe isigodlo azakuhlala kiso.


text:
Akakho ongakghona ukumakhela indawo yokuhlala ngombana amazulu ngitjho nezulu elingaphezu kwamazulu angeze anela kilo. Yeke angeze ngakghona ukumakhela indawo yokuhlala, engifuna ukukwenza yindawo yokutjhisa imihlabelo phambi kwakhe.


text:
Ngalokho-ke ngithumelela umuntu onelwazi lokusebenza ngegolide nesiliva, ikoporo nesimbi, nangokububende, okutlerebede nokuhlaza komkayi. Godu kumele abe nekghono lokwenza umgwalogobhodlho. Akeze kwaJuda neJerusalema azokusebenza nabososino bami ababekwa ngubaba uDavida.


text:
Ungithumelele iingodo zomsedari, zomsayipurusi neze-almugi ezivela eLibhanoni. Ngiyazi bonyana iinsebenzi zakho zinekghono lokugawula iingodo zeLibhanoni. Iinsebezi zami zizakusebenza nezakho


text:
ukubonelela iingodo ezinengi ngombana ithempeli engizolakha kufanele libe likhulu begodu libe lihle okurarako.


text:
Ngizakunikela iinsebenzi zakho ezibagawuli bemithi, iinkulungwana ezimatjhumi amabili zemigodla yekoroyi njengokudla, iinkulungwana ezimatjhumi amabili zemigodla yebhali, iinkulungwana ezimakhulu amane namatjhumi amane zamalitha wewayini neenkulungwana ezimakhulu amane namatjhumi amane zamalitha wamafutha we-oliva.”


text:
URhiramu ikosi yeTirosi waphendula uSolomoni ngencwadi wathi: “Ngebanga lokobana uSomnini uZimu uthanda abantu bakhe, ukubeke waba yikosabo.”


text:
Waragela phambili wathi: “Akudunyiswe uSomnini, uZimu wakwa-Israyeli owenza izulu nephasi! Uphe ikosi uDavida indodana ehlakaniphileko, ezele ngelwazi nokuzwisisa ezokwakhela uSomnini uZimu ithempeli beyizakhele nesigodlo.


text:
Yena yindodana yomfazi wakwaDani, uyise yindoda yeTirosi. Ubandulelwe ukusebenza ngegolide nangesiliva, ngekoporo nangesimbi, ngelitje nangesigodo. Godu usebenza nangamatjhila abubende, ahlaza komkayi, ayilineni natlerebede. Unekghono lokusebenza ngazo zoke iindlela zomgwalogobhodlho begodu angenza nanyana ngimuphi umtlamo okuthiwa akawenze. Uzakusebenza nabososino bakho nebekosami, uyihlo uDavida.


text:
thina-ke sizakugawula zoke iingodo ozifunako eLibhanoni bese sizithayisa ngeenyanda elwandle ukufika eJopha. Ungazithatha lapho-ke uzise eJerusalema.”


text:
USolomoni wabala zoke iinkhonzi ebegade zikwa-Israyeli (lokhu kwenzeka ngemva kokubala okwenziwa nguyise uDavida). Kwafunyanwa iinkhonzi eziziinkulungwana ezilikhulu namatjhumi amahlanu nantathu namakhulu asithandathu.


text:
Wabeka iinkhonzi eziziinkulungwana ezimatjhumi alikhomba bonyana zithwale imithwalo. Wabeka eziziinkulungwana ezimatjhumi abunane bonyana zicoze amatje emibundwini bese kwathi iinkulungwana ezintathu namakhulu asithandathu kwaba ziinduna zakhona ezeluse bonyana kusetjenzwe.


text:
USolomoni wathoma ukwakha ithempeli lakaSomnini eJerusalema entabeni iMoriya lapha uyise uDavida afumana khona isambulo. Gade kuseselelweni saka-Arawuna umJebusi, indawo eyathengwa nguDavida.


text:
Lezi ziinlinganiso ezaquntwa nguSolomoni mayelana nokwakhiwa kwethempeli lakaZimu ukuya ngokweenlinganiso zaphambilini: Kwakumamitha amatjhumi amathathu ubude namamitha alitjhumi ububanzi.


text:
Ubude bethempeli bebululwe ngamathuri anobubanzi bethempeli obumamitha alitjhumi, namamitha alitjhumi ukuphakama. Wanameka ilingaphakathi lawo ngegolide elitsengileko.


text:
Wavala ilawu elikhulu ngomsayipurusi bewalinameka ngegolide elitsengileko elivela eParivayimu. Walikghabisa ngomuthi wesundu, ngemikghabiso yeketani nangamatje aligugu. Godu wabaza namakerubhi emabodeni. Wanameka loke ilawelo ngegolide: amabhaluga, amagoseni, amaboda kanye neminyango.


text:
Indawo ecwenge khulu beyingenelele emsamo ngamamitha alitjhumi ilingana nobubanzi bethempeli. Ububanzi bayo nabo bebumamitha alitjhumi. Wanameka ilingaphakathi layo pheze ngeenkulungwana ezimatjhumi amabili zamakhilogremu wegolide elitsengileko.


text:
Iinkhonkhwani zegolide bezinobudisi obungaphezu kwamakhilogremu amatjhumi amabili nabunane. Godu wanameka namalawu angaphezulu ngegolide.


text:
Ubukhulu bamaphiko wamakerubhi gade bumamitha alitjhumi. Iphiko elilodwa lekerubhi gade limamitha amabili nesiquntu ubude lithintene neboda lethempeli, khibe iphiko elinye lalo nalo elimamitha amabili nesiquntu ubude liphawulukeleke ephikweni lekerubhi elinye.


text:
Ngokunjalo iphiko elilodwa lekerubhi lesibili belimamitha amabili nesiquntu ubude begodu lithinte iboda elinye lethempeli, iphiko lalo elinye nalo elimamitha amabili nesiquntu belinamathelene nephiko lekerubhi lokuthoma.


text:
Nje-ke amaphiko wamakerubhi lawo gade amamitha alitjhumi. Bekajame ngeenyawo zawo aqale ngelawini elikhulu.


text:
USolomoni waluka irharideni ngelineni emhlophe nangewulu ehlaza komkayi, ebubende netlerebede linomfanekiso wamakerubhi.


text:
Wakhela icabazi lethempeli iinsika ezimbili. Isika ngayinye sele ihlangene nepundwayo beyimamitha amatjhumi amabili ukuphakama. Ipundu ngayinye beyimamitha amabili nesiquntu.


text:
Wenza iinketani njengombana uDavida ambulelwa, wazirhorheja eempundwini zeensika. Godu wenza amarharinada alikhulu wawakghwayeja eenketanini.


text:
Wajamisa iinsikezo ecabazini lethempeli, enye yaba ngesewula, enye yaba ngetlhagwini. Kwathi engesewula wayithiya bona yiJakini, engetlhagwini wathi yiBhowazi.


text:
USolomoni wayala bona kwenziwe i-aldari lekoporo elimamitha alitjhumi ubude, amamitha alitjhumi ububanzi namamitha amahlanu ukuphakama.


text:
Kwenziwa nebhada ekulu okwakuthiwa lilwandle. Beyibunjwe yaba ndulungu ngalendlela:<br/>imamitha amabili nesiquntu ukuphakama,<br/>inomqoqo omamitha alitjhumi nahlanu ukuzomba,<br/>amamitha amahlanu ukusuka komunye umqoqo ukuya komunye ukuvundla.


text:
Ngaphasi komqoqo bekunemifanekiso yeenkunzi ezizombelezileko. Zazilitjhumi esiquntwini ngasinye semitha, zimijeje emibili. Bezibunjelelwe ebhadeni.


text:
Ibhada beyinzinze phezu kweenkunzi ezilitjhumi nambili, ezintathu ziqale ngetlhagwini, ezintathu ziqale ngetjingalanga, ezintathu ziqale ngesewula begodu ezintathu ziqale ngepumalanga. Ibhada beyinzinze phezu kwazo, zona zifulathelene.


text:
Beyimabhombo ngangesandla inomqoqo ofana newebhegere kwanga ngewelikhwa lommango. Gade ithwele amalitha aziinkulungwana ezimatjhumi asithandathu nesithandathu.


text:
Kwenziwa izitja zokuhlambela ezilitjhumi, kwabekwa ezihlanu ngesewula, ezihlanu ngetlhagwini. Ngezitjenapho bekuhlanzelwa izinto ezazifanele ukusetjenziswa emhlabelweni wokutjhiswa, kodwana abaphristi bona bahlambela ngaphakathi kwebhada ekulu.


text:
Kwenziwa izinti zeembani zegolide ezilitjhumi ukuya ngendlela okufanele zenziwe ngakhona. Zabekwa ngethempelini, zaba zihlanu ngesewula, zaba zihlanu ngetlhagwini.


text:
Kwenziwa amatafula alitjhumi abekwa ngethempelini. Aba mahlanu ngesewula, aba mahlanu ngetlhagwini. Godu kwenziwa izitja zokunyenyeza zegolide ezilikhulu.


text:
Kwenziwa isirhodlo sabaphristi, nesirhodlo esikhulu kanye neminyango yakhona. Kwanamekwa iminyango leyo ngekoporo.


text:
Godu uRhuramu wenza iimbiza neenrharafu kanye nezitja zokunyenyeza. Ngaleyondlela uRhuramu waphetha umsebenzi athembisa ukuwenzela ikosi uSolomoni ethempelini lakaZimu.


text:
Iinsika ezimbili, iimpundu ezisamjeka phezu kweensika ezimbili, imiluko emibili ezombeleze imijeka ephezu kweensika,


text:
amakhulu amane wamarharinada malungana nemiluko emibili (imijeje emibili yamarharinada emlukweni ngamunye) ikghabise imijeka egade iphezu kweensika,


text:
iimbiza, iinrharafu, iimforogo kanye nazo zoke iintlabagelo eziphathelene nazo, koke lokhu ngokwenziwa nguRhuramu osisazi ngekoporo emanyako. Wazenzela uSolomoni mayelana nethempeli lakaSomnini.


text:
Izintwezo bezibunjelwe emdakeni ngemrhobeni weJordani phakathi kweSukothi neTsereda ngelizwi lekosi uSolomoni.


text:
Zoke izinto ezenziwa nguSolomoni lezi zaba zikulu kangangobana azange kukghoneke ukubala ubudisi bekoporo yakhona.


text:
Ngaleyondlela uSolomoni wenza koke okwakusethempelini lakaZimu: i-aldari legolide, amatafula okwakubekwe kiwo izikwa zobukhona,


text:
izinti zeembani ezenziwe ngegolide etsengileko kanye neembani zakhona, ezazivutha ngaphambi kwendawo ecwenge khulu njengombana gade kuhleliwe;


text:
iinquntapete, izitja zokunyenyeza, izitja ezinye namadengela ebe kwenziwe ngegolide etsengileko; godu neminyango yegolide engenela ethempelini kanye neminyango yegolide engenela endaweni ecwenge khulu.


text:
Kwathi nasele uSolomoni awenze woke umsebenzi wethempeli lakaSomnini, wangenisa zoke izinto uyise uDavida azahlukanisela uZimu. Wabeka isiliva negolide nezinye iinsetjenziswa ngezindlini zamagugu zethempeli lakaZimu.


text:
Nje-ke uSolomoni wabizela eJerusalema abaphathi bakwa-Israyeli, zoke iinhloko zeenkoro kanye nabarholi bemindeni yakwa-Israyeli bonyana basuse umfaji wesivumelwano sakaSomnini eMzini kaDavida ebuphephelweni beZiyoni.


text:
awenyusa kanye netende lokuhlanganela nakho koke okucwengileko okwakungaphakathi kwawo. Abaphristi abamaLevi bathwala koke lokho.


text:
Ikosi uSolomoni nayo yoke ihlangano yakwa-Israyeli eyayibuthanele kiyo yeza phambi komfaji, yenza imihlabelo ngezimvu nangeenkomo ezinengi kangangobana kwakubudisi ukuzibala.


text:
Abaphristi baletha umfaji wesivumelwano sakaSomnini endawenawo emsamo wethempeli, okuyindawo ecwenge khulu. Bawubeka ngaphasi kwamaphiko wamakerubhi.


text:
Amakerubhi anamaphiko aphawulukele ngehla kwendawo yomfaji awugubuzesa kanye neengodo zawo zokuwuguga.


text:
Iingodwezo zazizide kangangobana amaphelelo wazo ukusuka emfajini gade abonakala nawungaphambi komsamo kodwana ingasi nawusesirhodlweni. Umfaji usese lapho nanamhlanjesi.


text:
Kwakunganalitho ngaphakathi komfajapho ngaphandle kwemiqebethu emibili eyafakwa nguMosi eRhorebe lapha uSomnini enza khona isivumelwano nama-Israyeli ngemva kokuphuma kwawo eGibhide.


text:
Boke abaphristi ebebalapho bazihlukanisela, ngitjho nalabo ebegade bangasi semsebenzini. Woke amaLevi agade ababhini, u-Asafa, uHemani, uJeduthuni kanye namadodanabo neenhlobo zabo bajama ngepumalanga ye-aldari ebe lingesirhodlweni. Bebavunule ilineni begodu baphethe iiwahlo nemihlobohlobo yamaharibha. Bebaphekelelwa baphristi abalikhulu namatjhumi amabili abababethi beemporompita. Ababethi beemporompita nabakhaleli bekufuze badumise begodu bathokoze uSomnini ngelizwi linye. Kuthe lokha abaphristi nabaphuma esakhiweni sethempeli beza ngesirhodlweni nalokha kuzwakala iimporompita, iiwahlo nezinye iinliliswa, abakhaleli nabathoma ukukhalela ingoma yokudumisa uSomnini basithi, “USomnini ulungile, iye, ithando lakhe ngelanini nanini”, kwavela ilifu lazala ithempeli lakaSomnini.


text:
Abaphristi azange basakghona ukwenza umsebenzabo ngebanga lelifelo. Ithempeli lakaZimu lazala swi ngephazimulo kaSomnini.


text:
Godu wathi: “Akuthokozwe uSomnini uZimu wakwa-Israyeli othe ngesandla sakhe waphetha isithembiso asenza ngomlomakhe kubaba uDavida. Ngombana wathi,


text:
‘Solo kwamhlana ngikhupha abantu bami eGibhide, azange khengikhethe idorobho kinanyana ngiyiphi ikoro yakwa-Israyeli kobana kwakhiwe kilo ithempeli ebizweni lami namkha ngikhethe nanyana ngubani kobana abe mrholi wabantu bami u-Israyeli.


text:
Kodwana gadesi ngikhethe iJerusalema kobana iphathe ibizo lami begodu ngakhetha uDavida bonyana abuse abantu bami u-Israyeli.’


text:
Nokho akusuwe ozokwakha ithempelelo, lizakwakhiwa yindodanakho, eziingazi zakho. Ngiyo-ke ezokwakha ithempeli ebizweni lami.’


text:
“UZimu usiphethile isithembiso asenzako. Ngilandele ubaba uDavida ekubuseni. Nje-ke ngihlezi esihlalweni sobukhosi bakwa-Israyeli njengombana uSomnini athembisa. Begodu ngakhe ithempeli ebizweni lakaSomnini uZimu wakwa-Israyeli,


text:
USolomoni gade ajame e-aldarini lakaSomnini phambi kwehlangano yoke yakwa-Israyeli aphakamisele izandla zakhe kuSomnini.


text:
Gade enze itatawu ngekoporo, belimamitha amabili nesiquntu ubude, limamitha amabili nesiquntu ububanzi nemitha elilodwa nesiquntu ukuphakama. Walibeka ekabeni yesirhodlo esingaphandle. Wajama phezu kwalo aphakamisele izandla zakhe ezulwini, waguqa phasi phambi kwehlangano yoke,


text:
wathi, “Kosami! Zimu wakwa-Israyeli! AkunaZimu onjengawe ezulwini namkha ephasinapha. Wena uphetha isivumelwano sakho nokwethembeka eencekwini zakho ezitjhabatjhekela indlelakho.


text:
Yeke-ke Somnini, Zimu wakwa-Israyeli, ngibawa uphethe godu isithembiso owasenza kubaba uDavida lokha nawuthi kuye, ‘Angeze wabhalelwa kukuba nendoda engahlala phambi kwami esihlalweni sobukhosi bakwa-Israyeli, nakube amadodanakho ayelela iindlela zawo alonde imithethwami njengombana wena wenzile phambi kwami.’


text:
“Kodwana ngithi uZimu angahlala ephasinapha nabantu na? Ngitjho namazulu, ukufika nezulwini eliphezulu khulu, angeze akghona ukumumumatha. Alo, beliyini-ke ithempeli engilakhilekweli!


text:
Nanyana kunjalo Somnini, Zimami, nokho bengithi uSomnini akatjheje umthandazo wencekwakhe kanye nesibawo sayo sesirhawu. Lalela isililo kanye nomthandazo othandazwa yincekwakho phambi kwakho.


text:
Inga amehlwakho angatjheja ithempeleli ubusuku nemini, okuyindawo uSomnini athe uzakujamisa ibizo lakhe kiyo ukuze uzwe umthandazo othandazwa yincekwakho iqale ngendaweni le.


text:
“Lokha umuntu naphosisela umakhelwanakhe bese kudingeka bonyana enze isifungo sobumsulwa ngaphambi kwe-aldari lakho ethempelineli,


text:
“Lokha abantu bakho u-Israyeli nabahlulwe sisitha ngebanga lokona kwabo kuwe, nababuyako bavume ibizo lakho, bathandaze bebazirabhelele kuwe ngethempelinapha,


text:
yewizwe usezulwini bese ucolela isono sabantu bakho u-Israyeli. Babuyisele enarheni owabanikela yona naboyisemkhulu.


text:
“Lokha amazulu navalekileko, kunganazulu ngebanga lokobana abantu bakho bakonele, nabathandaza baqale endaweni le, bavume ibizo lakho bese baphenduke ekoneni kwabo, ngebanga lokubahlunguphaza kwakho,


text:
yewizwe usezulwini bese ucolela isono seenceku zakho, abantu bakho u-Israyeli. Ubafundise indlela elungileko ukuze bakhambe ngayo bese unisa izulu enarheni oyinikele abantu bakho bonyana kube lilifa labo.


text:
“Yewizwe lokha nakunendlala enarheni, kunezifo, ubori, ukukghora, isikhonyani namkha iwoma lentethe, lokha isitha nasiwurubaja abantu bakho emkhawulweni wenarha kuvele namatshwenyeko namkha ubhubhani wesifo.


text:
“Yizwa usezulwini, lapha uhlala khona, lokha namkha ngubani wabantu bakho u-Israyeli athandaza nanyana arabhela, azibubula ngemitlhago namatshwenyekwakhe, akhongozele aqale ngethempelinapha. Colela bese uyenza hle: Nikela loyo naloyo ukuya ngeendlela zakhe ngombana wazi ihliziywakhe. Iye, nguwe wedwa owazi iinhliziyo zabantu.


text:
Nje-ke bazakwesaba, bakhambe ngeendlela zakho ngazo zoke iinkhathi zokuhlala kwabo enarheni owayinikela abobaba.


text:
“Yewulalele godu nemiqhamuka engabalwa ebantwini bakho u-Israyeli, kodwana evela khatjhana ngebanga lendumela yebizo lakho kanye nesandla sakho esinamandla nomkhonwakho owelulekileko. Lokha nayizako bona izokuthandaza ethempelinapha,


text:
yewizwe usezulwini, lapho uhlala khona bese wenza nanyana yini ekhonjelwa miqhamuka. Ngalokho boke abantu bephasinapha bazalazi ibizo lakho bese bayakwesaba njengombana kwenza abantu bakho u-Israyeli begodu bazi bonyana ithempeli engilakhilekweli lahlukaniselwe ibizo lakho.


text:
“Lokha abantu bakho nabaphuma ipi bayokulwa nezitha zabo, nanyana kuphi lapha ubathumela khona, nabathandaza kuwe baqale ngedorobheni olikhethileko nangethempelini engilakhele ibizo lakhweli,


text:
“Akunamuntu ongakoneliko. Nje-ke lokha nabakonelako bese uyabathukuthelela bewubanikelele ngesitha, sona sibathumbele endaweni ekude namkha eseduze,


text:
bathi nabafika enarheni abathunjwe kiyo leyo bazisole, baphenduke bebabethe irhobhe kuwe basenarhenapho bathi, ‘Sonile nasinje! Siziphethe kumbi sabe saphila ngameswe phambi kwakho!’,


text:
kuthi nabaphendukela kuwe ngayo yoke ihliziywabo nangomphefumulwabo basenarheni abathunjwe kiyo leyo, bathandaze baqale ngenarhenabo owayinikela aboyisemkhulu, ncaya ngedorobheni olikhethileko nethempelini engilakhileko lahlukaniselwe ibizo lakho,


text:
yewizwe usezulwini, lapha uhlala khona. Yizwa umthandazo nokurabhela kwabo bese ujama ngakibo. Colela abantu bakho abakoneleko.


text:
“Nje-ke Zimami, bengithi amehlwakho akatjheje neendlebe zakho zizwe imithandazo eyenziwa endaweni le.


text:
“Sikima, Zimu, Somnini, uye endawenakho yokuphumula,<br/>wena nomfaji wamandlakho.<br/>Inga abaphristi bakho, Somnini Zimami, bangembathiswa isindiso,<br/>abathembekileko bakho bajekezele ekulungeni.


text:
Kwathi bonyana uSolomoni aqede ukuthandaza, kwehla umlilo ezulwini waqothula umhlabelo wokutjhiswa neminikelo. Iphazimulo kaSomnini yazala ithempeli.


text:
Abaphristi azange bakghone ukungena ngethempelini lakaSomnini ngombana lalizele iphazimulo kaSomnini.


text:
Lokha woke ama-Israyeli nabona kwehla umlilo nephazimulo kaSomnini yengamele ithempeli, aguqa phasi ecabazini ahloma iinhloko phasi, adumisa uSomnini athi:<br/>“USomnini ulungile,<br/>iye, ithando lakhe ngelanini nanini!”


text:
USolomoni wenza umhlabelo weenkomo eziziinkulungwana ezimatjhumi amabili nambili nezimvu eziziinkulungwana ezilikhulu namatjhumi amabili. Ngendlela leyo yena nabo boke abantu banikela ithempeli kuZimu.


text:
Abaphristi bajama ngeenkhundla zabo. AmaLevi adumisa uSomnini ngengoma ethi “Iye, ithando lakhe ngelanini nanini” njengombana bekwenzeka nangeenkhathi zakaDavida. Baphekisa ingoma ngeenliliswa ezazenziwe nguDavida. Malungana nabo bekujame abaphristi bavuthela iimporompita nama-Israyeli woke ajama.


text:
USolomoni wahlukanisela indawo ephakathi yesirhodlo esikhulu ngaphambi kwethempeli lakaSomnini ukuze kulethwe lapho imihlabelo yokutjhiswa kanye nomhlwehlwe wemihlabelo yetjhebiswano ngombana i-aldari lekoporo alenzileko belinganeli imihlabelo yokutjhiswa, iminikelo yeenthoro nomhlwehlwe wemihlabelo.


text:
Ngesikhatheso uSolomoni wenza umnyanya wamalanga alikhomba. Bekuyimbedla yomnyanya; woke u-Israyeli alapho, bavela eLebo-Rhamathi ngetlhagwini ukuyokutjhayisa emlanjaneni weGibhide ngesewula.


text:
Elangeni lobunane benza umsebenzi. Ukunikelwa kwe-aldari kwathatha amalanga alikhomba nomnyanya wathatha amalanga alikhomba.


text:
Elangeni lamatjhumi amabili nantathu enyangeni yekhomba wathi abantu ababuyele emakhaya. Bagoduka bathokozile neenhliziyo zabo zincibilikile ngakho koke okuhle uSomnini uZimu akwenzele uDavida noSolomoni kanye nabantu bakhe u-Israyeli.


text:
Ngemva kobanyana uSolomoni sele aqede ithempeli lakaSomnini nesigodlo, waphumelela nokwenza koke ebegade kusemkhumbulwenakhe ngethempelini lakaSomnini nangesigodlo sakhe,


text:
uSomnini waziveza kuye ebusuku wathi: “Ngiwuzwile umthandazwakho begodu ngizikhethele indawo le kobana kube lithempeli lemihlabelo.


text:
Lokha nangivala amasango wezulu ukuze kungabi nezulu, ngilayele intethe bonyana idlavuze inarha namkha ngithumele izifo phakathi kwabantu bami,


text:
kuzakuthi abantu bami ababizwa ngebizo lami nabazithobako, bathandaze bebafune ubuso bami, baphenduke eendleleni zabo ezimbi, ngizakuzwa ngisezulwini bese ngithethelela isono sabo ngelaphe nenarhabo.


text:
“Yeke ukusukela nje, amehlwami azakuvuleka bese iindlebe zami zibe bukhali, ngizwe imithandazo eyenziwa endaweni le.


text:
Ngikhethe ithempeleli bengalihlukanisela bona ibizo lami libe kilo isiphelani. Amehlwami nehliziywami kuzakuhlala kulapho nini nanini.


text:
“Wena-ke, nawukhamba phambi kwami njengombana kwenza uyihlo uDavida, wenze koke engikuyala ngakho, ulonde iimiso nemithethwami,


text:
ngizakunzinzisa isihlalo sakho sobukhosi njengombana ngathembisa uyihlo uDavida lokha nangithi, ‘Angeze wabhalelwa kukuba nendoda engakuphathela ubukhosi kwa-Israyeli’.


text:
“Kodwana naningihlanukelako bese nibeba iimiso nemiyalwami engininikele yona, nidlhemadlheme ngemva kwabozinyana nibalotjhe benibakhothamele,


text:
ngizokuruthula u-Israyeli enarhenami engimnikele yona bengimfuthele kude nethempeli engilihlukanisele ibizo lami. Ngilenze libe sisaga nesiphoqo hlangana nabo boke abantu.


text:
Iye, ithempeleli lizakuba liqubi leququ. Woke umuntu odlula ngendlela uzalikhuza ababaze athi, ‘Alo, kubayini uSomnini enze into enje enarhenapha nethempelineli?’


text:
Kuzakuthiwa, ‘Awa, angithi bahlanuke uSomnini uZimu waboyise owabakhupha eGibhide, badlhemadlhema ngemva kwabosingazimu, babakhothamela bebabalotjha. Ngikho uSomnini abehlisele ihlekelele engaka nje.’ ”


text:
Ekupheleni kwamatjhumi amabili weminyaka uSolomoni akha ngayo ithempeli lakaSomnini nesigodlo sakhe,


text:
Godu wavuselela iBhethe-Rhoroni engehla neBhethe-Rhoroni engenzasi kwaba madorobho aqinisiweko nanemithangala namasango aneenqabo.


text:
Wenza okufanako ngeBhalathi, nangawo woke amadorobhakhe agade abeka kiwo ipahla namadorobho lapha kuhlala khona iinkarana neenjomani zakhe. Wakha nanyana yini agade athanda ukuyakha eJerusalema, eLibhanoni nakiyo yoke inarha agade ayibusa.


text:
Boke abantu egade basele kumaHite, ama-Amori, amaPherizi, amaRhivi namaJebusi bakatelelwa nguSolomoni ngomsebenzi. Abantwaba bekungasiwo ama-Israyeli, kodwana gade baziinzukulwana zabo ezasala enarheni nezingazange zibhujiswe ma-Israyeli. Lokhu kusese njalo nanamhlanjesi.


text:
USolomoni azange akatelele namunye wama-Israyeli ngomsebenzi, kodwana bekamabuthwakhe wepi, abalawuli beenduna zeenkarana zakhe zepi nabakhweli bazo.


text:
Godu ama-Israyeli gade aziinkhulu eziphezulu ezaziqalene nomsebenzi kaSolomoni. Bekunamadoda amakhulu amabili namatjhumi amahlanu agade eluse abantu abenza umsebenzi.


text:
USolomoni wasusa uNaFaro eMzini kaDavida wamusa esigodlweni amakhele sona ngombana wathi: “Angifuni bonyana umkami ahlale esigodlweni sakaDavida ikosi yakwa-Israyeli ngombana zicwengile iindawo lapha khekwangena khona umfaji kaSomnini.”


text:
USolomoni wenzela uSomnini umhlabelo wokutjhiswa e-aldarini lakaSomnini alakha ngaphambi kwamathuri,


text:
ngendlela okumele kwenziwe ngayo umnikelo wangamalanga ukuya ngomthetho kaMosi malungana namaSabatha, ukuthwasa kwenyanga neminyanya emithathu yaminyaka yoke okumnyanya wesiKwa esinganaNgumelo, umnyanya weemVeke kanye nomnyanya wemiTlhatlhana.


text:
Ngokulandela umyalo wakayise uDavida, uSolomoni wahlela abaphristi ngokwemisebenzabo ngeenqhema. AmaLevi ahlelelwa ukukhokhela indumiso abe asize nabaphristi ngokweendingo zemisebenzi yangamalanga. Godu wahlela nabalindisango ngeenqhema zabo kobana balinde emasangweni ahlukahlukeneko ngombana lokho kwakumyalo kaDavida umuntu kaZimu.


text:
Azange baphambuke ngitjho nakowodwa umyalo ikosi eyayala ngawo abaphristi namkha amaLevi, ngitjho nalowo ophathelene namagugu.


text:
Woke umsebenzi kaSolomoni wakhamba ngenaneko kusukela mhla kwakhiwa isisekelo sethempeli lakaSomnini kwaze kwaba mhlana kuphelela woke umsebenzi ophathelene nokwakhiwa kwethempeli.


text:
URhiramu wamthumelela iinthayamanzi ezilawulwa ziinkhulu zakhe, amadoda azizazi zelwandle. Amadoda lawa athaya nabantu bakaSolomoni aya e-Ofira ayokuthatha iinkulungwana ezilitjhumi nahlanu namakhulu amahlanu wamakhilogremu wegolide aliletha ekosini uSolomoni.


text:
Kwathi bona indlovukazi yeTjheba izwe ngendumela kaSolomoni, yeza eJerusalema kobana izomrareja ngeenrarejo ezibudisi. Yafika ikhamba nedwendwe elikhulu, ize namakamela athwele iinungo, umhlumba wegolide namatje aligugu. Yakhuluma noSolomoni ngakho koke eyayikucabanga.


text:
USolomoni waphendula yoke imibuzo yendlovukazi, akunalitho elalibukhuni kuye abhalelwa kuliphendula endlovukazini.


text:
ukudla okwakusetafuleni lakhe, ihlelo lokuhlala kweenkhulu zakhe, ubujamo beensebenzi zesigodlo nevunulwazo, abaphathikapho bakhe ngevunulwabo kanye nemihlabelo yokutjhiswa ayenza ethempelini lakaSomnini, yaphelelwa mamandla.


text:
Yathi ekosini: “Umbiko engiwuzwe ngisesenarhenami ngawe kanye nobuhlakani bakho kutjho bona uliqiniso.


text:
Uyazi, azange ngikholwe abakutjhwileko, kufikela bengifike ngizozibonela mina ngamehlwami. Angikatjelwa ngitjho nengcenye yobukhulu bobuhlakani bakho obungaka. Wena udlula umbiko engiwuzwe ngawe kude.


text:
Agu! Abantu bakho bayajekezela uyazi! Maye! Zinetjhudu kangangani iinsebenzi zakho ezihlala zizwa ukuhlakanipha kwakho!


text:
Akudunyiswe uSomnini uZimakho okarekileko ngawe, bewakwenza waba yikosi ngokukubeka esihlalweni sakhe sobukhosi kobana ubuse esikhundleni sakaSomnini uZimakho. UZimakho uthanda u-Israyeli begodu unetjisakalo yokobana abe sisizwe esinzinze isiphelani. Ngebangelo ukujamise waba yikosi phezu ko-Israyeli kobana ulethe ukulunga nobulungiswa.”


text:
Yanikela ikosi uSolomoni igolide elimakhilogremu angaphezu kweenkulungwana ezine, umhlumba weenungo namatje aligugu. Azange khekube neenungo ezinengi kangako njengalezo indlovukazi yeTjheba eyazipha ikosi uSolomoni.


text:
Ikosi uSolomoni yapha indlovukazi yeTjheba koke eyayikufisa neyakubawako. Izipho uSolomoni azipha indlovukazi zazidlula lezo eyamupha zona. Yagoduka-ke yabuyela enarhenayo ikhamba nedwendwe layo.<br/>Abantu bakaRhiramu nabantu bakaSolomoni beza negolide elivela e-Ofira, godu beza neengodo ze-almugi namatje aligugu. Ikosi yasebenzisa iingodo ze-almugi ukwakha iintepisi zethempeli lakaSomnini nezesigodlo, yenzela nababhini imihlobohlobo yamaharibha. Amabono anjengalawa azange akhe abonwe kwaJuda.


text:
Lokhu bekungafaki inzuzo elethwa barhwebi nabathengisi. Woke amakhosi we-Arabhiya kanye nabaphathi benarha nabo baletha igolide nesiliva kuSolomoni.


text:
Godu wakhanda namakhulu amathathu wamakhande ngegolide elisipara. Ikhande ngalinye laba namakhilogremu amabili wegolide. Ikosi yawabeka esigodlweni okwakuthiwa liHlathi leLibhanoni.


text:
Ikosi uSolomoni yenza isihlalo sobukhosi esikhulu yasikghabisa ngamazinyo wendlovu godu yasembesa ngegolide ecolisiweko.


text:
Isihlalo sobukhosi gade sineentepisi ezisithandathu nesinabelo seenyawo segolide esasinamatheliswe lapho. Ngemaqadi kwesihlalo gade kuneemphumuzamkhono, ngapha nangapha kwakhona kujame ibhubezi.


text:
Kwakujame amabhubezi alitjhumi nambili eentepisini ezisithandathu, kujame linye ngapha nangapha komqoqo wesitepisi ngasinye. Akunabukhosi obakhe benzelwa into efana nale.


text:
Zoke iinqoko zekosi uSolomoni gade zenziwe ngegolide, nazo zoke iinsetjenziswa ebezisesigodlweni seHlathi leLibhanoni gade ziyigolide etsengileko. Ngeenkhathi zakaSolomoni isiliva belingakaqakatheki.


text:
Ikosi uSolomoni gade inemijeje yemikhumbi yokurhweba ebegade ikhanjiswa ngokulawulwa babantu bakaRhiramu. Njalo ngemva kweminyaka emithathu beyibuya ithwele igolide, isiliva, amazinyo wendlovu, iimfene kanye neenkghabu.


text:
USolomoni gade aneenkulungwana ezine zeendawo lapha agcina khona iinjomani neenkarana zakhe, godu aneenkulungwana ezilitjhumi nambili zabakhweli beenjomani. Koke wakugcina emadorobheni weenkarana nakuye eJerusalema.


text:
Wabusa woke amakhosi ukusuka emlanjeni iYufrathe ukuya enarheni yamaFilista emikhawulweni yeGibhide.


text:
Ikosi uSolomoni yenza bonyana eJerusalema isiliva lijayeleke inga mamatje, nomsedari ube mnengi inga mimithi yamakhiwani wommango eentatjaneni zenarha.


text:
Izehlakalo zokubusa kwakaSolomoni, ukusuka ekuthomeni bekube sekupheleni, zitlolwe emitlolweni kaNathani umphorofidi, emphorofidweni zaka-Arhiya umTjhilo nemibonweni ka-Ido umboni owakhuluma ngoJerobhowamu umsa kaNebathi.


text:
Ngemva kwalokho wahlongakala, wabulungwa eMzini kayise uDavida. URerhobhowamu indodanakhe wabusa esikhundleni sakhe.


text:
Ngesikhatheso uJerobhowamu umsa kaNebathi gade asese seGibhide lapha abalekela khona uSolomoni. Kwathi bonyana ezwe ngendaba le, wasuka eGibhide.


text:
Nje-ke uJerobhowamu wabizwa. Wafika wakhambisana naye woke u-Israyeli baya kuRerhobhowamu bathi kuye:


text:
“Uyihlo wasithwesa ijogi elibudisi. Nje-ke wena gedlisa umsebenzi obudisi kayihlo lo nejogi asithwesa loneli, khona-ke sizakulotjha.”


text:
Ikosi uRerhobhowamu yabonana neengwevu zabaphathi ezazilotjha uyise uSolomoni ngesikhathi sokuphila kwakhe, yazibuza yathi: “Ningangiluleka bonyana ngithini ebantwinaba na?”


text:
Zathi kuye: “Nawungakhe ube nomusa ebantwinaba, ubaphathe kuhle bese ubanikela ipendulo ehle, bazakuhlala baziinceku zakho.”


text:
Wababuza wathi: “Umbono wenu uthini? Singabaphendula sithini abantu abathi kimi, angigedlise ijogi abalithweswe ngubaba na?”


text:
Iintanga zakhe zathi kuye: “Tjela abantu abathe kuwe batjho bafuna ukugedliselwa ijogi elibudisi abalithweswa ngubabakho uthi,<br/>“ ‘Utsetserwanami umabhombo kunedini lakababa.


text:
Ubaba wanithwesa ijogi elibudisi;<br/>mina-ke ngizalenza libe budisi ukudlula.<br/>Ubaba bekaniritha ngesibebhu;<br/>mina ngizonirhadla ngomrwedla.’ ”


text:
Ngelanga lesithathu uJerobhowamu nabantu boke babuyela kuRerhobhowamu njengombana ikosi yathi: “Yenibuye elangeni lesithathu.”


text:
yalandela iseluleko seentanga zayo yathi: “Ngizokwenza ijogi libe budisi, mina ngokwami ngizolenza libe budisi ukudlula.<br/>“Ubaba waniritha ngesibebhu,<br/>mina ngizonirhadla ngomrwedla.”


text:
Yeke ikosi azange ilalele abantu ngombana isenzwesi sasiyintando kaZimu ukuzalisa ilizwi alikhuluma kuJerobhowamu umsa kaNebathi ngo-Arhiya umTjhilo.


text:
Kuthe lokha woke u-Israyeli nabona bonyana ikosi ayimuphi indlebe, waphendula ikosi wathi:<br/>“Asinasabelo noDavida,<br/>asithintani ndawo nomsa kaJese!<br/>Ayigubhe wena Israyeli!<br/>Uzazibona ukuqeda wena ndlu kaDavida!”<br/>Yeke woke u-Israyeli wagoduka.


text:
Ikosi uRerhobhowamu yathuma u-Adoniramu ogade ayinduna yomsebenzi okatelelako, kodwana ama-Israyeli amkhanda ngamatje ambulala. Kodwana ikosi uRerhobhowamu yakghona ukuphunyurha yakhwela ekaranenayo yabalekela eJerusalema.


text:
Kwathi uRerhobhowamu nafika eJerusalema, wabutha indlu kaJuda neyakaBhenjamini kwaba libutho leenhlabani ezilikhulu namatjhumi abunane weenkulungwana likhethelwe kobana lilwe no-Israyeli libuyise nombuso kaRerhobhowamu.


text:
“Yewuthi kuRerhobhowamu umsa kaSolomoni ikosi yakwaJuda nakiwo woke ama-Israyeli akwaJuda nakwaBhenjamini,


text:
‘Nakhu okwatjhiwo nguSomnini: Ninganyuki ukuyokulwa nabafowenu. Godukani, omunye nomunye anqombe kwakhe ngombana lokhu kusisenzo sami.’ ”<br/>Yeke balalela amezwi kaSomnini babuya ekusahleleni uJerobhowamu.


text:
Godu wabeka iinhlangu nemikhonto kiwo woke amadorobho, wawenza aqina kwamambala ukuze azigcinele ikwaJuda nekwaBhenjamini.


text:
Abaphristi namaLevi kizo zoke iimfunda zabo ezikilo loke lakwa-Israyeli bazihlanganisa noRerhobhowamu.


text:
Iye, amaLevi abe asukela imirhula kanye nepahlawo ehlela kwaJuda neJerusalema ngombana uJerobhowamu namadodanakhe bekawaqotjhile ekubeni baphristi bakaSomnini.


text:
Wazikhethela abaphristi kobana basebenze eendundumeni lapha bekukhona iinthombe zeembuzi nezeenkunzana azenzileko.


text:
Khonapho kwavela kenye nenye ikoro yakwa-Israyeli abantu egade iinhliziyo zabo zinamathele kuSomnini uZimu wakwa-Israyeli, balandela amaLevi eJerusalema ukuyokwenza imihlabelo kaSomnini uZimu waboyise.


text:
Baqinisa umbuso wakwaJuda bebasekela uRerhobhowamu umsa kaSolomoni iminyaka emithathu ngombana ngesikhatheso bakhamba ngokulandela iindlela zakaDavida noSolomoni.


text:
URerhobhowamu watjhada noMarhalathi. UMarhalathi bekayindodakazi kaJerimothi umsa kaDavida. Unina bekungu-Abihayeli indodakazi ka-Eliyabu umsa kaJese.


text:
URerhobhowamu wathanda khulu uMakha indodakazi ka-Absalomu ukudlula abafazi bakhe abanye nemingenakhe. Waba nabafazi abalitjhumi nobunane, imingena ematjhumi asithandathu, amadodana amatjhumi amabili nobunane namadodakazi amatjhumi asithandathu.


text:
Wakhetha u-Abiya indodana kaMakha njengekosana yabomnakwabo ngombana gade ahlose ukumbeka abe yikosi.


text:
Gade ahlakaniphile ngombana waphadlhalaja amanye wamadodanakhe eemfundeni zakwaJuda nakwaBhenjamini, wawabeka kiwo woke amadorobho anemithangala. Wawahlinzekela ngokunengi bewawathathela idwendwe labomalukazana.


text:
Kuthe bona umbuso kaRerhobhowamu unzinze nokobana sele alawula, yena naye woke u-Israyeli beqisa umthetho kaZimu amehlo.


text:
Emnyakeni wesihlanu wokubusa kwekosi uRerhobhowamu uTjhitjhakhi ikosi yeGibhide warhwantela eJerusalema. Lokhu kwenzeka ngebanga lokungathembeki kwabo kuSomnini uZimabo.


text:
UTjhitjhakhi weza akhamba neenkarana eziyikulungwana namatjhumi amabili, abakhweli beenjomani abaziinkulungwana ezimatjhumi asithandathu kanye nesinyokotho samajoni wamaLibhiya, amaSuki kanye namaKutjhe awathatha eGibhide.


text:
Khonapho kwafika umphorofidi uTjhemaya kuRerhobhowamu kanye nabarholi bakwaJuda ebegade babuthene eJerusalema ngokwesaba uTjhitjhakhi, wathi kibo: “Nakhu okutjhiwo nguSomnini, ‘Angithi ningilahlile! Nami-ke nginilahlela ezandleni zakaTjhitjhakhi.’ ”


text:
Lokha uZimu nabona bonyana bazithobile, wathi kuTjhemaya: “Ngombana nakhu bazithobile angeze ngisabarhayila kodwana ngizabatjhaphulula msinyazana. Itukuthelwami angeze isaba phezu kweJerusalema ngesandla sakaTjhitjhakhi.


text:
Nanyana kunjalo, bazakuba ziinceku zakhe ukuze bafunde ukuhlukanisa phakathi kokulotjha mina nokulotjha amakhosi weenarha ezinye.”


text:
Lokha uTjhitjhakhi ikosi yeGibhide nasahlela iJerusalema, wathumba umnotho wethempeli lakaSomnini nowesigodlweni. Wathanyela yoke into, wathatha ngitjho neenhlangu zegolide ezenziwa nguSolomoni.


text:
Yeke ikosi uRerhobhowamu yenza iinhlangu zekoporo ukujamiselela ezithethweko yazibeka esandleni seenduna zamavulandlela agade agada isango lesigodlo.


text:
Bekuthi njalo lokha ikosi nayiya ethempelini lakaSomnini, amavulandlela gade athwala iinhlangu bese ngemva kwalokho azibuyisele endlwaneni esesangweni lesigodlo.


text:
Ngebanga lokuzithoba kwakaRerhobhowamu, itukuthelo kaSomnini yasuka kuye; yeke azange arhayileke nya. Nokho bekusesekhona okuhle kwaJuda.


text:
Ikosi uRerhobhowamu yaqinisa ubukhosi bayo eJerusalema begodu yaragela phambili nokubusa. Gade ineminyaka ematjhumi amane nanye lokha nayithatha ubukhosi. Yabusa iminyaka elitjhumi nalikhomba eJerusalema, idorobho uSomnini alikhetha hlangana nazo zoke iinkoro zakwa-Israyeli kobana ajamise ibizo lakhe lapho. UNoRerhobhowamu gade kunguNama umAmoni.


text:
Izehlakalo zokubusa kwakaRerhobhowamu, ukusuka ekuthomeni bekube sekupheleni kanye neenzukulwana zakhe, zitlolwe emitlolweni kaTjhemaya umphorofidi no-Ido umboni.<br/>Kwahlala sekulwiwa njalo phakathi kwakaRerhobhowamu noJerobhowamu.


text:
URerhobhowamu wahlongakala wabulungwa kiboyisemkhulu eMzini kaDavida. U-Abiya indodanakhe wathatha iintambo zobukhosi emva kwakhe.


text:
Wabusa eJerusalema iminyaka emithathu. Unina gade kunguMikaya, indodakazi ka-Uriyeli weGibeya.<br/>Kwaba nepi phakathi kwaka-Abiya noJerobhowamu.


text:
U-Abiya waphuma nepi yeengorho zamadoda akhethiweko aziinkulungwana ezimakhulu amane. UJerobhowamu waqaba umthala phambi kwakhe ngeengorho zamadoda akhethiweko aziinkulungwana ezimakhulu abunane.


text:
U-Abiya wajama phezu kwentaba yeTsemarayimu ngemibundwini yakwa-Efrayimu wathi: “Lalela lapha wena Jerobhowamu nani noke Israyeli!


text:
Kghani anazi bonyana ubukhosi bakwa-Israyeli, uSomnini uZimu wakwa-Israyeli wabunikela uDavida neenzukulwana zakhe ngesivumelwano setswayi na?


text:
abhodwe ziinrhwirirhwiri ezihlaza ezamsekela bonyana alwe noRerhobhowamu lokha nasese mncani, asathambile begodu asesebuthakathaka bona angajamelana nazo.


text:
Nje-ke nicabanga bona ningajamelana nombuso kaZimu osezandleni zeenzukulwana zakaDavida ngombana nilibutho elikhulukazi nokobana nineenkunzana zegolide enizenzelwe nguJerobhowamu njengabozimu benu na?


text:
Angithi niqotjhe abaphristi bakaSomnini, amadodana ka-Aroni namaLevi! Nasuka lapho nazenzela abaphristana benu nalingisa abantu beenarha ezinye! Nanyana ngubani oza kini nomhlabelo wekunzi namaqama alikhomba angazeswa bona abe mphristi wabosingazimu benwabo!


text:
Thina-ke, uSomnini uZimu nguye onguZimethu begodu asikamhlanuki. Nabaphristi bethu abalotjha uSomnini uZimu bamadodana ka-Aroni begodu basizwa maLevi.


text:
Njalo ekuseni nantambama baletha umhlabelo wokutjhiswa batjhise netjhwalo phambi kwakaSomnini. Babeka isikwa etafuleni elicwengisiweko bese bakhanyisa iimbani ezisezintini zegolide njalo ngantambama. Thina siphetha ilizwi lakaSomnini uZimethu. Kodwana nina nimlahlile.


text:
“Yelelani la, uZimu umrholethu unathi. Abaphristi bakhe bazakuhlaba umkhosi weemporompita zepi ngokujamelana nani. Madoda wakwa-Israyeli, kahleni ngokulinga ukulwa noSomnini uZimu waboyihlomkhulu ngombana angeze naphumelela.”


text:
UJerobhowamu gade asele athumele abakhokhobeli kobana bazombeleze amaJuda ngemuva ukuze kuthi lokha ibutho lakhe nalisaqalene nawo, abakhokhobeli bababhudungele ngemuva.


text:
AmaJuda athi nakathi ajikisa iinhloko abona kunepi ebasahlela ngemuva nangaphambili. Yeke abiza uSomnini. Abaphristi bavuthela iimporompita zabo,


text:
abantu bakwaJuda bahlaba umkhosi wepi. Kuthe basahlaba umkhosi wepi njalo, uZimu warhadla uJerobhowamu naye woke u-Israyeli phambi ko-Abiya noJuda.


text:
U-Abiya nabantu bakhe bamadlha ama-Israyeli khulu kangangobana kwaba neenkulungwana ezimakhulu amahlanu zamadoda akhethiweko ezarabhalaliswa phasi.


text:
Abantu bakwa-Israyeli bahlulwa kilelo hlandla. Abantu bakwaJuda bona bahlula ngombana bathembela kuSomnini uZimu waboyisemkhulu.


text:
U-Abiya wagijimisa uJerobhowamu bewamthathela amadorobho alandelako: iBhethe-Eli, iJetjhana ne-Efroni kanye nemizi ewabhodileko.


text:
U-Abiya wadlondlobala ngamandla. Wathatha abafazi abalitjhumi nane, waba namadodana amatjhumi amabili nambili namadodakazi alitjhumi nesithandathu.


text:
Ezinye izehlakalo zokubusa kwaka-Abiya, iindlela zakhe namezwakhe kutlolwe emitlolweni yomphorofidi u-Ido.


text:
U-Abiya wahlongakala wabulungwa kiboyisemkhulu eMzini kaDavida. U-Asa indodanakhe waba yikosi esikhundleni sakhe.<br/>Inarha yaba nokuthula iminyaka elitjhumi yoke ekubuseni kwaka-Asa.


text:
Wasusa ama-aldari atjhili kanye neendunduma, waphahlaza amatje akhethekileko bewagawula nemifanekiso yabo-Atjhera.


text:
Wayala abantu bakwaJuda bonyana bafune uSomnini uZimu waboyisemkhulu begodu balalele umthetho nomyalwakhe.


text:
Wasusa iindunduma nama-aldari wetjhwalo kiwo woke amadorobho wakwaJuda.<br/>Kwaba nokuthula embusweni ophethwe nguye.


text:
Njengombana inarha beyinokuthula, kunganamuntu omlwisako ngesikhatheso, ngalokho u-Asa waphumelela ukwakha amadorobho anemithangala kwaJuda. NguSomnini owamupha ukuthulokho.


text:
U-Asa gade athe kuJuda: “Asakhe imizi le bese siyibiya ngemithangala eneenthala zabalindi, amasango kanye neenqabo. Inarha le isese ngeyethu ngombana sifune uSomnini uZimethu. Iye, samfuna bewasipha nokuthula mahlangothi woke.” Yeke bakha, baphumelela.


text:
U-Asa gade anebutho lamadoda aziinkulungwana ezimakhulu amathathu abuya kwaJuda. Gade ahlome ngamagebhegebhe weenhlangu kanye nemikhonto. Amadoda aziinkulungwana ezimakhulu amabili namatjhumi abunane abuya kwaBhenjamini, ahlome ngamakhande nemisubi. Woke amadoda lawo bekuziingorho.


text:
UZerarhi umKutjhe waphuma walwa nawo akhamba nebutho leenkulungwana ngeenkulungwana neenkarana ezimakhulu amathathu, bewayokufika eMaretjha.


text:
Yeke u-Asa wabiza uSomnini uZimakhe wathi: “Somnini, akakho onjengawe ongasiza obogabogako ezandleni zetsitsirimba. Nje-ke Somnini Zimethu, sisize ngombana sithembele kuwe. Sijamelene nesinyokotho sebuthweli ngokuthemba ibizo lakho. Maye Somnini! Kazi wena unguZimethu, ungavumeli bonyana umuntukazana adlondlobale ngaphezu kwakho.”


text:
u-Asa nebutho lakhe bawakhweza umbundu bekwaba seGerari. AmaKutjhe amanengi arabhalala, ngokubhujiswa nguSomnini uZimu nebutho lakhe. Abantu bakwaJuda bazithathela ipango enengi.


text:
Bahlula yoke imizi emagegana neGerari ngombana yehlelwa kukwesaba uSomnini. Baphanga yoke imizi leyo ngombana kwakunepahla enengi tle lapho.


text:
Godu basahlela namatende wabafuyi, bathatha imihlambi yezimvu, iimbuzi namakamela. Babuyela eJerusalema.


text:
waphuma wayokuhlangabeza u-Asa wathi kuye: “Lalela lapha wena Asa nani noke bantu bakwaJuda nebakwaBhenjamini. USomnini uzakuba nani nanizibandakanya naye. Nanifuna ubuso bakhe, uzanitjheja. Kodwana nanimfulathelako, naye uzanifulathela.


text:
U-Israyeli uhlezi isikhathi eside anganaZimu owazisako, anganamphristi ongamfundisa begodu anganamthetho.


text:
Ngesikhatheso bekungakaphephi ukukhamba enarheni ngombana gade kunomguruguru omkhulu phakathi kwabahlali beendawo.


text:
Abantu gade baqhulana: isizwe nesizwe, idorobho nedorobho. Lokhu kwenzeka ngombana nguZimu owabahlangahlanganisa ngemihlobo yoke yamatshwenyeko.


text:
Lokha u-Asa nezwa amezwi lawo nesiphorofido esamenyezelwa mphorofidi, waqina amandla. Wasusa izinto ezinyenyisako enarheni yoke yakwaJuda nakwaBhenjamini nemadorobheni awathumba emibundwini yakwa-Efrayimu. Wavuselela i-aldari lakaZimu elalingaphambi kwamathuri wethempeli lakaSomnini.


text:
Wabuthela ndawonye woke uJuda noBhenjamini neenkhonzi ezivela kwa-Efrayimu, kwaManase nakwaSimiyoni ebezihlala hlangana nabo. Iye, inengi labantu leza kuye livela kwa-Israyeli ngemva kokubona bonyana uSomnini uZimakhe bekanaye.


text:
Ngesikhatheso bathatha ipango ebe bayithumbile benzela ngayo uSomnini umhlabelo ngamakhulu alikhomba weenkomo neenkulungwana ezilikhomba zezimvu neembuzi.


text:
Bangena esivumelwaneni sokufuna uSomnini uZimu waboyisemkhulu ngokuphelela kweenhliziyo nemiphefumulwabo.


text:
Boke ebebangayingeni yokufuna uSomnini uZimu wakwa-Israyeli, bebazokubulawa, omkhulu nomncani namkha kuyindoda namkha umfazi.


text:
Boke abantu bakwaJuda bathokoza ngesifungo sabeso.<br/>Ngebanga lokobana bafunga ngeenhliziyo zabo ezipheleleko bebafuna uZimu ngokuzimisela kwabo koke, yeke wafunyanwa ngibo bewabapha ukuphumula mahlangothi woke.


text:
Ikosi u-Asa godu yasusa nogogwayo uMaka esikhundleni sakhe sobundlovukazi ngombana wenza isithombe esinyenyisako saka-Atjhera. Yagawula isithombeso, yasihlahlela beyasitjhisela esikhisini iKhidroni.


text:
Nanyana ingazange isuse iindunduma ezazikwa-Israyeli, kodwana ihliziywayo beyiphelele kuSomnini ipilwayo yoke.


text:
Yaletha izipho ezikhethekileko zakayise nezayo ngethempelini lakaZimu: isiliva negolide kanye nenye ipahla.


text:
Emnyakeni wamatjhumi amathathu nesithandathu wokubusa kwaka-Asa, uBhatjha ikosi yakwa-Israyeli wenyuka wayokulwa noJuda bewakha nomthangala magegana neRama ukuze u-Asa ikosi yakwaJuda akhandeleke ngenarhenakhe.


text:
Yeke u-Asa wakhupha igolide nesiliva ngendlini yamagugu wethempeli lakaSomnini nesigodlweni sakhe wayithumela kuBhen-Hadadi ikosi yama-Aramu ogade ahlala eDamaseku, wathi:


text:
“Akube nesivumelwano phakathi kwami nawe njengombana kwakunjalo phakathi kwakababa nobabakho. Qala, ngikuthumelela isiliva negolide. Nje-ke qeda isivumelwano sakho noBhatjha ikosi yakwa-Israyeli ukuze angigadunge.”


text:
UBhen-Hadadi wavumelana nekosi u-Asa bewathumela abaphathi bamabuthwakhe kobana asahlele amadorobho wakwa-Israyeli. Wahlula i-Iyoni, iDani, i-Abela-Mayimu nawo woke amadorobhobulungelo wakwaNafitali.


text:
Yeke ikosi u-Asa yaletha woke amadoda wakwaJuda eRama bonyana azokuthatha amatje neengodo ebezisetjenziswa nguBhatjha. Yakha ngazo iGeba neMitsipha.


text:
Ngesikhatheso uRhanani umboni weza ku-Asa ikosi yakwaJuda wathi kuye: “Ngebanga lokobana uthembele ekosini yama-Aramu kodwana ingasi kuZimu iKosakho, ibutho lekosi ye-Aramu liphunyurhile esandleni sakho.


text:
Angithi amaKutjhe namaLibhiya gade alibutho elinamandla begodu aneenkarana ezinengi nabakhweli beenjomani abanengi? Kodwana kwathi lokha nawuthembela kuSomnini, wabanikela esandleni sakho.


text:
Ngombana amehlo kaSomnini athalaza ephasini loke ukuqinisa labo abanhliziyo zabo zinamathele kuye. Wena-ke wenze ubudlhadlha. Nje-ke ukusuka gadesi uzakuphila ngepi.”


text:
U-Asa wathukuthelela umboni ngebanga lamezwi la. Wasilingeka kangangobana wamfaka esikhungweni. Kanti-ke ngesikhatheso, wagandelela nabanye babantu.


text:
Izehlakalo zokubusa kwaka-Asa ukusuka ekuthomeni bekube sekupheleni zitlolwe encwadini yamakhosi wakwaJuda newakwa-Israyeli.


text:
Emnyakeni wamatjhumi amathathu nethoba wokubusa kwakhe, wasahlelwa sisifo seenyawo sambhokela khulu. Ekuguleni kwakhe azange abe afune isizo lakaSomnini, kodwana wafuna isizo lamagedla kwaphela.


text:
Bambulunga ezindleni azakhela lona eMzini kaDavida. Bamlalisa emsemeni ogade ufafazwe ngeenthako ezilungiswe muvangi weenhlahla. Bamhlonipha ngokubasa ikehla yomlilo.


text:
Wabeka amajoni kiwo woke amadorobho wakwaJuda anemithangala, godu wabeka iinqhema zamajoni kilo loke lakwaJuda nemadorobheni wakwa-Efrayimu athunjwa nguyise u-Asa.


text:
USomnini gade anoJehotjhafathi ngombana walandela iindlela uyisemkhulu uDavida azilandela asesemutjha. Azange abuze kiboBhali,


text:
USomnini uZimu wanzinzisa ubukhosi esandleni sakhe.<br/>Woke uJuda waletha izipho kuJehotjhafathi, kangangobana waba nomnotho omnengi nedumo elikhulu.


text:
Bekanegugu lokulandela iindlela zakaSomnini, nje-ke wasusa iindunduma nemifanekiso yabo-Atjhera kwaJuda.


text:
Emnyakeni wesithathu wokubusa kwakhe wathumela iinkhulu zakhe uBhen-Rhayili, u-Obadiya, uZakariya, uNethaneli noMikaya kobana bayokufundisa emizini yakwaJuda.


text:
Bebakhambisana namaLevi athize okutjho uTjhemaya, uNetaniya, uZebadiya, u-Asayeli, uTjhemiramothi, uJehonathana, u-Adoniya, uTobiya kanye noTob-Adoniya nabaphristi u-Elitjhama noJehoramu.


text:
Bafundisa kilo loke lakwaJuda. Bebaphethe incwadi yomthetho kaSomnini. Bazombeleza yoke imizi yakwaJuda bakhamba bafundisa abantu.


text:
Yoke imibuso yenarha ebeyizombeleze lakwaJuda yehlelwa kukwesaba uSomnini kangangobana azange kheyilwe noJehotjhafathi.


text:
AmaFilista athize alethela uJehotjhafathi izipho kanye nesiliva njengomthelo. Ama-Arabhu wona amlethela imihlambi: iinkulungwana ezilikhomba namakhulu alikhomba wamaqama neenkulungwana ezilikhomba namakhulu alikhomba weempongo.


text:
Isibalo sazo ngokwemindenazo sasijame bunjesi:<br/>KwaJuda bekunabaphathibutho bekulungwana.<br/>U-Adina umphathibutho aphethe amadoda wepi aziinkulungwana ezimakhulu amathathu;


text:
u-Amasiya umsa kaZikiri owazinikela ukwenza umsebenzi kaSomnini aphethe iinkulungwana ezimakhulu amabili.


text:
KwaBhenjamini kwavela<br/>u-Eliyada, ingorho aphethe amadoda aziinkulungwana ezimakhulu amabili ahlome ngemisubi nangeenhlangu;


text:
Lawo bekumadoda agade asebenzela ikosi, ngaphandle kwalawo eyawabeka emadorobheni anemithangala kilo loke lakwaJuda.


text:
Emva kweminyaka ethize wakhamba wayokuthekela kwa-Arhabi eSamariya. U-Arhabi wahlabisa uJehotjhafathi nabantu akhamba nabo izimvu neenkomo ezinengi bewamtjitjizela bonyana asahlele iRamothi eGiliyadi.


text:
U-Arhabi ikosi yakwa-Israyeli wabuza uJehotjhafathi ikosi yakwaJuda wathi: “Uzakuphuma nami siyokusahlela iRamothi eGiliyadi na?”<br/>UJehotjhafathi wathi: “Ngithi nginawe! Amajonami ngewakho! Sizakubambisana nawe epini.”


text:
Yeke ikosi yakwa-Israyeli yabizela ndawonye abaphorofidi abamakhulu amane wamadoda. Yababuza yathi: “Singaphuma siyokusahlela iRamothi eGiliyadi namkha ngihlale na?”<br/>Baphendula bathi: “Ayisahlele! UZimu uzayinikela esandleni sekosi.”


text:
Ikosi yakwa-Israyeli yaphendula yathi: “Awa, ukhona yena ongasibuzela kuZimu, into nje mina uyangikghabhudlha ngombana azange akhe aphorofide into ehle ngami, sewuhlala asaphorofida kumbi ngami. Batjho nguMikaya umsa kaYimla.”<br/>UJehotjhafathi wathi: “Akusikuhle bonyana ikosi ikhulume njalo.”


text:
Yeke ikosi yakwa-Israyeli yabiza esinye seenkhulu zayo yathi kiso: “Rhaba, uze noMikaya umsa ka-Yimla loyo!”


text:
Ikosi yakwa-Israyeli noJehotjhafathi ikosi yakwaJuda bebahlezi eenhlalweni zabo zobukhosi eselelweni, ebungenweni besango leSamariya, bavunule baphelele ngezobukhosi, kuthe swi abaphorofidi phambi kwabo basemmoyeni wokuphorofida.


text:
UTsedekhiya umsa kaKenana gade enze iimpondo zesimbi wathi: “Nakhu okutjhiwo nguSomnini, ‘Ngeempondwezi uzakutlhofoza ama-Aramu abe aphele nya.’ ”


text:
Boke abaphorofidi abanye nabo bebafakazela isiphorofidwesi bathi: “Sahlela iRamothi eGiliyadi bewuhlule ngombana uZimu uzayinikela ezandleni zekosi.”


text:
Isithunywa ebesiyokubiza uMikaya sathi kuye: “Qala, abaphorofidaba bakhuluma ngalizwi linye, boke baboniswa okuhle ngekosi. Vumelana nabo nawe ukhulume njengabo.”


text:
Kodwana uMikaya wathi: “Ngiyaqinisa phambi kwakaSomnini ngithi ngizokukhuluma kwaphela lokho uZimami athi angikutjho.”


text:
Kwathi lokha nafikako ikosi yambuza yathi: “Wena ongangoMikaya, singaphuma siyokusahlela iRamothi eGiliyadi namkha njani?”<br/>Waphendula wathi: “Iye, sahlela iRamothi eGiliyadi uyihlule ngombana bazakunikelwa esandleni sakho.”


text:
Ikosi yathi kuye: “Ngikufungise kangaki bonyana ungitjele iqiniso kwaphela ebizweni lakaSomnini uZimu na?”


text:
Yeke uMikaya wathi:<br/>“Ngibone woke u-Israyeli ahlakazeka emibundwini<br/>njengezimvu ezingenamelusi.<br/>UZimu wathi, ‘Abantwaba abanamelusi.<br/>Omunye nomunye akaziyele kwakhe ngokuthula.’ ”


text:
Ikosi yakwa-Israyeli yathi kuJehotjhafathi: “Uyabona-ke! Angithi ngikutjelile bonyana abe akunalitho elihle angaliphorofida ngami? Into ayaziko sekungikhuluma kumbi.”


text:
asithi, ‘Ngubani ongayokuyenga u-Arhabi ikosi yakwa-Israyeli bonyana asahlele iRamothi eGiliyadi ukuze aziphekelele yena ekufeni?’ Omunye watjho lokhu nomunye watjho lokhuya.


text:
Khonapho kwavela omunye womkhambathi wajama phambi kwakaSomnini wathi, ‘Ngizamyenga.’ USomnini wabuza wathi, ‘Uzamyenga njani?’


text:
Yena wathi, ‘Ngizakukhamba fese ngibe mumoya wamala emilonyeni yabo boke abaphorofidi bakhe.’ USomnini wathi, ‘Awa, yeke nakunjalo uzakuphumelela ukumyenga. Khamba-ke ufese wenze njalo.’


text:
Nje-ke, qala uSomnini ubeke ummoya wamala emilonyeni yabaphorofidi bakhwaba. USomnini ukuhlelele ihlekelele.”


text:
Yeke uTsedekhiya umsa kaKenana wakhuphuka wafese wamukula uMikaya emhlathini wathi: “Kuzenjani bonyana ummoya obuya kuSomnini usuke kimi uzokukhuluma kuwe?”


text:
Ikosi yakwa-Israyeli yathi: “Thathani uMikaya lo nimbuyisele ku-Amoni oyinduna yedorobho nakuJowatjhi umntwanekosi;


text:
Ikosi yama-Aramu gade iyale iinduna zayo zeenkarana yathi: “Ningalwi nomunye ngaphandle kwekosi yakwa-Israyeli.”


text:
Kuthe lokha iinduna zeenkarana nazibona uJehotjhafathi zathi: “Sayibamba inyamazana! Ngiyo ikosi yakwa-Israyeli!” Zajika bonyana zimthelekele. Kodwana uJehotjhafathi warhuwelela, uSomnini wamsiza. UZimu waphambukisa iindunezo bona zisuke kuye.


text:
Kwathi bona iinduna zeenkarana zingalemuka bonyana akusiyo ikosi yakwa-Israyeli, zalisa ukumkhweza ummango.


text:
Kodwana khonapho kwase kuba nomunye odumuza umsebakhe angakanqophi muntu, wanemba ikosi yakwa-Israyeli hlangana nomphetho wesiphanga sembaji yepi. Ikosi leyo yathi kumtjhayeli wekarana: “Jikisa ikarana ungikhuphe epinapha, nakhu sele ngikhubele khulu.”


text:
Ipi yadlondlobala mhlokho, ikosi yakwa-Israyeli yazisama ekaraneni iqale ngehlangothini lama-Aramu bekwahlwa. Kwathi nakutjhinga ilanga yahlongakala.


text:
uJehu umboni, umsa kaRhanani waphuma wamhlangabeza wathi kuye: “Waphuma-ke wayokusiza iinkhohlakali, wazwana nabazonda uSomnini uZimu! Ngebanga lalokho itukuthelo kaSomnini iphezu kwakho.


text:
Nokho kukhonyana ukulunga kuwapha ngombana nakhu ususe imifanekiso yabo-Atjhera enarheni, wabeka ihliziywakho ekufuneni uZimu.”


text:
Lokha uJehotjhafathi asahlala eJerusalema wathekela godu abantu ukusukela eBheritjheba ngesewula ukuya eentabeni zakwa-Efrayimi ngetlhagwini. Gade ahlose ukubuyisela abantwaba kuSomnini uZimu waboyisemkhulu.


text:
Wathi kibo: “Tjhejani lokho enikwenzako ngombana anigwebeli abantu kodwana nigwebela uSomnini uZimu ohlala anani njalo lokha nanikhupha isigwebo.


text:
Nje-ke ukwesaba uSomnini akube phezu kwenu, nigwebe ngokutlhogomela ngombana kuSomnini uZimethu akukho ukungalungi, akunasikhozi namkha ukufunjathiswa.”


text:
UJehotjhafathi wabeka godu eJerusalema amanye wamaLevi, abaphristi kanye nezinye zeenhloko zemindeni yakwa-Israyeli ukuze kubulungwe imiyalo kaSomnini nokobana bararulule ukungakhambisani ngemibono kwezakhamuzi zeJerusalema.


text:
Wabanikela imiyalo le wathi: “Kumele nisebenze ngokuziphendulela kuSomnini, ngokwethembeka nangokuzimisela.


text:
Khalimani abafowenu abahlala kamanye amadorobho kinamkha ngimuphi umbango olethwa phambi kwenu. Kungaba kuphambana ngokubulala namkha kungaba nanyana yini ephathelene nomthetho kaSomnini uZimu; bakhalimeni ukuze bangabi nomlandu kuSomnini nokobana itukuthelo kaSomnini ingehleli phezu kwenu nabafowenu. Ngokwenza njalo angekhe wazibangela umlandu.


text:
U-Amariya umphristi omkhulu uzanengamela ekugwebeni zoke iindaba eziphathelene noZimu. UZebadiya umsa ka-Itjhimayeli omrholi wekoro yakwaJuda uzanengamela ekugwebeni zoke iindaba eziphathelene nekosenu. AmaLevi azakuba ziinkhulu eziniphetheko. Qinani nisebenze. Kwanga uSomnini angaba nabalungileko!”


text:
Kweza amadoda athize azokuluma uJehotjhafathi indlebe athi: “Yazi bonyana kunepi ekulu kwamambala ezokusahlela evela e-Edomu ngaphetjheya kwelwandle. Sebele iseRhatsetsoni-Tamari.” (IRhatsetsoni-Tamari kutjho i-Eni-Gedi).


text:
UJehotjhafathi waba nokwesaba, wabona bonyana kungcono abuze kuSomnini abe amemezele ukuzila ukudla kilo loke lakwaJuda.


text:
Abantu bakwaJuda babuthana kobana bafune isizo kuSomnini. Ngiqinisile ngithi baphuma kiyo yoke imizi yakwaJuda kobana bazokufuna ubuso bakaSomnini.


text:
Kwathi bona ihlangano yakwaJuda neyeJerusalema ibuthane ngaphambi kwesirhodlo esitjha sethempeli lakaSomnini, uJehotjhafathi wajama


text:
wathi: “Maye Somnini Zimu wabobamkhulu! Wena unguZimu osezulwini. Ubusa phezu kwayo yoke imibuso yezizwe. Amandla negunya kusesandleni sakho. Yeke abe akunamuntu ongajamelana nawe.


text:
Maye Zimethu! Angithi nguwe owaqotjha abahlali benarha le ngesandla sabantwabakho u-Israyeli wayinikela iinzukulwana zomnganakho u-Abrahamu isiphelani!


text:
Nje-ke abantu bakho sele bamile imirabhu lapha, bebabakhela nendawo ecwengileko kobana kudunyiswe ibizo lakho bathi,


text:
‘Nakube sehlelwa matlhuwiso, nanyana kungaba isigwebo ngesabula, amanikelela namkha indlala, sizakujama phambi kwethempeleli, phambi kwakho ngombana ibizo lakho lisethempelinapha. Sizakurhahlawula kuwe ematlhuwiswenethu, wena usizwe bese uyasisindisa.’


text:
Nje-ke Somnini, naka amadoda we-Amoni, weMowabi newentabeni yeSeyiri, ongazange uvume bonyana u-Israyeli naphuma eGibhide athumbe inarhawo. Ngambala siyigegedile azange siyibhubhise inarhawo.


text:
Napa-ke namhlanjesi, basithokoza ngokusivukela bazosiqotjha enarhenakho owasipha yona kobana ibe lilifa lethu.


text:
Awu Zimethu! Awusabagwebi na? Kazi thina asinamandla wokuqalana nepikazi engaka esisahlelako le. Abe asazi bonyana senzeni nasele kunje, yeke amehlwethu aqale kuwe.”


text:
Khonapho uMoya kaZimu wehlela kuJarhaziyeli umsa kaZakariya omsa kaBhenaya umsa kaJehiyeli omsa kaMataniya umLevi nosizukulwana saka-Asafa, asajame phakathi kwehlangano,


text:
wathi: “Lalelani noke nina enihlala kwaJuda neJerusalema, nawe kosi Jehotjhafathi! Nakhu okutjhiwo nguSomnini kini, ‘Ningesabi namkha niphele amandla ngebanga lesinyokotho sepi eniyibonako le. Ipi akusiyo yenu, kodwana ngeyakaZimu.


text:
Kusasa jokolani nibahlangabeze. Qalani, bazokukhuphuka emkghothweni weTsitsi, nizababona ekugcineni kwesikghidlhi sangerhalawumbeni leJeruweli.


text:
Akusikho kwenu ukulwa epini le. Zihleleni kuhle, nibukele isindiso uSomnini azaninikela yona, wena Juda nawe Jerusalema. Yeke masani ukwesaba, ningapheli amandla. Phumani niyokuqalana nabo kusasa, uSomnini uzakuba nani.’ ”


text:
UJehotjhafathi wakhothama wahloma ihloko phasi, boke abantu bakwaJuda nebeJerusalema nabo bawa ngobuso phambi kwakaSomnini bamlotjha.


text:
AmaLevi athize womndeni wamaKhehathi namaKhorarhi asikima adumisa uSomnini uZimu wakwa-Israyeli ngelizwi elikhulu.


text:
Abantu bavuka ngesamarimarima batjhinga erhalawumbeni leTekhowa. Bathe lokha nabasaphumako uJehotjhafathi wajama ngeqadi kwendlela wathi kibo: “Yeningilalele nina bantu bakwaJuda nani beJerusalema!<br/>“Thembelani kuSomnini uZimenu<br/>nizakuba namandla,<br/>thembelani ebaphorofidini bakhe<br/>nizakuphumelela.”


text:
Ngemva kokukhulumisana kwakhe nabantu uJehotjhafathi wahlela amadoda kobana azobhinela uSomnini abe adumise ubukhosi boCwengileko. Ekuphumeni kwawo phambi kwebutho abhina athi: “Dumisani uSomnini ngombana ithando lakhe lijame isiphelani.”


text:
Kwathi nabathoma ukubhina nokudumisa, uSomnini wabekela amadoda we-Amoni, weMowabi newentabeni yeSeyiri agade angene kwaJuda isifu ngokuwararanisa bona arhayilwe.


text:
Lokhu kutjho bonyana amadoda we-Amoni neweMowabi avukela amadoda wentabeni yeSeyiri awarhayila nya. Ngemva kobana sele abulele amadoda weSeyiri, ajika abulalana wodwa.


text:
Kwathi lokha amadoda wakwaJuda nafika endaweni ephakamileko ngehla kwerhalawumba bonyana aqale isinyokotho samabutho, abona kwaphela iindumbu zidindilize ehlabathini. Kwakungekho namunye ophunyurhileko.


text:
Yeke uJehotjhafathi nabantu bakhe bakhamba bayokuthatha ipango, bafunyana phakathi kwabo izinto ezinengi: ipahla, ifuyo namagugu. Bazithathela okunengi ngaphezu kwezandla zabo. Ipango yayiyinengi kangangobana kwabathatha amalanga amathathu woke ukuyibuthelela.


text:
Elangeni lesine babuthanela emrhobeni weBheraka lapha badumisa khona uSomnini. Kungebangelo isabizwa bonyana mrhoba weBheraka bekube kunamhlanjesi.


text:
Woke amadoda wakwaJuda neweJerusalema abuyela eJerusalema arholwa nguJehotjhafathi. Gade ajekezela ngombana uSomnini bekawenze athokoza phezu kwezitha zawo.


text:
Angena eJerusalema aya ethempelini lakaSomnini abetha imihlobohlobo yamaharibha kanye neemporompita.


text:
Imibuso yoke yehlelwa kukwesaba uZimu lokha nayizwa indlela uSomnini alwele ngayo u-Israyeli ezitheni zakhe.


text:
Gade kunokuthula embusweni kaJehotjhafathi ngombana uZimakhe gade amuphe ukuphumula mahlangothi woke.


text:
Wabusa njalo-ke uJehotjhafathi kwaJuda. Gade aneminyaka ematjhumi amathathu namihlanu lokha nathoma ukubusa. Wabusa eJerusalema iminyaka ematjhumi amabili namihlanu. Ibizo lakanina gade kungu-Azubha indodakazi kaTjhilirhi.


text:
Wakhamba eendleleni zakayise u-Asa begodu azange aphambuke kizo, wenza okulungileko phambi kwakaSomnini.


text:
Nokho iindunduma azange zisuswe begodu abantu bebasaloko bangakabeki iinhliziyo zabo kuZimu waboyise.


text:
Ezinye izehlakalo zokubusa kwakaJehotjhafathi, ukusuka ekuthomeni ukuya ekugcineni, zitlolwe encwadini yemilando yakaJehu umsa kaRhanani, emtlolweni wamakhosi wakwa-Israyeli.


text:
Ngemva kwesikhathi uJehotjhafathi ikosi yakwaJuda wenza isikhozi no-Arhaziya ikosi yakwa-Israyeli obegade anemilandu yobukhohlakali.


text:
U-Eliyezeri umsa kaDodavahu weMaretjha waphorofida ngokujamelana noJehotjhafathi wathi: “Ngebanga lokwenza kwakho isikhozi no-Arhaziya, uSomnini uzakutjhabalalisa lokho okwenzileko.” Imikhumbi yaphahlazeka begodu azange ibe isakghona ukuthayela eTharatjhitjhi.


text:
UJehotjhafathi wahlongakala wabulungwa kiboyisemkhulu eMzini kaDavida. UJehoramu indodanakhe waba yikosi esikhundleni sakhe.


text:
Abafowabo kaJehoramu, okumadodana kaJehotjhafathi, gade kungu-Azariya, uJerhiyeli, uZakariya, u-Azariyahu, uMikayeli noTjhefathiya. Boke laba gade kumadodana kaJehotjhafathi ikosi yakwa-Israyeli.


text:
Uyise gade awanikele izipho ezinengi zesiliva negolide kanye namagugu namadorobho anemithangala kwaJuda. Kodwana umbuso wona wawunikela uJehoramu ngombana gade ayindodana elizibulo.


text:
Kwathi lokha uJehoramu nazinzinzisa phezu kombuso kayise, wabulala boke abafowabo kanye namanye amakhosana wakwa-Israyeli.


text:
UJehoramu gade aneminyaka ematjhumi amathathu nambili lokha nathoma ukuba yikosi. Wabusa eJerusalema iminyaka ebunane.


text:
Wakhamba eendleleni zamakhosi wakwa-Israyeli njengombana kwenza indlu ka-Arhabi ngombana watjhada indodakazi ka-Arhabi. Wenza ubumbi phambi kwakaSomnini.


text:
Nokho ngebanga lesivumelwano uSomnini asenza noDavida, uSomnini azange athande bonyana abhubhise indlu kaDavida. Wamthembisa bonyana uzamphembela umlilo iinzukulwana ngeenzukulwana isiphelani.


text:
Yeke uJehoramu wanqomba khonapho aphekelelwa ziinkhulu kanye neenkarana zakhe zoke. Ama-Edomu amzombeleza neenduna zeenkarana zakhe, kodwana wavuka ebusuku wahlula ama-Edomu.


text:
U-Edomu soloko ahlubuka uJuda bekube namhlanjesi. Nje-ke noLibhina wahlubuka khona ngesikhatheso. Lokho kwenzeka ngombana uJehoramu wahlubuka uSomnini uZimu waboyise.


text:
UJehoramu nguye godu owakhe iindunduma emibundwini yakwaJuda bewabangela bonyana abantu beJerusalema bahlobonge godu wadurhisa noJuda.


text:
UJehoramu wamukela incwadi kumphorofidi u-Eliya ithi:<br/>“Nakhu okutjhiwo nguSomnini uZimu kaDavida uyihlomkhulu: Azange ulandele iindlela zakayihlo uJehotjhafathi namkha u-Asa ikosi yakwaJuda,


text:
kodwana ukhambe eendleleni zamakhosi wakwa-Israyeli begodu ubangele bonyana abantu bakwaJuda nebakwa-Israyeli bahlobonge njengombana kwenza indlu ka-Arhabi. Ubulele nabafowenu, amalunga wendlu kayihlo, amadoda agade angcono kunani.


text:
Ngebangelo uSomnini uzokwehlisela ihlekelele ekulu phezu kwabantu bakho, amadodanakho, abafazi bakho nakikho koke okungekwakho.


text:
Wena uzakugula uphathwe bulwelwe bamathumbu. Ngokukhamba kwesikhathi isifesi sizakubhokela kufikela lapha amathumbakho aphumela khona ngaphandle.”


text:
USomnini wavusa ubutha phakathi kwakaJehoramu namaFilista kanye nama-Arabhu agade ahlala eduze namaKutjhe.


text:
Asahlela iJuda, afahla iinqabo zakhe abe athumba nayo yoke ipahla eyatholakala esigodlweni sekosi kanye namadodanayo nabafazi bayo. Akunandodana atjhiyelwa yona ngaphandle kwakaJehowarhazi ubuphetjhani.


text:
Ngokukhamba kwesikhathi, ekupheleni komnyaka wesibili, amathumbakhe aphumela ngaphandle ngebanga lobulwelwe. Ngebangelo wabhokelwa ziinhlabi bewahlongakala. Abantu azange bambasele umlilo ukumhlonipha njengombana benza kiboyise.


text:
UJehoramu gade aneminyaka ematjhumi amathathu nambili lokha naba yikosi. Wabusa eJerusalema iminyaka ebunane. Ekuhlongakaleni kwakhe azange bekube nomlilelako. Wabulungwa eMzini kaDavida kodwana ingasi emazindleni wamakhosi.


text:
Abantu beJerusalema babeka u-Arhaziya indodana encani kaJehoramu bona abe yikosi esikhundleni sakhe ngombana iwoma lemigulukudu eleza nama-Arabhu labulala woke amadodanakhe amakhulu ekampeni yama-Arabhu. Ngalokho-ke u-Arhaziya umsa kaJehoramu ikosi yakwaJuda wathoma ukubusa.


text:
U-Arhaziya gade aneminyaka ematjhumi amabili lokha naba yikosi. Wabusa eJerusalema umnyaka munye tere. Ibizo lakanina bekungu-Ataliya, isizukulwana saka-Omri.


text:
Wenza ubumbi phambi kwakaSomnini njengombana kwenza indlu ka-Arhabi ngombana ngemva kokuhlongakala kwakayise, bendlu ka-Arhabi baba beluleki bakhe. Lokhu kwabangela ukubhujiswa kwakhe.


text:
Godu kwaba ngeenluleko zabo bonyana adlhemadlheme noJoramu umsa ka-Arhabi ikosi yakwa-Israyeli kobana bayokulwa noRhazayeli ikosi ye-Aramu eRamothi eGiliyadi. Ama-Aramu alimaza uJoramu;


text:
wabuyela eJizriyela kobana aphole emancebeni awafumene eRamothi lokha nalwa noRhazayeli ikosi ye-Aramu. U-Arhaziya umsa kaJehoramu ikosi yakwaJuda wehlela eJizriyela kobana ayokubona uJoramu umsa ka-Arhabi ngombana gade alimele.


text:
Ivakatjho laka-Arhaziya kuJoramu lambangela bona uZimu amwise. Kwathi u-Arhaziya nafikako, waphuma noJoramu kobana ahlangabeze uJehu umsa kaNimtjhi owakhethwa nguSomnini kobana abhubhise indlu ka-Arhabi.


text:
Ngemva kobana uJehu aqede ukurhayila indlu ka-Arhabi, wafumana amakhosana wakwaJuda namadodana weenhlobo zaka-Arhaziya ebegade amphekelele. Wawabulala,


text:
wasuka lapho wabhudulana no-Arhaziya ogade abhace eSamariya. Wabanjwa, walethwa kuJehu, wabulawa. Abantu bambulunga ngombana bathi: “Nokho gade asizukulwana sakaJehotjhafathi, owafuna uSomnini ngehliziywakhe yoke.”<br/>Gade kunganamuntu endlini ka-Arhaziya onamandla wokobana angathatha ubukhosi.


text:
Lokha u-Ataliya unina ka-Arhaziya nabona bonyana indodanakhe ihlongakele, waragela phambili ngokubhubhisa umndeni wobukhosi bendlu kaJuda.


text:
Kodwana uJehotjhabathi indodakazi yekosi wathatha uJowatjhi umsa ka-Arhaziya ngemsitheleni hlangana namadodana wekosi ebe kumele abulawe. Wambeka nembelesakhe emphekghweni welawu lethempeli. UJehotjhabathi lo gade ayindodakazi yekosi uJehoramu engudadwabo ka-Arhaziya. Gade athethwe nguJehoyada umphristi omkhulu. Wafihla uJowatjhi bonyana u-Ataliya angambulali.


text:
Ngomnyaka wekhomba uJehoyada wabonakalisa amandlakhe. Wenza isivumelwano neenduna zekhulu: u-Azariya umsa kaJerorhamu, u-Itjhimayeli umsa kaJehorhanani, u-Azariya umsa ka-Obede, uMaseya umsa ka-Adaya kanye no-Elitjhafathi umsa kaZikiri.


text:
Balibhadula loke lakwaJuda babuthelela amaLevi neenhloko zemindeni yakwa-Israyeli kiwo woke amadorobho. Kwathi nabafika eJerusalema,


text:
yoke ihlangano yenza isivumelwano nekosi ethempelini lakaZimu.<br/>UJehoyada gade athe kibo: “Nasi indodana yekosi! Izakubusa njengombana uSomnini uZimu athembisile ngeenzukulwana zakaDavida.


text:
Nakhu-ke okufanele nikwenze: Isithathu senu nina baphristi nani maLevi esithewukela ngeSabatha kuzafanela bonyana sigade emasangweni wethempeli;


text:
isithathu esinye sigade esigodlweni bese esinye sigade esangweni lesiSekelo. Abanye abantu bona kumele babe ngesirhodlweni sethempeli lakaSomnini.


text:
Akunamuntu ozakungena ethempelini lakaSomnini ngaphandle kwabaphristi namaLevi abasemsebenzini. Bona bangangena ngombana bacwengisiwe kodwana boke abanye abantu kumele balonde umyalo kaSomnini.


text:
MaLevi, phahlani ikosana mahlangothi woke, ngileyo naleyo indoda iphathe iinkhali zayo ezandleni. Yibani hlanu kwekosana nanyana kukuphi lapha iya khona. Nibulale nanyana ngubani omunye ongena ngethempelini.”


text:
AmaLevi nawo woke amadoda wakwaJuda enza njengombana umphristi uJehoyada ayalile. Omunye nomunye wathatha isiqhema sakhe samadoda; lawo agade athewukela ngeSabatha nalawo abekatjhayisa ngombana umphristi uJehoyada ubegade angakatjhaphululi nasinye seenqhema.


text:
Yeke wanikela iinduna zekhulu imikhonto neenhlangu, nezinye iinkhali ebe kungezakaDavida negade zingethempelini lakaZimu.


text:
Wahlela boke abantu kwaba ngiloyo naloyo waphatha isikhali sakhe esandleni ukusuka ngesewula ukuya ngetlhagwini yethempeli ngaphambi kwe-aldari nobungeno bethempeli kobana aphahle ikosana.


text:
Nje-ke uJehoyada namadodanakhe bakhupha ikosana bayithwesa isiba. Bayinikela incwadi yomthetho bayibeka bona ibe yikosi ngokuyizesa. Abantu barhuwelela bathi: “Bayede! Ikosi ayisiphilele!”


text:
Kuthe lokha u-Ataliya nezwa itjhada labantu abagijimako nababongelela ikosi, watjhinga kibo ethempelini lakaSomnini.


text:
Wathi nakathi tla amehlo, qala naso ikosi ijame hlanu kwesikayo esangweni. Iinduna nabosomporompita bebahlanu kwayo, nabantu boke bendawo bebajekezela bavuthela iimporompita. Ababhini baphekelela umvumo ngeenliliswa. Nje-ke u-Ataliya watlebhula izambatho zakhe warhuwelela wathi: “Bukhwebetjhana! Bukhwebetjhana-ke lobu!”


text:
UJehoyada umphristi omkhulu wathumela iinduna zekhulu ebegade ziphethe iinqhema wathi: “Khuphani umfazi loyo hlangana neenqhemapho, nibulale nanyana ngubani omlandelako.”<br/>Umphristi gade akubeke kwakhanya bonyana angabulawelwi ethempelini lakaSomnini.


text:
Boke abantu basuka baya ethempelini lakaBhali balibhuruza. Bagiriza ama-aldari, baphadlha iinthombembazwa bebabulala noMatana umphristi kaBhali phambi kwama-aldari.


text:
UJehoyada wabeka ukulawulwa kwethempeli lakaSomnini ezandleni zabaphristi ebegade bamaLevi uDavida awabeka ethempelini kobana enze imihlabelo yokutjhiswa yakaSomnini njengombana kutlolwe emthethweni kaMosi. Lokhu gade akwenza ngethabo nangokuhlabelela njengombana ayalwa nguDavida.


text:
Godu wabeka abogosa emasangweni wethempeli lakaSomnini kobana bangavumeli abantu abangakahlambuluki ukungena ngethempelini.


text:
Wathatha iinduna zekhulu, iinkhulu, ababusi babantu kanye nabo boke abantu bendawo kobana bayokwewula ikosi ethempelini lakaSomnini uZimu. Bangena esigodlweni ngesango elingehla babeka ikosi esihlalweni sobukhosi.


text:
Abantu boke bendawo bathokoza ngalokho. Idorobho laba nokuthula ngombana u-Ataliya awiswe ngesabula.


text:
UJowatjhi gade aneminyaka elikhomba lokha naba yikosi, wabusa iminyaka ematjhumi amane eJerusalema. Ibizo lakanina gade kunguTsibiya weBheritjheba.


text:
Wabizela ndawonye abaphristi namaLevi wathi kibo: “Khambani niye emadorobheni wakwaJuda nibuthelele imali kilo loke lakwa-Israyeli malungana nokuvuselelwa kweminyaka yoke kwethempeli lakaZimakho. Rhabani ngendaba le.” Kodwana amaLevi adosa iinyawo.


text:
Ngebangelo ikosi yabiza uJehoyada umphristi omkhulu yathi kuye: “Kungebanga lani ungazange ugandelele amaLevi bonyana alethe kwaJuda neJerusalema umnikelo owasungulwa nguMosi inceku kaSomnini nowanikelwa yihlangano yakwa-Israyeli ethaberinakelini lakaSomnini na?”


text:
Ikosi yatjho njalo ngombana amadodana wesikhohlakali somfazesiya u-Ataliya gade agcekeze ethempelini lakaZimu abe athatha nepahla eyayihlukaniselwe ithempeli lakaSomnini ayisebenzisela ekulotjheni aboBhali.


text:
Ikosi uJowatjhi yayala bonyana kwenziwe ikasi bese libekwa ngaphandle esangweni lethempeli lakaSomnini.


text:
Kwamenyezelwa kwaJuda neJerusalema kobana abantu balethe kuSomnini uZimu umnikelo uMosi inceku kaZimu ayala bona ama-Israyeli awukhuphe lokha naserhalawumbeni.


text:
Bekuthi njalo lokha amaLevi nabona kunemali enengi ngekasini, ayilethe kilabo abakhethwe yikosi. Nje-ke umabhalana wekosi kanye nesikhulu somphristi omkhulu bebafike balikghuthule ikasi emva kobana libuyiselwe endawenalo. Lokhu bakwenza ngemihla. Ngalokho babuthelela imali enengi.


text:
Ikosi noJehoyada bayinikela amadoda agade enza umsebenzi wokuvuselela ithempeli lakaSomnini. Baqatjha abacozi bamatje nabafuleli, abakhandisimbi nabosodzila kobana bavuselele ithempeli lakaSomnini.


text:
Amadoda agade aqalene nomsebenzi wokwakha gade akhuthele, ngalokho umsebenzi wokuvuselela waraga kuhle khulu ngaphasi kwelihlo lawo. Avuselela ithempeli lakaZimu laba njengekuthomeni aliqinisa.


text:
Kwathi lokha naqedako, aletha yoke imali eseleko ekosini uJowatjhi nakuJehoyada. Yasetjenziselwa ukwakha ipahla yethempeli lakaSomnini: ipahla emalungana nokulotjha nokwenza imihlabelo yokutjhiswa, godu kwenziwa izitja nezinye iinsetjenziswa zegolide nesiliva. Imihlabelo yokutjhiswa yalethwa njalo ethempelini lakaSomnini emihleni yoke yokuphila kwakaJehoyada.


text:
UJehoyada gade aluphele, sele iphaphela phasi. Wahlongakala aneminyaka elikhulu namatjhumi amathathu.


text:
Ngemva kokuhlongakala kwakaJehoyada, iinkhulu zakwaJuda zeza zazozirhuhlarhuhla ngekosi, yeke yazilalela.


text:
Ngalokho abantu batjhiya ithempeli lakaSomnini uZimu waboyisemkhulu, balotjha imifanekiso yabo-Atjhera neenthombembazwa. Ngebanga lomlandwabo lowo, itukuthelo kaZimu yehlela phezu kwakwaJuda neJerusalema.


text:
Kwala ngitjho nanyana uSomnini sele athumela abaphorofidi ebantwini kobana babasome babuyele kuye, nanyana sele babasola ngomthetho kaZimu, azange balalele.


text:
Yeke uMoya kaZimu wehlela kuZakariya umsa kaJehoyada umphristi. Wajama phambi kwabantu wathi: “Nakhu okutjhiwo nguZimu, ‘Kubayini ningalaleli imiyalo kaSomnini? Nizase niyihlole, anizukuphumelela ngombana nanifulathela uSomnini naye uzanifulathela.’ ”


text:
Kodwana bamakhela ubukhwebetjhana bekwathi ngokulayelwa yikosi uJowatjhi bambulala ngokumkhanda ngamatje ngesirhodlweni sethempeli lakaSomnini.


text:
Ikosi uJowatjhi azange ikhumbule isisa uJehoyada uyise kaZakariya aba naso kiyo. Kodwana wabulala indodanakhe okwathi sele ilele phasi isifa yathi: “Inga uSomnini angakubona lokhu bese uyabuyiselela.”


text:
Kwathi ekuthomeni komnyaka ibutho lama-Aramu laphuma bona lijamelane noJowatjhi. Lavimbezela uJuda neJerusalema belabulala zoke iinduna zamabutho. Lathumela yoke ipango ekosinalo eDamaseku.


text:
Nanyana ibutho lama-Aramu lalize namadoda ambalwa nalizokusahlela, uSomnini uZimu wanikela ibutho elikhulu ezandleni zalo ngombana uJuda ahlubuke uSomnini uZimu waboyise.<br/>Godu isigwebo sehlela phezu kwakaJowatjhi


text:
ngombana lokha ama-Aramu nabuyela emuva, atjhiya uJowatjhi akhubele khulu. Iinkhulu zakhe zamakhela ubukhwebetjhana ngokubulala kwakhe indodana yakaJehoyada umphristi. Zambulalela embhedenakhe. Wahlongakala bewabulungelwa eMzini kaDavida kodwana ingasi emazindleni wamakhosi.


text:
Labo abamakhela ubukhwebetjhana gade kunguZabadi indodana kaTjhimeyathi umAmonikazi noJehozabadi indodana kaTjhimrithi umuMowabikazi.


text:
Umlando wamadodanakhe, iimphorofido ezinengi ngaye kanye nomlando wokuvuselelwa kwethempeli lakaZimu kutlolwe emitlolweni yencwadi yamakhosi. U-Amatsiya indodanakhe waba yikosi emva kwakhe.


text:
U-Amatsiya gade aneminyaka ematjhumi amabili nahlanu lokha naba yikosi. Wabusa eJerusalema iminyaka ematjhumi amabili nethobako. Ibizo lakanina gade kunguJehowadani weJerusalema.


text:
Nokho azange abulale amadodanazo, kodwana wenza njengombana kutlolwe emthethweni kaMosi lapha uSomnini ayala khona wathi: “Aboyise bangafeli imilandu yabentwababo, nabentwana bangafeli imilandu yaboyise. Kodwana akube ngiloyo naloyo afele izono zakhe.”


text:
U-Amatsiya wabizela abantu bakwaJuda ndawonye wabahlela ukuya ngemindenabo kobana babe ziinduna zekulungwana neenduna zekhulu kilo loke lakwaJuda nakwaBhenjamini. Wabala abaneminyaka yobudala ematjhumi amabili nangaphezulu, wafumana bona bamakhulu aziinkulungwana ezintathu zamadoda aziinhlabani alungele ipi nanekghono lokusebenzisa umkhonto nesihlangu.


text:
Godu waqatjha nekhulu leenkulungwana zeengorho kwa-Israyeli ngeenkulungwana ezintathu namakhulu amahlanu wamakhilogremu wesiliva.


text:
Kodwana kweza umuntu kaZimu kuye wathi: “Kosami, amabutho wakwa-Israyeli la angaphumi nawe ukuya epini ngombana uSomnini akakajami ngaku-Israyeli, ngitjho boke bakwa-Efrayimu.


text:
Wena udlumbana bonyana uzakukghona ukuqalana nepi ngabantwaba, kodwana uZimu uzokurareja phambi kwesitha sakho. Ngiqinisile nguZimu onamandla wokukwenza uphumelele namkha uhluleke.”


text:
U-Amatsiya wabuza umuntu kaZimu wathi: “Alo, uthi kwenziweni ngeenkulungwana ezintathu namakhulu amahlanu woke wamakhilogremu wesiliva engiwakhuphele amabutho wakwa-Israyeli la na?”<br/>Umuntu kaZimu waphendula wathi: “USomnini angakunikela ngaphezu kwalokho.”


text:
Yeke u-Amatsiya watjhaphulula amabutho agade eze kuye abuya kwa-Efrayimu bona aye emakhaya. Amabutho adla uJuda ahlaza, aya emakhaya agcwele ipotjwana.


text:
U-Amatsiya wavuselela amandlakhe wakhupha ibutho lakhe wanqomba emrhobeni weTswayi. Lapha afese wabulala khona itjhumi leenkulungwana zamadoda weSeyiri.


text:
Ibutho lakwaJuda labamba elinye itjhumi leenkulungwana zamadoda asaphila lawasa esiqongolweni serharha lafika lawakghurumejela phasi amadlheka sele aziinquqwana.


text:
Ngesikhatheso amabutho u-Amatsiya awabuyisele emuva nangazange awavumele bonyana abe nesandla epini, avimbezela imizi yakwaJuda ukusuka eSamariya ukuya eBethe-Rhoroni. Abulala abantu abaziinkulungwana ezintathu abe abamuka nentundu yepango.


text:
Lokha u-Amatsiya nabuya ukubhubhisa ama-Edomu, weza nabosingazimu babantu beSeyiri. Wabajamisa bona babe bosingazimu bakhe, wabaguqela bewabenzela nomhlabelo wokutjhiswa.


text:
Itukuthelo kaZimu yaba phezu kwaka-Amatsiya. UZimu wathumela umphorofidi kuye wafika wathi: “Kubayini uyokubuza kibosingazimu babantu ababhalelwe ngitjho nokusindisa abantu babo esandleni sakho?”


text:
Kuthe umphorofidi loyo asakhuluma njalo, ikosi yathi kuye: “Sukapha wena! Njekhona ubekwe ngubani bona ube mluleki wekosi? Uzibizela ukufa wena, ngiyakutjela!”<br/>Yeke umphorofidi wayilisa indaba leyo kodwana wathi: “Ngiyazi bonyana uZimu uqunte ukukubulala ngombana wenze lokhu begodu wangalaleli iinluleko zami.”


text:
Ngemva kokobana u-Amatsiya ikosi yakwaJuda athintene nabeluleki bakhe wathumela isitjhijilwesi kuJowatjhi umsa kaJehowarhazi omsa kaJehu ikosi yakwa-Israyeli wathi: “Yewize, sizokuzwana amandla!”


text:
Wena uzitjela bonyana uhlule u-Edomu, ngikho nje sewuzikhakhazisa kangaka. Zikhakhazise ekuhluleni kwakho kodwana uhlale kwakho! Uzidoselelani amanzi ngomsele bona uzikhube wena kanye nabantu bakwaJuda?”


text:
Kodwana u-Amatsiya azange alalele ngombana uZimu gade sele ahlele bonyana abanikele esandleni sakaJehowatjhi ngebanga lokubuza kwabo kibosingazimu bakwa-Edomu.


text:
Nje-ke uJehowatjhi ikosi yakwa-Israyeli yasahlela u-Amatsiya ikosi yakwaJuda. Zabambana ngeemfuba zizwana amandla eBhethe-Tjhemetjhi kwaJuda.


text:
UJehowatjhi ikosi yakwa-Israyeli wathumba u-Amatsiya ikosi yakwaJuda, umsa kaJowatjhi omsa kaJehowarhazi, eBhethe-Tjhemetjhi. UJehowatjhi wamletha eJerusalema bewagiriza umthangala wakhona ukusukela esangweni i-Efrayimu ukuya esangweni okuthiwa siKghudlhu okuyingcenye engaba mamitha alikhulu namatjhumi abunane ubude.


text:
Wathatha loke igolide nesiliva nayo yoke enye ipahla eyatholakala ethempelini lakaZimu ebegade itjhejwe ngu-Obede-Edomu kanye namagugu wesigodlo neembotjhwa, wabuyela eSamariya.


text:
U-Amatsiya umsa kaJowatjhi ikosi yakwaJuda waphila iminyaka elitjhumi namihlanu ngemva kokufa kwakaJehowatjhi umsa kaJehowarhazi ikosi yakwa-Israyeli.


text:
Ezinye izehlakalo zokubusa kwaka-Amatsiya, ukusuka ekuthomeni bekube sekupheleni, zitlolwe encwadini yamakhosi wakwaJuda newakwa-Israyeli.


text:
Kwathi bona u-Amatsiya athome ukuphambuka ekulandeleni uSomnini uZimu, bamakhela ubukhwebetjhana eJerusalema. Wabalekela eLarhitjhi kodwana bathumela abantu eLarhitjhapho bambulalela khona.


text:
Boke abantu bakwaJuda bathatha u-Uziya, ogade aneminyaka elitjhumi nesithandathu, bambeka bona abe yikosi esikhundleni sakayise u-Amatsiya.


text:
U-Uziya gade aneminyaka elitjhumi nesithandathu lokha naba yikosi. Wabusa eJerusalema iminyaka ematjhumi amahlanu nambili. Ibizo lakanina gade kunguJekoliya weJerusalema.


text:
Wafuna uZimu emihleni kaZakariya owamfundisa ukwesaba uZimu. Esikhathini soke ahlala ngaso kuSomnini uZimu, uZimu wamphumelelisa.


text:
Waphuma ipi walwa namaFilista, wagiriza imithangala yeGathi, yeJabine neye-Atjhidodi. Ngemva kwalapho wakha amadorobho anemithangala hlanu kwe-Atjhidodi nakezinye iindawo zamaFilista.


text:
Ama-Amoni aletha umthelo ku-Uziya, idumo lakhe lasabalala belayokufika emikhawulweni yeGibhide ngombana waba namandla khulu.


text:
U-Uziya wakha iinthala zabalindi eJerusalema esangweni okuthiwa siKghudlhu, esangweni lomRhoba kanye nejikeni lomthangala awuqinisako.


text:
Godu wakha iinthala zabalindi erhalawumbeni, wemba nemithombo eminengi ngombana gade anefuyo enengi eentatjaneni zenarha nemmangweni othabaleleko. Gade anabantu ebebasebenza emasiminakhe neendiribeni zakhe emibundwini neenarheni ezinehlabathi evundileko ngombana gade athanda ukusebenza ngehlabathi.


text:
U-Uziya gade anebutho elibandulwe kuhle, lilungele ukuya epini lihleleke ngokwesibalo salo njengombana latlolwa nguJehiyeli umabhalana kanye noMaseya osikhulu ngaphasi kwelawulo lakaRhananiya, ongomunye weenkhulu zebukhosini.


text:
Zona gade ziphethe ibutho eliziinkulungwana ezimakhulu amathathu nekhomba namakhulu amahlanu wamadoda abandulelwe ipi nanamandla wokusiza ikosi ekulweni nezitha zayo.


text:
U-Uziya wahlomisa loke ibutho ngeenhlangu, imikhonto, iinkupuru, iimbaji zepi, imisubi kanye namatje wezarwayi.


text:
EJerusalema wenza imitjhini yepi eyatlanywa madoda anekghono kobana isetjenziswe eenthaleni zabalindi nemajikeni womthangala wedorobho. Imitjhini leyo abantu gade badumuza ngayo imisubela bavirimeje namatje. Idumo lakhe lasabalala nakude ngombana wasizwa ngendlela ekarisako bona abe namandla.


text:
Kodwana ukudlondlobala kwaka-Uziya kwamenza wazikhukhumeza kwaba kukuwa kwakhe njalo. Azange asathembeka kuSomnini uZimakhe, wangena ngethempelini lakaSomnini kobana ayotjhisa itjhwalo e-aldarini lalo.


text:
U-Azariya umphristi kanye nabanye abaphristi bakaSomnini abamatjhumi abunane nabanesibindi bamlandela bangena naye.


text:
Bajamelana nekosi u-Uziya bathi: “Awukameli ukutjhisela uSomnini itjhwalo wena Uziya. Msebenzi wabaphristi lowo aba ziinzukulwana zaka-Aroni ezahlukaniselwa kobana zitjhise itjhwalo. Phuma endaweni ecwengileko le ngombana uyona begodu uSomnini uZimu angeze akwamukela.”


text:
U-Uziya ogade asele aphethe idengela alungele ukutjhisa itjhwalo, kwathi akafe. Kuthe lokha asabhavumulela abaphristi phambi kwe-aldari letjhwalo ethempelini lakaSomnini, waqubuka ikhwekhwe epandla abaphristi bamqalile.


text:
U-Azariya umphristi omkhulu kanye nabo boke abaphristi abanye bathi bangabona bonyana uqubuke ikhwekhwe epandla, bamphuthumisela ngaphandle. Naye azange asanghanghabala ngombana uSomnini besele amhlunguphazile.


text:
Ikosi u-Uziya yaba nekhwekhwe njalo bekwaba kumhla ihlongakalako. Wakhutjhwa ngethempelini lakaSomnini, wahlaliswa ngendlini eseqadi yabanekhwekhwe. UJotamu indodanakhe welusa isigodlo bewabusa nesizwe.


text:
Ezinye izehlakalo zokubusa kwaka-Uziya, ukusuka ekuthomeni bekube sekupheleni, zitlolwe mphorofidi u-Isaya umsa ka-Amotsi.


text:
U-Uziya wahlongakala, wabulungwa eqadi kwaboyisemkhulu esimini yamazindla wamakhosi ngombana abantu bathi: “Angithi unekhwekhwe!”<br/>UJotamu indodanakhe wathatha ubukhosi emva kwakhe.


text:
UJotamu gade aneminyaka ematjhumi amabili nahlanu lokha naba yikosi. Wabusa eJerusalema iminyaka elitjhumi namithandathu. Ibizo lakanina gade kunguJerutjha, indodakazi kaTsadokhi.


text:
Wenza okuhle phambi kwakaSomnini njengombana kwenza uyise u-Uziya. Kodwana yena azange angene ngethempelini lakaSomnini njengoyise. Nanyana kunjalo abantu bona baragela phambili nemikhuba yokonakala.


text:
Nguye owavuselela isango elingaphezulu lethempeli lakaSomnini, wenza nomsebenzi omnengi emthangaleni wombundu we-Ofeli.


text:
UJotamu walwa nekosi yama-Amoni wayihlula. Ngomnyaka lowo ama-Amoni amkhokhela iinkulungwana ezintathu namakhulu amahlanu wamakhilogremu wesiliva, iinkulungwana ezimatjhumi amahlanu zemigodla yekoroyi neenkulungwana ezimatjhumi amahlanu zemigodla yebhali. Nangomnyaka wesibili nowesithathu ama-Amoni abuyelela soneso.


text:
Ezinye izehlakalo zokubusa kwakaJotamu, kanye nazo zoke izipi zakhe nokhunye akwenzileko, kutlolwe encwadini yamakhosi wakwa-Israyeli newakwaJuda.


text:
Gade aneminyaka ematjhumi amabili namihlanu lokha nabayikosi begodu wabusa eJerusalema iminyaka elitjhumi nasithandathu.


text:
UJotamu wahlongakala, wabulungwa kiboyisemkhulu eMzini kaDavida. U-Arhazi indodanakhe wathatha ubukhosi emva kwakhe.


text:
U-Arhazi gade aneminyaka ematjhumi amabili lokha naba yikosi. Wabusa eJerusalema iminyaka elitjhumi namithandathu. Azange afuze uyisemkhulu uDavida, wenza ubumbi phambi kwakaSomnini.


text:
Watjhisa nemihlabelo emrhobeni weBheni-Hinomu wenza umhlabelo ngabantwabakhe emlilweni, walandela iindlela ezinyenyisako zezizwe uSomnini aziqotjhako phambi kwama-Israyeli.


text:
Wenza imihlabelo bewatjhisa netjhwalo eendundumeni, eenqongolweni zeentatjana nangaphasi komunye nomunye umuthi ohlaza.


text:
Ngalokho uSomnini uZimakhe wamnikelela ngekosi ye-Aramu. Ama-Aramu amhlula abe abopha nabantu bakhe abanengi abaletha eDamaseku. Godu uZimu wamnikela ezandleni zekosi yakwa-Israyeli, yona yalimaza amabuthwakhe khulu.


text:
UPhekharhi umsa kaRemaliya wabulala zoke iingorho zakwaJuda eziziinkulungwana ezilikhulu namatjhumi amabili ngelanga linye ngombana uJuda wahlubuka uSomnini uZimu waboyisemkhulu.


text:
UZikiri olibutho lakwa-Efrayimu wabulala uMaseya indodana yekosi, u-Azrikhamu isikhulu esiphethe isigodlo no-Elikhana osisandla sekosi.


text:
Ama-Israyeli athumba iinkulungwana ezimakhulu amabili zabafazi, amadodana namadodakazi wabafowabo, okutjho bakwaJuda. Athatha nentundu yepango ayibuyisela eSamariya.


text:
ESamariyapho gade kuhlala umphorofidi kaSomnini okuthiwa ngu-Odedi. Waphuma wahlangabeza ibutho nalibuyela eSamariya wathi kilo: “Ngebanga lokobana uSomnini uZimu waboyihlomkhulu gade athukuthelele bakwaJuda, wabanikela ezandleni zenu. Nabangenela nabulala abanye babo ngesihluku esathinta izulu.


text:
Nje-ke senisophe nokwenza amadoda nabafazi bakwaJuda nebeJerusalema kobana babe makhobokenu. Aninazono nina njengabo phambi kwakaSomnini uZimenu na?


text:
Lalelani-ke lapha! Godusani abafowenu esele nibathumbilekwaba, nakungasinjalo ubukhali bakoSomnini buzakuba phezu kwenu.”


text:
Abanye babarholi bakwa-Efrayimu, u-Azariya umsa kaJehorhanani, uBherekiya umsa kaMetjhilemothi, uHezekhiya umsa kaTjhalumu no-Amasa umsa kaRhadilayi bavimba labo ababuya epini


text:
bathi: “Ningalethi iimbotjhwezo lapha. Nakungasinjalo sizakuba nomlandu phambi kwakaSomnini uZimu. Ningathi nibona bonyana sinezonokazi ezinengi nemilandu khibe nina nisafuna ukungezelela khonapho? Qalani, itukuthelo kaSomnini iphezu kwaka-Israyeli.”


text:
Kwasuka amadoda agade abalwe ngamabizo athatha izambatho epangwenapho embesa iimbotjhwa ebegade zibulanzi. Anikela iimbotjhwa izambatho namapatlagwana. Azipha ukudla nokuselwako abe azesa namancebazo ngamafutha. Kwathi zoke lezo egade zibogaboga azikhweza kibodumbana. Aphekelela iimbotjhwezo eJerikho, idorobho lamaSundu, emkhawulweni webekhabo. Nje-ke wona abuyela eSamariya.


text:
godu namaFilista ahlangula amadorobho ngeentatjaneni zangetjingalanga nerhalawumbeni elingesewula yakwaJuda. Athumba abe athatha iBhethe-Tjhemetjhi, i-Ayaloni, iGederothi, iSoko nemizanayo, iTimina nemizanayo kanye neGimizo nemizanayo kwaba ziindawo zawo.


text:
USomnini waguqisa uJuda ngebanga laka-Arhazi ikosi yakwa-Israyeli, ngombana waliselela ubukhohlakali kwaJuda begodu wakhambelela ngokungathembeki phambi kwakaSomnini.


text:
Nanyana u-Arhazi gade ahlangule amagugu wethempeli lakaSomnini, isigodlo kanye nemizi yamakhosana wawanikela ikosi ye-Asiriya, azange kumsize ngalitho.


text:
Wenzela abosingazimu beDamaseku imihlabelo, okubosingazimu babantu abamhlulako ngombana wadlumbana wathi: “Njengombana abosingazimu bamakhosi wama-Aramu bawasizile nje, yeke ngizabahlabela ukuze nami bangisize.” Kodwana ngibo abamwisako bebawisa no-Israyeli.


text:
U-Arhazi wabuthelela ipahla esethempelini lakaZimu wayikghadlha yaba ziinquqwana. Wavala iminyango yethempeli lakaSomnini wajamisa ama-aldari ejikeni elinye nelinye leendledlana zeJerusalema.


text:
Wakha iindunduma emzini omunye nomunye kwaJuda bonyana enzele abosingazimu imihlabelo yokutjhiswa. Ngokwenza njalo wahlabekisa uSomnini uZimu waboyisemkhulu.


text:
Ezinye izehlakalo zokubusa kwakhe kanye neendlela zakhe zoke, ukusuka ekuthomeni bekube sekupheleni, kutlolwe encwadini yamakhosi wakwaJuda newakwa-Israyeli.


text:
U-Arhazi wahlongakala, wabulungwa kiboyisemkhulu edorobheni leJerusalema, kodwana azange abekwe emazindleni wamakhosi wakwa-Israyeli. UHezekhiya indodanakhe wathatha ubukhosi emva kwakhe.


text:
UHezekhiya gade aneminyaka ematjhumi amabili nahlanu lokha naba yikosi. Wabusa eJerusalema iminyaka ematjhumi amabili nethoba. Ibizo lakanina gade kungu-Abiya indodakazi kaZakariya.


text:
Ngenyanga yokuthoma yomnyaka wokuthoma wokubusa kwakhe, wavula iminyango yethempeli lakaSomnini bewayilungisa.


text:
wathi kibo: “Akhese ningilalele nina maLevi! Nje-ke zihlambululeni nicwengise nethempeli lakaSomnini uZimu waboyihlomkhulu. Susani koke okusilapheleko endaweni ecwengileko.


text:
Abobaba azange bathembeke; benza ubumbi phambi kwakaSomnini uZimethu, bebamhlubuka. Bafulathela ithaberinakeli lakaSomnini bebakhunyalalisa iintamo zabo.


text:
Godu bavala neminyango yamathuri bacima neembani. Azange batjhise itjhwalo namkha benzele uZimu wakwa-Israyeli imihlabelo yokutjhiswa endaweni ecwengileko.


text:
Ngalokho itukuthelo kaSomnini yehlela kuJuda neJerusalema. Yabenza baba zizinto zokwesatjwa, indawo yabo yaba marubhi nesiga njengombana nani nizibonela ngamehlwenu


text:
bona abobaba babulawa njani ngesabula. Abafazi bethu, amadodana namadodakazethu basekuthunjweni ngalokho.


text:
Sele ngizimisele ukwenza isivumelwano noSomnini uZimu wakwa-Israyeli ukuze itukuthelwakhe eyesabekako isuke kithi.


text:
Nje-ke madodanami, ningaliseleli izinto ngombana uSomnini ukhethe nina kobana nize phambi kwakhe nizomlotjha bese nitjhisa netjhwalo.”


text:
Yeke amaLevi azihlela ngokomsebenzi ngalendlela:<br/>KumaKhehathi kwaba<br/>nguMarhathi umsa ka-Amasayi noJuweli umsa ka-Azariya.<br/>KumaMerari kwaba<br/>nguKhitjhi umsa ka-Abadi no-Azariya umsa kaJehaleleli.<br/>KumaGeritjhoni kwaba<br/>nguJowarhi umsa kaZima no-Edeni umsa kaJowarhi.


text:
Eenzukulwaneni zaka-Elitsafani kwaba<br/>nguTjhimri noJeyeli.<br/>Eenzukulwaneni zaka-Asafa kwaba<br/>nguZakariya noMataniya.


text:
Eenzukulwaneni zakaHemani kwaba<br/>nguJerhiyeli noTjhimeyi.<br/>Eenzukulwaneni zakaJedutuni kwaba<br/>nguTjhemaya no-Uziyeli.


text:
Kuthe bona bahlanganise abafowabo ababaphristi ndawonye bazihlambulula. Bathoma ukuhlwengisa ithempeli lakaSomnini uZimu njengombana ikosi uHezekhiya beyibatjelile ukuya ngelizwi lakaZimu.


text:
Abaphristi bangena baya emsamo wethempeli lakaSomnini bonyana balihlwengise. Bakhupha yoke into engakahlambuluki abayifumana ngethempelini lakaSomnini bayisa ngesirhodlweni sethempeli. AmaLevi athatha koke lokho akusa emrhobeni weKidroni.


text:
Ngelanga lokuthoma lenyanga yokuthoma bathoma ukuhlambulula ithempeli ngaphakathi. Elangeni lobunane lenyanga besele bafikelele emathurini wethempeli. Ngamanye amezwi kwabathatha amalanga abunane kobana bahlwengise ithempeli lakaSomnini ngokwalo. Umsebenzi wokuhlambulula loke ithempeli bawuqeda elangeni letjhumi nantandathu lenyanga yokuthoma.


text:
Basuka lapho bayokubikela ikosi uHezekhiya bathi: “Sihlambulule loke ithempeli lakaSomnini, sahlambulula i-aldari lomhlabelo wokutjhiswa nazo zoke izitja zalo, netafula lokubeka izikwa ezicwengisiweko nazo zoke izitja zalo.


text:
Silungise besahlambulula yoke ipahla eyasuswa yikosi u-Arhazi ngokungathembeki kwakhe lokha nasese yikosi. Sikhuluma nje sele iphambi kwe-aldari lakaSomnini.”


text:
Ngakusasa ngovivi ikosi uHezekhiya yahlanganisa ndawonye zoke iinkhulu zedorobho, yenyukela ethempelini lakaSomnini.


text:
Baletha iinkunzi ezilikhomba, amaqama alikhomba, iimvana eziduna ezilikhomba neempongo ezilikhomba njengomhlabelo wesono malungana nombuso, indawo ecwengileko kanye noJuda. Ikosi uHezekhiya yayalela abaphristi, iinzukulwana zaka-Aroni kobana bathathe koke lokhu benze ngakho umhlabelo e-aldarini lakaSomnini.


text:
Yeke bahlaba iinkunzezo, abaphristi bathatha iingazi bazifafaza e-aldarini. Bahlaba amaqama bafafaza iingazi zawo e-aldarini, bahlaba neemvana bafafaza iingazi zazo e-aldarini.


text:
Kwalethwa iimbuzi zomhlabelo wesono phambi kwehlangano nekosini uHezekhiya, babeka izandla zabo phezu kwazo.


text:
Abaphristi bahlaba iimbuzezo baletha iingazi zazo e-aldarini kobana zibe mhlabelo wehlambululo kuthethelelwe woke u-Israyeli ngombana uHezekhiya gade athe kwenziwe umhlabelo wokutjhiswa kanye nowehlambululo malungana no-Israyeli woke.


text:
UHezekhiya wahlela amaLevi ethempelini lakaSomnini aphethe iiwahlo, imihlobohlobo yamaharibha njengombana kwatjho uDavida noGathi umboni wekosi kanye noNathani umphorofidi. Lokhu gade kumyalo kaSomnini awukhuluma ngabaphorofidi bakhe.


text:
Yeke amaLevi ajama ngendlela yakhona aphethe iinliliswa zakaDavida nabaphristi ngokunjalo baphethe iimporompita zabo.


text:
UHezekhiya wakhupha umyalo bonyana kwenziwe umhlabelo wokutjhiswa e-aldarini. Kwathi lokha nakuthonywa umhlabelo, kwaliliswa iimporompita bekwathonywa kwabhinelwa uSomnini. Umbhino bewuphekelelwa ziinliliswa zakaDavida ikosi yakwa-Israyeli.


text:
Yoke ihlangano yakhothama yadumisa, abakhaleli bakhalela, abosomporompita nabo bavuthela bavuthele. Koke lokhu kwaraga njalo bekwaphela ukwenziwa komhlabelo wokutjhiswa.


text:
Ikosi uHezekhiya neenkhulu zayo bayalela amaLevi kobana adumise uSomnini ngamezwi kaDavida no-Asafa umboni. Yeke bavuma iingoma zokudumisa ngokujekezela bahloma iinhloko phasi balotjha.


text:
UHezekhiya wathi: “Njengombana sele nizinikele ekosini nje, yizani nilethe imihlabelo neminikelo yokuthokoza ethempelini lakaSomnini.”<br/>Yeke ihlangano yaletha imihlabelo neminikelo yokuthokoza, nabo boke ebebaneenhliziyo ezivumako baletha imihlabelo yokutjhiswa.


text:
Isibalo somhlabelo wokutjhiswa owalethwa yihlangano gade uziinkunzi ezimatjhumi alikhomba, amaqama alikhulu neemvana eziduna ezimakhulu amabili. Koke lokhu kwalethwa kuSomnini bona kube mhlabelo wokutjhiswa.


text:
Iinlwana ezahlukaniselwa bona zibe mhlabelo zafikelela emakhulwini asithandathu weenkunzi kanye neenkulungwana ezintathu zezimvu neembuzi.


text:
Abaphristi gade bambalwa khulu bonyana bangahlinza yoke imihlabelo yokutjhiswa. Yeke basizwa bafowabo amaLevi bekwaphela woke umsebenzi. AmaLevi asiza kwaphela kufikela lapha abaphristi abanye bazihlambulula khona. (AmaLevi gade akutjheje khulu ukuzihlambulula kunabaphristi.)


text:
Ngaphezu kwemihlabelo yokutjhiswa eminengi, abaphristi bekufuze basebenze ngamafutha wemihlabelo yetjhebiswano kanye neminikelo yeenselo ekhambisana nemihlabelo yokutjhiswa.<br/>Ngaleyondlela umsebenzi wethempeli lakaSomnini wavuselelwa.


text:
UHezekhiya nabo boke abantu bathokoza ngalokho uSomnini akwenzela abantu bakhe ngombana ukuvuselelwa kwethempeli kwabafikela bangakalindeli.


text:
UHezekhiya wathumela ilizwi kuye woke u-Israyeli noJuda godu watlolela u-Efrayimu noManase iincwadi zombuso. Wabamema bonyana beze ethempelini lakaSomnini eJerusalema bazogidinga iPhasika lakaSomnini uZimu wakwa-Israyeli.


text:
Ikosi kanye neenkhulu zayo nayo yoke ihlangano yeJerusalema baqunta ukugidinga iPhasika enyangeni yesibili.


text:
Azange bakghone ukuligidinga ngesikhathi esifaneleko ngombana ngesikhatheso abaphristi abazicwengisileko gade bangakaneli begodu nehlangano beyingakahlangani eJerusalema.


text:
Baqunta ukuthumela isimemezelo kilo loke lakwa-Israyeli, ukusuka eBheritjheba ngesewula ukuya kwaDani ngetlhagwini, babiza abantu bonyana beze eJerusalema bazogidinga iPhasika kuSomnini uZimu wakwa-Israyeli. Belingazange kheligidingwe siqubuthu esikhulu sabantu njengombana kutlolwe emthethweni.


text:
Ngomyalo wekosi, kwaphuma iingijimi zaya kilo loke lakwa-Israyeli nakwaJuda ziphethe iincwadi ezibuya ekosini kanye neenkhulwini zayo zitlolwe ukuthi:<br/>Bantu bakwa-Israyeli, akhese nibuyele kuSomnini uZimu waka-Abrahamu, ka-Isaka no-Israyeli. Nanenza njalo naye uzakubuyela kini nina eniseleko neniphunyurhe ezandleni zamakhosi we-Asiriya.


text:
Ningafani naboyihlo nabomnakwenu abangazange bathembeke kuSomnini uZimu waboyisemkhulu, okwabangela bonyana enze indawo yabo ibe marubhi njengombana nani nizibonela.


text:
Ningabi mipurelani njengaboyihlomkhulu, zinikeleni kuSomnini. Yizani endaweni ecwengileko uSomnini ayicwengise isiphelani. Lotjhani uSomnini uZimenu ukuze itukuthelwakhe eyesabekako isuke kini.


text:
Lokha nanibuyela kuSomnini, abathumbi babafowenu nabantwabenu bazakuba nesisa phezu kwabo ukuze babuyele enarheni le. Iye, uSomnini uZimenu unomusa nesirhawu, yeke angeze anifulathela lokha naniphendukela kuye.


text:
Yeke iingijimi zangena umuzi nomzana kwa-Efrayimu nakwaManase ukufikela kwaZebuloni. Kodwana abantu bazikokomeja bazihleka ubudlhayela.


text:
Nokho kwaba nabanye abantu kwa-Atjheri, kwaManase nakwaZebuloni abazithobako bakhuphukela eJerusalema.


text:
NakwaJuda isandla sakaZimu sabahlanganisa abantu baba mmoya munye benza njengokutjho kwekosi neenkhulu zayo ngokulandela ilizwi lakaZimu.


text:
Kwathi ngenyanga yesibili kwahlangana isiqubuthu esikhulu sabantu eJerusalema ukuzogidinga umnyanya wesiKwa esinganaNgumelo.


text:
Bathoma ukususa ama-aldari eJerusalema, bathanyela namazikwana wokutjhisela itjhwalo bebawajikijela ngesikhisini iKhidroni.


text:
Nje-ke elangeni letjhumi nane lenyanga yesibili bahlaba imvana yePhasika. Abaphristi namaLevi baba neenhloni bebazihlambulula baletha imihlabelo yokutjhiswa ethempelini lakaSomnini.


text:
Bazihlela njengokujayelekileko njengombana kutjhiwo emthethweni kaMosi, umuntu kaZimu. Abaphristi bafafaza iingazi abazinikelwa maLevi.


text:
Njengombana abanengi phakathi kwehlangano gade bangakazihlambululi, amaLevi kwafuneka bonyana ahlabe iimvana zePhasika esikhundleni sabo boke labo egade bangakahlanjululwa ukuze iimvanezo zibe ngezicwengileko kuSomnini.


text:
Nanyana abantu abanengi ababuya kwa-Efrayimu, kwaManase, kwa-Isakari nakwaZebuloni gade bangakazihlambululi, nokho baligoma iPhasika phezu kobana umtlolo ungavumi. Kodwana uHezekhiya wabathandazela wathi: “Inga uSomnini olungileko angathethelela omunye nomunye


text:
obeka ihliziywakhe ekufuneni uSomnini uZimu waboyisemkhulu nanyana angakahlambuluki ukuya ngemithetho yendawo ecwengileko.”


text:
Ama-Israyeli agade aseJerusalema agidinga umnyanya weSikwa esinganaNgumelo amalanga alikhomba ngokujekezela okukhulu. AmaLevi nabaphristi bona gade badumisa uSomnini ngamalanga baphekelelwa ziinliliswa zakaSomnini ezinomdumo onamandla.


text:
UHezekhiya wabeka ikulumo yokukhuthaza amaLevi enza umsebenzi kaSomnini ngekghono elikhulu. Amalanga alikhomba woke agoma ukudla komnyanya enza nemihlabelo yetjhebiswano avuma bona azakwethembeka kuSomnini uZimu waboyisemkhulu.


text:
Yoke ihlangano yavumelana ngokungezelela umnyanya ngamalanga alikhomba; yeke bagidinga amalanga alikhomba ngokujekezela.


text:
UHezekhiya ikosi yakwaJuda wabonelela ihlangano ngekulungwana yeenkunzi nangeenkulungwana ezilikhomba zezimvu neembuzi, kwathi iinkhulu zakhe zona zawubonelela ngekulungwana yeenkunzi neenkulungwana ezilitjhumi zezimvu neembuzi. Abaphristi abanengi bazicwengisa mhlokho.


text:
Ihlangano yoke yakwaJuda yajekezela kanye nabaphristi namaLevi nabo boke ababuya kwa-Israyeli. Iinkhonzi ezibuya kwa-Israyeli nakwaJuda nazo zazibandakanya zathakasa.


text:
Kwaba nethabo elikhulu eJerusalema ngombana ukusukela emihleni kaSolomoni umsa kaDavida ikosi yakwa-Israyeli azange khekube nento enjengale eJerusalema.


text:
Abaphristi namaLevi basikima bonyana babusise abantu. UZimu wabezwa ngombana umthandazwabo wafika ezulwini, endawenakhe ecwengileko.


text:
Kwathi bona koke kuphele, ama-Israyeli agade alapho aphuma aya emizini yakwaJuda. Afika aphadlha amatje akhethekileko abe agawula nemifanekiso yabo-Atjhera. Aphutjhula iindunduma agiriza nama-aldari kilo loke lakwaJuda, kwaBhenjamini, kwa-Efrayimu nakwaManase. Ngemva kobana sele abhidlize koke, ama-Israyeli abuyela emakhabo emadorobhenawo.


text:
UHezekhiya wahlela iinqhema zabaphristi namaLevi, isiqhema ngasinye ukuya ngokomsebenzaso. Abaphristi namaLevi bekufanele benze imihlabelo yokutjhiswa, nemihlabelo yetjhebiswano, ukulotjha, ukuthokoza nokudumisa emasangweni wendawo kaSomnini.


text:
Iimbonelelo ikosi uHezekhiya eyazikhupha epahlenayo zazingezemihlabelo yokutjhiswa ekuseni nentambama, ngamaSabatha, nakuthwasa inyanga nangeminyanya ebekiweko njengombana kutlolwe emthethweni kaSomnini.


text:
Wayala abantu abahlala eJerusalema bonyana banikele abaphristi namaLevi isabelo sabo ukuze bakwazi ukuzinikela ngokupheleleko emthethweni kaSomnini.


text:
Kwathi bona kuphume umyalo lowo, ama-Israyeli anikela iinthelo zokuthoma zekoroyi, isitjhidela sewayini, amafutha we-oliva neliju nakho koke okuvela emasimini. Aletha ngokuphuphumako kwetjhumi kwakho koke akuzuzileko.


text:
Amadoda wakwa-Israyeli newakwaJuda ahlala emizini yakwaJuda nawo aletha kwetjhumi kwefuywawo okumihlambi yeenkomo nezimvu kanye nokwetjhumi okuzizipho ezikhethekileko azithembisa uSomnini uZimawo. Afika akwethula lokho kwaba kunengi tle.


text:
Kwathi lokha uHezekhiya neenkhulu zakhe nabafikako babona amaqubi lawo, badumisa uZimu bebabuka nabantu bakhe u-Israyeli.


text:
u-Azariya umphristi omkhulu ovela endlini kaTsadokhi waphendula wathi: “Soloko abantu bathome ukuletha iminikelwabo ethempelini lakaSomnini nje, sibetha esimonyongwana, singhwatha kusale. Ngambala uSomnini ubabusisile abantu bakhe, ngikho okuseleko kumaqubi angaka.”


text:
abantu baletha iminikelo, kwetjhumi kanye nezipho zabo ezikhethekileko ngokwethembeka. Koke lokhu kwakutjhejwe nguKonaniya umLevi, isandla sakhe kungumfowabo uTjhimeyi.


text:
UJerhiyeli, u-Azaziya, uNarhathi, u-Asaheli, uJerimothi, uJozabadi, u-Eliyeli, uJisimakiya, uMarhathi noBhenaya gade bakhethwe ngesandla sekosi uHezekhiya kanye no-Azariya isikhulu sethempeli lakaZimu bona basebenze ngaphasi kwakaKonaniya nomfowabo uTjhimeyi.


text:
UKhore umsa kaJimna umLevi ogada isango langepumalanga yethempeli, gade kumtlhogomeli womnikelo wesihle olethwa kuZimu. Godu gade aba iminikelo elethwe kuSomnini kanye nezipho ezikhethekileko.


text:
U-Edeni, uMinyamini, uJetjhuwa, uTjhemaya, u-Amariya noTjhekaniya basiza uKhore ngokwethembeka emizini yabaphristi kobana babele abaphristi ukuya ngeenqhema zabo, abadala nabancani ngokufanako.


text:
Godu babela nabaduna abaneminyaka emithathu yobudala namkha abangaphezu kwalapho amabizwabo agade aserhelweni leenzukulwana: Boke egade bangena ngethempelini lakaSomnini njengombana bekufuneka ngamalanga kobana benze imisebenzi yabo ngeenqhema zabo ukuya ngehlelo lomsebenzi.


text:
Abaphristi gade batloliswa erhelweni leenzukulwana ngemindenabo. Gade kutloliswa boke, abancani, abafazi, amadodana namadodakazabo. Benza lokhu ngombana gade bathembekile ekuzihlambululeni kwabo. AmaLevi wona bekatloliswa ukuya ngokwehlelo lomsebenzi nangokweenqhema zawo lokha naneminyaka yobudala ematjhumi amabili namkha ngaphezulu.


text:
Abaphristi abaziinzukulwana zaka-Aroni ebegade bahlala emirhuleni yamadorobhabo bebaphathwa ngalendlela: Bekunamadoda akhethiweko kobana azokwabela izabelo boke abaduna phakathi kwabaphristi nawo woke amaLevi agade atlolisiwe.


text:
UHezekhiya wenza njalo kilo loke lakwaJuda, wenza okuhle begodu wathembeka phambi kwakaSomnini uZimakhe.


text:
Wafuna uZimakhe kikho koke agade akwenzela ithempeli lakaZimu kanye nokulalela imithetho neemiso zakhe. Wasebenza ngehliziywakhe yoke. Ngalokho waphumelela.


text:
Ngemva kokwethembeka kwekosi uHezekhiya ekwenzeni umsebenzi omuhle kaZimu, kwasuka uSanirheribu ikosi ye-Asiriya wasahlela inarha yakwaJuda. Wavimbezela amadorobho anemithangala, adlumbana bona uzawahlula azithathele wona.


text:
wakhulumisana neenkhulu zakhe kanye nabarholi bamabutho kobana bavale amanzi avela emithonjeni ngaphandle kweJerusalema. Ngambala basekela iqhinga lakhe.


text:
Kweza isiqubuthu samadoda savala yoke imithombo nemisele eletha amanzi edorobheni sathi: “Afeke! Asingalisi amakhosi we-Asiriya afumane amanzi kithapha!”


text:
UHezekhiya waqinisa ubuphephelo bedorobho: Wavuselela umthangala ogirikileko bewakha neenthala zabalindi phezu kwawo. Wakha omunye umthangala magegana nalowo ngaphandle waqinisa nendunduma eMzini kaDavida. Wenza nequbi leenkhali kanye neenhlangu.


text:
Wakhetha iinkhulu zamabutho bona ziqale abantu bezibabuthele ndawonye phambi kwakhe ecabazini elisesangweni ledorobho, wabakhuthaza ngamezwi la:


text:
“Qinani nibe nesibindi. Ningesabi namkha niphele amandla ngebanga lekosi ye-Asiriya kanye nesinyokotho samabuthwayo ngombana thina sinamandla amakhulu kunabo.


text:
Yena uhlome ngeenkhwepha zenyama kodwana thina siqine ngoSomnini uZimethu ozosisiza abe alwe izipi zethu.” Abantu baqina isibindi ngamezwi kaHezekhiya ikosi yakwaJuda.


text:
USanirheribu ikosi ye-Asiriya nalo loke ibutho lakhe bavimbezela iLarhitjhi. Wathumela abazenda bakhe eJerusalema kuHezekhiya ikosi yakwaJuda nabo boke abantu bakwaJuda egade balapho kobana base umyalezo othi:


text:
“Nakhu okutjhiwo nguSanirheribu ikosi ye-Asiriya, ‘Nizathi nithembeni nanikokomele eJerusalemapho njengombana ivinjezelwe nje?


text:
UHezekhiya uyanidurhisa kobana nife ngendlala nangomrhawu lokha nathi batjho uSomnini uZimenu uzanisindisa esandleni sekosi ye-Asiriya.


text:
Akusuye uHezekhiya ngokwakhe osuse iindunduma nama-aldari kazinyana loyo wathi ebantwini bakwaJuda nebeJerusalema kumele balotjhe phambi kwe-aldari linye bebatjhise netjhwalo kilo na?


text:
Niyazi bonyana mina nabobaba sabenzani abantu beenarha ezinye. Nabozinyana babo azange bebakghone ukusindisa iinarha zabo esandleni sami!


text:
Ngiwuphi-ke phakathi kwabo boke abozinyana bezizwezo abobamkhulu abazirhayilako owakhe wakghona ukusindisa abantu bakhe esandleni samesi? Alo, nidlumbana bonyana uzinyanenu loyo yena anganisindisa esandleni sami na?


text:
Yeke ningavumeli ukukhohliswa nguHezekhiya anidurhise ngalendlela. Ningamkholwa ngombana abe akunazinyana wanamkha ngisiphi isizwe namkha umbuso owakhe wakghona ukusindisa abantu bakhe esandleni sami namkha sabobamkhulu. Alo, yini-ke into engenziwa nguzinyanenu loyo ukunisindisa esandleni sami?’ ”


text:
Abazenda bakaSanirheribu baragela phambili ngokusatukela uSomnini uZimu kanye nencekwakhe uHezekhiya.


text:
Ikosi uSanirheribu godu yatlola iincwadi yanyefula uSomnini uZimu wakwa-Israyeli yathi: “Njengombana abozinyana babantu beenarha ezinye bangazange bakghone ukusindisa abantu babo esandleni samapha, nozinyana kaHezekhiya angeze asindisa abantu bakhe kesamesi isandla.”


text:
Basuka lapho barhuwelela abantu beJerusalema egade basemthangaleni ngesiJuda kobana babethusele ukuze babaleke bese bona bathumbe idorobho.


text:
Bakhuluma ngoZimu weJerusalema inga bakhuluma ngabosingazimu babantu bephaseli, izinto ezenziwe ngezandla zomuntu.


text:
Ikosi uHezekhiya kanye nomphorofidi u-Isaya umsa ka-Amosi balilela uZimu ezulwini ngomthandazo ngendaba le.


text:
USomnini uZimu wathumela ingilozi eyafika yarhayila zoke iintsitsirimba kanye nabarholi neenkhulu ekampeni yekosi ye-Asiriya. USanirheribu wabuyela enarheni yekhabo atjhwabhele umsila. Wathi lokha nathi ungena ngethempelini lakazinyanakhe, amanye wamadodanakhe ambulala ngesabula.


text:
USomnini wamsindisa njalo-ke uHezekhiya nabantu beJerusalema esandleni sakaSanirheribu ikosi ye-Asiriya nesandleni sabo boke abanye. USomnini wabatjheja mahlangothi woke.


text:
Abantu abanengi baletha iminikelo kuZimu eJerusalema. Godu bapha noHezekhiya ikosi yakwaJuda izipho ezikhethekileko. Ukusukela ngesikhatheso zoke izizwe zamhlonipha zamazisa khulu.


text:
Emihleni leyo uHezekhiya wagulela ukufa. Wathandaza kuSomnini, uSomnini wamphendula bewamnikela nesibonakaliso esimkarisomraro.


text:
Kodwana uHezekhiya wazikhukhumeza, azange atjheje isirhawu uSomnini ambonise sona. Ngalokho itukuthelo kaSomnini yehlela phezu kwakhe nebantwini bakwaJuda nebeJerusalema.


text:
Yeke uHezekhiya waphenduka ekuzikhukhumezeni, nabantu beJerusalema benza njalo. Ngalokho itukuthelo kaSomnini azange isehlela phezu kwabo emihleni kaHezekhiya.


text:
UHezekhiya bekanjinge begodu ahlonipheka khulu. Wazihlelela izindlu zamagugu wafaka isiliva lakhe, igolide, amatje aligugu, iinungo, iinhlangu nakho koke okuligugu.


text:
Wakha nezakhiwo kobana abulunge isivuno seenthoro, sesitjhidela sewayini kanye nesamafutha we-oliva. Wakha neembaya zemihlobohlobo yeenlwana ezikulu nezincani.


text:
Wakha imizi wazuza nezimvu ezinengi kanye neenkomo ngombana uZimu gade ambusise ngobunjinga obukhulu.


text:
Nguye uHezekhiya lo owavimba amanzi wesiyalu esingehla somthombo weGirhoni; wakhambisa amanzi ngomsele ngaphasi kwehlabathi wawadosela ngetjingalanga yoMuzi kaDavida. Waphumelela kikho koke akwenzako.


text:
Kodwana kwathi lokha ababusi beBhabheli nabathumela abazenda kuHezekhiya bona babuze ngetshwayo lomkarisomraro owenzeke enarheni, uZimu wamsukela ngombana gade amlinga afuna ukubona koke okusehliziywenakhe.


text:
Ezinye izehlakalo zokubusa kwakaHezekhiya kanye nezenzo zakhe zokuzinikela kutlolwe embonweni womphorofidi u-Isaya umsa ka-Amosi encwadini yamakhosi wakwaJuda newakwa-Israyeli.


text:
UHezekhiya wahlongakala, wabulungwa embundwini emazindleni weenzukulwana zakaDavida. Woke uJuda nabantu beJerusalema bamhlonipha ekuhlongakaleni kwakhe. UManase indodanakhe wathatha ubukhosi emva kwakhe.


text:
UManase gade aneminyaka elitjhumi nambili lokha naba yikosi. Wabusa eJerusalema iminyaka ematjhumi amahlanu nahlanu.


text:
Wenza ubumbi phambi kwakaSomnini, walandela izenzo ezinyenyisako zezizwe uSomnini aziqotjhako phambi kwama-Israyeli.


text:
Wavuselela iindunduma ezarhirizwa nguyise uHezekhiya. Godu wakhela naboBhali ama-aldari bewajamisa nemifanekiso yabo-Atjhera. Wakhothamela zoke iinkwekwezi zomkayi wazilotjha.


text:
Wakha ama-aldari ngethempelini lakaSomnini phezu kobana uSomnini wathi: “Ibizo lami lizakuhlala eJerusalema isiphelani.”


text:
Wanikela ngamadodanakhe bona abe mihlabelo emrhobeni weBheni-Hinomu, waba ngophengulako, ofuniselako, owenza ubuloyi, ubungoma nobunyanga. Wakhambelela ekwenzeni ubumbi phambi kwakaSomnini, wamthukuthelisa.


text:
Wathatha isithombesibazwa agade asenzile wayosibeka ethempelini lakaZimu phezu kobana uZimu wayethe kuDavida nendodanenakhe uSolomoni: “Ethempelineli neJerusalema engiyikhethe hlangana nazo zoke iinkoro zakwa-Israyeli le, ngizakujamisa ibizo lami isiphelani.


text:
Angeze bengisathoma ngivumele bonyana iinyawo zama-Israyeli zigadunge inarha engayinikela aboyihlomkhulu, kwaphela nangabe bazakulonda koke engabayala ngakho malungana nawo woke umyalo okutjho iimiso nemithetho abayifumana ngoMosi.”


text:
Kodwana uManase wadurhisa uJuda nabantu beJerusalema kobana bakhambelele ngokwenza ubumbi kunezizwe ezinye uSomnini azirhayilako ngaphambi kwama-Israyeli.


text:
Yeke uSomnini wabanikelela ngeenduna zamabutho wekosi ye-Asiriya ezathumba uManase zamfaka isikghopholo epumulweni, zambopha ngamakhamandela wekoporo zamusa eBhabheli.


text:
Kwathi lokha nathandaza kuye, uZimu wathinteka ngokuzisola kwakhe walalela ukurabhela kwakhe; wambuyisela eJerusalema nembuswenakhe. Kusukela mhlokho uManase walemuka bonyana uSomnini unguZimu.


text:
Ngemva kwalapho wakha umthangala omunye wangaphandle koMuzi kaDavida ngetjingalanga yomthombo weGirhoni ngemrhobeni bekwaba sesangweni leHlambi ukuzombeleza umbundu we-Ofeli; wayenza yaba mide. Wabeka iinduna zamabutho kiwo woke amadorobho anemithangala kwaJuda.


text:
Wasusa abosingazimu nesithombe ethempelini lakaSomnini kanye nama-aldari agade awakhe entatjaneni yethempeli lakaSomnini neJerusalema; wakulahlela ngaphandle kwedorobho.


text:
Yeke wavuselela i-aldari lakaSomnini bewenzela kilo imihlabelo yetjhebiswano neyokuthokoza kilo. Watjela uJuda bonyana alotjhe uSomnini uZimu wakwa-Israyeli.


text:
Nokho abantu baragela phambili ukwenza imihlabelo eendundumeni kodwana bebayenzela uSomnini uZimabo.


text:
Ezinye izehlakalo zokubusa kwakaManase nomthandazwakhe kuZimakhe kanye namezwi womboni awakhulume kuye ebizweni lakaSomnini, uZimu wakwa-Israyeli, kutlolwe emilandweni yamakhosi wakwa-Israyeli.


text:
Umthandazwakhe nendlela uZimu athintwa kuzisola kwakhe, nazo zoke izono nokungathembeki kwakhe, neziza lapha akha khona iindunduma bewahloma nemifanekiso yabo-Atjhera neenthombembazwa ngaphambi kobana azithobe, koke kutlolwe emitlolweni yakaRhozayi.


text:
UManase wahlongakala bewabulungwa esigodlweni sakhe. U-Amoni indodanakhe waba yikosi esikhundleni sakhe.


text:
U-Amoni gade aneminyaka ematjhumi amabili nambili lokha naba yikosi. Wabusa eJerusalema iminyaka emibili.


text:
Wenza ubumbi phambi kwakaSomnini njengokwenza kwakayise uManase. U-Amoni walotjha bewenzela umhlabelo zoke iinthombembazwa uyise uManase agade azenzile.


text:
Kodwana yena-ke azange azithobe nokuzithoba phambi kwakaSomnini njengombana kwenza uyise. Kunalokho wandisa umlandwakhe.


text:
Yeke abantu bendawo babulala boke abantu abakhela ikosi u-Amoni ubukhwebetjhana, babeka indodanakhe uJosiya bona abe yikosi esikhundleni sakhe.


text:
UJosiya gade aneminyaka ebunane lokha naba yikosi. Wabusa eJerusalema iminyaka ematjhumi amathathu nanye.


text:
Wenza okuhle phambi kwakaSomnini, wakhamba eendleleni zakayisemkhulu uDavida, azange aphambukele ngesinceleni namkha ngesidleni.


text:
Kuthe emnyakeni wobunane wokubusa kwakhe, asesemncani njalo, wathoma ukufuna uZimu kayisemkhulu uDavida. Emnyakeni wetjhumi nambili wokubusa kwakhe wathoma ukuhlwengisa ikwaJuda neJerusalema ngokususa iindunduma, imifanekiso yabo-Atjhera, iinthombembazwa neenthombembunjwa.


text:
Waqinisekisa bonyana kubhuruzwa ama-aldari waboBhali, kwagawulwa nama-aldari wetjhwalo ebegade angehla kwaboBhalabo. Waphohloza imifanekiso yabo-Atjhera, abosingazimu neenthombembunjwa. Wathatha zoke izintwezo wazephulaphula zaba ziinquqwana wazirhatjha phezu kwamathuna wabagade bazenzela imihlabelo.


text:
Waphenya amathempedlana asemabhodulukweni wamadorobho wakwaManase, kwa-Efrayimu nakwaSimiyoni ukuyokufika kwaNafitali.


text:
Wabhuruza ama-aldari, wafahlaza imifanekiso yabo-Atjhera neenthombembazwa bewagawula ama-aldari wetjhwalo aba ziinquqwana kilo loke lakwa-Israyeli. Yeke wabuyela eJerusalema.


text:
Emnyakeni wetjhumi nabunane wokubusa kwakaJosiya lokha nasahlambulula inarha nethempeli, wathumela uTjhafani umsa ka-Atsaliya noMaseya oyinduna yedorobho noJowarhi umsa kaJowarhazi unobhala wekosi kobana bayokuvuselela ithempeli lakaSomnini.


text:
Bona baya kuRhilikhiya umphristi omkhulu bamnikela imali egade ilethwe ethempelini lakaZimu. AmaLevi agade abogosa bekabuthelele imali leyo ebantwini bakwaManase, bakwa-Efrayimu, kiyo yoke imisalela yakwa-Israyeli, ebantwini bakwaJuda, bakwaBhenjamini kanye nezakhamuzini zeJerusalema.


text:
Imali leyo yanikelwa amadoda agade akhethelwe ukutjheja umsebenzi ethempelini lakaSomnini. Amadoda lawo ayinikela iinsebenzi ezazilungisa begodu zivuselela ithempeli,


text:
okutjho abafuleli nabakhi kobana bathenge amatje abaziweko kanye neengodo zamabalelo namabhaluga malungana nemakho eyafadalaliswa makhosi wakwaJuda.


text:
Amadoda enza umsebenzi ngokwethembeka. Wona gade eluswe nguJarhathi no-Obadiya amaLevi aziinzukulwana zakaMerari, noZakariya noMetjhulamu iinzukulwana zakaKhehathi. Woke amaLevi agade anekghono lokudlala iinliliso zombhino,


text:
gade anikelwe umsebenzi wokwelusa abasebenza ngezandla kanye neensebenzi ngokuhlukahlukana komsebenzi. Amanye wamaLevi gade abososiba, abomabhalana nabogosa.


text:
Kwathi lokha aboTjhafani nabasakhuphela ngaphandle imali egade ingeniswe ngethempelini lakaSomnini, uRhilikhiya umphristi wafumana incwadi yomthetho kaSomnini eyatlolwa nguMosi.


text:
URhilikhiya wathi kuTjhafani umabhalana: “Ngifunyene nasi incwadi yomthetho ethempelini lakaSomnini.” Wamnikela yona.


text:
Yeke uTjhafani wathatha incwadi leyo wayisa ekosini, wayibikela wathi: “Iinkhulu zekosami zenze koke ezinikelwe bona zikwenze.


text:
Ziyikhuphile imali egade ingethempelini lakaSomnini zayinikela iinduna zomsebenzi kanye nabasebenzi.”


text:
UTjhafani ongumabhalana godu wathi ekosini: “URhilikhiya umphristi unginikele nasi incwadi.”<br/>Wayifundela ikosi.


text:
Yakhupha nasi imiyalo ngoRhilikhiya, u-Arhikhamu umsa kaTjhafani, u-Abidoni umsa kaMika, uTjhafani umabhalana nango-Asaya isandla sekosi yathi:


text:
“Khambani niyosibuzela kuSomnini, mina nemisalela yakwa-Israyeli nakwaJuda, ngokutlolwe encwadini efunyenweko le. Maye, yikulu kangangani itukuthelo kaZimu phezu kwethu ngebanga labobamkhulu abangazange balonde ilizwi lakaSomnini! Azange benze njengokutjho kwakho koke okutlolwe encwadinapha.”


text:
URhilikhiya nalabo ikosi egade imthume nabo bakhamba bayokubona umphorofidikazi uRhulda ogade amfazi kaTjhalumu umsa kaTokehathi omsa kaRhasira usompherho. URhulda gade ahlala engcenyeni etja yeJerusalema. Kuthe bona bamtjele amezwi kaJosiya


text:
yena wathi kibo: “Nakhu okutjhiwo nguSomnini uZimu wakwa-Israyeli, ‘Tjelani umuntu onithumele kimi loyo


text:
bonyana ngithi ngizokwehlisela ihlekelele phezu kwendawo le nebantwini bayo, okutjho woke amanikelela atlolwe encwadini efundwe phambi kwekosi yakwaJuda.


text:
Ngizokwenza lokhu ngombana bangihlubukile bebatjhisela abosingazimu itjhwalo ukuze bangihlabekise ngazo zoke iinthombe abazenze ngezandla zabo. Yeke ubukhali bami ngizabuthululela endaweni le begodu angeze bacinywa mumuntu.’


text:
Ikosi yakwaJuda enithumileko leyo bona nizoyibuzela kuSomnini uZimu, itjeleni naku umyalezo kaSomnini uZimu wakwa-Israyeli uthi, ‘Uwalalele kuhle amezwi wencwadi leyo.


text:
Ihliziywakho ithintekile wazithoba phambi kwakaZimu lokha nawuzwa lokho akukhulume ngokujamelana nendawo le nabantu bayo. Ngebanga lokuzithoba kwakho phambi kwami bewadabula nezambatho zakho walila phambi kwami, ngithi ngikuzwile.’ Lawa mamezwi kaSomnini uZimu.


text:
“Begodu uSomnini uZimu wathi, ‘Lokha nangizokubuthelela kiboyihlomkhulu, ngiqinisile bona uzokubulungwa ngokuthula. Amehlwakho akasoze abona yoke ihlekelele engizoyehlisela phezu kwendawo le nebantwini abahlala lapha.’ ”<br/>Yeke bathatha amezwi womphorofidikazi loyo bawasa ekosinabo.


text:
Yakhuphukela ethempelini lakaSomnini ikhambisana namadoda wakwaJuda, abantu beJerusalema, abaphristi namaLevi, boke abantu ukusukela kwabakhulu ukuya kwabancani. Wabafundela bona bezwe woke amezwi wencwadi yesivumelwano efunyenwe ngethempelini lakaSomnini.


text:
Ikosi yajama endawenayo yenza isivumelwano phambi kwakaSomnini uZimu bona izakulandela uZimu nokobana izakulonda imiyalwakhe, iimfuneko neemiso zakhe ngehliziywayo nangomphefumulwayo woke. Ngalokho beyiqinisa bona izakukhamba ngokwamezwi wesivumelwano agade atlolwe encwadinapho.


text:
Yasuka lapho yayala bona woke umuntu eJerusalema nakwaBhenjamini enze isibopho ngencwadi leyo. Yeke abantu beJerusalema bakwenza lokho ngokukhambisana nesivumelwano sakaZimu, uZimu waboyisemkhulu.


text:
UJosiya wasusa zoke iinthombembazwa ezinyenyisako kizo zoke iinarha zama-Israyeli, wayala boke ebegade bakhona kwa-Israyeli bonyana balotjhe uSomnini uZimabo. Azange bahluleke ukulandela uSomnini uZimu waboyisemkhulu emihleni yoke yokuphila kwakhe.


text:
UJosiya wagidinga iPhasika lakaSomnini eJerusalema begodu iimvana zePhasika zahlatjwa elangeni letjhumi nane lenyanga yokuthoma.


text:
Wathi kumaLevi ebegade ayala woke ama-Israyeli begodu azahlukanisele uSomnini: “Umfaji ocwengileko ogade ubekwe ngethempelini elakhiwa nguSolomoni umsa kaDavida ikosi yakwa-Israyeli, akusese msebenzenu ukuwuthwala emahlombe. Ngalokho kumele nilotjhe uSomnini uZimenu nabantu bakhe u-Israyeli bunje:


text:
Zihleleni ngemindenenu ngokweenqhema zenu, njengokwemiyalo etlolwe nguDavida ikosi yakwa-Israyeli nendodanakhe uSolomoni.


text:
Zilungiseleleni endaweni ecwengileko ukusiza imindeni yabafowenu okubabantu abajayekileko. Komunye nomunye umndeni wabantu akube nesiqhema samaLevi.


text:
Zihlambululeni nihlabe iimvana zePhasika bese nizihlahlelela abantu enibasizako; nenze lokho uSomnini akuyala ngoMosi.”


text:
UJosiya wabonelela boke abantu abajayelekileko egade balapho ngesibalo sezimvu neembuzi eziziinkulungwana ezimatjhumi amathathu njengomhlabelo wePhasika, neenkomo eziziinkulungwana ezintathu. Koke lokho kwaphuma esibayeni sakhe.


text:
Iinkhulu zayo nazo zanikela ngokuthanda kwazo ebantwini nakubaphristi namaLevi. URhilikhiya, uZakariya noJehiyeli aba baphathi bethempeli lakaZimu, banikela abaphristi imihlabelo yePhasika emakhulu amatjhumi amabili nantandathu neenkomo ezimakhulu amathathu.


text:
Godu noKonaniya akhambisana noTjhemaya noNetaneli, abafowabo, noRhatjhabiya, uJehiyeli kanye noJozabadi, ababarholi bamaLevi, babonelela imihlabelo yePhasika eziinkulungwana ezihlanu banikelela namaLevi ngomhlambi weenkomo ezimakhulu amahlanu.


text:
Lokha nakuhlelwa umsebenzi, abaphristi bajama ngeendawo zabo namaLevi ngeenqhema zawo njengombana ikosi uJosiya beyitjhwile,


text:
kwahlatjwa iimvana zePhasika. Nje-ke abaphristi bafafaza iingazi abanikelwa zona, ngemva kwalokho amaLevi ahlinza iimvanezo.


text:
Akhupha izitho okumele zitjhiswe e-aldarini azinikela imindeni yabantu kobana inikele izithwezo kuZimu njengombana kutlolwe encwadini kaMosi. Enza soneso nangeenkomo.


text:
Kwathi nakusaphekwe iminikelo ecwengileko ngamanzi ngemihlobohlobo yeempoto zomdaka namkha zekoporo, amaLevi abasa iimvana zePhasika emlilweni njengokomkhuba wakhona. Aphakela boke abantu khonokho.


text:
Ngemva kwalokho, amaLevi azilungiselela iimvana zePhasika, alungiselela nabaphristi. Abaphristi abaziinzukulwana zaka-Aroni gade benza imihlabelo yokutjhiswa batjhisa nomhlwehlwe bekwahlwa. Kungebangelo-ke amaLevi azilungiselela abe alungiselela nabaphristi.


text:
Ababhini, okuziinzukulwana zaka-Asafa, bekungakameli bona batjhide eendaweni ezajanyiswa nguDavida, u-Asafa, uHemani noJedutuni umboni wekosi ngombana amaLevi okubafowabo abalungiselela iimvana zePhasika. AmaLevi godu alungiselela nabalindisango kelinye nelinye isango ukuze nabo bangatjhidi eendaweni zabo.


text:
Ngaleyondlela mhlokho kwenziwa umsebenzi opheleleko wokulotjha uZimu ngokugidinga iPhasika nokwenza imihlabelo yokutjhiswa e-aldarini lakaSomnini. Kwenziwa njengombana kwayala ikosi uJosiya.


text:
Ama-Israyeli agade akhona agidinga iPhasika ngesikhatheso. Agidinga nomnyanya wesiKwa esinganaNgumelo amalanga alikhomba.


text:
IPhasika belingazange kheligidingwe ngalendlela kwa-Israyeli ukusukela emalangeni womphorofidi uSamyela begodu akunakosi kwa-Israyeli eyakhe yagidinga iPhasika elingaka njengombana kwenza uJosiya, nabaphristi namaLevi naye woke uJuda no-Israyeli ogade alapho kanye nabantu beJerusalema.


text:
Ngemva kwakho koke lokho, uJosiya sele ahlele kuhle ithempeli, uNeko ikosi yeGibhide wakhuphuka wayokulwa eKarikemitjhi phezu kweYufrathe. UJosiya naye waphuma wayomhlangabeza ngepi.


text:
Kodwana uNeko wathumela iinthunywa kuye wathi: “Kosi yakwaJuda, mina anginamraro nawe! Angilwi nawe namhlanjesi kodwana kunombuso engilwa nawo. UZimu uthe ngirhabe, yeke lisa ukuphikisana noZimu okhamba nami. Nakungasinjalo uzakurhayila.”


text:
Kodwana uJosiya azange abuyele emva, kunalokho wazitjhatjhanisa wangena naye epini. Azange alalele uNeko akukhulume ngomyalo kaZimu, kodwana wayokulwa naye etjhatjhalazini leMegido.


text:
Abosomsebe badumuza ikosi uJosiya, watjela iinceku zakhe wathi: “Yeningikhuphe lapha, sengilimele khulu.”


text:
Yeke zamkhupha ngekaranenakhe, zamfaka kenye ikaranakhe zamusa eJerusalema lapha ahlongakalela khona. Wabulungwa emathuneni waboyisemkhulu. IkwaJuda neJerusalema yoke bamlilela.


text:
UJoromiya watlamela uJosiya ingoma yesililo. Boke ababhini bembaji nebengubo basakhumbula uJosiya ngesililo bekube kunamhlanje. Lokhu kwaba lisiko kwa-Israyeli bekwatlolwa isililweso encwadini yesiLilo.


text:
Ezinye izehlakalo zokubusa kwakaJosiya, ukusuka ekuthomeni bekube sekupheleni kanye nokwethembeka kwakhe ngendlela okutlolwe ngakho emthethweni kaZimu, zitlolwe encwadini yamakhosi wakwa-Israyeli newakwaJuda.


text:
UJehowarhazi gade aneminyaka ematjhumi amabili namithathu lokha naba yikosi. Wabusa eJerusalema iinyanga ezintathu.


text:
Ikosi yeGibhide yamehlisa esihlalweni sobukhosi eJerusalema beyahlawulisa uJuda umthelo weenkulungwana ezintathu namakhulu amane wamakhilogremu wesiliva namatjhumi amathathu nane wamakhilogremu wegolide.


text:
Ikosi yeGibhide yabeka umnakwabo kaJehowarhazi, u-Eliyakhimu, bona abe yikosi kwaJuda neJerusalema beyatjhugulula ibizo lakhe yamthiya bona nguJehoyakhimu. Kodwana uNeko wathatha uJehowarhazi umnakwabo ka-Eliyakhimu wamusa eGibhide.


text:
UJehoyakhimu gade aneminyaka ematjhumi amabili namihlanu lokha naba yikosi. Wabusa eJerusalema iminyaka elitjhumi nanye. Wenza ubumbi phambi kwakaSomnini uZimakhe.


text:
Ezinye izehlakalo zokubusa kwakaJehoyakhimu, izinto ezinyenyisako nakho koke okumbi akwenzako kutlolwe encwadini yamakhosi wakwa-Israyeli newakwaJuda. UJehoyakini indodanakhe waba yikosi esikhundleni sakhe.


text:
UJehoyakini gade aneminyaka elitjhumi nabunane lokha nathoma ukuba yikosi. Wabusa eJerusalema iinyanga ezintathu namalanga alitjhumi. Wenza ubumbi phambi kwakaSomnini.


text:
Kwathi ekuthomeni komnyaka uNebukadinetsari wathumela bonyana kulandwe uJehoyakini alethwe eBhabheli kanye nepahla yenani eliphezulu ethethwe ethempelini lakaSomnini. Wabeka uTsedekhiya isihlobo sakaJehoyakini bona abe yikosi kwaJuda neJerusalema.


text:
UTsedekhiya gade aneminyaka ematjhumi amabili nanye lokha naba yikosi. Wabusa eJerusalema iminyaka elitjhumi nanye.


text:
Wenza ubumbi phambi kwakaSomnini uZimakhe, azange azithobe phambi kwakaJoromiya umphorofidi owakhuluma kuye ilizwi lakaSomnini.


text:
Godu wahlubuka ikosi uNebukadinetsari owamfungisa ebizweni lakaZimu. Wakhunyalala waqinisa ihliziywakhe wangafuna uSomnini uZimu wakwa-Israyeli.


text:
Ukusuka lapho boke abarholi babaphristi kanye nabantu bathuwelela ngokungasathembeki, balandela woke amanyala enziwa zizizwe basilaphaza ithempeli lakaSomnini ebegade alihlambululile eJerusalema.


text:
USomnini uZimu waboyisemkhulu wabathumelela ilizwi ngeenthunywa zakhe kanenginengi ngombana yarhawukela abantu bayo nendawayo yokuhlala.


text:
Kodwana bahlekisa ngeenthunywa zakaZimu, banyaza amezwakhe bakokomeja nabaphorofidi bakhe kufikela lapha bavusa khona itukuthelo kaSomnini ebantwini bakhe bekwatlhogeka nentatha.


text:
UZimu wabanikelela ngekosi yamaKasidi eyabulala amasokanabo ngesabula endaweni ecwengileko. Yona azange irhawukele amasokana, abantazana, abalupheleko neengoga. UZimu wabanikela boke njalo esandleni sakaNebukadinetsari.


text:
UNebukadinetsari wabutha yoke ipahla ekulu nencani engethempelini lakaSomnini wayithwala wayisa eBhabheli. Wathanyela namagugu wethempeli lakaZimu namagugu wekosi neweenkhulu zayo.


text:
Amajonakhe athungelela ithempeli lakaSomnini ngomlilo abhuruza umthangala weJerusalema; atjhisa zoke iingodlo, atjhabalalisa koke okuligugu okwakulapho.


text:
UNebukadinetsari wathumba yoke imisalela eyaphunyurha esabuleni wayisa eBhabheli, yaba makhobokakhe kanye newamadodanakhe ukufikela lapha umbuso wePheresiya uthoma khona ukubusa.


text:
Ngaleyondlela ilizwi lakaSomnini alikhuluma ngoJoromiya lazaliseka. Inarha yafumana amaSabathayo ebeyifanele iwafumana esikhathini esidlulileko, yaphumula soke isikhathi sokulahlwa kwayo, bekwaphelela iminyaka ematjhumi alikhomba.


text:
Kwathi ngomnyaka wokuthoma wakaKoretjhi ikosi yePheresiya, uZimu wazalisekisa ilizwi elakhulunywa nguJoromiya ngokuthinta ihliziyo kaKoretjhi bonyana enze isimemezelo esitloliweko kiwo woke umbuswakhe:


text:
“UKoretjhi ikosi yePheresiya uthi, ‘USomnini uZimu wezulwini unginikele yoke imibuso yephaseli beyangikhetha bonyana ngimakhele ithempeli eJerusalema kwaJuda. Nanyana ngubani wabantu bakhe ophakathi kwenwapha, inga uSomnini angaba naye, yeke akakhuphuke.’ ”


text:
Bekungomnyaka wokuthoma wokubusa kwakaKoretjhi ikosi yePheresiya lokha nakuzaliseka ilizwi lakaSomnini elakhulunywa nguJoromiya. Ngesikhatheso uSomnini wavusa ihliziyo kaKoretjhi ikosi yePheresiya bonyana amemezele embusweni wakhe woke begodu akutlole lokho athi:


text:
“Nakhu okutjhiwo nguKoretjhi, ikosi yePheresiya: USomnini, uZimu wezulwini, unginikele yoke imibuso yephasi begodu ungiyale bona ngimakhele ithempeli eJerusalema, kwaJuda.


text:
Kwanga uZimu angaba nananyana ngubani wabantu bakhe ophakathi kwenu, abuyele eJerusalema kwaJuda, ayokwakha ithempeli lakaSomnini uZimu wakwa-Israyeli, okunguZimu oseJerusalema.


text:
Nje-ke, akuthi boke abaseleko babantu bakwaJuda, nanyana kukuphi lapha bakhonze khona, izakhamuzi zendawo leyo zibasize ngesiliva negolide nangepahla nefuyo. Godu azibasize ngeminikelo yesihle abazayinikela bona ibe ngeyethempeli lakaZimu eliseJerusalema.”


text:
Iinhloko zemindeni yakwaJuda nezakwaBhenjamini ngokwezindlu zaboyise, abaphristi namaLevi, okutjho boke uZimu avusa ummoyabo, bazilungiselela bonyana bakhuphuke bayokuvuselela ithempeli lakaSomnini eliseJerusalema.


text:
Nje-ke, boke abomakhelwana babo babasiza ngezinto zesiliva nezegolide, ngepahla, ngefuyo nangezipho ezikhethekileko, sekungasabalwa yoke iminikelo yesihle eyanikelwako.


text:
Ikosi uKoretjhi yakhupha nezitja zethempeli lakaSomnini egade zithuthwe nguNebukadinetsari eJerusalema bewazifaka ngethempelini labozinyana bakhe.


text:
UKoretjhi ikosi yePheresiya yazikhupha ngokuyala uMitiredathi, umphathisikhwama, bonyana azibale bese uzinikela uTjhetjhibhatsari ikosana yakwaJuda.


text:
Nasi-ke isibalo sezitja:<br/>amatjhumi amathathu wezitja zegolide,<br/>ikulungwana yezitja zesiliva,<br/>amatjhumi amabili nethoba wemikhwa,


text:
amatjhumi amathathu wabomakupuru begolide,<br/>amakhulu amane netjhumi labomakupuru besiliva,<br/>ikulungwana yezitja ezinye.


text:
Sezizoke izitja zegolide nezesiliva beziziinkulungwana ezihlanu namakhulu amane.<br/>UTjhetjhibhatsari wathatha izitjezo wakhuphuka nazo lokha abathunjwa nabaphuma eBhabheli bakhutjhulelwa eJerusalema.


text:
UNebukadinetsari, ikosi yeBhabheli gade athumbe amaJuda wawasa eBhabheli. Abantwaba bebaphume ekuthunjweni babuyela eJerusalema nemizinabo esifundeni sakwaJuda.


text:
Bebakhamba noZerubhabheli, uJetjhuwa, uNerhemiya, uSeraya, uReyelaya, uMoridekayi, uBhilitjhani, uMisiphari, uBhigivayi, uRerhumu noBhana.<br/>Isibalo samadoda wakwa-Israyeli ngilesi:


text:
zakaParhathi-Mowabi okutjho amadodana kaJetjhuwa noJowabi, beziziinkulungwana ezimbili namakhulu abunane netjhumi nambili,


text:
Isibalo sabaphristi ngilesi:<br/>Iinzukulwana zakaJedaya wendlu kaJetjhuwa zimakhulu alithoba namatjhumi alikhomba nantathu,


text:
Isibalo samaLevi ngilesi:<br/>Iinzukulwana zakaJetjhuwa noKhadimiyeli, okutjho iinzukulwana zakaHodaviya, zimatjhumi alikhomba nane.


text:
Isibalo sabalindisango ngilesi:<br/>Iinzukulwana zakaTjhalumu, zaka-Atheri, zakaThalimoni, zaka-Akhubu, zakaRhathitha noTjhobabi, sezizoke bezilikhulu namatjhumi amathathu nethoba.


text:
Iinzukulwana zeenceku zakaSolomoni ngilezi:<br/>Iinzukulwana zakaSothayi, zakaHasoferethi nezakaPeruda,


text:
Sezizoke iinceku zethempelini kanye neenzukulwana zeensebenzi zakaSolomoni bezimakhulu amathathu namatjhumi alithoba nambili.


text:
Abalandelakwaba ngilabo ebegade baphuma emzini weTeli-Melarhi, weTeli-Rharitjha, weKerubu, we-Adani newe-Imeri. Kodwana akhange bakwazi ukuzihlathulula bonyana badabukaphi ngokwekoro nokobana kungabe basizukulwana sakwa-Israyeli na.


text:
Bona-ke bebamakhulu asithandathu namatjhumi amahlanu nambili, baziinzukulwana zakaDelaya, zakaThobiya nezakaNekhoda.


text:
Godu bekunjalo ngabaphristi bemindeni kaRhobaya, kaHakhotsi neyakaBharzilayi. (Umndeni kaBharzilayi bewubizwa ngebizweli ngombana ukhokhwabo gade athethe umfazi emadodakazini wakwaBharzilayi umGiliyadi.)


text:
Abaphristabo baphenya ukutloliswa kwabo erhelweni leenzukulwana ebegade sele zitlolisiwe, kodwana akhange bafunyanwe lapho. Nje-ke bakhutjhwa ebuphristini njengabangakahlambuluki.


text:
Umbusi wesikhatheso wabatjela bonyana akukameli bahlanganyele ekudleni kweminikelo ecwenge khulu ukufikela lapha kuzakuba nomphristi omkhulu owenza iqunto nge-urimi nethumimi.


text:
Sele bahlangene baboke bebaziinkulungwana ezimatjhumi amane nambili namakhulu amathathu namatjhumi asithandathu.


text:
Ngaphezu kwalabo bekunalaba:<br/>amakhoboka namakhobokakazi aziinkulungwana ezilikhomba namakhulu amathathu namatjhumi amathathu nalikhomba,<br/>abavumi abaduna nabasikazi abamakhulu amabili,


text:
iinjomani ezimakhulu alikhomba namatjhumi amathathu nantandathu,<br/>iimeyila ezimakhulu amabili namatjhumi amane nahlanu,


text:
amakamela amakhulu amane namatjhumi amathathu nahlanu,<br/>abodumbana abaziinkulungwana ezisithandathu namakhulu alikhomba namatjhumi amabili.


text:
Ezinye iinhloko zemindeni zathi lokha nazifika ethempelini lakaSomnini eJerusalema, zanikela umnikelo wesihle kobana kwakhiwe ithempeli lakaZimu endawenalo.


text:
Zanikela ngokwamandlazo esikhwameni somsebenzi wokwakha, kwaba pheze makhilogremu amakhulu amahlanu wegolide, amakhilogremu aziinkulungwana ezintathu wesiliva nekhulu leemphuraphura zabaphristi.


text:
Abaphristi, amaLevi kanye nabanye abantu bahlala eJerusalema nemaphethelwenalo. Abavumi, abalindisango, iinsebenzi zethempeli kanye nenengi lama-Israyeli bahlala emizinabo.


text:
Kwathi lokha nakufika inyanga yekhomba, ama-Israyeli sele asemizini, abantu bahlangana njengomuntu oyedwa eJerusalema.


text:
UJetjhuwa umsa kaJotsadakhi nabafowabo ababaphristi kanye noZerubhabheli umsa kaTjheyaltiyeli nabafowabo, bazilungiselela ukwakha i-aldari lakaZimu wakwa-Israyeli kobana kunikelwe imihlabelo yokutjhiswa kilo njengombana kutlolwe emthethweni kaMosi umuntu kaZimu.


text:
Nanyana bebanevalo ngabantu ababazombelezileko, bakha i-aldarelo endawenalo, basungula ukunikela kuSomnini imihlabelo yokutjhiswa phezu kwalo. Kwaba mihlabelo yokutjhiswa ekuseni nantambama.


text:
Bagidinga umnyanya wemiTlhatlhana njengombana kubekiwe: imihla ngemihla banikela imihlabelo yokutjhiswa ukuya ngenani lesidingo samhlokho.


text:
Emva kwalokho baragela phambili ngokunikela imihlabelo yangemihla, imihlabelo yokuthwasa kwenyezi, imihlabelo yayo yoke iminyanya ekhethekileko kaSomnini kanye neminikelo yesihle ebeyithenjiswe uSomnini.


text:
Nanyana isisekelo sethempeli lakaSomnini besingakabekwa, ukusukela mhlokho basungula ukunikela imihlabelo yokutjhiswa kuSomnini ngelanga lokuthoma lenyanga yekhomba.


text:
Baqatjha abacozi bamatje nabafuleli bebabanikela ukudla nokuselwako. AmaTsidoni namaTirosi anikelwa amafutha we-oliva kobana alethe eJopha iingodo zomsedari weLibhanoni ezithayiswa ngelwandle. Lokhu kwenziwa ngegunya lakaKoretjhi ikosi yePheresiya.


text:
Emnyakeni wesibili ngemva kokufika kwabo ethempelini lakaZimu eJerusalema, enyangeni yesibili, uZerubhabheli umsa kaTjheyaltiyeli noJetjhuwa umsa kaJotsadakhi, bathoma umsebenzi. Lokho bakwenza ngokusekelwa baphristi okubafowabo, amaLevi nabo boke ebebabuya ekuthunjweni. Bathoma ngokubeka amaLevi aneminyaka ematjhumi amabili ukuya phezulu bona engamele umsebenzi wethempeli lakaSomnini.


text:
Nje-ke uJetjhuwa, amadodanakhe nabafowabo kanye noKhadimiyeli namadodanakhe, okuziinzukulwana zakaHodaviya, bebabambisene baqalene nomsebenzi wethempeli lakaZimu. Godu bebakanye namadodana kaRhenadadi, amadodanabo kanye nabafowabo, boke bamaLevi.


text:
Kwathi lokha abakhi nababeka isisekelo sethempeli lakaSomnini, abaphristi beza bembethe izambatho zabo baneemporompita, namaLevi okumadodana ka-Asafa eza neewahlo bona kuzokudunyiswa uSomnini njengombana kwayala uDavida ikosi yakwa-Israyeli.


text:
Badumisa begodu bathokoza uSomnini ngokukhalela ingoma yokuvumelana bathi:<br/>“USomnini ulungile;<br/>ukwethembeka kwakhe ku-Israyeli kujame isiphelani.”<br/>Boke abantu barhuwelela khulu, badumisa uSomnini ngokubekwa kwesisekelo sethempeli lakhe.


text:
Abaphristi abanengi, amaLevi neenhloko zemindeni, okutjho woke amaqhegu agade abone ithempeli lokuthoma, arhahlawula lokha nakabona kubekwa isisekelo sethempeli phambi kwawo, kodwana abanye abanengi barhuwelela bahlokoma.


text:
Itjhadelo belilikhulu kangangobana abantu akhange bakwazi ukuhlukanisa bonyana ngelokujabula namkha ngelokulila. Iye, abantu barhuwelela khulu, itjhada labo lazwakala kude.


text:
Kwathi lokha izitha zabakwaJuda nebakwaBhenjamini nazizwa bonyana abathunjwa ababuyileko bakha ithempeli lakaSomnini uZimu wakwa-Israyeli,


text:
zeza kuZerubhabheli neenhlokweni zemindeni, zathi kibo: “Sivumelani ukwakha nani ngombana njengani nathi siyamsaba uZimenu begodu sinikela imihlabelo kuye ukusukela emihleni ka-Esari-Rhadoni ikosi ye-Asiriya eyasiletha lapha.”


text:
Kodwana uZerubhabheli, uJetjhuwa kanye nezinye iinhloko zemindeni yakwa-Israyeli bathi kizo: “Asinahlanganyelo nani ekwakhiweni kwethempeli lakaZimethu. Thina sisodwa sizakwakhela uSomnini uZimu wakwa-Israyeli ithempeli njengombana uKoretjhi ikosi yePheresiya yasiyala.”


text:
Ukusukela ngesikhatheso abantu benarha leyo bethusela amaJuda bebawanyefula aphelelwa mdlandla wokwakha.


text:
Esikhathini soke sokubusa kwakaKoretjhi ikosi yePheresiya bekube sembusweni kaDariyasi ikosi yePheresiya, abantwabo bafumbathisa abeluleki bonyana bajamelane nabantu bakwaJuda ngokuraranisa ihlelo labo lokwakha.


text:
Ngesikhathi sokuthoma kokubusa kwaka-Arhatjhiverotjhi, izitha zatlola zamangalela izakhamuzi zakwaJuda neJerusalema.


text:
Begodu emihleni ka-Aritarhitjhasta, uBhitjhilamu, uMiteredathi, uThabeyeli nenengi labasebenzisani babo batlolela u-Aritarhitjhasta ikosi yePheresiya incwadi. Incwadi leyo yatjhugululwa beyatlolwa ngomtlolo wesi-Aramu.<br/>Okulandelako kungesi-Aramu:


text:
URerhumu ongundunakulu kanye noTjhimtjhayi usosiba bebatlolele ikosi u-Aritarhitjhasta incwadi emangalela iJerusalema. Yeke incwadi leyo yatlolwa


text:
nguRerhumu ongundunakulu noTjhimtjhayi usosiba kanye nabasebenzisani babo boke: abagwebi, abazenda, iinkhulu, amaPheresiya, abahlali be-Uruki, beBhabheli nebeSusa (okuma-Elamu),


text:
kanye nezizwe zoke u-Osinaphari ohlonipheke khulu agade azithumbe wazibeka emadorobheni weSamariya nesifundeni esingetjingalanga yomlambo iYufrathe. Nje-ke,


text:
naku umkhuphelo wencwadi abayithumelako:<br/>Ikosi u-Aritarhitjhasta.<br/>Iinceku zekosi, okutjho abantu abangetjingalanga yomlambo iYufrathe bayalotjhisa.<br/>Ngalokho


text:
sazisa ikosi bonyana amaJuda agade asuka kiyo ukuza kithi sele aseJerusalema. Khona njesi amatasatasa akhana nedorobho elihlubukileko nelikhohlakeleko. Kazi alungisa iinsekelo begodu avuselela namaboda.


text:
Akwazeke ekosini bonyana lokha idorobheli nasele lakhiwe nemithangala seyivuselelwe, abantu bedorobhelo angeze basakhupha umthelo, isibiko nemali yendlela. Yeke indlu yamagugu wesigodlo izokulahlekelwa khulu.


text:
Manje, njengombana siphila ngesigodlo, akusihlaleli kuhle thina ukubona ikosi idelelwa. Ngalokho sithumela incwadi le ekosini ukuyazisa


text:
bonyana akuhlolisiswe kuhle encwadini yemilando yaboyise lekosi ngendaba le. Nje-ke encwadini yemilando leyo ikosi izakufunyana bonyana kazi idorobheli lingelokuhlubuka, linehlupho emakhosini neemfundeni begodu kwakade lidale bona kube nobuhlongandlebe. Kungebangelo labhujiswa.


text:
Nje-ke, sazisa ikosi bonyana nange idorobheli lingavuselelwa begodu kuvuswe nemithangalalo iphele ukwakhiwa, ikosi angeze isaba nelawulo lesifunda esingetjingalanga yomlambo iYufrathe.


text:
Ikosi u-Aritarhitjhasta yathumela ipendulo yathi:<br/>KuRerhumu ongundunakulu nakuTjhimtjhayi usosiba kanye nabasebenzisani babo boke abahlala eSamariya nesifundeni esingetjingalanga yomlambo iYufrathe.<br/>Ngiyabingelela.


text:
Yeke ngikhuphe umyalo kwaphenywa. Kufunyenwe bona kwakade idorobheli livukele amakhosi nokobana ubuhlubuka nobuhlongandlebe kwenziwe kilo.


text:
Iye, iJerusalema beyinamakhosi aqinileko nanamandla, abuse isifunda soke esingetjingalanga yomlambo iYufrathe. Begade kukhutjhwa kiwo umthelo, isibiko kanye nemali yendlela.


text:
Yeke khuphani umyalo bonyana amadoda lawo angasarageli phambili nomsebenzi wokuvuselela idorobhelo, ukufikela lapha mina ngizakukhupha khona omunye umyalo.


text:
Ngemva kokobana incwadi yekosi u-Aritarhitjhasta ifundwe phambi kwakaRerhumu noTjhimthayi usosiba kanye nabasebenzisani babo, bakhamba ngokurhaba okukhulu baya emaJudeni eJerusalema. Bawajamisa ngekani bona angasarageli phambili nomsebenzi wokwakha.


text:
Ngendlela leyo umsebenzi wethempeli lakaZimu ngeJerusalema wajanyiswa bekwaba mnyaka wesibili wokubusa kwakaDariyasi ikosi yePheresiya.


text:
Abaphorofidi, uZakariya osizukulwana saka-Ido noHagayi, baphorofida ebizweni lakaZimu wakwa-Israyeli ngokujamelana namaJuda agade akwaJuda neJerusalema.


text:
Nje-ke uZerubhabheli umsa kaTjheyaltiyeli noJetjhuwa umsa kaJotsadakhi basikima bathoma ukuvuselela ithempeli lakaZimu eliseJerusalema. Abaphorofidi bakaZimu bebakanye nabo babasiza.


text:
Ngesikhatheso uTatenayi umbusi wesifunda sangetjingalanga yomlambo iYufrathe akanye noTjhetari-Bhozenayi nabasebenzisani babo beze kibo bafese bakhulumisana nabo bunje: “Niyithethephi imvumo yokwakha ithempeleli nokubeka iphahla lalo na?”


text:
Kodwana ilihlo lakaZimu belibelusile abaphathi bamaJuda. Nje-ke akhange bakghone ukuwajamisa ukufika lapha kubikwa khona kuDariyasi bekufunyanwe nomyalwakhe otloliweko mayelana nendaba le.


text:
UTatenayi umbusi wesifunda sangetjingalanga yomlambo iYufrathe akanye noTjhetari-Bhozenayi nabasebenzisani babo abagade bangesifundeneso, bathumela incwadi kuDariyasi


text:
Besithi akwazeke ekosini bonyana siyile esifundeni sakwaJuda, ethempelini lakaZimu omkhulu. Lona-ke lakhiwe ngamatje acoziweko begodu neengodo sezibekiwe emabodeni. Umsebenzi lowo wenziwa ngokukhuthala okukhulu kanti godu uragela phambili.


text:
Nje-ke thina sibuze abaphathabo sathi kibo: “Niyithethephi imvumo yokwakha ithempeleli nokubeka iphahla lalo na?”


text:
Yeke nasi ipendulwabo abasiphe yona: “Thina siziinceku zakaZimu wezulu nephasi begodu sivuselela ithempeli elalakhiwe yikosi edumileko yakwa-Israyeli laphela iminyaka eminengi eyadlulako.


text:
Kodwana ngenca yokobana abobamkhulu batjhijila uZimu wezulwini, wabanikela ezandleni zakaNebukhadinetsari ikosi yeBhabheli emKasidi yabhubhisa ithempeleli beyathumba abantu yabasa eBhabheli.


text:
Nokho-ke ngomnyaka wokuthoma wokubusa kwakaKoretjhi ikosi yeBhabheli, wakhupha umyalo bonyana ithempeli lakaZimeli kufuze livuselelwe.


text:
Ngitjho nezitja zegolide nezesiliva zethempeli lakaZimu egade zithethwe nguNebukhadinetsari eJerusalema wazisa eBhabheli, ikosi uKoretjhi wazikhupha eBhabheli zalethwa kiloyo ibizo lakhe ebekunguTjhetjhibhatsari, okunguye agade amenze umbusi,


text:
wathi kuye, ‘Thatha izitjezi ukhambe nazo. Wenze bona ithempeli lakaZimu liyavuselelwa endawenalo eJerusalema bese uzifake khona.’


text:
Nje-ke, uTjhetjhibhatsari loyo weza wafese wabeka isisekelo sethempeli lakaZimu eJerusalema. Ukusukela ngesikhatheso bekube kunjesi, liyakhiwa begodu alikabi ukuphela.”


text:
Nangabe kubonakala kukuhle ekosini, akwenziwe iphenyo endlini yokubulunga imilando yesigodlo khonapho eBhabheli, kubonwe bonyana mbala umyalo loyo wakhutjhwa yikosi uKoretjhi kobana kuvuselelwe ithempeli lakaZimu eJerusalema na. Nje-ke besibawa bona ikosi isazise isiphetho sayo ngendaba le.


text:
UDariyasi ikosi yakhupha umyalo wokobana kuphenywe endlini lapha bekubulungwe khona imilando eBhabheli.


text:
Kwathi e-Ekibatana okuyihlokodorobho yesifunda seMidiya, kwafunyanwa umtlolomsongo ogade kutlolwe kiwo bunje:<br/>Isimemezelo.


text:
Ngomnyaka wokuthoma wokubusa kwakaKoretjhi ikosi, uKoretjhi loyo wakhupha umyalo malungana nethempeli lakaZimu eJerusalema: Ithempeli kufuze livuselelwe endaweni lapha kuhlatjelwa khona imihlabelo. Isisekelo salo kumele sifane nesaphambilini. Isakhiweso sibe mamitha amatjhumi amabili nalikhomba ukuphakama nobubanzi,


text:
godu sibe namahla amathathu wamatje acoziweko nelihla elilodwa leengodo, njalonjalo. Iindleko zakhona zikhokhelwe ngesikhwama sesigodlweni.


text:
Begodu izitja zegolide nezesiliva zethempeli lakaZimu egade zithethwe nguNebukhadinetsari ethempelini eJerusalema waziletha eBhabheli, azibuyiselwe eJerusalema. Kufuze zifakwe ethempelini lakaZimu endawenazo.


text:
Nje-ke uDariyasi waphendula uTatenayi umbusi wesifunda sangetjingalanga yomlambo iYufrathe kanye noTjhetari-Bhozenayi nabasebenzisani babo, wathi: “Nina bazenda besifunda sangetjingalanga yomlambo iYufrathe, yibani kude nalapho.


text:
Umsebenzi wethempeli lakaZimu ungaphazanyiswa. Akuvunyelwe umbusi wamaJuda nabaphathi bakhona bavuselele ithempeli lakaZimu endawenalo.


text:
Ngaphezu kwalokho ngikhupha nomyalo mayelana nalokho ofanele ukwenze kubaphathi bamaJuda ukubasekela ekuvuseleleni kwabo ithempeli lakaZimeli: Akukhutjhwe esikhwameni sesigodlo umthelo wesifunda sangetjingalanga yomlambo iYufrathe, kukhokhelwe iindleko zokusebenza kwamadoda lawo ngokukhuthala, kungariyadwa.


text:
Nanyana yini edingekako ukuya ngelizwi labaphristi beJerusalema, abakunikelwe: iinkunzana, amaqama neemvana zemihlabelo yokutjhiswa kuZimu wezulwini; godu banikelwe ikoroyi, itswayi, iwayini namafutha we-oliva. Abanikelwe lokho malanga woke kungatshwili


text:
ukuze banikele ngeminikelo eyamukeleka kuZimu wezulwini bebathandazele ukulondeka kwekosi namadodanayo.


text:
Begodu ngikhupha nomyalo othi nanyana ngubani ozakuhlanakela ilizwi lesimemezelwesi, akutsonyulwe isigodo endlinakhe aphanyekwe ngokuhlonyelelwa kiso. Indlu yomuntu loyo yenziwe iqubi leququ.


text:
UZimu owenze bonyana ibizo lakhe lihlale ethempelini lakhe eJerusalema, kwanga angaketula nanyana ngiyiphi ikosi namkha abantu abalinga ukujamelana nomyalo lo ngokubhubhisa ithempelelo. Iye, ngitjho njalo mina Dariyasi. Nje-ke umyalo lo awulandelwe ngokuzimisela okukhulu.”


text:
UTatenayi umbusi wesifunda sangetjingalanga yomlambo iYufrathe kanye noTjhetari-Bhozenayi nabasebenzisani babo benza ngokukhuthala okukhulu njengombana uDariyasi ikosi gade sele athumele ilizwi.


text:
Abaphathi bamaJuda baragela phambili bakha begodu baphumelela ngokuya ngokuphorofida kwakaHagayi umphorofidi noZakariya osizukulwana saka-Ido. Baqeda umakho wabo ngomyalo kaZimu wakwa-Israyeli nangomyalo kaKoretjhi noDariyasi kanye no-Aritarhitjhasta okumakhosi wePheresiya.


text:
Nje-ke ithempeleli laphela ngelanga lesithathu enyangeni ka-Adari ngomnyaka wesithandathu wokubusa kwekosi uDariyasi.


text:
Ama-Israyeli, abaphristi, amaLevi kanye nabo boke egade babuye ekuthunjweni, bagidinga ukuvulwa kwethempeli lakaZimu ngokuthakasa.


text:
Mhlana kuvulwa ithempeli lakaZimu, banikela ngekhulu leenkunzana, amaqama amakhulu amabili, iimvana ezimakhulu amane kanye nangeempongo ezilitjhumi nambili zaba njengomhlabelo wesono ngokuya kwesibalo seenkoro zakwa-Israyeli.


text:
Abaphristi bahlelwa ngokweengaba zabo namaLevi ngokweenqhema mayelana nomsebenzi wokulotjha uZimu eJerusalema njengombana kutloliwe encwadini kaMosi.


text:
Abaphristi namaLevi bazihlambulula bamunye; nje-ke boke njalo gade bamsulwa. AmaLevi ahlabela boke ababuye ekuthunjweni iPhasika, okutjho abafowabo, abaphristi kanye nawo ngokwawo.


text:
Ladliwa ma-Israyeli agade abuye ekuthunjweni kanye nabo boke ebebazihlukanise emikhubeni esilapheleko yabezizwe enarheni leyo. Labo-ke bazihlanganisa nama-Israyeli ukuze bafune intando kaSomnini uZimu wakwa-Israyeli.


text:
Bagidinga umnyanya wesiKwa esinganaNgumelo amalanga alikhomba, banamile. Iye, uSomnini uZimu bekabanamisile ngombana bekaphendulele ihliziyo yekosi ye-Asiriya kibo ukuze ibasize emsebenzini wethempeli lakaZimu, onguZimu wakwa-Israyeli.


text:
Emva kwalokho, emihleni yokubusa kwaka-Aritarhitjhasta ikosi yePheresiya, u-Ezra wathoma umsebenzakhe. Yena gade amsa kaSeraya omsa ka-Azariya, umsa kaRhilikhiya


text:
U-Ezra loyo wakhuphuka asuka eBhabheli. Yena bekamtloli osisazi somthetho kaMosi, okumthetho owanikelwa nguSomnini uZimu wakwa-Israyeli. Ikosi yePheresiya beyimnikele koke agade akubawile ngombana isandla sakaSomnini uZimakhe besiphezu kwakhe.


text:
Godu kwathi ngomnyaka wekhomba wokubusa kwaka-Aritarhitjhasta ikosi, kwakhuphuka eJerusalema abanye bama-Israyeli nabanye babaphristi nebamaLevi, abavumi nabalindisango kanye neensebenzi zethempeli.


text:
Lokha inyanga yokuthoma nayinelanga linye wasungula ikhambo lakhe asuka eBhabheli. Kwathi ngelanga lokuthoma enyangeni yesihlanu walibhada eJerusalema. Mbala isandla esihle sakaZimakhe besiphezu kwakhe.


text:
U-Ezra lo bekabeke ihliziywakhe ekufundeni umthetho kaSomnini uZimu nokobana awenze begodu bekazimisele ukufundisa iimiso nemiyalwayo kwa-Israyeli.


text:
Naku-ke umkhuphelo wencwadi ikosi u-Aritarhitjhasta awunikela u-Ezra umphristi nomtloli osisazi semiyalo kaSomnini neemiso zakhe mayelana no-Israyeli, uthi:


text:
Incwadi le iphuma ku-Aritarhitjhasta ikosi yamakhosi, iya ku-Ezra umphristi nomfundisi omkhulu womthetho kaZimu wezulwini.<br/>Akwande!<br/>Nje-ke


text:
ngikhupha umyalo bona nanyana ngubani wabantu bakwa-Israyeli kungaba baphristi babo namkha amaLevabo embuswenami ofuna ukukhamba aye eJerusalema, angakhamba nawe.


text:
Wena uthunywe yikosi nabeluleki bayo abalikhomba bonyana uyokuhlolisisa kwaJuda neJerusalema bona abantu balandela umthetho wakaZimakho owuphethe esandleni sakho na.


text:
Begodu uthunywe bonyana ukhambise isiliva negolide enikelwe ngesihle yikosi nabeluleki bayo kuZimu wakwa-Israyeli ohlala eJerusalema.


text:
Ukhambe godu nesiliva negolide ozalifunyana kiso soke isifunda seBhabheli kanye neminikelo yoke yesihle enikelwe babantu nabaphristi ngehliziyo etjhaphulukileko mayelana nethempeli lakaZimabo eJerusalema.


text:
Ngesilivelo uthenge ngokuyelela iinkunzana, amaqama neemvana kanye neminikelo yakhona yeenthoro neyokuselwako ukuze unikele ngakho e-aldarini lethempeli lakaZimakho ngeJerusalema.


text:
Nanyana yini ebonakala ilungile kuwe nakubafowenu enithanda ukuyenza ngesiliva negolide eseleko, ningayenza, ikani nje nakungokwentando kaZimenu.


text:
Okunye okudingako mayelana nethempeli lakaZimakho, ongahle uthande ukukusebenzisa nakwenzeka, uzakufunyana esikhwameni sesigodlo.


text:
Nje-ke mina Aritarhitjhasta ikosi, ngiyala boke abaphathi bezomnotho esifundeni sangetjingalanga yomlambo iYufrathe bonyana nanyana yini u-Ezra umphristi osisazi somthetho kaZimu wezulwini azayidinga kini, anikelwe yona ngaphandle kokuriyada.


text:
Kufuze banikele kufikela lapha kuba makhilogremu aziinkulungwana ezintathu namakhulu amane wesiliva, amakhilogremu aziinkulungwana ezilitjhumi nasithandathu namakhulu amahlanu wekoroyi, iinkulungwana ezimbili namakhulu amabili wamalitha wamafutha we-oliva kanye netswayi elingalinganisekiko ngobunengi.


text:
Nanyana yini uZimu wezulwini ayala ngayo, ayenziwe ngokupheleleko mayelana nethempeli lakaZimu wezulwini loyo ukuze ilaka lakhe lingavuthi phezu kombuso wekosi namadodanayo.


text:
Godu naziswa bonyana akukavumeleki ukubeka imithelo, iimbiko namkha imali yendlela phezu kwananyana ngiwuphi wabaphristi, amaLevi, abavumi, abalindisango, iinsebenzi zethempeli nanyana ngisiphi isisebenzi sethempeli lakaZimu.


text:
Nje-ke wena Ezra, ngokuhlakanipha onakho owakuphiwa nguZimakho, beka abakhokheli nabagwebi abazi imithetho kaZimakho ukuze bagwebe boke abantu ngesifundeni sangetjingalanga yomlambo iYufrathe. Labo abangayaziko imithetho leyo, ubafundise yona.


text:
Loyo ongekhe alalele umthetho kaZimakho nomthetho wekosi, akahlunguphazwe khulu, kungaba ngesigwebo sokubulawa, ngokudingiswa, ngokumukwa ipahlakhe namkha ngokubotjhwa.


text:
Akudunyiswe uSomnini uZimu wabobaba obeke into enjengale ehliziyweni yekosi bonyana kuhlotjiswe ithempeli lakaSomnini eJerusalema,


text:
nowengezelele kimi umusa wakhe ongapheliko phambi kwekosi nebelulekini bayo kanye naphambi kweenkhulu zoke ezinamandla zekosi leyo. Ngiqine idolo ngombana isandla sakaSomnini uZimami besiphezu kwami, nje-ke ngibuthelele amadoda abarholi kwa-Israyeli bonyana akhuphuke kanye nami.


text:
Lezi ziinhloko zemindeni kanye nerhelo leenzukulwana zalabo abenyuka nami Ezra ukusuka eBhabheli, emihleni yokubusa kwaka-Aritarhitjhasta ikosi:


text:
BekunguGeritjhomu eenzukulwaneni zakaFiniyasi,<br/>uDanyela eenzukulwaneni zaka-Itamara,<br/>uRhathutjhi womndeni kaDavida


text:
eenzukulwaneni zakaTjhekaniya.<br/>KunguZakariya eenzukulwaneni zakaParotjhi ogade atloliswe namadoda alikhulu namatjhumi amahlanu,


text:
u-Elifelethi, uJewuyeli noTjhemaya eenzukulwaneni zaka-Adonikhamu banamadoda amatjhumi asithandathu, (labo-ke bafika muva),


text:
Ngababutha sahlangana emseleni ogelezela e-Ahava, lapha safese sahloma khona amatende amalanga amathathu. Kwathi lokha nangihlolisisa abantu nabaphristi, ngafunyana bonyana gade kungekho noyedwa wamaLevi lapho.


text:
Nje-ke ngabiza u-Eliyezeri, u-Ariyeli, uTjhemaya, u-Elinatana, uJaribu, u-Elinatani, uNatani, uZakariya noMetjhulamu okumadoda abarholi anoJoyaribu no-Elinatana amadoda anelwazi.


text:
Ngawathumela ku-Ido okuyindoda emrholi endaweni ecwengileko yeKasifiya. Ngabatjela bona bafese bathini ku-Ido nabafowabo, okuziinsebenzi zethempeli leKasifiya ukuze basithumelele iinsebenzi zendlu kaZimethu.


text:
Kwathi ngesandla esihle sakaZimethu phezu kwethu, basilethela indoda enelihlo, okungeyeenzukulwana zakaMarhili, umsa kaLevi omsa ka-Israyeli. Indoda leyo bekunguTjherebiya akhambisana namadodanakhe kanye namadoda alitjhumi nabunane ekubafowabo.


text:
Godu bekunoRhatjhibiya akhambisana noJosaya weenzukulwana zakaMerari kanye nabafowabo namadodanabo amatjhumi amabili.


text:
Babuya baletha amakhulu amabili namatjhumi amabili weensebenzi zethempeli. Lezi bekuziinsebenzi uDavida kanye neenkhulu zakhe ebegade bazahlukanisele ukusiza amaLevi. Boke bebatloliswe ngamabizwabo.


text:
Khonapho emseleni we-Ahava ngamemezela ukuzila ukudla kobana sizithobe phambi kwakaZimethu ukuze sizifunele ikhambo elihle thina nabantwabethu kanye nepahlethu.


text:
Bengineenhloni zokubawa ikosi bonyana ingiphe amajoni nabakhweli beenjomani wokusivikela esitheni endlelenethu ngombana besikhe satjela ikosi sathi: “Isandla esihle sakaZimethu singesilungileko phezu kwabo boke abamfunako, kodwana amandlakhe okutjho ubukhali bakhe bujamelene nabo boke abamfulathelako.”


text:
Ngakhetha abaphristi abalitjhumi nambili ababarholi: uTjherebiya, uRhatjhabiya nabafowabo abalitjhumi.


text:
Ngabalinganisela isiliva negolide kanye nezitja okumnikelo wethempeli lakaZimu owanikelwa yikosi nabeluleki bayo, iinkhulu zayo kanye nama-Israyeli woke agade alapho.


text:
Ngalinganisa amakhilogremu aziinkulungwana ezimatjhumi amabili nambili zesiliva, izitja zesiliva ezilikhulu ezinobudisi bamakhilogremu amatjhumi asithandathu nabunane kanye namakhilogremu aziinkulungwana ezintathu namakhulu amane wegolide,


text:
abomakupuru begolide abamatjhumi amabili abanobudisi obumakhilogremu abunane nesiquntu kanye nezitja ezimbili zekoporo eziligugu njengegolide.


text:
Ngathi kibo: “Nina nicwengile kuSomnini uZimu kanti godu nezitja zicwengile. Isiliva negolide kumnikelo wesihle kuSomnini uZimu waboyihlo.


text:
Zigadeni nizilonde izintwezi nize niyozilinganisa eJerusalema phambi kwabaphristi abakhulu namaLevi kanye neenhloko zemindeni yakwa-Israyeli ngelawini lokuhlanganela kwabaphristi ethempelini lakaSomnini.”


text:
Nje-ke abaphristi namaLevi bathatha izinto zesilinganiso sesiliva negolide kanye nezitja bona bakulethe eJerusalema ethempelini lakaZimu.


text:
Sasuka-ke emseleni we-Ahava ngelanga letjhumi nambili lenyanga yokuthoma bona siye eJerusalema. Isandla sakaZimu besiphezu kwethu begodu wasisindisa esandleni sesitha nakilaba abasilalela endleleni.


text:
Kwathi ngelanga lesine, salinganisa ngaphakathi kwethempeli lakaZimethu isiliva negolide kanye nezitja. Sakwethula lokho ezandleni zakaMeremothi umphristi omsa ka-Uriya. Yena gade ano-Elazara umsa kaFiniyasi kanye namaLevi uJozabadi umsa kaJetjhuwa noNowadiya umsa kaBhinuyi.


text:
Abathunjwa ababuyileko ekuthunjweni banikela imihlabelo yokutjhiswa kuZimu wakwa-Israyeli: iinkunzana ezilitjhumi nambili mayelana nama-Israyeli woke, amaqama amatjhumi alithoba nantandathu, iimvana ezimatjhumi alikhomba nalikhomba kanye neempongo zomhlabelo wehlambululo ezilitjhumi nambili. Koke lokho kwaba njengomhlabelo wokutjhiswa kuSomnini.


text:
Godu bethula imiyalo yekosi kubazenda bayo nakubabusi besifunda sangetjingalanga yomlambo iYufrathe. Bona basiza abantu nomsebenzi wethempeli lakaZimu.


text:
Emva kokobana izintwezo zenziwe, iinkhulu zeza kimi zafese zathi: “Abantu bakwa-Israyeli, abaphristi namaLevi, abakazihlukanisi emikhubeni eziinyenyiso zabantu ababazombelezileko, okutjho amaKanana, amaRhithi, amaPerizi, amaJebusi, ama-Amoni, amaMowabi, amaGibhide nama-Amori.


text:
Bazithathele amanye wamadodakazi wabantwabo bona abe bafazi babo nabamadodanabo. Nje-ke imbewu ecwengileko seyizihlanganise nabantu beenarha ezibazombileko. Begodu isandla seenkhulu nabaphathi siphambili endabeni yokungathembeki le.”


text:
Kwathi bona ngizwe lokho, ngadabula izambatho zami nephuraphurami, ngaruthula iinhluthu neendevu zami, ngahlala phasi ngikhenile.


text:
Boke abagade banevalo ngelizwi lakaZimu wakwa-Israyeli ngokungathembeki kwabathunjwa, babuthana kimi. Begade ngisolo ngihlezi phasi njalo ngikhenile bekwaba sikhathi somnikelo wakusihlwa.


text:
Kwathi ngomnikelo wakusihlwa ngasikima ekuzithobeni kwami, izambatho zami nephuraphurami kudabukile. Ngaguqa ngamadolo ngaphakamisela izandla zami kuSomnini uZimami,


text:
ngathi: “Maye Zimu, kazi ngineenhloni nanginje. Iye ngineenhloni kangangokuthi ngihluleka nokuphakamisela ubuso bami kuwe, Zimami ngombana iimphambeko zethu zikhule khulu kuneenhloko zethu necala lethu selifike nemazulwini.


text:
Sibe secaleni elikhulu kusukela emihleni yabobaba bekube namhlanje. Nje-ke ngebanga lezono zethu, thina namakhosethu kanye nabaphristi bethu sinikelwe ezandleni zamakhosi weenarha ezisizombelezileko. Iye, sinikelwe esabuleni, ekuthunjweni, ekuphangweni neenhlonini bekube namhlanje.


text:
Kodwana esikhatjhaneni esifitjhanesi uSomnini uZimu ube nomusa wasitjhiyela imisalela bewasipha ububambelelo endawenakhe ecwengileko. Ngendlela leyo uZimethu ukhanyise amehlwethu bewasipha imvuselelo encani ebukhobokeni bethu.


text:
Iye, simakhoboka, nokho uZimethu azange asitjhiye ebukhobokeni bethu: Ube nokwethembeka kithi phambi kwamakhosi wePheresiya. Wasipha imvuselelo kobana sakhe ithempeli lakaZimethu, ukuvuselela imithangala equqwini bewasipha umthangala osivikeleko kithi kwaJuda neJerusalema.


text:
owayala ngayo ngeenceku zakho abaphorofidi lokha nawusithi, ‘Inarha eningena kiyo bona niyidle, kuyinarha esilaphazwe ngemikhuba enyenyisako yabantu abahlala kiyo. Ngokusilaphala kwabo bazalise inarha leyo ukusukela emaphethelweni amanye ukuya kwamanye.


text:
Yeke ningendiseli amadodakazenu emadodanenabo, kanti nani ningathatheli amadodanenu amadodakazabo. Ningalingi nikhanukele ukuba nobudlelwano nabo begodu ningaze nifune ipumelelwabo. Ngalokho nizakuba namandla, nidle okuhle kwenarha beniyitjhiyele abantwabenu bona ibe lilifa labo nini nanini.’


text:
“Emva kwakho koke okusehleleko ngenca yezenzo zethu ezimbi nangebanga lecala lethu elikhulu, nokho wena Zimu usibethe ngesibetho esingaphasi kwesono esisifaneleko begodu usitjhiyele amasalela wabantu abanjengalaba.


text:
Alo, singabuya njani sephule imiyalwakho ngokuthathana nabantu abenza imikhuba enyenyisa kangaka? Kokwakho Zimethu, bekufanele bonyana uvuthe ngelaka usibhubhise bewungasitjhiyeli amasalela namkha abasindileko.


text:
Maye Somnini, Zimu wakwa-Israyeli, ulungile ngombana sisele simisalela esindileko bekube namhlanje. Akhusuthi uyaqala, thina siphambi kwakho necala lethu nanyana kungekho ongajama phambi kwakho ngenca yalokho.”


text:
Kwathi u-Ezra asathandaza njalo avuma izono, alila begodu azilahlele phasi phambi kwethempeli lakaZimu, ihlangano ekulu yamadoda, abafazi nabantwana ephuma kwa-Israyeli, yabuthana kuye. Nayo yalila kabuhlungu.


text:
UTjhekaniya umsa kaJerhiyeli weenzukulwana zaka-Elamu, wakhuluma no-Ezra wathi: “Akhange sithembeke kuZimethu ngokuthatha abafazi abatjhili bezizwe zenarha le. Nokho ngaphandle kwalokho kusekhona ithemba ku-Israyeli.


text:
Nje-ke asenzeni isivumelwano noZimethu sokobana siqotjhe abafazaba nabantwababo, kube njengombana ikosanami iluleka kanye nalabo abesaba umyalo kaZimethu. Lokho akwenziwe ngokomthetho.


text:
Nje-ke u-Ezra wasikima wafungisa abarholi babaphristi, amaLevi nama-Israyeli woke bonyana benze njengombana kukhulunyiwe. Ngendlela leyo benza isifungo.


text:
U-Ezra wasuka phambi kwethempeli lakaZimu waya ngelawini lakaJorhanani umsa ka-Eliyatjhibu, wahlala khonapho angadli godu angaseli amanzi ngombana gade alilela ukungathembeki kwabathunjwa.


text:
Kwakhutjhwa isimemezelo kilo loke lakwaJuda neJerusalema kobana abathunjwa ababuyileko kufuze bahlangane eJerusalema.


text:
Kwathiwa loyo ongeze afike phakathi kwamalanga amathathu, ngokwesiphakamiso seenkhulu nabaphathi, kufuze alobe yoke ipahlakhe, kuthi naye mbala angasabalwa emphakathini wabathunjwa.


text:
Woke amadoda wakwaJuda newakwaBhenjamini abuthana eJerusalema emalangeni amathathu. Inyanga yethoba beyinamalanga amatjhumi amabili lokha nakwenzeka lokho. Nje-ke abantwabo bahlala ecabazini phambi kwethempeli lakaZimu. Bebathuthumela ngendaba leyo nangenca yezulu elalina liwuluka.


text:
U-Ezra umphristi wasikima wathi kibo: “Madoda, niphambukile ngokuthatha abafazi abatjhili, ngalokho nandise icala kwa-Israyeli.


text:
Nje-ke vumani izono kuSomnini uZimu waboyihlo, nenze intandwakhe. Hlukanani nabantu bezizwe zenarha le begodu nihlukane nabafazi abatjhili.”


text:
Ihlangano yaphendula ngelizwi elikhulu yathi: “Kunjalo uqinisile! Kufuze senze njengombana utjhwile!


text:
Manje abantu banengi begodu sikhathi sezulu elinengi, yeke asizukukghona ukujama ebalenapha. Indaba le, akusiyo yelanga linye namkha amabili ngombana siphambuke khulu ngayo.


text:
Iinkhulu zethu azijamele yoke ihlangano, kuthi boke emadorobhenethu abathethe abafazi abatjhili beze ngeenkhathi ezijanyisiweko neenkhulu kanye nabagwebi bamadorobho woke. Lokho akwenziwe ukuze kusuke ubukhali obuvuthako bakaZimethu phezu kwethu mayelana nendaba le.”


text:
Kwaba nguJonathani umsa ka-Asaheli noJarhizeya umsa kaTikhiva kwaphela abaphikisana nendaba leyo, basekelwa nguMetjhulamu noTjhabetayi umLevi.


text:
Abathunjwa ababuyileko benza njengombana bekuphakanyisiwe. U-Ezra umphristi wakhetha amadoda aziinhloko zemindeni yaboyise, enye nenye itloliswe ngokwebizo layo begodu ijamele umndenayo. Ngelanga lokuthoma enyangeni yetjhumi, bahlala phasi kobana baqalisise indaba leyo.


text:
Kwathi ngomnyaka olandelako lokha inyanga yokuthoma nayinelanga, bafika esiphethweni sendaba yabantu abathethe abafazi abatjhili.


text:
Ebegade bathethe abafazi abatjhili phakathi kweenzukulwana zabaphristi ngilaba:<br/>Eenzukulwaneni zakaJetjhuwa, umsa kaJotsadakhi nezabafowabo bekunguMaseya, u-Eliyezeri, uJaribi noGedaliya.


text:
(Bona baqinisekisa bonyana bazokuqotjha abafazi babo abatjhili. Mayelana nomnikelo wehlawulo, banikela omunye nomunye ngeqama eliphuma emhlambini bona kuhlanjululwe icala labo.)


text:
eenzukulwaneni zakaPhatjhirhuri<br/>kungu-Eliyowenayi, uMaseya, u-Itjhimayeli, uNetaneli, uJozabadi no-Elasa.


text:
KumaLevi:<br/>kunguJozabadi, uTjhimeyi, uKhelaya (okutjho uKelitha), uPetarhiya, uJuda no-Eliyezeri.


text:
Kuma-Israyeli:<br/>eenzukulwaneni zakaParotjhi<br/>kunguRamiya, uJiziya, uMalikiya, uMiyamini, u-Elazara, uMalikiya noBhenaya;


text:
eenzukulwaneni zakaZatu<br/>kungu-Eliyowenayi, u-Eliyatjhibu, uMataniya, uJeremothi, uZabadi no-Aziza;


text:
eenzukulwaneni zakaParhathi-Mowabi<br/>kungu-Adina, uKelali, uBhenaya, uMaseya, uMataniya, uBhetsaleli, uBhinuyi noManase;


text:
eenzukulwaneni zakaRhatjhumu<br/>kunguMatenayi, uMatata, uZabadi, u-Elifelethi, uJeremayi, uManase noTjhimeyi;


text:
Amezwi alandelako akhulunywa nguNerhemiya umsa kaRhakaliya:<br/>Kwathi ngenyanga kaKisilevu, emnyakeni wamatjhumi amabili ngisebuphephelweni beTjhutjhani


text:
uRhanani okungomunye wabomnakwethu, weza namadoda athileko bavela kwaJuda. Mina-ke ngababuza ngeJerusalema nangamasalela wamaJuda asindako lokha nasithunjwako.


text:
Bona bangiphendula bathi: “Amasalela ahlala ngesifundeni sakwaJuda nekungilawo asindako ekuthunjweni, akhungathwe lisizi nokurhubutjhwa okukhulu. Imithangala yeJerusalema igiriziwe namasango wakhona atjhiswe ngomlilo.”


text:
Kwathi lokha nangizwa amezwi lawo, ngahlala phasi ngalila. Ngazila ukudla amalangana ngithandaza phambi kwakaZimu wezulwini,


text:
ngathi: “Maye Somnini, Zimu wezulwini! Wena unguZimu omkhulu, owesabekako, ogcina isivumelwano nothembekileko kilabo abakukhathalelako nabagcina imiyalwakho.


text:
Kwanga uSomnini angangilalela, angitjheje ukuze ezwe umthandazo incekwakho ewuthandaza phambi kwakho ubusuku nemini mayelana neenceku zakho ama-Israyeli. Mina ncekwakho ngivuma izono ama-Israyeli akone ngazo, godu ngivuma nezami nezomndenami.


text:
Senze okumbi khulu phambi kwakho Somnini begodu azange silonde imiyalo, iimiso kanye nemithetho owayala ngayo incekwakho uMosi.


text:
Nje-ke Somnini, khumbula ilizwi owayala ngalo incekwakho uMosi lokha nawuthi, ‘Naningathembekiko ngizanihlakazela hlangana nebakosozizwe;


text:
kodwana nanibuyela kimi nilonde imiyalwami beniyenze, ngizanibutha nginibuyisele endaweni engiyikhethileko ukuze ngenze ibizo lami lihlale lapho. Ngizakubutha nalabo abahlakazekileko abasemajukujukwini akude ngaphasi komkayi.’


text:
Ama-Israyeli aziinceku nabantu bakho owabahlenga ngamandlakho amakhulu nangesandla sakho esiqinileko.


text:
Awu Somandla, ngibawa ulalele umthandazo wencekwakho kanye nomthandazo weenceku zakho ezithokozela ukuhlonipha ibizo lakho. Nje-ke yipha namhlanjesi incekwakho ukuphumelela uyenzele umusa emehlweni wekosi le.”<br/>Ngesikhatheso bengimphathikapho wekosi leyo.


text:
Kwathi ngenyanga kaNisani ngomnyaka wamatjhumi amabili wokubusa kwekosi u-Aritarhitjhasta, ngathatha iwayini ebelisetafuleni ngalinikela ikosi leyo. Njengombana bengingazange khengitlhuwe phambi kwayo ngaphambilini,


text:
yangibuza yathi: “Kutheni ubuso bakho bukhenile? Njengombana ungaguli nje, kutjho bona kukhona into ekuwurubajileko.”<br/>Mina-ke ngaba nevalo,


text:
ngithi ekosini: “Kwanga ikosi ingaphila njalo! Bengingahlala njani ngingadani lokha idorobho lapha kwabekwa khona abobaba sele limarubhi namasangwalo alothiswe ngomlilo na?”


text:
Ikosi yathi kimi: “Alo, mntabantu, isibawo sakho siyini ngalokho?”<br/>Nje-ke mina ngalila kuZimu wezulwini ngehliziyo,


text:
ngithi ekosinami leyo: “Nangabe kuhle emehlweni wekosi begodu ngifumene umusa phambi kwayo, ngibawa ikosi ingivumele bonyana ngiye kwaJuda, edorobheni lapha kwabekwa khona abobaba ukuze ngiyolivuselela.”


text:
Kwathi ikosi isahlezi nendlovukazi njalo yangibuza bona ngizokukhamba isikhathi esingangani nokobana ngiyokubuya nini. Ngasihlela-ke isikhathi, nje-ke kwayithokozisa ikosi bonyana ingivumele ngikhambe.


text:
Ngathi ekosini leyo: “Nangabe kuyayithokozisa ikosi, anginikelwe iincwadi eziya ebabusini besifunda sangetjingalanga yomlambo iYufrathe bonyana bangivumele ngirathe khona bengiyokufika kwaJuda.


text:
Godu kube nencwadi eya ku-Asafa umqapheli wehlathi lekosi kobana anginikele iingodo ukuze ngiyokwenza amabhaluga wesango lesiphephelo sethempeli nomthangala wedorobho kanye nelendlu engizakuhlala kiyo.” Mbala, ikosi yangipha engakubawako ngombana isandla esihle sakaZimami besiphezu kwami.


text:
Kwathi lokha nangifika ebabusini besifunda sangetjingalanga yomlambo iYufrathe, ngabanikela iincwadi zekosezo. Bengiphekelelwe ziinduna zepi nabakhweli beenjomani. Labo-ke bebatjhaphululwe yikosi kobana bakhambe nami.


text:
Kodwana kwathi bonyana uSanibhalathi umRhoroni noThobiya isikhulu ebesimu-Amoni bezwe lokho, baguguneka khulu ngokwazi bona kunomuntu ozileko ukuzokufuna isizo mayelana nama-Israyeli.


text:
mina namadoda ambalwa savuka ebusuku. Azange ngitjele noyedwa bonyana uZimami ubekeni ehliziywenami ekufuze ngiyenzele iJerusalema. Begodu bekungekho esinye isilwana hlanu kwami ngaphandle kwaleso ebegade ngisikhwelile.


text:
Ngaphuma ngobusukobo ngesango umRhoba ngadlula emthonjeni iPungutjha, ngaphundlukela esangweni iZala bonyana ngihlole imithangala yeJerusalema ebegade igirizelwe phasi kanye namasango wakhona egade abhujiswe ngomlilo.


text:
Ngasuka lapho ngaya esangweni umThombo nechibini lamaKhosi. Kodwana bekunganandawo yokudlula kwesilwana ebegade ngisikhwelile,


text:
ngalokho ngenyuka ngomrhoba iKidroni ngahlola umthangala ebusukokho. Ngajika ngabuyela emuva ngesango umRhoba; ngabuyela njalo-ke edorobheni.


text:
Nokho iinkhulu bezingazi bonyana khengaphuma nokobana bengiyokwenzani lapho ngombana kuze kube sikhatheso bengingakatjeli amaJuda, abaphristi, abosaziwako, iinkhulu kanye nabo boke ebe kufuze benze umsebenzi.


text:
Nje-ke ngabatjela ngathi: “Nani niyazibonela bonyana inyakanyaka esikiyo ingangani, yokobona iJerusalema limarubhi namasangwalo atjhisiwe. Yeke yizani sakheni umthangala weJerusalema ukuze singasabonakali sisehlazweni.”


text:
Ngabatjela bonyana isandla esihle sakaZimami siphezu kwami. Godu ngabatjela namezwi ikosi u-Aritarhitjhasta eyawakhuluma kimi. Bona bathi kimi: “Asisikimeni sakheni!” Nje-ke baqinisa izandla emsebenzinabo omuhle lowo.


text:
Kodwana kwathi bonyana uSanibhalathi umRhoroni noThobiya isikhulu ebesimu-Amoni noGetjhemu umArabhu bezwe ngendaba leyo, basiphoqa bebasinyefula bathi: “Njekhona yintobani eniyenzako le? Senihlubuka ikosi Aritarhitjhasta na?”


text:
Ngabaphendula ngathi: “UZimu wezulwini uzosenza siphumelele, nje-ke thina nceku zakhe sizokusikima sakhe. Kodwana nakungini aninaso isabelo nelungelo namkha ubuhlobo neJerusalema.”


text:
U-Eliyatjhibu umphristi omkhulu nabafowabo ababaphristi basungula ukwakha isango iMvu. Ngibo abalihlukanisela kuZimu bebajamisa iminyangwalo. Godu bahlukanisela nomthangala bekwaba sepundwini iKhulu ukuyokubetha epundwini iRhananiyeli.


text:
Amadodana kaHasenaya akha isango iHlambi. Aqaba amabhaluga, afaka iminyango kanye nemikhonywana neenqabo zakhona.


text:
Hlanu kwabo bekuvuselela aboMeremothi umsa ka-Uriya omsa kaHakhotsi.<br/>Hlanu kwabo kube boMetjhulamu umsa kaBherekiya omsa kaMetjhezabiyeli.<br/>Hlanu kwabo kube boTsadokhi umsa kaBhana.


text:
Hlanu kwabo kube maTekhowa. Kodwana abosaziwako bawo azange bafake isandla emsebenzini weKosawo uZimu.


text:
UJoyada umsa kaPhaseyarhi noMetjhulamu umsa kaBhesodiya bavuselela isango iJetjhana. Baqaba amabhaluga bafaka neminyango kanye nemikhonywana neenqabo zakhona.


text:
Hlanu kwabo bekuvuselela uMelathiya umGibiyoni noJadoni umMeronothi. Bona basekelwa madoda weGibiyoni neMitsipha lapho gade kunzinze khona umbusi wesifunda sangetjingalanga yomlambo iYufrathe.


text:
Hlanu kwabo bekuvuselela abo-Uziyeli umsa kaRharihaya. Bona gade babakhandi begolide.<br/>Hlanu kwabo bekuvuselela aboRhananiya. Bona gade bababenzi bamakha. Bebalungisa iJerusalema bekwaba semthangaleni uBanzi.


text:
Hlanu kwabo uJedaya umsa kaRharumafa wavuselela umthangala eduze nendlwakhe.<br/>Hlanu kwakhe bekuvuselela uRhathutjhi umsa kaRhatjhabineya.


text:
UMalikiya umsa kaRharimu noRhatjhubi umsa kaPharhathi-Mowabi bavuselela isigaba esilandelako kanye nepundu iin-Ondo.


text:
Hlanu kwakhe bekuvuselela uTjhalumu umsa kaHalorhetjhi ombusi wengcenye enye yomkhawulo weJerusalema anamadodakazakhe.


text:
Isango umRhoba lavuselelwa nguRhanuni nabahlali beZenowarhi. Balakha bebalifaka iminyango kanye nemikhonywana neenqabo zakhona. Babuye bavuselela namamitha amakhulu amane namatjhumi amahlanu womthangala ukufika esangweni iZala.


text:
UMalikhiya umsa kaRekabi, ombusi womkhawulo weBhethe-Hakeremu, wavuselela isango iZala. Walakha bewafaka iminyango kanye nemikhonywana neenqabo zakhona.


text:
UTjhaluni umsa kaKolirhoze, ombusi womkhawulo weMitsipha, wavuselela isango umThombo. Walakha walifulela bewalifaka iminyango kanye nemikhonywana neenqabo zakhona. Godu wavuselela nomthangala osuka echibini elinomsele osezela isivande sesigodlo ukuyokutjhayisa emqaqadweni owehlela enzasi ukusuka eMzini kaDavida.


text:
Emva kwakhe kwalandela uNerhemiya umsa ka-Azibukhi ombusi wengcenye yomkhawulo weBhethe-Tsuri. Yena wavuselela njalo ukudlula emazindleni kaDavida ukuyokutjhayisa echibini lokuzenzela nendlini yeengorho.


text:
Emva kwakhe kwavuselela amaLevi, okutjho uRerhumu umsa kaBhani.<br/>Hlanu kwakhe kwavuselela uRhatjhabiya ombusi wengcenye yomkhawulo weKheyila. Yena bekajamele umkhawulwakhe.


text:
Emva kwakhe kwavuselela abafowabo okuboBhavayi umsa kaRhenadadi ombusi wengcenye enye yomkhawulo weKheyila.


text:
Hlanu kwakhe kwavuselela u-Ezeri umsa kaJetjhuwa ombusi weMitsipha. Godu wavuselela esinye isigaba esisemenyukelweni malungana nendlu yeenkhali nesiKghudlhu.


text:
Emva kwakhe uBharuku umsa kaZabhayi wavuselela ngetjiseko esinye isigaba esisuka esiKghudlhwini ukufika ebungenweni bendlu ka-Eliyatjhibu umphristi omkhulu.


text:
Emva kwakhe uMeremothi umsa ka-Uriya omsa kaHakhotsi wavuselela esinye isigaba ukusuka ebungenweni bendlu ka-Eliyatjhibu ukuya lapho igcina khona.


text:
Emva kwabo kwavuselela uBhenjamini noRhatjhubu. Bona bavuselela malungana nezindlu zabo.<br/>Emva kwabo kwavuselela u-Azariya umsa kaMaseya omsa ka-Ananiya. Yena wavuselela eqadi kwendlwakhe.


text:
Emva kwakhe uBhinuyi umsa kaRhenadadi wavuselela esinye isigaba somthangala ukusuka endlini ka-Azariya ukuya esiKghudlhwini neJikeni.


text:
UPalali umsa ka-Uzayi wavuselela malungana nesiKghudlhu nepundwini eyengamele isigodlo esingehla sekosi, esirhodlweni sabalindisigodlo.<br/>Emva kwakhe uPhedaya umsa kaPharotjhi


text:
kanye neensebenzi zethempeli ezihlala e-Ofeli bavuselela isigaba esimalungana nesango uManzi ngepumalanga nepundwini eyengameleko.


text:
Emva kwazo amaTekhowa avuselela esinye isigaba esimalungana nepundu ekulu eyengamele ukufikela emthangaleni we-Ofeli.


text:
Emva kwabo kwavuselela uTsadokhi umsa ka-Imeri malungana nendlwakhe.<br/>Emva kwakhe kwavuselela uTjhemaya umsa kaTjhekaniya umlindi wesango iPumalanga.


text:
Emva kwakhe uRhananiya umsa kaTjhelemiya noRhanuni oyindodana yesithandathu kaTsalafi bavuselela esinye isigaba.<br/>Emva kwabo uMetjhulamu umsa kaBherekiya wavuselela malungana nelawu lakhe.


text:
Emva kwakhe, uMalikiya omunye wabakhandi begolide, wavuselela ukufikela endlini yeensebenzi zethempeli neyabathengisi malungana nesango iHlanganelo, nelawini eliphezulu lepundu iJika.


text:
Kwase kuthi phakathi kwelawu eliphezulu lepundu iJika nesango iMvu, kwavuselela abakhandi begolide nabarhwebi.


text:
Kwathi lokha uSanibhalathi nakezwa bonyana sakha umthangala, wanyenya. Waphatheka kumbi khulu bewanyefula amaJuda


text:
phambi kwabantu bekhabo naphambi kwebutho leSamariya wathi: “Yintobani eyenziwa mitheretherana yamaJuda le? Adlumbana bonyana ikhona into angayilungisa bese enza umhlabelo na? Adlumbana bonyana angaqeda masinyana na? Njekhona angakghona ukubuya asebenzise amatje asequqwini yamawunguwungu etjhiswe mlilo leyo?”


text:
UThobiya umAmoni ogade amsekela wathi: “Iye, akuvuselelakokho, ngitjho nophagana nange angaqaqada phezu kwakho, angawugiriza umthangadlana wakhona wamatje lowo!”


text:
Ngathandaza ngathi: “Awu, Zimu! Akhusulalele ngombana siyanyefulwa. Phendulela ihlambabo le bonyana iwele phezu kweenhloko zabo, ubanikele babe yipango enarheni abathunjelwa kiyo.


text:
Ungakhe ungasibekela icala labo begodu ungavumeli bona izono zabo zisuleke emehlwenabo ngombana bathuke abakhi.”


text:
Nje-ke saragela phambili ngokwakha umthangala, ukuphakama kwawo bekwaba kuphakathi nendawo ngombana abantu bebanehliziyo yokusebenza.


text:
Kodwana kwathi lokha uSanibhalathi noThobiya kanye nama-Arabhu, ama-Amoni nabantu be-Atjhidodi nabezwa bonyana ukuvuselelwa komthangala eJerusalema kuragela phambili nokobana iinkhala besele zithome ukuvaleka, banyenya khulu.


text:
Abantu bakwaJuda bathi: “Amandla wabathwalako selayaphela, khisibe kusese neququ enengi; nje-ke asisakwazi ukuragela phambili nokwakha umthangala.”


text:
Ngahlanye izitha zethu zathi: “Bazokuthi bangakatjheji namkha bangaboni litho, sizobe sesiphakathi kwabo, sibabulale, sijamise umsebenzi.”


text:
Khonapho amaJuda ahlala hlanu kwezitha zethu eza kithi asitjela indlebe ukuzwa athi: “Buyelani kithi.”


text:
Nje-ke kwathi eenkhaleni lapha umthangala usese phasi khona, ngabeka abantu ngemuva kwawo ukuya ngemindenabo, baphethe iinsabula, imikhonto nemisubi.


text:
Kwathi sele ngihlole koke, ngasikima ngakhuluma nabosaziwako, iinkhulu kanye nabantu boke ngathi: “Ningabi nevalo ngabantwabo. Khumbulani uSomnini onamandla nowesabekako. Nje-ke lwelani abafowenu, amadodanenu, amadodakazenu, abomkenu kanye nemizenu.”


text:
Kuthe lokha izitha zethu nazizwa bonyana sele sazi ngesicathana sazo nokobana uZimu utjhiphirize ilisu lazo, zanyefa. Thina-ke sabuyela soke emthangaleni, omunye nomunye emsebenzinakhe.


text:
Kusukela mhlokho ingcenye yabantu bami yaraga umsebenzi, enye ingcenye yahloma ngeensabula, ngeemviko, imisubi nezambatho zepi. Abarholi bazihlela bonyana bajame ngemuva kwamaJuda,


text:
agade asakha umthangala. Labo ebebathwala ipahla yokwakha bebasebenza ngesandla sinye kuthi esinye siphathe isikhali.


text:
Omunye nomunye wabakhako gade ahlome isabulakhe edinini khisibe ngapha uyakha. Kodwana umbethi wepalapala gade ahlanu kwami.


text:
Ngakhuluma kibosaziwako neenkhulwini kanye nebantwini boke ngathi: “Umsebenzi mkhulu unabile, manje simaqalanga begodu sikude komunye nomunye emthangalenapha.


text:
Nje-ke kuphi nakuphi lapha nizwa khona ukulila kwepalapala, hlanganani nathi lapho. UZimethu uzasilwela.”


text:
Sangenelela khulu ekusebenzeni, ingcenye yamadoda ihlome iinsabula kusukela nakusako bekube ngamarhwaqela.


text:
Godu ngesikhatheso ngakhuluma nabantu ngathi: “Akuthi woke umuntu nesisebenzi sakhe bahlale ngeJerusalema ebusuku ukuze basisize babe balindi ebusuku kuthi emini babe ziinsebenzi.”


text:
Sengitjho mina, abafowethu, iinsebenzi zami namkha amadoda abalindi agade abalandeli bami, akakho noyedwa wethu owahlubula izambatho zakhe. Kwaba ngiloyo naloyo waziphathela isikhali esandleni sakhe.


text:
Bekukhona ebebathe: “Thina namadodanethu kanye namadodakazethu sibanengi. Yeke ukuze sidle siphile, kufuze sifunyane ikoroyi.”


text:
Kwabakhona abathi: “Ngesikhathi sesomiso, thina sathatha amasimethu, iindiribe zethu namakhayethu senza iimbambiso ukuze sifunyane ikoroyi.”


text:
Kwabakhona godu abathi: “Thina siboleke imali ngamasimethu nangeendiribe zethu kobana sikhokhele umthelo wekosi.


text:
Nje-ke akunanto esingayenza ngombana amasimethu neendiribe zethu kusezandleni zabanye abantu. Ngalokho sikatelelekile bonyana senze amadodanethu namadodakazethu kobana abe makhoboka nanyana sinyamanye nabafowethu nabantwabethu banjengabantwababo nje.”


text:
Ngazindla ngendaba leyo, ngakhupha umyalo kibosaziwako neenkhulwini, ngathi kibo: “Nina nibiza inzalo enengi kubafowenu.”<br/>Ngalokho ngabiza umhlangano omkhulu,


text:
ngakhuluma nabo ngathi: “Thina-ke ngendlela ebesingakghona ngayo, sibuyise abafowethu ababaJuda ebegade bathengiswe ezizweni. Kodwana nina nithengisa abafowenu esele kufanele sibahlenge godu.”<br/>Bona bebaseze bathulile banganalizwi abangalikhuluma.


text:
Nje-ke ngathi kibo: “Into eniyenzako le ayikalungi. Kanti bekungakafaneli bonyana nikhambe ngokumesaba uZimethu ukuze nikhandele ukuhlanjalazwa zizizwe ezizitha zethu na?


text:
Nami nabafowethu kanye neensebenzi zami sisababoleka imali nekoroyi. Yeke-ke, asisuleni isikolodo sabo.


text:
Babuyiseleni khona namhlanje amasimabo, iindiribe zabo, imithabo ye-oliva nezindlu zabo; nisule nenzalo yemali enibaboleke yona kobana bathenge ikoroyi, iwayini namafutha we-oliva.”


text:
Nje-ke bona bathi: “Iye, sizozibuyisela izintwezo begodu akukho okhunye esizobabiza khona. Sizokwenza njengombana usitjho.”<br/>Ngalokho ngabiza abaphristi, ngenza bonyana abosaziwako neenkhulu bafunge bonyana bazakwenza njengombana bathembisile.


text:
Ngathintitha neenkhwama zesambatho sami ngathi: “Ngendlela efanako, indoda engaphethi isithembiswesi, uZimu uzayithintitha endlinayo nepahlenayo. Iye, ngokunjalo-ke izakulahlekelwa ngikho koke, ibe dududu.”<br/>Nje-ke ihlangano yoke yathi: “Amen!” Yadumisa uSomnini. Abantu benza njengombana bathembisile.


text:
Iminyaka elitjhumi nambili yoke, okutjho emnyakeni wamatjhumi amabili ukuya ematjhumini amathathu nambili wekosi u-Aritarhitjhasta, lokha nagade ngisese mbusi enarheni yamaJuda, kungaba ngimi namkha abafowethu, akakho okhe wadla isabelo sombusi.


text:
Ababusi ebebangaphambi kwami babeka imithwalo enzima phezu kwabantu, bebabathathela ukudla newayini sekungasabalwa isiquntu sekhilogremu yesiliva. Ngitjho neensebenzi zabo bezibeyisa abantu. Kodwana mina azange ngenze njalo ngombana bengesaba uZimu.


text:
Kunalokho nganamathela emsebenzini womthangala lo, azange ngifune ukuzuza inarha. Iinsebenzi zami nazo bezihlangene lapho bonyana kusetjenzwe.


text:
Ngaphezu kwalokho bekunamadoda alikhulu namatjhumi amahlanu okumaJuda neenkhulu agade adla nami etafuleni, sekungasabalwa labo ebegade baphuma ezizweni ezisizombileko.


text:
Nje-ke ukudla egade sikulungiselela ilanga nelanga bekuba yikomo yinye nezimvu zekhethelo ezisithandathu. Godu gade ngilungiselelwa ifuyo enjengeenkukhu bese kuthi njalo elangeni letjhumi ngiyale bona kulethwe imihlobohlobo yewayini elinengi. Nanyana kunjalo azange ngibize isabelo sombusi ngombana umsebenzi ebebawenza bewumanzima emahlombe wabantwaba.


text:
Kwabikwa kuSanibhalathi, uThobiya noGetjhemu umArabhu nakizo zoke izitha zethu bonyana ngivuselele umthangala nokobana akunasikhala esiseleko kiwo, nanyana bekube sikhatheso bengingakabi ukufaka iimvalo emasangweni.


text:
Ngalokho uSanibhalathi noGetjhemu bangithumelela umlayezo othi: “Yewize khesihlangane eKefirimu engemrhuleni we-Ono.”<br/>Kodwana bebacuphe ukungenzakalisa.


text:
Mina-ke ngathumela iinthunywa kibo ngathi: “Umsebenzi engiwenzako lapha mkhulu, yeke angekhe ngiphumelele ukuza lapho. Ibekhona kubayini kufuze ngijamise umsebenzi, ngiwusukele batjho ngehlela kinapho na?”


text:
Ngendlela efanako uSanibhalathi wathumela kimi ngokwesihlanu isithunywa sakhe siphethe incwadi engakavalwa esandleni saso,


text:
itlolwe ngokuthi: “Kubikiwe phakathi kwezizwe noGetjhemu ukuqinisekisile lokho bonyana amaJuda afuna ukuhlubuka. Kungakho nje wakhe umthangala lowo. Ngokuya ngombiko lowo, uzimisele ukuzenza ikosi wena


text:
kungebangelo uzijamisele abaphrofidi bonyana baphorofide ngawe eJerusalema bathi, ‘Kunekosi kwaJuda!’ Kuzokubikelwa ikosi u-Aritarhitjhasta ngamezwi lawo! Nje-ke, yiza khona nje, sizokuhlanganisa iinhloko ngendaba le.”


text:
Ngamthumelela ilizwi ngathi: “Into oyikhulumako leyo ayisinjengombana usitjho, kodwana uyazibhudangela.”


text:
Boke bebafuna ukusethusela nje kwaphela, badlumbana bona izandla zethu zizakwehla ekusebenzeni, ngalokho isakhiwo singarageli phambili. Kodwana lokho kwaziqinisa khulu izandla zami emsebenzini.


text:
Kwathi lokha nangiya ngendlini kaTjhemaya umsa kaDelaya omsa kaMehethabiyeli ogade avalelwe lapho, wathi:<br/>“Kufuze sihlangane endlini kaZimu<br/>ngaphakathi kwethempeli.<br/>Kufanele sivale iminyango yalo!<br/>Bayeza bonyana bakubulale!<br/>Iye, bazokuza ngobusukobu kobana bakubulale.”


text:
Kodwana ngamphendula ngathi: “Indoda enjengami nje kufuze ibaleke na? Yindoda enjani enjengami ekufuze ingene ngethempelini ukuze izisindise? Ngithi angizukungena.”


text:
Bengizwisisa bonyana ngambala umuntu lo akakathunywa nguZimu, kodwana isiphorofido sakhe besijamelene nami ngombana gade aqatjhwe nguThobiya noSanibhalathi.


text:
Ibanga aqatjhelwe lona kukobana azongisabisa ukuze ngenze ngendlela akhulume ngayo bengone. Ngokunjalo bazakwazi ukungipha ibizo elimbi ukuze bangihlambalaze.


text:
Yeke Zimami, khumbula uThobiya noSanibhalathi mayelana nezinto abazenzilekwezi, nomphorofidikazi uNowadiya kanye nabaphorofidi abanye abalinge ukungenza ngesabe.


text:
Kwathi ngemva kwamalanga amatjhumi amahlanu namabili, mhlana inyanga ka-Elulu inamalanga amatjhumi amabili namahlanu, umthangala waphela.


text:
Lokha izitha zethu nezizwe zoke ezisizombelezileko nazizwa ngalokho, zathuthumela khulu ngathi bezalahlekelwa kuzethemba. Iye, zalemuka bonyana umsebenzi uphumelele ngebanga lesizo lakaZimethu.


text:
Emihleni leyo abosaziwako bakwaJuda bebathumela iincwadi ezinengi kuThobiya neempendulo zakaThobiya zibuyela ngokunjalo kibo.


text:
UThobiya lo, inengi lakwaJuda belinesibopho naye ngombana gade amkhwenyana kaTjhekaniya umsa ka-Ararhi, khisibe nendodanakhe uJorhanani gade athethe indodakazi kaMetjhulamu umsa kaBherekiya bona ibe mkakhe.


text:
Godu abaJudaba gade bakhulume kuhle ngemisebenzi kaThobiya loyo phambi kwami, khisibe nabo bebabike namezwami kuye. Kungalokho uThobiya bekathumele iincwadi kimi kobana angethusele.


text:
Kwathi ngemva kokobana umthangala sele uvuselelwe ngafaka iminyango. Ngabeka abalindisango, abavumi namaLevi emisebenzinabo.


text:
Godu ngabeka umfowethu uRhanani kanye noRhananiya induna yobuphephelo bona babe baqapheli beJerusalema. URhananiya loyo gade athembeke khulu begodu ayindoda edlula abanengi ngokwesaba uZimu.


text:
Ngathi kibo: “Amasango weJerusalema akangavulwa bekube kulokha ilanga lithoma ukutjhisa. Begodu abalindisango abavale iminyango bayifake iinqabo ngaphambi kobana batjhayise. Nikhethe abogadi hlangana nezakhamuzi zeJerusalema, omunye nomunye umjamise ngaphambi kwendlwakhe kobana aqaphe ibhodulukwelo.”


text:
Idorobho belibanzi begodu lilikhulu, kodwana ngaphakathi kwalo bekunedlanzana labantu begodu nezindlu bezingakabi ukwakhiwa.


text:
Nje-ke uZimu wabeka ehliziywenami bonyana ngihlanganise abosaziwako, iinkhulu kanye nabantu kobana bazitlolise erhelweni leenzukulwana. Ngafunyana nencwadi enerhelo leenzukulwana zalabo abakhuphuka kokuthoma, ngathola kutlolwe bunje:


text:
Laba babantu besifunda abakhuphuka babuya ekuthunjweni, okutjho labo ebebathunjwe ngesikhathi sakaNebukadinetsari, ikosi yeBhabheli. Babuyela eJerusalema nakwaJuda, omunye nomunye emzinakhe.


text:
Babuya noZerubhabheli, uJetjhuwa, uNerhemiya, u-Azariya, uRamiya, uNarhamani, uMoridekayi, uBhilitjhani, uMisipherethi, uBhigivayi, uNerhumu noBhana.<br/>Isibalo samadoda ebekungewakwa-Israyeli ngilesi:


text:
zakaParhathi-Mowabi, okutjho amadodana kaJetjhuwa newakaJowabi, ziziinkulungwana ezimbili namakhulu abunane netjhumi nabunane,


text:
Isibalo sabaphristi ngilesi:<br/>Iinzukulwana zakaJedaya wendlu kaJetjhuwa bezimakhulu alithoba namatjhumi alikhomba nantathu,


text:
Isibalo samaLevi ngilesi:<br/>Iinzukulwana zakaJetjhuwa, okutjho zakaKhadimiyeli odabuka eenzukulwaneni zakaHodeva, bezimatjhumi alikhomba nane.


text:
Isibalo sabalindisango ngilesi:<br/>Iinzukulwana zakaTjhalumu, zaka-Atheri, zakaThalimoni, zaka-Akhubu, zakaRhathitha nezakaTjhobayi bezilikhulu namatjhumi amathathu nabunane.


text:
Iinzukulwana zeenceku zakaSolomoni ngilezi:<br/>Bekuziinzukulwana zakaSothayi, zakaSoferethi nezakaPerida,


text:
Sezizoke iinceku zethempeli kanye neenzukulwana zeensebenzi zakaSolomoni bezimakhulu amathathu namatjhumi alithoba nambili.


text:
Abalandelakwaba ngilabo ebegade baphuma eTeli-Melarhi, eTeli-Rharitjha, eKerubu, e-Adoni ne-Imeri. Kodwana azange bakwazi ukuzihlathulula bonyana badabukaphi ngokwekoro nokobana kungabe basizukulwana sakwa-Israyeli na.


text:
Bona-ke bebamakhulu asithandathu namatjhumi amane nambili, baziinzukulwana zakaDelaya, zakaThobiya nezakaNekhoda.


text:
Godu bekunjalo ngabaphristi bemindeni kaRhobaya, kaHakhotsi neyakaBharzilayi. (Umndeni kaBharzilayi bewubizwa ngebizweli ngombana ukhokhwabo gade athethe umfazi emadodakazini wakwaBharzilayi, umGiliyadi.)


text:
Abaphristabo baphenya ukutloliswa kwabo erhelweni leenzukulwana ebegade sele zitlolisiwe, kodwana azange bafunyanwe lapho. Nje-ke bakhutjhwa ebuphristini njengabangakahlambuluki.


text:
Ngaphezu kwalabo bekunalaba:<br/>Amakhoboka namakhobokakazi aziinkulungwana ezilikhomba namakhulu amathathu namatjhumi amathathu nalikhomba,<br/>abavumi abaduna nabasikazi bamakhulu amabili namatjhumi amane nahlanu.


text:
Iinjomani zona bezimakhulu alikhomba namatjhumi amathathu nasithandathu,<br/>iimeyila zimakhulu amabili namatjhumi amane nahlanu,


text:
amakamela amakhulu amane namatjhumi amathathu nahlanu,<br/>abodumbana baziinkulungwana ezisithandathu namakhulu alikhomba namatjhumi amabili.


text:
Abanye beenhloko zemindeni yaboyise bafaka isandla ngokunikela emsebenzini wethempeli. Umbusi wanikela esikhwameneso igolide elimakhilogremu abunane nesiquntu, izitja zokunyenyeza ezimatjhumi amahlanu nezambatho zabaphristi ezimakhulu amahlanu namatjhumi amathathu.


text:
Ezinye iinhloko zemindeni yaboyise zanikela esikhwameni somsebenzi wethempeli ngegolide elimakhilogremu alikhulu namatjhumi alikhomba nesiliva elimakhilogremu ayikulungwana namakhulu amabili.


text:
Ihlangano yona yafaka isandla ngegolide elimakhilogremu alikhulu namatjhumi alikhomba, isiliva elimakhilogremu ayikulungwana nekhulu kanye nezambatho zabaphristi ezimatjhumi asithandathu nalikhomba.


text:
Yeke abaphristi, amaLevi, abalindisango, abavumi, inengi labantu, iinsebenzi zethempeli nama-Israyeli woke gade bahlezi ngemizinabo.<br/>Kwathi lokha nakufika inyanga yekhomba, abantu bakwa-Israyeli yabe sele bahlezi emzinabo,


text:
bahlangana boke njengomuntu oyedwa etatawini elingaphambi kwesango uManzi. Babawa u-Ezra omtloli bonyana alethe incwadi yomthetho kaMosi egade inikelwe nguSomnini kuma-Israyeli.


text:
Nje-ke u-Ezra umphristi waletha umthetho lowo phambi kwehlangano ngelanga lokuthoma lenyanga yekhomba. Bekuyihlangano yamadoda nabafazi kanye nabo boke abazwisisa umthetho.


text:
Wafunda umthetho lowo kusukela ekuseni bekwaba semini aphambi kwamadoda nabafazi kanye nalabo abazwisisako. Gade aqalene netatawu ngaphambili kwesango uManzi. Boke abantu bebabeke indlebe emthethweni lowo.


text:
U-Ezra omtloli gade ajame esithaleni seengodo ebesakhelwe umsebenzi lowo. Eqadi kwakhe ngesidleni bekujame uMatitiya, uTjhema, u-Anaya, u-Uriya, uRhilikhiya noMaseya; ngesinceleni kujame uPedaya, uMitjhayeli, uMalikiya, uRhatjhumu, uRhatjhibhadana, uZakariya noMetjhulamu.


text:
U-Ezra wavula incwadi aqalwe babantu boke ngombana gade ajame endaweni ephakamileko. Kwathi nakayivulako, abantu basikima boke.


text:
Lokha u-Ezra nakadumisa uSomnini uZimu omkhulu, abantu baphendula bathi: “Amen! Amen!” Baphakamisa izandla, baguqa bahloma iinhloko phasi phambi kwakaSomnini.


text:
Kwathi abantu basajame eendaweni zabo njalo, amaLevi ahlathululela abantu umthetho. Wona bekunguJetjhuwa, uBhani, uTjherebiya, uJamini, u-Akhubu, uTjhabatayi, uHodiya, uMaseya, uKhelitha, u-Azariya, uJozabadi, uRhanani noPelaya.


text:
Kwathi lokha uNerhemiya ogade ambusi no-Ezra omphristi nomtloli kanye namaLevi nabafundisa abantu, bathi kibo boke: “Ilangeli licwengile kuSomnini uZimenu, yeke ningadabuki namkha nilile ngalo.” Batjho lokho ngombana abantu balila lokha nabezwa amezwi womthetho.


text:
UNerhemiya wathi kibo: “Khambani nifese nibethe esimonyongwana, nithumele isabelo konganalitho. Iye, ilangeli licwengile kuSomnini, ngalokho ningaphatheki kumbi ngombana ukwenama enikuphiwa nguSomnini kumamandlenu.”


text:
Godu namaLevi athulisa boke abantu athi: “Thulani ngombana ilangeli licwengile, ningaphatheki kumbi.”


text:
Mbala, abantu bakhamba kobana bayokudla, basele bebathumele isabelo konganalitho. Godu bebasase khulu ngombana bebazwisise amezwi amenyezelwe kibo.


text:
Kwathi ngelanga lesibili abaphristi namaLevi kanye neenhloko zemindeni yoke, beza babuthana ku-Ezra omtloli kobana bazokutlhadlhuluka kuhle ngeemiso zakaSomnini.


text:
Bafunyana iimiswezo zitlolwe emthethweni uSomnini agade ayale ngazo ngoMosi kobana ama-Israyeli kufuze ahlale emitlhatlhaneni nakusikhathi somnyanya wenyanga yekhomba,


text:
nokobana kumele azwakalise abe amemezele kiwo woke amadorobhawo neJerusalema athi: “Phumani, niye entatjaneni nifese nilethe amatjhwaba we-oliva, we-oliva yommango, wemithi yemiritlili, wesundu kanye naweminye imithi yamakari ukuze nizokwakha imitlhatlhana njengombana kutloliwe.”


text:
Nje-ke abantu baphuma beza namatjhwaba kobana bazozakhela imitlhatlhana. Omunye nomunye wazakhela umtlhatlhana ephahleni lendlwakhe namkha ecabazini lakhe, nanyana esirhodlweni sethempeli lakaZimu namkha etatawini lesango uManzi netatawini lesango u-Efrayimu.


text:
Yoke ihlangano yalabo ababuya ekuthunjweni yakha imitlhatlhana yahlala kiyo ngombana kusukela emihleni kaJotjhuwa umsa kaNuni, ama-Israyeli bekangazange enze njalo. Ngalokho kwaba khona ukwenama okukhulu.


text:
Imihla ngemihla ukusukela elangeni lokuthoma bekube kelokugcina, uNerhemiya wafunda encwadini yomthetho kaZimu. Bagidinga umnyanya amalanga alikhomba. Kwathi ngelanga lobunane kwaba khona umgidi omkhulu ukuya ngomyalo.


text:
Kwathi ngelanga lamatjhumi amabili nane lenyanga leyo, ama-Israyeli ahlangana ndawonye azila ukudla ambethe iinzilo azithele nangomlotha eenhloko.


text:
Ama-Israyeli wokubelethwa azihlukanisa nazo zoke iinzukulwana zabezizwe. Asikima avuma izono zawo nobukhohlakali baboyise.


text:
Nje-ke ajama lapho afunda encwadini yomthetho kaSomnini uZimawo isikhathi esingaba siquntwana selanga. Kwathi esinye isiquntwana sakhona senza isivumo sezono ngokukhothamela uSomnini uZimawo.


text:
Endaweni ephakamileko yamaLevi gade kujame uJetjhuwa, uBhani, uKhadimiyeli, uTjhebaniya, uBhuni, uTjherebiya, uBhani noKenani. Bona gade bathandaza amezwabo bawaphakamisele kuSomnini uZimabo.


text:
Nje-ke amaLevi ekuboJetjhuwa, uKhadimiyeli, uBhani, uRhatjhabineya, uTjherebiya, uHodiya, uTjhebaniya noPhatarhiya bathi: “Sikimani nidumise uSomnini uZimenu nini nanini ngokuthi, Alidunyiswe ibizo lakho eliphazimulako; iye, ibizo eliphakanyiswa ngaphezu kwedumo neembongo zoke.


text:
Wena wedwa unguSomnini. Nguwe owenze izulu, iye, izulu lamazulu kanye nazo zoke iinkhanyisi zalo. Wenze iphasi nakho koke okukilo, amalwandle kanye nakho koke okukiwo. Nguwe ophilisa koke lokho, kanti-ke neendalwa zezulu zikhothamela wena.


text:
Iye, unguSomnini, unguZimu owakhetha u-Abramu bewamkhupha enarheni ye-Uri lamaKasidi, wamthiya ibizo bona ngu-Abrahamu.


text:
Nguwe owafunyana bonyana ihliziywakhe yethembekile kuwe, wenza isivumelwano naye kobana unikele isizukulwana sakhe inarha yamaKanana, yamaRhithi, yama-Amori, yamaPherizi, yamaJebusi namaGirigatjhi. Nje-ke usiphethile isithembiso sakho ngombana wena uneqiniso.


text:
wenza iimbonakaliso nemikarisomraro kuFaro neencekwini zakhe zoke kanye nebantwini boke benarha yakhona ngombana wena bewazi bonyana bazitjhaya kangangani phezu kwabobabethu. Ngalokho wazenzela ibizo bekube kunamhlanje.


text:
Wadabula phakathi ilwandle phambi kwabo kobana bayame ehlabathini eyomileko. Wabuye waphosela nabalandeli babo ekuzikeni kwelwandle, njengelitje naligqumukela ngemanzini anamandla.


text:
Wabarhola ngesika yelifu emini, kwathi ebusuku wabarhola ngesika yomlilo ukuze ubakhanyisele indlela ebegade bazoyikhamba.


text:
Wehlela entabeni yeSinayi, wakhuluma nabo usezulwini wabanikela iimiso ezilungileko nemithetho yeqiniso, iiyeleliso nemiyalo emihle.


text:
Wabazisa iSabatha lakho elicwengileko, wabayala ngemiyalo, ngeemiso nangomthetho ngencekwakho uMosi.


text:
Wabapha isikwa esivela ezulwini ngebanga lokulamba kwabo, wabavezela amanzi edwaleni ngokoma kwabo bewabatjela bonyana bangene bebathumbe inarha owafunga ukubanikela yona.


text:
“Kodwana bona kanye nabobaba bazitjhaya bebakhunyalalisa iintamo begodu azange balalele imiyalwakho.


text:
Bala ukulalela begodu azange basakhumbula neemangaliso wena Somnini owazenza phakathi kwabo. Kunalokho bakhunyalalisa iintamo bebazikhethela umrholi bonyana babuyele emuva eenkhungweni zeGibhide. Ngenca yokobana wena unguZimu olungele ukuthethelela, onomusa nesirhawu, obuthaka ekusilingekeni nonokwethembeka okukhulu, azange ubatjhiye.


text:
Nanyana sebazibumbele ikonyana bebathi linguZimu wama-Israyeli owawenyula enarheni yeGibhide, okwaba yindlela abahlambalaza ngayo uSomnini,


text:
wena Zimu ngomusakho omkhulu azange ubatjhiye erhalawumbeni. Isika yelifu beyisabarhola emini azange isuke kibo, ngokunjalo nesika yomlilo beyisakhamba phambi kwabo ebusuku kobana ibakhanyisele endleleni ebekufuze bayikhambe.


text:
Wabapha uMoyakho omuhle kobana ababonise begodu wangagodla imanakho kobana badle. Wabuye wabapha namanzi kobana basuse umrhawu.


text:
Wabalondoloza erhalawumbeni iminyaka ematjhumi amane, bangasweli litho. Izambatho zabo azange zirhaluke neenyawo zabo azange zivuvuke.


text:
Wabapha imibuso nezizwe, wenza woke amajika wenarha aba lilifa labo. Iye, bathumba ngitjho nenarha kaSirhoni ikosi yeRhetjhibhoni kanye nenarha ka-Ogi ikosi yeBhatjhani.


text:
Njengombana wakhuluma naboyisemkhulu, wandisa iinzukulwana zabo zaba njengeenkwekwezi zesibhakabhaka. Godu wabangenisa enarheni kobana ibe lilifa labo.


text:
Ngalokho iinzukulwana zangena zayithumba inarha. Godu waguqisa phambi kwazo amaKanana okubabantu benarha leyo. Wanikela abantwabo namakhosabo kanye nezizwe zenarha leyo ezandleni zeenzukulwana kobana iinzukulwana zenze kibo njengokubona kwazo.


text:
Bathumba namadorobho anemithangala nenarha enothileko. Bathumba izindlu zigcwele ipahla ehle, imigodi yomphathamanzi ebegade yenjiwe, iindiribe, imithi ye-oliva neminye imithi yeenthelo ezinengi. Nje-ke badla, basutha baba ziintumutumana, benama ngokuhle kwakho okukhulu Zimu.


text:
“Nanyana kunjalo baba mahlongandlebe, bakuhlubuka, baphayela imithethwakho ngeqadi. Babulala abaphorofidi bakho egade babayelelisa kobana babuyisane nawe Zimu. Ngalokho bakuhlambalaza khulu.


text:
Yeke wabanikela ezandleni zezitha zabo, ezabenza bahlupheka. Kwathi ngesikhathi seenhlupheko zabo balila kuwe wabezwa usezulwini. Ngokuya ngomusakho omkhulu, wabapha abasindisi ababasindisako ezandleni zezitha zabo.


text:
Kodwana kwathi sele baphunyuziwe, benza okumbi godu phambi kwakho. Nalapho wabaliselela ezandleni zezitha zabo kobana izithezo zibuse phezu kwabo. Nanyana kunjalo kwathi lokha nabalila babuyela kuwe, wabezwa usezulwini, wabenyula kanengi ngezwelo lakho elikhulu.


text:
Wabayelelisa kobana babuyele emthethwenakho. Kodwana bona bazitjhaya ngokungalaleli imiyalwakho. Beqa nemithethwakho umuntu ebegade kufuze aphile ngayo. Bafulathela bakhunyalele, baqinisa iintamo zabo, azange balalele.


text:
Wababekezelela iminyaka eminengi, wabayelelisa ngoMoya nangabaphorofidi, nokho azange balalele. Ngalokho wabanikela ezandleni zabantu bezizwe.


text:
Noma kunjalo, ngomusakho omkhulu azange ubaphelise namkha ubatjhiye ngombana unguZimu onomusa nesirhawu.


text:
“Nje-ke Zimethu, wena unguZimu omkhulu, onamandla nowesabekako, ogcina isivumelwano nokwethembeka, sibawa bona boke ubudisi obasehlela, bungabonakali bulula emehlwenakho. Iye, ngitjho ubudisi obehlele phezu kwethu, amakhosethu, abarholi, abaphristi, abaphorofidi nabobaba kanye naphezu kwabantu boke kusukela esikhathini samakhosi we-Asiriya bekube kunamhlanje.


text:
Wena ube neqiniso kikho koke okusehleleko. Mbala usiphethe kuhle ngokwethembeka nanyana thina besiziphethe ngameswe.


text:
Amakhosethu, abarholi, abaphristi nabobabethu azange balonde umthethwakho namkha bayelele imiyalwakho neemfuneko zakho owabanikela zona.


text:
Babe nombuswabo owabanikela wona ngokulunga kwakho okukhulu, kodwana azange bakulotjha enarheni ebanzi nenothileko leyo owayendlala phambi kwabo. Azange baphenduke emisebenzinabo yobukhohlakali.


text:
Akhusuthi uyaqala Zimu, namhlanje simakhoboka. Iye, simakhoboka enarheni owayinikela abobabethu kobana bazanelise ngesithelo sakhona nezipho zakhona ezihle; esikhundleni salokho simakhoboka enarheni leyo.


text:
Umkhiqizo wenarha uya emakhosini owenze bona abuse phezu kwethu ngenca yesono sethu. Alawula imizimbethu godu azenzela umathanda ngefuywethu. Yeke thina sisesizini elikhulu nasinje.”


text:
Ngemva kwalokho saqunta ukuzibopha ngokutloliweko. Abarholi bethu namaLevi kanye nabaphristi bethu bazakuqinisa isibopheso ngesigibo sabo.


text:
AmaLevi bekungilawa:<br/>uJetjhuwa umsa ka-Azaniya, uBhinuyi noKhadimiyeli osizukulwana sakaRhenadadi,


text:
Inengi labantu bekhethu lazihlanganisa nabosaziwakwabo. Inengelo, abaphristi, amaLevi, abalindisango, abavumi neensebenzi zethempeli, okutjho boke abazahlukanisa nabantu benarha le ngenca yomthetho kaZimu, bazibopha ngamanikelela nangesifungo sokobana bazakukhamba emthethweni kaZimu oweza ngoMosi incekwakhe. Bazibopha bonyana kulondwe bekwenziwe yoke imiyalo, imithetho neemiso zeKosethu uSomandla. Isibopheso besifaka phakathi abafazi babo, amadodanabo, amadodakazabo ebegade asele anokuzwisisa.


text:
Lokho kutjho okulandelako:<br/>Asizukwendisela amadodakazethu ebantwini benarha le namkha sithathele amadodanethu amadodakazabo.


text:
Nangabe abantu benarha le baletha ipahla namkha iinthoro kobana basithengisele ngelanga leSabatha, angeze sathenga kibo nakuliSabatha namkha ngelanga elikhethekileko.<br/>Ngomnyaka wekhomba asizowalima amasimu begodu sizakusula woke amacala ekufuze akhokhwe.


text:
Sazethwesa umthwalo wokobana qobe mnyaka sikhokhe amagremu amane wesiliva kobana kube msebenzi wokulotjha ethempelini lakaZimethu.


text:
Lokho kumalungana nezikwa zobukhona bakaZimu, iminikelo yeenthoro nemihlabelo yokutjhiswa yemihla ngemihla, imihlabelo yamaSabatha, yeminyanya yokuthwasa kwenyanga neyeminyanya ekhethekileko. Godu kumalungana neminikelo ecwengileko kanye neminikelo yehlambululo kobana kwenzelwe u-Israyeli itethelelo. Iye, ukwenza yoke imisebenzi yethempeli lakaZimethu.


text:
Thina, okutjho abaphristi namaLevi kanye nabantu, sizokwenza ifumbe malungana nokwethulwa kweenkuni zomlilo ofanele uvuthe njalo e-aldarini lethempeli lakaSomnini uZimethu njengombana kutloliwe emthethweni. Ngalokho sizakwazi bonyana ngimuphi umndeni ofuze ulethe iinkunezo qobe mnyaka ngeenkhathi ezibekiweko.


text:
Qobe mnyaka sizakuletha ethempelini lakaSomnini imikhiqizo yokuthoma yehlabathethu nazo zoke iinthelo zokuthoma zemithi yoke.


text:
Sizakuletha ethempelini lakaZimethu amazibulo wamadodanethu newefuywethu, okutjho weenkomo, wezimvu neweembuzi njengombana kutloliwe emthethweni. Lokho sizakunikela abaphristi abasebenza ngethempelini lakaZimethu.


text:
Sizakuletha ihlamethu yokuthoma kubaphristi esilulwini sethempeli lakaZimu kanye neminikelwethu yeenthelo zemithi yoke neyewayini kanye neyamafutha we-oliva.<br/>Sizakunikela kwetjhumi kwesivuno sethu kumaLevi. AmaLevi avunyelwe ukuthatha kwetjhumi kiyo yoke imizethu lapha silima khona.


text:
Umphristi okusizukulwana saka-Aroni uzakuba namaLevi lokha amaLevi lawo nakamukela kwetjhumi.<br/>AmaLevi azakuletha eendlini zesilulu kwetjhumi kokwetjhumi okungekwethempeli lakaZimethu.


text:
Iye, eendlini zesilulwezo abantu bakwa-Israyeli namaLevi bazakuletha umnikelo weenthoro, wewayini newamafutha we-oliva. Lezo-ke zizindlu lapha kukhona izitja zendawo ecwengileko nalapha kusebenzela khona abaphristi, abalindisango nabavumi.<br/>Angeze saliselela ithempeli lakaZimethu.


text:
Ngemva kobana abarholi babantu banzinze eJerusalema, abantu benza ifumbe ngombana bekufuneka munye umndeni njalo kelitjhumi ozokuhlala eJerusalema, idorobho elicwengileko. Eminye imindeni elithoba beyizokuhlala emizaneni eminye.


text:
Amabizo alandelako ngeweenhloko zemindeni ebegade ibuya esifundeni sakwaJuda kobana izokuhlala eJerusalema. Nanyana inengi lama-Israyeli, abaphristi, amaLevi, iinsebenzi zethempelini kanye neenzukulwana zeenkhulu zakaSolomoni belihlala omunye nomunye endawenakhe emizini yakwaJuda,


text:
amanye wamaJuda namaBhenjamini anzinza eJerusalema.<br/>Eenzukulwaneni zakaJuda iinhloko zemindenezo bekungilezi:<br/>u-Ataya umsa ka-Uziya omsa kaZakariya umsa ka-Amariya omsa kaTjhefathiya umsa kaMahalaliyeli, okuziinzukulwana zakaPeretsi;


text:
uMaseya umsa kaBharuki omsa kaKolirhoze umsa kaRhazaya omsa ka-Adaya umsa kaJoyaribu omsa kaZakariya umsa womTjhiloni.


text:
Zoke iinzukulwana zakaPeretsi ebezihlala eJerusalema bezimakhulu amane namatjhumi asithandathu nabunane. Lawo bekumadoda aziingorho.


text:
Eenzukulwaneni zakaBhenjamini iinhloko zemindeni bekungilezi:<br/>uSalu umsa kaMetjhulamu omsa kaJowedi umsa kaPedaya omsa kaKholaya umsa kaMaseya omsa ka-Itiyeli umsa ka-Isaya;


text:
uGabhayi noSalayi abafika ngemva kwesikhathi. Isibalo sabo besimakhulu alithoba namatjhumi amabili nabunane.


text:
Omunye bekunguJoweli umsa kaZikiri, owengamele amadoda lawo,<br/>kanye noJuda umsa kaHasenuwa ogade asisandla sakamengameli wedorobho iJerusalema.


text:
uSeraya umsa kaRhilikhiya omsa kaMetjhulamu umsa kaTsadokhi omsa kaMerayothi umsa ka-Arhithubi ogade asikhulu sethempeli lakaZimu


text:
nabafowabo egade basebenza ethempelini. Isibalo sabo besimakhulu abunane namatjhumi amabili nambili.<br/>Omunye bekungu-Adaya umsa kaJerorhamu omsa kaPelalaya umsa ka-Amatsi omsa kaZakariya umsa kaPatjhirhuri omsa kaMalikiya


text:
nabafowabo okuziinhloko zemindeni. Isibalo sabo besimakhulu amabili namatjhumi amane nambili.<br/>Omunye bekungu-Amatjhisayi umsa ka-Azareli omsa ka-Arhizayi umsa kaMetjhilemothi omsa ka-Imeri


text:
nabafowabo okumadoda aziingorho. Isibalo sabo besilikhulu namatjhumi amabili nabunane. UZabidiyeli umsa kaHagedolimu gade angumengamelabo.


text:
AmaLevi bekungilawa:<br/>uTjhemaya umsa kaRhatjhubi omsa ka-Azrikamu umsa kaRhatjhabiya omsa kaBhuni;


text:
uTjhabetayi noJozabadi ebegade bangabanye babaphathi bamaLevi. Bona gade baqalene nomsebenzi ongaphandle kwethempeli lakaZimu.


text:
Omunye bekunguMataniya umsa kaMika omsa kaZabadi umsa ka-Asafa ogade amkhaleli orhola indumiso ngomthandazo.<br/>Omunye bekunguBhakhibhukhiya osisandla sakaMataniya.<br/>Omunye godu bekungu-Abida umsa kaTjhamuwa omsa kaGalali umsa kaJedutuni.


text:
Abalindisango bekungilaba:<br/>u-Akhubu, uThalimoni nabafowabo. Bona bebasoloko baqaphele amasango. Isibalo sabo besilikhulu namatjhumi alikhomba nambili.


text:
Inengi lama-Israyeli, abaphristi namaLevi belisemizini eminye yakwaJuda, omunye nomunye azihlalela elifeni lakhe.


text:
Umengameli wamaLevi eJerusalema bekungu-Uzi umsa kaBhani omsa kaRhatjhabiya umsa kaMataniya omsa kaMika. U-Uzi lo bekusizukulwana sabo-Asafa ebebabakhaleli ekonzweni yokulotjha uZimu ngethempelini.


text:
UPetharhiya umsa kaMetjhezabeli weenzukulwana zakaZerarhi umsa kaJuda, gade amyelelisi wekosi yePheresiya eendabeni zoke zabantu besifunda sakwaJuda.


text:
Mayelana nemizi esemaphandleni: Abanye babantu bakwaJuda bebahlala eKhiriyathi-Araba nemizayo, eDiboni nemizayo, eJekhabitsiyeli nemizanayo.


text:
eZanowarhi, e-Adulamu nemizanayo, eLakitjhi nemimangwayo, e-Azekha nemizayo. Nje-ke banzinza kusukela eBheritjheba bekwaba semrhobeni weHinomu.


text:
Napa abaphristi namaLevi abuyako akhuphuka noZerubhabheli umsa kaTjheyalitiyeli kanye noJetjhuwa.<br/>Abaphristi bekungilaba:<br/>uSeraya, uJoromiya, u-Ezra,


text:
uSalu, u-Amokhi, uRhilikhiya noJedaya omunye.<br/>Labo bekubarholi babaphristi kanye nabasebenzisani babo emalangeni kaJetjhuwa.


text:
AmaLevi bekungilawa:<br/>uJetjhuwa, uBhinuyi, uKhadimiyeli, uTjherebiya, uJuda noMataniya. UMataniya nabasebenzisani bakhe gade baphethe zomvumo wokudumisa.


text:
Abaphristi ebegade baziinhloko zemindeni emihleni kaJoyakhimu ngilaba:<br/>emndenini kaSeraya bekunguMeraya,<br/>kewakaJoromiya kunguRhananiya,


text:
Iinhloko zemindeni yamaLevi zatloliswa emihleni ka-Eliyatjhibu, kaJoyada, kaJorhanani noJaduwa. Iinhloko zemindeni yabaphristi zatloliswa ukufikela emihleni yombuso kaDariyatjhi ikosi yePheresiya,


text:
kodwana iinhloko zemindeni yeenzukulwana zakaLevi bezitlolwe encwadini yemilando ukufikela emihleni kaJorhanani umsa ka-Eliyatjhibu kwaphela.


text:
Iinhloko zamaLevezo bekunguRhatjhabiya, uTjherebiya noJetjhuwa umsa kaKhadimiyeli. Abasebenzisani babo bebabavumeli bomkhaleli nakudunyiswa bekuthokozwe ngokweenqhema ukuya ngomyalo kaDavida umuntu kaZimu.


text:
Abasebenzisanabo bekuboMataniya, uBhakhibhukhiya no-Obadiya.<br/>UMetjhulamu, uThalimoni no-Akhubu bekubalindisango ebebalinde eenlulwini zamasango.


text:
Bona bebenza umsebenzi lowo emihleni kaJoyakhimu umsa kaJetjhuwa omsa kaJotsadakhi, nemihleni kaNerhemiya umbusi no-Ezra omphristi nomtloli.


text:
Ngesikhathi okwahlukaniselwa ngaso umthangala weJerusalema, kwafunwa amaLevi lapha ahlala khona kobana eze eJerusalema azokugidinga umnyanya lowo, ngokudumisa, ngokuvuma nangokubetha iiwahlo nemihlobohlobo yamaharibha.


text:
neBhethe-Giligali kanye nesifundeni seGeba nese-Azimavethi, okutjho emizaneni yabavumi ebebazakhele yona magegana neJerusalema.


text:
Kwathi lokha abaphristi namaLevi nasele bazihlambululile, bahlambulula abantu, amasango kanye nomthangala wedorobho.


text:
Nje-ke ngakhuphulela abarholi bakwaJuda ngaphezu komthangala. Ngakhetha iinqhema ezimbili ezikulu zabadumisi. Esinye sakhuphukela phezu komthangala ngesidleni nca ngesangweni iZala.


text:
kanye nabanye babaphristi baphethe iimporompita. Bona bekunguZakariya umsa kaJonathani omsa kaTjhemaya umsa kaMataniya omsa kaMikaya umsa kaZakuru omsa ka-Asafa


text:
nabasebenzisani bakhe uTjhemaya, u-Azariyeli, uMilalayi, uGilalayi, uMayi, uNethaneli, uJuda noRhanani, baphethe iinliliso zakaDavida umuntu kaZimu. U-Ezra omtloli gade abarhola.


text:
Esangweni umThombo baragela phambili bakhuphuka ngemiqaqado edlula eMzini kaDavida. Emenyukeni womthangala bakhuphukela ngehla kwesigodlo sakaDavida ukuyela nca ngesangweni uManzi ngepumalanga.


text:
Esinye isiqhema sabadumisi saya ngesinceleni. Ngasilandela nengcenye yabantu phezu komthangala, sadlula epundwini iin-Ondo ukuya emthangaleni obanzi


text:
nangehla kwesango u-Efrayimu. Sadlula godu nesango iJetjhana, isango iHlambi, epundwini iRhananiyeli nepundwini iKhulu, satjhinga esangweni iMvu. Isiqhemeso safese sajama esangweni umLindi.


text:
nabaphristi u-Eliyakhimu, uMaseya, uMinyamini, uMikaya, u-Eliyowenayi, uZakariya noRhananiya bebaphethe iimporompita.


text:
Godu bekukhona noMaseya, uTjhemaya, u-Elazara, u-Uzi, uJehorhanani, uMalikiya, u-Elamu no-Ezeri. Abavumabo bebakhalela barholwa nguJizrarhiya.


text:
Mhlokho abantu banikela ngemihlabelo eminengi, bajabula ngombana uZimu gade abenze bona bename ngokusasa okukhulu. Kwajabula ngitjho abafazi nabantwana. Itjhada lokwenama kweJerusalema belizwakala kude.


text:
Ngelanga lokwahlukaniselwa komthangala kwakhethwa amadoda azakwengamela amalawu weenlulu zokubeka iminikelo yemikhiqizo yokuthoma neyokwetjhumi. Bekufuze abuthelele lapho izabelo zabaphristi namaLevi ezifunakalako ukuya ngokomthetho. Izabelwezo beziphuma emasimini abhode imizi. AmaJuda athokoza ngomsebenzi wabaphristi newamaLevi


text:
ngombana gade enze umsebenzi kaZimawo nomsebenzi wokuhlambulula. Abavumi nabalindisango nabo benza umsebenzabo ukuya ngomyalo kaDavida nendodanakhe uSolomoni.


text:
Iye, umsebenzi wabavumi wokudumisa ngomvumo wokuthokoza uZimu, wasungula ekadeni ngeenkhathi zakaDavida no-Asafa.


text:
Kanti-ke woke u-Israyeli emihleni kaZerubhabheli nemihleni kaNerhemiya, anikela izabelo zemihla ngemihla kubavumi nakubalindisango. Godu abela amaLevi, namaLevi abela abaphristi okuziinzukulwana zaka-Aroni.


text:
Kwathi mhlana kwahlukaniselwa umthangala, incwadi kaMosi yafundelwa phezulu abantu balalele. Nje-ke kwafunyanwa kutloliwe bonyana umAmoni namkha umMowabi akukafaneli angene ehlanganweni kaZimu


text:
ngombana azange bahlangabeze ama-Israyeli ngokudla namanzi. Kunalokho baqatjha uBhalamu bonyana awanikelele. Nanyana kunjalo uZimethu waphendula amanikelela aba ziimbusiso.


text:
Ngaphambi kwalokho, u-Eliyatjhibu umphristi ogade akhethelwe ukuba mphathi weenlulu zethempeli lakaZimu nogade amkhozi kaThobiya,


text:
walungiselela uThobiya loyo ilawu elikhulu. Ilawelo belisilulu lapho gade bafaka khona umnikelo weenthoro, itjhwalo nezitja zethempeli. Godu lapho bekubekwe kwetjhumi kweenthoro, kwewayini nekwamafutha we-oliva ebekusisabelo samaLevi, sabavumi nesabalindisango. Isabelo sabaphristi naso besigcinwe ngesilulwinapho.


text:
Lokha nakwenzeka lokhu, mina bengingekho eJerusalema ngombana bengiye ku-Aritarhitjhasta ikosi yeBhabheli ngomnyaka wamatjhumi amathathu nambili wokubusa kwakhe. Ngemva kwesikhathi ngabawa isiphande ekosini


text:
ngabuyela eJerusalema. Nangifika lapho ngafunyana u-Eliyatjhibu enze ubumbi ngokunikela uThobiya ilawu eenrhodlweni zethempeli lakaZimu.


text:
Into leyo yangikghabhudlha khulu, yeke ngafuthela ngaphandle kwelawelo yoke ipahla kaThobiya yangendlini.


text:
Ngabeka umyalo wokobana kuhlanjululwe amalawu. Emva kwalokho ngabuyisela lapho izitja zethempeli lakaZimu kanye neminikelo yakhona yeenthoro neyetjhwalo.


text:
Godu ngafunyana bonyana amaLevi azange abelwe izabelo zawo; kangangobana wona nabavumi ekubabantu abenza umsebenzi, gade sele omunye nomunye wabo abalekile waziyela esiminakhe.


text:
Nje-ke ngakhalima iinkhulu ngathi kizo: “Kubangelwe yini bona indlu kaZimu iliselelwe?” Khonokho ngahlanganisa amaLevi nabavumi ngababeka eendaweni zabo zokusebenza.


text:
Ngakhetha uTjhelemiya umphristi, uTsadokhi omtloli noPedaya ongomunye wamaLevi bonyana babe baphathi beenlulu. Njengombana gade bathathwa njengabathembekileko, ngenza bona uRhanani umsa kaZakuru omsa kaMataniya abe msizabo. Nje-ke bona bebasebenza ukwabela abafowabo.


text:
Hawu Zimami, ngikhumbule mayelana nalokhu; ungasuli izenzo zami ezihle engizenzele ithempeli lakaZimami nomsebenzakhe!


text:
Kwathi emihleni leyo ngabona kwaJuda amadoda atlhodlha amadiribe ngokugadanga ngelanga leSabatha. Begodu bekunabodumbana abathwele imithwalo yokuziinthoro. Ngabona newayini, amadiribe, amakhiwani nemihlobohlobo yezinto ezithengiswako kungeniswa eJerusalema. Lokho kwenzeka nangaphezu kokobana kulilanga leSabatha! Nje-ke ngawakhalima bonyana angathengisi ukudla ngelangelo.


text:
Kanti-ke namaTirosi agade ahlala ngedorobheni, aletha ihlambi kanye nayo yoke imihlobohlobo yepahla ethengiswako; ayithengisela amaJuda ngeSabatha khona eJerusalemapho.


text:
Nje-ke ngakhalima abosaziwako bakwaJuda ngathi: “Ayini amanyala eniwenzako la? Nisilaphaza iSabatha ngento yenu leyo!


text:
Angitjho aboyihlomkhulu benza njalo, uZimu bewehlisela yoke ihlekelele phezu kwethu naphezu kwedorobheli? Ngokusilaphaza kwenu ilanga leSabatha, ningezelela ilaka lakaZimu phezu kwama-Israyeli!”


text:
Kwathi nakurhwalalako emasangweni weJerusalema ngaphambi kobana kube liSabatha, ngayala bona iimvalo zivalwe begodu zingavulwa bekube ngemva kweSabatha. Ngabeka abanye beensebenzi zami bona baqaphele emasangweni ukuze kungabikhona umthwalo ongeniswako ngelanga leSabatha.


text:
Ngabayelelisa ngathi kibo: “Kungani nilala phambi komthangala? Nange nakhe nabuyelela into leyo, ngizonibopha ngiyanitjela!” Ukusukela ngesikhatheso ukuya phambili azange baseza ngeSabatha.


text:
Nje-ke ngayala amaLevi kobana azihlambulule bese eza azokuqapha esangweni ukuze iSabatha lilondeke licwengile.<br/>Zimami, ngikhumbule godu nangalokhu, ungilonde ngokwethembeka kwakho.


text:
Ingcenye yabantwana bawo besele ikhuluma ilimi le-Atjhidodi kanye namanye amalimi atjhili. Abantwanaba bebangasakwazi ukukhuluma isiJuda.


text:
Ngawakhalimela amaJuda lawo bengawathuwelelisa. Amanye wawo ngawabetha bengawayobula iinhlutjhwana zawo. Ngawafungisa ebizweni lakaZimu ngathi: “Ningasanikela amadodakazenu emadodaneni wabantwabo begodu ningazithatheli namkha nithathele amadodanenu amadodakazabo.


text:
Angitjho noSolomoni ikosi yakwa-Israyeli wona ngenca yokuthatha abafazi abanjalo. Ezizweni ezinengi bekungekho ikosi enjengaye begodu niyazi bonyana bekathandwa nguZimu. Nanyana uZimu wamenza ikosi ngaphezu kwama-Israyeli woke, abafazi bakosozizwe naye bamonisa.


text:
Alo, kufanele sizwe bonyana nani nenze izonokazi ezingakwezo na? Anithembeki kuZimu nanithatha abafazi bezizwe!”


text:
Ngitjho nomunye wamadodana kaJehoyada umsa ka-Eliyatjhibu umphristi omkhulu gade amkhwenyana wakaSanibhalathi umRhoroni; nje-ke ngamqotjha kimapha.


text:
Ngalokho ngahlambulula abaphristi namaLevi kikho koke kwabezizwe. Ngajamisa kabutjha imisebenzi yabaphristi namaLevi, kwaba ngomunye nomunye emsebenzinakhe.


text:
Ngabuya ngahlela bonyana kuthi ngeenkhathi ezijanyisiweko, kwethulwe ngesikhathi esifaneleko iinkuni zomlilo we-aldari nezeminikelo yeenthelo zokuthoma.<br/>Zimami, yewungikhumbule ngobuhle.


text:
Nakhu okwenzeka emihleni ka-Arhatjhiverotjhi owabusa ngaphezu kweemfunda ezilikhulu namatjhumi amabili nalikhomba, ukusuka e-Indiya ukuya eKutjhe.


text:
emnyakeni wesithathu wokubusa kwayo, yenzela zoke iinkhulu neenduna zayo imbedla yomnyanya. Iinduna zepi zePheresiya nezeMediya, abosaziwako nababusi bayo beemfunda gade balapho


text:
lokha u-Arhatjhiverotjhi nakatjengisa ngomnono nedumo lobukhosi bakhe kanye nobuphaziphazi bobukhulu bakhe. Lokho kwenzeka isikhathi eside okwakungaba malanga alikhulu namatjhumi abunane woke.


text:
Kwathi ngemva kwamalanga lawo, ikosi yenza omunye umnyanya. Lowo-ke yawenzela abantu abakhulu nabancani abasebuphephelweni beTjhutjhani. Umnyanya lowo wagidingwa amalanga alikhomba etatawini elisesivandeni sesigodlo.


text:
Bekukhona imilembelembe yelineni emhlophe nelihlaza kwesibhakabhaka, ibotjhelelwe ngeentambo zelineni ecolekileko nebubende emasongweni wesiliva eensikeni zemabula emhlophe. Iinhlalo zegolide nezesiliva beziphezu komgangadelo wamatje aligugu anombala onzotho, omhlophe, ophazimako nonzima.


text:
Iinselo zakhona beziselwa ngeensinjana ezahlukahlukeneko zegolide. Iwayini lebukhosini belilinengi njengombana kulindelekile esigodlweni.


text:
Ukusela kwaya ngokomthetho kobana kungabi nomuntu osezwa ngekani. Lokho kwenzeka ngombana ikosi beyiyale zoke iinkhulu zesigodlo sayo kobana zenze okuthandeka emuntwini.


text:
Kanti-ke nendlovukazi uVatjhithi gade yenzele abafazi umnyanya khona esigodlweni sekosi u-Arhatjhiverotjhi.


text:
Kwathi ngelanga lekhomba lokha ikosi sele yenamile ngewayini, yayala uMehumani, uBhizeta, uRharibhona, uBhigeta, u-Abageta, uZetari noKarikasi ekuziinduna ezikulu ezilikhomba ebeziyilotjha,


text:
kobana balethe indlovukazi uVatjhithi phambi kwayo ithwele umkhala wobukhosi. Ikosi beyifuna bona indlovukazi izokubukisa ngobuhle bayo ebantwini neenkhulwini. Heyi, uVatjhithi loyo gade angasi muhle, adosa amehlo endodeni.


text:
Kodwana indlovukazi uVatjhithi yala ukuza phambi kwabantu njengombana ikosi beyiyale ngeenduna. Ngalokho ikosi yavutha ngelaka, kwathi ayithuthumbe.


text:
Nje-ke ikosi yakhuluma nabahlakaniphileko egade bazi ngobujamo bezinto. Lokho bekuyindlela yekosi kibo boke ebebazi umthetho nokulunga.


text:
Amadoda ebekaseduze nayo bekunguKaritjhena, uTjhetari, u-Adimata, uTaritjhitjhi, uMeresi, uMarisena noMemukani okuziinkhulu ezilikhomba zePheresiya neMediya. Iinkhulwezo bezinesikhundla esiphakamileko embusweni begodu bezikghona ukukhuluma nekosi ngesikhathi soke.


text:
Ikosi yathi kizo: “Akhese ningitjele, ngokuya ngokomthetho, kufuze kwenziweni ngendlovukazi uVatjhithi njengombana ingakathobeli umyalo wekosi u-Arhatjhiverotjhi olethwe ziinduna kiyo?”


text:
UMemukani waphendula aphambi kwekosi neenkhulu wathi: “Uyazi babethu, indlovukazi uVatjhithi lo, akakaphosiseli ikosi kwaphela, kodwana iinduna nabantu boke abaseemfundeni zoke zekosi u-Arhatjhiverotjhi.


text:
Iye, kunjalo ngombana isenzo sendlovukazesi sizokwaziwa ebafazini boke. Nje-ke lokho kuzokwenza abafazi badelele amadodabo ngombana bazokuthi, ‘Angithi nekosi u-Arhatjhiverotjhi wayala bonyana kulethwe indlovukazi phambi kwayo kodwana yala ukuza.’


text:
Yeke khona namhlanjesi, abafazi abanedumo bePheresiya neMediya abezwe ngesenzo sendlovukazesi, bazosisebenzisela ukubhevumulela zoke iinkhulu zekosi. Lokhu kuzobangela bona abafazi badelele bese amadodabo anyenya khulu.


text:
Nangabe kuhle ekosini, akuphume kiyo umyalo wobukhosi otlolwe ngokomthetho wamaPherisi namaMedi ongeze usaphenduleka kobana uVatjhithi angasabuyi alibeke phambi kwekosi u-Arhatjhiverotjhi. Ikosi ayinikele ubundlovukazi bakhe komunye oziphethe kuhle kunaye.


text:
Nje-ke lokha isiphetho sekosi nasimenyezelwa embuswenayo ngobukhulu bawo bese siyezwakala, boke abafazi abakhulu nabancani, bazakuhlonipha amadodabo.”


text:
Yathumela iincwadi eemfundeni zoke zobukhosi, isifunda esinye nesinye samukela incwadi ngomtlolwaso, isigodi nesigodi ngelimi laso. Iincwadezo bezithi indoda enye nenye ayibe yihloko emzinayo, ikhulumele umndeni.


text:
Emva kweendabezo ilaka lekosi u-Arhatjhiverotjhi sele libohlile, wakhumbula uVatjhithi nalokho akwenzileko kanye nalokho ekuquntwe ngaye.


text:
Yeke ikosi ayigunyaze iinduna eemfundeni zoke zombuswayo bona zibuthelele woke amatlawu amahle asiwe eqathaneni lebukhosini ebuphephelweni beTjhutjhani, ngaphasi kwesandla sakaHegayi omphakulwa wekosi nophethe abafazi. Amatlawana lawo akaphotjholozwe ngamakha.


text:
Nje-ke akuthi lelo elizakudosa amehlo wekosi, libe yindlovukazi esikhundleni sakaVatjhithi.”<br/>Lokhu kwayithokozisa ikosi, yenza njalo.


text:
Ebuphephelweni beTjhutjhani bekukhona umJuda ibizo lakhe kunguMoridekayi umsa kaJayiri omsa kaTjhimeyi umsa kaKhitjhi umBhenjamini.


text:
UmJuda lo ngogade athunjwe eJerusalema nabathunjwa abanye ebegade bathunjwe noJekoniya ikosi yakwaJuda. Bona bebathunjelwe eBhabheli nguNebukadinetsari ikosi yakhona.


text:
UMoridekayi loyo wakhulisa uHadasa, okutjho u-Esta. U-Esta bekamntwana kasonghwanakhe kaMoridekayi, ayintandani. Lokha ababelethi baka-Esta nabahlongakalako, uMoridekayi wamthatha waba njengendodakazakhe. Umntazana lo bekanejamo begodu amuhle.


text:
Nje-ke kwathi lokha ikosi nayikhupha umyalo nalokha isimemezelo sayo sesiphumile, iintombi ezinengi zalethwa bona zihlangane ngaphasi kwelawulo lakaHegayi ebuphephelweni beTjhutjhani. U-Esta naye walethwa esigodlweni sekosi, wethulwa kuHegayi ophethe abafazi.


text:
U-Esta wathandeka emehlweni kaHegayi, wazuza umusa kuye. Masinyana wamfaka ehlelweni lokuphotjholozwa kanye nelokudla okukhethekileko. Wabuye wamkhethela iincekukazi ezilikhomba esigodlweni wambeka yena neencekukazi zakhezo endaweni ephambili eqathaneni lebukhosini.


text:
U-Esta gade angakabi ukwazisa muntu ngabantu bekhabo nangobuzwe bakhe ngombana uMoridekayi gade amyale bona angakuphathi lokho.


text:
Imihla ngemihla uMoridekayi gade anande akhambela esirhodlweni seqathana lebukhosini, ukuhlola bonyana u-Esta uvuke njani nokobana uraga njani ehlelwenelo.


text:
Bekuba ziinyanga ezilitjhumi nambili ezijanyiselwe ukuphotjholoza beengubo: ezisithandathu kungezokutjhatjhwa ngesimonyo semire nezisithandathu zokuthelwa ngamakha nezinye iinthako zokuzimonyonga. Emva kobana amatlawu lawo sele aphotjholozwe iinyanga ezilitjhumi nambili, bekuba lidlhego lelinye nelinye kobana lingeniswe emabhayini wekosi u-Arhatjhiverotjhi.


text:
Bekuthi lokha umntazana nakaya ekosini ngendlela leyo, anikelwe nanyana yini akhanukela ukukhamba nayo ukusuka eqathaneni lebukhosini ukuya esigodlweni sekosi.


text:
Ngokuhlwa umntazana loyo gade angeniswa emabhayini wekosi bese ekuseni asiwe ngeqathaneni lesibili lapha kuhlala khona amakhohlo aphethwe nguTjhatjhigazi omphakulwa wekosi. Ubengeze aye ekosini godu ngaphandle kokobana ikosi ithathekile ngaye bese ithumela bona abizwe ngebizo lakhe.


text:
Kwathi nasele kulidlhego laka-Esta, oyindodakazi ka-Abirhayili usonghwanakhe kaMoridekayi owakhulisa u-Esta njengomntanakhe, kobana ayokungena emabhayini wekosi, akhange abawe ilitho ngaphandle kwalokho elulekwe ngakho nguHegayi umphakulwa ogade eluse iqathana lebukhosini. Mbala u-Esta wakhanga boke abambonako.


text:
U-Esta wasiwa esigodlweni ku-Arhatjhiverotjhi ikosi ngenyanga yetjhumi, okuyinyanga kaThebethi ngomnyaka wekhomba wokubusa kwakhe.


text:
Ikosi yamthanda ukudlula boke beengubo, wazuza umusa nokuthandwa ngiyo ngaphezu kwawo woke amatlawu, kangangobana yabe yamthwesa umkhala wobukhosi, yamenza indlovukazi esikhundleni sakaVatjhithi.


text:
Nje-ke ikosi yenzela zoke iinkhulu neenduna zayo umnyanya omkhulu. Kuhle kuhle lowo bekumnyanya ka-Esta. Yabuye yamemezela bona leso kube sikhathi sokuphumula eemfundeni begodu yapha nezipho njengombana bekulindelekile ekosini.


text:
Kwathi lokha amatlawu nawasahlangeneko kwenzeka isiga sesibili: UMoridekayi bekasebandla esigodlweni.


text:
Ngesikhatheso u-Esta bekangakabi ukwazisa ubuzwe bakhe namkha abantu bekhabo; lokho kwaba njengombana uMoridekayi amyalile. U-Esta bekasahlonipha uMoridekayi njenganyana nasamkhulisako.


text:
Emihleni leyo, uMoridekayi asese sebandla esigodlweni, uBhigitani noTeretjhi, okubaphakulwa ababili bekosi ebegade babaqaphi bomnyango, bangenwa kunyenya bafuna indlela yokubulala ikosi u-Arhatjhiverothi.


text:
Indaba leyo yafika eendlebeni zakaMoridekayi, yena wabikela indlovukazi u-Esta, nje-ke u-Esta wabikela ikosi ebizweni lakaMoridekayi.


text:
Kuthe lokha indaba nayiphenywako ifunyaniswa bonyana injalo, amadoda lawo alengiswa womabili esigodweni. Lokho kwatlolwa phambi kwekosi encwadini yomlando wemihla ngemihla.


text:
Emva kwezintwezo ikosi u-Arhatjhiverotjhi yakhuphula ngokwesikhundla uHamani umsa kaHamedata umAgagi, yamdlondlobalisa yamnikela isikhundla esingaphezu kweenkhulu zoke ezazikanye naye.


text:
Zoke iinsebenzi zekosi ebezisebandla esigodlweni beziguqa zihloma iinhloko phasi phambi kwakaHamani ngombana ikosi beyiyale njalo ngaye. Kodwana uMoridekayi bekangaguqi abe ahlome ihloko phasi phambi kwakhe.


text:
Nje-ke iinsebenzi zekosi ebezisebandla esigodlweni zathi kuMoridekayi: “Kubayini weqa umyalo wekosi?”


text:
Zakhuluma naye imihla ngemihla kodwana akhange afune ukuzilalela. Ngalokho zabikela uHamani kobana abone bonyana ukuziphatha kwakaMoridekayi kufuze kubekezelelwe na ngombana gade azitjelile bona yena umuJuda.


text:
Lokha uHamani nakabona bonyana uMoridekayi akhange amguqele abe ahlome ihloko phasi phambi kwakhe, kwathi akafe,


text:
wasopha ukumbulala. Kuthe bona abikelwe kobana abantu bakaMoridekayi basisizwe siphi, akhange afune ukubulala uMoridekayi ayedwa, kodwana nabantu bakhe boke. Ngalokho waluka iqhinga lokubhubhisa woke amaJuda kiwo woke umbuso ka-Arhatjhiverotjhi.


text:
Ngenyanga yokuthoma (lokhu kutjho inyanga kaNisani), ngomnyaka wetjhumi nambili ka-Arhatjhiverotjhi, baphosa ipuri (lokhu kutjho ifumbe) phambi kwakaHamani kobana ihlose ilanga nenyanga. Ifumbe leyo yakhupha inyanga yetjhumi nambili (lokhu kutjho inyanga ka-Adari).


text:
Nje-ke uHamani wathi ekosini u-Arhatjhiverotjhi: “Kunabantu abathileko abahlakazeke hlangana nabantu kizo zoke iimfunda zombuswakho. Abantwabo bayazahlukanisa: Imithethwabo yehlukile keyabantu boke begodu abathobeli imiyalo yekosi. Abantu abanjalo akusikuhle bonyana ikosi ibalise banjalo.


text:
Nakube kuthokozisa ikosi, akumenyezelwe bonyana bapheliswe. Nje-ke mina ngizakukhokhela abasebenza umsebenzi lowo amakhilogremu aziinkulungwana ezimakhulu amathathu namatjhumi alikhomba nahlanu wesiliva. Isilivelo bangalifaka eenlulwini zesigodlo.”


text:
Nje-ke ikosi yakhupha idzilamnwana yesigibo esandleni sayo yanikela uHamani umsa kaHamedata umAgagi osisitha samaJuda.


text:
Yakhuluma noHamani yathi kuye: “Isiliva nabantwabo kusesandleni sakho, yeke yenza okuthandako ngesizweso.”


text:
Nje-ke kwathi lokha inyanga yokuthoma nayinamalanga alitjhumi nantathu, kwabizwa abososiba bekosi. Mhlokho kwatlolwa isimemezelo ukuya ngakho koke uHamani ayala ngakho. Kwatlolelwa ababusi abakhulu bekosi, abengameli beemfunda zoke nabarholi babantu ngokuhlukahlukana kwabo. Isifunda esinye nesinye satlolelwa umtlolwaso ngokwamalimi wabantu baso. Lokho kwenziwa ebizweni lekosi u-Arhatjhiverotjhi bekwagitjwa ngedzilamnwanayo.


text:
Iincwadi zathunyelwa ngeengijimi eemfundeni zoke zekosi kobana kubhujiswe, kubulawe, kupheliswe woke amaJuda, abakhulu nabancani, abafazi nabantwana bekuphangwe nepahlawo. Lokho kwenziwe ngelanga elilodwa, mhlana zilitjhumi nantathu enyangeni yetjhumi nambili okuyinyanga ka-Adari.


text:
Umkhuphelo wesimemezelo bekufuze ukhutjhwe njengomthetho esifundeni esinye nesinye kwaziswe boke abantu ukuze bakwazi ukuzilungiselela ngelangelo.


text:
Nje-ke iingijimi zaphuma zisunduzwa myalo wekosi. Isimemezelweso sakhutjhwa ngitjho nebuphephelweni beTjhutjhani. Kwathi ikosi noHamani basaditjhe njalo ngokusela, kwabe idorobho lona lisesiyaluyalwini.


text:
Kwathi uMoridekayi sele azwile ngokwenzakeleko, wadabula izambatho zakhe wembatha imigodla wazithela nangomlotha. Waphuma ebandla lesigodlweni waya phakathi kwedorobho wafese wakhihla esibuhlungu isililokazi.


text:
Kwathi lokha nakabuyela phambi kwebandla lesigodlweni wajama ngombana bekungakameli umuntu angene lapho ambethe zemigodla.


text:
Eemfundeni zoke lapha bekufike khona umyalo nomthetho wekosi, kwaba nokulila okukhulu phakathi kwamaJuda. Azila ukudla, athwala imikhono ehloko abe ahlaba umkhosi. Inengi lawo lazibhudabhuda phasi lembethe imigodla, lizithele nangomlotha.


text:
Kwathi lokha abantazana kanye nabaphakulwa baka-Esta nabambikelako, wakhathazeka khulu. Wathumela izambatho kuMoridekayi kobana azembathe esikhundleni semigodla, kodwana akhange azamukele.


text:
Nje-ke u-Esta wabiza uHataki, ongomunye wabaphakulwa bekosi nogade akhethelwe kobana aqalelele iindingo zakhe, wamyala bonyana ayokuqala uMoridekayi bona udliwa yini.


text:
UMoridekayi watjela umphakulwa loyo koke okwenzeke kuye, ukufaka phakathi nesamba sesiliva uHamani athembise ukusifaka eenlulwini zesigodlo kobana kupheliswe amaJuda.


text:
Godu uMoridekayi wamnikela nomthunzi wencwadi yesimemezelo eyakhutjhwa eTjhutjhani yokubhujiswa kwamaJuda. Incwadi leyo bekufuze ayitjengise u-Esta abe amhlathululele yona nokobana amyale bona aye ekosini ayokuncancabeza abe ancengele abantu bekhabo kiyo.


text:
“Zoke iinsebenzi zekosi nabantu beemfundeni zekosi bayazi bonyana nanyana ngubani ongena ngesirhodlweni esingaphakathi sesigodlo angakabizwa, kungaba yindoda namkha umfazi, kunomthetho munye wokuthi umuntu loyo uzakubulawa. Ozakuphila ngiloyo kwaphela ikosi ezamelulela intonga yegolide. Nami ngokwami angikabizwa bona ngingene ekosini emalangeni amatjhumi amathathu la.”


text:
uMoridekayi wathi akubuyiselwe ku-Esta ipendulo ethi: “Ungadlumbani bonyana wena esigodlwenapho uzakuba ngophephileko kiwo woke amaJuda.


text:
Iye, nakube uyathula esikhathini esinje, ukwenyulwa nokusindiswa kuzokuvela kumaJuda akwenye indawo, kodwana wena nendlu kayihlo nizakubhubha. Ngubani owaziko, mhlamunye kungesizathwesi bonyana esikhathini esinje ube yindlovukazi!”


text:
“Khamba uyokubuthelela woke amaJuda afunyaneka eTjhutjhani bese ningizilela ukudla. Ningadli namkha nisele bekube malanga amathathu ubusuku nemini. Nami-ke nabantazana bami sizakuzila njengani njalo. Ngemva kwalokho mina ngizakuya ekosini, nanyana lokho kuphambene nomthetho. Ngithi nakube ngiyabhubha, angibhubhe!”


text:
Kwathi elangeni lesithathu u-Esta wembatha zobukhosi wayokujama esirhodlweni esingaphakathi sesigodlo, malungana nelawu lesihlalo sekosi. Ikosi gade ingesigodlweni ihlezi esihlalweni sayo sobukhosi ngelawinelo ilungene nomnyango.


text:
Kuthe lokha ikosi nayibona indlovukazi u-Esta ijame ngesirhodlweni, yakareka ngaye. Yeke yelulela ngaku-Esta intongayo yegolide egade iyiphethe. Nje-ke u-Esta watjhidela wafese wathinta ihloko yentonga leyo.


text:
Ikosi yathi kuye: “Ndlovukazi Esta, ulila ngani? Siyini isibawo sakho? Ngitjho nanyana kungaba siquntu sombuso, uzakunikelwa sona.”


text:
U-Esta waphendula wathi: “Nangabe kuyamukeleka ekosini, ngibawa ikosi noHamani bonyana beze namhlanje emnyanyeni engiwulungiselele ikosi.”


text:
Nje-ke ikosi yathi: “Akubizwe uHamani khona nje ukuze senze njengombana u-Esta afisa.”<br/>Mbala ikosi noHamani beza emnyanyeni egade ulungiswe ngu-Esta.


text:
Kwathi basasela iwayini njalo, ikosi yathi ku-Esta: “Siyini isililo sakho? Uzakwenzelwa sona. Yitjho isibawo sakho! Ngitjho nanyana kungaba siquntu sombuswami, uzakuphiwa sona.”


text:
Nakube ngizuze umusa emehlweni wekosi begodu kuthandeka ekosini bonyana ingenzele engikulilelako beyizalise isibawo sami, khona-ke akuthi kusasa ikosi ize godu noHamani emnyanyeni engizabe ngibalungiselele wona. Nje-ke kusasokho ngizakwenza njengombana ikosi ithe angenze.”


text:
Mhlokho uHamani waphuma asasile nehliziywakhe yenamile. Kodwana lokha nakabona uMoridekayi ebandla lesigodlweni, angakasikimi namkha athuthumele phambi kwakhe, wanyenya wagcwala ilaka ngaye.


text:
Nanyana kunjalo wazibamba wakhamba waya ekhaya. Wathumela bonyana kuyokubizwa abangani bakhe kanye nomkakhe uZeretjhi.


text:
Nje-ke uHamani wabalandisa ngokuzikhakhazisa ngomnothokazakhe, ngesibalo samadodanakhe nangakho koke ikosi emhloniphe ngakho ngokumphakamisa ngaphezu kweenkhulu neenduna zayo zoke.


text:
Nje-ke wabe wangezelela wathi: “Ngitjho nendlovukazi u-Esta ayikavumeli bonyana emnyanyeni ewulungisileko, ikosi ize nomunye umuntu ngaphandle kwami mina Hamani! Godu nakusasa umeme mina lo bona ngize nekosi kuye.


text:
Nokho, koke lokho akungiphathi kuhle, ije nangisabona iJudanyana elinguMoridekayela liququbele ebandla lesigodlweni.”


text:
Nje-ke uZeretjhi umkakhe kanye nabangani bakaHamani boke bathi kuye: “Akwenziwe isigodo esimamitha amatjhumi amabili nantathu ukuphakama bese kuthi kusasa utjele ikosi bonyana uMoridekayi loyo ahlonyelwe kiso. Kuzakuthi emva kwalokho uzikhambele nekosi unamile uziyele emnyanyeni.”<br/>Iselulekweso saba sihle kuHamani, yeke wajamisa isigodweso.


text:
Ngobusukobo ikosi yaphilelwa. Nje-ke yayala bonyana kulethwe incwadi yemilando ekhumbuza imisebenzi yemihla ngemihla. Ngambala incwadi yemilando leyo yafundwa phambi kwekosi.


text:
Kwafunyanwa kutlolwe kiyo bonyana uMoridekayi gade atheni ngoBhigitana noTeretjhi okubaphakulwa ababili bekosi ebegade kubaqaphi bomnyango wesigodlo begodu bafuna indlela yokubulala ikosi u-Arhatjhiverotjhi.


text:
Nje-ke ikosi yathi: “Ngiyiphi ihlonipho nokukhuliswa okwenzelwa uMoridekayi ngesenzwesi?”<br/>Iinceku zayo ebeziyilotjha zayiphendula zathi: “Akunanja akhe enzelwa yona.”


text:
Ikosi yabuza yathi: “Ingabe kunomuntu ongangeluleka ngesirhodlwenapho na?”<br/>Ngesikhatheso uHamani gade asanda ukungena ngesirhodlweni esingaphandle sesigodlo bonyana azokukhuluma nekosi kobana uMoridekayi akahlonyelwe esigodweni egade asele amlungiselele sona.


text:
Nje-ke iinceku zekosi zaphendula ikosi zathi: “Iye, nangu uHamani ajame ngesirhodlweni.”<br/>Yeke ikosi yathi: “Mngeniseni.”


text:
Mbala uHamani wangena, nje-ke ikosi yathi kuye: “Kufuze kwenziweni ngendoda ikosi efuna ukuyidlhudlha?”<br/>Manje uHamani wazitjela wathi: “Ingaba ngubani ikosi engathanda ukumdlhudlha ngaphandle kwami?”


text:
akulethwe izambatho zobukhosi ikosi ekhe yazembatha bese kulethwa nenjomani ekhe yakhwelwa yikosi nethweswe isihlohlo sobukhosi.


text:
Izambathwezo nenjomani azinikelwe omunye weenkhulu zekosi ongusaziwako bese yena wembathisa indoda ikosi ethanda ukuyidlhudlha leyo. Abayikhweze phezu kwenjomanapho, ikhambe ebaleni ledorobho kumenyezelwe phambi kwayo kuthiwe: ‘Kuzakwenziwa bunje endodeni ikosi ethanda ukuyidlhudlha.’ ”


text:
Ikosi yathi kuHamani: “Khamba khona nje uthathe izambatho nenjomani njengombana utjhwile, wenze lokho kuMoridekayi umJuda osebandla lesigodlweni. Ungatjhiyi nokukodwa kilokho okubalileko.”


text:
Nje-ke uHamani wathatha izambatho nenjomani, wembathisa uMoridekayi bewamkhweza phezu kwenjomani, wamkhambisa ebaleni ledorobho amemezela asithi: “Kuzakwenziwa bunje endodeni ikosi ethanda ukuyidlhudlha!”


text:
UMoridekayi wabuyela ebandla lesigodlweni. Kodwana nakunguHamani yena warhabela endlinakhe alila, azigubuzese ihloko.


text:
Nje-ke watjela boke abangani bakhe kanye nomkakhe uZeretjhi yoke into emehleleko. Yeke abeluleki bakhe nomkakhe uZeretjhi bathi kuye: “Nangabe uMoridekayi osele asungule ukukuguqisa phambi kwakhe ungowesizwe samaJuda, angeze usalunga phambi kwakhe kodwana mbala uzomgobela.”


text:
Kwathi basakhuluma naye njalo, kwafika abaphakulwa bekosi bamrhabisela emnyanyeni ebegade ulungiswe ngu-Esta.


text:
Kwathi elangeni lesibili basasela iwayini njalo, ikosi yathi godu ku-Esta: “Ndlovukazi Esta, siyini isililo sakho? Uzakwenzelwa sona. Yitjho isibawo sakho! Ngitjho nanyana kungaba siquntu sombuswami, uzakuphiwa sona.”


text:
Indlovukazi u-Esta yaphendula yathi: “Maye kosi, nangabe ngifunyene umusa emehlweni wekosi begodu nangabe kuthokozisa ikosi, ikosi ayingiphe ukuphila beyisindise nabantu bekhethu. Ngileso-ke isililo nesibawo sami.


text:
Iye, kungombana sithengisiwe, mina nabantu bekhethu kufuze sibhujiswe, sibulawe besipheliswe. Ngathana besithengiswe njengamakhoboka namakhobokakazi, bengizozithulela ngombana isizi elingaka belingeze lafaka ikosi ebujameni obumasikizi.”


text:
Nje-ke ikosi u-Arhatjhiverotjhi yathi ku-Esta indlovukazi: “Ngubani umuntu obe nesibindi esingaka sokwenza lokho? Njekhona uphi umuntu wakhona loyo?”


text:
U-Esta waphendula wathi: “Mumuntu ojamelene nathi nosisitha, ngitjho yena uHamani, into ekhohlakeleko le!”<br/>Lokho kwenza uHamani abethwe livalo elikhulu phambi kwekosi nendlovukazi.


text:
Ikosi yasikima emnyanyenapho inyenye khulu yatjhinga esivandeni sesigodlo. UHamani wahlala kobana ancengele ubuphilo bakhe endlovukazini u-Esta ngombana gade asele alemukile bonyana ikosi ihlose okumbi ngaye.


text:
Kwathi lokha ikosi nayibuya esivandeni sesigodlo kobana ingene lapha bekubanjelwe khona umnyanya, qala nango uHamani awele esihlalweni sokuphumula lapha kuhlezi khona u-Esta, azincengela. Ikosi yathi: “Baba-ke! Umswa lo, sele afuna nokugagadlhela indlovukazi phambi kwami ngesigodlwenapha!”<br/>Kuthe ikosi ingalitjho lelo, iinceku zagubuzesa ubuso bakaHamani.


