# verses

text:
Nje-ke iphasi belinganabubono begodu linganabuphilo. Bekumnyama koke, iphasi libhibezwe mamanzi amanengi.<br/>Kodwana ummoya kaZimu wavunguza phezu kwamanzi.


text:
UZimu wabiza ukukhanya bona yimini, ubumnyama wathi busuku. Kwahlwa, kwasa; kwaba lilanga lokuthoma.


text:
Kungendlela leyo uZimu enza ngayo isibanga, wahlukanisa amanzi angaphasi kwesibanga namanzi angehla kwaso. Mbala kwaba njalo.


text:
UZimu wathi: “Amanzi angaphasi komkayi akabuthane ndawonye, kubekhona indawo eyomileko.” Mbala kwaba njalo.


text:
UZimu wabiza indawo eyomileko bona liphasi, kwathi amanzi abuthene ndawonye wawabiza bona malwandle. UZimu wabona lokho kukuhle.


text:
UZimu wathi: “Iphasi aliveze iimila: iintjalo ezinembewu, imithi ethela iinthelo ezinembewu ukuya ngemihlobayo.” Mbala kwaba njalo.


text:
Yeke iphasi laveza iimila: iintjalo ezinembewu ukuya ngemihlobazo nemithi ethela iinthelo ezinembewu ukuya ngemihlobayo. UZimu wabona lokho kukuhle.


text:
UZimu wathi: “Akube khona iinkhanyisi emkayini ukuze zihlukanise ubusuku nemini; azibe matshwayo weenkhathi zeminyanya, zikhombe amalanga neminyaka.


text:
UZimu wenza iinkhanyisi ezimbili ezikulu; esikhudlwana kunesinye wasenza bona sibuse imini, esincani wasenza bona sibuse ubusuku. Godu wenza neenkwekwezi.


text:
Wazenza bonyana zibuse phezu kobusuku nemini, nokobana zihlukanise umkhanyo nobumnyama. UZimu wabona lokho kukuhle.


text:
Kungendlela leyo uZimu adala ngayo iimbandana ezikulu zelwandle neemphili zoke eziphithizela ngemanzini ngemihlobazo. Godu wadala iinyoni eziphaphako ngemihlobazo. UZimu wabona lokho kukuhle.


text:
UZimu wathi: “Iphasi nalo aliveze iimphili ngemihlobazo: ezifuywako, ezikhakhabako nezommango, zoke zibe ngokuhlukahlukana kwazo.” Mbala kwaba njalo.


text:
UZimu wenza iinlwana zommango, ezifuywako kanye nakho koke okukhakhabako ukuya ngemihlobazo. Wabona lokho kukuhle.


text:
UZimu wathi: “Asenze umuntu ngomfanekiswethu asifuze, abuse phezu kweenhlambi zelwandle, iinyoni zomkayi, zoke iinlwana zephasi, kanye nakho koke okukhakhaba phezu kwalo.”


text:
Yeke uZimu wadala umuntu ngomfanekiswakhe;<br/>umuntu waba mfuziselo kaZimu;<br/>wadala wembaji nowengubo.


text:
UZimu wababusisa wathi kibo: “Belethani nande, nizalise iphasi nilibuse; nibuse phezu kweenhlambi zelwandle, iinyoni zomkayi naphezu kwenyabanyaba yoke ekhamba phezu kwephasi.”


text:
UZimu wathi: “Qala, ngininikela zoke iintjalo ezithela imbewu ephasini, nemithi yoke ehloma iinthelo ezinembewu; lokho kuzakuba kukudla kwenu.


text:
Koke okulihlaza okumilako ngikunikela bona kube kukudla kweenlwana zephasi, iinyoni zomkayi kanye neenkhakhabi zoke zephasi, okutjho zoke iimphili.” Mbala kwaba njalo.


text:
Ngelanga lekhomba uZimu gade asele aqedile umsebenzakhe. Ngelanga lekhomba waphumula kiwo woke umsebenzakhe.


text:
Yeke uZimu wabusisa ilanga lekhomba bewalicwengisa ngombana kwaba lilanga aphumula ngalo kiwo woke umsebenzi wokudala.


text:
bekunganamsesana emmangweni begodu kunganasimila esele similile ehlabathini ngombana uSomnini uZimu gade angakanisi izulu ephasini. Begodu gade kunganamuntu ongalima ihlabathi.


text:
Yeke uSomnini uZimu wabumba umuntu ngethuli lehlabathi, waphefumulela eempumulweni zakhe umphefumulo wokuphila. Ngaleyondlela umuntu waba nokuphila.


text:
USomnini uZimu gade ahlome isivande e-Edeni ngepumalanga; wathatha umuntu agade ambumbile wambeka lapho.


text:
Yeke uSomnini uZimu wamilisa yoke imihlobo yemithi eganukejako nelungele ukudliwa. Kwathi phakathi kwesivandeso wamilisa umuthi wokuphila nomuthi wokwazi koke.


text:
Kwavinyilika umlambo e-Edeni wathelelela isivande; ukusukela lapho umlambo lo wahlukana waba maphakgha amane.


text:
Ibizo lephakgha lokuthoma yiPitjhoni; lona ligeleza libhoduluke inarha yeRhavila lapha kunegolide khona.


text:
Ibizo lephakgha lesithathu yiThigrisi; lona ligeleza magegana nepumalanga ye-Asiriya. Bese kuthi lesine kube yiYufrathe.


text:
Kwathi lokha uSomnini uZimu nathatha umuntu ambeka esivandeni se-Edeni bona asisebenze abe asitjheje,


text:
Nje-ke uSomnini uZimu wabumba ngehlabathi zoke iinlwana zommango neenyoni zoke zomkayi. Waziletha emuntwini ukuze abone bonyana uzithiya amabizo athini. Lokho umuntu agade azakuthiya isilwana ngakho, bekuzakuba libizo laso.


text:
Yeke umuntu wathiya yoke ifuyo, zoke iinyoni zomkayi neenlwana zoke zommango amabizo. Kodwana umuntu akhange azifunyanele umsizi omfaneleko kizo.


text:
Nje-ke uSomnini uZimu wenza umuntu bona alale ubuthongo obukhulu. Kwathi asalele njalo, uZimu wakhupha linye leembambo zomuntu wabese uvala itjhubelo ngenyama.


text:
Yeke uSomnini uZimu wabumba umuntu wengubo ngembambo ayithatha emuntwini wembaji, wamthatha wamusa emuntwini wembaji loyo.


text:
Umuntu wembaji wathi:<br/>“Lo, lithambo lamathambami<br/>nenyama yenyamami!<br/>Uzakubizwa bona mfazi<br/>ngombana uthethwe endodeni.”


text:
Inyoka gade inobuqili ukudlula ezinye iinlwana zommango uZimu azenzileko. Yabuza umfazi yathi: “Kuliqiniso bona uZimu unalele ukudla kinanyana ngimuphi umuthi osesivandeni na?”


text:
kodwana uZimu uthe, ‘Ningadli isithelo somuthi ophakathi nesivande begodu ningawuthinti ukuze ningafi.’ ”


text:
Kuhlekuhle uZimu uyazi bonyana mhlazana nisidlako, amehlwenu azokuvuleka, nibe nokwazi koke njengoZimu.”


text:
Umfazi waqala umuthi, wabona iinthelo ezihle neziyengako. Phezu kwalokho beziganukeja ngombana ziyahlakaniphisa. Yeke wakha iinthelo kiwo wadla, wanikela nendodakhe egade inaye, nayo yadla.


text:
Ngalokho bobabili amehlwabo avuleka, bazibona bakhamba hlubule. Nje-ke bazithungela iimvunulo ngamakari wamakhiwani.


text:
Ekupholeni kwelanga bezwa uSomnini uZimu akhamba esivandeni, yeke umuntu nomkakhe babhaqela uZimu hlangana nemithi yesivande.


text:
Yena waphendula wathi: “Ngikuzwe ukhamba esivandeni, ngesaba ngombana ngihlubule; nje-ke ngizifihlile.”


text:
UZimu wathi kuye: “Ngubani okutjele bonyana uhlubule? Kghani udle emthini engakuyala ngawo bona ungawudli?”


text:
Umuntu wathi: “Awa, umfazi owangipha yena bona abe nami, nguye ongiphe isithelo somuthi, yeke nami ngadla.”


text:
Nje-ke uSomnini wathi emfazini: “Yintobani oyenzileko le?”<br/>Umfazi waphendula wathi: “Yinyoka engirhwalileko, yeke ngadla.”


text:
USomnini uZimu wathi enyokeni:<br/>“Ngebanga lokobana wenze lokhu,<br/>wena unikelelwe:<br/>yoke ifuyo yekhaya izokubaleka<br/>neenlwana zoke zommango zikunine.<br/>Uzakurhurhuba ngesisu,<br/>udle ithuli lehlabathi<br/>imihla yoke yepilwakho.


text:
Ngizakubeka ubutha<br/>phakathi kwakho nomfazi,<br/>naphakathi kweenzukulwana zakho neenzukulwana zakhe;<br/>zona zizakutshidlha ihlokwakho<br/>wena ulume isithende sazo.”


text:
Emfazini uZimu wathi:<br/>“Ngizokwandisela ubuhlungu ekuzithwaleni kwakho,<br/>ubelethe ngobudisi obukhulu.<br/>Uzakutjhisakalela indodakho,<br/>kodwana yona izakukubusa.”


text:
Endodeni uZimu wathi:<br/>“Njengombana ulalele umfazi<br/>wabe wadla emthini engakwalela<br/>bonyana udle kiwo;<br/>ihlabathi seyinikelelwe ngebanga lakho:<br/>Imihla yoke yepilwakho<br/>uzakusebenza nzima ukufumana ukudla kwakho kiyo,


text:
Ukudla kwakho uzakujulukela<br/>bewubuyele ehlabathini.<br/>Iye, wathathwa kiyo<br/>begodu njengombana ulithuli nje,<br/>uzakubuyela ethulini.”


text:
USomnini uZimu wathi: “Kazi umuntu sele anokwazi koke. Ngaleyondlela sese afana nathi. Yeke akukafaneli avunyelwe bona elule isandla sakhe adle emthini wokuphila ukuze aphile isiphelani.”


text:
Kuthe sele amqotjhile umuntu, wabeka amakerubhi ngepumalanga esangweni lesivande. Amakerubhi lawo gade anesabula yomlilo ebenyezelako, alinde indlela eya emthini wokuphila.


text:
Godu wabeletha u-Abela umfowabo. Nje-ke u-Abela waba ngumelusi wezimvu neembuzi kwathi uKhayini waba mlimi wehlabathi.


text:
U-Abela naye waletha umnikelo kuSomnini, okutjho umhlwehlwe wamazibulo womhlambakhe. USomnini uZimu wayelela u-Abela nomnikelwakhe,


text:
kodwana akhange ayelele uKhayini nomnikelwakhe. Ngebangelo uKhayini wasilingeka khulu nobuso bakhe banyukubala.


text:
Kanti nawenza okuhle azakhe umomotheke na? Nawenza okungakalungi, yelela isono sikulindile nawusuka lapha. Sikhanukela ukukubinda kodwana wena kufuze uqine kunaso.”


text:
Nje-ke uKhayini wathi ku-Abela umfowabo: “Namba khesiye emmangweni.” Kwathi basese semmangwenapho, uKhayini wadumela umfowabo u-Abela wambulala.


text:
USomnini wathi kuKhayini: “Uphi umfowenu u-Abela?”<br/>Yena waphendula wathi: “Awa, mina angimazi. Kanti sengingumelusi womfowethu na?”


text:
USomnini wathi: “Yintobani oyenzileko le? Lalela bona iingazi zomfowenu zingililela kangangani ehlabathini!


text:
Unikelelwe wena! Sekufanele uqotjhwe ehlabathini ovule umlomayo bona yamukele iingazi zomfowenu ngezandla zakho.


text:
Namhlanje ungiqotjhile ehlabathini begodu angisazukuba sebukhoneni bakho. Sengizokuba ngondindako ephasini, nanyana ngubani ongifunyanako uzongibulala.”


text:
Kodwana uSomnini wathi: “Akusinjalo! Nakukhona obulala uKhayini, kuzakubuyiselelwa emuntwini loyo ngokubulawa kwabalikhomba bakhe.”<br/>Yeke uSomnini watshwaya uKhayini ukuze kungabikhona noyedwa ozakuthi namfunyanako ambulale.


text:
UKhayini weyama umkakhe, wazithwala bewabeletha u-Inogo. UKhayini wakha idorobho walithiyelela ngendodanakhe u-Inogo.


text:
U-Inogo wabelethelwa u-Iradi; u-Iradi wabeletha uMerhiyayeli, uMerhiyayeli wabeletha uMetutjhayeli owabeletha uLemeki.


text:
Ibizo lomfowabo bekunguJubali. UJubali yena gade anguyise wabo boke abancinzi bamaharibha namanghwani.


text:
UTsila naye wabeletha indodana okuthiwa nguTubali-Khayini. Yena gade amkhandi noyise walabo abasebenza ngekoporo nesimbi. Udadwabo lakaTubali-Khayini bekunguNama.


text:
ULemeki wathi ebafazini bakhe:<br/>“Ada nawe Tsila, lalelani mina;<br/>bafazi bami lalelani amezwami:<br/>Indoda elimaza mina, ngizoyibulala nya,<br/>kuzakuba njalo nesokaneni elingiphobolako.


text:
Iye, uKhayini uzakubuyiselelwa kalikhomba<br/>kodwana uLemeki yena kuzakuba kamatjhumi alikhomba nalikhomba!”


text:
U-Adamu weyama umkakhe godu wabeletha indodana wayithiya bona nguSethi ngombana wathi: “UZimu ungiphe omunye umntwana esikhundleni saka-Abela obulewe nguKhayini.”


text:
USethi naye wabeletha indodana wayithiya bona ngu-Enotjhi. Ngesikhatheso abantu bathoma ukubiza ibizo lakaSomnini.


text:
Kuthe lokha umuntu ongu-Adamu nasele aphile iminyaka elikhulu namatjhumi amathathu, wabeletha indodana emfanekiswakhe nefuze yena, wayithiya ibizo bona nguSethi.


text:
Emva kokobana kubelethwe uSethi, u-Adamu waphila iminyaka emakhulu abunane. Wabeletha amadodana amanye kanye namadodakazi.


text:
Yoke iminyaka u-Adamu ayiphilako imakhulu alithoba namatjhumi amathathu, emva kwalapho wahlongakala.


text:
Emva kokobana kubelethwe u-Enotjhi, uSethi waphila iminyaka emakhulu abunane nalikhomba. Wabeletha amadodana amanye namadodakazi.


text:
Emva kokobana kubelethwe uKhenani, u-Enotjhi waphila iminyaka emakhulu abunane netjhumi namihlanu. Wabeletha amadodana amanye namadodakazi.


text:
Emva kokobana kubelethwe uMahalalela, uKhenani waphila iminyaka emakhulu abunane namatjhumi amane. Wabeletha amadodana amanye namadodakazi.


text:
Emva kokobana kubelethwe uJeredi, uMahalalela waphila iminyaka emakhulu abunane namatjhumi amathathu. Wabeletha amadodana amanye namadodakazi.


text:
Yoke iminyaka uMahalalela ayiphilako imakhulu abunane namatjhumi alithoba namihlanu, emva kwalapho wahlongakala.


text:
Kuthe lokha uJeredi nasele aphile iminyaka elikhulu namatjhumi asithandathu nambili, wabeletha u-Inogo.


text:
Emva kokobana kubelethwe u-Inogo, uJeredi waphila iminyaka emakhulu abunane. Wabeletha amadodana amanye namadodakazi.


text:
Yoke iminyaka uJeredi ayiphilako imakhululu alithoba namatjhumi asithandathu nambili, emva kwalapho wahlongakala.


text:
Kuthe lokha u-Inogo nasele aphile iminyaka ematjhumi amathandathu nahlanu, wabeletha uMetutjhelarhi.


text:
Emva kokobana kubelethwe uMetutjhelarhi, u-Inogo waphila iminyaka emakhulu amathathu atjhidelene noZimu. Wabeletha amadodana amanye namadodakazi.


text:
Kuthe lokha uMetutjhelarhi nasele aphile iminyaka elikhulu namatjhumi abunane nalikhomba, wabeletha uLemeki.


text:
Emva kokobana kubelethwe uLemeki, uMetutjhelarhi waphila iminyaka emakhulu alikhomba namatjhumi abunane nambili. Wabeletha amadodana amanye namadodakazi.


text:
Yoke iminyaka uMetutjhelarhi ayiphilako imakhulu alithoba namatjhumi asithandathu nethoba, emva kwalapho wahlongakala.


text:
Wayithiya bona nguNowa, bewathi: “Yena uzasiduduza ekusebenzeni nzima nebuhlungwini bamatjhatjhazi wezandla zethu ngebanga lehlabathi eyanikelelwa nguZimu.”


text:
Emva kokobana kubelethwe uNowa, uLemeki waphila iminyaka emakhulu amahlanu namatjhumi alithoba namihlanu. Wabeletha amadodana amanye namadodakazi.


text:
Yoke iminyaka uLemeki ayiphilako imakhulu alikhomba namatjhumi alikhomba nalikhomba, emva kwalapho wahlongakala.


text:
Yeke uSomnini wathi: “Ummoya engawuphefumulela emuntwini awusoze wahlala ebantwinaba isiphelani ngombana umuntu uyinyama nje. Yeke ipilo yomuntu ayisoze yadlula eminyakeni elikhulu namatjhumi amabili.”


text:
Ngeenkhathezo nangemuva kwalokho bekukhona iintsitsirimba ephasini ngombana amadodana kaZimu alalana namadodakazi wabantu abelethelwa abantwana. Labo-ke bekuziingorho zeenkhathi zakade, okubabantu abanedumo.


text:
Lokha uSomnini nakabona bonyana ubukhohlakali bomuntu bukhulu ephasini nokobana imizindlo yehliziywakhe isophe okumbi ngesikhathi soke,


text:
Yeke uSomnini wathi: “Umuntu engimenzileko ngizomthanyela ebusweni bephasi. Ngizokuthanyela kusukela emuntwini ukuya eenlwaneni, iimphili zoke ezikhakhaba ehlabathini kanye neenyoni zomkayi ngombana ngiyazisola bona ngikudalile koke lokhu.”


text:
Naku-ke umlando kaNowa: UNowa gade ayindoda elungileko, angasoleki ebantwini besikhathi aphila kiso begodu gade atjhidelene noZimu.


text:
Lokha uZimu nakahlola iphasi, ngambala lalonakele. Iye, boke abantu ebusweni bephasi bebaziphethe ngameswe.


text:
Nje-ke uZimu wathi kuNowa: “Sengiqunte bona ngibaphelise bokanyana nje ngombana iphasi ligcwele umguruguru ngenca yabo. Yelela-ke, ngiqinisile ngizobaphelisa kanye nephasi.


text:
Yeke yewuzenzele umkhumbi ngesigodo segofere, uwenze ube namalawana bese uwusinda ngesikontiri ngaphakathi nangaphandle.


text:
Nasi indlela ozowakha ngayo: Umkhumbi kufuze ube mamitha alikhulu namatjhumi amathathu nahlanu ubude, amamitha amatjhumi amabili nambili nesiquntu ububanzi namamitha alitjhumi nantathu nesiquntu ukuphakama.


text:
Wenzele isivalo ngaphezulu sibe siquntu semitha ukusuka emqoqweni. Umnyangwawo ube ngeqadi bese kuba nemigangadelo emithathu, ongenzasi, ophakathi nongehla.


text:
Mina ngizakunisa umthwalela ephasini bona ngiphelise yoke ipilo engaphasi kwezulu, okuziimbunjwa zoke ezinomphefumulo phezu kwephasi. Koke okusephasini kuzakubhujiswa.


text:
Kodwana ngenza nawe isivumelwano: Wena nomkakho, amadodanakho kanye nabomalukazana bakho kuzakufanela bona ningene emkhunjini.


text:
Kufuze ungenise ngemkhunjini ngakubili kwazo zoke iindalwa eziphilako, kube ngokuduna nokusikazi bonyana kuphile kanye nawe kuphephile.


text:
Iinyoni ngemihlobazo, iinlwana ngemihlobazo kanye neembandana ezikhakhaba phasi ngemihlobazo, koke lokhu akube ngakubili ukwenzela bonyana kusinde kanye nawe.


text:
USomnini wabuya wathi kuNowa: “Ngena ngemkhunjini wena nomzakho woke ngombana ngikufunyene ungolungileko esizukulwanenesi.


text:
Kiwo woke umhlobo weenlwana ezihlambulukileko, thatha ngazimbili zibe likhomba, eduna nesikazayo, kodwana kwezingakahlambuluki uthathe ngazimbili kube ngesiduna nesisikazi.


text:
Godu nemihlobeni yazo zoke iinyoni, thatha zibe likhomba eziduna nalikhomba ezisikazi ukuqinisekisa bonyana zihlala zikhona ephasini mazombe.


text:
Iye, emalangeni alikhomba kusukela nje, ngizokuthumela izulu ephasini elizakuna amalanga amatjhumi amane, imini nobusuku. Ngizokuthanyela ebusweni bephasi koke okuphilako engikubumbileko.”


text:
Yena nomkakhe, amadodanakhe kanye nabomalokazana bakhe bangena ngemkhunjini kobana basinde emanzini womthwalela.


text:
Ngakubili kweenlwana neembandana ezihlambulukileko nezingakahlambuluki, iinyoni kanye neembandana ezikhakhaba ehlabathini,


text:
Kuthe ngomnyaka wamakhulu asithandathu wokuphila kwakaNowa, inyanga yesibili nayinamalanga alitjhumi nalikhomba, kwathumbuka mhlokho yoke imithombo yamanzi amanengi ngaphasi neentunja zemazulwini zatloroza amanzi.


text:
Kwaba kumhlokho-ke mhlana uNowa namadodanakhe, uTjhemu, uRhamu noJafethi, umkakhe nabomalukazana bakhe abathathu bangena ngemkhunjini.


text:
Gade bangene neenyamazana zommango ngemihlobazo, yoke ifuyo ngemihlobayo, zoke iimbandana ezikhakhaba ehlabathini ngemihlobazo, neenyoni zomkayi ngemihlobazo kanye nazo zoke izinto ezinamaphiko.


text:
Zoke iimphili ebezingena ngemkhunjini bekungesiduna nesisikazi, kanjengombana uZimu agade ayale uNowa. USomnini wavalela uNowa ngaphakathi.


text:
Umthwalela wembatha iphasi amalanga amatjhumi amane. Amanzi aya ngokwanda aphakamisa umkhumbi ehlabathini wazakama.


text:
Yoke into ephilako ekhambakhamba ephasini yabhubha: iinyoni, ifuyo, iinyamazana, zoke iimphili ezikhakhaba ephasini kanye nabantu boke.


text:
UZimu wathanyela yoke into egade iphila ebusweni bephasi: Ukusukela ebantwini ukuya eenlwaneni, koke okukhakhabako ngitjho neenyoni kwathanyeleka ephasini. Kwasala kwaphela uNowa nalabo agade anabo ngemkhunjini.


text:
Nje-ke uZimu wakhumbula uNowa neenyamazana zommango kanye nefuyo yoke egade inaye ngemkhunjini. Wathumela ummoya ebusweni bephasi bonyana uvunguze ukuze amanzi athome ukubohla.


text:
Amanzi aya ngokuya abohla ephasini. Emva kwamalanga alikhulu namatjhumi amahlanu amanzi gade sele ehlile.


text:
Amanzi aya njalo abohla bekwaba selangeni lokuthoma lenyanga yetjhumi lapha iinqongo zeentaba zathoma khona ukubonakala.


text:
Kodwana izuba akhange lifunyane indawo yokuhlala ngombana amanzi gade asagubuzese yoke ihlabathi. Ngalokho labuyela kuNowa emkhunjini. Yena welula isandla sakhe walibamba walibuyisela kuye ngemkhunjini.


text:
Kuthe lokha nalibuyako izuba ntambama, qala, emlonyenalo bekunekari elilihlaza lomuthi we-oliva. Nje-ke uNowa walemuka bonyana amanzi sele abohlile ephasini.


text:
Walinda amanye amalanga alikhomba, wathuma izubelo godu. Kodwana kilelihlandla izuba lakhamba umlibe.


text:
Kwathi ngomnyaka wamakhulu asithandathu nanye kaNowa, ngelanga lokuthoma enyangeni yokuthoma kwabe amanzi arhobhile ephasini. Yeke uNowa wavula umnyango womkhumbi, wabona bonyana ngambala seyomile ihlabathi.


text:
Zoke iimphili ezinawe, okutjho iinyoni, iinlwana neembandana zoke ezikhakhaba ehlabathini aziphume kanye nawe ukuze zizale iphasi lokhe zizalane zande ngesibalo phezu kwalo.”


text:
Baphuma ngemkhunjini nazo zoke iinlwana neembandana ezikhakhaba ehlabathini kanye neenyoni zoke, koke okukhambakhamba ephasini ngemihlobo yakhona.


text:
Nje-ke uNowa wakhela uSomnini i-aldari, wathatha kizo zoke iinlwana neenyoni ezihlambulukileko, wanikela umhlabelo wokutjhiswa kilo.


text:
USomnini wezwa umnuko omnandi wathi ehliziywenakhe: “Angisoze nganikelela ihlabathi ngenca yomuntu, nanyana imizindlo yomuntu imimbi kwasebuntwaneni bakhe. Angisoze godu ngabhubhisa iinlwana njengombana ngenzile.


text:
“Qobe iphasi lisekhona,<br/>ukutjala nokuvuna,<br/>amakhaza nokutjhisa,<br/>ihlobo nobusika,<br/>imini nobusuku<br/>akusoze kwaphela.”


text:
Zoke iinlwana zephasi, iinyoni zomkayi neembandana zoke ezikhakhaba ehlabathini, iinhlambi zoke zelwandle zizakwethukwa zesabe ngani; zona-ke ngizinikele ezandleni zenu.


text:
Yoke into ephilako nekhambako izakuba kukudla kwenu. Njengombana nganinikela iintjalo ezilihlaza, njenganje ngininikela koke.


text:
Ngiqinisile, lokha iingazi nazithululwako, ngizazibiza kozithululako. Kungaba silwana namkha umuntu nakasusa ipilo yenu, kuzakuba mlandu. Iye, umuntu osusa ipilo yomfowabo ngizakubiza neengazi zomfowabo kuye.


text:
“ ‘Othulula iingazi zomuntu uzakugwetjwa<br/>nezakhe iingazi zithululwe phambi kwabantu.’<br/>“Lokhu kunjalo ngombana umuntu wenziwa ngomfanekiso kaZimu.


text:
Godu kuzakuba sivumelwano kanye neendalwa zoke ezikanye nani, okutjho iinyoni, ifuyo, neenlwana zoke ezaphuma nawe ngemkhunjini, okungesinye nesinye isidalwa esiphila ephasini.


text:
Ngijamisa isivumelwano sami nani: Angeze bekusenzeka bona kubhujiswe ipilo ngamanzi womthwalela. Iye, godu nomthwalela awusoze usabhubhisa iphasi.”


text:
UZimu wathi: “Nanti itshwayo lesivumelwano engisenza phakathi kwami nani naphakathi kweendalwa zoke ezinani, okusivumelwano seenzukulwana ngeenzukulwana:


text:
ngizakukhumbula isivumelwano sami nani neendalwa eziphilako zemihlobo yoke. Amanzi awasoze abe mthwalela wokubhubhisa zoke iimphili.


text:
Lokha izungu leKosi nalibonakala emafini, ngizalibona bese ngikhumbula isivumelwano sanini nanini phakathi kwakaZimu neendalwa zomhlobo woke ophila ephasini.”


text:
UZimu wathi kuNowa: “Leli litshwayo lesivumelwano engisijamise phakathi kwami nepilo yoke ephasini.”


text:
UTjhemu noJafethi bathatha ingubo bayiphakamisela emahlombabo; bakhamba sinyava bangena babhibha ububhunubhunu bakayisabo. Ubuso babo bebufulathele ukuze bangaboni ububhunubhunu bakayisabo.


text:
UZimu uzakwelula imikhawulo kaJafethi;<br/>abe sithekeli ematendeni kaTjhemu.<br/>UKanana uzakuba likhoboka lakaJafethi.”


text:
Naku-ke umlando kaTjhemu, uRhamu noJafethi, amadodana kaNowa: Babelethelwa abantwana emva komthwalela.


text:
Kilabo kwavela abantu abahlala ngokusabalala eduze kwelwandle bonyana kuthi ngemva kwesikhathi ikoro enye nenye yabantwabo ikhulume ilimi layo enarhenayo.


text:
Iinzukulwana zakaKutjhe bekunguSeba, uRhavila, uSabeta, uRama noSabiteka. Iinzukulwana zakaRama kunguTjheba noDedani.


text:
Ukusukela lapho umbuswakhe wanabela e-Asiriya, lapha akha khona iNiniva, iRerhobhothi, i-Iri neKalarha


text:
Imikhawulo yamaKanana yanaba ukusuka eTsidoni ukufika eGerari ngitjho nakude ukuya eGaza. Ukusuka lapho beyinabela eSodoma, eGomora, e-Adama, eTseboyimu ukuyokubetha eLatjha.


text:
UTjhemu ongumnakwabo lakaJafethi, naye wabelethelwa amadodana. Yena ungukhokho wazo zoke iinzukulwana zaka-Ebhere.


text:
U-Ebhere wabeletha amadodana amabili, enye beyibizwa bona nguPelegi ngombana ngeenkhathi zakhe izizwe zephasi bezihlukene. Umnakwabo gade abizwa bona nguJokhithani.


text:
Lezo-ke bekuziinkoro ezadabuka emadodaneni kaNowa ngokuya ngokulandelana kwazo ezizweni zazo. Ukusukela kilezonkoro, izizwe zasabalala nephasi loke emva komthwalela.


text:
Kwathi lokha abantu nabakhambakhamba ngepumalanga, bafunyana ibala enarheni yeTjhinari, banzinza lapho.


text:
Bathi omunye komunye: “Yizani senzeni iintina sizibhage ziqine.”<br/>Basebenzisa iintina esikhundleni samatje, isikontiri esikhundleni sedaka.


text:
Bathi: “Yizani sizakhele idorobho libe nombhotjhongo ophakamela ezulwini. Lokhu kuzasenzela ibizo begodu singasabalali nephasi loke.”


text:
USomnini wathi: “Akhese nithi niyaqala, abantwaba bamunye begodu boke bakhuluma limi linye. Yeke bazakghona ukwenza nanyana yini abayitlamako.


text:
Kungebangelo libizwa bona yiBhabheli ngombana lapho uSomnini wararanisa ilimi labantu boke begodu ukusuka lapho wabasabalalisa iphasi loke.


text:
Naku-ke umlando weenzukulwana zakaTjhemu: Iminyaka emibili emva komthwalela, lokha uTjhemu nakaneminyaka elikhulu ubudala, wabeletha u-Aripakitjhadi.


text:
Emva kobana abelethe u-Aripakitjhadi, uTjhemu waphila iminyaka emakhulu amahlanu. Wabeletha amanye amadodana namadodakazi.


text:
Emva kobana abelethe uTjhelarhi, u-Aripakitjhadi waphila iminyaka emakhulu amane nantathu. Wabeletha amanye amadodana namadodakazi.


text:
Emva kobana abelethe u-Ebhere, uTjhelarhi waphila iminyaka emakhululu amane namithathu. Wabeletha amanye amadodana namadodakazi.


text:
Emva kobana abelethe uPelegi, u-Ebhere waphila iminyaka emakhulu amane namatjhumi amathathu. Wabeletha amanye amadodana namadodakazi.


text:
Emva kobana abelethe uRewu, uPelegi waphila iminyaka emakhulu amabili nethoba. Wabeletha amanye amadodana namadodakazi.


text:
Emva kobana abelethe uSerugu, uRewu waphila iminyaka emakhulu amabili namikhomba. Wabeletha amanye amadodana namadodakazi.


text:
Emva kobana abelethe uNarhori, uSerugu waphila iminyaka emakhulu amabili. Wabeletha amanye amadodana namadodakazi.


text:
Emva kobana abelethe uTerarhi, uNarhori waphila iminyaka elikhulu netjhumi nethoba. Wabeletha amanye amadodana namadodakazi.


text:
Naku-ke umlando kaTerarhi: UTerarhi wabeletha u-Abramu, uNarhori noHarana. UHarana wabeletha uLothi.


text:
U-Abramu noNarhori bathatha abafazi bobabili. Ibizo lomka-Abramu bekunguSarayi, lomkaNarhori kunguMilika ogade ayindodakazi kaHarana. UHarana gade anguyise kaMilika noJisika.


text:
UTerarhi wathatha indodanakhe u-Abramu nomntanomntanakhe uLothi umsa kaHarana kanye nomalukazanakhe uSarayi umka-Abramu; boke baphuma e-Uri lamaKasidi batjhinga eKanana. Kodwana kuthe nabafika eRharana, bafese banzinza lapho.


text:
USomnini wathi ku-Abramu:<br/>“Tjhiya inarhekhenu,<br/>abantu bekhenu nendlu kayihlo,<br/>uye enarheni engizakutjengisa yona.


text:
Ngizokwenza ube sisizwe esikhulu,<br/>begodu ngizokubusisa:<br/>Ngizokwenza ibizo lakho libe likhulu,<br/>ube sibusiso.


text:
Ngizokubusisa abakubusisako,<br/>nabakunyazako ngizabanikelela;<br/>zoke iinkoro zephasi<br/>zikhanukele ukubusiswa njengawe.”


text:
Nje-ke u-Abramu waphuma njengombana uSomnini gade atjhwile kuye, uLothi waphuma naye. U-Abramu gade aneminyaka ematjhumi alikhomba namihlanu lokha nakatjhiya iRharana.


text:
Wathatha umkakhe uSarayi, umntakamfowabo uLothi, yoke ifuywabo egade bayibuthelele eRharana kanye namakhoboka abawazuza lapho. Baphuma balunga enarheni yeKanana.<br/>Kuthe lokha nabafika eKanana,


text:
u-Abramu waratha inarha ukuyela ngemthini omkhulu weMore eTjhekemu. Ngesikhatheso amaKanana gade asenarhenapho.


text:
USomnini wabonakala ku-Abramu khonapho wathi: “Nginikela isizukulwana sakho inarha le.” Nje-ke u-Abramu wakhela uSomnini owabonakala kuye i-aldari lapho.


text:
Ukusuka lapho kwafanela bona aragele phambili ukuyela ngentatjaneni engepumalanga yeBhethe-Eli. Wafese wahloma itende lakhe lapho, iBhethe-Eli ayiqalela ngetjingalanga, i-Ayi ngepumalanga. Khonapho u-Abramu wakhela uZimu i-aldari bewamthandaza.


text:
Bekukhona indlala enarheni. Ngebanga lokobana indlala beyirhagele khulu, u-Abramu kwambiza bona ehlele eGibhide ayokukhonza lapho.


text:
Kuthe nasele abandamele ukungena eGibhide, wathi kuSarayi umkakhe: “Ngiyazi bona umfazi omuhle kangangani,


text:
yeke lokha amaGibhide nakakubonako azokuthi, ‘Lo, mfazakhe.’ Nje-ke bazongibulala mina kodwana wena bakulise uphile.


text:
UFaro waphatha u-Abramu kuhle ngenca kaSarayi, bewaphiwa izimvu neembuzi, iinkomo, abodumbana, iinceku neencekukazi kanye namakamela.


text:
Kodwana uSomnini wehlisela izifo ezesabekako phezu kwakaFaro nomndenakhe ngenca kaSarayi umka-Abramu.


text:
Nje-ke uFaro wabiza u-Abramu, wathi kuye: “Yintobani ongenze yona le? Njekhona kubayini ungangitjeli bonyana mkakho lo?


text:
Wenzeleleni uthi, ‘Ngudadwethu lo,’ beze ngimthathe abe mkami? Nje-ke, nangu umfazakho, mthathe ukhambe!”


text:
Nje-ke u-Abramu wanyuka asuka eGibhide yena nomkakhe kanye nakho koke egade kungekwakhe wanqomba ngesewula yeKanana. ULothi naye wakhamba naye.


text:
Ukusuka ngesewula wakhamba iindawo ngeendawo ukuyela ngeBhethe-Eli, lapha itende lakhe belikhona phambilini phakathi kweBhethe-Eli ne-Ayi.


text:
Inarha akhange isabanela bona bangahlala bobabili. Bebanefuyo enengi sele kungasakghoneki bona ingakarula ndawonye.


text:
Nje-ke kwavela ukurhitjhana phakathi kwabelusi baka-Abramu nebakaLothi. Ngesikhatheso amaKanana namaPerizi nawo gade asahlala enarhenapho.


text:
Yeke u-Abramu wathi kuLothi: “Akungabi khona ukurhitjhana phakathi kwami nawe namkha phakathi kwabelusi bami nebakho ngombana thina sibomfo.


text:
Yeke kungcono sihlukane mfo. Ummango unabile. Wena nawukhetha ihlangothi langetlhagwini, mina ngizakuthatha langesewula. Nawukhetha ihlangothi langesewula, mina ngizakuthatha langetlhagwini.”


text:
Kodwana uLothi waphakamisela amehlo ngepumalanga, wabona umrhoba weJordani bona uswakamile. Ngaphambi kobana uSomnini atjhabalalise iSodoma neGomora umrhoba weJordani nca ngeTsowari bewunjengesivande sakaZimu nanjengenarha yeGibhide.


text:
Yeke uLothi wazikhethela woke umrhoba weJordani. Wanqomba ngepumalanga. Bahlukana njalo-ke abafo laba:


text:
U-Abramu wahlala enarheni yeKanana, uLothi wayokuhlala emrhobeni weJordani. Wahloma amatendakhe hlanu kwamadorobho ukuyela ngeSodoma.


text:
UZimu wakhuluma no-Abramu emva kobana uLothi ahlukene naye wathi: “Phakamisa amehlwakho lapho ukhonapho uqale ngetlhagwini nesewula, epumalanga netjingalanga,


text:
Ngizakwenza isizukulwana sakho sibe ngangethuli lehlabathi ukuze kuthi nange kungaba nomuntu obala ithuli lehlabathi, khona-ke neenzukulwana zakho zingabaleka.


text:
Nje-ke u-Abramu wathutha amatendakhe wayokuhlala eduze nemithi yeMamre eRhebroni, lapha akhela khona uSomnini i-aldari.


text:
Kilesisikhathi u-Amrafeli ikosi yeTjhinari, u-Ariyoki ikosi ye-Elasari, uKedorolawomeri ikosi ye-Elamu noTidali ikosi yeGoyimu


text:
basahlela uBhera ikosi yeSodoma, uBhiritjha ikosi yeGomora, uTjhinabu ikosi ye-Adma, uTjhemebheri ikosi yeTseboyimu nekosi yeBhela okuyiTsowari.


text:
Amakhosi lawo gade aziinkhonzi zakaKedorolawomeri iminyaka elitjhumi nambili, kwathi emnyakeni wetjhumi nantathu amhlubuka.


text:
Ngomnyaka wetjhumi nane, uKedorolawomeri namakhosi agade alibutho naye basahlela bebahlula amaRefayi ange-Atjhiterothi-Kharinayimu, amaZuzi ngeHamu, ama-Emi ngeTjhave-Khiriyatayimu


text:
Bajika babuyela emuva baya e-Eni-Mitjhipathi okuyiKhadetjhi, bahlula yoke imikhawulo yama-Amalekhi kanye nama-Amori agade ahlala ngeRhatsetsoni-Tamari.


text:
Nje-ke ikosi yeSodoma yarhwanta yahlela ipi ngemrhobeni weSidimu isekelwe yikosi yeGomora, ye-Adma, yeTseboyimu neyeBhela okuyiTsowari.


text:
Wona gade ajamelene noKedorolawomeri ikosi ye-Elamu, uTidali ikosi yeGoyimu, u-Amrafeli ikosi yeTjhinari no-Ariyoki ikosi ye-Elasari, kwaba makhosi amane ajamelene namahlanu.


text:
Umrhoba weSidimu bewuzele amadonga lapha kwenjiwa khona isikontiri. Nje-ke kwathi lokha amakhosi weSodoma neGomora nakabalekako, amanye wamajonawo awela ngakiwo, amanye abalekela eentatjaneni.


text:
Owaphunyurhako weza wazokubikela u-Abramu omHebheru indaba leyo. Ngesikhatheso u-Abramu gade ahlala eduze kwemithi kaMamre umAmori omfowabo laka-Etjhikolo no-Aneri. Boke labo bebalijima no-Abramu.


text:
Kuthe bona u-Abramu ezwe bonyana umntakamfowabo uthunjiwe, wahlomisa iinceku ezithembekileko ezazibelethelwe emzinakhe. Walandelela amakhosi lawo bekwaba seDani akhamba namadoda amakhulu amathathu netjhumi nobunane.


text:
Kwathi phakathi kobusuku, u-Abramu wahlela iinceku zakhe ngeenqhema. Wasahlela amakhosi lawo, wawagijimisa ukufika eRhoba, etlhagwini yeDamaseku.


text:
Wabuyisa yoke ifuyo kanye noLothi umntakamfowabo nefuywakhe sekufakwa hlangana abafazi nabanye abantu beSodoma.


text:
Kuthe bona u-Abramu abuye ekuhluleni uKedorolawomeri namakhosi ajame naye, ikosi yeSodoma yaphuma bona imhlangabeze ngemrhobeni weTjhave okumrhoba wekosi.


text:
Yena wabusisa u-Abramu wathi:<br/>“U-Abramu akabusiswe nguZimu ongoPhezulu<br/>uMdali wezulu nephasi.


text:
Akudunyiswe uZimu ongoPhezulu<br/>onikele izitha zakho esandleni sakho.”<br/>Yeke u-Abramu wamnikela kwetjhumi kwakho koke.


text:
Kodwana u-Abramu wathi ekosini yeSodoma: “Sengiphakamisele isandla sami kuSomnini uZimu ongoPhezulu, uMdali wezulu nephasi,


text:
ngafunga bonyana angisoze ngamukela litho okungelakho, ngitjho nanyana kungaba mumucwana namkha umtjana wamapatlagwana ukuze ungazibethi isifuba ngami uthi, ‘Nakungu-Abramu, unjingiswe ngimi.’


text:
Angifuni litho ngaphandle kwalokho okudliwe ziinceku kanye nesabelo ekungesamadoda akhamba nami okungu-Aneri, u-Etjhikolo noMamre. Labo-ke abafunyane isabelo sabo.”


text:
Emva kwesikhathi esithileko ilizwi lakaSomnini lafika ku-Abramu ngesambulo lathi:<br/>“Ungesabi Abramu.<br/>Ngisihlangu sakho,<br/>nomvuzwakho uzaba mkhulu.”


text:
Kodwana u-Abramu wathi: “Somnini, Somandla, kusizani bona uSomnini angiphe umvuzo njengombana ngizakukhamba ngingakatjhiyi intonga ebandla nje begodu nendlalifa yendlwami angithi ngu-Eliyezeri weDamaseku?”


text:
Godu wathi: “Iye, uSomnini akhange angiphe imbeleko; nje-ke inceku ebelethelwa emzinami izakuba yindlalifami.”


text:
Yeke ilizwi lakaSomnini leza kuye lathi: “Indoda leyo angekhe ibe yindlalifakho, kodwana indodanakho yeengazi ngiyo ezakuba yindlalifakho.”


text:
Ngalokho uSomnini wamthatha wamusa ngaphandle kwetende wathi kuye: “Qala phezulu emkayini, ubale iinkwekwezi nakube mbala ungakghona ukuzibala. Sizakuba njalo-ke isizukulwana sakho.”


text:
UZimu wathi ku-Abramu: “NginguSomnini owakukhupha e-Uri lamaKasidi bona ngikuphe inarha le ibe ngeyakho.”


text:
USomnini wamphendula wathi: “Ngilethela ithole, imbuzi neqama, zoke njalo kufuze zibe neminyaka emithathu ubudala begodu uzilethe nezuba nesagwayi.”


text:
U-Abramu wakuletha koke lokho kuZimu. Wahlahlela iinlwana phakathi, walunganisa amahlangothazo. Kodwana iinyoni zona akhange azihlahlele phakathi.


text:
Yeke kuthe ilanga nalitjhingako wabanjwa buthongo obukhulu; khonapho wafikelwa kukwesaba ngombana gade kunzima tshu.


text:
USomnini wathi kuye: “Yazi mbala bona iinzukulwana zakho zizakuba ziinkhonzi enarheni engasiyo yazo. Zizakulotjha abantu benarha leyo abazazigandelela iminyaka emakhulu amane.


text:
Kodwana ngizakugweba isizwe esibagandelelekweso bekuthi nabaphumako enarheni leyo, baphume nefuyo enengi.


text:
Kuzakuthi esizukulwaneni sesine, abantwabakho babuye godu lapha ngombana ngesikhatheso izono zama-Amori zizabe sele zifike esilinganisweni esipheleleko.”


text:
Kuthe bona ilanga litjhinge sele kurhwalele, qala kwakhamba umtjhitjhi wentuthu nesihlothi esivuthako hlangana namahlangothi weenyama.


text:
Khona mhlokho uSomnini wenza isivumelwano no-Abramu wathi: “Ngithembisa ukunikela iinzukulwana zakho inarha le kusukela emlanjeni weGibhide ukuyofika emlanjeni omkhulu, iYufrathe,


text:
USarayi, umka-Abramu, azange akhe abelethe umntwana. Begade anekhobokakazi lomGibhide, libizwa bona nguHagari.


text:
Nje-ke uSarayi wathi ku-Abramu: “Uthi uyabona nje bona uZimu ungivale isibeletho na? Yeke yewungene ikhobokakazi lameli. Mhlamunye lona lingangivusela umndeni.”<br/>U-Abramu walalela umkakhe,


text:
yeke uSarayi umka-Abramu wathatha uHagari olikhobokakazi lakhe lomGibhide walinikela ku-Abramu umyenakhe bona abe yisimakhe. Lokhu kwenzeka ngemva kokobana u-Abramu ahlezi eKanana iminyaka elitjhumi.


text:
U-Abramu walala noHagari. UHagari wazithwala. Kuthe lokha nakabona bonyana uzithwele wanyaza uSarayi ikosikazi.


text:
Yeke uSarayi wathi ku-Abramu: “Nguwe ongingeniselele amanzi ngomsele! Mina ngakunikela yena bona umeyame, kodwana soloko azibone bonyana uzithwele, uyanginyaza. Sengathi uSomnini angagweba phakathi kwami nawe.”


text:
U-Abramu wamphendula wathi: “Usesenamandla kuye godu. Yeke yenza nanyana yini oyithandako ngaye.”<br/>Ngalokho uSarayi waphatha uHagari kumbi khulu, wabe wabaleka.


text:
Ingilozi kaSomnini yafunyana uHagari hlanu komthombo oserhalawumbeni; lowo bekumthombo ongeqadi kwendlela eya eTjhuri.


text:
Yathi kuye: “Hagari, khobokakazi lakaSarayi, ubuyaphi, nawulibangisephi?”<br/>Waphendula wathi: “Ngibalekela ikosikazi enguSarayi.”


text:
Ingilozi kaSomnini yangezelela yathi: “Ngizokupha iinzukulwana ezinengi kangangobana angekhe kukghonakale bona zibalwe.”


text:
Godu ingilozi kaSomnini yathi:<br/>“Njengombana usidisi nje,<br/>uzakubeletha indodana uyithiye ibizo bona ngu-Itjhimayeli,<br/>ngombana uSomnini usizwile isililo sokurhubutjhwa kwakho.


text:
Indodana leyo izakuba njengodumbana wommango:<br/>Isandla sayo sizakujamelana naye woke umuntu,<br/>nesandla sabantu boke sijamelane nayo;<br/>izakuhlala iphehla inturhu kibo boke abafowayo.”


text:
UHagari wathi: “Ingabe kuliqiniso bona ngibone umTjhejami lapha na?” Yeke wathiya uSomnini akhuluma naye ibizo wathi: “UnguZimu ongibonako.”


text:
Ngikho umthombo wabizwa bona yiBheyeri-Larhayi-Royi. Umthombo lowo usese phakathi kweKhadetjhi neBeredi.


text:
UHagari wabelethela u-Abramu indodana. Nje-ke u-Abramu wathiya indodanakhe leyo ayibelethelwa nguHagari ibizo bona ngu-Itjhimayeli.


text:
Kuthe u-Abramu naneminyaka ematjhumi alithoba nethoba, uSomnini wabonakala kuye wathi: “NginguZimu oSabekako, nawukhamba nami uzakuba msulwa.


text:
Ibizo lakho angekhe lisaba ngu-Abramu, kodwana lizakuba ngu-Abrahamu ngombana ngizakwenza ube nguyise wezizwe ezinengi.


text:
“Ngizakujamisa isivumelwano phakathi kwami nawe kanye neenzukulwana zakho ngokungapheliko. Kuzakuba sivumelwano sanini nanini: Ngibe nguZimakho noZimu weenzukulwana zakho emva kwakho.


text:
Yoke inarha yeKanana okhonze kiyo le, ngizayipha wena neenzukulwana zakho eziza emva kwakho ibe lilifa lakho neenzukulwana zakho unomphela bengibe nguZimazo.”


text:
UZimu wathi ku-Abrahamu: “Nawe-ke kufuze ulonde isivumelwano sami, iye, wena neenzukulwana zakho ezizako.


text:
Nasi-ke isivumelwano sami okuzakufanela bona nisilonde wena neenzukulwana zakho eziza emva kwakho: Kufuze kusokwe woke omduna phakathi kwenu.


text:
Eenzukulwaneni zakho ezizako, kuzakufanela bona nisoke woke omduna onamalanga abunane. Labo abangasizo iinzukulwana zakho, okutjho amakhoboka abelethelwe emzinakho namkha athengwe kebakosozizwe, nabo kufuze basokwe.


text:
Iye, ababelethwe endlinakho namkha obathenge ngemalakho kufuze nakanjani basokwe. Nje-ke isivumelwanesi sizakuba litshwayo elisemzimbenenu nini nanini.


text:
Woke omduna ongasokiko, okungakasuswa kuye ijwabu emzimbenakhe, akasuswe ebantwini bekhabo ngombana wephule isivumelwano sami.”


text:
UZimu wathi ku-Abrahamu: “Ungasabizi umkakho bona nguSarayi; ukusukela namhlanjesi umbize bona nguSara.


text:
Ngizambusisa, ngikuphe indodana ngaye. Iye, ngizambusisa bona abe ngunina wezizwe; amakhosi wezizwe azakuvela kuye.”


text:
Yeke u-Abrahamu wahloma ihloko phasi kodwana wahleka ngombana wadlumbana wathi: “Ha! Indoda ibe nomntwana sele ineminyaka elikhulu? NoSara abe nomntwana asele aneminyaka ematjhumi alithoba?”


text:
Kodwana uZimu wathi: “Awa! Umkakho uSara uzakukubelethela indodana. Ithiye ibizo bona ngu-Isaka. Ngizakujamisa isivumelwano sami naye sibe ngesanini nanini, kanye neenzukulwaneni zakhe emva kwakhe.


text:
Ngisizwile isibawo sakho ngo-Itjhimayeli, nje-ke ngizambusisa ngimuphe abantwana abanengi bengimandise. Uzakubeletha amakhosana alitjhumi nambili, ngimenze isizwe esikhulu.


text:
Kodwana ngizakuqinisa isivumelwano sami nendodanakho u-Isaka ozakubelethwa nguSara ngesikhathesi umnyaka ozako.”


text:
Khona mhlokho u-Abrahamu wenza njengombana uZimu atjhwile. Wasoka amajwabu wabo boke abaduna emzinakhe: indodanakhe u-Itjhimayeli namakhoboka woke abelethelwe emzinakhe nathengwe ngemalakhe.


text:
kanye nabo boke abaduna abagade basemzinakhe, ababelethelwe emzinakhe nabathengwe ngemali kebakosozizwe.


text:
USomnini wabonakala ku-Abrahamu hlanu kwemithi yeMamre ahlezi phambi komnyango wetende lakhe nelanga libabula kusemini.


text:
Wavusa amehlo msinyazana wabona amadoda amathathu ajame kudanyana phambi kwakhe. Kwathi bona awabone wasuka emnyangweni wetende warhaba wawahlangabeza, waguqa wahloma ihloko phasi.


text:
Mina ngizaje nginifunyanela isiphaphatha ukuze nifunyane amandla amatjha. Kuzakuthi emva kwalokho nikwazi ukuragela phambili nekhambo lenu. Angithi ngilo ibanga elinenze nadlula kwamapha?”<br/>Wona aphendula athi: “Siyathokoza; siyakwamukela lokho.”


text:
U-Abrahamu warhabela ngetendeni wathi kuSara: “Rhaba uthathe upumpana weflowuru esefiweko, uyibhice wenze iimphaphatha.”


text:
U-Abrahamu wagijimela emhlambini weenkomo wafese wakhetha ikunzana ehle nenonileko wayinikela inceku yarhaba yayihlaba.


text:
U-Abrahamu wathatha amakghamatha nebisi elihlaza kanye nenyama yekunzana ebe seyilungisiwe, wabeka ukudlokho phambi kwamadoda lawo. Wawatenda ngaphasi komuthapho, adla.


text:
Enye yawo (okutjho uSomnini) yathi: “Ngiqinisile, umnyaka ozako ngesikhathesi ngizakubuya kuwe. USara umkakho uzabe sele anendodana.”<br/>USara walalela indaba leyo angetendeni ngemva komnyango.


text:
Nje-ke uSara wahleka yedwa adlumbana athi: “Njengombana ngimdala ngiphelile nje, nomyenami naye selaluphele kangaka, uthi ngingabe ngisakitwakitwa yindoda na?”


text:
Yeke uSomnini wabuza u-Abrahamu wathi: “USara uhlekeleni abe azibuze athi, ‘Kodwana kungenzeka ngibe nomntwana sele ngiluphele kangaka’?


text:
Kungabe kukhona okungabhalela uSomnini na? Ngesikhathi esifaneleko, umnyaka ozako ngesikhathesi ngizakubuya begodu noSara uzabe sele anendodana.”


text:
Ngebanga lokobana uSara gade asesaba, wakuphika lokho wathi: “Azange khengihleke mina.”<br/>Kodwana uSomnini wathi: “Hawu, Sara, uhlekile.”


text:
Angithi vele uzokuba nguyise wesizwe esikhulu nesinamandla begodu neenkoro zoke zephasi zikhanukele ukubusiswa njengaye?


text:
Iye, ngimkhethe bona ayale abantwabakhe neenzukulwana zakhe emva kwakhe bonyana babulunge iindlela zami ukuze benze okufaneleko nokulungileko. Khona-ke ngizakwenzela u-Abrahamu engimthembise khona.”


text:
Nje-ke uSomnini wathi ku-Abrahamu: “Isililo ngeSodoma neGomora sikhulu nesono sakhona sikhulu kangangobana


text:
ngizokwehla bonyana ngiyokuhlola ukuthi ubukhohlakali beSodoma engibubonileko ngebabantu boke na? Nakungasinjalo ngizakwazi bona kufanele ngenzeni.”


text:
Yeke amadoda amabili asuka anqopha ukuyela ngeSodoma, kodwana u-Abrahamu wasala ajame phambi kwakaSomnini.


text:
Kamva watjhidela kuSomnini wambuza wathi: “Ingabe kwamambala uSomnini uzokubhubhisa abalungileko kanye neenkhohlakali na?


text:
Nangabe kungaba khona abantu abamsulwa abamatjhumi amahlanu ngedorobheni, uSomnini uzalibhubhisa na? Angekhe uSomnini ababalele indawo ngebanga labamsulwa abangaphakathi kwayo na?


text:
Angiboni bona uSomnini angayenza into yokobana abhubhise abamsulwa kanye neenkhohlakali! Akukghoneki lokho! Umgwebi wephasi loke uzagweba ngokulungileko!”


text:
USomnini wathi: “Nakube ngingafumana abantu abamsulwa abamatjhumi amahlanu edorobheni leSodoma, ngizakusindisa yoke indawo ngenca yabo.”


text:
U-Abrahamu godu wathi: “Ngombana ngibe nesibindi sokukhuluma noSomnini, nanyana ngilithuli nomlotha nje, akhe ngibawe:


text:
Asithi mhlamunye abamsulwa bazakuba ngaphasana ngabahlanu ematjhumini amahlanu? Nalapho uSomnini uzokubhubhisa idorobho loke ngebanga labahlanu tle?”<br/>USomnini waphendula wathi: “Nangingafumana abantu abamatjhumi amane nabahlanu abamsulwa angekhe ngalibhubhisa.”


text:
U-Abrahamu godu wathi kuSomnini: “Alo, mhlamunye nakufunyaneka lapho abantu abamatjhumi amane kwaphela-ke?”<br/>USomnini wathi: “Angekhe ngabhubhisa idorobho nangabe kukhona amatjhumi amane.”


text:
U-Abrahamu wathi: “USomnini angangipheleli ihliziyo hle nangikhulumako godu. Alo, mhlamunye nakufunyaneka lapho abantu abamatjhumi amathathu kwaphela-ke?”<br/>USomnini waphendula wathi: “Angekhe ngabhubhisa idorobho nangabe kukhona abamatjhumi amathathu lapho.”


text:
U-Abrahamu wathi: “Ngombana ngibe nesibindi sokukhuluma noSomnini akhe ngibawe: Asithi-ke mhlamunye kufunyanwe abamatjhumi amabili kwaphela?”<br/>USomnini waphendula wathi: “Ngebanga labamatjhumi amabilabo angekhe ngabhubhisa idorobho.”


text:
U-Abrahamu wathi: “USomnini angangipheleli ihliziyo hle, nokho sengikhuluma kwamaphelelo. Alo, mhlamunye nakufunyaneka lapho abantu abalitjhumi kwaphela-ke?”<br/>USomnini wathi: “Ngebanga labalitjhumabo angekhe ngabhubhisa idorobho.”


text:
Iingilozi ezimbili zafika eSodoma khona mhlokho ntambama, uLothi begade ahlezi esangweni ledorobho. Kuthe nakazibonako wasikima wayozihlangabeza wafese waguqa phambi kwazo wahloma ihloko phasi.


text:
Wathi kizo: “Bahlonitjhwa, ngiyarabhela hle, phambukelani endlini yencekwenu niqophe iinyawo zenu nilale ubusukobu. Seningavuka ekuseni ningene indlelenu.”<br/>Kodwana zaphendula zathi: “Awa, ungatshwenyeki, nokho besingase silale ecabazinapha.”


text:
ULothi wasoloko azitomatomela bezaphambukela ngakwakhe. Yeke wazilungiselela okugonywako ngokuzibhagela isikwa esinganangumelo, zagoma.


text:
Kwathi iinthekeli zingakayi ukuyolala, kwafika woke amadoda weSodoma ngokungasakhethi, kungamakhulu namancani, aphuma iindawo ngeendawo, abungelela indlu kaLothi.


text:
Abiza uLothi, ambuza athi: “Aphi amadoda aphambukele kwakho lawo, entambama nje? Sikhuphele wona, sifuna ukuwalala!”


text:
Qalani lapha, nginabantazana ababili abasese matlawana. Ngizanikhuphela bona, nje-ke ningenza intando yenu ngabo. Kodwana ningenzi litho ngabantwaba ngombana bangaphasi kwephahla lendlwami.”


text:
Kodwana amadoda weSodoma athi: “Suka lapha wena.” Arhuwelela athi: “Umrhali lo weza lapha njengesikhonzi, khonanje sele afuna ukuzenza umgwebi! Nakunguwe sizakuhlolela ukudlula amadoda lawo!”<br/>Adudulela uLothi emnyango bona awufohloze.


text:
Kodwana amadoda amabili ebegade angendlini, alalamela uLothi, amdosela kiwo ngaphakathi abe avala umnyango.


text:
Abetha woke amadoda wedorobho agade asemnyango lawo ngobuphofu bona angasazi ukuthi umnyango ungakuphi.


text:
Yeke amadoda amabili lawo athi kuLothi: “Kukhona abanye onabo lapha na? Unabakhwenyani, amadodana, amadodakazi nanyana ngiziphi iinhlobo zakho ngedorobhenapha na? Bakhuphe endaweni le,


text:
ngombana sizoyibhubhisa. Sizwakele isililo kuSomnini ngabantu bedorobheli, yeke usithume bona sizolibhubhisa.”


text:
Yeke uLothi waphuma wakhuluma nabakhwenyani bakhe ebe babone abantazana bakwakhe, wathi kibo: “Rhabani niphume lapha ngombana uSomnini sele abandamele ukuzolibhubhisa idorobheli.” Kodwana bathatha bonyana lihlaya.


text:
Kwathi nakusako iingilozi zarhabisa uLothi zathi: “Yenza msinyana, thatha umkakho namadodakazakho amabili la nibaleke ukuze ningabhubhi ngebanga lezono zedorobheli!”


text:
Kodwana uLothi wadidizela. Nje-ke amadoda lawo amdzwebula ngomkhono kanye nomkakhe namadodakazakhe amabili abakhuphela ngaphandle kwedorobho, bajama lapho. Lokhu kwenzeka ngombana uSomnini waba nezwelo kuLothi.


text:
Kuthe bona abakhuphele ngaphandle kwedorobho enye yawo yathi: “Balekani, nisindise ipilwenu! Ningaqali emuva beningajami emrhobeni. Balekelani eentatjaneni, khona ningazukubhujiswa.”


text:
Qala, incekwakho ifumene umusa omkhulu phambi kwakho begodu ungitjengise isirhawu esikhulu ngokusindisa ipilwami. Yeke angikwazi ukubalekela eentatjaneneziya ngombana ihlekelele le ingahle ingehlele ngife.


text:
Qala nakuya umuzi oseduze ngaphetjheya begodu mncani nabantu bakhona balidlanzana. Yeke ngivumela ngiphephele kiwo ukuze ipilwami isinde.”


text:
Kodwana rhaba ubalekele khona ngombana angikwazi ukwenza litho ungakafiki lapho.” (Kungebangelo umuzi lowo wabizwa bona iTsowari.)


text:
Nje-ke uSomnini wanisa isibabuli esivuthako phezu kwedorobho leSodoma neGomora. Umlilo lowo bewehla uvela ezulwini.


text:
USomnini wawarhayila bunjalo-ke amadorobho lawo nemirhula yakhona yoke, boke abahlali bawo kanye neemila zoke zehlabathi.


text:
Ekuseni ngelanga elilandelako u-Abrahamu wavuka wabuyela endaweni lapha agade ajame khona phambi kwakaSomnini.


text:
Waqalela enzasi iSodoma neGomora, inarha nomrhoba woke. Wabona ilifu lentuthu lithunya liphuma ehlabathini njengentuthu yembawula.


text:
Lokha uZimu nakabhubhisa amadorobho womrhoba, lapha bekuhlala khona uLothi, wasindisa uLothi loyo ekubhujisweni. Ngokwenza njalo wakhumbula u-Abrahamu nakarhayila amadorobho lawo.


text:
ULothi gade esaba ukuhlala eTsowari, yeke wakhuphuka wayokuhlala eentabeni, yena namadodakazakhe womabili. Bahlala ngerholweni bobathathu njalo.


text:
Indodakazi ekulu yathi kumntanabo: “Ubaba selaluphele begodu ayikho enye indoda endaweni le esingalala nayo njengemvelo yabantu boke.


text:
Yeke namba, sidakise ubaba ngewayini khona sizakghona ukulalana naye ukuze sizizuzele iinzukulwana ngobabethu lo.”


text:
Khona ngobusuku bamhlokho baseza uyisabo iwayini. Indodakazi ekulu yangena, yalalana noyise. Kodwana uyise akhange ezwe lokha indodakazi leyo nayilalako nalokha nayivukako.


text:
Ngelanga elilandelako indodakazi ekulu yathi kencani: “Ngilele nobaba izolo ebusuku. Nje-ke asimdakise godu nanamhlanjesi ebusuku bona nawe ulale naye ukuze sobabili sizizuzele iinzukulwana ngobabethu lo.”


text:
Iye, namhlokho baseza uyise iwayini godu, indodakazi encani yazilungiselela, yalalana noyise. Kodwana uyise akhange ezwe lokha indodakazi leyo nayilalako nalokha nayivukako.


text:
Indodakazi ekulu yabeletha indodana yayithiya ibizo lakaMowabi. Waba ngukhokho wamaMowabi wanamhlanje.


text:
Indodakazi encani nayo yabeletha indodana, yayithiya ibizo bona nguBhen-Ami. Yena-ke waba ngukhokho wama-Amoni wanamhlanje.


text:
U-Abrahamu wafuduka eMamre waya esewula yeKanana wafese wahlala hlangana neKadetjhi neTjhuri. Lokha nasese sikhonzi eGerari


text:
wabiza uSara ongumkakhe bona ngudadwabo. Yeke u-Abimeleki, ikosi yeGerari, yathumela iinceku zayo bona ziyokuthatha uSara abe mkayo.


text:
Kodwana ebusuku uZimu wabonakala ku-Abimeleki ngebhudango wathi: “Ufile wena ngebanga lomfazi omthetheko ngombana umfazi lo ungowenye indoda.”


text:
Angithi ngu-Abrahamu othe kimi uSara ngudadwabo. Naye uSara loyo uthe iye, u-Abrahamu mnakwabo. Nje-ke ngenze lokhu ngesazelo esimsulwa nezandla zami zimhlophe.”


text:
Yeke uZimu wamphendula ebhudangweni wathi: “Iye, ngiyazi bona ukwenze lokhu ngesazelo esimsulwa. Ngimi okulondileko bona ungenzi isono kimi, ngikho ngingakhange ngikuvumele bona umnamathe.


text:
Nje-ke buyisela umfazi endodenakhe ngombana imuphorofidi begodu izakuthandazela bona uphile. Kodwana nawungambuyiseliko angikutjeli, ngiyakuhlebela uzokufa wena kanye nakho koke kwakho.”


text:
Kwathi ekuseni ngakusasa u-Abimeleki wabiza iimphathimandla zakhe, kuthe bona azitjele koke okwenzekileko, zethuka kokwethuka.


text:
Yeke u-Abimeleki wabiza u-Abrahamu wambuza wathi: “Yintobani osenze yona le? Ngikwenzeni into embi kangaka bona ungabeze ungibangele isonokazi esingaka nombuswami? Uyazi ungenze into engenziwako.”


text:
U-Abrahamu waphendula wathi: “Bengizitjela bona akukho nakanye ukwesaba uZimu endaweni le, nje-ke ngadlumbana bona abantu balapha bazangibulala ngenca yomkami lo.


text:
Nje-ke kwathi uZimu nangenze bona ngizulazule kude nobuphephelo bendlu kababa, ngathi kuye, ‘Nasi indlela ongabonakalisa ngayo ukwethembeka kimi, nanyana kukuphi lapha siya khona: Batjele bona ngingumnakwenu.’ ”


text:
U-Abimeleki wathatha izimvu, iimbuzi neenkomo kanye namakhoboka namakhobokakazi, wanikela u-Abrahamu lokha nakabuyisela uSara umkakhe kuye.


text:
KuSara wathi: “Nginikele umnakwenu amakhilogremu alitjhumi nanye nesiquntu wesiliva. Lokhu kulitshwayo lobumsulwa bakho phambi kwabo boke abanawe kanye nabanye abantu.”<br/>Ngalokho uSara wahlanjululwa.


text:
U-Abrahamu wathandaza kuZimu. UZimu waphilisa u-Abimeleki, umkakhe kanye namakhobokakazi ukuze kukghoneke ukuba nabantwana godu.


text:
Iye, uSomnini bekavale yoke imbeleko yabantu bengubo esigodlweni saka-Abimeleki ngenca kaSara umka Abrahamu.


text:
U-Abrahamu gade sele aluphele, uSara waba sidisi, wambelethela indodana ngesikhathi uZimu athi izakubelethwa ngaso.


text:
Godu wathi: “Ngubani obekangatjho ku-Abrahamu bona uSara angabe asamunyisa na? Nokho ngimbelethele indodana asele aluphele.”


text:
Wathi ku-Abrahamu: “Qotjha ikhobokakazeli kanye nendodanalo ngombana indodana yekhobokakazeli akukafuzi bona idle ilifa nendodanami, u-Isaka.”


text:
Kodwana uZimu wathi ku-Abrahamu: “Ungatshwenyeki ngomsana nekhobokakazi lakho. Yenza koke uSara akutjela khona ngombana iinzukulwana zakho zizokuthiyelelwa ngo-Isaka.


text:
Begodu ngizakwenza nendodana yekhobokakazi bona ibe sisizwe esikhulu ngombana nayo iziingazi zakho.”


text:
Kwathi ekuseni ngelanga elilandelako, u-Abrahamu wathatha isikwa nesikhumba samanzi wakubeka emahlombe kaHagari. Yeke wathi akakhambe nomntwana. Wakhamba-ke uHagari kodwana walahleka erhalawumbeni leBheritjheba.


text:
Wakhamba wayozihlalela kudanyana naye ibanga elingaba mujikijelo womsebe ngombana wadlumbana wathi: “Angifuni ukubona umntwana nakahlongakalako.” Kwathi asahlezi lapho, wakhihla isililo.


text:
UZimu wezwa umsana abubula, yeke ingilozi yakaZimu yarhuwelela uHagari isezulwini yathi kuye: “Kwenzenjani ngawe wena Hagari? Ungasabi ngombana uZimu uzwile ukububula komsana lapha alele khona.


text:
Sikima! Khamba usikimise umsana, umbambe ngesandla umqinise ngombana mina ngizomenza abe sisizwe esikhulu.”


text:
Kwathi ngesikhatheso u-Abimeleki nendunakhe emphathi webutho uPhikoli, waya ku-Abrahamu wafese wathi: “Mbala uZimu unawe kikho koke okwenzako ndoda.


text:
Nje-ke funga kimapha ngoZimu bona angekhe ube mkhohlisi kimi, ebantwaneni neenzukulwaneni zami. Njengombana bengithembekile kuwe, nawe thembeka kimi nenarheni okhonze kiyo.”


text:
U-Abimeleki wathi: “Angazi bona ngubani owenze lokhu. Nawe akhange ungitjele ngendaba le, yeke nami ngiyitjhwama namhlanjesi nje.”


text:
U-Abrahamu wathatha izimvu, iimbuzi neenkomo wazinikela u-Abimeleki. Yeke amadoda amabili lawo enza isivumelwano.


text:
Khonapho u-Abimeleki wambuza wathi: “Sitjho ukuthini isenzo sakhwesi, sokobana ugodle iimvana ezisikazi ezilikhomba na?”


text:
U-Abrahamu waphendula wathi: “Nawamukela iimvana ezilikhombezi, khona-ke uzakuba ngufakazami bonyana ngimi owemba umthombo lo.”


text:
Yeke, indawo leyo yathiywa ibizo bona yiBheritjheba ngombana kwaba kulapha amadoda amabili la enza khona isifungo.


text:
Kwathi emva kokobana sebasenzile isivumelwaneso eBheritjheba, u-Abimeleki noPhikoli induna yebutho babuyela enarheni yamaFilista.


text:
Yeke u-Abrahamu watjala umuthi womtamariski eBheritjheba, bewalotjha uSomnini uZimu onguSiphelani khonapho.


text:
Emva kwesikhathi esithize uZimu wazizinya u-Abrahamu. Wambiza wathi: “Abrahamu!”<br/>U-Abrahamu wasabela wathi: “Somnini, ngilapha.”


text:
Nje-ke uZimu wathi: “Thatha indodanakho ekukuphela kwayo leyo noyithandako u-Isaka, ukhambe nayo uye endaweni yeMoriya. Ufike lapho uyenze isihlabelo phezu kwenye yeentaba engizakutjengisa yona.”


text:
Kwathi ekuseni ngakusasa, wavuka wabophela udumbanakhe. Kuthe sele abande iinkuni zomhlabelo, wathatha iinceku ezimbili nendodanakhe u-Isaka, wakhamba waya endaweni uZimu amlayele yona.


text:
Nje-ke wathi eencekwini zakhe: “Salani lapha nodumbana, mina nomsana lo sisaya phetjheyapha. Sisayokulotjha khona, sizakubuya godu kinapha.”


text:
U-Abrahamu wathwesa u-Isaka iinkuni zomhlabelo, yena-ke waphatha umukhwa namalahle avuthako. Bakhamba bobabili njalo.


text:
U-Isaka wabiza uyise wathi: “Baba!”<br/>U-Abrahamu wasabela wathi: “Iye ndodanami!”<br/>U-Isaka wathi: “Amalahle avuthako neenkuni nanzi sinazo; alo, imvana yomhlabelo yona iphi?”


text:
U-Abrahamu waphendula wathi: “Ndodanami, uZimu uzazibonela yena imvana yomhlabelo.” Bakhamba bobabili njalo.


text:
Kwathi bona bafike endaweni lapho uZimu abalayele khona, u-Abrahamu wakha i-aldari, wabeka neenkuni phezu kwalo. Wabopha indodanakhe u-Isaka izandla neenyawo, wayilalisa e-aldarini phezu kweenkuni.


text:
Kodwana ingilozi kaSomnini yamrhuwelela isezulwini yathi: “Abrahamu! Abrahamu!”<br/>Waphendula wathi: “Somnini, ngilapha!”


text:
USomnini wathi: “Ungabeki isandla sakho phezu komsana! Ungasamenzi litho! Nje-ke sengiyazi bona uyamesaba uZimu ngombana ungakhange ungigodlele indodanakho okukuphela kwayo.”


text:
U-Abrahamu wathi nakaphakamisa amehlo wabona iqama ngemva kwakhe libanjwe ngeempondo emthini ositjhutha. Waya walithatha wenza umhlabelo wokutjhiswa esikhundleni sendodanakhe.


text:
U-Abrahamu wathiya indawo leyo ibizo elithi: “Mbala uSomnini wabonelela.” Njengombana kusatjhiwo nanamhlanjesi kuthiwa: “Entabeni kaSomnini, kuzakubonelelwa.”


text:
yathi: “Ngizifunga ngokwami, kutjho mina uSomnini, njengombana ukwenzile lokhu, wangagodla indodanakho, iye ekukuphela kwayo,


text:
ngiqinisile ngizokubusisa ngenze iinzukulwana zakho zibe njengeenkwekwezi emkayini nanjengetjhwabatjhwaba magegana nelwandle. Iinzukulwana zakho zizakuthumba amadorobho wezitha zazo.


text:
Nje-ke u-Abrahamu wabuyela eencekwini zakhe, bakhamba babuyela eBheritjheba, lapha u-Abrahamu anzinza khona.


text:
Isikhatjhana ngemva kwalokho kwabikwa ku-Abrahamu bona uMilika umkaNarhori umfowabo naye ubelethe amadodana.


text:
Wona ngu-Utsi izibulo, uBhuzi umntanabo, uKhemuyeli, uKesedi, uRhazo, uPilidatjhi, uYidilafu noBhetuweli. UMilika wabelethela uNarhori umfowabo ka-Abrahamu abantwana ababunanabo. UKhemuyeli waba nguyise laka-Aramu. UBhetuweli waba nguyise lakaRabega.


text:
URewuma umngena wakaNarhori naye waba namadodana, wona bekunguThebarha, uGarhamu, uTarhatjhi noMaka.


text:
Wahlongakalela eKhiriyathi-Araba okuyiRhebroni enarheni yeKanana. U-Abrahamu wangena ngetendeni lakaSara bona amhloboke abe amlilele.


text:
“Ngisikhonzi nomqhamuka phakhathi kwenu, yeke ngithengiselani indawo yamazindla khona ngizakubulunga ohlongakeleko wami.”


text:
“Mhlonitjhwa, besithi akhese usilalele! Thina sikuthatha njengekosana enamandla kithapha. Ohlongakeleko wakho ungambulunga kinanyana ngiliphi lamazindla wethu elikhethwa nguwe. Akakho noyedwa wethu ongagodla izindla lakhe bona ubulunge ohlongakeleko wakho.”


text:
wathi kibo: “Nangabe niyavuma bona ngimbulunge ohlangakeleko wami lapha, nje-ke ngizweni bese ningirabhelela ku-Efroni umsa kaTsorhari


text:
bona angithengisele irholo leMakaphela, ekungelakhe ngemaphethelweni wesimakhe. Mbaweni angithengisele lona ngenani elizeleko phambi kwenu, khona lizakuba yindawami yokubulungela.”


text:
U-Efroni naye begade ahlezi namaRhithi. Waphendula u-Abrahamu phambi kwebandla kanye nomphakathi woke ogade usesangweni ledorobho, wathi:


text:
“Awa mhlonitjhwa, akhe ungilalele: Isimu leyo ngikuthengisela yona nerholo eliphakathi kwayo ngikuthengisela lona. Ngizakuthengisela phambi kwabantu bekhethwaba bona babe bofakazi. Zibulungele ohlongakeleko wakho khona.”


text:
wakhuluma ku-Efroni, boke abantu bendawo bamlalele, wathi: “Nangabe uzimisele mbala ukuyithengisa, ngiyakurabhela ngilalela: Ngizakukhokhela intengo yesimu le, yamukela inani layo ukuze ngibulunge ohlongakeleko wami.”


text:
“Bengithi umhlonitjhwa akhe angilalele: Indawo ebiza amakhilogremu amane nesiquntu wesiliva, bekuyini nje lokho phakathi kwami nawe? Yewuzibulungele ohlongakeleko wakho.”


text:
U-Abrahamu wavuma okutjhiwo ngu-Efroni, wabe wamlinganisela ubudisi benani alibizileko phambi kwamaRhithi. Kwaba lisiliva elimakhilogremu amane nesiquntu ukuya ngobunjalo besiliva elalamukelwa barhwebi.


text:
Ngokunjalo-ke isimu ka-Efroni ebegade iseMakaphela eduze neMamre, irholo kanye nemithi yoke esemikhawulweni yendawo leyo, kwadluliselwa


text:
ku-Abrahamu njengepahlakhe. Lokhu kwenziwa phambi kwamaRhithi woke abegade eze esangweni ledorobho lekhabo ka-Efroni.


text:
Ngemva kwalokhu u-Abrahamu wabulunga umkakhe uSara erholweni lesimu yeMakaphela engepumalanga yeMamre endaweni yeRhebroni enarheni yeKanana.


text:
Nje-ke isimu kanye nerholo elabe likiyo kwadluliselwa maRhithi ku-Abrahamu njengepahlakhe bona kube yindawo yokubulungela.


text:
kobana ngikufungise ngoSomnini uZimu wezulu nephasi, bona angekhe wathathela indodanami umfazi emadodakazini webantwini beKanana engihlala phakathi kwabo,


text:
kodwana bona uzakuya enarheni yekhethu neenhlobeni zami ukuyokuthathela khona indodanami u-Isaka umfazi.”


text:
Inceku yambuza yathi: “Alo, ngenzeni lokha umntazana loyo nange angabhala ukuza nami enarheni le? Kungabe kuzakufuneka bona ngithathe indodanakho ngiyibuyisele enarheni owavela kiyo na?”


text:
USomnini uZimu wezulu owangikhupha emzini wakababa, enarheni yeenhlobo zami nowakhuluma nami wangithembisa ngesifungo wathi, ‘inarha le ngizayinikela eenzukulwaneni zakho’, nguye ozakuthumela ingilozi ikhambe phambi kwakho bona uphumelele ukuthathela indodanami umfazi lapho.


text:
Nangabe intombi leyo ayikazimiseli ukuza nawe, khona angekhe ube nomlandu esifungweni samesi. Kwaphela nje ungalingi ubuyisele indodanami lapho.”


text:
Ngokunjalo-ke inceku yabeka isandla sayo ngaphasi kwenyonga yekosayo, u-Abrahamu, yafunga isifungo mayelana nendaba leyo.


text:
Inceku yathatha amakamela alitjhumi wekosayo yasuka yakhamba iphethe izipho ezihle ezibuya ekosinayo. Yanqomba e-Aramu-Naharayimu ekumumuzi wakaNarhori.


text:
Yafika yaguqisa amakamela hlanu komthombo ngaphandle komuzi lowo, belisele lithambeme ilanga, kusikhathi abafazi abaphuma ngaso ukuyokukha amanzi.


text:
Khonapho yathandaza yathi: “Somnini, Zimu wekosami u-Abrahamu, yiba nomusa ku-Abrahamu ikosami, ungenze ngihlangane nomuntu ofaneleko.


text:
Akuthi nangithi kelinye lamatlawu, ‘Ngiyakurabhela, akhese wethule umjekakho ngisele’, lona-ke lithi, ‘Awa ungasela begodu ngizokuseza namakamelakho’ ngizakwazi-ke bonyana ngilo olikhethele incekwakho, u-Isaka. Lokho kuzakuba siboniso bona mbala uyenzele umusa ikosami.”


text:
Kwathi ingakaqedi nokuthandaza, veliyani uRabega ngemzini abeke umjeka wamanzi emahlombe. Yena bekayindodakazi kaBhetuweli indodana kaMilika obegade amkaNarhori umnakwabo laka-Abrahamu.


text:
Bekamntazana omuhle osajame ibele, ongakhange akhe ayanywe lisokana. Yena-ke wehlela ngesiyalwini, wazalisa umjekakhe ngamanzi, wakhuphuka.


text:
Inceku ka-Abrahamu yagijima, yamhlangabeza yathi: “Ndodakazi, akhese ungiseze kancancani amanzi angemjekenakho lawo.”


text:
Warhaba wathululela amanzi ngapha kuselela ngakhona iimbandana, wagijimela ngemthonjeni, wanande akha amanzi bewawaseza woke amakamelayo.


text:
Kwathi bona amakamela aqede ukusela, indoda leyo yathatha incina legolide elifakwa epumulweni elinobudisi bamagremu angaba mahlanu nesiquntu kanye neenkhono zegolide ezinobudisi obumagremu alikhulu netjhumi.


text:
Yabese ithi: “Ngiyakurabhela akhese ungitjele, uyindodakazi kabani wena? Endlini kayihlo kungaba khona amalalo lapha singalala khona na?”


text:
yathi: “Akadunyiswe uSomnini ongakhange atjhiye isisa nokwethembeka kwakhe ku-Abrahamu ikosami. Nakungimi, uSomnini uZimu ungirholele endleleni eya endlini yeenhlobo zekosami.”


text:
ngombana abone incina lepumulo neenkhono kudadwabo. Godu wezwa lokha uRebega nabatjela bona indoda leyo itheni. Yeke waphuma wagijimela kiyo, wayifunyana isajame emakamelenayo hlanu komthombo.


text:
Wathi kiyo: “Muntu obusiswe nguSomnini, namba siye ekhaya. Kubayini ujame ngaphandlapha ngombana nakhu sengikulungiselele ekhaya bekunendawo yamakamelakho?”


text:
Yeke indoda leyo yakhamba naye kwabo. Sebafikile uLabani wakhumula amakamela, wawanikela iinhlanga nelusereni. Wabuye walethela indoda leyo nabakhambisani bayo amanzi bona baqophe iinyawo zabo.


text:
Nje-ke kwabekwa ukudla phambi kwendoda leyo, kodwana yona yathi: “Awa, angekhe ngadla ngingakatjho into engiyizele lapha.”<br/>ULabani wathi: “Awa yeke, khuluma-ke.”


text:
USomnini uZimu yabusisa ikosami khulu beyanjinga. Yayipha izimvu, iimbuzi, iinkomo, isiliva negolide, amakhoboka namakhobokakazi, amakamela nabodumbana.


text:
Umka kosami uSara, wabelethela ikosami indodana asele aluphele, yeke ikosami yanikela koke enakho endodaneni.


text:
Begodu ikosami yangifungisa ngesifungo yathi, ‘Ungakhe ungathathela indodanami umfazi emadodakazini weKanana okuyinarha engihlala kiyo.


text:
Yona yaphendula yathi, ‘USomnini engikhamba phambi kwakhe, uzokuthumelela ingilozi bona ikuphumelelise ekhambeni lakho ukuze ufunyanele indodanami umfazi ekorwenami nebantwini bekhethu.


text:
Uzakutjhaphuluka esifungweni samesi kwaphela, ikani nje nawuye ebantwini bekhethu bakwalela naye. Ngaleyondlela wena uzabe utjhaphulukile esifungweni samesi.’


text:
“Nje-ke kuthe bona ngifike emthonjeni namhlanje, ngathandaza ngathi, ‘Somnini, Zimu wekosami u-Abrahamu, ngiyakurabhela hle, phumelelisa ikhambo lami engize ngalo lapha.


text:
Nakhu uSomnini lapha ngijame khona hlanu kwanaku umthombo; nakwenzeka kuvela umntazana bona azokukha amanzi lapha bese ngimbawa bona angiseze amanzi kancancani ngemjekenakhe,


text:
nangabe uyavuma bonyana ngisele abe akhelele namakamelami amanzi, akube nguye loyo umntazana omkhethileko, Somnini, bona abe mfazi wendodana yekosami.’


text:
“Ngithe ngingakaqedi umthandazwami wesidu, veliyani uRabega nomjeka wamanzi awubeke emahlombakhe, bewehlela ngemthonjeni ukuyokhelela amanzi. Ngithe nangithi kuye, ‘Ndodakazi, akhese ungiseze amanzi.’


text:
Wethula msinyana umjeka emahlombakhe wathi, ‘Awa, yewusele kosami, namakamelakho ngizowaseza.’ Nje-ke ngasela bewaseza namakamelami.


text:
“Ngabese ngiyambuza-ke ngathi, ‘Uyindodakazi kabani?’ Wangiphendula wathi, ‘Mina ngiyindodakazi kaBhetuweli umsa kaNarhori noMilika.’ Yeke ngamfaka incina epumulwenakhe neenkhono emikhonwenakhe.


text:
Ngaguqa ngahloma ihloko phasi phambi kwakaSomnini. Ngadumisa uSomnini uZimu wekosami u-Abrahamu, yona eyanginqophisa endleleni ekungiyo ukuze ngizokuthathela indodana yekosami indodakazi yomnakwabo lekosami.


text:
Nje-ke nakube nizokutjengisa ukwethembeka neqiniso ekosinami njengeenhlobo, ngitjelani, nakhona nakube akuzukuba njalo, nitjho ukuze nami ngizibone bonyana ngiphuma ngayiphi.”


text:
ULabani noBhetuweli baphendula bathi: “Ndoda, indaba le ivela kuSomnini, yeke thina akukho esingakutjho kuwe.


text:
NakunguRabega nangu yena; mthathe ukhambe naye abe mfazi wendodana yekosakho kanjengombana uSomnini akubonisile.”


text:
Yakhupha amagugu welisiliva negolide nezinye izinto zokwembathwa yazipha uRabega. Yapha umnakwabo nonina izipho ezikhethekileko.


text:
Yeke inceku nabantu ebe banayo bagoma, basela, balala ubusukobo lapho. Kuthe nabavukako ekuseni yathi: “Ngibawa isiphande ngibuyele ekosinami.”


text:
Kodwana umfowabo kaRabega banonina bathi: “Akhese uvumele umntazana ahlalahlale nathi amalangana alitjhumi nje kwaphela, ngemva kwalokho angakhamba-ke.”


text:
Kodwana inceku yathi: “Awa hle, njengombana uSomnini uZimu asele aphumelelise ikhambo lami nje, masani ukungibambezela. Ngivumelani ngibone enganatjani ngibuyele ekosinami.”


text:
Nje-ke bambiza uRabega bambuza bathi: “Uyathanda ukukhamba nomuntu lo na?”<br/>Yena waphendula wathi: “Iye, ngizakukhamba.”


text:
Nje-ke aboLabani balayelisa udadwabo uRabega nembelesakhe bona bakhambe nenceku yaka-Abrahamu kanye nabantu bakhe.


text:
Babusisa uRabega bathi:<br/>“Dadwethu, sengathi ungaba ngunina<br/>weenkulungwana ngeenkulungwana;<br/>kwangasuthi iinzukulwana zakho<br/>zingathumba amadorobho wamanabazo!”


text:
Yeke uRabega neencekukazi zakhe babhinca bakhwela amakamelabo balandela indoda leyo. Kwaba njalo-ke ukukhamba kwenceku nayithatha uRabega sele igoduka.


text:
Kwathi malanga ntambamba asaphumile bona abethwe mumoya emmangweni, wathi nakathi mehlo suka, qala, nako amakamela asiza.


text:
bewabuza inceku yaka-Abrahamu wathi: “Ngubani umuntu loya okhamba emmangwenapha asiza kithi na?”<br/>Inceku yamphendula yathi: “Yikosami-ke leya.”<br/>Nje-ke uRabega wathatha isiyaya wazigubuzesa.


text:
Nje-ke u-Isaka wangenisa uRabega ngetendeni lapha gade kuhlala khona unina uSara. Wamthatha waba mkakhe begodu wamthanda. Yeke watjhiriyeka ekutjhiyweni ngunina.


text:
UJokhitjhani wabeletha uTjheba noDedani. Iinzukulwana zakaDedani bekuma-Atjhuri, amaLethutjhi namaLewumi.


text:
Amadodana kaMidiyani bekungu-Efa, u-Eferi, uRhanoki, u-Abida no-Elida. Boke labo bekuziinzukulwana zakaKhethura.


text:
Kodwana kwathi asaphila, wapha amadodana wamakhohlwakhe izipho wathi abaye ngenarheni engepumalanga yeKanana ukuze babe kude nendodanakhe u-Isaka.


text:
Gade sele aluphele khulu lokha nakakhohlela kokugcina, wahlongakala anelisekile ngepilo, aliqhegu elithukgheleko. Amadodanakhe u-Isaka no-Itjhimayeli bambulunga kebekhabo erholweni leMakaphela. Ithunelo belingepumalanga yeMamre, esimini ka-Efroni umsa kaTsorhari umRhithi,


text:
Ngemva kokuhlongakala kwaka-Abrahamu, uZimu wabusisa indodanakhe u-Isaka ogade ahlala emthonjeni we-Larhayi-Royi.


text:
Naku umlando ka-Itjhimayeli indodana ka-Abrahamu ambelethelwa nguHagari umGibhide, ikhobokakazi lakaSara.


text:
Naka-ke amabizo wamadodana ka-Itjhimayeli ngokulamana kwawo: Izibulo nguNebayothi, alanywe nguKedari, u-Adibiyeli, uMibisami,


text:
Lawo-ke mabizo wamadodana ka-Itjhimayeli. Abarholi abalitjhumi nambili beenkorwaba gade banemizi eyakhiweko neenkampa zamatende.


text:
U-Itjhimayeli waphila iminyaka elikhulu namatjhumi amathathu namikhomba. Wakhohlela kokugcina, wahlongakala bewabulungwa.


text:
Iinzukulwana zakhe zahlala endaweni ukusuka eRhavila ukuya eTjhuri, ngepumalanga yeGibhide ncange-Asiriya. Zahlala ziphehla inturhu kibo boke abafowazo.


text:
U-Isaka gade aneminyaka ematjhumi amane lokha nakathatha uRabega indodakazi kaBhetuweli umAramu ovela ePadana-Aramu nongudadwabo kaLabani umAramu.


text:
U-Isaka wathandaza kuSomnini ngomkakhe ogade ayinyumba. USomnini waphendula umthandazwakhe, yeke umkakhe uRabega waba sidisi.


text:
Amasana gade anande akghudlhana ngesiswini sakhe wabe wazibuza wathi: “Kanti kwenzakalani kimapha?” Wakanye wayokubuza kuSomnini.


text:
USomnini wathi kuye:<br/>“Kunezizwe ezimbili esibelethweni sakho,<br/>abantu ababili ngesiswini sakho bazakuhlukaniswa;<br/>omunye uzakuba namandla ukudlula omunye,<br/>omkhulu alotjhe omncani.”


text:
Wokuthoma wavela abomvana, umzimbakhe woke inga wembeswe ngenaka loboya, yeke bamthiya bona ngu-Esewu.


text:
Ngemva kwakhe kwavela umfowabo akakarele isithende saka-Esewu ngesandlana sakhe; yeke bamthiya bona nguJakopo. U-Isaka gade aneminyaka ematjhumi asithandathu lokha uRabega nakababelethako.


text:
Abesanabo bakhula, u-Esewu waba mzumi onobukghoni, indoda ezwana nommango, kodwana uJakopo yena bekumumuntu ozothileko ohlala ematendeni.


text:
U-Isaka wathanda u-Esewu ngombana gade athanda inyama yeenyamazana, kodwana uRabega yena wazithandela uJakopo.


text:
Wathi kuJakopo: “Akhe ungiphe isitjhebo sakho esinzothweso ngombana ngifile ngokudinwa!” Ngikho-nje godu kwathiwa ngu-Edomu.


text:
UJakopo wathi: “Zibophe ngesifungo khonanje.” Wazibopha ngesifungo-ke, wathengisela uJakopo ubuzibulo bakhe njalo.


text:
Yeke uJakopo waphakela u-Esewu isikwa nesitjhebo seenhlumaya. Wagoma, wasela, wasikima, wakhamba. Ngalokho u-Esewu wanyaza ubuzibulo bakhe.


text:
Kwabakhona indlala enarheni ngaphandle kwaleyo eyakhe yabakhona ngaphambilini esikhathini saka-Abrahamu. U-Isaka wakhamba wayokukhonza kwa-Abimeleki, ikosi yamaFilista, eGerari.


text:
IKosi yabonakala ku-Isaka yathi: “Ungehleli eGibhide, hlala enarheni engizakutjela bonyana uhlale kiyo.


text:
Khonzakhonza enarheni le. Ngizakuba nawe bengikubusise. Iye, ngizakupha wena neenzukulwana zakho zoke iinarhezi, ngiqinise isifungo engasenza kuyihlo u-Abrahamu.


text:
Ngizakwenza iinzukulwana zakho zibe zinengi njengeenkwekwezi emkayini bese ngizinikela zoke iinarhezi. Zoke iinkoro zephasi zikhanukele ukubusiswa njengeenzukulwana zakho,


text:
Kwathi lokha amadoda wendawo leyo nakathoma ukumbuza ngomkakhe wathi: “Awa, lo ngudadwethu.” Wesaba ukuthi “mkami” ngombana wadlumbana bonyana amadoda wendawo leyo azambulala ngenca kaRabega isiphalaphala sakhe.


text:
U-Isaka wakhonza lapho isikhathi eside. Ngelinye ilanga u-Abimeleki ikosi yamaFilista yathi nayihlola enzasi ngefesidere yabona u-Isaka akitakitana nomkakhe uRabega.


text:
Yeke u-Abimeleki wabiza u-Isaka wathi: “Ngambala mkakho lo! Alo, bekutheni nawuzakuthi ngudadwenu?”<br/>U-Isaka wamphendula wathi: “Kungombana ngidlumbene bona ngizakufa ngebanga lakhe.”


text:
U-Abimeleki wathi: “Yintobani osenze yona le? Bekulula bona enye yamadoda ilale nomkakho, nje-ke bewuzosithwesa umlandu.”


text:
Yeke u-Abimeleki wayala woke umuntu wathi: “Nanyana ngubani othinta indoda le nomkayo, ngiqinisile ngithi uzakubulawa.”


text:
U-Isaka watjala isivuno enarheni leyo. Kwathi kiwo lowo mnyaka wavuna ngamakhulu kilokho akutjeleko. USomnini wambusisa,


text:
Warhubha imithombo ebeyenjiwe ngesikhathi sakayise u-Abrahamu negade idibizeswe maFilista ngemva kokuhlongakala kwakhe. Wayithiya amabizo uyise agade ayithiye wona.


text:
Kodwana abelusi bakaGerari baphikisana nabelusi baka-Isaka bathi: “Amanzi la ngewethu!”<br/>Yeke u-Isaka wathiya umthombo lowo bona yi-Esekhe ngombana batjhijilana naye.


text:
Iinceku zaka-Isaka zemba omunye umthombo godu, nalapho kwaba nokuqabana, yeke wawuthiya ibizo bona yiSitina.


text:
Wafuduka lapho wemba omunye umthombo. Lapho-ke azange kubekhona ukuqabana, nje-ke wawuthiya bona yiRerhobhothi, asithi: “Iye, gadesi uSomnini usiphe iindawo ezivulekileko, nje-ke sizakuphumelela enarheni le.”


text:
Ngobusukobo uSomnini waziveza kuye wathi: “NginguZimu kayihlo u-Abrahamu. Yeke ungasabi ngombana nginawe. Ngizokubusisa bengingezelele isibalo seenzukulwana zakho ngebanga lencekwami u-Abrahamu.”


text:
Khonapho u-Isaka wakhela uSomnini i-aldari bewayithandaza. Wahloma itende lakhe lapho, iinceku zakhe zemba omunye umthombo.


text:
U-Abimeleki ogade avela eGerari wafika kuye akhambisana no-Arhuzathi umlulekakhe noPhikoli induna yamabuthwakhe.


text:
Nje-ke u-Isaka wababuza wathi: “Kubayini nizongibona? Angithi nina nangiphatha njengesitha benangiqotjha phakathi kwenu?”


text:
Baphendula bathi: “Awa mntanthu, kwembukile emehlwenethu bonyana uSomnini unawe, yeke sadlumbana sathi, ‘Kghani angeze senza isivumelwano sesifungo phakathi kwethu, iye, phakathi kwamaGerari nawe?’ Nje-ke sibawa ukwenza isivumelwano nawe


text:
bona ungasikhubazi njengombana nathi singazange khesikukhubaze, kodwana sakuphatha kuhle besakulisa wakhamba ngokuthula. Sifuna isivumelwanesi ngombana uSomnini ukubusisile.”


text:
Ngakusasa kwakhona ekuseni amadoda lawo enza isivumelwano sesifungo omunye komunye. Ngemva kwalapho u-Isaka wabatjhaphulula, bakhamba ngokuthula.


text:
Khona mhlokho iinceku zaka-Isaka zafika zambikela ngomthombo eziwembileko, zathi: “Siwafumene amanzi!”


text:
Wathiya umthombo lowo bona yiTjhiba. Bekube kunamhlanje ibizo lomuzi lowo laziwa bonyana yiBheritjheba.


text:
Kuthe u-Esewu naneminyaka ematjhumi amane, watjhada uJehudithi indodakazi kaBheri umRhithi noBhasemathi indodakazi ka-Eloni umRhithi.


text:
U-Isaka besele aluphele namehlwakhe sele afifiyela angasaboni. Wabiza u-Esewu izibulo lakhe wathi kuye: “Ndodanami!”<br/>Wasabela wathi: “Baba!”


text:
Ungilungisele iinkhanakhana engizithandako, ungilethele zona ngigome bese ngiyakubusisa ngaphambi kobana ngihlongakale.”


text:
URabega gade alalele lokha u-Isaka nakakhuluma no-Esewu indodanakhe. Kwathi lokha u-Esewu nakafulathelako bona ayokuzumela uyise inyamazana,


text:
‘Ngilethela inyamazana ungiphekele ngayo iinkhanakhana ngigome ukuze ngikubusise phambi kwakaSomnini ngaphambi kobana ngihlongakale.’


text:
Khamba uye emhlambini ukhethe iimbuzana ezimbili ezinonileko ukuze ngiphekele uyihlo iinkhanakhana azithandako.


text:
Kodwana uJakopo wathi kuRabega unina: “Uyazi bona u-Esewu unoboya, kodwana mina nginesikhumba esitjhelelako.


text:
Nange kungenzeka angithinte, kuzakuba inga ngiyamnyaza bese ngizibizela iinthuweleliso kuneembusiso.”


text:
Unina wamphendula wathi: “Nakube kuneenthuweleliso azize phezu kwami, ndodanami. Wena yenza lokho engikutjela khona. Khamba uyongithathela iimbuzanezo.”


text:
Khonapho uRabega wakhupha izambatho zakanokutjho zaka-Esewu indodanakhe ekulu ebegade azibekile, wathi indodanakhe encani uJakopo ayizembathe.


text:
UJakopo wathi kuyise: “Ngingu-Esewu izibulo lakho. Ngenze njengombana ungitjelile. Ngiyakurabhela hlala kuhle udle inyama engikulethele yona, khona uzangipha isibusiso sakho.”


text:
U-Isaka wathi: “Hawu, uyifumene njani msinyana kangaka ndodanami?”<br/>UJakopo waphendula wathi: “USomnini uZimakho ungisizile ngayifumana.”


text:
U-Isaka wathi kuJakopo: “Tjhidela eduze ngikuthinte ndodanami ukuze ngazi bonyana ngambala ungu-Esewu indodanami namkha njani.”


text:
Ngambala uJakopo watjhidela, uyise wamphumbutha, wadlumbana wathi: “Ilizwi ngelakaJakopo, kodwana izandla ngezaka-Esewu.”


text:
Azange alemuke bona nguJakopo ngombana izandla zakhe bezinoboya njengezaka-Esewu ukwenzela bona abusiswe.


text:
Kwathi nanyana sele ambuzisisa asithi, “Uthi ungu-Esewu kwamambala nje?” uJakopo wathi, “Iye baba, nginguye.”


text:
U-Isaka wathi: “Ngilethela inyama oyizumileko ndodanami, ngigome ukuze ngikubusise-ke.”<br/>UJakopo wamnikela yona newayini, wadla wasela.


text:
Ngambala waya kuye wamncwanga. Kuthe lokha u-Isaka nakezwa umnuko wezambatho zakhe wambusisa wathi:<br/>“Awuzwa-ke, iphunga lendodanami<br/>linjengephunga lesimu ebusiswe nguSomnini.


text:
UZimu akakuphe umbethe wezulu,<br/>avundise ihlabathakho!<br/>Akuphe inala yekoroyi neyesitjhidela sewayini!


text:
Izizwe zikusebenzele,<br/>abantu bakukhothamele.<br/>Ube yikosana yabafowenu<br/>namadodana kanyoko akukhothamele.<br/>Abakunikelelako banikelelwe,<br/>nabakubusisako babusiswe.”


text:
Emva kobana u-Isaka aqede ukubusisa uJakopo, bewasuka phambi koyise, qala nango umnakwabo u-Esewu afika abuya ekuzumeni.


text:
Naye wafika wapheka iinkhanakhana wazisa kuyise wathi kuye: “Bengithi ubaba akavuke ahlale ukuze agome inyama indodanakhe emlethele yona, khona ubaba azangipha isibusiso sakhe.”


text:
Uyise u-Isaka wabuza wathi: “Kanti ungubani wena na?”<br/>U-Esewu waphendula wathi: “Ngimi indodanakho, izibulo lakho, u-Esewu.”


text:
U-Isaka wabethwa livalo bewaqhaqhazela wathi: “Kanti bekungubani okhambe wayokuzuma inyamazana wangilethela yona bona ngiyigome phambi kobana ufike? Ngiqeda ukumbusisa khona nje, ngiqinisile uyokubusiseka loyo!”


text:
Kuthe bona u-Esewu ezwe amezwi kayise, wathwala imikhono ehloko warhahlawula wathi: “Nami ngibusisa baba!”


text:
U-Esewu wathi: “Akubabali kuthiwa nguJakopo nje! Sele kungokwesibili angidlelezela: Wahlangula amalungelwami wobuzibulo, nje udzwebule isibusiso sami! Ubaba azange angibekele isibusiso na?”


text:
U-Isaka waphendula wathi: “Sengimenze ikosana phezu kwakho begodu ngenza zoke iinhlobo zakhe zaba ziinsebenzi zakhe. Ngimsekele ngekoroyi nangesitjhidela sewayini. Alo, ngizabe ngisakwenzelani nje ndodanami?”


text:
U-Esewu wathi kuyise: “Kanti ubaba unesibusiso sinye kwaphela na? Ubaba akangibusise nami.” Wathoma wakhihla isililo.


text:
Yeke u-Isaka wathi kuye:<br/>“Umuzakho uzakuba kude<br/>nehlabathi evundileko,<br/>Ube kude nombethe wezulu


text:
uphile ngesabulakho.<br/>Uzakusebenzela umfowenu,<br/>kodwana lokha nawururharurhako<br/>uzakuhluthula ijogi lakhe lisuke entanyenakho.”


text:
U-Esewu wabambela uJakopo ivunda ngebanga lesibusiso asinikelwe nguyise. Wadlumbana wathi: “Akufike amalanga wokuzilela ubaba, khona ngizakubulala umfowethu uJakopo lo.”


text:
URabega wezwa ngokusongela kwaka-Esewu indodanakhe ekulu. Yeke wathumela bona kubizwe uJakopo indodanakhe encani, wathi kuye: “Umfowenu u-Esewu uziduduza ngomkhumbulo wokukubulala.


text:
Ngizakuthumela ilizwi kobana ubuye ekhaya nasele umfowenu aqolile begodu akhohliwe ngalokho owamenza khona. Angifuni ukuniloba ngalanga linye.”


text:
URabega wathi ku-Isaka: “Sengidinwe kuphila ngebanga labomalukazanyana bamaRhithaba. Nange uJakopo angathatha umfazi ebantazaneni bamaRhithi abafana nebenarha le, khona ngiqinisile ngithi ipilwami izaba lilize lakolize.”


text:
Khamba uye ePadana-Aramu kwaBhetuweli ubamkhulwakho wekhenomkhulu, uzithathele khona umfazi emadodakazini kamalumakho uLabani.


text:
Akuphe wena neenzukulwana zakho isibusiso esaphiwa u-Abrahamu bona uthumbe inarha okhonze kiyo, inarha uZimu ayinikela u-Abrahamu.”


text:
Yeke u-Isaka watjhaphulula uJakopo wangena indlela, wanqomba ePadana-Aramu kwaLabani umsa kaBhetuweli umAramu omnakwabo kaRabega unina kaJakopo no-Esewu.


text:
U-Esewu walemuka bonyana u-Isaka ubusise uJakopo bewamthumela ePadana-Aramu bona azithathele khona umfazi ngombana nambusisako wamyala bona angathathi umfazi weKanana.


text:
Nje-ke waya kwa-Itjhimayeli, indodana ka-Abrahamu. Phezu kwabafazi agade asele anabo, wazithathela uMarhalathi, indodakazi ka-Itjhimayeli, ongudadwabo kaNebayothi.


text:
Wafika kwandawo, wathatha elinye lamatje lapho walisamela ngombana besele litjhingile. Walala ubusukobo lapho.


text:
Wabhudanga abona umqaqado usuka phasi uya ezulwini neengilozi zakaZimu zazehla zenyuka emqaqadwenapho.


text:
Wabona uSomnini ijame ngehla kwalapho, ithi: “NginguSomnini, uZimu kayihlomkhulu u-Abrahamu noZimu kayihlo u-Isaka. Ngizokupha inarha olele kiyo leyo wena neenzukulwana zakho.


text:
Iinzukulwana zakho zizakuba zinengi njengethuli lehlabathi. Uzakwanda unabele ngetjingalanga, ngepumalanga, ngetlhagwini nangesewula. Zoke iinkoro zephasi zikhanukele ukubusiswa njengawe nanjengeenzukulwana zakho.


text:
Qala, nginawe begodu ngizakuvikela kuphi nakuphi lapha ukhamba khona bengikubuyisele enarheni le. Angeze ngakutjhiya ukufikela ngiphetha engikuthembise khona.”


text:
Kwathi lokha uJakopo nakaphaphamako wadlumbana wathi: “Ngambala uSomnini ukhona endaweni le, awukhuzi bengingazi!”


text:
Nje-ke uJakopo wenza isifungo wathi: “Nange uZimu angaba nami abe angivikele ekhambeni lameli, angiphe ukudla ngigome nezambatho ngembathe


text:
Khona-ke ilitje engilibeke lapha njengesikhumbuzweli lizakuba yindlu kaZimu. Begodu ngiyathembisa bonyana kikho koke ongipha khona, ngizakunikela kwetjhumi.”


text:
Khonapho wabona umthombo emmangweni, kwakulele imihlambi emithathu yezimvu eqadi kwawo ngombana bekusezwa izimvu lapho. Umlomo womthombo lowo wawugutjuzeswe ngelitje elikhulu.


text:
Bekuthi yoke imihlambi nasele iphelele lapho, abelusi bagede ilitjelo balisuse emlonyeni womthombo bese baseza izimvu. Nabaqedako basibekele umthombo lowo ngelitjelo.


text:
UJakopo wabuza abelusi wathi: “Bafowethu, nibuya tjhuba liphi?”<br/>Baphendula bathi: “Sibuya ngeRharana.”


text:
Wabuza wathi: “Usaphila na?”<br/>Bamphendula bathi: “Iye, usaphila. Qala nasiya indodakazakhe uRarheli isiza nomhlambakhe.”


text:
UJakopo wathi kibo: “Alo, njengombana kusesemini ekulu kangaka nje begodu akukabi sikhathi sokubuthelela umhlambi. Kubayini ningawusezi ubuyele emadlelweni na?”


text:
Baphendula bathi: “Asikwazi ukwenza njalo kungakafiki yoke imihlambi bese-ke kugedwa ilitjeli emlonyeni womthombo. Ngemva kwalapho-ke sele kungasezwa izimvu.”


text:
Lokha uJakopo nakabona uRarheli nomhlambi kamalumakhe uLabani, wanqomba emthonjeni wageda ilitje, waseza izimvu zakamalumakhe.


text:
UJakopo watjela uRarheli bonyana usihlobo sakayise nokobana uyindodana kaRabega. Yeke uRarheli wagijima wayokutjela uyise.


text:
Kwathi bona uLabani ezwe ngeendaba zakaJakopo umzukulwanakhe wagijima bona amhlangabeze. Wamgona wamncwanga emhlathini, wamngenisa ngekhaya. UJakopo wadembela uLabani koke kwekhabo.


text:
ULabani wathi kuye: “Ngambala usihlobo sami seengazi.”<br/>Ngemva kobana uJakopo sele ahlezi kwaLabani inyanga yoke,


text:
uLabani wathi kuye: “Ukuthi usihlobo sami akutjho bonyana sekumele ungisebenzele simahla. Ungathanda bonyana ngikukhokhele kangangani?”


text:
UJakopo wathanda uRarheli, nje-ke wathi kuLabani: “Ngizakusebenzela iminyaka elikhomba mayelana nendodakazakho encani uRarheli.”


text:
ULabani wathi: “Kuzaba ngcono ngimnikele wena kunobanyana ngimnikele enye nje indoda. Yeke hlala kimapha.”


text:
UJakopo wasebenza iminyaka elikhomba bona afunyane uRarheli. Kodwana kwaba kwangathi malanga ambalwa kuye ngebanga lethando agade athanda ngalo uRarheli.


text:
Kwathi nakusako, uJakopo wathi: “Madekhethu, nguLeya lo!” Waya kuLabani wathi: “Yintobani ongenze yona le? Angithi bengisebenzela uRarheli? Alo, ungigalajelani?”


text:
Lindalinda bekuphele iveke yobukhazi le, ngizabe sengikunikela uRarheli nayibe uzangisebenzela eminye iminyaka elikhomba.”


text:
UJakopo wenza njalo. Kuthe bona iveke yobukhazi iphele, uLabani wanikela uJakopo indodakazakhe uRarheli bona abe mkakhe.


text:
UJakopo wangena uRarheli. Ngambala wathanda uRarheli khulu kunoLeya. Yeke wasebenzela uLabani eminye iminyaka elikhomba.


text:
ULeya waba sidisi bewabeletha indodana. Wayithiya bona nguRubeni ngombana wathi: “Ngambala uSomnini ubone umtlhagwami. Ngiqinisile indodami izangithanda kwanjesi.”


text:
Waba sidisi godu, wabeletha enye indodana, wathi: “USomnini ungiphe enye indodana godu ngombana uzwile bona angithandwa.” Yeke wayithiya bona nguSimiyoni.


text:
ULeya godu waba sidisi, wabeletha indodana godu, wathi: “Kwanjesi indodami izakunamathela kimi ngombana ngiyibelethele amadodana amathathu.” Yeke wayithiya bona nguLevi.


text:
Godu waba sidisi, wabeletha enye indodana, wathi: “Gadesi ngizakudumisa uSomnini.” Yeke wayithiya bona nguJuda. Ngemva kwalapho imbelekwakhe yajama.


text:
Lokha uRarheli nakabona bonyana akabeletheli uJakopo abantwana, wafela udadwabo umona. Wathi kuJakopo: “Ngipha abantwana, nakungasinjalo ngizakufa!”


text:
URarheli wathi: “Nangu uBhilirha incekukazami. Lala naye khona azakubelethela emathangenami, yeke nami ngizakuba ngunobantwana ngaye.”


text:
URarheli wathi: “UZimu ungigwebele, walalela isibawo sami, wangipha indodana.” Ngebangelo wamthiya bona nguDani.


text:
URarheli wathi: “Ngibindene nodadwethu ngamandla amakhulu, ngamhlula.” Alo-ke wayithiya bona nguNafitali.


text:
Kuthe lokha uLeya nakabona bonyana akasabelethi, wathatha uZilipha incekukazakhe, wamnikela uJakopo bona abe mkakhe.


text:
ULeya wathi: “Maye nginamile! Ngambala amaqhakazana azongibiza ngonosinamile.” Yeke wayithiya ibizo bona ngu-Atjheri.


text:
Kwathi ngesikhathi sokuvunwa kwekoroyi uRubeni waphuma waya emasimini wafese wathola ikofe, wayilethela unina uLeya. URarheli wayibona wathi: “Akhe ungiphe ikofe leyo oyiphathelwe yindodanakho.”


text:
ULeya waphendula wathi: “Akukaneli ukungithathela indodami na? Nanje usalinga ukuthathela indodanami ikofe yayo?”<br/>URarheli wathi: “Nangabe indodanakho ingangipha ikofe yayo, khona-ke ungalala noJakopo ubusukobu.”


text:
Kuthe bona uJakopo abuye emasimini, uLeya waphuma wayomhlangabeza, wafese wathi: “Uzolala nami ubusuku banamhlanjesobu ngombana ngikuqatjhe ngekofe yendodanami.” Nje-ke walala naye ubusukobo.


text:
ULeya wathi: “UZimu ungikhokhele ngombana nganikela indodami incekukazami.” Nje-ke wayithiya ibizo bona ngu-Isakari.


text:
Wathi: “UZimu ungiphe isipho esihle, kwanjesi indodami izakuba ngemkhawulwenami ngombana ngiyibelethele amadodana amathandathu.” Yeke wayithiya ibizo bona nguZebuloni.


text:
Ngemva kokobana uRarheli abelethe uJosefa, uJakopo wathi kuLabani: “Ngivumela ngigoduke, ngibuyele enarhenekhethu.


text:
Nginikela abafazi bami engabafumana ngokubasebenzela kuwe kanye nabantwabami. Nawe uyazi bona ngakusebenzela kuhle kangangani.”


text:
ULabani wathi kuye: “Ungangivumela khengithi kuwe: Nginjingile. Ngokuba khona kwakho kimapha, uSomnini ungibusisile.


text:
UJakopo waphendula wathi: “Nawe uyazi bona ngakusebenzela kangangani nokobanyana imihlambakho yanda kangangani ngaphasi kwesandla sami.


text:
Iye, okuncani gade unakho ngaphambi kokobana ngifike, nokho ngemva kwalokho kwanda khulu. USomnini wakubusisa ngokuba khona kwami kuwapha. Alo, mina ngiyokuthoma nini-ke ngezomzami?”


text:
ULabani wathi: “Ufuna ngikunikeleni?”<br/>UJakopo waphendula wathi: “Angifuni ikokhelo. Ngizokusoloko ngikwelusela umhlambakho nange singavumelana kilokhu:


text:
Ngizakhamba hlangana nemimhlambakho namhlanje ngikhuphe zoke iinlwana ezinemibala engakajayeleki. Ngizakuthatha zoke iimvana ezinzima nazo zoke iimbuzi ezimabalabala nezinemitleza. Lokho-ke kuzakuba yikokhelwami.


text:
Ukwethembeka kwami kuzakubonakala kuhle ngesikhathi esizako lokha nawuzokuhlola umhlambami: Nawufunyana iimbuzi ezingasimabalabala nezinganamitleza nezimvu ezingasinzima, uzakwazi bona zetjiwe ngimi.”


text:
Kodwana khona mhlokho, uLabani wakhetha zoke iimpongo ezimabalabala nezimtleza, nazo zoke iimbuzi ezisikazi ezimabalabala nezimtleza, okutjho zoke ezinamabala amhlophe nezimvu zoke ezingasinzima, wazibeka ezandleni zamadodanakhe.


text:
ULabani wabeka ibanga lekhambo lamalanga amathathu phakathi kwakhe noJakopo. UJakopo yena welusa inengi lemihlambi yakaLabani.


text:
UJakopo wathatha amaswazi kapopuliri, i-alimondi newamapalatani wawahluba amaqolwawo ngokwenza imitleza ukuze kubonakale ubumhlope bamaswazi lawo.


text:
Wabeka amaswazi awahlubileko lawo ngaphambi komhlambi weembuzi ngeenkerebheni lapha uselela khona amanzi. Umhlambi lowo gade ulungele ukujarhwa lokha nawuzokusela amanzi,


text:
bekuthi lokha nawujarhana phambi kwamaswazi lawo, uzale iimbuzana ezinamabala amhlophe, ezimtleza nezimabalabala.


text:
UJakopo wahlukanisa izimvu eembuzini. Waqalisa izimvu eembuzini ezimitleza nezinzima lokha nazijarhanako. Ngokwenza njalo wazenzela imihlambi angazange ayihlanganise neyakaLabani.


text:
Kwathi umhlambi weembuzi oqinileko nawujarhanako, uJakopo wabeka amaswazi phambi kwawo ngeenkerebheni ukuze ujarhanele phambi kwamaswazapho.


text:
Kodwana azange abeke amaswazi phambi komhlambi obogabogako. Ngaleyondlela umhlambi obogabogako waba ngewakaLabani kwathi oqinileko waba ngewakaJakopo.


text:
Yeke koke uJakopo anakho kwanda. Azange abe nezimvu neembuzi kwaphela kodwana waba namakhobokakazi, amakhoboka, amakamela nabodumbana.


text:
UJakopo wezwa bonyana amadodana kaLabani gade asithi: “UJakopo lo, sese athethe koke okungokwakababa. Uzinonise khulu ngakho koke ubaba anakho.”


text:
Wathi kibo: “Ngilemuke bonyana ubabenu akasese mehlweni kimapha njengombana gade angakho ngaphambilini, kodwana uZimu kababa ungisizile.


text:
Phezu kwalokho yena wangidlelezela ngokuphambanisa umrholwami kalitjhumi. Nokho uZimu akakamvumeli kobana angilimaze.


text:
Bekathi lokha nakathi uzangikhokhela ngomhlambi omabalabala, woke umhlambi uzale iimvana neembuzana ezimabalabala. Athi lokha nakathi uzangikhokhela ngomhlambi onemitleza, woke uzale iimvana neembuzana ezinemitleza.


text:
“Ngesikhathi sokujarhwa ngakhe ngabhudanga, ngathi nangiqalako ngabona bonyana iimpongo ezijarha umhlambi ngezimabalabala, ezinemitleza nezimapharaphara.


text:
Yaraga yathi, ‘Qala, zoke iimpongo ezijarha umhlambi ngezimabalabala, ezinemitleza nezimapharaphara. Lokhu kwenzeka ngombana ngibone koke uLabani akwenze kuwe.


text:
NginguZimu weBhethe-Eli lapha wazesa khona ilitje nalapha wenze khona isifungo kimi. Nje-ke suka enarheni le bese ubuyela emuva enarheni yekhenu.’ ”


text:
Angithi usithatha njengamaphandle! Akakasithengisi kwaphela, kodwana ugomojele koke esikhokhelwe ngakho.


text:
Ngambala woke umnono uZimu awumuke ubabethu ungowethu nabantwabethu. Yeke yenza nanyana yini uZimu akutjele bona uyenze.”


text:
waraga yoke imihlambakhe okutjho yoke ifuyo azifumanela yona ePadana-Aramu, wanqomba kuyise u-Isaka enarheni yeKanana.


text:
ULabani wabutha iinhlobo zakhe, wagijimisa uJakopo amalanga alikhomba. Wambambela eentatjaneni zakwaGiliyadi.


text:
UJakopo gade ahlome itendakhe eentatjaneni zakwaGiliyadi lokha uLabani namfumanako. ULabani nomndenakhe nabo bahloma amatendabo lapho.


text:
ULabani wathi kuJakopo: “Yintobani oyenzileko le? Ungikhukhuthele ngokuraga amadodakazami njengeembotjhwa epini.


text:
Ungebeleleni bewabaleka sidu na? Nangathana fese wangibikela, bengizokwenzela umnyanya wokukulayelisa ngethabo nangokukuvumela ingoma sililise abosotjherere namaharibha.


text:
Azange usangipha nethuba lokuncwanga abantwana babantwabami namadodakazami ngibalayelise. Uyazi wenze ubudlhadlha bakodlhadlha.


text:
Nginamandla wokunilimaza, kodwana ubusuku bayizolo uZimu waboyihlo uthe kimi, ‘Utjheje ikulumakho noJakopo.’


text:
Ngiyabona bonyana ngambala usendleleni ngombana uhlulukele khulu ukubuyela kwenu. Alo-ke webeleni abozinyana bami?”


text:
UJakopo waphendula wathi kuLabani: “Ngibalekile ngombana gade ngesaba. Ngadlumbana bonyana uzangemuka amadodakazakho.


text:
Kodwana nange ufunyana nanyana ngubani ogugudlhele abozinyana bakho, uzakuhlukana namabele. Ngikhombisa phambi kweenhlobo zethwezi bonyana yini yakho engiyithetheko. Nawuyifunyanako, ithathe.”<br/>UJakopo gade angazi bonyana uRarheli webe abosingazimabo.


text:
Yeke uLabani wangena ngetendeni lakaJakopo, lakaLeya neencekukazi ezimbili; kodwana azange afunyane litho. Naphuma etendeni lakaLeya waya kelakaRarheli.


text:
URarheli gade athethe imihlalandlini wayibeka ngaphakathi kwesala sekamela wahlala phezu kwayo. ULabani waphumbutha koke ngetendenapho kodwana azange afunyane litho.


text:
URarheli wathi kuyise: “Ubaba angathukutheli nangibona ngitshimalele phasi ngingasikimi ubaba nangenako, ngisesikhathini.”<br/>Yeke wabhenyegula kodwana azange ayifunyane imihlalandlini.


text:
UJakopo wathukuthela wasola uLabani wathi: “Ngikone ngani? Ngikwenze sono bani nawulokhu utjha kangaka ngami nje?


text:
Iye, uphumbuthe yoke ipahlami! Alo, ufunyaneni-ke okungekwakho? Kuveze ukubeke phambi komndenakho nowami ukuze kuphele intwele phakathi kwami nawe!


text:
Sele kuminyaka ematjhumi amabili yoke ngihlala nawe. Izimvu neembuzi zakho azange zipholoze, nami azange khengigome amaqama womhlambakho.


text:
Azange khengikulethele iinlwana ezidatjulwe ziinyamazana zommango; kube kukonakalelwa kwami koke lokho. Ngaphezu kwalokho ubize ikokhelo kimi malungana nanyana yini eyetjiweko emini namkha ebusuku.


text:
Ngiphile makghwakghwa nawe: Emini bengikhanzingwa mtjhiso kuthi ebusuku ngigongobaliswe makhaza. Bengihlwa ngiqale ngamehlo wayizolo!


text:
Ngiphile njalo iminyaka ematjhumi amabili yoke endawenakho. Ngikusebenzele iminyaka elitjhumi nane kobana ngifumane amadodakazakho amabili neminyaka esithandathu ukufumana umhlambi. Khonapho waphambanisa umrholwami katjhumitjhumi.


text:
Nangathana uZimu wabobaba, uZimu ka-Abrahamu, uZimu ohloniphekako ku-Isaka gade angasi nami, ngiqinisile ngithi ngabe ungiqotjhe ngimkhonoze. Kodwana uZimu ubonile umtlhagwami nomjuluko wezandla zami bekwathi ebusukwini bayizolo wakusola.”


text:
ULabani waphendula uJakopo wathi: “Abantazanaba madodakazami, abantwanaba bantwabami, nomhlambi lo ngewami. Koke okubonakokhu kuthi mina. Kodwana yini engabe ngisayenza namhlanje ngamadodakazami lawa, namkha ngabantwana ababelethwe ngiwo?


text:
ULabani wathi eenhlotjeni zakhe: “Buthelelani amatje.”<br/>Ngambala benza njalo bawakghubelela aba siqorho. Nabaqeda lapho bagomela esiqorhwenapho.


text:
ULabani wathi: “Isiqorhwesi singufakazi phakathi kwami nawe namhlanjesi.” Kungebangelo kwathiwa yiGaledi.


text:
Godu kwathiwa yiMitsipha ngombana uLabani wathi: “Inga uSomnini angaba mlindi phakathi kwami nawe lokha nasisemakudana.


text:
Nakwenzeka uhlukumeze amadodakazami namkha uthathe abanye abafazi ngaphandle kwamadodakazami, ngitjho nanyana kungekho obonako, khumbula bonyana uZimu ungufakazi phakathi kwami nawe.”


text:
Godu uLabani wathi: “Nasi isiqorho engisikghubelele phakathi kwami nawe begodu nanti nelitje lesikhumbuzo.


text:
Isiqorho esingakimi nelitje lesikhumbuzo elingakuwe bufakazi besivumelwano sokobana angeze ngasidlula ngize ngakuwe bona ngikulimaze, nawe angeze wasidlula uze ngakimi bona ungilimaze.


text:
UZimu kayihlo u-Abrahamu nabozinyana bakababa uNarhori bazakugweba phakathi kwethu.”<br/>UJakopo wafunga ngoZimu ohloniphekileko kuyise u-Isaka.


text:
Wenza umhlatjelo entabeni, wamema iinhlobo zakhe bona zizogoma. Ngemva kobana sele bagomile, bahlala ubusukobo entabenapho.


text:
Ekuseni ngakusasa uLabani wancwanga abantwana babantwabakhe namadodakazakhe wawabusisa. Wabuyela kwakhe.


text:
Kwathi lokha uJakopo nazibonako wathi: “Leli libutho lakaZimu!” Wathiya indawo leyo bonyana yiMarhanayimu.


text:
Wathi kizo: “Tjelani ikosami u-Esewu bonyana incekwayo uJakopo ithi, ‘Bengiseze ngikhonze kwaLabani bekube gadesi.


text:
Ngineenkomo nabodumbana, izimvu neembuzi, amakhoboka namakhobokakazi. Nje-ke ngithi angithumele umlayezo lo ekosinami kobanyana ngifumane umusa emehlwenayo.’ ”


text:
Iinthunywa zabuyela kuJakopo zathi: “Sifikile kwamfowenu u-Esewu, nje-ke usendleleni uzokuhlangabeza, ukhamba namakhulu amane wamadoda.”


text:
UJakopo wethukwa khulu bewakhathazeka ngalokho. Wahlukanisa abantu akhamba nabo, imihlambi yezimvu neembuzi, yeenkomo neyamakamela ngeenqhema ezimbili.


text:
Wadlumbana wathi: “Kuzakuthi u-Esewu nakasahlela isiqhema esinye nokho kube nesinye esiphunyurhako.”


text:
Yeke uJakopo wathandaza wathi: “Maye Zimu kabamkhulu u-Abrahamu, Zimu kababa u-Isaka! Somnini wena owathi kimi angibuyele enarhenekhethu neenhlotjeni zami begodu wathi uzangiphumelelisa,


text:
ngimncani khulu bonyana ungabeze ube nomusa ongaka bewutjengise nokwethembeka okungaka kimi mina ncekwakho. Iye, benginedondolo kwaphela lokha nangiyama iJordani le, kodwana gadesi sele ngiziinqhema ezimbili.


text:
Ngibawa kobana ungisindise esandleni somfowethu u-Esewu ngombana ngiyamesaba. Nginevalo lokobana uzangisahlela abe abulale abonobantwana nabantwana ababavikeleko.


text:
Somnini wena ngokwakho uthe ngambala uzangiphumelelisa bewenze iinzukulwana zami zibe ngangehlabathi yelwandle engabalekiko.”


text:
iimbuzi ezisikazi ezimakhulu amabili neempongo ezimatjhumi amabili, izimvu ezisikazi ezimakhulu amabili namaqama amatjhumi amabili,


text:
amakamela asikazi amatjhumi amathathu namakamedlana wakhona, iinkomazi ezimatjhumi amane neenkunzi ezilitjhumi, abodumbana abasikazi abamatjhumi amabili nabaduna abalitjhumi.


text:
Koke lokhu wakubeka ezandleni zeensebenzi zakhe, wakuhlukanisa ngemihlambi wathi kizo: “Khambani phambi kwami, nitjhiye isikhala hlangana nemihlambi.”


text:
Wayala isisebenzi esimrholi wathi: “Lokha umfowethu u-Esewu nakahlangana nawe bese abuze bonyana ungewakabani, uthathelaphi nokobana umhlambi ongaka lo ngewakabani,


text:
uthi kuye, ‘Ngewencekwakho uJakopo. Usisipho esithunyelelwe ikosakhe u-Esewu. Ngikhuluma nje useenthendeni zethu.’ ”


text:
Wayala nesisebenzi sesibili, sesithathu nazo zoke ezinye ezaziraga imihlambi wathi: “Nani nitjho njalo ku-Esewu nanihlangana naye.


text:
Niqiniseke bonyana nithi, ‘UJakopo incekwakho useenthendeni zethu.’ ”<br/>UJakopo wayala njalo ngombana wadlumbana wathi: “Ngizomthoba ummoya ngezipho engimthumelela zonezi. Ngemva kwalokho sengingaqalana naye. Mhlamunye uzangamukela.”


text:
Ngobusukobo uJakopo wavuka wathatha abafazi bakhe ababili, amakhohlwakhe amabili namadodanakhe alitjhumi nanye bayama izibuko leJabokhi.


text:
Umuntu loyo nakabona bonyana akahluli uJakopo wamkghodlha inyonga beyakhwamuka nakalokhu abindana naye njalo.


text:
Wathi kuJakopo: “Ngilisa ngikhambe, nakhu kuyasa.”<br/>Kodwana uJakopo wathi: “Angizukulisa ungakangibusisi.”


text:
Umuntu wathi: “Ibizo lakho akusazokuba nguJakopo, kodwana uzakuba ngu-Israyeli ngombana uwunawunene nabozinyana nabantu bewahlula.”


text:
UJakopo wabuza wathi: “Alo, wena, ibizo lakho ngubani?”<br/>Kodwana waphendula wathi: “Ungibuzelani ibizo lami?” Wabusisa uJakopo khonapho-ke.


text:
UJakopo wathiya indawo leyo bonyana yiPeniyeli asithi: “Ngambala ngibonene nozinyana ubuso nobuso, khonapho ipilwami yabulungeka.”


text:
Kwathi uJakopo nakadlula ePenuweli wabona ilanga liphuma. Gade ahluza ngombana inyongakhe beyirhwahlaphele.


text:
Kungebangelo bekube namhlanjesi ama-Israyeli akawugomi umsipha wenyonga ngombana umuntu loyo wakghodlha umsipha wenyonga kaJakopo.


text:
Kwathi lokha uJakopo nakaphakamisa amehlo, nangu u-Esewu asiza namakhulu amane wamadoda. Wahlukanisa abantwana: abanye baba noLeya abanye baba noRarheli kanye namakhohlo amabili.


text:
Wabeka amakhohlo nabantwabawo ngaphambili, alandelwa nguLeya nabantwabakhe, uRarheli noJosefa baba semuva.


text:
Yena wakhamba phambi kwabo boke wafese waguqa ehlabathini wahloma ihloko phasi kalikhomba alokhu atjhidela kumfowabo.


text:
Kodwana u-Esewu wagijima wamhlangabeza wamgona, wabeka ihlokwakhe emahlombe, wamncwanga emhlathini. Bathoma balila bobabili.


text:
Kuthe bona u-Esewu avuse amehlo wabona amakhosikazi nabantwana, wabuza wathi: “Bobani abakhamba nawaba?”<br/>UJakopo wathi: “Bantwana okuthe uZimu ngesisa sakhe wabapha incekwakho.”


text:
Kwalandela uLeya nabantwabakhe nabo bahloma iinhloko phasi. Kwaswaphelisa ngoJosefa noRarheli nabo bahloma iinhloko phasi.


text:
U-Esewu wabuza wathi: “Alo, uthini ngemihlambi engaka engihlangene nayo leya?”<br/>UJakopo waphendula wathi: “Bengithi angifunyane umusa emehlweni wekosami.”


text:
UJakopo wathi: “Awa, ngiyakubawa! Nayibe ngifumene umusa kuwe, yamukela isipho samesi. Kazi ngithe nangikubonako kwaba ngathi ngibona uZimu, kodwana phezu kwalokho ungamukele kuhle.


text:
Ngibawa wamukele isipho esilethwe kuwe ngombana uZimu ube nomusa kimi nginokwaneleko.”<br/>UJakopo watomatomela u-Esewu wagcina asamukele.


text:
Kodwana uJakopo wathi: “Ikosami iyazi bonyana abantwana basese buthakathaka nokobana ngisamele ngitlhogomele izimvu ezisikazi namathole amunyisako. Nange zikhanjiswa ngamandla ngelanga linye, zingafa zoke.


text:
Yeke bengithi ikosami ayikhambe phambi kwencekwayo, mina nginanye ngamaqa wokukhamba kwabantwana nangokuya ngomsebenzi odingeka emhlambini, bengifike ekosinami eSeyiri.”


text:
U-Esewu wathi: “Nakunjalo-ke yithi ngitjhiye amanye wamadoda engikhamba nawo kuwapha.”<br/>Kodwana uJakopo waphendula wathi: “Uzitshwenyelani kangako? Bengithi kwanele ukufumana umusa ekosinami.”


text:
Kodwana uJakopo yena waya eSukothi lapha azakhela khona indawo bewenzela nefuywakhe imithunzi ngamatjhwaba. Kungebangelo indawo leyo kwathiwa yiSukothi.


text:
Ngemva kobana uJakopo abuye ePadana-Aramu, wafika aphephile edorobheni leTjhekemu enarheni yeKanana. Wahloma itende lakhe ngepumalanga yedorobho.


text:
Indawo lapha gade ahlome khona itende lakhe wayithenga eenhlotjeni zakaRhamori uyise kaTjhekemu ngeempaparwana ezilikhulu zesiliva.


text:
Kwathi lokha uTjhekemu umsa kaRhamori umRhivi omphathi wendawo nakambonako wamthatha wamgagadlhela, ngendlela leyo wamrhubutjha.


text:
Lokha uJakopo nakezwa bonyana uDina indodakazakhe usilaphaziwe, amadodanakhe gade asekweluseni nomhlambakhe. Yeke wazithulela abe abuya ekweluseni.


text:
Kusesenjalo amadodana kaJakopo abuya emrhuleni ngombana gade sele ezwile okwenzekileko. Amadoda lawo bekaqumbelene agcwele ipotjwana ngobuhlola obenziwe nguTjhekemu ngokulala nendodakazi kaJakopo, into engakameli ukwenziwa kwa-Israyeli!


text:
URhamori wenza isiphakamiso wathi kiwo: “Ihliziyo yendodanami uTjhekemu iyancithika ngomntwanenu. Yeke ngizoyibawela umkhamanzi.


text:
Hlalani nathi. Inarha ibanzi phambi kwenu, hlalani ninzinze kiyo. Dlisani umhlambenu nanyana kukuphi, nizizuzele ipahla enarhenapha.”


text:
UTjhekemu wathi kuyise lakaDina nabafowabo: “Naningivumelako ngifumene umusa kini, ngizaninikela nanyana yini eniyibiza kimi.


text:
Ningangibiza nanyana lilobolo eliphezulu kangangani ngomakoti nesipho esikhulu, ngizanikhokhela lokho enikubizako kimi. Kwaphela nginikelani umntazana abe mkami.”


text:
Ngebanga lokobana udadwabo uDina gade asilaphaziwe, amadodana kaJakopo aphendula ngobuqili nakakhuluma noTjhekemu noyise uRhamori.


text:
Bathi kibo: “Asikwazi ukwenza into enjalo, akwazeki ukunikela udadwethu indoda engakasoki. Lokho kungaba lihlazo kithi.


text:
Nanenze njalo, sizaninikela amadodakazethu bese sithatha amadodakazenu. Sizakuhlala nani sibe munye.


text:
Isokana ebegade kungelihlonitjhwako ngakwabo azange lone isikhathi, lenza njengombana batjhwile ngombana gade lithathekile ngendodakazi kaJakopo.


text:
Yeke uRhamori nendodanakhe uTjhekemu baya esangweni ledorobho labo ukuyokhuluma namadoda womuzi, bathi kiwo:


text:
“Abantwaba banobuntu nathi. Yeke bavumeleni bahlale enarhenapha badlisele khona ifuywabo. Qalani inarha ibanzi mahlangothi woke. Nje-ke asendiselaneni nabo.


text:
Kodwana naku umbandela abavuma ngawo bona bahlale nathi sibe munye nabo: Akusokwe boke abaduna bethu njengombana nabo basokile.


text:
Ngithi sibulele ngombana imihlambabo, ipahlabo nayo yoke ifuywabo izakuba ngeyethu. Kwethu sekuvuma ukuze bahlale phakathi kwethwapha!”


text:
Woke amadoda agade anekghono lokulwa avumelana noRhamori nendodanakhe uTjhekemu. Yeke woke omduna wasokwa, okutjho boke abanekghono lokulwa.


text:
Elangeni lesithathu lokha basese seenhlungwini, amadodana amabili wakaJakopo, uSimiyoni noLevi, abanakwabo kaDina, bobabili bathatha iinsabula zabo bazingenela edorobheni ngaphandle kwesiliyo, babulala boke abaduna.


text:
Babulala uRhamori nendodanakhe uTjhekemu ngesabula bathatha uDina ngekumbeni kaTjhekemu bakhamba naye.


text:
Amanye amadodana kaJakopo aya lapha kuneendumbu khona, aphanga idorobho ngombana udadwabo wasilaphazelwa lapho.


text:
Athatha imihlambabo yezimvu neembuzi, iinkomo zabo nabodumbana babo nakho koke kwabo okungedorobheni nokungaphandle emmangweni.


text:
UJakopo wathi kuSimiyoni noLevi: “Ningibangele ihlekelele ngokungenza isizondo ebantwini balapha okumaKanana namaPerizi. Nginedlanzana labantu, yeke nange bangazihlanganisa balwe nami, mina nomzami sizokurhayilwa.”


text:
UZimu wathi kuJakopo: “Yenyuka uyokuhlala eBhethe-Eli. Nawufika lapho wakhe i-aldari lakaZimu owazibonakalisa kuwe lokha nawubalekela umfowenu u-Esewu.”


text:
UJakopo wathi emndeninakhe nakibo boke egade banaye: “Lahlani abosingazimu abaphakathi kwenu, nizihlambulule nembathe izambatho ezinye.


text:
Yizani sikhuphukele eBhethe-Eli lapha ngizafese ngakhele khona uZimu i-aldari, yena owangiphendula mhlana ngitshwenyekileko nobesoloko anami lapha bengikhamba khona.”


text:
Yeke banikela uJakopo boke abosingazimu ebegade baphakathi kwabo, bamnikela namancinabo. UJakopo wakuthatha koke lokho wakufihla ngaphasi komuthi we-owuku eTjhekemu.


text:
Kwathi lokha nabafudukako ukwesaba okuvela kuZimu kwehlela imizi ebabhodileko kangangobana akunamuntu owalinga ukugijimisa amadodana kaJakopo.


text:
Wakha i-aldara lapho wathiya indawo leyo bona inguZimu eBhethe-Eli ngombana kukulapha uZimu azibonakalisa kuye khona lokha nakabalekela umnakwabo.


text:
Eduze neBhethe-Eli kunendawo okuthiwa yi-Owuku yesiLilo ngombana uDebhora imbelesi kaRabega wahlongakalela khona, wabulungwa lapho ngaphasi komuthi we-owuku.


text:
wathi kuye: “Ibizo lakho unguJakopo, kodwana awusazokubizwa njalo, kuzakuthiwa ungu-Israyeli.” Nje-ke uZimu wamthiya ibizo bona ngu-Israyeli.


text:
UZimu wathi kuye: “NginguZimu oSabekako. Yanda ngembeleko ukuze kuvele iinkoro ngeenkoro kuwe, ubelethe namakhosi.


text:
Wena ngizakupha inarha engayipha u-Abrahamu no-Isaka, kuthi ngemva kwakho ngiyinikele iinzukulwana zakho.”


text:
UJakopo wajamisa ilitje lesikhumbuzo lapha uZimu akhulume naye khona, wathululela umnikelo wokuselwako kilo, godu walizesa ngamafutha.


text:
UJakopo banomndenakhe bafuduka eBhethe-Eli. Kwathi kusese mumangwana ukuya e-Efrata, uRarheli wathoma ukubeletha kodwana waphatheka khulu.


text:
Kuthe asese seenhlungwini zokubeletha njalo, umbelethisi wathi kuye: “Ungesabi ngombana sele unomunye godu umsanyana.”


text:
Wadosa umphefumulo kokugcina ngombana gade sele ahlongakala wathiya umsanakhe bona nguBhen-Oni. Kodwana uyise wamthiya bona nguBhenjamini.


text:
UJakopo wajamisa ilitje lesikhumbuzo ngehla kwethuna lakhe; ilitjelo lisikhumbuzo sethuna lakaRarheli bekube gadesi.


text:
Kwathi u-Israyeli asahlezi kilesosifunda, uRubeni wangenela uBilirha ikhohlo lakayise, walala naye. U-Israyeli wakuzwa lokho.<br/>UJakopo gade anamadodana alitjhumi nambili:


text:
Amadodana wencekukazi kaLeya, okutjho uZilipha, bekunguGadi no-Atjheri.<br/>Lawo-ke madodana kaJakopo abelethelwa wona ePadana-Aramu.


text:
UJakopo wabuyela kuyise u-Isaka eMamre eduze neKhiriyathi-Araba okutjho iRhebroni namhlanje, lapha bekukhonze khona u-Abrahamu no-Isaka.


text:
Gade sele aluphele khulu lokha nakakhohlela kokugcina, wahlongakala aliqhegu begodu anelisekile ngepilo. Amadodanakhe u-Esewu noJakopo ambulunga.


text:
U-Esewu wathatha abafazi emadodakazini weKanana: u-Ada indodakazi ka-Eloni umRhithi, u-Oholibhama indodakazi ka-Ana oyindodakazi kaTsibiyoni, umRhivi


text:
u-Oholibhama wabeletha uJewutjhi, uJalamu noKhorarhi.<br/>Lawo bekumadodana ka-Esewu abelethelwa wona eKanana.


text:
U-Esewu gade athethe abafazi bakhe, amadodanakhe, amadodakazakhe nabo boke bomndenakhe, ifuywakhe, zoke iinlwana ezinye kanye nayo yoke ipahla ayizuza enarheni yeKanana, wafudukela enarheni engepumalanga komfowabo uJakopo.


text:
Ipahlabo besele iyinengi khulu kobana bebangaragela phambili nokuhlala ndawonye. Inarha ebegade bahlala kiyo besele ingasakghoni ukubondla bobabili ngebanga lefuywabo.


text:
Lawa-ke mabizo wamadodana ka-Esewu: u-Elifazi indodana ka-Ada umka-Esewu, uRewuyeli indodana kaBhasemathi umka-Esewu.


text:
Indodana ka-Esewu, u-Elifazi, gade anekhohlo ibizo lalo kunguTimna owambelethela u-Amalekhi. Lezo bekuziinzukulwana zomka-Esewu u-Ada.


text:
Lawa bekumadodana kaRewuyeli: uNarhathi, uZerarhi, uTjhama noMiza. Lezo bekuziinzukulwana zomka-Esewu uBhasemathi.


text:
Amadodana womka-Esewu u-Oholibhama, indodakazi ka-Ana oyindodakazi kaTsibiyoni, awabelethela u-Esewu bekunguJewutjhi, uJalamu noKhorarhi.


text:
Lawa bekumakhosana weenzukulwana zaka-Esewu okumadodana ka-Elifazi izibulo laka-Esewu: ikosana uTemana, ikosana u-Omari, ikosana uTsefo, ikosana uKhenazi,


text:
ikosana uKhorarhi, ikosana uGatamu, ikosana u-Amalekhi.<br/>Lawo bekumakhosana abelethelwe ngu-Elifazi enarheni yakwa-Edomu. Wona gade aziinzukulwana zaka-Ada.


text:
Lawa bekumadodana kaRewuyeli umsa ka-Esewu: ikosana uNarhathi, ikosana uZerarhi, ikosana uTjhama, ikosana uMiza.<br/>Lawo-ke bekumakhosana abelethelwe nguRewuyeli enarheni yakwa-Edomu. Wona gade aziinzukulwana zomka-Esewu uBhasemathi.


text:
Lawa bekumadodana ka-Oholibhama umka-Esewu: ikosana uJewutjhi, ikosana uJalamu, ikosana uKhorarhi.<br/>Lawo-ke bekumakhosana abelethwe mka-Esewu u-Oholibhama oyindodakazi ka-Ana.


text:
uDitjhoni, u-Etseri noDitjhani.<br/>Lawo bekumakhosana wamaRhori azizakhamuzi zeSeyiri enarheni yakwa-Edomu.


text:
Lawa bekumadodana kaTsibiyoni: u-Aya no-Ana.<br/>U-Ana lo ngowathi aseluse abodumbana bakayise uTsibiyoni erhalawumbeni wazithela phezu kwamagoqo.


text:
Lawa bekumakhosana wamaRhori: ikosana uLothani, ikosana uTjhobali, ikosana uTsibiyoni, ikosana u-Ana,


text:
ikosana uDitjhoni, ikosana u-Etseri, ikosana uDitjhani.<br/>Bona gade bamakhosana weenkoro zamaRhori ukuya ngokobukhosi benarha yeSeyiri.


text:
Lawa kwaba makhosi abusa kwa-Edomu ngaphambi kokobana ikosi yakwa-Israyeli ibuse naphezu kwama-Edomu:


text:
Nakuhlongakala uRhutjhamu, uHadadi umsa kaBhedadi owasahlela bakwaMidiyani esifundeni sakwaMowabi, waba yikosi esikhundleni sakhe. Idorobho avela kilo bekuyi-Avithi.


text:
Kwathi lokha nakuhlongakala uSamla, uSawula weRerhobhothi magegana nomlambo waba yikosi esikhundleni sakhe.


text:
Lokha uBhali-Rhanani umsa ka-Akibhori nakahlongakalako, uHadadi waba yikosi esikhundleni sakhe. Idorobho lakhe labizwa bona yiPawu; ibizo lomkakhe bekunguMehethabheli indodakazi kaMathiredi oyindodakazi kaMezahabu.


text:
Lokha uHadadi nakahlongakalako, amakhosana alandelako la, abusa kwa-Edomu:<br/>ikosana uTimna, ikosana u-Aliva, ikosana uJetethi,


text:
ikosana uMagidiyeli, ikosana u-Iramu.<br/>Lawo bekumakhosana wakwa-Edomu enye nenye emzinayo esifundeni sayo.<br/>Ngiwo-ke lowo umlando ka-Esewu, ongukhokho wama-Edomu.


text:
Lo mlando womndeni kaJakopo.<br/>UJosefa, isokana elineminyaka elitjhumi nekhomba, gade elusa imihlambi nabafowabo okumadodana kaBhilirha newakaZilipa abafazi bakayise. Wabaceba kuyise ngakho koke okumbi ebebakwenza.


text:
U-Israyeli gade athanda uJosefa khulu ukudlula amanye amadodana ngombana wabelethelwa yena sele amdala. Wamenzela ijasana kanokutjho.


text:
Kuthe bona abafowabo babone bonyana uyise umthanda khulu kunabo boke, bamfela umona begodu nokukhuluma kwakhe kuhle bebangasakuthathi.


text:
Uyazi gade sibopha iintjherefu zekoroyi esimini. Qalani khonapho isitjherefu sami savuka sajama rwe, nanziya zenu zizombeleza bezikhothamele sami.”


text:
Abafowabo bathi kuye: “Eya, hi! Utjho bonyana wena uzoba yikosethu, usibuse na?”<br/>Bamhloya khulu ngebanga lebhudango lakhelo nalokho akutjhwileko.


text:
UJosefa waba nelinye ibhudango, watjela abafowabo godu wathi: “Lalelani, ngibe nelinye ibhudango. Ngibone ilanga nenyezi neenkwekwezi ezilitjhumi nanye zingikhothamela.”


text:
Kuthe lokha nakatjela uyise nabafowabo ngebhudangwelo, uyise wamthethisa wathi: “Libhudango bani lakhweli wena msana? Udlumbana bonyana mbala mina nonyoko nabafowenu sizakuza kuwe sihlome iinhloko phasi phambi kwakho na?”


text:
u-Israyeli wathi kuJosefa: “Angithi uyazi bonyana abanakwenu belusele imihlambi eduze neTjhekemu? Yewize-ke ngikuthume kibo.”<br/>UJosefa waphendula wathi: “Kulungile baba.”


text:
Uyise wathi kuye: “Khamba uyokuqala bonyana koke kusakhamba kuhle ngabafowenu nemihlambi na bese ungilethela ilizwi.”<br/>Nje-ke uyise wamthuma; wasuka emrhobeni weRhebroni, akhamba ngendlela eya eTjhekemu.


text:
Umuntu othileko wafunyana uJosefa azulazula emmangweni alahlekile, wambuza wathi: “Uzulazula nje ufunani?”


text:
UJosefa wamphendula wathi: “Ngifuna abanakwethu. Kghani ungangitlhadlhula bonyana beluselephi umhlambabo?”


text:
Umuntu loyo wathi: “Sebasuka lapha. Ngabezwa basithi, ‘Asiyeni eDotani.’ ”<br/>Yeke uJosefa wabalandela wabafumana eDotani.


text:
Nje-ke yizani sisibulale, sisiphosele ngakomunye wemigodi yomphathamanzi le bese sithi sekwavela isibandana sommango sasiqeda nya. Khesibone bonyana kuzakwenzakalani ngamabhudangwanaso lawo.”


text:
URubeni wathi bona ezwe lokho, walinga ukuphephisa uJosefa ezandleni zabo ngombana wadlumbana wathi: “Singambulali.”


text:
Yeke wathi kubafowabo: “Ningathululi iingazi. Mphoseleni ngemgodini womphathamanzi oserhalawumbeni lo, kodwana ningamusi isandla.”<br/>URubeni watjho lokhu ukuze amphephise ezandleni zabo kobana akghone ukumbuyisela kuyise.


text:
Kuthe lokha uJosefa nakafika kibomnakwabo, bamhlubulisa ijasanakhe agade ayembethe, okuyijasana kanokutjho.


text:
Kuthe nabahlala phasi bonyana bagome, bathi nabaphakamisa amehlo babona umlandelande wama-Itjhimayeli uvela eGiliyadi. Amakamelawo gade asiya eGibhide, athwele iinthako zokwenza amakha azithethe emihlobohlobeni yemithi.


text:
Kubayini singamthengiseli ama-Itjhimayeli lawa? Ngalokho sizabe singakambeki isandla ngombana vele mfowethu, uziingazi nenyamethu.”<br/>Abanakwabo bavumelana naye.


text:
Yeke kuthe lokha abarhwebi bamaMidiyani nabadlulako, abanakwabo bakhupha uJosefa ngemgodini bamthengisela ama-Itjhimayeli ngeempaparwana ezimatjhumi amabili zesiliva. Wona akhamba naye eGibhide.


text:
Kuthe lokha uRubeni nabuyela emgodini womphathamanzi wafumana uJosefa angasekho lapho, warathula izambatho zakhe.


text:
Bathumela ijasana kanokutjho leyo kuyise bathi: “Sithole lokhu. Kuqale bonyana akusi ngokwendodanakho na?”


text:
UJakopo wayibona wayazi wathi: “Maye mina, yijasana yomsanami le! Kutjho bonyana esinye seembandana ezinelaka simbulele! Ngambala uJosefa urathulwe waba ziinquqwana!”


text:
Yeke uJakopo wadabula izambatho zakhe, wembatha umgodla. Kwathi lokha nasoloko alilela indodanakhe isikhathi eside,


text:
boke abantwabakhe basikima beza kuye bamduduze, kodwana wala ukududuzwa wathi: “Ngizokulila bengehlele phasi ethuneni lapha kunendodanami khona.” Wamlilela njalo-ke uyise.


text:
AmaMidiyani wona athengisa uJosefa eGibhide kuPothifara oyinduna ekulu yakaFaro nomphathi wobuzimba.


text:
Kodwana u-Eri, izibulo lakaJuda gade akhohlakele phambi kwakaSomnini, ngalokho uSomnini wamliselela bona afe.


text:
Yeke uJuda wathi ku-Onani: “Ngena umkamnakwenu, ugcine isiko kuye njengomrharibakho ubelethele umnakwenu abantwana.”


text:
Kodwana u-Onani gade asazi bonyana nakuba nendodana angeze kwaba ngeyakhe, nje-ke bekuthi njalo lokha nayama umrharibakhe aphalazele imbewu phasi ukuze angabeletheli umnakwabo abantwana.


text:
UJuda wathi kumalukazanakhe uTamari: “Buyela ekhenu, uhlale umuhlolokazi bekukhule indodanami uTjhela.” Watjho njalo ngombana wadlumbana wathi: “Naye uzabe ahlongakale njengabafowabo.” Yeke uTamari wabuyela kwabo.


text:
Ngemva kwesikhathi eside umkaJuda, indodakazi kaTjhuwa wahlongakala. Kuthe bona uJuda aqede ukuzila, wakhuphukela eTimna emadodeni ebegade arhuna izimvu zakhe. Waphekelelwa mkhongakhe uRhira we-Adulamu.


text:
wahlubula izambatho zobuhlolokazi, waziphotjhonga bewazigubuzesa ngesiyaya. Wathithibala ejikeni le-Enayimu, endleleni eya eTimna. Lokhu wakwenza ngombana wabona bonyana nanyana uTjhela sele akhulile, akanikelwa yena bona abe mfazakhe.


text:
Waphambukela kuye angamboni bonyana ngumalukazanakhe, wafese wathi kuye: “Kunjani ngamabhayi?”<br/>Yena wathi kuJuda: “Uzawahlawula ngani amabhayi lawo?”


text:
UJuda wathi: “Mina ngizakuthumelela imbuzana emihlambinami.”<br/>Yena wathi: “Kulungile, kwaphela nange unganginikela isibambiso kufikela lapha uthumela khona imbuzana leyo.”


text:
UJuda wathi: “Alo, sibambiso bani nje engingakunikela sona?”<br/>Yena wathi: “Umtiya onedzilamnwana yetshwayo lakho kanye nedondolo lakhwelo kwaphela.”<br/>Yeke uJuda wamnikela izintwezo, wamngena-ke, wamenza waba sidisi.


text:
Nakasuka lapho uTamari, wanqomba ekhaya, wahlubula isiyaya sakhe, wembatha izambatho zobuhlolokazi godu.


text:
UJuda wathumela imbuzi ngomkhongakhe umAdulamu ukuze afunyane isibambiso sakhe emfazini lowaya. Kodwana nakafika lapho wafunyana ngesikhundla.


text:
Wabuza abantu balapho wathi: “Siphi isitjhatjha ebegade siseqadi kwendlela e-Enayimu?”<br/>Bathi kuye: “Azange khekube nesitjhatjha lapha.”


text:
Yeke wabuyela kuJuda wafese wathi: “Akhange ngimfumane. Nabantu balapho bathi akhange khekube nesitjhatjha lapho.”


text:
UJuda wathi: “Silise sizigcinele lokho esikuphetheko. Nasisoloko sifunana naso sizaziphendula isihlekiso. Angithi ngisithumelele imbuzi kodwana wangasifumana.”


text:
Bekungaba ziinyanga ezintathu ngemva kwalapho lokha uJuda nakabikelwa bona umalukazanakhe uTamari ufebile, nje-ke usebantwini.<br/>UJuda wathi: “Mkhupheleni ngaphandle komuzi nimtjhise abe afe!”


text:
Kuthe lokha nakakhutjhelwa ngaphandle wathumela umyalezo kusosokanakhe wathi: “Umuntu ongenze ngaba sidisi mnikazi wezintwezi. Bengithi akhe ufumane qangi bonyana idzilamnwana, umtiya nedondolweli ngezakabani.”


text:
UJuda wazazi izintwezo bewathi: “Yena umsulwa kunami ngombana ngiriyadile ukumnikela indodanami uTjhela.”<br/>Ukusuka lapho azange alale naye godu.


text:
Kwathi nakasabelethako omunye wamawele lawo waveza isandla sakhe, umbelethisi wasibopha ngentanjana ebomvu wathi: “Lo ngowamantange.”


text:
Kodwana labuyisela isandla salo emva kwase kuvela umfowabo. Umbelethisi wathi: “Kungendlela ophundlukele ngayo-ke leyo!” Nje-ke wathiywa ibizo bona nguPeretsi.


text:
Yeke umfowabo ogade abotjhwe ngentanjana ebomvu esandleni wabelethwa, wathiywa ibizo bona nguTserarhi.


text:
UJosefa gade asiwe eGibhide. Kwathi ama-Itjhimayeli nakafika lapho, uJosefa wathengiselwa uPothifara umGibhide ogade ayinduna ekulu kaFaro begodu amphathi wobuzimba.


text:
Umphathakhe lokha nakabona bonyana uSomnini inoJosefa nokobana imnikele ukuphumelela kikho koke agade akwenza,


text:
waba nomusa kuye bewamenza waba sisandla sakhe. UPothifara lo, wabeka uJosefa bonyana abe mtjheji womzakhe, wabeka koke anakho emahlombakhe.


text:
Ukusuka ngesikhathi umphathi abeka ngaso uJosefa bonyana amqalele endlinakhe nakho koke anakho, uSomnini wabusisa woke umndeni womGibhide ngebanga lakaJosefa. Isibusiso sakaSomnini sehlela phezu kwakho koke uPothifara agade anakho, ngekumbeni nemasimini.


text:
Watjhiya koke agade anakho ezandleni zakaJosefa ngombana nakusaphethe yena uPothifara bekangazitshwenyi ngalitho ngaphandle kokudla agade akugoma.<br/>UJosefa bekanejamo begodu ahlamazana.


text:
Emva kwesikhathi esithize umfazi womphathakhe wathatheka ngoJosefa lo wathi kuye: “Yewize ulale nami!”


text:
Kodwana uJosefa wala, wathi kuye: “Njengombana ngiphethe lapha nje, umphathami akazitshwenyi ngalitho ngokungendlini. Koke anakho ukubeke ezandleni zami.


text:
Ungenze ngalingana naye emzinakhapha, yeke akukho nokuncani angidime khona ngaphandle kwakho ngombana wena umkakhe. Alo-ke ngingakwenza njani ukukhohlakala okungako ngone kuZimu na?”


text:
Nanyana gade asomasoma uJosefa imihla namalanga, uJosefa wala ukulala naye namkha ukutjhidela hlanu kwakhe.


text:
Ngelinye ilanga wangena ngekumbeni kobana ayokwenza imisebenzakhe, gade kungekho namunye weensebenzi zangekumbenapho ngaphakathi.


text:
Yeke umkaPothifara wamtjhubelela ngesambatho sakhe wathi: “Ngiyakubawa hle, lala nami!” Kodwana uJosefa waphunyurha, watjhiya isambatho sakhe ezandleni zomfazi loyo, waphumela ngaphandle.


text:
wabiza iinsebenzi zangekumbenakhe wathi: “Akhese nithi niyaqala, umHebheru lo ulethwe kithapha bonyana azosiphuphela! Khona nje ungene lapha bonyana azokulala nami kodwana ngarhuwelela.


text:
Uthe lokha nangizwa ngirhuwelela, weqa bewatjhiya nesambatho sakhe hlanu kwami, waphumela ngaphandle.”


text:
Kodwana kuthe lokha nangirhuwelelako, leqa belatjhiya isambatho salo hlanu kwami labalekela ngaphandle.”


text:
Kwathi lokha uPothifara nakezwa amagama womkakhe wokuthi, “Lingiwunawune njalo-ke ikhobokanyana lakhwelo,” wabhoka ngobukhali.


text:
Wathatha uJosefa wamphosela ngejele lapha kubotjhwe khona iimbotjhwa zesigodlo.<br/>UJosefa gade asejele,


text:
Umphathijele wabeka uJosefa bona abe yinduna phezu kwazo zoke iimbotjhwa. Wabekwa bonyana atjheje koke okwenziwa ngapho.


text:
Umphathijele azange azitshwenye ngokutjhejisisa nanyana yini ebe ingaphasi kwelihlo lakaJosefa ngombana uSomnini gade anoJosefa begodu amphumelelisa kinanyana yini agade ayenza.


text:
Emva kwesikhathi esithize, umphathikapho nombhagi wekosi yeGibhide bonela umphathabo oyikosi yeGibhide.


text:
UFaro wathukuthelela iinduna ezikulu zakhe ezimbili okutjho ihloko yabaphathikapho nehloko yababhagi,


text:
Umphathi wobuzimba wanikela uJosefa eendunenezo bona azitjheje.<br/>Ngemva kobana zihlezi ngesikhungweni isikhatjhana,


text:
enye nenye yazo, umphathikapho nombhagi wekosi yeGibhide, zaba namabhudango busukubunye zingesikhungwenapho. Elinye nelinye ibhudango gade linehlathululwalo.


text:
Yeke wabuza iindunezo ebegade zinaye ngesikhungweni emzini womphathakhe wathi: “Kubayini ninyukubele nje namhlanjesi?”


text:
Zamphendula zathi: “Sibe namabhudango, kodwana akunamuntu ongasihlathululela wona.”<br/>UJosefa wathi: “Angithi nguZimu okwazi ukuhlathulula amabhudango? Ningangitjela amabhudangwenu lawo-ke.”


text:
Yeke ihloko yabaphathikapho yatjela uJosefa ibhudango layo yathi: “Ebhudangweni lami bekunesidiribe ngaphambi kwami,


text:
sinamahlumela amathathu. Sekwathi sisahluma njalo, satjhatjhaza, khonokho sathela amatjatho wamadiribe avuthiweko.


text:
Ikapho kaFaro gade isesandleni sami, ngathatha amadiribe ngawaminyela ngekatjheni kaFaro leyo bengayibeka esandleni sakhe.”


text:
Emalangeni amathathu la uFaro uzakugweba umlandwakho abe akubuyisele esikhundleni sakho. Wena uzakubeka ikapho kaFaro esandleni sakhe njengaphambilini lokha nawugade usesemphathikaphakhe.


text:
Kodwana ungikhumbule-ke nasele izinto zikukhambela kuhle. Ungizamele ngokungibika kuFaro, angikhuphe ngejelapha.


text:
Ungibona nginje, ngathathwa ngekani enarheni yamaHebheru. NeGibhidapha sengaphoselwa ngemgodinapha ngingakenzi litho elimbi.”


text:
Kuthe bona ihloko yababhagi izwe bonyana uJosefa ukhulume ihlathululo ekarisako yebhudango yathi kuye: “Uyazi nami ngibhudangile. Ebhudangweni lami gade ngithwele iinqwebu ezintathu zesikwa esimhlophe.


text:
Esiqwebini esingaphezulu bekunemifunda yoke yezikwa ezikhethekileko ezibhagelwe uFaro, kodwana iinyoni bezikugoma seze kusehlokwami njalo.”


text:
UJosefa wayiphendula wathi: “Nakhu okutjhiwo libhudango lakhwelo: Iinqwebu ezintathu malanga amathathu.


text:
Emalangeni amathathu la uFaro uzakugweba umlandwakho abe akuhlomele esigodweni, iinyoni zinqothule inyamakho.”


text:
Kwathi elangeni lesithathu okwakulilanga uFaro abelethwa ngalo, wenzela zoke iinkhulu zakhe umnyanya. Wagweba umlandu wehloko yabaphathikapho nowehloko yababhagi phambi kweenkhulu zakhe:


text:
Wabuyisela ihloko yabaphathikapho esikhundleni sayo kobana ibuye godu ibeke ikapho esandleni sakaFaro,


text:
Kwathi vumbu iinkomo ezilikhomba ngemlanjenapho. Zazinone ziphazima, zakarula utjani eqadi komlambo.


text:
Khonapho kwanyuka ezinye ezilikhomba egade zondile zimigorhu. Zafese zajama malungana negade zisedongeni lomlambo.


text:
Wabanjwa buthongo wabhudanga godu: Nanzi iinqwambi ezilikhomba zekoroyi, ezimabhombo nezinothileko zitlhurha emudzwini munye.


text:
Ngemva kwazo kwavela ezinye iinqwambi ezilikhomba, zona bezimatsikani begodu zitjhwabiswe mumoya wepumalanga.


text:
Iinqwambi ezimatsikani zarhiribidela ezimabhombo nezinothileko. Yeke uFaro waphaphama. Agu, bekulibhudango!


text:
Ekuseni wavuka atshwenyekile. Wabiza boke abosomlingo nabosiyazi beGibhide. Wabatjela amabhudangwakhe, kodwana akakho owakghona ukumhlathululela wona.


text:
UFaro wakhe wathukuthelela iinkhulu zakhe, ngalokho wangithatha ngikanye nehloko yababhagi wasifaka ngesikhungweni emzini womphathi wobuzimba.


text:
Phakathi kwethu bekunesokana lomHebheru ebegade liyinceku yomphathi wobuzimba. Salitjela amabhudangwethu, lasihlathululela wona ngamunye ngamunye ngokwebhudango lakhe.


text:
Ngambala kwenzeka poro njengombana lalihlathululile: Mina ngabuyiselwa esikhundleni sami kodwana indodenye leya yona yahlonywa esigodweni.”


text:
Yeke uFaro wathumela bona kubizwe uJosefa. Msinyana wakhutjhwa ngesikhungweni, warhuna iindevu bewembatha ezinye izambatho, weza kuFaro.


text:
UFaro wathi kuJosefa: “Ngibe nebhudango, kodwana akunamuntu ongalihlathululako. Yeke besele ngilunywe indlebe ngawe bonyana ngokuzwa nje ibhudango kwaphela, uyakwazi ukulihlathulula.”


text:
UJosefa waphendula uFaro wathi: “Awa, akusikho kwami ukuhlathulula amabhudango, kodwana nguZimu ozakunikela ipendulo elungele kuFaro.”


text:
Sekwathi vumbu iinkomo ezilikhomba ngemlanjenapho, zinone ziphazima. Zakarula utjani hlanu komlambo.


text:
Khonapho kwavela ezinye iinkomo ezilikhomba ezonde zimigorhu. Azange khengibone imigorhwana yeenkomo ezonde kangaka kiyo yoke inarha yeGibhide le.


text:
Kodwana ngitjho nangemva kokobana seziziginyile azange kubonakale bona zingenile eziswini zazo ngombana zase zaqaleka zizimbi zimigorhu njalo. Yeke ngaphaphama.


text:
“Kwelinye ibhudango ngabona iinqwambi zekoroyi ezilikhomba ezinothileko nezimabhombo, zitlhurha emudzwini munye.


text:
Kwavela nezinye iinqwambi zekoroyi ezilikhomba zinganalitho, zimatsikani begodu zitjhwabiswe mumoya wepumalanga.


text:
Nje-ke iinqwambi ezimatsikanezo zarhiribidela ezimabhombo.<br/>“Manje, amabhudango la ngiwazise abosomlingo, kodwana akukho noyedwa wabo owakhe wakghona ukungihlathululela wona.”


text:
UJosefa wathi kuFaro: “Womabili amabhudango la atjho into eyodwa. UZimu ubonise uFaro into azoyenza.


text:
Iinkomo ezilikhomba ezinonileko minyaka elikhomba begodu neenqwambi ezimabhombo ezilikhomba zekoroyi minyaka elikhomba, koke njalo kutjho ibhudango linye.


text:
Iinkomo ezilikhomba ezonde zimigorhu ezivele muva kwezinye minyaka elikhomba, kanjalo neenqwambi ezilikhomba ezimatsikani, ezitjhwabiswe mumoya wepumalanga: Kuzokuba neminyaka elikhomba yendlala.


text:
Ngemva kwalokho kuzokuba khona indlala iminyaka elikhomba. Koke ukusutha kuzakulitjalwa eGibhide ngombana indlala izakukhothulula inarha.


text:
Isizathu sokobana uFaro anikelwe ibhudango ngeendlela ezimbili kukobana indaba le uZimu uyiqinisekisile begodu uzayenza msinyazana.


text:
“Nje-ke uFaro akakhethe indoda enelihlo nehlakaniphileko ayibeke bonyana yengamele inarha yeGibhide.


text:
UFaro akabone bonyana ubeka iinduna enarheni yoke kobana zithathe ingcenye eyodwa kezihlanu yesivuno seGibhide eminyakeni elikhomba yenala.


text:
Kumele zibuthelele koke ukudlokho eminyakeni yenala ezako le. Azibulunge isivuno ngaphasi kwelawulo lakaFaro emadorobheni beziseluse.


text:
Ukudla enizokubulungokho kufuze kugcinelwe abantu benarha kobana kusetjenziswe eminyakeni elikhomba yendlala ezakwehlela iGibhide ukuze inarha ingabhujiswa yindlala.”


text:
UFaro wakhuluma neenkhulu zakhe wathi: “Singamthathaphi umuntu onjengendoda le, umuntu onommoya kaZimu?”


text:
Nje-ke wathi kuJosefa: “Njengombana uZimu akwambulele koke lokhu nje, kuyakhanya bonyana akakho omunye onelihlo nohlakaniphe njengawe.


text:
Nguwe ozakuphatha isigodlo sami. Nje-ke boke abantu bami kumele balalele wena. Mina ngizakuba mkhulu kuwe ngesigodlo kwaphela.”


text:
Wakhupha idzilamnwanakhe yokutlikitla emnweni wayifaka kewakaJosefa. Wamembathisa isambatho esimhlope selineni, wamfaka umncamo wegolide entanyeni.


text:
Wamkhweza ekaraneni esezingeni lesibili keyakhe, abantu barhuwelela phambi kwakhe bathi: “Khothamani!” Ngaleyondlela wamenza umengameli wenarha yoke yeGibhide.


text:
UFaro wathi kuJosefa: “NginguFaro, kodwana ngaphandle kwelizwi lakho akunamuntu ozakusikinyeka kilo loke leGibhide.”


text:
Wathiya uJosefa ibizo lesiGibhide wathi nguTsafenati-Paneyarha, bewamupha u-Asenathi indodakazi kaPothi-Fera umphristi we-Oni bona abe mkakhe. Njalo-ke idumo lakaJosefa lasabalala nenarha yeGibhide.


text:
UJosefa gade aneminyaka ematjhumi amathathu lokha nakangena esikhundleni somsebenzi kaFaro ikosi yeGibhide. Kwathi lokha nakasuka phambi kwakaFaro wakhambela yoke inarha yeGibhide.


text:
UJosefa wabuthelela koke ukudla okukhiqizwe eminyakeni elikhomba leyo yenala eGibhide wakulondoloza emadorobheni. Kelinye nelinye idorobho walondoloza ukudla okuvunwe emasimini walapho.


text:
Walondoloza isivuno esinengi kwanga yihlabathi yelwandle. Sasisinengi kangangobana walisa ukubala ngombana sasingasabaleki.


text:
Ngaphambi kokufika kweminyaka yendlala, u-Asenathi indodakazi kaPothi-Fera umphristi we-Oni wabelethela uJosefa amadodana amabili.


text:
UJosefa wathiya izibulo bona nguManase wathi: “Kungebanga lokobana uZimu ungenze ngakhohlwa boke ubudisi bami kanye nawo woke umuzi kababa.”


text:
Indodana yesibili wayithiya bona ngu-Efrayimu wathi: “Kungebanga lokobana uZimu ungiphumelelisile enarheni yokurhubutjhwa kwami.”


text:
Kwathoma iminyaka elikhomba yendlala kwaba njengokutjho kwakaJosefa. Kizo zoke iinarha ezinye kwaba nendlala kodwana yoke inarha yeGibhide yona yaba nokudla.


text:
Kwathi lokha indlala nayithoma ukusahlela neGibhide, abantu balila ngokudla kuFaro. Yena wathi kiwo woke amaGibhide: “Khambani niye kuJosefa nifese nenze koke athi nikwenze.”


text:
Indlala yabhoka eGibhide. Kwathi bona indlala leyo yembathe inarha yoke, uJosefa wavula zoke iinlulu lapha bekunesivuno khona wathengisela amaGibhide.


text:
Nephasi loke leza eGibhide ukuzokuthenga ukudla kuJosefa ngombana indlala besele ibhoke iphasi loke.


text:
Kuthe bona uJakopo ezwe bonyana kunekoroyi eGibhide, wathi emadodanenakhe: “Kubayini nihlalele ukuqalana ngemehlweni nje?


text:
ngombana uJakopo wathi uBhenjamini olama uJosefa asale, angakhambi nabanye. Gade esaba bonyana naye angahle ehlelwe yingozi.


text:
Ngaleyondlela amadodana ka-Israyeli gade akhambisana nalabo ebebayokuthenga ikoroyi ngombana nenarheni yeKanana indlala beyiphodlha.


text:
UJosefa gade ambusi wenarha yeGibhide, athengisela abantu ikoroyi. Nje-ke kuthe lokha abanakwabo nabafikako, baguqa bahloma iinhloko phasi phambi kwakhe.


text:
Kuthe bonyana uJosefa abone abafowabo, wabazi kodwana wenza ngathi akabazi. Wabakhulumisa ngokubakgharameja wathi: “Nibuyaphi nina?”<br/>Baphendula bathi: “Sibuya eKanana sizokuthenga ukudla.”


text:
Wakhumbula amabhudangwakhe ngabo. Wathi kibo: “Sukanapha, niziinhloli nina! Nizele ukuzokuhlola bonyana kukuphi lapha inarha yekhethu le ingakavikeleki khona.”


text:
UJosefa wathi kibo: “Sukelani le! Nizele ukuzokuhlola bonyana kukuphi lapha inarha yekhethu le ingakavikeleki khona.”


text:
Kodwana baphendula bathi: “Emanyeni iinceku zakho gade zibabafo abalitjhumi nambili, amadodana wendoda yinye ehlala enarheni yeKanana. Ubuphetjhani gadesi nje busele nobaba, kanti omunye akasekho.”


text:
Nasi-ke indlela enizakuhlolwa ngayo: Ngifunga uFaro ngithi anizukukhamba enarhenapha kungakalethwa umfowenu omncani.


text:
Thumelani omunye phakathi kwenu ayomthatha, nina abanye nizakuhlala ngesikhungwenapha. Ngaleyondlela amezwi wenu azabe azizinywa ukubona bonyana nineqiniso kangangani. Nakungasinjalo, ngimfunge uFaro, ngithi niziinhloli nina!”


text:
Elangeni lesithathu uJosefa wathi kibo: “Yenzani lokhu nizakuphila ngombana mina ngimumuntu owesaba uZimu:


text:
Nakube nimadoda athembekileko akuthi omunye wenu asale esikhungwenapha khibe abanye benu nithatha ikoroyi nibuyele emindeninenu elambileko.


text:
Kodwana kumele nilethe umfowenu omncani kimapha ukuze kuqinisekiswe amezwi wenu nokobana ningafi.”<br/>Mbala benza njalo.


text:
Bathi omunye komunye: “Iye, sihlunguphazwa ngebanga lalokho esakwenza kumfowethu. Sambona bonyana gade akhathazeke kangangani lokha nasirabhelako, kodwana azange simlalele. Ngikho-nje iinkathazwezi zehlele phezu kwethu.”


text:
URubeni wathi kibo: “Angithi nganitjela bona ningenzi ubumbi emsaneni? Kodwana nanghanghabala! Gadesi-ke sekumele sithwale umlandu ngeengazi zakhe.”


text:
UJosefa wabasukela, wathoma ukulila. Kwathi nakabuyela kibo, wakhuluma nabo bewathatha uSimiyoni wambopha phambi kwabo.


text:
UJosefa wayaleza bona imithwalo yabo izaliswe ikoroyi, enye nenye indoda ibuyiselwe isilivayo ifakwe ngesikhwameni sayo bebanikelwe umphako. Mbala benzelwa njalo.


text:
Kuthe lokha omunye wabo nakavula isikhwama sakhe kobana adlise udumbanakhe lapha bahlwelwa khona, qala naso isilivakhe emlonyeni wesitjhuba sekoroyi!


text:
Wabiza abafowabo wathi: “Ngibuyiselwe isilivami! Qalani, nasi ingesitjhubeni sami!”<br/>Bakhungatheka, bangenwa kukwesaba babuzana bathi: “Yini esiyenziwa nguZimu le?”


text:
nokobana besiziinlamani ezilitjhumi nambili, amadodana kababa. Samtjela nokobana omunye wethu sele asitjhiya, kanti obuphetjhani yena usele nobaba eKanana.


text:
Kodwna umuntu ombusi wenarha loyo wathi kithi, ‘Nayibe sithembekile ngizakubona ngalokhu: Munye wenu uzakusala nami bese abanye benu bathathela emindenenu elambileko ukudla, barhatjheke.


text:
Nilethe ubuphetjhani bekhenu kimi, ngalokho ngizakholwa bonyana anisizo iinhloli kodwana nimadoda athembekileko. Nanenza njalo ngizanibuyisela umfowenu bese nikhamba enarheni ngokutjhaphuluka.’ ”


text:
Kuthe lokha nabathulula iinkhwama zabo ebebazikhweze kibodumbana, omunye nomunye wafumana imbadanakhe yesiliva ebe ingesikhwameni. Uyise kanye nabo bangenelwa kukwesaba lokha nababona iimbadana zesilivezo.


text:
UJakopo uyisabo wathi kibo: “Ningemuke abantwabami. UJosefa akasekho, uSimiyoni naye uthethwe. Gadesi sele nifuna ukungithathela uBhenjamini! Maye mina, iphasi lingijikele!”


text:
URubeni wathi kuyise: “Nakube angimbuyiseli kuwe uBhenjamini, ungabulala amadodanami womabili. Mbeke ngaphasi kwesandla sami, ngizambuyisa.”


text:
Kodwana uJakopo wathi: “Indodanami ayikazokwehla nani. Umnakwabo uhlongakele, sekusele yona yedwa tere. Nakwenzeka yehlelwe yingozi ekhambeni lenu, nizabe ningibangele bona ngife ngamatlhuwiso sengimdala kangaka.”


text:
Kwathi bona bagome yoke ikoroyi abayithatha eGibhide, uyise wathi kibo: “Buyelani niyosithengela ukudlana godu.”


text:
Kodwana uJuda wathi kuyise: “Umuntu loya wasidosa ngendlebe wathi akafuni nokusibona nakube asizi nomfowethu.


text:
Kodwana nakube akakhambi nathi, angeze sikghone ukwehla ngombana umuntu loya wasidosa ngendlebe wathi akafuni nokusibona nakube asizi nomfowethu.”


text:
U-Israyeli wabuza wathi: “Kubayini ningilethele amatlhuwo anje ngokutjela indoda leyo bonyana ninomfowenu omncani.”


text:
Baphendula bathi: “Indoda leya isifake esifuthweni semibuzo ngathi nomndenethu. Yabuza bonyana ubaba usaphila na. Godu yasibuza bona sinomfowethu omunye na. Sesaphendula imibuzwayo kwaphela. Besizakwazi njani bonyana uzakuthi kithi size nomfowethu loyo kuye?”


text:
UJuda wathi kuyise u-Israyeli: “Ngithuma nomsana lo, sizakhamba khona nje ukuze mina nobaba nabantwana bekhayaba siphile singafi.


text:
Mina ngizamgada ngepilwami. Ubaba akambize esandleni sami. Nakube angimbuyisi ngimbeke phambi kwakababa aphila, khona-ke angibe mlandu kubaba ipilwami yoke.


text:
Yeke uyisabo u-Israyeli wathi kibo: “Nakube kunjalo, khona-ke yenzani lokhu: Thathani imikhiqizo ephambili yenarha le niyifake emithwalwenenu nehle nayo nifese niyiphe indoda leyo. Ninghwathe kancani imihlobohlobo yeenthako zokwenza amakha, iliju, amapistatjhiyo kanye nama-alimondi.


text:
Thathani inani elibuyelelweko lesiliva ngombana kumele nibuyisele isiliva eyafakwa emilonyeni yeentjhuba zenu. Mhlambe kwaba yiphoso.


text:
Kwanga uZimu oSabekako anganenzela umusa phambi komuntu loyo ukuze abuyise umfowenu loya noBhenjamini. Akusenani, nakumele ngilahlekelwe bantwana nakhona sekulungile.”


text:
Yeke amadoda athatha izipho, abuyelela inani lesiliva abe akhamba noBhenjamini, arhaba ehlela eGibhide bona aziveze kuJosefa.


text:
Kwathi lokha uJosefa nakabona uBhenjamini akanye nawo, wathi kumphathimuzakhe: “Thatha amadoda la uwase kwami, uhlabe isilwana bese uyalungisa bona agome nami ukudla kwemini.”


text:
Kwathi lokha amadoda lawo nakabona bonyana asiwa kwaJosefa, akhuluma wodwa athi: “Silethwe lapha ngebanga lesiliva leya eyafakwa emilonyeni yeentjhuba zethu nasithoma ukuza lapha. Yeke ufuna ukusibhudungela asihlule bese usenza amakhobokakhe asithathele abodumbana bethu.”


text:
athi: “Siyakukhombela nomzana akhe usilalele. Kuliqiniso bona seza lapha sazokuthenga ukudla phambilini.


text:
Kodwana kuthe lokha nasifika endaweni esahlwelwa kiyo, sathi nasithi sivula iintjhuba zethu, qala isiliva yomunye nomunye gade isemlonyeni wesitjhuba sakhe. Isiliva leyo beyilingana poro nesithenge ngayo. Yeke nasi siyiphethe, sithe asiyibuyise.


text:
Ngaphezu kwalokho size nesiliva enye kobana sizokuthenga ukudla. Asazi bonyana ngubani owafaka isiliva leya ngeentjhubeni zethu.”


text:
Umphathimuzi wathi kiwo: “Ngiyanizwa; ningesabi! UZimenu nonguZimu waboyihlomkhulu uninikele umnono ngeentjhubeni zenu. Ngayifumana isilivenu.”<br/>Ngemva kwalokho wawalethela uSimiyoni.


text:
Umphathimuzi wawangenisa kwaJosefa, wawanikela amanzi wokusula iinyawo zawo bewapha nabodumbana bawo ilusereni.


text:
Wona alungisa isibiko sawo bona azosipha uJosefa lokha nakafikako ngemva kwemini ngombana besele ezwile bonyana ayokugomela lapho.


text:
Kwathi lokha uJosefa nakafika ekhaya, amadoda lawo angenisa isibiko agade eze naso, aguqa ahloma iinhloko phasi amnikela sona.


text:
Wathi nakaqalako wabona umfowabo uBhenjamini, indodana kanina, wabuza wathi: “Nguye umfowenu obuphetjhani ebeningitjela ngaye lo na?”<br/>Yeke wathi kuBhenjamini: “UZimu abe nomusa kuwe ndodanami.”


text:
UJosefa wasikima msinyana wafuna indawana yokulila ngombana watlhuwa nakabona umfowabo. Yeke wangena ngelawini lakhe walilela khona.


text:
Bamphakela yedwa, baphakela abanakwabo bodwa namaGibhide wodwa. AmaGibhide gade angagomi namaHebheru ngombana bekazila ukwenza njalo.


text:
Amadoda lawa gade ahlaliswe ngaphambi kwakaJosefa ngokulamana kwawo ukusuka komkhulu ukuya komncani. Arhedlulana ararekile.


text:
Aphiwa ukudla etafuleni lakaJosefa, uBhenjamini yena waphiwa okubuyelelwe kahlanu kunabanakwabo. Basela, badakwa phambi kwakaJosefa.


text:
UJosefa wayala umphathimuzakhe wathi: “Zalisa iintjhuba zamadoda lawa ngokudla kube ngendlela angathwala ngayo. Ufake isiliva yenye nenye indoda emlonyeni wesitjhuba sayo.


text:
Faka ikaphami yesiliva emlonyeni wesitjhuba sobuphetjhani kanye nesiliva athenge ngayo.”<br/>Umphathimuzi wenza njengombana uJosefa atjhwile.


text:
Gade angakakhambi ukuyaphi ukusuka edorobheni lokha uJosefa nakathi kumphathimuzakhe: “Rhaba ulandele amadoda lawaya! Nawuwafumanako uwabuze uthi, ‘Kubayini nibuyisela okuhle ngokumbi? Niyebeleni ikaphami yesiliva?


text:
Wona amphendula athi: “Kubayini unomzana akhulume njalo? Iinceku zakho angeze bezayenza into efana naleyo!


text:
Kunalokho angithi uyazi bonyana nesiliva leya esayifumana ngeentjhubeni zethu nasiseKanana siyibuyisile? Alo, besizayebelani-ke isiliva namkha igolide ngekumbeni yomphathakho?


text:
Nakube ingatholakala kinanyana ngiyiphi yeenceku zakhwezi, ayibulawe bese kuthi thina abanye sibe makhoboka wekosethu.”


text:
Umphathimuzi wathi: “Kulungile, akube njengamagamenu: Nanyana ngubani ezakutholakala kuye uzakuba likhoboka lami bese kuthi nina abanye nibe msulwa, nitjhaphuluke.”


text:
Wathoma-ke umphathimuzi wabhenyegula, wathoma ngomkhulu wehlela komncani. Ikapho yafunyanwa ngesitjhubeni sakaBhenjamini.


text:
Amadoda lawo adabula izambatho zawo. Asuka lapho akhweza imithwalwawo kibodumbana abuyela ngedorobheni.


text:
UJosefa gade asese ngekumbeni lokha uJuda nabafowabo nabangenako. Bafika baziphosela phasi phambi kwakhe.


text:
UJosefa wathi kibo: “Yintobani eniyenzileko le? Anazi bonyana umuntu onjengami nje kufuze aziphengule na?”


text:
UJuda waphendula wathi: “Yini esingayitjho ekosinami na? Sizivikele sithini? Singazihlanza njani? UZimu wembule umlandu weenceku zekosami. Nje-ke sele simakhoboka wekosami, thina ngokwethu kanye naloyo okufunyenwe kuye ikapho.”


text:
Kodwana uJosefa wathi: “Awa, nokho angeze bengiyenze into efana naleyo! Umuntu okufunyenwe kuye ikaphami nguye kwaphela ozakuba likhoboka lami. Nina abanye buyelani kuyihlo ngokuthula.”


text:
Yeke uJuda watjhidela kuJosefa wathi: “Ngiyakhombela kosami! Nanyana ikosami ilingana noFaro incekwakho beyibawa ukuba nelizwi nekosayo. Nokho bengithi ikosami ingapheleli incekwayo ihliziyo.


text:
Sayiphendula sathi, ‘Iye, ubaba sele amdala, godu sathi sinomfowethu obelethwe ubaba sele aluphele. Umnakwabo lomsana loyo wahlongakala, nje-ke sese kusele yena yedwa tere ngakwabo. Ngalokho uyise umthanda khulu.’


text:
Thina sathi ekosinami, ‘Umsana lo akakwazi ukusukela uyise. Nange angenza njalo, uyise angaqaleka bekabulungwe.’


text:
thina sathi kuye, ‘Angeze sakghona ukwehla nakube umfowethu obuphetjhani akakhambi nathi. Asikazukukghona ukubonana nonomzana loyo nakube asikezi naye.’


text:
Ubaba oyinceku yekosami wathi kithi, ‘Niyazi nani bonyana umkami oyintandokazi wangibelethela abesana ababili kwaphela.


text:
Omunye wanyamalala, ngamhloboka ngathi wadatjulwadatjulwa iinquqwana. Mbala solo kwalokho azange bengisambona.


text:
Nje-ke naningithathela nalo, naye bese wehlelwa yingozi, nizabe ningibangele bona ngife ngesihluku sengimdala kangaka.’


text:
bese uyabona bonyana umsana lo akakho, uzokuqaleka. Ngaleyondlela iinceku zekosami zizabe zibangele bona ubaba oyinceku yekosami ahlongakale ngamatlhuwiso sele amdala.


text:
Mina ncekwakho ngiqinisekise ubaba bonyana ngizakugada umsana lo ngepilwami ngathi, ‘Nakube angimbuyisi kubaba, angibe mlandu phambi kwakababa ipilwami yoke!’


text:
“Nje-ke bengibawa bona ikosami ivumele incekwayo bonyana isale lapha ibe likhoboka lekosami esikhundleni somsana lo. Ikosami ivumele umsana lo aphenduke nabomnakwabo


text:
ngombana mina ngingaya njani kubaba khibe umsana lo akasinami? Angifuni ukubona amatlhuwiso azakwehlela ubaba!”


text:
UJosefa azange asakghona ukuzibamba phambi kweensebenzi zakhe, warhuwelela wathi: “Phumani noke nje ngekumbenapha!” Nje-ke gade kunganamuntu lokha uJosefa nakaziveza kubafowabo.


text:
UJosefa wathi kubafowabo: “NginguJosefa! Ubaba usaphila na?”<br/>Kodwana abafowabo azange bakghone ukumphendula ngombana bakhungatheka phambi kwakhe.


text:
Yeke uJosefa wathi kibo: “Tjhidelani kimapha.”<br/>Kuthe bona benze njalo, wathi: “Ngimi umfowenu uJosefa, enamthengisa eGibhide!


text:
Nje-ke ningatshwenyeki begodu ningazithukutheleli ngebanga lokungithengisa kwenu ngombana nguZimu owangithumela ngaphambi kwenu kobana ngisindise ipilwenu.


text:
Sele kuminyaka emibili kunendlala enarheni, kanti-ke kusazokuthatha iminyaka emihlanu ezako kungalinywa begodu kungavunwa.


text:
Kodwana uZimu ungithume ngaphambili kwenu kobana nginibulungele imisalela ephasini begodu ngisindise ipilwenu ngetjhaphuluko ekulu.


text:
Ngalokho-ke akusini enangithumela lapha, kodwana nguZimu. Ungenze ngaba mluleki kaFaro, umphathi womzakhe woke nombusi weGibhide yoke.


text:
Nje-ke rhabani niye kubaba nithi kuye, ‘Nakhu okutjhiwo nguJosefa indodanakho: UZimu ungenze ngaba mphathi weGibhide yoke. Ubaba akehle eze kimi, angariyadi.


text:
Uzakuhlala esifundeni seGotjheni abe seduze nami: ubaba, abantwabakhe neenzukulwana zakhe, izimvu zakhe nemihlambakhe nakho koke anakho.


text:
Ubaba ngizamondla alapho ngombana kuseza iminyaka emihlanu yendlala. Nakungasinjalo ubaba nomndenakhe nabo boke abanaye bazakuswela.’ ”


text:
Tjelani ubaba ngakho koke ukuhlonitjhwa kwami eGibhidapha nangakho koke enikubonileko. Nirhabe nize naye kimapha!”


text:
Wasuka lapho wancwanga boke abafowabo emhlathini alokhu alila njalo. Ngemva kwalokho abafowabo bacoca naye.


text:
Kuthe iindabezi nazifika esigodlweni sakaFaro kobanyana uJosefa uthekelwe bafowabo, uFaro nazo zoke iinkhulu zakhe bajabula.


text:
bafese bakhuphuke noyihlo nemindenabo beze kimapha. Ngizabasikela kelinonileko eGibhidapha bese bazinikelela ngamanoni wenarha le.


text:
Wena Josefa bona ukuqeda bonyana bathathela abantwana abancani nabafazi babo iinkoloyana eGibhidapha. Bakhweze noyihlo beze naye.


text:
Yeke amadodana ka-Israyeli enza njalo. UJosefa wawanikela iinkoloyana njengombana kutjho uFaro, godu wawapha nomphako.


text:
Wanikela omunye nomunye wawo izambatho ezitja, kodwana uBhenjamini yena wamupha amakhilogremu amathathu nesiquntu wesiliva kanye nezambatho ezihlanu.


text:
Khonokho wathumela uyise abodumbana abalitjhumi abalayitjhe izinto zeGibhide eziphambili, nabodumbana abalitjhumi abasikazi abalayitjhe ikoroyi nezikwa kanye nomphako.


text:
Bafese bamtjela bona uJosefa usaphila. Kodwana kuthe lokha nabathi uJosefa umbusi weGibhide yoke, wakhena, azange abakholwe.


text:
Kwathi nabamtjela koke uJosefa akukhulume kibo, nalokha nakabona iinkoloyana uJosefa azithumele bona zizomthatha, ummoyakhe wahlambuluka.


text:
Nje-ke u-Israyeli wathi: “Sengiyakholwa-ke! Indodanami uJosefa isaphila! Yeke bengikhamba khona nje ngiyombona ngaphambi kobana ngife.”


text:
Yeke u-Israyeli wasuka wakhamba nakho koke kwakhe. Kwathi lokha nakafika eBheritjheba wenza imihlabelo kuZimu kayise u-Isaka.


text:
UZimu wathi: “NginguZimu, uZimu kayihlo. Ungasabi ukwehlela eGibhide ngombana ngizokwenza ube sisizwe esikhulu lapho.


text:
Mina ngokwami ngizakwehlela nawe eGibhide bese ngiyakubuyisa godu. NguJosefa ngesandla sakhe ozakuvala amehlo nawuhlongakalako.”


text:
Nje-ke uJakopo watjhiya iBheritjheba. Amadodanakhe amkhweza yena nabantwabawo nabafazi eenkoloyaneni uFaro azithumela bonyana athuthwe ngazo.


text:
Godu athatha imihlambawo nefuywawo egade ayibuthelele enarheni yeKanana, aya eGibhide. Ngaleyondlela uJakopo neenzukulwana zakhe


text:
waya eGibhide: yena, amadodanakhe, amadodakazakhe, abantwana babantwabakhe okutjho zoke iinzukulwana zakhe.


text:
Naka amabizo wama-Israyeli akhamba noJakopo eGibhide kanye neezukulwana abelethelwa zona:<br/>URubeni izibulo lakaJakopo.


text:
Amadodana kaSimiyoni:<br/>nguJemuweli, uJamini, u-Ohadi, uJakini, uTsorhari noSawula indodana yomfazi weKanana.


text:
Amadodana kaJuda:<br/>ngu-Eri, u-Onani, uTjhela, uPeretsi noZerarhi. (U-Eri no-Onani gade sebahlongakele lokha nakusukwa eKanana.)<br/>Amadodana kaPeretsi:<br/>nguRetsironi noRhamulu.


text:
(Lawo bekumadodana uLeya awabelethela uJakopo ePadana-Aramu, ngaphandle kwendodakazakhe uDina. Zoke iinzukulwana zakhe ezimadodana namadodakazi bezimatjhumi amathathu nazintathu.)


text:
Amadodana ka-Atjheri:<br/>nguJimina, uJitjhiva, uJitjhivi noBheriya. (Udadwabo gade kunguSerarhi.)<br/>Amadodana kaBheriya<br/>nguRhebere noMalikiyeli.


text:
(Lezo bekuziinzukulwana zakaZilipha ezabelethelwa uJakopo. UZilipha bekuyincekukazi uLabani ayipha indodakazakhe uLeya. Zoke iinzukulwana zakhe bezilitjhumi nathandathu.)


text:
(EGibhide kwabelethwa uManase no-Efrayimu. Bona bebabantwana bakaJosefa ababelethelwa ngu-Asenathi indodakazi kaPothi-Fera umphristi we-Oni.)


text:
Iinzukulwana zakaBhenjamini:<br/>nguBhela, uBhekere, u-Atjhibeli, uGera, uNamani, u-Erhi, uRotjha, amaMupi, amaRhupi no-Aradi.


text:
(Lezo bekuziinzukulwana zakaBhilirha ezabelethelwa uJakopo. UBhilirha bekuyincekukazi uLabani ayipha indodakazakhe uRarheli.)


text:
Boke abaya eGibhide noJakopo ebegade baziinzukulwana zakhe ngenyama, ngaphandle kwabomalukazana bakhe, bebamatjhumi asithandathu nabathandathu.


text:
Amadodana kaJosefa abelethelwa wona eGibhide gade amabili. Yeke woke umndeni kaJakopo owanzinza eGibhide gade umatjhumi alikhomba.


text:
UJakopo wathumela uJuda bona akhambe phambili ayokubuza indlela eya eGotjheni kuJosefa. Kuthe bona bafike esifundeni seGotjheneso,


text:
uJosefa wabophela ikaranakhe waya khona ukuyokuhlangabeza uyise u-Israyeli. UJosefa wathi nakabona uyise, waziphosa phezu kwakhe wamgona, walila isikhathi eside.


text:
U-Israyeli wathi kuJosefa: “Ngombana nakhu sele ngibone ubuso bakho, ngabona bonyana uyaphila, awa njekhona sengingafa-ke.”


text:
UJosefa wathi kibomnakwabo nemndenini kayise: “Ngizakhuphuka ngiyonibika kuFaro ngithi kuye, ‘Abomnakwethu nomndeni woke wakababa ebegade bahlala enarheni yeKanana sebafikile kimi.


text:
Amadoda wakhona abelusi. Iye, madoda afuyileko. Nje-ke eze nemihlambi yezimvu, yeembuzi, neenkomo nayo yoke ifuyo anayo.’


text:
nithi kuye, ‘Iinceku zakho zimadoda afuyileko, ukusukela ebusaneni bekube namhlanje. Thina-ke sifuze abobaba.’ Ngaleyondlela nizakuvunyelwa bonyana nihlale esifundeni seGotjheni ngombana amaGibhide ayabanyenya abelusi.”


text:
UJosefa wakhamba wabikela uFaro wathi: “Ubaba nabafowethu basukile eKanana sele baseGotjheni kanye nemihlambi yezimvu, yeembuzi, neenkomo nayo yoke ifuyo abanayo.”


text:
UFaro wabuza abafowabo wathi: “Nazi msebenzi bani?” Baphendula bathi: “Iinceku zakho zibelusi, zifuze aboyise.”


text:
Godu bathi kuye: “Size bonyana sizokhonza enarhenapha ngombana indlala iyaphodlha eKanana le, kanti nemihlambi yeenceku zakho beyingasenamadlelo. Nje-ke sithe asibawe bonyana uvumele iinceku zakho zihlale eGotjhenapha.”


text:
qeda wena bonyana ungababeka kuphi. Bahlalise endaweni eyazisako yeGibhidapha. Ungase ubahlalise eGotjheni. Nange kukhona phakathi kwabo abanekghono elikhethekileko, babeke babe baphathi babelusi befuywami.”


text:
UJakopo wathi kuFaro: “Ngineminyaka elikhulu namatjhumi amathathu woke ngisikhonzi ephasinapha. Iminyaka yokuphila kwami mincani begodu ibudisi, ayilingani neminyaka yabobaba.”


text:
Yeke uJosefa wahlalisa uyise nabafowabo eGibhide, wabapha indawo okungeyabo. Bekuyindawo eyazisako, isesifundeni seRamasese njengokutjho kwakaFaro.


text:
Soke isifunda besinganakudla ngombana indlala beyibhokile. Abantu beGibhide nebeKanana bebaphodlhekile ngebanga lendlala.


text:
UJosefa wabuthelela loke isiliva elafumaneka eGibhide neKanana ngokuthengisa ikoroyi, waliletha esigodlweni sakaFaro.


text:
Kuthe bona abantu beGibhide nebeKanana baphelelwe lisiliva, yoke iGibhide yeza kuJosefa yathi: “Sipha ukudla. Kubayini usiliselele sibulawe yindlala usiqalile? Qala sesidududu asisenasiliva.”


text:
Yeke baletha ifuywabo kuJosefa, wabapha ukudla ngeenjomani, imihlambi yezimvu, yeembuzi, neyeenkomo kanye nabodumbana babo. Umnyaka lowo wabatjheja ngokudla, bona bathenga ngefuywabo yoke.


text:
Kuthe nakuphela umnyaka lowo babe bangasenalitho. Ngomnyaka olandelako beza kuJosefa bathi: “Amala akasizi, asisenalitho. Ifuywethu seyaba ngeyakho, sitlhoga nesiliva. Asinanto esingayinikela ikosethu ngaphandle kwemizimbethu namasimethu.


text:
Kubayini usiliselele sibulawe yindlala usiqalile, thina namasimethu? Thenga thina namasimethu ngokudla ukuze sibe ngebakaFaro. Godu usiphe imbewu ukuze siphile singafi, namasimu angabi mrhula.”


text:
Yeke uJosefa wathengela uFaro woke amasimu weGibhide. AmaGibhide woke athengisa amasimawo ngombana indlala beyibhoke khulu. Inarha yaba ngeyakaFaro.


text:
Kwaba masimu wabaphristi kwaphela angazange awathenge ngombana bona bebafunyana isondlo kuFaro. Isondlweso besibanele, kungebangelo bangazange bathengise amasimabo.


text:
UJosefa wathi ebantwini: “Njengombana nginithenge bona nibe ngebakaFaro nina namasimenu nje, nasi-ke imbewu, tjalani amasimu la.


text:
Kodwana lokha nanivunako, yenzani isivuno senu sibe ziingcenye ezihlanu. Thathani ingcenye eyodwa niyinikele uFaro. Okuseleko nikugcine kube yimbewu enizayitjala, nokudla kwenu nemindenenu nabantwabenu.”


text:
Bathi kuye: “Ikosethu isindise ipilwethu yeke nayifuna bonyana sisebenzele uFaro, sizakwenza njalo.”


text:
UJosefa wakwenza kwaba mthetho wenarha yeGibhide osalandelwako nagadesi ukobana isivuno esiyingcenye eyodwa kezihlanu isisabelo sakaFaro. Masimu wabaphristi kwaphela angazange abe ngewakaFaro.


text:
Ama-Israyeli gade sele ahlala eGibhide esifundeni seGotjheni. Azuza ipahla lapho, abeletha, anda khulu ngesibalo.


text:
UJakopo wahlala eGibhide iminyaka elitjhumi namikhomba, yena waphila iminyaka elikhulu namatjhumi amane namikhomba.


text:
Kuthe nakufika isikhathi sokobana ahlongakale, wabiza indodanakhe uJosefa wathi kiyo: “Nange ngifumana umusa kuwe, faka isandla sakho ngaphasi kwenyongami bese uyangithembisa ngeqiniso nangokwethembeka bonyana awuzungibulungela eGibhidapha,


text:
kodwana nangihlongakalako, ngisusa lapha, ungithwale uyongibeka kibobamkhulu.”<br/>UJosefa wathi: “Ngizakwenza njengombana ubaba asitjho.”


text:
UJakopo wathi: “Funga phambi kwami.”<br/>Yeke uJosefa wafunga-ke. U-Israyeli wakhothama wathandaza eenhloko zombhedakhe.


text:
Isikhatjhana ngemva kwalokho uJosefa wabikelwa bonyana uyise uyagula. Wakhamba namadodanakhe uManase no-Efrayimu bayokubona uyise.


text:
Lokha uJakopo nakatjelwa bonyana indodanakhe uJosefa ize ukuzombona, waziqinisa, wavuka wahlala embhedeni.


text:
wathi kimi, ‘Ngizokwenza ubelethe ngikwandise kuvele iinkoro ngeenkoro kuwe. Ngizokupha iinzukulwana zakho emva kwakho inarha le kube lilifa lazo lanini nanini.’


text:
Nje-ke amadodanakho owabelethele eGibhidapha ngaphambi kobana ngize kuwe azakuthathwa bonyana ngewami. U-Efrayimu noManase bazakuba madodanami njengombana uRubeni noSimiyoni bangebami.


text:
Abanye-ke abantwana ababelethwe ngemva kwabo ngibo abazakuba ngebakho kodwana bazakudla ilifa kanye nabantwana baka-Efrayimu noManase.


text:
Bengithanda bonyana kube njalo ngombana unyoko uRarheli ngambulunga eKanana. Ngehlelwa lisizi lokha nakangitjhiya ngisendleleni kudanyana ne-Efrata. Ngambeka khonapho eqadi kwendlela eya e-Efrata.” (I-Efrata namhlanje kuthiwa yiBhethe-Lehema.)


text:
Yeke u-Israyeli wabuza uJosefa wathi: “Bobani-ke okhamba nababa?”<br/>Watjho lokho ngombana waphosa amehlwakhe emadodaneni kaJosefa.


text:
UJosefa wathi kuyise: “Madodanami uZimu angiphe wona enarheni le.”<br/>U-Israyeli wathi: “Balethapha ngibabusise.”


text:
U-Israyeli bekangasaboni ngombana amehlwakhe gade sele afiphele ngebanga lokuluphala. UJosefa wabandameza amadodanakhe kuyise, yena wawancwanga emhlathini wawagona.


text:
U-Israyeli wathi kuJosefa: “Besele ngahloboka bonyana ngingabuye ngikubone godu. Nokho uZimu ungivumele bonyana ngibone nabantwabakho.”


text:
Wawathatha womabili, u-Efrayimu waba ngesidleni sakhe bonyana abe ngesinceleni saka-Israyeli, kwathi uManase waba ngesinceleni sakhe bonyana abe ngesidleni saka-Israyeli. Wawatjhideza ku-Israyeli ngaleyondlela.


text:
Kodwana u-Israyeli welula isandla sakhe sokudla wasibeka ehloko ka-Efrayimu phezu kobana gade angomncani, waphambanisa izandla zakhe wabeka sekhohlo ehloko kaManase phezu kobana uManase bekalizibulo.


text:
Wabusisa uJosefa wathi:<br/>“Abobaba u-Abrahamu no-Isaka gade batjhidelene noZimu.<br/>UZimu waba ngumelusami ipilwami yoke bekube gadesi<br/>nengilozakhe yangisindisa kizo zoke iingozi.<br/>Inga uZimethu angabusisa abasanaba<br/>ukuze ngabo kungakhohlwakali ibizo lami<br/>namabizo wabobaba u-Abrahamu no-Isaka,<br/>godu bande khulu ephasinapha.”


text:
Lokha uJosefa nakabona uyise abeka isandla sakhe sokudla ehloko ka-Efrayimu wadana. Wabamba isandla sakayise ukuze asisuse ehloko ka-Efrayimu asise kweyakaManase.


text:
Kodwana uyise wala wathi: “Ngiyazi ndodanami, ngikwazi kuhle lokho. Naye uzakuba sisizwe. Nokho umfowabo omncani uzakuba ngaphezu kwakhe, neenzukulwana zakhe zizakuba zizizwe ezinengi.”


text:
Wababusisa mhlokho wathi: “Ngani u-Israyeli uzakutjho amezwi lawa nakabusisako athi, ‘Inga uZimu angakwenza ube njengo-Efrayimu noManase.’ ” Ngaleyondlela wabeka u-Efrayimu ngaphambi kwakaManase.


text:
U-Israyeli wathi kuJosefa: “Sengiyahlongakala, kodwana uZimu uzakuba nani anibuyisele enarheni yaboyihlomkhulu.


text:
Wena-ke Josefa, mina ngikunikela okukhethekileko nokungehla kokwabafowenu okulihlangothi elilodwa lentaba engayithatha kuma-Amori ngesabula nangomsebe wami.”


text:
UJakopo wabiza amadodanakhe wathi: “Bizanani nihlangane ukuze nginitjele bonyana kuzokwenzakalani kini esikhathini esizako.


text:
“Rubeni, ulizibulo lami, umamandlami,<br/>umphumela wokuthoma wobudoda bami.<br/>Ngawe ngasasa, ngaqina amandla.


text:
Kodwana njengamanzi anyamalalako,<br/>nawe angeze waba neenzukulwana,<br/>ngombana wangena emalalweni kayihlo,<br/>wasilaphaza umbhedami.


text:
Angingangeni ebandleni labo,<br/>ngingabi mdibi munye nabo,<br/>ngombana ngetukuthelwabo babulala abantu,<br/>ngokuhlosa baqunta imisipha yemilenze yeenkomo.


text:
Akunikelelwe ukuthukuthela kwabo ngombana kubhamba,<br/>nobukhali babo ngombana buyavutha!<br/>Ngiyabaphadlhalaja kwaJakopo,<br/>ngibahlakaze kwa-Israyeli.


text:
“Wena Juda, abafowenu bayakubuka,<br/>isandla sakho siphezu kwentamo yezitha zakho,<br/>amadodana kayihlo ayakukhothamela.


text:
UJuda umntwana webhubezi,<br/>indodanami ifana nebhubezi elisuthiko:<br/>Liyakhothama lizigedagede phasi,<br/>akakho ongalinga ukulivusa!


text:
Intonga yobukhosi angeze yasuka kuJuda,<br/>nentonga yombusi hlangana neenyawo zakhe,<br/>bekulethwe isibiko kuye,<br/>nezizwe zoke zitjengise ukumlalela.


text:
Ubophela udumbanakhe esidiribeni,<br/>udumbanyanakhe epandeni ekhethekileko,<br/>ahlanze isambatho sakhe ewayinini,<br/>iphuraphurakhe eengazini zamadiribe.


text:
“UZebuloni uzakuphila ngegwini lelwandle,<br/>abe njengesebe leenthayamanzi;<br/>imikhawulwakhe inabele ngeTsidoni.


text:
Lokha nakabona ubuhle bendawo yokuphumula,<br/>nobuhle benarha,<br/>wehlisa ihlombe lakhe bonyana athwale<br/>abe likhoboka lomsebenzi okatelelako.


text:
UDani uyinyoka esendleleni,<br/>ulirabi elisemzileni,<br/>eliluma iinthende zenjomani<br/>umkhweli wakhona abe aketuke.


text:
“UJosefa usidiribe esithelako,<br/>isidiribe esithelako esiseduze nomthombo,<br/>esineempande ezirarela umthangala.


text:
Kodwana umsebakhe uhlala uqinile,<br/>umkhonwakhe nezandla zakhe zimsinya,<br/>ngombana usizwa ngongonamandla kaJakopo,<br/>usizwa ngumelusi olidwala laka-Israyeli,


text:
iye, usizwa nguSabekako onguZimu kayihlo.<br/>UZimu uyakwenyela abe akubusise<br/>ngeembusiso zamazulu aphezulu,<br/>iimbusiso zamanzi azikileko<br/>neembusiso zamabele nesibeletho.


text:
Iimbusiso zakaZimu uyihlo zikulu<br/>kuneembusiso zeentaba zekadeni,<br/>kunezinto ongazifisa emibundwini yekadeni.<br/>Inga zoke iimbusiswezi zingaba phezu kwehloko kaJosefa,<br/>phezu kwepandla yekosana yabafowabo.


text:
“UBhenjamini uyipisi evithizako,<br/>ekuseni urhiribidela ukudla kwakhe,<br/>entambama wahlukanisa ipango.”


text:
Zoke lezi ziinkoro ezilitjhumi nambili zakwa-Israyeli begodu lokhu ngokwatjhiwo nguyisazo kizo lokha nazibusisako. Wanikela enye nenye isibusiso esiyifaneleko.


text:
UJakopo wanikela amadodanakhe umyalo wathi: “Sele ngizokuhlongakala. Ningibulunge kibobamkhulu erholweni elisesimini ka-Efroni umRhithi.


text:
Ngitjho irholo lesimu yeMakaphela engepumalanga yeMamre eKanana, u-Abrahamu alithenga nesimu ku-Efroni umRhithi kobana kube yindawo yamathuna wasafuthi.


text:
Lapho, yindawo lapha kwabulungwa u-Abrahamu nomkakhe uSara, u-Isaka nomkakhe uRabega nabo babulungwa lapho. Nami ngabulunga uLeya lapho.


text:
Kuthe bona uJakopo aqede ukuyala amadodanakhe, wanabisela iinyawo zakhe embhedeni, wadosa ummoya kokugcina, wahlongakala.


text:
Walayela amagedla amsebenzelako bonyana omise isidumbu sakayise ngeenhlahla. Yeke amagedla asomisa ngeenhlahla.


text:
Kwawathatha amalanga amatjhumi amane ngombana leso bekusikhathi esibekelwe ukomisa isidumbu ngeenhlahla. AmaGibhide alilela uJakopo amalanga amatjhumi alikhomba.


text:
Kuthe nasele kudlule amalanga wokulila uJosefa wathi ebaphathini besigodlo sakaFaro: “Nange ngifumene umusa emehlwenenu ngikhulumelani noFaro nimtjele bonyana


text:
ubaba wangifungisa wathi, ‘Sele ngizokuhlongakala, ungibulunge ethuneni engazilungisela lona enarheni yeKanana.’ Nje-ke bengithi ngivumela ngikhambe ngiyokubulunga ubaba ngizakubuya.”


text:
Yeke uJosefa wakhuphuka wayokubulunga uyise. Zoke iinkhulu zakaFaro zamphekelela: kwakuziintatanyiswa zesigodlo sakhe nazo zoke iintatanyiswa zeGibhide,


text:
zazikhambisana nawo woke amalunga wekumba kaJosefa nabafowabo nebekumba kayise. Bantwababo nefuywabo kwaphela okwasala eGotjheni.


text:
Lokha nabafika eGoreni-Hayathadi ngaphetjheya kweJordani bahlaba umkhosi omkhulu wesililo. Lapho uJosefa wadlulisa amalanga alikhomba wokuzilela uyise.


text:
Lokha amaKanana ahlala lapho nakabona isililo eGoreni-Hayathadi athi: “Lo, mkhosi omkhulu wesililo samaGibhide.” Kungebangelo indawo engaphetjheya kweJordani leyo yabizwa bonyana yi-Abela-Mitsirayimu.


text:
Amthwala, amngenisa enarheni yeKanana. Ambulunga ngerholweni lesimu yeMakaphela engepumalanga yeMamre. Lelo bekulirholo elisesimini eyathengwa ngu-Abrahamu ku-Efroni umRhithi bonyana kube yindawo yamathuna wasafuthi.


text:
Ngemva kokubulungwa kwakayise, uJosefa wabuyela eGibhide kanye nabafowabo nabo boke ebegade bamphekelele.


text:
Kuthe bona abafowabo babone bonyana uyisabo uhlongakele bathi: “UJosefa usasibambele ivunda. Ngalokho uzozibuyiselela ngakho koke okumbi esamenza khona!”


text:
‘Nakhu enizakutjho kuJosefa: Ngibawa bona ulibalele abafowenu imitjhapho nezono abakwenza zona ngokukuphatha makghwakghwa.’ Nje-ke sibawa uqolele imitjhapho yeenceku zakaZimu kayihlo.”<br/>UJosefa walila nakezwa amezwi lawo.


text:
Nina nanihlele ukungilimaza kodwana uZimu wakujika lokho kwaba ngokuhle ukuze asindise amaphilo wabanengi njengombana kunjalo namhlanje.


text:
UJosefa wathi kubafowabo: “Sele ngizakuhlongakala. Kodwana yazini uZimu uzanikhumbula anikhuphe enarheni le niye enarheni ayithembisa ngesifungo ku-Abrahamu, u-Isaka noJakopo.”


text:
UJosefa wafungisa amadodana ka-Israyeli wathi: “Khambani namathambami nanisuka lapha lokha uZimu nakanikhumbulako.”


text:
UJosefa wahlongakala aneminyaka elikhulu netjhumi. Isidumbu sakhe somiswa ngeenhlahla safakwa ngekasini eGibhide.


text:
U-Israyeli onguJakopo waya eGibhide. Amadodanakhe akhamba naye, enye nenye nomndenayo. Naka amabizwawo:


text:
Ngesikhatheso uJosefa bekasele aseGibhide. Yeke iinzukulwana zakaJakopo gade zimatjhumi alikhomba ngesibalo.


text:
Yeke asibeni nelisu ngawo, sikhandele bona angandi. Nakungasinjalo nakube kuyenzeka bona siqalane nepi azakuba libutho nezitha zethu bese alwa nathi, athumbe inarha.”


text:
Ngalokho bawabekela abatjhotjhozeli kobana bawagandelele emsebenzinawo okatelelako. Bekufuze akhe iPitomu neRamesese njengamadorobho wakaFaro wokubeka ipahla.


text:
Kodwana bathi nabarhagala ngokuwagandelela nawo arhagala ngokwanda, anaba. Ngalokho amaGibhide athoma ukukhathazeka khulu ngama-Israyeli.


text:
abe enza ipilo yama-Israyeli bona ibe munyu ngokuwasebenzisa umsebenzi obudisi weentina nedaka nangayo yoke imihlobo yemisebenzi yemasimini. Kiyo yoke imisebenzi ebudisi, amaGibhide asebenzisa ama-Israyeli ngesihluku.


text:
yathi: “Lokha nanisiza abafazi bamaHebheru ukubeletha bese nanibona kumsana, mbulaleni, nakumntazana mliseni aphile.”


text:
Kodwana ababelethisi besaba uZimu, azange benze lokho ikosi yeGibhide ethe bakwenze. Balisa abesana baphila.


text:
Nje-ke ikosi yeGibhide yabiza ababelethisi yababuza yathi: “Nikwenzeleni lokhu? Kubayini nilise abesana baphile na?”


text:
Ababelethisi baphendula uFaro bathi: “Abafazi bamaHebheru abafani nebamaGibhide, bona banamandla, kuthi umbelethisi angakafiki ibe sebabelethile.”


text:
Yeke uFaro wakhupha umyalo othi: “Boke abesana ababelethwako baphoseleni emlanjeni iNayili, kodwana abentazana bona nibalise baphile.”


text:
Umfazi loyo waba sidisi bewabeletha indodana. Kwathi angabona bonyana umntwana muhle, wamfihla iinyanga ezintathu.


text:
Kodwana kuthe nangasakghoni ukumfihla, wathatha umantji wephaphirasi wawutjhatjha ngemihlobohlobo yesikontiri. Wafaka umntwana ngaphakathi komantji wawubeka hlangana nomgaba emanzini magegana nomlambo iNayili.


text:
Kwehla indodakazi kaFaro yaya emlanjeni iNayili kobana iyokuhlamba. Lokha nayisahlambako iinsebenzi zayo bezikhambakhamba magegana nomlambo. Kuthe kusesenjalo yabona umantji hlangana nomgaba, yathumela ikhobokakazi layo bonyana liwuthathe.


text:
Udadwabo lesanelo wakhuluma nendodakazi kaFaro wathi: “Ngingayokufunela omunye wabafazi bamaHebheru kobana azokumunyisela isaneli na?”


text:
Indodakazi kaFaro yathi kunina: “Thatha isaneli ungondlele lona, ngizakukhokhela.”<br/>Yeke umfazi wathatha isanelo walondla.


text:
Kuthe umntwana loyo nasele akhulile, wamthatha wamusa endodakazini kaFaro waba yindodanayo. Yamthiya bona nguMosi ngombana yathi: “Iye, ngamthatha emanzini.”


text:
Ngelinye ilanga, uMosi sele akhule ngokwaneleko, waphuma waya ebantwini bekhabo, wababona basebenza kabudisi. Khonapho wabona umGibhide abetha umHebheru ongomunye wabantu bekhabo.


text:
Ngelanga elilandelako nakhona waphuma, wabona amaHebheru amabili asilwa. Wabuza onomlandu wathi: “Kubayini ubethe umHebheru wekhenu?”


text:
Indoda leyo yathi kuye: “Ubekwe ngubani bonyana ube mbusi nomgwebi phezu kwethu? Kghani ucabanga ukungibulala nami njengomGibhide ombuleleko loya?”<br/>UMosi waba nokwesaba wadlumbana wathi: “Kutjho bona sekuyaziwa ngendabami le.”


text:
Kwathi bona uFaro ezwe ngendaba le, walinga ukubulala uMosi, kodwana uMosi wabalekela eMidiyani wafika wahlala emthonjeni.


text:
Umphristi weMidiyani gade anamadodakazi alikhomba. Ehla azokukha amanzi bese azalisa neenkerebhe kobana aseze ifuyo kayisawo.


text:
Lokha amadodakazi nabuyela kuyise, uRewuyeli, wawabuza wathi: “Naba msinya kangaka namhlanje kwenze njani?”


text:
Aphendula athi: “Senyelwe mGibhide othize ebelusinaba. Godu usikhelele namanzi bewaseza nefuywethu.”


text:
Nje-ke wabuza amadodakazakhe wathi: “Alo, uphi umuntu loyo? Nimtjhiyeleni ebaleni? Khambani niyomkhombela azogoma intwanyana.”


text:
UTsiphora wabeletha indodana, uMosi wayithiya bona nguGeritjhomu asithi: “Ngibe sikhonzi enarheni etjhili.”


text:
Ngemva kwesikhathi eside ikosi yeGibhide yahlongakala. Kodwana ama-Israyeli bekasoloko anghunanghuna ngobukhoboka bawo. Abalabala njalo ngobukhoboka bawo isililo sawo sabe safika kuZimu.


text:
UMosi gade eluse umhlambi kaJetero, umkhwe wakhe, umphristi weMidiyani. Waragela umhlambi ngaphetjheya kwerhalawumba bewafika eRhorebe intaba kaZimu.


text:
Khonapho kwavela ingilozi kaZimu ngamalangabi womlilo iphakathi kwesithukghwana. UMosi wabona bonyana nanyana isithukghwaneso sisitjha kodwana besingapheli.


text:
Yeke uMosi wadlumbana wathi: “Akhe ngiphambuke ngiyokuhlola isimangaliswesi. Kubayini isithukghwanesi sisitjha kodwana singapheli?”


text:
Lokha uSomnini nabona bonyana uphambukele ukuyohlola bona kwenzakalani, uZimu wambiza asesithukghwanenapho wathi: “Mosi! Mosi!”<br/>UMosi wathi: “Ngilapha!”


text:
USomnini wathi: “Ungatjhideli lapha, hlubula amapatlagwanakho ngombana lapha ujame khonapho yindawo ecwengileko.


text:
NginguZimu kayihlo, uZimu ka-Abrahamu, u-Isaka noJakopo.”<br/>UMosi wagubuzesa ubuso bakhe ngombana bekesaba ukuqala uZimu.


text:
Godu uSomnini wathi: “Ngambala ngibonile amatlhuwiso wabantu bami eGibhide. Ngisizwile isililo sabo ngebanga labatjhotjhozeli. Iye, ngiyalazi isizi labo.


text:
Ngalokho ngehlile kobana ngibenyele esandleni samaGibhide, ngibakhuphe enarheni leyo ngibase enarheni ehle nevulekileko. Iye, inarha egeleza ibisi neliju, ikhaya lamaKanana, amaRhithi, ama-Amori, amaPerizi, amaRhivi namaJebusi.


text:
Gadesi nje isililo sama-Israyeli sele sifike eendlebeni zami. Begodu ngibonile indlela amaGibhide awagandelele ngayo.


text:
Kodwana uMosi wathi kuZimu: “Bengingubani bonyana ngingaya kuFaro ngiyokukhupha ama-Israyeli eGibhide?”


text:
UZimu wathi: “Mbala ngizakuba nawe. Nasi isibonakaliso esizakuba litshwayo kuwe kobana ngimi engikuthumileko: Nasele ukhuphe abantu eGibhide, nizakudumisa uZimu entabeni le.”


text:
UMosi wathi kuZimu: “Akhe sithi ngiya kuma-Israyeli bese ngithi, ‘UZimu waboyihlomkhulu ungithume kini’, angibuze-ke athi, ‘Ngubani ibizo lakhe uZimu loyo?’ alo, ngizakuthini kiwo?”


text:
UZimu wathi kuMosi: “Nginguye enginguye. Nakhu ozakutjela ama-Israyeli, ‘UNginguye ungithume kini.’ ”


text:
UZimu godu wathi kuMosi: “Yithi kuma-Israyeli, ‘USomnini uZimu waboyihlomkhulu, uZimu ka-Abrahamu, u-Isaka noJakopo ungithume kini.’ Lelo libizo lami lanini nanini, okulibizo engizakuduma ngalo iinzukulwana ngeenzukulwana.


text:
“Khamba ufese uhlanganise abaphathi bakwa-Israyeli ndawonye bese uthi kibo, ‘USomnini uZimu waboyihlomkhulu, uZimu ka-Abrahamu, u-Isaka noJakopo uzibonakalise kimi wathi: Nginitjhejile bengabona lokho amaGibhide akwenze phezu kwenu.


text:
Nje-ke sengithembise ukunikhupha esizini leGibhide nginise enarheni yamaKanana, amaRhithi, ama-Amori, amaPerizi, amaRhivi namaJebusi, inarha egeleza ibisi neliju.’


text:
Abaphathi bakwa-Israyeli bazakulalela. Wena-ke nabaphathi nizakuya ekosini yeGibhide nithi kiyo, ‘USomnini uZimu wamaHebheru ubonene nathi. Yeke sivumela sikhambe ikhambo lamalanga amathathu erhalawumbeni kobana senzele uSomnini uZimethu imihlabelo.’


text:
Kodwana mina ngiyazi bonyana ikosi yeGibhide angeze yanivumela bona nikhambe ngaphandle kokukatelelwa sisandla esinamandla.


text:
Ngalokho-ke ngizakwelula isandla sami ngimadlhe amaGibhide ngazo zoke iimangaliso engizazenza phakathi kwawo. Ngemva kwalapho izanitjhaphulula.


text:
“Godu ngizakwenza bonyana amaGibhide abe nesisa ebantwinaba ukuze nithi naniphumako ningakhambi nimkhonoze.


text:
Woke umfazi akakhombele umakhelwanakhe nanyana omunye nomunye umfazi ahlala ekumbenakhe kobana amuphe iintwanyana zesiliva negolide kanye nezambatho enizazembathisa amadodana namadodakazenu. Ngaleyondlela nizakuphanga amaGibhide.”


text:
UMosi waphendula wathi: “Bahlumba ukungikholwa namkha ukungilalela bese bathi, ‘Sukapha wena! AkunaSomnini okhe waziveza kuwe.’ ”


text:
USomnini wathi: “Liphosele phasi.”<br/>UMosi waliphosela phasi laphenduka inyoka. Kuthe lokha uMosi nayibalekelako,


text:
uSomnini wathi kuye: “Lula isandla sakho uyibambe ngomsila!”<br/>Yeke uMosi welula isandla sakhe wayibamba, yabuya yaphenduka idondolo esandleni sakhe.


text:
USomnini wathi: “Naso-ke isibonakaliso ukuze bakholwe bonyana uSomnini uZimu waboyisemkhulu, uZimu ka-Abrahamu, u-Isaka noJakopo uziveze kuwe.”


text:
Godu uSomnini wathi: “Faka isandla sakho esifubeni.”<br/>UMosi wenza njalo, kwathi lokha nasikhuphako sabe sikghamathele ikhwekhwe simhlophe inga sithwathwa.


text:
USomnini wathi: “Sibuyisele esifubeni.”<br/>UMosi wasibuyisela, kwathi lokha nasikhuphako sabe sele silaphekile sifana nesinye.


text:
USomnini waraga wathi: “Nayibe abakukholwa namkha abathatheki ngesibonakaliso sokuthoma, bazakukholwa sesibili.


text:
Kodwana nayibe abazikholwa zombili iimbonakaliswezo namkha abakulaleli, yikha amanzi eNayili uwathele equlwanini. Amanzi owakhe emlanjeni azakuphenduka iingazi equlwanini.”


text:
UMosi wathi kuSomnini: “Maye Kosami! Mina angisisikhulumi, azange khengibe ngiso nesikhathini esidlulileko, ngitjho nanje njengombana uSomnini athome ukukhuluma nencekwakhe nje. Ngiyangunguza godu ngikhuluma sidondi.”


text:
USomnini wathi kuye: “Ngubani owenze umuntu bona akhulume? Ngubani omenza bona abe simumu namkha angezwa? Ngubani omenza abone namkha abe siphofu? Akusimi mina Somnini na?


text:
USomnini wathukuthelela uMosi wathi: “Angitjho unomfowenu u-Aroni umLevi? Ngiyazi bonyana yena ukghona ukukhuluma kuhle. Sele asendleleni uzokuhlangabeza, ihliziywakhe izokuthaba nakubonako.


text:
Uzakhuluma naye umfunze ngamagama; ngizanisiza nobabili ukukhuluma benginifundise nenifanele nikwenze.


text:
UMosi wabuyela kumkhwe wakhe uJetero wathi kuye: “Bengithi ngitjhaphulula ngiye ebantwini bekhethu eGibhide ngiyobabona bonyana basaphile kuhle na.”<br/>UJetero wathi: “Goduka, inga izinto zingakukhambela kuhle.”


text:
USomnini watjela uMosi asese seMidiyani wathi: “Buyela eGibhide ngombana boke abantu ebegade bafuna ukukubulala sebafile kwanjesi.”


text:
Yeke uMosi wathatha umkakhe namadodanakhe, wabakhweza kudumbana wanqomba eGibhide. Waphatha nedondolo lakaZimu.


text:
USomnini wathi kuMosi: “Lokha nawubuyela eGibhide, qinisekisa bonyana wenza phambi kwakaFaro yoke imikarisomraro engikunikele amandla bonyana uyenze. Kodwana ngizakukhunyalalisa ihliziywakhe ukuze angavumi bonyana abantu batjhaphuluke bakhambe.


text:
ngikutjele ngathi utjhaphulule indodanami leyo kobana ikwazi ukungilotjha. Kodwana nawunghanghabalako, yazi bonyana ngizokubulala indodanakho elizibulo.’ ”


text:
Kodwana uTsiphora wathatha ilitje elibukhali watsepunya ijwabu lendodanakhe, wathinta uMosi ngejwabelo ebudodeni bakhe wathi: “Ngambala kimi ungovikeleke ngeengazi!”


text:
USomnini wathi ku-Aroni: “Khamba uye erhalawumbeni uyokuhlangabeza uMosi.”<br/>Yeke wahlangana noMosi entabeni kaZimu wamncwanga emhlathini.


text:
UMosi watjela u-Aroni koke uSomnini amthume bona akutjho, nangazo zoke iimbonakaliso amlayele bonyana azenze.


text:
U-Aroni wafese wabatjela koke uSomnini akukhulume kuMosi. Godu wenza neembonakaliso phambi kwabantu,


text:
yeke bakholwa. Kuthe lokha nabezwa bonyana uSomnini utshwenyekile ngabo nokobana ubonile isizi labo, badumisa ngokuguqa bahlome iinhloko phasi.


text:
Ngemva kwalokho uMosi no-Aroni baya kuFaro bathi: “Nakhu okutjhiwo nguSomnini uZimu wakwa-Israyeli, ‘Tjhaphulula abantu bami bakhambe ukuze bangenzele umnyanya erhalawumbeni.’ ”


text:
UFaro wathi: “Bekangubani uSomnini wakhona loyo bonyana ngingabeze ngimlalele ngitjhaphulule ama-Israyeli? Angimazi uSomnini loyo, ngalokho ngithi nakuma-Israyeli akayi ndawo!”


text:
Yeke bathi: “UZimu wamaHebheru ubonene nathi. Nje-ke sibawa usivumele sikhambe ikhambo lamalanga amathathu erhalawumbeni siyokuhlabela uSomnini uZimethu. Nakungasinjalo uzasirhadla ngamatshwenyeko namkha ngepi.”


text:
Kodwana ikosi yeGibhide yathi kibo: “Wena Mosi nawe Aroni, kubayini nifune ukususa abantu emsebenzinabo? Buyelani emsebenzinenu!”


text:
UFaro waraga wathi: “Qalani bona abantu benu banengi kangangani enarhenapha, kodwana khonapho nina nifuna ukujamisa abasebenzako.”


text:
Kodwana nibatjele benze inani leentina elilingana nelaphambilini, ningehlisi inani abafanele balenze ngelanga. Bayadonda abantwaba, ngikho bangenana ngendlebeni nje hlebasithi, ‘Sitjhaphulula siyokuhlabela uZimethu.’


text:
Yenzani umsebenzi ube nzima phezu kwendoda kunekuthomeni ukuze basebenze, bangalokhu balalele amala.”


text:
Yeke abatjhotjhozeli neenduna zaphuma zaya ebantwini zathi kibo: “UFaro uthi angeze abe asaninikela amawunguwungu wekoroyi.


text:
Nizakufanela bonyana niyozifunela nanyana kukuphi lapha niwafumana khona. Kodwana umsebenzenu angeze wancitjhiswa nakancani.”


text:
Nje-ke abantu basabalala nenarha yeGibhide yoke bona babuthelele amahlengelo wotjani esikhundleni samawunguwungu wekoroyi.


text:
Abatjhotjhozeli babahlala entanyeni balokhu basithi: “Qedani umsebenzenu wangamalanga ulingane nalokha nanisanikelwa amawunguwungu wekoroyi.”


text:
Iinduna zakwa-Israyeli ezakhethwa batjhotjhozeli bakaFaro zadulwa bekwathiwa kizo: “Kubayini ningakafikeleli esibalweni esibekiweko seentina namhlanjesi njengombana benenza phambilini?”


text:
Iinduna zakwa-Israyeli zakhamba zayokumangala kuFaro zathi: “Kubayini uFaro aphathe iinceku zakhe ngalendlela?


text:
Iinceku zakhe azisaphiwa amawunguwungu wekoroyi kodwana khonapho kuthiwa asenze iintina; qala bona zidulwa kangangani. Into esiyenziwe babantu bakaFaro le ayisiyihle.”


text:
UFaro wathi: “Arha sukanapha mavila ndina! Niphethwe buvila! Ngikho nilokhu ningifundekela nithi, ‘Sivumela siyokuhlabela uSomnini.’


text:
Ayiye, buyelani emsebenzinenu! Anisazokunikelwa amawunguwungu wekoroyi kodwana kumele nenze inani elifunekako leentina.”


text:
Amezwi kaFaro wokuthi, “Ninganciphisi isibalo seentina okumele nizenze ngelanga” enza iinduna zakwa-Israyeli zabona bonyana zisemrarweni.


text:
zathi: “USomnini ukubonile enikwenzileko. Uzonigweba! Nisenze saba nyamanambana kuFaro neenkhulu zakhe nabeka isabula esandleni sabo bona basibulale!”


text:
UMosi wabuyela kuSomnini wathi: “Maye! Kubayini uSomandla ehlisele amatshwenyeko phezu kwabantwaba? USomandla ungithumeleleni lapha?


text:
Soloko ngaya kuFaro bona ngikhulume ebizweni lakaSomnini, ngambala uFaro uwurubaja abantwaba. USomnini akazange alamulele abantu bakhe.”


text:
USomnini wathi kuMosi: “Uzakubukela kwanjesi bonyana ngizomenzani uFaro: Ngebanga lesandla sami esinamandla uzatjhaphulula ama-Israyeli; iye, ngesandla sami esinamandla awaqotjhe enarhenakhe le.”


text:
Ngaziveza ku-Abrahamu, u-Isaka nakuJakopo njengoZimu oSabekako, kodwana angizange ngibazise ibizo lami elithi Somnini.


text:
Godu ngenza isivumelwano sami nabo kobana ngibaphe inarha yeKanana lapha bakhonza khona njengamaphandle.


text:
Ngambala ngikuzwile ukububula kwama-Israyeli akhobongwe maGibhide, yeke ngisikhumbulile isivumelwano sami.


text:
“Ngalokho tjela ama-Israyeli uthi, ‘NginguSomnini begodu ngizonikhupha emsebenzini okatelelako wamaGibhide. Nginitjhaphulule ekubeni makhobokawo, nginihlenge ngomkhono olulekileko nangokugweba amaGibhide ngesigwebo esikhulu.


text:
Ngizanenza isizwe sami, mina ngibe nguZimenu. Ngalokho nizakwazi bonyana nginguSomnini uZimenu owanikhupha emsebenzini okatelelako wamaGibhide.


text:
Ngizanisa enarheni engayifungela ngokuphakamisa isandla sami kobana ngiyiphe u-Abrahamu, u-Isaka noJakopo. Ngizanipha yona kube lilifa lenu lasafuthi. NginguSomnini.’ ”


text:
UMosi wabikela ama-Israyeli indaba le, kodwana azange amlalele ngombana gade anyamile ngebanga lokugandelelwa kwawo.


text:
Kodwana uMosi wathi kuSomnini: “Kosami, ama-Israyeli akangilaleli, alo uFaro yena uzangilalela njani-ke? Mina angisiso isikhulumi.”


text:
Nje-ke uSomnini wakhuluma noMosi no-Aroni babobabili, wabayala ngama-Israyeli noFaro ikosi yeGibhide bonyana kufuze bona ama-Israyeli aphume eGibhide.


text:
UMosi no-Aroni gade bangebemindeni elandelako: URubeni bekalizibulo laka-Israyeli. Amadodana kaRubeni kungu-Inogo noPalu, uRhetsironi noKarimi. Bona bebaziinhloko zemindeni kaRubeni.


text:
USimiyoni bekalama uRubeni. Amadodana kaSimiyoni kunguJemuweli, uJamini, u-Ohadi, uJakini, uTsorhari noSawula indodana yomfazi weKanana. Bona bebaziinhloko zemindeni kaSimiyoni.


text:
ULevi bekalama uSimiyoni. Lawa bekumabizo wamadodana kaLevi ukuya ngokutloliswa kwawo: uGeritjhoni, uKhehathi noMerari. ULevi waphila iminyaka elikhulu namatjhumi amathathu namikhomba.


text:
Amadodana kaKhehathi bekungu-Amramu, uJitsihari, uRhebroni no-Uziyeli. UKhehathi waphila iminyaka elikhulu namatjhumi amathathu namithathu.


text:
U-Amramu wathatha ukghariyakhe uJokobedi bona abe mkakhe. Yena wambelethela u-Aroni noMosi. U-Amramu waphila iminyaka elikhulu namatjhumi amathathu namikhomba.


text:
U-Aroni wathatha u-Elitjheba indodakazi ka-Aminadaba nongudadwabo kaNarhitjhoni. Wambelethela uNadabi no-Abihu, u-Elazara no-Itamara.


text:
U-Elazara indodana ka-Aroni wathatha enye yamadodakazi kaPuthiyeli. Indodakazi leyo yambelethela uFiniyasi.<br/>Bona bebaziinhloko zemindeni yamaLevi neenzukulwana zabo.


text:
U-Aroni noMosi okukhulunywe ngabo lapha, ngibo uSomnini athi kibo: “Khuphani ama-Israyeli eGibhide ngombana agandelelwe ngomsebenzi.”


text:
Kodwana uMosi wathi kuSomnini: “Kosami, mina angisiso isikhulumi. Alo, uFaro yena uzangilalela njani?”


text:
Yeke uSomnini wathi kuMosi: “Qala, ngikwenze waba njengoZimu kuFaro, umfowenu u-Aroni uzakuba mphorofidakho.


text:
Wena uzakufanela bonyana ukhulume yoke into engikuyale ngayo, umfowenu u-Aroni yena atjele uFaro bona atjhaphulule ama-Israyeli aphume enarhenakhe.


text:
Mina ngizaqinisa ihliziyo kaFaro, nanyana ngingabuyelela iimbonakaliso nemikarisomraro yami eGibhide,


text:
angeze anilalela. Kodwana ngizakubeka isandla sami phezu kweGibhide bese kuthi ngesigwebo sami esikhulu ngikhuphe abantu bami ama-Israyeli barhwante ngeengaba zabo.


text:
Ngalokho amaGibhide azakwazi bonyana nginguSomnini lokha nangelula isandla sami ngokujamelana neGibhide ngikhuphe ama-Israyeli kiyo.”


text:
UMosi gade aneminyaka ematjhumi abunane, u-Aroni anamatjhumi abunane namithathu lokha nabakhuluma noFaro.


text:
“Lokha uFaro nathi kuwe, ‘Zibonakaliseni ngokwenza umkarisomraro’, wena uthi ku-Aroni, ‘Thatha idondolo lakho uliphosele phasi ngaphambi kwakaFaro’, yeke lizakuba yinyoka.”


text:
Kwathi lokha uMosi no-Aroni nabaya kuFaro bona benze njengombana uSomnini abayalile, u-Aroni waphosela idondolo lakhe phasi ngaphambi kwakaFaro neenkhulu zakhe. Idondolwelo laphenduka inyoka.


text:
Omunye nomunye wabo waphosela idondolo lakhe phasi, amadondolo lawo aphenduka iinyoka. Kodwana idondolo laka-Aroni laginya wamaGibhide.


text:
Khamba uye kuFaro ekuseni ngesikhathi sokuphuma kwakhe ukuya emlanjeni. Mlinde edongeni lomlambo iNayili umhlangabeze lapho. Uphathe idondolo elaphenduka inyoka,


text:
uthi kuye, ‘USomnini uZimu wamaHebheru wangithuma bona ngikutjele utjhaphulule abantu bakhe bakhambe ukuze bamlotjhe erhalawumbeni. Kodwana azange ulalele bekube gadesi.


text:
Godu uSomnini ungitjele bona uzakwazi bonyana unguSomnini ngalokhu okuzakwenzeka nje: Ngedondolo elisesandleni sami ngizobetha amanzi weNayili bese aphenduka iingazi.


text:
Iinhlambi eziseNayili zizakufa bese umlambo uba nesivunda, amaGibhide azakubhalelwa kusela amanzi weNayili.’ ”


text:
USomnini wabuya wathi kuMosi: “Tjela u-Aroni athathe idondolo lakhe elulele isandla sakhe ngehla kwamanzi weGibhide, phezu kwemilambo yakhona, okutjho imilanjana yeNayili, iintete nazo zoke izinto eziphatha amanzi. Woke amanzi azakuba ziingazi. Kuzakuba neengazi yoke indawo eGibhide, ngitjho nangakizo zoke izitja zesigodo nezamatje.”


text:
UMosi no-Aroni benza poro njengombana uSomnini abayalile. Waphakamisa idondolo lakhe phambi kwakaFaro neenkhulu zakhe wabetha amanzi weNayili, nje-ke woke amanzi ajika aba ziingazi.


text:
Iinhlambi ngeNayili zafa, umlambo waba nesivunda kangangobana amaGibhide azange akwazi ukusela amanzi wakhona. Kwazala iingazi iGibhide yoke.


text:
Kodwana abosomlingo beGibhide nabo benza soneso ngemilingwabo. Ngalokho ihliziyo kaFaro yakhunyalala, azange alalele uMosi no-Aroni. Kwaba njengombana uSomnini bekatjhwile.


text:
AmaGibhide woke emba eqadi kweNayili bona azifunyanele amanzi wokusela ngombana bekungakghoneki ukusela amanzi wemilambo.


text:
Yeke uSomnini wathi kuMosi: “Khamba uye kuFaro uthi kuye, ‘Nakhu okutjhiwo nguSomnini: Tjhaphulula abantu bami ukuze bangilotjhe.


text:
INayili izakuzala swi ngeenrhwarhwa. Zizakukhuphuka zipharumele ngesigodlweni sakho, zingene ngelawini lakho zimumele umbhedakho, zingene ngeenkumbeni zeenkhulu zakho nebantwini bakho, zizale nangema-ondweni nangezitjeni zakho zokudubela.


text:
Yeke uSomnini wathi kuMosi: “Tjela u-Aroni elulele isandla sakhe ngedondolo lakhe ngehla kwemilambo yeGibhide okutjho imilanjana yeNayili nemisele bese kuvele iinrhwarhwa zembathe inarha yeGibhide.”


text:
Nje-ke u-Aroni welulela isandla sakhe ngehla kwamanzi weGibhide. Kwavela iinrhwarhwa zembatha inarha.


text:
Yeke uFaro wabiza uMosi no-Aroni wathi kibo: “Ncengani uSomnini bonyana asuse iinrhwarhwakazezi kimapha nebantwini bami, ngizakutjhaphulula ama-Israyeli bonyana ayokuhlabela uSomnini.”


text:
UMosi wathi kuFaro: “Kukuwe ukubeka isikhathi kobana ngikuncengele neenkhulu zakho kanye nabantu bakho bonyana iinrhwarhwa zinigadunge ngaphandle kwalezo eziphila eNayili.”


text:
UFaro wathi: “Kusasa okusakokhu!”<br/>UMosi wathi: “Kuzakuba njengokutjho kwakho ukuze wazi bonyana akakho ofana noSomnini uZimethu.


text:
Iinrhwarhwa zizakusuka kuwe, esigodlweni sakho, eenkhulwini nebantwini bakho. Zizakuba seNayili kwaphela.”


text:
Ngemva kobana uMosi no-Aroni basukile kuFaro, uMosi wathandaza kuSomnini malungana neenrhwarhwa azehlisele kuFaro.


text:
USomnini wenza njengokwesibawo sakaMosi. Iinrhwarhwa ebegade zingeenkumbeni, ngeenrhodlweni nemasimini zafa.


text:
Kodwana uFaro nabona bonyana sele kubetha ummoya, wakhunyalalisa ihliziywakhe, azange alalele uMosi no-Aroni. Kwaba njengokutjho kwakaSomnini.


text:
USomnini wathi kuMosi: “Tjela u-Aroni bonyana aphakamise idondolo lakhe bese ubetha ithuli lehlabathi. Enarheni yoke yeGibhide ithuli lizakuphenduka imiyani.”


text:
Bakwenza-ke lokho. Kwathi lokha u-Aroni nakelula isandla sakhe esiphethe idondolo wabetha ithuli lehlabathi, kwavela imiyani yadumela abantu neenlwana. Loke ithuli enarheni yoke yeGibhide laphenduka imiyani.


text:
Abosomlingo balinga ukuveza imiyani ngemilingwabo, kodwana babhalelwa. Ngokubona bonyana imiyani inamathele abantu neenlwana,


text:
abosomlingo bathi kuFaro: “Lesi sisandla sakaZimu!” Kodwana ihliziyo kaFaro gade iqinile begodu azange alalele. Kwaba njengokutjho kwakaSomnini.


text:
Yeke uSomnini wathi kuMosi: “Vuka ekuseni ulindele uFaro lokha naya emlanjeni bese uthi kuye, ‘Nakhu okutjhiwo nguSomnini: Tjhaphulula abantu bami ukuze bangilotjhe.


text:
Nakungasinjalo, ngizokuthumela iwoma leembawu phezu kwakho neenkhulu zakho, phezu kwabantu bakho ngitjho nangesigodlweni sakho. Iinkumba zamaGibhide zizokuzala ngeembawu ngitjho nemasiminawo.


text:
“ ‘Kodwana mhlokho ngizokusebenza ngokwahlukileko enarheni yeGotjheni lapha kuhlala khona abantu bami. Angeze kwaba khona iimbawu lapho ukuze nazi bonyana mina Somnini ngisenarheni le.


text:
Ngambala uSomnini wakwenza lokho. Kwavela iwoma elimabhombo leembawu lamumela isigodlo sakaFaro langena ngeenkumbeni zeenkhulu zakhe. Iimbawezo zabanga umonakalo esifundeni samaGibhide.


text:
Kodwana uMosi wathi: “Angeze kwalunga lokho. Imihlabelo esiyinikela uSomnini uZimethu izakuba sikghabhudlho emaGibhideni. Nje-ke nasenza imihlabelo ewakghabhudlhako azasikhanda ngamatje!


text:
Kumele sikhambe ikhambo lamalanga amathathu erhalawumbeni kobana sihlabele uSomnini uZimethu njengombana asiyala.”


text:
UFaro wathi: “Awa yeke, mina ngiyanitjhaphulula bonyana nihlabele uSomnini uZimenu erhalawumbeni, kodwana ningayi kude. Yeningithandazeleni-ke.”


text:
UMosi wathi: “Ngizakuthi bona ngisuke lapha, ngithandaze kuSomnini, kuzakuthi kusasa iimbawu zisuke kuFaro neenkhulwini zakhe kanye nebantwini. Kodwana uFaro aqinisekise bonyana akenzi ubuqili godu ngokwalela abantu bonyana bayokuhlabela uSomnini.”


text:
USomnini wenza njengokwesibawo sakaMosi: Iimbawu zasuka kuFaro neenkhulwini nebantwini bakhe. Azange kusale ngitjho nasinye.


text:
USomnini wathi kuMosi: “Khamba uye kuFaro uthi kuye, ‘Nakhu okutjhiwo nguSomnini uZimu wamaHebheru: Tjhaphulula abantu bami ukuze bangilotjhe.


text:
isandla sakaSomnini sizokwehlisela ubhubhani phezu kwefuywakho esemrhuleni: iinjomani, abodumbana, amakamela, iinkomo, izimvu neembuzi.


text:
Kodwana uSomnini uzakwenza umahluko phakathi kwefuyo yama-Israyeli neyamaGibhide ngendlela yokobana akunasilwana sama-Israyeli esizakufa.


text:
Ngelanga elilandelako uSomnini wenza isigeso: Yoke ifuyo yamaGibhide yafa, kodwana kuma-Israyeli azange kufe ngitjho nayinye ifuyo.


text:
UFaro wabikelwa bonyana mbala akunafuyo nayinye yama-Israyeli efileko. Kodwana khonapho ihliziywakhe yayilokhu ikhunyalele. Azange atjhaphulule abantu bona bakhambe.


text:
USomnini wathi kuMosi no-Aroni: “Rhurhulani umule nge-ondweni ekulu nizalise izandla bese uMosi awurhatjhe emmoyeni phambi kwakaFaro.


text:
Uzakuphenduka ithuli phezu kweGibhide yoke bese kuqubuka amathumba abhibhidlhako ebantwini neenlwaneni enarheni yoke.”


text:
Yeke barhurhula umule, bajama ngaphambi kwakaFaro. UMosi wawurhatjha emmoyeni, kwaqubuka amathumba abhibhidlhako ebantwini neenlwaneni.


text:
Abosomlingo babhalelwa kujama phambi kwakaMosi ngebanga lamathumba ebegade aqubuke kibo nemaGibhideni woke.


text:
Kodwana uSomnini waqinisa ihliziyo kaFaro wangalalela uMosi no-Aroni. Kwaba njengombana uSomnini atjho kuMosi.


text:
USomnini wathi kuMosi: “Vuka ekuseni, ujamelane noFaro uthi kuye, ‘Nakhu okutjhiwo nguSomnini uZimu wamaHebheru: Tjhaphulula abantu bami, bakhambe ukuze bangilotjhe!


text:
Gadesi khona ngizokumadlha neenkhulu zakho kanye nabantu bakho ngamatshwenyekwami anzima. Ngalokho uzakwazi kuhle bonyana akakho ofana nami ephasinapha.


text:
Iye, ngesikhathesi bekusemandlenami kobana ngiphakamise isandla sami ngikumadlhe wena nabantu bakho ngamatshwenyeko uphele nya ephasini.


text:
Kodwana ngikubabalele ngomnqopho wokukukhombisa amandlami nokobana ibizo lami libatjazwe iphasi loke.


text:
ngiyakutjela hi, ngesikhathesi kusasa ngizokwehlisa isinanja esikhulu nesingazange khesibe khona eGibhidapha soloko yaba khona bekube gadesi.


text:
Nje-ke thumela bonyana kubuthwe yoke ifuywakho nakho koke kwakho okusemrhuleni kulethwe esidalasini ngombana isinanja sizakwehlela phezu kwawo woke umuntu nakizo zoke iinlwana ezingakakhoseliswa ezisasabalele emrhuleni, zizakufa ngiyakutjela.’ ”


text:
USomnini wathi kuMosi: “Lulela isandla sakho emkayini ukuze isinanja sehlele phezu kweGibhide: phezu kwabantu neenlwana naphezu kwaso soke isivuno emasimini wamaGibhide.”


text:
Lokha uMosi naphakamisela idondolo lakhe emkayini, uSomnini wathumela umdumo nesinanja. Umbani wamekezela ehlabathini, isinanja sarhulukela enarheni yeGibhide.


text:
Kwaphambana imibani njalo phakathi kwesiwuruwuru sesinanja. Kwaba yinto engazange kheyibe khona emlandweni woke weGibhide.


text:
Kiyo yoke iGibhide isinanja sarhayila koke okusemrhuleni, abantu neenlwana. Sarhayila soke isivuno emasimini, sarwadlha nayo yoke imithi esemmangweni.


text:
UFaro wathumela ilizwi bona kubizwe uMosi no-Aroni, wathi kibo: “Awa kwanje khona ngonile. USomnini uqinisile, mina nabantu bami sinephoso.


text:
Akhese nithandaze nisirabhelele kuSomnini. Sekwanele kwanjesi ngomdumo osabekako nangesinanja esingaka. Ngizanitjhaphulula-ke, ningasahlala.”


text:
UMosi wathi: “Ngizakuthi ngingaphuma ngedorobhenapha, ngilule izandla zami ngithandaze kuSomnini. Umdumo uzakuthula begodu kungasaba nesinanja ukuze wazi bonyana iphasi ngelakaSomnini.


text:
(Isitjalo selineni nebhali kwarhayileka ngombana ibhali besele iphalazile nesitjalo selineni sithuthumbile.


text:
UMosi wasuka kuFaro waphumela ngaphandle kwedorobho. Welulela izandla zakhe kuSomnini, umdumo nesinanja zathula nezulu azange lisawulukela enarheni.


text:
Kuthe lokha uFaro nabona bonyana izulu lisile, isinanja nomdumo zithulile, wona godu: Yena neenkhulu zakhe bakhunyalalisa iinhliziyo zabo.


text:
Ngaleyondlela ihliziyo kaFaro yaqina, azange atjhaphulule ama-Israyeli. Kwaba njengombana uSomnini atjho ngoMosi.


text:
USomnini wathi kuMosi: “Khamba uye kuFaro ngombana ngimi engikhunyalalise ihliziywakhe neenhliziyo zeenkhulu zakhe ukuze ngenze iimbonakaliso zami phakathi kwabo.


text:
Wena-ke uzakwazisa abantwabakho neenzukulwana zakho ngeembonakaliso zami engazenza phakathi kwamaGibhide nokobana ngadlala kangangani ngawo. Ngalokho nizakwazi bonyana nginguSomnini.”


text:
Yeke uMosi no-Aroni baya kuFaro bathi kuye: “Nakhu okutjhiwo nguSomnini uZimu wamaHebheru, ‘Kuzabe kube nini usoloko wala ukuzithoba phambi kwami? Tjhaphulula abantu bami bakhambe ukuze bangilotjhe.


text:
Izakwembatha ihlabathi yoke ingasabonakala. Izakuqothula nokuncani okukusaleleko nakuna isinanja, irhiribidele ngitjho nayo yoke imithi emila emasiminakho.


text:
Izakuzala ngesigodlweni sakho, ngeenkumbeni zeenkhulu zakho zoke nakiwo woke amaGibhide. Kuzakuba yinto engazange kheyenzeke kiboyihlo nakiboyihlomkhulu ukusuka mhlana bathoma ukuhlala lapha bekube kunamhlanjesi.’ ”<br/>Yeke uMosi wafulathela uFaro wakhamba.


text:
Iinkhulu zakaFaro zathi kuye: “Kuzabe bekube nini umrhali lo alokhu ayipehli kithapha? Tjhaphulula amadoda wakhona lawo akhambe ukuze alotjhe uSomnini uZimawo. Kghani awuboni bonyana iGibhide iyaphela na?”


text:
Yeke uMosi no-Aroni babuyiselwa kuFaro wathi kibo: “Khambani niyokulotjha uZimenu! Kuhlekuhle bobani okhamba nabo?”


text:
UMosi wathi: “Sizokukhamba nabo boke abadala nabancani, amadodana namadodakazethu, izimvu neembuzi kanye neenkomo zethu ngombana siyokugidinga imbedla yomnyanya kuSomnini.”


text:
UFaro wathi kibo: “Nidlumbana bonyana uSomnini unani kangako kobana ngingabeze nginitjhaphulule nikhambe nababuthakathaka benu na? Ngambala ninamaqhinga nina!


text:
Angeze kwaba njalo! Khambani namadoda kwaphela niyokulotjha uSomnini ngombana vele beniseze nibawa lokho.”<br/>Baqotjhwa njalo-ke uMosi no-Aroni phambi kwakaFaro.


text:
USomnini wathi kuMosi: “Phakamisela isandla sakho phezu kweGibhide; kuzakufika iwoma lentethe likhithikele phezu kweGibhide bese lirhiribidela koke okuhlaza enarheni, koke okutjhiywe sinanja.”


text:
Yeke uMosi waphakamisa idondolo lakhe phezu kweGibhide, uSomnini wenza bonyana kuvunguze ummoya wepumalanga, wadabula inarha mhlokho nobusuku boke. Kwathi nakusako kwabe ummoya sele ulethe intethe.


text:
Yakhithikela phezu kweGibhide yoke beyahlala ngobunengi bayo esifundeneso. Azange khekube nesinyokotho esingakaya samatshwenyeko wentethe phambilini begodu angeze sisaba khona.


text:
Yembatha yoke ihlabathi yaba nzima. Yarhiribidela koke okuhlaza enarheni, kanye neenthelo zoke zemithi yenarha, koke okutjhiywe sinanja. Akunahlaza elasalako kiyo yoke inarha yeGibhide, emithini namkha eentjalweni.


text:
UFaro warhaba wabiza uMosi no-Aroni wathi kibo: “Ngonile phambi kwakaSomnini uZimenu naphambi kwenu.


text:
USomnini watjhugulula ummoya waba mumoya onamandla wetjingalanga. Wathatha intethe wayiphephulela ngelwandle lomGaba. Azange kusale ngitjho nayinye intethe eGibhide.


text:
USomnini wathi kuMosi: “Phakamisela isandla sakho emkayini ukuze kube nobumnyama phezu kweGibhide. Kube bumnyama obunga buyathinteka.”


text:
Yeke uMosi waphakamisela isandla sakhe emkayini, kwavela ubumnyama obunzima tshu obembatha iGibhide yoke amalanga amathathu.


text:
Abantu bebangabonani begodu bangakghoni ukususa inyawo amalanga amathathu woke. Kodwana lapha bekuhlala khona ama-Israyeli umkhanyo gade ukhona.


text:
UFaro wabiza uMosi wathi kuye: “Kwanje khona khambani noke niyokulotjha uSomnini. Ababuthakathaka benu nabo abakhambe nani kodwana nitjhiye izimvu neembuzi kanye neenkomo zenu.”


text:
UMosi waphendula wathi: “Nanyana wena bewungasipha imihlabelo yetjhebiswano neyokutjhiswa bona sihlabele uSomnini uZimethu,


text:
ifuywethu yona kumele ikhambe nathi. Akuzukusala ngitjho neqatjhana lesilwana lapha. Kumele sisebenzise ezinye zazo ekulotjheni uSomnini uZimethu. Angeze sazi nasisese lapha nje bonyana ngiziphi esizazisebenzisa ekulotjheni uSomnini, kuzakubonakala sesifikile.”


text:
UFaro wathi kuMosi: “Suka phambi kwamapha! Utjheje bona ungasabonakala phambi kwamapha godu! Ngiqinisile ngithi mhlana ubeka umqonjwanakho lapha, ufile wena!”


text:
USomnini wathi kuMosi: “Ngizakuletha okhunye godu ukutshwenyeka phezu kwakaFaro neGibhide. Ngemva kwalapho uzanitjhaphulula, aniqotjhe noke ngendlwana lapha.


text:
Tjela abantu bonyana woke amadoda nabafazi ngokufanako bakhombele amagugu wesiliva newegolide ebakhozini babo beGibhide.”


text:
USomnini wenza bonyana amaGibhide abe nomusa kuma-Israyeli begodu neenkhulu zakaFaro kanye nabantu beGibhide bamhlonipha khulu uMosi.


text:
UMosi waya kuFaro wafese wathi: “Nakhu okutjhiwo nguSomnini, ‘Kuzakuthi phakathi kobusuku ngikhambele iGibhide.


text:
Woke umsana olizibulo eGibhide uzakufa, ukusuka kowakaFaro esihlalweni sobukhosi ukuya kowekhobokakazi elitjeni lokusila, nawo woke amazibulo wefuyo.


text:
Kuzakuba nesililo esikhulu eGibhide yoke. Sizakuba ngesingazange khesibe khona nesingasoze saba khona godu.


text:
Kodwana phakathi kwama-Israyeli nefuywawo kuzokuthi nghwayi, neemvungana zingakhonkothi.’ Ngalokho nizakwazi bonyana uSomnini wenza umahluko phakathi kwamaGibhide nama-Israyeli.


text:
Zoke iinkhulu zakhwezo zizakuza kimi zihlome iinhloko phasi zithi, ‘Khambani, wena nabo boke abantu abakulandelako!’ Ngemva kwalapho ngizakukhamba.”<br/>UMosi waphuma agcwele ipotjwana, wasukela uFaro.


text:
UMosi no-Aroni benza yoke imikariso le phambi kwakaFaro, kodwana uSomnini wakhunyalalisa ihliziyo kaFaro. Azange atjhaphulule ama-Israyeli kobana aphume enarhenakhe.


text:
Tjela yoke ihlangano yakwa-Israyeli bonyana elangeni letjhumi lenyanga le akube ngileyo naleyo ndoda ithathele umndenayo imvana, kube yimvana yinye ekumbeni ngayinye.


text:
Nakube ikumba iba yincani khulu bona ingagoma imvana, khona abayihlukaniselane nabomakhelwana babo abaseduze, baqale isibalo sabantu abalapho. Kumele bayabe ngendlela yokobana omunye nomunye anele ngokwesilinganiso sokugoma kwakhe.


text:
Zaluseni bekufike ilanga letjhumi nane lenyanga le, lokha yoke ihlangano yakwa-Israyeli nasele kumele izihlabe ngamarhwaqela.


text:
Yeke bazakuthatha ezinye zeengazi bazitjhatjhe ngemaqadi naphezu kweengoseni zeenkumba zabo lapha bagomela khona.


text:
Khona ntambamokho kumele bagome inyama ebaswe emlilweni, bayitjhebe ngeenrhabelo ezibabako nesikwa esinganangumelo.


text:
Ningagomi inyama ehlaza namkha ephekwe ngamanzi, kodwana niyibase emlilweni isitutu njalo, isese nehloko, iinqatha neenredlo.


text:
Ningatjhiyi ngitjho nesiqutjana senyamayo bekuse. Nakube nibanjwe kukusa ningakayiqedi, eseleko niyitjhise.


text:
“Nasi-ke indlela enizayigoma ngayo: Izambatho zenu azibotjhwe edinini, nihlale nifake amapatlagwana namadondolo abe sezandleni zenu, niyigome nirhabile. KuliPhasika lakaSomnini.


text:
Khona ngobusukobo ngizakudlula eGibhide ngimadlhe phasi woke amazibulo aduna wabantu neweenlwana. Ngizogweba boke abosingazimu beGibhide ngombana nginguSomnini.


text:
Iingazi eziseenkumbeni lapha nikhona zizakuba litshwayo lokunivikela. Kuzakuthi nangibona iingazi, ngineqe. Angeze nathintwa matshwenyeko arhayilako lokha nangimadlha iGibhide.


text:
Leli lilanga okumele nilikhumbule, niligidinge njengomnyanya kaSomnini, libe simiso sanini nanini eenzukulwaneni zenu.


text:
Amalanga alikhomba nizakugoma isikwa esinganangumelo. Elangeni lokuthoma nisuse ihlama enengumelo eenkumbeni zenu ngombana nanyana ngubani ogoma nanyana yini enengumelo ukusuka elangeni lokuthoma bekube ngelekhomba, uzakujutjwa kwa-Israyeli.


text:
Bambani umhlangano okhethekileko elangeni lokuthoma nelekhomba. Ningathinti umsebenzi nakancani kilamalanga abaliweko, ngaphandle kokulungiselela okudliwako kwaphela.


text:
Gidingani umnyanya wesiKwa esinganaNgumelo ngombana kungelangeli lapha ngakhupha khona ihlanganwenu ngeengaba zayo eGibhide. Ugidingeni ube simiso sanini nanini eenzukulwaneni zenu.


text:
Ngenyanga yokuthoma kumele nigome isikwa esinganangumelo ukusuka ekuhlweni kwelanga letjhumi nane bekube kusekuhlweni kwelanga lamatjhumi amabili nalinye.


text:
Kuzabe kube malanga alikhomba kuzilwa ukuba nehlama enengumelo ngeenkumbeni zenu. Nanyana ngubani ogoma nanyana yini enesibiliso uzakujutjwa ehlanganweni yakwa-Israyeli, kungaba sikhonzi namkha umuntu wendabuko.


text:
Yeke uMosi wabiza boke abaphathi bakwa-Israyeli wathi kibo: “Bambelani imindenenu imvana namkha imbuzana bese nihlaba iPhasika.


text:
Thathani ihlukuzu lehisophi nilitjhebe eengazini ngesitjeni bese nitjhatjha iingazezo phezu kwegoseni nangemaqadi wayo. Kungabi nomuntu namunye wenu ozakuphumela ngaphandle komnyango wekumbakhe bekube sekuseni.


text:
Lokha uSomnini nadabula enarheni bona ehlisele amaGibhide amatshwenyeko, uzakubona iingazi phezu kwegoseni nangemaqadi wayo bese weqa umnyango lowo. Angeze avumela umrhayili bonyana angene ngeenkumbeni zenu anehlisele amatshwenyeko.


text:
“Godu lokha naningena enarheni uSomnini aninikela yona njengokwesithembiso sakhe, ragelani phambili ngokugcina umkhuba wokulotjha lo.


text:
nibatjele nithi mhlabelo wePhasika owenzelwa uSomnini oweqa iinkumba zama-Israyeli eGibhide wababalela imizi yethu lokha nakehlisela amaGibhide amatshwenyeko.”<br/>Nje-ke abantu baguqa bahloma iinhloko phasi.


text:
Phakathi kobusuku uSomnini wamadlha woke amazibulo eGibhide, ukusuka ezibulweni lakaFaro esihlalweni sobukhosi ukuya ezibulweni lesibotjhwa ngejele kanye namazibulo wayo yoke ifuyo.


text:
UFaro nazo zoke iinkhulu zakhe namaGibhide woke bavuka phakathi kobusuku. Kwaqubuka ukurhahlawula okukhulu eGibhide ngombana kwakunganandlu nayinye eyayinganasidumbu.


text:
UFaro wabiza uMosi no-Aroni ngobusukobo wathi kibo: “Ayigubhe! Hlukanani nabantu bami nina nama-Israyelenu la! Khambani niyokulotjha uSomnini njengombana nikhombele.


text:
Thathani izimvu neembuzi zenu kanye neenkomo zenu njengombana nitjhwile bese ningena indlela. Nami ningibeke.”


text:
Ama-Israyeli athatha ihlamawo enganangumelo ayithwala emahlombe ngezitjeni zokudubela aziphuthela ngamatjhila.


text:
Godu enza njengombana uMosi awayala abe akhombela amaGibhide kobana awaphe amagugu wesiliva newegolide kanye nezambatho.


text:
USomnini gade enze amaGibhide bonyana abe nomusa khulu kuma-Israyeli. Nje-ke awapha lokho akukhombeleko, ngaleyondlela aphanga amaGibhide.


text:
Ama-Israyeli akhamba asuka eRamesese anqomba eSukothi. Kwakungaba ziinkulungwana ezimakhulu asithandathu zamadoda akhamba ngeenyawo ngaphandle kwabafazi, abantwana nababuthakathaka.


text:
Akhamba nezimvu neembuzi kanye neenkomo, kwaba mihlambi eminengi khulu. Godu kwaba nesiqubuthu sabantu bezinye izizwe esakhamba nawo.


text:
Abhaga iimphaphatha ezinganangumelo ngehlama aphume nayo eGibhide. Ngebanga lokobana bekaqotjhiwe eGibhide, azange abe nesikhathi sokuzilungiselela imiphako nokuwumela ihlama.


text:
Kwathi ngelanga lokugcina lokuhlangana kweminyaka emakhulu amane namatjhumi amathathu, yoke ihlangano kaSomnini yaphuma enarheni yeGibhide ngeengaba zayo.


text:
Ngobusukobo uSomnini wabeka ilihlo phezu kwama-Israyeli kobana awakhuphe eGibhide. Ngebangelo woke ama-Israyeli, iinzukulwana ngeenzukulwana, ayalindela ngobusukobo ukuze ahloniphe uSomnini.


text:
Kumele ligonyelwe ngekumbeni yinye, kungabi nenyama ekhutjhelwa ngaphandle kwekumba. Ningephuli nalinye lamathambo.


text:
Lokha nakunesikhonzi phakathi kwenu esifuna ukugidinga iPhasika lakaSomnini, kumele sisoke boke abaduna esinabo, ngemva kwalokho-ke singaba nesabelo njengomuntu woke wendabuko kwa-Israyeli. Omduna ongakasoki angaligomi.


text:
“Ngihlukanisela woke amazibulo. Koke okuvele qangi esibelethweni kwa-Israyeli, kungaba mumuntu namkha ifuyo kungekwami.”


text:
UMosi wathi ebantwini: “Khumbulani ilangeli eniphuma ngalo eGibhide, ekumbeni yobukhoboka ngombana uSomnini unikhupha endaweni le ngamandla wesandla sakhe. Ngalokho ningagomi isikwa esinengumelo ngelangeli.


text:
Lokha uSomnini nanifikisa enarheni yamaKanana, amaRhithi, ama-Amori, amaRhivi namaJebusi owafunga kiboyihlomkhulu bonyana uzanipha yona, inarha egeleza ibisi neliju, nihlale nigidinga ngenyanga le umkhuba wokulotjha olandelako:


text:
“Nizagoma isikwa esinganangumelo amalanga alikhomba. Kuthi elangeni lobukhomba nigidingele uSomnini umnyanya.


text:
Isikwa esinganangumelo sizagonywa amalanga alikhomba. Akukameli bonyana kufunyanwe isikwa esinengumelo phakathi kwenu, ngitjho nehlama enengumelo ingeze yafaniswa enarhenenu yoke.


text:
Nizakutjela amadodanenu mhlokho nithi, ‘Kungebanga lalokho uSomnini asenzela khona nasiphuma eGibhide.’


text:
“Umkhuba lo uzakuba sikhumbuzo kini. Njengenyongo esandleni nanjengomkhala ehloko uzanikhumbuza bonyana uSomnini wanikhupha eGibhide ngesandla sakhe esinamandla. Umthetho kaSomnini lo awube semlonyenenu njalo.


text:
“Lokha uSomnini naniletha enarheni yamaKanana njengombana afunga kini nakiboyihlomkhulu bona uzaninikela yona,


text:
nihlukanisele uSomnini woke amazibulo wefuywenu aduna. Koke okuduna okuphume qangi esibelethweni kuzakuba ngokwakaSomnini.


text:
Elinye nelinye izibulo lakadumbana nilihlenge ngemvana namkha ngembuzana, nakungasinjalo nilephule intamo. Woke amazibulo wabantu hlangana namadodanenu niwahlenge.


text:
“Nakube ngokuzako indodanakho iyakubuza ithi, ‘Baba, kutjho ukuthini lokhu?’ uzakuthi kiyo, ‘USomnini wasikhupha eGibhide ekumbeni yobukhoboka ngesandla sakhe esinamandla.


text:
Lokha uFaro nakhunyalala angafuni ukusitjhaphulula, uSomnini wamadlha woke amazibulo enarheni yeGibhide. Kwaba mazibulo woke wabantu newefuyo. Ngalokho nginikela uSomnini woke amazibulo aduna wefuyo aphume qangi esibelethweni, kodwana indodanami elizibulo ngiyayihlenga.’


text:
Umkhuba lo nawo uzakuba sikhumbuzo kini. Njengenyongo esandleni nanjengomkhala ehloko uzanikhumbuza bonyana uSomnini wanikhupha eGibhide ngesandla sakhe esinamandla.”


text:
Lokha uFaro natjhaphulula abantu bona bakhambe, uZimu azange abarhole ngendlela yangenarheni yamaFilista nanyana bekuyindlela efitjhani leyo ngombana uZimu wathi: “Abantu bazakuthi nabamele balwe epini, bazisole bona basukeleni eGibhide hle babuyela khona.”


text:
Ngalokho uZimu wenza bona abantu babhode ngendlela yerhalawumbeni banqombe ngelwandle lomGaba. Abantu bakwa-Israyeli baphuma enarheni yeGibhide ngeengaba.


text:
UMosi wathatha amathambo kaJosefa ngombana uJosefa wafungisa abantu bakwa-Israyeli wathi: “UZimu uzanikhambela, nina-ke nithwale amathambami niwasuse lapha.”


text:
USomnini wakhamba phambi kwabo ngesika yelifu emini bona ibarhole, ebusuku yaba yisika yomlilo bona ibakhanyisele. Ngaleyondlela baphumelela ukukhamba ubusuku nemini.


text:
“Tjela ama-Israyeli bonyana abuyele emuva ayokuhloma amatendawo ngaphambi kwePi-Harhirothi hlangana neMigidoli nelwandle, malungana neBhali-Tsefoni esebeni lelwandle.


text:
Yeke ngizakhunyalalisa ihliziyo kaFaro ukuze agijimise ama-Israyeli. Ngalokho ngizakubonakalisa idumo lami ngoFaro nalo loke ibutho lakhe. Nje-ke amaGibhide azakwazi bona nginguSomnini.”<br/>Ngambala kwenzeka njalo.


text:
Lokha ikosi yeGibhide nayitjelwa bonyana ama-Israyeli athuthile, uFaro neenkhulu zakhe watjhugulula umkhumbulo ngawo wathi: “Yintobani esiyenzileko le? Madekhethu, sathukulula ama-Israyeli bona angasasisebenzeli!”


text:
okutjho iinkarana ezikhethekileko ezimakhulu asithandathu nazo zoke ezinye iinkarana zeGibhide, enye nenye inomlawuli.


text:
USomnini wakhunyalalisa ihliziyo kaFaro ikosi yeGibhide, walandela ama-Israyeli njengombana gade ahlabela phambili ajekezela.


text:
AmaGibhide alandela ama-Israyeli ngazo zoke iinjomani zeenkarana zakaFaro nabakhweli bazo okutjho amabutho wakhona. Awafunyana ahlome amatende elwandle ngePi-Harhirothi malungana neBhali-Tsefoni.


text:
UFaro nebutho lakhe watjhidela. Kwathi lokha ama-Israyeli naphakamisa amehlo, qala nako amaGibhide eza ngemva kwawo! Angenelwa kukwesaba okukhulu abe arhuwelela akhombela isizo kuSomnini.


text:
Godu athi kuMosi: “Kungebanga lokobana kunganamathuna eGibhide bonyana usisuse khona sizokufela erhalawumbenapha na? Yintobani osenze yona ngokusikhupha eGibhide le?


text:
Angithi sakutjela nasiseGibhide sathi kuwe, ‘Sisusela thina! Sifuna ukusebenzela amaGibhide ngombana kungcono ukusebenzela amaGibhide kunokufela erhalawumbeni!’ ”


text:
UMosi wathi ebantwini: “Ningesabi benidlhamazele. Lindani nibone isindiso kaSomnini azanenzela yona namhlanjesi. Ngiyanitjela ngithi amaGibhide eniwabona namhlanjesi la, angeze benisawabona godu.


text:
Phakamisa idondolo lakho, ululele isandla sakho ngehla kwelwandle, ulihlukanise phakathi kobana ama-Israyeli akghone ukukhamba phezu kwehlabathi eyomileko ayame ilwandle.


text:
Ngizakhunyalalisa iinhliziyo zamaGibhide bese awalandele abe angene ngelwandle. Ngalokho ngizakubonakalisa idumo lami ngoFaro nalo loke ibutho lakhe, okutjho iinkarana nabakhweli bazo.


text:
AmaGibhide azakwazi bonyana nginguSomnini nasele ngibonakalise idumo lami ngoFaro, iinkarana zakhe nabakhweli bazo.”


text:
Nje-ke ingilozi kaZimu ebegade ingaphambi komkhambathi wakwa-Israyeli yatjhida yaya ngemva kwawo, kwathi isika yelifu yatjhida ngaphambi kwawo yaya ngemva kwawo


text:
kobana ibe phakathi kwebutho leGibhide nomkhambathi wakwa-Israyeli. Ngobusukobo ilifelo laletha ubumnyama ngehlangothini lamaGibhide kodwana ngehlangothini lama-Israyeli lakhanyisa. Kwaba njalo ukuze iinqhema ezimbilezi zingakwazi ukuhlangana ubusuku boke.


text:
UMosi welulela isandla sakhe ngehla kwelwandle. USomnini wahlehlisa ilwandle ngokulivuthela ngommoya wepumalanga nonamandla ubusuku boke. Amanzi ahlukana phakathi kwaba nehlabathi eyomileko.


text:
Ama-Israyeli akhamba phakathi kwelwandle ehlabathini eyomileko, khibe amanzi aliboda ngapha nangapha kwawo.


text:
AmaGibhide athoma ukulandela ama-Israyeli ngelwandlapho. Zoke iinjomani neenkarana zakaFaro kanye nabakhweli bazo zangena ngelwandle.


text:
Kwathi ekuseni ngovivi uSomnini asesikeni yomlilo neyelifu waqalela ibutho lamaGibhide phasi. USomnini wafakela ibutho lamaGibhide ivalo


text:
ngokwenza bona amavili weenkarana zalo abhajwe ukuze atjhitjhirize. AmaGibhide athi: “Asibalekeni ema-Israyelenapha ngombana uSomnini uwalwela ngokujamelana nathi.”


text:
USomnini wathi kuMosi: “Lulela isandla sakho ngehla kwelwandle bonyana amanzi agubuzese amaGibhide, okutjho iinkarana zawo nabakhweli bazo.”


text:
Yeke uMosi welulela isandla sakhe phezu kwelwandle. Ekuseni ilwandle labuyela esigeni. AmaGibhide athi ayabaleka, ahlangana namanzi. USomnini wawadlhunya ngaphakathi kwelwandle.


text:
Amanzi agubuzesa bunjalo-ke iinkarana nabakhweli bazo, okutjho loke ibutho lakaFaro elalilandele ama-Israyeli ngelwandle. Azange kusinde namunye.


text:
Kodwana ama-Israyeli akhamba ehlabathini eyomileko phakathi kwelwandle, khibe amanzi aliboda ngapha nangapha kwawo.


text:
Ngaleyondlela uSomnini wasindisa ama-Israyeli mhlokho esandleni samaGibhide. Ama-Israyeli abona iindumbu zamaGibhide zitutumele magegana nelwandle.


text:
Kwathi lokha ama-Israyeli nabona umsebenzi omkhulu owenziwe nguSomnini ngokujamelana namaGibhide, amesaba abe akholwa kuye nencekwinakhe uMosi.


text:
UMosi nabantu bakwa-Israyeli babhinela uSomnini ingoma nasi:<br/>Ngizakubhinela uSomnini ngombana uphakeme khulu,<br/>wajikijela iinjomani neenkarana ngelwandle.


text:
USomnini umamandlami neenkhwepha zami<br/>begodu uyisindiswami.<br/>UnguZimami yeke ngizamdumisa,<br/>unguZimu kababa ngizamphakamisa.


text:
Ujikijele iinkarana zakaFaro nebutho lakhe ngelwandle,<br/>abalawuli beenkarana abakhethekileko<br/>bacwila ngelwandle lomGaba.


text:
Ngobukhulu bobukhosi bakho<br/>uketula abajamelani bakho,<br/>uthumela itukuthelwakho,<br/>ibaqothule inga mawunguwungu.


text:
Ngokufutha kweempumulo zakho<br/>amanzi ayabuthelelana,<br/>iinkhukhula zijame inga lidonga,<br/>amanzi azikileko akhaphuzele phakathi kwelwandle.


text:
Isitha sathi:<br/>“Ngizabagijimisa, ngibabambe,<br/>ngihlukanise ipango.<br/>Ngizakwanelisa ivunda lami kibo<br/>nangirhwatjha isabulami,<br/>ngibarhayile ngesandla sami.”


text:
Wena Somnini wavuthela ummoyakho,<br/>ilwandle lawagubuzesa,<br/>acwila njengomthofi emanzini anamandla.


text:
Ngubani onjengawe Somnini<br/>phakathi kwabosingazimu?<br/>Ngubani onjengawe<br/>onobukhosi obucwengileko<br/>nemisebenzi ebabazekako<br/>ngokwenza imikarisomraro?


text:
Ngokwethembeka kwakho<br/>warhola abantu obahlengileko,<br/>ngamandlakho wabakhokhela endawenakho ecwengileko.


text:
Nje-ke amakhosana wakwa-Edomu akakamala,<br/>abaphathi bakwaMowabi bathuthumela;<br/>zoke izakhamuzi zeKanana zahlengezela.


text:
Zehlelwa kukwesaba okukhulu kanye nevalo<br/>ngebanga lobukhulu bakho obenzileko;<br/>zathula zathi du njengelitje,<br/>lokha nakudlula abantu bakho, Somnini,<br/>iye, kudlule abantu bakho obazuzileko.


text:
Wena Somnini uzabangenisa,<br/>ubatjale entabeni yelifa lakho,<br/>endaweni Somnini owayilungisako<br/>kobana bahlale kiyo,<br/>iye, indawo ecwengileko wena Mninimandlawoke<br/>owayisungula ngezandla zakho.


text:
Lokha iinjomani neenkarana zakaFaro kanye nabakhweli bazo nazingena ngelwandle, uSomnini wabuyisa amanzi welwandle azigubuzesa kodwana ama-Israyeli akhamba phezu kwehlabathi eyomileko phakathi kwelwandle.


text:
Nje-ke uMiriyamu umphorofidikazi, ongudadwabo ka-Aroni waphuma aphethe abosotjherere, boke abafazi bamlandela nabo baphethe babo bagida.


text:
UMiriyamu wakhalela wathi:<br/>“Bhinelani uSomnini ngombana uphakeme khulu,<br/>wajikijela iinjomani neenkarana ngelwandle.”


text:
Yeke uMosi warhola u-Israyeli ukusuka elwandle lomGaba bangena erhalawumbeni leTjhuri. Bakhamba amalanga amathathu erhalawumbeni, azange bafunyane amanzi.


text:
Kuthe lokha nabafika eMara, azange bakghone ukusela amanzi wakhona ngombana gade amunyu. Ngalokho athiywa bona yiMara.


text:
UMosi walila kuSomnini, uSomnini wamkhombisa umuthi. Wawuthatha wawuphosela ngemanzini, amanzi aba mnandi. Khonapho uSomnini wabenzela isimiso nomthetho godu wabazizinya.


text:
USomnini wathi: “Nakube nizakulalela ngokuzimisela ilizwi lami, mina Somnini uZimenu, nenze okuhle phambi kwami, niphethe imiyalwami bese nigcina zoke iimiso zami, angeze nganehlisela nasinye isifo kilezo engazehlisela amaGibhide ngombana mina Somnini ngimlaphi wenu.”


text:
Yeke bafika e-Elimi lapha gade kunemithombo elitjhumi nambili yamanzi kanye nemithi yesundu ematjhumi alikhomba. Bahloma amatendabo lapho eqadi kwamanzi.


text:
Umkhambathi woke wama-Israyeli wasuka e-Elimi wafika erhalawumbeni leSini eliphakathi kwe-Elimi neSinayi elangeni letjhumi nahlanu lenyanga yesibili ngemuva kobana uphumile enarheni yeGibhide.


text:
wathi kibo: “Ngathana uSomnini wase wasibulalela enarheni yeGibhide lapha gade sizihlalela khona kamnandi ngeempotweni zenyama, sidla isikwa, sibetha esimonyongwana. Kodwana qalani nje, nina nisilethe erhalawumbenapha bona nibulale yoke ihlangano le ngendlala.”


text:
Yeke uSomnini wathi kuMosi: “Qala, ngizanehlisela isikwa esivela ezulwini. Abantu bazakuphuma ilanga nelanga babuthelele okwanele ilanga. Ngalokho ngizabe ngibazizinya kobana ngibone nakube bazakukhamba ngomyalwami namkha njani.


text:
Kuzakuthi ngelanga lesithandathu, lokha nabalungiselela abakubuthileko, kube ngokubuyelelwe kabili.”


text:
Yeke uMosi no-Aroni bathi kuma-Israyeli: “Besiyini thina bona ninganghonghoyila kithi? Kuhlekuhle ninghonghoyila kuSomnini! USomnini ukuzwile ukunghonghoyila kwenu ngaye. Ngalokho ntambama nizakwazi bonyana nguSomnini owanikhupha enarheni yeGibhide, godu nakusasa ekuseni nizakubona ubukhulu bephazimulwakhe.”


text:
Godu uMosi wathi: “Lokha uSomnini nanipha inyama namhlanje ntambama kobana nigome nesikwa esaneleko kusasa ekuseni, khona nizakwazi bonyana ukuzwile ukunghonghoyila kwenu. Thina asisilitho; emanyeni naninghonghoyilako aninghonghoyileli thina kodwana ninghonghoyilela uSomnini.”


text:
UMosi wathi ku-Aroni: “Yithi kiwo woke umkhambathi wama-Israyeli, ‘Tjhidelani eduze noSomnini ngombana ukuzwile ukunghonghoyila kwenu.’ ”


text:
Kuthe u-Aroni asakhuluma nabantu bakwa-Israyeli, baqala ngerhalawumbeni, babona iphazimulo kaSomnini ivela elifini.


text:
“Ngikuzwile ukunghonghoyila kwama-Israyeli. Nje-ke yithi kiwo, ‘Ngamarhwaqela nizagoma inyama bese ekuseni nisuthiswa ngesikwa. Ngalokho nizakwazi bonyana mina Somnini nginguZimenu.’ ”


text:
Lokha ama-Israyeli nabona lokho athi omunye komunye: “Madekhethu, yintobani-ke le?”<br/>Gade angazi bonyana kuyini. UMosi wathi kiwo: “Sisikwa uSomnini anipha sona kobana nigome.


text:
Ngikhokhu uSomnini akutjhwileko nasithi, ‘Omunye nomunye wenu akazibuthele okumanelisako, kube lithungana umuntu ngamunye. Nibuthelele ukuya ngesibalo sabantu omunye nomunye wenu anabo ngetendeni lakhe.’ ”


text:
Kwathi lokha nasele kulinganiswa ngesilinganiso sethungana, kwafunyanwa bona obuthelele khulu azange abe namasalela nobuthelele kancani azange atlhayelelwe. Enye nenye ihloko yomndeni beyibuthe okwanela umndenayo.


text:
Kodwana abanye azange balalele uMosi, batjhiya ingcenye yokudlokho bekwaba sekuseni. Kwaba neempethu kwanuka. Nje-ke uMosi wabathukuthelela.


text:
Njalo ekuseni bebabutha kube ngiloyo naloyo ngendlela anganeliseka ngakho. Kodwana bekuthi ilanga nalithoma ukutjhisa bese kuyancibilika.


text:
Elangeni lesithandathu babuthelela ukudlokho ngokubuyelelwe kabili kwaba mathungana amabili umuntu ngamunye. Boke abarholi bomkhambathi beza kuMosi bambikela.


text:
Yena wathi kibo: “Nakhu uSomnini akutjhwileko, ‘Kusasa lilanga elikhethekileko lokuphumula, liSabatha elicwengileko lakaSomnini. Bhagani enifuna ukukubhaga, nipheke enifuna ukukupheka, kuthi koke okuseleko nikubeke bekube kusasa ekuseni.’ ”


text:
UMosi wathi: “Kugomeni namhlanjesi lokho ngombana kuliSabatha phambi kwakaSomnini. Angeze nakufunyana namhlanjesi emmangweni.


text:
Kubutheleleni amalanga asithandathu ngombana elangeni lekhomba okuliSabatha angeze kwaba khona emmangweni.”


text:
Qalani, mina Somnini nginiphe iSabatha, nje-ke elangeni lesithandathu nginipha ukudla kwamalanga amabili. Omunye nomunye wenu kumele abe ngakwakhe, kungabikho ophumako elangeni lekhomba.”


text:
Isizwe sakwa-Israyeli sathiya isikweso bona yimana. Sasinjengembewu yekhoriyanda, simhlophe begodu sinandipha njengamabhagwana enziwe ngeliju.


text:
UMosi wathi: “Nakhu uSomnini akutjhwileko, ‘Akubulungelwe iinzukulwana zenu ithungana elizeleko lokudlokhu ukuze zibone ukudla enganondla ngakho erhalawumbeni lokha nanginikhupha enarheni yeGibhide.’ ”


text:
UMosi wathi ku-Aroni: “Thatha umjeka uthele ithungana elizeleko lemana ngaphakathi bese uwubeka endaweni yokulotjhela uSomnini bona ulondele iinzukulwana zenu.”


text:
U-Aroni wenza njengombana uMosi bekayalwe nguSomnini. Emva kwesikhathi wawubeka ngaphambi kwemiqebethu yobufakazi bonyana ulondeke.


text:
Ama-Israyeli agoma imana iminyaka ematjhumi amane abe afika enarheni ehlalekako. Agoma imana leyo abe afika emkhawulweni wenarha yeKanana.


text:
Umkhambathi woke wama-Israyeli wasuka erhalawumbeni leSini wakhamba uhloma amatendawo ukuya ngomyalo kaSomnini. Kwathi lokha nawuhloma amatende eRefidimu wafumana kunganamanzi wokusela.


text:
Ngalokho abantu basola uMosi bathi: “Siphani amanzi sisele nina!”<br/>UMosi wathi kibo: “Kubayini nisola mina? Kuhlekuhle nizizinya uSomnini ngesenzo senwesi!”


text:
Kodwana abantu bomela amanzi banghonghoyila kuMosi bathi: “Umuntu bekasikhuphelani eGibhide nazosibulalisa ngomrhawu thina nabantwabethu kanye nefuywethu na?”


text:
Yeke uMosi walila kuSomnini wathi: “Ngizokwenzani ngabantwaba? Sekusele kancani bona bangikghadlhe ngamatje.”


text:
USomnini wathi kuMosi: “Dlula phambi kwabantu, uthathe abanye babaphathi bakwa-Israyeli bese uphatha idondolo owabetha ngalo iNayili, ukhambe.


text:
Qala, ngizakujama lapho phambi kwakho edwaleni elisentabeni yeRhorebe. Ubethe idwalelo bese kuphuma amanzi ukuze abantu basele.”<br/>Yeke uMosi wenza njalo phambi kwabaphathi bakwa-Israyeli.


text:
Wathiya indawo leyo bona yiMasa neMeriba ngombana ama-Israyeli bekamsola begodu azizinya uSomnini ngokuthi: “SineKosi nasinje na?”


text:
UMosi wathi kuJotjhuwa: “Sikhethela amadoda bese uphuma nawo niyosahlela ama-Amalekhi kusasa. Mina ngizakujama esiqongolweni sentatjana ngiphethe idondolo lakaZimu.”


text:
UJotjhuwa wenza njengombana uMosi amyalile, walwa nama-Amalekhi. UMosi, u-Aroni noRhuri bakhuphukela esiqongolweni sentatjana.


text:
Bekuthi njalo lokha uMosi naphakamisa isandla sakhe nedondolo ama-Israyeli adlondlobale, kuthi nasehlisako kudlondlobale ama-Amalekhi.


text:
Kodwana imikhono kaMosi yadinwa. Nje-ke u-Aroni noRhuri bathatha ilitje balisunduzela ngaphasi kwakhe. Wahlala phezu kwalo. U-Aroni noRhuri bamphahla baphakamisa izandla zakhe ngokuzidlheganisa. Ngaleyondlela isandla sakhe sahlala siphakeme njalo bekwatjhinga ilanga.


text:
USomnini wathi kuMosi: “Tlola lokhu encwadini kube sikhumbuzo nikutjho eendlebeni zakaJotjhuwa bonyana ngizokutjhabalalisa nya ukukhunjulwa kwama-Amalekhi ngaphasi komthunzi welanga.”


text:
Godu wathi: “Ngambala isandla sami siphethe itshwayo lakaSomnini! Iye, uSomnini uzakulwa nama-Amalekhi iinzukulwana ngeenzukulwana.”


text:
UJetero umphristi weMidiyani ongumkhwe kaMosi wezwa ngakho koke uSomnini uZimu akwenzela uMosi kanye nabantu bakhe u-Israyeli nokobana wawakhupha njani ama-Israyeli eGibhide.


text:
namadodanakhe amabili. Ibizo lenye bekunguGeritjhomu ngombana uMosi wathi: “Ngibe sikhonzi enarheni etjhili.”


text:
Yeke uJetero, umkhwe kaMosi, weza nomkaMosi namadodanakhe kuye erhalawumbeni lapha agade ahlome khona itende entabeni kaZimu.


text:
UJetero gade athumele ilizwi kuMosi wathi: “UJetero umkhwe wakho uza nomkakho namadodanakho amabili.”


text:
Nje-ke uMosi waphuma wayomhlangabeza. Wafese wahloma ihloko phambi kwakhe, wamncwanga emhlathini bebabuzana amavuko. Bangena ngetendeni.


text:
UMosi watjela umkhwe wakhe ngakho koke okwenziwa nguSomnini kuFaro namaGibhide ngebanga lama-Israyeli. Wamtjela nangobudisi boke obabehlelako endleleni nokobana uSomnini wabasindisa njani.


text:
UJetero wathabela boke ubuhle uSomnini abenzela ama-Israyeli ngombana uSomnini wawasindisa esandleni samaGibhide.


text:
Nje-ke wathi: “Akadunyiswe uSomnini onisindise esandleni seGibhide nesakaFaro. Iye, kudunyiswe uSomnini owasindisa abantu bakhe emandleni wamaGibhide


text:
Khonapho uJetero, umkhwe kaMosi, waphuma wayokwenzela uZimu umhlabelo wokutjhiswa newetjhebiswano. U-Aroni nabo boke abaphathi bakwa-Israyeli bahlanganyela nomkhwe kaMosi ekugomeni umhlabelo wetjhebiswano phambi kwakaZimu.


text:
Ngakusasa uMosi wahlala bona agwebe abantu. Abantu bajama ubuhlomohlomo kuMosi ukusuka ekuseni bekwahlwa.


text:
Umkhwe wakhe wathi nabona koke lokho uMosi agade akwenzela abantu, wathi: “Yintobani oyenza ebantwini le? Kubayini uhlale wedwa bese abantu bajama ubuhlomohlomo kuwe ukusuka ekuseni bekuhlwe?”


text:
Lokha nabarareneko nakhona beza kimi bese ngigweba phakathi komuntu nomakhelwanakhe. Vane ngibafundisa iimiso nemithetho kaZimu.”


text:
Wena nabantu abakuwaba niyazibulalisa ngombana umtjhikatjhika lo mkhulu khulu, angeze wawenza uwedwa.


text:
Ngilalela, ngizakweluleka kuhle; uZimu akusize! Wena kumele ujamele abantu phambi kwakaZimu, ulethe imilandwabo phambi kwakhe.


text:
Ubayelelise ngeemiso nemithetho, ubafundise indlela okumele bakhambe ngayo nalokho okumele bakwenze.


text:
Ngaphezu kwalokho beka ilihlo emadodeni, ukhethe anekghono, esaba uZimu, athembekileko nazonda ukufunjathiswa bese uwabeka bonyana abe ziinduna zeenkulungwana, zekhulu, zamatjhumi amahlanu nezamatjhumi phezu kwabantu.


text:
Akube ngiwo agweba abantu ngeenkhathi zoke. Akagwebe iindaba ezilula, kodwana ezimaphorodlha azilethe kuwe. Ngaleyondlela kuzakuba lula kuwe ngombana azakuphumuza.


text:
Nawenza lokhu noZimu akuyala bonyana ukwenze, uzakubambelela, nabantwaba boke nje bazakuya emizinabo bathokozile.”


text:
UMosi wakhetha amadoda anekghono kwa-Israyeli wawenza abarholi babantu, aba ziinduna zeenkulungwana, zamakhulu, zamatjhumi amahlanu nezamatjhumi.


text:
Agweba abantu ngeenkhathi zoke, iindaba ezimaphorodlha aziletha kuMosi kodwana lezo ezilula azigwebela zona.


text:
Enyangeni yesithathu, ngelanga lenyanga ama-Israyeli asuka ngalo enarheni yeGibhide, ngemva kokusuka kwawo eRefidimu, afika erhalawumbeni leSinayi. Ahloma amatendawo eduze nentaba.


text:
UMosi wakhuphukela kuZimu. USomnini wambiza asentabeni wathi kuye: “Nakhu ozakutjho ekumbeni kaJakopo, ozakutjela abantu bakwa-Israyeli,


text:
‘Nibonile bonyana ngawenzani amaGibhide nokobana nganithwala njani ngamaphiko wekhozi nganitjhideza kimi.


text:
Iphasi loke ngelami kodwana nanilalela ilizwi lami, nilonde isivumelwano sami, nina nizakuba ngabakhethekileko bami phakathi kwezizwe zoke.


text:
Boke abantu baphendula ngazwi linye bathi: “Koke uSomnini akukhulumileko sizakwenza.”<br/>UMosi wabika amezwi wabantu kuSomnini.


text:
USomnini wathi kuMosi: “Qala, ngiza kini ngelifu elinzima ukuze abantu bezwe lokha nangikhuluma nawe nokobana bakholwe kuya kuyile.”<br/>Lokha uMosi nabika amezwi wabantu kuSomnini,


text:
uSomnini godu wathi kuye: “Khamba uye ebantwini uqinisekise bona bayazihlambulula namhlanje nakusasa, bahlanze nezambatho zabo.


text:
Abalunge ngelanga lesithathu ngombana mina Somnini ngizakwehlela entabeni yeSinayi phambi kwabantu boke mhlokho.


text:
Wenzele abantu umkhawulo uthi kibo, ‘Nitjheje bonyana ningakhuphukeli entabeni namkha nithinte umkhawulwayo ngombana nanyana ngubani othinta intaba, akabulawe.


text:
Angathintwa ngesandla kodwana akhandwe ngamatje namkha ahlatjwe ngemisubi. Lokhu kwenzeni namkha kumumuntu namkha kusilwana. Lokha nakulila ipalapala abakhuphukele entabeni.’ ”


text:
Yeke uMosi wehla entabeni waya ebantwini, waqinisekisa kobana bayazihlambulula begodu bahlanza nezambatho zabo.


text:
Ngokusa kwelanga lesithathu kwaba nemidumo nemibani, kwaqubuka ilifu elinzima entabeni. Kwaba netjhada elikhulu elizwakala njengelepalapala. Boke abantu egade basekampeni bathuthumela.


text:
Intaba yeSinayi gade ithe kupe ngentuthu ngombana uSomnini wehlela phezu kwayo ngomlilo. Intuthu yakhona yakhuphukela phezulu kwanga yintuthu ye-ondo ekulu. Intaba yoke yahlengezela ngamandla.


text:
Itjhada lokusapalapala nalilokhu liya phezulu, uMosi wakhuluma, uZimu wamphendula ngelizwi elikhulu.


text:
Kwathi bona uSomnini ehlele esiqongolweni sentaba yeSinayi, wabizela uMosi kuye. Yeke uMosi wakhuphuka.


text:
USomnini wathi kuMosi: “Yewuka ufese uyelelise abantu bonyana bangafahli beze kuSomnini bona bazokubukela ngombana bazakubhubha ngobunengi.


text:
UMosi wathi kuSomnini: “Njengombana uSomnini ngokwakhe bekasiyalile wathi, ‘Yenza umkhawulo magegana nentaba ukuze ibe ngehlukaniselwe uSomnini’ abantu angeze benyukela entabeni iSinayi.”


text:
USomnini wathi kuye: “Yehla ukhuphuke no-Aroni, kodwana ungavumeli abaphristi nabantu bona bafahle umkhawulo beze kuSomnini, nakungasinjalo uSomnini uzabavuthela.”


text:
Ungazenzeli isithombesibazwa namkha umfanekiso wananyana yini esezulwini phezulu namkha ephasini phasi nanyana ngemanzini ngaphasi kwephasi.


text:
Ungazikhothameli izintwezo, ungazilotjhi ngombana mina Somnini nginguZimakho. NginguZimu onesikhwele owehlisela isibetho sezono zaboyise phezu kwabantwababo besizukulwana sesithathu nesesine salabo abangenzi intandwami.


text:
Kodwana ukwethembeka kwami kuzakuhlala eenkulungwaneni zeenzukulwana zalabo abangikhathalelako nabalonda imiyalwami.


text:
Ungakhulumeli butjhilweni ngebizo lakaSomnini uZimakho ngombana uSomnini uzambeka umlandu loyo ophatha ibizo lakhe butjhilweni.


text:
kodwana ilanga lekhomba liliSabatha, lahlukaniselwe uSomnini uZimakho. Mhlokho ungasebenzi ngitjho nakancani, wena, indodanakho, indodakazakho, ikhoboka nekhobokakazi lakho, ifuywakho namkha isikhonzi esihlala nawe,


text:
ngombana emalangeni asithandathu uSomnini wenza izulu nephasi, ilwandle nakho koke okudaliweko, waphumula ngelanga lekhomba. Ngalokho uSomnini wabusisa ilanga leSabatha, wathi licwengile.


text:
Ungafisi ikumba yomunye umuntu; ungakhanukeli umfazi womunye umuntu, ungafisi ikhoboka namkha ikhobokakazi lakhe, ikomakhe, udumbanakhe nanyana yini engeyomunye umuntu.”


text:
Boke abantu bezwa imidumo netjhada lepalapala begodu babona imibani nentuthu ethunya entabeni. Kwathi nababona lokho besaba, bathuthumela. Nje-ke bajamela kujana,


text:
UMosi wathi ebantwini: “Ningesabi ngombana uZimu uze bona anizizinye nokobana nimesabe ukuze ningoni.”


text:
Abantu bajamela kujana, uMosi yena watjhidela eduze elifini elimabhombo nelimnyama lapha bekunoZimu khona.


text:
USomnini wathi kuMosi: “Nakhu ozakutjho kuma-Israyeli, ‘Nizibonele ngokwenu bonyana ngikhulume nani ngisezulwini.


text:
Godu uSomnini wathi kuMosi: “Ngenzela i-aldari lequlwani bese wenzela kilo umhlabelwakho wokutjhiswa, umnikelwakho wetjhebiswano okutjho imihlabelo yezimvu neembuzi kanye neenkomo zakho. Kuzakuthi kiyo yoke indawo lapha ngenza khona bona ibizo lami lidunyiswe, ngehlele kiyo, ngikubusise.


text:
“Nawungenzela i-aldari lamatje, ungalakhi ngamatje acoziweko ngombana nawuwaqoqoda ngeentlabagelo zakho, uyawangcolisa.


text:
Ungenzeli i-aldari lami iintepisi ngombana nawukhwela ngazo ububhunubhunu bakho buzakwembulekela kilo.”


text:
“Lokha nawuthenga ikhoboka lomHebheru, kumele likusebenzele iminyaka esithandathu. Kodwana emnyakeni wekhomba, lizakutjhaphuluka ngaphandle kokukhokha litho.


text:
Nakube lize lilodwa lizakutjhaphuluka lilodwa njalo; kodwana nalize nomfazi kumele umfazi loyo akhambe nalo.


text:
Nakube umphathalo ulipha umfazi bese umfazi loyo ulibelethela amadodana namkha amadodakazi, umfazi loyo nabantwabakhe bazakuba ngebomphathakhe. Lona-ke lizakhamba lilodwa.


text:
Kodwana nakube ikhobokelo ngokwalo lithi, ‘Ngithanda umphathami, umkami nabantwabami; nje-ke angiyi ndawo,’


text:
yeke-ke umphathalo uzaliletha kuZimu endaweni ecwengileko. Umphathi loyo uzalibekelela ebadini namkha egosenini bese athumbuse indlebalo ngesungulo. Lona-ke lizamsebenzela ipilwalo yoke.


text:
“Lokha indoda nayithengisa indodakazayo bona ibe likhobokakazi, indodakazi leyo ayizokutjhatjhululwa njengombana kusenziwa nakulikhoboka eliduna.


text:
Nakube umphathayo owazithengela yona akasakareki ngayo, khona-ke umphathi loyo uzayinikela bonyana ihlengwe mndenayo. Akanalungelo lokuyithengisela abantu abatjhili ngombana wephule isivumelwano sokuyithenga.


text:
Nakube umphathi loyo uthengele indodanakhe indodakazi leyo, kufanele bonyana ayithathe njengomalukazana.


text:
Indodana yomphathi loyo nayithatha omunye umfazi, inganciphisi isabelo sendodakazi leyo, kungaba kugoma, izambatho namkha ukulala nayo.


text:
Nakube indodakazi leyo ayenzelwa izinto ezintathwezi, inelungelo lokukhamba simahla, ingakhokhi ilitho.”


text:
Nayibe ubangakahlosi ukumbulala, kodwana uZimu wavuma bonyana ahlongakale ngesandla sakhe, obuleleko loyo akabalekele endaweni engizakukhombisa yona.


text:
Nakube umuntu ubulala omunye ngehloso nangokumkhukhuthela, nanyana angabalekela e-aldarini lami, msuse lapho abulawe.


text:
“Kungenzeka abantu baphikisane, khonapho omunye amadlhe omunye ngelitje namkha ngeguduva bese omadlhiweko loyo angafi kodwana alimale abe alale phasi.


text:
Umuntu loyo nasele azizwa angcono, avuke bese adondoloze aye ngaphandle, omlimazileko uzakuba msulwa, kodwana kumele akhokhele isikhathi alele ngaso phasi nokwelatjhwa kwakhe.


text:
“Lokha umuntu naphobola ikhoboka namkha ikhobokakazi lakhe ngentonga bese lihlongakalela esandleni sakhe, uzakuhlunguphazwa.


text:
Kodwana nakube ikhobokelo liphile ilanga namkha amalanga amabili, umuntu loyo akazukuhlunguphazwa ngombana uzilobise yena.


text:
“Lokha amadoda nalwako, akhahlameze umfazi osidisi bese uyonakalelwa, nokho angabi namanceba, omlimazileko loyo uzakuhlawuliswa phambi kwabagwebi ukuya ngendlela indoda yomfazi loyo izakubiza ngakhona.


text:
“Lokha umuntu namanya ilihlo lekhoboka namkha lekhobokakazi lakhe bese liyapatlaka, kumele atjhaphulule ikhobokelo likhambe ngebanga lelihlo lalo alipatlazileko.


text:
Lokha naporola izinyo lekhoboka namkha lekhobokakazi lakhe, kumele atjhaphulule ikhobokelo likhambe ngebanga lezinywelo.”


text:
“Nakube ikomo ihlaba indoda namkha umfazi imbulale, izakubulawa ngamatje nenyamayo ningayigomi. Umniniyo uzakuba msulwa.


text:
Kodwana nakube ikomo leyo beyivele inomkhuba wokuhlaba abantu bese umniniyo alokhu akhalinywa ngayo kodwana wangayivalela, yabulala indoda namkha umfazi, izakubulawa ngamatje nomniniyo abulawe.


text:
Nakube umniniyo loyo uyahlawuliswa, uzakuhlawula ngananyana yini ebizwa phezu kwakhe malungana nepilwakhe.


text:
Nakube ikomo ihlaba ikhoboka namkha ikhobokakazi, umniniyo uzakunikela umphathi wekhobokelo iimpaparwana ezimatjhumi amathathu zesiliva bese ikomo leyo ibulawa ngamatje.


text:
“Lokha umuntu nalisa ipetsi ingakavalwa, namkha lokha umuntu nemba ipetsi ayitjhiye ikhamisile bese ikomo namkha udumbana arhohlomele ngapho,


text:
umninipetsi leyo uzakuhlawula: Uzakunikela umninisilwana loyo imali. Kodwana isilwana esifilekweso sibe ngesakhe.


text:
“Nakube ikomo yomunye ihlaba yomunye bese iyafa, bazakuthengisa ikomo ephilako bese bahlukaniselana imali. Kumele godu bahlukaniselane nekomo efileko leyo.


text:
Nangabe kuyaziwa bonyana ikomo leyo inomkhuba wokuhlaba ezinye bese umniniyo akayivaleli, uzakukhokha ikomo ngekomo bese kuthi ikomo efileko kube ngeyakhe.”


text:
“Lokha umuntu neba ikomo, imvu namkha imbuzi bese uyayihlaba namkha ayithengise, uzakuhlawuliswa iinkomo ezihlanu ngekomo yinye, ahlawuliswe izimvu namkha iimbuzi ezine ngemvu yinye namkha ngembuzi yinye.


text:
“Nakube isela libanjwe liseba bese liyabethwa belife, angeze kwaba nomlandu wokuthulula iingazi zalo.


text:
Kodwana nakube lokho kwenzeke ilanga sele liphumile, olibuleleko uzakuba nomlandu weengazi.<br/>“Isela kumele lihlawule ngokuzeleko. Nakube alinanto, kufuze lithengiswe ukuze kukhokhelwe umonakalo eliwenzileko.


text:
Nakube okwetjiweko kufunyanwa esandleni salo kusaphila, lizakuhlawuliswa ngokubuyelelweko, kungaba yikomo, udumbana, imvu namkha imbuzi.


text:
“Nakube umuntu ukghaphela ifuywakhe esimini namkha esidiribeni bese ifuyo leyo ikarula esimini yomunye umuntu, uzakukhokhela umninisimu ngesivuno esikhethekileko sesimakhe nesesidiribe sakhe.


text:
“Nakuqubuka umlilo ulumathise ameva bese kutjhe isithala sekoroyi namkha ikoroyi engakavunwa namkha isimu, umuntu othungelele umlilo lowo uzakuhlawula woke umonakalo ngokuzeleko.


text:
“Nakube umuntu usisa isiliva namkha ipahla komunye umuntu bese yetjiwa ngekumbeni yomuntu loyo, isela eliyebileko lifunyanwe, lizakhokha ngokubuyelelwe kabili.


text:
Nakube isela alifunyanwa, umninimuzi uzakusondela kuZimu endaweni ecwengileko, afunge bonyana akanasandla ekwetjiweni kwepahla yomuntu loyo.


text:
“Nakwenzeka umuntu afanise ipahlakhe komunye bese athi ngeyakhe, kungaba yikomo, udumbana, imvu, imbuzi, izambatho okutjho nanyana yini emlahlekeleko, abantwabo bazakuletha umbangwabo bobabili phambi kwakaZimu endaweni ecwengileko. Kuzakuthi loyo uZimu ambona umlandu, akhokhele umbangisanakhe ngokubuyelelwe kabili.


text:
“Nakube umuntu usisa udumbana, ikomo, imvu, imbuzi namkha esinye nesinye isilwana komunye umuntu bese siyafa namkha sikhubale nanyana sinyamalale kungabi nomuntu obonako,


text:
umsolwa uzakwenza isifungo komsolako phambi kwakaSomnini bonyana azange abe nesandla epahleni yomuntu omsolako loyo. Umnikazi kumele amukele isifungweso begodu angabizi imbuyiselo.


text:
Nakube isilwaneso sidatjulwe ziimbandana, akasilethe sibe bufakazi; akazukhokhela isilwana esidatjuliweko.


text:
“Lokha umuntu naboleka into ethize namkha ifuyo komunye umuntu bese iyalimala namkha ife, umniniyo angekho, umuntu loyo uzakukhokha imbuyiselo ngokuzeleko.


text:
Nakube umniniyo gade akhona nakwenzeka lokho, umuntu loyo akazukukhokha imbuyiselo. Nakube beyiqatjhiwe izakukhokhelwa ngemali yokuqatjhwa kwayo.


text:
Nakube uyise wetlawelo ubetha phasi ngenyawo uthi akalendiseli endodeni leyo, indoda leyo izakukhokha inani elilingana nelobolo lamatlawu.


text:
ubukhali bami buzakuvutha phezu kwenu nginibulale ngesabula bese abafazi benu baba bahlolokazi, abantwabenu babe ziintandani.


text:
“Nawubolekisa imali komunye wabantu bami abadududu abahlala nawe, ungabi njengomatjhonisa kuye; ungambizi inzalo.


text:
Nakube uthathela umuntu isambatho sakhe njengesibambiso, kumele umbuyisele sona ngaphambi kobana kutjhinge ilanga,


text:
ngombana isambathweso ngiso sodwa esisisembeso sakhe, siyingubo yomzimbakhe. Angalala ngani ngaphandle kwaso? Godu lokha nalila kimi, mina ngizakwizwa ngombana nginesisa.


text:
“Ungariyadi ukunikela isivuno sakhe sekoroyi, sewayini nesamafutha we-oliva.<br/>“Ngihlukaniselani amadodanenu wamazibulo.


text:
Nenze soneso nangamazibulo weenkomo, wezimvu neweembuzi zenu. Izibulo eliduna alihlale nonina amalanga alikhomba bese kuthi ngelanga lobunane ninginikele lona.


text:
“Nibabantu bami, nje-ke ningagomi inyama yesilwana esibulewe ziimbandana emmangweni. Inikeleni izinja.”


text:
Ungalandeli inengi bona nenze ubumbi. Nawufakaza emlandwini ungahlanakeli ubulungiswa ngokulandela inengi.


text:
Lokha nawubona udumbana waloyo okuhloyileko arabhalaliswe mthwalwakhe, ungamdluli anjalo, kodwana msize.


text:
Ungayengwa bufakazi bamala nawugwebako ngombana ungahle ukhuphe isigwebo sokubulawa konganamlandu nolungileko. Angeze ngamlisa umgwebi okhohlakeleko.


text:
Ungalingi wamukele ukufunjathiswa ngombana ukufunjathiswa kuphophaza ohlolisisako, kwenze abaneqiniso babe bakhohlisi.


text:
“Ningagandeleli isikhonzi; niyayazi ihliziyo yesikhonzi ngombana nani gade niziinkhonzi enarheni yeGibhide.


text:
kodwana emnyakeni wekhomba uzawaphumuza, uwalise abe mraga ukuze abadududu bekhenu bakghone ukugoma amakhikhizela. Abawatjhiyileko azakudliwa ziinlwana zommango. Wenze soneso nangesidiribe sakho nesivande sakho se-oliva.


text:
“Yenza umsebenzakho amalanga asithandathu. Elangeni lekhomba uphumule ukuze kuphumule nekomakho nodumbanakho bese indodana yekhobokakazi lakho nesikhonzi esikusebenzelako nabo bakhokhe ummoya.


text:
Yenzani umnyanya wesiKwa esinganaNgumelo njengombana nginiyalile. Nizagoma isikwa esinganangumelo amalanga alikhomba ngesikhathi esibekiweko ngenyanga ka-Abibi ngombana leyo yinyanga enaphuma ngayo eGibhide. Kungabi nomuntu ozakuvela phambi kwami amkhonoze.


text:
Gidingani umnyanya wesiVuno okumnyanya womkhiqizo womsebenzenu walokho enikutjele emasimini. Nigidinge umnyanya wokuButhelela ekupheleni komnyaka lokha nanibuthelela iinthelo zomsebenzenu emasimini.


text:
“Ingumelo ingeze yabandakanywa neengazi zomhlabelo. Godu ungalisi amafutha wemihlabelo yeminyanyami ahlale bekuse ungakawatjhisi.


text:
“Letha njalo imikhiqizo yokuthoma yehlabathakho endaweni ecwengileko kaSomnini uZimakho.<br/>“Ungapheki imbuzana ngebisini lakanina.”


text:
“Qalani, ngithumela ingilozi phambi kwenu bona ineluse endleleni beyinise endaweni enginilungiselele yona.


text:
Ziqapheleni ngombana iphakathi kwenu; nilalele ilizwi layo, ningalwi nayo. Naningayilaleliko angeze yaqolela imitjhapho yenu ngombana ngimi okhuluma kiyo.


text:
“Kodwana lokha naniyilalelisisa kuhle bese nenza koke engithi nikwenze, khona-ke ngizakuba sisitha sezitha zenu ngibe mjamelani ebajamelanini benu.


text:
“Lokha ingilozami nayikhamba phambi kwenu bese iningenisa kuma-Amori, amaRhithi, amaPerizi, amaKanana, amaRhivi namaJebusi bese ngiyawabhubhisa,


text:
ningakhothameli abosingazimu bawo begodu ningabalotjhi. Ningenzi izinto ngendlelabo kodwana nibaphelise nya beniphadlhe namatjabo akhethekileko.


text:
Ngizathumela ukwesaba kwami phambi kwenu bese ngihlangahlanganisa boke abantu eniqabene nabo ngenze zoke izitha zenu zinibaleke.


text:
Izizwezi angeze ngaziqotjha phambi kwenu ngamnyaka munye ngombana inarha izasala inganamuntu bese iinlwana zommango ziyanda zinivukele.


text:
Ngizabeka imikhawulwenu ukusuka elwandle lomGaba ukuya elwandle lamaFilista nokusuka erhalawumbeni ukuya eYufrathe. Iye, ngizanikela abahlali benarha ezandleni zenu bese nina niyabagijimisa.


text:
Bangahlali enarhenenu ngombana bazanenza none phambi kwami lokha nanilotjha abosingazimu babo. Lokho kuzakuba sisifu kini.”


text:
USomnini wathi kuMosi: “Yenyukela kimi, wena no-Aroni, uNadabi no-Abihu kanye namatjhumi alikhomba wabanye babaphathi bakwa-Israyeli, kodwana niguqe kudanyana nihlome iinhloko phasi.


text:
Nguwe kwaphela Mosi ozakubandamela kimi, kodwana abaphathi bangabandameli. Kungabi nabanye abantu abenyuka nawe.”


text:
UMosi wehla wabikela abantu woke amezwi nemithetho kaSomnini. Abantu baphendula boke ngalizwi linye bathi: “Woke amezwi akhulunywe nguSomnini sizawaphetha.”


text:
UMosi watlola woke amezwi kaSomnini. Wavuka ngovivi wakha i-aldari enzasi kwentaba, wajamisa namatje wesikhumbuzo alitjhumi nambili agade ajamele iinkoro ezilitjhumi nambili zakwa-Israyeli.


text:
Wayala amasokana wama-Israyeli kobana enzele uSomnini imihlabelo yokutjhiswa neyetjhebiswano ngeenkunzi.


text:
Wathatha incwadi yesivumelwano, wayifundela abantu. Bona bathi: “Koke okukhulunywe nguSomnini sizokwenza begodu sizokulalela.”


text:
Nje-ke uMosi wathatha iingazi wafafaza abantu ngazo wathi: “Qalani, lezi ziingazi zesivumelwano uSomnini asenze nani ngokuya ngawo woke amezwi la.”


text:
Emva kwalokho uMosi no-Aroni, uNadabi no-Abihu kanye namatjhumi alikhomba wabanye babaphathi bakwa-Israyeli benyukela entabeni,


text:
bafika babona lapha kujame khona uZimu wakwa-Israyeli: Ngaphasi kweenyawo zakhe gade kunokungathi yindlela egangadwe ngelitje lesafaya, isuleke inga mkayi ngokwawo.


text:
USomnini wathi kuMosi: “Khuphukela kimi entabeni, ulinde khonapho; ngizokunikela imiqebethu enomthetho nemiyalo engiyitlolele bona ngifundise ama-Israyeli ngayo.”


text:
Wathi ebaphathini: “Silindelani lapha besibuye. Qalani nango u-Aroni noRhuri phakathi kwenu, nanyana ngubani onomraro akaye kibo.”


text:
Iphazimulo kaSomnini yembatha intaba yeSinayi yasibekelwa lilifu amalanga asithandathu, kwathi elangeni lekhomba uZimu wabiza uMosi phakathi kwelifu.


text:
Kuthe lokha ama-Israyeli nabona iphazimulo kaSomnini egade injengomlilo oqothulako phezu kwesiqongolo sentaba


text:
uMosi wangena elifini, wakhuphukela entabeni. UMosi waba sentabeni amalanga amatjhumi amane nobusuku bakhona.


text:
“Tjela ama-Israyeli bonyana angilethele umnikelo. Abaphathi abawuthathe komunye nomunye umuntu onehliziyo evumako.


text:
iinkhumba zamaqama ezifakwe umbala obovu, iinkhumba ezitjhukiweko bezazeswa ngamafutha, iingodo zomtholo,


text:
Godu uSomnini wathi kuMosi: “Ngenzelani umfaji ngeengodo zomtholo ube limitha nesiqunjwana ubude, ube siquntu nesiqunjwana semitha ububanzi nokuphakama.


text:
Uwubumbele amasongo wegolide amane bese uwabethelela emajikeni wawo amane ngaphasi, amasongo amabili ngehlangothini lawo namanye amabili ngakelinye ihlangothi.


text:
Wenze isisibekelo somfaji ngegolidembala sibe limitha nesiqunjwana ubude, sibe siquntu nesiqunjwana semitha ububanzi.


text:
“Wenze amakerubhi amabili wegolide ngokuwakhanda ekugcineni kwemiphetho emibili yesisibekelo somfaji.


text:
Ukhande ikerubhi linye ngehlangothini elinye nekerubhi elinye ngakelinye ihlangothi. Amakerubhi amabili angemaqadi wesisibekelweso akabe yinto yinye nesisibekelweso.


text:
Amakerubhi akathabululele amaphikwawo ngaphezulu engamele isisibekelo somfaji aqalane ngobuso, womabili aqale isisibekelo.


text:
Ufake ubufakazi besivumelwano engizakunikela bona ngaphakathi komfaji bese uvala umfaji ngesisibekelo.


text:
Ngizakuhlangana nawe lapho, ngikhulume nawe ngingehla kwesisibekelo hlangana namakerubhi amabili aphezu komfaji wobufakazi. Ngizakuyala ngalokho okumalungana nama-Israyeli.”


text:
USomnini wabuya wathi: “Yenza itafula ngomuthi womtholo libe ngaphasana kwemitha ubude, ngaphasana kwesiquntu semitha ububanzi, libe siquntu nesiqunjwana semitha ukuphakama.


text:
“Lenzele izitja ezahlukahlukeneko, iinkapho nemijeka yokuvubela umnikelo wewayini. Koke lokhu kwenze ngegolidembala.


text:
Godu uSomnini wathi: “Yenza ilithi leembani ngegolidembala. Isikhondo, isiqu, iimpundu okutjho amaqumbe namathuthumbo walo kube msebenzi okhandwe wahlanganiswa nalo.


text:
Akube namagatja asithandathu aphuma ngemaqadi wesiqu selithi leembani, kube magatja amathathu ngehlangothini linye lesiqu bese amagatja amathathu abe ngehlangothini elinye.


text:
Emagatjeni akube neempundu ezinjengama-alimondi okutjho amaqumbe namathuthumbo. Egatjeni ngalinye kilawo asithandathu kube neempundu ezintathu.


text:
Kuthi esiqwini selithi leembani kube neempundu ezine ezinjengama-alimondi, zibe namaqumbe namathuthumbo.


text:
Akube nequmbe linye esiqwini ngaphasi komsuka wamagatja akhamba ngamabili. Kube njalo kiwo woke amagatja asithandathu asuka esiqwini.


text:
“Lenzele iimbani ezilikhomba. Ubeke isibani phezu kwesiqu nangaphezu kwegatja negatja ukuze zikhanyise esibangeni esingaphambi kwelithi leembani.


text:
“Ilithi leembani sele lihlangene nezitja zalo zoke libe makhilogremu amatjhumi amathathu nane wegolidembala.


text:
USomnini wathi kuMosi: “Yenza ithaberinakeli ngamatjhila alitjhumi welineni emhlophe. Uthunge nemifanekiso yamakerubhi ngobukghoni ematjhilenapho ngewulu ehlaza komkayi, ebubende netlerebede.


text:
Ubude betjhila ngalinye bube mamitha alitjhumi nambili nesiquntu, libe ngaphasana kwamamitha amabili ububanzi. Woke amatjhila lawa kumele alingane.


text:
Wenze iinrhobelo ezihlaza komkayi emphethweni welinye letjhila elihlanganisiweko elingeqadi. Wenze njalo nakelinye itjhila elihlanganisiweko.


text:
Akube ziinrhobelo ezimatjhumi amahlanu etjhileni lokuthoma elihlanganisiweko, ezinye iinrhobelo ezimatjhumi amahlanu emphethweni wetjhila lesibili elihlanganisiweko. Iinrhobelwezo aziqalane.


text:
Wenze iinqobotjhelo ezimatjhumi amahlanu zegolide bese uqobotjhela amatjhila elinye kelinye ngeenqobotjhelwezo ukuze ithaberinakeli lihlangane libe linye.


text:
“Godu wenze amatjhila woboya beembuzi wokwenza itende phezu kwethaberinakeli; uwenze abe litjhumi nanye.


text:
Ubude betjhila ngalinye bube mamitha alitjhumi nantathu nesiquntu bese ububanzi buba ngaphasana kwamamitha amabili. Wolitjhumi nanye amatjhila lawo kumele alingane.


text:
Uhlanganise amatjhila amahlanu ndawonye nasithandathu ndawonye. Itjhila lesithandathu uzalibhinca ngehla komnyango wetende.


text:
Wenze iinrhobelo emphethweni welinye letjhila elihlanganisiweko elingeqadi. Wenze njalo nakelinye itjhila elihlanganisiweko.


text:
Wenze iinqobotjhelo ezimatjhumi amahlanu zekoporo bese uqobotjhela iinrhobelo. Qobotjhela ngazo itende ukuze lihlangane libe linye.


text:
Ingcenye yamatjhila wetende edluleleko okuyingcenye yamatjhila ahlanganisiweko, ayilembeleliswe ngeswazini langemuva lethaberinakeli.


text:
Ingcenye esiquntu semitha ngehlangothini elinye nelinye lalokho okudluleleko ebudeni bamatjhila wetende izakulembelela ngemaqadi wethaberinakeli, ngapha nangapha ligubuzeseke.


text:
“Yenza isigubuzeso setende ngeenkhumba zamaqama ezifakwe umbala obomvu begodu wenze isigubuzeso esinye ngeenkhumba ezitjhukiweko bezazeswa ngamafutha ngaphezu kwaso.


text:
Iingodo ezimbili ezihlanganiswe bona zenze ihlaka kufuze zibe neentlobo ezimbili ngaphasi. Woke amahlaka wethaberinakeli uwenze ngaleyondlela.


text:
Ngaphasi kwamahlaka amatjhumi amabili lawo wenze amanzinziso wesiliva amatjhumi amane. Akube manzinziso amabili ngaphasi kwehlaka ngalinye lapha iintlobo zalo ezimbili zizakungena khona. Yenza njalo ehlakeni elinye nelinye.


text:
Ijika linye alenziwe ziingcenye ezimbili ezifanako. Iingcenye ezimbilezi kumele zihlanganiswe ukusuka phasi ukuya phezulu lapha isongo lokuthoma lizafakwa khona. Akube njalo emajikeni womabili.


text:
Nje-ke kuzakuba namahlaka abunane ngemuva kwethaberinakeli namanzinziso wesiliva alitjhumi nasithandathu. Ihlaka ngalinye libe namanzinziso amabili.


text:
“Wenze iinqabo ngeengodo zomtholo zibe ngezamahlaka wethaberinakeli. Yenza zibe zihlanu ngeswazini elinye


text:
Iinqabo ezingeziphakathi emahlakeni wamaswazi wethaberinakeli kumele zithome ekuthomeni kweswazi ukuyokutjhayisa ekugcineni.


text:
“Wenze isiyaya ngelineni emhlophe. Uthungelele phezu kwesiyayapho ngobukghoni imifanekiso yamakerubhi ngewulu ehlaza komkayi, ebubende netlerebede.


text:
Yenza iinsika ezine zomtholo ezinamekwe ngegolide zijame phezu kwamanzinziso wesiliva. Lembelelisa isiyayeso ngeenkhonkhwani zegolide phezu kweensika,


text:
silembelele ngaphasi kweenqobotjhelo zamatjhila.<br/>“Ngenisa umfaji wobufakazi uwubeke ngemuva kwesiyaya. Isiyaya sizakuhlukanisa indawo ecwengileko kecwenge khulu.


text:
Beka itafula ngaphandle kwesiyaya, ubeke ilithi leembani ngeswazini langesewula yethaberinakeli malungana netafula elingeswazini langetlhagwini.


text:
“Yenza itjhila lomnyango wetende ngelineni emhlophe ulithungelele newulu ehlaza komkayi, ebubende netlerebede.


text:
Wenzele itjhila lomnyango iinsika ezine zomtholo bese uzinameka ngegolide; iinkhonkhwani zakhona kube ngezegolide. Uzibumbele amanzinziso amahlanu wekoporo.”


text:
USomnini wathi kuMosi: “Wenze i-aldari ngeengodo zomtholo libe sikwere ngaphezulu. Ubude nobubanzi libe mamitha amabili nesiqunjwana. Libe limitha nesiqunjwana ukuphakama.


text:
“Ulenzele izitja zokufaka umlotha, iintjhefula, izitja zokunyenyeza, iimforogo nezitja zokutjhisela itjhwalo. Zoke izitja zalo uzenze ngekoporo.


text:
“Godu ulenzele umsefo wekoporo njengenede ngemaqadi walo. Wenze amasongo amane wekoporo emajikenalo amane.


text:
Godu uSomnini wathi kuMosi: “Wenze isirhodlo sethaberinakeli ngalendlela: Ngeswazini langesewula lethaberinakeli ulembelelise umlembelembe wamatjhila welineni emhlophe anomthungo abe mamitha amatjhumi amane nahlanu.


text:
Ihlangothi lesirhodlwelo alibe neensika ezimatjhumi amabili namanzinziso wakhona amatjhumi amabili kwenziwe ngekoporo, kodwana iinkhonkhwani zeensika kanye nemipherho yakhona kwenziwe ngesiliva.


text:
“Ngokunjalo ngeswazini langetlhagwini lethaberinakeli kube nomlembelembe wamatjhila omamitha amatjhumi amane nahlanu ubude. Akube neensika ezimatjhumi amabili namanzinziso wakhona amatjhumi amabili kwenziwe ngekoporo, kodwana iinkhonkhwani zeensika kanye nemipherho yakhona kwenziwe ngesiliva.


text:
“Ububanzi besirhodlo, ngeswazini langetjingalanga lethaberinakeli, bube nomlembelembe wamatjhila omamitha amatjhumi amabili nambili nesiquntu. Godu bube neensika ezilitjhumi kanye namanzinziso wakhona alitjhumi.


text:
“Ububanzi besirhodlo ngeswazini langaphambili lethaberinakeli ngepumalanga bube mamitha amatjhumi amabili nambili nesiquntu.


text:
Ihlangothi lesirhodlo langaphambili libe nemilembelembe emibili yamatjhila ephahle isango. Ubude bomlembelembe ngamunye bube mamitha asithandathu nesiquntu nesiqunjwana. Yomibili imilembelembe leyo ibe neensika ezintathu namanzinziso amathathu.


text:
Esangweni lesirhodlo akube nesivalo esimamitha alithoba ububanzi, senziwe ngelineni emhlophe ethungwe ngewulu ehlaza komkayi, ebubende netlerebede. Asibe neensika ezine ezinamanzinziso amane.


text:
“Zoke iinsika magegana nesirhodlo zibe nemipherho yesiliva, iinkhonkhwani zesiliva namanzinziso wekoporo.


text:
Ubude besirhodlo bube mamitha amatjhumi amane nahlanu, ububanzi bube mamitha amatjhumi amabili nambili nesiquntu. Ukuphakama komlembelembe kube mamitha amabili nesiqunjwana. Umlembelembe lowo ube ngewelineni emhlophe enomthungo; amanzinziso wakhona enziwe ngekoporo.


text:
Zoke izitja zethaberinakeli zananyana ngimuphi umsebenzi, nazo zoke iinkhonkhwani ezibamba itende nesirhodlo zizakuba ngezekoporo.”


text:
USomnini wathi: “Wena-ke Mosi utjele ama-Israyeli bonyana alethe kuwe amafutha we-oliva atsengileko nacwebileko wokukhanyisa ilithi leembani. Iimbani azihlale zivutha


text:
ngetendeni lokuhlanganela ngaphandle kwesiyaya esingaphambi kobufakazi. U-Aroni namadodanakhe kumele bahlale babona bonyana iimbani ziyakhanya phambi kwakaSomnini ukusukela ntambama bekuse. Lokhu kuzakuba simiso esijame nini nanini sama-Israyeli iinzukulwana ngeenzukulwana.”


text:
USomnini wathi kuMosi: “Umnakwenu u-Aroni namadodanakhe akaphume phakathi kwama-Israyeli. Qala ngimkhethile yena namadodanakhe uNadabi no-Abihu, u-Elazara no-Itamara kobana babe baphristi bangilotjhe.


text:
Tjela boke abanekghono, engibaphe ukuhlakanipha, kobana benzele u-Aroni izambatho ukuze ahlukaniselwe ubuphristi bami.


text:
“Nanzi izambatho okumele bazenze: iporiyana yomphristi, i-efodi, ijasi, iphuraphura enomphetho, ingwani yomphristi kanye nomkhungo. Abenzele namadodana womfowenu u-Aroni izambatho ezikhethekileko kobana abe baphristi bami.


text:
“Bazakusebenzisa imicwana yegolide, iwulu ehlaza komkayi, ebubende netlerebede kanye nelineni emhlophe.


text:
Abasebenze ngobukghoni ukwenza i-efodi ngelineni emhlophe, ethungwe ngemicwana yegolide nangewulu ehlaza komkayi, ebubende netlerebede.


text:
I-efodi leyo ayibe nemitletle emibili yamahlombe ukuze ihlanganise ingcenye yangemuva neyangaphambili emphethwenayo.


text:
Ibhande lokuyibopha elithungelelwe kiyo nalo alenziwe ngelineni emhlophe ethungwe ngemicwana yegolide nangewulu ehlaza komkayi, ebubende netlerebede.


text:
Ugobhodlhe amabizo wamadodana ka-Israyeli ematjeni amabili njengombazi natlola elitjeni lokugiba. Amatje lawo uwaphethe ngemicwana yegolide


text:
bewuwathungelele phezu kwemitletle yamahlombe we-efodi, abe sikhumbuzo samadodana ka-Israyeli. U-Aroni akembathe amabizwawo emahlombakhe phambi kwakaSomnini kube sikhumbuzo.


text:
uthungelele iinketanyana ezimbili zegolidembala khonapho. Iinketanyanezo azilukwe njengalokha nakulukwa imicwana.


text:
“Wenze ngobukghoni imbada yeporiyana yomphristi lapha kufakwa khona amatje wefumbe. Uyenze ifane nangendlela ekwenziwe ngayo i-efodi: ngelineni emhlophe, ethungwe ngemicwana yegolide nangewulu ehlaza komkayi, ebubende netlerebede.


text:
Ayilingane mahlangothi woke nayibhinciweko, ibe masentimitha amatjhumi amabili nambili ubude nobubanzi.


text:
Uyifake amarhemo amane wamatje aligugu:<br/>“Irhemo lokuthoma libe nerubi,<br/>ithophazi ne-emeraldi;


text:
irhemo lesine libe nebherili,<br/>i-oniksi nejasipere.<br/>“Woke amatje lawo uwarubele ngemicwana yegolide.


text:
Akube mamatje alitjhumi nambili, anamabizo ukuya ngamadodana ka-Israyeli. Azakuba njengamatje wokugiba, enye nenye ikoro kezilitjhumi nambili itlolwe ngokugobhodlhwa elitjeni layo.


text:
“Iinketanyana ezimbili zegolidembala ezilukwe njengemicwana uzazibophelela eporiyaneni nganasi indlela:


text:
Bopha amaphelelo weenketanyana ezimbili emphethweni orutjelweko wamatje asemtletleni we-efodi emahlombe ukuze iporiyana ibe sesifubeni.


text:
Wenze amasongo amanye amabili wegolide, uwathungelele emajikeni amanye angaphasi womphetho weporiyana.


text:
Godu wenze amanye amasongo amabili wegolide bese uwathungelela ngaphambili phasi emitletleni yamahlombe hlanu kwalapha ihlangana khona ne-efodi ngehla kwebhande.


text:
Bophelela amasongo weporiyana emasongweni we-efodi ngomtiya ohlaza komkayi ukuze ibe ngehla kwebhande le-efodi. Lokho kuzakwenza bonyana iporiyana ingatjhaphuluki isuke e-efodini.


text:
“Ngaleyondlela u-Aroni uzakuthwala amabizo wamadodana ka-Israyeli eporiyaneni enembada yamatje wefumbe. Amabizo lawo uzawathwala ehliziywenakhe lokha naya endaweni ecwengileko kube sikhumbuzo sanini nanini phambi kwakaSomnini.


text:
Ngembadeni yeporiyana ubeke amatje wefumbe okuyi-urimi nethumimi, abe sehliziyweni ka-Aroni lokha nayokuvela phambi kwakaSomnini. Ngaleyondlela u-Aroni uzakuhlala athwele amatje wefumbe yokuhlahla ama-Israyeli ehliziywenakhe njalo.


text:
Phakathi nendawo ibe nentamo lapha kungena khona ihloko, uyithungelele umphetho olukiweko entanyeni ufane nomphetho wesambatho sepi ukuze ingadabuki.


text:
Emphethwenayo ngenzasi wenze amarharinada ngewulu ehlaza komkayi, ebubende netlerebede azombeleze umphetho abe neenkhencezo zegolide hlangana,


text:
kube sikhencezo segolide nerharinada, godu isikhencezo segolide nerharinada njalo njalo magegana nomphetho wejasi.


text:
U-Aroni akembathe ijasi leyo njalo lokha nangenako nalokha naphumako endaweni ecwengileko yokulotjha phambi kwakaSomnini ukuze kuzwakale ukukhenceza. Nangembathi njalo, uzakufa.


text:
“Godu wenze ithuthumbo legolidembala, uligwale ngokuligobhodlha amagama athi, ‘Ohlukaniselwe uSomnini’ njengomgobhodlho wesigibo.


text:
phezu kwepandla ka-Aroni. Ithuthumbelo lizakuhlala lisepandla ka-Aroni njalo ukuze ama-Israyeli amukeleke phambi kwakaSomnini lokha naletha izipho ezikhethileko. Ngaleyondlela u-Aroni uzakwenza bonyana izono zama-Israyeli zithethelelwe lokha naphambukako ekunikeleni nanyana ngiziphi izipho.”


text:
Godu uSomnini wathi kuMosi: “Lokha nawuthungela u-Aroni iphuraphura ngelineni emhlophe nalokha nawumenzela ingwani ngelineni emhlophe kanye nomkhungo ngobukghoni,


text:
wenzele namadodanakhe iimphuraphura, imikhungo yokuthekeleza nemibhode. Lokhu ukwenze kobana abe nesithunzi abe ahlonipheke.


text:
Wembathise umnakwenu u-Aroni namadodanakhe akanye naye, ubahlukanisele ubuphristi bami ngokubazesa nangokubajamisa.


text:
Ubenzele iindzeredzere ngelineni kobana bafihle ububhunubhunu babo ukusuka edinini ukufika emadolweni.


text:
U-Aroni namadodanakhe bayembathe lokha nabangena ngetendeni lokuhlanganela ngitjho nalokha nabatjhidela e-aldarini kobana balotjhe endaweni ecwengileko. Nakungasinjalo bazazithwesa umlandu bese bayafa. Lokhu kuzakuba simiso sanini nanini ku-Aroni neenzukulwaneni zakhe ngemva kwakhe.”


text:
USomnini wathi kuMosi: “Nakhu ozakwenza kibo nawubahlukaniselako kobana babe baphristi bami: Thatha ikunzana eyodwa namaqama amabili amsulwa,


text:
izikwa ezindulungu, izikwa ezimasongo ezidutjwe ngamafutha we-oliva neemphaphatha ezitjhatjhwe ngamafutha we-oliva. Izikwezo zingabi nengumelo begodu zenziwe ngeflowuru esefiweko.


text:
Thatha izambatho, wembese u-Aroni iphuraphura kanye nejasi ekhambisana ne-efodi, i-efodi neporiyana yomphristi bese umbopha ngebhande le-efodi.


text:
bese uwabopha ngemikhungo yokuthekeleza emadinini njengombana wenze ku-Aroni, uwathwese imibhode. Ubuphristi buzakuba ngebabo ngokwesimiso sanini nanini.<br/>“Uzajamisa u-Aroni namadodanakhe ngalendlela:


text:
Letha ikunzana ngaphambi kwetende lokuhlanganela. U-Aroni namadodanakhe bazakubeka izandla zabo phezu kwehloko yekunzana.


text:
bese uthatha ingcenye yeengazi zekunzana uzininde phezu kweempundu ezisemajikeni we-aldari ngomunwakho. Iingazi eziseleko uzithululele emanzinzweni we-aldari.


text:
Uthathe woke umhlwehlwe weenredlo, ipundu yesibindi, iziso zombili nomhlwehlwe wakhona ukutjhisele e-aldarini.


text:
Kodwana inyama yekunzana, isikhumba kanye nomswani wakhona ukutjhise ngaphandle kwekampa. Lokho kumhlabelo wehlambululo.


text:
Utjhise loke iqamelo e-aldarini, libe mhlabelo wokutjhiswa kuSomnini. Lokho kumnikelo owamukelekako kuSomnini.


text:
Ulihlabe bese uthatha ingcenye yeengazi zalo uzininde endlebeni yangesidleni ka-Aroni neendlebeni zangesidleni zamadodanakhe, phezu kwabothubha babo bangesidleni naphezu kwabothubhakghuru babo bangesidleni. Ufafaze iingazi eziseleko e-aldarini magegana nalo.


text:
Uthathe ingcenye yeengazi ezise-aldarini nengcenye yamafutha wokuzesa bese ukufafaze phezu kwaka-Aroni nezambatho zakhe naphezu kwamadodanakhe nezambatho zawo. Yena nezambatho zakhe uzakuba ngocwengileko kanye namadodanakhe nezambatho zawo.


text:
“Leli liqama abazakujanyiswa ngalo, yeke thatha amafuthalo okutjho amanoni womsila nomhlwehlwe weenredlo, ipundu yesibindi, iziso zombili nomhlwehlwe wakhona kanye nomlenze wangesidleni.


text:
Godu uthathe sinye isikwa esindulungu, esimasongo esidutjwe ngamafutha nesiphaphatha ngesiqwebini sesikwa esinganangumelo esiphambi kwakaSomnini.


text:
Koke lokhu ukubeke ezandleni zaka-Aroni nezamadodanakhe ukuze kuphakanyiswe njengomnikelo osibiko kuSomnini.


text:
Uthathe lokho ezandleni zabo, ukutjhise e-aldarini ngaphezu komhlabelo wokutjhiswa kube mnikelo owamukelekako kuSomnini.


text:
“Uthathe isifuba seqama okujanyiswe ngalo u-Aroni, usiphakamise njengomnikelo osibiko kuSomnini. Lokho kusisabelo sakho.


text:
“Ngebanga lokobana isifuba nomlenze weqama kwaphakanyiswa njengomnikelo osibiko nakujanyiswa u-Aroni namadodanakhe, lokho kufuze kutjhejwe ngokukhethekileko ngomuso:


text:
Kusisabelo saka-Aroni namadodanakhe. Iye, izithwezi zazimnikelo okhethekileko lokha nakujanyiswa abaphristi, nangokuzako kumele zibe ngezikhethekileko. Lokha ama-Israyeli nenza imihlabelo yetjhebiswano kumele aphakamisele izithwezo kuSomnini bese zinikelwa abaphristi. Lokhu kusimiso sanini nanini ama-Israyeli okumele asigcine.


text:
“Izambatho ezikhethekileko zaka-Aroni zizakwambulelwa lowo ozakuba mphristi omkhulu eenzukulwaneni zakhe. Uzazembatha lokha nazeswako nalokha najanyiswako.


text:
Indodana ezakuba mphristi esikhundleni sakhe izazembatha emalangeni alikhomba wokujanyiswa kwayo etendeni lokuhlanganela. Godu izembathe njalo nayingena endaweni ecwengileko bonyana izokulotjha.


text:
U-Aroni namadodanakhe bazagoma inyama yeqama leyo nesikwa esingesiqwebini emnyango wetende lokuhlanganela.


text:
Abazagoma ukudlokho ngilabo kwaphela abazibandakanye ekambisweni yetethelelo ukuze bajanyiswe ngokuhlukaniselwa uSomnini. Ongaphandle akukameli agome ngombana kukhethekile.


text:
Nakube kunamasalela wenyama yokujanyiswa namkha wesikwa asele bekwaba sekuseni, uwatjhise. Angeze agonywa ngombana akhethekile.


text:
bewulungise ngamalanga ikunzana yomhlabelo wehlambululo kube yitethelelwabo. Lokha nawenzela i-aldari ihlambululo, lihlambulule begodu ulizese ukuze lihlukaniselwe uSomnini.


text:
Buyelela ikambiso yehlambululo ye-aldari amalanga alikhomba bese uyalihlukanisela. I-aldari lizakuba ngelicwenge khulu; nanyana yini ethinta i-aldarelo izakucwenga.”


text:
USomnini wathi kuMosi: “Nakhu okuzakwenziwa phezu kwe-aldari: Kuzakuhlatjwa iimvana ezimbili ezinomnyaka munye, imihla yoke ngokungapheliko.


text:
Imvana yokuthoma ayikhambisane nethungana leflowuru esefiweko edutjwe ngelitha nesiquntu samafutha we-oliva, nelitha nesiquntu sewayini yomnikelo wokuselwako.


text:
Enye imvana unikele ngayo ngamarhwaqela ikhambisane nomnikelo weenthoro newokuselwako njengombana wenza ekuseni ukuze kube mnikelo okhethekileko owamukelekako kuSomnini.


text:
Kuzakuba mhlabelo wokutjhiswa owenziwa njalo eenzukulwaneni zenu emnyango wetende lokuhlanganela phambi kwakaSomnini.<br/>“Ngizakuhlangana nabaphristi lapho bengikhulume nawe.


text:
Ngizakwahlukanisela itende lokuhlanganela kanye ne-aldari; u-Aroni namadodanakhe nabo ngizabahlukanisela kobana babe baphristi bami.


text:
Azakwazi bonyana nginguSomnini uZimawo. Ngawakhupha enarheni yeGibhide kobana ngihlale phakathi kwawo. Iye, nginguSomnini uZimawo.”


text:
Alibe sikwere ngaphezulu okutjho isiquntu semitha ubude nesiquntu semitha ububanzi. Libe ngaphasi kwemitha ukuphakama, iimpundu zalo zilingane nalo.


text:
Ulinameke ngegolidembala ngaphezulu nemahlangothini walo kanye neempundu zalo. Umphethwalo uwenze ngegolide.


text:
Ulenzele amasongo wegolide abe ngaphasi komphetho walo. Kube masongo amabili ngehlangothini linye namabili ngehlangothini elifulatheleko. Azakuba ziimphatho zalo lapha kufakwa khona iingodo zokulithwala.


text:
Beka i-aldarelo ngaphambi kwesiyaya sendawo ecwenge khulu, lapha kunomfaji wobufakazi khona. Ulibeke lapha ngizakuhlangana nawe khona okutjho ngaphambi kwesisibekelo somfaji esisibekela ubufakazi.


text:
U-Aroni uzakutjhisela kilo amakha wetjhwalo njalo ekuseni ngesikhathi sokucima iimbani abe azilungise.


text:
Godu awatjhise ngamarhwaqela lokha nakhanyisa iimbani. Umphristi omkhulu akatjhise amakha wetjhwalo imihla ngemihla phambi kwakaSomnini iinzukulwana ngeenzukulwana.


text:
Ungenzeli kilo itjhwalo elingakacwengi, umhlabelo wokutjhiswa nomnikelo weenthoro. Ungalingi wenzele kilo umnikelo wokuselwako.


text:
U-Aroni uzakuninda iimpundu zalo ngeengazi zomhlabelo wehlambululo kanye ngomnyaka. Qobe mnyaka uzakwenza ngaleyondlela itethelelo kilo. I-aldarelo licwenge khulu kuSomnini.”


text:
“Lokha nawubala ama-Israyeli bona utlolise amadoda wepi, omunye nomunye wawo uzakuhlawulela ipilwakhe kuSomnini. Enze njalo ukuze kungabi namatshwenyeko phakathi kwawo lokha natloliswako.


text:
Omunye nomunye otlolisweko uzakunikela ngalokhu: amagremu asithandathu wesiliva ukuya ngokwesilinganiso sendawo ecwengileko kube mnikelo kaSomnini.


text:
Woke umuntu otlolisweko, ukusuka koneminyaka ematjhumi amabili ukuya phezulu uzakunikela umnikelo kaSomnini.


text:
Lokha naninikela umnikelo kaSomnini ukuze nizenzele itethelelo, abanesabo banganikeli ngaphezu kwamagremu asithandathu nabadududu banganikeli ngaphasi kwamagremu asithandathu.


text:
Uthathe isiliva yomnikelo wetethelelo kuma-Israyeli ibe ngeyomsebenzi wetende lokuhlanganela. Isiliva leyo izakuba sikhumbuzo sama-Israyeli phambi kwakaSomnini kobana nizenzele itethelelo.”


text:
“Godu yenza isitja sekoporo sibe nesinzinziso sekoporo kube ngesokuhlambela. Usibeke hlangana netende lokuhlanganela ne-aldari lomhlabelo. Uthele amanzi ngaphakathi kwaso


text:
Abahlambe lokha nabaya ngetendeni lokuhlanganela, namkha nabatjhidela e-aldarini kobana balotjhe nalokha nabatjhisela uSomnini umnikelo. Nakungasinjalo bazakufa.


text:
Abahlambe izandla neenyawo zabo, nakungasinjalo bazakufa. Lokhu kuzakuba simiso sanini nanini kibo ngitjho nakuye kube ziinzukulwana ngeenzukulwana.”


text:
“Zithathele iinthako eziphambili zalokhu: amakhilogremu asithandathu wemire emagiqana, isinamoni nomgaba okuzizinto ezinuka kamnandi, zibe makhilogremu amathathu ngayinye,


text:
amakhilogremu asithandathu wegcolo lomuthi wekhasiya ukuya ngokwesilinganiso sendawo ecwengileko kanye namalitha asithandathu nesiquntu wamafutha we-oliva.


text:
Uthathe koke lokhu wenze ngakho amafutha wokuzesa ahlukaniselweko kube mvango okhethekileko. Ulungise umvango lowo ube njengowomvangi weenhlahla. Uthathe amafutha wokuzesa ahlukaniselweko lawo,


text:
i-aldari lomhlabelo wokutjhiswa nazo zoke izitja zakhona kanye nesitja sokuhlambela nesinzinziso sakhona


text:
ukuze kube ngokucwengileko. Iye, kuzakuba ngokucwenge khulu kangangobana nanyana yini ekuthintako izakucwenga.


text:
Bese uthi kuma-Israyeli, ‘Lokhu kuzakuba mafutha akhethekileko wokuzesa kibo boke abaphristi bangomuso.


text:
Ningazesi nanyana ngubani, godu ningenzi amanye afana nawo ngeenthako. Amafutha la akhethekile, nakini akabe ngakhethekileko.


text:
Nanyana ngubani ozenzela wakhe afana nawo namkha azese ngawo nanyana ngubani ongakahlukaniselwa, uzakujutjwa ebantwini bekhabo.’ ”


text:
USomnini godu wathi kuMosi: “Zithathele iinthako ezilinganako zamakha alandelako: uburegu bomuthi webhalisamu, inovu enuka kamnandi ye-onikha neyegalibhanumu kanye noburegu obutsengileko bomuthi welebhona.


text:
Ngeenthakwezo wenze itjhwalo libe inga lenziwe muvangi weenhlahla. Ulinunge ngetswayi elihlanzekileko nelikhethekileko.


text:
Ukghadlhe ingcenye yazo zibe ziinquqwana bese uzibeka ngaphambi kobufakazi ngetendeni lokuhlanganela lapha ngizakuhlangana nawe khona. Itjhwalweli lizakuba ngelikhetheke khulu kini.


text:
Itjhwalo enizolenza ukuya ngeenthako zalo ningazenzeli nina. Ngakini lizakuba ngelikhethekileko kuSomnini.


text:
Nanyana ngubani owenza elifana nalo kobana alisebenzise njengamakha wakhe uzakujutjwa ebantwini bekhabo.”


text:
Qala-ke, ngimbeke kanye no-Oholiyaba umsa ka-Arhisamaki, wekoro yakwaDani. Godu nginikele woke amadoda anekghono ukuhlakanipha kobana enze koke engikuyale ngakho:


text:
itende lokuhlanganela, umfaji wokufaka ubufakazi, isisibekelo somfaji esiphezu kwawo nakho koke okukhambisana netende,


text:
izambatho ezithungiweko nezikhethekileko zaka-Aroni umphristi omkhulu kanye nezambatho zamadodanakhe kobana babe baphristi,


text:
amafutha wokuzesa namakha wetjhwalo malungana nendawo ecwengileko. Lokho bakwenze ngendlela engikuyale ngayo.”


text:
“Yithi kuma-Israyeli, ‘Gcinani amaSabatha wami ngombana lokhu kulitshwayo phakathi kwami nani ukudlulela eenzukulwaneni zenu ukuze nazi bonyana mina Somnini ngiyanihlukanisela.


text:
Nigcine iSabatha ngombana licwengile kini; nanyana ngubani olisilaphazako akabulawe. Iye, nanyana ngubani owenza umsebenzi mhlokho, akajutjwe ebantwini bekhabo.


text:
Umsebenzi awenziwe emalangeni asithandathu, kodwana ilanga lekhomba liliSabatha elihlukaniselweko nelicwengileko kuSomnini. Nanyana ngubani owenza umsebenzi ngeSabatha akabulawe.


text:
Ngalokho ama-Israyeli azakugidinga iSabatha, aligcine eenzukulwaneni zawo zoke kube sivumelwano sanini nanini.


text:
Kulitshwayo lanini nanini phakathi kwami nama-Israyeli kobana emalangeni asithandathu uSomnini wenza izulu nephasi kodwana waphumula ngelanga lekhomba, ngalokho waqabuleka.’ ”


text:
Kwathi naqeda ukukhuluma noMosi entabeni yeSinayi wamnikela imiqebethu emibili yobufakazi, imiqebethu etlolwe ngomuno kaZimu.


text:
Kwathi lokha abantu nababona bonyana uMosi uyariyada ukubuya entabeni, babungelela u-Aroni bathi kuye: “Sikima usenzele isithombe sakaZimu ozasikhokhela ngombana nakhu uMosi okunguye owasikhupha enarheni yeGibhide asazi bonyana kwenzakeleni ngaye.”


text:
U-Aroni wathi kibo: “Ncomulani amancina wegolide aseendlebeni zabomkenu, zamadodanenu nezamadodakazenu niwalethapha.”


text:
Wathatha amancina wegolide lawo kibo wenza isithombe esibunjiweko wasibaza ngebhedlhela saba yikunzana. Abantu bathi: “Israyeli, nangu-ke uZimenu owanikhupha enarheni yeGibhide!”


text:
Kwathi lokha u-Aroni nabona lokhu, wakha i-aldari phambi kwekunzana leyo bewenza isimemezelo wathi: “Kusasa kuzakuba mnyanya kaSomnini.”


text:
Bavuka ekuseni, benza imihlabelo yokutjhiswa bebaletha nemihlabelo yetjhebiswano. Abantu bahlala phasi bagoma, basela iwayini, basikima, bathoma ukukhwatjhana.


text:
USomnini wakhuluma noMosi wathi: “Yehla ngombana nakhu abantu owabakhupha enarheni yeGibhide barhubutjhe isivumelwano!


text:
Baphambuke msinyana endleleni engabayala ngayo. Bazenzele ikunzana ebunjiweko bebayikhothamela, bazenzela imihlabelo kiyo bathi, ‘Israyeli, nangu-ke uZimenu owanikhupha enarheni yeGibhide!’ ”


text:
Nje-ke ngilisa ukuze ilaka lami livuthe bhe phezu kwabo belibaqothule. Wena ngizakwenza ube sisizwe esikhulu.”


text:
Kodwana uMosi wancancabeza kuSomnini uZimakhe wathi: “Maye Somnini, kuzakuba njani nasele ilaka lakaSomnini livutha phezu kwabantu bakhe abakhupha enarheni yeGibhide ngamandla amakhulu nangesandla sakhe esiqinileko na?


text:
AmaGibhide azakuthi, ‘Iye, uZimabo wabakhuphela zonezi eGibhide bonyana abehlisele ihlekelele abe abarhayilele eentabeni abaqede nya ebusweni bomhlaba.’ Bengithi uSomnini akaphenduke elakeni lakhe elivuthako, azisole ngokuhlosa ubumbi ebantwini bakhe.


text:
USomnini akakhumbule u-Abrahamu, u-Isaka no-Israyeli iinceku zakhe afunga kizo ngebizo lakhe wathi, ‘Ngizakwandisa iinzukulwana zenu zibe njengeenkwekwezi zomkayi, nginikele iinzukulwana zenu yoke inarha enginithembise yona le kobana ibe lilifa lazo isiphelani.’ ”


text:
UMosi waphenduka, wehla entabeni aphethe imiqebethu emibili yobufakazi. Imiqebethu leyo beyitlolwe ngapha nangapha.


text:
Imiqebethu leyo beyenziwe nguZimu begodu itlolwe nguye ngesandla sakhe. Gade itlolwe ngokugobhodlhwa.


text:
Kwathi lokha uJotjhuwa nezwa itjhada labantu nabalokhu barhuwelela, wathi kuMosi: “Baba-ke! Kunetjhada lepi ekampeni!”


text:
Kodwana uMosi wathi: “Awa, engilizwakweli akusilo itjhada lokuthabela ukuhlula namkha lokulilela ukuhlulwa. Litjhada lokudumisa leli.”


text:
Kwathi bona atjhidele eduze nekampa wabona ikunzana nabantu babetha isikhalanga, uMosi wavutha ngelaka. Waphosa imiqebethu phasi wayephula emsukeni wentaba.


text:
Wathatha ikunzana leyo wayiphosa emlilweni. Wayitshidlha yaba yiputjhana, wayirhatjha emanzini bewaseza ama-Israyeli amanzi lawo ngekani.


text:
U-Aroni wathi: “Umphathami akangavuthi ngelaka. Angitjho umphathami uyabazi abantu bonyana bonakele kangangani.


text:
Ngibo abathe kimi, ‘Senzela uZimu ozasikhokhela ngombana nakhu uMosi loyo owasikhupha eGibhide unyamalele; asazi bonyana kwenzakeleni ngaye.’


text:
Mina ngathi kibo, ‘Woke onegolide akalikhuphe.’ Mbala banginikela-ke. Ngaliphosela emlilweni kwase kuphuma ikunzana leyo.”


text:
UMosi wabona bonyana abantu abasalawuleki ngombana u-Aroni wahluleka ukubalawula. Ngokwenza lokho abantu bazirhubutjha phambi kwabajamelani babo.


text:
Nje-ke uMosi wajama esangweni lekampa wathi: “Boke abangehlangothini lakaSomnini abeze kimapha.” Woke amadodana kaLevi abuthanela kuye.


text:
Wathi kiwo: “Nakhu okutjhiwo nguSomnini uZimu wakwa-Israyeli, ‘Omunye nomunye wenu akahlome ngesabulakhe, athome emasangweni wekampa abulale nanyana ngubani, kungaba ngumfowabo, umnganakhe nanyana umakhelwanakhe.’ ”


text:
UMosi wathi: “Namhlanje nizahlukanisele ngokwenu kobana nibe baphristi bakaSomnini ngombana omunye nomunye wenu ujike wajamelana ngitjho nomndenakhe. Ngalokho nizifumanele isibusiso.”


text:
Ngakusasa ekuseni uMosi wathi ebantwini: “Nenze isono esikhulu. Nje-ke ngizakhuphukela kuSomnini, mhlambe nginganenzela itethelelo ngesonokazi senwesi.”


text:
Nje-ke uMosi wabuyela kuSomnini wathi: “Awu Kosami! Abantwaba benze isono esikhulu ngokwenza usingazimu wegolide.


text:
Nokho bengithi uSomnini akalibalele isono sabesi. Nakube kuyabhala, ngiyarabhela, uSomnini akangisule encwadinakhe ayitlolileko.”


text:
Gadesi-ke khamba uyokhokhela abantu ubase endaweni engikutjele ngayo. Qala, ingilozami izakhamba phambi kwakho. Kuzakuba nesikhathi lapha ngizabahlunguphaza khona ngezono zabo.”


text:
USomnini wathi kuMosi: “Thutha lapha wena nabantu owabakhupha enarheni yeGibhide uye enarheni engayifungela ku-Abrahamu, u-Isaka noJakopo ngathi ngizayinikela iinzukulwana zabo.


text:
Ngizathumela ingilozi phambi kwakho, ngiqotjhe amaKanana, ama-Amori, amaRhithi, amaPerizi, amaRhivi namaJebusi.


text:
Khuphuka uye enarheni egeleza ibisi neliju, kodwana angizukhamba nani ngombana ngizabe nginiqothule endleleni ngebanga lokobana nineentanyana.”


text:
Abantu benza njalo ngombana uSomnini bekathe kuMosi: “Tjela ama-Israyeli bona ababantu abaneentanyana. Nange kungenzeka ngikhambe phakathi kwawo, ngingabona sele ngiwaqothule wokanyana nje. Nje-ke akakhuphe imikghabiswawo leyo ngibone kuhle bona ngizokwenzani ngawo.”


text:
UMosi wathatha itende walihloma ngaphandle kwekampa kudanyana nayo, walibiza bonyana litende lokuhlanganela. Bekuthi nanyana ngubani ofuna uSomnini eze ngetendeni lokuhlanganelelo elingaphandle kwekampa.


text:
Bekuthi njalo lokha uMosi naya etendeni, boke abantu basikime. Woke umuntu ajame emnyango wetende lakhe bese uqala uMosi abe ayongena ngetendenelo.


text:
Lokha uMosi nangena ngetendenelo, bekwehla isika yelifu ijame emnyango wetende bese uSomnini ukhuluma noMosi.


text:
Abantu nababona isika yelifelo ijame emnyango wetende, omunye nomunye wabo gade azilungiselela asemnyango wetende lakhe kobana ahlome ihloko phasi.


text:
USomnini bekakhuluma noMosi ngokwakhe njengomuntu nacoca nomnganakhe. Lokha uMosi nabuyela ekampeni, incekwakhe uJotjhuwa isokana elimsa kaNuni azange iphume ngetendeni.


text:
UMosi wathi kuSomnini: “Iye, uSomnini bekanande athi kimi, ‘Khupha abantwaba’, kodwana uSomnini azange asangitjela bonyana ngubani azomthuma nami. Angithi nguSomnini ngokwakhe owathi kimi, ‘Ngikukhethile begodu ufumene umusa emehlwenami.’


text:
Nje-ke ngiyabawa, nakube ngifumene umusa emehlweni kaSomnini, uSomnini akangikhombise iindlela zakhe, ngalokho ngizamazi bengiqiniseke bonyana uSomnini unami. USomnini akhumbule godu bonyana isizwesi ngesakhe.”


text:
UMosi waphendula wathi: “Iye, nakube uSomnini akakhambi nathi, khona angeze sakwazi ukutjhida lapha.


text:
Kuzakwazeka njani bonyana ngifumene umusa emehlweni kaSomnini, mina nesizwe sakhesi? Angithi kuzakubonakala lokha uSomnini nakhamba nathi bonyana mina nabantu bakhe sikhethekile kibo boke abantu ephasini.”


text:
USomnini wathi kuMosi: “Ngizakwenza lokho okukhulumileko ngombana ufumene umusa emehlwenami begodu ngikukhethile.”


text:
USomnini wathi: “Ngizakwenza bona boke ubuhle bami budlule phambi kwakho bese ngibize ibizo elithi ‘Somnini’. Iye, ngizakuba nomusa kengifuna ukuba nomusa kuye, ngikhombise isirhawu kengithanda ukumkhombisa.


text:
Kuzakuthi lokha iphazimulwami nayidlulako ngikufake hlangana nompharu wedwala ngikusithe ngesandla sami bengidlule.


text:
USomnini wathi kuMosi: “Baza imiqebethu emibili njengeyokuthoma. Ngizotlola kiyo amagama agade akeyokuthoma owayephulako.


text:
Qinisekisa bonyana kusasa ekuseni ulungela ukwenyukela kimi entabeni yeSinayi, ungilinde esiqongolweni sentaba.


text:
Kungabi nomuntu oza nawe godu kungabonakali muntu kiyo yoke intaba. Ungavumeli bonyana kutjhidele izimvu, iimbuzi neenkomo entabenapha.”


text:
Yeke uMosi wabaza imiqebethu emibili njengeyekuthomeni. Wavuka ekuseni wakhuphukela entabeni yeSinayi aphethe imiqebethu emibili njengombana uSomnini bekamyalile.


text:
uSomnini wadlula ngaphambi kwakhe wamemezela wathi: “USomnini, uSomnini unguZimu onomusa nesirhawu, ubuthaka ekusilingekeni, uzele ukwethembeka neqiniso!


text:
Uhlala athembekile eenkulungwaneni ngeenkulungwana zeenzukulwana, ulibalela imilandu, imitjhapho nezono, kodwana akazumlisa onomlandu. Wehlisela isibetho sezono zaboyise phezu kwabantwababo besizukulwana sesithathu nesesine.”


text:
wathi kuSomnini: “Nakube gadesi ngifumene umusa emehlweni kaSomandla, bengithi angibawe bona uSomandla akhambe phakathi kwethu nanyana sineentanyana nje. USomnini akalibalele imilandu nezono zethu, asithathe njengelifa lakhe.”


text:
USomnini wathi kuye: “Qala, ngizimisele ukuvuselela isivumelwano. Phambi kwabo boke abantu bakho ngizakwenza iimangaliso ezingazange khezibonwe kilo loke iphasi namkha ezizweni zoke. Boke abantu ophakathi kwabo bazakubona umsebenzi kaSomnini. Iye, ngizakwenza okwesabekako ngawe.


text:
“Gcinani imiyalo enginiyala ngayo namhlanjesi. Qala, ngizaqotjha ama-Amori, amaKanana, amaRhithi, amaPerizi, amaRhivi namaJebusi phambi kwenu.


text:
Tjhejani ningenzi isivumelwano nabahlali benarha eniya kiyo ngombana lokho kuzakuba sisifu phakathi kwenu.


text:
Ningakhothameli usingazimu ngombana nginguZimu ongahlanganiswako, ngikho ngaziwa bonyana nginguSomnini onesikhwele nje.


text:
Ningenzi isivumelwano nabahlali benarha le ngombana bazakuthi lokha nabadlhemadlhema ngemva kwabosingazimu babo babahlabele bese bayanimema bona nigome imihlabelwabo.


text:
Ningathathelani nabo ngombana abantwababo nabadlhemadlhema ngemva kwabosingazimu babo bazakuyenga abantwabenu bona nabo bagijime nabosingazimu.


text:
“Yenzani umnyanya wesiKwa esinganaNgumelo njengombana nginiyalile. Nizagoma isikwa esinganangumelo amalanga alikhomba ngesikhathi esibekiweko ngenyanga ka-Abibi ngombana leyo yinyanga enaphuma ngayo eGibhide.


text:
Koke okuduna okuphume qangi esibelethweni kungokwami, kungaba ngokweenkomo namkha kwezimvu neembuzi.


text:
Elinye nelinye izibulo lakadumbana nilihlenge ngemvana namkha ngembuzana, nakungasinjalo nilephule intamo. Woke amazibulo wabantu hlangana namadodanenu niwahlenge. Kungabi nomuntu ozakuvela phambi kwami amkhonoze.


text:
“Nisebenze amalanga asithandathu bese kelekhomba niphumule. Nanyana kungaba sikhathi sokulima namkha sokuvuna niphumule.


text:
Nenze umnyanya weemVeke lokha nanivuna ikoroyi yokuthoma. Godu nenze umnyanya wokuButhelela ekupheleni komnyaka.


text:
Njengombana ngizokuqotjha izizwe phambi kwenu bese ngikhulise imikhawulwenu nje, akunamuntu ozarhalela inarhenu lokha naniyokuvela kathathu ngomnyaka phambi kwakaSomnini uZimenu.


text:
“Kungabi nesibiliso lapha nenzela khona umhlabelo.<br/>“Umhlabelo womnyanya wePhasika ungahlali bekuse.


text:
“Lethani njalo imikhiqizo yokuthoma yehlabathenu endaweni ecwengileko kaSomnini uZimenu.<br/>“Ningapheki imbuzana ngebisi lakanina.”


text:
Godu uSomnini wathi kuMosi: “Tlola naka amezwi ngombana ukuya ngamezwi la, ngenze isivumelwano nawe no-Israyeli.”


text:
UMosi wahlala lapho noSomnini amalanga amatjhumi amane nobusuku bakhona. Azange agome isikwa namkha asele amanzi. USomnini watlola amezwi wesivumelwano phezu kwemiqebethu. Lokho bekumiyalo elitjhumi.


text:
UMosi nehla entabeni yeSinayi nemiqebethu emibili yobufakazi, gade angakatjheji bonyana ubuso bakhe buyaphazimula ngebanga lokukhuluma kwakhe noZimu.


text:
Kwathi lokha u-Aroni nabantu boke bakwa-Israyeli nababona bonyana ubuso bakaMosi buyaphazimula, besaba ukutjhidela kuye.


text:
Ngemva kwalapho woke ama-Israyeli atjhidela, wawanikela yoke imiyalo uSomnini amnikele yona entabeni yeSinayi.


text:
Bekuthi njalo lokha uMosi nayokhuluma noSomnini agubulule isiyaya kufikela lapha aphuma khona ngetendeni. Naphuma lapho gade atjela ama-Israyeli lokho uSomnini amyale ngakho,


text:
ama-Israyeli aphele abona bonyana ubuso bakaMosi buyaphazimula. Yeke uMosi gade azigubuzesa ngesiyaya godu kufikela lapha ayokhuluma khona noSomnini.


text:
UMosi wabizela ndawonye woke umkhambathi wama-Israyeli wathi kiwo: “Nanzi izinto uSomnini aniyale bonyana nizenze:


text:
Umsebenzi awenziwe emalangeni asithandathu, kodwana ilanga lekhomba liliSabatha elihlukaniselweko nelicwengileko kuSomnini. Nanyana ngubani owenza umsebenzi mhlokho akabulawe.


text:
‘Thathani phakathi kwenu umnikelo niwuse kuSomnini, nanyana ngubani onehliziyo evumako, akalethe umnikelo kaSomnini kube ligolide, isiliva nekoporo,


text:
ithaberinakeli, itende lalo nesigubuzeso salo, iinqobotjhelo namahlaka walo, iinqabo zalo, iinsika zalo namanzinziswalo,


text:
i-aldari letjhwalo neengodo zakhona, amafutha wokuzesa namakha wetjhwalo, itjhila lomnyango okumnyango wethaberinakeli,


text:
i-aldari lomhlabelo wokutjhiswa, nomsefo walo wekoporo, iingodo zakhona, izitja zakhona, isitja sokuhlambela nesinzinziso sakhona,


text:
imilembelembe yesirhodlo, iinsika zakhona kanye namanzinziso wakhona, itjhila lokuvala isango lesirhodlo,


text:
izambatho ezithungiweko zokulotjha endaweni ecwengileko, izambatho ezikhethekileko zaka-Aroni umphristi omkhulu nezambatho zamadodanakhe kobana babe baphristi.”


text:
Ngambala beza, omunye nomunye agugwa yihliziyo begodu nommoyakhe uvuma waletha umnikelo kaSomnini kobana usetjenziswe etendeni lokuhlanganela nemisebenzinalo yoke kanye nezambathweni ezikhethekileko.


text:
Ngaleyondlela beza-ke kwaba madoda nabafazi. Boke ebegade banehliziyo evumako baletha iinqobotjhelo, amancina wepumulo, iindzilamnwana zokutlikitla, abonongoro nayo yoke imihlobo yezinto zegolide; kwaba ngiloyo naloyo wanikela umnikelo wegolide kuSomnini.


text:
Woke umuntu waletha lokho anakho kwaba yiwulu ehlaza komkayi, ebubende netlerebede, ilineni emhlophe, uboya beembuzi, iinkhumba zamaqama ezifakwe umbala obomvu neenkhumba ezitjhukiweko bezazeswa ngamafutha.


text:
Nogade akghona ukunikela ngesiliva nangekoporo wenza njalo. Abaneengodo zomtholo ebezingasetjenziselwa umsebenzi lo nabo baziletha emnikelweni kaSomnini.


text:
Boke abafazi ebegade banekghono lokuphotha, baletha emnikelweni abakuphothileko okutjho iwulu ehlaza komkayi, ebubende netlerebede kanye nemicu yelineni emhlophe.


text:
Woke amadoda nabafazi okutjho abantu bakwa-Israyeli abagugwa ziinhliziyo kobana balethe nanyana yini emsebenzini kaSomnini ayala ngoMosi bonyana wenziwe, bakuletha lokho njengomnikelo wesihle kuSomnini.


text:
UMosi wathi ebantwini bakwa-Israyeli: “USomnini ukhethe uBhetsaleli umsa ka-Uri omsa kaRhuri wekoro yakwaJuda,


text:
USomnini wamhlohlozela bona afundise abanye abantu, yena no-Oholiyaba umsa ka-Arhisamaki wekoro yakwaDani.


text:
Yabazalisa ngekghono lokwenza woke umsebenzi owenziwa bososino, nabatlami, umsebenzi wokuthunga ngewulu ehlaza komkayi, ebubende etlerebede nemicu yelineni emhlophe newokuluka. Bebakwazi ukwenza nanyana ngiliphi isino nemitlamo yobukghwari.”


text:
UMosi waraga wathi: “UBhetsaleli no-Oholiyaba nabo boke abantu abanekghono uSomnini abaphe ubukghoni nobuhlakani bokwazi ukwenza nanyana ngimuphi umsebenzi ekwakhiweni kwendawo ecwengileko, bazasebenza ukuya ngakho koke uSomnini akuyalileko.”


text:
Yeke uMosi wabiza uBhetsaleli no-Oholiyaba nabo boke abantu abanekghono, loyo naloyo uSomnini amuphe ubuhlakani okutjho boke abagugwa ziinhliziyo bonyana beze bazokusebenza.


text:
Bathatha kuMosi woke umnikelo wesihle owalethwa ma-Israyeli malungana nomsebenzi wendawo ecwengileko.<br/>Abantu baragela phambili ngokuletha iminikelo yesihle kuMosi qobe kusekuseni


text:
bekwathi labo abanekghono ebegade basebenza umsebenzi wendawo ecwengileko omunye nomunye wabo walisa ukusebenza weza kuMosi


text:
wathi kuye: “Abantu baletha okunengi ngokudluleleko kilokho okudingeka ekwenzeni umsebenzi uSomnini asiyale bona siwenze.”


text:
UMosi wayala bonyana kumemezelwe kiyo yoke ikampa bona kungasalethwa umnikelo wesihle malungana nendawo ecwengileko. Yeke abantu bakhawula ukuletha iminikelo.


text:
Boke abantu abanobukghoni ebebasebenza ekwakheni ithaberinakeli benza amatjhila alitjhumi welineni emhlophe. Bathungelela nemifanekiso yamakerubhi ngobukghoni ematjhilenapho ngewulu ehlaza komkayi, ebubende netlerebede.


text:
Ubude betjhila ngalinye gade bumamitha alitjhumi nambili nesiquntu, lingaphasana kwamamitha amabili ububanzi. Woke amatjhila lawo gade alingana.


text:
Benza iinrhobelo ezihlaza komkayi emphethweni welinye letjhila elihlanganisiweko elingeqadi. Benza soneso nakelinye itjhila elihlanganisiweko.


text:
Kwaba neenrhobelo ezimatjhumi amahlanu etjhileni lokuthoma elihlanganisiweko nezinye ezimatjhumi amahlanu emphethweni wetjhila lesibili elihlanganisiweko. Iinrhobelwezo gade ziqalene.


text:
Benza iinqobotjhelo ezimatjhumi amahlanu zegolide bese baqobotjhela amatjhila elinye kelinye ngazo ukuze ithaberinakeli lihlangane libe linye.


text:
Godu benza amatjhila ngoboya beembuzi kobana kwenziwe itende phezu kwethaberinakeli; kwaba matjhila alitjhumi nanye.


text:
Ubude betjhila ngalinye gade bumamitha alitjhumi nantathu nesiquntu bese ububanzi bungaphasana kwamamitha amabili. Wolitjhumi nanye amatjhila lawo gade alingana.


text:
Benza iinrhobelo emphethweni welinye letjhila elihlanganisiweko elingeqadi. Kwaba njalo nakelinye itjhila elihlanganisiweko.


text:
Benza iinqobotjhelo ezimatjhumi amahlanu zekoporo kobana kuqobotjhelwe ngazo itende ukuze lihlangane libe linye.


text:
Benzela itende isigubuzeso ngeenkhumba zamaqama ezifakwe umbala obovu begodu benza isigubuzeso esinye ngaphezu kwaso ngeenkhumba ezitjhukiweko bezazeswa ngamafutha.


text:
Iingodo ezimbili ezihlanganiswe bona zenze ihlaka bekufuze zibe neentlobo ezimbili ngaphasi. Woke amahlaka wethaberinakeli bawenza ngaleyondlela.


text:
Ngaphasi kwamahlaka amatjhumi amabili lawo benza amanzinziso wesiliva amatjhumi amane. Kwaba manzinziso amabili ngaphasi kwehlaka ngalinye lapha iintlobo zalo ezimbili zazingena khona. Benza njalo ehlakeni elinye nelinye.


text:
Ijika linye belenziwe ziingcenye ezimbili ezifanako. Iingcenye ezimbilezi bezihlanganiswe ukusuka phasi ukuya phezulu lapha isongo lokuthoma belizokufakwa khona. Bekunjalo emajikeni womabili.


text:
Gade kunamahlaka abunane ngemuva kwethaberinakeli namanzinziso wesiliva alitjhumi nasithandathu. Ihlaka ngalinye belinamanzinziso amabili.


text:
Benza iinqabo ngeengodo zomtholo zaba ngezamahlaka wethaberinakeli. Benza zaba zihlanu ngeswazini elinye,


text:
Iinqabo ezingeziphakathi emahlakeni wamaswazi wethaberinakeli begade zithoma ekuthomeni kweswazi ukuyokutjhayisa ekugcineni.


text:
Benza isiyaya ngelineni emhlophe. Bathungelela phezu kwesiyayapho ngobukghoni imifanekiso yamakerubhi ngewulu ehlaza komkayi, ebubende netlerebede.


text:
Godu benza iinsika ezine zomtholo zokuphanyeka isiyaya, bazinameka ngegolide. Iinkhonkhwani zakhona zona kwaba ngezegolide. Babumbela iinsikezo amanzinziso amane wesiliva.


text:
Benza itjhila lomnyango wetende ngelineni emhlophe, balithungelela ngewulu ehlaza komkayi, ebubende netlerebede.


text:
Godu benzela itjhilelo iinsika ezihlanu neenkhonkhwani zakhona. Banameka iimpundu zalo nemipherho yakhona ngegolide, kodwana amanzinziso wakhona amahlanu gade angewekoporo.


text:
UBhetsaleli wenza umfaji ngomuthi womtholo, waba limitha nesiqunjwana ubude, waba siquntu nesiqunjwana semitha ububanzi nokuphakama.


text:
Wawubumbela amasongo amane wegolide, wawabethelela emajikenawo amane ngaphasi. Kwaba masongo amabili ngehlangothini lawo namanye amabili ngakelinye ihlangothi.


text:
Wenza isisibekelo somfaji ngegolidembala saba limitha nesiqunjwana ubude, saba siquntu nesiqunjwana semitha ububanzi.


text:
Godu wenza amakerubhi amabili wegolide ngokuwakhanda ekugcineni kwemiphetho emibili yesisibekelo somfaji,


text:
kwaba likerubhi linye ngehlangothini elinye nekerubhi linye ngehlangothini elinye. Amakerubhi amabili bekangemaqadi wesisibekelweso ayinto yinye naso.


text:
Amakerubhi bekathabululele amaphikwawo ngaphezulu engamele isisibekelo somfaji aqalene ngobuso; womabili aqala isisibekelweso.


text:
Godu wenza netafula ngomuthi womtholo laba ngaphasana kwemitha ubude, ngaphasana kwesiquntu semitha ububanzi, laba siquntu nesiqunjwana semitha ukuphakama.


text:
Godu wenza nezitja ngegolidembala ebekumele zibe phezu kwetafula, izitja ezihlukahlukeneko zakhona, iinkapho nemijeka yokuvubela umnikelo wewayini.


text:
Wenza ilithi leembani ngegolidembala. Isikhondo, isiqu, iimpundu okutjho amaqumbe namathuthumbalo kwaba msebenzi okhandwe wahlanganiswa nalo.


text:
Gade kunamagatja asithandathu aphuma ngemaqadi wesiqu selithi leembani, kwaba magatja amathathu ngehlangothini linye lesiqu namathathu ngehlangothini elinye.


text:
Emagatjeni gade kuneempundu ezinjengama-alimondi okutjho amaqumbe namathuthumbo. Egatjeni ngalinye kilawo asithandathu kwaba neempundu ezintathu.


text:
Bekunequmbe linye esiqwini ngaphasi komsuka wamagatja akhamba ngamabili. Kwaba njalo kiwo woke amagatja asithandathu asuka esiqwini.


text:
Ilithi leembani sele lihlangene nezitja zalo zoke, belimakhilogremu amatjhumi amathathu nane wegolidembala.


text:
Wenza i-aldari letjhwalo ngomuthi womtholo. Gade lisikwere ngaphezulu okutjho isiquntu semitha ubude nesiquntu semitha ububanzi, lingaphasi kwemitha ukuphakama. Iimpundu zalo gade zinamathele kilo.


text:
Walinameka ngegolidembala ngaphezulu nangemahlangothinalo kanye neempundu zalo, waliphetha ngegolide.


text:
Walenzela amasongo wegolide aba ngaphasi komphethwalo. Kwaba masongo amabili ngehlangothini linye namabili ngehlangothini elifulatheleko kobana kube ziimphatho zalo lapha kufakwa khona iingodo zokulithwala.


text:
Godu wenza amafutha wokuzesa ahlukaniselweko namakha wetjhwalo elihlanzekileko. Kwaba njengomsebenzi womvangi weenhlahla.


text:
UBhetsaleli wenza i-aldari lomhlabelo wokutjhiswa ngomuthi womtholo, laba sikwere ngaphezulu. Ubude nobubanzi belimamitha amabili nesiqunjwana, liphakeme ngemitha nesiqunjwana.


text:
Wenza zoke izitja ze-aldari ngekoporo. Zona gade kungilezi: iimbiza, iintjhefula, izitja zokunyenyeza, iimforogo nezitja zokutjhisela itjhwalo.


text:
Walenzela umsefo wekoporo njengenede ngemaqadi walo. Wabeka umsefo ngaphasi komqoqo we-aldari ukuze ulembelele uphelele phakathi e-aldarini.


text:
Walibumbela amasongo amane, wawabophelela emajikeni amane womsefo wekoporo bona abe ziimphatho zeengodo.


text:
Wafaka iingodwezo emasongweni ngemaqadi we-aldari kobana lithwalwe ngazo. I-aldari gade lenziwe ngamaplanka laba nomkghotho ngaphakathi.


text:
Godu wenza isitja sekoporo saba nesinzinziso sekoporo ngeemboniboni zabafazi okwathi muva basebenza emnyango wetende lokuhlanganela.


text:
UBhetsaleli wenza isirhodlo sethaberinakeli ngalendlela: Ngeswazini langesewula lethaberinakeli walembelelisa umlembelembe wamatjhila welineni emhlophe anomthungo, waba mamitha amatjhumi amane nahlanu.


text:
Ihlangothi lesirhodlwelo laba neensika ezimatjhumi amabili namanzinziso wakhona amatjhumi amabili enziwe ngekoporo. Kodwana iinkhonkhwani zeensika kanye nemipherho yakhona gade kwenziwe ngesiliva.


text:
Ngeswazini langetlhagwini lethaberinakeli nakhona kwaba nomlembelembe omamitha amatjhumi amane nahlanu ubude. Iinsika zakhona zaba matjhumi amabili namanzinziso wakhona enziwe ngekoporo aba matjhumi amabili. Kodwana iinkhonkhwani zeensika kanye nemipherho yakhona gade kwenziwe ngesiliva.


text:
Ngeswazini langetjingalanga lethaberinakeli khona gade kunomlembelembe wamatjhila omamitha amatjhumi amabili nambili nesiquntu, iinsika zakhona zilitjhumi namanzinziso wakhona alitjhumi. Iinkhonkhwani zeensika kanye nemipherho yakhona gade kwenziwe ngesiliva.


text:
Ngeswazini langaphambili lethaberinakeli ngepumalanga gade limamitha amatjhumi amabili nambili nesiquntu.


text:
Ihlangothi lesirhodlo langaphambili laba nemilembelembe emibili yamatjhila ephahle isango. Ubude bomlembelembe ngamunye bebumamitha asithandathu nesiquntu nesiqunjwana. Yomibili imilembelembe leyo yaba neensika ezintathu namanzinziso amathathu.


text:
Amanzinziso weensika gade ayikoporo, kodwana iinkhonkhwani zakhona kanye nemipherho yakhona gade kwenziwe ngesiliva. Iimpundu zeensika gade zinamekwe ngesiliva. Zoke iinsika zesirhodlo bezinemipherho yesiliva.


text:
Isivalo sesango lesirhodlo gade senziwe ngelineni emhlophe ethungwe ngewulu ehlaza komkayi, ebubende netlerebede. Gade simamitha alithoba ububanzi, simamitha amabili nesiqunjwana ukuphakama. Besilingana nokuphakama komlembelembe wesirhodlo.


text:
Isango belineensika ezine namanzinziso amane wekoporo. Iinkhonkhwani zeensika kanye nemipherho yakhona gade kuyisiliva. Iimpundu zakhona bezinamekwe ngesiliva.


text:
Ngomyalo kaMosi amaLevi atlola isibalo seentlabagelo ezasetjenziswa mayelana nethaberinakeli okutjho itende lapha bekufakwe khona ubufakazi. AmaLevi lawo gade arholwa ngu-Itamara umsa ka-Aroni umphristi omkhulu.


text:
Lokho kwenziwa ngemva kobana uBhetsaleli umsa ka-Uri omsa kaRhuri ongowekoro yakwaJuda enze koke uSomnini ayala uMosi ngakho.


text:
Yena gade asekelwe ngu-Oholiyaba umsa ka-Arhisamaki wekoro yakwaDani ongusosino, umtlami nomthungi ngewulu ehlaza komkayi, ebubende netlerebede phezu kwelineni emhlophe.


text:
Inani legolide elasetjenziswa kiwo woke umsebenzi wethaberinakeli nakho koke okukilo gade limakhilogremu ayikulungwana ukuya ngesilinganiso esisetjenziswa endaweni ecwengileko. Igolideli lalethwa babantu njengesibiko.


text:
Isiliva eyalethwa ma-Israyeli atlolisweko gade imakhilogremu aziinkulungwana ezintathu namakhulu amane namatjhumi amathathu ukuya ngesilinganiso esisetjenziswa endaweni ecwengileko.


text:
Kwaba magremu amahlanu anesiquntu nesiqunjwana emuntwini ngamunye otlolisweko. Lokho bekusilinganiso esisiquntu sesipaparwana ukuya ngesilinganiso esisetjenziswa endaweni ecwengileko. (Bekubalwe ukusuka koneminyaka ematjhumi amabili ukuya phezulu, kwaba madoda aziinkulungwana ezimakhulu asithandathu nantathu namakhulu amahlanu anamatjhumi amahlanu.)


text:
Amakhilogremu aziinkulungwana ezintathu namakhulu amane netjhumi wesiliva gade asetjenziselwe ukubumba amanzinziso wendawo ecwengileko newesiyaya. Inaneli lasetjenziselwa ukubumba amanzinziso alikhulu okutjho bona amakhilogremu angaphezudlwana kwamatjhumi amathathu nane enza inzinziso linye.


text:
Ngamakhilogremu amatjhumi amabili wesiliva aseleko uBhetsaleli wenzela iinsika iinkhonkhwani, wanameka iimpundu zeensika bewazenzela nemipherho.


text:
Ikoporo eyalethwa njengesibiko gade imakhilogremu aziinkulungwana ezimbili namakhulu amane namatjhumi amabili nahlanu.


text:
UBhetsaleli wenza ngayo amanzinziso womnyango wetende lokuhlanganela, i-aldari lekoporo nomsefo wekoporo ngemaqadi kanye nazo zoke izitja ze-aldari,


text:
amanzinziso weensika zesirhodlo newesango laso kanye nazo zoke iinkhonkhwani zethaberinakeli nezesirhodlo.


text:
Abantu abanobukghoni benzela abaphristi izambatho zokulotjha endaweni ecwengileko. Izambathwezo bezithungwe ngewulu ehlaza komkayi, ebubende netlerebede. Godu benzela u-Aroni izambatho ezikhethekileko njengombana uSomnini bekayale uMosi.


text:
Benza i-efodi ngelineni emhlophe ethungwe ngemicwana yegolide nangewulu ehlaza komkayi, ebubende netlerebede.


text:
Bebakhande igolide laba sipara balisika imicwana kobana balithungelele ngobukghoni ewulwini ehlaza komkayi, ebubende netlerebede kanye nelinenini emhlophe.


text:
Benza imitletle yamahlombe kobana ihlanganise ingcenye ye-efodi yangemuva neyangaphambili emphethweni.


text:
Ibhande lokuyibopha elithungelelwe kiyo nalo gade lenziwe ngelineni emhlophe ethungwe ngemicwana yegolide nangewulu ehlaza komkayi, ebubende netlerebede njengombana uSomnini ayala uMosi.


text:
Balungisa amatje amabili we-oniksi: Batlola ngokugobhodlha amabizo wamadodana ka-Israyeli ematjeni lawo njengombazi natlola elitjeni lokugiba, bawaphetha ngemicwana yegolide.


text:
Bawabeka phezu kwemitletle yamahlombe we-efodi kobana abe mamatje wesikhumbuzo wamadodana ka-Isayeli njengombana uSomnini bekayale uMosi.


text:
Benza ngobukghoni iporiyana yomphristi omkhulu yafana nangendlela ekwenziwe ngayo i-efodi: ngelineni emhlophe ethungwe ngemicwana yegolide nangewulu ehlaza komkayi, ebubende netlerebede.


text:
Gade ilingana mahlangothi woke nayibhinciweko, imasentimitha amatjhumi amabili nambili ubude nobubanzi.


text:
irhemo lesine belinebherili,<br/>i-oniksi nejasipere.<br/>Woke amatje lawo gade arutjelwe ngemicwana yegolide


text:
anamabizo wamadodana ka-Israyeli. Bekanjengamatje wokugiba, enye nenye ikoro kezilitjhumi nambili beyitlolwe ngokugobhodlhwa elitjeni layo.


text:
Benza iinketanyana ezimbili zegolidembala ezilukwe njengemicwana, bazibophelela eporiyaneni nganasi indlela:


text:
Benza amasongo amabili wegolide, bawarubela ngemicwana yegolide. Bathungelela amasongo lawo emajikeni angehla weporiyana.


text:
Babopha amaphelelo weenketanyana ezimbili emphethweni orutjelweko wamatje asemtletleni we-efodi emahlombeni ukuze iporiyana ibe sesifubeni.


text:
Benza amasongo amanye amabili wegolide, bawathungelela emajikeni amanye angaphasi womphetho weporiyana.


text:
Godu benza amanye amasongo amabili wegolide, bawathungelela ngaphambili phasi emitletleni yamahlombe hlanu kwalapha ihlangana khona ne-efodi ngehla kwebhande.


text:
Babophelela amasongo weporiyana emasongweni we-efodi ngomtiya ohlaza komkayi kobana ube ngehla kwebhande le-efodi. Benza njalo bonyana iporiyana ingatjhaphuluki isuke e-efodini.<br/>Kwaba njengombana uSomnini ayala uMosi.


text:
Phakathi nendawo beyinentamo ithungelelwe umphetho olukiweko ofana nowesambatho sepi ukuze ingadabuki.


text:
Emphethweni wejasi ngenzasi benza amarharinada ngokutatela iwulu ehlaza komkayi, ebubende netlerebede.


text:
Godu benza iinkhencezo ngegolidembala bazibeka hlangana namarharinada phezu komphetho wejasi magegana nawo phakathi kwamarharinada.


text:
Kwaba sikhencezo nerharinada, godu isikhencezo nerharinada njalo njalo magegana nomphetho wejasi yokulotjha, njengombana uSomnini ayala uMosi.


text:
ingwani yomphristi omkhulu yelineni emhlophe nemibhode yabaphristi, iindzeredzere zelineni kanokutjho


text:
kanye nomkhungo wokuthekeleza welineni ekhethekileko ethungwe ngewulu ehlaza komkayi, ebubende netlerebede njengombana uSomnini ayala uMosi.


text:
Godu benza nethuthumbo legolidembala okutjho isihlohlo esahlukaniselweko, batlola phezu kwaso amagama anjengawomgobhodlho wesigibo athi, “Ohlukaniselwe uSomnini”.


text:
Babophelela kiso umtiya ohlaza komkayi kobana basibophelele engwanini ngaphambili njengombana uSomnini ayala uMosi.


text:
Ngaleyondlela woke umsebenzi mayelana nethaberinakeli okutjho itende lokuhlanganela, waphethwa. Ama-Israyeli enza ngakho koke uSomnini agade ayale uMosi ngakho.


text:
Abantu baletha kuMosi ithaberinakeli okutjho itende nazo zoke izitja zakhona, iinqobotjhelo zalo, amahlaka, iinqabo, iinsika, amanzinziso,


text:
isembeso esenziwe ngeenkhumba zamaqama ezifakwe umbala obovu nesinye isembeso esenziwe ngeenkhumba ezitjhukiweko bezazeswa ngamafutha, isiyaya esilitjhila lomnyango,


text:
i-aldari lekoporo nomsefo walo wekoporo, iingodo zakhona, nazo zoke izitja zakhona, isitja sokuhlambela nesinzinziso sakhona,


text:
imilembelembe yamatjhila yesirhodlo, iinsika zakhona namanzinziso wakhona, itjhila lokuvala isango lesirhodlo, iintambo neenkhonkhwani ezibamba imilembelembe yesirhodlo, nazo zoke izitja zokulotjha ethaberinakelini okutjho itende lokuhlanganela,


text:
izambatho ezithungiweko zokulotjha endaweni ecwengileko okutjho izambatho ezikhethekileko zaka-Aroni umphristi omkhulu kanye nezambatho zamadodanakhe kobana babe baphristi.


text:
Kwathi lokha uMosi nabona bonyana mbala ama-Israyeli enze woke umsebenzi njengombana uSomnini amyalile, wawabusisa.


text:
Ungenise itafula bewuhlele koke kuhle phezu kwalo. Ngenisa nelithi leembani bese uhlela iimbani zalo.


text:
Ubeke i-aldari legolide lokutjhisela itjhwalo phambi komfaji wobufakazi bese ulembelelisa itjhila lomnyango wethaberinakeli.


text:
Ujamise i-aldari lomhlabelo wokutjhiswa ngaphandle komnyango wethaberinakeli okutjho itende lokuhlanganela.


text:
Ubeke isitja sokuhlambela hlangana netende lokuhlanganela ne-aldari bese uthela amanzi ngaphakathi kwaso.


text:
Thatha amafutha uzese ithaberinakeli nakho koke okungaphakathi kwalo, ulihlukanisele kanye nepahlalo yoke engaphakathi; lizakuba ngelicwengileko.


text:
Uzese ne-aldari lomhlabelo wokutjhiswa kanye neensetjenziswa zalo zoke, ulihlukanisele, nje-ke lizakuba ngelicwenge khulu.


text:
Ngemva kwalokho kuze u-Aroni namadodanakhe emnyango wetende lokuhlanganela bese ubahlambulula ngamanzi.


text:
bese uwazesa njengombana uzese uyisawo ukuze abe baphristi bami. Ukuzeswa kwawo kuzawenza abe baphristi nini nanini eenzukulwaneni zawo.”


text:
Yeke wendlala itende phezu kwamahlaka wethaberinakeli waleka itendelo ngezembeso zakhona njengombana uSomnini bekamyalile.


text:
Wathatha imiqebethu yobufakazi wayifaka ngemfajini, wawufakela iingodo zokuwuthwala, wabeka isisibekelo somfaji ngaphezu kwawo.


text:
Khonapho wangenisa umfaji lowo ngethaberinakelini wabese ulembelelisa isiyaya setjhila lokusitha umfaji wobufakazi njengombana uSomnini bekamyalile.


text:
Wabeka itafula ngetendeni lokuhlanganela ngetlhagwini yethaberinakeli ngaphandle kwendawo esithwe ngesiyaya.


text:
Godu uMosi wabeka i-aldari legolide ngetendeni lokuhlanganela, laba ngaphambi kwesiyaya sendawo ecwenge khulu,


text:
Wajamisa i-aldari lomhlabelo wokutjhiswa ngaphandle komnyango wethaberinakeli okutjho itende lokuhlanganela, watjhisa phezu kwalo umhlabelo wokutjhiswa nomnikelo weenthoro njengombana uSomnini bekamyalile.


text:
Wabeka isitja sokuhlambela hlangana netende lokuhlanganela ne-aldari lomhlabelo wokutjhiswa, wabese uthela amanzi wokuhlambulula ngaphakathi kwaso.


text:
(Bekuthi njalo ngaphambi kobana bangene ngetendeni lokuhlanganela nalokha nabatjhidela e-aldarini, bazihlambulule njengombana uSomnini bekayale uMosi.)


text:
UMosi wabuye wakha isirhodlo magegana nethaberinakeli ne-aldari bewalembelelisa itjhila esangweni lesirhodlweso.<br/>Wawuqeda njalo-ke uMosi umsebenzi.


text:
Ngebanga lokobana ilifu belembethe itende lokuhlanganela nephazimulo kaSomnini izele ithaberinakeli, uMosi akhange akghone ukungena ngetendenapho.


text:
Kilo loke ikhambo lama-Israyeli erhalawumbeni, begade afuduka aragela phambili kwaphela lokha ilifu nalikhuphuka lisuka ethaberinakelini.


text:
Iye, ilifu lakaSomnini gade liba sethaberinakelini emini, kuthi ebusuku libe mlilo ngaphakathi kwalo. Woke ama-Israyeli akubona lokho kilo loke ikhambo lawo erhalawumbeni.


text:
akakhulume nama-Israyeli athi: “Lokha nanyana ngubani phakathi kwenu naletha umnikelo wefuyo kuSomnini kufuze kube yikomo, imvu nanyana imbuzi.


text:
“Nangabe umnikelwakhe umhlabelo wokutjhiswa, kumele kube yikunzi emsulwa. Ayilethe emnyango wetende lokuhlanganela kube ngendlela eyamukelekako kuSomnini:


text:
Umuntu loyo uzakubeka isandla sakhe phezu kwehloko yekunzi emhlabelo leyo. Umhlabelwakhe uzakwamukeleka njengetethelelo.


text:
Kuzakufanela bona ahlabe ikunzana leyo phambi kwakaSomnini bese kuthi amadodana ka-Aroni okubaphristi bathathe iingazi zayo bazifafaze mahlangothi woke we-aldari ngaphambi komnyango wetende lokuhlanganela.


text:
Amadodana ka-Aroni abaphristi lawo, akabeke izitho, ihloko kanye nomhlwehlwe phezu kweenkuni ezivuthako e-aldarini.


text:
Umuntu loyo akahlanze iinredlo neenqatha ngamanzi ukuze umphristi akwazi ukutjhisa woke umhlabelo e-aldarini. Lokho kuzakuba mhlabelo wokutjhiswa okumnikelo okhethekileko, owamukeleka kuSomnini.


text:
“Nakube umnikelwakhe uwuthethe emhlambini wezimvu namkha weembuzi bona kube mhlabelo, khona kumele alethe iduna elimsulwa.


text:
Kufuze ahlabele idunelo ngehlangothini elingetlhagwini ye-aldari phambi kwakaSomnini bese abaphristi okumadodana ka-Aroni bathathe iingazi zedunelo bazifafaze mahlangothi woke we-aldari.


text:
Umuntu loyo akalihlahlele idunelo ngezitho zalo. Umphristi ahlele izithwezo, ihloko nomhlwehlwe phezu kweenkuni ezivuthako e-aldarini.


text:
“Nakube umnikelwakhe kuSomnini kumhlabelo wokutjhiswa weenyoni, khona-ke umuntu loyo kufuze enze umhlabelo wezuba lommango namkha izutjana lekhaya.


text:
Umphristi akalethe umhlabelo wenyoni leyo e-aldarini, aquntule ihlokwayo, ayitjhise e-aldarini. Iingazi zayo aziphophisele ngeqadi kwe-aldari.


text:
Umuntu loyo kufuze ayivule ukufikela emaphikweni, kodwana angayiphadlhuli bona ihlukaniseke yoke. Umphristi ayitjhise phezu kweenkuni ezivuthako e-aldarini. Lokho kuzakuba mhlabelo wokutjhiswa okumnikelo okhethekileko, owamukeleka kuSomnini.”


text:
“Nakube kunomuntu oletha umnikelo weenthoro kuSomnini umnikelwakhe awube yiflowuru esefiweko. Kufuze athele amafutha we-oliva phezu kwayo, afake namakha


text:
bese alethe umnikelo lowo emadodaneni ka-Aroni okubaphristi. Umphristi uzakunghwatha isandla seflowuru enamafutha kanye namakha woke. Koke lokho uzakutjhisa e-aldarini kube sisabelo sesikhumbuzo. Lokho bekumnikelo okhethekileko, owamukeleka kuSomnini.


text:
Omunye umnikelo weenthoro oseleko ungewaka-Aroni namadodanakhe. Umnikelo lowo ungocwenge khulu ngombana bewulethwa njengomnikelo okhethekileko kuSomnini.


text:
“Nawuletha umnikelo weenthoro obhagwe nge-ondweni, awube zizikwa ezimasongo ezidutjwe ngamafutha we-oliva namkha izikwa ezisipara ezitjhatjhwe ngamafutha we-oliva. Izikwezo zingabi nengumelo begodu zenziwe ngeflowuru esefiweko.


text:
Nakube umnikelwakho weenthoro ungokhanzingwe ngedengela, akube ngoweflowuru esefiweko edutjwe ngamafutha we-oliva; kube siphaphatha esinganangumelo.


text:
Nakube umnikelwakho weenthoro uphekwe ngesithetjhelelo, akube ngodutjwe ngeflowuru esefiweko namafutha we-oliva.


text:
“Nawuletha umnikelo weenthoro owenziwe ngezintwezo kuSomnini uwunikele umphristi ozawuthatha awulethe e-aldarini.


text:
Umphristi loyo uzakuthatha isabelo sesikhumbuzo emnikelweni weenthoro asitjhise e-aldarini. Lokho bekumnikelo okhethekileko, owamukeleka kuSomnini.


text:
Omunye umnikelo weenthoro oseleko ungewaka-Aroni namadodanakhe. Lowo bekumnikelo ocwenge khulu ngombana bewulethwa njengomnikelo okhethekileko kuSomnini.


text:
“Akungalethwa umnikelo weenthoro onengumelo kuSomnini. Iye, akungatjhiswa isikwa esinengumelo namkha iliju njengomnikelo okhethekileko kuSomnini.


text:
Nokho nakube mnikelo wesilumo, ningawuletha kuSomnini kodwana nakuse-aldarini khona, ungakhe unganikelwa kobana wamukeleke kuSomnini.


text:
Nungani yoke iminikelwenu yeenthoro ngetswayi. Ningalikhohlwa itswayi lesivumelwano sakaZimenu eminikelweni yeenthoro. Fakani itswayi njalo kiyo yoke iminikelwenu.


text:
“Lokha nawuletha umnikelo weenthoro okungewesilumo kuSomnini rhabula iinqwambi zekoroyi etja leyo emlilweni, uzitlhutlhure bese ugaya ikoroyi yakhona. Ulethe ikoroyi leyo njengomnikelwakho wesilumo.


text:
Umphristi uzakutjhisa isabelo sesikhumbuzo seenthoro ezigayiweko namafutha we-oliva kanye namakha woke. Lokho kumnikelo okhethekileko kuSomnini.”


text:
“Nakube umnikelo womuntu kumnikelo wetjhebiswano awuthethe emhlambini weenkomo, akube ngeduna namkha esikazi emsulwa, ilethwe phambi kwakaSomnini.


text:
Umuntu loyo uzakubeka isandla sakhe phezu kwehloko yomhlabelwakhe. Kuzakufanele bonyana awuhlabe phambi komnyango wetende lokuhlanganela bese kuthi amadodana ka-Aroni okubaphristi bafafaze iingazi zawo mahlangothi woke we-aldari.


text:
Emhlabelweni wetjhebiswano umuntu loyo kufuze alethe umnikelo okhethekileko kuSomnini. Lokho kutjho umhlwehlwe owembese iinredlo nakho koke okuphathelene nawo,


text:
iziso zombili nomhlwehlwe wakhona, amanoni wesifunzi kanye nepundu yesibindi ekufuze ikhutjhwe neziso.


text:
Amadodana ka-Aroni akatjhise koke lokho e-aldarini phezu kweenkuni ezivuthako ngemva kobana enze umhlabelo wokutjhiswa. Lokho kumnikelo okhethekileko, owamukeleka kuSomnini.


text:
“Nakube umnikelwakhe uwuthethe emhlambini wezimvu namkha weembuzi bona kube mhlabelo wetjhebiswano, khona akube ngeduna namkha esikazi emsulwa, ilethwe kuSomnini.


text:
abeke isandla sakhe phezu kwehloko yomhlabelwakhe lowo, awuhlabe phambi komnyango wetende lokuhlanganela. Amadodana ka-Aroni afafaze iingazi zawo mahlangothi woke we-aldari.


text:
Emhlabelweni wetjhebiswano umuntu loyo kufuze alethe amanoni njengomnikelo okhethekileko kuSomnini. Lokho kutjho woke umsila ononileko oquntwe emngolweni, umhlwehlwe owembese iinredlo nakho koke okuphathelene nawo,


text:
Umphristi uzakutjhisa koke lokhu phezu kwe-aldari. Lokho kukudla okumnikelo okhethekileko wakaSomnini.


text:
Emnikelwenakhe umuntu loyo kufuze alethe umnikelo okhethekileko kuSomnini. Lokho kutjho umhlwehlwe owembese iinredlo nakho koke okuphathelene nawo,


text:
Umphristi uzakutjhisa koke lokhu phezu kwe-aldari. Lokho kukudla okumnikelo okhethekileko, owamukeleka kuSomnini.<br/>“Woke umhlwehlwe ngowakaSomnini.


text:
Lokhu kusimiso sanini nanini eenzukulwaneni ngeenzukulwana lapha nizakuhlala khona: Ningalingi nidle umhlwehlwe, amanoni namkha ububende.”


text:
akakhulume nama-Israyeli athi kiwo: “Nanyana ngubani owona ngokungakahlosi ngokwenza okuphambene neminye yemiyalo kaSomnini, akaphathwe nganasi indlela:


text:
“Nangabe kona umphristi ozesiweko, abangele abantu umlandu, akalethe ikunzana emsulwa kuSomnini kube mhlabelwakhe wehlambululo mayelana nesono asenzileko.


text:
Akalethe ikunzana leyo phambi kwakaSomnini emnyango wetende lokuhlanganela. Abeke isandla sakhe phezu kwehloko yekunzana bese uyihlabela phambi kwakaSomnini.


text:
Yeke umphristi ozesiweko uzakuthatha ezinye zeengazi zekunzana leyo angene nazo ngetendeni lokuhlanganela.


text:
Kufuze atlubhuze umunwakhe ngeengazinapho bese ufafaza ezinye zazo kalikhomba phambi kwakaSomnini ngaphambi kwesiyaya sendawo ecwengileko.


text:
Godu umphristi uzabese uninda ezinye iingazi phezu kweempundu ze-aldari letjhwalo phambi kwakaSomnini ngetendeni lokuhlanganela. Inengi leengazi zekunzana leyo azithululele emanzinzweni we-aldari lomhlabelo wokutjhiswa phambi komnyango wetende lokuhlanganela.


text:
Kufuze asuse woke umhlwehlwe wekunzana yomhlabelo wehlambululo okutjho umhlwehlwe weenredlo nakho koke okuhlangene nazo,


text:
iziso zombili nomhlwehlwe wakhona namanoni wesifunzi kanye nepundu yesibindi ekufuze ikhutjhwe neziso.


text:
Koke lokho akube njengalokha nakukhutjhwa umhlwehlwe ekomeni eyenzelwa umhlabelo wetjhebiswano. Yeke umphristi uzakutjhisa lokho e-aldarini lomhlabelo wokutjhiswa.


text:
okutjho koke okuseleko kwekunzana kufuze akuthathe aphumele nakho ngaphandle kwekampa endaweni ekhethekileko, lapha kuthululwa khona umlotha we-aldari. Abase umlilo ezalenapho atjhise koke lokho.


text:
“Nangabe woke umkhambathi wama-Israyeli owona ngokungakahlosi ngokweqa imiyalo kaSomnini kodwana ihlangano ingakuboni lokho bese umkhambathi lowo uzizwe unomlandu,


text:
ihlangano ayilethe ikunzana njengomhlabelo wehlambululo, masinyana nasele isono somkhambathi sazekile. Kufuze ilethwe phambi kwetende lokuhlanganela,


text:
bese abaphathi bomkhambathi babeka izandla zabo phezu kwehloko yekunzana, bayihlabe phambi kwakaSomnini.


text:
Uzakutlubhuza umunwakhe ngeengazinapho bese uzifafaza phambi kwakaSomnini kalikhomba ngaphambi kwesiyaya sendawo ecwengileko.


text:
Lokho akwenze ngekunzana leyo yaphambilini, akakwenze nangekunzana yomhlabelo wehlambululo lo. Ngendlela leyo umphristi uzabe wenzela umkhambathi itethelelo. Ngalokho umkhambathi uzakuhlambuluka esonweni sawo.


text:
Nje-ke uzakukhuphela ikunzana leyo ngaphandle kwekampa, ayitjhise njengombana atjhise yokuthoma. Lokho kumhlabelo wehlambululo wehlangano.


text:
“Nangabe kona umrholi ngokungakahlosi ngokwenza okuphambene neminye yemiyalo kaSomnini uZimakhe bese uzizwa anomlandu,


text:
akalethe ipongo emsulwa njengomhlabelwakhe wehlambululo, masinyana nasele alemukile ngesono asenzileko.


text:
Uzakubeka isandla sakhe phezu kwehloko yepongo bese uyihlabela phambi kwakaSomnini lapha kuhlatjelwa khona umhlabelo wokutjhiswa. Lokho kumhlabelo wehlambululo.


text:
Nje-ke umphristi uzakuthatha ezinye zeengazi zomhlabelo wehlambululo ngomunwakhe azininde eempundwini ze-aldari lomhlabelo wokutjhiswa bese uthulula inengi leengazezo emanzinzweni we-aldari.


text:
Uzakutjhisa woke umhlwehlwe phezu kwe-aldari kube njengombana atjhisa umhlwehlwe womhlabelo wetjhebiswano. Ngendlela leyo umphristi uzabe enzela umuntu loyo itethelelo ngebanga lezono zakhe. Ngalokho uzakuhlambuluka esonweni sakheso.


text:
“Nangabe kona umuntukazana ngokungakahlosi ngokwenza okuphambene neminye yemiyalo kaSomnini bese uzizwa anomlandu,


text:
akalethe imbuzi esikazi emsulwa njengomhlabelwakhe wehlambululo, masinyana nasele alemukile ngesono asenzileko.


text:
Uzakubeka isandla sakhe phezu kwehloko yembuzi, ayihlabe njengomhlabelo wehlambululo lapha kuhlatjelwa khona umhlabelo wokutjhiswa.


text:
Nje-ke umphristi uzakuthatha ezinye zeengazi zomhlabelo wehlambululo ngomunwakhe, azininde eempundwini ze-aldari lomhlabelo wokutjhiswa bese uthulula inengi leengazezo emanzinzweni we-aldari.


text:
Umuntukazana loyo uzakususa woke umhlwehlwe kube njengalokha nakasusa umhlwehlwe womhlabelo wetjhebiswano. Umphristi uzawutjhisa phezu kwe-aldari ube mhlabelo owamukeleka kuSomnini. Ngendlela leyo umphristi uzabe umenzela itethelelo. Ngalokho uzakuhlambuluka esonweni sakheso.


text:
“Umuntukazana loyo uvunyelwe ukuletha imvana njengomhlabelwakhe wehlambululo. Yona kufuze ibe ngesikazi emsulwa.


text:
Uzakubeka isandla sakhe phezu kwehloko yemvana, ayihlabe njengomhlabelo wehlambululo lapha kuhlatjelwa khona umhlabelo wokutjhiswa.


text:
Umuntukazana loyo uzakususa woke umhlwehlwe kube njengalokha nakawususa emvaneni yomhlabelo wetjhebiswano. Umphristi uzawutjhisa phezu kwe-aldari neminikelo ekhethekileko kuSomnini. Ngendlela leyo umphristi uzabe umenzela itethelelo ngesono asenzileko. Ngalokho uzakuhlambuluka esonweni sakheso.”


text:
“Kungenzeka umuntu abone namkha ezwe ngobulelesi kodwana athule ngobufakazi, phezu kokobana asazi bonyana umuntu onjalo unikelelwe, ngalokho uzabe wonile bese uyakhathazeka ngebanga lesonweso;


text:
godu kungenzeka umuntu athinte into esilapheleko ngokungazi, kungaba sidumbu sesilwana esisilapheleko sommango, sefuyo esilapheleko namkha seemphili ezikhakhaba ehlabathini uzakusilaphala bese uzizwa anomlandu;


text:
kungenzeka godu umuntu athinte ukusilaphala komunye umuntu ngokungazi, kungaba nanyana yini engasilaphaza umuntu, alemuke ngalokho bese uzizwa anomlandu;


text:
namkha enze isifungo ngamawala, kungaba ngokuhle namkha okumbi kwananyana yini angahle afunge ngayo ngobutjhapho, alemuke ubutjhapho bakhe bese uzizwa anomlandu;


text:
Akalethe ihlawulo kuSomnini okuyimvana namkha imbuzana esikazi ayithethe emhlambinakhe, ibe mhlabelo wehlambululo mayelana nesono sakhe. Ngendlela leyo umphristi uzabe enzela umuntu loyo itethelelo ngebanga lesono sakheso.


text:
Nakube akanamandla wokuletha imvana, akalethe ihlawulo kuSomnini okumazuba amabili wommango namkha amazutjana amabili wekhaya kube mhlabelwakhe wehlambululo mayelana nesono sakhe. Elinye libe ngelomhlabelo wehlambululo bese elinye liba ngelomhlabelo wokutjhiswa.


text:
Kufuze awalethe kumphristi bese umphristi uthoma ngokunikela linye lawo libe mhlabelo wehlambululo. Aliquntule intanyana le eduze nehloko, nokho angavuli isitutu salo.


text:
Akaphophisele ezinye zeengazi zalo zomhlabelo wehlambululo ngeqadi kwe-aldari, ezinye aziphophisele emanzinzwenalo. Lokho kumhlabelo wehlambululo.


text:
Elinye umphristi uzakwenza ngalo umhlabelo wokutjhiswa, enze njengombana kuvame ukwenziwa. Ngendlela leyo umphristi uzabe enzela umuntu loyo itethelelo ngebanga lesono sakhe. Ngalokho uzakuhlambuluka esonweni sakheso.


text:
“Nakube akanamandla wokuletha amazuba amabili wommango namkha amazutjana amabili wekhaya, akalethe umnikelwakhe ositjhutjana seflowuru esefiweko kube mnikelo wehlambululo. Akukafuzi afake amafutha we-oliva namkha amakha phezu kwayo ngombana lowo mnikelo wehlambululo.


text:
Akayilethe kumphristi ozakunghwatha isandla seflowuru leyo kube sisabelo sesikhumbuzo bese uyitjhisa e-aldarini kanye neminikelo ekhethekileko kuSomnini. Lokho kumnikelo wehlambululo.


text:
“Ngendlela leyo umphristi uzabe enzela umuntu loyo itethelelo ngebanga lesinye sezono ezibaliweko. Ngalokho uzakuhlambuluka esonweni sakheso.<br/>“Woke omunye umnikelo ungowomphristi, njenganyana kwenziwa ngomnikelo weenthoro.”


text:
“Nangabe umuntu wenza isiphambeko ngokona angakahlosi ngokusilaphaza izinto ezicwengileko zakaSomnini, kufuze alethe ihlawulo kuSomnini okuliqama elimsulwa alithethe emhlambinakhe. Iqama aliletha njengomhlabelwakhe wehlawulo alibe nobungako besiliva obubekwa mphristi ngokwesilinganiso sendawo ecwengileko.


text:
Kufuze abuyisele koke lokho one ngakho mayelana nezinto ezicwengileko begodu angezelele ngobungako besihlanu. Akanikele umphristi iqamelo bese amenzele itethelelo ngalo. Ngalokho uzakuhlambuluka esonweni sakheso.


text:
“Nangabe umuntu wona ngokwenza okuphambene neminye yemiyalo kaSomnini kodwana angazi bonyana wone muphi, khonapho azizwe anomlandu begodu akhathazeke,


text:
kufuze alethe kumphristi umhlabelo wehlawulo okuliqama elimsulwa alithethe emhlambinakhe. Iqama alilethako alibe nobungako besiliva obubekwa mphristi. Umphristi uzamenzela itethelo mayelana nesono asenze angakahlosi. Nanyana angazi bonyana wenze sonobani, uzakuhlambuluka emmoyenakhe.


text:
“Nangabe umuntu wona ngokwenza isiphambeko kuSomnini ngokuba nobuqili emuntwini womphakathi ngento esiswe kuye netjhiywe kuye bona ayitjheje, ngokumgalaja, ngokumdlelezela


text:
namkha ngokufunyana into yomuntu womphakathi ilahlekile bese ufunga ngekohliso ngananyana yini yezintwezi umuntu angona ngazo phambi kwakaSomnini,


text:
nakubanyana wona ngendlela enjalo kodwana azizwe anomlandu, akabuyisele akwebileko, akuthethe ngokudlelezela, lokho egade kusiswe kuye namkha ipahla ayifunyene ilahlekile


text:
okutjho nanyana yini afunge ngakho ngekohliso. Kufuze abuyise lokho kuphelele, abe angezelele ngokwesihlanu sobungako bepahla leyo. Akakubuyisele kumninipahla ngelanga aletha ngalo umhlabelwakhe wehlawulo.


text:
Kufuze alethe ihlawulo kuSomnini okuliqama elimsulwa alithethe emhlambinakhe. Iqama aliletha njengomhlabelo wehlawulo alibe nobungako besiliva obubekwa mphristi.


text:
Ngendlela leyo umphristi uzabe enzela umuntu loyo itethelelo kuSomnini. Ngalokho uzakuhlambuluka kinanyana ngiyiphi yezinto okuthi umuntu nakayenzileko abe nomlandu.”


text:
akayale u-Aroni namadodanakhe athi: “Naku umyalo womhlabelo wokutjhiswa: Umhlabelo wokutjhiswa kufuze uhlale ezikweni le-aldari ubusuku boke, godu nomlilo uhlale uvutha phezu kwe-aldari. Ekuseni


text:
umphristi embathe iphuraphurakhe yelineni, athekeleze nedzeredzere ngaphasi kwayo, akhuphe umlotha womhlabelo wokutjhiswa otjhiswe mlilo phezu kwe-aldari awuthululele eqadi kwalo.


text:
Uzabese uhlubula izambatho zakhe afake ezinye. Nje-ke uzakuwola umlotha ayowulahlela ngaphandle kwekampa endaweni ekhethekileko.


text:
Awuhlale uvutha umlilo phezu kwe-aldari, ungacimi. Njalo ekuseni umphristi kufuze abaselele umlilo abese ulungisa umhlabelo wokutjhiswa phezu kwawo, godu atjhise nemihlwehlwe yemihlabelo yetjhebiswano emlilweni lowo.


text:
“Naku umyalo womnikelo weenthoro: Amadodana ka-Aroni kufuze alethe umnikelo lowo kuSomnini ngaphambi kwe-aldari.


text:
Umphristi uzakunghwatha isandla seflowuru esefiweko enamafutha we-oliva kanye namakha woke aphezu komnikelo weenthoro. Koke uzakutjhisa e-aldarini kube sisabelo sesikhumbuzo. Lokho kumnikelo owamukeleka kuSomnini.


text:
U-Aroni namadodanakhe bazakudla koke okuseleko. Kufuze kudliwe kunganangumelo endaweni ecwengileko ngesirhodlweni setende lokuhlanganela.


text:
Kungaphekwa ngengumelo. Ngikunikele abaphristi bona kube sisabelo sabo. Njengomhlabelo wehlambululo newehlawulo umnikelo lowo ungocwenge khulu ngombana bewulethwa njengomnikelo okhethekileko kuSomnini.


text:
Boke abaduna baka-Aroni bangakudla. Eminikelweni ekhethekileko kuSomnini lokhu kuzakuba sisabelo sabo sanini nanini eenzukulwaneni ezizako. Nanyana yini ethinta umnikelo lowo izakuba ngecwengileko.”


text:
“Naku umnikelo ekufuze ulethwe ngu-Aroni namadodanakhe kuSomnini ngelanga azeswa ngalo: isitjhutjana seflowuru esefiweko kube mnikelo weenthoro wangemihla, ingcenye ekuseni nengcenye ngamarhwaqela.


text:
Awuhlanganiswe kuhle namafutha we-oliva, ubhagwe phezu kwedengela. Awuhletjhulwe ube ziinquqwana kube mnikelo owamukeleka kuSomnini.


text:
Awulungiswe yindodana ezakulandela u-Aroni esikhundleni sokuba mphristi ozesiweko. Umnikelo lowo utjhiswe woke ngombana ungokaSomnini isiphelani.


text:
akakhulume no-Aroni namadodanakhe athi: “Naku umyalo womhlabelo wehlambululo: Umhlabelo wehlambululo kufuze uhlatjelwe phambi kwakaSomnini endaweni lapha kuhlatjelwa khona umhlabelo wokutjhiswa. Lowo kumhlabelo ocwenge khulu.


text:
Umphristi owunikelako akawudle. Kufuze udlelwe endaweni ecwengileko ngesirhodlweni setende lokuhlanganela.


text:
Nanyana yini ethinta inyama leyo izakuba ngecwengileko. Begodu nanyana ngiziphi iingazi zomhlabelo lowo ezithontela esambathweni kufuze sihlanzelwe endaweni ecwengileko.


text:
Ipoto yomdaka ebekuphekwe ngayo ayiphadlhwe. Kodwana nakube bekuphekwe ngeyekoporo, ayiphalwe kuhle iyakazwe ngamanzi.


text:
Kodwana nanyana ngimuphi umhlabelo wehlambululo okulethwa iingazi zawo etendeni lokuhlanganela bona kwenzelwe itethelelo ngawo endaweni ecwengileko akukafuzi udliwe, kodwana utjhiswe.”


text:
Umhlabelo wehlawulo kufuze uhlatjelwe lapha kuhlatjelwa khona umhlabelo wokutjhiswa. Iingazi zawo zifafazwe mahlangothi woke we-aldari.


text:
Woke umhlwehlwe wawo kufuze kunikelwe ngawo. Lokho kutjho umsila ononileko, umhlwehlwe owembese iinredlo,


text:
Umphristi akutjhise koke lokho phezu kwe-aldari kube mnikelo okhethekileko kuSomnini. Lokho kumhlabelo wehlawulo.


text:
Boke abaduna phakathi kwabaphristi bangawudla. Abawudlele endaweni ecwengileko ngombana kumhlabelo ocwenge khulu.


text:
“Umyalo womhlabelo wehlawulo usebenza ngokufana nowehlambululo: Uzakuba ngowomphristi owenzela umuntu itethelelo ngawo.


text:
Woke umnikelo weenthoro obhagwe nge-ondweni, ophekwe ngesithetjhelelo namkha edendelekweni, ungowomphristi osebenza e-aldarini.


text:
Kodwana woke umnikelo weenthoro ongakaphekwa, kungaba ngodutjwe ngamafutha we-oliva namkha owomileko ungowamadodana ka-Aroni begodu kufuze bawabelane.”


text:
Nakube umuntu uwunikela ngokutjengisa ukuthokoza anakho, kufuze anikele ngezikwa ezimasongo ezidutjwe ngamafutha we-oliva, izikwa ezisipara ezitjhatjhwe ngamafutha we-oliva nezikwa ezimasongo zeflowuru esefiweko ehlanganiswe kuhle ngamafutha we-oliva. Izikwezo zingabi nengumelo.


text:
Emnikelweni wezikwa awuletha nomhlabelo wetjhebiswano athokoza ngawo, kufuze angezelele izikwa ezimasongo eziwunyelweko.


text:
Komunye nomunye umhlobo wesikweso, sinye saso kufuze sibe mnikelo kaSomnini. Lokho kungokomphristi ofafaza iingazi zomhlabelo wetjhebiswano.


text:
Inyama yomhlabelo wetjhebiswano umuntu awunikela ngokuthokoza kufuze idliwe ngelanga enikelwa ngalo, angayitjhiyeli ikusasa.


text:
“Kodwana nakube umhlabelo olethwa mumuntu ungebanga lesifungo namkha ungowesihle kufuze udliwe ngelanga awunikela ngalo, okuseleko kudliwe ngelanga elilandelako.


text:
Nakube inyama yomhlabelo wetjhebiswano idliwa ngelanga lesithathu, umuntu olethe umhlabelo lowo angeze amukeleka begodu angeze wambhadekela. Inyama leyo isinyenyiso begodu nanyana ngubani oyidlako uzazizwa.


text:
“Inyama yomhlabelo wetjhebiswano ethinta nanyana yini into engakahlambuluki ingeze yadliwa, kufuze itjhiswe. Inyama yomhlabelo wetjhebiswano idliwa ngohlambulukileko kwaphela.


text:
Umuntu ongakahlambuluki odla inyama yomhlabelo wetjhebiswano owenzelwe uSomnini, akajutjwe ebantwini bekhabo.


text:
Iye, nanyana ngubani othinta into engakahlambuluki, kungaba mumuntu, isilwana namkha ngikuphi okunyenyisako bese udla inyama yomhlabelo wetjhebiswano owenzelwe uSomnini, akajutjwe ebantwini bekhabo.”


text:
akakhulume nama-Israyeli athi: “Nakumhlwehlwe namanoni akungadliwa, kungaba ngewekomo, wemvu namkha wembuzi.


text:
Amanoni wesilwana esifunyenwe sidindilizile namkha sidatjulwe ziimbandana, angasetjenziselwa nanyana ngiliphi ibanga, kodwana angadliwa nakancani.


text:
Ningalingi nidle inyama isese neengazi, kungaba ngezenyoni namkha zesilwana kuphi nakuphi lapha nizakuhlala khona.


text:
akakhulume nama-Israyeli athi kiwo: “Umuntu onikela umhlabelo wetjhebiswano, akanikele ingcenye yawo kuSomnini.


text:
Akube zizandla zakhe eziletha umnikelo okhethekileko kuSomnini. Alethe umhlwehlwe, amanoni nesifuba ukuze isifubeso siphakanyiswe njengomnikelo osibiko kuSomnini.


text:
Umphristi uzabese utjhisa umhlwehlwe namanoni e-aldarini, kodwana isifuba singesika-Aroni namadodanakhe.


text:
okutjho indodana ka-Aroni enikela ngeengazi, umhlwehlwe namanoni womhlabelo e-aldarini. Umlenze wangesidleni uzakuba sisabelo sayo.


text:
Iye, isifuba nomlenze okuphakanyiswa njengomnikelo osibiko ngikuthethe emihlabelweni yetjhebiswano yama-Israyeli, ngakunikela u-Aroni umphristi omkhulu namadodanakhe bona kube simiso sanini nanini kuma-Israyeli.


text:
“Lokhu kusisabelo saka-Aroni namadodanakhe esithethwe eminikelweni ekhethekileko kaSomnini ukusuka ngelanga abahlukaniselwa ngalo bona babe baphristi bakaSomnini.


text:
USomnini wayala bonyana banikelwe isifuba nomlenze ngelanga abazeswa ngalo. Lokhu kuzakuba simiso esijame nini nanini sama-Israyeli iinzukulwana ngeenzukulwana.”


text:
Leyo-ke miyalo emayelana nomhlabelo wokutjhiswa, umnikelo weenthoro, umhlabelo wehlambululo, umhlabelo wehlawulo, umhlabelo wokuhlukaniselwa kanye nomhlabelo wetjhebiswano,


text:
uSomnini awunikela uMosi phezu kwentaba yeSinayi erhalawumbeni mhlana ayala ama-Israyeli bona alethe umnikelo kuye.


text:
“Yewize no-Aroni namadodanakhe, izambatho zabo, amafutha wokuzesa, ikunzana yomhlabelo wehlambululo, amaqama amabili kanye nomqebethu onezikwa ezinganangumelo,


text:
Mbala uMosi wenza njengombana uSomnini amyalile, umkhambathi nawo wabuthana emnyango wetende lokuhlanganela.


text:
Wembesa u-Aroni iphuraphura, wambopha edinini ngomkhungo wokuthekeleza, wamembathisa ijasi ekhambisana ne-efodi bewameleka nge-efodi wayibopha ngebhande endawenayo.


text:
Ehloko wamthwesa ingwani yomphristi wabophelela ithuthumbo legolidembala okutjho isihlohlo esahlukaniselweko. Kwaba njengombana uSomnini ayale uMosi.


text:
Nje-ke uMosi wathatha amafutha wokuzesa, wazesa ngawo ithaberinakeli nakho koke okungaphakathi, walihlukanisela.


text:
Enye ingcenye yamafutha wayifafaza e-aldarini kalikhomba, wazesa i-aldari nakho koke okusetjenziswa kilo kanye nesitja sokuhlambela nesinzinziso saso ukuze kwahlukaniselwe.


text:
Watjhideza amadodana ka-Aroni, wawembesa iimphuraphura zabaphristi, wawabopha emadinini ngemikhungo yokuthekeleza bewawathwesa iingwani. Kwaba njengombana uSomnini ayale uMosi.


text:
Waletha ikunzana yomhlabelo wehlambululo. U-Aroni namadodanakhe babeka izandla zabo phezu kwehlokwayo.


text:
Nje-ke uMosi wahlaba ikunzana leyo, wathatha ingcenye yeengazi zekunzana wazininda phezu kweempundu ezisemajikeni we-aldari ngomunwakhe bona alihlambulule. Iingazi eziseleko wazithululela emanzinzweni we-aldari. Ngendlela leyo-ke, walihlukanisela ngokulenzela itethelelo.


text:
UMosi wathatha woke umhlwehlwe owembese iinredlo, ipundu yesibindi, iziso zombili nomhlwehlwe wakhona, wakutjhisa e-aldarini.


text:
Kodwana yoke ikunzana, okutjho isikhumba sayo, inyama nomswani wakhona, wakutjhisela ngaphandle kwekampa. Kwaba njengombana uSomnini ayale uMosi.


text:
Wabese utjhideza iqama lomhlabelo wokutjhiswa. U-Aroni namadodanakhe babeka izandla zabo phezu kwehlokwalo.


text:
Wahlanza iinredlo neenqatha ngamanzi wabese utjhisa iqamelo loke e-aldarini. Lokhu bekumhlabelo wokutjhiswa okumnikelo okhethekileko, owamukeleka kuSomnini. Kwaba njengombana uSomnini ayale uMosi.


text:
Watjhideza godu elinye iqama okuliqama abajanyiswa ngalo. U-Aroni namadodanakhe babeka izandla zabo phezu kwehlokwalo.


text:
UMosi wahlaba iqamelo, wathatha ingcenye yeengazi zalo, wazininda endlebeni yangesidleni ka-Aroni, kuthubha wangesidleni nakuthubhakghuru wangesidleni.


text:
Watjhideza amadodana ka-Aroni wafese waninda eendlebeni zawo zangesidleni, kibothubha bawo bangesidleni nakibothubhakghuru bawo bangesidleni. Iingazi eziseleko wazifafaza magegana ne-aldari.


text:
Wathatha amafuthalo okutjho amanoni womsila nomhlwehlwe weenredlo woke, ipundu yesibindi, iziso zombili nomhlwehlwe wakhona kanye nomlenze wangesidleni,


text:
ngesiqwebini sesikwa esinganangumelo ebesibekwa phambi kwakaSomnini wathatha sinye isikwa esilisongo, nasinye esihlanganiswe ngamafutha we-oliva kanye nasinye esisipara, wakubeka phezu kwamafutha weqama naphezu komlenze wangesidleni;


text:
koke lokhu wakubeka ezandleni zaka-Aroni nezamadodanakhe. Bakuphakamisa njengomnikelo osibiko kuSomnini.


text:
Yeke uMosi wakuthatha ezandleni zabo wakutjhisa e-aldarini phezu komhlabelo wokutjhiswa. Lokhu bekumhlabelo wokujanyiswa, okumnikelo okhethekileko, owamukeleka kuSomnini.


text:
Wathatha godu isifuba seqama wasiphakamisa njengomnikelo osibiko kuSomnini. Isifuba seqama lokujanyisweso bekusisabelo sakhe. Kwaba njengombana uSomnini ayale uMosi.


text:
UMosi wathatha ingcenye yamafutha wokuzesa nengcenye yeengazi ezise-aldarini wafafaza phezu kwaka-Aroni nezambatho zakhe, naphezu kwamadodanakhe nezambatho zawo. Njalo-ke wahlukanisela u-Aroni nezambatho zakhe, amadodanakhe kanye nezambatho zawo.


text:
UMosi wathi ku-Aroni namadodanakhe: “Phekelani inyama emnyango wetende lokuhlanganela bese niyigomela khonapho nesikwa esingesiqwebini sokujanyiswa ngombana ngayalwa kwathiwa, ‘Asidliwe ngu-Aroni namadodanakhe.’


text:
Ningasuki ebungenweni betende lokuhlanganela bekube malanga alikhomba, ukufikela lapha kuphela khona amalanga wokujanyiswa kwenu. Iye, ukujanyiswa kufuze kuthathe amalanga alikhomba.


text:
Kufuze nihlale ebungenweni betende lokuhlanganela imini nobusuku amalanga alikhomba. Gcinani imiyalo kaSomnini ukuze ningafi ngombana ngilokho nami engayalwa ngakho.”


text:
Kwathi ngelanga lokugcina lokujanyiswa kwabaphristi uMosi wabiza u-Aroni namadodanakhe kanye nabaphathi bakwa-Israyeli,


text:
wathi ku-Aroni: “Thatha ikunzana ibe mhlabelwakho wehlambululo neqama libe mhlabelwakho wokutjhiswa, kokubili kube msulwa, ukulethe kuSomnini.


text:
Nje-ke khuluma nama-Israyeli uthi, ‘Lethani ipongo ibe mhlabelo wehlambululo, ikunzana neqama okunomnyaka owodwa nokumsulwa, kube mhlabelo wokutjhiswa,


text:
ikunzana neqama kube mihlabelo yetjhebiswano ehlatjelwa phambi kwakaSomnini kanye nomnikelo weenthoro ohlanganiswe ngamafutha we-oliva. Iye, khona namhlanje uSomnini uzozibonakalisa kini.’ ”


text:
Baletha koke lokho uMosi ayala ngakho phambi kwetende lokuhlanganela, umkhambathi nawo wabandamela, wajama phambi kwakaSomnini.


text:
Nje-ke uMosi wathi: “Okuzakwenziwa nje, yinto uSomnini ayale bona yenziwe ukuze iphazimulwakhe ibonakale kini.”


text:
UMosi wathi ku-Aroni: “Tjhidela e-aldarini unikele umhlabelwakho wehlambululo kanye newokutjhiswa, uzenzele itethelelo, wena nomndenakho. Nikela umhlabelo ongowabantu ubenzele itethelelo njengombana uSomnini ayalile.”


text:
Amadodanakhe amnikela iingazi, watlubhuza umunwakhe kizo, wazininda eempundwini ze-aldari. Iingazi eziseleko wazithululela emanzinzweni we-aldari.


text:
Watjhisa umhlwehlwe, iziso nepundu yesibindi somhlabelo wehlambululo e-aldarini. Kwaba njengombana uSomnini ayale uMosi.


text:
Godu wahlaba umhlabelo wokutjhiswa. Amadodanakhe amnikela iingazi, wazifafaza mahlangothi woke we-aldari.


text:
Nje-ke u-Aroni watjhideza imihlabelo yabantu. Wathatha ipongo yomhlabelo wehlambululo, wayihlaba wabenzela ihlambululo njengombana enze ekuthomeni ngomhlabelwakhe wehlambululo.


text:
Godu waletha nomnikelo weenthoro: Wanghwatha kiwo isandla, wawutjhisa phezu kwe-aldari. (Lokhu bekungafani nomhlabelo wokutjhiswa ebewulethwa ekuseni.)


text:
U-Aroni wahlaba ikunzana neqama kwaba mihlabelo yabantu yetjhebiswano. Amadodanakhe amnikela iingazi wazifafaza mahlangothi woke we-aldari.


text:
Amafutha wekunzi neweqama, okumsila ononileko, umhlwehlwe owembese iinredlo, iziso nepundu yesibindi,


text:
amadodanakhe awabeka phezu kweemfuba zemihlabelo yetjhebiswano. U-Aroni watjhisa woke amafutha lawo e-aldarini


text:
kodwana iimfuba nomlenze wangesidleni wakuphakamisa njengomnikelo osibiko kuSomnini. Kwaba njengombana uMosi ayalile.


text:
Nje-ke u-Aroni waphakamisela izandla zakhe ngebantwini wababusisa. Njengombana gade sele aqede ukunikela umhlabelo wehlambululo, wokutjhiswa kanye nowetjhebiswano, wasuka e-aldarini.


text:
UMosi no-Aroni bangena ngetendeni lokuhlanganela. Kwathi lokha nabaphumako, babusisa abantu.<br/>Iphazimulo kaSomnini yabonakala ebantwini boke:


text:
Khonapho kwehla umlilo uvela kuZimu waqothula umhlabelo wokutjhiswa namafutha e-aldarini. Boke abantu nababona lokho, bahlokoma ngelizwi elikhulu, bawa ngobuso phasi.


text:
Amanye amadodana ka-Aroni okunguNadabi no-Abihu, enye nenye yathatha idengela layo, yakha amalahle, yathela netjhwalo kilo beyaliletha phambi kwakaSomnini. Kodwana lawo bekumalahle atjhili uSomnini angazange ayale bona asetjenziswe.


text:
UMosi wathi ku-Aroni:<br/>“USomnini bekatjho khona lokho nasithi,<br/>‘Kilabo abeza kimi ngizazibonakalisa ngicwengile;<br/>emehlweni wabantu boke ngizaziphazimulisa.’ ”<br/>U-Aroni wathula.


text:
UMosi wabiza uMitjhayeli no-Elitsafana amadodana ka-Uziyeli, ongusonghwanakhe laka-Aroni, wathi kiwo: “Tjhidelani, nisuse abafowenwaba phambi kwendawo ecwengileko nibase ngaphandle kwekampa.”


text:
Mbala batjhidela, babathwala basambethe iimphuraphura njalo, babakhuphela ngaphandle kwekampa njengombana uMosi ayalile.


text:
UMosi wakhuluma no-Aroni namadodanakhe u-Elazara no-Itamara wathi kibo: “Ningaliseleli iinhluthu zenu zimatlharatlhara begodu ningatlebhuli izambatho zenu. Nanenza lokho nizakufa noSomnini uzakusilingeka ngomkhambathi woke. Kodwana abafowenu okuyindlu yoke yakwa-Israyeli, bangabalileli labo ababhujiswe nguSomnini ngomlilo.


text:
Ningasuki emnyango wetende lokuhlanganela ukuze ningafi ngombana amafutha wokuzesa kaSomnini aphezu kwenu.” Nje-ke benza njengombana uMosi atjhwile.


text:
“Wena namadodanakho ningaseli iwayini namkha utjwala lokha naningena ngetendeni lokuhlanganela, nakungasinjalo nizakufa. Lokhu kusimiso sanini nanini eenzukulwaneni ngeenzukulwana.


text:
UMosi wakhuluma no-Aroni namadodanakhe aseleko okungu-Elazara no-Itamara wathi: “Thathani umnikelo weenthoro osele eminikelweni ekhethekileko kuSomnini niwudlele ngeqadi kwe-aldari unganangumelo ngombana ucwenge khulu.


text:
Udleleni endaweni ecwengileko ngombana usisabelo sakho nesamadodanakho eminikelweni ekhethekileko kuSomnini; kungendlela engayalwa njalo ngayo.


text:
Kodwana wena, amadodana kanye namadodakazakho ningadla isifuba nomlenze wokuphakanyiswa. Kudleleni endaweni ehlambulukileko ngombana kunikelwe wena, amadodanakho kanye namadodakazakho bona kube sisabelo sakho nabantwabakho emihlabelweni yetjhebiswano yama-Israyeli.


text:
Lokha nakulethwa amafutha weminikelo ekhethekileko e-aldarini, umlenze nesifuba sokuphakanyiswa kufuze nakho kulethwe njengomnikelo osibiko kuSomnini. Umlenze nesifubesi kuzakuba sisabelo senu nabantwabenu imihla ngemihla, kube njengombana uSomnini ayalile.”


text:
Kuthe lokha uMosi nabuzisisa ngepongo yomhlabelo wehlambululo, wafunyana bona selebe itjhisiwe. Nje-ke wasilingekelela u-Elazara no-Itamara okumadodana ka-Aroni aseleko, wathi kiwo:


text:
“Kubayini ningadleli umhlabelo wehlambululo endaweni ecwengileko na? Umhlabelo lo ucwenge khulu, wanikelwa nina bona ususe imilandu yomkhambathi ngokuwenzela itethelelo kuSomnini.


text:
Akhese nithi niyaqala, iingazi zepongo azange bezisasiwa ngendaweni ecwengileko. Bekufuze niyidlele endaweni ecwengileko njengombana ngayala.”


text:
Yeke u-Aroni waphendula uMosi wathi: “Qala, namhlanjesi abantu banikele umhlabelwabo wehlambululo nomhlabelwabo wokutjhiswa phambi kwakaSomnini, nokho into enjalo nami ingehlele! Nakube bengidle umhlabelo wehlambululo namhlanje, bekuzakuba kuhle lokho phambi kwakaSomnini na?”


text:
“Kodwana lezo ezetjisa kwaphela namkha ezahlukanisa iinqatha kwaphela, ningazidli. Ikamela liyetjisa kodwana iinqatha zalo azikahlukani; yeke lisilaphele kini.


text:
Kodwana nanyana ngisiphi isiphili esihlala ngelwandle namkha ngemilanjeni esinganangwedlo neempepha okutjho eziphithizelako nezikulu, zisinyenyiso kini.


text:
Kodwana phakathi kweenunwana ezineempiko nemilenzana, ningadla lezo ezinamaqondo wokweqayeqa ehlabathini.


text:
Kizo ningadla: isikhonyani ngokwemihlobaso, amaboni ngemihlobawo, amadiye ngokwemihlobawo kanye nezinye iintethe.


text:
“Nasi indlela enizakusilaphala ngayo: Nanyana ngubani othinta isidumbu sesiphili esisilapheleko uzokuba ngosilapheleko bekuhlwe.


text:
Nanyana ngubani othwala isidumbu sesiphileso kufuze ahlanze izambatho zakhe, kodwana uzokuba ngosilapheleko bekuhlwe.


text:
Zoke iinlwana ezineenqatha ezingakahlukani kabili begodu zingetjisi, zisilaphele kini; nanyana ngubani othinta iindumbu zazo uzakuba ngosilapheleko.


text:
Zoke iinlwana ezikhamba ngeendlawu zisilaphele kini. Nanyana ngubani othinta iindumbu zazo uzakusilaphala bekuhlwe.


text:
Nanyana ngubani othwala isidumbu sazo kufuze ahlanze izambatho zakhe, kodwana uzokuba ngosilapheleko bekuhlwe ngombana zisilaphele kini.


text:
“Phakathi kweenkhakhabi eziphithizela ehlabathini, nanzi ezisilapheleko kini: iimfukwana namakhondlo, yoke imihlobo yeembhadwa nabononkghadanyana kanye namanwabu.


text:
Lezo zisilaphele kini phakathi kwazo zoke iimbandana ezikhakhaba ehlabathini. Othinta iindumbu zazo uzakuba ngosilapheleko bekuhlwe.


text:
Nanyana yini ewelwa ziindumbezo izakuba ngesilapheleko, kungaba ngeyenziwe ngesigodo, ngetjhila, ngesikhumba, ngomgodla namkha ngisiphi isitja esisetjenziselwa nanyana yini. Yeke kufuze sitlubhuzwe ngemanzini kodwana sizakuba ngesisilapheleko bekuhlwe. Emva kwalokho sizakuhlambuluka.


text:
Okungaphakathi kwesitja somdaka esiwelwa nanyana ngisiphi seendumbezo, kusilaphele. Ngalokho kufuze nisephule.


text:
Koke ukudla okuqaphakelwe mamanzi wesitjeso, kuzakuba ngokusilapheleko. Zoke iinselo ezingahle ziselelwe ngaphakathi kwaso zisilaphele.


text:
Nanyana yini ewelwa ziindumbezo, isilaphele. Kungaba siwulu somdaka namkha iziko, akwephulwe ngombana kusilaphele begodu kuzakuhlala kusilaphele kini.


text:
Nakumthombo namkha umphathamanzi kuzakuba ngokuhlambulukileko, kodwana othinta isidumbu esiwele ngaphakathi, usilaphele.


text:
kodwana nakube imbewu ithambile bese kuthi isidumbu sazo siwele imbewu leyo, khona-ke isilaphele kini.


text:
“Nakube kuyenzeka bona kufe isilwana enisidlako, othinta isidumbu sesilwaneso uzakuba ngosilapheleko bekuhlwe.


text:
Loyo odla inyama yesilwana esizifeleko kufuze ahlanze izambatho zakhe begodu uzakuba ngosilapheleko bekuhlwe. Kanti-ke nothwala isidumbu sesilwaneso kufuze ahlanze izambatho zakhe abe ngosilapheleko bekuhlwe.


text:
kungaba ngokurhurhubako, okukhakhaba ngemilenze emine namkha okuneenyawo ezinengi. Koke okuphithizela ehlabathini ningakudli ngombana kuyanyenyisa kini.


text:
Ningazenzi bona nibe ngabanyenyekako ngebanga lananyana ngisiphi isikhakhabi esiphithizelako. Ningazisilaphazi ngazo ukuze ningasilaphali.


text:
NginguSomnini uZimenu, ngalokho zahlukaniseleni mina. Yibani ngabacwengileko ngombana mina ngicwengile. Ningazisilaphazi nanganyana yini ekhakhaba ehlabathini.


text:
Iye, nginguSomnini owanikhupha enarheni yeGibhide bona ngibe nguZimu kini. Ngebangelo yibani ngabacwengileko ngombana mina ngicwengile.


text:
“Lowo-ke mthetho ophathelene neenlwana, iinyoni, iimphili zoke eziphithizela ngemanzini nezikhakhaba ehlabathini.


text:
Ngawo nizakwazi ukuhlukanisa phakathi kokuhlambulukileko nokusilapheleko, naphakathi kweemphili ezidliwako nezingadliwako.”


text:
akakhulume nama-Israyeli athi kiwo: “Lokha umfazi osidisi nabeletha umntwana omsana, uzakuba ngosilapheleko amalanga alikhomba. Njengemalangenakhe wokubona inyanga, uzakuba ngosilapheleko.


text:
Umfazi lo kufuze ahlalele ubudlezana amanye amalanga amatjhumi amathathu nantathu ngaphambi kobana ahlambuluke eengazini zokubeletha kwakhe. Akukafaneli athinte litho elicwengileko begodu angangeni endaweni ecwengileko bekuphelele amalangakhe wokuhlanjululwa.


text:
“Nakube ubeletha umntwana omntazana, uzakuba ngosilapheleko njengemalangenakhe wokubona inyanga, kodwana kube ziimveke ezimbili. Uzakuhlalela ubudlezana amanye amalanga amatjhumi asithandathu nasithandathu ngaphambi kobana ahlambuluke eengazini zokubeletha kwakhe.


text:
“Lokha amalangakhe wokuhlanjululwa sele aphelele, kungaba ngewomntwana omsana namkha omntazana, kufuze alethe imvana enomnyaka munye kumphristi emnyango wetende lokuhlanganela kube mhlabelo wokutjhiswa. Alethe godu izuba lommango namkha izutjana lekhaya kube mhlabelwakhe wehlambululo.


text:
Uzakwenza umhlabelo lowo phambi kwakaSomnini, azenzele itethelelo. Ngokunjalo uzakuba ngohlambulukileko ekusilaphaleni kwakhe kweengazi.<br/>“Lowo-ke, mthetho womfazi obeletha umntwana omsana namkha omntazana.


text:
Nakube akanamandla wokuletha imvana, akalethe amazuba amabili wommango namkha amazutjana amabili wekhaya, elinye libe ngelomhlabelo wokutjhiswa bese elinye liba ngelomhlabelo wehlambululo. Yeke umphristi uzamenzela itethelelo, abe ngohlambulukileko.”


text:
“Lokha umuntu nanendawo evuvukileko emzimbeni nanyana anokukaruka namkha ibala elikhanyelako okungahle kubonakale inga likhwekhwe, akalethwe ku-Aroni umphristi namkha kwenye yamadodanakhe.


text:
Umphristi loyo uzabese uhlola indawo enesifo esikhumbeni. Nakube uboya besikhumba buphenduke baba mhlophe nokobana isifo singenelele esikhumbeni, kulikhwekhwe lokho. Kuzakuthi umphristi nabona lokho amemezele bona umuntu loyo usilaphele.


text:
Kodwana nakube isilonda siyakhanyela kwaphela nokobana asikangeneleli esikhumbeni, noboya abukaphenduki baba mhlophe, umphristi akakhuphe umuntu loyo hlangana nabantu amalanga alikhomba.


text:
Ngelanga lekhomba umphristi akamhlole godu. Nangabe kubonakala emehlweni womphristi bona isilonda asikasabalali esikhumbeni, kufuze amkhuphe godu amanye amalanga alikhomba.


text:
Kuzakuthi ngelanga lekhomba amhlole godu. Nangabe isilonda asisakhanyeli kuhle begodu asikasabalali esikhumbeni, umphristi uzakumemezela bona uhlambulukile. Lokho sesibabu nje kwaphela. Umuntu loyo akahlanze izambatho zakhe, ahlambuluke.


text:
Kodwana nangabe isibabu leso sisabalala nesikhumba emva kobana sele azibonakalise kumphristi ngokuhlanjululwa kwakhe, kufuze azibonakalise phambi komphristi godu.


text:
Umphristi uzabese uyamhlola. Nangabe isibabu sisabalele nesikhumba, umphristi uzakumemezela bona usilaphele. Likhwekhwe lelo.


text:
Umphristi akamhlole, nakube mbala kunendawo ekhanyela ngokuvuvuka esikhumbeni okuphendule uboya baba mhlophe nokobana sekunesilonda,


text:
lelo likhwekhwe elingeneleleko esikhumbeni. Nje-ke umphristi uzakumemezela bona usilaphele. Loyo-ke akahlukaniswe nabantu kwesikhatjhana ngombana usilaphele.


text:
Kodwana nangabe isifo sisabalele nesikhumba ukufika lapha sele sembese umzimba woke womuntu, ihloko neenyawo okutjho zoke izitho ezibonakala kumphristi,


text:
umphristi uzabese uyamhlola. Nangabe isikhumba sakhe simhlope, uzakumemezela bona uhlambulukile. Nanyana isifo besele sembese woke umzimba, ungohlambulukileko.


text:
Umphristi akahlole isilondeso bese amemezele bona umuntu loyo usilaphele. Isilonda sisilaphele, silikhwekhwe.


text:
umphristi amhlole. Nangabe isilonda siphenduke saba mhlophe, umphristi uzakumemezela bona uhlambulukile; yeke mbala uhlambulukile.


text:
bese kuthi esikhundleni salo kube nokuvuvuka okubuthako namkha ibala elibovu elingakhanyeliko, naloyo kufuze azibonakalise phambi komphristi.


text:
Umphristi akamhlole. Nangabe indawo ethintekileko ibonakala bona sele ingenelele esikhumbeni noboya buphenduke baba mhlophe, umphristi uzakumemezela bona usilaphele. Kulikhwekhwe eliqubuke esilondeni.


text:
Kodwana nangabe umphristi uhlola indawo ethintekileko afunyanise bona ayikangeneleli esikhumbeni nokobana ayikakhanyeli kuhle begodu uboya abukaphenduki baba mhlophe, khona-ke umphristi akamkhuphe hlangana nabantu amalanga alikhomba.


text:
Kodwana nakube ibala lihlala linjalo alisabalali, kusibazi sethumba kwaphela. Umphristi uzakumemezela bona umuntu loyo uhlambulukile.


text:
“Nakube umuntu unenceba lokutjha esikhumbeni bese isilonda sakhona siba nebala elimthuthu namkha elimhlophe


text:
umphristi akalihlole ibalelo. Nakube uboya bebala buphenduke baba mhlophe begodu ibala libonakala lingenelele esikhumbeni, lelo likhwekhwe elivele encebeni lokutjha. Yeke umphristi uzakumemezela bona usilaphele. Lokho sisifo sekhwekhwe.


text:
Kodwana nakube umphristi uyalihlola bese afunyanise bona uboya bebala abusi mhlophe nokobana alikangeneleli esikhumbeni begodu alikhanyeli kuhle, akamkhuphe hlangana nabantu amalanga alikhomba.


text:
Kuzakuthi ngelanga lekhomba umphristi amhlole godu. Nakube lisabalala nesikhumba akamemezele bona umuntu loyo usilaphele. Lokho sisifo sekhwekhwe.


text:
Kodwana nakube ibala lihlala lisendaweni eyodwa alisabalali nesikhumba begodu alikhanyeli kuhle, lokho sekuvuvuka kwenceba lokutjha nje. Umphristi uzakumemezela bona uhlambulukile ngombana lokho sibazi sokutjha.


text:
umphristi akahlole isifeso. Nakube sibonakala singenelele esikhumbeni nokobana uboya obukiso bumthubi ngombala begodu buthambile, umphristi uzakumemezela bona umuntu loyo usilaphele. Lobo kubuthana bembuzana okulikhwekhwe lehloko namkha lesilevu.


text:
Nakube umphristi uhlola ubuthana bembuzanobo, bekubonakale bona akukangeneleli esikhumbeni nokobana akunaboya obunzima tshu phezu kwabo, khona umphristi uzakhupha umuntu onesifo hlangana nabantu amalanga alikhomba.


text:
Ngelanga lekhomba umphristi uzakuhlola isifo godu. Nakube ubuthana bembuzana abukasabalali begodu abukangeneleli esikhumbeni nokobana akunaboya obumthubi,


text:
umuntu loyo uzakurhunwa, kodwana lapha kunobuthana bembuzana khona angakurhuni. Umphristi uzamkhupha hlangana nabantu amanye amalanga alikhomba.


text:
Ngelanga lekhomba umphristi akahlole ubuthana bembuzana godu. Nakube ubuthana bembuzana abukasabalali begodu abukangeneleli esikhumbeni, khona-ke umphristi uzakumemezela bona uhlambulukile. Yeke umuntu loyo uzakuhlanza izambatho zakhe abe ngohlambulukileko.


text:
umphristi uzamhlola godu. Nakube ubuthana bembuzana busabalele nesikhumba, akudingeki bona umphristi ahlole uboya obumthubi. Nanjalo ungosilapheleko.


text:
Kodwana nangabe ekuboneni komphristi ubuthana bembuzana bujame ndawonye noboya obunzima bumilile, khona-ke ubuthana bembuzana bupholile nomuntu uhlambulukile. Yeke umphristi uzakumemezela bona uhlambulukile.


text:
umphristi akamhlole. Nangabe amabala asesikhumbeni amthuthu, lobo bumhlophe besikhumba obujayelekileko, umuntu loyo uhlambulukile.


text:
Kodwana nakube kunebala elibovu nokumhlophe phezu kwephandla nepandla, lokho kungatjho bona likhwekhwe elisabalalako.


text:
Yeke umphristi kufuze amhlole. Nangabe ukuvuvuka kwebala phezu kwephandla lakhe namkha epandla kunebala elibovu nokumhlophe elifana nekhwekhwe lomzimba,


text:
khona-ke sekumumuntu onekhwekhwe nosilapheleko. Umphristi kufuze amemezele bona usilaphele. Isifo sakhe siphezu kwehloko.


text:
“Umuntu onesifo sekhwekhwe kufuze embathe amanikiniki abe aliselele neenhluthu zakhe zimatlharatlhara bese avale isibhena sakhe somlomo esingehla arhuwelele athi, ‘Ngisilaphele! Ngisilaphele!’


text:
Uzakuhlala angosilapheleko njalo mlunga anesifeso. Usilaphele yena begodu kufuze ahlale yedwa endaweni engaphandle kwekampa.”


text:
namkha phezu kwentambo ephothiweko netjhila elenziwe ngelineni nanyana ngewulu namkha phezu kwesikhumba esitjhukiweko nanyana yini yesikhumba.


text:
Nakube kubonakala ubuhlazana namkha ububovana phezu kwesambatho, isikhumba esitjhukiweko, intambo ephothiweko netjhila, namkha naphezu kwananyana yini yesikhumba, kukghora-ke lokho. Okunjalo akutjengiswe umphristi.


text:
Kuzakuthi ngelanga lekhomba ayihlole godu. Nakube ukukghora kusabalele nesambatho, intambo ephothiweko, itjhila nesikhumba esitjhukiweko namkha kungaba nanyana yini eyenziwe ngesikhumba, lokho kukukghora okukhambeleleko. Ipahla leyo isilaphele.


text:
Umphristi akatjhise nanyana yini enokukghora okukhambeleleko eyenziwe ngewulu namkha ngelineni, kungaba sisambatho, intambo ephothiweko namkha itjhila nananyana yini eyenziwe ngesikhumba. Iye, nayinokukghora okukhambeleleko kufuze itjhiswe.


text:
“Nangabe umphristi uthi nahlolako afunyane bona ukukghora akukasabalali nesambatho, intambo ephothiweko, itjhila namkha nanyana yini eyenziwe ngesikhumba,


text:
khona-ke uzakuyala bona kuhlanzwe into enokukghora leyo abe ayibekele eqadi amanye amalanga alikhomba.


text:
Emva kwalokho umphristi kufuze ahlole into leyo. Nakube indawo ethintekileko ayikatjhugululi umbala namkha ayikasabalali, nanyana injalo isilaphele. Into leyo ayitjhiswe nanyana ukukghora kungemuva namkha ngaphambili kwayo.


text:
“Kodwana nakube umphristi uhlola into leyo afunyane ukukghora kufiphele ngemva kokobana ihlanziwe beyabekelwa eqadi, kuzakufanela bona adabule indawo ethintekileko esambathweni, entweni yesikhumba namkha entanjeni ephothiweko netjhileni.


text:
Nakube kuyenzeka ukukghora kuvele godu esambathweni, entanjeni ephothiweko, etjhileni nakunanyana yini yesikhumba, kutjho bona kuyasabalala. Into enokukghora leyo ayitjhiswe.


text:
Kodwana isambatho, intambo ephothiweko, itjhila nanyana yini yesikhumba ukukghora okususiweko kikho emva kokobana kuhlanziwe, kufuze ihlanzwe ngokwesibili. Nje-ke kuzakuba ngokuhlambulukileko.


text:
“Lowo mthetho wokukghora okuhlolwa ngawo bona isambatho sewulu namkha selineni, intambo ephothiweko, itjhila nanyana yini yesikhumba kuhlambulukile namkha kusilaphele.”


text:
umphristi uzakuyala bona ozokuhlanjululwa alethelwe iinyoni ezimbili ezihlambulukileko, isigojwana somsedari, nomtiya otlerebede nehlukuzu lehisophi.


text:
Umphristi uzakuyala bona kukhiwe amanzi agelezako ngomjeka bese kuhlatjelwa enye yeenyoni ngehla kwawo.


text:
Bese uthatha enye inyoni ephilako, isigojwana somsedari, umtiya otlerebede nehlukuzu lehisophi akutlubhuze eengazini zenyoni ehlatjelwe ngehla komjeka onamanzi akhiweko.


text:
Akafafaze umuntu ozokuhlanjululwa loyo kalikhomba, amemezele bona uhlambulukile. Nje-ke akalise inyoni ephilako iphaphele emmangweni.


text:
“Ohlanjululwako kuzakufanela ahlanze izambatho zakhe, arhune iinhluthu noboya boke emzimbeni bese uyaduda. Yeke uzakuba ngohlambulukileko. Emva kwalokho uzakubuyela ngekampeni nokho ahlale ngaphandle kwetende lakhe amalanga alikhomba.


text:
Ngelanga lekhomba akagude zoke iinhluthu ehloko, esilevini namatjhiya. Iye, akasuse boke uboya emzimbeni. Nje-ke uzakuhlanza izambatho zakhe bese uyaduda. Yeke uzakuba ngohlambulukileko.


text:
“Ngelanga lobunane ohlanjululwako loyo kufuze alethe amaqamanyana amabili nemvana esikazi enomnyaka, zoke zibe msulwa. Akalethe namathungana amathathu weflowuru esefiweko edutjwe ngamafutha we-oliva kanye nekwana yamafutha we-oliva.


text:
Umphristi omhlambululako uzamletha kanye nezintwezo phambi kwakaSomnini emnyango wetende lokuhlanganela.


text:
Yeke umphristi uzakuthatha linye lamaqamanyana lawo alihlabe libe mhlabelo wehlawulo kanye nekwana yamafutha bese uziphakamisa njengomnikelo osibiko kuSomnini.


text:
Iqamanyanelo alihlatjelwe endaweni ecwengileko lapha kuhlatjelwa khona umhlabelo wehlambululo nomhlabelo wokutjhiswa. Umhlabelo wehlawulo njengomhlabelo wehlambululo ungowomphristi, ungocwenge khulu.


text:
Umphristi uzakuthatha ingcenye yeengazi zomhlabelo wehlawulo azininde endlebeni yangesidleni, kuthubha wangesidleni naphezu kothubhakghuru wangesidleni emuntwini ohlanjululwako.


text:
Nje-ke atlubhuze ngokhombabantu wangesidleni emafutheni angentendenakhe yangesinceleni, afafaze amafutha lawo kalikhomba phambi kwakaSomnini.


text:
Amanye amafutha asentendeni yomphristi uzawaninda phezu kweengazi zomhlabelo wehlawulo endlebeni yangesidleni, kuthubha wangesidleni naphezu kothubhakghuru wangesidleni emuntwini ohlanjululwako.


text:
Amafutha aseleko entendeni yomphristi uzawatjhatjha ehloko yomuntu loyo. Yeke umphristi uzakwenzela umuntu loyo itethelelo phambi kwakaSomnini.


text:
Uzakunikela umhlabelo wehlambululo ukwenzela itethelelo yaloyo okufuze ahlanjululwe ekusilaphaleni kwakhe. Emva kwalokho ahlabe umhlabelo wokutjhiswa.


text:
Umphristi uzakutjhisa umhlabelo wokutjhiswa noweenthoro phezu kwe-aldari. Ngendlela leyo umphristi uzamenzela itethelelo; yeke umuntu loyo uzakuba ngohlambulukileko.


text:
“Kodwana nakube umuntu uchakile begodu akanamandla wokwenza koke lokhu, uzakuthatha iqamanyana elilodwa libe mhlabelo wehlawulo osibiko kuSomnini ukumenzela itethelelo. Akalethe umnikelo weenthoro okulithungana leflowuru esefiweko edutjwe ngamafutha we-oliva, ikwana yamafutha we-oliva,


text:
amazuba amabili wommango namkha amazutjana amabili wekhaya kube ngilokho angakukghona. Elinye libe ngelomhlabelo wehlambululo bese elinye liba ngelomhlabelo wokutjhiswa.


text:
Kufuze alethe lokho kumphristi ngelanga lobunane emnyango wetende lokuhlanganela phambi kwakaSomnini bona kube ngekokuhlanjululwa kwakhe.


text:
Umphristi uzakuthatha imvana yomhlabelo wehlawulo nekwana yamafutha we-oliva bese ukuphakamisa njengomnikelo osibiko kuSomnini.


text:
Uzakuhlaba imvana yomhlabelo wehlawulo, athathe ingcenye yeengazi zayo azininde endlebeni yangesidleni, kuthubha wangesidleni naphezu kothubhakghuru wangesidleni emuntwini ohlanjululwako.


text:
bese ufafaza amafutha angentendenakhe yangesinceleni ngokhombabantu wangesidleni kalikhomba phambi kwakaSomnini.


text:
Elinye libe ngelomhlabelo wehlambululo bese kuthi elinye libe ngelomhlabelo wokutjhiswa linikelwe kanye nomnikelo weenthoro. Ngendlela leyo umphristi uzakwenza itethelelo yomuntu ohlanjululwako loyo phambi kwakaSomnini.


text:
“Lokha nanifika enarheni yeKanana enganinikela yona bona ibe lilifa lenu bese ngibangela ukukghora endlini enye nenye enarhenenu,


text:
umninindlu kuzakufanela bona eze kumphristi azokubika athi, ‘Ngibona kwangasuthi kwamapha kungene umkhokha.’


text:
Yeke umphristi uzakuyala bona kukhutjhwe koke okungendlini ngaphambi kokobana angene bona azoyihlola. Nakungasinjalo koke okungendlini kungahle kumenyezelwe bona kusilaphele. Nasele kukhutjhwe koke, umphristi uzakungena bona ahlole indlu.


text:
Nje-ke umphristi uzakuhlola umkhokha lowo. Nangabe ufunyana bona iboda linokukghora okuhlazana namkha okubovana okubonakala kungenelele ebodeni,


text:
Ngelanga lekhomba umphristi uzakubuya azokuhlola indlu. Nangabe ufunyana ukukghora kusabalele neboda lendlu,


text:
Uzakwenza bona kurhwayiwe umpharo wendlu ngaphakathi, kuthi koke okuqeqebuliweko, kuthululelwe ngaphandle komuzi ezaleni.


text:
“Nakube ukukghora kuyabuya ngendlinapho bekusabalale ngemva kokobana sele kususwe amatje, kwarhwaywa bekwasindwa,


text:
umphristi kufuze abuyele ayokuhlola godu. Nakubonakala bona isifo sisabalele nendlu godu, yeke lokho kukukghora okukhambeleleko. Indlu leyo isilaphele.


text:
Yeke ayibhuruzwe indlu leyo, kuthi yoke iququ okutjho amatje, iingodo nehlabathi ebekusindwe ngayo, kukhutjhelwe ngaphandle komuzi ezaleni.


text:
“Kodwana nangabe umphristi uthi nangena ngendlini azoyihlola, afunyane bona ukukghora akukasabalali ngemva kokobana indlu besele isindiwe, uzakumemezela bona indlu leyo ihlambulukile okutjho bona ukukghora kusukile.


text:
Mayelana nokuhlanjululwa kwendlu leyo umniniyo uzaletha iinyoni ezimbili, isigojwana somsedari, umtiya otlerebede nehlukuzu lehisophi.


text:
Godu akathathe isigojwana somsedari, ihlukuzu lehisophi nomtiya otlerebede kanye nenyoni ephilako bese utlubhuza izintwezo ngemanzini aneengazi zenyoni ehlatjiweko, afafaze indlu leyo kalikhomba.


text:
Ngendlela leyo uzabe uhlambulula indlu ngeengazi zenyoni leyo, amanzi asemjekeni, inyoni ephilako, isigojwana somsedari, ihisophi nangomtiya otlerebede.


text:
Uzakulisa inyoni ephilako iphaphele ngaphandle komuzi emmangweni. Ngalokho uzabe enzele indlu leyo ihlambululo, ibe ngehlambulukileko.


text:
Nako-ke umthetho wezifezo umuntu angakghona ukuhlukanisa ngawo bona into isilaphele nini namkha ihlambuluke nini.”


text:
abakhulume nama-Israyeli bathi: “Nangabe indoda inokuvuza ebudodeni bayo, ukuvuza kwayokho kusilaphele.


text:
Yoke imibhede ovuzako alala kiyo izakuba ngesilapheleko nezinto zoke ahlala phezu kwazo zisilaphele.


text:
Woke umuntu othinta umbhede womuntu onjalo kuzakufanela bona ahlanze izambatho zakhe, adude bese uhlala angosilapheleko bekuhlwe.


text:
Woke umuntu ohlala phezu kwananyana yini ehlezwi ngovuzako kuzakufanela bona ahlanze izambatho zakhe, adude bese uhlala angosilapheleko bekuhlwe.


text:
Othinta umzimba womuntu ovuzako kuzakufanela bona ahlanze izambatho zakhe, adude bese uhlala angosilapheleko bekuhlwe.


text:
Nakube ovuzako ukhafulela ohlambulukileko, khona-ke ohlambulukileko kufuze ahlanze izambatho zakhe, adude bese uhlala angosilapheleko bekuhlwe.


text:
Iye, nanyana ngubani othinta into egade ihlezwi namkha ilelwe ngovuzako uzakuba ngosilapheleko bekuhlwe. Begodu othwala into enjalo kuzakufanela bona ahlanze izambatho zakhe, adude bese uhlala angosilapheleko bekuhlwe.


text:
Othintwa ngovuzako angakahlambi izandla zakhe, uzakuhlanza izambatho zakhe, adude bese uhlala angosilapheleko bekuhlwe.


text:
“Nasele ovuzako ahlanjululiwe, uzazibalela amalanga alikhomba wehlambululo bese uhlanza izambatho zakhe, adude ngemanzini agelezako, yeke uzakuba ngohlambulukileko.


text:
Ngelanga lobunane alethe amazuba amabili wommango namkha amazutjana amabili wekhaya kumphristi phambi kwakaSomnini emnyango wetende lokuhlanganela.


text:
Umphristi uzakwenza imihlabelo ngawo. Elinye libe mhlabelo wehlambululo bese kuthi elinye libe mhlabelo wokutjhiswa. Nje-ke umphristi uzamenzela itethelelo kuSomnini ngokuvuza kwakhe.”


text:
Nanyana ngiyiphi into yetjhila namkha yesikhumba etsanyazelweko, kufuze ihlanzwe bese ihlala ingesilapheleko bekuhlwe.


text:
Nangabe indoda ilala nomfazi bese itsanyaze, bobabili kufuze badude, babe ngabasilapheleko bekuhlwe.


text:
“Nangabe umfazi usesikhathini, uzakuba ngosilapheleko amalanga alikhomba, nomthintako uzakuba ngosilapheleko bekuhlwe.


text:
Yoke into alala phezu kwayo nasesikhathini, izakuba ngesilapheleko. Nakho koke ahlala kikho, kuzakuba ngokusilapheleko.


text:
Naloyo othinta umbhedakhe kufuze ahlanze izambatho zakhe, adude bese uhlala angosilapheleko bekuhlwe.


text:
Nothinta nanyana yini ehlezwi nguye, kufuze ahlanze izambatho zakhe, adude bese uhlala angosilapheleko bekuhlwe.


text:
“Nangabe indoda ilala naye anjalo, ukusilaphala kwakhe kuba phezu kwayo. Indoda leyo izakuba ngesilapheleko amalanga alikhomba nombhede elala kiwo, uzakuba ngosilapheleko.”


text:
“Nangabe umfazi wopha iingazi amalanga amanengi kungasi sikhathi sakhe namkha ukudlula esikhathini, uzakuba ngosilapheleko njengalokha nasesikhathini mlunga nje asopha.


text:
Omunye nomunye umbhede alala kiwo nasophako, uzakuba ngosilapheleko njengalowo alala kiwo nasesikhathini. Nento yoke ahlala kiyo izakuba ngesilapheleko, ibe njenganyana asesikhathini.


text:
Woke umuntu othinta izintwezo uzakuba ngosilapheleko. Kufuze ahlanze izambatho zakhe, adude bese uhlala angosilapheleko bekuhlwe.


text:
“Nangabe ukopha kuphelile emfazini loyo, akazibalele yena amalanga alikhomba, emva kwalokho uzakuba ngohlambulukileko.


text:
Ngelanga lobunane akalethe amazuba amabili wommango namkha amazutjana amabili wekhaya kumphristi phambi kwakaSomnini emnyango wetende lokuhlanganela.


text:
Nje-ke umphristi uzakwenza elinye libe mhlabelo wehlambululo, elinye libe mhlabelo wokutjhiswa. Ngendlela leyo umphristi uzamenzela itethelelo kuSomnini ngokusilaphala kokopha kwakhe.


text:
“Ngokunjalo nizabe niyelelisa ama-Israyeli ekusilaphaleni kwawo ukuze angafi ngebanga lokusilaphala kwawo ngokurhubutjha ithaberinakeli lami eliphakathi kwenu.


text:
wathi kuye: “Tjela u-Aroni umnakwenu bona angezi ngeenkhathi zoke endaweni ecwenge khulu engemuva kwesiyaya setjhila esiphambi kwesisibekelo somfaji wobufakazi ukuze angafi ngombana mina ngizokubonakala ngelifu phezu kwesisibekelweso.


text:
Nanzi izinto u-Aroni ekufuze angene nazo ngendaweni ecwenge khulu: ikunzana yomhlabelo wehlambululo neqama lomhlabelo wokutjhiswa.


text:
Akembathe iphuraphura ekhethekileko yelineni, afake idzeredzere yelineni ngaphasi kwayo, azibophe ngomkhungo welineni womphristi, athwale ingwani yelineni. Lokho kuzizambatho ezikhethekileko, yeke uzakududa umzimba ngaphambi kokwembatha.


text:
Uzabese uthatha iimpongo ezimbili emkhambathini wama-Israyeli, zibe mihlabelo yehlambululo kanye neqama linye, libe mhlabelo wokutjhiswa.


text:
“Nje-ke u-Aroni kufuze ahlabe ikunzana bona ibe mhlabelwakhe wehlambululo, azenzele yena nomndenakhe itethelelo kuSomnini.


text:
Kodwana ipongo ewelwe yifumbe engeyaka-Azazeli uzayijamisa phambi kwakaSomnini iphila bona enze itethelelo ngayo bese uyithumela ku-Azazeli erhalawumbeni.


text:
“U-Aroni uzakunikela ikunzana bona ibe mhlabelo wehlambululwakhe, azenzele yena nomndenakhe itethelelo kuSomnini. Ngemva kobana ahlabe ikunzana leyo njengomhlabelo wehlambululo


text:
uzakuthatha isitja sokutjhisela itjhwalo esigcwele amalahle avuthako e-aldarini eliphambi kwakaSomnini, akhelele izandla ezimbili zamakha wetjhwalo eligayiweko angene nawo ngaphakathi kwesiyaya setjhila.


text:
Uzakuthela itjhwalwelo emalahleni avuthako phambi kwakaSomnini ukuze ukuthunya kwentuthu yetjhwalo kuvale isisibekelo somfaji wobufakazi; ukwenzela bona angafi.


text:
Godu uzakuthatha ingcenye yeengazi zekunzana leyo afafaze ilingaphambili lesisibekelo somfaji ngomuno, abuye afafaze kalikhomba phasi phambi kwaso.


text:
“Uzakuhlaba ipongo yomhlabelo wehlambululo ekungeyabantu, alethe iingazi zayo ngaphakathi kwesiyaya setjhila bese wenza ngeengazi zayo njengombana enze ngezekunzana: Afafaze ilingaphambili lesisibekelo somfaji begodu afafaze phasi phambi kwaso.


text:
Ngendlela leyo uzabe enzela indawo ecwenge khulu ihlambululo ngebanga lokusilaphala kwama-Israyeli nangeemphambeko zabo okutjho zoke izono zabo. Uzalihlambulula njalo-ke itende lokuhlanganela eliphakathi kwabo, hlangana nokusilaphala kwabo.


text:
Akunamuntu ofanele abe ngetendeni lokuhlanganela lokha u-Aroni nangena endaweni ecwenge khulu bona enze itethelelo kuSomnini bekube sikhathi lapha aphuma khona. Nasele aqedile ukuzenzela yena nomndenakhe kanye nehlangano yoke yama-Israyeli itethelelo,


text:
uzakuphuma aye e-aldarini elisesirhodlweni alenzele ihlambululo. Akathathe ezinye zeengazi zekunzana nezepongo azininde phezu kweempundu ezisemajikeni we-aldari.


text:
Uzakufafaza ezinye ngomuno phezu kwalo kalikhomba. Ngendlela leyo uzakwenzela i-aldari ihlambululo ngebanga lokusilaphala kwama-Israyeli bese ulihlukanisela uSomnini godu.


text:
“Kuzakuthi lokha u-Aroni nasele enze ihlambululo yendawo ecwenge khulu, yetende lokuhlanganela neye-aldari, atjhideze ipongo ephilako.


text:
Akabeke izandla zakhe zombili phezu kwehloko yepongo ephilako leyo, avume kiyo boke ubukhohlakali bama-Israyeli, zoke iimphambeko zawo, okutjho zoke izono zawo, azibeke phezu kwehloko yepongo. Athumele ipongo leyo erhalawumbeni ngesandla saloyo okhethelwe ukwenza lokho.


text:
Ipongo leyo izakuthwala zoke izono zabantu iye nazo erhalawumbeni, endaweni engahlali muntu.<br/>“Lokha umuntu loyo nasele alise ipongo erhalawumbeni,


text:
u-Aroni akangene ngetendeni lokuhlanganela, ahlubule izambatho zelineni agade azembethe lokha nangena endaweni ecwenge khulu, azitjhiye lapho.


text:
Adudele umzimbakhe ngaphakathi kwendawo ecwengileko, embathe izambatho zobuphristi bese uphuma lapho unikela umhlabelwakhe wokutjhiswa nomhlabelo wokutjhiswa wabantu, azenzele yena nabantu itethelelo kuSomnini.


text:
Umuntu othethe ipongo wayisa ku-Azazeli uzakuhlanza izambatho zakhe, adude nomzimba. Emva kwalokho angangena ngekampeni.


text:
Ikunzana nepongo yomhlabelo wehlambululo ekulethwe iingazi zazo endaweni ecwenge khulu ukwenza itethelelo, zizakukhutjhelwa ngaphandle kwekampa. Iinkhumba zazo, inyamazo nomswanazo kuzakutjhiswa.


text:
Naloyo otjhisa lokho kufuze ahlanze izambatho zakhe, adude nomzimba. Emva kwalokho angabuyela ngekampeni.


text:
“Lokhu kuzakuba simiso sanini nanini kini: Ngenyanga yekhomba lokha nayinamalanga alitjhumi nizakuba nesizilo, mhlokho ningawuthinti umsebenzi. Lokho kungekomuntu wendabuko nesikhonzi phakathi kwenu.


text:
Lokho nizakwenza ngombana ilangelo lizakuba ngeletethelelo nelehlambululo ezonweni zenu zoke phambi kwakaSomnini ukuze nibe msulwa.


text:
Umphristi ozesiweko bewahlukaniselwa isikhundla sakayise omphristi omkhulu, nguye kwaphela ozakwenza itethelelo. Kufuze embathe izambatho ezikhethekileko zelineni


text:
lokha nenza ihlambululo yendawo ecwenge khulu, yetende lokuhlanganela neye-aldari nalokha enzela abaphristi nehlangano yoke itethelelo kuSomnini.


text:
Lokho kuzakuba simiso sanini nanini kini: Kanye ngomnyaka akwenzelwe ama-Israyeli itethelelo kuSomnini ngebanga lezono zawo.”<br/>U-Aroni wenza njengombana uSomnini ayale uMosi.


text:
Nangabe umuntu wendlu yakwa-Israyeli uhlaba ikomo, imvu nanyana imbuzi ekampeni namkha ngaphandle kwekampa,


text:
angayihlabeli emnyango wetende lokuhlanganela, okutjho ngaphambi kwethaberinakeli lakaSomnini, njengomnikelo kaSomnini, uzakubekwa umlandu wokuthulula iingazi. Iye, uthulule iingazi ngalokho uzakujutjwa ebantwini bekhabo.


text:
Lokho kutjho bona imihlabelo yama-Israyeli avane ayihlabele emmangweni, kufuze ayilethe kumphristi emnyango wetende lokuhlanganela njengemihlabelo kaSomnini. Ahlabele uSomnini imihlabelo yetjhebiswano leyo lapho.


text:
Nje-ke umphristi uzakufafaza iingazi e-aldarini lakaSomnini emnyango wetende lokuhlanganela bese utjhisa umhlwehlwe bona ube ngowamukeleka kuSomnini.


text:
Angeze asahlabela uzinyana onesimo seembuzi adlhemadlheme ngemva kwakhe. Lokho kuzakuba simiso sanini nanini kibo eenzukulwaneni ngeenzukulwana.”


text:
USomnini wathi godu akawatjele athi: “Nangabe umuntu wendlu yakwa-Israyeli nanyana osikhonzi phakathi kwenu uletha umhlabelo wokutjhiswa namkha omunye umhlabelo nje,


text:
bese angawulethi emnyango wetende lokuhlanganela bona ube mhlabelo kuSomnini, umuntu loyo uzakujutjwa ebantwini bekhabo.”


text:
Godu uSomnini wathi kuMosi akakhulume nama-Israyeli athi: “Nangabe umuntu wendlu yakwa-Israyeli nanyana osikhonzi phakathi kwenu udla iingazi, ngizakujamelana nomuntu loyo. Ngizamjuba ebantwini bekhabo


text:
ngombana ukuphila kwenyama kuseengazini. Ngimi oninikele iingazi bona nenze ngazo itethelelo yemiphefumulwenu e-aldarini. Ngebanga lokobana iingazi ziletha itethelelo ngepilo ekizo


text:
ngalokho nginiyale nina ma-Israyeli ngathi, ‘Kungabi nomuntu phakathi kwenu namkha isikhonzi esihlala nani esidla iingazi’.


text:
“Nangabe umuntu wakwa-Israyeli nanyana isikhonzi esiphakathi kwenu sikhamba siyokuzuma inyamazana namkha inyoni edliwako, kufuze siyikhuphe iingazi bese sizivala ngehlabathi.


text:
Ngebanga lokobana ukuphila kwenyama yoke kuseengazini, ngiyale nina ma-Israyeli ngathi, ‘Nakuziingazi, akungabi nomuntu ozidlako ngombana ukuphila kwenyama yoke kuseengazini. Ozidlako uzakujutjwa ebantwini bekhabo.’


text:
“Woke umuntu odla okuzifeleko namkha okudatjulwe ziimbandana, kungaba ngowendabuko namkha sikhonzi, kufuze ahlanze izambatho zakhe bese adude umzimbakhe. Uzakuhlala angosilapheleko bekuhlwe, emva kwalokho uzakuba ngohlambulukileko.


text:
Ningenzi njengombana kwenza amaGibhide lapha benihlala khona begodu ningenzi njengombana kwenza abantu benarha yeKanana enginisa kiyo. Ningakhambi ngemikhubabo


text:
Iye, londani iimiso zami nemithethwami ngombana umuntu owenza njalo uzakuphila ngayo. NginguSomnini.


text:
“Ungambuli ubuze bakadadwenu, kungaba mntwana kayihlo namkha kanyoko okhulele ekhaya namkha ngaphandle.


text:
“Ungambuli ubuze bomfazi kanye nomntwanakhe omntazana begodu ungalali nanomntwana womntwana womfazi loyo ngombana batjhidelene khulu nawe; lokho kubuhlola.


text:
“Ungatjhideli emfazini bona wambule ubuze bakhe lokha nasasilapheleko ngebanga lokobana asesikhathini.


text:
“Unganikeli ngananyana ngimuphi wabantwana bakho bona bahlukaniselwe uMoleki njengeengwadla, ngombana akukafaneli ulirhubutjhe ibizo lakaZimakho. NginguSomnini.


text:
Ungalingi ulale isilwana uzisilaphaze ngalokho. Godu akungabi khona umfazi ozinikela esilwaneni bona simlale. Lokho kubuhlola.


text:
“Ungazisilaphazi nangasinye sezintwezo ngombana izizwe engiziqotjha phambi kwenu zazisilaphaza ngazo


text:
Kodwana nina londani iimiso zami nemithethwami. Iye, tjhejani nina bantu bendabuko neenkhonzi eziphakathi kwenu bona ningenzi neyodwa yezinto ezinyenyisakwezo


text:
ngombana abantu bendawo le ebebahlala lapho phambilini benza zoke iinyenyiswezo, yeke inarha yasilaphala.


text:
Nanisilaphaza inarha, nayo izoniphalaza njengombana kwenzeka ezizweni ebezihlala enarheni ngaphambi kwenu.


text:
“Yeke londani imiyalwami, ningalingi nenze nayinye yemikhuba enyenyisako leyo eyayenziwa phambilini. Ningazisilaphazi ngayo. NginguSomnini uZimenu.”


text:
akakhulume nomkhambathi woke wama-Israyeli athi: “Yibani ngabacwengileko ngombana mina Somnini uZimenu ngicwengile.


text:
Umhlabelo lowo uzakudliwa ngelanga ohlatjwa ngalo namkha ngakusasa. Okuseleko bekwaba lilanga lesithathu, akutjhiswe.


text:
Nanyana ngubani oyidlako uzazizwa ngombana usilaphaze okucwengileko kwakaSomnini. Umuntu onjalo akajutjwe ebantwini bekhabo.


text:
Ningakhi isidiribe senu sidududu begodu ningadobhi amadiribe awele phasi. Lokho kuliseleleni odududu nosikhonzi. NginguSomnini uZimenu.


text:
“Ungagandeleli umakhelwanakho begodu ungamdlelezeli.<br/>“Ungabambeli isisebenzi esitorhako ikokhelo bekube ngakusasa.


text:
Ngokwesaba uZimakho ungathuki ongezwako begodu ungabeki isikhubekiso phambi kwesiphofu. NginguSomnini.


text:
“Ningahlanakezeli isigwebo; ungakhethi ubuso besichaka namkha nijamele onothileko. Gwebani abantu bekhenu ngokulunga.


text:
Ungazibuyiseleli namkha ube nevunda ebantwini ophila nabo, kodwana thanda umakhelwanakho njengombana uzithanda wena. NginguSomnini.


text:
“Londani iimiso zami. Ungavumeli ifuywakho izekwe ngelinye ihlobo lefuyo. Nesiminakho ungatjali imihlobo emibili yembewu begodu ungembathi isambatho esilukwe ngemihlobo emibili yemicu eyahlukeneko.


text:
“Nangabe umnini khobokakazi ulala nalo sele lithengwe ngenye indoda, nokho khibe alikabi ukukhokhelwa imali begodu alikabi ukutjhatjhululwa uzakuhlawula umthengi. Bangeze babulawa ngombana ikhobokakazelo belingakabi ukutjhatjhululwa.


text:
Kodwana umuntu olele nalo kufuze alethe iqama njengomhlabelo wehlawulo kuSomnini emnyango wetende lokuhlanganela.


text:
Nje-ke umphristi uzamenzela itethelelo kuSomnini ngeramelo ngesono asenzileko. Ngalokho uzakuhlambuluka esonweni sakheso.


text:
“Lokha nasele ningenile enarheni benatjala yoke imihlobo yemithi edliwako, kuzakuba minyaka emithathu yoke iinthelo zemithi leyo ningakavunyelwa ukuzidla.


text:
Ngomnyaka wesihlanu ningadla iinthelo. Ngendlela leyo imithi izakuhloma khulu. NginguSomnini uZimenu.


text:
Lokha nanihlobokako ningarhuni iinhloko zenu ngokuzigega namkha niphungule iindevu zenu. Ningazirhayi begodu ningazidali amabala emizimbenenu. NginguSomnini.


text:
“Ungarhubutjhi indodakazakho ngokuyivumela bona ingwadle. Nawenza njalo inarha izakudlhemadlhema ngemva kwabosingazimu beyigcwale ubuhlola.


text:
“Ningaphendukeli ebezimini namkha kwabanemimoya. Ningaziphenguli kibo ngombana nanenza njalo bazanisilaphaza. NginguSomnini uZimenu.


text:
Niphathe kuhle isikhonzi enihlala naso njenganyana nenza ebantwini bekhenu. Thandani isikhonzi njengombana nizithanda nina ngombana nani naniziinkhonzi enarheni yeGibhide. NginguSomnini uZimenu.


text:
Linganisani ngokulunga, nisebenzise iinkala neenlinganiso ezifaneleko kube mthamo kapumpana weqiniso nekwana yeqiniso. NginguSomnini uZimenu owanikhupha enarheni yeGibhide.


text:
akakhulume nama-Israyeli athi: “Nanyana ngubani wama-Israyeli namkha isikhonzi esikhonze kwa-Israyeli onikela ngomntwanakhe kuMoleki, akabulawe. Izakhamuzi zimkhande ngamatje.


text:
Nakungasinjalo ngizakujamelana naye ngokwami ngokumjuba ebantwini bekhabo ngombana unikele umntwanakhe kuMoleki. Usilaphaze indawami ecwengileko bewarhubutjha nebizo lami elicwengileko.


text:
Iye, nakube izakhamuzi zisitheza ubuso bazo emuntwini loyo ngokungambulali lokha nanikela umntwanakhe kuMoleki,


text:
ngizakujamelana naye kanye nomndenakhe ngokwami. Ngizamjuba ebantwini bekhabo ngokudlhemadlhema kwakhe ngemva kwakaMoleki, yena nejima loke elimlandelako.


text:
“Nangabe umuntu uphendukela ebezimini namkha kwabanemimoya, adlhemadlheme emva kwabo, ngizakujamelana naye umuntu loyo, ngimjube ebantwini bekhabo.


text:
Nanyana ngubani othuka uyise namkha unina akabulawe. Iye, umuntu othuka uyise nonina iingazi zakhe zizakuba phezu kwakhe.


text:
“Nangabe indoda ihlobonga nomfazi wenye indoda ababulawe bobabili njalo, isihlobongi nesihlobongikazi.


text:
Umuntu olala nomkayise wambule ubuze bakayise. Bobabili indodana nomfazi lowo ababulawe; iingazi zabo zizakuba phezu kwabo.


text:
Nangabe indoda ilala nomalukazanayo, bobabili ababulawe, iingazi zabo zizakuba phezu kwabo ngombana benze ubuhlola.


text:
Indoda elalana nenye indoda kanjenganyana ilala nomfazi, womabili akabulawe. Iingazi zawo zizakuba phezu kwawo ngombana enze isinyenyiso.


text:
Nangabe indoda ithatha umfazi kanye nomkhwekazayo, buhlola lokho. Abatjhiswe bobathathu njalo ukuze kungabi nobuhlola phakathi kwenu.


text:
Nangabe umfazi uzinikela esilwaneni bona simlale, bulala umfazi kanye nesilwaneso. Akubulawe kokubili njalo; iingazi zakho zizakuba phezu kwakho kokubili.


text:
“Nangabe umuntu uthatha udadwabo namkha umntamamakhe bahlubulelane, kulihlazo lokho. Bobabili abajutjwe ebantwini bekhabo emtarini ngombana umuntu loyo wambule ubuze bakadadwabo, nje-ke uzazizwa ngesono sakheso.


text:
Nangabe umuntu ulala nomfazi amyame asesikhathini, angene efindweni lomfazi, nomfazi loyo amngenise-ke efindweni lakhelo, bobabili abajutjwe ebantwini bekhabo.


text:
Ungabambuli ubuze bakadadwabo kanyoko namkha bakakghariyakho ngombana lokho kukukwambula ubuze besihlobo sakho, abenza njalo bazazizwa ngesono sabeso.


text:
Nangabe umuntu ulala nomfazi womfowabo kayise, wambule ubuze bakayise; umuntu nomfazi loyo bazazizwa ngesono sabo: Bazakufa banganabizo.


text:
Nangabe umuntu uthatha umkamfowabo, kumphambo lokho. Wambule ubuze bakamfowabo, nje-ke bobabili bazakuswela ibizo.


text:
“Londani iimiso zami zoke, nenze imiyalwami yoke ukuze inarha enginiletha bona nihlale kiyo inganiphalazi.


text:
Ningakhambi ngemikhuba yabantu engizobaqotjha phambi kwenu ngombana bona bebazenza zoke izinto ezimbezi, ngebangelo ngibasuthi.


text:
Kodwana nina nganithembisa ngathi, ‘Nizakuzuza inarhabo. Ngimi oninikela yona bona ibe lilifa lenu. Kuyinarha egeleza ibisi neliju.’ NginguSomnini uZimenu owanihlukanisa nezinye izizwe.


text:
Ngalokho yahlukanisani phakathi kwesilwana esihlambulukileko nesisilapheleko, naphakathi kwenyoni esilapheleko nehlambulukileko. Ningazenzi ninyenyeke ngesilwana, inyoni namkha yini ekhakhaba ehlabathini leyo engazahlukanisa nani ngathi zisilaphele.


text:
Yibani ngabacwengileko kimi ngombana mina Somnini ngicwengile begodu nginahlukanisile nezinye izizwe bona nibe ngabami.”


text:
“Indoda namkha umfazi onabezimu nanyana onommoya, akabulawe. Abakhandwe ngamatje; iingazi zabo zizakuba phezu kwabo.”


text:
USomnini wakhuluma noMosi wathi akakhulume nabaphristi okumadodana ka-Aroni athi: “Akungabi namunye ozisilaphaza ngokuphatha isidumbu sabantu bekhabo,


text:
namkha udadwabo osese litlawana ohlala naye ngombana angakendi. Ngaye angazisilaphaza ngokuthinta isidumbu sakhe.


text:
Abaphristi akukafuzi bona bazigude ibande ehloko namkha bazigege emaphethelweni weenlevu zabo nanyana bazirhaye imizimbabo ngebanga lohlongakeleko.


text:
Kufuze babe ngabacwengileko kuZimabo bangarhubutjhi ibizo lakaZimabo ngombana ngibo abaletha e-aldarini iminikelo ekhethekileko kuSomnini okukukudla kwakaZimabo. Nje-ke kufuze babe ngabacwengileko.


text:
Abaphristi bangathathi ingwadla namkha ithari begodu bangathathi ibuya ngombana abaphristi bangabakhethekileko kuZimabo.


text:
Hloniphani isikhundla somphristi ngombana unikela ukudla kuZimenu. Mthatheni njengocwengileko ngombana mina Somnini enginicwengisako, ngicwengile.


text:
Nangabe indodakazi yomphristi izirhubutjha ngobungwadla, irhubutjha uyise, yeke kufuze itjhiswe ngomlilo.


text:
“Umphristi ongomkhulu kubafowabo, nongowazeswa ngamafutha ehlokwakhe, wahlukaniselwa ukwembatha izambatho ezikhethekileko, akukafaneli aliselele iinhluthu zakhe zimatlharatlhara namkha atlebhule izambatho zakhe ngebanga lohlongakeleko.


text:
begodu angaphumi endaweni ecwengileko kaZimakhe ngombana angayirhubutjha. Yena wahlukaniselwe uZimakhe ngokuzeswa kwakhe ngamafutha. NginguSomnini.


text:
Angathathi umhlolokazi, ibuya, ithari namkha ingwadla. Kodwana akathathe kwaphela itlawu ebantwini bekhabo;


text:
akakhulume no-Aroni athi kuye: “Akungabi noyedwa esizukulwaneni sakho onomphambo ozakuletha ukudla kwakaZimakhe e-aldarini.


text:
Iye, kungabi namunye onomphambo ozakutjhidela ekunikeleni: ophopheleko, ohluzako, okhubazeke ebusweni namkha emzimbeni,


text:
onesifumba, osirhonodwana, onelihlo elithunyileko, obhibhidlhako namkha onesibabu nopatlazwe amahlwayi.


text:
Akungabi nomphristi onomphambo esizukulwaneni saka-Aroni ozakutjhidela e-aldarini alethe iminikelo ekhethekileko kuSomnini. Njengombana anomphambo nje, angatjhideli bona anikele ukudla kwakaZimakhe.


text:
Yena nokho angakudla ukudla kwakaZimakhe, okutjho ukudla okubuya eminikelweni ecwenge khulu nakecwengileko.


text:
Kodwana ngebanga lokobana anomphambo akakafaneli angene lapha kunesiyaya setjhila lokusitha umfaji wobufakazi namkha atjhidele e-aldarini ukuze angarhubutjhi indawami ecwengileko. Ngimi mina Somnini engenze izintwezo zaba ngezicwengileko.”


text:
“Tjela u-Aroni namadodanakhe bona bahloniphe iminikelo ecwengileko yama-Israyeli ayihlukanisele mina ukuze bangarhubutjhi ibizo lami elicwengileko. NginguSomnini.


text:
Yithi kibo, ‘Nanyana ngubani wesizukulwana senu othi asilaphele atjhidele eminikelweni ecwengileko, ama-Israyeli ayinikele ngokuyihlukanisela mina Somnini, akakhawulwe ekungilotjheni. NginguSomnini.’


text:
“Nangabe kunomuntu wesizukulwana saka-Aroni onekhwekhwe namkha onokuvuza ebudodeni akakavunyelwa ukugoma ukudla okubuya eminikelweni ecwengileko angakahlambuluki. Othinta okusilapheleko, kungaba sidumbu, indoda etsanyazileko,


text:
isikhakhabi esingamsilaphaza namkha ngubani ongahle amsilaphaze nanyana kukusilaphala kwaliphi ihlobo,


text:
uzakuba ngosilapheleko bekuhlwe. Kufuze angadli ukudla okubuya eminikelweni ecwengileko angakadudi umzimba mantange.


text:
Nakutjhinga ilanga uzabe sele ahlambulukile, emva kwalokho angadla ukudlokho ngombana lokho kusisabelo sakhe.


text:
Kodwana akakavunyelwa nakancani ukudla okuzifeleko nokudatjulwe ziimbandana zommango ukuze angazisilaphazi ngalokho. NginguSomnini.


text:
“Abaphristi abalonde imiyalwami ukuze bangabi nomlandu bebafele endawenami ecwengileko ngebanga lokuyirhubutjha kwabo. NginguSomnini okucwengisako lokho.


text:
“Woke umuntu ongaphandle kwendlu yobuphristi akakafaneli ukugoma ukudla okubuya eminikelweni ecwengileko, ngitjho nanyana kusithekeli somphristi namkha isisebenzi sakhe.


text:
Kodwana ikhoboka elithengwe mphristi ngemali bona libe njengepahlakhe nalawo abelethelwe endlinakhe, angakudla ukudlokho.


text:
Nangabe indodakazi yomphristi ithethwe ngongasuye wendlu yobuphristi, akukafaneli idle iminikelo esibiko kuSomnini.


text:
Kodwana nakube imhlolokazi namkha ilibuya begodu ayinamntwana bese ibuyela kwabo ibe njengalokha isese mntazana, ingadla koke okudliwa nguyise. Nakuliphandle lona, lingeze ladla ukudla okubuya eminikelweni ecwengileko.


text:
“Nakwenzeka bona umuntu agome ukudla kweminikelo ecwengileko ngephoso, akakubuyisele kumphristi kungezelelwe ngokwesihlanu sobungako bokudla.


text:
Abaphristi bangavumeli bona kurhubutjhwe ukudla kweminikelo ecwengileko okusibiko ama-Israyeli asiletha kuSomnini


text:
begodu bafanele bathwese ama-Israyeli umlandu wokuwahlawulisa lokha nadle ukudla okucwengileko kwabaphristi. NginguSomnini ocwengisa ukudlokho.”


text:
akakhulume no-Aroni namadodanakhe kanye nawo woke ama-Israyeli athi: “Nanyana ngubani wendlu yakwa-Israyeli namkha osikhonzi oletha umnikelo njengomhlabelo wokutjhiswa kuSomnini, ekungaba ngewesifungo namkha wesihle,


text:
Nakube umuntu unikela ngekomo, imvu namkha imbuzi njengomhlabelo wetjhebiswano kuSomnini ukwenzela ukuzalisa isifungo namkha umnikelo wesihle, kufuze kube ngemsulwa; ingabi nomphambo.


text:
Ninganikeli ngesilwana esiphopheleko, esirholopheleko, esilimeleko, esineensupa, esibhibhidlhako namkha esinesibabu. Ningalethi nasinye sazo e-aldarini njengomnikelo okhethekileko kuSomnini.


text:
Unganikela ngekunzi namkha ngeqama elinesitho eside namkha esifitjhani kunezinye kube mhlabelo wesihle, kodwana emhlabelweni wokuzalisa isifungo, azamukeleki.


text:
Ninganikeli kuSomnini ngesilwana esiphakulwe ngokuncinzwa, ngokupatlazwa, ngokudatjulwa namkha ngokuquntwa. Ningathomi niphakule iinlwana enarheni yekhenu,


text:
godu ningamukeli iinlwana ezinjalo kewakosozizwe bona nenze ngazo umhlabelo njengokudla kwakaZimenu. Iye, ngebanga lokobana ziqanduliwe, angeze zanibhadekela.”


text:
“Lokha nakuzalwa ikonyana, imvana namkha imbuzana, akuhlale nonina amalanga alikhomba, kodwana ukusukela elangeni lobunane ukuya phambili kuzakwamukeleka njengomnikelo okhethekileko kuSomnini.


text:
Begodu ningarhubutjhi ibizo lami elicwengileko, kodwana liphatheni ngokukhethekileko phakathi kwama-Israyeli. Mina NginguSomnini onicwengisako


text:
akakhulume nama-Israyeli athi kiwo: “Nasi iminyanya kaSomnini ekumele nibize ngayo imihlangano ekhethekileko. Leyo-ke minyanyami ejanyisiweko.”


text:
“Umsebenzi awenziwe emalangeni asithandathu, kodwana ilanga lekhomba liliSabatha elihlukaniselwe umhlangano okhethekileko. KuliSabatha kuSomnini, ningenzi umsebenzi ngalo kuphi nakuphi lapha nizakuhlala khona.”


text:
“Nasi iminyanya ejanyisiweko kaSomnini ekumele nibize ngayo imihlangano ekhethekileko ngeenkhathi zayo ezibekiweko:


text:
Kuthi mhlana zilitjhumi nahlanu khona enyangeni leyo kuthome umnyanya kaSomnini wesiKwa esinganaNgumelo. Nizakudla isikwa esinganangumelo amalanga alikhomba.


text:
Elangeni lokuthoma lomnyanya lowo nibe nomhlangano okhethekileko, nje-ke ningawuphathi umsebenzenu wangemihla.


text:
Amalanga alikhomba lawo, nizakunikela iminikelo ekhethekileko kuSomnini. Kuthi ngelanga lekhombelo, nibe nomhlangano okhethekileko, yeke ningawuphathi umsebenzenu wangemihla.”


text:
akakhulume nama-Israyeli athi: “Lokha naningena enarheni engininikela yona bese nivuna isivuno sakhona, lethani iinqwambi zebhali zokuthoma kumphristi.


text:
Umphristi uzabese uphakamisa iinqwambezo njengomnikelo osibiko kuSomnini ukuze namukeleke. Kufuze aziphakamise ngakusasa ngemva kwelanga leSabatha.


text:
Ngelanga mhlana niphakamisa iinqwambi kuSomnini, mhlokho nizakunikela iqamanyana elimsulwa nelinomnyaka munye bona libe mhlabelo wokutjhiswa kuSomnini.


text:
Nikelani iqamanelo kanye nomnikelo weenthoro omathungana amabili weflowuru esefiweko edutjwe ngamafutha we-oliva libe mnikelo owamukelekako kuSomnini. Godu kube nomnikelo wewayini elingaba lilitha nesiquntu.


text:
Ningadli isikwa, iinthoro ezikhanzingiweko namkha ibhali etja bekufike ilangelo lapha niletha khona umnikelo kuZimenu. Lokhu kusimiso sanini nanini eenzukulwaneni zenu kuphi nakuphi lapha nizakuhlala khona.


text:
“Nizakuthoma ukubala ilanga emva kweSabatha, okutjho ilanga eniletha ngalo iinqwambi zomnikelo wokuphakanyiswa, kube ziimveke ezilikhomba ezigcweleko.


text:
Balani bekube lilanga lamatjhumi amahlanu, okulilanga emva kweSabatha lekhomba bese kuthi mhlokho nilethe umnikelo wekoroyi etja kuSomnini.


text:
Kuphi nakuphi lapha nizakuhlala khona lethani amapani amabili wesikwa sokuphakanyiswa esiwunyelweko esibhagwe ngamathungana amabili weflowuru esefiweko, sibe njengesilumo kuSomnini uZimenu.


text:
Lethani izikwezo kanye namaqamanyana amsulwa alikhomba abe nomnyaka munye, ikunzana kanye namaqama amabili kube mhlabelo wokutjhiswa kuSomnini kanye nomnikelo weenthoro newokuselwako kube mnikelo owamukelekako kuSomnini.


text:
Godu kufuze ninikele ipongo ibe mhlabelo wehlambululo namaqamanyana amabili anomnyaka abe mhlabelo wetjhebiswano.


text:
Umphristi kufuze aphakamise izikwa zesilumo njengomnikelo osibiko kuSomnini kanye namaqamanyana amabili. Amaqamanyana lawo akhethekile kuSomnini, asisabelo somphristi.


text:
Mhlokho nimemezele umhlangano okhethekileko begodu ningawuphathi umsebenzenu wangemihla. Lokhu kusimiso sanini nanini eenzukulwaneni zenu kuphi nakuphi lapha nizakuhlala khona.


text:
“Lokha nanivuna isivuno senarhenu, ningakhothululi koke namkha niburukuje emva kwesivuno. Tjhiyelani odududu nosikhonzi. NginguSomnini uZimenu.”


text:
akakhulume nama-Israyeli athi: “Elangeni lokuthoma enyangeni yekhomba akube liSabatha elikhethekileko, isikhumbuzo sokubetha iimporompita zomhlangano okhethekileko.


text:
“Elangeni letjhumi lenyanga yekhomba kulilanga letethelelo kuSomnini. Kini kuzakuba mhlangano okhethekileko, nizakuzila ukudla, nilethe iminikelo ekhethekileko kuSomnini.


text:
Ningawuphathi nakancani umsebenzi ngelangelo ngombana kulilanga letethelelo enizenzela yona phambi kwakaSomnini uZimenu.


text:
Iye, ningawuphathi nakancani umsebenzi. Lokhu kusimiso sanini nanini eenzukulwaneni zenu kuphi nakuphi lapha nizakuhlala khona.


text:
Lelo kuliSabatha elihlukaniselweko kini, yeke nizakuzila ukudla. Elangeni lethoba lenyanga leyo ukuthoma ntambama bekube ngakusasa ntambama niphumule ngokupheleleko.”


text:
akakhulume nama-Israyeli athi kiwo: “Mhlana zilitjhumi nahlanu enyangeni yekhomba, amalanga alikhomba kumnyanya wemiTlhatlhana kuSomnini.


text:
Amalanga alikhomba woke nizakuletha iminikelo ekhethekileko kuSomnini. Kuzakuthi ngelanga lobunane nibe nomhlangano okhethekileko nalapha niletha khona iminikelo ekhethekileko kuSomnini. Lowo mgidi omkhulu, yeke ningawuphathi umsebenzenu wangemihla.


text:
“Leyo-ke minyanya kaSomnini ekumele bona niyimemezele njengemihlangano ekhethekileko, ibe ngeyokuletha iminikelo ekhethekileko kuSomnini, ekumihlabelo yokutjhiswa, iminikelo yeenthoro, imihlabelo yetjhebiswano kanye neminikelo yokuselwako njengombana kubekelwe ilanga nelanga.


text:
Iminikelo leyo ayifaki phakathi izipho zenu zamaSabatha, iminikelwenu yesithembiso neminikelwenu yesihle eniyinikela kuSomnini.


text:
“Yelelani ukugidinga umnyanya kaSomnini amalanga alikhomba ngelanga letjhumi nahlanu enyangeni yekhomba, lokha nasele nibuthelele isivuno senarha. Ilanga lokuthoma kuzakuba liSabatha elikhethekileko godu kube njalo nangelanga lobunane.


text:
Ngelanga lokuthoma kufuze nikhe iinthelo zemithi ekhethekileko, iingala zamasundu, zemithi enamakari amahle nezemiyezani yemilanjaneni bese nijekezela phambi kwakaSomnini uZimenu amalanga alikhomba.


text:
Gidingani umnyanya kaSomnini amalanga alikhomba emnyakeni. Lokho kusimiso sanini nanini eenzukulwaneni zenu. Ugidingeni ngenyanga yekhomba.


text:
Nizakuhlala emitlhatlhaneni amalanga alikhomba. Boke abantu bendabuko kwa-Israyeli bazakuhlala emitlhatlhaneni


text:
ukuze iinzukulwana zenu zazi bona ngathi lokha nangenyula ama-Israyeli enarheni yeGibhide, ngawenza bonyana ahlale emitlhatlhaneni. NginguSomnini uZimenu.”


text:
“Yala ama-Israyeli bona alethe kuwe amafutha we-oliva atsengileko nacwebileko wokukhanyisa ilithi leembani. Iimbani azihlale zivutha njalo


text:
ngetendeni lokuhlanganela ngaphandle kwesiyaya esingaphambi kobufakazi. U-Aroni kufuze abone bonyana iimbani zihlala zikhanya phambi kwakaSomnini ukusukela ntambama bekuse. Lokhu kuzakuba simiso sanini nanini eenzukulwaneni zenu.


text:
“Thatha iflowuru esefiweko bese ubhage izikwa ezimasongo ezilitjhumi nambili ngayo. Isikwa ngasinye sidutjwe ngamathungana amabili weflowuru.


text:
Kufuze uzibeke ngamahla amabili, zibe zithandathu elihleni ngalinye, zibekwe phezu kwetafula legolidembala.


text:
Elihleni ngalinye utjhise uburegu obutsengileko bomuthi welebhona, esikhundleni sezikwa kube mnikelo okhethekileko kuSomnini.


text:
ISabatha elinye nelinye u-Aroni kufuze ahlele izikwezo phambi kwakaSomnini. Lokho akwenziwe njalo esikhundleni sama-Israyeli, kube sibopho sanini nanini.


text:
Izikwezo zingezaka-Aroni namadodanakhe, bazazidlela endaweni ecwengileko ngombana zimnikelo ocwenge khulu, zisisabelo sakhe eminikelweni ekhethekileko kuSomnini. Lokhu kusimiso sanini nanini.”


text:
Gade kunomfazi wakwa-Israyeli ibizo lakhe kunguTjhelomithi oyindodakazi kaDibhiri wekoro yakwaDani. Bekanendodana uyisayo egade kumGibhide, ihlala nama-Israyeli. Ngelinye ilanga kwaba khona ukulwa ngekampeni phakathi kwendodana leyo nomIsrayeli othileko. Ekulwenapho indodana leyo yahlambalaza ibizo lakaZimu lokha nayithukanako. Nje-ke abantu bayiletha kuMosi.


text:
“Khupha umhlambalazi loyo ngekampeni, kuthi boke abamizwe athukana babeke izandla phezu kwehlokwakhe bese umkhambathi woke umkhanda ngamatje.


text:
Godu tjela woke ama-Israyeli uthi, ‘Nanyana ngubani othuka uZimu uzakuthwala umlandu wesono sakheso.


text:
Akabulawe ohlambalaza ibizo lakaSomnini. Umkhambathi woke umkhande ngamatje. Woke umuntu ohlambalaza ibizo lakaSomnini, kungaba sikhonzi namkha umuntu wendabuko, akabulawe.’ ”


text:
UMosi wakhuluma njalo-ke nama-Israyeli. Ngalokho bamkhupha ngekampeni loyo ogade athukene, bamkhanda ngamatje. Ngokunjalo ama-Israyeli enza njengombana uSomnini ayale uMosi.


text:
akakhulume nama-Israyeli athi kiwo: “Lokha naningena enarheni engizoninikela yona, inarha leyo kufuze iphumule ukuphumula kweSabatha elahlukaniselwe uSomnini.


text:
Kodwana umnyaka wekhomba uzakuba ngoweSabatha, okuliSabatha elihlukaniselweko kuSomnini. Ngomnyaka loyo anizukutjala amasimenu namkha nihlunge isidiribe senu.


text:
Ningavuni amakhakhazela wokulinyiweko namadiribe esidiribeni senu esingakahlungwa. Kuzakuba mnyaka wokuphumula okukhethekileko kwenarha.


text:
Okuzimilela ngomnyaka weSabatha kudleleni khonapho, nina, amakhoboka namakhobokakazenu, iinsebenzi kanye neenthekeli ezigogobele phakathi kwenu.


text:
“Zibaleleni iminyaka elikhomba yamaSabatha okutjho iminyaka elikhomba ebuyelelwe kalikhomba, kube minyaka ematjhumi amane nethoba.


text:
Nje-ke kuzakuthi lokha inyanga yekhomba nayinamalanga alitjhumi nivuthele ipalapala izwakale eendaweni zoke. Zwakalisani ipalapala enarhenenu yoke ngelanga letethelelo.


text:
Nihloniphe umnyaka wamatjhumi amahlanu welimo, niwucwengise ngokumemezela ukusulwa kwesikolodo enarheni yoke kizo zoke izakhamuzi. Kuzakuba mnyaka wokubuyisela kini, lapha omunye nomunye wenu azakutjhaphuluka khona abuyele elifeni lakhe nemndeninakhe.


text:
Umnyaka wamatjhumi amahlanu uzakuba mnyaka wokubuyisela kini, okumnyaka lapha ningeze natjala, navuna amakhakhazela namkha isidiribe esidiribeni senu esingakahlungwa.


text:
Njengombana kumnyaka wokubuyisela nje, kufuze ube ngocwengileko kini. Nizakudla kwaphela okuzimilela emasimini.


text:
Inani lokusisa lihloswa sibalo seminyaka ngemva komnyaka wokubuyisela, okutjho bona inani lesivuno seminyaka eseleko ngaphambi komnyaka wokubuyisela ngilo elihlosa inani lokusisa.


text:
Ubunengi beminyaka eseleko buzakutjho ukuphakama kwenani lokusisa, kuthi ubuncani beminyaka eseleko kube kukwehla kwenani ngombana kuhlekuhle kusiselwana isivuno kwaphela.


text:
Mhlambe ningazibuza nithi, ‘Alo, ngomnyaka wekhomba sizokudlani ngombana singeze satjala namkha sivune?’


text:
Lalelani-ke, ngomnyaka wesithandathu ngizonehlisela isibusiso sami ukuze isivuno somnyaka lowo sibambelele iminyaka emithathu.


text:
Nanitjalako ngomnyaka wobunane, nizabe nisalokhu nidla isivuno esidala bekube mnyaka wethoba. Iye, nizakudla isivuno esidala bekube sikhathi sesivuno somnyaka wethoba.


text:
“Nangabe umfowenu uyakhwahla bese usisa ingcenye yamasimakhe, kuzakufanela bona umhlengi oseduze naye aye kiloyo okusiswe kuye afese ahlenge isimu yomfowabo leyo.


text:
Nakube umfo loyo akanaye ongamhlengela yona, kodwana yena athome ukuhluma bese uba nalokho angayihlenga ngakho isimu leyo,


text:
akabale inani leminyaka yamasiso bese ukhokha iminyaka eseleko ngaphambi komnyaka wokubuyisela kiloyo amsisiseleko. Nje-ke uzabese ubuyisa ubunikazi belifa lakhe.


text:
Kodwana nangabe akahlumi ukuze akghone ukuzihlengela isimu leyo, izakuhlala ezandleni zaloyo okusiswe kuye bekube mnyaka wokubuyisela. Ubunikazi besimu leyo abubuyiswe bese umuntu loyo ubuyela elifeni lakhe ngomnyaka wokubuyisela.


text:
“Nangabe umuntu usisa indlwakhe engedorobheni elizombelezwe ngomthangala, unesikhathi somnyaka woke sokobana ayihlenge ngemva kokuyithengisa kwakhe. Ilungelo lokuyihlenga lizakuba mnyaka munye.


text:
Nangayihlengiko bekuphele umnyaka woke swana, khona-ke indlu leyo izakuba lilifa lomthengi isiphelani, iinzukulwana ngeenzukulwana. Akukameli ibuyiselwe kumthengisi ngomnyaka wokubuyisela.


text:
Kodwana izindlu ezisemizini engakazombelezwa ngomthangala zingathathwa njengegcenye yamasimu wendawo leyo. Zona kunelungelo lokuzihlenga begodu zingatjhatjhululwa ngomnyaka wokubuyisela.


text:
Nangabe kunomLevi ongahlengi indlu esiswe edorobheni lelifa lawo, kufuze ibuyiswe ngomnyaka wokubuyisela. Lokhu kungebanga lokobana izindlu ezisemadorobheni wamaLevi zililifa lawo kwa-Israyeli.


text:
“Nangabe umfowenu uyakhwahla bese uhluleka ukuzondla, msize njengombana bewungasiza isikhonzi nesithekeli ukuze akwazi ukuphila nawe.


text:
Kungabi khona inzalo ombiza yona nawumboleka imali namkha nayibuyisako. Ngokwesaba uZimakho msize ukuze akwazi ukuphila nawe.


text:
NginguSomnini uZimenu owanikhupha enarheni yeGibhide bona ngininikele inarha yeKanana ukuze ngibe nguZimu kini.


text:
Kufuze umphathe njengomunye weensebenzi namkha weenthekeli ezihlala nawe. Akusebenzele bekube mnyaka wokubuyisela,


text:
Ama-Israyeli aziinceku zami engazenyula enarheni yeGibhide, ngalokho akukafuzi athengiswe njengamakhoboka.


text:
godu ningawathenga phakathi kwabaphalali abakhonze kini kanye nemindeninabo ebelethelwa enarhenenu nehlala nani. Wona-ke alilifa lenu


text:
begodu ningawatjhiyela abantwabenu bona abe lilifa labo. Akanisebenzele nini nanini. Kodwana ama-Israyeli wona okubafowenu angakhahlamezani.


text:
“Nangabe umfowenu uyakhwahla bese azithengise esikhonzini namkha kumphalali onjingileko nanyana eenzukulwaneni zabo


text:
Umfowabo kayise, indodana yomfowabo kayise namkha omunye womndeni wekhabo angamhlenga. Kanti-ke nangabe kuyenzeka ahlume angazihlenga yena ngekwakhe.


text:
Uzakubonisana naloyo omthengileko, kubalwe ukusukela ngomnyaka azithengisa ngawo bekube mnyaka wokubuyisela: Inani lokuhlengwa kwakhe lizakuya ngesibalo seminyaka eseleko ekusebenzeni kwakhe lapho. Inanelo libe njengelesisebenzi.


text:
Nangabe kusasele iminyaka eminengi, kufuze kuthi emalini athengwe ngayo abuyise ingcenye yayo ngokweminyaka eseleko leyo njengesihlengo sakhe.


text:
Kodwana nakusele iminyaka embalwa ngaphambi komnyaka wokubuyisela kufuze kutjhejwe lokho: Isihlengo asibe njengokweminyaka eseleko.


text:
Emnikazinakhe akabe njengomqatjhwa womnyaka ngomnyaka; niqalisise bona umthengi lo akamkhahlamezi na.


text:
Nangabe akukghoneki bona ahlengeke ngeendlelezo, ngomnyaka wokubuyisela kufuze atjhaphuluke nabantwabakhe


text:
ngombana kimi ama-Israyeli aziinceku. Iye, aziinceku zami engazenyula enarheni yeGibhide. NginguSomnini uZimenu.”


text:
“Ningazenzeli abosingazimu: Ningazijamiseli iinthombembazwa namkha amatje akhethekileko begodu kungabi khona imifanekiso yamatje abaziweko ekhothanyelwako enarhenenu. Mina Somnini nginguZimenu.


text:
khona-ke ngizanipha izulu ngeenkhathi zalo, inarha ibe nesivuno esihle nemithi yommango ithele iinthelo zayo.


text:
Nizakubhula iinthoro bekube sikhathi sokuvuna amadiribe, nivune amadiribe bekube sikhathi sokutjala iinthoro. Nizakudla ukudla kwenu nisuthe nihlale enarhenenu niphephile.


text:
Inarhenu ngizayipha ukuthula, nilale nitjhaphulukile kungabi nalitho eliniphazamisako. Ngizakususa neembandana eziyingozi enarheni, ngenze kungabi nezipi enarhenenu.


text:
Abahlanu benu bazakugijimisa abalikhulu, kuthi abalikhulu benu bagijimise iinkulungwana ezilitjhumi. Iye, nizakurhayila izitha zenu ngesabula.


text:
Ngizanitjheja, ngibusise imbelekwenu benginenze nande. Ngizakuhlala esivumelwaneni sami engasenza nani.


text:
Nizakudla isivuno esidala bekube sikhathi sokuvuna esitjha, nitjhidise amasalela ukuze nilonde esitjha.


text:
NginguSomnini uZimenu owanikhupha enarheni yeGibhide bona ningasabi makhobokawo. Ngiwephulile amajogi agade aseentanyeni zenu nganenza nakhamba amahlombenu aphakamile.”


text:
nidela iimiso zami nehliziywenu ikghabhudlhwa mithethwami kobana niphambane nemiyalwami yoke bese nephule isivumelwano sami,


text:
nakhu engizokwenza kini: Ngizonehlisela isizi, isifo esiqeda amandla, umkhuhlani orhwahlisa amehlo nodambisa ipilo. Nizakutjalela ilize ngombana ukudla kwenu kuzakudliwa zizitha zenu.


text:
Ngizanifulathela ukuze izitha zenu zinimadlhe. Nizakubuswa ngabanizondako, nibaleke nanyana kungekho onigijimisako.


text:
“Nangabe naphezu kwakho koke lokho anizungilalela, ngizokungezelela isibetho sezono zenu sibuyelelwe kalikhomba:


text:
Ngizoniqeda amandla wokuzazi kwenu, ngenze umkayi ngaphezu kwenu ufane nesimbi nehlabathenu ifane nekoporo.


text:
Ukusebenza kwenu kuzakuba lilize ngombana amasimenu angeze aba nesivuno nemithi yenarhenenu ayisoze yathela iinthelo zayo.


text:
“Nangabe nisaragalala, nala ukungilalela, ngizonehlisela amanye amatlhuwo abe manengi nangaphezu kokubuyelelwe kalikhomba njengokwezono zenu.


text:
Ngizokuliselela neembandana zommango zibe hlangana nani bona zitle abantwabenu nefuywenu, zinenze niphunguke ngesibalo ukuze nemizilenu ingasabi nabantu.


text:
Ngizakwehlisela isabula phezu kwenu, yona izakuba sibuyiselelo sokwephula kwenu isivumelwano. Lokha nanibalekela emadorobhenenu, ngizokuthumela izifo phakathi kwenu, niwele ezandleni zesitha.


text:
Ngizokwephula umphekgho wesikwa senu bese abafazi abalitjhumi bahlanganyele ekubhageleni imindenabo ipani eyodwa nge-ondweni yinye. Isikwa sakhona sihlukaniselwane ngokulinganisiweko. Nizakudla kodwana ningasuthi.


text:
nami ngizokuphambana nani ngivutha ngobukhali. Ngizonibetha ngokubuyelelwe kalikhomba ngebanga lezono zenu:


text:
Ngizokutjhabalalisa iindunduma zenu, ngiphohloze ama-aldarenu wetjhwalo, ngilahlele iindumbu zenu phezu kweenthombembazwa zenu ezingaphiliko. Ngizokukghabhudlheka ngani.


text:
Amadorobhenu ngizowenza amarubhi, iindawo ezicwengileko zenu zibe maqubi. Iminikelwenu angizukuyamukela.


text:
Ngizokwenza inarhenu ibe libhudu kangangombana nezitha zenu ezingena kiyo bona zihlale, zikhuze ngayo.


text:
“Nina-ke ngizonihlakazela hlangana nezinye izizwe nesabula ihlale irhwatjhiwe ngemuva kwenu. Iye, inarhenu izakuba libhudu namadorobhenu abe marubhi.


text:
Ngesikhatheso inarha izakuba nethuba lokuba namaSabatha ebegade inganawo. Iye, lokha naniseenarheni zezitha zenu inarha izabe iphumule, ivuselela iminyaka yamasabhathayo.


text:
Ngesikhathi soke inarha isese libhudu, izakuba nokuphumula engazange kheyibe nakho eminyakeni yamaSabatha lokha nanisahlala kiyo.


text:
Nakungabanye benu eniseleko, ngizonenza nibe nommoya odanileko eenarheni zezitha zenu. Ngitjho netjhada lokuphephuka kwekari lomuthi lizonenza nibaleke inga mumuntu ubalekela ipi, niwe kungekho onigijimisako!


text:
Nizokukhubeka niwelane phezulu kube inga niphepha ibutho, nanyana kungekho onigijimisako. Angeze naba nesibindi sokujamelana nezitha zenu.


text:
Abanye benu abasaseleko bazokuphela eenarheni zezitha zabo ngebanga lezono zabo nangenca yeemphambeko zaboyisemkhulu.


text:
“Nje-ke bazokuvuma izono zabo nezaboyisemkhulu bona akhange bathembeke kimi nokobana baphambene nami


text:
kangangobana nami ngaphambana nabo bengabanikela eenarheni zezitha zabo. Nangabe bathoba iinhliziyo zabo ezikhunyaleleko begodu bamukele isibetho sezono zabo,


text:
ngizokukhumbula isivumelwano sami engasenza noJakopo, no-Isaka kanye no-Abrahamu, ngikhumbule nenarhabo.


text:
Inarha kufuze khebayitjhiye ukuze iphumule, ithabele iminyaka yamaSabathayo ngokungabikho kwabo kiyo, nje-ke bona kufuze bamukele isibetho sezono zabo ngombana bahlubuka imithethwami bebakghabhudlhwa ziimiso zami.


text:
“Nanyana baseenarheni zezitha zabo angeze ngabahlubuka namkha bangikghabhudlhe kangangobana ngingabeze ngibabhubhise nya bengephule nesivumelwano sami nabo ngombana nginguSomnini uZimabo.


text:
Ngenca yabo ngizakukhumbula isivumelwano sami engasenza naboyisemkhulu lokha nangibenyula tjhatjhalazi phambi kwezizwe enarheni yeGibhide ukuze ngibe nguZimu kibo. NginguSomnini!”


text:
Lezo kwaba ziimiso, imithetho kanye nemiyalo uSomnini ayinikela ngoMosi entabeni yeSinayi ukuze yakhe ubudlelwano phakathi kwayo nama-Israyeli.


text:
akakhulume nama-Israyeli athi kiwo: “Lokha umuntu enza isithembiso sokuhlukanisela umuntu kuSomnini bese kudingeke bona kubekwe inani lokumhlenga


text:
kuzakusetjenziswa imithetho elandelako: Inani lomuntu omduna ukusungula eminyakeni ematjhumi amabili ukuya kwematjhumi asithandathu simagremu amakhulu amahlanu namatjhumi alikhomba wesiliva ngokwesilinganiso sendawo ecwengileko.


text:
Nangabe kumumuntu oneminyaka emihlanu ukuya ematjhumini amabili, inani lizakuba magremu amakhulu amabili namatjhumi amathathu wesiliva nakumsana, kube magremu alikhulu netjhumi nahlanu wesiliva nakumntazana.


text:
Nangabe kumntwana onenyanga eyodwa ukuya eminyakeni emihlanu, inani lizakuba magremu amatjhumi amahlanu nekhomba wesiliva nakumsanyana, kube magremu amatjhumi amathathu nane wesiliva nakumntazanyana.


